
[Prologus] 

EXPOSITIONES ET GLOSE SUPER COMEDIAM DANTIS FACTE PER FRATREM GUIDONEM PISANUM, 
ORDINIS BEATE MARIE DE MONTE CARMELI, AD NOBILEM VIRUM DOMINUM LUCANUM DE 
SPINOLIS DE IANUA. 


Scribitur Danielis, quinto capitulo, quod cum Baltassar rex Babillonie sederet ad mensam, apparuit 
contra eum manus scribens in pariete: Mane, Thechel, Phares. Ista manus est noster novus poeta 
Dantes, qui scripsit, idest composuit, istam altissimam et subtilissimam Comediam, que dividitur in 
tres partes: prima dicitur Infernus, secunda Purgatorium, tertia Paradisus. His tribus partibus 
correspondent illa tria que scripta sunt in pariete. Nam Mane correspondet Inferno; interpretatur 
enim Mane <numerus>; et iste poeta in prima parte sue Comedie numerat loca, penas et scelera 
damnatorum. Thechel correspondet Purgatorio; interpretatur enim Thechel <appensio> sive 
<ponderatio>; et in secunda parte sue Comedie appendit et ponderat penitentias 
purgandorum. Phares autem correspondet Paradiso; interpretatur enim Pbares<divisio>; et iste 

poeta in tertia parte sue Comedie dividit, idest distinguit, ordines beatorum et angelicas ierarchias. 
Igitur manus, idest Dantes; nam per manum accipimus Dantem. Manus enim dicitur 
a mano, manas, et Dantes dicitur a do, das; quia sicut a manu manat donum, ita a Dante datur 
nobis istud altissimum opus. 

Scripsit dico in pariete, idest in aperto et publico, ad utilitatem omnium: Mane, idest Infernum, 
cuius penas et loca numeravit; Thechel, idest Purgatorium, cuius penitentias appendit et 
ponderavit; Phares, idest Paradisum, cuius situm ab infimis elevatum esse monstravit, et cuius 
beatitudines ordinate distinxit. Omnia enim ista, secundum quod scribitur in Libro Sapientie VIIII, 
posuit iste egregius poetarum in numero, pondere et mensura. Posuit namque iste poeta Infernum 
in numero, quia peccata et penas numerat; Purgatorium in pondere, quia penitentias ponderat et 
appendit; Paradisum in mensura, quia mensurat celos et distinguit ordines beatorum. Ad istum certe 
poetam et ad suam Comediam potest referri illa visio, quam vidit Exechiel propheta; de qua visione 
sic scribit idem propheta: «Ecce manus missa ad me in qua erat liber scriptus intus et foris: et 
scripta erant in eo Lamentationes, Carmen, et Ve». Ista manus est iste poeta. Liber istius manus 
est sua altissima Comedia, que ideo scripta dicitur intus et foris, quia continet non solum licteram, 
sed etiam allegoriam. Scripta sunt autem in isto libro tria, scilicet Lamentationes, Carmen, et Ve. Ve, 
quod est interiectio dolentis et desperantis, refertur ad Infernum. Ve enim in Sacra Scriptura 
eternam damnationem notat, ut dicunt sancti super illo verbo: «Ve homini illi per quem filius hominis 
tradetur»; et est sensus: peribit eternaliter. Lamentationes, que sunt note voluntarii et assumpti 
doloris, ad Purgatorium referuntur. Carmen vero, quod idem est quod <laus> et <iubilatio>, ad 
Paradisum refertur. 

Ista re vera Comedia figurari potest etiam in archa Noe, que fuit tricamerata. In inferiori enim 
camera erant animalia silvestria et serpentes; in media erant animalia domestica atque mitia; in 
superiori vero erant homines et aves. Per primam cameram possumus accipere Infernum, in quo 
sunt animalia silvestria et inmitia, idest homines damnati et serpentes, idest demones. Per 
secundam cameram possumus accipere Purgatorium, in quo sunt animalia mitia, idest anime mites, 
que patienter sustinent passiones. Per tertiam vero cameram possumus accipere Paradisum, in quo 
sunt homines et aves, idest sancti et angeli in gloria sublimati. His visis, sex in ista Comedia breviter 
indagemus: primo subiectum, idest causam materialem; secundo formam, idest causam formalem; 
tertio auctorem, idest causam agentem; quarto finem, idest causam finalem; quinto genus 
philosophie, idest sub quo genere philosophie ista Comedia comprehendatur sive decurrat; sexto et 
ultimo libri titulum, idest quo titulo liber iste debeat intitulari. Circa primum nota quod subiectum 
huius operis est duplex, scilicet licterale et allegoricum. Si enim accipiatur licteraliter, dico quod 
subiectum huius operis est status animarum post mortem simpliciter sumptus; qui quidem status 
dividitur in tres partes, prout conditio animarum est triplex. Primus status sive conditio est illarum 
animarum que eternaliter sunt damnate, et que in penis habitant sine spe aliqua evadendi ex illis; 
et ista pars appellatur Infernus. Secundus status sive conditio est illarum animarum que voluntarie 
stant in penis, ut Deo satisfaciant de commissis, et sunt in ipsis penis cum spe ad gloriam 
ascendendi; et ista pars Purgatorium appellatur. Tertius status sive conditio est illarum animarum 
que sunt in beata gloria, ipsi summo et eterno bono eternaliter, hoc est sine fine, coniuncte; et ista 
pars appellatur Paradisus. Et sic patet quomodo subiectum huius operis est status animarum post 
mortem, simpliciter sumptus. Nam de illo et circa illum totius huius operis versatur processus. Si 
vero subiectum accipiatur allegorice, dico quod subiectum sive materia est ipse homo prout merendo 
vel demerendo per arbitrii libertatem, iustitie premiandi et puniendi obnoxius est, propter quod 
meritum sive culpam tribuitur ipsi homini gloria sive pena. Nam de pena sive gloria ipsi homini 
attributa nobis narranda sive manifestanda intentio versatur autoris. Et sic patet quod est subiectum 
in hoc opere, sive causa materialis. Circa secundum vero, idest circa causam formalem, nota quod 
causa formalis in hoc opere est duplex, scilicet forma tractatus et forma tractandi. Forma tractatus 
est triplex, secundum triplicem divisionem quam recepit sive continet liber iste. Prima divisio est 
qua totum opus dividitur in canticas, et iste sunt tres. Secunda, qua quelibet cantica dividitur in 
cantus: nam prima cantica dividitur in cantus XXXIIIIor; secunda in cantus XXXIII; et tertia in 
totidem. Et sic totum opus continet centum cantus. 

Tertia autem divisio est qua quilibet cantus dividitur in rithimos. Est autem rithimus quoddam 
genus versuum, quorum fines ad invicem copulantur, et concordibus sillabis concorditer colligantur. 
Et iste est unus ex tribus dulcissimis sonis qui magis delectant et mulcent animum auditoris; et 
oritur ex musica, cuius partes sunt tres, scilicet armonica, rithimica et metrica, sicut dicit beatus 
Ysidorus tertio Ethimologiarum libro. Tria sunt vero quantum ad presentem Comediam genera 
rithimorum. Primum est illud cuius rithimus continet tantummodo decem sillabas; et iste est ille 
cuius ultima sillaba est longa et accentuata, ut ibi: «d'Abel su' fillio et quella di Noe»; item ibi: 
«Abraham patriarca et David re»; item ibi: «Et con Rachele, per cui tanto fe»; item in tertia cantica: 
«Osanna sanctus Deus Sabaoth». Isti enim rithimi non recipiunt nisi decem sillabas. Secundum 
genus est cuius rithimus habet XII sillabas, et iste est ille cuius penultima sillaba est brevis, ut ibi: 
«ch'era ronchioso, stretto et malagevole»; item ibi: «Pariando andava per non parer fievole»; item 
ibi: «a parole formar disconvenevole». Tertium vero genus est cuius rithimus habet XI sillabas; et 
iste est ille cuius penultima sillaba est longa, ut communis usus demonstrat, sicut ibi: «Nel mezzo 
dei cammin di nostra vita». 

Adhuc nota, Lucane de Spinolis, cui istam expositionem ascribo, quod rithimi primi generis in 
una tantum debent sillaba sive lictera concordare, hoc est in ultima; secundi vero debent concordare 
in tribus sillabis, idest in penultimis et ultimis; et tertii in duobus, hoc est in duobus ultimis, ut in 
lictera manifestissime demonstratur. Et sic patet que est forma tractatus. Forma vero sive modus 
tractandi est poetivus, fictivus, descriptivus, disgressivus et transumptivus; et cum hoc diffinitivus, 
divisivus, probativus, improbativus et exemplorum positivus. Et sic patet que est forma sive modus 
tractandi. 

Circa tertium vero, idest circa causam agentem, nota quod agens sive autor huius operis est 
Dantes. Fuit autem Dantes natione florentinus, nobili et antiquo sanguine natus, descendens de illis 
gloriosis Romanis qui civitatem Florentie, destructis Fesulis, fundaverunt; moribus insignitus et 
multis scientiis clare fultus, et maxime scientiis poetarum. Ipse enim mortuam poesiam de tenebris 
reduxit ad lucem. Et in hoc fuit imitatus Boetium, qui philosophiam mortuam suo tempore suscitavit. 
Circa quartum, idest circa causam finalem, nota quod autor istud opus composuit ad hunc finem 
principaliter, licet et multi alii possint assignari fines. Est autem principalis eius intentio removere 
viventes a statu miserie, relinquendo peccata, et sic composuit Infernum; reducere ad virtutes, et 
sic composuit Purgatorium; ut sic eos perducat ad gloriam, et sic composuit Paradisum. Fines vero 
alii qui possunt assignari in hoc opere sunt tres: Primus, ut discant homines polite et ordinate loqui; 
nullus enim mortalis potest sibi in lingue gloria comparari. Re vera, potest ipse dicere verbum 
prophete dicentis: «Deus dedit michi linguam eruditam»; et illud: «Lingua mea calamus scribe 
velociter scribentis». Ipse enim fuit calamus Spiritus Sancti, cum quo calamo ipse Spiritus Sanctus 
velociter scripsit nobis et penas damnatorum et gloriam beatorum. Ipse etiam Spiritus Sanctus per 
istum aperte redarguit scelera prelatorum et regum et principum orbis terre. Secundus finis est ut 
libros poetarum, qui erant totaliter derelicti et quasi oblivioni traditi, in quibus sunt multa utilia et 
ad bene vivendum necessaria, renovaret, quia sine ipsis ad cognitionem sue Comedie accedere non 
valemus. Tertius finis est ut vitam pessimam malorum hominum, et maxime prelatorum et 
principum, exemplariter condemnaret, bonorum autem et virtuosorum, per exempla que ponit, 
multipliciter commendaret. Et sic patet que est causa finalis in hoc opere. 

Circa quintum, sub quo scilicet genere philosophie ista Comedia decurrat, nota quod istud 
genus est morale negotium, sive ethyca, quia non ad speculandum, sed ad opus inventum et fictum 
est totum et pars. Nam etsi in aliquo loco vel passu pertractatur ad modum speculativi negotii, hoc 
non est gratia speculativi negotii principaliter, sed operis, quia, ut ait Philosophus, secundo 
Methaphysice: «Ad aliquid et nunc speculantur pratici aliquando». Et sic patet sub qua philosophia 
comprehendatur ista altissima Comedia. Circa sexto vero et ultimum, hoc est circa titulum, nota 
quod libri titulus est iste: Incipit profundissima et altissima Comedia Dantis, excellentissimi poete. 
Que quidem Comedia in tres canticas est divisa: prima dicitur Infernus, secunda Purgatorium, et 
tertia Paradisus. Profundissima dicitur quia tractat de inferis; altissima vero quia tractat de superis. 
Comedia autem ideo dicitur quia in principio est horribilis, sed in fine delectabilis. Ad cuius maiorem 
et clariorem evidentiam te volo scire, Lucane, quod IUIor sunt genera poetarum, quorum quodlibet 
genus propriam habet scientiam. Quidam enim dicuntur poete lirici, qui in operibus suis omnes 
carminum varietates includunt; et dicuntur lirici apotulirin greco, idest a varietate carminum; unde 
et lira dicta que habet varias cordas. Hoc genere carminum usus est David in componendo Psalterium. 
Unde Arator, Sancte Romane Ecclesie Cardinalis, super Actus Apostolorum ait: «Psalterium lirici 
composuere pedes». Quidam dicuntur satirici eo quod pleni sunt omni facundia, sive a saturitate vel 
copia. De pluribus enim rebus simul loquuntur, et dicuntur satirici sive satiri a quadam scientia 
poetica que dicitur satyra, sicut dicit quedam glosa super Persium: «Satyra est lauta mensa multis 
generibus frugum repleta, que consuevit offerri Veneri in sacrificio». Et ista de causa istud secundum 
genus poetice narrationis dicitur satira, quia abundat reprehensione vitii et commendatione virtutis; 
vel satyra dicitur a Satyro, deo silvarum. Satyri enim sunt quedam animalia ab umbilico supra 
formam hominis habentia, sed ab umbilico deorsum habent formam caprinam; in capite habent duo 
cornua, et nasum uncinatum. Sunt autem isti satyres leves et saltatores, nudi et dicaces, et omnium 
subsannatores. Sic ista scientia poetarum est levis, quia cito saltat de vitio in virtutem et de virtute 
in vitium; nuda et dicax dicitur, quia aperte vitia reprehendit; subsannatrix est quia deridet vitiosos. 

Quidam dicuntur tragedi, et eorum scientia dicitur tragedia. Est autem tragedia quedam 
poetica narratio, que in principio est admirabilis et grata, in fine vero, sive exitu, est fetida et 
horribilis; et propter hoc dicitur a tragos, quod est <hircus>, et oda, quod est <cantus>; inde 
tragedia quasi <cantus hircinus>, idest fetidus ad modum hirci, ut patet per Senecam in suis 
tragediis. Vel, ut dicit beatus Ysidorus octavo libro Ethymologiarum: «Tragedi dicuntur eo quod initia 
canentibus premium erat hircus, quem Greci tragos vocant». Unde et Oratius: «Carmine qui tragico 
vilem certavit ob hircum». Quidam vero dicuntur comici, et eorum scientia comedia. Est autem 
comedia quedam narratio poetica que in principio habet asperitatem alicuius miserie; sed eius 
materia prospere terminatur, ut patet per Terrentium in suis comediis. Dicitur autem iste liber 
Comedia quia in principio sue narrationis sive descriptionis habet asperitatem et horribilitatem, quia 
tractat de penis Inferni, in fine vero continet iocunditatem et delectationem, quia tractat de gaudiis 
Paradisi. Inter poetas liricos, Boetius et Symonides obtinent principatum; inter satyros, Oratius et 
Persius; inter tragedos, Homerus et Virgilius; inter comicos autem, Plautus et Terrentius. Dantes 
autem potest dici non solum comicus propter suam Comediam, sed etiam poeta liricus, propter 

diversitatem rithimorum et propter dulcissimum et mellifluum quem reddunt sonum; et satyricus, 
propter reprehensionem vitiorum et commendationem virtutum quas facit; et tragedus, propter 
magnalia gesta que narrat sublimium personarum. Et hoc demonstrant duo versus sui epytafii, quos 
ad suam memoriam fabricavi: 

Hic iacet excelsus poeta comicus Dantes, 

Necnon et satirus et Uricus atque tragedus. 

Et sic patet libri titulus. 

Postquam manifestata sunt illa sex que in quolibet doctrinali opere sunt querenda, est 
sciendum quod ista Comedia continet quatuor sensus, quemadmodum et scientia sacre theologie. 
Currit enim in hoc poesia cum theoiogia, quia utraque scientia quadrupliciter potest exponi; imo ab 
antiquis doctoribus ponitur poesia in numero theologie. Scribit enim beatus Augustinus VII libro De 
Civitate Dei quod Marcus Varro tria genera theologie esse posuit: unum scilicet fabulosum, quo 
utuntur poete; alterum naturale, quo utuntur philosophi; tertium vero civile, quo utuntur populi. 
Primus namque intellectus sive sensus quem continet Comedia dicitur hystoricus, secundus 
allegoricus, tertius tropologicus, quartus vero et ultimus dicitur anagogicus. Primus dico intellectus 
est hystoricus. Iste intellectus non se extendit nisi ad licteram, sicut quando accipimus Minoem 
iudicem et assessorem Inferni, qui diiudicat animas descendentes. Secundus intellectus est 
allegoricus, per quem intelligo quod lictera sive hystoria unum significat in cortice et aliud in medulla; 
et secundum istum intellectum allegoricum, Minoes tenet figuram divine iustitie. Tertius intellectus 
est tropologicus sive moralis, per quem intelligo quomodo me ipsum debeo iudicare. Et secundum 
istum intellectum, Minos tenet figuram rationis humane, que debet regere totum hominem, sive 
remorsus conscientie, qui debet malefacta corrigere. Quartus vero et ultimus intellectus est 
anagogicus, per quem sperare debeo digna recipere pro commissis; et secundum istum intellectum 
Minos tenet figuram spei, qua mediante penam pro peccatis et gloriam pro virtutibus sperare 
debemus. De illis autem personis quas ibi ponit hoc accipe, quod non debemus credere eos ibi esse, 
sed exemplariter intelligere quod, cum ipse tractat de aliquo vitio, ut melius illud vitium intelligamus, 
aliquem hominem qui multum illo vitio plenus fuit, in exemplum adducit. His omnibus visis, ad 
aliqualem expositionem lictere accedamus. Ista Comedia, ut dictum est, dividitur in tres canticas: 
prima dicitur Infernus, secunda Purgatorium, et tertia Paradisus. Sed primo de prima, cuius titulus 
talis est: Incipit prima cantica Comedie Dantis. 


Inferno 

i 

INCIPIT PRIMA CANTICA COMEDIE DANTIS. 


In ista prima cantica autor tractat de peccatoribus et peccatis, et in ea secundum rationem humanam 
penas peccatis adaptat. Continet autem ista prima cantica XXXIIIIor cantus; cuius primi cantus 
titulus talis est: Incipit primus cantus prime cantice Comedie. 

In isto primo cantu autor prohemizat ad totem universaliter et generaliter Comediam, et ponit 
in hoc cantu principaliter duo: Primo, quomodo ipse volens ad montem virtutum ascendere, fuit a 
tribus vitiis impeditus, scilicet a luxuria, superbia et avaritia; que quidem vitia figurantur et 
designantur per tres feras que sibi apparuerunt, scilicet per lonzam, leonem et lupam. Secundo, 
ponit quomodo Virgilius, maximus poetarum, in auxilium suum venit, qui tenet typum et figuram 
rationis humane, qua mediante promittit sibi ostendere Infernum et Purgatorium. Sed quia ad divina 
et celestia contemplanda humana ratio non potest attingere, ideo promittit ei non per se, sed per 
celestem ductorem sive ducem, ostendere Paradisum. Viso titulo, licteram indagemus. Sed nota 
quod non est mea intentio procedere in hoc opere in omni passu vel loco more sermocinalis, seu 
naturalis, seu moralis scientie, singulariter et multipliciter dividendo, sed insistere circa licteram 
cuiuslibet scilicet cantus, summam summarie declarando, et demonstrando per quemlibet cantum 
qualem viam autor descendendo vel ascendendo facit, quot historias, quot questiones ac etiam 
prophetias cum occurrerint, et quot comparationes sive similitudines ac etiam notabilia ponit. 


DEDUCTIO TEXTUS DE VULGARI IN LATINUM. 


vv. 1-3 


Anno enim Domini MCCC, quo scilicet anno fuit Rome generalis remissio omnium peccatorum, 
sedente in Sacrosancta Sede Romana Bonifatio papa VIII, sacro autem Romano vacante Imperio, 
de mense Martii, die veneris sancti, hoc est illa die qua mortuus fuit Christus, in aurora iste poeta 

more poetico fingit se istam Comediam, hoc est universa que continentur in ea, in visione vidisse. 
Unde ait in textu: A/e/ mezzo dei cammin di nostra vita 

Medium namque vite humane, secundum Aristotilem, somnus est. Quod autem in aurora suas 
ceperit visiones videre, patet pertextum ibi: «Temp'era dal principio dei matino». 


vv. 37-39 

Quod vero de mense Martii fuerit istud quod dicit, patet per illud quod immediate subsequitur: 
e 'I sol montava su con quelle stelle 
ch'eran con lui quando l'amor divino 
mosse da prima quelle cose belle. 


Amor enim divinus, quando in creatione mundi 
primum fecit celum et astra moveri, tunc sol erat in 
signo Arietis. Et in istud signum semper intrat 
quartodecimo Kalendis Aprilis, idest decimonono die 
mensis Martii, quo die creavit Deus celum et terram, 
secundum quod Romana tenet Ecclesia. Sed quod die 
veneris sancti, idest tali die qua Christus passus est, 
hanc habuerit visionem, demonstrat infra, cantu XXI, 
dicens: 


Ier, piu oltre cinque ore che quesfocta. 


mille dugento con sesanta sei, 


anni compie che qui Ia via fu rotta. 


Nam die veneris sancti, hora scilicet nona, qua Christus in cruce moriens expiravit, petre scisse sunt, 
ut sacra evangeliorum testatur ystoria. Incipiens autem universa que vidit per ordinem enarrare, 
dicit quod in medio itineris nostre vite, hoc est in somno, invenit se in una silva obscura, que mundi 
errores et vitia prefigurat. Et assignat causam quia a recto itinere deviarat, quod quidem rectum iter 
viam significat virtuosam. 


vv. 4-6 


Que autem et qualis fuerit ista silva, subiungendo declarat dicens: 

Et quant'a dir qual era e cosa dura, 
esta selva selvagia et aspra et forte 
che net penser rinnuova Ia paura. 

Hoc est, dicere de ista silva quanta et qualis sit, est arduum et difficile. Sed tantum dico de 
ipsa quod adeo est aspra, silvestris et dura, quod quando recordor, etiam in illo cogitamine rennovat 
michi timorem pariter et pavorem. 


vv. 7-9 


Concludit autem omnia que in ista silva conspexit et sensit, que quidem enarrare non potest uno 
solo verbo, dicens: 

Tant'e amara che poco e piu morte; 
ma per tradar dei ben ch'i' vi trovai 
diro dell'altre cose ch'i' v'6 scorte. 

Hoc est: tantum est amara ista silva, quod ipsa mors, que est amarior omni amaritudine, modicum 
amarior esse censetur. Sed ut enarraret nobis bona que elicere inde potuit, promittit se dicturum 
de aliis rebus quas ibidem esse conspexit. 

vv. 10-12 

Causam autem quare universa que vidit in ista silva narrare non potest assignat, dicens: 

I' non so ben ridir com'i' v'entral, 
tanfera pien di sonno in su quel punto 
che Ia verace via abandonai. 

Hoc est, in illo punto in quo ego deserui viam rectam, tantum eram gravi sopore gravatus, quod ego 
nescio dicere mee principia visionis. Ambulans vero autor, sive potius devians atque errans per 
confusionem istius silve, tandem ad radicem unius collis devenit, ad quem habet terminum ista vallis, 
que timore horribili vulneraverat cor ipsius. 

vv. 13-18 

Et tunc oculos elevavit ad montem quem illius planete, qui omnem hominem per omnem callem via 
recta deducit, vidit radiis coopertum. Unde ait in textu: 

Ma po' ch'i' fu' al pie d'un colle giunto, 

Ia dove terminava quella valle 
che m'avea di paura il cor compunto, 
guardai in alto et vidi le sue spalle, 
vestite gla de' raggl dei pia neta 
che mena dricto altrui per ogni calle. 

vv. 19-24 

Et tunc ille timor, qui in lacu duraverat sui cordis, propter obscurum transitum quem de nocte fecit, 
que quidem nox nil aliud sonat quam horribiles tenebras que obscurant et horrificant illam silvam, 
quia ibi nullus dies, sed perpetua nox est, viso monte clarissimis radiis illustrato, fuit aliquantulum 
quietatus. Et nota quod dicit aliquantulum et non totaliter quia accidit sibi sicut solet accidere 
naviganti, qui postquam evasit pericula maris et ad ripam descendit, pre timore nondum digesto 
adhuc habet anelitum fatigatum. Et cum tali anelitu, statim quod de navi descendit, se vertit ad 
marina pericula que evasit. Unde ait in textu: 

Allor fu Ia paura un poco queta 
che nel I ago dei cor m 'era durata 
Ia nocte ch'i' passa I con tanta pleta. 

Et com'e quei che con lena affannata, 
usclto fuor dei pelago a Ia riva, 
si volve a 1'aqua perigliosa et guata, 

vv. 25-27 

Posito exemplo nautarum, dicit quod animus suus, qui adhuc illa pericula silvestria fugiebat, se retro 
convertit ad revidendum passum quem nunquam evasit persona aliqua certe vivens. Quasi dicat: 
Ego me verti ad considerandum et ymaginandum peccata et scelera que reliqui, que quidem nullus 
vivens evadere potest, quia non est qui vivat et non peccet. Ideo ait in textu: 

Cosi 1'animo mi’ c'ancor fuggiva, 
si vols'a dietro a ri mirar Io passo 
che non lascid giammai persona viva. 

vv. 28-30 

Posita autor evasione silvana, ponit quod postquam ad radicem montis applicuit duo fecit: primum 
est quod aliquantulum fesso corpori pausam dedit; secundum est quod, corpore recreato, reincipit 
aggredi operibus illam viam deserte ripe, quam prius incipere animo cogitabat. Quem vero modum 
in ascendendo tenuerit, demonstrat dicens quod pes inferior firmior semper erat. Et hoc est quod 
ait in textu: 

Poi ch'ei posafun poco 'I corpo lasso, 

ripresi via per Ia piaggia diserta, 

si che 'I ple fermo sempr'era il piu basso. 

vv. 31-48 

Et ecce, dum sic gradiens versus illius montis se altitudinem autor sullevaret, in principio quasi ripe 
una lonza levis et compta multum, que tota diversis erat maculata coloribus, sibi apparuit a sua 
facie non recedens, imo tantum suum iter quod inceperat impedivit, quod ipse fuit pro 

retrogradiendo pluribus vicibus fere versus. Sed quia iam noctis tenebre recedebant et aurora 
surgebat, videns illas prefulgidas stellas que in societatem Arietis ascendebant, cepit ex tali visione 
aliquantulum confortari, et contra illam bestiam vigore spiritus roborari. Et hoc est quod intendit in 
textu ibi: 

Et ecco, quasi al cominciar dell'erta, 
una lonza legera et presta motto, 
che di pel maculato era coverta; 
et non mi si partia dinanzi al volto, 
anz'impediva tanto II mio cammino, 
ch'l' fui per ritornar piu volte volto. 

Temp'era dal principio dei mattino, 
e 'I sol montava in su con quelle stelle 
ch'eran con lui quando 1'amor divino 
mosse da prima quelle cose belle; 
si c'a bene spera r m'era cagione 
di quella fiera Ia gaietta pelle, 
fora dei tempo, et Ia dolce stagione; 


Quasi dicat: Sol qui iam ab inferiori emisperio ad 
nostrum superius emisperium ascendebat, et aurora, 
que ipsum preibat, michi contra illam feram 
deceptibilem et fraudulentam fiduciam ministrabant, 
sed non tantam quod timorem michi non daret etiam 
unus leo qui contra me cum capite elevato et fame 
rabiosa tam velociter veniebat, quod aer inde 
contremiscere videbatur. Ideo in textu inmediate 
subsequitur: 


ma non sl che paura non mi desse 


Ia vista che m'apparve d'un leone. 


Questi parea che contra me venesse. 


con Ia test'alta et con rabiosa fame, 


si che parea che l'aer ne temesse. 


vv. 49-54 

Positis autor impedimentis que a lonza sustinuit et leone, ad enarrandum tertium manum mittit, 
dicens quod una lupa, que onerata omni aviditate et fame in sua macilentia videbatur, et que multas 
gentes fecit iam vivere luctuosas, tantum sibi gravaminis irrogavit, quod ipse autor spem perdidit 
quam habebat ad illam altitudinem saliendi. Unde ait in textu: 

Et una lupa, che di tutte brame 
sembrava carca ne Ia sua magrezza, 
et molte genti fe gia viver grame, 
questa mi porse tanto di gravezza 
con Ia paura c'uscia di sua vista, 
ch'i' perde' le speranza delfaltezza. 

vv. 55-60 

Qualiter autem ex visione illius lupe autor fuerit contristatus, exemplificando subiungit dicens quod, 
quemadmodum ille qui libenter lucratur, vel aliquid aliud voluntario et ardenti animo operatur, cum 

tempus sue intentioni contrarium appropinquat in suo corde medullitus contristatur, sic eodem modo 
fuit ipse ad visionem illius bestie contristatus; et hoc totum quia illa bestia sine pace, sibi obviam 
veniendo, paulatim paulatim impellebat ipsum ad illam obscuram silvam, ubi splendor et presentia 
solis tacet. Et hoc est quod resonant verba textus: 

Et qual e quei che volontieri acquista, 
et giugne il tempo che perder Io face, 
che 'n tutti i suo' pensier piange et s'attrista; 
tal mi fece Ia bestia senza pace, 
che, venendoml 'ncontro, a poco a poco 
mi ripingeva Ia dove 'I sol tace. 

vv. 61-66 

Dum autem sic ruendo reverteretur ad yma, ante suos oculos quidam se obtulit, qui videbatur quod 
propter longum silentium esset raucus. Quem cum vidisset autor, suspirando clamavit: «Miserere 
mei, quicumque tu es, vel umbra vel homo certus». Unde ait in textu: 

Mentre ch'i' ruinava in basso loco, 
dinanzi alii occhi mi si fu offerto 
chi per lungo silentio parea fioco 
Quand'i' vidi costui nel gran diserto, 

«Miserere di me», gridai a lui, 

«qual che tu sii, od ombra od omo certo». 

vv. 67-75 

Rogatus iste qui apparuit ab autore, manifestat se esse Virgilium per quinque signa; sed primo 
respondit dubitationi autoris. Dubitabat enim autor utrum iste qui sibi apparuit esset verus homo in 
corpore vivens, an esset anima a corpore separata. Cui dubitationi respondens ait: «Non homo» - 
subaudi sum, quia homo componitur ex anima et corpore - «sed sum anima a meo olim corpore 
separata». Ideo sequitur: «Homo iam fui». Cuius autem anima fuerit, per quinque signa breviter 
manifestat: Primo, per locum ubi fuit genitus atque natus, quia in civitate Mantue, que est 
antiquissima et famosissima civitas in provincia Lombardie. Unde ait in textu: «Ambo mei parentes 
fuerunt lombardi, patria mantuani». Secundo, per tempus quando natus fuit, quia tempore Iulii 
Cesaris, dicens: «Natus fui sub Iulio, quamvis tarde»; tarde ideo dicit, quia prope mortem ipsius 
Iulii. Tertio, per locum ubi vixit, studuit et conversatus est, quia Rome, sub secundo imperatore 
Romano, Octaviano scilicet Augusto. Unde ait: «Et vixi Rome sub bono Augusto, tempore scilicet 
deorum mendacium atque falsorum». Quarto, per officium quo in mundo refulxit, quia poeta. Ideo 
ait: «Poeta fui». Sed quia multi poete fuerunt tempore illo, ideo quinto et ultimo, se manifestat per 
librum Eneydorum, quem de gestis Enee, Anchisis filii, composuit et descripsit. Ideo ait in textu: 
«Cecini de illo iusto filio Anchisis, qui venit a Troya postquam superbum Ylion extitit concrematum». 
Unde [ait] in textu: 

Risposemi: «Non homo, homo gia fui, 
et Ii parenti miei furon lombardi, 
mantuani per patria amendui. 

Nacqui sub Iulio, aneor che fosse tardi 
et vissi a Roma sotto 'I buono Augusto, 
nel tempo delli dei falsi et bugiardi. 

Poeta fui, et cantai di quei giusto 
filliuol d'Anchise che venne da Troya, 
poi che 'I superbo Ylion fu combusto. 

vv. 76-78 

Postquam vero se manifestavit autori, Virgilius videns ipsum ex pugna ferarum ad ea que evaserat 
pericula remeare, ipsum autorem dulci locutione inducit ad duo: Nam primo incutit ei timorem, qui 
retrahit hominem a peccatis, dicens: «Sed tu quare reverteris ad tot et talia nocumenta de quibus» 
- supple Dei adiutorio - «evasisti?» Secundo, ipsum allicit ad amorem, qui facit hominem scandere 
ad virtutes, dicens: «Quare non ascendis delectabilem montem, qui est causa et principium omnis 
boni?» Et hoc est quod habetur in textu: 

«Ma tu perche ritorni a tanta noia? 
perche non sali il dilettoso monte, 
ch'e principio et cagion di tutta gioia?». 


vv. 79-90 

Delectatus autor benigna visione Virgilii, et eius dulci colloquio confortatus, cum quadam 
admiratione et reverentia filiali incipit sibi loqui. In qua quidem locutione breviter tria facit: Nam 
primo, captat suam benivolentiam; secundo, exprimit suam miseriam; tertio, implorat suum 
adiutorium sive gratiam. Primum ibi: «Es tu nunc ille Virgilius et ille fons qui tam largum fluvium 
scientiarum expandis?» Et ibi: «O aliorum poetarum honor et lumen, tu es meus magister et meus 
autor; tu es solus ille a quo ego accepi illum pulcrum stilum qui michi fecit honorem». Secundum 
ibi: «Vide bestiam pro qua ego ad ea que reliqueram me converti». Tertium ibi: «Adiuva me ab illa, 
famose sapiens, que venas et pulsus contremiscere michi facit». Et hec tria patent in lictera. 

«Or se' tu quel Virgilio et quella fonte 
che spandi di pariar si largo fiume?» 
rispuos'i' lui con vergognosa fronte. 

«O delli altri poeti honore et tume, 
valliami il lungo studio e 'I grand'amore 
che m'a fatto cercar Io tuo volume. 

Tu se' Io mi’ maestro e 'I mio autore, 
tu se' solo colui da cu' io tolsi 
Io bello stile che m'a fatto onore. 

Vedi Ia bestia per cu'io mi volsi; 
aiutami da lei, famoso saggio, 
ch'ella mi fa tremar le vene e' polsi». 

vv. 91-129 

Postquam vero Dantes benivolentiam magistri captavit, suam miseriam explanavit, et dicti magistri 
gratiam imploravit, Virgilius ipsum ad sui sequelam inducit. Et ut eum magis alliciat ad sequendum, 
duo breviter facit: Nam primo incutit ei timorem, exarando sibi malivolas proprietates illius tertie 
fere, scilicet lupe, dicens: «Tibi convenit tenere aliam viam, si vis evadere de isto loco silvestri, quia 
illa bestia pro qua vociferando tu clamas non permittit aliquem transire per suam viam, imo tantum 
eum impedit quod ipsum occidit, et habet naturam ita malivolam atque ream, quod nunquam implet 
suam avidam voluptatem, et post pastum habet maiorem famem quam prius. Multa sunt enim 
animalia quibus exhibet se uxorem, et plura erunt adhuc quousque veniat ille velter qui eam mori 
facies cum dolore. Iste vero velter non cibabit - subaudi neque alios neque se - terra vel peltro, sed 
amore, sapientia et virtute - subaudi cibabit - et hoc quia sua natio erit inter feltrum et feltrum. 
Illius etiam humilis Ytalie erit salus, pro qua mortua fuit virgo speciosa Camilla, necnon et Curialus 
et Turnus et Nisus. Iste enim velter ipsam lupam expellet de villa in villam, quousque ipsam in 
Infernum remittet, unde primo invidia ipsam traxit». Secundo, postquam Virgilius autori timorem 
incussit, nunc eum allicit ad amorem, promittendo sibi ostendere secreta omnia que sunt in Inferno, 
Purgatorio, ac etiam Paradiso, dicens: Unde ego pro tuo meliori cogito et discerno quod tu me 
sequaris et ego ero tuus dux, et traham te hinc per locum eternum, ubi stridores audies desperatos, 
videbisque spiritus antiquos dolentes atque gementes, qui ad secundam mortem, hoc est ad 
corporum coniunctionem, exclamant. Et post hec videbis eos qui in igne - subaudi Purgatorii - sunt 
contenti. Et causam quare contentantur in igne assignat dicens, quia sperant ascendere, purgatis 
offensis, ad gaudia Paradisi, ad que si ascendere postea volueris, anima - subaudi alia - dignior ad 
hoc erit, et cum ipsa te in meo recessu dimittam. Causam vero quare ad ostendenda celestia se dicit 
indignus assignat immediate cum dicit: «Quia ille imperator, qui superius ibi regnat, quia ego fui 
sue legi rebellis non vult quod in suam veniam civitatem». Et quia Dantes poterat dicere, secundum 
opinionem quorundam hereticorum, dicentium Deum in Inferno potentiam non habere: «Tu qui es 
damnatus quid habes facere cum Deo?» respondet Virgilius: In omnibus, inquit, partibus imperat et 
ibi regit. Ibi est sua civitas et alta sedes. O felicem illum quem eligit ipse ibi. Istarum autem duarum 
partium, prima incipit ibi: «A te convien tener altro viagio»; et finit ibi: «Ia onde invidia prima 
dipartilla». Secunda vero pars incipit ibi: «Ond'io per Io tu' me' penso et discerno»; et finit ibi: «O 
felice colui cu' ivi elegge». 

vv. 130-136 

Allectus autor ex promissionibus sibi factis, statim se offert liberaliter ad eundum, et quod maius 
est, Virgilium deprecatur ut statim adimpleat que promisit, et, ut citius eum moveat, per Deum 
quem ipse Virgilius non agnovit adiurat. Unde ait in textu: «O poeta, ego te requiro per illum Deum 
quem tu minime cognovisti, ad hoc ut ego fugiam istud malum et peius, quod tu me ducas quo 
modo dixisti, ita ut ego videam ianuam Sancti Petri, et illos quos tu facis taliter esse mestos. Tunc 
Virgilius, omni curialitate et solicitudine plenus, statim se movit ad iter, et Dantes, non minori 
solicitudine, secutus est eum. Unde ait in textu: Allor si mosse, et io Ii tenni retro. 

EXPOSITIO LICTERE. 


vv. 1-3 

A/e/ mezzo dei cammin di nostra vita. Per istud dimidium nostre vite accipe somnum, in quo, 
secundum Macrobium super Somnio Scipionis, quinque visionum speties sive genera contemplantur; 
hoc est: oraculum, visio, somnium, insomnium et fantasma. Cuiusmodi autem spetiei vel generis 
fuerit ista visio quam habuit ipse Dantes, transcurrendo ista quinque genera visionum videbimus 
manifeste. Oraculum enim, secundum eundem Macrobium, est cum in somnio parens, idest pater 
aut mater, vel alia sancta persona gravisque, seu sacerdos, seu angelus, seu etiam ipse Deus, aperte 
aliquid demonstrat eventurum vel non eventurum, faciendum sive vitandum. Visio est cum id quod 
quis videt in somnio eodem modo illud respicit vigilando; ut cum in somnio vidi me in cathedra 
sublimatum, facto die sum electus vel factus episcopus sive abbas. Somnium proprie vocatur illa 
visio que figuris tegitur et ambagibus nubilatur, et que non nisi per interpretationem potest intelligi 
vel cognosci. Huius autem somnii V sunt speties: aut enim est proprium, aut alienum, aut commune, 
aut publicum, aut generale. Tunc enim somnium dicitur proprium quando quis aliquid somniat 
tantum modo de se ipso. Alienum somnium est quando quis non circa se nec de se, sed circa alium 
et de alio, videt aliquid in quiete. Commune tunc somnium est quando quis aliquid videt quod et 
alium et se tangat. Publicum somnium est quando quis sue civitati vel foro vel teatro seu quibuslibet 
publicis ianuis menibus actibusve triste vel letum aliquid viderit evenire. Generale vero somnium est 
cum circa solis orbem lunaremque globum seu sydera, sive celum, sive aerem, sive maria, sive 
terras, quis somniat innovatum. 

Hec autem visio quam vidit in somnio iste autor potest dici: Primo oraculum, quia gravis 
persona, ut puta Virgilius, in prima cantica, sanctaque, ut puta Cato et Statius, in secunda, 
parensque, ut puta Cacciaguida, et sacerdos, ut puta sanctus Bernardus, angeli, et ipse Deus in 
tertia, clara sunt sibi visione monstrati. Secundo potest dici visio, quia ipsa loca, ad que anime post 
mortem corporum vadunt, ymaginaria visione conspexit. Tertio potest dici somnium: et primo 
proprium, quia multa in Inferno, Purgatorio ac etiam Paradiso de se audivit, vidit et sensit; secundo 
potest dici alienum, quia multa circa alienos et de alienis sibi revelata fuerunt, vel quia quem statum 
aliorum sortite sunt anime deprehendit; tertio potest dici commune, quia multa que sibi mixtim et 
aliis contingere debebant aspexit, vel quia eadem loca tam sibi quam ceteris eiusdem meriti didicit 
preparari; quarto potest dici publicum, quia varietates et mutabilitates non solum sue civitatis, sed 
aliarum quam plurium, audivit et vidit; quinto potest dici etiam generale, quia Infernum, 
Purgatorium, celum, celique cives, ipsamve beatissima Trinitatem, sibi adhuc in carne viventi sunt 
videre concessa. Alia autem duo genera visionum, insomnium scilicet et fantasma, a sua visione 
penitus excluduntur. Sed nichilominus quid de ipsis idem Macrobius sentiat videamus. Insomnium 
enim est quotiens homo, cum cura oppressi animi, sive corporis, sive fortune, vadit cubitum sive 
dormitum. Cum cura enim animi vadit ille dormitum, qui vulneratus amore, cogitaminibus venereis 
totus plenus, que minime habet, somniat se habere. Unde Hero in epystola ad Leandrum ait: 

Me miseram brevis est hec et non vera voluptas, 

Nam tu cum somno semper abire soles. 


Et regina Dido ait ad Annam, ut scribit Virgilius in 
quarto libro Eneydorum: «Anna soror, que me 
suspensam insomnia terrent». Cum cura vero corporis 
vadit ille cubatum, qui nimio cibo potuve gravatus se 
somniat suffocare, vel cum exuriens somniat 
manducare. Cum cura vero fortune ille vadit dormitum 
qui se existimat vel potentia vel magistratu aut 
promoveri pre desiderio, aut exui pre timore. Hec et 
his similia quantum ex habitu mentis, sicut 
prevenerant vigilando, ita turbant etiam dormiendo. Et 
hinc est quod una cum somno veniunt, et una cum 
somno pariter evanescunt. Falsa enim esse insomnia; 
nec etiam Maro, VI Eneidorum, tacuit dicens: «Sed 
falsa ad celum mittunt insomnia manes». Amorem 
quoque describens, cuius curam semper sequuntur 
insomnia, ait quarto libro: 


Herent infixi pectore vultus 


Verbaque, nec placidam membris dat anima quietem. 

Fantasma autem est cum inter vigiliam et quietem in quadam, ut aiunt, prima somni nebula, 
adhuc se vigilare extimans qui dormire vix cepit, ex quibusdam fumositatibus cerebrum 
obnubilantibus, aspicere videtur in se irruentes vagantesque formas, a natura seu magnitudine seu 
spetie discrepantes. Ista duo ultima genera visionum cura interpretationis indigna sunt. Reliqua vero 
tria aliquid veri significant et important. 

In dimidio igitur nostre vite, idest in somno, secundum quem nichil differt stultus a sapiente, 
prout Philosophus vult in fine primi libri Ethicorum, fingit autor suas visiones vidisse. Quidam autem 
opinantur dimidium nostre vite etatem in qua erat autor, quando istam incepit condere Comediam. 
Dicunt enim ipsum XXXV annos habuisse, vel circa; et secundum istum modum ponunt etatem 
hominis usque ad annum septuagesimum protelari. Sed iste numerus sive limes humane vite a 
Divina videtur discrepare Pagina etiam et pagana. Divina enim Pagina narrante didicimus quod Deus, 
iratus peccatis hominum, humane vite cursum post diluvium breviavit; sed non posuit 
septuagesimum annum fuisse postea limitem nostre vite, cum post inveniatur homo vixisse centum 
quinquaginta annis et ultra. Nostris etiam temporibus videmus quod, in multis partibus, multi 
centesimum vigesimum annum non solum attingant, sed etiam excedant. Statius etiam, primo libro 
Thebaidos, inumane vite terminum ponit centesimum et vigesimum annum esse, ubi loquitur de 
etate regis Adrasti, dicens: 

Rex ibi tranquille, medio de limite vite 
In senium vergens, populos Adrastus habebat. 


Ubi dicit glosa quod medius limes vite nostre est annus 
sexagesimus. Cum hoc etiam concordat Iosephus 
dicens: Hunc terminum vite a Deo post diluvium fuisse 
homini constitutum. Sed, re vera, cursus humane vite 
nullo potest termino terminari, quia, licet etates 
hominis limitentur, ultima tamen nequaquam a 
sapientibus limitatur; ut habetur infra, cantu XXVII, 
super illo verbo: 


Quando mi vidi giunto in quella parte 


di mia eta dove ciascun dovrebe 


calar le ve/e et raccollier le sarte, 


Autor autem cursum humane vite annorum numerum esse non ponit, sicut patet ex textu 
primi cantus et penultimi, ac etiam ultimi Comedie. Nam in isto primo cantu dicit: 

I' non so ben ridir com'i' v'entrai, 
tanfera pien dei sonno in su quel punto 
che Ia verace via abandonai. 


Et in penultimo cantu, in quo introducit beatum 
Bernardum sibi in illa visione dicentem: 


Ma perche 'I tempo fugge che fassonna 


qui farem punto, etc. 


Deinde etiam in ultimo cantu, premissa comparatione: «Qual e colui che sognando vede», rem 
comparatam, idest se ipsum, cum dicit: «cotal son io, che quasi tutta cessa / mia visione, etc.» 
Unde per hoc patet quod autor dimidium vite nostre somnum esse prefingat. 

Mi ritrovai per una selva 'scura. Ista silva in qua autor errasse se dicit, est iste mundus plenus 
arboribus peccatorum: qui dicitur silva obscura per veri ignorantiam, silvestris per boni carentiam, 
aspera per mali adherentiam, et fortis per detinentiam, quia fortiter et tenaciter hominem detinet 
irretitum. Vel per istam silvam asperam et confusam possumus huius autoris accipere civitatem, 
que suo tempore plena fuit erroribus, divisionibus atque guerris; nam multo tempore bellis fuit 
civilibus conquassata; in qua quidem divisione et errore iste autor propriis laribus fuit pulsus. 

Che Ia diritta via era smarrita. Hoc dicit quia in confusione et errore vitiorum homo a recto 
virtutum tramite deviando discedit. Nam virtus inter duo extrema, hoc est inter plus et minus, 
consistere comprobatur. Unde Philosophus dicit quod virtus est medium superfluitatis et indigentie. 
Per hanc itaque viam homo debet incedere virtuosus, ut non declinet neque ad dexteram 
superfluitatis neque ad sinistram indigentie. Unde ait Moyses ad regem Edon, ut habetur in libro 
Numerorum: Via regia gradiemur, non declinabimus ad dexteram neque ad sinistram. Dicitur autem 
virtus via regia, quia per virtutem devenitur ad civitatem regiam summi regis, quam viam ideo 
Christus dicit in Evangelio esse strictam, licet sit regia, quia, secundum Tullium, virtus est circa 
arduum et difficile. 


vv. 4-6 


Et quant'a dir quai era e cosa dura, usque ibi: Tant'e amara che poco e piu morte, litera plana est. 
Et ideo non intendo, ubi litera plana sit, diutius immorari. 


vv. 7-9 


Ma per tradar dei ben ch'i' vi trovai. Queri potest hic, cum in mundi confusionibus et erroribus nichil 
boni valeat reperiri, que bona autor conspexerit in hac silva? Et dicendum quod homo sapiens, dum 
mala mundi considerat et ipsum instabilem esse cernit, dumque in peccatis satietatem et requiem 
invenire non potest, mundus et ea que in mundo sunt sibi incipiunt displicere. Et tunc, quia cor 
hominis sine desiderio esse non potest, ad virtutes incipit anelare, et sicut ait beatus Gregorius: 
Gustato spiritu, desipit omnis caro. 

vv. 10-12 

7' non so ben ridir com'i' v'entrai. Bene dicit, quia vere nullus scit dicere qualiter et quomodo primo 
ingreditur istam silvam, idest quomodo primum labitur in peccatum. Istud enim est illud quartum 
quod Salomon penitus ignorasse se dicit. Tria, inquit, sunt michi difficilia, et quartum penitus ignoro: 
viam aquile in celo, viam navis in medio mari, viam colubri super petram, et viam adolescentis in 
adolescentia sua. 

Tanfera pien dei sonno in su quel punto 

Hic manifeste apparet quod suas visiones in somno finxerit se vidisse, et sic se confirmat 
dictum superius positum: «Nel mezzo dei camin di nostra vita». 


vv. 13-15 

Ma po' ch'i' fui al pie d'un colle giunto. Per istum collem sive montem accipe altitudinem et 
excellentiam virtutum, que faciunt hominem ad alta ascendere et superna. 

vv. 16-18 

Guardai in alto et vidi le sue spalle 
vestite gla de' raggi dei pia neta 

Iste planeta, qui suis radiis montem vestit, est prefulgida stella Venus, que tenet typum et 
similitudinem caritatis, que est omnium virtutum fulgidum ornamentum, sicut humilitas stabile 
fundamentum. Ad evidentiam autem predictorum clarius et perspicacius enodandam, est allegorice 
attendendum quod ista silva adeo tenebrosa statum peccati, mons vero luminosus virtutis statum, 
figurative tipiceque designant. Inter que duo, silvam videlicet atque montem, autor, qui humane 
nature liberum arbitrium representat, se invenisse confingit. Nam Deus, quando humanam naturam 
libero dotavit arbitrio, apposuit sibi bonum et malum, iuxta illud: Ignem et aquam apposui tibi ad 
quod vis extende manum tuam. Dantes vero, volens instruere hominem inter premissa contraria 
constitutum, exemplo sui poetice hic inducit, ut relicta silva malorum ad montem bonorum accedat. 
Qui quidem mons prefulgide stelle radiis illustratus dicitur et vestitus, quia caritas in stella Veneris, 
inquantum ad amorem disponit, hic allegorice figuratur. 

che mena dricto altrui per ogni calle. 

Natura sancti amoris est ista, quod per omnem viam prosperam vel adversam hominem recte 
ducit, quia nec in adversis deprimitur, nec in prosperis elevatur. 


vv. 28-30 

si che II ple fermo sempr'era 'I piu basso. 

Facit hic autor sicut faciunt ascendentes, qui quando aliquam viam arduam saliunt vel 
ascendunt, semper habent pedem inferiorem firmiorem. Qui quidem pes, moraliter exponendo, 
accipitur pro timore; habet enim timor talem proprietatem, quod hominem firmat ne in peccata 
labatur. Ubi nota quod duo sunt necessaria homini volenti ascendere ad virtutes: Primum est timor, 
qui firmat hominem ne peccet. Unde Salomon: Per timorem Domini declinat omnis homo a malo. Et 
proverbium vulgare: Paura guarda vigna, ma non mala famillia. Secundum est amor, qui movet et 
incitat ad agendum; operatur enim magna si est. Unde beatus Gregorius, loquens de illo amore 
quem homo debet habere ad Deum et ad quem omnes alii amores debent regulariter regulari, ait: 
Amor Dei non est otiosus; operatur enim magna si est; si autem operari negligit, amor non est. Per 
timorem itaque et amorem efficitur homo bonus. Pes igitur inferior, qui stat firmus, timorem; pes 
vero superior, qui movetur, amorem significat et importat. 


vv. 31-33 

Et ecco, quasi al cominclar de l'erta, 
una lonza legglera et presta molto, 

Hic tangit autor, figurative loquendo, tria vitia que impediunt omnem hominem volentem 
scandere ad virtutes; que quidem tria vitia radices sunt omnium vitiorum et omnibus bonis operibus 
adversantur. Prima namque fera dicitur lonza, diversis depicta coloribus, et signat luxuriam, que 
adolescentes maxime ad se trahit. Secunda fera dicitur leo, qui propter suam audaciam et propter 
colerara quam habet adustam, propter quam dicitur pati quartanam, superbiam prefigurat, que 
quidem maxime habet iuvenes impedire; quia talis etas avida est honoris, sicut adolescentia est 
avida voluptatis. Tertia vero fera dicitur esse lupa, que propter sui ingluviem et insatiabilem famem 
habet avaritiam figurare. Que quidem senescentes habet spetialiter impedire, et semper ipsa cum 
ipsis senescentibus iuvenescit, nunquamque senescit. Et hoc est quod resonant verba textus, ubi 
loquitur de lupa predicta: 
et a natura si malvagla et ria, 
che mai non empie Ia bramosa vollla, 
et dopo 'I pasto a piu fame che pria. 

Et ideo beatus Ieronimus bene ait: Cum cetera vitia in homine senescant, sola avaritia 
iuvenescit. Legitur enim de naturis luporum quod quanto magis etate senescunt, tanto magis se 
vitia iuvenescunt. Et, ut ista tria clariori luce mistice videamus, est notandum quod Dantes tenet in 
hoc loco typum et figuram hominis universales etates humane nature currentis. Que quidem etates, 
licet sint septem, ad ternarium tamen numerum reducuntur, videlicet ad adolescentiam, iuventutem 
et senectutem. Quas tres etates ponit a tribus principalibus vitiis, que omnia alia vitia intra se 
continent, impediri: Primo a luxuria, que sui delectabili venustate maxime, prout supra dicitur, allicit 
hominem in adolescentia constitutum. Ideoque dicitur eius pellis variis coloribus esse picta, que 
pellis allegorice intellecta illa signa venerea prefigurat, que carnali amore hominem detinent 
irretitum, prout sunt lascivi: visus, colloquia, risus et tactus. Et hoc est quod resonat textus ibi: 


vv. 34-36 

et non mi si partia dinanzi al volto, 
anzi 'mpediva tanto 'I mi' cammino, 
ch'i' fui per ritornar piu volte volto. 

Quasi dicat; Licet vellem ad montem virtutum ascendere, illius fere variata depictio me a bono 
proposito revocabat. Quod autem sequitur: 

vv. 37-43 

Temp'era dal principio dei mattino, 
e 'I sol montava in su con quelle stelie 
ch'eran con lui quando l'amor divino 
mosse da prima quelle cose belle; 

si c'a bene sperar m'era cagione 
di quella fiera Ia gaietta pelle, 
l'ora dei tennpo et Ia dolce staglone; 

Sic allegorice est summendum. Licet enim autor ad aspectum lonze que, ut dictum est, 
luxuriam prefigurat, plurimum titubaret, tamen, ut prudens somniorum interpres, concepit in sue 
tempore visionis per illam variatam pellem, que delectationem et pulcritudinem in se gestat, ad 
meliora, hoc est ad summam pulcritudinem delectationemque posse transire. Iuxta quod ad 
Romanos scribit Apostolus: Invisibilia Dei per ea que facta sunt intellecta conspiciuntur. Nam si tanta 
pulcritudo in creaturis ac etiam tanta delectatio reperitur, quorum primum est vanum reliquum vero 
insatiabile, quanta debet esse pulcritudo firma celestis et delectatio duratura? Idcirco sic construe 
textum: Temp'era dal principio dei mattino; idest matutinali tempore quo ab oriente aurora incipit 
emicare, michi apparuit illa fera. Et ad istud tempus clarius declarandum, quo scilicet anni tempore 
istam habuit visionem, ait: 
e 'I sol montava in su con quelle stelle 
ch'eran con lui quando l'amor divino 
mosse da prima quelle cose belle; 

Hoc est, illo enim tempore atque hora sol ad nostrum emisperium ascendebat cum illis, scilicet 
stellis, que erant cum ipso quando amor divinus, qui, secundum Boetium, stabilis manens dat cuncta 
moveri, ipsum cum ipsis a primordio primum movit. Et hoc fuit quarta die creationis mundi, iuxta 
beatum Ambroxium in himno dicentem: Quarto die qui flameam solis rotam constituens, lune 
ministrans ordinem vagosque cursus syderum, fuit autem sol creatus in signo Arietis; quod quidem 
signum intrat circa decimum nonum Martii. Dicit igitur autor concludendo quod illa dulcis hora, quia 
tempore matutino, quo vera somnia et non falsa, utilia et non damnosa, solent plurimum apparere, 
sibi melioris spei causam intulit, ut, considerata pulcritudine pellis fere, posset ad meliora procedere. 
Ideo sequitur in textu: 
si c'a ben sperar m'era cagione 
di quella fiera Ia gaetta pelle, 
fora dei tempo et Ia dolce staglone; 

Quasi dicat: Illud dulce tempus et hora michi spem ac fiduciam ministrarunt, ut illius fere pellis 
gaetta, idest delectabilis et iocunda, optimum esset signum a carnalibus ad spiritualia et a terrenis 
ad celestia respirare. 

vv. 44-45 


Quod autem sequitur: 

ma non si che paura non mi desse 

Ia vlsta che m'apparve d'un leone. 

Sic est intelligendum: Quamvis enim in bonam partem sumpserim illius fere visionem, ratione 
temporis matutini michi bonam fiduciam ministrantis, non tamen tantam quantam michi expediebat, 
quia michi apparuit unus leo, quo viso perdidi fiduciam iam conceptam. Circa quem leonem, 
secundum licteram quatuor considerare debemus: Primum est quia non dicit eum absolute fuisse 
leonem, sed habuisse effigiem leoninam, ibi: «Ia vista che m'apparve d'un leone». Secundum, quia 
dicit ipsum contra se erecta cervice venisse, ibi: «Questi parea che contra me venisse». Tertium est 
quod ponit in ipso rabiosum ac famelicum appetitum, ibi: «et con rabiosa fame». Quartum est quod 
ex suo aspectu aeri timorem ingerere videbatur, ibi: «si che parea che l'aer ne temesse». Ista 
quatuor allegorice exponendo, peccatum superbie prefigurant; nam peccatum superbie dicitur 
habere effigiem leoninam, non tamen ipsum esse leonem. Videtur enim leo, sed non est. Nam 
superbia, cuius appetitus est propria excellentia, videtur in se habere maxime tria: Primo altam 
excellentiam et maiestatem, sed deducit ad infimum precipitium et immanitatem, et hoc est valde 
cecum appetere. Seneca, octavo Tragediarum: «Ceca est temeritas que petit casum ducem». 
Secundo videtur habere securitatem et firmitatem, et habet in se periculum et varietatem. Rami 
enim arboris, secundum Crisostomum, qui sunt in ymo sunt in quiete et securitate; qui autem sunt 
in vertice, facile a ventis agitantur atque franguntur. Unde monet Seneca dicens: Redige te ad yma 
a quibus cadere non potes. Refert Valerius quod dum quidam rex coronari deberet, coronam manu 
tenens, ad principes suos ait: O nobilem magis quam felicem coronam, quam si quis cognosceret 
quam multis periculis et solicitudinibus plena sit nec humani iacentem tollere vellet. Seneca, secundo 
Tragediarum: «Dum excelsus steti nunquam pavere destiti». Tertio videtur habere durabilitatem et 
habet status et vite brevitatem; Ecclesiastici X: Omnis potentatus brevis vita. Seneca, nono 
Tragediarum, loquens de Neronis imperatoris superbia ait: Licet extruat marmoribus atque auro, 
tegat superbus aulam limen, ducis servent armate coortes, mittat immensas opes exhaustus orbis, 
supplices cruentam dexteram parthi petant. Regna divitias ferant, veniet dies tempusque quo reddat 
animam nocentem sceleribus suis, iugulum hostibus desertus et destructus ac cunctis egens. Et sic 
patet primum. Ideo bene ait autor in textu: «Ia vista che m'apparve d'un leone». 


vv. 46-48 

Circa secundum, nota quod superbia erecta cervice contra omnem hominem semper vadit; et non 
solum contra hominem, sed etiam contra Deum. De primo Plautus, poeta comicus, in persona 
superbie loquens ait: Minores despicimus, maioribus invidemus, ab equalibus dissentimus. De 
secundo, Propheta invehens in superbos: Ambulant, inquit, contra Deum extento collo. Ideo bene 
ait in textu: «Questi parea che contra me venesse / con Ia tesfalta». Nam semper superbus se erigit 
contra Deum. Psalmista: «Superbia eorum qui te oderunt ascendit semper». Exemplum regis 
Capanei gigantis, de quo habetur infra, circulo VII, cantu XIIII. Circa tertium, nota quod superbia 
nunquam honoribus et dignitatibus satiatur. Exemplum habemus in primo angelo, qui positus a Deo 
in tanto culmine dignitatis, superveniente superbia contentari non potuit; et ideo rabiosam dicitur 
pati famem. Exemplum Alexandri, de quo narrat Valerius, libro octavo, capitulo de cupiditate glorie, 
quod habebat tam insatiabile pectus, quod nullis honoribus nullisque victoriis repleri valebat. Nam 
cum quidam suus comes, nomine Anaxarcus, sibi semel dixisset quod suus preceptor Democritus 
dicebat innumerabiles mundos esse, ait: «Heu me miserum, quod nec uno quidem adhuc sum 
potitus». Et addit Valerius: Angusta uni homini possessio fuit que deorum omnium domicilio suffecit. 
Ideo ait in textu: «et con rabbiosa fame». Circa quartum vero et ultimum, est notandum quod ipsa 
superbia molestat et infestat maxime cum in tirannidem convertitur. Etiam sanctos Dei, qui per 
aerem figurantur quia a terrenis elevati, solum celestia concupiscunt. Et licet ipsam infestationem 
diligant pro se ipsis, quia est eis, secundum Gregorium, sicut lima ferro et fornax auro, tamen pro 
timidis et tepidis ipsam timent. Unde Christus in sua passione, Iudeis et militibus Pilati querentibus 
ipsum capere et tenere, ait: Si me vultis, ego sum; sinite hos abire. Sciebat enim quod apostoli 
nondum fortes erant ad tolerantiam passionis. Ideo ait in textu: «si che parea che 1'aere ne temesse». 

vv. 42-51 


Quod autem sequitur: 

Et una lupa, che di tutte brame 
semblava carca ne Ia sua magrezza, 
et molte genti fe gia viver grame, 

Sic primo construe: Non solum illa leonina effigies, que superbiam prefigurat, me a bono proposito 
revocabat, sed etiam una lupa, que propter sui ingluviem avaritiam preostendit, tantum michi 
gravedinis irrogavit, quod ego perdidi spem ad celestia ascendendi. Unde sequitur in textu: 

vv. 52-54 

questa mi porse tanto di gravezza 
con Ia paura c'uscia di sua vista, 
ch'i' perdei Ia speranza de 1'altezza. 

Circa vero istam avaritiam, que naturam dicitur habere lupinam, quatuor secundum licteram 
considerare valemus, duo in se et duo extra se. In se enim habet: primo, insatiabilem voluptatem; 
secundo, insanabilem infirmitatem. Extra se autem: primo, nullam in animo securitatem; secundo, 
nullam de suis divitiis felicitatem. Circa duo prima, est notandum quod avaritia habet is se ista duo 
periculosa: primum est insatiabilis voluptas; nunquam enim mens avari hominis satiatur. Unde 
Salomon: Avarus non implebitur pecunia. Et Seneca: Avaro tam deest quod habet quam quod non 
habet. Ideo ait in textu: «che di tutte brame». Secundum est insanabilis infirmitas, quia avarus a 
sua infirmitate divitiis vel paupertate, ut ait Philosophus, curari nequit. Nam si efficitur pauper, in 
avaritiam vergit; si vero dives, nunquam satiatur. Et in hoc avarus ydropico similatur, qui quanto 
plus bibit, plus bibere concupiscit. De quo poeta: «Quo plus sunt pote, plus sitiuntur aque». Ideo ait 
in textu: «sembiava carca nella sua magrezza». Quasi dicat: licet avaritia sit onerata divitiis, 
nunquam efficitur inde pinguis. Et ista duo intra se concludit avarus. 

Extra se vero duo alia considerare debemus. Primum est quod avarus nullam habet in animo 
securitatem; nam avarus in congregando habet laborem, in custodiendo habet timorem, in perdendo 
vero dolorem. Et beatus Augustinus dicit quod avarus dum dormit latrones somniat. Et hoc est quod 
resonant verba textus: «et molte genti fe gia viver grame». Secundum est quod avarus nullam 
habet de suis divitiis felicitatem; nam, ut manifeste videmus, de bonis congregatis avarus gaudere 
vel letari non potest; et hoc quia divitie sunt onera animum hominis aggravantia. Et in hoc felicior 
est pauper quam dives, qui nullo in animo onere pregravatur. De quo Iuvenalis: «Cantabit vacuus 
coram latrone viator». De divite autem per respectum ad pauperem ait Seneca. X libro Tragediarum: 
Cispes tyrio mollior ostro 
Solet impavidos ducere somnos. 

Aurea rumpunt tecta quietem 
Vigilesque trahit purpura noctes. 

O si pateant pectora ditum! 

Quantos intus sublimis agit / fortuna metus!... 

Pectora pauper secura regit. 

Ideo ait autor in textu: 


questa mi porse tanto di gravezza 


con Ia paura c'uscia di sua vista, 


ch'i' perde' Ia speranza de 1'altezza. 


Timor enim qui exit de avaritia, quia semper timet 
homo deficere si terrena relinquat, solicitudinem 
suggerit homini de eternis. Et ideo Christus in 
Evangelio: Non potestis Deo servire et Mammone. Est 
autem Mammona, ut dicit glosa, nomen demonis, qui 
de divitiis temptat hominem in hac vita. His allegorice 
de avaritia, que prefiguratur in lupa, conspectis, aliqua 
de natura lupina secundum tres solummodo autores, 
Ysydorum videlicet, Aristotilem et Homerum, breviter 
sub compendio videamus. Natura enim lupi, 
secundum Ysidorum, est rapacitas, crudelitas, et 
tolerantia famis; sic avaritia facit hominem in alios 
rapacem, in suos crudelem, et in se inhumaniter esse 
parcum. Nam, ut in libro De Proprietatibus Rerum 
scribitur: Lupus famem diutius tolerat ut possit melius 
et avidius laniare. Sic avarus etiam non expendit, ut 
possit melius pecuniam aggregare. Scribit etiam 
beatus Ambrosius quod quidam dives avarus dum sibi 
semel sua uxor ovum coctum portasset ad mensam, 
suspirans ait: Heu mulier, quid fecisti? Ex isto ovo 
poterat oriri gallina. Aristotiles autem dicit quod lupus 
quanto senior tanto peior. Sic avarus, ut superius 
dictum est, quanto plus etate senescit, tanto plus 
avaritia iuvenescit. Et hoc est valde stultum, in itinere 
unius diei portare cibaria ad victum sufficientia toti 
anno. Unde Seneca: Avarus quid sibi velit non intelligo. 
Dicit etiam Aristotiles quod in India est lupus qui habet 
faciem hominis, pedes leonis, caudam scorpionis, 
velocitatem cervi, vocem tube, et duos ordines 
dentium in ore, superius et inferius ordinatos. Istud 
monstrum indicum vere avarum hominem prefigurat. 
Habet enim avarus faciem hominis, quia blanditur at 
adulatur illis a quibus intendit aliquid extorquere; 
pedes leoninos, quia semper suus affectus ad 
rapiendum intendit; caudam scorpionis, quia semper 
in fine deceptionum venena perfundit; vocem tube, 
quia a remotis partibus mercatores et mercantias 
faucibus hyantibus ad se vocat; duos ordines dentium, 
quia dum bona temporalia rapaciter coacervat 
crudeliter sepelit et occultat. Ipsaque sic coacervata et 
occultata aliquando a tiniis et erugine demoliuntur, et 
aliquando a furibus effodiuntur pariter et furantur, ut 
ait Christus in Evangelio, Mathei Viam. Homerus 
autem dicit quod lupus est animal valde vigil et parum 
dormit; sic avarus, dum vigilat inquerendo quietem, 
perdit internam pariter et externam. Fugit enim 
somnus ab oculis eius. Exemplum igitur de quodam 
paupere, qui quotidianum victum labore manuum 
acquirebat, et semper letus et iocundus apparebat, et 
totam contratam cantu nimio fastidibat. Cuius letitiam 
suus convicinus admirans, et sciens divitias libertati 
fore contrarias, quandam tascam plenam pecunia in 

domum illius pauperis clam proiecit. Qui cum illam 
invenisset, statim letitiam perdidit, tristitiam et 
melancoliam incurrit, et nec cantare nec dormire, 
neque requiem invenire valuit quamdiu apud se tenuit 
illam tascam. Reddita vero domino suo tasca, sibi 
rediit leta quies. Ideo bene ait quidam doctor: 
Thesauros invenisti, requiem perdidisti. Ideo, his 
omnibus attente consideratis, bene in consequentibus 
ait Virgilius ad autorem ibi: 


che questa bestia, per Ia qua I tu gride, 


non lasci'altrui passar per Ia sua via, 


ma tanto Io 'mpedisce che 1'uccide; 


et a natura si malvagia et ria 


che mai non empie Ia bramosa vollia, 


et dopo 'I pasto a piu fame che pria. 


vv. 61-63 

Mentre ch'i' ruinava in basso loco, 
dinanzi alii occhi mi si fu offerto 
chi per lungo silentio parea fioco. 

Raucus videbatur autori Virgilius, quia multa per secula ipse Virgilius et alii poete, per longum 
silentium, hominibus ignoti erant. Sed autor ipsum et alios qui per negligentiam et ignaviam in eis 
non studentium mortui videbantur, suo tempore suscitavit. 

vv. 91-93 

«Ad te convien tenere altro viaggio». 

Nota quod autor, postquam vitia que hominem ad bene agendum impediunt designavit, ponit 
quomodo Virgilius, maximus poetarum, sibi apparuit, et quomodo eum ab illis tribus vitiis liberavit. 
Ubi est notandum quod Virgilius in hoc loco tenet figuram et similitudinem rationis humane, qua 
mediante autor penas peccatis adaptat. Unde si in aliquo loco vel passu videatur contra catholicam 
fidem loqui, non miretur aliquis, quia secundum rationem humanam poetice pertractando dirigit vias 
suas. Et ego, simili modo exponens et glosans, non nisi itinera sua sequar. Quia ubi loquitur poetice, 
exponam poetice; ubi vero theologice, exponam theologice, et sic de singulis. Non autem intendo 
vel contra fidem vel contra Sanctam Ecclesiam aliquid dicere sive loqui. Si autem aliquid inepte 
dicerem, volens textum autoris exponere, ne aliquid remaneat inexcussum, ex nunc revoco et 
annullo, et Sancte Romane Ecclesie et eius officialium correctioni et ferule me submitto. Quia si in 
ista Comedia esset aliquod hereticum, quod per poesiam seu aliam viam sustineri non posset, non 
intendo illud tale defendere vel fovere, immo potius, viso vero, totis conatibus impugnare. Rogo te 
autem, o lector, ut autorem non iudices sive culpes, si tibi videatur quod ipse autor in aliquo loco 
vel passu contra catholicam fidem agat, quia poetice loquitur et fictive. Et ideo iste liber dicitur 
Comedia, que est quoddam genus poesie ad quam spectat vera in tegumentis poeticis et propheticis 
ambagibus nubilare. Unde iste autor, quamvis theologus et fidelis, tamen ad cognoscendum Deum 
et adscendendum ad ipsum poeticas scalas facit. Et in hoc imitatus est non solum Platonem et 
Martialem, sed etiam Salomonem, qui more poetico condidit Cantica Canticorum, ex quibus gentiles 
sibi epythalamia vendicarunt. Et tanto maior poeta omnibus aliis est censendus, quanto magis 
sublime opus ipse composuit, non solum de Inferis, ut simplex poeta loquendo, sed ut theologus de 

Purgatorio ac etiam [de] Paradiso, quantum homo aliquis subtilius ymaginari potest, ad utilitatem 
omnium viventium venustissime pertractando. 


vv. 115-117 

C'a Ia seconda morte clascun grida. Nota quod duplex est mors, temporalis videlicet et spiritualis. 
Temporalis mors est illa que separat animam a corpore. Spiritualis vero mors est illa que separat 
animam ab ipso Deo, que quidem mors nil aliud est quam mortale peccatum. Et hec etiam est 
duplex: Prima in presenti, quando scilicet homo mortaliter peccat; sed ab ista morte potest homo 
per penitentiam surgere; de qua resurrectione dicit beatus Apostolus: Surge qui dormis et exurge a 
mortuis et illuminabit te Christus. Secunda est in futuro, quando scilicet homo, cum peccato mortali 
decedens, eternis suppliciis mancipatur. Et ista etiam duplex est: Prima est illa qua in Inferno sola 
anima cruciatur. Et de hac habetur in Evangelio beati Luce XVI: Mortuus est dives, et sepultus est 
in inferno. Secunda est illa qua simul cum corpore anima post generalem omnium resurrectionem 
cruciabitur in Inferno. Et de hac ait beatus Iohannes in Apocalipsi XX: Beatus qui habet partem in 
resurrectione prima; in hiis secunda mors non habet potestatem. Ad hanc igitur mortem clamant 
damnati quia optant ut compleatur numerus damnatorum, quia, ex invidia quam habent, vellent 
quod omnes homines damnarentur. 

vv. 121-123 

Anima fia a cid di me piu degna. Volens Virgilius autorem ad sui sequelam inducere, promittit sibi 
ostendere Infernum et Purgatorium. Sed quia ad secreta celi et divina humana ratio, quam prefigurat 
Virgilius, non attingit, ideo non promittit sibi ostendere Paradisum, sed dicit quod ad hoc 
demonstrandum una alia anima erit dignior eo, et ista est Beatrix. Que quidem Beatrix tenet typum 
et figuram vite spiritualis; ubi nota quod Beatrix in ista Comedia accipitur quatuor modis: interdum 
enim accipitur licteraliter pro quadam videlicet nobili domina florentina, que sua pulcritudine et 
morum honestate mirabiliter emicuit in hac vita; aliquando accipitur allegorice pro sacra scilicet 
scientia theologie; aliquando accipitur moraliter, sive typice, pro vita scilicet spirituali; aliquando 
vero accipitur anagogice pro gratia scilicet divina, homini infusa, et vita beata homini attributa. Que 
quatuor in lictera perspicaciter intuenti clarius apparebunt. 

In isto primo cantu continentur unum vaticinium sive prophetiam, tres istorias, duas 
comparationes et unum notabile. 


VATICINIUM. 


vv. 100-105 

Molti son Ii animali a cui s'ammoglia, 
et piu saranno ancora, in fin che 'I veltro 
verra, che Ia fara morir con doglia. 

Questi non cibera terra ne peltro, 
ma sapientia et amor et virtute, 
et sua nation sara tra feltro et feltro. 

Postquam Virgilius contra avaritiam locutus est Danti, ponit quoddam vaticinium, dicens quod 
venturus est quidam dominus qui avaritiam exterminabit e mundo, ipsamque in Infernum reducet, 
de quo loco invidia dyabolica concitavit, ac per totam mundi machinam seminavit. Iuxta quod in 
Libro Sapientie dicitur secundo capitulo: Invidia dyaboli mors introivit in orbem terrarum. Hoc est, 
per invidiam dyaboli mors, hoc est avaritia, que totum mundum occidit, introivit in orbem terrarum. 
Sed circa istud vaticinium tria principaliter sunt vicenda: primo, quare iste venturus dominus canis 
leporarius nominetur; secundo, quid vult dicere quod sua natio erit inter feltrum et feltrum; tertio, 
quare potius debet esse salus Ytalie quam aliarum provinciarum, cum de mundo ipsam debeat 
extirpare. Circa primum nota quod iste venturus dominus dicitur canis leporarius propter quasdam 
laudabiles conditiones quas habet canis leporarius. Nam canes leporarii, inter omnes canes, sunt 
magis nobiles et generosi, ut vult Philosophus in libro De Animalibus. Unde, propter eorum 
generositatem, duo maxime laudabilia habent: Primum est quod non latrant. Unde Philosophus dicit 
quod canes generosi non latrant. Secundum est quod captam predam non comedunt, sed 
venatoribus servant. Per primum accipere possumus nobilitatem Romani Imperii, quod quidem inter 
omnia regna obtinet principatum. Per secundum vero, personam possumus accipere imperantis, qui 
quidem ita largus erit quod nichil sibi preter honorem et gloriam reservabit, sed omnia rei publice 
et suis militibus assignabit. Sicut Scipio Africanus qui, subiugata Affrica, que est tertia pars mundi, 

senatoribus et universo consilio Romanorum inquit: Cum totam Affricam vestre dominationi 
subiecerim, nichil ex ea preter nomen et gloriam reportavi. Habent etiam canes alia duo mirabilia, 
propter que merito iste venturus dominus sub figura canis figuraliter figuratur: primum est quod 
parcunt prostratis; secundum est quod insiliunt in rebelles. Et de his duabus proprietatibus dicitur 
in libro De Proprietatibus Rerum: Canum mitigatur sevitia homine humi concedente, inflamatur 
autem et accenditur homine impugnante. Et ista duo pertinent ad sacrum imperium, sicut 
prophetatum fuit longo ante tempore, prout scribit Virgilius libro VI Eneydorum. Et beatus 
Augustinus etiam ponit in primo libro De Civitate Dei: Parcere subiectis et debellare superbos. Circa 
secundum est notandum quod iste poeta, more poetarum, futura vaticinatur; unde poeta idem est 
quod propheta. Nam quos Sacra Scriptura prophetas appellat, hos pagani denominabant poetas, et 
aliquando vates. Vates autem a vi mentis dicuntur, ut ait Varro. Vaticinando igitur dicit autor istum 
venturum dominum nasciturum inter feltrum et feltrum. Hoc est quia ista exterminatio quam faciet 
de avaritia erit virtualis et essentialis, non vitiosa et apparens; ideo dicit ipsam oriundam a corde. 
Cor autem medium est inter duas subascellas. Abscella autem lingua hyspanafe/trum vocatur. Dicit 
itaque: «Ia sua nation sara tra feltro et feltro»; hoc est, sua operatio, propter quam virtus 
renovabitur in hoc mundo, exiet de corde puro, conscientia bona, et fide non ficta, ut ait beatus 
Paulus Apostolus. Circa tertium vero nota quod, licet ipsam avaritiam iste venturus dominus de toto 
mundo debeat effugare, nichilominus iste vates ponit vaticinando quod erit salus totius Ytalice 
regionis, quia in Ytalia magis avaritia viget, et in laycis clericis maxime propter symoniam prelatorum 
et presidum sacrosancte Romane Ecclesie cupidorum. Ea propter, ubi magis abundat infirmitas, 
ibidem succurrere magis debet efficacia medicantis. Veniet itaque venturus dominus qui avaritiam 
et symoniam de Ytalia ac orbe etiam universo repellet. Vel aliter anagogice exponendo: Per istum 
leporarium accipere possumus Christum, qui venturus est ad iudicium, cuius natio, idest apparitio, 
erit inter feltrum et feltrum, hoc est inter bonos et reprobos, ibique avaritia, que secundum 
Apostolum ydolorum est servitus, cum omnibus aliis vitiis in Inferno recludet cum dicet: «Ite, 
maledicti, in ignem eternum, qui paratus est dyabolo et angelis eius», ut habetur in Evangelio beati 
Mathei, XXV capitulo. 


vv. 106-108 

Di quelTumile Ytalia fia salute 
per cui mori Ia vergine Camilla, 

Curlalo, Turno et Niso di ferute. 

Hic tangit autor tria prelia que fuerunt inter montes ubi nunc est Roma et regnum Rutilorum, 
quod quidem hodie Campania nominatur. Ista autem prelia fuerunt inter Eneam, venientem de Troya, 
et Turnum regem Rutilorum per annos CCCC et ultra, antequam Romulus et Remus, qui de ipsius 
Enee stirpe regia descenderunt, alme urbis fundamenta iecissent. Pugnavit autem utraque pars pro 
Ytalia possidenda ac etiam sublimiter sublimanda. Nam Eneas, ut sacrum Romanum fundaret 
Imperium, quia per artem astrorum et oracula deorum previderat illud solummodo in Ytalia 
duraturum ac etiam regnaturum, licet esset totus pius et dulcis, et quia Turno pacem habere non 
poterat, se ad bella convertit. Turnus etiam, ut liberaret Ytaliam de manibus Troyanorum, et quia 
ab oraculis receperat in responsum quod quicumque Laviniam, virginem filiam regis Latini, duceret 
in uxorem, filii eius et descendentes ex ipso totius mundi imperium possiderent, et Eneas ad illud 
matrimonium totis viribus aspiraret, et maxime, quia dicta Lavinia sibi fuerat desponsata, tantum 
Ytaliam ferro defendit, quod ipse et Camilla, regina Vulscorum ex una parte et ex alia parte Eurialus 
et Nisus in diversis preliis ceciderunt. Fuerunt autem inter ipsos plura et diversa prelia, et maxime 
tria: Primum scribit Virgilius, VIIII libro Eneydorum, in quo bello ceciderunt Eur[i]alus ac Nisus; 
secundum scribit libro XI, in quo cecidit ipsa virgo Camilla; tertium vero scribit libro XII, in quo 
mortuus fuit Turnus. At ego, volens sequi ordinem Virgilii, licet autor primo ponat Camillam, primo 
ponam Eurialum et Nisum. Eurialus enim fuit quidam nobilis adolescens, unus de numero principum 
Troyanorum; nam ex parte matris de stirpe regia descendit, sicut ipse ait ad Iulum, Enee filium, ut 
nono Eneydorum volumine continetur: Est michi genitrix Priami de gente vetusta. Fuit autem tante 
pulcritudinis ac etiam venustatis quod nullus in toto exercitu Enee pulcrior poterat reperiri. Unde, 
eodem libro, ait Virgilius: 

Comes erat Nisi Eurialus, quo pulcrior alter 
Non fuit. Eneadum Troyana nec induit arma, 

Ora puer prima signans intonsa invicta. 


Huic erat comes, ut dictum est, quidam nobilis 
princeps Troyanus, nomine Nisus. Quorum exitus 
describit Virgilius in hunc modum: Eneas enim posuit 
filium suum Iulum et Nisum et Eurialum ad unius 
custodiam civitatis illius, scilicet quam in honore Troye 
fundaverat in ripa Tybris quando applicuit ibi primo, 

mandans eis quod, pro nulla re que accidere posset, 
se a dicte civitatis custodia absentarent. Et ipse, 
navem ascendens, civitates et loca Tuscie adiit contra 
Turnum ipsarum auxilia petiturus. Turnus vero, 
sentiens Eneam de illis partibus recessisse, totum 
navigium ipsius Enee, quod erat in litore Ardee, 
combussit, et ad expugnandam civitatem in qua erant 
Iulus, Eurialus et Nisus, viriliter se convertit. Sed 
postquam vidit quod nec Troyanos ad pugnam poterat 
provocare nec menia expugnare, in circuitu castra 
locat. Isti autem duo principes, scilicet Eurialus et 
Nisus, electi sunt a Troyanis ut irent ad querendum 
Eneam, et sibi significare qualiter Rutuli suam novam 
obsederant civitatem. Sed ante composuerunt ad 
invicem aggredi castra Turni. Erat enim ipsis cor unum 
et anima una; nam unus sine alio esse vel vivere non 
valebat. Unde Virgilius: His amor unus erat, pariterque 
in bella ruebant. Et sicut ordinaverant intra se, ita 
quadam nocte, aperientes ianuas civitatis in castra 
ipsius Turni, somno et vino sepulta, tanquam duo 
leones audacissimi irruerunt, et hic inde reges et 
principes trucidantes et sine nomine plebem, dum 
vellent prosequi suum iter trecentos milites sub 
Vulscente magistro ex urbe latina revertentes, ad 
Turnum obviam habuerunt. Quos ut viderunt Eurialus 
et Nisus de itinere exeuntes per quandam silvam 
dempsissimam et obscuram, fuge presidium petierunt. 
Qui, propter silvestrium arborum dempsitatem, unus 
ab alio deviavit. Tunc Nisus, videns se dilecti amici 
societate nudatum, cepit conqueri et clamare, dicens: 
«Euriale infelix, qua te religione reliqui? Quare 
sequare?» Et talibus querimoniis se revolvens, totum 
iter fallacis silve simul ac vestigia retro observata legit, 
dumisque silvestribus errat. Et dum sic errando 
socium quereret predilectum, audit equos, audit 
strepitus, et videt milites insequi vestigia fugientum. 
Et non post multum sibi clamor pervenit ad aures 
quomodo Rutili invenerant Eurialum. Et tunc, quasi 
amens effectus, nescit vere 


Quid faciat, qua vi iuvenem, quibus audeat armis 


eripere? an sese medios moriturus in hostes 


inferat, et pulcram properet per vulnera mortem? 


Et sic, talia in pectore volvens, lanceam iecit, que in 
unius militis confixa lateribus fuit fracta, ferro in 
vulnere remanente. Et ecce, dum milites starent 
attoniti, quia non viderant unde hasta venisset, subito 
Nisus aliam hastam iecit, que alium militem in capite 
vulneravit. Tunc Vulscens, accensus ira, Eurialum 
protinus trucidavit. Unde Virgilius: 


Transadigit costas et candida pectora rumpit. 


Volvitur Eurialus leto pulcrosque per artus 

It eruor in quibus humeros cervix collapsa recumbit. 


Purpureus veluti cum flos succisus aratro 


Languescit moriens, lapsove papavera collo 


Demisere caput pluvia cum forte gravantur. 


Nisus autem, cum vidisset super dilectum amicum Vulscum et milites devolutos, prorupit in 
medium, et illum qui interfecerat Eurialum sui furoris impetu interfecit. Tunc Vulsci milites ipsum 
vallant, et hinc inde gladiis eum necant. Ipse vero, vicinam mortem sentiens, super exanimem se 
proiecit amicum; et ibi demum placida sic morte quievit. In secundo bello, sicut in XI libro 
Eneydorum scribit ipse Virgilius, mortua est Camilla, virgo nobilissima, Vulscorum regina, que in 
duobus maxime commendatur: Primo in virginitate, quam quidem dilexit intantum quod licet esset 
et pulcra et iuvenis et regina, nunquam tamen voluit habere maritum. Et propter suam laudabilem 
virginitatem, decus et pulcritudo totius Ytalie dicebatur. Unde beatus Ieronimus, primo libro Contra 
Iovinianum, de hac regina sic ait: Reginam Vulscorum Camillam Virgilius insignis poeta describit. 
Quam Turnus, cui auxilium dare venerat, laudare volens, non habuit quod amplius diceret nisi 
virginem nominaret. O decus, inquit, Ytalie virgo Camilla. Secundo commendatur in arte pugnandi. 
Fuit enim adeo bellicosa et in armis instructa, quod contra potentiam Troyanorum cum multitudine 
virorum et mulierum in auxilium venit Turno. Que postquam multas strages de Troyanis et Tuscis 
fecisset, et ipsos in multis et diversis preliis debellasset, tandem ab uno tusco qui vocabatur Aruns, 
ut XI libro ponit ipse Virgilius, fuit lancea in pectore perforata. Tunc concurrunt trepide comites sue, 
scilicet socie bellatrices, dominamque de equo ruentem suscipiunt manibus tremebundis. Illa vero 
moriens, manu sua hastam de pectore traxit; sed inter costas remansit ferrea cuspis fixa. Et sic 
inter brachia sociarum ultimum clausit diem. Virgilius: 

Labitur exsanguis, labuntur frigida leto 
Lumina purpureus quondam color ora reliquit; 

Vitaque cum gemitu fugit indignata sub umbras. 

In tertio vero bello, sicut habetur in XII Eneydorum, mortuus fuit Turnus. Iste Turnus fuit rex 
Rutilorum, et Laviniam, regis Latini filiam, desponsaverat, sed nondum duxerat eam. Eneas vero, 
veniens in Ytaliam et pacem habere desiderans cum Latinis, ipsam habere Laviniam affectabat. Unde 
isti duo reges, Eneas et Turnus, ab invicem dissenserunt, et unus alium multis preliis laniavit. 
Tandem, sicut scribit Virgilius XII Eneydorum, Eneas post multa bella Laurentum, civitatem Latini 
regis, obsedit. Et dum ipsam instrumentis conaretur bellicis conquassare, regina, maser ipsius 
Lavinie, ne filiam suam Enee videret uxorem, laqueo se suspendit, sicut dicetur infra, secunda 
cantica cantu [XVII]. Tunc Turnus, audiens Eneam civitatem Latini ferro et igne vastare, et sentiens 
reginam propriis manibus sui amore necatam, dolore cordis accensus, volat cece per hostes, et velut 
saxum de montis vertice cadens, sic urbis ruit ad muros, et elevata manu ait tam obsidentibus quam 
obsessis: «parcite iam, Rutuli, et vos tela inhibete, Latini; queeumque est fortuna, mea est». Quasi 
dicat: Pro Lavinia atque regno ista bella consurgunt. Sed pugnemus nos ipsi duo, scilicet Eneas et 
ego, et cui fortuna victoriam dederit, Laviniam largiatur et regnum. Ad has voces pars utraque 
deposuit arma, et ipsi solummodo duo duello pugnare ceperunt. Virgilius XII libro Eneydorum: 
Procursu rapido, coniectis eminus hastis, 

Invadunt Martem clipeis atque ere sonoro. 

Dat gemitum tellus; tamen crebros ensibus ictus 
Congeminant. Sors et virtus miscetur in unum. 

Concurrunt clipeis; ingens flagor ethera complet. 

Postquam vero lanceis et gladiis fuerunt ad invicem preliati, Eneas ad ultimum lanceam in 
ipsius Turni femora figens ipsum, regno simul et sponsa vitamque privavit. 


[Comparationes] 
vv. 22-27 


PRIMA COMPARATIO 

Et come quel che con lena affannata, 
uscito fuor dei pelago a Ia riva, 
si volge a l'aqua perilliosa et guata, 
cosi 1'animo mio, c'ancor fugiva, 
si vols'a retro a ri mirar Io passo 
che non lascid giammai persona viva. 

vv. 55-58 


SECONDA COMPARATIO 


Et qual e quel che volontieri acquista, 
et giugne 'I tempo che perder Io face, 
che 'n tutti i suo' penser piange et s'attrista; 
tal mi fece Ia bestia senza pace,etc. 

Utraque comparatio est moralis et summiter: prima a nautis sive marinariis, qui dum evadunt 
pericula maris, statim quod ad terram pervenerint, ad ea que evaserunt pericula se revolvunt. Sic 
autor, postquam evasit pericula silve, statim quod ad montem pervenit, ad illa pericula que evaserat 
se convertit. Alia comparatio a mercatoribus summi potest, qui dum libenter et solicite acquirunt, 
statim quod tempus lucrationi contrarium appropinquat, medullitus contristantur. Sic fecit autor, qui 
dum montem ascenderet, postquam fuit ab illa fera tertia prepeditus, cepit mirabiliter contristari. 


NOTABILE 


vv. 97-99 

et a natura si malvagia et ria, 
che mai non empie Ia bramosa vollia, 
et dipo' 'I pasto a piu fame che prla. 


Istud notabile, licet contra appetitum et desiderium 
avarorum principaliter se extendat, nichilominus 
potest extendi et dirigi contra omnem cuiuscumque rei 
insatiabilem appetitum. Habet enim quilibet appetitus 
insatiabilis istam naturam, quod quanto plus habet, 
tanto appetit et desiderat plus habere. Unde poeta: 


Quo plus sunt pote, plus sitiuntur aque. 


Et sic patet primus cantus prime cantice. 


II 

INCIPIT SECUNDUS CANTUS PRIME CANTICE COMEDIE. 


In isto secundo cantu autor prohemizat ad istam primam singulariter Comediam. Nam ponit hic quod 
gratie supernaturales et virtutes celestes de sua salute gerebant in celo solicitam valde curam. Unde 
una ipsarum, descendens in Limbum, rogavit Virgilium ut in succursum eius pergat, et Inferni sibi 
penas ostendat. 

DEDUCTIO TEXTUS DE VULGARI IN LATINUM. 


vv. 1-36 

Postquam in superiori cantu ad iter suum persequendum preparatum autor se ostendit iamque inibi 
iter arripiens, in isto secundo horam sue progressionis per hec verba describit: «Lo giorno se 
n'andava, et l'aer bruno». Hoc est: In mei processus initio lux diurna vergebat, et per consequens 
aer nocturnis nebulis caligatus animalia ab eorum laboribus removebat. Veruntamen ego solus ad 
tolerandum guerram pietatis et gressus me siquidem exponebam, quam mens nequaquam a veritate 
exorbitans figurabit. Et quia nunc habet ardua et difficilia enarrare, divinum implorans auxilium ait 
ita: O musa, o sublime ingenium michi suffragium ministrate. O mens etiam que scripsisti omnia 
per me visa, hic tua nobilitas patefiet. Facta itaque invocatione, ut poetarum moris est, ad Virgilium 
se convertit. O poeta, inquiens, qui me ducis, meam virtutem intuere si est valens, antequam ad 
iter arduum me secures. Dicis enim quod Silvii parens, dum adhuc corruptibilis foret, ad immortale 
seculum sensibiliter penetravit. Ideoque si adversarius omnis mali sibi extitit curialis, altum effectum 
premeditans ex eodem prosilire debentem, nequaquam homini intelligenti videtur indignum. Quia 
ipse Silvii genitor, alme urbis suique imperii in celo fuit empyreo preelectus. Que et quod ad 
veritatem volendam exprimere, pro loco sancto stabilita fuere ubi Petri maioris successor assistit in 
trono. De isto itinere unde ipsum laudibus dignum facis, ni mirum quidam intellectui demandavit, 
que sue causam victorie contulerunt, ac etiam ammanti papalis. Iterum illuc vas electionis descendit, 
ut illi fidei robur adiceret et referret, que principium ad viam salutis existit. Sed ego cur vel ad quid 
illuc descenderem et venirem, aut quis hoc concedendo permittit? Ego certe nec sum Eneas, nec 
Paulus, ac dignus ad hoc nec ego nec alius certe credit. Propter quam causam, si ad veniendum me 
imprudenter expono, incautum, trepido, meum fore processum. Itaque, quia prudens, quam eloquar 
longe melius intus legis. 

vv. 37-126 

Veruntamen quare autor et qualiter a primo proposito sit mutatus, sic exemplificando declarat cum 
subdit: Et qualis est ille cui displicet quicquid velle proposuit, et pro novo arbitratu resiliens a primo 
proposito totaliter se evellit, talem in illa obscura costa me reddidi, quia novo superveniente cogitatu 
consumavi, idest explevi, et ad finem deduxi id quod in principio tam velociter apprehendi. Audiens 
autem magnanimus Maro autoris propositum immutatum, ait illi: Si bene percipio verba tua, anima 
tua pusillanimitate gravatur, que quidem pusillanimitas multotiens taliter invadit hominem, quod 
ipsum ab honorata inceptione revolvit, sicut falsus aspectus revolvit bestiam umbre causa 
trepidantem. Et ut ab isto timore te solvas, tibi mei adventus causam reserabo, et etiam illud quod 
intellexi in puncto primo quo tibi fui certe compassus. Eram enim inter illos qui suspensi consistunt, 
et una domina me vocavit, taliter curialis et pulcra quod ipsam ut michi preciperet requisivi. Lucebant 
enim sui oculi plus quam faciat una stella, et incepit michi dicere suaviter atque plane, cum angelica 
voce, iuxta sue locutionis ritum: O curialis anima mantuana, de qua in mundo adhuc fama perviget, 
et tam diu certe durabit quam diu motus, hoc est celorum revolutio, creditur permansurus, amicus 
meus siquidem et non fortune adeo in deserto est litore prepeditus quod, timore perterritus, ab 
itinere resilivit. Et quod ita non sit devius, reformido quod tarde ad eius non surrexerim nunc 
succursum, per ea que de ipso in celo auditu percepi. Itaque iter arripias et, tuo ex polito sermone, 
ac cum omni eo quod ad sue vite evasionem necessarium esse cernis, ipsum iuva taliter quod ex 
inde valeam consolari. Ego enim sum Beatrix, que tibi ut vadas suadeo. Venio de loco ad quem 
gestio remeare. Pietas me movit, que quidem pietas me ad loquendum compellit. Quando in Domini 
mei conspectum rediero, me sibi de te laudabo frequenter. His autem prelibatis Beatrix verbis, 
silentium posuit et poeta respondit: O domina, inquit, virtutis per quam solummodo humana species 
omne quod continetur, ab illo celo videlicet qui minoris ambitus circulos habere perhibetur, excedit, 
tantum michi tuum gratificatur mandatum, quod mea, etiam si tarda, obedientia foret. Ulterius nichil 
dicere opus est nisi ut michi tuam aperias voluntatem. Sed michi causam manifesta, cur tibi non 
caves in hunc centrum descendere ab illo loco, videlicet, ad quem redire festinas. Cui illa respondit: 
Postquam ad tam profunda penetrare desideras, brevi tibi sum affamine responsurus cur huc 
declinare non titubo. Timenda sunt enim illa solummodo que possunt inferre alicui nocumenta; e 
contra de aliis, nam formidabilia non existunt. Ego enim a Deo, sua benignitate, facta sum talis quod 
nec vestra miseria me contingit, nec huius flamma incendii me invadit. Domina siquidem nobilis est 
in celo, que ex impedimento ad quem removendum te micto compatitur, adeo quod durum iudicium 
frangit illam. Ista Luciam sue petitione petivit et dixit eidem: Modo tuus fidelis eget tui, et ego tibi 
eum fideliter recommendo. Itaque Lucia, cuiuscumque inimica crudelis, se movit et ad locum ubi 
eram pervenit, que cum antiqua Racchele sedebam, et ait: O Beatrix, vera divina laus, cur non illi 
succurris, qui te adeo predilexit quod a vulgari se comitiva subtraxit? Nonne tu audis sui gemitus 
pietatem? Nonne etiam vides mortem in ipsum insultantem super flumina fluctuantia, adeo quod 
ipsorum comparatione mare nichil esse videtur? Quibus auditis, dico tibi Virgili quod nunquam in 
mundo persone adeo fuere ad eorum utilitatem et profectum velociter operandum, nec ad eorum 
damnum celeres evitandum, sicuti me ipsum celerem post hec reddidi que fuere narrata. Hucque de 
meo trono beato delapsa perveni, de tua confidens morali honestaque facundia, que te non modo, 
verum illos etiam qui eandem intellectui demandarunt. Postquam vero Beatrix suis sermonibus finem 
fecit, Virgilius referendo prosequitur dicens: Cumque Beatrix predicta na[r]rasset, oculos avertit 
lacrimando lucentes. Cuius siquidem lacrimatu solertius in tuum presidium anelavi. Et sicut illi placuit, 
ad te veni et ab illius bestie te conspectu seposui, que pulcri cachuminis tibi surripuit iter breve. 

Ergo quid habes? Cur, cur immobilis permanes atque fixus? Cur tantam in corde congeris vilitatem? 
Cur audaciam securitatemque non habes? Postquam tales tres domine benedicte in aula celesti tui 
vigilem curam habent, et tantum tibi boni mea spondet oratio? 

vv. 127-142 

Ad hec autem fuit autor a secundo proposito totaliter immutatus ad primum, dicens quod 
quemadmodum flosculi sive flores a nocturno gelu declinati et clausi, postquam a sole fuerint 
calefacti, erigunt in eorum stipitibus se apertos, talem utique se reddidit in sua fessa virtute et 
tantum bone audacie suo in corde resumpsit, quod sicut audax et proba persona fuit ipsum Virgilium 
taliter allocutus: O piam - sup[p]le dico - illam que meo succursui properavit et te curialem - 
sup[p]le dico, qui verbis veracibus tibi ab eadem directis rapido cursu obtemperare maluisti. Tu 
quidem adeo tuis orationibus cor meum cum desiderio ad iter concitasti neglectum, quod primum 
propositum iam resumpsi. Procede nunc igitur, nam amborum una solummodo est voluntas. Tu dux, 
tuque dominus, tu magister. Quasi dicat: Tu dux ad ducendum et ego sequar, tu dominus ad 
precipiendum et ego obediam, tu magister ad docendum et ego adiscam. Quod audiens, Virgilius 
statim iter arripuit, et Dantes secutus est eum. Ideo ait in textu: 
intrai per Io cammino alto et silvestro. 

EXPOSITIO LICTERE. 


vv. 1-6 


Lo glorno se n'andava. Hic ponit autor quod totam diem in ambulando per silvam et in preliando 
cum feris consumpsit, et qualiter incipiente nocte iter suum initiavit. Ideo dicit: «et l'aer bruno / 
tolleva Ii anima' che sono in terra / da le fatiche loro». Quia omnia animalia in die, sicuti homo, 
laborantia, nocte quiescunt. Et videtur sumptum de nono Eneydorum libro, ubi sic dicitur: 

Cetera per terras omnes animalia somno 
laxabant curas et corda oblita laborum: 
ductores teucrum primi, delecta iuventus, 

Consilium regni summis de rebus habebant. 

Et io sol uno, idest ego solus inter homines otio et negligentia vacantes, me preparabam ad 
tot et tales labores diversimode tolerandos. Ideo dicit: «m'apparecchiava a sostener Ia guerra / si 
dei cammino et si de Ia pietate, / che ritrarra Ia mente che non erra». Hoc est, ego me preparabam, 
idest paratum exhibebam, ad labores non solummodo corporales verum etiam animales: in corpore, 
dico, quantum ad itineris asperitatem, eo quod asperum et pericolosum iter erat; in mente vero, 
sive in anima, quantum ad penarum diversitatem, eo quod diversa ac varia penarum tormenta 
conspexi, que quidem ad pietatem et misericordiam me movebant. Nam semper pietas ad 
misericordiam commovetur. Quod autem dicit: «che ritrarra Ia mente», etc., sic intellige: Mens mea, 
que visiones prefatas tenaciter adnotavit, easdem forma poetica explicabit, et quia multa ardua 
inspidaque conspexit, immediate Musarum implorat sufragium, ut ipsarum adiutorio melius suam 
queat retexere visionem. 


vv. 7-9 


O musa, o alto 'ngegno, or m'aiutate. More poetarum, in sue narrationis principio invocat iste Musas. 
Ubi nota quod, sicut legitur in quadam glosa super libro Eneydorum, ad poetam spectant tria, scilicet 
invocare, narrare, et invenire. Invocant enim divinum adiutorium, sine quo «nullum rite fundatur 
exordium», ut ait Boetius, libro De Consolatione. Narrant enim res gestas, sicut narravit Virgilius 
gesta Enee, Lucanus gesta Cesaris et Pompei, et Statius gesta septem regum qui Thebas obsiderunt. 
Inveniunt, idest fabulas ex veris gestis et fictis componunt. Unde beatus Ysidorus, VIII libro 
Ethymologiarum ait: Officium poete in eo est ut ea, que vere gesta sunt, in alias speties obliquis 
figurationibus cum decore aliquo conversa transducant. Iste itaque autor et invocat Musas et narrat 
res gestas, et multa fabulosa pulcra et venusta compositione componit et fingit. Deinde: 

vv. 10-15 

Io cominciai: «Poeta che mi guidi, 
guarda Ia mia virtu s'ell'e possente». 

Quia, secundum Aristotilem, actus activorum sunt in 
patiente disposito, ideo Dantes scire voluit a Virgilio 
utrum ipse esset ita dispositus ad sequendum, ut erat 
ipse Virgilius ad ducendum et precedendum. Ideo ait: 


guarda Ia mia virtu, s'ell'e possente, 


prima c'a l'alto passo tu mi fidi. 


Tu dici che di Silvio Io parente, 


corruptibile aneor, ad immortale 


secolo andd, et fu sensibilmente. 


Licteram sic construe: O Virgili, tu dicis quod pater Silvii, dum adhuc esset corruptibilis, idest dum 
adhuc viveret in mortali corpore, ivit ad seculum immortale, hoc est ad Infernum, in quo vivunt 
anime immortales; et hoc iter sensibile fuit, non per visionem vel ymaginationem. Iste pater Silvii 
fuit Eneas, qui ex Lavinia uxore sua, filia Latini regis, habuit filium, qui dictus est Silvius Postumus. 
Dictus est enim Silvius quia in silvis natus fuit; postumus vero, quia post mortem patris natus. Unde 
omnes qui nascuntur post mortem patrum postumi vocantur. Et fuit iste Silvius Postumus tertius 
rex Latinorum, et ab isto omnes reges latini Silvii denominati sunt. Ubi nota quod de stirpe 
Troyanorum regnaverunt in Ytalia XV reges antequam Roma esset. Quorum nomina sunt ista: 
primus Eneas, qui edificavit Lavinium; secundus Ascanius, ipsius Enee filius ex uxore sua Creusa, 
qui Albam condidit; tertius Silvius Postumus, filius Enee ex Lavinia; quartus Silvius Latinus, frater 
Silvii Postumi; quintus Silvius Eneas, filius Silvii Postumi; sextus Silvius Alba, filius Silvii Enee; 
septimus Silvius Achis; octavus Silvius Capis; nonus Silvius Carpentus; decimus Silvius Tiberinus, a 
quo fluvius qui transit per Romam dictus est Tyberis, quia in eo mortuus est; qui quidem fluvius 
prius dicebatur Albula; undecimus Silvius Agrippa; duodecimus Silvius Aremulus; tertius decimus 
Silvius Aventinus, a quo unus ex septem montibus qui sunt intra muros urbis dicitur Aventinus, quia 
iste Silvius Aventinus ibi est mortuus et sepultus; quartus decimus Silvius Procas; quintus decimus 
Silvius Amulius. Huius Silvii Amulii fuerunt nepotes Romulus et Remus, qui Romam edificaverunt. 
Isti enim sunt XV reges de stirpe Troyanorum, qui regnaverunt in Ytalia per CCCCLII annos, 
antequam Roma edificaretur. Ante quos regnaverant in ipsa Ytalia quinque reges, per annos circiter 
CL. Primus fuit Ianus, qui edificavit Ianuam. Huic Iano gentiles omnem introitum et exitum 
sacraverunt; unde Lucanus: «Ferrea belligeri compescat limina iani». Huic etiam Iano primus mensis 
a Romanis consecratus est, scilicet Ianuarius. Secundus fuit Saturnus, pater Iovis, qui iuxta 
Ianiculum Saturninum fecit. Tertius fuit Picus; quartus fuit Faunus; quintus vero Latinus, pater 
Lavinie, que fuit uxor Enee. 

vv. 16-24 

Pero, se 1'aversario d'ogni male, idest: Si Deus curialis fuit ipsi Enee, pensando l'alto effecto / c'uscir 
dovea di lui, e 'I chi e 'I quale / non pare indegno ad omo d'intellecto; quia ipse Eneas fuit in empireo 
celo electus pater urbis et imperii; Ia quale e 'I quale, idest Roma et Imperium, furono stabiliti per 
Io loco santo / u' siede 'I successor dei magior Piero. Maior Petrus est Christus, cui successit Petrus, 
et Petro succedunt alii pape. 

vv. 25-27 

Di quesfandata onde li dai tu vanto, / intese cose che furon cagione / di sua victoria et dei papale 
ammanto. Sicut enim scribit Virgilius, sexto libro Eneydorum, Eneas, duce Sibilla, descendit ad 
inferos, et ibi pater suus Anchises ei demonstravit quomodo de stirpe sua urbs alma debebat oriri, 
que esset caput mundi et totius etiam mundi imperium obtineret. Unde Virgilius: 

En huius, nate, auspitiis illa inclita Roma 
Imperium terris, animos equabit Olimpo. 

Septemque uno sibi muro circumdabit arces. 

Ideo dicit autor: «intese cose che furon cagione / di sua victoria et dei papale ammanto». Hic 
ponit utramque potestatem romanam, temporalem scilicet et spiritualem. 


vv. 28-30 

Andovi poi Io Vas d'electione, idest beatus Paulus apostolus. Legitur enim in quodam libro, licet 
apocripho, quod beatus Paulus fuit ductus per angelum ad Infernum. Et assignat hic autor causam 
dicens: «per recarne conforto a quella fede / ch'e principio a Ia via di salvatione». Et bene dicit fidem 
esse principium salvationis, quia sine fide impossibile est Deo placere, ut dicit Apostolus. Et licet sit 
principium, non tamen salvat hominem sine operibus bonis. Unde idem Apostolus: «Fides sine 
operibus mortua est». Et beatus Iacobus in canonica sua: «Credis Deum, bene facis; nam et 
demones credunt et contremiscunt». Quasi dicat: Si sine operibus fidem habes, ita salvaberis sicut 
demon. 

vv. 31-45 

Ma io, perche venirvi? O chi 'I concede? 

I' non Enea, i' non Paulo sono; 

Quasi dicat: O poeta, duo homines leguntur ad inferos cum corporibus descendisse, Eneas scilicet, 
duce Sibilla, et apostolus Paulus, duce angelo. Sed istis duobus ideo concessum fuit, quia primus 
fundator esse debebat Romani Imperii, secundus vero summus doctor Ecclesie. Primus, idest Eneas, 
vidit in Inferno qualiter et quomodo fundare debebat imperium; secundus vero, scilicet Paulus, vidit 
penas quas peccatoribus predicabat. Sed ego neque Eneas sum, neque apostolus Paulus; et ideo 
vellem scire unde michi conceditur, et a quo. Respondit ei Virgilius, et dicit unde veniat quod ad 
inferos possit secure descendere, ibi: « S ' i ' 6 ben Ia parola tua intesa». 

vv. 58-60 

O anima cortese mantovana. Nota quod Virgilius fuit de Mantua, que est in provincia Lombardie. 
Unde Ovidius: 

Mantua Virgilio gaudet, Verona Catullo. 

Ideo Beatrix ait: «O anima curialis de Mantua». Et facit hic tria. Primo, Virgilii benivolentiam 
captat, cum dicit: O anima curialis, cuius fama adhuc durat in mundo, et adhuc durabit quantum 
durare debet motus primi mobilis, idest celi. Ubi nota quod laudes et fame damnatorum, licet fuerint 
boni, sapientes et virtuosi, non usque ad diem erunt novissimam durature. Unde Sacra Scriptura: 
Laus impiorum peribit, beatorum autem laudes et fame in perpetuum consistent. Unde Sacra 
Scriptura: Iusti autem in perpetuum vivent. Secundo, causam quare ad inferos descenderit exprimit, 
ibi: 

L'amico mio et non de Ia ventura. Et bene dicit Dantem esse amicum suum et non fortune, 
quia illi qui sunt amici Dei, inimici sunt mundi, cuius regnum fortuna gubernat. Unde beatus 
Apostolus: «Qui voluerit esse amicus huius mundi, inimicus Dei constituetur». Fortuna enim quos 
Deus diligit odit, et quos Deus odit ipsa diligit e converso. Unde quedam glosa super Evangelium 
Iohannis: Suscipit Christus quos eicit mundus, Et psalmista: «Quoniam pater meus et mater mea 
dereliquerunt me, Dominus autem assumpsit me». Tertio, auxilium suum implorat, ut scilicet in 
auxilium amici sui pereuntis vadat, ibi: 

Or muovi et con Ia tua parola ornata, 
etc. 

vv. 76-78 


«O donna di virtu solo per cui 
1'umana specie excede ogni contento 
da quel ciel c'a minor Ii cerchi sui, 

Sic construe licteram: O domina, propter cuius virtutes solummodo humana natura excedit omnia 
que continentur ab illo celo quod habet sub se minores circulos. 

vv. 79-84 


tanto m'agrada il tuo comandamento, 
che l'ubidir, etc.». 

Celum enim stellatum continet intra se omnes circulos, qui quidem dicuntur minores respectu 
circulorum superiorum. Omnes autem istos circulos minores, et omnia que continentur ab eis, 
humana natura excedit solum propter beatitudinem ad quam participandam et percipiendam fuit a 
Deo creata. Et Beatrix huius beatitudinis typum gerit. 


vv. 94-102 

Donna e gentil nel ciet che si compiange. Hic ponitur a Beatrice quod in Paradiso sunt tres domine, 
que de Dante pereunte solicitam curam habent, quarum ultima, que fuit ipsa, descendit in Limbum 
rogans ipsum Virgilium ut in succursum properet pereunti. Prima domina non habet nomen, quod 
patet ibi per textum: «Donna e gentil nel ciel che si compiange», etc. Secunda vocatur Lucia, quod 
patet ibi: «Questa chiese Lucia in suo domando», etc.; et ibi: 

Lucia, nimica di ciascun crudele, 
si mosse, et venne ai loco dov'io era, 
etc. 


Tertia vero dicitur Beatrix, quod patet ibi: «I' son Beatrice che ti faccio andare». Prima, que 
est sine nomine, movit sua oratione Luciam; Lucia, mota ab ista prima, movit Beatricem; Beatrix 
vero, a Lucia sic mota, descendit in Limbum et movit Virgilium; et sic Virgilius motus in auxilium 
venit ei. Ad quorum omnium evidentiam est sciendum quod nos non possumus beatitudinem 
celestem acquirere nisi habeamus in nobis tria, ut simus scilicet spirituales, quia, teste Apostolo, 
animalis homo non percipit que Dei sunt. Et Christus ait Petro: Spiritus quidem promptus est, caro 
autem infirma. Sed quia sine virtutibus spirituales esse non possumus, ideo oportet nos virtutibus 
adornari. Est enim virtus, teste Ysidoro, cultus divinitatis et eterne beatitudinis meritum. Cuius sunt 
quatuor partes principales, que designantur per quatuor Paradisi flumina: prudentia, fortitudo, 
iustitia, et temperantia. Quarum virtutum diffinitio, secundum Ysidorum, talis est: Prudentia est 
rerum divinarum humanarumque prout homini datum est scientia, per quam intelligitur quid 
cavendum sit, vel quid faciendum. Et hoc est quod in Psalmo legitur: Diverte a malo et fac bonum. 
Fortitudo est animi prudentia et longanimitas et perseverantia in operibus bonis et victoria contra 
vitiorum genera. Iustitia est animi nobilitas, unicuique rei propriam tribuens dignitatem. In hac 
divinitatis cultus et humanitatis iura et iusta iudicia et equitas totius vite conservatur. Temperantia 
est vite modus, ne quis homo nimis lamet vel habeat odio; sed omnes huius vite varietates 
considerata temperet diligentia. Virtuosi autem esse non possumus sine ratione, quia homo carens 
ratione est velut animal brutum. Unde Tullius, in primo libro De Natura Deorum; Beatus, inquit, esse 
sine virtute nemo potest, nec virtus potest sine ratione constare. Et hunc ordinem possumus in 
mundi cursu respicere. Currit enim mundus ab initio sui usque ad finem per tria tempora: primum 
tempus dicitur tempus ante legem, et istud tempus duravit a creatione primi hominis usque ad 
Moysen; secundum dicitur tempus sub lege, et istud tempus duravit a Moyse usque ad Christum; 
tertium tempus dicitur tempus gratie, et istud durat a Christo usque ad finem mundi. In primo 
tempore dedit Deus homini legem rationalem et naturalem, ut que vellet sibi fieri alteri irrogaret; et 
que sibi fieri respueret, alteri nequaquam inferre moliretur. Et de hac lege habetur in Psalmo: 
Signatum est super nos lumen vultus tui, Domine. In secundo tempore dedit legem, que consistit in 
duobus, scilicet in declinare a malo et facere bonum, que duo virtutes superius posite plenissime 
nos edocent. In tertio vero tempore dedit legem evangelicam, que docet nos temporalia et carnalia 
relinquere, et spiritualibus inherere. Prima igitur lex ducit nos ad rationem, secunda ad virtutes, 
tertia vero ad spiritum. Et ideo oportet quod primo simus rationales, secundo virtuosi, et tertio 
spirituales. 

Et secundum istum modum iste poeta summus suam Comediam in tres canticas dividit et 
distinguit. In prima enim ducit eum Virgilius, qui ponitur pro ratione. In secunda, licet Virgilius eum 
associet, tamen Cato, qui ponitur pro virtute, qua mediante servus de servitute ad libertatem 
progreditur, sibi viam ostendit, et sine sua licentia ratio ulterius non procedit. In tertia vero cantica 
ducit eum Beatrix, que ponitur pro vita spirituali et scientia sacre theologie, que docet quod qui facit 
peccatum servus est peccati, qua servitute per virtutes liberamur, et sic liberati in Dei filios 
adoptamur. Et est Beatrix una ex illis tribus dominabus que de eo solicitam curam habere dicuntur 
in celo. Ubi nota, tu devote Lucane, qui informari virtutibus concupiscis et gratiis protegi celestibus 
optas, quod Dantes in se ipso assummit personam hominis penitentis, hominis dico de peccato exire 
volentis, ad virtutes hanelantis, et ex hoc beatitudinem celestem habere sperantis. Sed ad hoc ut 
peccator recte exeat de peccato et ad Deum totaliter se convertat, indiget tribus gratiis, scilicet 
gratia preveniente, gratia illuminante, gratia cooperante. Primo dico quod indiget gratia preveniente, 
sine qua bene et recte non possumus penitere. Sed quia nescimus unde veniat ista gratia, ideo 
prima domina, que signat istam gratiam, non habet nomen. Non enim scire possumus unde veniat 
quod homo, existens in actu vel voluntate peccandi, a divina gratia preveniatur, quia tunc gratia 
divina non venit ad hominem propter merita sua; et hoc apparet in beato Paulo apostolo, qui dum 
iret, summa autoritate Iudeorum munitus, ad persequendum et capiendum illos qui invocabant 
nomen Christi, dum appropinquaret Damascum subito circumfulsit eum lux de celo, que eum 
totaliter ab actu et voluntate persequendi retraxit, et huius nominis quod prius persequebatur, 

predicatorem effecit. Unde Ananie ait Dominus: Vas electionis est michi iste, ut portet nomen meum 
coram regibus et principibus et filiis Israel. Et quia ista gratia primo venit ad hominem quam homo 
illam suis meritis mereatur, ideo gratia preveniens appellatur. Secundo indiget gratia illuminante, 
sine qua nescimus quid agere debeamus; et ista secunda gratia signatur per secundam dominam, 
que vocatur Lucia, que ipso nomine demonstrat gratiam illuminantem sive proficientem. Et ista 
gratia etiam in Apostolo apparuit, qui postquam fuit a Deo in terram postratus et lumine oculorum 
privatus, in quo apparuit gratia preveniens, tribus diebus et tribus noctibus non manducavit neque 
bibit; et tunc a Deo plenissime illuminatus fuit in evangelica lege. Unde ipse ait: Neque ab homine 
accepi illud, neque didici, sed per revelationem Iesu Christi. Et quia ista gratia in via mandatorum 
Dei nos dirigit, ideo gratia illuminans nominatur; et quia illuminat, ideo sub nomine Lucie ponitur ab 
autore. Tertio indiget gratia cooperante sive consumante, quia quantumcunque simus illuminati et 
bene sciamus quid agere debeamus, tamen ad bene operandum debiles et pigri atque tardi, ut 
plurimum, sumus. Unde Dominus ait discipulis suis: Servus sciens voluntatem domini sui et non 
faciens, plagis vapulabit multis. Sine gratia enim cooperante sive consumante, nullum opus 
perfectum possumus operari. Ideo in Evangelio ait Iesus discipulis suis: Sine me nichil potestis 
facere. Et ista tertia gratia signatur per tertiam dominam, que vocatur Beatrix, que suo nomine 
gratiam cooperantem demonstrat; quia non gratia preveniens nec gratia illuminans, sed gratia 
cooperans efficit nos beatos. Multi enim fuerunt et preventi et illuminati, et tamen dannati. Istam 
etiam tertiam gratiam se habuisse Apostolus manifestat cum ait: Omnia possum in eo qui me 
confortat. Igitur, cum ista sit illa gratia sine qua homo beatificari non potest, ideo ab autore hic 
ponitur sub nomine Beatricis. 

Adhuc nota, Lucane, quod prima gratia facit hominem exire de vitiis et ad virtutes accedere; 
secunda facit proficere de virtute in virtutem; tertia facit transire de miseria ad gloriam. De prima 
ait Exechiel propheta: Exite de medio Babilonis. De secunda ait psalmista: Ibunt de virtute in 
virtutem. De tertia idem immediate: Videbitur Deus deorum in Syon. Sub figura istarum trium 
gratiarum dixit Moyses ad Pharaonem : Ibimus viam trium dierum ut sacrificemus Domino Deo nostro. 
Primus dies est peccata relinquere; secundus, virtutes adipisci et in eis proficere; et tertius, de hac 
miseria ad gloriam transfretare. Et tunc offertur verum sacrificium Deo, cum anima suo sponso 
perpetuo in illa vera requie copulatur. 

Hec etiam tres gratie figuraliter continentur sub triplici phase idest pascate, quod 
celebraverunt filii Israel ab exitu de Egypto usque ad introitum terre promissionis. Nam illud festum 
quod ebrei vocant phase, nos Christiani vocamus pasca. Mandaverat enim Dominus Moysi, ut 
habetur in libro Numeri, quod omni anno filii Israel celebrarent phase in memoriam quod egressi 
erant de Egipto, et ipsi ab exitu de Egipto usque ad terre promissionis ingressum per annos 
quadraginta non celebraverunt nisi tria phase. Quod ideo, permissione illius qui mandaverat, non 
fuit nisi ter celebratum, ut esset figura istius triplicis transitus spiritualis. Egyptus enim significat 
mundum et peccata; desertum significat penitentiam et bonam operationem; terra vero promissionis 
significat Paradisum. Et sicut filii Israel non poterant terram promissionis intrare nisi transirent per 
desertum, et desertum intrare non poterant nisi de Egypto exirent, sic et nos non possumus vitam 
beatam habere nisi per bonam et virtuosam operationem. Operationes autem bonas operari non 
possumus nisi exiverimus de Egypto. Oportet, ergo, ut tres transitus sive saltus, unum post alium, 
faciamus: primus transitus est exire de Egypto, idest de vitiis, et in desertum ire, idest in virtuosas 
operationes operari; secundus, per desertum ire, idest de virtute in virtutem proficere; tertius, 
terram promissionis intrare, idest per bona opera que facimus vitam eternam sperare. Horum autem 
transituum et harum gratiarum figuram continent illa tria phase que celebrata sunt a filiis Israel ab 
exitu de Egypto usque ad terre promissionis introitum, ut dictum est. Primum nanque phase 
celebraverunt in finibus Egypti, circa Ramasse, ut habetur Exodi, XII capitulo. Secundum 
celebraverunt ad radicem montis Sinay, secundo anno egressionis, ut habetur Numeri, nono capitulo. 
Et ex tunc intermissum fuit usque ad ingressum terre promissionis, ut habetur Iosue, quinto capitulo. 
Et tunc in introitu terre sancte celebraverunt tertium phase. Iste itaque tres solemnitates phase 
significant istos tres transitus, quos facere nequimus sine tribus gratiis superius nominatis, quibus 
indigemus ab exitu de Egipto usque ad introitum terre sancte. Primo nanque ut exeamus de Egypto, 
idest de vitiis, indigemus gratia preveniente. Secundo, ut possimus per desertum ire et ibi non 
deficere, idest de virtute in virtutem proficere, indigemus gratia illuminante, sive proficiente, que 
est velut manna a Domino pluens; quo manna in deserto penitentie anima ne deficiat sustentatur. 
Tertio, in introitu terre sante, que beatam patriam prefigurat, indigemus gratia cooperante sive 
consumante. 

Et secundum istam triplicem divisionem gratie, sua Comedia dividitur in tres partes: In prima 
nanque parte, dum autor tractat de Inferno, prima gratia excludit eum a vitiis et exire facit. In 
secunda, dum tractat de Purgatorio, secunda gratia facit eum proficere de virtute in virtutem. Et 
ideo in introitu Purgatorii apparuit sibi in visione Lucia, in figura unius aquile auree, que secundam 
gratiam prefigurat. In tertia vero parte, dum tractat de Paradiso, tertia gratia facit eum transire de 
miseria ad gloriam, et ideo, lustrato paradiso terrestri, Beatrix cum septem nimphis ad eum 
descendit et per se solam ad celestia ipsum vehit. Sed postquam vidimus istas tres gratias in utroque 
sacre pagine testamento figuraliter contineri, videamus quid Sancta Mater Ecclesia sentiat de eisdem. 
Sancta enim Ecclesia primam et tertiam gratiam omni die implorat in hora prime, dicens: Actiones 

nostras quas Domine aspirando preveni et adiuvando prosequere, ut cuncta nostra oratio et operatio 
a te semper incipiat, et per te cepta finiatur, per Christum Dominum nostrum. Et in dominica XVII 
post Trinitatem: Tua nos, Domine, gratia semper et preveniat et sequatur, ac bonis operibus vigiter 
prestet esse intentos. Et de hiis duabus gratiis ait beatus Augustinus: Gratia prevenit ut velimus, 
subsequitur ne frustra velimus. Sed quia, positis principio atque fine, intelligitur medium, ideo 
secundam gratiam quotidie implorat in psalmo dicens: Illumina oculos meos ne unquam obdormiam 
in morte. 

Che mi sedea con 1'antica Racchele. Cum Racchele uxore Iacob Beatrix sedere se dicit, quia 
beatitudo nil aliud est quam contemplari Deum, et per Racchelem vita contemplativa, sicut per Liam 
sororem suam activa vita, signatur. Habuit enim patriarca Iacob duas uxores que erant ambe 
germane, ut legitur Genesis, XXVIIII capitulo. Una dicebatur Lya, que erat lippis oculis; altera 
dicebatur Racchel, que erat pulcra facie et venusto aspectu. Iste due uxores Iacob, secundum 
expositiones doctorum, duas vitas in ecclesia significant: activam scilicet et contemplativam. Lia 
significat primam, scilicet vitam activam; Rachel vero secundam, scilicet vitam contemplativam. Iste 
enim sunt due sponse veri nostri Iacob, idest Christi, ex quibus duabus uxoribus generat in Ecclesia 
suos filios. Nam omnes filii Dei aut nascuntur ex vita activa aut ex contemplativa. Vita activa est 
servire alteri in operibus misericordie, que opera sunt X: primum est cibare famelicum, secundum 
potare sitibundum, tertium vestire nudum, quartum hospitari peregrinum, quintum redimere 
captivum, sextum visitare infirmum, septimum sepelire mortuum, octavum ieiunare pro mortuis, 
nonum elemosinam dare pro eis, decimum orare pro ipsis. Et de his decem operibus accipe duos 
versus: 

Colligo, poto, cibo, redimo, tego, visito, condo, 
et vice defuncti ieiuno largior oro. 

Spectant etiam ad vitam activam predicare, evangelizare, confessiones audire, et omnia alia 
tam spiritualia quam temporalia, in quibus invenitur utilitas proximorum. Vita vero contemplativa 
est omnia relinquere et soli Deo vacare. Sed nota quod in hoc mundo utraque vita vivit; in celo vero 
vita activa moritur, et efficitur contemplativa. Non enim in celo datur indumentum, quia nullus est 
ibi nudus; non cibus, quia nullus ibi famelicus; et sic de aliis. Et ideo cum sola Rachele sedet Beatrix, 
quia in contemplando Deum beatus quilibet requiescit. 


vv. 103-105 

C'usci per te de Ia volgare schiera. Amore adipiscende beatitudinis homo sapiens de scientiis 
secularibus exit et studio sacre theologie intendit. Unde dicit: qui exiit propter te de vulgari acie, 
idest propter amorem tuum scientias liberales omisit, et philosophiam et alias scientias universas, 
que ideo vulgares dicuntur, quia vulgi famam et gloriam consequuntur. Non enim reputantur in 
vulgo nisi qui vel philosophi vel medici fuerint, aut iudices. Et ideo tales, quia vulgi famam habent, 
mundi gloriam, idest pecuniam, apprehendunt. Scientia vero sacre theologie nec mundi gloriam 
querit, nec marsupia proximorum vacuare intendit. Solum enim querit illum in quo sunt omnia que 
possunt satiare hominis appetitum; cetera vero, preter ipsam famem, potius quam satietatem 
inducunt. Et hoc considerans, Augustinus aiebat: Si Deus universa que habet michi daret, non me 
satiaret nisi se ipsum dare promitteret. Et idem: Inquietum est cor nostrum donec in te requiescat. 
Et ideo bene dicit Ieronimus: Vana est omnis scientia in qua non queritur Christus. 

In isto cantu secundo continentur quatuor comparationes, unam questionem et unum notabile. 


[Comparationes] 
vv. 37-39 


PRIMA COMPARATIO. 


Et quale e quei che disvuol cid che volle 
et per nuovi pensler cangia proposta, 
si che dal cominciar tutto si tolle, 

Lictera est plana. 

vv. 46-48 


SECUNDA COMPARATIO. 

Com'a falso veder bestia quand'ombra 

Sicut enim bestia, cum obumbratur, habet falsum videre, sic anima, cum timida efficitur, timet ea 
que timeri non debent, et tunc timor ipsam animam ab honorabili revolvit incepto. 

vv. 109-111 


TERTIA COMPARATIO. 


AI mondo non fur mai persone ratte 
a far lor pro et a fugir lor danno 
com'io, dopo cotai parole facte, 

In hac comparatione notatur quam sit liberalis et curialis animus diligentis. Ille enim qui vere 
diligit alium, statim quod audit vel cernit necessitatem amici, sine tarditate aliqua currit velociter ad 
succursum. Unde beatus Augustinus: Sufficit, inquit, amanti solummodo nuntiare. 


vv. 126-132 

QUARTA COMPARATIO. 


Quali fioretti dal nocturno gelo 

chinati et chiusi, pol che 'I sol II 'mbianca, 

si drizzan tutti aperti in loro stelo, 

tal mi fec'io, 

etc. 


Nos videmus quod omnes flores, preter florem cucurbite, in nocte propter gelu clauduntur, et 
in die propter calorem aperiuntur. Dicit ergo autor quemadmodum flores a gelu nocturno inclinati et 
clausi, ad calorem solis aperiuntur et eriguntur, ita ego, qui prius timore et desperatione in animo 
cecideram, ad verba Virgilii exurrexi. Et ideo ait: «Io cominciai come persona franca: O pietosa colei 
chemmi soccorse», etc. 


[Questio] 
vv. 82-84 

QUESTIO est ista: 

Ma dimmi Ia cagion che non ti guardi 
de Io scender qua giuso in questo centro 
etc. 


Hic movet Virgilius unam questionem Beatrici. Questio autem talis est: Ponatur quod unus 
beatus descendat in Infernum, nunquid sentiet ibi penam? Respondit Beatrix Virgilio et dicit quod 
homo debet timere solummodo illa que habent nocendi potentiam. Penam autem Inferni nullus 
beatus timere potest, quia est a Deo in beatitudine confirmatus. Et similiter ubicunque est damnatus, 
est in damnatione. Et sic tenendum est quod, si sanctus Petrus descenderet in Infernum, quod 
nullam penam ibi sentiret; et si unus damnatus, permissione divina, in celum ascenderet, quod non 
sentiret ibi aliquid de gloria, sed solummodo penam suam. Unde in libro Iob legitur quod dum 
quadam die assisterent filii Dei, idest angeli, ante Deum, affuit inter eos et Sathan; qui quidem, licet 
esset ante Deum, non de minus damnatus erat, ut est. Et ideo bene beatus ait Anselmus: Quilibet 
debet magis eligere in Inferno esse sine culpa quam in Paradiso cum culpa; quia in Inferno innocens 
non sentiret penam, et peccator in Paradiso de gloria non gauderet. 


NOTABILE. 

vv. 88-90 


Temer si dee di sole quelle cose 
c'anno potentia di far altrui male; 
de l'altre no, che non son paurose. 

In isto notabili nos autor admonet quod illa timere solummodo nos debemus que possunt 
inferre aliquid nocumentum. Illa vero que nocere non possunt nullatenus timere debemus. Nam 
fortitudo, que est una ex quatuor virtutibus cardinalibus, hoc habet proprium, quod nec ad nimiam 
audaciam nec ad pusillanimitatem aliquatenus se extendit. Stat enim ista virtus fortitudinis inter ista 
duo extrema, scilicet inter audaciam nimiam et pusillanimitatem vecordem. Ipsa vero ad ista 
extrema non tendit, sed audenda audet, et non audenda non audet. Similiter, et timenda timet et 
non timenda non timet. 

Et sic patet secundus cantus prime cantice Comedie. 


111 

[Incipit] 

INCIPIT TERTIUS CANTUS PRIME CANTICE COMEDIE. 


In isto tertio cantu autor principaliter tria facit: primo portam ingreditur inferorum; secundo, ponit 
in circuitu cuiusdam fluvii circularis miseros et vecordes; tertio, transit fluvium Acherontis. 

DEDUCTIO TEXTUS DE VULGARI IN LATINUM. 


vv. 1-136 

Dum in superiori cantu, ex cura benivola Beatricis, autor, omni timore deposito, ad eundum se 
pronto animo Virgilio obtulisset, dicens: «Or va, c'un sol volere e d'amendue»; et post oblationem 
iter arripuisset, ut patet per id quod ait in fine cantus: «intrai per Io cammin alto et silvestro»; nunc 
in isto sequenti cantu ponit quod ad portam per quam intratur ad inferos devenerunt. Supra quam 
portam dicit se vidisse et legisse quandam scripturam obscuram, quam cum legisset, et 
expositionem ipsius scripture a Virgilio recepisset, dicit quod ipse Virgilius cum leta facie ipsum cepit 
per manum, et per portam descendendo ad inferos introduxit. Eisdem autem ingressis invenit autor 
quendam fluvium, qui fluvius totam vallem Circuit infernalem. Et in prima ripa istius fluminis per 
circuitum ponit se invenisse multitudinem maximam animarum, cum illis angelis mixtam qui in illa 
pugna que fuit in celo, neque cum Deo neque cum Lucifero tenuerunt. Pena autem istorum est ista, 
quod cum suspiriis et gemitibus aliisque clamoribus nudi currunt in circuitu per hanc ripam. Cum 
vero istam multitudinem attente respiceret, vidit ibi unam animam, videlicet animam Celestini pape, 
qua visa et cognita statim cognovit quod illa multitudo erat secta hominum miserorum, qui in hoc 
mundo nec Deo nec dyabolo placuerunt, et ideo nec in inferno positi sunt nec in celo. Post hec, dum 
versus fluvium respiceret, vidit in ripa ipsius fluvii quandam gentem que ad transeundum valde 
avida et desiderans videbatur. Et dum ad fluvium appropinquasset, ecce quidam senex cum una 
navicula veniendo, alta voce clamabat: «Ve vobis, o anime prave. Non speretis unquam celum 
aspicere. Ego venio ad ripam alteram vos portare, in tenebras eternas ubi est calor et gelu». Et 
postquam sic illis animabus miserie exprobavit, dixit ad Dantem: «O tu qui es istic anima viva, 
recede ab istis qui sunt mortui». Sed postquam vidit quod non recedebat, ait ad eum: «Per alias 
vias et per alios portus ibis ad ripam». Quasi dicat: Cum salvandus sis, quare cum dannatis vis 
descendere in Infernum? Tunc ait ad eum Virgilius: «O Caron, noli turbari istum, licet vivum, in navi 
portare, quia istud est placitum ibi ubi est possibile omne velle». Tunc Caron ipsum cum omnibus 
illis animabus recepit in navim et ad ripam alteram transportavit; et cum descendissent ad terram, 
invenit ibi tria, scilicet pluere, ventum, et fulgura; propter que, totus attonitus, in terram cecidit, 
sicut homo solet cadere somnolentus. Unde ait in textu: «et caddi come l'om cui sonno pillia». 

EXPOSITIO LICTERE. 


vv. 1-9 


Per me si va ne Ia citta dolente. Sicut dicunt philosophi, voces sunt note earum que sunt in animo 
passionum. Que autem et quales passiones sint in Inferno, voces, idest scripture huius ianue, 
manifestant. Invenit enim Dantes in fastigio dicte porte VIIII rithimos, in quibus rithimis porta ipsa 
loquitur omnibus per eam intrantibus. Et nota quod isti rithimi continent quinque: Primum est quod 
per ipsam portam est iter ad inferos, ibi: «Per me si va ne Ia citta dolente». Secundum est causa, 
quare factus fuit iste carcer infernalis, que causa fuit divina iustitia, ibi: «Iustitia mosse 'I mi' alto 
factore»; - suple ad me creandum. Tertium est autor sive factor huius carceris, et dicit quod fuit 
ipsa beata Trinitas, que omnia ex nichilo produxit in esse. Et distinguit hic Trinitatem personarum: 

Nam primo ponit personam Patris, cui attribuitur potentia, ad quam pertinet creare, ibi: «fecemi Ia 
divina potestate». Secundo, personam Filii, cui attribuitur sapientia, ad quam pertinet creata 
disponere et ordinare, ibi: «Ia somma sapientia». Tertio, personam Spiritus Sancti, cui attribuitur 
clementia, ad quam pertinet creata et disposita gubernare, ibi: «e 'I prim'amore». Quartum est 
tempus quando iste carcer factus fuit; et dicit quod fuit creatus in prima creatione, ibi: «Dinanz'a 
me non fur cose create / se non eterne», idest ante me nichil fuit, nisi Deus qui est eternus, et ego 
etiam post meam creationem duro in eternum. Ubi nota quod eternum accipitur pro sempiterno, 
quia eternum est illud quod caret principio et fine; et secundum hoc nichil eternum nisi Deus. 
Sempiternum vero est illud quod habet principium sed non finem, sicut sunt angeli, et anime 
hominum, et celum, et mundus, et Infernus. Que quidem omnia, licet habeant principium, quia 
creata sunt, tamen nunquam deficient; et tunc sempiternum tantum valet quantum <semper 
eternum>. Quintum et ultimum est quod illi qui intrant limina huius porte nunquam inde exibunt, 
ibi: «Lasciate ogni speranza, voi ch'entrate». Ubi est advertendum quod poete multa cum fide 
catholica persenserunt, quia inferos esse crediderunt, sceleratos ibi posuerunt, eorumque penam 
eternam esse predicaverunt. Non enim solummodo hec ponit iste, sed etiam omnes alii summi poete 
gentilium, a quibus ipsa porta Inferni greco vocabulo trenaris appellatur, quod latine sonat 
<lamentatio>. Unde Virgilius VI Eneydorum ait: «Trenareas etiam fauces, alta hostia Ditis, / et 
caligante nigra caligine lucam / ingressus, maneque adiit». Et Statius, primo Theybaidos : «Trenaree 
limen perit irremeabile porte». Ovidius etiam, ubi loquitur de descensu Orphei ad inferos, sic ait in 
X libro Metamorphoseos: Ad Stigia Trenarea ausus est descendere porta. Quod autem isti antiqui 
poete greco vocabulo trenarem posuerunt, hoc iste novus latina lingua posuit <lamentationem>, 
dum ait: «Per me si va ne Ia citta dolente». Nam ex doloribus lamentationes insurgunt. Et nota quod 
lamentationes Ieremie in greco treni vocantur. Et sunt treni quedam carmina lamentabilia que primo 
aput hebreos composuit Ieremias; apud grecos autem Symonides, poeta lyricus, ut scribit beatus 
Ysidorus, libro primo Ethimologiarum. Dicens igitur autor: «Per me si va ne Ia citta dolente», 
trenareas insinuat, idest lamentationes eternas. 

vv. 19-21 

Et poi che Ia sua mano a Ia mia pose 
con lieto volto, ond'i' mi confortai, 
mi mise dentr'a le secrete cose. 

Hic Dantes, duce Virgilio, ingreditur portam. 


vv. 22-42 


Quivi sospiri, pianti et alti guai 

risonavan per l'aer, 

etc. 


Hic tractat autor de prima gente quam invenit postquam intravit ianuam treneream. Et circa 
ipsam gentem ponit principaliter quatuor: Primo, penam quam habent; et dicit quod pena eorum 
est suspiria, gemitus et alti guai, quod est nota magni doloris; diverse Ungue, quia de qualibet lingua 
invenit ibi; orribili favelle, idest horribiles locutiones; parole di dolore, accenti d'ira, idest verba 
doloris et iracundie signa; voci alte et fioche, et suon di man con elle, idest manuum percussiones. 
Secundo, facit quandam comparationem istarum penarum ad arenam que movetur a turbine, quia 
tali modo cum doloribus movebantur, ibi: facevan un tumulto, il qua I s'agira. Tertio, ponit quod 
Virgilium interrogavit, ut instrueret eum que gens erat illa que a tantis doloribus vincebatur, ibi: Et 
io c'avea d'orror Ia testa cinta, / dissi: «Maestro ke e quel ch'i' odo, etc. Quarto, ponit responsionem 
Virgilii, in qua responsione Virgilius tria facit: Nam primo dicit quod isti tales nec bonum nec malum 
fecerunt in mundo; ideo de mundo sine fama et infamia exiverunt, ibi: Questo misero modo / tengon 
l'anime triste di coloro / che visser sanza 'nfamia et senza Iodo. Secundo, ponit quod isti tales sunt 
mixti cum illis angelis qui in illa pugna que fuit in celo noluerunt, tanquam timidi et vecordes, esse 
cum Deo nec etiam cum Lucifero, ibi : Mischiate sono a quel captivo coro / delli angeli che non furon 
ribelli / ne fur fedeli a Dio, ma per se fuoro. Tertio, ponit quod celi expulerunt eos, ne minus pulcri 
in sua gloria remanerent; et quod Infernus noluit eos recipere, quia ex hoc mali angeli aliquale 
gaudium percepissent, ibi: Cacciarli i cieli per non esser men belli, etc. Et sic isti miseri, qui in hac 
vita nec bonum nec malum operati fuerunt, non sunt digni esse in celo neque moram trahere in 
Inferno, sed sunt intra ianuam trenaream et fluvium Acherontis, in circuitu cuius fluvii continue 
currunt. Ideo sequitur: misericordia et iustitia Ii sdegna. Et quamvis hoc sit contra fidem catholicam, 
quia Christus in Evangelio ait: «Qui non est mecum, contra me est», sustinendus est iste poeta et 
non damnandus, quia poetice et non theologice loquitur in hac parte. Quemadmodum Salomon in 
libro Ecclesiastes loquitur dicens: Unus est interitus hominum et iumentorum. Ibi enim loquitur 
Salomon in persona hominis veram fidem non habentis, licet ipse veram et certam fidem haberet, 

quia anime iumentorum, mortuis corporibus, moriantur; anime vero hominum sint perpetuo 
immortales. 


vv. 43-48 

Et io: Maestro, ke e tanto greve, usque ibi: che 'nvidiosi son d'ogni altra sorte. Audiens Dantes 
horribiles lamentationes quas isti miseri faciebant, interrogavit Virgilium: Quid habent, inquit, isti 
tantum gravedinis quod ita fortiter lamentantur? Cui Virgilius assignat causam dicens: Isti nunquam 
sperant mori, licet ipsam mortem libentissime acceptarent. Proprium est enim miserorum mortem 
diligere plus quam vitam, quia magis volunt mori quam in summe statu miserie perpetuo condemnari. 
Quod autem in infimo statu sint, eorum invidia manifestat, que invidet omni sorti. Unde dicitur in 
textu: «e Ia lor cieca vita e tanto bassa, / che 'nvidiosi son d'ogn'altra sorte». Ex quo igitur isti omni 
sorti invident, manifestum est quod de sua sorte contentari non possunt. Unde Seneca: Cui, inquit, 
placet alterius, sua nimirum odio sors est. «ch'i’ non avrei creduto / che morte tanta n'avesse 
disfatta». Vere nullus posset credere quanta est multitudo illorum qui vulgariter captivi et miseri 
appellantur. De quibus Salomon: Stultorum infinitus est numerus. Tanta nanque est multitudo 
stultorum quod respectu ipsorum sapientes paucissimi reputantur. Unde Tullius, libro primo De 
Divinatione, ait: «Sepius mulam peperisse arbitror, quam hominem sapientem fuisse». 

vv. 58-60 

Poscia ch'i' v'ebi alcun riconosciuto, 
vidi et conobi 1'ombra di colui 
che fece per viltate il gran rifiuto. 

Iste fuit Celestinus papa, qui de heremo fuit abstractus, et in Summum Pontificem ordinatus 
post mortem Nicholai quarti. Sed propter ignaviam cordis, quia nesciebat navem Ecclesie in fluctibus 
gubernare, ad petitionem et instantiam cardinalium, ac etiam Karoli secundi, in Neapoli se ipsum 
deposuit, et papatui renuntiavit. Unde dicit autor: «ke fece per viltate il gran rifiuto». Sed re vera, 
non cordis ignavia ductus, sed humilitate deiectus, dum multorum utilitati intendere non valebat, 
suam animam humilitate studuit conservare. Unde post mortem per papam Clementem fuit 
canonizatus et sanctorum numero aggregatus, ac sanctus Petrus Confessor appellatus. Sed quia 
Dantes istam Comediam tempore Bonifatii composuit, ante scilicet quam ipse sanctus Petrus 
canonizatus fuisset, ideo ipsum hic posuit, habens respectum solummodo ad suam ignaviam et 
miseriam cordis, qua fuit taliter obumbratus, quod in romana sede sedere nescivit. 


vv. 64-68 

Questi sciagurati, che mai non fur vivi, Vere omnes homines qui de hac vita sine fama decedunt 
miseri et mortui merito appellantur. Unde infra, cantu XXIIII, ait autor: 

«Omai convien che tu cosi ti spoltre», 
disse 'I maestro; «ke segendo in piuma, 
in fama non si vien, ne sotto coltre; 
sanza ia qual chi sua vita consuma, 
cotal vestigio in terra di se lascia 
qual fummo in aere et in aqua ia schiuma. 

Omnes enim sapientes ita se in hac vita exercitare conantur, ut per gloriosa facta que fecerunt 
in vita, post mortem in mentibus hominum semper vivant. Et ad hoc bene Salustius in Catellinario 
nos inducit, dicens: Omnes homines qui sese student prestare ceteris animalibus summa ope niti 
decet, ne vitam silentio transeant veluti pecora, que natura prona atque ventri obedientia finxit. Sed 
nostra vis in animo et corpore sita animi imperio, corporis servitio magis utimur; alterum nobis cum 
diis, alterum cum belvis commune est; quo michi rectius esse videtur ingenio quam viribus gloriam 
querere, et quoniam vita ipsa qua fruimur brevis est, memoriam nostri quam maxime longam decet 
efficere; nam divitiarum et forme gloria fluxa atque fragilis est, virtus vero clara eternaque habetur. 
Huc usque Salustius. Quid enim sapientes facere debent, cum stulti famam petant et appetant 
operibus sceleratis. Narrat beatus Ieronimus Contra Helvidium; narrat et Maximus Valerius, libro 
octavo, capitulo de cupiditate glorie: Quod quidam ignotus, accensus glorie cupiditate, sacrilega 
ephesiane templum Diane succendit. Et nullo prodente prorupit in medium, clamans se incendium 
subiecisse. Sciscitantibus vero Ephesi principibus quam ob causam tam sacrilegum opus facere 
voluisset, respondit: «Ut opere pulcherrimo consumpto, nomen eius per totum terrarum orbem 
diffunderetur». Tunc decreto principes mandaverunt ut nomen tam teterrimi hominis, licet facti 
memoria remaneret, perpetuo damnaretur. 
erano ignudi stimulati molto 
da mosconi et da vespe ch'eran ivi. 

Ista vilia animalia, musce scilicet atque vespe, que ad istorum miserorum cruciatum perpetuum 
deputantur, tenent similitudinem et figuram vilissimarum cogitationum ac etiam operationum, quas 
cogitant et operantur in hoc mundo isti tales miseri et vecordes. 

vv. 76-78 

Su Ia trista riviera d'Acheronte. Iste poeta, quemadmodum et alii poete, in ista sua Comedia quatuor 
ponit aquas: Primo istum fluvium, qui dicitur Acheron; et dicitur Acheron ab a quod est <sine>, 
et cheros quod est <gaudium>, sive <salus>. Inde Acheron, idest <sine gaudio vel salute>, quia 
qui istum fluvium transit nunquam salutem vel gaudium obtinebit. Secundo ponit, nono cantu in 
circulo quinto, quandam paludem que dicitur Styx. Interpretatur autem Stix <tristitia>, quia qui 
gaudium et salutem perdit, tristitiam eternam incurrit. Tertio ponit, XIIII cantu in circulo VII, girone 
tertio, quendam torrentem qui dicitur Flegeton. Interpretatur autem Flegeton <ardens>. Quarto et 
ultimo ponit, trigesimo secundo cantu in circulo nono, quoddam stagnum quod dicitur Cochitus, de 
quo Cochitu non solum poete, sed etiam facit Sacra Pagina, mentionem. Interpretatur autem 
Cochitus, secundum beatum Gregorium in Moralibus, luctus. Ait enim Cochiton grece latine <luctus>, 
quia qui tristitiam infernalem incurrunt, nunc de ardore ad frigus, nunc de frigore transeunt ad 
ardorem. Unde beatus Iob: Transibunt ab aquis nivium ad ardorem nimium. Et Dominus in 
Evangelio; Ibi erit fletus et stridor dentium. Fletus enim ibi causatur ex fumo; dentium vero stridor 
ex frigore. 

vv. 85-87 

Ne le tenebre eterne. Nota quod invenimus in Sacra Scriptura duas tenebras, scilicet interiores et 
exteriores. Tenebre interiores sunt peccata et errores hominum; de quibus in Evangelio Iohannis 
primo: Et tenebre eam non comprehenderunt; idest peccatores divinam lucem non ceperunt. Et 
Genesis primo: Tenebre erant super faciem abyssi; idest errores super cor hominis. Tenebre vero 
exteriores sunt pene infernales; de quibus Dominus in Evangelio: Ligatis manibus et pedibus mittite 
eum in tenebras exteriores. Et iste tenebre, quia sunt infernales, ideo sunt eterne. 

vv. 94-96 

Caron non ti crucciare. Nota quod primus spiritus dyabolicus qui apparuit Danti est iste Caron, qui 
animas descendentes in navi deducit. Et tenet figuram et similitudinem carnis, per cuius opera anima 
eternis suppliciis deputatur. Interpretatur enim Caron <omnis caro. Et secundum Ysaiam omnis 
caro fenum, quia sicut fenum adveniente calore exsiccatur et in terram decidit exsiccatum, sic 
adveniente tentatione dyaboli omnis caro, idest omnis homo qui facit opera carnis, ab humore divine 
gratie exsiccatur, et sic tandem labitur in infernum. De isto Carone et fluvio Acherontis ait Virgilius 
VI Eneydorum. 

portitor has horrendas aquas et flumina servat 
terribili squalore Caron, cui plurima mento 
canities inculta iacet, stant lumina flamme 


Et Seneca, primo libro Tragediarum: 


Hunc servat amnem cultu et aspectu horridus 


Pavi dosque manes squalidus gestat senex. 


Impexa pendet barba, deformem sinum, 


Nodus coercet, concave lugent gene; 


Regit ipse conto portitor longo ratem. 

Hic onere vacuus litori pupim applicans 


Repetebat unda. 


vv. 97-99 

Quinci fur quete le lanose gote. Idest, propter verba que dixerat Virgilius Caroni, quietata fuit ipsius 
Caronis turbatio, que quidem turbatio apparebat in vultu. 

vv. 121-123 

«Filliuol mio», disse 'I maestro cortese 
«quelli che muoion nell'ira di Dio 
tutti convengon qui d'ogni paese»; 


Hic ponit autor quod omnes peccatores qui moriuntur 
in ira Dei, ad istum fluvium congregantur, quo 
transgresso nunquam gaudium vel letitiam 
obtinebunt; et hoc est mori in ira Dei. Et de hoc ait 
Virgilius VI Eneydorum. 


Huc omnis turba ad ripas effusa ruebat 


In isto cantu ponit autor tres comparationes et sex notabilia. 


[Comparationes] 
vv. 28-30 


PRIMA COMPARATIO 


facevan un tumulto, il qual s'agira 
sempre 'n quelfaer senza tempo tinta, 
come ia rena quando a turbo spira. 


Secundum enim philosophos, quandocunque invenitur 
aliquod compositum ex duobus contrariis, de 
necessitate oportet quod illa contraria separata 
inveniantur. Verbi gratia: colores medii componuntur 
ex albo et nigro, et nos videmus quod uterque color 
invenitur per se. Dum itaque iste mundus sit distinctus 
diversis temporibus sicut hyeme et vere, oportet quod 
inveniatur locus ubi sit perpetuum ver, et iste locus est 
Paradisus. Similiter oportet inveniri locus ubi sit 
perpetua hiems, et iste locus est Infernus; et quia ibi 
est perpetua hiems, ideo dicit autor quod ille aer non 
est distinctus temporibus. Quod autem ibi sit hyems 
perpetua, demonstrat per istam comparationem quam 
facit de arena mota a turbine. Est autem turbo quidam 
ventus tempestatem inducens, non solum in mari sed 
etiam in terra. Ideo ait: 

come Ia rena quando a turbo spira. 


vv. 112-114 

SECUNDA COMPARATIO 


Chome d'autunno si levan le foglie 


Comparative loquitur autor, dicens quod sicut in 
autumno, quando deficit humor in ramis arborum, 
omnia folia cadunt ad terram, ita anime damnatorum, 
quando in eis deficit divina gratia, que est humor 
spiritualis conservans animam in bono virtutum, 
cadunt in terram tenebrosam. De qua Iob: Dimitte me 
Domine ut plangam paululum dolorem meum 
antequam vadam et non revertar, ad terram 
tenebrosam et opertam mortis caligine, terram 
miserie et tenebrarum, ubi umbra mortis et nullus 
ordo, sed sempiternus horror inhabitat. Ista 
comparatio videtur sumpta de VI libro Eneydorum, ibi : 


Quam multa in silvis autumni frigore primo 


Lapsa cadunt folia. 


vv. 115-117 

TERTIA COMPARATIO 


gittasi di quei lito ad una ad una, 
per cenni com'augel per su' richiamo. 
Lictera plana est. 

[Notabilia] 


vv. 7-9 


PRIMUM NOTABILE. 


Lasciate ogni speranza voi ch'entrate. 

Istud notabile nos admonet iuxta fidem, ut intrantes Infernum nunquam sunt in perpetuo 
exituri. Et ideo bene primo Thebaidos dicit Statius istam portam esse irremeabilem, quia qui per 
illam intrat, nunquam inde exire valebit. 


vv. 13-15 

SECUNDUM NOTABILE. 


Qui si convien lassare ogni sospecto; 
ogni vilta convien che qui sia morta. 

Istud notabile est morale, et potest cuilibet arduo et difficili negotio adaptari. Quandocunque 
enim homo habet aliquod arduum vel difficile incipere vel facere, tunc debet omnem suspitionem et 
cordis timiditatem a se penitus removere. 


vv. 46-48 

TERTIUM NOTABILE. 


Questi non anno speranza di morte, 
et Ia lor cieca vita e tanto bassa, 
che 'nvidiosi son d'ogn'altra sorte. 

In isto notabili due sententie continentur. Prima est quod cum homo in summam miseriam 
cadit et in ea diu stetit et vixit, nunquam sperat a tali miseria liberari. Ideo ait: «Questi non anno 
speranza di morte». Sola enim mors est refugium miserorum. Secunda est quod vita miserorum, 
sicut sunt isti de quibus loquitur hic autor, est ita infima sive depressa, quod ipsi omni statui invident 
sive sorti. Ideo ait: 
e Ia lor cieca vita e tanto bassa, 
che 'nvidiosi son d'ogni altra sorte. 

vv. 49-51 

QUARTUM NOTABILE. 


Fama di lor Io mondo esser non lassa; 

misericordia et iustitia Ii sdegna: 

non ragioniam di lor, ma guarda et passa. 

In istis tribus rithimis tria notabilia continentur: Primum est quod, mortuo homine misero, 
nulla memoria de eo remanet in hoc mundo. Nam, ut manifeste videmus, homines qui magna 
fecerunt sive bona, ut Scipio Affricanus et Cato, sive mala, ut Catellina, Marius, atque Silia, licet 
mortui sint, tamen propter magnalia que gesserunt in mentibus hominum adhuc vivunt; sed miseri 
et vecordes, quia nec bona nec mala fecerunt in vita, ideo de ipsis post mortem memoria nulla 
manet. 

Secundum notabile est quod istos tales Dei misericordia atque iustitia dedignatur. Misericordia 
enim ipsos non respicit, quia boni non fuerunt; iustitia enim eosdem non punit, quia in eis non 
invenit puniendum. Sufficit enim eis pro pena tristitia et vecordia cordis eorum que habent eorum 
conscientiam stimulare. Ideo ait in textu: «misericordia et iustitia Ii sdegna». Tertium notabile est 
quod loqui de huiusmodi hominibus non debemus. Ideo ait: 
non ragioniam di lor, ma guarda et passa. 

vv. 64-66 

QUINTUM NOTABILE. 


Questi sciagurati, che mai non fur vivi, 
erano ignudi et stimolati molto, 
da mosconi et da vespe ch'eran ivi. 

Autor in isto notabili tria ponit. Et primo ponit quod miseri et vecordes nunquam sunt vivi, licet 
comedant atque bibant. Nam vera vita, qua anima vere vivit, est in virtutibus occupari; de qua 
occupatione ait Tullius in libro Tusculanorum: Nichil dulcius otio licterato. Secundo ponit quod isti 
tales, qui se in bono occupare non volunt, sunt omni bono et omni gratia denudati. Ideo ait in textu: 
«erano ignudi». Tertio, respondet uni tacite questioni: Posset enim aliquis querere et dicere: 
Nunquid isti miseri et vecordes, qui nunquam per bonam operationem vivunt, malum aliquod 
macinantur? Respondit quod quotidie molestantur et stimulantur a vilibus et inutilibus cogitationibus, 
que per muscas et vespes typice designantur. 


vv. 94-96 


SEXTUM NOTABILE. 

vuolsi cosi cola dove si puote 
cid che si vuoie, 

Hic notatur summa felicitas beatorum, que consistit in hoc quod quecumque anima vult, breviter 
potest. Sed nota quod non vult nisi ea que divine consonant voluntati. Et ista est causa quare anima 
in celo potest omne quod vult. 

Et sic patet summa tertii cantus. 


IV 

[Incipit] 

INCIPIT QUARTUS CANTUS PRIME CANTICE. 


In isto quarto cantu autor descendit in primum circulum, qui incipit ibi: «Cosi si mise, et cosi mi fe 
intrare / nel primo cerchio che 1'abisso cinge»; et finit ibi: «et vegno in parte ove non e chi luca». 
In quo quidem circulo ponit Limbum puerorum et habitationem philosophorum, et poetarum, et 
virorum iustorum qui, sine cognitione unius Dei, virtuose et iuste in hac vita viventes, ad inferos 
descenderunt. 

DEDUCTIO TEXTUS DE VULGARE IN LATINUM. 


vv. 1-151 

Postquam in superiori cantu autor Acherontis fluvium transvadavit, et postquam posuit quomodo 
percussus fuit a quadam luce, ex qua percussione cecidit sicut solet cadere somnolentus, nunc in 
isto ponit quomodo unum grave tonitruum excussit eum a somno. Et sic, duce Virgilio, abyssi vallem 
ingreditur; quam quidem vallem in novem circulos poetando distinguit. Istud idem sentit Statius 
secundo Thebaidos. Stix, inquit, in novem circunflua campos. Et vocat hic Statius infernum Stigem, 
quia ponitur pars pro toto. Virgilius etiam: «Novies», inquit, «Stix interfusa coercet». Ponit autem 
in isto circulo Limbum puerorum et habitationem tam virorum quam mulierum, qui virtutibus 
moralibus inherentes et in eis se totaliter exercentes, sine fide unius Dei de hac luce migrarunt. 
Pena quorum, secundum fidem catholicam, est solummodo carentia visionis divine; cui carentie alta 
suspiria adhibet autor iste. Vocatur autem iste circulus a poetis <Elisium>, a nobis autem Christianis 
vocatur <Limbus>, quem locum Sacra Scriptura vocat <sinum Abrahe>. Est autem Elysium, 
secundum poetas, quidam locus semotus a penis, ubi quiescunt anime piorum, et dicitur Elysium 
ab e quod est <extra> et iision quod est <miseria>, inde Elysium, clocus extra miseriam positus>. 
Dum vero sic ab uno gravi tonitruo esset excitatus a somno surrexit, et dum attente respiceret, 
invenit se super ripam unius vallis que erat ita obscura, profunda, et nebulosa, quod licet oculum 
infigeret in profundum, nichil breviter discernebat. Tunc Virgilius dulcibus verbis et exhortationibus 
ipsum ad descendendum induxit. Dum autem sic ambo per istum primum circulum ambularent, 
invenit autor turbas grandes puerorum, virorum et mulierum. Tunc Virgilius ait ad Dantem: Tu non 
requiris a me que anime sunt iste quas tu vides. Volo enim quod scias quod iste anime non peccarunt, 
et si bene fecerunt, non sufficit, quia non habuerunt baptismum; qui quidem baptismus est pars 
illius fidei quam tu credis. Et si fuerunt antequam Christus veniret in carnem, non adoraverunt debito 
modo Deum. Ubi est advertendum quod antiqui iusti de populo paganorum credebant unum Deum 
esse, tamen distinctionem personarum ignoraverunt, et ideo non debite adoraverunt. Audiens autem 
Dantes quod ille locus ubi modo erant esset Limbus, et considerans atque ymaginans quod tempore 
quo Christus resurrexit a mortu[i]s ille locus a Christo fuerat spoliatus, interrogavit ducem suum 
dicens: Dic michi, magister, dic domine mi: Exivit hinc aliquis homo unquam? Et ille: Ego eram 
novus in hoc statu, quando vidi huc venire unum potentem, cum signo victorie coronatum; qui 
quidem extraxit hinc umbram, idest animam, primi hominis et aliorum multorum qui continentur in 
textu. Et dum sic videndo et loquendo ambularent per illam silvam spirituum antiquorum, vidit autor 
non multum a longe unum ignem, qui tenebrarum emisperium vinciebat, idest ligabat. In quo loco 
vidit honorabiles gentes valde; de quibus honorabilibus gentibus quatuor umbras vidit obviam sibi 
venire. Que quidem umbre, postquam cum Virgilio locute sunt in secreto, ipsum autorem 
honorabiliter salutarunt; et sic ipsum in quoddam castrum septem muris et uno fluvio circumdatum 
introduxerunt. In quo castro invenit antiquissimos spiritus philosophorum, medicorum, poetarum, 
et virorum iustorum, qui in hoc mundo, licet iuste vixerint, tamen, quia non debite Deum 
adoraverunt, ad inferos descenderunt. Quibus visis et cognitis de isto castro luminoso, quod 
continetur in primo circulo, in secundum descendit. 

La sexta compagnia in due si scema: 
per altra via mi mena ii savio duca, 

fuor de Ia queta, nell'aura che trema. 
Et vegno in parte ove non e chi luca. 

EXPOSITIO LICTERE. 


vv. 1-3 


Ruppemi l'alto sonno ne Ia testa / un grave tuono. Continuatio est ad id quod precedit in cantu 
precedenti. Ibi enim ait: «et caddi come l'uom che sonno pillia». Hic autem dicit quod unum grave 
tonitruum excussit sive excitavit eum a somno, et sic excitatus descendit in primum circulum. 

vv. 40-42 

Che sanza sperne vivemo In disio. Hoc est, sine spe de istis tenebris evadendi vivimus in desiderio, 
quia licet nunquam habeamus spem hinc exeundi, nichilominus tamen hoc naturaliter affectamus. 
Dico naturaliter quia sicut sunt due leges, una naturalis altera divina, ita sunt due spes que oriuntur 
ab ipsis. Lex enim nature non vult ut non peccans condemnetur; lex autem divina non vult ut qui 
non credit in Christum salvetur. Contra spem, igitur, que a lege divina procedit, sperant isti in spem 
que oritur a natura. 

vv. 55-57 

Trasseci l'ombra dei primo parente. Primus parens humane nature est Adam, quem Deus de limo 
terre formavit. D'Abel su' figlio ; Abel fuit secundus filius Ade; nam primus fuit Caym, et secundus 
Abel, quem Caym, ductus invidia, interfecit; quem planxerunt Adam et Eva centum annis in quadam 
valle que ob hoc vallis dicitur lacrimarum. De quo Psalmista: In valle lacrimarum que posuit. Et 
quella di Noe; Noe in generatione sua solus iustus inventus est in mundo. Huic Deus mandavit ut 
faceret archam, quam in centum annis fecit, et in qua, tempore diluvi, uno anno cum uxore et tribus 
filiis et tribus nuribus stetit; filii autem eius Sem, Cham, et Iafet. Isti tres totum mundum post 
diluvium impleverunt. Sem obtinuit Asiam, Cham Affricam, Iafet vero Europam. 

Di Moise legista et ubidente. Moyses mitissimus hominum in Egypto est natus et a filia 
Pharaonis in filium adoptatus. Huic enim, dum oves pasceret in deserto, apparuit Deus in nibo. Qui 
dum esset annorum octaginta, ex precepto Dei stetit coram Pharaone decem, plagis Egyptum 
percussit, Mare Rubrum divisit, in montem Synai legem a Deo accepit, XL annis in heremo populum 
manna paravit. Et sic CXX anno vitam finiens, divinis manibus est sepultus. 


vv. 58-60 

Abraam patrlarca. Abraam pater multarum gentium fuit. Nam de eo nati sunt Iudei et Sarraceni, 
idest de duobus filiis suis, Ysaac videlicet et Ismaele. Allegorice autem pater omnium salvandorum 
ab Apostolo appellatur. Sibi enim facta fuit a Deo promissio quod Christus, in quo est nostra salus, 
de sua progenie nasceretur. In veteri testamento primus fidem unius Dei publice predicavit. Unde 
Prudentius ait de eo: Senex fidelis prima credendi via est. Primus etiam xenodochia instituit; est 
autem xenodochium, ut dicit Ysidorus XV libro Ethimologiarum, peregrinorum susceptio. 

Et Davld re. David rex, propheta, et psalmografus fuit, de cuius semine natus est 
Christus. Israel. Iste Israel, alio nomine Iacob vocatur; fuit autem filius Ysaac et pater XII 
patriarcharum. Quorum nomina sunt ista: Ruben, Symeon, Levi, ludas, Ysachar, Zabulon, Dan, Gath, 
Asser, Neptalin, Ioseph et Beniamin. 

Con Io padre. Iste est Ysaach pater Israel sive Iacob, et filius Abraam. Nam tres sunt summi 
patriarche, scilicet Abraham, Ysaach, et Iacob. Patriarcha autem dicitur princeps patrum, 
ab archos quod est <princeps> et <pater>; inde patriarcha, <princeps patrum>. 

Et co' suoi nati. Isti sunt XII patriarche, filii Iacob, quorum nomina sunt superius annotata. 

Et con Rachele, per cui tanto fe. Rachel, filia Laban et pulcherrima mulierum, fuit una ex 
uxoribus ipsius Iacob, quam tantum dilexit Iacob quod, amore ipsius, XIIII annis pavit pecora soceri 
sui, sustinens frigus et gelu. Ideo dicitur in textu: «per cui tanto fe», ipse scilicet Iacob. 


vv. 61-63 

Et altri molti. Hoc est omnes superius nominatos extraxit Christo de Limbo quando spoliavit infernum, 
et multos alios, idest omnes iustos utriusque sexus qui ante adventum Christi ad inferos 
descenderunt. 

Et vo' che sacci che, dinanzi ad essi, 
spiriti humani non eran salvati. 

Hoc est, volo quod scias quod antequam isti educti fuissent de Limbo, humani spiritus salvati non 
erant. Hoc dicit ad angelorum differentiam, qui quidem semper salvi fuerunt postquam fuerunt in 
gratia confirmati. Confirmati vero fuerunt in gratia statim quod de celo mali angeli ceciderunt. 
Spiritus autem humani, ante Christi adventum, quia ianua celi omnibus erat clausa, omnes ad inferos 
descendebant, mali in profundum Inferni et boni in Limbum; qui quidem Limbus in isto primo 
superiori circulo continetur. Christus autem per suam passionem et ianuam celi aperuit, et sanctos 
patres de Limbo extraxit, et eos in celestem patriam introduxit. 

vv. 64-66 

Non lasciavam l'andar perch'e' dicessi. Hoc est, non dimittebamus iter nostrum propter ea que 
Virgilius loquebatur, sed simul et loquebamur et silvam spissam illorum spirituum transibamus. 

vv. 67-69 

Non era lung'ancor Ia nostra via / di qua da! sonno. Hoc est, non multum per istum circulum 
descenderam postquam fueram a somno per tonitruum excitatus, quando vidi a longe unum ignem, 
quem quidem ignem tenebrarum emisperium vinciebat, idest ligabat. Est autem emisperium illa 
pars celi quam videmus supra nos. Et nota quod emisperium est duplex, scilicet superius et inferius; 
pars enim celi que supra nos est dicitur superius emisperium; pars autem illa celi que sub terra est 
dicitur emisperium inferius, quam quidem videre non possumus quamdiu sub terra latet, ut dicit 
Ysidorus tertio libro Ethymologiarum. Simili modo ponit hic autor quod supra illum ignem qui est in 
isto primo circulo est unum emisperium tenebrarum, quod quidem emisperium ligat et circumdat 
illum ignem; et similiter est aliud emisperium tenebrarum inferius positum. 

vv. 79-84 

Intanto voce fu per me udita. Idest, interim quod loquebamur, audivi quandam vocem loquentem 
et dicentem: Honorate altissimum poetam, nam ecce sua umbra, idest anima, que a nobis recesserat, 
ad nos redit. Et statim, finita voce, dicit autor se vidisse quatuor magnas umbras, idest animas, 
venire eis obviam, quod autem dicit: 
sembianza aveano ne trista ne lieta. 

Hoc est, quod in Limbo anima neque bonum patitur neque malum, sed solum carentiam visionis 
divine. Sed, re vera, ista carentia, licet non sit pena in parvulis, est pena maxima in adultis. Et 
exemplum habemus de duobus hominibus, quorum unus nunquam fuit dives, alter de summis divitiis 
descendit in paupertatem. Primo, paupertas ipsa non est pena; sed secundo, est pena et summa 
miseria. Et hoc est quod Boetius allegat tertio libro De Consolatione, dicens: «Hoc est quod 
recolentem vehementius quoquit; nam in omni adversitate fortune infelicissimum genus infortunii 
est fuisse felicem». Et ideo carentia tanti boni, de quo aliquam notitiam antiqui philosophi habuerunt 
in mundo, est eis pena maxima iudicanda, hoc dico si in Limbo sunt. Sed nostra fides non tenet 
quod ibi sint nisi parvuli innocentes. Iste autem poeta in hac parte, et in quibusdam aliis, loquitur 
non theologice sed poetice. Et ideo per Infernum non Beatrix, que typum tenet teologie, sed Virgilius 
eum ducit, qui tenet figuram rationis inumane. Sed si vere et lucide autoris verba pensamus, istum 
primum circulum bipartitur. In prima namque parte ponit Limbum, ubi collocat parvulos innocentes, 
quem locum dicit expoliatum a Christo, tempore scilicet sue victorie, quando resurrexit a mortuis. 
In secunda vero parte, hoc est in loco magis infimo, quia in suo descensu semper tendit ad centrum, 
ponit quandam partem luminosam in qua ordinat quoddam castrum, septem muris et una aqua 
munitum, ubi collocat antiquos iustos et sapientes de populo paganorum, qui tres virtutes 
theologicas ignorantes, in quatuor virtutibus cardinalibus sive moralibus studuerunt. 

vv. 85-90 

Quelli e Homero, poeta sovrano. Homerus fuit grecus et summus poeta inter grecos; de quo, 
antequam nasceretur, prophetavit Sibilla Erictea. Tanta namque sapientia plenus fuit, quod Valerius 
vocat eum, libro VIII, capitulo de otio, -ccelestis ingenii vatem>. Iste Homerus, ut ait Seneca, apud 
Athenienses pro insano habitus est, eo quod deos inter se belligerasse diceret; et quia deos 
belligerasse dixit, ideo ait autor in textu: «Mira colui con quella spada in mano». Sed re vera 
Homerus non fuit insanus, sed iuxta morem antiquorum theologorum, ipse et Plato et multi alii, in 
tradendo eorum philosophiam, tradiderunt sub integumentis, idest fabulis, quorum occasione multi 
eorum sequaces a veritate deviaverunt, licet ipsi forte bonum et sanum intellectum habuerint. Mos 

enim poetarum est uti fabulis et integumentis et frequenter locutionibus impropiis; sicut Plato cum 
posuit Vulcanum et Neptunum ad invicem dimicare, intellexit enim aquam et ignem, propter diversas 
qualitates, ab invicem discrepare. Ne te moveat, o lector, id quod dixi supra iuxta more antiquorum 
theologorum. Nam, ut superius in prologo est expressum, beatus Augustinus, VII libro De Civitate 
Dei, ponit Marcum Varronem tria theologie genera posuisse: unum scilicet fabulosum, alterum 
naturale, tertium vero civile. Primo utuntur poete, secundo philosophi, et tertio populi. Primo nanque 
genere usus est Homerus qui tandem, ut ait Valerius, libro VIIII, capitulo de mortibus non vulgaribus, 
cum in insula quandam questionem a piscatoribus sibi propositam solvere non potuisset, derisus ab 
eis, pre verecundia confusionis dolore cordis tactus, intrinsecus ad mortem spiritum exalavit. 

L'altr'e Oratio satyro. Oratius, ut quidam dicunt, fuit de Brundusio oriundus, qui ideo ab autore 
satyrus appellatur quia satyrice et scripsit et docuit. Quid autem sit satira, habetur in prologo 
superius. 

Ovidio e il terzo. Ovidius, egregius poetarum, composuit multos libros, et specialiter librum de 
transformationibus rerum, qui grece dicitur Methamorphoseos. Qui quidem liber, paganorum biblia 
posset merito appellari, quia in ipso omnia magnalia et notabilia ab origine mundi usque ad tempora 
sua eleganti et venusto metro, sub integumentis et impropriis locutionibus, exaravit. Fuit etiam 
nobilis miles in armis et multo tempore sub Augusto Cesare militavit. Tamen, ad persuasionem 
invidorum quorumdam ipsum apud imperatorem infamantium, ipse Augustus ipsum poetam exilio 
crudeli damnavit. Fuit etiam alia causa sue damnationis, ut dicitur. Nam Ovidius vidit uno semel 
Augustum cum uno puero carnaliter conmisceri; unde Augustus, confusione confossus, ipsum exilio 
religavit. Et hoc est quod in libro De Tristibus ait ipse Ovidius: «Cur aliquid vidi? cur noxia lumina 
feci?» Fuit autem oriundus de Ytalia, de quadam civitate que dicitur Sulmo, et de nobili prosapia 
que dicebatur antiquitus pelignea. Unde de primo ait ipse in libro De Ponto: «Sulmo michi patria est 
gelidis uberrima limphis». Et de secundo: «Peligne gentis gloria dicar ego». 

Et 1'ultimo Lucano. Lucanus ab antiquis doctoribus in numero poetarum non ponitur, quia non 
poemata sed ystorias scripsisse videtur; nam nudam historiam et apertam de Iulio Cesare texuit et 
Pompeio. Officium namque poete est, ut dicit beatus Ysidorus, VIII libro Ethymologiarum, ut ea que 
vere gesta sunt in alias speties obliquis figurationibus cum aliquo decore transducant. Et subdit idem 
Ysidorus: Unde Lucanus ideo in numero poetarum non ponitur, quia videtur ystorias composuisse, 
non poemata. Tamen, comuni et usitata locutione, poeta censetur. Ideo autor inter summos quatuor 
poetas ipsum quartum ascribit. Fuit autem Lucanus de Ispania, de quadam civitate que dicitur 
Corduba, nepos magni Senece et magistri Neronis imperatoris. Unde ipsemet ait: «Corduba me 
genuit, rapuit Nero, prelia dixi». 


vv. 103-105 

Cosi andammo infin a Ia lumera. Hoc est, sic loquendo et ad invicem conferendo, ivimus usque ad 
illum lumen quod ante iam videram. 

Pariando cose che 'I tacere e bello. Multa enim inter se sapientes conferunt, que aliis reserari 
non convenit; et hoc propter grossitiem intellectus. 


vv. 106-108 

Venimo a pie d'un nobile castello, etc. Per istud castrum, septem muris et uno fluvio sic vallatum, 
in quo stant antiqui principes, virtuosi philosophi et poete et multi alii, accipere possumus gloriosas 
virtutes, quibus ipsi in mundo fulserunt; que quidem virtutes armant hominem contra vitia et errores. 
Unde per castrum accipe virtutes; per VII muros VII scientias liberales; per fluvium vero solidum 
divitias intellige conculcatas: quia nisi divitias, que sunt labiles et hominem labilem faciunt, homo 
conculcaverit, ad virtutes et scientias pervenire non poterit. Unde beatus Ieronimus in epistola ad 
Paulinum refert quod Crates, philosophus thebanus, homo quondam ditissimus, cum ad 
phylosofandum Athenas pergeret, magnum auri pondus in mari proiecit; nec putavit se posse et 
virtutes simul et divitias possidere. Refert Valerius, libro VIII, capitulo de studio et industria, quod 
cum Anaxagoras rediret a studio et suas possessiones desertas vidisset, ait: Non essem ego salvus 
nisi iste perissent. Et subdit Valerius: Nam si prediorum potius quam ingenii culture vacasset, 
dominus rei familiaris intra penates suos mansisset, non tantus Anaxagoras ad eos redisset. 

vv. 121-123 


I' vidi Eletra. Eletra, filia Athalantis, fuit uxor regis Teveri, cum qua iacuit Iupiter rex Cretensis et 
habuit ex eo filium nomine Dardanum. Teverus itaque una cum Dardano ab Ytalia recedentes Cretam 
iverunt, postea in provincia Frigie Troyam edificaverunt. Unde Troyani aliquando dicuntur Teveri, 

aliquando Dardanide. De primo ait Virgilius, libro VI Eneydorum: «Deyphobe armipotens, genus alto 
a sanguine Teverum». De secundo ait Ovidius in libro Epystolarum: 

Parcite dardanide de tot precor hostibus uni. 

Secundo etiam Eneydorum uno versu ista duo concludit Virgilius, ubi inducit Eneam loquentem 
ad Ectorem dicens: «O lux Dardanie, o spes fidissima Teverum». Ponitur autem hic primo Eletra 
tanquam principium Troyanorum, et per consequens Romanorum. 

Tra' quai conobi Hectore. Hector fuit primogenitus filius Priami regis Troyanorum, qui fuit in 
armis fortissimus et in moribus gloriosus, et fuit intantum pulcher et gratiosus quod ab omnibus qui 
eum videbant mirabiliter amabatur. Nam, ut scribit Homerus, non filius hominum sed deorum in 
ipsa sua pueritia credebatur. 

Et Enea. Eneas fuit filius Anchisis, de stirpe regia Troyanorum, qui ad Ytaliam veniens post 
destructionem Troye, Laviniam filiam regis Latini in uxorem accepit; Lavinium in honorem uxoris 
condidit; duos filios, Iulum Ascanium et Silvium Postumum, dereliquit. Ascanius Albam condidit, ex 
qua civitate alma urbs originem duxit. 

Cesare armato, etc. Cesar Iulius, secundum Virgilium et Ovidium, a Iulo Enee filio originem 
traxit et nomen. Hic primus Romanorum imperatorum mundi monarchiam gubernavit. Quante autem 
virtutis et nobilitatis atque magnificentie fuerit, Salustius in Catellinario faciens mentionem de ipso 
Iulio et Catone sic ait: Hiis duobus genus etas et eloquentia prope equalia fuere, magnitudo animi 
par, item gloria, sed alia alii. Cesar beneficiis ac munificentia magnus habebatur; integritate vite, 
Cato. Cesar mansuetudine et misericordia clarus factus est; Catoni severitas dignitatem addiderat. 
Cesar dando, sublevando, ignoscendo; Cato nichil largiendo gloriam adeptus est. In Cesare 
profugium miseris erat; in Catone malis pernities. Cesaris facilitas, Catonis constantia laudabatur. 
Postremo, Cesar in animo induxerat laborare et vigilare negotiis amicorum intentus, sua negligere. 
Nichil denegare quod dono dignum esset; sibi magnum imperium exercitum bellum novum 
exoptabat ubi sua virtus enitescere posset. At Catoni studium modestie, decoris, et maxime 
severitatis erat. Non divitiis cum divite, nec factione cum factioso, sed cum strenuo virtute, cum 
modesto pudore, cum innocente abstinentia certabat. Et malebat esse quam videri bonus. Ita quo 
minus petebat gloriam, eo magis illam assequebatur. Hucusque Salustius de laudibus Cesaris et 
Catonis. Tante enim nobilis virtutis extitit iste Cesar quod etiam in hora mortis, in qua solet homo 
omnia oblivisci dum vita privaretur, virtutibus privari non potuit, sicut demonstrat Valerius libro 
quarto, capitulo de verecundia, in hec verba: Quam precipuam in Gaio Cesare verecundiam quoque 
fuisse et sepe numero apparuit et ultimus eius dies significavit. Cum pluribus enim parricidariis 
violatus mucronibus, inter illud ipsum tempus, quo divinus spiritus mortali discernebatur a corpore, 
ne tribus quidem et viginti vulneribus quin verecundie obsequeretur absterreri potuit, siquidem 
utranque manum toga dimisit, ut inferior pars corporis tecta conlaberetur. In hunc modum non 
homines expirant, sed dii immortales sedes suas repetunt. Hucusque Valerius. Obiit autem Cesar 
anno etatis sue LVI, cum per triennium et menses VII tenuisset principatum. Fuerat quidem Rome 
imperatum a Romulo sub regibus septem, annis CCLX. Post sub consulibus imperatum est Rome 
annis CCCCLXIIII, et sic ab urbe condita usque ad mortem Cesaris fluxerunt anni DCCXXIIIIor. 
Mortuo Cesare, corpus eius in foro ubi fiebant consilia combustum est. Statuit autem populus 
romanus in foro solidam columnam lapidis numidici, idest marmoris de Numidia, super quam 
tumulatus est, que et Iulia dicta est. Magister autem in historiis scolasticis ponit tria mirabilia signa 
que in morte eius apparuerunt. Centesimo enim die ante mortem eius fulmen cecidit iuxta statuam 
eius in foro, et de nomine eius superscripto C licteram capitalem abrupit. Nocte precedenti diem 
obitus, fenestre thalami eius cum tanto strepitu sunt aperte, ut exiliens de lecto ruituram domum 
extimaret. Eadem die cum iret in Capitolium date sunt ei lictere, in quibus continebatur quod a suis 
carioribus consiliariis debebat occidi, que lictere dum referretur occisus, in manu eius nondum aperte 
inverne sunt. Die sequenti apparuerunt tres soles in oriente, qui paulatim in unum corpus solare 
redacti sunt, significantes quod dominium Lucii Antonii et Marchi Antonii et Octaviani Augusti in 
unam monarchiam rediret; vel potius quia notitia trini Dei et unius toti orbi futura imminebat. 
Hucusque magister in ystoriis scolasticis. 

Armato. Armatum ideo dicit se Cesarem invenisse, quia nullus unquam homo romanus ita fuit 
fortis aut ita fortunatus in bello. Nam quinquageties vexillis explicitis dimicavit in campo; cuius opera 
bellicosa autor breviter comprehendit infra, tertia cantica, cantu qui incipitur: «Poscia che Costantin 
1'aquila volse». 


vv. 124-126 

Vidi Camilla. Camilla fuit regina Vulscorum que, ut scribit Virgilius, venit in auxilium Turno regi 
Rutilorum quando cum Enea pugnavit. In quo bello cecidit ipsa Camilla, ut habetur superius primo 
cantu. 



43 


E Ia Pantasilea. Panthasilea fuit quedam virgo, regina scilicet Amazonum, que, ut scribit Dares 
Phrigius, cum multitudine mulierum venit in auxilium Troyanorum quando Greci Troyam obsederunt 
decem annis. Hoc etiam ponit Virgilius, primo libro Eneydorum, dicens: 

Duxit Amazonidum lunatis agmina peltis 
Panthasilea furens mediisque in millibus ardet, 

Bellatrix, audetque viris concurrere virgo. 

In qua obsidione, dum ipsa regina quadam die cum Grecis strenue et bellicose pugnaret, fuit occisa 
cum suarum multitudine feminarum. Venit etiam secum Memnon, rex Ethiopie, qui duxit secum 
quendam hominem silvestrem qui erat dimidius homo et dimidius equus; qui, velocitate et arte 
sagittandi, Grecorum exercitum mirabiliter infestabat. 

Da 1'altra parte vidi 'I re Latino. Latinus fuit rex Ytalie a quo Ytalici Latini dicti sunt. Ante quem 
regnaverunt in ipsa Ytalia Ianus, Saturnus, Picus et Faunus; post quos regnavit iste Latinus. Post 
Latinum vero regnavit Eneas, post Eneam regnaverunt reges Albanenses, quorum nomina superius 
sunt expressa. Post Albanenses autem regnaverunt Romani. 

Ke con Lavinia sua fillia sedea. Lavinia fuit filia regis Latini et uxor Enee; in honorem istius 
Lavinie Eneas condidit civitatem et a suo nomine Lavinium appellavit. 


vv. 127-129 

Vidi quel Bruto che caccid Tarquino. Quia duo fuerunt Bruti famosissimi in Roma, unus summe bonus, 
alter summe bonus et malus, ideo autor, volens de primo facere mentionem, ait: «Vidi illum Brutum 
qui expulit Tarquinium». Iste Brutus primo vocatus est Iunius, in cuius honorem mensem qui 
sequitur madium Romani iunium vocaverunt. Brutus autem ideo dictus est quia, ut tyrannidem 
superbi Tarquini avunculi sui evaderet, qui omnes potentes Romanos occiderat, se Brutum foris 
moribus ostendebat, cum esset interius omnium virtutum genere decoratus. Quod maxime patet 
per illud quod refert de illo Titus Livius Ab Urbe Condita, libro I, et Valerius, libro VII, capitulo de 
vafre factis aut dictis, sic dicens: Quo in genere acuminis in primis Iunius Brutus referendus est? 
Nam cum a rege Tarquinio avunculo suo omnem nobilitatis indolem excerpi interque ceteros etiam 
fratrem suum, eo quod vegetioris ingenii erat, interfectum animadverteret, obtusi se cordis esse 
simulavit, eaque fallacia maximas virtutes suas texit. Profectus etiam Delphos cum Tarquinii filiis 
quos is ad Apollinem Phytium muneribus et sacrificiis miserat honorandum, aurum Deo nomine doni 
clam cavato baculo inclusum tulit, quia timebat ne sibi celeste numen aperta liberalitate venerari 
tutum esset. Peractis deinde mandatis patris Apollinem iuvenes consul[u]erunt quisnam ex ipsis 
Rome regnaturus videretur. At is penes cum summam urbis nostre potestatem futuram respondit, 
qui ante omnes matri osculum dedisset. Tum Brutus perinde atque casu prolapsus de industria se 
abiecit, terramque comunem omnium matrem existimans osculatus est. Quod tam vafre telluri 
impressum osculum urbi libertatem, Bruto primum in fastis locum tribuit. 

Iste enim Brutus fuit primus consul Romanorum, qui tante iustitie fuit, quod duos suos filios, 
Titum scilicet et Tyberium, quia contra patriam coniuraverant, in oculis suis virgis cedi et securi feriri 
mandavit, sicut scribit Titus Livius, Ab Urbe Condita libro secundo. Et Valerius, libro quinto, capitulo 
de severitate parentum in liberos, per hec verba: Brutus, gloria par Romulo, quia ille urbem, hic 
libertatem romanam condidit, filios suos dominationem Tarquinii a se expulsam reducentes 
summum imperium obtinens, comprehensos proque tribunali virgis cesos et ad palum religatos, 
securi percuti iussit. Exuit severitas patrem ut consul[em]ageret, orbusque vivere quam publice 
vindicte deesse maluit. De istius consulatu, et de punitione filiorum loquens, Virgilius VI libro 
Eneydorum inducit Anchisem patrem Enee veluti futuram laudem Bruti pronuntiantem his versibus: 
Consulis imperium primus hic sevasque secures 
Accipiet, natosque pater nova bella moventes. 

Ad penam pulcra pro libertate vocabit. 

Infelix! utcumque ferent ea facta minores: 

Vincet amor patrie laudumque immensa cupido. 

Tarquinius, cognominato Superbus, fuit septimus et ultimus rex Romanorum; nam primus fuit 
Romulus, secundus Numa Pompilius, tertius Tullius Hostilius, quartus Ancus Martius, quintus 
Tarquinus Priscus, sextus Servius Tullius, septimus vero Tarquinius Superbus. Hunc Tarquinium 
propter violationem Lucrete, Brutus cum tota sua progenie de Roma fugavit. Iste Tarquinius primus 
genera tormentorum excogitavit, primusque fuit qui exilia adinvenit, et ipse prior ex regibus exilium 
meruit, ut scribit Titus Livius Ab Urbe Condita, libro primo. Lucretia. Dux romane pudicitie Lucretia, 
ut scribit Valerius libro VI, capitulo de pudicitia, virilem animum habuit, sed maligno errore fortune 
muliebre corpus sortita est. Tam siquidem virilem animum habuit, quod postquam fuit a filio 
Tarquinii corrupta, sicut dicit beatus Ieronimus libro primo contra Iovinianum, nolens vivere violata, 
maculam corporis proprio cruore delevit. Hanc ystoriam plene tractat Titus Livius Ab Urbe Condita, 
libro primo, sic dicens: Dum Tarquinius Ardeam civitatem Rutilorum obsideret, regii iuvenes 
interdum otio, conviviis, et commessationibus se occupabant, forte potantibus his aput Sextum 
Tarquin[i]um filium Tarquinii Superbi, ubi et Collatinus, Lucretie coniunx, cenabat, Tarquini egregii 

filius incidit de uxoribus mentio, suam quisque laudare miris modis cepit. Inde certamine accenso, 
Collatinus negat verbis opus esse, paucis his quidem horis posse sciri quantum ceteris prestet 
Lucretia sua. Quin, si vigor iuvente est, conscendamus equos uxores visuri tendamus, et quod 
inopinato viri adventu occurrerit oculis videamus. Incaluerant vino omnes, citatis equis evolant 
Romam. Quo cum intendentibus tenebris pervenissent, pergunt inde Collatinam, ubi Lucretiam non 
quanquam ut regie nurus quas in convivio luxuque cum equalibus viderant tempus terentes, sed 
deditam, lane inter lugubrantes ancillas in medio edium sedentem inveniunt. Muliebris certaminis 
laus penes Lucretiam fuit. Maritus invitat comites regios iuvenes, ipsum Sextum Tarquinum mala 
libido per vim strupende Lucretie capit. Tum forma, tum spectata castitas incitat. Et quidem cum a 
nocturno iuvenili ludo in castra redeunt, paucis interiectis diebus, Sextus Tarquinus, inscio Collatino, 
cum comite uno Collatinam venit. Ubi exceptus benigne, cum post cenam in hospitale cubiculum 
ductus esset, amore ardens, postquam satis tuta omnia, sopitique omnes videbantur, stricto gladio 
ad dormientem Lucretiam ivit, sinistraque manu mulieris pectore oppresso: «Tace, Lucretia», inquit, 
«Sextus Tarquinus sum; ferrum in manu est; moriere si emiseris vocem». Cum pavida e somno 
mulier surrexisset et nullam opem preter mortem imminentem videret, mortem potius quam vitam 
impudicam elegit. Tum Tarquinus fateri, amorem orare, miscere precibus minas cepit. At ubi 
muliebrem animum obstinatum vidit et ne mortis quidem metu inclinari, addit ad metum dedecus, 
cum mortua iugulatum servum potiturus ait, ut in sordido adulterio necata dicatur. Quo terrore cum 
vicisset obstinatam pudicitiam, victrix libido, profectus inde Tarquinus ferox expugnato muliebri 
decore recessit. Lucretia mesta tanto malo nuntium Romam ad patrem, eundemque Ardeam ad 
virum mittit, ut cum singulis fidelibus amicis veniant, scientes ipsam rem atrocem incidisse, unde 
eos oportere ita mature venire. Brutus cum Valerio, Collatinus cum Lucretio venerunt. Lucretiam 
mestam sedentem in cubiculo invenerunt, adventu suorum lacrime oborte. Querentique viro: «Salva 
es, Lucretia?» «Minime», inquit. «Quid enim salvi est mulieri, amissa pudicitia? Vestigia viri alieni, 
Collatine, in lecto tuo sunt. Ceterum corpus est tantummodo violatum, animus insons, mors testis 
erat, sed date dextras fidemque non impune adultero fore». Quod cum illi dextras fidemque 
dedissent ait Lucretia: «Sextus Tarquinus qui hostis pro hospite hac transacta nocte vi armatus 
michi sibique, si vos viri estis, pestiferum hinc attulit gaudium». Dant ordini omnes fidem. 
Consolantur egram animadvertendo noxam mentem peccare, non corpus. Tunc Lucretia: «Vos», 
inquit, «videritis quid illi debeatur. Ego vero, si peccato me absolvo, supplicio non libero. Nec ulla 
deinde impudica exemplo Lucretie vivet». Cultrum statim quem sub veste absconsum habebat in 
corde defixit, prolapsaque in vulnus moribunda cecidit. Conclamat vir paterque Brutus. Illis luctu 
occupatis, cultrum ex vulnere Lucretie extractum, manantem cruore Brutus tenens: «Per hunc» 
inquit «castissimum sanguinem iuro, vosque dii testes facio, me Tarquin[i]um superbum cum 
scelerata coniuge et omni liberorum stirpe, ferro, igne, et quacumque vi potero, destructurum». 
Cultrum deinde Collatino tradit. Inde Lucretio atque Valerio stupentibus miraculo rei, iurant omnes 
totique a luctu versi in iram, Brutum ad expugnandum regem sequuntur ducem. Elatum de domo 
corpus Lucretie, in forum deferunt. Omnes concurrunt atque arma capiunt, Romam tendunt, et 
Brutus contra regem Romanos movet. Clauduntur porte regi, et ei et filiis perpetuum exilium indicitur. 
Brutus et Collatinus consules procreantur. Sextus Tarquinus Gabios fugiens a Gabinis occiditur. 
Tarquin[i]us vero Superbus, pulsus a regno, cum filiis in Etruscos ivit, cum regnasset XLV annis. 
Fluxerant autem a condita urbe usque ad liberatam anni CCXLIIII. Hucusque Titus Livius. 

Iulia fuit filia Iulii Cesaris et uxor Magni Pompei. De qua Valerius, libro quarto, capitulo de 
amore coniugali, sic ait: Iulia, Cesaris filia, cum Pompei Magni coniugis sui vestem cruore respersam 
e campo domum relatam vidisset, territa metu ne qua ei vis esset allata, exanimis concidit, 
partumque quem in utero conceptum habebat subita animi consternatione et gravi dolore corporis 
eicere conata est, magno quidem cum totius orbis detrimento terrarum, cuius tranquillitas tot 
civilium bellorum truculentissimo furore perturbata non esset, si Cesaris et Pompei concordia 
comunis sanguinis vinculo constricta mansisset. Et Lucanus in primo: 

Nam pignora iuncti 

Sanguinis et diro ferales omine tedas 

Abstulit ad manes Parcarum Iulia seva 

Intercepta manu. Quod si tibi fata dedissent 

Maiores in luce moras, tu sola furentem 

Inde virum poteras atque hinc retinere parentem, 

Armatasque manus excusso iungere ferro, 

Ut generos soceris medie iunxere Sabine. 

Morte tua discussa fides, bellumque movere 
Permissum est ducibus. - Cesari scilicet et Pompeo. 


Tantum namque ista Iulia Pompeum amavit, quod 
istum amorem ad inferos secum tulit. Unde sibi in 
visione apparens, ait, ut scribit Lucanus in tertio: 

Me non Lethee, coniunx, oblivia ripe 


Immemorem fecere tui. 


Martia. Ista Martia fuit uxor posterioris Catonis, que ex Catone tres filios generavit. Quam Cato 
cum ad senectutem venisset, quia in tali etate luxurie vacare nolebat, ipsam Ortensi viro sanctissimo 
tradidit in uxorem, ut ex ipsa filios urbi et orbi utiles procrearet. Ipsa vero, post mortem Ortensii, 
rediit ad Catonem, petens ab ipso ut ipsam reciperet, ad hoc solum ut ipsa mortua posset scribi in 
suo sepulcro: «Hic iacet Martia sancti marita Catonis». Unde Lucanus in secundo ponit quod Martia 
venit ad Catonem miseranda concita vultu. 

Effusas laniata comas contusaque pectus 
Verberibus crebris cineresque ingesta sepulcri, 

Non aliter placitura viro, sic mesta profatur: 

«Dum sanguis inerat, dum vis materna, peregi 
Iussa, Cato, et geminos excepi feta maritos; 

Visceribus lapsis partuque exhausta revertor 
Iam nulli tradenda viro. Da federa prisci 
Illibata thori, da tantum nomen inane 
Connubii; liceat tumulo scripsisse: <Catonis 
Martia>; ne dubium longo queratur in evo, 

Mutarim primas expulsa, an tradita, tedas». 

Quasi dicat: Recipe me ne queratur in posterum, sicut de dubiis queri solet, utrum ego mutaverim 
primas tedas expulsa a te pro mea culpa, an tua tradita voluntate. Quia si me recipies, et in meo 
sepulcro scriptum fuerit id quod dixi, videbor tibi placuisse Catoni. 

Et Corniglia. Due fuerunt Cornelie famosissime in urbe: Prima fuit filia superioris Affricani et 
uxor Gracchi, que dicta est mater Gracchorum. Alia fuit filia alterius Scipionis et uxor Gnei Pompei. 
Prima miris laudibus extollitur quod nulla vanitas umquam in ea visa fuit. Nam universas quas 
mulieres solent appetere vanitates, ista mirabilis femina respuebat. De qua Valerius, libro quarto, 
capitulo de paupertate, sic ait: Maxima ornamenta esse matronis liberos. Apud Pomponium Rufum 
collectorem librorum sic invenimus. Corneliam Gracchorum matrem cum campana matrona apud 
illam hospitata ornamenta sua ei pulcerrima illius seculi ostenderet, traxit ea sermonem dum e scola 
redirent liberi. Et hec, inquit, ornamenta sunt mea. Omnia nimirum habet qui nichil concupiscit, eo 
quidem certius quo cuncta possidet, quia dominium rerum collabi solet bone mentis usurpatio; 
nullum tristioris fortune recipit incursum. 

Secunda vero Cornelia fuit filia alterius Scipionis, de qua Lucanus in VIII. 

Femina tantorum titulis insignis avorum, quam Pompeius, mortua Iu lia, in uxorem accepit. 
Ista Cornelia primo fuit nupta Crasso, deinde Pompeio, et utrique attulit malum omen. Nam Crassus, 
infuso auro in os eius, mortuus est apud Carras. Pompeius vero, capite truncatus, mortuus est in 
Egypto. Et hoc est quod de ipsa Iulia dixit in visione Pompeio, ut scribit Lucanus in tertio: 

Coniuge me letos duxisti, o Magne, triumphos: 

Fortuna est mutata thoris, semperque potentes 
Detrahere in cladem fato damnata maritos 
Et nupsit tepido pellex Cornelia busto. 


Tepido busto dicit, quasi nondum extincto rogo, quo 
more antiquo corpora cremabantur; inde sepulcrum 
dicitur bustum, quasi ustum. Corneliam autem 
pellicem ideo vocat, quia ante decem menses post 
mortem Crassi nupsit Pompeio. Ipsa etiam Cornelia 
postquam Pompeius fuit acie pharsalica devictus a 
Cesare, hoc testatur, ut ait in octavo Lucanus. 


Infelix coniunx et nulli leta marito. 


Bis nocui mundo. 

Et solo in parte vidi il Saladino. Saladinus fuit soldanus Babilonie, et fuit, ut dicitur suo tempore, 
sapientior homo mundi. 


vv. 130-132 

Poi che 'nnalzai un poco piu le cillia, 
vidi 'I maestro di color che sanno 
seder tra philosophica famillia. 

Iste est Aristotiles, inter philosophos summus princeps; omnes enim mortales in scientiis 
naturalibus subtilitate ingenii et mentis acumine antecessit. Fuit autem Platonis auditor, et secte 
peripatetice adinventor. De quo beatus Augustinus octavo libro De Civitate Dei. Aristotiles, inquit, 
discipulus Platonis, vir excellentis ingenii, eloquii vero Platoni impar, sectam peripateticam condidit, 
plerosque discipulos preclara fama excellentes, vivo adhuc preceptore, in suam heresim congregavit. 
Huius autem tam summi philosophi tria precepta moralia collige que Valerius tradit. Primum 
preceptum est istud: Callisteno enim discipulo suo, quem ad Alexandrum misit, mandavit ut aut 
cum Alexandro raro loqueretur, aut cum loqui vellet, ea que Alexandro sciret iocunda vel beneplacita 
loqueretur; causam assignans quod apud regias aures vel silentio esset tutior, vel beneplacito 
sermone acceptior. Secundum preceptum est quod se laudare est vanum, vituperare vero stultum. 
Tertium vero preceptum est istud: Ut voluptates abeuntes consideremus, quas considerando inutiles 
et vacuas esse cernemus. 

Quivi vid'io et Socrate. Socrates, magister Platonis, non solum sapiens, sed ipsa sapientia 
reputabatur in mundo. Nam, ut scribit Valerius, libro tertio, capitulo qui intitulatur «Qui humili loco 
nati, clari evaserunt», ipse Socrates non solum hominum consensu, verum etiam Apollinis oraculo, 
sapientissimus iudicatus est. Iste primus ethicam ad corrigendos componendosque mores instituit, 
dividens eam in quatuor virtutibus anime, scilicet in prudentiam, iustitiam, fortitudinem, et 
temperantiam, ut ait beatus Ysidorus, secundo libro Ethimologiarum. Huius philosophi quatuor 
precepta moralia ponit Valerius libro VII, capitulo de sapienter factis aut dictis. Primum est istud 
quod recitat idem Valerius his verbis: Socrates humane sapientie quasi quoddam terrestre oraculum, 
nichil ultra petendum a diis immortalibus arbitrabatur quam ut bona tribuerent, quia hii demum 
scirent quid unicuique esset utile. Et subdit Valerius: Nos autem plerumque id votis expetere, quod 
non impetrasse melius foret. Etenim dempsissimis tenebris involuta mortalium mens inque leta 
patentem errorem cecas precationes tuas spargis! divitias appetis que multis exitio fuerunt. Honores 
concupiscis, qui quam plures pessundederunt. Regna tecum ipsa volvis, quorum exitus sepe numero 
miserabiles cernuntur. Splendidis coniugiis inicis manus; at hec ut aliquando illustrant, ita non 
nunquam domos evertunt. Desine igitur stulta futuris malorum tuorum causis quasi felicissimis rebus 
inhiare, et totam te celestium arbitrio permitte, quia qui tribuere bona ex facili solent etiam eligere 
aptissime possunt. Secundum: Idem Socrates expedita et compendiaria via eos ad gloriam pervenire 
dicebat qui id agerent ut quales videri vellent, tales etiam essent. Qua quidem predicatione aperte 
monebat ut homines ipsam potius virtutem haurirent quam umbram eius consectarentur. Tertium: 
Idem Socrates ab adulescentulo quodam consultus utrum uxorem duceret, an se omnium 
matrimonio abstineret, respondit quod si aliquid istarum duarum rerum quas petebat faceret, 
peniteret. Hinc te, inquit, solitudo, hinc orbitas; hinc generis intentus, hinc heres alienus excipiet. 
Illinc perpetua solicitudo querelarum contextus, dotis exprobatio affinium gravem supercilium, 
garrula socrus lingua, subsessor alieni matrimonii, incertus liberorum eventus. Quartum: Idem 
Socrates cum venisset ad mortem, fortique animo et constanti vultu potionem veneni e manis 
carnificis accepisset, admoto iam labris poculo, uxori Xantippe inter fletum et lamentationem 
vociferanti innocentem eum periturum, ait: Quid ergo? nocenti michi mori satius esse duxisti? Et 
subdit Valerius: O immensam sapientiam, que ne in ipso quidem vite excessu oblivisci sui potuit. 
Galienus etiam refert quod Socrates potionem venenatam accepit et diu de immortalitate anime 
disputans, potionem illam letus hausit. Causam autem quare Atheniensium scelerata dementia 
tantum philosophum interfecit, assignat beatus Augustinus in libro De Vera Religione, dicens quod 
quia Socrates hominibus prohibebat iurare per deos, et etiam quia deos adorare nolebat, dicens: 
<Ego adorarem potius canes, qui sunt opera nature, quam ydola, que sunt opera manuum 
hominum>, ab Anetio duce Atheniensium positus est in carcerem, et ut scribit Seneca, sumpta ibi 
cicuta, interiit. Hoc idem asserit Macer in libro De Viribus Herbarum, capitulo de cicuta, dicens: 
Publica pena reis hec esse solebat Athenis; hac sumpta, Socrates magnus fuit exanimatus. Vixit 
autem Socrates nonaginta novem annis, sicut scribit beatus Ieronimus in epistula ad Nepotianum, 
sic dicens: Socrates nonaginta novem annos in docendi scribendique, dolore laboreque complevit. 
Et quia iste philosophus inter omnes antiquos philosophos sapientior habebatur, ideo quosdam flores 
dictorum suorum tibi, Lucane, disposui describendos, quos quidem utiles in vivendo reperies, si eos 
in memoria retinebis, et opere adimplebis. 

Age sic alienum ut tuum non obliviscaris negotium. 

Amico ita prodesto ne tibi noceas. 

Quod habes ita utere ut alieno non egeas. 

In tuo quam [in ] alieno labore sarcinam suscipe. 

Pecunie querende et tuende modum habere oportet. 

Velox consilium sequitur penitentia. 

Duo maxime sunt contraria consilio, ira et festinatio. 

Cum amicis breves orationes amicitiasque 
longas habere oportet, quia inter veros carosque 
amicos multa effundere non est opus, nam est 
signum diffidende ; cum amanti solum sufficiat 
intimare. 

Negat sibi ipsi qui quod difficile est petit. 

Malum alienum tuum ne feceris gaudium. 

Principium amicitie est bene loqui; exordium 

vero inimicitiarum est male dicere. 

Amicus raro acquiritur, cito amittitur. 

Nulli imponas quod ipse peti non possis. 

Hoc exhibe quod tibi optaveris exhiberi. 

Presentem laudare minime decet. 

Sepultus apud te sit sermo quem solus audieris. 

vv. 133-135 

Et Platone. Plato, discipulus Socratis, magister vero Aristotilis, inter omnes philosophos magis cum 
catholica fide nostra concordat. Asserit enim beatus Augustinus libro VII Confessionum, se in libris 
platonicis invenisse non quidem hiis verbis, sed similibus: In principio erat verbum, et verbum erat 
apud Deum, et Deus erat verbum; et huiusmodi que ibi sequuntur. Hucusque Augustinus. Non est 
ergo mirum si de eo signa et prodigia magna legantur. 

Refert enim Valerius, libro primo, capitulo de prodigiis, quod dum Plato dormiret in cunis, apes 
in ore eius mellificaverunt. Qua re audita, prodigiorum interpretes singularem eloquii suavitatem ore 
eius emanaturam esse dixerunt. Et subdit Valerius: At michi ille apes quidem non montem Hymetium 
timi flore redolentem, sed Musarum Elyconios colles omni genere doctrine virentes dearum instinctu 
depaste maximo ingenio dulcissima summe eloquentie instillasse videtur alimenta. In libris quoque 
Apulei quos de vita et moribus Platonis composuit legitur quod, cum Ariston, pater Platonis, ipsum 
Platonem deferret ad Socratem instruendum, nocte precedenti somnium viderat Socrates quod 
pullus eximii candoris et vocis canore in sinum suum de ara cupidinis advolabat, et de sinu suo 
postea volabat ad celum. Cum igitur vidisset puerum Platonem ad se a patre deferri, sui somnii 
interpretationem statim dixit esse completam. 

De hoc summo philosopho tria moralia narrat Valerius. Primum, libro quarto, capitulo de 
moderatione. Audivit enim a quodam de se Xenocratem discipulum suum impie multa locutum; sine 
ulla cunctatione criminationem respuit. Instabat certo vultu iudex causam querens cur sibi fides non 
haberetur. Adiecit Plato non esse credibile ut quem tantopere amaret ab eo invicem non diligeretur. 
Postremo cum ad iusiurandum inimicitias asserentis malignitas confugisset, ne Plato de eius periurio 
disputaret, affirmavit nunquam Xenocratem illa dicturum fuisse, nisi ea dici expedire sibi iudicasset. 
Et subdit Valerius: Non in corpore mortali, sed in arce celesti certe armatum animum eius vite 
stationem putes peregisse, humanorum vitiorum incursus a se invicta pugna repellentem, 
cunctosque virtutis sue numeros altitudinis sue sinu clausos custodientem. Secundum, libro VII, 
capitulo de sapienter dictis aut factis: Iam, inquit, Platonis verbis astricta sed sensu prevalens 
sententia; qui tum demum beatum orbem terrarum futurum esse predixit cum aut sapientes regnare, 
aut reges sapere cepissent. Tertium, libro VIII, capitulo de studio et industria: Plato ingenii divini 
instructus abundantia, cum omnium iam mortalium sapientissimus haberetur, eo quidem usque, ut, 
si ipse Iupiter de celo descendisset, nec elegantiore nec beatiore facundia usurus videretur. Egyptum 
peragravit ibique a sacerdotibus eius gentis geometrie multiplices numeros celestium observatione 
numerorum percepit; eo scilicet tempore quo a studiosis iuvenibus certatim Athene Platone 
doctorem querentibus petebantur. 


vv. 136-138 

Democrito che 'I mondo a caso pone. Democritus fuit antiquus et famosus philosophus de quo scribit 
Valerius, libro VIII, capitulo de studio et industria, quod amore adipiscende sapientie patrimonium 
suum ditissimum, parve valde retenta summa, patrie donavit. Athenis autem quam pluribus annis 
moratus omnia temporum momenta ad percipiendam et exercendam doctrinam conferens ignotus 
illi urbi vixit. Tandem oculos sibi eruit ut subtiliores cogitationes haberet. Alii dicunt quod hoc fecit 
ne videret bene malis. Tertullianus autem dicit quod cecavit se ipsum quia mulieres sine 
concupiscentia videre non poterat, scilicet porro merito sibi oculos eruit quia magicas tenebras oculis 
humanis invexit. Nam, ut dicit beatus Ysidorus, VII libro Ethimologiarum, artem magicam mundo 

ignotam post mortem Zoroastis primi magi Democritus ampliavit. Posuit autem quod omnia a casu 
veniant et fortuna, et non regantur a providentia Dei. Ideo ait autor: «che 'I mondo a caso pone». 

Diogene. Diogenes, philosophus naturalis, nichil in mundo breviter possidebat. Dicit enim 
Seneca de eo: Potentior erat Dyogenes Alexandro omnia possidente. Plus enim erat quod Dyogenes 
nollet accipere quam quod posset tribuere Alexander. Et hoc est quod refert Valerius, libro quarto, 
capitulo de abstinentia et continentia, dicens quod Alexander, qui omnia vicit, Diogenis continentiam 
vincere non potuit. Ad quem cum in sole sedentem accessisset, hortareturque ut si qua vellet 
beneplacita indicaret, ait: Rogo ut michi a sole non obstes. Dicitur de Dyogene quod pallio usus sit 
propter frigus, peram pro cellario, et clavam ob corpusculi fragilitatem habuerit. Beatus quoque 
Ieronimus de eius continentia sic scribit, libro primo contra Iovinianum: Dyogenis virtutem et 
continentiam mors quoque indicat. Nam cum ad Agonem olimpiacum, qui magna frequentia Grecie 
celebratur, iam senex pergeret, febre in itinere dicitur apprehensus. Volentibus autem eum amicis 
aut in iumentum aut in vehiculum tollere, non acquievit; sed transiens ad arboris umbra, locutus 
est eis dicens: Abite, queso, spectatum pergite. Hec me nox aut victorem probabit, aut victum. Si 
febrem vincero, veniam ad Agonem; si vero me vicerit, ad inferos properabo. Fulgentius autem dicit 
quod Diogenes cum dolore animi torqueretur, et videret homines ad amphiteatrum concurrentes 
aiebat: Qualis hominum stultitia currunt spectare feris homines repugnantes, et me pretereunt 
naturali dolore certantem. 

Anaxagora. De isto Anaxagora tria mirabilia exempla in memoria retinenda narrat Valerius. 
Primum exemplum libro V, capitulo de parentibus qui obitum filiorum forti animo tulerunt; Ait sic 
Anaxogoras audita morte filii: Nichil michi, inquit, inexpectatum aut novum nuntias. Ego enim illum 
ex me natum sciebam esse mortalem. Et subdit Valerius: Has voces utilissimis preceptis imbuta 
virtus mittit. Quas si quis efficaciter auribus receperit, non ignorabit ita liberos esse procreandos ut 
meminerit his a rerum natura et accipiendi spiritus et reddendi eodemque momento temporis legem 
dari; atque ut mori neminem solere qui non vixerit, ita ne vivere aliquem quidem posse qui non sit 
moriturus. Secundum exemplum, libro VII, capitulo de sapienter dictis aut factis. Interroganti 
namque cuidam Anaxagoram quisnam esset beatus: Nemo, inquit, ex his quos tu felices extimas, 
sed eum in illo numero reperies qui a te ex miseriis constare creditur. Tertium exemplum libro VIIII, 
capitulo de studio et industria: Quali porro studio Anaxagoram fragrasse credimus? Qui cum e diutina 
peregrinatione patriam repetisset, possessionesque suas desertas vidisset, <Non essem, inquit, ego 
salvus nisi iste perissent>. Et subdit Valerius: O vocem petite sapientie compotem. Nam si 
prediorum potius quam ingenii culture vacasset, dominus rei familiaris intra penates mansisset, non 
tantus Anaxagoras ad eos redisset 

Et Tale. Tales Milesius fuit unus ex septem sapientibus Grecorum qui in omni sapientia ceteros 
philosophos excedebant. Hic primus apud Grecos philosophiam adinvenit. Hic enim ante alios celi 
causas atque vim rerum naturalium contemplata ratione suspexit; quam scientiam postmodum Plato 
in quatuor diffinitiones distribuit, in arismetricam, scilicet, geometriam, musicam et astronomiam, 
sicut scribit beatus Ysidorus, secundo libro Ethimologiarum. Huius philosophi habetur illa sancta 
sententia quam recitat Valerius libro VII, capitulo de sapienter dictis aut factis in hec verba: 
Interrogatus Tales an facta hominum deos fallerent, ait: Nec etiam cogitata. Inducens nos ut non 
solum manus, sed etiam mentes puras habere vellemus; cum secretis cogitationibus nostris celeste 
numen adesse credidissemus. Septem vero sapientes sunt isti: Tales Milesius, Pittagoras Miletes, 
Bias Piareus, Piander Corinthius, Pilon Periandrus, Solon Atheniensis, et Ligurgus. Quorum accipe 
septem versus in quibus summe sententie continentur. 

Que casta? De qua mentiri fama veretur. TALESQue dos matrone pulcherrima? Vita pudica. 
PITTAGORASQuid stulti proprium? Nec posse et velle nocere. BIASQuid sapientis opus? Cum possit, nolle nocere. 
PIANDERQuis dives? Qui nichil cupiat. Quis pauper? Avarus. PILONQuenam summi boni est? Que mens sibi conscia 
veri. SOLON Pernities hominum quam maxima? Solus altus homo. LIGURGUS 

Empedocles. Iste Empedocles fuit antiquissimus philosophus, cuius tres egregias sententias 
scribit Aristotiles in libro de vegetalibus, dicens: Tria sunt, ut ait Empedocles, in tota rerum varietate 
precipua: nobilis affluentie contemptus; future felicitatis appetitus; mentis illustratio. Quorum primo, 
nil honestius; secundo, nil facilius; tertio, nil ad amborum ademptionem efficacius. Dum fuisset a 
quodam interrogatus Empedocles cur viveret, respondit, ut ait Bernardus Silvestris: Vivo ut astra 
respiciam. Celum subtrahe, nichil ero. 

Eradito. Eraclitus fuit philosophus bene vivens, qui quotiens prodibat in publicum, considerans 
circa se multitudinem male viventium imo male pereuntium flebat. Sed e contra Tales Democritus 
deridebat. 

Et Zenone. Zenon fuit philosophus ystoicus, cuius est illa famosa sententia: Sapientis est non 
posse turbari. Iste Zenon sibi ipsi manus iniecit ut post mortem felicissimus viveret, ut ait Lactantius. 
Beatus enim Augustinus dicit Zenonem et Chrisippum principes ystoicorum fuisse. Cuius Chrisippi, 
ut ait Seneca, est illa sententia: Sapiens nulla re eget; stulto nulla re opus est; nulla enim re scit 
uti, sed omnibus eget. De isto Zenone scribit Valerius, libro tertio, capitulo de patientia, quod cum 
ipse Zenon esset in contemplanda rerum natura maxime prudentie atque in exercitandis advigorem 
iuvenum animis prontissimus, preceptorum fidem sue virtutis exemplo mirabili publicavit. Patria 
enim egressus, in qua frui secura poterat libertate, Agrigentum miserabili servitute Falaris obrutum 

petiit. Tanta fiducia ingenii ac morum suorum fretus, ut speraverit et tyranno et Falari vesane mentis 
feritatem a se deripi posse. Postquam deinde apud illum plus consuetudinem dominationis quam 
consilii salubritatem valere animadvertit, nobilissimos eius civitatis adolescentes cupiditate liberande 
patrie inflammavit. Cuius rei indicium cum ad tyrannum manasset, convocato in forum populo, 
torquere eum vario cruciatus genere cepit, sub inde querens quosnam consilii participes haberet. At 
ille neque eorum quem piam nominavit et proximum quemque ac fidissimum tyranno suspectum 
reddidit, increpitansque Agrigentinis ignaviam ac timiditatem, effecit ut subito mentis impulsu 
concitati Phalarim lapidibus prosternerent. Senis ergo unius eculeo impositi non supplex vox nec 
miserabilis eiulatus, sed fortis cohortatio totius urbis animum fortunamque mutavit. Fuit et alius 
Zenon qui, ut scribit idem Valerius, libro et capitulo ut supra: Cum ab Archo tyranno de cuius nece 
consilium inerat torqueretur, supplicii pariter atque indicandorum gratia sociorum doloris victor, sed 
ultionis cupidus, esse dixit quod secreto audire eum valde expediret; laxatoque eculeo, postquam 
insidiis oportunum tempus animadvertit, aurem eius morsu corripuit, nec ante dimisit quam et ipse 
philosophus vita et ille tirannus parte corporis privaretur. 


vv. 139-141 

Et vidi 'I buono accoglitor dei quale, 

Diascoride dico. 

Hic enim Diascorides librum quendam de rerum qualitatibus compilavit. Ideo autor dicit: 
«accoglitor dei quale». 

Et vidi Orpheo. Orpheus, sicut scribit Ovidius, X libro Methamorphoseos, et Boetius, tertio De 
Consolatione, fuit quidam cytharista de Tracia. Est autem Tracia quedam provincia Grecie. In hac 
itaque provincia natus est Orpheus, qui a poetis fingitur fuisse Phebi filius et Caliope; et ideo vates 
appellatus est. Vates autem aliquando a vi mentis dicitur, ut ait Varro, et tunc vates tantum valet 
quantum sacerdos. Aliquando vates dicitur a video, -es, et tunc tantum valet quantum propheta. 
Aliquando dicitur a vico, -es, quod est ligare, et tunc vates tantum valet quantum poeta. Dicitur 
itaque Orpheus vates a viendo, idest ligando, quia carmina sua metris et pedibus ligabat. De quo 
fabulose dicitur quod cantu vocis et sono cithare non solum homines, sed etiam animalia ad se 
trahebat, silvas evocabat, et flumina stare faciebat. Hic habuit uxorem Euridicem quam, cum 
Aristeus quidam pastor amaret, et cum ipsa iacere vellet, fugiens per prata, calcato serpente, interiit 
et ad inferos properavit. Quam volens reducere ab inferis, Orpheus modulationibus suis deos 
celestes placare voluit, sed nequivit. Unde ad infernum descendit, et tanta dulcedine infernales deos 
linivit, quod concessa est ei uxor, ista conditione, ut non verteret se retro. Cum vero prope exitum 
esset, amore allectus flexit oculos retro, sicque uxorem perdidit. Ideo ait Boetius: «Quis legem det 
amantibus, maior lex amor est sibi». Quasi dicat: Amor est ita fortis quod nulla lege alia frangi 
potest. Allegorice vero, sicut exponit Fulgentius in mitologia, Orpheus vir sapiens et eloquens 
suavitate citare, idest eloquentie, homines brutales et silvestres reduxit ad normam et regulam 
rationis. Cetera require in Fulgentio. 

Tullio. Tullius fuit flos et decus romane eloquentie, qui de Arpino traxit originem, que fuit 
rethorum civitas prope Romam, de qua fuit etiam Maximus Valerius et Titus Livius, licet quidam 
dicant ipsum Titum fuisse de Padua. Sed, re vera, ut ait Tullius, non de Padua sed de Arpino fuit, de 
quo etiam fuit ipse Tullius. Unde in suo epythafio sic habetur: 

Hic iacet Arpinus, manibus tumulatus amici. 

Qui fuit orator summus et eximius. 

Quem nece crudeli mactavit civis et hostis. 

Nil agis Antoni scripta deserta manent. 

Vulnere perpetuo Ciceronem conficis, at te 
Tullius eternis vulneribus lacerat. 


Item alii versus: 


Corpus in hoc tumulo magni Ciceronis humatum 


Contegitur, clero qui fuit ingenio. 


Quique mal gravis hostis caret tutorque horum 

Quo pene indigere consule Roma fuit. 


Sed vigili cura detectis hostibus urbem 


Supplicioque datis prestitit incolumen. 


Item alii: 


Unicus orator lumenque decusque senatus, 


Aspice quo iaceat conditus ille loco, 


Ille vel orator vel civis maximus idem. 


Clarus erat facie, clarior eloquio, 


Ac ne quid fortuna viro nocuisse putetur, 


Vivus in eternum docta per ora volat. 


Fuit itaque, ut patet, de Arpino, sed Rome educatus et instructus, ad tantam perfectionem 
devenit quod fuit consul et summus oratori in qua quidem arte illo tempore studebatur. Fecit autem 
multos libros, et spetialiter istos: De Officiis libros tres; De Amicitia, librum unum; De Senectute, 
librum unum; De Oratore, libros novem; De Paradoxis, librum unum; De Phylippicis, librum unum; 
Rethoricorum, libros duos; De Tusculanis, librum unum; Orationum, libros duodecimi; Invectivarum, 
libros sex; De Legibus, libros tres; De Fine Boni et Mali, libros quinque; De Natura Deorum, libros 
tres; De Divinatione, libros duos; De Fato, libros novem; De Creatione Mundi, libros novem; 
Dialogorum ad Ortensium, librum unum; De Partitione Oronis, libros novem; De Achademicis, librum 
unum. Tempore vero sui consolatus, a coniuratione Catelline urbem mirabili sagacitate defendit sicut 
narrat Salustius in Catellinario. Unde Lucanus in VII: 

Cunctorum voces Romani maximus autor 
Tullius eloquii, cuius sub iure togaque 
Pacificas sevus tremuit Catellina secures, 

Pertulit 

, etc. Et licet fuerit flos eloquentie romane et urbem in suo consulatu magnifice rexerit, tamen fuit 
de Roma expulsus et in Gaeta occisus. Unde Valerius, libro V, capitulo de ingratis, dicit quod quidam 
qui vocabatur Popilius Lenas, de regione pycena, dum esset accusatus in urbe in causa valde dubia, 
fuit adiutus a Tullio ac etiam liberatus. Hic Popilius postea nec re nec verbo a Cicerone lesus audacter, 
Marcum Antonium rogavit ut ad Tullium Ciceronem, qui erat proscriptus in Gaeta, mitteretur ad 
persequendum ac etiam iugulandum. Impetratisque detestabilis ministerii licteris, gaudio exultans 
Gaetam cucurrit, et virum tam amplissime dignitatis iugulum prebere iussit. Ac protinus caput 
romane eloquentie et pacis clarissimam dextram per summum et securum otium amputavit, eaque 
sarcina, tanquam opimis spoliis, oneratus, alacer in urbem reversus est. Neque enim portanti onus 
scelestum occurrit illud se caput ferre quod pro capite suo quondam peroraverat. Sed invalide ad 
hoc monstrum sigillandum lictere, quoniam qui talem Ciceronis casum satis digne deplorare possit, 
alius Cicero non extat. Et quia Cicero fuit ita bonus et eloquens, ideo quosdam flores suorum librorum 
hic proposui inserendos. In Philippicis: Te miror Antoni, quorum exempla imitaris, eorum exitus non 
pertimescere. Male parata male dilabuntur. Omne malum nascens facile opprimitur; inveteratum 
vero plerumque fit robustius. In libro De Officiis: Fundamentum primum iustitie est ne alicui noceatur, 
deinde ut comuni utilitati serviatur. Fortes et magnanimi sunt illi habendi, non qui faciunt, sed qui 

propulsant iniuriam. Fortis et constantis animi est non turbari in rebus asperis. Cavendum est ne 
assentatoribus sive adulatoribus aures patefaciamus, in quo falli facile est. Luxuria, cum in omni 
etate sit turpis, in senibus maxime est turpissima. Male se res habet cura quod virtute effici debet; 
id pecunia tentatur. Omnia ficta tanquam flosculi celeriter decident, nec simulatum quicquam potest 
esse diuturnum. Qui veram iustitie gloriam adipisci voluerit, iustitie fungatur officiis. In libro De 
Amicitia: Amicitia omnibus rebus humanis preponenda est; nichil est enim tam nature aptum tamque 
conveniens ad res prosperas vel adversas. Scipio nichil difficilius esse dicebat quam amicitiam usque 
ad extremum vite diem permanere. Interdum enim dirimitur amicitia contentione, luxuria, vel aliquo 
commodo, quod idem adipisci uterque non potest. Nulla est excusatio peccati si amici causa 
peccaveris. Hec lex in amicitia sanciatur, ut neque rogemus res turpes, neque rogati faciamus. Non 
minoris cure est michi qualis res publica post mortem meam futura sit, quam qualis hodie sit. 
Monendi et obiurgandi sepe amici sunt, tali tamen conditione, ut monitio acerbitate et obiurgatio 
careat contumelia. Caveamus ne nimis cito diligere incipiamus, neque indignos. Digni sunt amicitia 
in quibus est causa cur diligantur. In libro De Senectute: Nemo tam senex est qui se per annum 
posse vivere non putet. Ut contra morbum, sic contra senectutem est obpugnandum; utendum est 
ergo exercitationibus modicis et tamen cibi et potus adhibendi sunt ut vires reficiantur, non 
opprimantur. Avaritia senilis quid sibi velit non intelligo. Quid enim absurdius esse potest, quam quo 
minus restat vie, eo amplius viatici querere? Frustra sperat adolescens vivere vel promictit se diu 
victurum; facilius enim in morbos incidit, gravius egrotat, tristius curatur. In his enim melioris 
conditionis est senex, quia quod sperat adolescens, ipse iam consecutus est. Ille vult diu vivere; iste 
diu vixit. Mors etiam contingit adolescentibus aversante et repugnante natura; et ideo gravis. Sicut 
enim poma ex arboribus, si cruda sunt, vi avelluntur, si vero matura et cocta, decidunt; sic vis 
adolescentibus vitam aufert, senibus maturitas. Non est lugenda mors quam immortalitas sequitur. 
Sapientissimus quisque equissimo animo moritur, nec eum vixisse penitet, quia ita vixit ut non 
frustra se natum existimet. In libro De Paradoxis: Sicut in improbo stulto et inerti bene esse non 
potest, sic vir bonus et sapiens miser esse non potest. Omnis sapiens est liber, omnis stultus servus. 
Nunquid ille est liber cui mulier imperat, cui lex imponit, iubet, vel vetatur. Ego istum non 
tantummodo servum, sed nequissimum servum appellandum puto, licet ex amplissima familia natus 
sit. In libro Rethoricorum: Sapientia sine eloquentia parum prodest; eloquentia vero sine sapientia 
nunquam prodest, sed plerunque nimium obest. In libro Tusculanorum: Stultitie proprium est 
aliorum vitia cernere, suaque oblivisci. Quemadmodum misericordia est egritudo ex alterius rebus 
adversis, sic invidentia est egritudo ex alterius rebus secundis. Quid dulcius otio licterato? In libro 
De Natura Deorum: Stulti nec vitare venientia nec ferre presentia mala possunt. Amicitiam si ad 
fructum nostrum referimus et non ad illius commodum quem diligimus, non est amicitia, sed 
mercatura quedam utilitatum suarum: prata, et arva et pecudes. Hoc modo diliguntur eo quod ex 
eis fructum capiunt. Hominum autem caritas gratuita est. In oratione sua Pro Marcello: Nulla corporis 
tanta vis est que non ferro et viribus debilitari frangique possit. Animum vero vincere, iracundiam 
cohibere, victoriam temperare, adversarium non tantum modo iacentem extollere, sed etiam 
ampliare eius pristinam dignitatem, hec qui fecerit, non ego eum summis viris comparo, sed 
simillimum Deo iudico. 

Et Alino [...] 

Et Seneca morale. Seneca fuit philosophus moralis natione yspanus, de quadam civitate que 
dicitur Corduba, cuius nepos fuit Lucanus poeta. Fuit autem adeo moralis et virtute preclarus quod 
a Nerone imperatore, discipulo suo, quia sua vitia arguebat, ad eligende necis fuit compulsus 
arbitrium. Fuit etiam beati Pauli apostoli vinculo dilectionis a[d]strictus, ut per epystolas constat, 
quas sibi mutuo destinarunt, quibus epistolis beatus Ieronimus provocatus ipsum Senecam in 
sanctorum cathalogo adnotavit. Et quia fuit ita moralis et bonitate conspicuus, ideo quedam sua 
dicta notabilia exarabo: Si scirem deos ignoscituros et homines ignoraturos, adhuc dedignarer 
peccare. Leta afflictio non est afflictio. Leta paupertas non est paupertas. Unum exemplum mali 
multa mala facit. Remisse imperanti melius obeditur. Indiscrete precipit qui nimia vel nimis ardua 
precipit. Gloriosum genus vindicte est ignoscere, et magni animi est iniurias in summa potestate 
pati. Magnanimus non est ille qui de alieno liberalis est. Concordet sermo cum vita. Ad summam 
totius sapientie volo te esse breviloqu[u]m et rariloquum, et summissa voce loquentem. Nulla res 
carius emitur quam que precibus empta est. Providi cultoris est colligere poma antequam 
marcescant. Optimum est mori cum iuvat vivere. Lex prima sapientie est velle mori, secunda vero 
scire mori. Omitte excusationem, nemo peccat invitus. Lauda parce, vitupera parcius; nam sicut 
reprehensibilis est nimia laudatio, sic immoderata vituperatio. Quid enim stultius quam in homine 
aliena laudare? Nemo gloriari nisi de suo debet. Non faciunt meliorem equum aurea frena. In homine 
laudandum est quod ipsius est: generosus est, laudet parentes; dives est, laudet fortunam; pulcer 
et fortis est, expectet paulisper et non erit; bene morigeratus est, nunc demum laudasti hominem. 
Copia ciborum subtilitas impeditur. Si vis amari, ama. Noli decipere, ne decipiaris. Quietissime 
viverent homines si hec duo pronomina tollerentur, meum et tuum. Si ad naturam vivas, nunquam 
pauper eris; si ad opinionem, nunquam dives. Exiguum enim natura desiderat; opinio vere 
immensum. Palatum tuum fames excitet, non sapores. Si prudens fuerit animus tuus, tribus 
temporibus dispensetur: presentia ordina, futura previde, preterita premeditare. Amicum meum non 
amo si cum offenderit non corrigo. 

vv. 142-144 

Euclide geometra. Euclides fuit maximus philosophus in scientia geometrie. Ideo autor in textu: 
«Euclide geometra». 

Et Tholomeo. Ptholomeus fuit rex Alexandrie, inter astrologos magnus princeps. 

Ypocrate. Iste Ypocras fuit Grecus, inter medicos summus princeps, qui secundum Galienum 
in libro De Regimine Acutorum commento libri primi, fuit primus omnium medicorum qui scientiam 
medicine amphoristice atque ordinarie adinvenit. Nam, licet plures medici ante ipsum fuerint, nullus 
fuit ante eum qui scientiam medicine ita ordinate et utiliter compilarit. Fecit autem in dicta scientia 
plures libros, et spetialiter istos: Librum Amphorarum, Librum De Regimine Acutorum, Librum 
Pronosticorum, Librum de Natura Fetus, Librum de Flumana Natura, Librum de Lege, Librum de Aere 
et Aqua. In quibus libris amphoristice universam tradidit scientiam medicine. Est autem amphoris 
locutio brevis. 

Avicenna. Hic fuit saracenus yspanicus et, ut dicitur, rex Saracenorum. Fuit autem tempore 
Averrois, qui omnes libros Aristotilis commentatus est. Fuit enim iste Avicenna in scientia naturali 
peritissimus, nec non et in medicinali probatissimus, nam omnes Galieni libros elucidavit; unde se 
Galieni interpretem attestatur. Fecit enim in medicina librorum plura volumina, et maxime Librum 
Canonum, qui continet quinque libros; Librum Canticorum; Librum de Viribus Cordialibus. In quibus 
libris homines optime ordinavit. 

Et Galieno. Galienus fuit de Grecia, et intantum etiam dum viveret notus in mundo, quod Rome 
insonuit fama eius. Unde ipse refert in Libro de Interioribus: Fama, inquit, mea divulgata est Rome, 
et ab imperatoribus cognitus extiti, non sophisticis rationibus, sed quia veritatem dilexi. Huic Galieno 
hoc nomen <medicus>, quod est omnibus medicis generale, attribuit Avicenna. Nam, sicut cum 
dicimus <prophetam> intelligimus David per anthonomasiam, idest per excellentiam, et cum 
dicimus <apostolum> intelligimus Paulum, et cum dicimus <evangelistam> intelligimus Iohannem; 
et cum dicimus <philosophum> intelligimus Aristotilem; et cum dicimus <poeta> intelligimus 
Virgilium; ita, cum Avicenna dicit <medicum>, intelligit Galienum. Fecit autem, ut fertur, a medicis 
in ipsa scientia medicine plus quam C volumina, de quibus habentur fere volumina sexaginta, 
quorum nomina omitto propter tedia evitanda. 

Averrois che 'I gran comento feo. Averrois fuit philosophus sarracenus, qui omnes libros 
Aristotilis commentatus est. Ideo ait autor: «che 'I gran commento feo». 


vv. 145-151 

I' non posso ritrardi tutti a pieno. Postquam autor mentionem fecit tantorum principum et baronum, 
ac etiam in omni scientia summorum philosophorum, dicit quod propter materiam longam que eum 
ad alia narranda compellit, non potest de omnibus que vidit plenarie pertractare. Et ideo sequitur in 
textu: «La sexta compagnia in due si scema». Hoc est, illi quatuor summi poete qui eis obviam 
venerunt, et eos per illam partem quietam et luminosam associaverunt, in suo circulo remanserunt, 
quia non est licitum nisi per dispensationem divinam de uno circulo ad alium pertransire, et Virgilius 
autorem ad alium locum ducit, ad locum scilicet tempestuosum et tenebrosum. Ideo sequitur in 
textu : 

Per aitra via mi mena ii savio duca, 
fuor de la queta, neihaura che trema. 

Et vegno in parte ove non e chi luca. 

Et sic descendit de primo circulo in secundum. 

In isto quarto cantu continentur una comparatio et duo notabilia. 


[Comparatio] 
vv. 94-96 


PRIMA COMPARATIO. 


Cosi vid'i' adunar la bella scola 
di quel signor deiPaitissimo canto, 
che sovra Ii altri com'aquila vola. 

In ista comparatione demonstrat autor quante excellentie fuit Virgilius in hac vita, inquantum 
comparat eum aquile volanti, dicens quod quemadmodum aquila volat super omnes aves, ita 
Virgilius volavit, idest locutus est, super omnes poetas. 

[Notabilia] 

vv. 103-105 


PRIMUM NOTABILE. 


Cosi andamo infino a Ia lumera, 
pariando cose che 'I tacere e bello, 
si com'era il paria r cola dov'era. 

In hoc notabili admonemur quod ea que in secreto cum sapientibus pertractamus tacere debemus, 
nec ea extra ipsos pandere attentemus. 

vv. 112-114 


SECUNDUM NOTABILE. 


Genti v'eran con occhi tardi et gravi, 
di grand'autorita ne' lor semhianti; 
parlavan rado, con voci soavi. 

In isto notabili ponit autor tria que reddunt homines, et maxime principes et barones, maiestate 
mirabili reverendos. Primum est tarditas et gravitas oculorum, nam principes et barones debent in 
oculis tarditatem et gravitatem habere. Secundum est autoritas et maiestas in nutibus atque signis. 
Debent enim principes habere gestus et motus corporis ponderosos. Tertium est raritas et suavitas 
in loquendo. Non enim decet magnos viros nisi raro loqui, quia eorum verba melius ab auditoribus 
retinentur. Hec autem in Scipione fuisse, dum loquebatur ad populum, in libro De Amicitia Tullius 
asseverat. Quanta, inquit, o dii immortales, fuit illi gravitas, quanta in oratione maiestas. 

Et sic patet quartus cantus prime cantice. 


V 

[Incipit] 

INCIPIT V CANTUS PRIME CANTICE COMEDIE. 


In isto V cantu poeta descendit in secundum circulum; in quo quidem cantu tracta[t] de peccato 
luxurie, et de pena que magis luxuriosis competit. Et incipit secundus circulus ibi: «Cosi discesi dei 
cerchio primaio / giu nel secondo». Et finit ibi: «Et caddi come corpo morto cade». 

DEDUCTIO TEXTUS DE VULGARI IN LATINUM. 


vv. 1-142 

Postquam in superiori cantu autor de primo circulo pertractavit, nunc in isto cantu intendit de 
secundo tractare. In quo quidem circulo ponit homines luxuriosos qui a quodam vento impetuoso 
continue, sine requie aliqua, moventur et agitantur. In introitu autem ipsi circuli dicit se invenisse 
Minoem tanquam iudicem et assessorem Inferni; qui quidem Minos culpas examinat, et examinatas 
executionibus mandat, quia cuilibet peccatori, secundum culpas, locum assignat. Cum autem Dantes 
in istum circulum descendisset, ait ad eum Minos: «O tu qui venis ad istud hospitium dolorosum, 
respice qualiter intras, et cuius auxilio tu confidis. Caveas bene ne te ingressus amplitudo decipiat». 
Tunc Virgilius: «Quare tantum clamitas», inquit, «Ne impedias suum fatale iter». Quasi dicat: A fato 
est sibi concessum, idest a voluntate divina (quia quod pagani vocant fatum, Christiani divinam 
asserunt voluntatem) ut ante mortem secreta videat inferorum. Ideo ait in textu: «vuolsi cosi cola 
dove si puote / cio ke si vuole, et piu non dimandare». Assignata autem causa propter quam possunt 
secure descendere, per istum circulum iter arripiunt, semper ad infima descendendo. Et cum sic 

ambo descenderent, dicit autor venisse ad locum omni luce privatum et omni tempestate repletum. 
In tali vero loco sic obscuro, sic tempestuoso, dicit carnales homines habitare, qui continue pre 
doloribus strident, plorant, lamentantur, et divinam virtutem blasphemant. Dicit etiam quod 
catervatim per illum aerem caliginosum, quemadmodum sturni a vento volvuntur et agitantur; et 
sicut grues in isto mundo de se faciunt longas rigas per aerem eiulando, sic ille anime vadunt per 
illum infernalem aerem semper flendo. Quarum volatum et conditionem dum Dantes attente 
consideraret, ait ad Virgilium: «O magister, que sunt ille gentes que in isto nigro aere castigantur?» 
Et Virgilius ait ad eum: «Prima illorum de quibus nova vis scire fuit imperatrix multarum linguarum, 
que sic ad vitium luxurie fuit fracta, quod fecit in suis legibus licitum quicquid libet». Que autem sit 
ista, habetur in textu ibi: «Ell'e Semiramis, di cui si legge». Cuius conditionem et aliorum sequentium 
ponam cum ad lictere expositionem accedam. Cum vero sic illas animas volantes respiceret, vidit ibi 
duas singulari societate coniunctas; quarum fortunam scire volens, ait magistro suo: «O poeta, 
libenter loquerer illis duobus qui sic insimul vadunt». Et poeta ait ad eum: «Respice quod quando 
erunt magis prope nos, tunc eos exora ut, propter amorem qui eos exagitat atque ducit, ad nos 
veniant locuturi». Dantes autem, statim quod vidit locum et tempus secundum preceptum sui 
magistri, illos benigne rogavit, ut secum loqui aliquantulum dignarentur. Tunc ille anime volatu 
celerrimo ad eum descendunt, cum eo dulciter fabulantur, et eorum conditionem atque fortunam 
suspiriis explicant atque verbis. Ad quorum verba tanta compassione motus est Dantes, quod defecit 
tanquam si moreretur; et tandem cecidit sicut mortuum corpus cadit. Ideo ait ipse in textu: «Et 
caddi come corpo morto cade». 

EXPOSITIO LICTERE. 


vv. 1-3 


Cosi discesi dei cerchio primaio / giu net secondo. Semper autor de uno circulo descendit in alium 
quousque pertingat ad centrum. Quia primus circulus cingit secundum, et secundus tertium, et 
tertius quartum, et sic de singulis; semper minuitur atque stringitur locus. Et quamvis iste circulus 
secundus sit minor primo, non tamen habet minorem penam, immo maiorem: quia quanto magis 
descenditur, tanto maior pena sentitur. Ideo sequitur: «ma tanto piu dolor, che punge a guaio». 


vv. 4-6 


Sta vi Minos orribilmente et ringhia: 

Minos ponitur hic tanquam iudex Inferni, qui habet omnes culpas examinare et singulis culpis 
loca debita assignare. Unde versus: Cognitor est veri Minos adigitque fateri. Et Virgilius, VI 
Eneydorum: 

Quesitor Minos urnam movet; ille silentum 
Conciliumque vocat vitasque et crimina discit. 

Statius etiam VI Thebaidos istum Minoem ponit iudicem inferorum dicens: 

Forte sedens media regni infelicis in arce 
Dux Herebi populus poscebat crimina vite, 

Nil hominum miserans iratusque omnibus umbris 

Iste Minos nil aliud est nisi divina examinatio et sententie iudicialis executio. Sed quare iste 
autor et etiam alii poete divinam examinationem et iudicialis iustitie sententiam potius Minoi quam 
alicui alii attribuunt poetando? Respondeo: Minos, rex Cretensis, fuit filius Iovis ex Europa. Iupiter 
autem a paganis pro summo deo adorabatur et colebatur. A Deo autem procedit summa iustitia, et 
ideo pagani summam iustitiam aput inferos attribuunt ipsi filio Iovis. Preterea, Minos fuit rex 
iustissimus aput paganos et qui primus in mundo aput ipsos paganos leges et iudicia ordinavit. 
Septem nanque fuerunt homines excellentissimi qui suis gentibus primo iura finxerunt. Primus fuit 
Moyses, qui primus hebraico populo divinas leges sacris licteris explicuit. Secundus fuit Minos, qui 
primus Cretensibus tempore paganorum iura finxit. Tertius fuit Foroneus, qui primus Grecis leges 
iudiciaque constituit. Quartus fuit Mercurius, qui primus leges Egyptiis tradidit. Quintus fuit Solon, 
qui primus leges Atheniensibus ministravit. Sextus fuit Ligurgus, qui primus Lacedemonis iura ex 
Apolinis autoritate confinxit. Septimus vero fuit Numma Pompilius, qui Romulo successit in regno, 
quique primus leges Romanis dedit. Cum itaque Minos et fuerit filius Iovis et fuerit iustissimus homo, 
et legem et iustitiam ordinaverit, merito iudex aput inferos ordinatur. Quante autem iustitie fuerit, 
patet per Ovidium, VII et VIII libro Metamorphoseos. Septimo enim libro ponit ipse Ovidius quod 
Minos filium suum Androgeum magistris Atheniensibus tradidit erudiendum. Qui Androgeus in brevi 
non solum discipulos, sed etiam magistros, arte et sapientia superavit. Unde, ei invidentes, magistri 
Athenienses de summa turri arcis Minerve ipsum precipitaverunt. Propter quod scelus motus, ipse 
Minos cum exercitu valido Athenas obsedit, ipsam cepit, et tali pena punivit quod annis singulis 
Athenienses mitterent Minotauro septem pueros pro tributo. Unde Ovidius: «Bella parat Minos... 
Androgeique necem iustis ulciscitur armis». Octavo etiam libro ponit ipse Ovidius quod Minos 

quandam civitatem que vocabatur Alchatoe obsedit. In hac autem civitate quidam rex regnabat 
nomine Nisus, qui Nisus habebat in capite quendam crinem aureum, scilicet ut fabule ponunt, de 
quo crine fatatum erat quod quamdiu haberet illum, haberet et regnum. Ovidius: «Crinis inherebat 
magni fiducia regni». Habebat autem iste Nisus unam filiam que vocabatur Silia. Hec puella quandam 
turrim dum ascendisset, et regem Minoem in exercitu conspexisset, eius statim pulcritudine capta 
fuit, et ipsius amoris iaculo mirabiliter vulnerata, et secum colloquens ait: O ego tunc felix si pennis 
lapsa per auras Gnosiaci possem castris insistere regis. Tandem thalamos taciturna paternos intrat 
et (heu facinus!) fatali crine parentem nata suum spoliat, predaque potita nephanda fert secum 
spolium sceleris, progressaque porta, pervenit ad regem, quem sic alloquitur ipsa: Suasit amor 
facinus: proles ego regia Nisi Silia tibi trado patriamque meosque penates. Premia nulla peto nisi 
te: cape pignus amoris purpureum crinem, nec me nunc tradere crinem, sed patrium tibi crede caput. 
Scelerataque dextra munera porrexit; Minos porrecta refugit turbatusque novi respondit ymagine 
facti. Dii te summoveant o nostri infamia secli. Orbe suo, tellusque tibi celumque negetur. Et his 
dictis Minos ab obsidione recessit. Tanto enim stupore et dolore constrictus fuit iustissimus iste rex, 
viso capite Nisi, quod filia sceleratis manibus amputarat, quod statim ad propria remeavit. Itaque 
cum iste iustissimus paganus fuerit, merito ab omnibus poetis iudex ponitur inferorum. 


vv. 10-12 

Cingesi con la coda tante volte. Per caudam cum qua se cingit in iudicando Minos, accipere debemus 
intentionem cuiuslibet peccatoris, quia per solam intentionem, et non per operationem, punit divina 
iustitia peccatorem. Nam, secundum Aristotilem, si duo homines carnaliter peccant, unus propter 
concupiscentiam, alter vero propter avaritiam, primus censendus est luxuriosus, sed secundus 
avarus. Unde beatus Ambrosius: Intentio tua operi tuo nomen inponit. 

vv. 19-21 

Non finganni 1'ampiezza de 1'entrare. 

Secundum enim Evangelium, lata est via que ducit ad perditionem. Et Ovidius, ubi loquitur de 
isto descensu ad inferos, ait: 

Mille capax aditus, et apertas undique portas, 

Urbs Ditis habet. 

Virgilius etiam libro Eneydorum: Facilis, inquit, descensus Averni. 

vv. 28-36 

I' venni in luogo d'ogni luce muto. Hic incipit autor penas hominum carnalium designare. Quam 
quidem penam distinguit tripliciter: Primo enim ponit quod omni luce carent, ibi: «I' venni in luogo 
d'ogni luce muto», etc.; secundo ponit quod a vento tempestuoso continue agitantur et 
commoventur, ibi: 

La buffera inferna/, che mai non resta, 
volta Ii spirti con la sua rapina; 


etc. Tertio ponit quod strident, plorant, lamentantur, 
et virtutem divinam blasphemant, ibi: 


Quando vengon davanti a la ruina, 


quivi le strida, il compianto, il lamento; 


bestemmian quivi la virtu divina. 


Et nota quod iste tres pene tribus operationibus co[r]respondent, quibus luxuriosi pleni fuerunt 
in mundo. Primo enim omni luce rationis privantur. Unde Philosophus in libro Ethycorum ait quod in 
actibus venereis impossibile est aliquid intelligere. Et poeta: 

Quid deceat vel non, non videt ullus amans. 

Secundo, moventur luxuriosi in hoc mundo omni vento tentationis, quia animus eorum semper est 
in continuo motu et continua tempestate. Unde eis competit illud Isaie: Cor impii quasi mare fervens 
quod quiescere non potest. Tertio, carnales homines in hac vita semper gaudia carnis querunt, et 
ideo in Inferno contraria patiuntur. Et licet omnes peccatores peccando dicantur blasphemare nomen 
Dominicum, spetialiter luxuriosi, humanam naturam corrumpendo Deum blasphemare dicuntur. 
Unde beatus Paulus apostolus de hominibus carnalibus: Per vos nomen Domini blasphematur inter 
gentes. Ideo in textu ait autor: «bestemmian quivi Ia virtu divina». 

vv. 37-39 

Intesi c'a cosl fatto tormento, etc. Hic autor de peccatis mortalibus incipit pertractare, quia propter 
peccata solum mortalia, homo eternaliter condemnatur. Et primo incipit a luxuria, que est primum 
peccatum descendendo, sed ultimum ascendendo. Sed antequam ad ipsam luxuriam veniamus, duo 
breviter sunt vicenda: Et primo, quid sit peccatum; secundo, quare sunt septem peccata capitalia 
et non plura vel pauciora. Circa primum nota quod peccatum habet tres diffinitiones: Prima est beati 
Augustini in libro De Natura Boni et in libro Unde Malum; et est talis: «Peccatum est aversio a bono 
incommutabili, et conversio ad bonum commutabile». Et hec diffinitio data est secundum quod 
peccatum est in voluntate. Secunda diffinitio est beati Ambrosii, sic dicentis: «Peccatum est 
prevaricatio legis divine et celestium inobedientia mandatorum». Hec diffinitio tangit peccatum prout 
est in voluntate et opere. Tertia diffinitio est beati Augustini, Contra Faustum; ait enim sic: 
«Peccatum est omne dictum, vel factum, vel concupitum, contra legem Dei». Et hec diffinitio tangit 
omnem illam materiam in qua, vel contra quam, peccamus. Et dicitur peccatum quasi <ad penam 
aptum>, ut dicit Haymo super Ysaiam. Circa secundum nota quod peccata criminalia sive capitalia, 
a quibus omnia alia derivantur, sunt VII, iuxta septenarium quod in homine reperitur. Homo enim 
componitur ex anima et corpore; sed nos videmus quod in anima sunt tres potentie, et in corpore 
quatuor elementa. Iuxta igitur istud septenarium sunt VII peccata capitalia, que ab isto hominis 
septenario derivantur. Tria pertinent ad animam, et quatuor ad corpus; quorum primum est superbia, 
incipiendo a gravioribus. Et est superbia deformitas sive corruptio potentie rationalis, sive obcecatio 
intellectus. Unde Apostolus, Ad Romanos I: Obscuratum est insipiens cor eorum. Et Ad Ephesios 
IIII: Tenebris obscuratum habentes intellectum. Quod autem superbia sit excecatio rationis, patet 
per beatum Gregorium: Tumor, inquit, mentis est obstaculum veritatis. Et beatus Augustinus, VII 
libro Confessionum: Tumore mentis mee Domine, separabar a te et nimis inflata facies mea 
claudebat oculos meos. Hec potentia data est anime ad Deum cognoscendum, sed cum obcecata 
fuerit, Deum videre non potest. Secundum peccatum est invidia, que est deformitas sive corruptio 
potentie concupiscibilis, que potentia data est anime propter bonum appetendum, secundum 
Augustinum, et Boetium in libro De Consolatione: Insita est, inquit, mentibus nostris naturaliter veri 
boni cupiditas, sed ad devia falsus error adducit. Cum ergo amor boni sit in potentia concupiscibili, 
odium boni, quod est invidia, erit in ipsa eadem potentia, quia opposita sunt in eadem, ut dicit 
Phylosophus. Et est invidia prima ex superbie filiabus, quia ex eo quod aliquis appetit aliquid sibi 
singulariter, hoc idem invidet alii, ut dicit beatus Gregorius. Tertium peccatum est ira, que est 
deformitas sive corruptio potentie irascibilis, que potentia data est anime ad vitia detestanda, non 
virtutes. Ex ira nascitur turbatio mentis, que triplex est: Prima, cum quis irascitur vel turbatur contra 
vitia, et hec perturbatio est meritoria; Psalmista: Zelavi super iniquos, pacem peccatorum videns. 
Hec perturbatio non solum conceditur, sed precipitur. Psalmista: Irascimini et nolite peccare; idest, 
cum sic irascibimini, non peccabitis. Secunda est cum quis irascitur subito, sed in ira non perseverat; 
de qua Apostolus: Sol non occidat super iracundiam vestram. Ista subita animi perturbatio est 
permissa, quia sine subitis motibus animi presens hec vita non ducitur; quia, ut ait beatus 
Ieronimus: Qui nulla animi perturbatione movetur, ut simpliciter dicam, vel Deus vel lapis est. Et 
Tullius, in libro De Amicitia: Si cadit in sapientem animi dolor, qui profecto cadit, nisi ex eius animo 
extirpatam humanitatem arbitremur, etc. Et sequitur: Quid enim interest, motu animi sublato, non 
dico inter hominem et pecudem, sed inter hominem et truncum aut saxum? Tertia vero mentis 
perturbatio est cum quis irascitur contra bonum, de qua prima canonica Iohannis primo: Qui odit 
fratrem suum homicida est, vel cum subitus ire motus diu in homine perseverat, et tunc talis vertitur 
in odium. Unde beatus Bernardus: Odium est ira inveterata. Hec tria vitia, scilicet superbia, que 
deformat in anima vim rationalem, invidia, que deformat vim concupiscibilem, et ira, que deformat 
vim irascibilem, dicuntur vitia spiritualia, que, ut dicit beatus Gregorius, sunt minoris infamie et 
maioris culpe. 

Sequuntur peccata carnalia, que sunt quatuor: quorum primum est accidia, que oritur ab 
elemento terre; nam melon Grece, <terra> vel <nigrum> Latine, inde melancolici, <qui magis sunt 
accidiosi>. Et licet accidia peccatum carnale dicatur quia procedit a corpore, tamen, quia medium 
est inter tria et tria, et medium sapit naturam extremorum, ut dicit Philosophus, dicendum est vitium 
anime et corporis; quia ut ait beatus Augustinus: Licet accidiosus nichil operis exterius faciat, tamen 
sub cordis sui pondere vehementer desudat. Unde accidia est molestia anime et corporis; corrumpit 
enim utrumque. Unde Salomon: Ad tristitiam festinat mors. Et iterum: Spiritus tristis exiccat ossa. 
Secundum peccatum est avaritia, que oritur ab elemento terre, que frigida est et sicca. Unde senes 
in quibus calor et humor naturalis deficit maxime sunt avari. Unde beatus Ieronimus: Cum cetera 

vitia in homine senescant, sola avaritia iuvenescit. Tertium peccatum est gula, que oritur ab 
elemento ignis et aque. Ignis enim calidus est et siccus, et fames est appetitus calidi et sicci, ut dicit 
Philosophus. Aqua autem est frigida et humida, et sitis est appetitus frigidi et humidi, ut dicit 
Philosophus. Quartum peccatum est luxuria, que oritur ab elemento aeris et aque. Hec enim duo 
elementa cum sint media, magis sunt temperata, et magis sunt de substantia sanguinis de quo est 
genitura corporis humanis. Quod autem luxuria ortum habeat ab aqua et aere, patet per Divinam 
Scripturam. De primo, Genesis XLIIII: Ruben effusus est sicut aqua. De II Ecclesiastici 9: Cave ne 
sanguine tuo labaris in peccatum. Et sic patet quare sunt tantum VII peccata criminalia sive capitalia. 

Cum igitur autor velit de istis VII tractare, incipit a minori, scilicet a luxuria. De qua tria breviter 
sunt videnda: Primo, quid sit; secundo, que et quot mala ex inde proveniant; tertio, de spetiebus 
eius. Quantum ad primum: Luxuria est, ut ait beatus Augustinus in libro De Civitate Dei, libido que 
est in genitalibus. Vel aliter: Luxuria est de immundis cogitationibus et desideriis descendens lubrica 
et effrenata mentis prostitutio. Quantum ad secundum, nota tria mala que principaliter facit, que in 
isto versiculo continentur: Tollit opes, famam, sensum, viresque libido. Primo, tollit opes: 
Proverbiorum XXVIIII: Qui nutrit scortum perdit substantiam suam. Exemplum de filio prodigo qui 
luxuriose vivendo consumpsit suam substantiam, ut habetur Luce 19: Secundo, tollit famam; nam, 
ut ait beatus Gregorius: Luxuria est minoris culpe sed maioris infamie. Et quia maioris est infamie, 
ideo magis fit in occulto; nullum enim peccatum ita querit latebras sicut istud. Unde ait Iob: Oculus 
adulteri observat caliginem. Tertio, tollit sensum et vires; luxuria enim, ut dicit beatus Ysidorus, 
carnem frangit, et fractam ducit celerius ad senectam. Dicunt enim medici quod id in quo maxima 
est delectatio est maxima nature consumptio. Et ratio huius est: In genitura enim, secundum 
Philosophum, fit decisio ex omnibus iuncturis et venis et musculis. Unde dicit quidam philosophus 
quod plus debilitat corpus unus coitus quam due minutiones; et ratio huius est quia cerebrum 
perturbat et minuit. Nam secundum naturales, semen est sanguis purissimus descendens a cerebro, 
qui per colationem venarum albescit. Unde illi qui immoderate luxurie deserviunt fatui fiunt, ut patet 
in Salomone, qui cum esset senex, stultus factus est, et depravatum est cor eius per mulieres ut 
sequeretur deos alienos. Quantum ad tertium nota quod V peccata a luxuria oriuntur: Primum est 
fornicatio, secundum est adulterium, tertium est defloratio sive strupum, quartum est incestus, 
quintum est peccatum contra naturam. Que autem sint ista peccata et unde dicantur, breviter 
videamus. Fornicatio est duplex: alia est enim spiritualis, alia corporalis. Spiritualis fornicatio, large 
sumpta, comprehendit omne peccatum mortale, ut in Psalmista: Perdidisti omnes qui fornicantur 
abste. Stricte vero sumpta est ydolatria, ut ibi: Fornicati sunt cum diis alienis. Corporalis vero 
fornicatio, large sumpta, est omnis illicitus actus carnis; stricte vero sumpta, est peccatum quod 
committit cum soluta solutus. Et dicitur fornicatio, quasi <forme necatio>. Necat enim animam, que 
est forma corporis, secundum Philosophum, vel necat formam, idest pulcritudinem 
corporis: formos enim Grece, Latine <pulcrum>; inde formosus, idest <valde pulcer>. Unde sponsa 
in Canticis: Nigra sum, sed formosa. Vel dicitur <fornicatio> a fornice, qui est <arcus triumphalis>, 
et solet erigi in victoriis. Unde Salomon in Proverbiorum 28: Rex sapiens incurvat super impio 
fornicem. Ad cuius similitudinem solent fornicatores sibi erigere tentoria, ut delectabilius peccent. 
Secunda speties luxurie est adulterium. Et est adulterium peccatum quod committitur in alienam 
uxorem vel in alienum maritum; et dicitur adulterium quasi <ad alterum ire>, eo quod vir vel uxor 
dividant se et vadant ad alios, qui prius erant una caro, ut dicitur Genesis 2°: Erunt duo in carne 
una. Vel dicitur adulterium quasi <violatio thori>, quia in isto peccato violatur thorus et copula 
maritalis. Tertia speties dicitur defloratio; et est defloratio peccatum quod committitur in virginem, 
et dicitur defloratio quasi <floris ablatio>, vel <floris corruptio>. Tollitur enim vel corrumpitur in 
isto peccato flos pudicitie virginalis. Vel secundum canonones dicitur stuprum, idest stupor; magnus 
enim stupor est virginem deflorare, que quidem reparari non potest. Unde beatus Ieronimus: Cum 
cetera possit Deus, non potest de corrupta facere incorruptam. Licet enim Magdalenam glorificaverit, 
non tamen ei abstulit quin peccatrix fuerit. Quarta speties dicitur incestus, et est incestus peccatum 
quod committitur in consanguineum vel consanguineam. Et dicitur incestus quasi <incista>, 
ab in quod est <contra> et cista, idest <in cistam>, <prohibitam introire>. Quinta speties est 
peccatum contra naturam, quod committitur quatuor modis: primo inter masculum et masculum; 
secundo inter feminam et feminam; tertio inter masculum et feminam; quarto inter hominem et 
bestiam. Et dicitur contra naturam, quia in qualibet spetie huius peccati natura impeditur ne 
multiplicetur, secundum preceptum Dei: Crescite et multiplicamini, et replete terram. 

Che Ia ragion sommetton ai talento. Homo enim carnalis rationem subicit voluntati: qua ratione 
subiugata, homo, qui prius erat rationalis, efficitur totus carnalis, idest bestialis, admodum bestie 
que carnaliter vivit. 


vv. 40-45 

Et come Ii stornei. In hac parte autor duas comparationes inducit: in prima quarum exemplificando 
demonstrat quomodo anime carnalium a vento impetuoso continue impelluntur; in secunda vero 
ponit quomodo ipse anime per illum aerem eiulando discurrunt. De prima sic ait: 

Et come Ii stornei ne portan fati 

nel freddo tempo, a schiera larga et plena, 
cosi quel fiato Ii spiriti mali 

Sturnus est avis modica mira pennarum varietate depicta. Hec avis societatem diligit, rostro 
et pedibus se defendit, gregatim incedit, et in tanta multitudine tempore hyemis volat quod aerem 
et solem obnubilare videtur. 


vv. 46-48 

De secunda vero ait: 

Et come i gru van cantando lor lai, 
faccendo in aer di se lunga riga, 
etc. 


Grus de propria voce nomen sumpsit; tali enim voce sonat, ut dicit Ysidorus: Est autem avis 
magnarum alarum et fortis volatus, aeris alta petens, ut videat quas velit pergere regiones, ut dicit 
Ambrosius in Exameron. Est autem avis diligens suam spetiem, et in societate vivens, habens regem, 
et ordine licterato volans. Ductor autem agminis quasi castigando et arguendo voce ad rectos cogit 
volatus, et si forte raucescat, succedit alia grus que officium supplet idem. Grues autem voce 
preconia terram petunt ut quiescant, et cum sederint ad custodiam sui vigiles ordinant, ut alie 
securius conquiescant. Vigiles autem super unum crus stant erecte, et cum alio pede a terra 
suspenso sive elevato lapillum tenent, ut si casu aliquo dormitarint, per lapsum lapilli excitentur, ut 
dicit Aristotiles. 


vv. 52-54 

La prima di color di cui novelle 
tu vuo' saper, mi disse quel Ii allotta, 
fu imperadrice di molte f a velle. 

Ista est Semiramis, uxor Nini regis, qui Ninivem condidit et a suo nomine appellavit. Hec civitatem 
Babilonie, quam Nembroth edificaverat, ampliavit, murosque urbis bitumine et cocto latere refecit, 
ut dicit beatus Ysidorus XV libro Ethymologiarum. Hoc idem asserit Ovidius ubi loquitur de Babillonia, 
quarto Methamorphoseos libro, dicens: Coctilibus muris cinxit Semiramis urbem. Hec regina, ut dicit 
magister in istoriis scolasticis, primo bracas et usum bracarum adinvenit. Tante autem incontinentie 
fuit, quod mortuo Nino viro suo, filium quem de eo suscepit in virum accepit. Sed, ut suam posset 
libidinem paliare, fecit in Babilonia leges, ut omnis mulier que vellet, filium posset accipere in 
maritum. 

vv. 55-60 


Ideo dicit autor: 

A vitio di luxuria fu si rotta, 
che licito fe illibito in sua legge, 
etc. 


Orosius etiam hoc asserit libro primo sic dicens: Semiramis, libidine ardens, sanguinem sitiens, 
cum omnes quos concubitu oblectasset occideret, tandem filio nupsit flagitiose concepto, et privatam 
ignominiam publico scelere obtexit. Precepit enim ut inter parentes et filios, nulla delata reverentia 
nature de coniugiis appetendis cui libitum esset liberum fieret. Hucusque Orosius. Tandem ab eodem 
filio quem flagitiose in virum accepit interfecta est, postquam XLII annis regnaverat, ut ait Iustinus 
libro primo. Et quamvis fuerit sic luxuriosa et scelerata, fuit nichilominus in armis mirabiliter bellicosa. 
Ait nanque Valerius libro 9, capitulo de ira, quod ipsa Semiramis Assiryorum regina, cum ei circa 
cultum capitis sui occupate nuntiatum esset Babiloniam defecisse, altera parte crinium adhuc soluta, 
protinus ad eam expugnandam cucurrit; nec prius decorem capillorum in ordinem quam tantam 
urbem in potestatem suam redegit. Quocirca statua eius Babilonie posita est illo habitu, quo ad 
ulctionem exigendam precipiti celeritate tetendit. 


vv. 61-63 

L'altr'e colei che s'ancise amorosa. Ista fuit Dido, filia Beli, non illius Beli qui fuit pater Nini regie, 
sed alterius Beli, illius scilicet qui fuit filius Agenoris. Hec Dido habuit fratrem regem, nomine 
Pigmalionem, qui dedit eam in uxorem Sicheo regi Tyri. Sed postquam Pigmalion interfecit cognatum 
suum, cupiditate potiundi regni, ad admonitionem viri sui qui sibi in somnis apparuit, accepit Cyneres 
sui viri et thesaurum incomparabilem et cum multitudine puerorum suorum in Affricam transmeavit. 

ibique urbem Cartaginem condidit. Applicantem autem Eneam ad litora sua benigne recepit, 
ipsumque in virum accepit, et eius amore vulnerata, quia Eneas contradicente Didone recessit, se 
propiis manibus interfecit, ut libro quarto Eneydorum scribit Virgilius. Sed beatus Ieronimus in primo 
libro Contra Iovinianum dicit quod Dido se interfecit amore casto et non amore polluto. Ait enim sic: 
Dido soror Pigmalionis multo auri et argenti pondere congregato, Affricam navigavit, ibique urbem 
Cartaginem condidit. Et cum a Iarba rege Libie, in coniugium peteretur, paulisper distulit nuptias 
donec conderet civitatem. Que non multo post extracta in memoriam mariti quondam Sichei, pira 
maluit ardere quam nubere. Casta mulier Cartaginem condidit, et rursum eadem urbs in castitatis 
laude finita est. Nam Astrubalis uxor capta et incensa urbe cum se cerneret a Romanis esset 
capiendam, apprehensis ex utroque latere parvulis filiis, in subiectum domus sue devolavit 
incendium. Hucusque Ieronimus. 

Et ruppe fede al cener di Sicheo. Ista Dido voverat cineribus viri sui nunquam cognoscere 
secundum virum. Sed postquam Eneam recepit hospitio et ipsum suo copulavit coniugio, ut vult ipse 
Virgilius et Ovidius, fidem rupit quam promiserat viro suo. Ideo autor, sequens opinionem Virgilii, 
ait: «et ruppe fede al cener di Sicheo». Unde Virgilius, quarto Eneydorum: 

Non servata fides cineri promissa Sichei. 

L'aitra e Cleopatra luxuriosa. Cleopatra, ut in Sacra Pagina invenitur, fuit regina Egypti, quam 
Ptholomeus frater eius in uxorem accepit, ut scribit Valerius libro 9, capitulo de luxuria, dicens: Quid 
huius Ptholomei nequitia nequius? Sororem enim suam natu maiorem comuni fratri nuptam sibi 
nubere coegit. Postea deinde filia eius per vim strupata filiam ipsam dimisit, ut vacuum locum nuptiis 
puelle faceret. Huic enim Cleopatre Ptholomeus frater eius atque maritus communem filium nomine 
Menephiten membratim dilaceratum obtulit tanquam munus, ut scribit idem Valerius eodem libro, 
capitulo de crudelitate, dicens: Iterum Ptolomeus emergit paulo ante libidinose amentie teterrimum 
exemplum. Idem est inter precipua crudelitas indicia referendus. Quid enim hoc facto truculentius? 
filium suum nomine Menephiten quem ex Cleopatra, eadem sorore et uxore, sustulerat, liberalis 
forme, optime spei puerum, in conspectu suo occidi iussit; protinusque caput eius et pedes precisos 
et manus in cistam clamide opertos pro munere natalitio matri misit, perinde quasi ipse cladis, quam 
illi inferebat, expers, ac non infelicior, quod in omni orbitate Cleopatram miserabilem cunctis, se 
invisum reddiderat. Adeo ceco furore summa quoque effervescit crudelitas, cum monumentum ex 
se ipsa reperit: nam cum animadvertit quanto suo odio patria teneretur, timori remedium scelere 
petivit quoque tutius plebe trucidata regnaret, frequens iuventute gymnasium armis et igni 
circundedit, omnesque, qui in eo erant, partim ferro et partim flamma necavit. Hucusque Valerius. 
Re vera ista fuit crudelissima et luxuriosissima omnium feminarum. Omnes enim Romanos principes 
Egyptum intrantes, ad sui luxuriam provocabat, et hoc non solum propter suam concupiscentiam 
explendam, sed etiam quia mortem orientalium moliebatur regum ut ipsis mortuis ipsa sola cum 
Romanorum favore regnaret. Divum siquidem Iulium Cesarem, dum Egyptum intraret, ad sui 
concupiscentiam intantum Cleopatra inflammavit, quod illud proverbium ore divino promebat, sicut 
legitur in Policrate: In bello corpora gladiis, in pace voluptatibus vulnerantur. Et subitur ibidem: 
Senserat gentium triumphator voluptatem nullo alio modo tam facile superari posse quam fuga, eo 
quod ipsum qui gentes domuerat, venereis nexibus innodavit Cleopatra mulier impudica. Tandem 
Cesar Augustus intrans Egyptum, dum ipsa ornatu impudico ei obviam veniens ipsum sua 
pulcritudine inflammare ad luxuriam conaretur, ipsam despexit. Qua propter, videns se ipsam ab 
Augusto contemptam, mortem voluntariam ipsa subivit, ut dicetur infra in tertia cantica, cantu VI. 


vv. 64-66 


Helena vidi. Helena pulcherrima mulierum fuit regina Grecorum. Fuit enim uxor regis Menelay, fratris 
scilicet regis Agamenonis. Hanc Helenam propter incomparabilem pulcritudinem suam, rapuit 
Theseus dux Athenarum, sed fratres eius Castor et Pollux rapta matre Thesei Elenam rehabuerunt. 
Deinde capta est a Paride, filio Priami regis Troyanorum. Quod autem duabus vicibus rapta sit, patet 
per illud Pictagore, sicut scribit Ovidius in libro Metamorphoseos, dicens: 

Cum Helena in speculo rugas aspexit aniles 
flevit, et secum cur sit bis rapta requirit. 

Hec autem secunda captio fuit causa troyane destructionis, sicut per prophetiam Cassandre et 
per evidentiam facti patet. Cassandra enim, filia regis Priami et soror ipsius Paridis, habens scientiam 
futurorum, predixit quod si Elena regina Grecorum Troyam duceretur a Paride, esset destructio 
omnium Troyanorum. Sicut inducit Ovidius in libro Epistularum ipsam Cassandram loquentem ad 
Oenonem dicens: 

Quid facis Oenone, quid ha rene semina mandas? 

Non profecturis litora bobus aras? 

Graia iuvenca venit, que te patriamque domumque 
Perdat! io prohibe! graia iuvenca venit! 

Heu quantum Phrigii sanguinis illa vehit. 

Facti vero evidentia manifestat quod Agamenon omnes Grecorum principes ad colloquium 
advocavit, et exposita captione cognate, omnes coniurant unanimiter contra Troyam. Et cum auxilio 

totius Asie atque Europe, ipse Agamenon civitatem Troyanam X annis obsedit, sicut scribit Dares 
Phrigius in ystoria Troyanorum atque Grecorum. Hoc etiam asserit beatus Ieronimus, Contra 
Iovinianum libro I, sic dicens: Propter unius muliercule raptum Europe atque Asie decennalia bella 
consurgunt. Tandem completis X annis Greci Troyam ceperunt, Helenam rehabuerunt, et civitatem 
combusserunt. Ideo ait autor in textu: «Helena vidi, per cui tanto reo tempo si volse». 

Et vidi 'I grande Acchille. Quia plures fuerunt qui hoc nomine sunt vocati, ideo ait autor: «vidi 
'I grande Acchille». Iste est enim ille magnus Achiles qui pro maiori parte Troyanorum bellicosos 
iuvenes obtruncavit, et spetialiter, ut scribit Dares Phrigius, Hectorem fortissimum Troyanorum 
omnium prelio singulari devicit, et cum ipsius Hectoris balteo ipsum Hectorem circa muros troyanos 
vidente Priamo patre traxit. De isto siquidem baltheo unum maximum infortunium scribitur a poetis. 
Dicunt enim quod cum Hector et Aiax uno die ad colloquium convenissent, sibi tantum mutuo 
placuerunt quod militare munus unus alteri est largitus. Aiax enim suum baltheum Hectori, et Hector 
suum ensem donavit Aiaci, quod utrique infortunium cessit huiusmodi infortunata largitio. Nam 
Hector tractus est ipsius Ayacis baltheo ab Achille. Et Aiax furia ductus ense Hectoris se peremit. De 
qua furia 13 Methamorphoseos scribit Ovidius. 

Hectora qui solus, qui ferrum ignemque Iovemque 
Sustinuit totiens, unam non sustinet iram, 

Invictumque virum dicit dolor, arripit ensem 
Et meus hic certe est! an et hunc sibi poscit Ulixes? 

Hoc, ait, utendum est in me michi, quique cruore 
Sepe Frigum maduit, domini nunc cede madebit, 

Ne quisquam Aiacem possit superare nisi Aiax. 

Dixit et in pectus tamen demum vulnera passum, 

Qua patuit ferro, letalem condidit ensem. 

Ne valuere manus infixum educere ferrum. 

Videns autem Hecuba suum primogenitum filium, qui erat lux et gloria Troyanorum, ab Achille 
peremptum, femineo cogitatu ipsum Achillem Polixene amore languentem ad colloquium convocavit, 
promittens sibi dare ipsam Polixenam in uxorem, si a troyana vellet obsidione recedere. Achilles 
autem, quia amore ipsius Polixene tenebatur, in quodam templo Apolinis prope muros urbis ad 
colloquium cum regina convenit, quem Paris, instructus a matre, sagitta peremit. Ideo ait autor in 
textu: «che con amore al fine combatteo». Nam amore ipsius Polixene pacem cum Troyanis 
Grecorum exercitui suadebat, bellare vetabat, et se a preliis abstinebat. Sed cum uno die Hector 
totum Grecorum exercitum trucidaret, Achilles, rogatus a principibus, bellum intravit et Hectorem 
interfecit. Unde Hecuba sub amoris pretextu ipsum Achillem, ut dictum est, morte insidiosa peremit. 
Sed postea capta Troya, Pyrrus, ipsius Achillis filius, ipsam Polyxenam supra patris tumulum 
immolavit, ut habetur infra, cantu [XXX]. 


vv. 67-69 

Vidi Pari. Iste Paris fuit binomius, nam vocatus est Paris et Alexander. Iste enim fuit Priami regis 
filius et Hecube regine troyane, de quo Paride unam mirabilem fabulam composuerunt antiqui poete. 
Sed re vera, si ipsa fabula allegorice exponatur, non fabula a poetis ficta sive composita, sed vera 
prophetia sive parabula a sanctis prophetis conscripta et a Sancto Spiritu inspirata reputabitur a 
lectore. Dicunt enim, immo fingunt poete, quod dum ipse Paris esset in Yda troyana et solus esset 
in camera sua, fuit sibi proiectum unum pomum aureum incomparabiliter pretiosum. Quo proiecto, 
tres dee mirabiliter pulcre ad ipsum Paridem de celo venerunt: luno scilicet, et Venus, atque 
Minerva; unaqueque ipsum rogando ut ipsum pomum sibi liberaliter condonaret, et si hoc liberaliter 
faceret, quelibet eidem Paridi in munere valde munifico responderet. luno enim ait sibi: «Ego, ut 
nosti, sum dea divitiarum. Si istud igitur pomum michi dederis, thesauros innumerabiles et divitias 
tibi dabo». Post Iunonem Venus alloquitur Paridem in hoc modum: «Cum amoris dea et colar et 
dicar, et a meis sagittis atque vulneribus nullus se possit abscondere, si michi pomum dederis, dabo 
tibi in uxorem Helenam, Grecorum pulcerrimam omnium mulierum». Dehinc ait Minerva: «Cum sim 
dea sapientie et de capite Iovis nata, si pomum michi elargiri volueris, dabo tibi sapientiam, qua 
mediante non solum terrena sed et celestia, ipsumque etiam Iovem, de cuius capite nata sum, sine 
difficultate cognosces». Tunc Paris, allectus pulcritudine Elene et abiecta sapientia atque divitiis, 
Veneri pomum dedit. 

Allegoria vero istius fabule talis est: Paris enim tenet figuram cuiuslibet hominis; quilibet enim 
homo, quia ad ymaginem et similitudinem Dei factus est, Paris dicitur, idest <par Deo. Pomum 
autem aureum est liberum arbitrium, incomparabiliter pretiosum. De quo thesauro ait poeta: 

Non bene pro toto libertas venditur auro; 

Non sit alterius qui suus esse potest. 

Per istas vero tres deas accipimus tres vitas in quibus se occupat universa gentium multitudo. 
Nam per Iunonem vitam activam accipimus, per Minervam vitam contemplativam, per Venerem 
autem vitam voluptuosam atque delitiosam. Per Iunonem dico accipimus vitam activam, nam luno 
pro dea divitiarum accipitur a poetis. Habet enim ipsa bona temporalia congregare, et hoc secundum 

paganos. Secundum vero Christianos, vita activa habet ipsa bona temporalia dispensare. Per 
Minervam autem, que est dea sapientie, et de capite Iovis a Grecis fingitur esse nata, accipimus 
vitam contemplativam, qua mediante cognoscimus Deum et substancias separatas. Per Venerem 
vero, matrem cupidinis atque ioci, vitam voluptuosam accipimus, sive carnalem. Igitur Paridi tres 
iste dee apparent, quelibet suum pomum aureum appetendo, dum quelibet istarum trium vitarum 
ad se conatur liberum hominis arbitrium inclinare. Et hoc est quod dicitur a Deo ipsi homini in suo 
proprio arbitrio constituto: Ecce ignem et aquam apposui tibi ad quod volueris extende manum tuam. 
In arbitrio hominis est flectere suum arbitrium sive ad actum vite active, sive ad actum vite 
contemplative, sive ad actum vite voluptuose. Paris autem, tenens figuram hominis in libero arbitrio 
constituti, dat pomum aureum Veneri, dum liberum flectit arbitrium non ad bene agendum, non ad 
Deum contemplandum, sed ad carnalia exercendum. Et ideo mare transnatat, in Greciam applicat, 
et Helenam amat; amatam autem per violentiam rapit, cum rapta in patriam redit; unde bellum 
decennale consurgit. 

Tristano, etc. Iste Tristanus fuit mirabiliter filocaptus: unde cum ista multitudine hic ab autore 
ponitur. Cuius Tristani gesta non explico, quia sunt omnibus quasi nota; nam note sunt hystorie que 
in illo libro leguntur qui vulgo <Rotunda Tabula> nuncupatur. 


vv. 97-99 

Si ede ia terra dove nata fui 
su Ia marina dove 'I Po discende 
per a ver pace co' seguaci sui. 

Ista terra est quedam civitas, in partibus Ytalie sita, que vocatur Ravenna, caput quidem provincie 
Romandiole. Fuit autem antiquitus civitas famosissima, iuxta quam Padus, Lombardie fluvius, in 
mare descendit. Ideo ait autor: «su Ia marina dove 'I Po discende». Quod autem sequitur: «per aver 
pace co' seguaci sui», sic construe licteram: Padus ideo descendit in mare ut pacem habeat cum 
sequacibus suis, idest cum illis fluminibus que intrant in eum. Tunc enim flumina pacem habere 
dicuntur cum in mare descendunt, et tunc a suo fluxu et cursu rapido quietantur. 

vv. 100-108 

Amor, c'al cor gentil ratto s'apprende, 
prese costui de Ia bella persona, 
etc. 


Autor in istis VIIII rithimis V sententias ponit. Prima est ista: quod in omni corde nobili et 
generoso de levi amor accenditur. Et quia in omni corde sic apto accenditur amor, ideo unus istorum, 
amore cogente, captus est pulcritudine et venustate istius mulieris, cuius verba diriguntur ad 
Dantem. Ideo ait in textu: «Amor c'al cor gentil ratto s'apprende», etc. Secunda sententia est quod 
amor nulli amato parcit quin, versa vicissitudine, diligat se amantem; hoc scilicet, supposito quod 
ille qui amatur ad suam notitiam veniat quod ametur. Unde infra, in secunda cantica, cantu XXII, 
ait autor: «pur che Ia fiamma sua paresse fuori». Ideo ait hic in textu: «Amor c'a nulfamato amar 
perdona, / mi prese dei costui piacere». Tertia sententia est ista, quod quando amor in corde fortiter 
radicatur, nunquam hominem derelinquit. Huic sententie videtur Seneca concordare qui ait: Amor 
arbitrii animo summitur, non ponitur, idest non deponitur. Quasi dicat: Licet homo ad suum arbitrium 
amorem induat, non tamen ad suum arbitrium illum deponere potest. Ideo ait in textu: «mi prese 
dei costui piacer si forte / che, come vedi, aneor non m'abandona». Quarta sententia est quod amor 
carnalis et voluptuosus amantes deducit ad mortem, et hoc intellige sive ad mortem culpe, iuxta 
sententiam Salvatoris in Evangelio dicentis: Qui viderit mulierem ad concupiscendum eam, iam 
mechanematus est cum ea, sive ad mortem gehenne, iuxta verbum Apostoli: Neque adulteri regnum 
Dei possidebunt; sive ad mortem temporalem, iuxta leges civiles, que mandant adulteros iudicari; 
et etiam iuxta istius autoris sententiam, qui ponit hic istos causa adulterii fuisse peremptos. Ideo ait 
in textu: «Amor condusse noi ad una morte». Quinta sententia est quod quilibet peccator cum suo 
simili condemnatur, scilicet luxuriosus cum luxurioso, ut isti duo; gulosus cum guloso, ut Ciaccus 
cum gente sua, ut habetur infra; et proditor cum proditore, sicut iste qui proditorie fratrem 
germanum occidit, quem Caym, quando morietur, expectat. Ideo ait in textu: «Caym 1’attende chi 
vita ci spense». 


vv. 112-114 

Quanti dolci penseri, quanto disio, 
mend costoro ai doloroso passo ! 

Vere omnis dulcedo et omnis delectatio que in actu venereo prelibatur, in amaritudinem 
convertitur et dolorem. Unde Salomon in Proverbiis: Favus distillans labia meretricis, novissima 
autem illius amara quasi absinthium. Et beatus Ieronimus: Voluptas presens non satiat, futura 
cruciat, preferita non delectat. 


vv. 121-123 

Et ell'a me, nessun magior dolore 
che ricordarsi dei tempo felice 
ne Ia miseria; 

Huic sententie concordat Boetius, secundo libro De Consolatione, dicens ad Philosophiam: Hoc est 
quod recolentem vehementius quoquit: Nam in omni adversitate fortune infelicissimum genus 
infortunii est fuisse felicem. Et nota quod non dicit infelix, sed infelicissimum. Nam, ut ait 
commentator, duo sunt genera infortunii, unum continuum, aliud interpollatum. Primum scilicet 
continuum est infelix; secundum vero, scilicet interpollatum, est infelicissimum, eo quod primum 
consuetudine minus nocet. Unde Seneca ad Serenum de tranquillitate animi ait: Tolerabilius 
faciliusque est non acquirere quam amittere. Ideoque letiores videbis quos nunquam fortuna 
respexit, quam quos deseruit. Idem ad Hesbiam matrem suam de consolatione filii: Unum habet 
assidua infelicitas bonum, quod quos semper vexat indurat. 

vv. 124-126 

Ma s'a conoscer Ia prima radice 
dei nostro amor tu ai cotanto affecto, 
diro come colui che piange et dice. 


Istud videtur sumptum de primo Eneydorum libro, ubi 
Eneas loquitur Didoni: 


Sed si tantus amor casus cognoscere nostros 


Et breviter Troye suppremum audire laborem, 


Quamquam animus meminisse horret iuctuque refugit. 


vv. 73-75 

In isto quinto cantu autor tangit duas historias, unam antiquam et unam modernam, quatuor 
comparationes, et duo notabilia. Modernam tangit ibi: «I 1 cominciai: <Poeta volontieri / parlerei a 
que' due>», etc. Antiquam vero tangit ibi: «Noi leggiavam un giorno per diletto / di Lancialotto», 
etc. Ad quorum evidentiam est sciendum quod in Ravenna fuit quidam nobilis homo qui vocabatur 
Guido de Polenta, dominus quidem civitatis Ravenne atque Cervine. Hic autem Guido habuit filiam 
pulcherrimam, nomine Franciscam, quam dedit in uxorem Gianciotto, filio domini Malateste de 
Arimino. Iste autem Gianciottus habebat unum germanum qui vocabatur Paulus, pulcritudinis multe 
venustum, et morum honestate preciarum. Accidit itaque quod Paulus fuit captus pulcritudine sue 
cognate, et ipsa, versa vice, istius Pauli amore fuit mirabiliter vulnerata. Principium vero huius 
infortunati amoris fuit quod quadam die, dum causa delectationis legerent de amore Lancialotti, et 
quomodo ipse Lancelottus reginam fuit osculatus, Paulus, toto corpore contremiscens, Franciscam 
cognatam suam fuit dulciter osculatus. Et sic ille liber quem legebant fuit medius inter eos copulans 
et concordans, sicut fuerat dominus Galeottus inter Lancialottum medius et reginam. Ideo dicitur in 
textu: «Galeotto fu il libro et chi Io scrisse». Gianciottus autem, suspitione plenus et stimulo 
dyabolico concitatus, ipsos ambos, germanum videlicet et uxorem, propriis manibus interfecit. Unde 
ait in textu: «Amor condusse noi ad una morte». 


[Comparationes] 

vv. 28-30 

PRIMA COMPARATIO. 


I' venni in luogo d'ogni luce muto, 
che mughia come fa mar per tempesta, 
se da contrari venti e combattuto. 

Istam similitudinem sic expone tu Lucane, qui multotiens parambulas semitas maris. Iste enim locus, 
in quo carnales homines cruciantur, caret omni luce, ibique homines mugiunt pre dolore, 
quemadmodum mugit mare tempore tenebroso, quando scilicet ventis contrariis agitatur. 

vv. 40-42 


SECUNDA COMPARATIO. 


Et come Ii stornei ne portan l'ali 

nel freddo tempo, a schiera larga et piena, 

cosi quel fiato Ii spiriti mali. 

Ponit hic autor quod, quemadmodum sturni tempore hiemis in acie larga et plena volitant valde 
stricti, ita ille ventus animas carnalium per illum aerem caliginosum impellit. 


vv. 46-48 

TERTIA COMPARATIO. 


Et come i gru van cantando lor lai, 
faccendo in aer di se lunga riga, 
cosi vid'i' venir, traendo guai, 
ombre, 

etc. Vult hic dicere autor quod, sicut grues ordinate volantes vadunt semper per aerem eiulando, sic 
ille anime damnate catervatim a vento impulse sunt in continuo eiulatu. Ista comparatio sumpta 
videtur de V libro Lucani, ubi sic ait: «Effingunt varias casu monstrante figuras». 

vv. 82-84 

QUARTA COMPARATIO. 


Quali colombe dal disio chiamate 
con l'ali alzate et ferme ai dolce nido 
vegnon per l'aer, dal voler portate; 
cotal uscir de Ia schiera ov'e Dido, 

Utitur hic autor similitudine columbarum, que quando audiunt desideria filiorum piulantium et cibum 
unde pascantur expectantium, statim volatu celerrimo descendunt ad eos; tali itaque similitudine et 
forma predicti ad vocem Dantis exiverunt de acie ubi est Dido et venerunt ad eos, cum eis 
affectuosissime locuturi. 

[Notabilia] 


vv. 7-9 


PRIMUM NOTABILE. 


I' dico che qual anima malnata, 

etc. In hoc notabili declaratur quod divine cognitioni sive nostre conscientie, quorum typum tenet 
Minos, nichil occultare valemus. 


vv. 100-102 

SECUNDUM NOTABILE. 


Amor c'al cor gentil ratto s'apprende, 

etc. In hoc notabili demonstratur quod homo generosus et nobilis absque amore esse non potest. 

vv. 102-105 


TERTIUM NOTABILE. 


Amor c'a null'amato amar perdona, 

etc. Hic ostenditur quod tanta est vis amoris, quod quicumque amatur amat vice reciproca se 
amantem. 

vv. 121-123 

QUARTUM NOTABILE. 


Nessun magior dolore 

che ricordarsi dei tempo felice 

ne Ia miseria. 

Lictera plana est et sententia valde vera. 

Et sic patet quintus cantus prime cantice. 


VI 

[Incipit] 

INCIPIT VI CANTUS PRIME CANTICE COMEDIE. 


In isto VI cantu poeta descendit in tertium circulum, et incipit tertius circulus ibi: «Io sono al terzo 
cerchio, de Ia piova»; et finit ibi: «venimmo al punto dove si digrada: / quivi trovamo Pluto, il gran 
nimico». In isto quidem circulo ponit autor quendam canem habentem tria capita; qui quidem canis 
Cerberus nominatur. Qui Cerberus tenet figuram et similitudinem peccati primorum parentum. 

DEDUCTIO TEXTUS DE VULGARI IN LATINUM. 


vv. 10-115 

Postquam in superiori cantu autor de secundo circulo pertractavit, in quo carnales homines puniuntur, 
nunc in isto cantu intendit de tertio circulo pertractare; in quo ponit homines gulosos, et penam 
describit que magis competit eis. Ingrediens autem istum tertium circulum, dicit quod in introitu 
ipsius invenit quendam canem qui habebat tria capita, qui cum omnibus tribus super illas animas 
canine latrabat. Et antequam per circulum vadat, duo ponit: primum est qualitas pene istius circuli; 
secundum est conditio istius canis. Quantum ad primum, describit penam per istum modum: quod 
ibi est pluvia eterna, frigida, atque adeo gravis quod nec regula nec qualitas ibi modo aliquo 
innovatur. Et ad maiorem declarationem istius pluvie, dicit quod ibi sunt tria que maximam generant 
tempestatem, scilicet grando grossa, aqua turbulenta, ac etiam nix. Quantum ad secundum, dicit 
quod ille canis habet tria capita, oculos rubeos, os unctum atque crudele, ventrem largum, et manus 
ungulatas, cum quibus laniat spiritus, deglutit, et lacerat. Propter istam vero tempestatem illi spiritus 
qui ibi puniuntur ululant velut canes, et ut unum latus a tempestate defendant, aliud latus obiciunt 
tempestati, et per istum modum sepe sepius se volvunt in miseras tempestates. Sed quando 
Cerberus de descensu eorum advertit, iracunda totus plenus, contra eos aperuit ora et dentibus 
subsannavit. Tunc Virgilius manus suas terra complevit, ipsamque in eius fauces iniecit. Et dum ille 
dyabolicus canis circa devorationem intenderet, ambo ad infima descenderunt. Cum vero illum 
circulum peragrarent, dicit autor quod omnes anime per terram sub tali tempestate iacebant, et 
nulla se breviter erigebat preter unam; que quando vidit iuxta se Dantem, statim ad sedendum 
celeriter se erexit, et ait ad eum: «O tu qui transis per istum infernum, recognosce me, si scis; tu 
prius fuisti factus quam ego consumptus». Et Dantes ad eum: «Angustia quam tu habes forsitan te 
abstrait de mente mea, adeo quod nunquam recolo te vidisse. Sed dic michi quis es tu qui in tam 

dolenti loco es positus, et ad talem penam subiectus, quod si alia maior est, nulla tamen est magis 
displicibilis seu gravis». Tunc illa anima se manifestavit autori per tria signa: Primo per civitatem 
unde fuit oriunda, ibi: «La tua citta, ch'e piena / d'invidia», etc. Secundo, per nomen suum, ibi: «Voi 
cittadini mi chiamaste Ciacco». Tertio, per culpam quam commisit in mundo, et propter quam 
damnatus est in Inferno, ibi: «per la dannosa colpa de ia gola, / come tu vedi, a la piogia mi fiacco». 
Postquam vero cum isto Ciacco de quibusdam que in lictera exponentur locutus est autor, ab eo 
recessit et in septimum circulum de isto VI descendit. Ideo ait autor in textu: «Noi agiramo a tondo 
quella strada, / pariando piu assai ch'i' non ridico: / venimmo al punto dove si digrada: / quivi 
trovamo Pluto, il gran nimico». 

EXPOSITIO LICTERE. 


vv. 1-12 

Al tornar de la mente, che si chiuse, 
etc. 


In superiori cantu dicit autor quod, audiens infortunatum amorem illorum duorum qui erant 
singulari societate coniuncti, tanta fuit pietate commotus quod defecit velut adeo moreretur, et 
cedidit in mente sua propter dolorem quem sensit, sicut mortuum cadit corpus. Nunc autem in isto 
cantu dicit quod mens sua, que ita propter pietatem defecerat, ad sui status rectitudinem est reversa, 
dicens: «AI tornar de la mente, che si chiuse». Et est continuatio ad precedentia. Et dum sic in se 
ipsum reversus est, vidit in isto tertio circulo nova tormenta et novos ibidem pariter tormentatos. 
Que quidem tormenta enumerando declarat, dicens: «I 1 son al terzo cerchio, de la piova / eterna», 
etc. Ubi est notandum quod, quemadmodum in hac vita gulosi loca amena et omnia que possint 
delectare desiderant, ut sunt cibi delicatissime preparati, prata, fontes et viridaria, et odio atque 
fastidio habent tam cibos non bene paratos quam loca non bene apta, ac etiam pluviam, fumum, 
ventum, et malum tempus, ita e contrario in Inferno habent penuriam omnis cibi et omnis potus, et 
habent loca tristia plena continua pluvia, continuo ventu, et continua aque turbide tempestate, 
grandinis etiam atque nivis. 


vv. 13-15 

Cerbero, fiera crudele et diversa. Cerberus est quidam canis infernalis habens tria capita. De quo 
Seneca, primo libro Tragediarum, ait: 

Sevus umbras territat Stygius canis, 

Qui trina vasto capita concutiens sono, 

Regnum infernale tuetur. 


Item V eodem libro: 


Triceps catenas Cerberus movit graves. 


Et Virgilius, 6 Eneydorum ait: 


Cerberus hec ingens latratu regna trifauci 


Personat adverso recubans inmanis in antro. 


Et ponitur in isto circulo ab autore pro peccato gule: nam Cerberus dicitur quasi <carvaros>, idest 
ccarnes vorans>. Dicitur autem habere tria capita propter tres partes orbis quas gula primi parentis 
destruxit, scilicet Asiam, Affricam, et Europam; vel ideo dicitur habere tria capita, quia gulositas et 
ebrietas tria bona humani generis devorat et consumit, scilicet personam, temporalia bona, et 
famam. Propter primum ait Salomon in Proverbiis: Propter crapulam multi perierunt, et qui abstinens 
est addiciet vitam. Propter secundum ait idem Salomon, eodem libro: Qui nutrit scortum perdit 



66 


substantiam suam. Propter tertium ait Seneca: Quosdam ventri obedientes loco animalium 
numeremus, non hominum. Vel ideo tria capita Cerberus habere dicitur, quia gulosorum affectus 
dividitur in tres partes: in qualitatem videlicet, quantitatem, et in quantum continuum. Appetitus 
enim qualitatis est affectare bonos cibos et non curare de quantitate. Appetitus autem quantitatis 
est affectare multos cibos et non curare de qualitate. Appetitus vero quanti continui potest dividi in 
duas partes, scilicet in quantum continuum et in quantum discretum. Quantum enim continuum est 
semper sive continue cibos querere, et circa ipsorum procurationem continue desudare et continue 
comedere. Quantum vero discretum est aliquando multum et aliquando parvum et procurare et 
comedere. 

vv. 16-18 

LI occhi a vermigli. Sex signa ponit hic autor in isto Cerbero propter VI mala que a vitio gule 
procedunt. Primo ponit quod habet oculos rubeos, ibi: «Li occhi ha vermigli»; et hoc quia gula et 
ebrietas oculos rubore conmaculant et interdum visum gulosorum extinguunt. Secundo ponit quod 
habet os brutali more perunctum, ibi: «Ia barba unta et atra». Et hoc quia gulosi turpiter et 
incomposite comedentes ora solent et barbam inficere cibo pingui, quare a continentibus peius quam 
stercora reputantur. Unde narrat Seneca quod Dyogenes philosophus, cum invitatus a quodam nobili 
viro fuisset, qui barbam et pectus habebat propter nimiam gulositatem cibis infectam, in faciem eius 
spuit, dicens se non vidisse in tota domo aliquid turpius in quo spuere posset. Tertio ponit quod 
habet ventrem largum et amplum, ibi: «il ventre a largo»; et hoc quia gulositas solum officio ventris 
intendit. De qua solicitudine ait Salomon: Sanguisuge due sunt filie dicentes affer affer. Nam 
gulositas admodum sanguisuge impleri non potest, quia uno ferculo devorato, ad aliud semper 
anelat. Quarto ponit quod habet manus ungulatas, ibi: «et unghiate le mani»; et hoc quia propter 
gulositatem homo aliquando efficitur rapax et raptor aliorum bonorum. Unde gula, ut manifeste 
videmus, multotiens parit furtum. Quinto ponit quod lacerat spiritus, ibi: «graffia li spiriti»; et hoc 
quia gulositas et ebrietas ad litem semper intendunt. Sexto ponit quod eosdem spiritus glutit, idest 
«ingoia et squatra»; et hoc quia gulosus et ebriosus famam et laudem bonorum denigrando consumit. 
Unde Psalmista: Sepulcrum patens est guttur eorum, linguis suis dolose agebant: iudica illos, Deus. 
Quanta vero mala peccatum gule homini inferat, beatus Augustinus ostendit, sic dicens: Gula per 
ebrietatem et crapulam aufert memoriam, dissipat sensum, confundit intellectum, libidinem concitat, 
linguam involvit, sanguinem corrumpit, omnia membra debilitat, vitam diminuit, et omnem salutem 
exterminat. 

vv. 34-36 

Noi passavam su per l'ombre c'adona / Ia grave pioggia. Nota quod in duobus locis ponit autor in 
presenti cantica damnatas animas pedibus conculcasse. Primo hic, unde sequitur: «et ponavam le 
piante / sopra lor vanita». Secundo infra, cantu XXXII, circulo 9, prima parte Cociti, ibi: «se voler 
fu o destino o fortuna, / non so; ma, passegiando tra le teste, / forte percossi 'I pie nel viso ad una». 
Ubi est prudenter et sagaciter advertendum quod autor, gradiens per Infernum, in nulla parte 
animas calcat nisi animas gulosorum et proditorum; et hoc ad innuendum quod nulla peccata sunt 
ita vilia et abominabilia sicut ista. Nam peccatum gule est peccatum vile, immo vilissimum. Peccatum 
vero proditionis est peccatum non solum abominabile, sed etiam abominabilissimum. Primum enim 
facit hominem simillimum bestiis, et ideo vile. Secundum vero facit hominem similem dyabolo, et 
ideo abominabile. Et propter ista duo calcat animas gulosorum et proditorum, innuens atque 
monstrans quam sit vile, immo vilissimum, primum, et quam sit detestabile et abominabile 
secundum similiter reputandum. 

Sopra lor vanita che par persona. Quia anima spiritus est, et quod spiritus est, corpus non est, 
ideo anima, cum non sit corpus, tangi non potest. Et ideo, licet autor animas gulosorum calcaret, 
nichil tamen sub pedibus invenire pronuntiat. Ideo ait in textu: «sopra lor vanita che par persona, 
ponavamo le piante». Anime enim ideo vane dicuntur quia tangi non possunt, licet aliquando videri 
possint. 


vv. 40-42 

Tu fosti, prima ch'lo dlsfatto, fatto. Hoc est: Tu Dantes, primo fuisti natus quam ego mortuus, et 
ideo, quia te vidi in mundo, te modo hic in Inferno cognosco. 

vv. 46-48 


Ma dlmmi chi tu se' che 'n si dolente 
luogo se' messo, et a si facta pena, 

che, s'altra e magio, nulla e si spiacente. 

Vult hic dicere autor quod, licet alia peccata sint maiora quam gula, tamen nullum est ita 
displicibile et ita vituperabile. Nam gula de homine rationali facit totaliter bestialem. Et hoc manifeste 
apparet in ira Dei, qua exarsit contra primos parentes, quando propter peccatum gule fecit eis 
tunicas pelliceas, dicens yronice: Ecce Adam factus est quasi unus ex nobis. Quasi diceret: Ecce 
Adam, qui Deo voluit similari, factus est velut animal brutum; et hoc demonstrat indumentum, quod 
consui super cutem suam. 


vv. 52-54 

Voi cittadini mi chiamasti Ciacco. Ciaccus, lingua tusca, <porcum> sonat. Nam gulosus per peccatum 
gule porci actibus similatur. Porcus enim, secundum beatum Ysidorum, dicitur quasi spurcus, quia 
spurcitiis utitur; sic gulosi, cum omnia velint munda in mensa sua, ipsi solum sunt inmundissimi. 
Unde beatus Tadeus in epistula sua: Hii sunt in epulis suis macule convivantes sine timore; et vere 
macule, quia ex delicatis cibariis et potibus magis ceteris maculantur. Porcus, postquam furfure et 
fece ventrem impleverit, luto se immergit. Sic gulosus, post vitium crapule, currit ad vitium luxurie. 
Unde beatus Petrus in epistula sua: Sus lota involutabro luti. Item porcus locum fedat ubi habitat; 
sic gulosi per vomitum se deturpant et statim ad illum redeunt, dum semper ad gule ingluviem 
properant et festinant; et in hoc similantur cani, de quibus idem Apostolus: Canis reversus ad 
vomitum suum. Item porcus est piger, tardus et nunquam laborat, cum cetera animalia suo more 
laborent. Sic gulosi sunt tardi et pigri. De quibus Paulus ad Titum: Cretenses male bestie, ventres 
pigri. Item gulosi multum dormiunt et iacent, unde requiescunt cum Moab in fecibus suis, ut habetur 
Ieremie XLVIII capitulo. Preterea Adam positus fuit in paradiso ut operaretur. Sed quia prius comedit 
quam aliquid operis fecerit, a loco delitiarum deiectus est, quia teste Apostolo: Qui non laborat non 
manducet. Item porcus comedit glandes sub quercu, sed unde cibus veniat non attendit. Sic gulosi 
cibum devorant, sed gratiam largitori non reddunt. Contra quos dicitur Deuteronomii LXVI; Adorato 
Domino tuo, epulaberis in omnibus bonis que Dominus Deus tuus dedit tibi. Et est mirabile de 
gulositate miserrimi hominis, qui prius alimenta expetit quam laboret, vel Deo laudes exsolvat, cum 
non sit tam parve avicula in silva que non prius cantet laudes Deo quam de ramis descendat et ad 
cibum intendat. Item, cum porcus fuerit bene inpinguatus tunc occiditur; sic gulosus incrassatus 
ferculum fit Inferni. Hoc figurat Agag pinguissimus et tremens qui in frustra concisus est a Samuele 
in Galgalis, ut in libro Regum habetur. Agag enim interpretatur solennis festivitas, et bene gulosos 
significat qui festum ventris querunt cum fame mentis, quia ab omni spirituali cibo ieiuni semper 
existunt. Merito igitur iste gulosus qui hic ponitur ab autore Ciaccus a suis civibus est vocatus. Unde 
ipse met ait: 

Voi cittadini mi chiamasti Ciacco: 


Sequitur: 


per Ia dannosa colpa de Ia gola, 


come tu vedi, a Ia piogia mi fiacco. 


Circa peccatum gule quatuor utiliter investigare valemus: Primo, quid sit peccatum gule; 
secundo, quot sunt speties eius; tertio, quot modis in gula peccatur; quarto, quid facere debemus 
dum comedimus ne in peccatum gule cadamus. Circa primum sciendum est quod gula est 
immoderatus edendi et bibendi appetitus. Vel aliter: gula est immoderata qualiumcunque ciborum 
hyantis concupiscentie satisfactio. Et ideo, quia modum et mensuram non habet, merito ab autore 
damnosa culpa vocatur. Tauri enim, secundum beatum Ieronimum, paucorum iugerum pascuis 
aluntur; una silva pluribus elefantis sufficit. Homo vero mari et terra satiari non potest. Nam, ut 
manifeste videmus, omnes pisces maris, fluviorum, lacuum, et stagnorum, omnes volucres aeris, 
omnes bestias agri, omnes feras silvarum, omnes herbas et fructus terre et quicquit terra 
alimentorum gignit, gula hominis vorat pariter et consumit. Circa secundum nota quod sex sunt gule 
speties: Prima speties est ebrietas; et est ebrietas, ut dicit beatus Ambrosius, vile sepulcrum rationis, 
et subdit: Quid enim aliud est quam spontaneus furor? Cum quo concordat Seneca dicens: Ebrietas 
est voluntaria insania. Patet ergo per istas diffinitiones quod ebrietas tollit de anima ymaginem Dei, 
que rationali potentie est impressa, aufert usum rationis et infatuat eam, et ideo hominem assimilat 
bestiis, ut nec discretionem habeat nec verecundiam. Ecclesiastes 3°. Ostendit Dominus de filiis 

hominum quod similes sunt bestiis. Secunda speties gule est mentis ebetudo, quia gula tollit acumen 
ingenii, quia ex multa fumositate cerebrum perturbat. Ieronimus, in libro de vita et honestate 
clericorum: Venter pinguis non gignit tenuem sensum. Tertia speties est voracitas, que transit 
mensuram edendi, et modum quem in se ipso reprehendit; Ecclesiastes VII: Quis ita vorabit et 
delitiis affluet ut ego, sed qui devorant devorabuntur, secundum Ieremiam XXX; quoniam illorum 
finis est infernalis vorago. Quarta speties est languor, idest humorum distemperantia ex 
superfluitate proveniens, quia in multis escis non deerit infirmitas, ut habetur Ecclesiastici XXXVIII. 
Et poeta: Languorem peperit cibus imperfectus ab herculis ardentis stomaco. Quinta speties est 
oblivio, que est preteritorum immemoratio. Gulosus enim et ebriosus multotiens nescit vespere quid 
fecit in mane. Genesis XL: Pincerna pharaonis oblitus est interpretis sui. Sexta speties est crapula, 
que est ciborum indigestio vel eorundem deiectio. Secundum enim Ysidorum XX libro 
Ethymologiarum : Crapula est immoderata voracitas, quasi cruda epula, cuius cruditate gravatur cor, 
et stomacus indigestus efficitur. Unde ex ipsa crapula multi infirmantur et moriuntur. Ecclesiastici 
XXXVII: Propter crapulam multi perierunt, et qui abstinens est adiciet vitam. Plures enim occidit 
cibus et potus quam gladius, secundum Almansorem. In huius figura dicit autor in textu de gulosis: 
Urlar Ii fa Ia piogia come cani; 
de l'un de' lati fanno a l'altro schermo; 
volgonsi spesso i miseri profani. 


Nam ex istis spetiebus gule consequuntur homines 
viscerum tortiones et membrorum dolores, unde 
sequuntur dolorosi clamores. Circa tertium nota quod 
in peccatum gule V modis incurrimus, quos ponit 
beatus Gregorius in Moralibus, quique in hoc versu 
comprehenduntur: «Prepropere, laute, nimis, 

ardenter, studiose». Primus modus est horam 
prandendi prevenire; ideo dicit prepropere. Unde 
Ionatas, filius regis Saulis, sententiam mortis meruit, 
quia gustavit mei ante tempus constitutum edendi. 
Ideo Ecclesiastes X: Ve terre cuius rex puer est, et 
cuius principes mane comedunt. Terra est ipse homo, 
cuius rex est ipsa ratio. Principes vero eius sunt V 
sensus, qui voluptatem suggerunt, et necessitati 
intendunt, ut dicit Gregorius. Secundus modus est 
cum quis delicate cibaria querit. Ideo dicit laute: Hoc 
modo peccavit dives epulo, qui epulabatur quotidie 
splendide, ut habetur Luce XVI. E contra dicit Seneca: 
Palatum tuum fames excitet, non sapores. Tertius 
modus est cibi nimietas. Ideo dicit nimis. Hoc vitio 
Sodoma maculata fuit, de qua dicitur Ezechielis XVI: 
Hec fuit iniquitas Sodome, saturitas panis et otium. 
Ubi dicit Gregorius: Sodoma salutem perdidit, quia 
cum superbie vitio mensuram moderate refectionis 
excessit. Ieronimus: Pluvia illa oportuna est, que 
sensim descendit. Subitus autem et nimis preceps 
hymber terram subvertit, et similiter nimius potus 
nocet. Quartus modus est aviditas comedendi; ideo 
dicit ardenter. Hoc redarguitur in Exau, qui pre fame 
se iam morientem reputavit dicens, ut habetur 
Genesis 69: En morior. Gregorius: Exau 

primogenitorum gloriam perdidit quia magno estu 
lenticulam concupivit. Contra quod dicitur Ecclesiastici 
XXXVI: Noli esse avidus in omni epulione. Quintus 
modus est studiositas, que pertinet ad solicitudinem et 
curiositatem cibos preparandi. Ideo dicit studiose. Pro 
quo peccato redarguunt filii Heli, qui ut habetur primo 
Regum VII: Carnem crudam rapiebant a populo ut 
eam sibi delicatius prepararent. De tali studio dicit 
beatus Ysidorus: Tota die epulas ruminant, qui ad 
explendam gulam vespere delitias parant. Et sic patet 
tertium. Circa vero quartum et ultimum est sciendum 
quod XV nos habere oportet in mensa si in gula 
peccare nolimus. Que in his versibus continentur: 

Sit timor in dapibus, benedictio, lectio, tempus, 


Sermo brevis, vultus hillaris, pars detur egenis, 


Absint delitie, detractio, crapula, murmur, 


Ebrietas, nimius affectus, et hystrionatus, 


Finitoque cibo reddatur gratia Christo. 


Ista XV autoritate sunt Sacre Pagine fulcienda. De primo Ecclesiastici 9: In timore Dei sint tibi 
et convivia. De secundo habetur in Evangelio: Benedixit et fregit. De tertio, Gregorius super Iob, 
primo, ubi Iob oravit pro filiis suis convivantibus, ait: Semper solet epulas comitari loquacitas et 
voluptas. Ideo contra loquacitatem est silentium, contra voluptatem vero lectio, que docet 
abstinentiam. De quarto admonemur in Actibus Apostolorum: Oram prandii non prevenire; intellige 
absque necessitate. De V ait Cato: Pauca in convivio loquere. De VI ait Paulus ad Corinthios 9°: 
Hyllarem datorem diligit Deus. Et Ovidius: Super omnia vultus accessere boni. De VII, Esdre VIII: 
Comedite pinguia et bibite vinum et mittite partes eis qui non habent. De VIII, Ecclesiastes X: 
Vescendum est ad reficiendum non ad luxuriandum. De VIIII ait Augustinus: 

Si quis amat dictis absentum rodere famam, 

Hanc mensam indignam noverit esse sibi. 

De X, Luce XXI: Attendite ne graventur corda vestra crapula et ebrietate. De XI, Ecclesiastici tertio: 
In nequissimo pane murmurabit civitas. De XII, Paulus ad Effeser, V: Nolite inebriari vino in quo est 
luxuria. De XIII, Ecclesiastici XXXVIII: Non te effundas super omnem escam. De XIIII, Esodi XXXVII: 
Sedit populus manducare et bibere, et surrexerunt ludere, idest ydolum adorare. Nam hystriones 
pascere vel ystrioniter vivere est demonibus immolare. Ieronimus: Paria sunt demonibus sacrificare 
et hystrionibus dare. De XV vero et ultimo, habetur in Psalmo: Edent pauperes et saturabuntur, et 
laudabunt Dominum qui requirunt eum, etc. Et sic patent quatuor superius requisita. Sed quia 
dubitabile est an liceat convivare propter peccatum gule, sciendum quod quatuor de causis convivia 
fiunt. Prima est causa misericordie; secunda causa benivolentie; tertia causa mercimonii; quarta 
causa lascivie. Circa primum nota quod convivia fiunt aliquando causa misericordie, et de hoc 
habetur Luce quarto: Cum facis prandium voca pauperes, claudos, et debiles, et tale convivium tunc 
est meritorium vite eterne. Unde sequitur in autoritate premissa et habebis mercedem in celo. Circa 
secundum nota quod convivia aliquando fiunt causa benivolentie amicorum, scilicet cum quando 
invitat quis amicos et parentes, et tunc tale convivium, si fiat causa amicitie vel parentele, est 
indifferens. Si autem fiat propter pacem et concordiam, tunc est meritorium, ut dicit Augustinus 
super epistulam ad Corinthos. Circa tertium nota quod convivia aliquando fiunt causa mercimonii, 
ut homo sic remuneretur, et tunc est indifferens, sicut Balthassar, rex Babillonie, fecit convivium 
optimatibus suis, ut habetur Danielis V. Circa quartum vero et ultimum nota quod convivia aliquando 
fiunt causa lascivie, ut mali vitia sua et loquantur et expleant; tale convivium meritorium est pene 
eterne. Ideo monet Salomon in Proverbiis: Noli esse in conviviis potatorum nec in commessationibus 
eorum qui carnes conferunt ad vescendum. Glosa: Illi carnes conferunt ad vescendum qui in 
conviviis conferunt vitia proximorum. 

vv. 58-75 

I' Ii risposi; «Ciacco, il tuo affanno 
mi pesa si, c'a lagrimar mi ' nvita ; 
ma dimmi, se tu sai, a che verranno 


Usque ibi: 


/e tre faville c'anno i cuori accesi». 

Istum Ciaccum, licet fuerit gulosus, tamen, quia sapiens homo fuit, autor de quibusdam 
secretis ac etiam futuris interrogat, et maxime de tribus. Sed ante benivolentiam eius captat, ibi: 
«il tuo affanno mi pesa si», etc. Primo enim querit ad quid devenient Florentini, ibi: «ma dimmi, se 
tu sai, a che verranno / Ii cittadini de Ia citta partita». Secundo querit si in Florentia, illo scilicet 
tempore quo ita erat divisa, posset iustus aliquis inveniri, ibi: «s'alcun v'e giusto». Tertio querit que 
est causa tante divisionis et discordie inter cives, ibi : «et dimmi Ia cagione / perche l'a tanto discordia 
assalita». Ad primum ait autori Ciaccus quod post longam altercationem venient ad sanguinem, ibi: 
«Dopo lunga tencione / verranno al sangue». Et postquam inter se sanguinem fuderint, una pars ab 
alia expelletur, ibi «e Ia parte salvagia / caccera 1'altra con molta offensione». Que clausula sic 
intelligi debet: In civitate enim Florentina erant tunc temporis due partes: una vocabatur pars 
Alborum, secunda vero dicebatur pars Nigrorum. Primam partem, scilicet Albam, vocat autor partem 
silvestrem, et hoc quia erant novi, non antiqui cives; nam Circuli, qui erant caput istius partis, 
noviter de comitatu venerant, et cives effecti erant. Unde autor infra, tertia cantica, XVI cantu, 
loquens de Circulis ait: «sarian si i Cerchi nel pivier d'Acone». Aliam vero partem per oppositum 
vocat partem utriusque partis civitatem intravit, Albos deiecit et Nigros erexit. Ideo ait autor in 
textu: «Poi appresso convien che questa cagia / infra tre soli», idest infra trium annorum spatium, 
«et che 1'altra», idest pars Nigrorum, «sormonti», idest ascendat, «con Ia forza di tal che teste 
piaggia». Postea sequitur: 

Alte terra lungo tempo le fronti, 
tenendo 1'altra sotto gravi pesi, 

Hoc est dicere, ista pars Nigrorum per longum tempus regnabit, tenendo frontes erectas more 
regnantium, et aliam partem, scilicet Alborum, tenebit pondere gravi depressam tanquam omnino 
devictam, dato quod exinde dedigneris et plores; et hoc dicit quia ipse erat de parte Alborum, que 
fuit postea una cum ipso pariter expugnata. Ad secundam vero interrogationem dicit quod in civitate 
Florentie non sunt nisi duo iusti, ibi: «Iusti son due, ma non vi sono intesi»; quorum nomina non 
declarat. Sed nos istos duos iustos intelligere possumus primum Dantem, autorem istius altissime 
et profundissime Comedie, secundum vero Guidonem de Cavalcantibus: qui duo soli illo tempore, 
quo civitas Florentie fuit intus et extra bellis conquassata civilibus, iusti et amatores patrie sunt 
reperti, et rei publice defensores. Quorum primus, propter ingratitudinem et alia peccata que in 
civitate Florentina vigebant, fuit, prout superius annotatur, expulsus, et alter immatura morte 
preventus. Ad tertiam autem interrogationem dicit quod tria peccata, que vigent et regnant in 
Florentia, sunt causa et materia sue divisionis: Primum peccatum est superbia, secundum invidia, 
tertium vero avaritia. Ista enim tria peccata corda Florentinorum, velut tres facule ardentissime, 
succenderunt. Unde ait autor in textu: «superbia, invidia et avaritia sono / le tre faville c'anno i cuori 
accesi». 

vv. 76-84 

Farinata et Teghiaio. Postquam autor de quibusdam futuris atque secretis fuit certificatus a Ciacco, 
adhuc eum interrogat, volens de statu quorundam nobilium certitudinem obtinere, qui eiusdem 
civitatis fuerunt, utrum sint damnati vel salvati. Ideo ait in textu: 

«Aneor vo' che m'insegni, 
et che di piu parlar mi facci dono, 

Farinata et Teghiaio, che fur si degni, 

Iacopo Rusticucci, Arrigo e 'I Mosca, 
et Ii altri c'a ben far puoser Ii 'ngegni, 
dimmi ove sono, etc.». 

Cui respondens Ciaccus ait ipsos esse damnatos, ibi: «Ei son tra 1'anime piu nere». Et quia fuerunt 
culpis gravioribus onerati, ideo magis ad infima sunt retrusi. Ideo ait in textu: «diverse coipe giu Ii 
grav'al fondo: / se tanto scendi», etc. Diversas culpas ideo dicit, quia non uniformiter, sed 
diversimode sunt damnati. Postquam vero Ciaccus autorem de eo quod petiit certum fecit, dicit quod 
si ad yma descenderit, eos poterit invenire, ibi: «se tanto scendi, Ia i potrai vedere». 

vv. 94-99 

Lo buon maestro a me: «Piu non si desta 
di qua dal suon de /'angelica tromba, 
quando vedra Ia nimica podesta»: 

Hic respondet Virgilius uni tacite questioni. Posset queri: Isti qui sunt sub tali tempestate 
damnati, nunquit ad aliqualem eorum recreationem vel pene mitigationem valent se erigere vel 
movere? Cui respondet Virgilius quod hinc ad diem iudicii nullus potest caput vel aliquod membrum 
de tali tempestate levare. Et confitetur hic Virgilius resurrectionem mortuorum cum Paulo Apostolo 
qui ait: Omnes quidem resurgemus, sed non omnes immutabimur. In momento, in ictu oculi, in 
novissima tuba; canet enim tuba et mortui resurgent. Ideo ait in textu: «di qua dal suon de 1'angelica 
tromba». Michael enim Arcangelus tubam debet tam terribiliter personare, quod ad suum sonum 
omnes mortuos excitabit, et tunc anima quelibet induet suum corpus. Ideo ait in textu: 

ciascun rivedera Ia trista tomba, 
ripilliera sua carne et sua figura, 
etc. 

vv. 100-102 

Si trapassammo per sozza mixtura 

de 1'ombre et de Ia piogia, 

etc. 


Hoc est dicere, sic videndo et sic loquendo transivimus per turpem animarum mixturam et 
pluvie. Nam iste tertius circulus est mixtus et compositus ex duobus, scilicet ex animabus gulosorum 
et terribili tempestate, ibi ab alto continue descendente. 


vv. 112-115 

Noi agirammo a tondo quella strada, 
pariando piu assa i ch'i' non ridico; 
venimmo al punto dove si digrada; 
quivi trovammo Pluto, il gran nimico. 

Hic finit tertius circulus. In isto cantu continentur una comparatio, unum vaticinium, una 
questio, et duo notabilia. Sed quia vaticinium iam est superius explicatum, ideo ad alia breviter 
transeamus. 


[Comparatio] 
vv. 28-30 


PRIMA COMPARATIO. 


Qual e quel cane c'abaiando agogna, 
etc. 


Volens autor demonstrare quomodo et qualiter quieverunt latratus illi terribiles quos Cerberus 
super animas damnatas emittit et tam magis super eum emisit, dicit quod quemadmodum canis, 
dum latrat, si proiciatur in os eius aliquod frustrum panis, statim quietatur, intendens solummodo 
ad cibum quem dentibus conterit devorandum, sic Cerberus, postquam Virgilius terram in eius ora 
proiecit, statim siluit a latratu. Per hoc innuens quod gulosus nisi proiectum fuerit aliquid in os eius, 
ut ait Propheta, sanctificat super eos bellum. 


[Questio] 
vv. 103-111 

QUESTIO. 


Peragrans autor regiones Inferni, et audiens a magistro quod omnes sunt surrecturi et carnem 
propriam assumpturi, interrogat eum dicens: «Dic, queso, magister, ista tormenta que video, 
nunquid post magnam ultimi diei sententiam augmentabuntur, an minorabuntur, an erunt ita 
quoquentia sicut modo»? Cui ait Virgilius: «Revertere ad tuam scientiam naturalem, que vult quod 
quanto res est magis perfecta, tanto magis bonum sentiat similiter et dolorem». Quasi dicat: Anima 
per se sola non est perfecta nisi suo corpori, quod est suum perfectibile, coniungatur. Cum itaque 
homines post generalem resurrectionem in anima et corpore remunerabuntur et punientur, 
manifestum est quod, quanto maiorem perfectionem habebunt, tanto beate anime maiorem gloriam 
obtinebunt, et damnate maiorem penam similiter sustinebunt. Ideo ait in textu: 

«Ritorna a tua scienza, 

che vuol, quanto Ia cosa e piu perfecta, 

piu senta 'I bene, et cosi Ia doglienza. 

Postea sequitur: 


Tutto che questa gente matedetta 


in vera perfection giammai non vada, 


di Ia piu che di qua esser aspecta». 


In quibus verbis respondet Virgilius duabus 
questionibus que fieri possunt. Prima est talis: Tu 
dixisti superius quod quanto res est magis perfecta, 
tanto magis sentit bonum et malum. Sed cum 
perfectio sit optimum quid, et in Inferno non sit 
aliquod bonum nedum optimum, qualis erit ista 
perfectio in damnatis? Respondeo: Duplex est 

perfectio in corporibus suscitatis: una qua corpus ab 
anima animatur; altera qua a corpore suscitato omnis 
defectus penitus resecatur. Primam perfectionem 
habebunt anime damnatorum quando cum suis 
corporibus coniugentur. Secundam vero anime 
beatorum quando ab eis omnis defectus protinus 
abscidetur, iuxta illud versus: Non esurient neque 
sitient amplius, et non cadet super illos sol neque ullus 
estus, quin priora transierunt. Et ideo primo non est 
vera perfectio, de qua ait Apostolus: Omnes quidem 
resurgemus, sed non omnes immutabimur. Ideo ait in 
textu : 


Tutto che questa gente maledecta 


in vera perfection giammai non vada. 


Secunda vero questio potest esse talis: Quod est maius spatium temporis, an illud quo anime 
sunt a corporibus separate, an illud quo erunt cum eisdem corporibus reconiuncte. Et respondet cum 
fide catholica Mantuanus, quod spatium illud quo anime stant a corporibus separate durabit usque 
ad diem iudicii. Illud vero spatium quo anime erunt cum corporibus reconiuncte erit interminabile, 
quia per infinita secula seculorum. Ideo ait: «di Ia piu che di qua esser aspecta», idest anime 
expectant maius esse post diem iudicii quam ante. Et hoc esse quod expectant potest dupliciter 
intelligi: primo quantum ad esse persone, quia erunt in anima simul et corpore, nunc autem sunt 
solum in anima; secundo quantum ad esse temporis, quia illud tempus erit interminabile; istud vero 
est terminabile. 


[Notabilia] 
vv. 43-45 


PRIMUM NOTABILE. 


L'angoscia che tu ai 

forse ti tira for de ia mia mente, 

si che non par ch'i' ti vedesse mai. 

In hoc notabili evidenter apparet quomodo angustie deformant hominem a statu pristino consueto 
in tantum quod dum videtur a notis recognosci non potest. 

vv. 46-48 

SECUNDUM NOTABILE. 


Ma dimmi chi tu se' che 'n si dolente 
luogo se' messa, et a si fatta pena, 
che s'altra e maggio, nulla e si spiacente. 

In hoc notabili demonstratur quantum sit vile et displicibile gule peccatum, quia licet alia vitia 
sint maiora, nullum tamen reddit hominem ita vilem. Et ideo Seneca: Quosdam ventri obedientes 
loco animalium numeremus, non hominum. 

Et sic patet sextus cantus prime cantice. 


VII 

[Incipit] 

INCIPIT VII CANTUS PRIME CANTICE COMEDIE. 


In isto cantu autor descendit in quartum circulum, et incipit quartus circulus ibi: «Noi discendemo 
ne Ia quarta lacca»; et finit ibi: «Or discendiamo omai a magior pieta». Ubi tractat de peccato 
avaritie et prodigalitatis, et de pena que prodigis competit et avaris; que pena est continua revolutio 
ante et retro magnorum ponderum et saxorum. 

[Deductio] 

vv. 1-108 

DEDUCTIO TEXTUS DE VULGARI IN LATINUM. 

In superiori nanque cantu autor prosecutus est de gulosis et in fine ponit quod, illo tertio circulo 
pertractato, venit ad punctum ubi descenditur; et in illo descensu, hoc est in introitu quarti circuli, 
Plutonem invenit, quem vocat maximum inimicum, supple generis humani. Ideo ait in textu: 
venlmo al punto dove si digrada: 
quivi trovamo Pluto, il gran nlmlco. 


Nunc vero in isto VII cantu dicit quod iste Pluto, dum 
ipse autor in quartum circulum introiret, ad 
imperatorem Inferni voce fracta clamavit dicens: Pape 
Satan, pape Satan aleph\ Tunc Virgilius autorem ne 
timeret dulciter confortavit dicens: «Non tibi noceat 
timor tuus, quia potestas istius, licet sit magna, non 
tamen impedimentum prestabit quin istam ripam 
descendere possis». Postquam vero magister 
discipulum confortavit, se volvit ad illum dicens: «Tace, 
maledicte lupe, et cum tua rabie interius te consuma; 
non enim sine causa per nos ad yma descenditur». Et 
statim respondet tacite questioni: Poterat enim dicere 
Pluto: De cuius licentia vos itis ad yma? Et ille: De 
licentia certe illius altissime voluntatis que habitat in 
illo loco in quo Michael fecit vindictam de strupo illo 
superbo; idest primo angelo qui tunc strupum 
commisit quando divinam potentiam affectavit. Et 
nota quod in nulla parte Inferni Deus simpliciter 
nominatur; et iste est mos omnium poetarum, Deum 
cum damnatis nullatenus nominare. Unde Statius, VIII 
Thebaydos: Testor inane chaos - quid enim iurandus 
Apollo? Audiens autem Pluto rationem quam Virgilius 
assignavit, ad terram taliter est prostratus qualiter 
vela navium fracto mali gubernaculo presternuntur, et 

tunc secure in quartum circulum descenderunt. Ubi 
dicit autor se invenisse maximam gentium 
multitudinem, que una contra aliam magna saxa 
volvebant. Et videbatur ipsi autori quod omnes de isto 
circulo qui erant ad sinistram suam essent clerici, 
propter quod ait ad Virgilium: «Dic michi magister, 
que gens est ista et si fuerunt clerici omnes isti quos 
hic cernimus a sinistra». Et Virgilius ad eum dicit quod 
omnes fuerunt clerici, peccato quidem duplici maculati, 
avaritia scilicet et prodigalitate. Sed postquam istum 
quartum circulum peragrassent, penam avarorum 
mentaliter contemplando, et de fortuna que 
temporalia bona commutat diutius disputando, ad 
unum fontem turbidum devenerunt; qui quidem fons 
per unum fossatum ad yma descendit, et in quadam 
planitie requiescit. Et tunc ista aqua efficitur quedam 
palus, in cuius medio est quedam civitas infernalis que 
Ditis ab omnibus antiquis sapientibus nuncupatur. Sed 
antequam istam paludem, que Ditis Circuit civitatem, 
autor intrasset, dicit quod circuerunt aliquantulum 
dicte paludis ripam. Ideo ait in textu: 


Cosi girammo de Ia lorda pozza 


grand'arco, tra Ia ripa secca e 'I mezzo, 


con Ii occhi volti a chi dei fango ingozza. 


Venim'al pie d'una torre al da sezzo. 


EXPOSITIO LICTERE. 


vv. 1-3 


«Pape Satan, pape Satari aleppe!» / comincio Pluto. In isto circulo in quo peccatum avaritie 
condemnatur, autor ponit Plutonem tanquam episcopum avarorum. Interpretatur enim Pluto 
<terra>, sive <divitie>. Unde beatus Ysidorus, VIII libro Ethymologiarum ait: Pluto grece, latine 
<Diespiter> vel <Ditis pater>, quem alii Orcum vocant, quasi receptorem mortium. Ab antiquis 
autem poetis presul vocabatur terrarum. Et ideo autor sub istius episcopatu ponit et subicit clericos 
et laycos prodigos et avaros. Qui quidem Pluto, dum vidit ad considerationem sui regni hominem 
descendere sapientem, videns suum iter impedire non posse, tria breviter facit: Nam primo miratur 
et expavescit; secundo dolet et contristatur; tertio auxilium maioris implorat. Quod miratus et 
pavore plenus fuerit patet per illud verbum quod protulit, <Pape>, quod quidem verbum est 
interiectio admirantis. Quod doluerit et contristatus fuerit patet per illud aliud verbum cum dixit 
<aleph>. Aleph enim interiectio est dolentis, que tantum sonat aput Hebreos quantum A aput 
Latinos. Nam in omni alfabeto cuiuscunque lingue prima lictera est A, quam Hebrei dicunt aleph, et 
Greci alpha, et in omni lingua interiectio est dolentis. Quod vero auxilium maioris clamaverit, patet 
quia Luciferum imperatorem Inferni in auxilium sui voce fracta clamavit, cum dixit: «Sathan, 
Sathan». 

Con Ia voce chioccia. Nota hic duo pulcra moralia: Primum est quod, non valens Pluto in suo 
episcopatu impedire autorem, autoritatem sui maioris implorat; quemadmodum episcopi nostri ea 
que ipsi non possunt ad Dominum Papam significant, quia ipsi de minoribus et ipse habet de 
maioribus iudicare. Secundum est quod Pluto, dum clamare voluit, non alta voce sed fracta clamavit. 
Et hoc est ad derisionem prelatorum nostrorum qui, statim quod sunt facti episcopi, dum cantant 
missas habent voces debiles atque fractas admodum campane, que dum est fracta non clare sonat. 
Ideo ait in textu: «con Ia voce chioccia». 

vv. 22-24 

Come fa l'onda Ia sovra Caribdi. In mari nanque Sicilie sunt duo marina pericula, unum quod vocatur 
Caribdis, alterum vero Sylla. Et est Caribdis dicta quasi <carinas abdens>, eo quod gurgitibus 
occultis naves absorbet et glutit. Nam ibi mare voraginosum existit et quasi reflexum in se et 
tortuosum, et ideo naves inde transeuntes in se attrait et deglutit. Ter in die fluctus eicit et ter 
sorbet. Nam aquas accipit ut evomat, vomit ut sursum eiciat, ut dicit Ysidorus. Et Ovidius: Evomit 
et potat dira Caribdis aquas. Unde Caribdis causatur ex repercussione aquarum ad invicem 
coeuntium, que tunc in celum ascendere videntur; dum vero retrocedunt, videntur descendere in 
abyssum. Silia enim est ingens saxum in mari Sicilie eminens, habens multa promuntoria sive capita 
ad que collisi fluctus horrendum strepitum faciunt. Unde fabulose canes ibi latrare dicuntur. Ovidius: 
Silia rapax canibus Siculo latrare profundo. Cui naves casu aliquo inpingentes, a naufragio non 
evadunt. Ista autem duo pericula sunt navibus et navigatoribus inimica, nam dum naute unum vitare 
cupiunt, in aliud sepius impelluntur. Iuxta illud: Incidit in Siliam cupiens vitare Caribdim. 
Exemplificat itaque autor et dicit quod quemadmodum in Caribdi una aqua cum alia frangitur, sic 
illa gens avarorum et prodigorum, dum una contra aliam saxa volvit, ex percussionibus retrocedit. 

vv. 25-27 

Qui vid'i' gente plu c'altrove troppa. Nota quod de nullo peccato dicit autor tantam multitudinem in 
Inferno vidisse, quantam vidit in isto circulo de multitudine avarorum. Et hoc quia iuxta Prophetam, 
a maiore usque ad minorem omnes avaritie student. 

vv. 46-48 

Piloso al capo papi et cardinali. Cum omnes clerici habeant capita rasa, quare ponit autor quod pape 
et cardinales capita pilosa habeant? Respondeo: Capilli enim, qui sunt superfluitates corporis, 
divitias et bona temporalia prefigurant. Et quia clerici debent a se avaritiam et amorem pecunie 
removere, ideo capita rasa gerunt; et quia clericis secularibus sunt possessiones concesse, ideo 
concessum est eis longiores portare capillos quam religiosis, quibus nichil conceditur possidere. 
Habent igitur omnes clerici capita pilosa, quia omnes bona temporalia avare desiderant, avare 
procurant, avare tenent, avare dispergunt, et avare dimittunt. 

vv. 55-57 

In eterno verranno a Ii due cozzi. Hic dogmatizat Virgilius penam Inferni esse eternam, et subdit 
quod omnes avari clauso pugillo de sepulcro resurgent. Unde dicit in textu: «Questi surgeranno dei 
sepulcro / coi pugno chiuso». Et hoc quia avare bona temporalia clauserunt in hac vita, et ideo in 
alia vita nichil poterunt de eo quod congregarunt penitus invenire. Unde Psalmista: Thesaurizat et 
ignorat cui congregabit ea, quia relinquent alienis divitias suas; et sepulcra illorum que sunt omnino 
vacua, domus illorum in eternum. Et iterum: Nichil invenerunt omnes viri divitiarum in manibus suis. 

Et questi con i crini mozzi. Hic tangit clericos prodigos et avaros qui capitibus rasis in 
derisionem eorum de sepulcro in resurrectione generali resurgent: et sic implebitur illa cominatio 
quam facit eis Dominus per Prophetam dicens: In die illa decalvabit Dominus verticem filiarum Syon, 
idest animas clericorum qui debent super populum cura solicita vigilare. Nam Syon specula 
interpretatur, et signat ecclesiam, in qua tanquam in specula ponuntur clerici ut super populum 
vigilent et ipsum custodiant et defendant. 


vv. 58-60 

Mal dare et mai tener Io mondo pulcro. Hic autor tractat de duobus vitiis sibi invicem oppositis, de 
avaritia videlicet et prodigalitate: circa que tria breviter videamus. Et primo, utrum ista vitia sunt 
opposita; secundo, de ipsis vitiis; tertio, quid istorum gravius iudicatur. Circa primum sequamur 
sanctum Thomam doctorem. Queritur enim, secundum eundem, utrum prodigalitas et avaritia 
opponantur, et videtur quod non; triplici argumento. Primum enim tale est: Opposita enim non 
possunt esse simul in eodem, sed aliqui sunt simul prodigi et liberales; ergo prodigalitas non 
opponitur avaritie. Preterea, opposita sunt circa idem; sed avaritia, secundum quod opponitur 
liberalitati, est circa passiones quasdam quibus homo afficitur ad pecuniam; prodigalitas autem non 
videtur esse circa aliquas anime passiones; non enim afficitur circa pecunias nec circa aliquid aliud 
huius; non ergo prodigalitas opponitur avaritie. Preterea, peccatum principaliter recipit spetiem a 
fine; sed prodigalitas semper videtur ordinari ad aliquem finem illicitum, propter quem bona sua 
expendit, et precipue propter voluptates. Unde et Luce XV dicitur de filio prodigo quod dissipavit 
substantiam suam luxuriose vivendo. Ergo videtur quod prodigalitas opponatur magis temperantie 

et insensibilitati quam avaritie et illiberalitati. Sed contra est quod Philosophus in secundo et quarto 
Ethycorum ponit, prodigalitatem oppositam liberalitati et illiberalitati, quam nunc avaritiam dicimus. 
Respondeo dicendum quod in moralibus attenditur oppositio vitiorum ad invicem et ad virtutem 
secundum superabundantiam et defectum diversimode. Nam in affectione divitiarum avarus 
superabundat plus debito eas diligens; prodigus autem deficit minus debito earum solicitudinem 
gerens. Circa exteriora vero, ad prodigalitatem pertinet excedere quidem in dando, deficere autem 
in retinendo et acquirendo; ad avaritiam autem pertinet, e contrario, deficere quidem in dando, 
superabundare autem in accipiendo et retinendo. Unde patet quod prodigalitas avaritie opponitur. 
Ad primum ergo dicendum quod prodigalitas attenditur circa passiones pecunie, non sicut abundans 
in eis, sed sicut deficiens. Ad secundum dicendum quod nichil prohibet eidem in esse opposita 
secundum diversa; ab illo tamen aliquid magis denominatur quod est principalius. Sicut autem in 
liberalitate, que medium tenet, precipua est datio, ad quam acceptio et retentio ordinantur, ita etiam 
avaritia et prodigalitas precipue attenduntur secundum dationem. Unde ille qui superabundat in 
dando vocatur prodigus, qui autem deficit in dando, qui tamen non excedit in accipiendo, ut 
Philosophus dicit in quarto Ethicorum. Similiter etiam contingit quod aliquis excedat in dando, et ex 
hoc est prodigus, et simul cum hoc excedat in accipiendo; vel ex quadam necessitate, quia dum 
superabundant in dando, deficiunt eis propria bona, unde coguntur in debite acquirere, quod pertinet 
ad avaritiam; vel etiam propter animi inordinationem, dum enim non dant propter bonum, quia, 
contempta virtute, non curant undecumque et qualitercumque accipiant. Et sic enim secundum istud 
sunt prodigi et avari. Ad tertium dicendum quod prodigus non semper abundat in dando propter 
voluptates, circa quas est intemperantia; sed quandoque quidem ex eo quod taliter est dispositus 
ut divitias non curet, quandoque autem propter aliquid aliud, ut frequentius tamen temperantias 
declinant. Tamen, quia ex quo superflue expendunt in aliis, etiam in rebus voluptuosis expendere 
non verentur, ad quas magis inclinat concupiscentia carnis; tunc etiam, quia non delectantur in bono 
virtutis, querunt sibi delectationes corporales, et inde est quod Philosophus dicit in quarto Ethycorum, 
quod multi prodigorum fiunt intemperati. 

Circa secundum, primo videamus de avaritia, secundo de prodigalitate. Circa vero avaritiam 
tria summarie videamus: primo, ipsius diffinitionem; secundo, ipsius dannificationem; tertio, ipsius 
parturitionem. Quantum ad primum, taliter avaritia diffinitur: Est enim avaritia, secundum 
Augustinum De Civitate Dei, immoderata libido habendi. Secundum vero theologos, avaritia est 
multa perquirere et superflua pauperibus non erogare. Secundum autem Philosophum, avaritia est 
glorie sive quarumlibet rerum insatiabilis et inhonesta cupido. Et dicitur <avarus> quasi <eris>, vel 
<auri cupidus>. Non est enim avaritia auri vitium, sed hominis perverse amantis illud, ut XIII De 
Civitate Dei dicit Augustinus. Vel avaritia dicitur ab a quod est <sine>, et varex, quod est nervus in 
poplice, qui succisus facit claudicare; et avaritia facit hominem claudum ad celestia et curvum ad 
terrena: Abacuch tertio: Incurvati sunt colles mundi, idest divites, superbi ab itineribus eternitatis 
eius, quia non procedunt ad ullas divitias future beatitudinis. Quantum vero ad secundum, nota quod 
avaritia iniuriatur Deo, ledit suum subiectum, et defraudat proximum. Iniuriatur enim Deo, quia 
aufert ei summum amorem, debitum honorem, et divinam ordinationem. Primo, aufert sibi summum 
amorem, qui sibi debetur a creatura rationali, quia cum Deus sit summe bonus, summe est ab 
homine diligendus; bonitas quidem est causa amoris summi, et summa bonitas est causa summi 
amoris. Ideo Deus summe diligendus est. Unde Mathei XXII precipitur: Diliges Dominum Deum tuum 
ex tota anima tua et ex tota mente tua. Quam autoritatem sic exponit Augustinus: Ex tota anima, 
idest ex tota voluntate, sine contradictione; ex tota mente, idest ex tota memoria sine oblivione. 
Hec omnia aufert avarus Deo et convertit in terram: ideo in celo nullum habet premium. Ieronimus: 
Rogo quo pudore mercedem laboris vel obsequii speret in celo cui in terra orta fuit solicitudo. 
Secundo, aufert Deo summum honorem, scilicet latriam que est servitus Deo debita a sua creatura, 
et facit eos aureos et argenteos contra legem; Exodi XX. Unde merito ipsa avaritia ydolatria 
appellatur, Ad EffeserM\ Avaritia que est ydolorum servitus. Et poeta: Quod quis colit et veneratur, 
hoc illi deus est. Tertio, avaritia nititur pervertere divinam ordinationem. Deus enim ordinavit sursum 
celum et terram deorsum, sed avaritia preponit terram celo et lutum stellis. Materia nempe auri et 
argenti lutum est, ut dicit Philosophus. Cum ipsa terra sit sex elementorum lutum, eius est aurum 
et argentum. Fit etiam aurum per artificium ex stercoribus quorundam animalium; unde anime recte 
disposite procul abiciendum est aurum, et non amore aliqualiter complectendum. Modici enim flores 
herbarum multo sunt nobiliores auro et argento, que humana facit cupiditas pretiosa. Item avaritia 
ledit suum subiectum, idest hominem in quo regnat. Homo enim avarus in acquirendo divitias 
sustinet multos labores; in custodiendo ipsas metum patitur et timorem; in perdendo vero eas vel 
in morte relinquendo affligitur dolore. Unde versus: 

Dives divitias non congregat absque labore, 

Non tenet absque metu, non perdit absque dolore. 

Sed nota quod V modis peccat avarus in divitiis: primo, nimis ardenter appetendo; secundo, 
iniuste vel illicite acquirendo; tertio, avare retinendo; quarto, prodigaliter dispergendo; quinto et 
ultimo, in morte non debite relinquendo. Omnia ista sunt autoritatibus fulcienda. De primo 
Psalmista: Filii hominum usquequo gravi corde? ut quid diligitis vanitatem, et queritis mendacium? 
De secundo, Abacuch secundo: Ve qui congregat avaritiam domui sue; usquequo aggravat contra 
se dempsum lutum. De tertio, Ecclesiastici V: Est et alia infirmitas quam vidi sub sole: divitie 
congregate in malum Domini sui. De quarto, Luce XV: Reprobatur filius prodigus qui consumpsit 

substantiam lasciviose vivendo. De V et ultimo, habetur in Psalmo: Relinquent alienis divitias suas. 
Item avaritia dannificat proximum. Nullus enim avarus multum dives effici potest sine multorum 
depauperatione. Unde Seneca, in epistula LXXVII ad Lucilium contra divitias sic arguit: Ex malis 
bonum non fit; divitie ex multis paupertatibus fiunt; ergo divitie bone non sunt. Circa tertium vero 
nota quod avaritia parturit multos filios, videlicet fraudem, dolum, inimicitiam, lites, mendacia, 
periuria, usuras, symonias, inquietudinem, et proditionem. De quibus cum occurrerit suis locis 
dicetur. Circa prodigalitatem vero est notandum quod prodigalitas ita est opposita avaritie, ut ex 
superioribus patet, quod quemadmodum avaritia omnia tenaciter tenet, ita prodigalitas omnia vane 
dispergit. Sed circa hoc queritur quod istorum duorum sit gravius peccatum. Et sic deveniemus ad 
ultimum. 

Videtur enim quod prodigalitas sit gravius peccatum quam avaritia, quod sic probatur: per 
avaritiam enim homo nocet proximo, quia bona sua ei non comunicat; per prodigalitatem vero homo 
nocet sibi ipsi. Dicit enim Philosophus in quarto Ethycorum quod corruptio divitiarum per quas homo 
vivit est quedam ipsius esse perditio. Gravius autem peccat qui sibi ipsi nocet quam alii, secundum 
illud Ecclesiastes XIIII: Qui sibi nequam est, cui bonus erit. Ergo prodigalitas erit gravius peccatum 
quam avaritia. Sed contra est quod Philosophus dicit 2° Ethycorum, quod prodigus multum videtur 
melior illiberali, idest avaro. Respondeo dicendum quod prodigalitas secundum se considerata minus 
peccatum est quam avaritia. Et hoc triplici ratione: Primo quidem, quia avaritia magis differt a virtute 
opposita quam prodigalitas. Magis enim ad liberalitatem pertinet dare, in quo superabundat prodigus, 
quam retinere, in quo superabundat avarus. Secundo, quia prodigus est multum utilis quibus dat; 
avarus autem nulli, sed nec sibi ipsi, ut in quarto Ethycorum habetur. Tertio, quia ut ait Seneca, 
illud peccatum est gravius cuius est insanabilior egritudo. Sed prodigalitas curatur vel curari potest 
duobus modis: primo, paupertate, quia si prodigus efficitur pauper, erogare non potest; secundo 
modo, senectute, quia naturaliter avaritia sequitur senectutem. Sed avaritia nullo istorum modorum 
curatur; nam si avarus efficitur pauper, magis in avaritia induratur. Si autem efficitur senex, magis 
in ipso senio iuvenescit. Ad argumentum vero in contrarium positum, dicendum quod differentia 
prodigi et avari non attenditur secundum hoc quod est peccare in se ipsum et in alium. Nam prodigus 
peccat in se ipsum dum bona sua consumit, unde vivere debet. Peccat etiam in alterum consumendo 
bona ex quibus aliis providere deberet; et precipue hoc apparet in clericis, qui sunt dispensatores 
bonorum Ecclesie, que sunt pauperum, quos defraudant prodige expendendo. Similiter etiam avarus 
peccat in alios inquantum deficit in dationibus; peccat et in se ipsum inquantum deficit in sumptibus. 
Unde dicitur Ecclesiastes V: Vir cui Deus dedit divitias nec tribuat ei potestatem ut comedat ex eis. 
Sed tamen in hoc superabundat prodigus, quia sicut et sibi quibusdam aliis nocet, quod tamen 
aliquibus prodest. Avarus autem nec aliis nec sibi prodest, quia non audet uti etiam ad suam 
utilitatem bonis suis. Propter ista itaque duo peccata ait autor in textu: 

Mal dare et mat tener Io mondo pulcro 
a tolto loro, et posti a questa zuffa: 

Ista enim duo peccata avaris et prodigis auferunt Paradisum, et ponunt eos ad illam rixam que 
superius est taxata. Ideo ait in textu: «a tolto loro Io mondo pulcro». Et qualis sit illa rixa adiungit 
dicens: «qual ella sia, parole non ci apulcro», idest verba ad hoc exprimendum non pulcrifico. 


vv. 61-63 

Or puoi, filliuol, veder Ia corta buffa 
de' ben che son com messi a Ia fortuna, 
etc. 

Hic tangit autor quomodo bona fortunalia non sunt stabilia, immo fluxa. Ad cuius rei clariorem 
evidentiam est sciendum quod, sicut dicunt philosophi, quelibet spera sive celum movetur, 
gubernatur, et regitur per unam substantiam separatam, idest per unum angelum. Motus vero primi 
mobilis causatur a mente divina, unde Philosophus: Oportet, inquit, virtutem moventem celum 
habere potentiam infinitam, et sicut Deus omnia celestia per se aut per angelos gubernat et regit, 
ita rebus temporalibus rectorem et gubernatorem instituit. Iste autem rector et gubernator non est 
aliud nisi velle suum; et ista sua voluntas bona temporalia dat, dividit et commutat secundum 
beneplacitum suum. Unde beatus Augustinus ait: Voluntas Dei est prima et summa causa omnium 
corporalium atque spiritualium motionum. Nichil enim fit sensibiliter et visibiliter quod non de 
invisibili atque intelligibili summi imperatoris aula aut iubeatur aut permittatur, secundum 
ineffabilem iustitiam premiorum atque penarum gratiarum et retributionum in ista totius creature 
amplissima quadam immensaque re publica. Hucusque Augustinus. Et Daniel ait ad regem 
Nabuchodonosor: Est excelsus in regno hominum et cui voluerit dabit illud. Ista autem dispensatio 
et divisio sive provisio temporalium bonorum a paganis antiquitus, et etiam a mundanis hodie, 
fortuna vocatur. Quam, re vera, catholicus verus, licet credat mutabilitatem in rebus esse fortunam, 
confiteri non debet. Unde Augustinus: Linguam corrige, sententiam tene. Quasi dicat: Licet in 
sententia teneas omnia temporalia esse mutabilia atque fluxa, hoc dicas a velle divino non a fortuna 
vel fato procedere. Fortuna enim nichil aliud est nisi temporalis dispositio provisorum, vel ipsarum 
rerum temporalium mutabilitas secundum quod a voluntate divina procedit; et hoc non solum 

sentiunt catholici sed etiam prudentissimi paganorum. Nam Seneca, licet fortunam nominet, tamen 
Deum mutare omnia dicit. Ait enim secundo libro Tragediarum: 

Quicquid a nobis minor extimescit 
Maior hoc vobis dominus minatur; 

Omne sub regno graviore regnum. 

Nemo confidat nimium secundis. 

Nemo desperet meliora lapsis, 

Miscet hoc illis, prohibetque doto 
Stare fortunam ; rotat omne fatum. 

Nemo tam divos habuit faventes; 

Crastinum [ut] posset sibi polliceri: 

Res deus nostras celeri citatas 
Turbine versat. 

Hucusque Seneca. Pingebatur autem ab antiquis ipsa fortuna in rota, in forma mulieris oculos 
cecos habentis. In forma mulieris ideo pingebatur, quia bona temporalia fragilia sunt et fluxa. Ideo 
ceca, quia bona temporalia hominem excecant, dum se extollit in prosperis et deprimit in adversis. 
Vel ceca ideo pingebatur, quia ad modum hominis ceci bona sua inordinate dispergit. Unde quarto 
Tragediarum ait Seneca: 

Res humanas ordine nullo 
Fortuna regit, spargitque manu 
Munera ceca, peiora fovens; 

Vincit sanctos dira libido, 

Fraus sublimi regnat in aula. 

Tristis virtus perversa tulit 
Premia recti; castos sequitur 
Mala paupertas vitioque potens 
Regnat adulter. 

Pingebatur et gemino vultu. Nam anterior facies erat alba propter prosperitatem, sed posterior 
nigra propter adversitatem. In rota autem ideo pingebatur, quia in rota sunt quatuor diversitates. 
Est enim una pars recte summa; est alia infima; est tertia que descendit de summo deorsum; est 
et quarta que scandit ab ymo sursum. Similiter in temporalibus quidam sunt in summa prosperitate, 
quidam in infima adversitate, quidam descendunt a prosperitate in adversitatem, quidam vero de 
adversitate eriguntur in prosperitatem. Autor autem, cum antiquis cupiens concordare fortunam, 
idest mutabilitatem rerum temporalium, sub nomine cuiusdam dee designat. Et est hic quedam 
figura que dicitur prosopopeia. Est autem prosopopeia formatio nove persone. Ista vero fortuna 
omnia bona temporalia mutat. Et ideo qui bonis temporalibus inmituntur oportet, secundum 
sententiam beati Gregorii, ut cum ipsis corruentibus corruant. Unde Philosophia ait ad Boetium, 
secundo De Consolatione: «Si ventis vela committeres, non quo voluntas peteret, sed quo flatus 
impelleret promovereris. Si arvis semina crederes, feraces inter se annos sterilesque pensares. 
Fortune te regendum dedisti; domine moribus oportet obtemperes. Tu vero volventis rote impetum 
retinere conaris?» Et infra, eodem libro, ait ipsa fortuna ad Boetium: «Rotam volubili orbe versamus, 
infima summis, summa infimis mutare gaudemus». Et poeta: 

Ex humili ad summa parvum fastigia rerum 
Extollit quotiens, volvit fortuna iocari. 

vv. 64-66 

Che tutto Foro ch'e sotto Ia luna 
et che gia fu, di quesfanime stanche 
non ne potrebe far posar pur una. 

Vere omnes thesauri qui sunt sub luna mentem avari hominis satiare non possent; et hoc quia, 
ut ait Seneca: Avaro tam deest id quod habet quam quod non habet. Ea vero que sunt supra lunam, 
sicut sunt celestia, possunt mentem hominis quietare. Unde beatus Augustinus ait: Quicquid Deus 
potest michi dare non me satiaret nisi se ipsum dare promitteret. Et alibi: Inquietum est cor nostrum 
donec requiescat in te. Et Psalmista: Satiabor cum apparuerit gloria tua. 


vv. 82-84 

Che d'e occulto come in erba Fangue. Vult hic dicere autor quod iudicium fortune est nobis occultum 
sicut occultatur aliquando anguis, idest serpens, in herba, quam dum homo vult carpere, pungitur 
a serpente. Vel sicut venenum est occultum in herba, que licet appareat pulcra, odorifera, et suavis, 
si est venenosa interficit comedentem. Et sic bona temporalia, licet videantur pulcra, delectabilia et 
utilia, multotiens tam anime quam corpori sunt nociva. Quod noceant anime patet quia bona 
temporalia Dei oblivionem inducunt. Unde Psalmista: Incrassatus est dilectus et recalcitravit: 
incrassatus, inpinguatus, dilatatus. Dereliquit Deum factorem suum et recessit a Deo salutari suo. 

Quod vero noceant corpori patet quia quanto homo ascendit in altum, tanto magis cum cadit 
descendit ad ymum. Unde poeta Claudianus: Tolluntur in altum ut lapsu graviore ruant. Idcirco 
beatus Gregorius dicit quod cum omnis fortuna sit timenda, magis est timenda prospera quam 
adversa. Adversa enim multotiens hominem corrigit et ad Deum deducit. Unde idem Gregorius: Mala, 
inquit, que nos hic premunt ad Deum nos ire compellunt; sed prospera, ut iam dictum est, totum 
contrarium operatur. 

vv. 85-87 

Vostro saver non a contrasto a lei: 
questa provede giudica et persegue 
suo regno come it toro It altri dei. 

Dicit hic autor quod nulla humana sapientia potest obviare vel resistere voluntati divine. Unde 
Apostolus: Non est sapientia contra Dominum. Et Salomon ait ad Deum: Non est qui tue possit 
resistere voluntati. Quod autem dicit: «Questa provede / suo regno come il loro Ii altri dei», sic est 
exponendum: Quemadmodum enim Dei, idest Angeli, movent sua regna, idest celos, ita Fortuna 
movet regnum sibi commissum. Angeli enim dicuntur Dii, ut ibi: Deus stetit in synagoga Deorum, 
idest Angelorum. 


vv. 91-93 

Quesfe colei ch'e tanto posta in croce 
pur da color che te dovrian dar lode, 
dandole biasmo a torto et mata voce. 

More mundanorum loquitur hic autor, contra clericos verba dirigens; qui quidem, ut manifeste 
videmus, pro maiori parte indigni, de infima paupertate ad ditissimas prelaturas, et de infimo statu 
ad statum excellentissimum extolluntur, et semper istam fortunam condemnant, a qua tota die 
bonus et sapiens eicitur, et malus et inscius sublevatur. Unde poeta: Tolluntur ad astra nefandi. 


vv. 97-99 

Or discendiamo omai a magior pieta. 

Hic finit quartus circulus. Et finito hoc circulo, dicit Virgilius ad autorem : Descendamus admodo 
ad videndum maiora tormenta. Maiora enim dicit, quia quanto magis descendit, tanto magis maiora 
invenit et graviora peccata. Et assignat causam quare debent descendere, nec hic debeant ulterius 
immorari, dicens: «Gia ogni stella cade che saliva / quando mi mossi». Ad cuius evidentiam est 
sciendum quod autor, quando intravit Infernum, dies recedebat et nox veniebat. Unde supra, 
secundo cantu: «Lo giorno se n'andava et l'aer bruno», idest nox - supple «veniebat»; et non erat 
ei concessum stare in Inferno nisi quantum Christus stetit in Limbo. Unde illa hora qua tenebre facte 
sunt super universam terram, quando scilicet Christus in Limbum descendit, autor ingressus est 
Infernum; et illa hora qua Christus resurrexit a mortuis, autor de Inferno exivit. Et nota quod totum 
illud tempus quod autor in Inferno consumpsit, ab illa scilicet hora qua intravit, usque ad illam qua 
inde exivit, computat unam noctem. Et hoc quia ibi nulla est dies sed perpetua nox; in celo autem 
est dies sine nocte; in mundo autem sunt dies et noctes. Et quia istud tempus breve erat ad tot et 
tanta videnda, ideo ait Virgilius autori: «Quando nos incepimus nostrum iter, nox surgebat, et ille 
stelle que ascendebant a parte orientali iam incipiunt cadere versus occidentem; idcirco oportet nos 
iter nostrum accelerare». Ideo sequitur in textu: «e 'I troppo star si vieta». 


vv. 100-102 

Noi ricidemo 'I cerchio a 1'altra riva. Hic incipit quintus circulus, et finit in cantu sequenti, ibi: «Venimo 
in parte Ia 've il nocchier forte, / «Usciteci», grido, «qui e l'entrata». Qualiter autem in V circulum 
de quarto descendat, ostendit per hunc modum: quod ipsi reciderunt circulum ad aliam ripam; non 
enim totum ipsum perscrutati fuerunt, sed ipsum reciderunt, et sic recidendo devenerunt ad unum 
fontem qui ebullit et effunditur per unum fossatum, quod quidem ab ipso fonte derivatur. Qualis 
autem sit ipsa aqua que ab isto fonte descendit, ostendit dicens: «L'aqua era buia assa' vie piu che 
persa». Hoc idem ponit Statius, primo Thebaydos: Tuque umbrifero Styx livida fundo. Ipsi vero iuxta 
descensum istius aque descenderunt ad yma. Et cum in ymo fuissent, dicit autor quod ista aqua 
facit in quadam planitie unam paludem que dicitur Stix, in qua dum ipse autor actente consideraret, 
vidit unam gentem nudam, lutosam, et valde melancolicam; que gens in illa palude lutosa unus 
alium percutiebat non solum cum manibus, sed etiam cum capitibus, pectoribus, atque plantis; et 

quod dolorosius est, membratim se dentibus detruncabant. Tunc Virgilius dixit autori: Fili, vide 
animas illorum quas ira devicit; et volo etiam quod pro certo credas quod sub ista aqua est gens 
aliqua que respirat, et sic respirando facit istam aquam pullulare ad summum, sicut oculus tibi dicit 
quocunque se girat. Ille vero misere anime que sic erant in lymo defixe suam sortem narrabant 
dolendo dicentes: «Nos fuimus tristes et accidiosi in illo aere dulci qui a sole alacer efficitur, nunc 
vero in isto lymo misero contristamur». Virgilius autem et autor iuxta paludem iter arripientes a 
fossato recedunt, et contemplando fangosos sive lymosos in ripa ipsius paludis inveniunt finaliter 
quandam terram. 

In isto VII cantu autor ponit duas comparationes et duo notabilia. 


[Comparationes] 
vv. 13-15 


PRIMA COMPARATIO. 


Quali dal vento le gonfiate ve/e 
cagiono avolte, poi che l'arbor fiacca, 
tal cadde a terra Ia fiera crudele. 

vv. 22-24 


SECUNDA COMPARATIO. 


Come fa l'onda Ia sovra Caribdi, 

che sl frange con quella In cui s'intoppa, 

cosi convien che qui Ia gente rlddl. 

Iste due comparationes superius exposite sunt in glosis. 

[Notabilia] 

vv. 10-12 


PRIMUM NOTABILE. 


Non e sanza caglon 1'andare al cupo. 

In hoc notabili in fide catholica confirmamur, que credit et predicat quod nichil in mundo accidit sine 
causa. Nichil enim fit sensibiliter et visibiliter quod non de invisibili atque intelligibili summi 
imperatoris aula aut iubeatur aut permittatur, ut ait Augustinus. 

vv. 25-27 


SECUNDUM NOTABILE. 


Qui vld'l' gente plu c'altrove troppa. 

Vere nullum peccatum est quod ita repleverit orbem terrarum sicut est peccatum avaritie et 
prodigalitatis, quia, iuxta Prophetam, a maiori usque ad minorem omnes avaritie student. 

Et sic patet septimus cantus. 


VIII 

[Incipit] 


INCIPIT VIII CANTUS PRIME CANTICE COMEDIE. 

In isto octavo cantu autor sequitur quod incepit in fine superioris cantus tractare, scilicet de V circulo, 
quod incepit superius, ibi: «Noi ricidemo 'I cerchio a 1'altra riva», et finit infra in isto, ibi: «venimo 
in parte dove 'I nocchier forte: / «Usciteci», grido: «qui e 1'entrata». Et tractat in isto circulo de 
quatuor peccatis, scilicet de accidia, ira, invidia, et superbia, et de pena que optime competit eis. 
Figure autem istorum quatuor peccatorum sunt iste: Stix tenet figuram accidie; Flegias tenet 
figuram ire; fumus paludis tenet figuram invidie; limus vero paludis tenet figuram superbie. 

DEDUCTIO TEXTUS DE VULGARI IN LATINUM. 


vv. 1-64 

Ut in superiori cantu patet, postquam autor de quarto circulo, in quo puniuntur avari et prodigi, 
pertractavit, dicit se per unum fossatum de quarto in quintum circulum descendisse. Qui quidem V 
circulus non est aliud nisi una palus obscura, livida, fetida, et lymosa, iuxta quam dum animas 
contemplando transirent, devenit ad quandam turrim que in ripa istius paludis erat. In cuius 
cachumine antequam ad ipsam turrim appropinquaret vidit duas faculas accensas, sicut in processu 
istius cantus declarat, et etiam unam aliam tertiam, que respondit istis, vidit tam a longe 
demonstrari quod vix poterat eam oculus contemplari. Tunc ait autor ad Virgilium: «Iste ignis quid 
dicit, et qui sunt illi qui eos fecerunt?» Et Virgilius ad eum: «Iam», inquit, «super sucidas undas 
discernere potes id quod ab istis faculis expectatur, si fumus paludis illud non tibi celat». Et statim 
facta responsione Virgilii, dicit autor se vidisse versus eos unam naviculam venientem sub 
gubernaculo unius solummodo galeoti, qui veniendo clamabat: «Or se' giunta, anima fella». Cui 
Virgilius ait: «O Fregias, o Fregias, tu clamas in vacuum ista vice, quia nil aliud habebis nisi quod 
lutum transibis». Et his dictis, descendit in barcam, et post ipsum secutus est Dantes; et statim fuit 
propter gravidinem corporis onerata. Ideo dicit: «et sol quando fui dentro parve carca». Et quia tunc 
magis onerata erat, ideo magis de aqua secabat. Floc videtur de VI libro Eneydorum extractum, ubi 
de descensu Enee in barcam loquitur Mantuanus dicens: «Gemuit sub pondere cimba / subtilis et 
multam accepit rimosa paludem». Natura enim navium est quod quando non sunt onerate modicum 
secant aquas, quando vero sunt onerate tunc magis, propter honera, demerguntur et aquas secant; 
et sic cum navicula Fregias portat solummodo animas, tunc leviter transit aquas; sed cum portavit 
Dantem, quia in anima et corpore erat, ideo navicula aquas dicitur secuisse. Unde in textu dicitur: 
«Tosto che 'I duca et io nel legno fui, / secando se ne va 1'antica prora / delfacqua piu che non fa 
con altrui». Et dum sic per illam aquam mortuam navigarent, unus qui erat in illa palude submersus 
surrexit et ait ad Dantem: «Quis es qui ante horam - supple mortis - venis?» Et Dantes ad eum: 
«Si ego venio, non remaneo. Sed tu quis es, qui factus es ita turpis?» Cui ille respondit: «Sicut tu 
vides, sum unus qui plango». Et cum Dantes sibi respondisset dicens: «Cum planctu et luctu, spiritus 
maledicte, remaneas», ille ut naviculam submergeret ambas manus ad ipsam extendit. Quod ut 
Virgilius perpendit, statim illum in aquam reiecit dicens: «Vade istac cum aliis canibus». Et postea 
cum brachiis amplexatus est sibi collum, et dans sibi osculum ait: «O anima que abhorres et 
dedignaris superbos, benedicta sit illa que te concepit. Iste enim, sicut fuit in mundo persona 
arrogans et superba, et nullum bonum memoriam suam ornat, sic sua umbra est hic furiosa. Et dico 
tibi quod multi superius, hoc est in mundo, se reputant magnos reges, qui in ista palude stabunt 
sicut porci in volutabro suo». Tunc Dantes ait ad Virgilium: «Magister, multum delectarer videre 
istum in ista aqua lymosa submergi». Et Virgilius ad eum: «Antequam aliam ripam videas, erit de 
hoc tuus animus satiatus». Et ecce non multo post ab aliis damnatis iste damnatus capitur, deridetur, 
et in aqua submergitur, clamantis omnibus: Ad Phylippum Argenti de Florentia, spiritum bizarrum, 
idest inconversabilem ac iracundum. Et ille, iracundia ductus, semetipsum dentibus attrettabat. 

vv. 65-81 

FHis omnibus visis, dicit autor quod illum spiritum in tali pugna derisoria dereliquit, et ad quamdam 
civitatem ferro ignito muratam, que dicitur Ditis, sic navigando pervenit. Ad quam cum 
appropinquassent, Fregias ad eos alta voce clamavit dicens: «Exite de navi. Hic est introitus 
civitatis». Et tunc illi ambo, scilicet Virgilius et Dantes, de navicula descenderunt. Et hic finitur 
quintus circulus. 

vv. 82-130 

Quo finito, facit autor preambulum ad sextum, dicens quod ad clamorem Fregias vidit super portas 
civitatis plus quam mille demones, qui superstitiose dicebant: Quis est iste qui sine morte, hoc est 
antequam moriatur, vel sine morte, idest sine peccato, vel sine morte, idest sine pena Inferni, vadit 
per regnum mortue gentis[?] Virgilius autem fecit signum quod secrete alloqui vellet eos. Tunc illi 
dixerunt ei: «Veni tu solus et ille recedat, qui tam audaciter per istum regnum intravit. Solus 
revertatur per fatuam stratam. Probet si per eam scit reverti, quia tu hic remanebis, qui eum per 
tam obscuram duxisti contratam». Quod audiens, autor tanto fuit timore ac pavore simul arreptus, 

quod nunquam inde credidit ad propria remeare, et totus pavidus ad Virgilium ait: «O mi care dux, 
qui plus quam septem vicibus me in periculis securasti, et de eisdem me protinus extraxisti, noli me 
hic dimittere, queso, taliter desolatum; et si transire nobis ulterius est negatum, reinveniamus 
statim vestigia nostra simul». Cui Virgilius ait: «Noli timere, quod nostrum iter non potest nobis 
quisquam auferre, a tali nobis domino est concessum. Sed hic me expecta, et spiritum tuum fessum 
conforta et ciba spe bona, quod ego te in mundo infimo non relinquam». Et his dictis, a Dante recedit 
et versus ianuam civitatis, demonibus locuturus, accedit. Qui cum eis modicum loquendo stetisset, 
et nichil cum eis profecisset, quia in faciem eius portas clauserunt, melancolia plenus reversus est 
ad autorem, dicens: «Licet ego irascar, tu fili, noli timere, quia ego vincam pugnam, malis gratibus 
quorumcumque qui intus ad defensionem se volvant. Non enim est nova michi ista eorum superbia, 
quia iam usi sunt ea michi in illa porta sacrata que adhuc sine clavibus aperitur. Super quam portam 
tu vidisti mortuam scripturam, et iam citra eam per descensum descendit transeundo per circulos 
sine duce unus talis, quod per eum aperietur nobis civitas, iuxta votum. Unde ait autor in textu: «tal 
che per lui ne fi' Ia terra aperta». 

EXPOSITIO LICTERE. 


vv. 1-6 


I' dico, seguitando, c'assai prima 
che noi fossim'al piu de l'alta torre, 

Ii occhi nostri n'andar suso a Ia cima 

per due fiammette, 

etc. 

Continuatio est ad precedentem cantum. Superius nanque dixit: «Venimo al pie d'una torre al 
da sezzo». Nunc vero continuando dicit quod antequam ad pedem turris venissent, vidit in cacumine 
ipsius turris duas accensas faculas elevari. Quem quidem ignem ideo demones qui ibi habitant 
ostenderunt, ut signum darent demonibus civitatis que in medio paludis est sita, ut barcam mitterent, 
que eos ad ripam aliam transportaret. Duas autem ideo faculas ostenderunt, ad ostendendum quod 
due anime veniebant, quia quot anime veniunt, tot facule accenduntur. Illi vero demones qui super 
portas habitant civitatis, visis faculis, unam faculam elevarunt ad respondendum quod navicula 
veniebat. 


vv. 7-9 


Et i' mi volsi al mar di tutto 'I senno. Magistrum suum mare totius sapientie autor appellat, quia, re 
vera, in omni mundana scientia profundissimus homo fuit. Unde Macrobius, super Somnio Scipionis 
de Virgilio ait: Virgilius nullius discipline expers plene per omnia beatos exprimere volens ait: «O 
terque quaterque beati»: quam quidem autoritatem sic exponit ipse Macrobius: Anima, inquit, 
constat ex tribus potentiis: prima dicitur rationalis, secunda concupiscibilis, tertia vero irascibilis, 
idest animositas. Corpus autem constat ex quatuor elementis, scilicet terra, aqua, aere, et igne. 
Volens itaque ipse Virgilius beatitudinem anime simul et corporis ponere ait: «O terque quaterque 
beati». Et beatus Augustinus vocat ipsum Virgilium egregium poetarum. 

vv. 19-21 

Fregias, Fregias, etc. Iste Fregias, qui cum navicula animas descendentes portat a turri usque ad 
civitatem Ditis, interpretatur < ira fremens>, vel cconturbatio mentis>. Et ponitur hic ab autore 
quasi punitor sive executor quatuor peccatorum, scilicet accidie, ire, invidie, et superbie. Ad quorum 
omnium evidentiam clariorem est sciendum quod, postquam autor in superioribus circulis de 
peccatis carnalibus, que sunt tria, scilicet luxuria, gula, et avaritia, pertractavit, nunc in isto V circulo 
de peccatis spiritualibus que sunt quatuor, scilicet accidia, ira, invidia, et superbia, compendiose 
pertractat. Et quoniam iste quatuor vitia dolorem et tristitiam inducunt in animum, ideo ipsa in uno 
loco concludit. Quod vero dolorem et tristitiam gignant, patet: nam accidia nil aliud est quam dolor 
et tristitia de bono spirituali inquantum bonum impedit corporale. Ira autem, secundum Philosophum, 
est appetitus vindicte; sed talis appetitus continua tristitia noscitur esse mixtus. Similiter invidia est 
dolor proveniens ex felicitatibus alienis, de qua poeta: Invidus invidia comburitur intus et extra. Et 
Socrates: Utinam, inquit, omnes invidi in omnibus locis oculos et aures haberent, ut de omnium 
prosperitatibus torquerentur. Superbia vero, quia est appetitus proprie excellentie, Philosopho 
attestante, et semper appetat altiora, in quibus ruina maxime continetur, sine dolore vel timore 
mixta continuo esse non potest. Nam, pagina divina docente, didicimus quod inter superbos semper 
iurgia sunt. In peccatis autem carnalibus aliqua delectatio reperitur, ut patet in luxuria, gula, et 
aggregatione pecunie. Quod enim in duobus primis delectatio sit annexa ad sensum, manifeste 
videmus. Quod autem in aggregatione bonorum temporalium animus delectetur, patet quia multas 



83 


tribulationes sustinent homines pro temporalibus congregandis, in quibus, nisi esset delectatio, 
minime laborarent. Unde Lucanus: 

Impiger extremos currit mercator ad Indos 
Per mare pauperiem fugiens, per saxa, per ignes. 

Cum igitur illa quatuor vitia ad tristitiam pergant, merito autor iste homines his vitiis laborantes 
in palude Stygia ponit esse submersos. Nam secundum beatum Ysidorum, XIIII Ethymologiarum, 
Stix a tristitia dicitur esse dicta, eo quod tristes faciat vel quod tristitiam gignat. Quod autem ista 
quatuor genera hominum autor in ista palude submergat, patet: Peccata enim capitalia, a quibus 
multa alia derivantur, sunt VII. Primo est, descendendo dico deorsum, luxuria, secundum gula, 
tertium avaritia, quartum accidia, quintum ira, sextum invidia, septimum vero superbia. De primo 
peccato egit autor secundo circulo, cantu V; de secundo egit circulo tertio, cantu VI; de tertio egit 
circulo IIII, cantu VII et octavo. Postquam vero de V circulo, hoc est de palude Stigia exit, civitatem 
ingreditur, in qua ponit sepultam hereticam pravitatem. Patet ergo quod, ex quo ad illa peccata que 
non sunt capitalia sed ex capitalibus oriuntur, progreditur, quod in isto V circulo alia quatuor 
poetando concludat. Quod autem hic ea concludat patet per textum: et primo de accidiosis, ibi: 
«Fitti nel limo dicen tristi fummo / nel aer dolce che dal sol s'allegra, / portando dentro accidioso 
fummo». Secundo, de iracundis, ibi: «Figlio, or vedi, 1'anime di color cu’ vinse 1'ira». Tertio, de invidis 
habetur ibi: In eo quod dominus Phylippus Argenti, tactus dolore cordis quod autor per penas Inferni 
sine pena transibat, navem submergere conatus fuit, et in eo quod Virgilius vocavit eum canem, 
dicens: «Via costa con Ii altri cani». Nam canes naturaliter sunt invidi; unde unus non suffert quod 
alius rodat ossa. Quarto, de superbis habetur ibi: «Quanti si tengon or Ia su gran regi / che qui 
staranno come porci in brago, / di se lasciando orribili dispregi». Et ideo istius paludis Fregias ponitur 
gubernator, qui in lingua Greca, ut dictum est, dicitur < ira fremens> vel <conturbatio mentis>, quia 
ista peccata mentem hominis dolore conturbant. 

Et quia in toto isto loco de quatuor peccatis capitalibus pertractatur, ideo de ipsis hic aliqua ad 
utilitatem legentium videamus. Et primo de accidia, circa quam quatuor consideranda occurrunt: 
Primo, eius quiditatem; secundo, eius damnabilitatem; tertio, remediorum oportunitatem; quarto, 
spetierum multiplicitatem. Circa primum nota quod accidia multipliciter diffinitur. Est enim accidia, 
secundum Damascenum, quedam tristitia aggravans animum, et secundum hanc diffinitionem, 
accidia importat in se quoddam tedium operandi, ut patet per hoc quod dicitur in glosa super illud 
Psalmista: Omnem escam abominata est anima eorum. A quibusdam etiam dicitur quod accidia est 
torpor mentis negligentis bona inchoare. Et secundum hanc diffinitionem, accidia semper est mala, 
quia nullum bonum attentare presummit. Vel accidia est tedium boni, secundum Augustinum, vel 
anime nausea et vite fastidium, et secundum hanc diffinitionem accidia habet odio omne bonum. 
Unde dixerunt filii Israel, ut habetur Numerorum XI: Anima nostra na[u]seat super cibo isto 
levissimo: quia accidia est de cibo levissimo fastidita. Vel accidia est dolor de bono spirituali 
inquantum bonum impedit corporale. Et secundum hanc diffinitionem accidia includitur in quolibet 
capitali peccato, quod sic patet: nam luxuriosus dolet de castitate inquantum suam impedit 
improbam voluptatem; et gulosus dolet de ieiunio et abstinentia inquantum suam impedit ingluviem 
et ebrietatem; et sic de aliis. Circa secundum est notandum quod accidia est damnabilis, spetialiter 
propter quatuor: primo, quia Deo iniuriatur; secundo, quia saluti anime adversatur; tertio, quia vite 
corporali insidiatur; quarto et ultimo, quia pene eterne assimilatur. Deo quidem iniuriatur, quia 
aufert ei debitum cultum et famulatum ad quem creatus est homo. Ysaye LX: Germen plantationis 
mee ad glorificandum; idest ad hoc plantatus est homo in terra ut Deum coleret, idest laudaret. 
Preterea, Deo debet homo servire cum diligentia, 2° Paralipomenon 9: Omnia facite cum diligentia. 
Sed accidia omnia facit cum tedio et desidia. Unde et accidia maledictionem incurrit, Ieremie VIII: 
Maledictus homo qui facit opus Domini negligenter. Preterea, debet homo Deo servire cum letitia; 
Psalmista: Servite Domino in letitia. E contra: accidia facit omnia cum tristitia. Floc ostendunt eius 
signa in gestu, scilicet, et vultu; quia accidiosus semper habet tristem vultum et tristem incessum. 
Saluti anime adversatur secundum omnem statum hominis, cum sit status eius triplex: scilicet 
innocentie, gratie, et culpe. In statu innocentie tenebatur homo ad opus, quia ad laudem Dei et 
cultum eius, Genesis II: Posuit Deus hominem in Paradiso ut operaretur et custodiret illud. In statu 
culpe pene est subditus et labori. Genesis tertio: In sudore vultus tui vesceris pane tuo. In statu 
gratie tenetur ad opera penitentie, et maxime post lapsum, Apokalipsis II: Memor esto unde 
excideris et age penitentiam; sed his omnibus accidia adversatur. Vite corporali insidiatur, quia cum 
accidia sit tristitia, quedam est vite corporalis consumptiva et mortificativa, iuxta illud Proverbiorum: 
Sicut tynea vestimento et vermis ligno, sic tristitia nocet cordi. Assimilatur enim accidia aque 
quiescenti; manifestum est enim quod aqua currens non corrumptitur, sed aqua in fovea quiescens. 
Unde Oratius: Et vitium capiunt ni moveantur aque. Sic homo accidiosus et tediosus in suis otiis 
conputrescit. Item accidia assimilatur salicibus iuxta aquas, que nullum afferunt fructum, quamquam 
frondose existant. Sic accidiosi, quamvis membra habeant quibus valeant operari, fructuosa opera 
non producunt. Ideo dicitur in Psalmo: In salicibus in medio eius suspendimus organa nostra. 
Accidiosus enim organa divine laudis suspendit cum a bono spirituali propter carnis quietem recedit. 
Item accidiosus comparatur turdo: dicitur enim turdus a tarditate volatus. Avis enim pinguis et 
ponderosa est, et eius stercus viscus est; unde sepe suo proprio stercore inviscatur. Sic accidiosus 
sua desidia et tristitia ab omni bono retardatur et requiescit cum Moab in fecibus suis, ut habetur 

Ieremie XLVIII. Unde Dominus conminatur accidioso, Sophonie primo: Visitabo super 
viros [et] defixos in fecibus suis. Pene eterne assimilatur; nam accidia videtur in se habere 
damnatorum pigritiam et ponderositatem. Mathei XXII: Ligatis manibus et pedibus, mittite eum in 
tenebras exteriores. Ubi dicit glosa: Ille habet manus ligatas qui bonum operari negligit; ille vero 
pedes, qui bonum velle abicit. Ecce quam similes sunt damnatis accidiosi. Accidia enim est spiritualis 
paralisis, que totum hominem dissolvit et tollit usum membrorum, unde impedit meritum et aufert 
premium; secundo Machabeorum, 9: Alchimus percussus est paralisi. 

Circa tertium nota quod remedia contra accidia sunt considerationes creaturarum tam 
superiorum quam inferiorum, que continue suis laboribus debitis occupantur. Superiora enim sicut 
est firmamentum, sol, luna, et stelle, eundem tenent ordinem atque motum quem a principio a 
divina obedientia acceperunt; et in hoc nec deficiunt nec languescunt. Unde primo Regum, 31°: Hec 
dicit Dominus qui dat solem in lumine diei, ordinem lune et stellarum in lumine noctis: non deficient 
leges iste coram me. Unde continuus motus et obedientia eorum excitare debet tarditatem pigrorum. 
Sed nota quod licet Saturnus situ sit altior, natura tamen est superior et motu tardior. Sic est in 
Ecclesia, que est Dei celum, ubi maiores quandoque magis gravat accidia, ut negligentes fiant in sua 
et suorum custodia. Sepe est in eius vita prava et sedes iniqua sermo multus et fructus nullus, 
lingua magniloqua et manus otiosa, ut dicit Bernardus. Sed nota quod etiam minima negligentia in 
prelatis grave reputatur peccatum, i[m]mo quod plus est, ea que sunt minima in laicis maxima sunt 
in ipsis. Unde Ieronimus: Nuge in ore secularium nuge sunt, in ore vero sacerdotum blasphemie. 
Inferiora autem debent humanam accidiam excitare, ut sunt arbores, piante, semina et alia terre 
nascentia; que multas patiuntur et sustinent tempestates, ut gelu, nives, glacies, grandines, pluviam, 
ventum et estum, et singulis annis spoliantur foliis et fructibus; nec tamen cessant crescere, frondes, 
flores et fructus producere. Talis est vir sanctus circa salutem suam solicitus et attentus, cuius folium, 
idest propositum sive desiderium, semper est viride, nec aliquando deficit facere fructum, eo quod 
ipse sit lignum super aquas gratie transplantatum, ut habetur Ieremie XVII. A minutis etiam 
animalibus humana pigritia summat exemplum. Seneca: Erubescant homines ab exiguis animalibus 
non trahere mores. Unde precipit Salomon, Proverbiorum VI: Vade ad formicam, o piger, et disce 
semitas eius; que cum non habeat ducem cuius scilicet exemplum imitetur, nec preceptorem cuius 
doctrina instruatur, nec principem cuius sententia eius negligentia puniatur, preparat tamen sibi in 
estate necessaria. Et nota quod cum formica sit minimi corporis, portat tamen pondus maius se. 
Piger vero cum sit magni corporis, nec vult digito onera tangere, nec minima adimplere, ut dicitur 
Mathei 13. Apis etiam, licet sit parva et modica musca, tamen mirabilia operatur, ut patet in 
compositione domorum, discursione locorum, et in confectione mellis et cere. Ecclesiastici VI: Brevis 
in volatilibus apis, et tamen initium dulcoris habet fructus eius. Dicitur etiam de apibus quod nulla 
inter eas potest vivere otiosa. Valet etiam ad excitationem huius humane pigritie quod legitur in 
Vitis Patrum, quod cum quidam sanctus vidisset ornatum cuiusdam mulieris, flens ait: Ignosce michi 
omnipotens Deus, quia unius diei huius meretricis ornatus superavit totius vite mee industrie 
ornamenta. Et abbas Pannutius, videns mulierem in Alexandria, flevit; et causam querentibus sic 
respondit: Fleo propter duo: primum est perditio istius mulieris; secundum est quia non habeo tale 
studium placendi Deo, quale ut placeat hominibus habet ista. Circa quartum vero et ultimum, nota 
quod de accidia multiplices filie oriuntur, et spetialiter novem: quarum prima est tepiditas sive 
remissio, per quam homo languet ab opere bono; et quia tepidus est, ab ore Dei est totaliter 
evomendus; Apocalipsis tertio: Utinam calidus esses aut frigidus; sed quia tepidus es, evomam de 
ore meo. Que quidem autoritas est taliter secundum veros expositores catholice exponenda. Ille est 
enim calidus, qui divino amore fervescit; ille vero est frigidus, qui a divino calore elongatus frigescit; 
ille autem tepidus dicitur qui, licet non sit malus, tamen in divino obsequio tepide operatur. Sed quia 
talis ex quadam fiducia de suis bonis posset confidere, aliquando suam negligentiam non curaret. 
Idcirco Deus talem volens corrigere, sibi tam terribiliter comminatur. Secunda est mollities sive 
pigritia, que non vult pati aspera nec aggredi ardua. Circa que duo, scilicet pati aspera et aggredi 
ardua, fortitudo versatur. Tertia est timor servilis qui penam habet, sed non meretur palmam, ut 
dicit Gregorius. Hic vero, quia presummit mala et difficiles circumstantias circa bonum, ideo non 
audet aggredi illud. 

Quarta est desperatio, que est relaxatio mentis ad peccandum, ut dicit Augustinus; et hec est 
valde periculosa, quia qui desperat de venia, non est scelus quod facere abhorreat; 2° Regum 
secundo: An ignoras quod periculosa res sit desperatio. Est etiam periculosa corpori desperatio, quia 
quandoque homo per ipsam incidit in mortem corporalem, ut patet in Iuda, qui laqueo se suspendit, 
ut patet Mathei XXVII et 2° Regum XVII: Dicitur quod Achitofel, sciens regnum redditurum ad David, 
ascendit in domum suam, in gilo et laqueo se suspendit. Quinta est somnolentia, que corpus et 
animam gravitate premit, et usum sensuum tollit. Sic somnus dicitur a quadam potentia que dicitur 
sensus, licet minus improprie, et gignitur somnolentia ex pigritia, quandoque vero e converso pigritia 
nascitur de somnolentia, sicut contigit de nube et aqua, quia ex aqua oritur nubes et ex nube funditur 
aqua; Proverbiorum XIX: Pigredo immittit soporem, etc. Sexta est negligentia, que non curat facere 
ea ad que quis de iure tenetur. Unde Petrus Apostolus, In Itinerario Clementis, ait: Omnium malorum 
mater est ignorantia, nutrix vero negligentia; ex quo apparet quod negligentia est malorum nutrix. 
Sed Ecclesiastes VII dicitur: Qui timet Deum nichil negligit. Septima est pusillanimitas, que a pusillo 
animo dicitur, et mediam habet fiduciam aggrediendi bonum. Ieronimus: Pusillanimis aut non incipit. 

aut ab incepto desistit. Ideo Ad Corinthios 9° confortat Apostolus ipsos dicens: Reformamini 
pusillanimes; quasi dicat, ne pre debilitate animi deficiatis. Octava est otiositas, que fugit opus, sicut 
e converso negotiatio fugit otium. Hec filia est ianua ad omnia mala; Ecclesiastici XXIII: Multa mala 
docuit otiositas. Et poeta: Sempter variam dant otia mentem. Istud enim vitium, cum abundantia 
rerum temporalium conciunctum, peccatum pessimum adinvenit, scilicet masculum in masculum 
exardescere; Ezechielis XVI: Hec fuit iniquitas Sodome, saturitas panis et otium. Nona est torpor 
que gelidum facit affectum, et totum hominem vere pigrum, ut fiat quasi uter in pruina, idest gelidus 
et strictus, et ad omne opus bonum inutilis. 

Secundo loco tractandum est de ira, circa quam quatuor sunt videnda: primo, quid est ira; 
secundo, si in sapientem potest cadere ira; tertio, que mala infert homini ira; quarto, de spetiebus 
ire. Quantum ad primum, sciendum quod ira tripliciter diffinitur. Prima diffinitio est talis: Ira est 
impetus concitati spiritus, idest anime rationalis que per iram inflammata precipitatur in furorem. 
Hec diffinitio pater per Salomonem, Proverbiorum XXVI. Cum hac diffinitione concordare videntur 
Philosophus ac etiam Damascenus. Dicunt enim ambo quod ira est accensio sanguinis circa cor, ex 
cuius calore anima inflammatur. Inflammatur enim et accenditur ex contumeliis atque minis. Nam 
sicut ex collisione lapidis et ferri gignitur ignis, sic ex contumeliis receptis anima exardescit. Sed 
nota quod est quedam materia que ad ignem non consumitur, sicut hebanus, que est arbor quam 
nullus devorat ignis. Talis est vir patiens, qui iracundie igne non superatur nec iniuria frangitur, quia 
non contristabit iustum quicquid acciderit ei, ut habetur Proverbiorum VII. Alia est materia que de 
levi accenditur et de levi extinguitur, sicut candela. Hec est ira que de facili mitigatur, super quam 
sol non occidit, quia talis iratus cum ipsa ira noctem non ingreditur, implens illud Apostoli ad Ephesios 
IIII: Sol non occidat super iracundiam vestram. Alia est materia conservativa ignis, ut sunt ligna et 
maxime iuniperus, qui dicitur quasi ciuvans pirum>, idest ignem. Dicit enim Ysidorus quod eius 
carbo succensus et cinere reconditus servat ignem per annum. Talis est iratus, cuius ira non de facili 
aboletur nisi prius se vindicet; et tales vocantur a Philosopho in quarto Ethycorum difficiles. Ponit 
enim ibi Philosophus tria genera iracundorum, videlicet acutos, amaros, difficiles, sive graves, que 
quidem distinctio sic exponitur a Thoma de Aquino. Potest enim secundum eundem ira ex duobus 
attendi: Primo quidem ex ipsa ire origine, et hoc pertinet ad acutos, qui nimis cito irascuntur, et ex 
qualibet levi causa. Alio modo potest attendi ex ipsa ire duratione, eo scilicet quod ira nimis 
perseverat, quod quidem potest esse dupliciter: Uno modo quia causa ire, scilicet illata iniuria, nimis 
in memoria hominis perseverat; unde ex hoc homo diutinam tristitiam concipit, et ideo sunt sibi 
ipsis graves et amari. Alio modo contingit ex parte ipsius vindicte quam aliquis ostinato querit 
appetitu, et hoc pertinet ad difficiles sive graves, qui non dimittunt iram quousque puniant. Ideo 
dicit idem Philosophus quod punitio quietat impetum ire. In fornace autem ire tres fabri operantur: 
primus est superbia, que exsufflat folles tumidorum verborum; secundus est invidia, que tenet 
ferrum duritie cordis cum forcipe inveterati rancoris; tertius est contumelia, que assidue cundit nimis 
opprobiis et contumeliis. Isti tres fabri uno versiculo continentur: Flat forcipes rectusque tenet 
cunditque piragmon. 

Secunda diffinitio est talis: Ira est perturbatio mentis. Circa quam diffinitionem nota quod 
triplex est perturbatio: una meritoria, secunda prohibita, tertia permissa; de quibus supra habetur 
cantu V. Tertia diffinitio talis est secundum Augustinum XIII, De Civitate Dei: Ira est ulciscendi libido. 
Cum quo concordat etiam Philosophus dicens: Ira est appetitus vindicte. Circa quam diffinitionem 
nota quod triplex est appetitus sive libido vindicte: una remissa, alia inordinata, tertia ordinata. 
Remissa enim tepide corrigit. Hanc habuit Hely sacerdos Dei qui, ut habetur in primo Regum, filios 
suos peccantes tepide arguebat, et in peccato perseverantes non corrigebat; propter quam 
remissionem ablatum est sacerdotium a domo sua; et tandem cadens de sella retrorsum, fractis 
cervicibus expiravit. Inordinata autem nimis et indebite contra delinquentes irascitur. Unde tali ire 
a sapienti viro est frenum sagaciter apponendum, sicut fecit Architas Tarentinus qui, ut scribit 
Valerius libro quarto, capitulo de moderatione, cum iratus esset villico suo ait: Summerem a te 
supplicium, nisi nimis iratus essem. Et subdit Valerius: Maluit enim impunitum dimittere quam 
propter iram gravius punire. Ordinata autem ira que nobis ad corrigendum male facta conceditur 
habet suas circunstantias observare, videlicet tempus, modum, et locum. 

Quantum ad secundum, queritur utrum ira et cetere passiones possint cadere in hominem 
sapientem. De qua questione aliter sentiunt ystoyci, aliter peripatetici, aliter vero Christiani. Ystoyci 
enim dicunt huiusmodi passiones non cadere in sapientem; quantumcunque enim ipsi sustineant 
adversa, ipsi tamen tenent animum firmum atque constantem. Unde refert Galienus de Socrate 
quod potionem accepit et, diu de immortalitate anime disputans, potionem illam letus hauxit. 
Peripatetici vero dicunt has passiones in sapientem cadere, sed moderatas et rationi subiectas. Et 
ponit exemplum Seneca de rege qui, audita filii sui morte, dolens coronam de capite deposuit; et 
audiens quod fortiter pugnando obcubuisset, cororam resumpsit, dicens se magis gaudere de filii 
virtute, quam dolere de morte ipsius. Narrat Tullius quod dum Catoni nuntiata fuisset mors filii ait: 
Satisfecit nature filius meus, quia mortalis erat. Unde ipse Tullius in libro De Amicitia in laudem 
Catonis ait: «Aut enim nemo, quod quidem magis credo, aut si quisquam est, ille sapiens fuit. 
Quomodo, ut alia omittam, mortem filii tulit?» Quam ob rem cave ne Catoni anteponas Socratem, 
quem Apollo, ut ait, sapientissimum iudicavit. Huius enim dicta, illius vero facta laudantur. In 
disciplina autem Christiana, ut ait Augustinus, De Civitate Dei, non queritur utrum prius animus 

irascatur aut tristetur, sed unde. Nam, ut idem dicit in lictera: Aliud est irasci fratri, aliud culpe 
fratris. Non enim fratri irascitur qui peccato fratris irascitur, nec sine causa irascitur. 

Quantum ad tertium, nota quod secundum Gregorium ira infert homini VIII mala; Primum est 
quod per ipsam sapientia perditur; Ecclesiastes VII: Ira in sinu stulti requiescit. Secundum est quod 
non solum vita temporalis diminuitur, sed spiritualis sepe amittitur; Ecclesiastici 30: Zelus et 
iracundia minuunt dies. Tertium est quod mansuetudo amittitur, que est custos anime; Ecclesiastici 
quarto: Fili in mansuetudine serva animam tuam. Quartum est quod iustitia relinquitur; Iacobi 
primo: Ira viri iustitiam Dei non operatur. Gregorius: Dum turbatus animus iudicium rationis sue 
exasperat, omne quod furor suggerit rectum putat. Quintum est quod socialis vita perditur; 
Ecclesiastici VIII: Cum iracundo non facias rixam. Gregorius: Qui ex humana ratione iram non 
temperat, necesse est ut bestialiter solus vivat. Sextum est quod concordia rumpitur; Proverbiorum 
XV: Vir iracundus provocat rixas. Septimum est quod lux veritatis absconditur; Gregorius: Cum 
iracundia menti confusionis tenebras incutit, huic Deus radium sue cognitionis abscondit. Octavum, 
quod Spiritus Sancti splendor excluditur. Gregorius: Cum ira quietem menti subtrahat Spiritui Sancto, 
suam inhabitationem claudit. 

Quantum ad quartum et ultimum est sciendum quod ab ira VI filiarum speties oriuntur, 
videlicet rixa, tumor mentis, contumelia, clamor, indignatio, et blasphemia. Que isto ordine 
distinguntur : quia ira aut est in corde, aut profertur ex ore, aut demonstratur in opere. Si in corde 
tantum, tunc est indignatio et tumor mentis; indignatio quidem inquantum irascitur contra aliquem 
quem reputat indignum quod talem iniuriam intulit contra eum; tumor autem mentis est inquantum 
iratus cogitat diversas vias vindicte, et talibus cogitationibus animum suum replet. Item ex ira, 
secundum quod progreditur ex ore, tres filie oriuntur: Prima est clamor, qui est confuse vocis 
immoderantia. Gregorius: Iratus ore sue clamorem format, sed quid sensus loquatur ignorat. Alia 
est secundum quod aliquis prorumpit in verba iniuriosa, et hoc dupliciter: vel contra Deum, vel 
contra proximum. Si contra Deum, sic est blasphemia; et est blasphemia verborum contra Deum 
sordidata prolatio. Dicit enim Ieronimus super Matheum quod blasphemare est de Deo inordinata 
verba proferre. Si contra proximum, sic est contumelia, qua quis alicui inordinate minatur; Sapientie 
VII: In voce malorum contumelia est. Item ex ira secundum quod est in opere nascitur una filia, 
scilicet rixa, per quam intelliguntur omnia nocumenta que infert proximo iracundus, propter quod 
dicitur in Proverbiorum: Vir iracundus provocat rixas. Ubi dicit glosa: Iracundia est ianua omnium 
vitiorum, qua clausa virtutibus extrinsecus aperta ad omne facinus armabitur animus. 

Tertio loco sequitur de invidia, circa quam tria breviter videamus: primo, eius diffinitionem; 
secundo, eius transgressionem; tertio, eius conditionem; quarto, ipsius parturitionem. Circa primo 
queritur utrum invidia sit peccatum, et videtur quod non. Scribit enim Ieronimus cuidam nobili viro 
pro instructione filie sue: Habeat, inquit, socias cum quibus adiscat, a quibus invideatur, quarum 
laudibus mordeatur: et sic non videtur esse peccatum; dicendum quod invidia est tristitia de bono 
alterius inquantum est diminutivum proprii boni. Et ideo homines qui sunt amatores glorie et honoris 
sunt invicem invidi, et maxime in illis bonis in quibus homines amant honorari; de quibus dicit 
sapiens in secundo Rethorice: Hec quidem bona sunt aut secundum genus, aut secundum 
conditionem, aut secundum statum, aut secundum habitum, aut secundum opinionem. Et ideo ad 
illos tantum invidia habetur in quibus homo vult se equare, vel in aliquo istorum preferre. Et ideo 
non est invidia respectu multum a se distantium; puta plebeius homo non studet se equare regi, 
quoniam rex multum eum excedit, et ideo hiis qui multum distant loco, vel tempore, vel statu, homo 
non invidet. Et ratio huius est quia nullus conatur ad ea in quibus est multum deficiens. Et ideo cum 
aliquis in hoc eum excedat non invidet, sed si modicum deficiat, videtur quod ad hec pertingere 
possit, et ideo ad hoc conatur. Iterum pusillanimes sunt invidi, quia quicquid boni alicui accidit, 
reputant se in magno superari. Et ideo dicitur in Iob: Parvulum occidit invidia. Secundo, videndum 
est de ipsius transgressione utrum sit mortale peccatum. Et dicendum quod cum invidia sit tristitia 
de alienis bonis, hoc contingit quatuor modis: Uno modo quando aliquis dolet de bono alicuius, 
inquantum ex eo timetur nocumentum vel sibi vel aliis sibi astrictis, et talis tristitia non est invidia; 
et potest esse sine peccato, iuxta quod Gregorius in Moralibus dicit: Evenire plerumque solet ut non 
amissa caritate, inimici nos ruina letificet, et rursum eius gloria sine invidie culpa nos contristet; ut 
cum, ruente eo, quosdam bene erigi credimus et proficiente illo plerosque iniuste opprimi 
formidamus. Alio modo potest contristari quis de bono alterius, non ex eo quod ille habet bonum, 
sed ex illo quod ei deest; et hoc proprie vocatur zelus, ut sapiens dicit in secundo Rethorice; et si 
iste zelus sit circa bona honesta, laudabilis est; iuxta id quod habetur Ad Corinthios: Emulami 
spiritualia. Sed si fit de bonis temporalibus, potest esse cum peccato et sine peccato. Tertio modo 
tristatur aliquis de bono alterius, eo quod indignus est ille cui accidit bonum. Et est intelligendum de 
bonis temporalibus que proveniunt interdum dignis et indignis, et hec tristitia, secundum quod dicit 
sapiens in secundo Rethorice, vocatur nemesis, que est quedam medietas, ut ipse sapiens narrat. 
Nam invidus qui est in uno extremo tristatur de bonis concessis dignis et indignis; alius autem qui 
est in alio extremo non tristatur, sive bona concedantur dignis sive indignis. Nemesicus vero, qui 
consistit in medio, gaudet de bonis concessis dignis et tristatur de bono concesso indignis. Sed hec 
tristitia prohibetur in divina scriptura: Noli emulari in malignantibus neque zelaveris facientes 
iniquitatem. Et ratio huius est quia sapiens moralis considerat ista bona temporalia secundum se, 
prout possunt magna videri non respicientibus ad eterna. Sed secundum doctrinam fidei, ista 

temporalia proveniunt indignis ex iusta Dei ordinatione, vel ad eorum correctionem, vel ad eorum 
damnationem; huius autem bona nichil sunt in comparatione ad bona futura que servantur bonis et 
dignis. 

Quarto tristatur aliquis de bonis alicuius in quantum alter ipsum excedit in bonis, et hec proprie 
est invidia; et hoc est semper pravum, sicut sapiens dicit in secundo Rethorice, quia dolet de eo de 
quo esset gaudendum; et secundum suum genus est peccatum mortale; quod patet ex suo genere. 
Mortale enim dicitur quod vitam aufert et mortem inducit. Cum igitur invidia contrarietur caritati, 
per quam est vita anime spiritualis, iuxta illud Iohannis in canonica: Nos scimus quoniam translati 
sumus de morte ad vitam, quoniam diligimus fratres. Manifestum est quoniam est peccatum mortale, 
nam caritas gaudet de bono proximi; invidia autem tristatur nisi excusetur propter imperfectionem 
actus, quia in quolibet genere peccati mortalis sunt aliqui actus imperfecti, qui sunt peccata venialia. 
Circa tertium nota quod conditio invidie est valde turpis et periculosa, quia invidia est fel diaboli 
infusum cordi humano. Unde in Actibus Apostolorum VII dixit Petrus ad Symonem: In felle 
amaritudinis video te esse. Fel enim est principium putrefactionis in corpore mortuo, quia cum 
frangitur cista fellis noxius humor diffunditur, qui est causa putrefactionis. Et invidia omnia interiora 
bona corrumpit in ipso momento; Proverbiorum XVIII: Putredo ossium invidia. Item invidia 
comparatur urso qui ad pelvim candentem excecatur; sic invidus ad bonum proximi obfuscatur, ut 
de eo dicatur illud Ecclesiastici XXV: Excecavit vultum suum quasi ursus. Ursus enim diebus festivis 
magis torquetur, quia per vicos trahitur, verberatur, a pueris lapidatur, et a canibus laceratur. Sic 
invidus magis affligitur videns honorem et decorem proximi. Unde Socrates: Quanta sunt felicium 
hominum gaudia, tanti sunt invidorum gemitus. Item invidia similatur talpe, que lumen solis sine 
morte diu ferre non potest. Habet enim oculos sub pelle debiles valde. Sic ipse invidus bonum 
proximi sine morte anime nequit aspicere. Gregorius: Invidus dum de alieno bono affligitur, quasi 
de radio solis excecatur. Item invidia est fera pessima, de qua ait Iacob patriarcha: Fera pessima 
devoravit filium meum. Est enim sevior leone, qui cum sit sevissimus inter omnia animalia, tamen 
predam suam inferioribus comunicat tanquam a natura edoctus, quod omne bonum in comuni est 
comuniter deducendum. Nam sine socio, teste Seneca et Boetio, nullius rei est iocunda possessio. 
Exemplum de quodam rege, qui concessit uni avaro et uni invido quod eligerent unum munus, ita 
tamen quod donum eius qui posterior peteret duplicaretur; et cum uterque differret petere, precepit 
rex ut prius petenti alter oculus erueretur. Statim petiit invidus ut sibi erueretur oculus unus, ut 
socio suo eruerentur duo. Et nota quod apparent exterius signa invidie que poeta Ovidus ponit in 
libro Metamorphoseos, libro 2°: 

Pallor In ore sedet, macies in corpore toto. 

Nusquam recta acies, liventque rubiglne dentes, 

Pectora felle virent, lingua est suffusa veneno; 

Risus abest, nisi quem visi fecere dolores; 

Nec fruitur somno, vigilantibus excita curis. 

Hiis signis poeticis consonat Gregorius dicens: Invidia est arbor cuius radix est superbia, 
truncus malivolentia, rami rancor et odium, folia detractio et mendacium, flores pallor et macies, 
fructus dolor et gaudium; dolor quem non extorquet nisi gaudium alterius, gaudium quod non 
provocat nisi dolor alienus. 

Quantum ad quartum nota quod invidia parturit V pravas filias, scilicet odium, sussurrum, 
detractio, exultatio, et afflictio. Odium quidem, quia cum homo videt proximum suum in bonis 
temporalibus prosperari, incipit eum odire. Item aliquis diminuit gloriam et famam alicuius, et hoc 
dupliciter: vel scilicet in occulto, et sic est sussurrum; si vero in manifesto, sic est detractio. Et est 
sussurrum quasi occultum murmur. Sussurrare enim proprie est apum; translative vero, sussurrare 
est occulte detrahere. Detractio vero est quando quis malitiose diffamat absentem. Sed nota quod 
detractionis V sunt speties: prima, simpliciter malum de aliquo dicere, sicut Pharisei dicebant de 
Christo: Nequaquam bonus est, sed seducit turbas; Iohannis VII. Secunda est pervertere 
intentionem agentis vel dicentis; Ysaie V: Ve qui dicitis bonum malum et malum bonum, ponentes 
lucem tenebras et tenebras lucem. Tertia est minuere bonum etiam si omnino appareat bonum; Iob 
XI: In electis ponit maculam - subaudi detractor. Quarta est comparatione melioris alium deprimere, 
ut in Psalmo: Destruxisti eum ab emundatione, idest emendando unum, idest conmendando eum 
destruxisti reliquum, idest depressisti illum de quo fiebat sermo prius. Quinta est assentire 
murmurationibus. Augustinus: Qui libenter detrahit vel detractores audit, uterque diabolum habet; 
ille in ore, iste in aure. Et iterum Augustinus: Detractio tres interficit uno ictu: detrahentem, 
audientem, et illum de quo fit detractio. 

Sequitur quarto loco de superbia, quam beatus Gregorius in libro Moralium inter vitia capitalia 
non assignat, sed dicit ipsam esse reginam et matrem omnium vitiorum. Est autem superbia, 
secundum Augustinum, XIIII libro De Civitate Dei, perverse celsitudinis appetitus. Et ideo homines 
de solis excellentiis superbire videntur; nam quidam superbiunt de scientia, que est 
excellentissimum bonum. Taliter autem superbienti dicit Dominus, Luce XI: Vide ne lumen quod in 
te est tenebre sint, ut patet in Lucifero, qui pro luce invenit tenebras. Sed nota quod propter duo 
spetialiter nullus debet in scientia gloriari, nec de ipsa inaniter superbire. Primo, quia pauca scimus; 
Ecclesiastes 93: Pauca novimus. Paulo autem dictum est, ut habetur in Actibus Apostolorum XXVI: 
Multe lictere te faciunt insanire. Secundo, quia nichil perfecte scimus. Intellectus enim humanus sic 



88 


se habet ad manifesta nature sicut ad lumen solis oculus noctue, ut dicit Philosophus. Ideo bene 
Plato aiebat: Hoc solum scio, quod nescio. Ieronimus: Nec etiam naturam unius culicis perfecte 
cognoscimus. Unde Symon magus quesivit a beato Petro, ut In Clementis Itinerario continetur, 
quare culex cum sex pedibus habet alas, camelus vero cum quatuor non habet. Nec est nobis alia 
ratio nisi voluntas creatoris, qui sicut voluit fecit. Quidam superbiunt de pulcritudine, que est 
excellens donum, quia per pulcritudinem corporalem devenimus in pulcritudinem spiritualem, et 
maxime creatoris. Dicitur enim quod dum quidam hereticus diceret quid est anima? et audientes nil 
respondere scirent, unus puer ait ad eum: Anima, licet videri non possit, tamen considerari potest 
eius essentia ac etiam pulcritudo, quia anima resoluta a corpore, corpus remanet quasi nichil, et 
tota eius perditur pulcritudo. Sed talis pulcritudo, quia inde homines inaniter gloriantur, vana 
protinus iudicatur. Unde Salomon: Fallax gratia et vana est pulcritudo. Vana ideo dicitur quia non 
diu manet; Ysidorus: Vanum est quod statum suum diu servare non potest. Ideo comparatur flori 
et nivi. Comparatur enim primo flori, qui ad tempus virescit et statim transit et marescit, deinde 
vanescit. Ideo monet poeta: 

O formose puer, nimium ne crede colori; 

Alba ligustra cadunt, vaccinia nigra leguntur. 

Secundo comparatur nivi super fimum, quia dum nix operit fimum, totum videtur album, sed 
ad solis calorem nix liquescit et fimus magis putrescit. Boetius: Quid est pulcritudo corporis nisi 
velamen turpitudinis? Boetius in libro De Consolatione: Si linceis oculis homines uterentur, ut visus 
queque obstacula penetraret, Alchibiadis corpus superficie pulcerrimum nonne turpissimum 
videretur? Et concludit: Te igitur pulcrum videri, non tua natura, sed spectantium oculorum reddit 
infirmitas. Hoc apparet in noctiluca, que in tenebris videtur aurea, in luce vero vermis. Adsili 
hominibus carnalibus, quia in tenebris sunt, pulcritudo venerea videtur incomparabiliter pretiosa. 
Sed non considerant quod pulcritudo veneris est excecatio mentis. Exemplum de Holoferne, qui dum 
vidit pulcritudinem et ornatum ludit et maxime pedum, statim mente captus, ab ipsa fuit capite 
detruncatus. Unde ludit X: Sandalia eius, idest calciamenta, ludit rapuerunt oculos eius, scilicet 
Holofernis. Et ideo, secundum Gregorium, non licet intueri quod non licet concupisci. Impudicus 
enim oculus impudici cordis est nuntius, ut dicit Agustinus. Magna est enim vicinitas inter oculos et 
cor. Dicunt enim naturales quod in formatione hominis primo effigiatur cor, postmodum oculi. Ideo 
Augustinus, in VII Confessionum: Per quales, inquit, ymagines ibant oculi mei, per tales ibat et cor 
meum. David autem, nisi vidisset Bersabee nudam, nec adulterium cum illa perpetrasset, nec virum 
eius morti per suas licteras destinasset. Quidam superbiunt de veste pretiosa, quod est valde vanum, 
quia vestis non est homini concreata, sed aliunde mutuo acquisita. Nam ab ove habemus lanam, a 
terra linum, a vermibus siricum, et a bestiis corium; et hoc quia nudi ingredimur in hunc mundum. 
Damnatur autem vestis propter V, que arguuntur et inducunt peccatum in luxu vestium: Primum 
est pretiositas vel sumptuositas, quando tantum in uno vestimento expenditur de cuius superfluo 
possent vivere multi pauperes. Luce VIII: Ecce qui in pretiosa veste sunt, in domibus regum sunt. 
De nimio ornatu reprehendit Apostolus Timothi 2: Mulieres dicens volo vos orare in omni loco, 
levantes puras manus sine ira et disceptatione. Similiter et mulieres in habitu ornato - glosa decenti 
- cum verecundia et sobrietate - glosa mentis - ornantes se, non in tortis crinibus aut auro aut 
margaritis aut veste pretiosa. Secundum est multiplicitas, ut quando pertice pendent onerate 
vestibus et pauperes moriuntur frigore. Iob XXIV: Nudos dimittunt homines, indumenta tollentes 
quibus non est operimentum in die frigoris. Ieronimus: Alicam rapere convincuntur qui ultra 
necessitate sibi retinere probantur. Tertium est curiositas quando nimis accurate sunt, etiam si sint 
viles. Augustinus: Nemo putet in luxu et studio vestium deesse peccatum, alioquin de asperitate 
vestium non laudaretur. Iohannis, Mathei VII. Quartum est indecentia, que respicit ordinem et 
statum persone: non enim decet clericum vestiri veste militari, vel hystrionica vel meretrica. 
Deuteronimi XXII: Non induetur mulier veste virilem, nec vir vestem muliebrem. Sophonias primo: 
Visitabo super omnes qui induti sunt veste peregrina, idest qui nova genera vestimentorum 
procurant ad vanam gloriam. Quintum est ostensio, que respicit vanitatem et laudem, cum potius 
sit vituperium. Oportet enim ovem gloriari de lana, non te, et verme de sirico; Ecclesiastici XI: In 
vestimento ne glorieris unquam. Item nota quod purpura sanguine tingitur. Purpura ergo utuntur 
qui vestimenta sua multiplicant de sanguine crucifixi, ut clerici maxime, vel de sanguine pauperum, 
ut avari, raptores, et huiusmodi. Quidam superbiunt de dignitate, que terminatur in deiectione et 
vilitate. Exemplum de rege Anthioco, qui, ut habetur 2° Machabeorum V, videbatur sibi pre superbia 
imperare fluctibus maris, montes in statera appendere, et tandem consumptus vermibus et fetore 
expiravit. Pessima igitur est conditio superbie que facit hominem sui status protinus oblivisci. Nam 
homines positi in sublimi in principio quidem sunt mansueti, sed in fine feroces: et hoc totum 
superbia operatur. In figura huius habemus exemplum de Nabuchodonosor, qui elatus in superbiam 
effectus est divino iudicio in parte anteriori bos, qui est animal mansuetum; in parte vero posteriori 
factus est leo, qui est animal ferox. Et ideo homo superbus nec Deo obedit, nec consortio humano 
consentit, nec rationis regulis acquiescit. Dico primo quod homo superbus Deo non obedit, quia sicut 
dicitur in Iob: Ambulant adversus Deum erecto collo. Et Boetius dicit quod cum omnia vitia fugiant 
a Deo, sola superbia se Deo opponit, quia cum in quolibet peccato sint duo, scilicet aversio et 
conversio, alia peccata dicuntur per respectum ad conversionem, superbia vero principaliter per 
aversionem. Et ideo in omni peccato superbia includitur, per quam homo a Deo avertitur. Secundo, 
homo superbus humano consortio non consentit. Videmus enim quod omnia secundum quendam 

ordinem sunt disposita et ad invicem consortia habentia. Sed superbia istum ordinem dissipat; et 
hoc sic patet, que secundum conditionem res nobilitatem recipiunt et locum altiorem sortiuntur. 
Unde animalia que conditionem sensibilem habent sunt semper vegetabilia, herbas, et plantas. Et 
quia homo habet cognitionem intellectualem, constituitur super omnia alia, et super ea dominium 
habet iuxta id ut presit volatilibus, celi, et piscibus maris. Et quia Deus nobilissimam habet 
conditionem super omnia exaltatur, et istum ordinem invenimus in humana natura, quia, sicut dicit 
sapiens in sua Politica, homo qui intellectu viget naturaliter aliis dominatur, et qui deficit intellectu 
et prevalet robore naturaliter est servus. Et hoc est quod dicitur in Scriptura Divina: Qui stultus est, 
serviet sapienti. Sed hunc ordinem subvertit superbus. Unde dicitur in Ecclesiastico: Vidi aliud malum 
sub sole quasi per errorem egrediens a facie principis, scilicet stultum positum in sublimi. Sed ratio 
huius est quia iusto iudicio Deus hoc permittit, quia quanto superbus altius elevatur, tanto profundius 
demergitur. Unde dicitur in Psalmo: Vidi impium superexaltatum et elevatum. Et sequitur: Transivi 
et ecce non erat. Tertio, homo superbus non acquiescit regulis rationis: unum quodque enim habet 
aliquod bonum per quod aliquam excellentiam assequitur, et quanto magis aliquid est bonum, tanto 
maiorem excellentiam habet. Et ideo, cum aliquis attribuit sibi maius bonum quam habeat, 
consequens est quod eius appetitus ultra modum sibi convenientem in propriam excellentiam tendat. 
Et ideo quandocunque homo recedit a regulis rationis, sive per excessum sive per defectum, oportet 
quod peccatum incurrat, et moraliter loquendo, a propria natura recedat. Et huius exemplum 
habemus a sapiente in numeris. Accipiamus enim ternarium: si ei unitas auferatur, mutatur ipsius 
ternarii speties et remanet binarius; et si ternario addatur unitas, resultat quaternarius. Et simile 
est in proposito: si enim homo sequatur regulam rationis vere, dicitur homo; si autem a ratione 
defluat per luxuriam, iam non erit de eo iudicium sicut de homine, sed sicut de bruto animali. Si 
autem excederet regulam rationis per superbiam, tunc de eo erit iudicium sicut de dyabolo, qui fuit 
pater superbie. Unde fit, secundum Boetium, quarto De Consolatione, ut qui probitate deserta homo 
esse desierit, cum in divinam conditionem transire non possit, vertatur in belvam. Quidam 
superbiunt de scemate, idest de nobilitate generis, quod est valde fatuum triplici consideratione: 
prima consideratio est quia omnes facti sumus ab uno Deo, et omnes descendimus ab uno homine, 
scilicet Adam. Non enim factus est unus ab uno Deo et alius ab alio, nec unus descendit ab uno 
homine et alius ab alio, sed omnes habemus unum Deum qui nos fecit et unum patrem a quo 
processimus. Nec etiam Adam habuit nisi unam uxorem, quod homo possit dicere ego sum natus de 
una et illa erat nobilis, et tu de alia et illa erat ignobilis. Unde Boetius, tertio De Consolatione: Omne 
hominum genus simili surgit ab ortu: unus enim pater est. Quid genus et proavos strepitis? Si 
primordia vestra autoremque Deum spectes, nullus degener extat, ni vitiis peiora fovens proprium 
deserat ortum. Secunda consideratio est quia omnes facti sumus ex una et eadem materia, scilicet 
de terra lymosa. Non enim fecit Deus unum hominem aureum vel argenteum, ex quo nascerentur 
nobiles, et alium terreum sive luteum, ex quo nascerentur ignobiles, sed omnes sumus ex eadem 
massa creati. Ideo de nobilitate generis superbire non decet. Versus: 

Cum fex, cum lymus, cum res vilissima simus, 

Unde superbimus? ad terram terra redimus. 

Tertia consideratio est quia omnes nudi in hunc mundum intramus et nichil nobiscum, preter 
culpam, portamus. Non enim rex Francie, aut soldanus Babilonie, nascitur indutus vel coronatus. 
Unde Salomon: Nemo ex regibus habuit aliud nativitatis exordium. Ideo beatus Iob, qui fuit rex, 
dicebat: Nudus egressus sum de utero matris mee, nudus illuc revertar. Si autem dicis, et si omnes 
intramus in hunc mundum uniformiter pauperes et mendici et similiter inde eximus, tamen multi in 
vita sunt divites et potentes. Audi quid dicat de eis propheta, Baruch 3°: Ubi sunt principes gentium 
qui dominantur in bestiis terre? qui in avibus celi ludunt, qui argentum et aurum thesaurizant, in 
quo confidunt homines? Et respondet: Exterminati sunt. Idest extra terminos celi et mundi positi 
sunt et ad inferos descenderunt, et alii loco eorum surrexerunt. Et poeta: Quo pater Eneas, quo 
dives Tullius Anchus? Pulvis et umbra sumus. Preterea, si omne quod nascitur ex nobili viro est 
nobile, pediculi nobilium debent dici nobiles, quod falsum est. Sic simili modo filii nobilium qui non 
sunt in vita et moribus generosi, non nobiles sed degeneres sunt dicendi. Unde Boetius: Si malus 
es, incipit contra te ipsorum parentum stare nobilitas. Et Iuvenalis, satira Villa: Malo pater tibi sit 
Tersites, dum modo tu sis / cachidi similis vulcanaque arma capescas / quam te Thersite similem 
producat Achilles. Si autem queris que sunt filie superbie, respondeo quod omnia peccata et omnia 
scelera ac etiam omnia mala ab ipsa procedunt. Et sic patent quatuor vitia capitalia que in ista 
palude Stigia sunt submersa. 


vv. 43-45 

Alma sdegnosa, 

benedetta colei che 'n te s'incinse. 

Verba sunt Virgilii ad autorem. In quibus verbis duo facit ipse Virgilius; nam primo commendat 
autorem cum dicit ipsum habere naturam contra vitium arrogantie dedignantem, in eo quod Dantes 
dedignatus fuit contra arrogantiam illius anime paludose. Ideo ait: «Alma sdegnosa». Secundo, 
benedicit et laudat illam que talem fructum gestavit in utero, ibi: «benedecta colei che 'n te 

s'incinse»; idest, benedicta sit illa que tui gravida fuit. Et est istud «incingere» vocabulum 
Romanorum; nam cum volunt dicere: «Illa mulier est gravida, sive pregnans», dicunt: «Illa mulier 
est incincta». 

vv. 61-63 

Tutti gridavano: «A Phylippo Argenti». Iste fuit quidam miles de Adimaribus de Florentia, totus 
accidiosus, iracundus, invidus, et superbus. Et dicitur quod vocabatur Phylippus Argenti quia equum 
suum faciebat ferreis argenteis ferriari. 

vv. 64-66 

Quivi 'I iasciamo, che piu non ne narro; 
ma nell'orecchie mi percoss'un duolo, 
perch'io avanti intento focchio sbarro. 

In ultimis quando autor dimisit istum Phylippum in illa derisione ab illis peccatoribus taliter 
derideri, ille Phylippus quibusdam verbis autorem in aure percussit, que quidem verba, quia ipse 
autor non bene intellexit, ideo ipsa non scribit; sed ut moris est in illo dolore quem in aure recepit, 
oculos aperuit et extra produxit. Ideo ait: «perch'io avanti intento Focchio sbarro»; sbarrare, idest 
operi re>. 


vv. 67-69 

Lo buon maestro diss'«Omai, filliuolo, 
s'appressa Ia citta c'a nome Dite, 

etc. Ditis est quedam civitas in medio Inferni posita, in cuius circuitu est illud pantanum obscurum, 
turbidum et nubilosum, quod dicitur Stix. Que civitas ideo Ditis a poetis appellatur, quia in ea et 
subter eam sunt thesauri Inferni absconditi, idest peccatores maximi collocati, ut sunt heretici, 
tyranni, raptores, desperati, blasphemi, sodomite, usurarii, fraudulenti, et proditores. Ideo sequitur 
in textu: «co' gravi cittadin, coi grande stuolo». De hac civitate ait Ovidius, IIII libro 
Metamorphoseos: «Mille capax aditus et apertas undique portas / urbs habet». Mille autem portas 
habere dicitur, quia per mille vias itur ad Infernum. 

vv. 70-72 

Et io, maestro gia le sue meschite 
ia entro certo ne Ia valle cerno. 

Meschite proprie lingua sarracenica sunt phana et templa ipsorum. Hic autem ponuntur pro turribus 
et meniis civitatis. 

vv. 124-126 

Questa lor tracotanza non e nova; 
che gia Vusaro a me in secreta porta. 


Ista porta sacrata est illa prima porta Inferni super 
quam scripti sunt novem rithimi qui incipiunt: «Per me 
si va ne Ia citta dolente», etc. <Sacrata> autem dicitur 
propter duo, secundum quod res dicitur sacrata 
duabus de causis, dico quantum ad presentem 
materiam. Nam res dicitur <sacrata>, primo propter 
immunitatem, sicut sunt templa sive ecclesie sacre, 
que ab imperatoribus sunt dotate et privilegiate ut 
nullus malefactor intrans illud templum, vel illam 
ecclesiam, possit inde extrahi vel moveri; secundo 
modo res dicitur <sacra> quando violari non licet, 
sicut quedam leges vel statuta civitatum sacra 
dicuntur quia violari non possunt. Et secundum istos 
duos modos porta Inferni dicitur sacrata: Primo, quia 
nulli intrare negatur accessus. Ideo autor ait in textu: 
«Ia qual senza serrame aneor si trova»; et similiter 

nulli intranti exitus condonatur. Secundo, quia leges 
Inferni violari non possunt. Unde infra, secunda 
cantica, cantu primo, dixit Cato Virgilio et autori 
quando vidit eos de Inferno exire: 


Son le leggi d'abisso cosi rotte? 


o e mutato in cie I nuovo consi II io, 


che, dannati, venite a le mie grotte ? 


Et propter ista duo dicitur ibi in textu: «Lasciafogni speranza voi ch'entrate». 

Sopr'essa vedestu Ia scritta morta. Ista scriptura mortua est illa de qua dicit superius autor 
tertio cantu: «Queste parole di colore obscuro / vid'io scritte al sommo d'una porta». 


vv. 127-130 

Et gia di qua da lei discende l'erta. Quando demones in faciem Virgilii clauserunt ianuas civitatis, 
statim missus fuit de celo unus Angelus ut, malis gratibus illorum spirituum malignorum, civitatem 
aperiret, et eis liberum introitum exhiberet. Ideo ait autor in textu: 

Et gia di qua da lei discende ferta, 
passando per Ii cerchi senza scorta, 
tai che per lui ne fia Ia terra aperta. 

Iste cantus continet duas comparationes et V notabilia. 

[Comparationes] 

w. 13-15 


PRIMA COMPARATIO. 


Corda non pinse mai da se saetta 
che si corresse via per haere snella, 
com'i' vid'una nave piccioletta. 
Lictera plana est. 

vv. 22-24 


SECUNDA COMPARATIO. 


Qual e colui che grande 'nganno ascolta 
che Ii sia fatto, et poi si ne rammarca, 
fecesi Fregias neihira accolta. 

Lictera etiam plana est. 

[Notabilia] 

vv. 34-36 


PRIMUM NOTABILE. 


S'i' vengo, non rimango. Interrogatus autor a domino Phylippo Argenti dicente: «Chi se' tu che vieni 
anzi ora»? Hoc est, quis es tu qui ante horam mortis ad inferna descendis? ait: « S ' i ' vengo, non 

rimango». In qua responsione unum pulcerrimum notabile et valde morale breviter continetur. Homo 
enim sapiens, licet peccet, non tamen in illo peccato perseverare proponit. Ideo ait: «Si ego venio, 
non remaneo». Vel aliter, multotiens accidit quod homo sapiens atque bonus aliorum peccata 
considerat, scrutatur, et videt, non ut peccet, sed ut ab ipsis caveat, vel peccantes ab eisdem 
peccatis erigat ad salute[m]. 

vv. 46-48 


SECUNDUM NOTABILE. 


Bonta non e che sua memoria fregi. In hoc notabili demonstratur quam sit vilis conditio hominis 
arrogantis, in hoc quod nulla memoranda memoria de ipso remanet in hoc mundo. Ideo ait, ubi 
loquitur de domino Phylippo: «Nulla bonitas memoriam suam ornat». 

vv. 49-51 


TERTIUM NOTABILE. 


Quanti si tengon or Ia su gran regi 
che qui staranno come porci in brago. 

Quam sit dispar in Inferno superborum et arrogantium conditio sive status, a conditione et 
statu quem habent et obtinent in hac vita in hiis duobus rithimis a Virgilio demonstratur; in quibus 
ponit quod omnes illi qui se superbe et arroganter retinent vel reputant esse magnos, erunt in 
Inferno velut porci in volutabro involuti. Et istud concordat cum sententia Salvatoris, qui ait in 
Evangelio beati Mathei, XXIII capitulo: Qui se exaltat humiliabitur. 


vv. 106-108 

QUARTUM NOTABILE. 


Ma qui m'attendi, et Io spirito lasso 
conforta et ciba di speranza bona. 

Licet, secundum sententiam Salomonis, spes que differtur affligat animam, nichilominus 
tamen spes habet animam cibare et confortare, propter premium quod expectat. Unde videmus in 
homine militari quod, propter spem quam habet de premio, audacter aggreditur non solum ardua, 
sed etiam ipsam mortem. 


vv. 109-111 

QUINTUM NOTABILE. 


Che 'I si e 'I no nel capo mi tenciona. In hoc notabili ostenditur causa quare spes dilata habet animam 
tormentare; quia sic et non in capite altercantur. 

Et sic patet VIII cantus prime cantice. 


IX 

[Incipit] 

INCIPIT VIIII CANTUS PRIME CANTICE COMEDIE. 


In isto VIIII cantu prosequitur quod in superiori incepit preambulum, scilicet ad circulum sextum, in 
quo ponit hereticos tumulatos et incipit ibi: «Dentro vi 'ntramo senz'alcuna guerra», et finit in 
subsequenti cantu, ibi: «Lo nostro scender convien esser tardo», etc. Et tractat in isto cantu 

principaliter tria: Primo de tribus Furiis infernalibus, que tenent typum heretice pravitatis; secundo 
de Gorgone, que tenet typum terroris et oblivionis; et tertio de quodam nuntio, qui fuit missus de 
celo ut portas panderet civitatis, qui nuntius tenet figuram sive similitudinem veritatis, que omnia 
secreta et absconsa revelat. 

DEDUCTIO TEXTUS DE VULGARI IN LATINUM. 


vv. 1-30 

Sicut in superiori cantu habetur, quando demones clauserunt portas civitatis Virgilio, reversus est 
ipse Virgilius ad autorem totus melancolicus et quasi totus in mente prostratus; quod attendens et 
considerans ipse autor totus pusillanimus est effectus, et ista talis pusillanimitas colorem pallidum 
in faciem eius pinxit; qui quidem pallor similem colorem quem habebat Virgilius tunc restrinxit. Ideo 
continuando, sic incipit istum cantum: 

Quel color che vitta di fuor mi pinse 
vegendo 'I duca mio tornare in volta, 
piu tosto dentro ii suo novo ristrinse. 

Hoc est, ille color quem pusillanimitas exterius in me depinxit, videndo ducem meum reverti 
sconfictum, citius suum novum colorem restrinxit interius. Et bene dicit novum, quia sapiens non ita 
de levi a passionibus conmovetur. Et statim illo colore pallido interius ad se tracto, attente se firmavit 
ipse dux, sicut solet facere auscultans et expectans aliquid quod videre non potest. Et sic auscultans 
si veniret, scilicet id quod expectabat, quia a longe videre non poterat, propter aerem caliginosum 
et nebulam spissam, ait ut confortaret autorem: «Omnino sine dubio nos vincemus, sin autem talis 
fuit punitus. O quantum videtur michi tardum quod id quod expecto huc veniat». Audiens autem 
Dantes ista verba Virgilii, quorum principium cum fine minime concordabat, ne momentum aliquod 
pertransiret quod ipse cum magistro non proficeret, ex quo non ibant quia aliquid expectabant, ait 
ad eum: «In istum fundum Inferni descendit unquam aliquis de primo gradu? hoc est de primo 
circulo? in quo quidem circulo non est alia pena nisi spes protinus detruncata?» Et Virgilius ad eum 
ait: «Raro de nobis qui habitamus in primo circulo in castro, scilicet illo aliquantulum luminoso, 
aliquis vadit per istud iter per quod nos vadimus modo. Verum est quod una alia vice huc inferius 
fui adiuratus ab illa avida Eritone que antiquitus, dum vivebat, animas ad sua corpora revocabat. Et 
fecit me intrare, modicum post mortem meam, in illum circulum ubi habitat ludas Scarioth, ut 
extraherem inde unum spiritum quem volebat. Ille enim locus in quem descendi est obscurior et 
magis elongatus a celo quam locus aliquis infernalis. Unde, quia alias inferius huc descendi, bene 
scio istud iter, et idcirco facio te securum». 

vv. 34-133 

Et dum sic autorem huiusmodi locutionibus et demonstrationibus confortaret, dicit ipse autor se 
vidisse in chacumine unius turris excelse tres Furias infernales, sanguine tinctas, ydris viridissimis 
cinctas, et cerastibus coronatas; quarum una vocatur Alecto, altera Thesiphon, et tertia Megera. 
Que quidem Furie, quia succursum de celo missum venire sciebant, cum unguibus pectora sua 
scindebant, manibus se percutiebant, et alta voce Gorgonem clamabant dicentes: «Veniat Medusa, 
ut ipsum convertat in lapidem. Male enim fecimus non vindicando nos de Theseo». Tunc Virgilius ait 
ad Dantem: «Volve te retro et tene visum clausum, quia si Gorgon se ostenderet et tu eum videres, 
nunquam posses reverti superius». Et hoc dicto, statim Dantem convertit ad se ipsum, et propriis 
manibus cooperuit sibi visum. Et quamvis Dantes aliquid oculis discernere non valeret, tamen auditu 
persensit super aquas Stigias unum sonum terribilem, tanto pavore repletum, quod ambe ripe illius 
paludis ex tali conmotione tremebant. Et ille rumor tam terribilis et tam pavidus nichil aliud erat nisi 
adventus Meduse, que ad clamorem Furiarum veniebat, ut Dantem in lapidem conmutaret. Sed 
postquam pertransiit talis tremor, Virgilius solvit oculos ipsi Danti. Et tunc vidit quendam benignum 
nuntium super aquas Stigias siccis pedibus ambulantem, ante cuius faciem omnes anime, que sunt 
in illa palude submerse, contuse, timore terribili fugiebant. Quem cum vidisset Virgilius innuit Danti 
ut ei inclinato capite reverentiam exhiberet. Et ille nuntius sic super aquas Stygias ambulando 
devenit ad ianuas civitatis, quas cum una virgula reserans, ait ad illos demones qui clauserant eas: 
«O expulsi de celo, gens despecta, unde ista superba arrogantia in vobis allicitur? Cur recalcitratis 
illi voluntati, cui nunquam potest finis esse truncatus? Quid iuvat cum fronte percutere petram? 
Cerberus enim vester, si bene recolitis, propter hunc simile gestat adhuc mentum depilatum et 
guttur». Et hiis dictis, per viam qua venerat est reversus. Et tunc, videntes portas civitatis apertas, 
intus sine impedimento aliquo intraverunt. Quibus ingressis, dicit autor quod tota illa civitas erat 
plena sepulcris, et sepulcra interius adeo plena flammis, quod nulla ars reperitur in mundo que 
ferrum magis requirat ignitum. Et de istis sepulcris terribiliter tam ignitis, quia erant omnia opertoria 
sublevata, exibant ita dure lamentationes, quod bene videbantur lamentationes protinus miserorum. 
Quas voces miseras audiens, autor ait ad Virgilium: «Que sunt iste gentes que sepulte in istis archis 
se faciunt sentiri cum suspiriis dolentibus?» Cui ait ipse Virgilius: «Hic sunt heresiarche, cum eorum 
sequacibus cuiuscunque secte, et multo plus quam tu credas ex eis sunt iste tumbe replete. Similis 

hic cum simili est sepultus, et monumenta sunt calida secundum magis et minus, idest secundum 
quod magis et minus in hoc mundo heretici erraverunt». Et postquam Virgilius assignavit Danti 
miseram conditionem istius misere civitatis, dicit ipse autor quod inter muros et sepulcra iter a 
dextris arripuerunt. Unde ait in textu: «Poscia c'a Ia man dextra si fu volto, / passamo tra' martiri», 
idest sepulcra, «et Ii alti spaldi», idest altos muros. 

EXPOSITIO LICTERE. 


vv. 1-3 


Quel color che vitta di fuor mi pinse 

Iste color, quem pusillanimitas in faciem Dantis pinxit, est color pallidus, qui quidem accidere 
solet duabus de causis: prima est quando homo interius concipit timorem; secunda est quando 
concipit amorem. Corpus enim, secundum philosophos, ad conceptionem anime commovetur; nam 
ad conceptionem rei terribilis totus homo pallescit. Et ratio huius est quia quando homo timet, totus 
calor naturalis fugit ad interiora, et sic exterius remanet pallidus ac etiam congelatus. Unde poeta: 
«Calor exteriora reliquit». Et per istum modum videns autor suum ducem a demonibus sic derisum, 
et quodammodo debellatum, quia erat ei suum iter ita rustice impedimentum ad conceptionem rei 
tam terribilis, totus pavidus est effectus. Sicut solent fieri milites pavidi dum vident suum ducem 
fugere vel timere in prelio, similiter quando concipit amorem, interius totus pallescit et frigescit 
exterius: et hoc etiam propter causam iam superius assignatam. Unde Ovidius: «Palleat omnis 
amans, hic est color aptus amanti». Similiter, ad conceptionem rei verecunde, homo exterius 
erubescit. Et ratio huius est: Quando enim homo facit vel recipit aliquod turpe, quod sit verecundia 
dignum, calor interior ad exteriora procedit, ut illum verecundum a se proiciat et expellat. Unde, de 
primo, Ovidius in libro Metamorphoseos: «Heu quam difficile est crimen non prodere vultu». De 
secundo idem Ovidius, eodem libro: «Nays ab his tacuit pueri rubor ora notavit; / nescit quid sit 
amor, sed erubuisse decebat». Quia nanque puer ille de turpi requirebatur a Nay, ideo totus in facie 
apparuit rubicundus. 


vv. 7-9 


«Pur a noi converra vincer Ia punga», 
comincid ei, «se non... Tai ne soferse, 
etc. 


Virgilius sic turpiter a demonibus debellatus, de celo auxilium expectabat, et ideo dicebat: 
«Pur a noi converra vincer Ia punga», sin autem talis fuit punitus. Vult hic dicere Virgilius: Si nos 
non vincemus, isti qui clauserunt portas terribiliter punientur, quia Cerberus non tantum peccavit in 
impediendo Theseum, quando momordit Caronem, quantum peccaverunt isti quando clauserunt 
ianuas civitatis. Et nichilominus erit nobis tandem civitas patefacta. Sed quia spes que differtur 
affligit animam, secundum sententiam Salomonis, ideo adiungit ipse Virgilius: «O quanto tard'a me 
c'altri qui giunga». 


vv. 16-18 

Ke sol per pen'a Ia speranza cionca. Illi qui habitant in primo circulo nullam aliam penam habent nisi 
solummodo spem truncatam: Ubi est notandum quod due sunt spes: una secundum naturam; altera 
secundum gratiam. Spes enim secundum naturam est illa, qua mediante, ex uno iuvene et una 
iuvene, vel altero iuvene et altero sene, nasciturus filius expectatur. Spes vero secundum gratiam 
est illa, qua mediante, de ambobus senibus filius generatur; sicut ex Abraham nonagenario et Sarra 
octagenaria natus est filius, scilicet Ysaach. Et de his duabus spebus ait Apostolus, loquens de 
Abraham, qui contra spem in spem credidit ut esset pater multarum gentium, idest contra spem 
nature in spem gratie credidit Abraham ut esset pater multarum gentium, idest ut haberet filium 
multarum gentium genitorem. Sic eodem modo philosophi, et poete, et alii qui habitant in primo 
circulo, contra spem gratie, qua privatos omnino se sentiunt, sperant in spem nature vel rationis. 
Non enim dictat lex vel ratio naturalis ut homo non peccans temporaliter nedum eternaliter puniatur. 
Cum itaque illi iusti qui sunt in primo circulo iuste et virtuose vixerint in mundo, non debent 
secundum legem vel rationem humanam eternaliter condemnari. Sed lex divina mandat quod 
quicumque in Christum non crediderit et baptizatus non fuerit, condemnetur. Et sic contra spem que 
procedit a gratia habent spem sive desiderium quod oritur a natura. Et ideo ait Virgilius supra, quarto 
cantu, circulo primo: «Per tai difecti, non per altro rio / semo perduti, et sol di tanto offesi / che 
senza sperne vivemo in disio». Et hic ait autor in textu: «che sol per pen'a Ia speranza cionca». 

vv. 22-24 

Ver'e c'altra fiata qua giu fui, 
congiurato da quella Ericto cruda, 


etc. Ista Ericto fuit quedam mulier de Thesalia, maga 
et venefica valde magna, que, ut scribit Lucanus in VI, 
suis incantationibus animas mortuorum ad propria 
corpora revocabat. Ad hanc enim Erictonem accessit 
Sextus filius Pompei, volens ab ea scire quem finem 
habitura erant bella plus quam civilia, que in brevi 
tractanda erant, sive potius finienda, inter Cesarem et 
Pompeum. Et ait ei: 


O decus Emenidum, populis que pandere fata 


Queque suo ventura potes devertere cursu, 


Te precor, ut certum liceat michi noscere finem 


Quem belli fortuna parat. Non ultima turbe 


Pars ego Romane, Magni clarissima proles, 


Vel dominus rerum vel tanti funeris heres. 


Ad cuius preces Ericto unam animam in corpus proprium revocavit, ipsum admirans, ut sibi dicat 
quid de bello futuro senserit in Inferno. Tunc ille: Vidi Decios Curiosque tristes flentemque Camillum, 
pro destructione - intelligas Romanorum. Vidi Scipionem, qui plorabat pro nepote suo qui erat 
interficiendus in Libia cum Catone. Solum autem Brutum, qui Tarquinum fugavit, vidi gaudentem, 
quia Brutus, qui erat de domo sua, erat Cesarem occisurus. Tibi autem Sexte dico quod ducibus 
busta parantur, uni in Nilo, alteri vero in Tiberi. Et hoc dicit quia Pompeius erat interficiendus in 
Egypto, et Cesar in Roma. 

vv. 37-39 

dove in un punto furon dricte ratto 
tre furie inferna di sangue tinte, 
che membra feminili aveno et acto. 

Tractaturus autor de sexto circulo, in quo heretica pravitas est sepulta, primo ponit tres 
infernales Furias se vidisse eiulantes, flentes, et alta voce Medusam vocantes. Ad quorum omnium 
notitiam est notandum quod iste tres Furie gerunt typum et figuram heretice pravitatis. Nulla enim 
pravitas est ita prava et ita periculosa, sive procedat a corde, sive procedat ab ore, sive procedat 
ab opere, sicut hereticorum sive paterinorum nequitia. De qua ait Leo papa, in epistula ad Flavianum 
Constantinopolitanum contra Euticen hereticum: «Quid iniquius quam impia sapere et sapientioribus 
doctioribusque non credere?» Tres autem ideo furie sunt, quia tres sunt hereticorum prave et 
periculose nequitie. Nam prima procedit a corde: impia scilicet sapere et impia credere; secunda 
procedit ab ore: divinam scripturam falsis expositionibus exponere et predicare; tertia vero procedit 
ab opere: simplices animas sub pretextu salutis in errorem inducere. Hiis tribus pravis nequitiis 
correspondent nomina Furiarum. Nam Alecto correspondet prave cogitationi; interpretatur enim 
Alecto <impausabilis>, idest cmala et prava cogitatio>. Thesiphone correspondet prave locutioni; 
interpretatur enim Thesiphone <supposita vox>; nam thesis grece, latine <positio>; phonos vero 

<vox> interpretatur; inde Thesiphone, idest cmala et prava locutio. Megera vero correspondet 
prave operationi; interpretatur enim megera <magna in malo constantia:». Unde versus: 

Mentes, verba, manus, Alecto corda flagellat, 

Thesiphone verba corrumpit, Megera manus. 


Item alii versus: 


Excitat Alecto mentes, ad iurgia linguas 


Thesiphone stimulat, ad turpia facta Megera. 


Medusam autem ideo vocant, quia terrorem et oblivionem inmittere sibi volunt; quia videndo 
autor ipsam, que Gorgon alio nomine nuncupatur, totus territus extitisset, et ex terrore fuisset sibi 
oblivio subsecuta. Interpretatur enim Medusa <terror>, et Gorgon <oblivio>. Ideo ut Dantes Inferni 
secreta non videat sibi terrorem conantur immittere, et ut ea que iam viderat aliis revelare nequeat, 
conantur ipsum in oblivionem inducere. Ex terrore enim nascitur oblivio. Idcirco fingitur Medusa 
homines in lapides convertisse, quia terror aufert homini interius consilium atque mentem, exterius 
vero potentiam sensuum et membrorum. Unde Iulius Celsus: Terror, inquit, hominibus consilium 
mentemque eripit et membra debilitat. Mos itaque est omnium hereticorum eorum nequitias et 
pravitates semper occulta[s] tenere, et ab oculis bonorum et catholicorum protinus occultare. Et sic 
verificatur in eis illud Evangelicum: Qui male agit, odit lucem. Et Iob: Oculus adulteri observat 
caliginem. 

Quidam autem istas Furias dicunt esse tres in homine passiones, scilicet concupiscentiam, 
cupiditatem, et iram; quibus Deus imposuit certos terminos sive leges, videlicet ut homo utatur 
concupiscentia ad filiorum procreationem, cupiditate ad necessariorum procurationem, ira vero ad 
subditorum correctionem. Si vero homo istos terminos excedit, tunc iste passiones iam non 
passiones, sed Furie appellantur; quia, ut ait Lactantius, nisi reprimantur et refrenentur, faciunt 
furiosum hominem et insanum. Nam libido adeo insanit et furit, quod trahit hominem aliquando ad 
bestiales etiam voluptates. Exemplum habemus in libro Regum de Amon filio David qui, bestiali 
furens voluptate, suam germanam Thamar virginem violavit. Cupiditas etiam facit ita hominem 
insanire, quod de fido socio et amico seu fratre facit multotiens non solum inimicum, sed etiam 
proditorem. Exemplum in ystoriis Romanorum de Romulo, qui fratrem suum Remum callide occidi 
mandavit. Unde Ovidius: Fraterno primi maduerunt sanguine muri. Ira vero intantum furit quod 
multotiens in sua viscera retorquetur, sicut de Romanis habemus, qui tempore plus quam civilis belli 
gladios hostiles in sua viscera retorserunt. Unde Lucanus in primo: Qui[s] furor, o cives, que tanta 
licentia ferri? / Gentibus invisis Latium prebere cruorem. Et de istis tribus furiis ait beatus Ysidorus, 
VIII Ethymologiarum: Aiunt pagani tres furias crinitas serpentibus, propter tres effectus qui in animis 
hominum multas perturbationes gignunt: ira, que vindictam cupit; cupiditas, que desiderat opes; 
libido, que appetit voluptates. Que ideo furie appellantur, eo quod stimulis suis mentem feriant et 
quietam esse non sinant. Et secundum istam intentionem non referuntur iste furie solum ad 
hereticos, ut in superiori expositione patet, sed etiam ad omnes universaliter peccatores, qui istis 
passionibus tanquam furiis agitantur. Sed autor videtur primam intentionem habuisse ex quo ipsas 
Furias collocat in meniis civitatis, ubi stant heretici tumulati, ac etiam propter interpretationes tam 
in diffinitionibus quam in versibus superius assignatas. 


vv. 40-42 

Etcon idre verdissime eran cinte. Ydre sunt serpentes aquosi; nam ydor grece, latine dicitur <aqua>. 
Et signant isti serpentes aquosi duo peccata principaliter in hereticis: primum est venenosa locutio, 
quia serpens venenum portat in ore: Unde Psalmista: venenum aspidum sub labiis eorum. 
Secundum est lasciva et luxuriosa operatio, qua quidem cincti et circumcincti sunt heretici, et 
maxime epycurei, qui summam felicitatem ponunt in delectatione carnali. Contra quos ait Dominus 
in Evangelio: Sint lumbi vestri precincti. Ubi ait beatus Gregorius: «Lumbos enim precingimus cum 
carnis luxuriam per continentiam coartamus». 

Serpentelli ceraste aven per crine. Cerastes est serpens parvus et cornutus, et dicitur a ceros, 
quod est <cornu>. De quibus cerastibus illud idem sentit Statius ubi loquitur de Thesiphone, primo 
libro Thebaydos, dicens: Centum illi stantes umbrabant hora ceraste. Et Seneca, primo libro 
Tragediarum: Seva Thesyphone caput / vallata serpentibus. Et Claudianus libro primo, ubi loquitur 

de Alecto, ait: Alecto stetit in mediis vulgusque tacere iussit, et obstantes integrum repulit angues; 
per que humeros errare dedit. Et eodem libro, ubi loquitur de Megera ait: Illa ubi ceruleo erines 
connexuit angue. Et signant isti serpentes cornuti venenosam hereticorum nequitiam, qua tanquam 
cornibus inpugnant agnitam veritatem. 


vv. 43-45 

de Ia regina de l'eterno pianto, 

«Guarda», mi disse, «le feroci Erine. 

Questa e Megera. 

Potest hic merito queri, cum sint tres Furie, scilicet Alecto, Thesiphone, et Megera, quare 
Megera eterni luctus regina vocatur. Respondeo: Peccatum enim quanto hic est maius, tanto 
maiorem penam et luctum in Inferno meretur; iuxta illud: Quantum se glorificavat et in delitiis fuit, 
tantum date ei tormentum et luctum. Et iuxta illud: Secundum mensuram delicti erit et plagarum 
modus. Cum itaque Megera peccatum inique operationis importet, merito eterni luctus regina 
vocatur. Interpretatur enim, ut dictum est, <magna in malo constantia>. Non enim prava cogitatio 
nec prava locutio, sed prava operatio hominem hereticum facit. Unde beatus Augustinus: Error non 
facit hereticum, sed erroris defensio. Et ideo bene Claudianus ipsam Megeram, tanquam reginam, 
dicit in Inferno sedere. Ait enim de ipsa, libro primo: Improba mox surgit tristi de sede Megera. 


vv. 46-48 

Et tacque a tanto. Verba sunt Dantis loquentis de Virgilio. Quam quidem clausulam sic expone: 
Virgilius enim demonstravit ac etiam denominavit illas tres Furias ipsi Danti, dicens: illa que est in 
medio est Thesifone; illa que est a sinistris est Megera; illa vero que est a dextris est Alecto. Et sic 
prima est Alecto, secunda Thesyphone, tertia vero Megera. Et hiis dictis, siluit Virgilius. Ideo ait 
autor in textu: Et tacque a tanto. 

vv. 52-54 

Vegna Medusa, si 'I farem di smalto. Furie infernales, videntes descendere ad considerationem 
Inferni hominem sapientem, Medusam invocant alta voce, ut suo aspectu homo carneus in lapidem 
commutetur, ne secreta que sunt in illa civitate sepulta videat, et nec aliis revelare queat. Ubi 
notandum est quod quidam rex nomine Phorcus habuit quandam filiam que dicta est Medusa, sive 
Gorgon. Huic Meduse pater regnum reliquit, que sua pulcritudine intuentes totaliter dementabat. 
Unde fabulose ponit Ovidius ipsam Medusam homines in lapides convertisse. Sed re vera quedam 
lasciva mulier fuit, que tanta pulcritudine pollebat quod quicunque eam aspiciebat extra mentem 
statim fiebat. Hanc autem Medusam, ut ponit magister in ystoriis scolasticis, Perseus filius regis 
Athenarum interfecit. Ait enim sic super librum Iudicum: Perseus Gorgonam occidit meretricem, que 
ob nimiam pulcritudinem speculatores suos mentis impotentes reddebat. Huius autem Meduse dico 
fabulas consectando incredibilis pulcritudo et fama divitiarum excitaverunt Perseum, qui in manu 
potenti regnum ipsius Meduse intravit, regnum cepit, caput illi amputavit, ventrem eius ense aperuit, 
ex cuius sanguine, ut poetarum fabule ponunt, ortus est quidam equus alatus qui vocatus est 
Pegasus; qui equus ad montem Elycon currens ungula fodit terram, et fontem Musarum et poetarum 
produxit. Allegorice per Medusam, sive Gorgonem, accipimus terrorem et oblivionem, quibus 
Perseus, idest homo sapiens, caput amputat, dum tenaci memorie terrorem fugiens semper intendit. 
Mortua autem oblivione pariter et terrore, Pegasus oritur qui, secundum Fulgentium, fama eterna 
interpretatur: qui ideo alatus dicitur, quia fama omnia visibilia et invisibilia cursu veloci perlustrat; 
ad montem autem Elycon dicitur cucurrisse quia semper fama sapientiam querit; nam ex sapientia 
fama oritur, et orta sapientiam querit. Et postquam quesiverit ipsam sapientiam, aliis propinare 
procurat. Unde bene Pegasus ex sanguine, idest ex morte terroris et oblivionis, oritur, et ad montem 
sapientie currit, et fontem sapientie ungula, idest sua investigatione, producit; qui quidem fons 
etiam Pegasus, idest eterna memoria, nuncupatur. Unde non absurde Furie Medusam clamant, ut 
suo aspectu Dantes in lapidem convertatur, ut Inferni secreta non videat, et que iam vidit oblivioni 
tradere non omittat. Et sic videmus quod non solum in principio sue visionis ferarum aggredientium, 
sed etiam in medio impedimenta sustinuit per strepentium Furiarum; inveniens per hoc quod homo 
in principio et in processu sui operis a bono opere impeditur, sed tamen propter impedimenta a bono 
incepto resilire non debet. 

Mal non vengiamo in Theseo Tassaito. 

Ystoria talis est: Theseus et Piritous, secundum quod scribit Ovidius XII libro Metamorphoseos, 
iactaverunt se quod non nisi filias Iovis ducerent in uxores. Qua propter Theseus Elenam reginam 
Grecorum, germanam scilicet Castoris et Pollucis, rapuit; sed Castor et Pollux, capta matre Thesei, 
suam sororem rehabuerunt. Piritous vero cum nullam filiam Iovis invenire posset in terris, descendit 

ad inferos cum Theseo, ut raperet inde Proserpinam et suo matrimonio copularet. Iste enim due, 
Helena scilicet et Proserpina, a poetis finguntur filie Iovis fuisse. De prima ait Ovidius in libro 
Epistularum: O viro digna Iove in Iove nata fores. De secunda ait idem Ovidius in libro 
Methamorphoseos, ubi inducit Cererem matrem ipsius Proserpine loquentem cum Iove: Ante Iovem 
sparsis stetit invidiosa capillis. / Pro que tuo supplex veni tibi Iupiter, inquit, / sanguine proque tuo: 
si nulla est gratia matris / Nata patrem moveat. Illi autem ambo, scilicet Theseus et Piritous, fuerunt 
ibi retenti et gravi et diro supplicio cruciati. Tandem Piritous absolvitur et liber, sine coniuge, abire 
inde permittitur. Qui ad Herculem ivit et Theseum religatum a Furiis nuntiavit. Sed magister 
ystoriarum dicit quod Pyritoum Cerberus devoravit. Tunc Hercules cum clava descendit ad inferos 
pro liberatione Thesei, et a Carone navigio est deductus. Cerberus autem, videns quod Caron 
hominem carne vestitum in navigio duceret, ipsum Caronem gravi morsu momordit. Quod videns 
Hercules Cerberum traxit foras et adeo ipsum clava percussit quod fecit ei spumam vomere 
venenosam; et sic Theseum ab inferis liberavit. Ideo Furie dicunt: «Mal non vengiamo in Theseo 
1'assalto», idest male fuit factum quod non vindicavimus in Theseum insultum quem fecit; quia si 
ipsum convertissemus in lapidem, Pyritous pro auxilio Herculis non ivisset. Et ideo, antequam isti 
aliquis veniat in succursum, ipsum per aspectum Meduse in lapidem convertamus. 


vv. 61-63 

O voi c'avete Ii 'ntellecti sani, 
mirate ia doctrina che s'asconde 
sotto 'I velame delli versi strani. 

Doctrina ista que absconditur sub velamine licterali non est aliud nisi allegoricus intellectus qui in 
Gorgonis fabula continetur, que quidem fabula et eius allegoria est superius exarata. 

vv. 64-66 

Et gia venia su per le sucide onde 
un fracasso d'un suon, pien di spavento, 

Iste sonus pavore plenus et omnia frangens, non erat aliud nisi illa maledicta Medusa, que ad 
clamorem Furiarum cum tanto impetu veniebat, ut autorem in lapidem commutaret. 

vv. 73-75 

Li occhi mi sciolse. Postquam ille sonus terribilis et horribilis pertransivit, Virgilius solvit autori oculos 
et ait ad eum: «Dirige nervum oculi super illam spumam antiquam et vide». Et tunc dicit autor se 
vidisse unum nuntium benignum missum de celo, super aquas Stigias siccis pedibus ambulantem, 
ante cuius faciem omnes illi maligni spiritus fugiebant. Qui cum ad portas civitatis venisset, cum una 
virgula quam gestabat in manu ipsam portam aperuit, demones qui ipsam clauserant increpavit, et 
eis liberum introeundi aditum demonstravit. Iste enim Angelus tenet figuram et similitudinem 
veritatis, que omnia secreta et abscondita producit in lucem. Et de hoc ait veritas in Evangelio: Nichil 
secretum quod non reveletur, et absconditum quod non sciatur. Nullum enim secretum fuit in Inferno 
quod iste poeta nesciverit, et nullum absconditum quod sibi non fuerit revelatum. 

vv. 97-99 

Che giova ne ie fata dar di cozzo? More antiquorum poetarum loquitur hic autor, qui ponunt quod 
omnia veniunt a fato, idest a constellationibus. Dicunt enim quod id quod constellatio tibi dictat, de 
necessitate omnino evenire oportet. Unde Ovidius: Certa prius eram, sed mea fata me trahebant. 
Isto itaque modo, sed non ista intentione loquitur hic autor. Non enim credit Christianus poeta a fato 
vel constellationibus aliquid provenire quod Sacre Scripture vel libero repugnet arbitrio, sed omnia 
que eveniunt a voluntate credit evenire divina. Unde ait superius in textu: 

Perche ricalcitrate a quella vollia 
a cu' non puote 'I fin mai esser mozzo, 
et che piu volte v'a cresciuta dogiia? 


Et sequitur: «Che giova ne le fata dar di cozzo?» ac si 
dicat: Quid iuvat voluntati contrariare divine? Et ponit 
exemplum de Cerbero, qui volens divine contradicere 
voluntati, ab Hercule fuit in barba terribiliter depilatus. 
Unde sequitur: 

Cerbero vostro, se ben vi ricorda, 


ne port'ancor pelato 'I mento e 'I gozzo. 


Ystoria talis est: Quando enim Hercules pro liberatione Thesei descendit ad inferos, quia 
Cerberus Caronem momordit, ideo ipsum Hercules traxit foras, et adeo ipsum depilavit et clava sua 
percussit, quod ei spumam vomere fecit. De qua percussione ait Seneca, primo libro Tragediarum: 
Victrice magnum dextra robur gerens 
Huc nunc et illuc verbere assiduo rotat. 

Et in X ait idem Seneca: Visum Herculem, canis inferorum fugit, abruptis trepidus catenis. 

vv. 127-133 

Qui son Ii heresiarche. Heresiarcha est princeps hereticorum, sicut Arrius princeps Arrianorum, sicut 
Sabellius Sabellianorum, sicut Manicheus Manicheorum, et sic de aliis. 

Simile qui con simile e sepolto. Sicut enim similes fuerunt in culpa, ita similes sunt in pena. Et 
qui plus errando peccavit, plus habet calidam sepulturam, et qui minus minus. Unde sequitur in 
textu: «e 1 munimenti son piu et men caldi». 

Iste nonus cantus continet unam questionem, tres comparationes, et tria notabilia. Questio 
talis est: 


vv. 16-18 

«In questo fondo de Ia trista conca 
discese mal alcun dei primo grado, 
che sol per pen 'a Ia spera nza cionca?» 

Hic interrogat autor Virgilium utrum aliquis de primo circulo, ubi pro pena est solummodo spes 
truncata, unquam descendit in alios circulos subsequentes. Quam responsionem require superius. 
Sed quia illa est licteralis, accipe nunc moralem. Raro enim accidit quod homo sapiens et virtuosus 
de statu suo sublimi et luminoso descendat in statum infimum et tenebrosum. Unde aiebat Seneca: 
Si scirem deos ignoscituros et homines ignoraturos, adhuc dedignarer peccare. 


[Comparationes] 
vv. 64-72 


PRIMA COMPARATIO. 


Et gia venia su per le torbide onde 
un fracasso d'un suon, pien di spavento, 
per cui tremavan amendue le sponde; 
non altrimentl facto che d'un vento 
impetuoso per II aversi ardori, 
che fier Ia selva et senz'alcun rattento 
II rami schianta, abbatte, et porta fuori; 
dinanzl polveroso va superbo 
et fa fugir le fiere et Ii pastori. 

Lictera plana est. 

vv. 76-81 


SECUNDA COMPARATIO. 


Come le rane innanzi Ia nlmica 
biscla per l'aqua si dileguan tutte, 
fin c'a Ia terra ciascuna s'abbica, 

vid'io piu di mill'anime distructe 
fugir cosi dinanzi ad un c'al passo 
passava Stige con le piante asciutte. 

vv. 112-114 


TERTIA COMPARATIO. 


Si come ad Arii, ove Rodano stagna, 
si come a Pola, presso dei Carnaro 
ch 'Italia chiude e suoi termini bagna, 

Volens autor designare nobis multitudinem sepulcrorum quibus est plena civitas infernalis, 
comparat ipsa sepulcra eterna ad sepulcra que sunt in duabus mundi partibus constituta. Prima sunt 
extra civitatem arelatensem in quadam planitie, in illa scilicet parte ubi Rodanus descendit in mare. 
Et dicitur quod illa sepulcra pluit Deus de celo ad orationem Karoli Magni. Karolus enim Magnus 
debellavit in illa planitie maximam multitudinem paganorum. Sed quia multi Christiani in illo prelio 
ceciderunt, rogavit Karolus Deum ut fideles ab infidelibus discernere posset, ad hoc ut eos valeret 
tradere sepulture. Et tunc ad preces suas tot sepulcra ceciderunt de celo quot erant fideles ab 
infidelibus trucidati. Et Angelorum ministerio omnia illa Christianorum funera invenit ipse Karolus 
suis posita sepulturis. Alia vero sepulcra sunt propre quandam civitatem que est in finibus Ytalie, 
que dicitur Pola, in quadam scilicet planitie, iuxta Quarnarum, in qua est etiam multitudo maxima 
sepulcrorum. Quorum sepulcrorum causa vel notitia non habetur. Exemplificat igitur autor et dicit 
quod quemadmodum illa duo loca sunt plena sepulcris, ita illa civitas infernalis est plena undique 
sepulturis. 


[Notabilia] 


w. 1-3 


PRIMUM NOTABILE. 


Quel color che vitta di fuor mi pinse 
vegendo 'I duca mio tornare in volta, 
piu tosto dentro il su' novo ristrinse. 

In isto notabili duo moralia continentur: Primum est quod cum aliquis dux, sive capitaneus 
alicuius exercitus sive gentis, timorem ostendit in facie, facit suos milites timidos atque viles. Quod 
totum contrarium faciunt boni duces. Nam si in corde timent, audaciam ostendunt in facie, sicut 
ponit exemplum Virgilius de Enea, primo Eneydorum, dicens: Spem simulat vultu, premit altum 
corde dolorem. Secundum est quod bonus dux sive capitaneus, quando videt suos milites perturbari 
sive timere, statim suum timorem palliat et occultat, sicut fecit Virgilius, qui videns Dantem pallidum 
in facie, statim colorem similem quem habebat interius ad se traxit. Ideo ait: Ille color qui michi 
timiditatem depinxit exterius, videndo meum ducem reverti sconfictum, suum colorem novum 
restrinxit interius. Et bene dicit novum, quia magna novitas est quando unus sapiens dux, maxime 
in multis expertus, timet in corde vel in facie perturbatur. 


vv. 94-96 

SECUNDUM NOTABILE. 


Perche ricalcitrate a quella vollia 
a cui non puote 'I fin mai esser mozzo, 
et che piu volte v'a crescluta dollia? 

In hoc notabili demonstratur quod stultum est ac etiam vanum recalcitrare illi voluntati cui 
finis truncatus esse non potest. Ideo dixit Dominus Saulo: Durum est tibi contra stimulum calcitrare. 


vv. 97-99 


TERTIUM NOTABILE. 

Che giova ne le fata dar di cozzo? Quando res que percutitur est fortior quam illa que percutit, tunc 
illa que percutit leditur, non percussa. Similiter, cum nos divine voluntati recalcitrare velimus, cum 
ipsa divina voluntas sit fortior nobis, non ipsam ledimus, sed nos ipsos. Ideo ait: «Che giova ne le 
fata dar di cozzo?» 

Et sic patet nonus cantus prime cantice. 


X 

INCIPIT X CANTUS PRIME CANTICE COMEDIE. 


In isto decimo cantu autor prosequitur de VI circulo, qui incipit in precedenti cantu, ibi: «Dentro 
v'entramo senz'alcuna guerra»; et finit in subsequenti, ibi: «Lo nostro scender convien esser tardo». 
Et ponit in isto circulo hereticos cuiuscunque secte sepultos. 

DEDUCTIO TEXTUS DE VULGARI IN LATINUM. 


vv. 1-3 


In precedenti namque cantu autor ponit quod postquam ille celestis nuntius civitatis ianuam, quam 
maligni spiritus clauserant, patefecit, quod intus intravit et quod invenit eam plenam undique 
sepulcrorum, que quidem sepulcra sunt flammis incensa et hereticis valde plena. Quorum 
conditionem et statum postquam Virgilius autori breviter intimasset, a dextris viam arripuit, et sic 
inter murum et sepulcra simul cum ipso autore transivit. Unde ait in textu: 

Poscia c'a Ia man dextra si fu volto 
passamo tra ' martiri et Ii alti spalti. 


Nunc autem continuando sic incipit istum cantum: 


Ora sen va per un secreto calle, 


tra 'I muro de Ia terra et II martiri, 


Io mi' maestro, et io dopo le spalle. 


vv. 4-93 


Et dum sic irent, ait Dantes ad Virgilium: «O summa virtus, que per impios giros me volvis, sicut 
tibi placet loquere michi et satisfac meis desideriis. Gens ista que per sepulcra iacet, posset videri? 
Certe ut video omnia opercula sunt levata». Ad quem Virgilius: «Omnia ista sepulcra erunt clausa 
cum de valle Iosaphat cum corporibus huc redibunt. Ab ista enim parte quam tu - supple cernis - 
est cimiterium illorum Epycuriorum qui animam cum corpore mortuo mortuam confitentur. Et ideo 
ad petitionem quam tu facis, hinc intus satisfactum erit cito; et etiam ad desiderium quod tu taces». 
Et ecce de quodam sepulcro exivit subito quedam vox dicens: «O tusce, qui per civitatem ignis vivus 
vadis sic honeste loquendo, placeat tibi sistere in hoc loco». Et statim porrectis precibus respondet 
uni tacite questioni. Poterat enim dicere autor: Quomodo me vocas tuscum, cum nunquam me 
cognoveris vel videris unquam? Et ideo subiungit: «Tua loquela manifestum te facit nativum, scilicet 
de illa nobili patria - supple videlicet florentina - cui forte nimis fui molestus». Quem sonum ut 
Dantes audivit, aliquantulum timens adhesit magistro suo. Cui Virgilius ait: «Volve te illae. Quid 
facis? Vide Farinatam illic; a cingulo supra totum eum videbis». Quod cum Dantes Virgilio per omnia 
paruisset, interrogavit eum Farinata qui fuerunt antiqui sui? Quos cum sibi Dantes per ordinem 
intimasset, ille superciliis in altum aliquantulum elevatis, ait ad eum: «Feraliter fuerunt contrarii 
michi et meis antiquis et mee parti, intantum quod duabus vicibus eos dispersi». Ad quem Dantes: 
«Si expulsi fuerunt, semper ad propria redierunt, sed vestri non bene apprehenderunt illam artem». 

Tunc in eodem sepulcro in quo erat Farinata una alia umbra surrexit, et in circuitu autoris 
attente respexit, ac si desiderium haberet videndi si vivus aliquis erat secum. Sed postquam suspitio 
quam habebat tota in eo fuit extincta, lacrimando ait ad Dantem: «Si per istum cecum carcerem per 
altitudinem ingenii vadis, meus filius ubi est? et quare non est tecum?» Cui Dantes respondet: «A 
me ipso non venio. Ille qui attendit illic hinc me deducit, quem forsitan Guido vester habuit in 
despectum». Tunc ille subito in pedibus se erexit et vociferando clamavit dicens: «Quomodo dixisti 
habuit? Nunquid non vivit ipse adhuc?» Sed quando perpendit de aliquali mora quam autor faciebat 
antequam responderet, retrorsum cecidit in sepulcro. Sed ille alius magnanimus ad prima verba 
continuando subiunxit: «Et si mei consortes illam artem, idest rediere ad propria, non bene 
didicerunt, istud plus me tormentat quam faciat iste lectus. Sed unum dico tibi, quod non 
quinquaginta vicibus accendetur facies domine que hic regnat, quod tu scies quantum ponderat illa 
ars». Et postquam vaticinatus est de futuris, adiuravit autorem ut sibi causam assignet quare 
populus florentinus est ita impius contra suos. Ad quem autor dicit causam esse ille conflictus quem 
habuit populus florentinus aput Montem Apertum; in quo conflictu fuit ex parte adversariorum ipse 
dominus Farinata. Quod audiens ipse dominus Farinata, motu capitis et suspiriis ait ad Dantem: «Ad 
hoc non fui ego solus, nec certe fui cum aliis sine causa. Sed fui ego solus illius civitatis defensor et 
liberator, quando per alios sua perditio querebatur». 


vv. 94-108 

Audiens vero autor quod Farinata futura sciebat et presentia ignorabat, ait ad eum: «Si vestrum 
sementum aliquando quiescat, rogo vos solvite michi illum nodum, qui meam tenet hic sententiam 
involutam. Videtur enim, si bene audio, quod vos futura sciatis, et presentia ignoretis». Cui Farinata: 
«Nos videmus», inquit, «sicut ille qui habet malam lucem. Nam cecucientes non vident de prope, 
sed de longe. Sic nos, bonitate luminis summi ducis, videmus res a longe, idest antequam veniant; 
sed quando appropinquant vel quando sunt, tunc noster intellectus totaliter efficitur vanus. Et si ab 
aliis nova de vobis non habemus, nichil scimus de conditionibus vestris. Et ideo comprehendere 
potes quod post diem iudicii, quia tunc tempus tempori non succedet, erit totus mortuus noster 
penitus intellectus». 

vv. 109-126 

Postquam vero de illo dubio quod habebat fuit autor a domino Farinata certificatus, quia non 
responderat ilii qui eum de filio interrogaverat, tanquam de propria culpa compunctus, ait ad 
dominum Farinatam: «Dicite, queso, illi qui cecidit, quod filius suus adhuc vivit; et si ego fui ante 
responsionem mutus, rogo ut me excusetis, quia tunc cogitabam de illo errore quem michi solvistis». 
Et iam Virgilius eum vocabat; propter quod Dantes dominum Farinatam rogavit ut sibi diceret qui 
erant illi qui secum in illo sepulcro iacebant. Cui ille ait: «Plus quam mille anime mecum iacent», 
quas nominare, quia longum erat, duos sibi solummodo nominavit: imperatorem scilicet Fredericum 
et Cardinalem Octavianum. Et his dictis, Farinata se in sepulcro abscondit; et Dantes versus Virgilium 
se convertit. Et dum sic ambo inde recederent et per civitatem inter sepulcra heretica ambularent, 
ait Virgilius ad Dantem: «Quare es tu ita in animo deviatus?» Et ille ad eum: «Propter verba que 
dixit michi dominus Farinata», que fuerunt: 

Ma non cinquanta volte fia raccesa 
Ia faccia de Ia donna che qui regge, 
che tu saprai quanto quell'arte pesa. 

vv. 127-136 

Tunc Virgilius se firmavit et in altum digitum elevavit, dicens: «Mens tua conservet omnia que contra 
te audisti; et quando eris coram illo dulci radio, illius cuius pulcer oculus totum videt, ab ea scies 
itinera vite tue». Et hoc dicto, ad manum sinistram se moverunt, murum dimiserunt, et per unam 
semitam versus medium civitatis iverunt. Unde dicit in textu: 

Appresso mosse a man sinistra 'I piede: 
lasciamo il muro et gimo inver Io mezzo 
per un sentier c'a una valle fi ede, 

che 'n fin Ia su facea spiacer su' lezzo, idest putredinem. 

EXPOSITIO LICTERE. 


vv. 1-3 


Hora sen va per un secreto calle, 
tra 'I muro de Ia terra, 

etc. 


Quia mos est omnium hereticorum suos errores et fallacias occultare, ideo est valde arduum 
et difficile eos posse cognoscere; quia, iuxta verbum Christi, veniunt ad nos in vestimentis ovium, 
intrinsecus autem sunt lupi rapaces. Ideo ait autor in textu: «Ora sen va per un secreto calle». Callis 
idem est quod via, vel semita: quasi velit dicere quod eorum secreta opera, nisi per secreta ingenia 
et secretas vias, cognosci non possunt. 


vv. 4-6 


«O virtu somma che per Ii empi giri 
mi volvi». 

Consuetudo est omnium poetarum in omni gravi negotio et arduo puncto, divinam gratiam 
invocare; et quia iste autor hic habet de secretissimis, que sunt gravia et ardua, pertractare, ideo 
virtutem summam que in Virgilio, qui ponitur pro naturali ratione, relucet, invocat dicens: «O virtu 
somma», etc. 


vv. 10-15 

Tutti saran serrati 

quando di Iosaphat qui torneranno. 

Iosaphat est quedam vallis in qua fuit sepulta beata virgo Maria; in qua valle, secundum nostram 
fidem, debet esse iudicium generale. Unde ait Deus per prophetam: Congregabo omnes gentes in 
valle Iosaphat, et disceptabo cum eis. Confitetur autem hic Virgilius resurrectionem corporum 
mortuorum, contra hereticorum quorundam errores, qui ponunt quod mortuo corpore anima 
moriatur; quorum hereticorum fuit caput quidam antiqu[u]s philosophus qui vocatus est Epycurus, 
cuius sequaces Epycuri dicuntur. Fuit autem Epycurus quidam philosophus paganus qui summam 
felicitatem et beatitudinem posuit in cura carnis, et asserens quod mortuo corpore simul cum eo 
anima moriatur. Unde sui sequaces, ut dictum est, Epycurei dicuntur; et dicuntur Epycuri 
ab epy quod est <supra>, et cutis, idest supra modum curamcutis, idest ccarnis habentes>; 
quorum falsam opinionem non solum Divina Scriptura refellit, sed insuper omnes philosophi 
paganorum et omnes antiqui sapientes abhorrent. Unde Tullius, in secundo libro De Natura Deorum, 
loquens contra opinionem Epycuriorum ait: Epycurus dum palato quid optimum sit indicat, celi 
palatum, ut ait Emnius , non suspexit. Iste autem Emnius, quem hic allegat Tullius, fuit antiquus 
poeta et valde famosus. Sed hic oritur una questio, que talis est: Cum sint diversa genera 
hereticorum, quare iste autor non facit mentionem nisi de Epycuris? Non enim loquitur hic nisi de 
Epycuris in generali, et in particulari facit mentionem de heresi Fotiniana. Si dicis omnes heretici 
credunt id quod credunt Epycuri, hoc est falsissimum, ut patebit inferius. Respondeo: Epycuri sunt 
quasi principium omnium heresum. Nam ponere quod anima simul cum corpore mortuo moriatur, 
istud est quasi via ad omnes alias hereses. De levi nanque, dum homo aliam vitam non credit, in 
omnem heresim labitur. Sub nomine itaque Epycuriorum concludit autor omnes hereticos, 
cuiuscunque sint secte, et etiam, ut patet superius in fine superioris cantus, ipse dicit civitatem 
istam plenam esse hereticis cuiuscunque generis, ibi: «Qui son Ii heresiarche / co' lor seguaci d'ogni 
secta». Quot autem sint secte hereticorum et quales, ponit beatus Ysidorus super Leviticum in hec 
verba [lacuna] abserde. 

Lepra doctrina est falsa. Proinde leprosi non intelliguntur heretici, qui, unitatem vere fidei non 
habentes, varias doctrinas profitentur, erroris veraque falsis admiscent, sicut et lepre certis locis 
humana corpora variando commaculat. Huius autem lepre invenimus legislatorem sex speties in 
homine posuisse: Prima, inquit, lepra capitis et barbe; secunda, calvitii et recalvationis; tertia, carnis 
et cutis; quarta, cutis et corporis, et cicatricis albe cum robore; quinta, ulceris et cicatricis; sexta et 
ultima, ustionis. In capite lepram portat qui in divinitatem Patris, vel in ipso capite quod Christus 
est, peccat. Caput enim viri Christus est. Hanc lepram habent Iudei, Valentiniani, Marcioniste, 
Fotiniani, Manichei, Arriani, Sabelliani, Macedoniani, Antropomorfite, Priscillianiste, Donatiste, 
Nestoriani, Euticiani; quique omnes in capite lepram gerunt, quia erroris sui perfidiam aperta 
pravitate defendunt. In barba lepram gerunt qui de apostolis et sanctis Christi perverse aliquod 
sentiunt, atque eos falsum quodlibet predicasse configunt. Sicut enim barba ornamentum est viri, 
ita sancta apostoli et doctores ornamentum prestant corpori Christi. In corpore lepram habent qui 
Ecclesie detrahunt, sicut Carpocratiani, qui negant carnis resurrectionem; sicut Novatiani, qui 
nuptias damnant et peccantibus penitentiam negant; sicut Eradite, qui inter alios errores regnum 
celorum parvulos habere non credunt; sicut Eriani, qui vetant pro defunctis offerri sacrificium. In 
carne et cute gerunt lepram qui carnalia vel exteriora suadere conantur, ut Corintiani, qui 
resurrectionem futuram in carnis voluptate extimant; vel sicut Eritiani, qui dicunt in fide manentibus, 
quamvis carnaliter vivant, non posse computari peccata. 



104 


In cicatrice sanati ulceris lepram portat qui post cognitionem Dei et manifestationem fidei 
quam a Christo suscepit, rursum in ipsa cicatrice ascendit aliquod erroris inditium, aut perfidia 
veteris dogmatis. In carne viva lepram gestit qui de anima, que vita est carnis, aliquod falsum 
extimat; sicut Luciferiani, qui dicunt animam de carnis substantia propagatam; sicut Arabici et 
Epycuri, qui animam simul cum corpore mori putant. In cicatrice ustionis lepram habent Manichei, 
qui inani abstinentie cruciatu corpora sua molestant. De talibus predicabat Apostolus dicens: 
Discedent quidam a fide attendentes, spiritibus erroris et doctrinis demoniorum in ypocrisi loquentes 
mendacium, et cauteriatani habentium suam conscientiam, prohibentium nubere et abstinere a cibis 
quos Deus creavit ad percipiendum. Hucusque beatus Ysidorus. 

Visis hereticorum generibus et spetiebus, una alia oritur questio: a quo scilicet capitali peccato 
ex numero septenario procedenti heresis oriatur. Nam autor septem peccata capitalia superius in 
precedentibus circulis collocavit. Nunc autem in isto circulo collocat hereticam pravitatem. Queritur 
ergo a quo, vel a quibus peccatis, heretica malitia oriatur. Ad quod dicendum est quod omnis heresis 
ortum habet vel a peccatis carnalibus, que sunt tria, scilicet luxuria, gula, et avaritia; vel a peccatis 
spiritualibus, que sunt similiter tria, scilicet ira, invidia, et superbia; vel ab illo peccato quod partim 
est spirituale et partim carnale, scilicet accidia. Quedam enim heresis oritur a peccatis carnalibus, 
sicut heresis Epycurorum, qui summam felicitatem in delectationibus carnis ponunt, vel sicuti illi qui 
resurrectionem futuram in carnis voluptate expectant. Quedam a peccatis spiritualibus ortum habet, 
sicut heresis illorum qui, ira commoti, fideles et catholicos usque ad effusionem sanguinis 
persequuntur; et sicut illi qui, invidia agitati, parvulos non laborantes regnum celorum non posse 
intrare confirmant; et sicut illi qui, spiritu inflati superbie, dicunt quod qui manet in fide, peccata sibi 
nullatenus imputantur. Quedam vero heresis ortum habet ab accidia, que nullum vult bonum penitus 
operari; sicut est heresis illorum qui dicunt quod omne quod libet licet, idest quod possunt licite 
omnem suam voluntatem sine peccato explere. 


vv. 31-33 

Vedi Ia Farinata che s'e dricto. Exemplificando ponit hic autor quendam nobilem militem florentinum, 
qui fuit vocatus dominus Farinata de Ubertis, qui, ut communiter creditur, fuit hereticus Epycurus. 
Hic est enim unus ex illis quinque, de quibus autor interrogavit Ciaccum, ut habetur superius in 
tertio circulo, cantu VI. 

vv. 34-36 

Com'avesse 1'inferno in gran dispicto. Vere omnis homo peccator, et maxime hereticus, qui mortuo 
corpore animam mortuam confitetur, aliam vitam ubi anime perpetuo vivant esse non credit. Idcirco 
huiusmodi homines nec Paradisum diligunt, nec illud, propter aliqua bona que faciant, habere se 
credunt. Similiter nec penas Inferni timent, nec propter aliqua scelera que committant ad illas penas 
ire formidant. Ideo figurative loquitur autor de isto heretico Farinata, quod fronte se in sepulcro et 
pectore erigebat, tanquam si pro nichilo haberet Infernum. Et hoc est quod dicit propheta: Ambulant 
contra Deum extento collo. 

vv. 52-54 

Allor surse a ia vista scoperchiata / un'ombra. Dicit hic autor quod in illo sepulcro ita discooperto, 
de quo loquebatur autori dominus Farinata, una umbra, idest anima, se erexit, ut videret si filius 
eius esset in illo itinere cum autore. Iste enim fuit quidam miles florentinus qui fuit vocatus dominus 
Cavalcante de Cavalcantibus, pater illius mirabilis viri, in quo omnis nobilitas et probitas relucebat, 
scilicet Guidonis de Cavalcantibus. Fuit enim iste Guido scientia magnus et moribus insignitus, sed 
tamen in suo sensu aliqualiter inflatus. Habebat enim scientias poeticas in derisum: unde autor 
notanter dicit in subsequentibus rithimis ipsi domino Cavalcanti: «Colui», hoc est Virgilius, 
«c'attende Ia per qui mi mena, / forse cui Guido vostro ebbe a disdegno». Sed queritur hic quare 
iste dominus Cavalcante autorem interrogat quare suus filius non est secum. Respondeo: Audiens 
enim dominus Cavalcante autorem loquentem cum domino Farinata, statim eum ad loquelam 
cognovit. Et quia isti duo, scilicet Dantes et Guido, erant quasi in omnibus socii sibi ad invicem 
predilecti, miratus fuit quod filius suus Guido in isto itinere tam alti ingenii non associabat autorem. 
Unde ait supra ipsi autori: «Se per questo cieco / carcere vai per altezza d'ingegno, / mio fillio ov'e? 
et perche non e teco?» Quasi dicat: Si tecum non est, ubi est altitudo sui ingenii sic profundi? 
Nunquid ipse non vivit - subaudi in ista scientia - sicut tu? Cui autor causam assignat quare in isto 
itinere non est secum, dicens: «forse cui Guido vostro ebbe a disdegno»; forte , ideo dicit, propter 
curialitatem innatam. Et nota quod ad duo cognovit autor ipsum esse dominum Cavalcantem: 
Primum est interrogatio quam fecit de filio. Ita enim erant in omnibus socii, quod statim quod audivit 
<filius meus quare non est tecum>, de Guidone protinus intellexit. Secundum est pena in qua eum 
vidit, quia enim eum in mundo hereticum scivit, statim eum in Inferno cognovit. Ideo ait in textu: 

vv. 64-66 

Le sue parote e 'I modo de Ia pena 
m'avevan di costui gia letto 'I nome, 
etc. 


Supin ricadde. Supino, idest retrorsum. Nota quod aliud est cadere in faciem et aliud est cadere 
retrorsum. Cadere enim in faciem est humiliari, maiores revereri, et Deum adorare, sicut de 
Abraham legitur in Genesi quod cum Deo loqueretur cecidit in faciem suam. Et de sanctis magis dicit 
Matheus quod procidentes adoraverunt eum, idest Christum. Retrorsum vero cadere est peccare et 
penam eternam incurrere, sicut typice legitur de Ely sacerdote in primo libro Regum, quod cecidit 
de sella in qua sedebat retrorsum, et fractis cervicibus expiravit. Et bene dicuntur damnati retrorsum 
cadere, quia in illas penas cadunt a quibus in presenti faciem averterunt. Unde Salomon in libro 
Proverbiorum, IIII capitulo: Via impiorum tenebrosa; nesciunt ubi corruant. 


vv. 79-81 

Ma non cinquanta volte fia raccesa 
Ia faccia de Ia donna che qui regge, 
etc. 

Vaticinium est. Vaticinatur enim dominus Farinata autori et dicit quod non transibunt 
quinquaginta menses, quod ipse autor de Florentia expelletur. Ista enim domina que regnat in 
Inferno est luna, cuius facies omni mense accenditur, cum primo sol eam incipit inflammare. Non 
enim transiverunt quatuor anni ab isto vaticinio, quod ipse Dantes fuit de Florentia expulsus per 
Karolum sine terra, sicut dicetur infra in secunda cantica, cantu [XX]. Et nota quod luna a poetis 
triplici vocabulo nuncupatur; et hoc propter tres potestates quas habet. Primo enim dicitur habere 
potestatem in celo; ideo dicitur luna, idest luminum una. Duo enim sunt luminaria magna, ut habetur 
in Genesi: luminare maius, idest sol, et luminare minus quod preest nocti, idest luna. Secundo dicitur 
habere potestatem in silvis; ideo dicitur Dyana, idest duana, eo quod die et nocte luceat. Et quia est 
dea silvarum, ideo venatores ipsam antiquitus adorabant et sibi sacrificabant. Tertio dicitur habere 
potestatem in Inferno; ideo dicitur Proserpina, idest <in terra serpens>. Et de his tribus nominibus 
iune ait Virgilius, quarto Eneydorum: Tria virginis ora Dyane. De ipsius autem nominibus et officiis 
dantur versus: 

Yma superna silvas sceptro fulgore sagitta; 

Terret, lustrat, agit, Proserpina luna Dyana. 

Quosque versus sic construe: Proserpina terret yma cum sceptro; luna lustrat superna cum suo 
fulgore; Diana agit, idest regit, silvas cum sagitta. Nam quando Dyana depingebatur cum sceptro in 
manibus, tunc dea terre sive Inferni dicebatur dea celi; sed quando pingebatur cum sagittis, tunc 
dicebatur dea silvarum. 

vv. 85-87 

Lo stratio e 'I grande scempio 
che fece l'Arbia colorata in rosso, 

Arbia est quidam fluvius parvus in Tuscia, qui transit per comitatum Senensem ad radicem 
Montis Aperti, ubi Florentini cum tota parte Guelforum fuerunt a comite Iordano, vicario regis 
Manfredi, victoriose et triumphaliter debellati. Et quia dominus Farinata de Ubertis cum Senensibus 
et aliis Gebellinis de Tuscia fuit cum ipso comite in dicto conflictu, ideo autor ipsi domino Farinate, 
dicenti quare Florentini sunt ita impii contra meos consortes, dicit: «Lo stratio e 'I grande scempio, 
/ che fece 1'Arbia colorata in rosso, / tal oration fa far nel nostro tempio». Quasi dicat: Propter 
sanguinem florentinum qui aquas Arbie coloravit, qui quidem sanguis vestro consilio et opere fusus 
fuit, talis in nostro templo oratio celebratur, ut, scilicet, nunquam vestri consortes possint aliqualiter 
rebanniri. 


vv. 91-93 

Ma fu' io solo, Ia do ve so ferto 
fu per ciascun di torre via Fiorenza, 
etc. 


Audiens dominus Farinata ab autore quod propter conflictum quem habuerunt Florentini apud 
Montem Apertum nunquam sua prosapia dicitur reversura, suspirando allegat atque inducit 
quandam maximam utilitatem quam operatus est ipse erga civitatem Florentinam. Que talis fuit: 
Dum quadam vice omnes extrinseci Florentini essent in Florentia ad invicem adunati, ordinaverunt 

inter se, quia civitatem non bene coram illo populo poterant gubernare, ipsam civitatem incendere, 
mulieres capere, domos expoliare et homines trucidare, et alibi ex se ipsis solummodo civitatem 
edificare. Surrexit in consilio dominus Farinata, et aperta facie et libera voce omnibus contradixit: 
et sic illo tempore civitatem suam a tanto periculo liberavit. Arguit itaque cives suos quod memores 
sunt unius mali quem passi sunt, operatione non solum sua, quia in illo conflictu magis peccaverunt 
Abbates quam Uberti, sicut dicetur infra ultimo circulo, secunda parte Cociti, cantu XXXII; et non 
sunt memores tanti beneficii quod ipse solus operatus est erga eos. Memoria enim beneficiorum, ut 
ait Seneca, est labilis, iniuriarum vero tenax. 


vv. 117-120 

Qua entro e Io secondo Federico 
e 'I Cardinale; 

Hic facit autor mentionem de secundo Frederico, Romanorum imperatore, et de Octaviano 
Diacono Cardinali, qui fuit de Ubaldinis. Ubaldini autem sunt quidam nobiles Gebellini inter Bononiam 
et Florentiam. Isti enim duo, Imperator scilicet et Cardinalis, heretici in hoc mundo reputati fuerunt. 
Nam de imperatore Frederico dicitur quod circa animam humanam errabat, eo quod ipsam credebat 
cum corpore morituram. Unde, ad probationem sue vesanie, quendam malefactorem, ut dicitur, in 
quadam vegete reclusit, bitumine et pice linitam. Et dum malefactor ille in morte magna voce 
clamasset et sic expirasset, ait Imperator ad circunstantes: «Ecce iste mortuus est. Dicite michi, 
queso, si anima post mortem vivit, unde de hac vegete sic clausa exivit». Cui unus fidelis catholicus 
sic respondit: «Per illam enim viam, domine Imperator, exivit de vegete anima, quam non vidimus, 
per quam exivit vox, quam audivimus». De Cardinali vero dicitur quod, cum esset in ultimis 
constitutus, dixit consanguineis et amicis: «Si anima est, ipsam pro parte perdidi Gebellina». 


vv. 130-132 

Quando sarai dinanzi al dolce raggio 
di quella il cui bel occhio tutto vede, 
etc. 


Ista enim, cuius pulcer oculus cuncta videt, est Beatrix, cui tanquam summe scientie theologie 
reservat autor cuncta dubia reseranda. Dixerat enim sibi dominus Farinata, quod non transirent 
quinquaginta menses quod ipse sciret quantum exulatio, sive a terra propria exitus, ponderaret; sed 
quia istud per verba occulta predixit, ideo istud et alia reservat exaranda et explicanda illi scientie, 
que videt Deum, qui cuncta videt. Dicit enim beatus Gregorius, loquens de sanctis qui sunt in patria, 
scientia divina repleti: Quid est quod non videant qui videntem omnia vident? 

In isto X cantu autor ponit quatuor notabilia, unum vaticinium, et movet unam questionem. 
Sed quia ista duo, vaticinium et questio, sunt superius explanata, ideo iterum recapitulare non libet; 
sed ad notabilia procedamus. 


[Notabilia] 
vv. 19-21 


PRIMUM NOTABILE. 


Et io: «Buon duca, non tegno nascosto 
a te mio cuor se non per dicer poco, 
et tu m'ai non pur mo a cid disposto». 

In isto notabili movemur ad duo: Primum est quod magistro, a quo discere cupimus, nostra 
corda abscondere non debemus: nam una ex clavibus sapientie est frequens interrogatio. Ideo ait: 
«Non tegno nascosto ad te mio cuore». Secundum est quod ea que coram magistris vel maioribus 
enarramus, semper brevibus sermonibus explicemus. Nam secundum Ieronimum: Sermo longus 
caret intelligentia. Ideo ait: «se non per dicer poco». Postea reddit autor honorem magistro suo, 
dicens quod ad parum loquendum ipse disposuerat eum. Unde ait: «et tu m'ai non pur mo a cio 
disposto». 


vv. 25-27 

SECUNDUM NOTABILE. 


La tua loquela ti fa manifesto. Vere ad loquelam manifestatur homo cuius sit patrie vel originis 
oriundus. Unde dictum fuit beato Petro apostolo: Gallileus es, nam loquela tua manifestum te facit. 
Et autori dicitur a domino Farinata: 

La tua loquela ti fa manifesto 
di quella nobil patria natio, 
a la qual forse fui troppo molesto. 


Et infra, cantu 33, dicitur eidem a comite Ugolino de 
Pisis: 


I' non so chi tu sii, ne per che modo 


venuto se' qua giu, ma fiorentino 


mi sembli veramente quando fodo. 


Moraliter autem loquela unum quemque hominem manifestat cuius, scilicet, sit conditionis 
voluntatis vel partis. Unde in Evangelio ait Dominus: Qui de terra est, de terra loquitur. 


vv. 43-45 

TERTIUM NOTABILE. 


Io ch'era d'ubidir disideroso. In hoc notabili animus commendatur autoris, innuens quantum fuerit 
curialis ac etiam generosus, in hoc quod ait: «Io ch'era d'u bidir disideroso». Et in hoc monemur 
exemplo suo ad similia emulanda. 

vv. 73-75 

QUARTUM NOTABILE. 


Ma quel altro magnanimo, a cui posta 
ristato m'era, non muto aspecto, 
ne mosse collo, ne piegd sua costa. 


Hanc fortitudinem atque constantiam exhibet 
magnanimitas homini magnanimo atque forti, quod 
propter aliquos labores vel nova accidentia que 
occurrant, vir magnanimus a sui status rectitudine non 
mutatur. Ideo ait autor de domino Farinata: 


Quel magnanimo non muto aspecto, 


ne mosse collo, ne piegd sua costa. 

Et sic patet decimus cantus prime cantice. 

XI 

INCIPIT XI CANTUS PRIME CANTICE COMEDIE. 


In isto XI cantu autor breviter duo facit: nam primo deducit ad finem illam materiam quam in VI 
circulo pertractavit, videlicet hereticam pravitatem; secundo, designat et distinguit tres ultimos 
circulos qui sequuntur. Et primo, circulum positum sub regno et dominio Minotauri, et hunc circulum 
in tres girones dividit et distinguit; secundo, distinguit circulum positum sub regno et dominio 
Gerionis, et hunc dividit in X malas bulgias; tertio, distinguit circulum positum sub imperio et dominio 
Luciferi, et sub custodia et munitione Gigantum, et hunc dividit in quatuor partes que vocantur, 
lingua argolica, Cochiton, latina vero Cocitus. 

DEDUCTIO TEXTUS DE VULGARI IN LATINUM. 


vv. 1-33 

Postquam autor in superiori cantu de VI circulo, ubi sunt sepulti heretici, pertractavit, dicit in fine 
cantus quod a sepulcro domini Farinate recedens, iverunt versus medium civitatis per quandam 
semitam sitam in medio sepulcrorum; et quod per illam semitam devenerunt ad quandam vallem, 
que est in illius medio civitatis. Unde dicit in textu: 

Lasciamo 'I muro et gimo inver Io mezzo 
per un sentier c'a una valle fiede, 
che 'n fln Ia su facea spiacer suo lezzo. 

Nunc vero in isto cantu sequenti ad finem deducit materiam prelibatam, dicens quod devenit 
ad unam extremitatem unius alte ripe, que quidem ripa est rotunda, ex magnis lapidibus fractis 
facta, et ex ipsa intollerabilis fetor exit. Et propter istum fetorem intolerabilem dicit ipse autor quod 
aliquantulum retrocesserunt iuxta quoddam magnum sepulcrum in quo erat quoddam epytaphium 
ita scriptum: «Anastasium papam custudio, quem extraxit Fotinus de via recta». Et sic finitur sextus 
circulus. 

Post hec Virgilius ait ad Dantem: «Nostrum descendere - supple ad alios circulos qui remanent 
perscrutandos - convenit esse tardum». Et assignat causam, dicens ut assuescat aliquantulum 
sensus olfatus ad illum fetorem abominabilem qui de profundo exalat Inferni. Et tunc Dantes, ne 
tempus aliquod pertranseat in quo non proficiat et adiscat, Virgilium rogat ut in aliquo eum instruat 
ut saltim in audiendo proficiat, ex quo non potest, propter moram, proficere in eundo. Et tunc 
Virgilius designavit sibi omnes circulos subsequentes dicens: Fili mi, dentro da cotesti sassl, hoc est 
in ista valle quam cernis, sunt tres circuli unus sub alio, sicut sunt illi quos superius reliquisti. Omnes 
enim sunt pleni spiritibus maledictis; sed ut postea sufficiat solummodo tibi visus, intellige quare et 
quomodo sint constricti. Omnis enim malitie, que odium in celo acquirit, iniuria est finis, et omnis 
talis finis hominem aut cum violentia aut cum fraude contristat; sed quia fraus est proprium malum 
hominis, magis displicet Deo; et ideo stant inferius fraudulenti. Violentorum autem primus circulus 
totus est; sed quia fit violentia tribus personis, ideo in tres girones est iste primus circulus distinctus. 
Fit enim, sive infertur, ista violentia ab homine malo aut proximo, aut sibi ipsi, aut Deo. Ideo ait in 
textu : 

A Dio, a se, al proximo si pone, 
far forza, dico in loro et in lor cose, 
com'udirai con aperta ragione. 

vv. 34-39 


Dico igitur primo quod violentia infertur proximo, et hec infertur aut in persona, aut in ere; in persona 
enim odiendo, vulnerando, et occidendo; in ere autem auferendo, devastando, derobando, 
incendendo et depredando. Et isti tales sunt in primo girone. Unde in textu: 

Morte per forza et ferute dolliose 
nel proximo si danno, et nel suo avere 
ruine, incendi, et tollette dannose; 
onde omicide et ciascun che mal fiere, 
guastatori et predon, tutti tormenta 
Io giron primo per diverse schiere. 


vv. 40-45 



109 


Secundo, infert aliquando homo violentiam sibi ipsi; et hec fit etiam duobus modis: aut in persona, 
cum scilicet homo occidit se ipsum; aut in ere, cum scilicet bona sua ludendo vel male dispergendo 
consumit. Et isti tales sunt in secundo girone locati. Unde in textu: 

Pud l'uomo avere in se man violenta, 
et ne' suoi beni; et pero nel secondo 
giron convien ke senza pro si penta 
qualunque priva se dei vostro mondo, 
biscaza et fonde Ia sua facultade, 
et piange Ia dov'esser dee giocondo. 

vv. 46-51 

Tertio, infertur aliquando violentia ab homine malo in maiestatem divinam. Et hec infertur tribus 
modis: aut contra Deum ipsum, Deum blasphemando; aut contra naturam, peccatum sodomiticum 
committendo; aut contra artem, ad usuram commodando. Et isti tales stant in tertio girone. Unde 
in textu: 

Puossl far forza ne Ia deitate, 

coi cor negando et biastemiando quella, 

et spregiando natura et sua bontate; 

et pero Io minor giron sugella 

dei segno suo et Sodoma et Caorsa 

et chi, spregiando Dio coi cor, favella. 

vv. 52-66 

Postquam vero autor valde rationabiliter tripertitam violentiam designavit, ad fraudem designandam 
manum extendit. Sed quia dupliciter committitur fraus, ideo ipsam in duas partes dividit et distinguit. 
Nam primo, potest eam quis committere in hominem qui non confidit in eo, sicut extraneus cum 
extraneo. (Secundo potest eam quis committere in hominem qui confidit in eo, sicut extraneus cum 
extraneo.) Secundo, potest eam quis committere in hominem qui confidit in eo, sicut amicus cum 
amico. Primam fraudem in circulo secundo designat. Sed quia istam primam fraudem potest homo 
committere decem modis, ideo istum secundum circulum in decem malas bulgias dividit et distinguit. 
Secundam vero fraudem ponit in tertio circulo. Et quia ista quatuor modis committitur, ideo istum 
tertium circulum distinguit in quatuor partes, qui vocatur Kochiton. Et de hiis duabus fraudibus ait 
in textu: 

La froda, ond'ogni coscientia e morsa, 
pud l'uomo usare in colui che 'n lui fida, 
et in quel che fidanza non imborsa; 

Questo modo di rietro par c'uccida 
pur Io vinco d'amor che fa natura; 
onde nel cerchio secondo s'annida 
ypocrisia, lusinghe, et chi afactura, 
falsita, ladroneccio et symonia, 
roffian, baratti, et simile lordura. 

Per altro modo quell'amor s'obblia 
che fa natura, et quel ch'e poi agiunto, 
di che la fede spetial si cria. 

Onde nel cerchio minore, ov'e 'I punto 
de/1'universo in su che Dite sede, 
qualunque trade in eterno e consunto. 

vv. 67-69 

Audiens autor a suo magistro quomodo in tribus inferioribus circulis fraus et violentia a divina iustitia 
collocantur, duo facit: Primo, rationem et distinctionem magistri commendat, dicens in textu: 
«Maestro, assai chiara procede 
la tua ragione, et assai ben distingue 
questo baratro e 'I popol ch'el possede. 

vv. 70-75 

Secundo, de quodam dubio querit, quod tale est: Extra namque civitatem Ditis autor viderat 
quosdam peccatores, sicut erant luxuriosi, gulosi, avari, accidiosi, iracundi, invidi et superbi. Infra 
vero civitatem vidit hereticos, et a magistro audivit quod inferius erant violenti et fraudulenti. Oritur 
ergo ex hoc quoddam dubium in mente autoris: Illi enim qui sunt extra civitatem, aut sunt odio Deo, 

aut non. Si sic, quare non sunt ipsi puniti infra civitatem igneam? Si autem non sunt Deo odio, quare 
habent tales penas? 

Ma dimmi, quei de Ia palude pingue, idest accidiosi, iracundi, invidi, et superbi, qui in V circulo 
sunt in Stige submersi; che mena ii vento, idest luxuriosi, qui a vento in secundo circulo agitantur; et 
che batte Ia pioggia, idest gulosi, qui in tertio circulo sub pluvia macerantur; et che si scontran con 
si aspre Ungue, idest avari et prodigi, qui in quarto circulo linguis asperrimis se ad invicem obviando 
conturbant: 

perche non dentro da Ia citta roggia 

son ei puniti, se Dio Ii a in ira? 

et se non Ii a, perche son a tal foggia? 

vv. 76-78 

Cui Virgilius primo duas causas assignat quare ista dubia cogitatio eum premit. Prima causa est ista, 
quod suum ingenium a solito delirabat. Tunc enim ingenium delirat cum res sine discretione 
investigare laborat. Secunda causa est quod mens sua ad diversa erat extracta, et ideo ad istud 
recte respicere non valebat. Et ad hoc valet illa sententia: Pluribus intentus, minor est ad singula 
sensus. 

Et elii a me; «Perche tanto delira», 
disse, «Io 'ngegno tuo da quel che sole? 
o ver altrove ove Ia mente mira. 

vv. 79-90 

Secundo, reducit sibi ad memoriam illam distinctionem quam facit Aristotiles de omnibus peccatis 
in libro Ethicorum. Distinguit enim Philosophus omnia peccata in incontinentiam, malitiam, et 
bestialitatem. Et sub nomine incontinentie accipit autor peccata criminalia sive capitalia, que 
secundum theologos sunt VII, ut superius est expressum; sub nomine vero malitie et bestialitatis 
omnia alia peccata que oriuntur ab ipsis. Cum itaque incontinentia sit minus peccatum quam malitia 
vel bestialitas, ideo minus Deum offendit. Et Deus minus offensus, minus eos punit. 

Non ti rimembra di quelle parole 
con le quai ia tua Ethica pertracta 
le tre disposition ke 'I cel non vuole, 
incontinentia, malitia et Ia matta 
besti[a]litate? et come incontinenza 
men Dio offende et piu biasim'accatta? 

Se tu riguardi ben questa sentenza, 
et rechifa Ia mente chl son quelli 
che su di fuor sostengon penitenza, 
tu vedrai ben perche da questi felli 
sien dipartiti, et perche men crucciata 
Ia divina iustitia Ii martelli. 

vv. 91-111 

Clarificatus discipulus per magistrum, clare videt in verbis eius quare incontinentia punitur extra, et 
malitia et bestialitas puniuntur infra. Ideo ait in textu: 

«O sol che sani ogni vista turbata, 

tu mi contenti si quando tu solvi, 

che, non men che saver, dubiar m'agrata. 

Sed tamen aliquod dubium adhuc remanet in mente sua. Ipse enim clare videt quod 
blasphemia et sodomia divinam maiestatem contemnunt, sed non videt quomodo usura contemnat 
bonitatem Dei, idest artem, que bonitate Dei hominibus est infusa. Nam bonitas Dei fuit quod homo 
tot artes mechanicas inveniret. Ideo ait in textu magistro suo: 

Aneor un poco indietro ti rivolvi», 
diss'io, «ia dove di' c'usura offende 
Ia divina bontate, e 'I groppo solvi», 


idest istud obscurum michi solve. Cui Virgilius clare 
monstrat in textu quomodo usura divinam contemnit 
et exasperat bonitatem. Ad cuius clariorem evidentiam 
est sciendum quod ista tria peccata, scilicet 
blasphemia, sodomia, et usura, divinam bonitatem 
contemnunt. Quod sic patet: Omnia enim que nos 

habemus, habemus aut a Deo, aut a natura, aut ab 
arte. A Deo enim habemus animam et virtutes; a 
natura habemus corpus et elementa, idest hunc 
sensibilem mundum et omnia que oriuntur ab 
elementis; ab arte vero habemus scientias et maxime 
mechanicas, ut agriculturam, lanificium et huiusmodi. 
Homo enim, cum contra Deum irascitur et in verba 
iniuriosa contra ipsum insurgit, tunc bonitatem que est 
in ipso Deo contemnit. Cum vero peccatum sodomie 
conmittit, tunc bonitatem nature, que est filia Dei, 
videtur contemnere, quia quantum in se est impedit 
multiplicationem humanam. Nam Deus dixit Ade: 
«Crescite et multiplicate et replete terram». Istud 
autem vitium omnino facit contra istud preceptum. 
Contemnit enim humane nature multiplicationem, que 
per coniunctionem maris et femine operatur. Cum 
vero quis accommodat ad usuram, artem, que imitatur 
naturam inquantum potest in sculpendo, scilicet, vel 
pingendo et huiusmodi, non in multiplicando, 
contemnit. Nam sicut natura, imitando Deum, dicitur 
filia Dei, ita ars, imitando naturam, dicitur filia nature 
et neptis Dei. Cum itaque usurarius per artem 
usurariam denarios multiplicet, et artem, et naturam, 
et ipsum Deum contemnit. Artem quidem contemnit 
que quidem in multiplicationem se non potest 
extendere, quia ut videmus, ars de ligno facit trabem; 
non tamen trabem vel lignum multiplicat, sicut facit 
natura, que de uno grano facit centum. Naturam etiam 
contemnit quia quod nature est, malitiose et 
fraudulenter usurpat et attribuit illud arti. Deum etiam 
contemnit, qui in utroque testamento prohibet usurari. 
In veteri nanque testamento mandavit dicens: 
Mutuabis fratri tuo absque usura id quod indiget. In 
novo autem ait: Date mutuum, nichil inde sperantes. 
Et sic patet quod ista tria peccata violentiam inferant 
ipsi Deo. Nam blasphemus contemnit Deum; sodomita 
contemnit naturam, que est filia Dei; usurarius autem 
contemnit artem, que est filia nature, et per 
consequens neptis Dei. Et hoc est quod ait in textu: 


Phylosophia, mi disse, a chi Ia 'ntende, 


nota, non pure in una sola parte, 


come natura Io su' corso prende 


dal divino intellecto et da su' arte; 


et se tu ben Ia tua Physica note, 


tu troverai, non dopo molte carte, 


che Parte vostra quella quanto pote, 

segue, come 'I maestro fa il discente; 


si che vostr'arte a Dio quasi e nepote. 


Da questi due, se tu rechi a mente 


Io Genesi dal principio, convene 


prender sua vita et avanzar Ia gente; 


ma perche l'usurier altra via tene, 


per se natura per Ia sua seguace 


dispregia, poi che 'nn altro pon Ia spene. 


vv. 112-115 

Designatis itaque per magistrum inferioribus circulis et peccatis, ait ipse magister ad Dantem: 
«Dimittamus ista et sequere me admodo, quia ire placet michi; quia Pisces, idest signum piscium, 
super orizontem nostrum irradiat, et Currus totus super Chorum iacet, et omnia illa astra que sunt 
iuxta occidentem tendunt breviter ad occasum. Unde ait in textu autori Virgilius: 

Ma seguim 'oramai, che 'I gir mi piace; 
che ' pesci guizzan su per horizonta, 
e 'I Carro tutto sovra 'I Coro giace, 
e 'I balzo via Ia oltra si dismonta». 

EXPOSITIO LICTERE. 


vv. 1-3 


In su Ia 'stremita d'un alta ripa 

che facean gran pietre rotte in cerchio, 

venimo sopra piu crudele stipa; 

Dicit hic autor quod in medio civitatis est quedam maxima profunditas admodum putei 
profundissimi, cuius superficies admodum circuli est rotunda. Et ista talis circularis rotunditas facta 
est de lapidibus magnis, non quidem politis, nec cum calce compositis vel muratis, sed de lapidibus 
fractis, sicut solent aliquando fieri materie vinearum sive ortorum; et in ista tali profunditate dicit 
autor quod sunt punita maiora peccata. Semper enim quanto magis ad yma descenditur, tanto magis 
maior iniquitas sive pravitas reperitur. Ideo ait in textu: «venimo sopra piu crudele stipa». 


vv. 7-9 


«Anastagio papa guardo 

Io qual trasse Fotin de Ia via ritta». 

Hic facit autor mentionem de quodam Papa heretico qui vocatus est Anastasius, quem quidam 
hereticus, nomine Fotinus, de recta via extraxit et ad suum errorem adduxit. Tempore nanque 
Anastasii imperatoris fuit quidam dyachanus thesalonicensis qui vocabatur Fotinus; et hic erat 
hereticus. Iste Fotinus veniens Romam Anastasium Papam, secundum natione[m] romanum, de via 
catholica extraxit et hereticum fecit. Unde clerici Romane Ecclesie contra ipsum insurrexerunt, et 

maxime quia ad petitionem ipsius Fotini quendam hereticum nomine Achasium restituere voluit, 
postquam damnatus fuerat per Ecclesiam Romanam. Hic autem papa Anastasius divino iudicio est 
percussus; nam cum ad secreta nature ivisset, egerendo intestina miserabiliter expiravit, ut legitur 
in cronicis Pontificum Romanorum. 


vv. 22-27 

D'ogni malitia, c'odio in cielo acquista 
inguiria e ii fine, 

Sic construe licteram: Omnis malitia, que odium in celo acquirit, ad iniuriam alicuius persone 
procedit, et sic iniuria est finis cuiuslibet malitie. Et omnis talis finis illum quem offendit cogit penitus 
contristari, aut cum violentia aut cum fraude; sed quia fraus est gravius peccatum quam violentia, 
ideo artiori loco retruditur. Stant itaque sub violentibus fraudulenti, ut ait in textu: 

Ma perche froda e de l'uom proprio male, 
piu spiace a Dio ; et pero stan di sotto 
Ii frodolenti, 
etc. 

vv. 49-51 

Sodoma et Caorsa. Iste sunt due civitates: Prima non est, sed fuit antiquitus in Penthapoli ante 
diluvium, que cum aliis quatuor submersa est propter peccatum contra naturam. Et ab ista omnes 
hoc vitio laborantes sodomite dicuntur. Secunda vero est in provincia Provincie, in qua multum 
abundant usurarii. Et ab ista omnes usurarii Caorsini vocantur. 

vv. 52-54 

La froda, ond'ogni conscientia e morsa, 

Fraus est duplex, secundum quod duplex est amor, scilicet naturalis et accidentalis. Amor 
naturalis facit hominem omnes homines equaliter diligere; accidentalis vero facit hominem uni vel 
pluribus singulariter adherere. Qui igitur facit contra primum amorem dicitur fraudulentus; qui vero 
contra secundum dicitur proditor. Ideo gravius puniuntur proditores quam fraudulenti. Et nota quod 
quanvis omne peccatum generet remorsum conscientie, in anima spetialiter tamen fraus et proditio. 
Unde ait autor in textu: «ond'ogni conscientia e morsa». 


vv. 70-96 

Ma dimmi: quei de la palude pingue, etc. Postquam Virgilius infernale baratrum tripartitus est, autor 
eum interrogat cur illi qui moventur a vento, idest luxuriosi, et illi qui percutiuntur a pluvia et 
grandine, idest gulosi, et illi qui sibi obviant cum tam asperis linguis, idest avari et prodigi, et illi de 
palude pingui, idest accidiosi, iracundi, invidi et superbi, non sunt puniti intra muros ignee civitatis. 
Ad quod respondet Virgilius et dicit quod incontinentia, sub cuius nomine septem radices peccatorum 
mortalium continentur, quia minus Deum offendit, extra civitatem punitur. Malitia vero et bestialitas, 
sub quibus violentia, fraus et proditio continentur, quia plus Deum offendunt, ideo intra civitatem 
durius puniuntur: violenti sub dominio Minotauri, fraudulenti sub dominio Gerionis, proditores vero 
sub dominio Luciferi. Ideo ait in textu: 

Non ti rimembra di quelle parole 
con te quali la tua Ethica pertracta 
le tre disposition ke 'I cel non vote: 
incontinentia, malitia, et la matta 
bestialitate; et come incontinenza 
men Dio offende et piu biasim'accatta? 

Se tu riguardi ben questa sentenza, 
et rechiti a la mente chi son quelli 
che su di fuor sostengon penitenza, 
tu vedrai ben perche da questi felli 
son diparti, et perche men crucciata 
la divina iustitia Ii martelli». 

«O sol che sani ogni vista turbata, 

tu mi contenti si quando tu solvi, 

che non men che saver, dubiar m'agrata. 

Aneor un poco indietro ti rivolvi», 
diss'io, «la dove di' c'usura offende 

/a divina bontate, e 'I groppo solvi». 

Audiens autor a Virgilio rationem superius assignatam, quomodo iusto libramine Deus extra 
civitatem Ditis punit incontinentiam, infra vero malitiam et bestialitatem, et non valens videre qua 
via vel modo usura violentiam inferat ipsi Deo, volens de hoc certificari, duo facit in verbis premissis. 
Nam primo commendat responsionem Virgilii dicens: «O sol qui sanas, idest clarificas et illustras, 
omnem intellectum turbatum, idest nebula ignorantie vel grossitie obscuratum, tu me ita contentas 
quando - supple dubia solvis - quod dubitare est michi gratum non minus quam scire». Secundo 
rogat ipsum Virgilium ut suum intellectum clarificet de dubio usure in animo iam concepto, dicens: 
«Adhuc unum modicum retro te volve ad illum, videlicet nempe locum, ubi dicis quod usura divinam 
bonitatem offendit»; «e 'I groppo solvi», idest solve michi istud scrupulum vel obscurum. 


vv. 97-105 


Cui Virgilius inquit: 

«Phylosophia», mi disse, «a chi Ia 'ntende, 
nota», 


etc. Hoc est, phylosophia, illi qui illam intelligit, notat, 
idest dicit vel demonstrat, non in una solummodo 
parte tantum, sed in pluribus, quomodo natura accipit 
suum cursum ab intellectu divino, idest operatur 
imitando ipsum divinum intellectum; quia ipsa natura, 
quantum potest, omnia que facit et producit conatur 
facere et producere ordinate et perfecte, sicut Deus 
omnia fecit. Unde ipsa natura taliter diffinitur: Natura 
est vis quedam rebus insita, similia de similibus 
generans vel producens. Nam nichil generat vel 
producit nisi quod divina bonitas primitus in prima 
creatione produxit, et sua opera facit divinius operibus 
similia quantum potest. Ideo dicitur in textu: 


Natura Io su' corso prende 


da I divino intellecto et da su' arte; 


Simili modo ars imitatur naturam, secundum Philosophum in libro Physicorum, inquantum potest. 
Ita enim vadit ars post naturam, et imitatur ipsam sicut discipulus post magistrum. Et isto modo 
natura est filia Dei, ars vero neptis. Ideo sequitur in textu: «et se tu ben Ia tua Physica note», etc. 
usque: «si che vostr'arte a Dio quasi e nepote». 

vv. 106-108 

Da questi due, se tu ti rechi a mente 
Io Genesi dal principio, convene 
prender sua vita et avanzar Ia gente; 

Hoc est, si tu, consideratis istis duobus, quomodo scilicet natura sequitur Deum et ars sequitur 
naturam, nostram genesim, idest humanum principium, tibi reducis ad mentem, convenit genti, 
idest homini, a principio accipere suam vitam. Humanum enim principium duo nobis principaliter 
dictat, videlicet quod paucis simus contenti, et quod velimus cum iusto labore deducere vitam 
nostram. De primo ait Seneca: Exiguum natura desiderat opimo vero immensum. Et iterum: Si ad 
naturam vivas, nunquam pauper eris; si vero ad opinionem, nunquam dives. De secundo autem 
dixit Deus Ade, ut habetur in principio libri Genesis: In sudore vultus tui vesceris pane tuo. Et 
Psalmista: Labores manuum tuarum quia manducabis beatus es, et bene tibi erit. Istis igitur duabus 
viis debet homo velle lucrari, ut scilicet non nimia appetat, et quod appetit cum suo sudore laboreque 
procuret. Et hoc est quod vult dicere textus: «dal principio convene / Ia gente prender sua vita et 
avanzare», idest lucrari. Sed quia usurarius aliam viam tenet, quia nec pauca appetit, nec id quod 
appetit cum iusto sudore procurat, ideo spurnit naturam. Unde sequitur: 

vv. 109-111 

Ma perche l'usuriere altra via tene, 
per se natura per Ia sua seguace 
dispregia poi che 'nn altro pon Ia spene. 

In isto cantu continentur quatuor notabilia. 


[Notabilia] 
vv. 10-12 


PRIMUM NOTABILE. 


Lo nostro scender convien esser tardo, 
si che s'ausi in prima un poco il senso 
al tristo fiato; et poi non fia riguardo. 

In hoc notabili admonemur quod quando in aliquo nostro opere virtuoso vel arduo ab 
inconvenienti aliquo impedimur, quod illud tale opus dimittere non debemus, sed ad illud 
inconveniens paulatim assuescere nos oportet, quia tunc illud tale inconveniens propter usus 
frequentiam minuetur. Tanta est enim potentia usus quod convertitur in naturam; et quod in 
naturam convertitur, etiam si sit malum, ledendi potentia vacuatur. 


vv. 52-54 

SECUNDUM NOTABILE. 


La froda, ond'ogni conscientia e morsa, 
pud l'uomo usare in colui ch' 'n lui fida 
et in quei che fidanza non imborsa. 

In hoc sententioso notabili due sententie continentur: Prima est quod a fraude omnis 
conscientia remordetur. Nullus enim homo committens fraudem a remorsu conscientie est immunis. 
Secunda est ista, quod fraude potest quis uti aut in hominem qui confidit in eum aut in hominem 
qui confidentiam non requirit. Quorum vero sit peius in precedentibus est ostensum. 


vv. 79-81 

TERTIUM NOTABILE. 


Non ti rimembra di quelle parole 
con te quali la tua Ethica pertracta, 


etc. In verbis Virgilii hic et alibi evidentissime 
demonstratur quantis scientiis fulxerit autor iste. 
Fulxit enim atque refulxit tribus maxime scientiis, sicut 
in ista cantica continetur: videlicet primo phylosophia 
morali. Ideo ait hic sibi Virgilius: la tua Ethyca. 
Ethycam enim Aristotilis suam vocat quia, re vera, 
ipsam scivit, et moribus adimplevit. Nullus enim potest 
vere dici philosophus moralis nisi vixerit sicut docet vel 
legit. Secundo fulxit phylosophia naturali. Ideo 
subiungit sibi Virgilius in isto eodem cantu: se tu ben 
la tua Physica note. Physicam enim Aristotilis idest, 
suam esse dixit quia ipsam optime scivit et docuit. 
Tertio fulxit scientia poesie. Ideo in ista eadem cantica, 
cantu scilicet XX, sibi dixit ubi de Euriphyle augure 
pertractatur: 

Euriphile ebe nome, et cosi 'I canta 


1'alta mia tragedia in alcun loco: 


ben Io sai tu che Ia sai tutta quanta. 


In eo enim quod Virgilius dicit Dantem suam Eneydem, que est fons omnium poetarum, totam 
scire, clare et aperte demonstrat ipsum fulxisse scientia poesie. 


vv. 91-93 

QUARTUM NOTABILE. 


O sol che sani ogni vista turbata, 
tu mi contenti si quando tu solvi, 
che, non men che saver, dubiar m'agrata. 

In isto notabili duo pulcra moralia continentur, que ornant quemlibet discipulum. Primum, in 
eo quod Dantes suum magistrum solem appellat, ibi: O sol che sani. Habet enim quilibet bonus 
doctor naturam solis; nam, sicut sol tenebras et nebulas suo fulgore repellit ab aere, ita bonus 
doctor ignorantie nebulas repellit a corde suo. Secundum, in eo quod ipse Dantes, quia ex 
solutionibus sui magistri magis illustrabatur in mente, dicit: Tu mi contenti si quando tu solvi, etc. 
Ideo bene Philosophus in libro Methaphysica, dicit quod dubitare de singulis non est inutile. 


Xll 

INCIPIT XII CANTUS PRIME CANTICE COMEDIE. 


In isto XII cantu autor descendit in septimum circulum, qui incipit in isto cantu, ibi: «Cosi prendemo 
via giu per Io scarco», etc.; et finit in XVII, ibi: «torna' mi indietro da 1'anime lasse». In cuius introitu 
ponit Minotaurum, qui tenet typum triplicis violentie, scilicet in proximum, se ipsum, et Deum. Dividit 
autem istum circulum in tres girones. Primus incipit ibi: 

Ma ficca Ii occhi a valle, che s'approccia 
Ia riviera dei sangue, 

etc. Et finit ibi: «Poi si rivolse et ripassossi 'I guazzo». Et ponit in isto primo girone violentiam que 
exercetur in proximum. 

DEDUCTIO TEXTUS DE VULGARI IN LATINUM. 


vv. 1-139 

Descendens autor in septimum circulum, duo principaliter facit: Nam primo designat descensum, 
qualiter scilicet factus est, dicens quod ille descensus est ita factus sicut est illa ruina que in partibus 
Lombardie, inter Trivisium scilicet et Tridentum, fluvium Attacis percussit. Et in isto tali ruinoso 
descensu Minotaurum invenit, qui positus est ibi ut custodiat illam viam. Qui Minotaurus, statim 
quod vidit autorem, iracundia totus accensus, se ipsum pre nimia ira momordit. Contra quem 
Virgilius clamans ait: «Tu forsitan credis quod iste qui mecum est sit dux Atheniensis, qui tibi mortem 
superius in mundo porrexit? Recede hinc, bestia, quia iste non venit doctus a tua sorore, sed vadit 
vestra videndo tormenta». Tunc Minotaurus, ad similitudinem tauri cum fuerit letaliter vulneratus, 
qui ire vel currere nescit, sed huc et illuc saltando discurrit, de illa quam custodiebat ruina recessit. 
Et tunc Virgilius mandavit autori ut, interim quod ille erat in furia, viam arriperet versus yma. Dum 
autem sic ambo descenderent, et Dantes de illa ruina in sua mente aliquantulum cogitaret, ait ad 
eum ipse Virgilius: «Tu forsitan cogitas de ista ruina, que custodita est ab illa ira bestiali quam modo 
ego extinxi. Volo enim quod scias quod alia vice quando ad yma descendi, quod ista roccia, idest 
ista petrosa ruina, adhuc ruinata non erat. Sed certe, si bene discerno vel recolo, modicum 
antequam venisset ille qui magnam predam abstulit Diti de circulo primo, ex omni parte ista fetida 
vallis ita tremuit, quod ego cogitavi in corde meo quod universum sentiret amorem, per quem est 

qui credat quod mundus in chaos pluribus vicibus sit conversus. Et in illo puncto petre in Inferno hic 
et alibi scisse sunt». Secundo, postquam autor descensum descripsit, ad designandum septimum 
circulum manum extendit, dicens quod vidit unam amplam foveam in cuius circuitu centauri armati 
currebant, qui centauri videntes istos descendere, se firmaverunt, et tres ex ipsis de acie exiverunt. 
Et unus istorum trium clamavit ad eos a longe dicens: «Ad quod martirium venitis vos qui de coste 
descenditis? Dicatis istinc, alioquin arcum extendo». Ad quem Virgilius ait: «Responsionem faciemus 
istic de prope nos Chyroni. Semper enim fuit ad tuum damnum tuum desiderium ita velox». Postea 
tetigit Dantem dicens: «Ille enim est Nessus, qui mortuus est pro Deianira et fecit ipsemet de se 
ipso vindictam. Et ille qui est in medio, qui respicit sibi pectus, est magnus Chyron, qui nutrivit 
Achillem. Ille vero alius Folus est, qui fuit iracundia ita plenus. In circuitu nanque istius fovee vadunt 
ad mille ad mille sagittando qualemcunque animam que plus de sanguine se evellit quam culpa sua 
minime sortiatur». Et hec dicens appropinquavit ad illos. Chiron autem, videns Dantem pedibus 
lapides conmoventem, ait ad socios: «Perpenditis vos quod ille qui venit retro movet omne quod 
tangit? Non sunt ita soliti pedes facere mortuorum». Cui Virgilius: «Vere vivus est et non mortuus, 
cui me oportet ostendere vallem nigram, virtute et autoritate illius que veniens de illo loco ubi alleluia 
cantatur, conmisit istud officium michi novum. Sed per illam virtutem per quam moveo pedes meos 
per tam silvestrem stratam, te adiuro ut de tuis des nobis unum in ducem, qui et viam nobis 
demonstret, et hunc, quia non est spiritus qui vadat per aerem, portet». Tunc Chiron mandavit 
Nesso ut eos incolumes secum ducat. Qui cum Chironi per omnia paruisset, et eos portavit, et istum 
primum gironem curialiter confabulando monstravit, et eos usque ad ripam aliam transvadavit. Dum 
autem sic iuxta fluvium sanguinis peregrarent, Centaurus monstravit autori quasdam animas que 
erant usque ad cilium in illo sanguine bullienti submerse, quas dixit esse animas tyrannorum qui in 
hoc mundo contra bona subditorum ac etiam sanguinem tyrannide usi sunt. Et inter alios 
demonstravit ei quatuor summos tyrannos, videlicet Alexandrum imperatorem Grecorum, 
Dyonisium regem Syracusarum, Azolinum de Romano, et Opizum Marchionem Extensem; quorum 
primus tyrannizavit in toto orbe terrarum; secundus in regno Sicilie; tertius in Marchia Trivisana ac 
etiam in pluribus partibus Lombardie; quartus vero in civitate Ferrariensi et alibi. His autem visis, 
autor una cum Virgilio super Centaurum ascendit et fluvium transvadavit. Cum vero sic fluvium 
transvadarent, dicit autor se vidisse quasdam animas usque ad gulam ibi submersas. Quas cum 
attente respiceret, demonstravit sibi Centaurus unam animam solam, dicens: «Iste scidit in gremio 
Dei illud cor quod adhuc super Tamigium deploratur». 

Postea vidit quandam gentem que caput et totum corpus tenebant, exceptis tibiis et cruribus, 
extra rivum. Et sic quanto plus ibant, tanto plus ille sanguis in illo fluvio bassus erat, ubi animas 
solummodo in pedibus cruciabat, et ibi ad ripam aliam transvadarunt. Et antequam Centaurus eos 
deponeret, ait ad Dantem: «Sicut ex ista parte tu vides fluvium valde bassum, ita volo quod pro 
certo tu credas quod ab ista alia parte fluvius profundatur, ubi peccatum tyrannidis condemnatur. 
In quo loco quinque alios summos violentos tyrannos atque predones similiter nominavit. Quorum 
primus fuit Totila, flagellum Dei; secundus Pirrus, rex Epyrotarum; tertius, Sextus, filius Magni 
Pompei; quartus, Raynerius de Corneto; quintus vero et ultimus, Raynerius Pazzo; qui duo ultimi 
fuerunt stratarum publici predatores». Postquam vero Centaurus autori omnia que sunt in isto primo 
girone monstravit, ispum ad terram deposuit, et per viam quam transvadaverat transvadavit. Unde 
ait in textu: «Poi si rivolse et ripassossi 'I guazzo». 


EXPOSITIO LICTERE. 


vv. 1-3 


Era Io loco ov'a scender Ia riva 
venimo, alpestro. 


Licteram sic construe: Ille locus ubi ripam descendere 
venimus erat alpestris, idest valde durus et arduus, 
sicut sunt loca in Alpibus, ubi nulla via vel semita 
reperitur. 


et, per que I che v'er'anco, 


tat, c'ogni vista ne sarebe schiva. 

Quasi dicat: Non solum propter asperitatem ille locus per quem descendimus erat horridus pedibus 
ad ambulandum, sed erat omni visui terribilis et abominabilis etiam ad videndum; et hoc propter 
illud quod erat ibi, scilicet precipitium quod erat adeo magnum, quod fundus ibi nullatenus videbatur. 


vv. 4-6 


Qual e quella ruina che nel fianco 
di qua da Trento l'Adice percosse, 
o per tremuoto o per sostegno manco, 

etc. Exemplificat hic autor et dicit quod illa ruina, per quam descendit, est similis ille ruine que est 
in montibus citra Tridentum, que quidem ruina Attacis fluvium percussit, aut propter terremotum, 
aut propter debilem fundamentum. Istoria talis est: Inter Tridentum enim et Trivisium est quidam 
mons qui vocatur Barchus, et iuxta istum montem, ex latere Trivisii, transit quidam fluvius qui 
appellatur Attax; iste itaque mons in quadam sui parte, aut propter terremotum aut propter debile 
fundamentum, cum magna valde ruina descendit in planum; et sic ad yma ruendo, ab una ripa 
fluvium Attacis percussit. Fluvius vero taliter a monte percussus, fere per miliare recessit; tanta 
enim fuit materia quam secum illa ruina contraxit, quando sic de monte ruendo descendit in planum. 
Et in capite istius ruine invenit Minotaurum, qui tenet typum atque figuram malitie et bestialitatis. 
Et sub nomine malitie et bestialitatis ponit autor violentiam atque fraudem. Violentiam dividit in tres 
partes, secundum quod homo potest ea tripliciter uti: videlicet contra proximum, contra se ipsum, 
et contra Deum. Prima punitur in primo girone, in quodam scilicet fluvio sanguinis bullientis. Secunda 
ponitur in secundo girone, in quodam scilicet nemore prunis silvestribus et canibus nigris pleno. 
Tertia vero punitur in tertio girone, in quodam loco scilicet arenoso, ubi continue pluvit ignis. Fraus 
autem dividitur in duas partes, scilicet in deceptionem et proditionem. Sed quia decem modis 
committitur fraus, ideo decem locis punitur; que loca malebulgie nuncupantur. Proditio vero, quia 
quadripartita est, idcirco in quatuor partibus collocatur sive includitur. 

vv. 10-18 

e 'n su Ia punta de Ia rotta lacca 
1'infamia di Creti era discesa. 


Ista Cretensis infamia fuit quidam vir inhumanus, filius 
regis Minoys, qui dictus est Minotaurus. Cuius ystoria 
hec est: Dum Pasiphe, uxor Minois regis Cretensis , 
pulcritudine unius tauri, ut poete dicunt, plurimum 
capta esset, rogavit Dedalum, qui erat valde 
ingeniosus, ut viam inveniret et modum quomodo ipsa 
cum illo tauro, quem tantum amabat, concumbere 
posset. Dedalus autem, vir summi ingenii, vaccam 
ligneam vacuam intus fecit, quam corio unius 
pulcerrime vacce, quam ille taurus ardenter amabat, 
cooperuit, et ibi intus reginam Pasiphem abscondit. 
Taurus vero, visa vacca, ad eam cucurrit, et ypsam 
ymaginans esse vaccam, cum regina concubuit. Unde 
Virgilius in Bucholicis: 


Pasiphen nivei solatur amore iuvenci. 


Ha, virgo infelix, que te dementia cepit? 


Virginem vocat eam Virgilius, non quod virgo esset, quia iam mater fuerat Fedre, Adriagnes, 
et Androgei, sed a viridi et pulcra etate virginem eam vocat. Ex quo concubitu fuit genitus Minotaurus, 
homo quidam, scilicet inhumanus, ut dicit magister in ystoriis scolasticis. Videns autem Minos talem 
filium sibi natum, ipsum in laberinto reclusit. Unde Ovidius, 8 libro Metamorphoseos, in VII versibus 
quatuor breviter comprehendit, scilicet adulterium regine, partum ipsius adulterii monstruosum, 
laberintum a Dedalo fabricatum, et in ipso Minotaurum inclusum, dicens: 

Creverat opprobrium generis, fedumque patebat 
Matris adulterium monstri novitate biformis ; 

Destinat hunc Minos thalami removere pudorem 
Multiplicique domo cecisque includere tectis. 

Dedalus ingenio fabre celeberrimus artis 
Ponit opus, turbaque notans, et lumina flexu 
Ducit in errorem variarum ambage viarum. 

Et cum ipse Minos Athenienses tam atroci prelio subiugasset, quod tenebantur annuatim ipsi 
Athenienses suos pueros mittere devorandos, post nonum annum tributi cecidit sors super Egei, 
regis filium, qui vocabatur Theseus, clamanti universo populo Athenarum quod per illos novem 
transactos annos filii eorum Minotauro devorandi fuerant destinati. Theseus autem, veniens in 
Cretam, ab Adriagne, filia regis Cretensis, diligitur, et ob hoc ab ipsa sagaciter edocetur quomodo 
ab ipso Minotauro non solum evadat, sed insuper, quomodo ipsum occidat et de ipso postea exeat 
laberinto. Dedit enim sibi unum globum fili cum quo, sicut intraret, exitum invenire valeret; ac etiam 
quasdam pallas, pice, lana et farina confectas, mandans ei ut cum Minotaurus os pre fame et bestiali 
iracundia aperiret, quod illas pallas proiceret in os eius. Ideo infra ait in textu ipsi Minotauro Virgilius: 


vv. 19-21 

Partiti, bestia, che questi non vene 
ammaestrato da Ia tua sorella, 

Quod cum Theseus omnia que Adriagnes eum docuerat perfecisset, Minotaurum ipsum occidit et de 
laberinto liber et salvus exivit. Sed cum Minos comperisset quod Dedalus vaccam ligneam facerat et 
ibi reginam incluserat, ipsum et filium eius Ycarum in laberintum reclusit. Sed illi, alis sibi impositis, 
de laberinto exiverunt, sicut infra in octavo circulo, cantu XVII, clarius apparebit. Sed circa istam 
ystoriam sive fabulam duo principaliter sunt videnda: Primum est veritas hystorie; secundum vero, 
allegoria fabule. Veritas ystorie est ista: In regno namque Cretensi fuit quidam notarius regis Minois, 
nomine Taurus, quem regina Pasiphe dilexit et cum eo in domo Dedali occulte concubuit. Sed quia 
geminam figuram secundum poetas genuit, quia medius homo et medius taurus, ideo dicitur quod 
humana fuit genita a Minoe, inhumana vero a tauro. Unde puer natus dictus est Minotaurus, quasi 
Minois et Tauri filius. Sed re vera homo inhumanus fuit. Dedalum autem in laberinto inclusum regina 
(cor) corruptis custodibus relaxavit. Et inde fabulose dictum est ipsum, alis assumptis, una cum filio 
advolasse. Allegorice autem istam fabulam sic accipimus: Iste enim laberintus mundum significat, 
quia plenus est omni fallacia et errore. Nam mundum intrantes nesciunt exire de illo, sicut nec de 
laberinto tributarii pueri Athenarum. Dicitur autem laberintus a labor, -ris, et intus; quia homo 
intrando illum < labitur intus>, ut dicetur infra, sic mundum intrantes per diversa peccata labuntur. 
Per Minotaurum vero, qui intrantes pueros devorabat, dyabolum intellige, qui animas devorat et sibi 
incorporat. Per Theseum autem ducem scilicet Athenarum, accipe Christum, et per nominis 
interpretationem et officii dignitatem. Interpretatur enim Theseus cbona positio>, ab eu quod est 
<bonum>, et thesis quod est <positio>; inde theseus, <bona positio>. Et Christus et bona fecit, 
iuxta illud <bene omnia fecit, et in bonum signum positus est>, iuxta illud quod dixit Symeon ad 
Mariam matrem eius: Ecce hic positus est in ruinam et in resurrectionem multorum in Israel; sicut 
Theseus fuit ruina Minotauri, quem interfecit, et resurrectio, idest liberatio, Athenarum, que a tributo 
per ipsum liberate sunt. Dux autem Theseus dicitur Athenarum et bene Christum ducem eternitatis 
significat. Interpretantur enim Athene eterne sive immortales, ab athanatos, quod est 
<immortalitas>, vel <eternitas>. Iste igitur dux, idest Christus, Minotaurum, idest diabolum, occidit, 
proiciendo in os eius picem et pilos, idest carnem et sanguinem in sua potestate ponendo, et sic 
genus humanum ab eius dominio liberavit, sicut liberavit Theseus populum Athenarum. Sed nota 
quod Theseus consilio et auxilio Adriagnes hoc fecit, et Christus consilio et auxilio Spiritus Sancti 
dyabolum occidit et populum liberavit. Nam Adriagnes dicitur ab andor, quod est <virtus>; et 
Christus quicquid faciebat, in virtute Spiritus Sancti faciebat. Unde ipse ait in Evangelio: Porro si in 
spiritu Dei eicio demonia, etc. Filo autem de laberinto exivit Theseus, et Christus subtilitate sue 
prudentie, dum a morte capitur, cepit mortem. Unde canit Ecclesia: Qui mortem nostram moriendo 
destruxit. Vel per laberintum possumus accipere Limbum, in quem Christus die sue passionis 
descendit, diabolum ligavit, ianuas Inferni confregit, patres sanctos inde eduxit, et sic inde victor 
gloriosus ascendit. 

Sed quia mentio facta est de laberinto, videamus quid sit et quot fuerint laberinti. Laberintus 
enim, ubi fuit Minotaurus inclusus, fuit quidam carcer horridus et obscurus, sicut ait beatus Ysidorus, 
XV libro Ethymologiarum, in hec verba: Laberintus est perplexis parietibus edificium, qualis est apud 
Cretam a Dedalo factus, ubi fuit Minotaurus inclusus; in quo si quis introierit sine glomere lini, exitum 
invenire non potest. Cuius edificii talis est situs, ut aperientibus fores tonitruum intus terribile 
audiatur; descenditur autem centenis ultra gradibus; intus simulacra et monstrifice effigies, in partes 
diversas transitus innumeri per tenebras, et cetera ad errorem ingredientium facta, ita ut de tenebris 
eius ad lucem venire impossibile videatur. Quatuor autem sunt laberinti: primus in Egypto, secundus 
in Creta, tertius in Lemno, quartus in Ytalya; omnes ita constructi ut dissolvere eos nec secula 
quidem possint. Hucusque beatus Ysidorus. 

vv. 40-45 

da tutte parti questa valle feda 
tremo si, ch'i' pensa i che I' universo 
sentiss'amor, per Io qual e chi creda 
piu volte 'I mondo in chaos converso; 

Construe sic licteram : Quando Christus mortuus est, ex omni parte ista vallis tremuit infernalis, 
et intantum tremuit quod ego Virgilius credidi quod universum, idest celum et terra et omnia que in 
eis sunt, sentirent amorem; per quem amorem est qui credat, Empedocles scilicet philosophus, quod 
mundus sit pluribus vicibus versus in chaos, idest in confusionem et sui destructionem. Ad cuius 
sententie evidentiam clariorem est sciendum quod quidam philosophus, qui vocatus est Empedocles, 
de quo fit mentio supra in primo circulo, cantu quinto, posuit quod omnia facta sunt ex duobus 
principiis, scilicet amore et odio. Et posuit quod quando odium est inter ipsa creata, tunc bene 
reguntur et gubernantur omnia, quia unum elementum alterius invidia optime operatur. Sed quando 
inter ipsa creata esset amor, posuit quod tunc mundus dissolveretur, quia propter concordiam 
elementa ab invicem dissentirent. Et sic per istum modum posuit quod pluribus vicibus mundus erat 
destructus et iterum erat factus. Convenientia enim sive concordia, ut ipse ponit, est dissolutio 
universi, sicut e contra, discordia est coadunatio et conservatio omnium creaturarum. Unde ait in 
textu: «Io pensava che 1'universo / sentisse amore per Io quale e chi creda / che il mondo piu volte 
sia converso in chaos», idest in confusionem, sive in illam primam et primordialem materiam ex qua 
creatus est mundus. De qua primordiali materia ait Ovidius, primo libro Methamorphoseos: 

Ante mare et terras et quod tegit omnia celum 
Unus erat toto nature vultus in orbe. 

Quem dixere chaos: rudis indigestaque moles. 

Et nota quod chaos accipitur duobus modis: Primo enim accipitur pro distantia locorum, ut in 
Evangelio beati Luce dicitur: Inter nos et vos chaos magnum firmatum est. Secundo modo accipitur 
pro primaria rerum confusione, ut hic. Vult itaque dicere hic Virgilius quod quando in passione Christi 
terra tremuit, quod ipse credidit, secundum opinionem Empedoclis, quod mundus sentiret dominium 
amoris, ex quo dominio deperiret. 


vv. 46-48 

Ma ficca Ii occhi a valle, che s'approccia 

Ia riviera dei sangue, 

etc. 


Hic incipit primus giro, in quo tractat autor de violentia que exercetur in proximum. Cuius pena 
est quod punitur in quadam fovea plena sanguine bullienti; in circuitu cuius fovee ponit Centauros, 
arcubus et sagittis armatos, qui quidem tenent typum et figuram violentie, quia ipsi primo humanam 
libertatem cum equis per violentiam conturbarunt. 

O cieca cupidigia et ira folle. Hic exclamat autor contra cecam cupiditatem et iram bestialem 
tyrannorum et avarorum. Et ex hoc videtur quod violentia que infertur in proximum oriatur aut ex 
cupiditate aut ex ira. Ista enim duo peccata, cupiditas scilicet et ira, movent hominem ad proximum 
offendendum, aliquando in rebus, aliquando in persona. Et de istis duobus peccatis, avaritia scilicet 
et ira, habes superius cantu VIII, circulo V. 


vv. 55-57 

et tra 'I pie de ia ripa et essa, in traccia 
corren Centauri armati di saette. 

Centauri fuerunt primi homines qui equos primitus domuerunt: et quia centum homines 
fuerunt, ideo Centauri, idest centum armati, dicti sunt, vel quia ut aura velociter discurrebant. 
Fuerunt autem de provincia Thesalie, ubi mons Parnasus est olim Apolini consecratus. Ista Thesalia 
fuit origo Achillis et Laphytarum, idest Centaurorum, ut ait beatus Ysidorus, XIIII Ethymologiarum. 
Ponuntur autem hic ab autore in circuitu sanguinis tanquam ministri et executores tyrannidis et 
violentie; nam hii primitus humanam libertatem cum equis per violentiam conturbarunt, ut dictum 
est. Et ideo merito hic ponuntur. 


vv. 64-66 

La risposta farem noi a Chyron. Iste Chyron fuit quidam antiquus medicus et citharista Grecorum, 
qui quidem, ut ait beatus Ysidorus, III libro Ethymologiarum, medicinam iumentorum primus invenit. 

Ideo pingebatur ab antiquis media parte homo et media parte equus. Hic Chyron, ut dicunt poete, 
nutrivit Achillem, sicut habetur infra cantu XXVI. Ideo ait autor in textu: «Et quel di mezzo, c'al 
petto si mira, / e il gran Chirone, il quale nudri Achille». De cuius morte diverse extant sententie. 
Nam quidam dicunt quod in bello Laphytarum ab Hercule sit occisus. Alii vero dicunt, et melius, quod 
Chyron recepit Herculem hospitio et cum sagittas Herculis, que erant venenose, tractaret, una sibi 
cecidit super pedem, et sic venenato vulnere expiravit. Hoc enim innuit Ovidius in V libro Faustorum, 
dicens: 

Dumque senex tractat squalentia tela venenis 
Excidit et levo est fixa sagitta pede; 

Ipse tamen lectas pegasels montibus herbas, 

Temperat et vana vulnera mulcet opere 
Virus edax superabat opem. 

vv. 67-69 

Quelli e Nesso 

che mori per Ia bella Deianira, 
et fe di se Ia vendetta elli stesso. 

Dum Hercules gygas cum Deianira coniuge sua, postquam domuit fluvium Acheloum, 
pervenisset ad alterum fluvium quid dicitur Ebenus, de quo Ovidius, VIIII Methamorphoseos: 
Venerat ebeni rapidas Iove natus ad undas. 

Et propter aquarum abundantiam transire nequiret, Nessus existens in ripa fluminis ait ad 
Herculem: Ego scio vada istius aque, et ideo tuam coniugem potuero transvadare. Tu autem tuis 
viribus utere in natando. Unde Ovidius in nono: 

Nessus adit, membrisque valens scitusque vadorum, 

«Officio» que «meo ripa sistetur in illa 
Hec» ait «Alchide, tu viribus utere nando». 


Tunc Hercules Nesso tradidit Deyaniram, et ipse spolio 
leonis et faretra oneratus fluvium transvadavit. 
Nessus vero, postquam cum Deyanira fluvium 
transmeasset, ipsius pulcritudine captus et in pedum 
velocitate confisus, cum Herculis deposito fugiebat. 
Quem Hercules sagitta insequens tossicata ait ad eum, 
ut refert Ovidius, libro ut supra: 


«Si te nulla mei reverentia movit, at orbes 


Concubitus vetitos poterant inhibere paterni. 


Haud tamen effugies, quamvis ope fidis equina; 


Vulnere, non pedibus te consequar». Ultima dicta 


Reprobat, et missa fugientia terga sagitta 


Trahicit. 


Nessus autem, sentiens venenum per venas discurrere, 
secum ait: «Neque enim moriemur inulti», et suam 
camisiam calido cruore respersam dedit pro magno 
munere Deianire dicens: «Accipe hoc irritamen 

amoris»; quasi dicat: Ista camisia, in meo sanguine 

madefacta, amorem inter te et Herculem irritabit. Et 
his dictis, mortuus est ipse Nessus. Post multum vero 
temporis ipsi Deianire fama loquax processit ad aures, 
que de sui natura veris addere falsa gaudet, et e 
minimo per mendacia crescit, quod Hercules scilicet 
Iolem, filiam cuiusdam regis, summo amore amabat. 


Credit amans, venerisque nove preterita fama 


Indulsit primo lacrimis, flendoque dolorem 


Diffudit miseranda suum. Mox deinde, «Quid autem 


Flemus», ait, «pellex lacrimis letabimur istis». 


Et secum colloquens ait: Sicut Meleager frater meus, propter amorem Athalanthe, occidit duos 
avunculos, sic ego Deyanira occidam Yolem pellice viri mei. Et advocans unum ex famulis suis qui 
vocabatur Lineas prebuit ei imbutam Nesseo sanguine vestem, nesciens ipsa quod illa vestis 
Herculem haberet occidere. Quam vestem cum Hercules induisset, tanta fuit vis illa veneni quod 
«Herculeos abiit late diffusa per artiis». 

Nec mora, letiferam conatur scindere vestem: 

Qua trahitur, trahit illa cutem, fedumque relatu, 

Aut heret membris frustra tentata revelli 
Aut laceros artus et grandia detegit ossa. 

Alii autem dicunt, quod quidem verius est, quod Hercules propter illam camisiam venenatam 
in morbum incidit pestilentem, et ideo, ut deus videretur, se ipsum in flammas iecit. Unde Seneca, 
VII libro Tragediarum, de morte Herculis loquens ait: 

Alcydes post terre pelagique pacem, 

Post feri Ditis patefacta regna, 

Vivus ardenti recubat in Ethna, 

Prebuit sevis sua membra flammis, 

Tabe consumptus gemini cruoris 
Munera nupte. 

vv. 70-72 

QueIFaltro e Foto, che fu si pien d'ira. Folus fuit quidam homo bellicosus et valde potens in armis, 
sed tamen totus iracundia plenus. De quo narrat Statius, tertio libro Thebaidos, quod tempore belli 
Thebani, dum VII reges contra Thebas convenissent in unum et Amphyoraus sacerdos et vates 
Apolinis deos consuleret, et ipsi dii respondissent quod non erat tutum ad bellum procedere contra 
Thebas, iste Folus, iracundia inflammatus, ait ad Amphioraum: «Non enim debemus timere dicta 
deorum, sed potius ire viriliter contra hostes. Nam michi est virtus et ensis». 

vv. 82-84 

E 'I mi buon duca, che gia Ii er'al petto 
ove le due nature son consorti, 

Centaurus ex duabus naturis componitur, equina scilicet et humana. Nam ab umbilico supra 
habet naturam hominis, ab umbilico vero deorsum in quatuor pedibus estat equus. Et ideo quilibet 
centaurus habet duo pectora, scilicet pectus humanum et pectus equinum. Ideo ponit autor quod 
quando Virgilius applicuit ad centauros, cum capite pertingebat ad pectus equinum, ubi due nature 
coniunguntur in unum. Ideo ait in textu: «dove le due nature son consorti». 


vv. 85-96 


rispose: «Ben e vivo, et si soletto 

mostrar Ii mi convien Ia valle buia; 
necessita 'I ci 'nduce et non dilecto. 

Tai si parti da cantare alleluia 
che mi commise quesfofficio novo; 
non e ladron, ne io anima fuia. 

Ma per quella virtu per cu' io movo 
Ii passi miei per si selvagia strada, 
dann'un de' tuoi, a cui noi siamo a provo, 
et che nne mostri Ia dove si guada, 
et che porti costui in su Ia groppa, 
che non e spirto che per Taer vada. 

Verba sunt Virgilii ad Chironem. Et nota VII que facit Virgilius in verbis istis: Nam primo 
respondet verbis que dixerat ipse Chiron ad socios suos cum dixit: «Perpendistis vos quod ille qui 
venit retro movet omne quod tangitur? Sic non solent pedes facere mortuorum». Et tunc ait Virgilius 
ad eum: «Bene est vivus; quasi dicat, non mireris si movet pedibus universa que tangit, quia homo 
est et non spiritus. Nam ista est differentia inter corpus et spiritum in tangendo, quia spiritus ea que 
tangit movet; quia, secundum philosophos, omne quod movetur aut est animal aut movetur ab 
animali. Secundo, assignat sibi causam quare iste sic vivus graditur per Infernum, dicens 
necessitatem esse causam istius itineris. Nam, ut habetur infra in secunda cantica, cantu XXX, iste 
tantum deviaverat a bono quod ad illud redire non poterat nisi prius videret Infernum. Unde ait ibi 
Beatrix: 

Tanto giu cadde che tutti argomenti 
a Ia salute sua eran gia corti 
fuor che mostrarli le perdute genti. 


Ideo ait hic: «si soletto / mostrar Ii mi conviene Ia valle 
buia; / necessita il ci 'nduce», etc. Quasi dicat: Sibi est 
concessum Inferni secreta videre et michi preceptum 
ipsi eadem demonstrare. Tertio respondet uni tacite 
questioni: Poterat enim dicere Chiron: A quo est tibi 
concessum ut isti vivo demonstres opera mortuorum? 
Et ideo respondet Virgilius quod sibi fuit concessum a 
quadam supernaturali virtute, dicens «Tai si parti da 
cantare», etc. Quasi dicat: Ne timeas de nostro 
descensu, quia non descendimus ut latrones, sed ut 
persone quibus uni est videre concessum, et alteri 
ostendere est preceptum. Quarto, Virgilius ipsum 
Chironem per divinam virtutem adiurat ut eis prestet 
unum ex suis, qui faciat eis tria: Primum est ut eos 
associet. Ideo ait: «danne un de' tuoi a cui noi siamo 
a provo». Secundum est ut eis demonstret in qua 
parte sanguinis extat vadum. Ideo ait: «et che nne 
mostri Ia dove si guada». Tertium est ut Dantem 
baiulet supra se, quia non est spiritus qui per aerem 
vadat. Ideo ait: 


et che porti costui in su Ia groppa, 


che non e spirto che per Taer vada. 


vv. 97-99 

Chiron si volse in su Ia dextra poppa. Assignatis rationibus a Virgilio quare in Infernum descenderunt, 
et facta adiuratione ut eis securum prestet ducatum, statim mandavit Nesso ut eos ducat et a 
venientibus cuneis Centaurorum eripiat et defendat. 

vv. 106-108 


Quivi e Alexandro. Volens autor de tyrannide et tyrannis exemplariter pertractare, incipit ab 
Alexandro, qui suas victorias et virtutes maximas multis vitiis et maxime tyrannide maculavit. De 

cuius tyrannide, ut fastidium tollam legentibus, ponam solummodo quatuor exempla: Primum ponit 
Sacra Sciptura, primo libro Machabeorum, in hec verba: Alexander Phylippi, Macedo, egressus de 
terra Septhin percussit Darium regem Persarum et Medorum, et constituit prelia multa, et omnium 
obtinuit munitiones, et interfecit reges terre, et pertransiit usque ad fines terre, et accepit spolia 
multitudinis gentium, et siluit terra in conspectu eius. Et congregavit virtutem et exercitum fortem 
nimis, et exaltatum et elevatum est cor eius; et obtinuit regiones gentium et tyra[n]nos, et facti 
sunt illi in tributum. Secundum ponit Seneca, dicens quod Alexander quendam suum pedagogum 
qui vocabatur Lisimacus leonibus tradidit devorandum. Istud idem narrat Valerius libro VIIII, capitulo 
de ira aut odio. Tertium ponit idem Valerius eodem libro, capitulo de superbia, dicens quod filium 
Phylippi regis se esse negabat, se ex Iove genitum affirmabat. Mores et vestes sui Macedonici regni 
spernebat et Persarum mores, vestesque sumebat. Et ut deus et non homo videretur, cultu divino 
suum caput ornabat. Sed ut non careas tu, Lucane, dulci latino ipsius Valerii, accipe textum eius: 
Alexandri, inquit, regis virtus ac felicitas tribus insolentie evidentissimis gradibus exultavit; fastidio 
enim Phylippi Iovem Amonem patrem ascivit, tedio morum et cultus Macedonici vestem et instituta 
Persica assumpsit, spreto mortali habitu divino caput velatus est. Nec fuit ei pudori filium civem 
hominem dissimulare. Quartum ponit etiam ipse Valerius libro VIII, capitulo de cupiditate glorie, in 
hec verba: Nam Alexandri pectus insatiabile laudis, qui Anaxarco comiti suo ex autoritate Democriti 
preceptoris innumerabiles mundos esse referenti: «Heu me, inquit, miserum, quod ne uno quidem 
adhuc sum potitus». Et subdit Valerius: «Angusta homini possessio fuit, que deorum omnium 
domicilio suffecit». 

Et Dyonisio fero, / che fe' Cicilia aver dolorosi anni. Iste Dyonisius fuit rex Syracusarum. Ubi 
nota quod quicunque illo tempore erat rex Siracusarum, erat et rex totius Sicilie ac totus Ytalie. Fuit 
autem iste Dyonisius tyrannus super omnes tyrannos, a quo omnes mali reges et principes tyranni 
dicuntur. Nam ante ipsum omnes reges tyranni dicebantur; post ipsum vero, solum mali reges 
tyranni vocantur. Et ut breviter eius tyrannidem videamus, tria de ipso spetialiter ponam, scilicet 
suum principium, suum medium, et suum finem. Suum principium fuit istud, quod antequam 
nasceretur fuit per oracula revelatum qualis tyrannus futurus erat in mundo. Narrat enim Valerius, 
libro 1, capitulo de somniis, quod quedam nobilis domina de Sicilia rapta per somnium fuit in celum, 
ibique deorum omnium sedibus perlustratis vidit, prevalentem virum flavi coloris, lentiginosi vultus, 
ferreis catenis vinctum Iovis solio pedibusque subiectum. Que mulier cum iuvenem que ipsam 
ducebat interrogavit quisnam esset, audivit illum esse totius Sicilie atque Ytalie dirum fatum, 
solutumque a vinculis multis urbibus exitio futurum. Quod somnium postero die sermone vulgavit. 
Postquam vero Dyonisius tyrannicum dominium accepisset, illa ad spectaculum cucurrit, et quem 
nunquam viderat recognovit, et turbis vociferando, hunc esse quem in visione viderat acclamavit. 
Quod ut tyrannus audivit, ipsam protinus occidi mandavit. Mater etiam sua dum ipsum Dyonisium 
gestaret in utero somniavit parere satiriscum. Est autem satyriscus serpens monstruosus et valde 
venenosus. Medium autem suum, sive vita sua, fuit totaliter viciosa. Nam quadraginta duobus annis 
quibus regnavit inaudita pericula perpetravit. Multas urbes subvertit, multas gentes delevit, et non 
solum rebelles, sed etiam fideles, terra marique tyrannica dominatione subegit. Et ut breviter suam 
tyrannidem uno verbo concludam, intellige quod, cum de aliis tyrannis multa bona legantur cum 
malis, ut patet de Alexandro et aliis, de isto inter tot mala que fecit nullum bonum legitur nisi duo: 
que quidem duo bona, expletis nequitiis suis, ponam. 

Redeo ad vitam suam, que adeo mala fuit quod nec in amicis et consanguineis confidebat, nec 
divinam iustitiam perhorrebat. De primo scribit Valerius, libro VIIII, capitulo quod sic incipit: Quam 
exquisita custodia usi sunt quibus suspecti domestici fuerunt. Quod summotis amicis in eorum locum 
ferocissimarum gentium homines posuit, electisque prevalidis servis latera sua custodienda 
commisit, tonsorum quoque metu tondere filias suas docuit. Uxores vero suas excussas nunquam 
amplexatus est. Cubicularem etiam lectum quasi castra lata fossa cingebat, in quem se ligneo ponte 
recipiebat. De secundo ponit beatus Ambrosius in libro de virginibus, et Valerius libro I, capitulo de 
neglecta religione, sic dicens: Siracusis genitus Dyonisius tot sacrilegia sua, quot iam recognoscimus, 
iocosis dictis prosequi voluptatis loco duxit: fano enim Proserpine spoliato, cum per altum mare 
secundo vento classe veheretur, ridens amicis ait: «Videtisne quam bona navigatio ab ipsis diis 
immortalibus sacrilegis tribuatur?» Detracto etiam Iovi Olimpio magni ponderis aureo anuculo, 
iniectoque ei laneo pallio, dixit estate gravem esse aureum anulum, hyeme frigidum, laneum autem 
ad utrunque tempus anni aptius. Idem Dionisius Esculapio barbam auream demi iussit, dicens non 
conveniri patrem Apollinem imberbem, ipsum vero barbatum conspici. Idem Dyonisius mensas 
argenteas atque aureas e phanis substulit, quodque in his mensis, more Grecie, scriptum erat 
bonorum deorum eas esse uti se bonitate eorum predicavit. Idem Dyonisius victorias aureas, et 
pateras, et coronas, que simulacrorum porrectis manibus sustinebantur, tollebat, et eas se accipere 
et non auferre dicebat; per quam stultum esse argumentando, a quibus bona precamur, ab his 
porrigentibus nolle summere. Et quamvis, ut ait autor, statim secundum merita punitus non fuerit, 
tamen quanto Deus magis ipsum punire distulit, tanto magis eum percussit. Lento enim gradu, ut 
ait ipse Valerius, ad vindictam sui divina procedit ira, tarditatemque supplicii gravitate pensat. Finis 
autem Dyonisii talis fuit quod postquam quadraginta duos annos in tyrannide consumpsisset, de 
regno fuit expulsus; qui in Greciam fugiens ad tantam devenit inopiam et miseriam, quod puerorum 
factus est pedagogus. Unde Valerius, libro VI, capitulo de mutatione morum aut fortune: Dyonisius, 

inquit, cum a patre Syracusanorum tyrannidem, idest dominium, accepisset maximarum opum 
dominus, exercituum dux, rector classium, equitatuum potens, propter inopiam puerulos licteras 
Corinthi docuit. 

Inter tot vero mala que fecit, duo solum memorabilia bona a scriptoribus enarrantur. Scribit 
enim Valerius libro VI, capitulo de libere dictis aut factis, quod senectutis ultime quedam mulier 
Syracusana omnibus Dyonisii tyranni exitum propter nimiam morum acerbitatem et intolerabilia 
onera votis expetentibus sola, quotidie matutino tempore, deos ut incolumis ac superstes esset 
orabat. Quod ubi Dionisius cognovit, non debitam sibi admiratus benivolentiam, accersivit eam, et 
quid ita hoc aut quo merito suo faceret interrogavit. Tum illa: «Certa est», inquit, «ratio propositi 
mei; puella enim, cum gravem tyrannum haberemus, carere eo cupiebam; quo interfecto, aliquanto 
tetrior arcem occupavit; eius quoque finiri dominationem magni extimabam. Tertium te superioribus 
inportuniorem habere cepimus rectorem. Itaque ne, si tu fueris assumptus, deterior in locum tuum 
succedat, caput meum pro tua salute devoveo». Tam facetam audaciam Dyonisius punire erubuit. 

Aliud narrat idem Valerius, libro IIII, capitulo de amicitia, videlicet quod duo philosophi quorum 
unus vocabatur Damon et alter Pythias, Pictagorice prudentie sectatores, tanta erant inter se 
amicitia copulati, ut cum unum ex his Dyonisius Syracusanus tyrannice velle occidere, a tyranno ut 
iret in patriam suam, quatinus antequam moreretur domum posset et familiam ordinare, licentiam 
postulavit. Cui tyrannus hac conditione licentiam condonavit, ut vadem, idest fide iussorem, pro 
ipsius reditu inveniret. Quod socius audiens, se vadem tyranno dare non dubitavit. Ista itaque 
conditione solutus erat periculo mortis qui modo gladio cervices subiectas habuerat; eodem periculo 
caput suum subiecerat, cui secure vivere licebat. Igitur omnes, et spetialiter Dyonisius, nove ac 
periculose promissionis exitum expectabant. Appropinquante autem finita die, nec illo redeunte, 
unusquisque sponsorem fuisse fatuum asserebat. Sed ille nichil se de amici constantia metuere 
predicabat. Eodem autem momento et hora a Dyonisio constituta, qui domum iverat est reversus. 
Tyrannus autem, amborum animum admiratus, supplicium tante fidei remisit. Insuper rogavit ut in 
societatem tante benivolentie se tertium acceptarent. 


vv. 109-111 

Et quella fronte e'a 'I pel cosi nero 
e Azolino. 

Iste fuit Enzolinus de Romano, gener Frederici imperatoris, qui tyrannidem exercuit in Marcia 
Trivisana et in provincia Lombardie. Nam inaudita supplicia et importabilia onera irrogavit, non solum 
laycis, sed etiam clericis et prelatis. 

Et quell'altro ch'e biondo, / e Opizzo da Esti. Iste Opizzo fuit Marchio Estensis, quem Azzo filius 
suus, ut dicitur, gladio interfecit; qua de causa dicitur hic privignus. Ideo ait in textu: «il qual per 
vero / fu spento dal filliastro su nel mondo». Sed re vera ipse Azzo fuit filius sue uxoris. 


vv. 118-120 

Mostromm'un'ombra de l'un canto sola. Iste est ille maledictus comes Montis Fortis, qui in ecclesia 
Sancti Silvestri de Viterbio, dum elevaretur corpus Domini nostri Iesu Christi, Flenricum de domo 
regis Anglorum dente tyrannico trucidavit. Ad cuius pleniorem notitiam est sciendum quod, mortuo 
Corradino, electores Alamanie convenerunt in unum, et regem Yspanie et imperatorem unanimiter 
elegerunt. Qui electus, Flenricum de domo regis Anglie, qui erat nepos suus, pro approbanda sua 
electione ac etiam confirmanda ad Romanam Ecclesiam destinavit. Sed dum iste Flenricus in romana 
curia, que tunc erat Viterbii, moraretur, quodam mane dum per Viterbium equitaret et per plateam 
Sancti Silvestri transitum faceret, audivit pulsari ad Corpus Christi; qui statim de equo descendit, 
ecclesiam intravit, et humiliter genu flexu iuxta altare manus oraturus extendit. At comes Montis 
Fortis, qui ex mandato regis Karoli olim comitis Andegavensis vite istius insidiabatur, occulte post 
ipsum in ecclesiam est ingressus; et cum Corpus immolabatur Dominicum, ipsum Flenricum Deum 
adorantem nephario gladio immolavit. Qua propter clamant contra sacrilegum homicidam ianue 
ecclesie memorate, que nunquam aperiuntur nisi ad sportellum viduitatem de tam crudeli homicidio 
ostendentes. 

Che 'n su Tamigi aneor si cola. Tamigius est quidam fluvius Anglie qui transit iuxta quandam 
civitatem que gramatice dicitur Lundonium, vulgo autem dicitur Londris. In hac vero civitate est 
quoddam monasterium monacorum, quod appellatur Gualmustier; in quo quidem monasterio omnes 
reges Anglie tumulantur. Et in circuitu cuiusdam capelle, in qua sepulcra sunt omnium regum, sunt 
collocate ymagines omnium sepultorum. Mortuo vero Flenrico, corpus eius rex et barones Anglie in 
Angliam transportari fecerunt, et in dicta capella honorifice sepeliri. Supra cuius sepulcrum est 
quedam statua marmorea inaurata, que in manu dextra tenet cuppam auream, in qua est sculptum 
cor dicti Flenrici, et unus gladius infixus in eo; qui gladius sue mortis perpetuus noscitur esse testis. 

In manu vero sinistra est quedam cedula, in qua ista lamentatio versifica continetur: <Cor gladiis 
fossum do cui consanguineus sum>. Hoc est: Ego, Henricus, do cor meum gladio perforatum domi 
Anglorum, cuius sum consanguineus, idest caro et sanguis. 


vv. 133-135 

La divina iustitia di qua punge 
quel Totila 

Iste Totila fuit quidam rex Gothorum qui totam fere Ytaliam devastavit, Romam obsedit et cepit, et 
Siciliam transfetavit et ibi vitam et regnum amisit. Et propter multa mala que fecit, ideo Dei flagellum 
cognominatus est. 

Et Pirro. Iste fuit Pirrus, filius Achillis, quem in primeva etate ex Diademia filia regis Lycomedis 
in habitu genuit mulieris, sicut infra, cantu XXVI, lucidius apparebit. Hic itaque Pirrus ideo in ista 
fovea ponitur ab autore quia crudelem tyrannidem operatus fuit contra pulcherrimam et innocuam 
virginem, filiam scilicet regis Troye, que Polyxena dicebatur. Hanc enim Polixenam, capta Troia, cum 
Greci pacati redirent et ex omni parte bella finita forent, de sinu matris rapiens supra sui patris 
tumulum crudeli gladio, sed crudeliori animo, ymmolavit. Unde Ovidius, XIII Methamorphoseos: 
Rapta sinu matris, quam iam sola prope fovebat, 

Fortis et infelix et plus quam femina virgo. 

Ducitur ad tumulum diroque fit hostia busto. 

Ista enim Polixena, inter alias virtutes quibus ipsam Deus et natura dotavit, pudicitia tanta 
clarebat quod in hora mortis, in qua solet homo omnium oblivisci, ipsa pudicitia oblivisci non potuit. 
Nam dum in pectore virgineo perforata fuisset et sic caderet ymmolata, cura fuit sibi sui corporis 
tegere partes ymas. Unde Ovidius, ut supra: 

Tunc cura quoque fuit partes velare tegendas, 

Cum caderet, castique decus servare pudoris. 

Et Sexto. Sextus fuit filius Pompei, maris maximus conturbator, de cuius pirratico latrocinio ait 
Lucanus, libro VI: 

Sextus erat, Magno proles indigna parente, 

Qui mox silleis exui crassatus in undis 

Polluit equoreos Suculus pirrata triumphos - subaudi 

paternos. 

Pompeius enim habuerat triumphum de mari quando hostes romanos in mari Sicilie bello navali 
devicit. Filius autem suus, scilicet iste Sextus, vestigia patris non sequens, sed potius ab ipso 
degenerans, illas easdem undas quas pater glorioso certamine decoravit, pirratico latrocinio 
deturpavit. 

vv. 130-138 

Dove la tirannia convien che gema. In isto fossato sanguinis bullientis, ut ex precedentibus patet, 
punitur violentia que in proximum exercetur; que quidem violentia, licet in diversas speties 
extendatur, tamen omnes ad duas breviter reducuntur; videlicet ad omicidium et rapinam. Et hoc 
quia omnis violentia que in proximum irrogatur, aut irrogatur in rebus, et sic est rapina, aut in 
persona, et sic est homicidium. Ideo de hiis duabus violentie spetiebus aliqua breviter videamus. Et 
primo de rapina. Est autem rapina, ut habetur Ysaie 9, violenta predatio cum tumultu; qua quidem 
rapina utuntur principes seculi, predones, pirrate, et dolosi etiam mercatores. Unde rapina est qua 
quis non solum rem alienam rapit, sed qua quis etiam rem alienam occupat violenter. Violentia vero 
est que facit aliquid retineri intra terminos alienos. Sic rapina possessiones et predia pauperum 
pecuniam vel peculium facit firmiter retineri in manibus divitum vel potentum. Cum dicat Dominus 
per Ezechielem 46: Non accipient principes de hereditate populi per violentiam. Et Proverbiorum 22: 
Non facias violentiam pauperi, quia pauper est. Dominus indicabit causam eius, neque conteras 
egenum in porta, quia Dominus confringet eos qui confregerunt animam eius. Quantum rapina sit 
odibilis apud Deum patet quia, cum in omicidio lex divina solummodo prohibeat actum, iuxta 
illud: non occides, in rapina (non) prohibet non solum actum, sed etiam voluntatem: Beni, inquit, 
proximi tui non concupisces. Ideo Ysaae 61: Ego Dominus odio habens rapinam, raptor enim est 
omicida; comedit enim et bibit pauperem dum bona ipsius devorat, sine quibus vivere non poterat. 
Michee 3: Comedunt carnes populi mei, et pellem eorum excoriaverunt. Ecclesiastici XXXIIII: Qui 
aufert in sudore panem, quasi qui occidit proximum suum. Et nota quod raptor est peior dyabolo in 
tribus: Primo quia dyabolus torquet eos qui male agunt; raptor vero torquet eos qui a malo recedunt; 
Ysaie 59: Qui a malo recessit prede patuit. Poterit enim diabolus in iudicio se excusare, quod solum 
illos afflixerit in Inferno qui Deum offendunt. Raptores vero affligunt eos et depredantur, qui 
multotiens sancti sunt. Quibus ait Apostolus: Rapinam bonorum nostrorum cum gaudio suscepistis. 
Secundo, raptor est peior diabolo, quia dyabolus defert angelo ad custodiam hominis deputato; 
raptor vero neque Deum timet, neque hominem reveretur, sed Dominus facies vindictam servorum 
suorum iniuste afflictorum, ut habetur Luce XVIII. Tertio raptor est peior diabolo, quia diabolus punit 



127 


malos solummodo in Inferno, ubi locus est tormentorum; sed raptor punit homines in mundo, ubi 
habere debet homo libertatem de se et de suis bonis. Et ideo iudicium sine mina fiet illi qui non 
fecerit minam, ut dicit beatus Iacobus in epistula sua. Item raptor est leo inter pauperes. Ecclesiastici 
XIII: Venatio leonis est honager in heremo; sic pascua divitum sunt pauperes. Item ad rugitum 
leonis formidant animalia; sic ad minas alicuius potentis raptoris qui est robustus et potens venator 
in terra, formidant timidi pauperes. Osee XI: Leo rugiet et formidabunt filii maris, idest pauperes, 
qui sunt in amaritudine et tempestate seculi positi. Item cum leo rugit, cetera animalia figunt 
gressum. Et ad imperium potentis tyranni sunt pauperes quasi immobiles, ut sine ipsius imperio nec 
manum moveant nec pedem. Hec fuit potestas Ioseph a Pharaone concessa. Item leo facit circulum 
cum cauda, de quo animalia exire non audent; sic tyrannus cum cauda satellitum totam patriam 
Circuit, ut totum devoret quod includit. Apocalipsis 9: Potestas equorum in ore ipsorum et in caudis 
eorum. Bestie quasi <vastie> dicuntur, secundum Ysidorum, et signant divites et potentes, qui 
terram devastant. Potestas ipsorum est in ore eorum, idest tyrannicum imperium et crudele; et in 
caudis eorum, idest in multis famulis et ribaldis qui sequuntur eos ad spolia egenorum. Sed nunquid 
talis potentia potentia est censenda. Audi Boetium, tertio De Consolatione: «Potentem censes qui 
satellite latus ambit? qui quos terret ipse plus metuit? qui ut potens esse videatur, in servientium 
manu situs est? Que est igitur ista potentia quam pertimescunt habentes? Quam nec cum habere 
velis tutus sis, et cum deponere cupias vitare non possis? An presidio sunt amici quos non virtus 
sed fortuna conciliat?» Et paulo post metrice sic decantat: 

Qui se volet esse potentem 
Animos domet ille feroces, 

Nec victa libidine colla 
Fedis submittat habenis. 

Etenim licet Indica longe 
Tellus tua iura tremlscat 
Et serviat ultima Tyle, 

Tamen atras pellere curas 
Miserasque fugare querelas 
Non posse, potentia non est. 

Item leo dormit oculis apertis; sic raptor vigilat de nocte circa predam quam die rapiat. Iob. 
XXIIII: Vigilantes ad predam panem preparant filiis. Item nota quod est quoddam animal parvum 
quod dicitur formicaleon; inde formicarum leo, nam inter formicas exhibet se leonem; qui quando 
ventrem formicis habet repletum, se ponit ad solem, et ecce milvus veniens rapit eum. Sic raptores, 
quando bonis pauperum sunt repleti, a dyabolo rapiuntur. Ysaie XXXIII: Ve qui predaris, nonne 
predaberis? Et Ieremie XXX: Qui devorant, devorabuntur. Item nota quod Deus nec oblationem, nec 
sacrificium, nec ecclesiam recipit de rapina. Augustinus in libro De Doctrina Christiana: Illam 
ecclesiam abominatur et reprobat Deus que fabricatur de lacrimis alienis. Item orationes raptorum 
non exhaudiuntur a Deo. Ysaie primo: Cum multiplicaveritis orationes non exaudiam; et subdit 
causam, quia manus vestre sanguine plene sunt. Ideo rationabiliter autor iste raptores, quia in isto 
mundo sunt pauperum sanguine cruentati, in sanguineo flumine ponit in Inferno esse punitos. Item 
nota quod raptores, expoliando pauperes et ipsorum bona vorando, Deum expoliant et cibum de ore 
ipsius extrahunt, dum canes et aves pascunt et vestiunt histriones, qui secundum quod ait 
Augustinus: Non de bene vivente, sed de bene pascente laudabilem sententiam reddunt. 

Viso de rapina, ad homicidium procedamus. Est autem homicidium <hominis casus>, idest 
mors hominis violenter inflicta; et dicitur <homicidium> ab homine et cedo. Committitur autem 
homicidium tribus modis, scilicet corde, ore, et opere. Corde autem sive voluntate committitur tribus 
modis: Primo ad mortem odiendo, sicut fratres Ioseph; Genesis XXXVII: Oderant eum, nec poterant 
ei quicquam pacifice loqui. Unde prima Iohannis III: Qui odit fratrem suum homicida est. Secundo 
occidere proponendo, sicut Esau qui ait: Venient dies luctus patris mei ut occidam Iacob fratrem 
meum. Tertio in mortem proximi consentiendo, sicut Achab qui consentit in morte Naboth. Unde 
dixit ei Elias, tertio Regis XXI: Occidisti et possedisti in loco in quem linxerunt canes sanguinem 
Naboth; lambent quoque sanguinem tuum. Dominus quoque mortem Iohannis Baptiste imputat 
Phariseis, eo quod in hoc consenserunt, ut habetur Mathei XVII. Verbo committitur quatuor modis: 
Primo precipiendo, sicut Herodes, de quo Mathei II dicitur quod mittens occidit omnes pueros qui 
erant in Bethleem et in omnibus finibus eius. Secundo consulendo, sicut Cayphas, qui ait, Iohannis 
XI: Expedit vobis ut unus homo moriatur pro populo. Tertio, innocentem morti adiudicando, verum 
iuris ordinem non servando, sicut Pilatus, de quo Luce XXIII, dicitur quod adiudicavit fieri petitionem 
eorum, scilicet Iudeorum. Deus enim cum deliberatione magna fecit hominem ad ymaginem et 
similitudinem suam, innuens quod non leviter absque ordinato iudicio nobilis creatura delenda est. 
Quarto, peccatum alicui suggerendo, unde dyabolus quia peccatum hominis suggerit, dicitur 
homicida; Iohannis VIII: Ille erat homicida ab initio, idest ex quo factus est homo. Dyabolus enim, 
videns se suo peccato proiectum de celo, et videns hominem et ceteras creaturas in sua consistentia 
permanere, concepit odium contra Deum, invidiam contra hominem, et indignationem contra ceteras 
creaturas. Ex odio nanque quod concepit contra Deum persecutus est hominem inquantum est 
ymago Dei. Ex invidia vero quam concepit contra hominem persecutus est creaturas inquantum 
homini sunt subiecte. 

Opere vero committitur 10 modis: Primo conceptionem impediendo, ut Onam, Genesis XXXIIII, 
qui cum accedebat ad uxorem fundebat semen in terram, idest uxorem inutiliter cognoscebat. 
Secundo, venena sterilitatis procurando, cum etiam sterilitas naturalis sit magnum opprobrium, et 
reputabatur maledictum secundum legem. Tertio, puer per vim destruendo, quod est magna 
crudelitas. Amos primo, dissecuerunt pregnantes Galaad. Quarto, corrupta pocula vel venenata 
cibaria vendendo, sicut faciunt aliquando macellarii, tabernarii, et apotecarii. Quinto, fuste, saxo, 
vel ferro percutiendo; de quo Exodi XXI: Qui percusserit hominem volens occidere, morte morietur. 
Sexto, fraude vel dolo prodendo, sicut ludas, de quo Mathei XXVI: Querebat oportunitatem ut eum 
traderet sine turbis. Septimo, non liberando moriturum cum possit, vel impediendo eum qui volebat 
vel poterat liberare; Proverbiorum XXVIII: Erue eos qui ducuntur ad mortem, et qui trahuntur ad 
interitum liberare non cesses. Octavo, pauperibus rapiendo, unde Ysaie tertio: Vos depasti estis 
vineam meam, rapina pauperis in domo nostra est; quare attritis populum meum, et faciem 
pauperum conmolitis, idest fame attenuatis? Genus quoque rapine est calumnia quam faciunt 
potentes qui falsas occasiones minoribus imponunt, sicut lupus imposuit agno quod turbaret ei 
aquam, iuxta fabulam Esopi. Unde Prover. 28: Leo rugiens et ursus esuriens princeps ipsius super 
populum pauperem. Nono, mercimonia defraudando, sicut falsi mercatores, vel sicut illi qui suis 
mercennariis detinent vel diminuunt de mercede; Prover. 26: Sicut noxius est qui mittit lanceas vel 
sagittas in mortem; sicut vir qui fraudulenter nocet amico suo; Ecclesiastici XXIIII: Panis egentium 
vita pauperis est; qui defraudat illum, homo sanguinis est. Item qui aufert in sudore panem, quasi 
interfecit amicum suum, et qui effundit sanguinem et qui fraudem facit, mercennario fratres sunt. 
Ideo precipit Dominus in Levitico XIX: Non morabitur opus mercenarii tui aput te usque mane. 
Decimo, necessaria subtrahendo, sicut illi qui habent frumentum in orcis et expectant ut carius 
vendant tempore famis; Prover. VIIII: Qui abscondit frumenta maledicetur in populis, benedictio 
autem super caput vendentium. Ambrosius: Pasce fame morientem, quem si non paveris occidisti. 
Et sic patet de homicidio. Propter ista igitur duo peccata, homicidium scilicet et rapinam, isti tyranni 
in isto sanguine sunt puniti. Ideo sequitur: 

La divina iustltia di qua pungue 
que I Totila che fu flagello In terra, 


etc. 


A Rinier da Corneto, et Rlnler Pazzo. 


Isti duo fuerunt maximi predones et stratarum publici predatores. Ideo ait Nessus autori: «che fecer 
a le strade tanta guerra». Et hic finitur primus giro qui in septimo circulo continetur. 

In isto XII cantu continentur due comparationes et tria notabilia. 


[Comparationes] 


vv. 3-6 


PRIMA COMPARATIO. 


Quale e quella ruina che nel fianco 
di qua da Trento l'Adice percosse, 
o per tremuoto o per sostegno manco, 
etc. 


Lictera plana est et aperta, et nichilominus superius exarata. 


vv. 22-27 


SECUNDA COMPARATIO. 

Qua I e que I toro che si slaccia in quella 


c'a ricevuto gia ii coipo mortale, 


che gir non sa, ma qua et Ia saltella, 


vid'io Io Minotauro far cotaie. 


Lictera plana est, et explanata nichilominus est superius. 

[Notabilia] 
vv. 49-51 


PRIMUM NOTABILE. 


O cieca cupidlgia, o ira folle 
che si ci sproni ne Ia vita corta, 
et ne l'eterna poi si mal c'immolle! 

In isto notabili duo notabilia continentur: Primum est quod isto duo peccata, cupiditas atque 
ira, habent hominem excecare. De prima ait Divina Pagina: Munera excecant oculos sapientum. Et 
Lucanus in primo: O male concordes nimiaque cupidine ceci. De secundo ait Psalmista: Supercecidit 
ignis et non viderunt solem. Dicitur autem ira ignis, quia secundum Damascenum, ira est accensio 
sanguinis circa cor. Et poeta: Ira impedit animum ne possit cernere verum. Secundum est quod ista 
eadem peccata ex quibus oritur tyrannia, ut superius est expressum, nos in hac brevi vita calcaribus 
urgent ut curramus velocius viam malam; et postea in alia eternaliter nos cruciant et tormentant. 
Et hoc est quod ait beatus Gregorius: Momentaneum est quod delectat, eternum vero quod cruciat. 


vv. 64-66 

Mal fu Ia vollia tua sempre si tosta. In hoc notabili reprehenditur presumptuosa et velox inceptio 
cuiuslibet operantis. Nam cum, secundum sententiam Salomonis, omnia que agimus cum consilio 
agere debeamus; et poeta dicat: Utere consilio licet omnia noveris unus; et iterum: Quicquid agis 
prudenter agas et respice finem; reprehendenda est ac etiam reprobanda temeraria presumptio in 
agendis. Et ideo Socrates dicit quod duo sunt maxime contraria consilio; festinantia atque ira. 

Necessita 'I ci 'nduce, et non dilecto. In hoc notabili demonstrat Virgilius quod homo sapiens, 
dum considerat sive tractat de factis hominum perversorum, delectationem non habet. Sed ad 
considerationem ipsorum aliqua necessitas eum trahit. Et ideo habetur infra, cantu XXX: «che voler 
cio udire e bassa vollia». 

Et sic patet XII cantus prime cantice. 


XIII 

INCIPIT XIII CANTUS PRIME CANTICE COMEDIE. 


Incipit XIII cantus prime cantice Comedie. In isto XIII cantu autor intrat secundum gironem, qui 
incipit in principio istius cantus, ibi: «Non er'ancor di Ia Nesso arrivato, / quando noi ci mettemo per 
un bosco», etc.; et finit in sequenti cantu, ibi: «Indi venimo al luogo ove si parte / Io secondo girone», 
etc. Et ponit in isto girone illos qui violentiam exercent contra se ipsos, vel se interficiendo, vel bona 
propria dissipando. Primi efficiuntur pruni silvestres; secundi vero continue a canibus lacerantur. 
Ponit autem hic aves et canes. Aves tenent typum rapacitatis; canes autem indigentie, ut in 
expositione clarius apparebit. 

DEDUCTIO TEXTUS DE VULGARI IN LATINUM. 


vv. 1-54 

Postquam autor in superiori cantu de primo girone tractavit, in quo posuit illos qui exercent 
violentiam contra proximum, nunc in isto cantu intendit de secundo girone tractare, in quo ponit 
illos qui exercent violentiam in se ipsos. Et quia homo utitur violentia contra se ipsum duobus modis, 
scilicet vel se occidendo, vel sua bona dispergendo, ideo istos in duas partes dividit et distinguit. Et 
continuat sic presentem cantum ad precedentem dicens: Nondum pervenerat Nessus ad aliam ripam 
quando nos intravimus per unum nemus, quod a nulla via vel semita est signatum. Quales autem 
arbores sint in isto nemore, sic poetizando declarat: Non frondes virides erant in arboribus illis, sed 
nigro colore perfuse. Ideo ait in textu: 

Non fronda verde, ma di color fosco; non rami obducti et recti, sed nodosi et curvi. Ideo ait in 
textu: non rami schietti, ma nodosi e 'nvolti- non poma producebant arbores ille, sed cum veneno 
festucas. Ideo ait in textu: non pomi v'eran, ma stecchi con tdsco. Intrans vero autor istud nemus, 
dicit se primo vidisse super illas arbores arpias, que sunt aves fedissime, que habent alas latas et 
plumosas, facies humanas, et pedes ungulatos; que quidem aves super illas arbores nidificant, 
frondibus ipsarum vescuntur, et ibi continue lamentabiles voces emittunt. Et dum sic autor attento 
respiciendo illud iam nemus intrasset, dicit quod Virgilius dixit sibi: «Scias, antequam plus intres, 
quod tu es modo in secundo girone, et eris quousque horribile sabulum introibis». Et ideo bene 
respice, et sic videbis quasdam res que tollerent fidem credulam sermonibus meis». Ipse autem 
autor sentiebat ex omni parte maximos ululatus, et non videbat aliquam personam que istos ululatus 
emitteret; propter quod totus obstupefactus orriguit. Unde Virgilius ait ad eum: «Si tu trunces 
aliquem ramusculum ex una istarum plantarum, mutilabuntur cogitamina que tu habes. Tunc autor, 
ad persuasionem Virgilii, collegit unum ramusculum ex una magna pruno; et statim vox exivit de 
pruno dicens: «Cur me dilaceras? Non habes tu spiritum alique pietatis? Homines enim fuimus, et 
modo sumus arbores silvestres effecti. Bene debuisset fuisse tua manus magis pia, etiam si 
serpentum anime fuissemus». Tunc Virgilius, audiens voces ex illa pruno tam querulosas exisse, et 
videns Dantem totaliter obstupuisse, et propter hoc respondere non posse, ait ad eum qui 
loquebatur: «O anima lesa, si iste qui te lesit potuisset credidisse solummodo verbis meis, ea que 
modo vidit et sensit, non ostendisset in te manum suam; sed res incredibilis me induxit ad opus de 
quo ipsemet doleo. Sed dicas illi quis fuisti, ad hoc ut vice alicuius emende, in mundo superiori 
renovet famam tuam». 


vv. 55-151 

Ad quem ait illa anima lesa: «Si coi dolce dir nVaeschi»; quasi dicat: quemadmodum piscis vel avis 
capitur esca, ita ego capior verbis tuis, que tantum sunt dulcia quod ego non possum tacere et vos 
non gravere. Unde aliquantulum ad raciocinandum vobiscum me ipsum invisco. Ego certe sum ille 
- supple Petrus de Vineis - qui cordis Frederici imperatoris tenui ambas claves, quas quidem claves 
ita volvi, claudendo et aperiendo, suaviter, quod a suis secretis omnem quasi viventem removi, et 
tantam fidem officio glorioso quo in curia sua fungebar portavi, quod ego omnem sensum et motum 
inde perdebam. Sed meretrix illa, que nunquam ab hospitio Cesaris oculos meretriceos removit, que 
quidem meretrix comune vitium atque mors omnium curiarum existit, inflammavit contra me animos 
omnes - supple omnium principum et baronum - et isti sic inflammati taliter inflammaverunt 
Augustum, quod leti honores conversi sunt in tristes luctus. Unde animus meus, quia ex hoc indigna 
gustavit, credendo cum morte dedignationem vitare gustatam, me fecit iniustum contra me iustum». 
Quasi dicat: In omnibus aliis rebus fui iustus, sed in hoc solum, quia me occidi, fui iniustus. «Sec 
per radices novas istius ligni in quo sic crucior, tibi iuro quod nunquam fregi fidem domino meo, qui 
fuit honore tam dignus. Et si aliquis vestrum in mundum redit, rogo ut confortet memoriam meam, 
que iacet adhuc despecta et vulnerata, vulnere quod invidia principum sibi dedit - supple quia me 
inflammaverunt quod fuissem proditor domino meo». Et cum finem fecisset verbis suis, dixit Virgilius 
ad Dantem: «Ex quo iste tacet, ne perdas horam, sed loquere et pete ab eo si aliquid aliud scire vel 
discere concupiscis». Et Dantes ad eum: «Pete tu», inquit, «ab eo de omni eo quod credis quod 
michi debeat satisfieri, quia ego non possem - supple loqui - tanta sum cordis pietate constrictus». 
Tunc Virgilius interrogavit illam animam de duobus: Primum est quomodo anima ligatur in illis 
plantis; secundum vero, si aliqua ipsarum a talibus unquam solvitur membris. Cui respondet spiritus 
ille incarceratus. Et primo de primo dicens: Quando anima ferox egreditur de corpore unde ipsamet 
se evulsit, Minos mittit eam ad septimum circulum, in quo est iste secundus giro. Et ista anima sic 
fulminata cadit in silvam, et non est sibi pars aliqua assignata, sed ubicunque ipsam fortuna balistat, 
ibi germinat sicut granum spelte. Surgit in virgam et in plantam silvestrem, arpie pascendo postea 
de suis foliis faciunt tali piante dolorem, et dolori finestram; quia per talem viam exeunt suspiria 
atque planctus. Secundo respondet de secundo dicens: Sicut alie anime, ita nos in die - supple 
iudicii - pro nostris corporibus veniemus, sed nulla suo corpore vestietur, quia non est iustum quod 

anima habeat corpus quod ipsa abstulit sibi ipsi. Per istam enim silvam corpora nostra trahemus et 
unumquodque corpus erit suspensum ad prunum umbre sue, idest proprie anime. 

Et dum sic ille spiritus in illa planta inclusus ad illa duo de quibus interrogatus fuerat 
responderet, et ecce duo a sinistro latere silve veniebant nudi et lacerati, ita fortiter unus post alium 
fugiendo, quod de silva quicquid tangebant protinus lacerabant. Et ille qui ibat ante, magnis vocibus 
atque clamoribus mortem in sui adiutorium invocabat, dicens: «Or accorri, accorri morte». Et alius 
qui veniebat post eum clamabat dicens: «O Lane, non sic fuerunt velocia crura tua in conflictu plebis 
al Toppo». Et quia plus post eum currere non valebat, et etiam quia post eos canes nigre et famelice 
veniebant, iste spiritus in quodam cespite se abscondit. Canes autem istum insequentes ipsum 
membratim dilaceraverunt, non sine multo danno cespitis sive piante, quam totam ramis et foliis 
privaverunt. Plorando enim ille cespes dicere cepit: «O Iacobe de Sancto Andrea, quid tibi profuit 
de me facere tibi schermum? Quam culpam ego habeo de tua vita prava?» Tunc Virgilius cepit 
Dantem per manus et duxit illum ad illum cespitem qui plorabat et ait ad eum: «Quis fuisti tu, qui 
per tantas puncturas effundis sermonem cum sanguine dolorosum?» Et ille ad eos: «O anime», 
inquit, «que venistis ad videndum Stratium inhonestum quod disiunxit a me taliter frondes meas, 
rogo ut ipsas ad pedem tristis cespitis adunetis. Ego enim fui de illa civitate que in Baptistam mutavit 
primum patronum. Unde ipse primus patronus, propter istam mutationem, semper cum arte sua 
facit ipsam tristem. Et nisi esset quod super passum Arni adhuc de eo remanet aliquod vestigium, 
illi cives qui postea ipsam refundaverunt super cineres qui de Attila remanserunt, frustra laborari 
fecissent. Ego enim feci de propriis domibus michi furcas. Unde ait in textu: 

J' fe' giubbetto a me de te mie case. 

EXPOSITIO LICTERE. 


vv. 1-6 


Non er'ancor di Ia Nesso arrivato 

Nondum Nessus Centaurus in suum gironem redierat, quando autor secundum gironem intravit. 
Qui quidem giro nil aliud est, quam quoddam nemus silvestre, in quo quidem nemore ponit eos qui 
violentiam exercent contra se ipsos, corpus proprium occidendo et bona propria dissipando. Primos 
poetice convertit in prunos; secundos vero ponit a canibus laceratos. 


vv. 7-9 


Non an si aspri sterpi ne si folti 
quelle fiere selvagge che 'nn odio anno 
tra Ciecina et Corneto i luoghi colti. 

Exemplificando declarat hic autor quale nemus est istud, dicens quod bestie, sive fere, que 
habitant inter Cecinam et Cornetum, que odio habent loca culta atque domestica, non habitant in 
locis ita asperis et silvestribus sicut est istud nemus. Cecina autem et Cornetum sunt in maritima 
Tuscie. Et est Cecina quidam fluvius qui transit per comitatum pisanum et ibi descendit in mare. 
Cornetum vero est quoddam nobile castrum iuxta mare situm in patrimonio beati Petri. Inter 
Cecinam itaque et Cornetum sunt nemora ita silvestria quod vix in mundo reperiuntur equalia. In 
hiis itaque locis bestie silvestres que odiunt loca culta habitant atque recubant. Et tamen nichil sunt 
respectu istius nemoris, de quo hic autor poetando pertractat. 


vv. 10-12 

Quivi le brutte Arpie ior nido fanno. In isto itaque nemore dicit autor fedas Arpias habitare. Sunt 
autem Arpie quedam volucres infernales que habent vultus virgineos, alas et corpora plumis plena, 
et pedes unguibus acutis armatos. Et ponuntur hic ab autore pro rapacitate; nam, ut ait 
Fulgentius, arpia grece, latine <rapina>. Et re vera nulla maior rapacitas quam rapere sibi vitam, 
ut faciunt desperati. Virgines autem ideo dicuntur, quia omnis rapina est arida atque sterilis; plumis 
abundant, quia omnis rapina rapta celat; acutis autem unguibus muniuntur, eo quod rapina semper 
rapacitati intendit. Ab antiquis autem poetis Arpie ccanes Iovis> dicuntur, eo quod canes sunt 
animalia apta ad rapiendum. Unde Lucanus in VI: Vestigiasque canes in luce superna / destituam. 
Et Virgilius, VII Eneydorum: Viseque canes ululare per umbram, / adventante dea. 

Tres autem inter eas nomina sortiuntur: prima dicitur Elio, secunda dicitur Occipito, tertia vero 
Celeno. Prima interpretatur <alienum tollens>, secunda coctius auferens>, et tertia oblata 
celans>. Et ista tria in rapina sive rapacitate concurrunt, scilicet aliena invadere, cito auferre, et 
ablata celare. Et vere, nulla maior rapacitas vel rapina quam sibimet vitam auferre. Rationabiliter 
igitur ab autore Arpie in isto girone ponuntur. Si autem queras utrum istas aves natura producat, 

dico quod potius est credendum ipsas a poetis poetice esse fictas, quam a natura productas. Unde 
Ovidius, VI Faustorum: 

Sive igitur nascantur aves seu carmine fiant. 

Che cacciar de le Strophade i Troiani. De istis insulis atque volucribus tertio libro Eneydorum 
facit Virgilius mentionem, sicut in Declaratione istius prime cantice, quam rithimice, o Lucane, tuo 
nomine dedicavi, breviter preostendi. Iste enim insule, que Strophalide dicuntur, sunt in mari 
Grecorum. Unde Virgilius eodem libro: 

Insule Strophades Graio stant nomine dicte. 


In his itaque insulis erant iste volucres infernales que 
Arpie nuncupantur, de quibus Virgilius: 


Tristius non illis monstrum, nec sevior ulla 


Prestis et ira deum Stigiis sese extulit undis. 


Virginei volucrum vultus, fedissima ventris 


Pluvies unceque manus, et pallida semper 


Ora fame. 


Ad istas itaque insulas, destructa Troya, Troyani cum XX navibus applicuerunt. In quibus insulis 
dum Eneas dux eorum post captam venationem cum Troianis sederet ad mensam, ecce Arpie de 
montibus descendentes mensas stercoribus fedant, Troyanos molestant, et cibos invadunt. Tunc 
surgunt ad arma Troyani et vi armorum volucres fugaverunt. Et una earum que vocabatur Celeno, 
que secundum poetas ipsarum Arpiarum regina censetur, de qua Virgilius: 

Una in precelsa consedit rupe Celeno, 

Infelix vates, rupitque hanc pectore vocem: 

Accipite hoc animis atque hec mea fugite dicta, 

Que Phebus michi pater omnipotens, michi Phebus Apollo 
Predixit, vobis Furiarum ego maxima pando. 

Ytaliam petitis cursu ventisque vacatis: 

Ibitis Ytaliam portusque intrare licebit. 

Sed non ante datam cingetis menibus urbem 
Quam vos dira fames nostreque iniuria cedis 
Ambesas subigat malis consumere mensas. 

Et his dictis, in silvam pennis ablata refugit. 

Audiens vero Anchises, pater Enee, quod tam duram et arduam famem passuri erant quod 
mensas vorare debebant, genu flexo in litore deos rogaturus, ad celum palmas extendit. Virgilius: 
At pater Anchises sparsis in litore palmis 
Numina magna vocat meritosque indicit honores: 

Dii removete minas, dii talem avertite casum. 

Ideo ait in textu: «che cacciaron i Troiani / con tristo annuntio di futuro danno». Futurum enim 
damnum fuit illa famosa fames quam Eneas cum suis passus est in ripa Tyberis, ubi propter nimiam 
famem comederunt crustas panis, de quibus fecerunt incisoria. 


vv. 13-15 

Ale anno late, colli et visi humani. Allegorice, rapina habet alas latas, quia est ad rapiendum solicita 
atque velox, visus humanos quia curialiter decipit atque fallit, pedes acutos unguibus, quia rapit, et 
magnum ventrem atque pennatum, quia multa recipit, et que rapit abscondit. 

vv. 43-45 

si de Ia rotta schegia usciva inseme 
parole et sangue. 

Secundum legem divinam et humanam, effusio sanguinis clamat. Unde in libro Genesis ait 
Deus ad Caym, postquam occiderat fratrem suum: «Quid fecisti?» Et cum ille negaret se homicidium 
perpetrasse, ait ei Deus: «Vox sanguinis fratris tui clamat ad me de terra». Et si omnis effusio clamat, 
spetialiter tamen illa quam de suo proprio sanguine quisquam facit. Effusio enim sanguinis, unde 
mors sequitur, occultari vel celari non potest. Et ideo ponit istos qui se occidunt nasci tanquam 
arbores in Inferno, innuens quod tale peccatum occultari non potest. Ideo ait in textu: «de Ia schegia 
rotta usciva inseme / parole et sangue». 


vv. 58-69 

I' son colui che tenni ambo le chiavi 
dei cor di Federigo, 

Iste fuit Petrus de Vineis, natione capuanus, summus magister et doctor legum, et magne 
Curie Frederici tertii Imperatoris primus iudex. Fuit enim adeo magnus iudex, quod dum quodam 
semel populus romanus dicto Imperatori peteret ut leges confusas et obscuras declararet, ait 
Imperator: «Ite ad Petrum de Vineis». Unde de petitione populi extant versus: 

Cesar amor legum, Frederice, dignissime regum, 

Causarum telas nostrasque resolve querelas. 


Similiter et de responsione Imperatoris: 


Pro vestra lite censorem iuris adite 


Hunc qui iura dabit, ve! per vos danda rogabit: 


Vinea cognomen, iudex Petrus est sibi nomen. 


Hic itaque tantus vir, propter suas clarissimas probitates, in tantum Imperatori erat carus 
atque dilectus, quod in omnibus agendis affirmative et negative, active et passive, dictum suum 
dominum gubernabat. Ideo ait ipse Petrus in textu: 

7' son colui che tenni ambo le chiavi 
dei cor di Federigo, et che le volsi, 
serrando et disserrando, si soavi, 
che da! secreto suo quasi ogn'uom tolsi; 

La meretrice che mai da hospitio 
di Cesare non torse Ii occhi putti, 
morte et comune de le corti vitio, 
infiammd contr'a me Ii animi tutti, 

etc. 

Ista meretrix, que de domo Cesaris nunquam oculos meretriceos dicitur removere, est invidia, 
que semper dolet de felicitate aliena. Ista itaque meretrix inflammavit animos principum et baronum 
contra felicitatem Petri de Vineis. Et isti inflammati taliter inflammaverunt Augustum, quod Augustus 
ipsum Petrum, licet esset fidelissimus, carceri mancipavit et tanquam reum lese maiestatis, ut 
diutius in miseria viveret, bacinis igneis excecavit; quod ille adeo impatienter tulit quod fractis ad 
murum cervicibus expiravit, dicens, ut dicitur: «Ex quo privatus sum visione clarissime faciei domini 
mei, volo et propria vita privare me ipsum». Et hoc est quod vult dicere superius: 
fede portai ai glorioso officio, 
tanto ch'i' ne perde' Ii sensi e' polsi. 

Morte et comune de le corti vitio. Vult hic dicere Petrus de Vineis, quod istud vitium invidie est 
mors et comune vitium omnium curiarum; nam in omni curia ille qui maior est ab aliis habetur odio. 



134 


Unde Seneca, III Tragediarum: Simul ista duo mundi conditor posuit Deus, odium scilicet atque 
regnum. Sola vero miseria caret invidia, secundum sententiam Tullianam. 


vv. 70-72 

L 'animo mio, per disdegnoso gusto, 
credendo coi morir fugir disdegno, 
iniusto fece me contra me iusto. 

Animositas enim magnifici viri indigna ferre non potest. Ideo animus Petri de Vineis, dum 
indigna gustavit, credens dedignationem fugere moriendo, se ipsum morte voluntaria interfecit. Sed 
in hoc dedignationem non fugit, quia ipsam ad inferos secum duxit. Unde infra ait in textu: «Et se 
alcun di voi al mondo riede, / conforti Ia memoria mia, che giace», etc. Cum vero dedignatione sic 
motus se ipsum occidit, de iusto factus est iniustus. Ideo ait in textu: 

Iniusto feci me contra me giusto. 

vv. 85-90 

spirito 'ncarcerato, aneor ti piaccia 
di dirne come 1'anima si lega 
in questi nocchi; 
etc. 

Hic movet Virgilius Petro de Vineis duas breviter questiones: Prima est ista: qualiter et 
quomodo in hiis prunis anima carceretur; secunda, utrum anima sic ligata et carcerata possit 
unquam a membris talibus liberari. Ad primam questionem taliter dat responsum, dicens videlicet 
quod cum ferox anima recedit a corpore unde expulit se metipsam, Minos iudex et arbiter inferorum 
mittit eam ad septimum circulum, in quo VII circulo est iste secundus giro: et ibi germinat sicut 
semen spelte protinus seminatum. Ad secundam vero questionem dicit quod ibunt ad iudicium 
quemadmodum alie anime pro suis corporibus rehabendis, sed non quod aliqua suo corpore vestiatur. 
Sed quia determinationes sive responsiones istarum duarum questionum contra veritatem catholice 
fidei aliqualiter esse videntur, ideo prudens lector animadvertat quod hic et in quibusdam aliis locis 
tanquam simplex poeta ad cuius officium spectat animas transformare recipiendus est autor iste. Et 
nichilominus, secundum aliquam demonstrationem possumus ad hanc pertingere veritatem, 
inquantum non heretice sed poetice penas talium poetizat. Beatus tamen Augustinus et omnes 
philosophi dicunt quod anima regit corpus triplici vita, scilicet vita vegetativa, sensitiva, et 
intellectiva. Sed cum homo desperat et sibi metipsi manus inicit, videtur totaliter carere intellectu 
quantum ad animam, et sensu quantum ad corpus. Nam secundum beatum Paulum, nemo unquam 
carnem suam odio habuit. Cum vero desperati desperant, omnino intellectu et sensu carere videntur. 
Anima autem vegetativa, quia intellectum et sensum non habet, ut patet in plantis, huic operationi 
consentire non potest. Et ideo autor tales animas desperantes in plantas silvestres poetando 
convertit. Et nichilominus, licet convertantur in plantas, et intellectu et sensu vigent, quia aliter 
puniri non possent. Et hoc manifeste apparet in textu, ubi ponitur quod dolent et plorant ibi: «I 1 
sentia d'ogni parte trarre guai». Et etiam quod istos dolores cognoscunt et sciunt se pati propter 
desperationis scelera que patrarunt, ibi: 

I' son colui che tenni ambo le chiavi 
dei cor di Federigo, 

etc. Et infra: «L'animo mio, per disdegnoso gusto», etc.; et ibi: «Io fe' giubetto a me de le mie 
case». 

vv. 97-108 

Quod autem ad secundam questionem respondet dicens: «Come 1'altre verrem per nostre spollie», 
etc., resurrectionem non negat, nec etiam corporum coniunctionem, quia manifeste dicit quod ad 
iudicium ibunt pro suis corporibus rehabendis. Et manifestum est quod corpora rehabere non possent 
nisi prius de terre pulvere surrexissent, et sic resuscitata corpora readsument. Quod autem dicit 
«Qui le strascineremo», hoc ponit ad maiorem penam quam in suis corporibus sustinebunt. Quia 
sicut illa corpora cum quibus anime melius meruerunt melius debent in celesti gloria munerari, sic, 
eodem modo, illa corpora cum quibus anime peius fecerunt, peius debent in infernali pena puniri. 
Quod autem dicit quod corpora talium debent ad suas umbras suspendi, hoc ponit ad ostendendum 
quod homines desperati, sicut sensu et ratione carere videntur, dum sibi manus iniciunt, ita post 
resurrectionem, in qua augmentabitur et duplicabitur penam, tantum penam habebunt quod corpora 
ex quibus se ipsos eiecerunt quasi non sentient; sicut freneticus qui, dum dolorem importabilem in 
capite patitur, sibi ipsi caput non habere videtur. 
quivi germoglia come gran di spelta. 

Hic queritur quare autor potius ponit quod ad similitudinem spelte germinant desperati quam 
ad similitudinem seminum aliorum. Respondeo: Spelta, secundum naturales, dum seminatur 

multotiens convertitur in frumentum, et sic a sua propria et pristina qualitate degenerat. Similiter 
homines desperati, dum vita sibi metipsis auferunt, a propria eorum natura sive qualitate 
degenerare videntur. Ideo in Inferno seminati, non homines sed silvestres arbores oriuntur. Sed 
tunc queritur, cum spelta seminatur sive transformatur in melius, quare homo, cum sit animal 
rationale secundum Philosophum, et secundum Augustinum dignissima creaturarum, quare potius 
transformatur in peius. Videtur enim, secundum istam comparationem, quod deberet in melius 
transformari. Respondeo: In damnatis enim non est beata sed damnata perfectio: ideo dum 
transformantur, non in melius sed in peius transformari dicuntur. In Inferno enim, secundum Iob, 
nullus est ordo, sed sempiternus horror inhabitat. 
che non e giusto aver cid c'uom si tollie. 

Anima, secundum Philosophum, est perfectio organici corporis potentialem vitam habentis; et 
ideo nec corpus sine anima, nec anima sine corpore perfecta a philosophis esse censetur. Sed cum 
anima se ipsam privat sua perfectione, videtur isti autori, secundum rationem loquendo, non 
secundum fidem procedendo, quod non sit iustum rehabere suam naturalem perfectionem, qua se 
ipsam desperando privavit. Privat autem se homo ista perfectione quandocunque quovismodo per 
aliquam violentiam se occidit. Moraliter vero occidit homo se ipsum VII modis: Superbus admodum 
arreptitii precipitat se de alto, sicut de Anthyoco legitur II Machabeorum 9: Contigit illum impetu 
eundem cadere et gravi collisione membra vexare. Augustinus: Ve illi cuius est auriga superbia; 
necesse est enim ut impreceps eat. Superbibus impetu vadit, quia sine moderamine sublimia appetit. 
De curru cadit, quia animadversione divina locum dignitatis amittit, iuxta illud Claudiani: Tolluntur 
in altum ut lapsu graviore ruant. Membra collisione vexat, quia officiales et familiares suos secum 
precipitat. Sapientia XVI: Homo per malitiam occidit animam suam. Invidus admodum intoxicati 
moritur dolore felicitatis aliene. Unde quidam: Iniustus invidia nichil est que protinus ipsum actorem 
perimit. Psalmista: Convertetur dolor eius in caput eius. Est enim invidia admodum cuiusdam parvi 
serpentis qui vocatur seps, qui non solum carnem, sed etiam ossa veneno consumit. De quo 
Lucanus: Ossaque dissolvit cum corpore tabificus seps. Proverbiorum 14: Putredo ossuum invidia. 
Unde Augustinus: Cum per omne vitium antiqui hostis virus humano infundam, in gelo invidie tota 
viscera sua serpens concutit. Iracundus admodum frenetici proprio gladio se perimit, quia prius in 
se quam in alium sevit. Unde Prudentius: Ipsa sibi hostis est vesania, seque furendo / interimit; 
moriturque suis ira ignea telis. Iob: Virum stultum interficit iracundia. Unde signi per Saulis, I Regum 
ultimo: Arripuit Saul gaudium suum et irruit super eum. Psalmista: Gladius eorum in cor ipsorum. 
Accidiosus admodum letargici moritur dormiendo, sicut de Sifar legitur Iudicum 4: Qui soporem 
morti continuans defecit et mortuus est. Sisara interpretatur exclusio gaudii; nam accidia cum sit 
diffidentia eternaliter habet delectationem sibi adnexam. Augustinus: Admodum ydropici deperit siti. 
Unde Iob XVIII: Exardescet contra eum sitis. Nec mirum quia inhiat aquis salsis, idest rebus 
mundanis, que sitim non sedant, sed provocant. Unde Dominus, Iohannis quarto: Qui biberit ex 
aqua hac, sitiet iterum; qui autem biberit ex aqua quam ego dabo ei, non sitiet unquam, quia sola 
divina gratia sitim cupiditatis extinguit. Gulosus admodum volucris laqueo se strangulat propter 
escam. Unde Ecclesiastici XXXVII: Propter crapulam multi obiverunt; qui autem abstinens est, 
adiciet vitam. Luxuriosus admodum bruti animalis precipitat se in foveam luxurie. De qua 
Proverbiorum XXIII: Fovea plena profunda est meretrix. Hec fovea plena est demoniis; unde 
Proverbiorum 9: Ignoravit quod gigantes ibi essent, etc. In hanc foveam fetore plenam permittit 
Dominus precipitari superbos, ut turpitudine carnis curetur superbia cordis. Unde Iob X: Propter 
superbiam quasi leenam capies me. Ubi dicit Gregorius: Dum leena catulis suis escam querit, in 
foveam cadit. Sic mens humana, dum carnis desideria appetit, in foveam corruptionis ruit. Nos 
omnes increpat Psalmista: Quousque interficitis universi vos. 


vv. 109-111 

Noi eravam aneor al tronco attesi, 
credendo c'altro ne volesse dire, 

Postquam autor de desperatis qui se occidunt in precedentibus pertractavit, nunc de illis 
desperatis qui bona sua consumunt intendit in subsequentibus pertractare. Et ponit animas talium 
a nigris et horridis canibus infestari. Iste autem canes sic horride, nigre, et famelice ac tam avide 
ad istorum animas insequendum ac etiam lacerandum, tenent typum atque figuram indigentiarum 
que sequuntur hominen in hac vita, postquam bona sua indiscrete consumpsit. Sicut patet in 
Evangelio beati Luce de filio prodigo, qui postquam consumpsit substantiam suam vivendo luxuriose, 
cepit egere et adhesit uni civium regionis illius, qui misit illum in villam suam ut pasceret porcos, et 
cupiebat implere ventrem suum de siliquis quas porci manducabant. Et hoc bene narrat poetice 
Claudianus, libro primo Contra Rufinum: Luxus, inquit, depopulator opum quem semper adherens 
infelix humili gressu comitatur egestas. 


vv. 115-117 

Et ecco due da Ia sinistra costa, etc. Isti duo fuerunt Lanus de Senis et Iacobus de Sancto Andrea, 
natione paduanus. Lanus fuit quidam dives homo de Senis, qui suas facultates indiscrete fundebat; 
sed antequam omnia sua bona consumpsisset, mortuus est in illo bello in quo Senenses ab Aretinis 
debellati fuerunt, apud quandam plebem Aretini districtus que dicitur al Toppo. Ideo Iacobus, qui 
eum insequebatur, dum ipsum sequi non posset in vituperium ei dixit: «si non furo accorte / le 
gambe tue a le giostre dal Toppo». Et quia iste Lanus paupertatem non vidit, ut dictum est, quia fuit 
bellica morte preventus, ideo, figurative loquendo, ponit autor ipsum a canibus evasisse. Iacobus 
autem de Sancto Andrea, paduani districtus, fuit homo ditissimus, qui inordinate vivendo omnia sua 
bona consumpsit, et ultimo ad ultimam paupertatem devenit. Ideo autor typice ponit ipsum 
membratim a canibus laceratum. 

vv. 130-132 

Presem'allor Ia mia scorta per mano, 
et menom'al cespullio che piangea. 

Postquam autor in precedentibus de duobus desperationum generibus exemplariter 
pertractavit, nunc pertractat de tertio genere, quod est utrunque genus in homine reperire. Et ponit 
hic, figurative loquendo, quendam civem florentinum de Mozzis, qui vocatus fuit Ruccho, qui in 
utramque incidit desperationem; nam primo omnia sua bona indiscrete consumpsit, et postea laqueo 
se suspendit. Ideo autor ponit ipsum et in prunum conversum, et a canibus laceratum. Et sic, iuxta 
verbum Isaie prophete, iste est duplici contritione contritus. 


vv. 142-147 

7' fui de Ia citta che nel Batista 
mutd 'I primo padrone. 

Civitas ista est civitas florentina, que tempore paganorum habuit patronum Martem, qui a 
paganis dicitur deus belli, tempore vero Christianorum habuit patronum Iohannem Baptistam. Ad 
quorum evidentiam clariorem est sciendum quod, quando Romani una cum Phesulanis civitatem 
Florentie ledificaverunt, volentes diis templa erigere, sapientes consulerunt cuinam deo et in quo 
loco civitatis templum tali deo edificare deberent. Qui a Marte victoriam de Phesulanis se habuisse 
credentes, et per astrorum scientiam contemplantes quod in quadam parte ipsius patrie ipse deus 
belli, sive potius ipse planeta, suam influentiam influebat, dederunt consilium quod ipsi Marti 
templum venerabile consecrarent, in illa scilicet parte ubi, secundum astrologiam, suam influentiam 
cognoverunt, ut dictum est. Unde cives pulcerrimum templum forma rotundum, ad honorem ipsius 
Martis, secundum habita oracula, construxerunt. Postquam vero Florentini ex paganis effecti sunt 
Christiani, ab illo templo Martis spurcitiam eliminaverunt, et illud templum in nomen et honorem 
gloriosi Baptiste conmutaverunt. Unde, tempore paganorum, patronus illius civitatis fuit Mars; 
tempore vero Christianorum est modo beatus Iohannes Baptista. 

Ond'ei per questo / sempre con 1'arte sua Ia fara trista. Quia Florentini claudicant in duas 
partes, secundum Elye sententiam, quia et beatum Iohannem in patronum assumunt et eum ut 
debent fideliter non honorant, et Martem totaliter non expellunt, ideo iusto Dei iudicio in manu primi 
patroni adhuc esse videntur. Quod enim secundum patronum non bene et plene honorent patet, 
quia illo die in quo venit festum sue decollationis nec ad bella procedunt, nec iter arripiunt, nec 
uxores ducunt, nec pannos incidunt, nec aliquod audent notabile exercere. Unde tali die per totum 
annum paganizare videntur. Quapropter ipse beatus Iohannes suis maxime diebus ipsos Florentinos 
relinquit, nec ipsos a Marte defendit. Quod exemplariter summe patet. Nam in die sue decollationis 
a Pisanis debellati fuerunt apud Montem Catinum; in quo bello fuit debellatus dominus Phylippus, 
princeps Tarentinorum, filius scilicet Karoli Secundi, et dominus Petrus, germanus dicti principis fuit 
in Guisciana submersus, et filius suus, nomine Karolus, occisus. In die vere sue conceptionis fuerunt 
dicti Florentini a Lucanis apud Altum Passium debellati. Unde Mars cum videt eos beati Iohannis 
auxilio et patrocinio spoliatos, ipsos in sua arte detinet occupatos. Ars autem Martis est effusio 
sanguinis. Nam ut ait beatus Ysidorus, XVIII libro Ethymologiarum: Romanorum vexillum ideo coceo, 
idest colore rubeo, decoratur, quia Mars gaudet in sanguine. 
et se non fosse che 'n sui passo d'Arno 
riman 'aneor di lui alcuna vista, 
etc. 


In capite nanque Pontis Veteris, qui est in medio civitatis Florentie, adhuc est aliquod 
fragmentum sive vestigium unius statue sive ymaginis ipsius Martis, cui adhuc aliqualis reverentia 
exhibetur; quia ponunt ibi in exitu mensis Martii florum serta cum ramis, propter quod ipse Mars 
non ita forsan contra eos aspere commovetur; aliter autem ipsam funditus destrueret civitatem. 
Ideo ait in textu: 

vv. 148-151 

quei cittadin che poi Ia rifondarno 
avreber fatto lavorar Indarno, 
sopra 'I cener che d'Attila rimase. 

Attila fuit rex quidam de partibus Germanie, et fuit rex Vandalorum, qui totam fere Ytaliam 
bello consumpsit. Ideo fuit denominatus <flagellum Dei>. Inter alia vero mala que fecit, fuit quod 
destruxit Aquilegiam, Paduam, et Florentiam; nam totam Florentiam flamma combussit. Ideo dicitur 
in textu: «sopra 'I cener che d'Attila rimase». 

I' fe' giubbetto a me de le mie case. Iste qui fecit de propriis domibus sibi furcas fuit Rucco de 
Mozzis, ut superius est expressum. Giubbettum vero est quidam locus Parisius, ubi latrones 
suspenduntur ad furcas. 

In isto cantu sunt tres comparationes, tria notabilia, et due questiones. 


[Comparationes] 


w. 7-9 


PRIMA COMPARATIO. 


Non an si aspri sterpi ne si folti 
quelle fiere selvagge che 'nn odio anno 
tra Ciecina et Corneto i luoghi colti. 
Lictera plana est, et superius explanata. 

vv. 40-45 


SECUNDA COMPARATIO. 


Come d'un stizzo verde c'arso sia 
da l'un de' capi, che da l'altro geme 
et cigola per vento che va via, 
si de Ia schegia rotta usciva inseme 
parole et sangue. 

Comparatio talis est: Quando unus stipes viridis ab uno capite comburitur, ab alio capite duo facit: 
primum est quia de illo capite exit aqua, scilicet de capite non combusto; secundum vero quia cum 
illa aqua similiter exit ventus. Dicit itaque hic autor quod isto modo de illa fractura quam fecit in 
pruno duo exiverunt simul et semel, scilicet verba et sanguis. 

vv. 109-114 


TERTIA COMPARATIO. 


noi fumo d'un romor sorpresi, 
similemente a colui che venire 
sente 'I porco et Ia caccia a sua posta, 
ch 'ode le bestie, et le frasche stormire. 
Lictera plana est. 

[Notabilia] 

vv. 64-66 


PRIMUM NOTABILE. 


La meretrice che mai da hospitio 
di Cesare non torse Ii occhi putti, 
morte comune de le corti vitio, 

In isto notabili tria breviter continentur: primum est quod invidia semper regnat in curiis 
principum et magnatum; secundum est quod est comune vitium omnium curiarum; tertium est quod 
istud vitium mortem habet in dictis curiis operari. 


vv. 82-84 

SECUNDUM NOTABILE. 


Ond'io a lui: «Domanda tu ancora 
di quel che credi c'a me satisfaccia; 
ch'i' non potre', tanta pieta m'accora». 

In hoc notabili duo notare debemus: Primum est quod videndo miserias aliorum, ad 
compassionem ipsa miseria excitare nos debet. Unde glosa super illo verbo: Ihesus autem 
misericordia motus, dicit quod misericordia semper misericordiam intuetur. Istud enim est proprium 
animi bene dispositi, et gaudere bonis rebus et dolere contrariis, ut ait Tullius in libro De Amicitia. 
Et Apostolus: Gaudere cum gaudentibus et flere cum flentibus. Secundum est quod ipsa pietas 
intantum mentem absorbet aliquando, quod ea que intus concipimus, per verba foris explicare non 
possumus. Ideo ait: «Io non potrei - subaudi loqui - tanta pieta m'accora». 


vv. 103-105 

TERTIUM NOTABILE. 


Non e giusto aver cid c'uom si tollie. Secundum enim iura, ille qui aliquo iure seu dignitate privat 
aliquando semetipsum, illud ius seu dignitatem sine superioris arbitrio rehabere non potest. Nam si 
clericus vel sacerdos amputat sibi digitum vel aliquod membrum, ut sacerdotio reprobus habeatur, 
missam ulterius sine dispensatione domini Pape cantare non potest. 

[Questiones] 

QUESTIONES sunt iste: 

Quomodo et qualiter anima in illis prunis ligatur, et sive unquam a membris talibus liberatur. 
Sed quia superius sunt exposite, ideo finem isti cantui faciamus. 

Et sic patet XIII cantus prime cantice Comedie. 


XIV 

INCIPIT XIIII CANTUS PRIME CANTICE COMEDIE. 


Incipit quartus decimus cantus prime cantice Comedie. In isto XIIII cantu autor intrat tertium 
gironem. Et incipit iste tertius giro in isto cantu, ibi: «Indi venim'al fine ove si parte / Io secondo 
giron dal terzo»; et finit in XVII cantu, ibi: «tornam'indietro da 1'anime lasse». In isto vero girone 
tractat autor de triplici violentia que exercetur in Deum, scilicet de blasphemia, sodomia et usura. 
Et ideo istum gironem in tres partes dividit et distinguit. Et incipit prima pars in isto cantu, ibi: «dico 
c'arrivamo ad una landa / che dal su' lecto ogni pianta rimove»; et finit in isto eodem cantu, ibi: 
«Omai e tempo da scostarsi / dei bosco; fa che dietro a me tu vegni», etc. Et tractat in ista prima 
parte de blasphemis in Deum, quorum pena est quod supini iacent ad ignem. Tractat etiam hic de 
illa statua quadriformi que quatuor mundi etates sive tempora prefigurat. 

DEDUCTIO TEXTUS DE VULGARI IN LATINUM. 


vv. 1-12 

In superiori nanque cantu autor tractavit de violentia quam homo exercet contra se ipsum in persona 
vel ere; nunc autem in isto cantu et in consequentibus tractat de violentia que exercetur vel contra 
Deum, sicut est blasphemia; vel contra naturam, que est filia Dei, sicut est sodomia; vel contra 
artem, que est neptis Dei, sicut est usura. Et incipit primo a blasphemis, quorum pena est quod in 

quadam planitie arenosa, ubi continue pluvit ignis, supini iacent. Et continuatur sic iste cantus cum 
precedenti. In fine nempe superioris cantus ponit autor quod ille Ruccho de Mozzis a canibus 
laceratus, rogavit Virgilium atque Dantem ut folia sua sparsa ad pedem tristi cespitis adunarent. 
Unde Dantes, pietate motus, dictas frondes et folia adunavit in unum, et iuxta illius precamina ad 
pedem cespitis recollegit. Unde sic incipit cantus iste: Postquam caritas, idest amor nativi loci, quia 
uterque Florentinus, me strinxit, idest constrinxit, adunavi folia sparsa et reddidi illi qui, propter 
suspiria atque planctus, iam raucus erat effectus. Et sic inde recessimus et venimus ad finem ubi 
dividitur giro secundus a tertio. Qualiter vero sit factus iste tertius giro declarat dicens quod solum, 
sive lectus, istius gironis a se removet omnem plantam. Et hoc propter duo: primum est quia ille 
locus totus est breviter harenosus; secundum est quia super illam arenam continue pluvit ignis. 
Unde dicitur in textu: 

A ben manifestar le cose nove, 

dico c'arrivamo ad una landa 

che dal su' lecto ogni pianta rimuove. 

vv. 19-142 

Et quemadmodum primus giro circundat secundum, ita secundus circundat et tertium. In quo 
quidem tertio girone dicit autor se vidisse tria genera personarum: Quidam enim proni iacebant in 
terra, et isti sunt illi qui blasphemant Deum et sanctos suos. Quidam currebant continue per arenam, 
et isti sunt illi qui sodomitico vitio se exercent. Quidam vero sub illo igne sedebant, et isti sunt illi 
qui commodant ad usuram. Sed quia, ut predictum est, iste giro dividitur in tres partes, primo tractat 
de blasphemis, secundo de sodomitis, tertio de usurariis. Volens autem tractare de blasphemis qui 
in illa arena iacent sub igne supini, dicit se vidisse inter istos quendam, statura magnum et 
arrogantia valde plenum; quem cum vidisset, ait ad Virgilium: «Magister, tu qui vincis omnia, 
exceptis demonibus duris qui in introitu porte contra nos exiverunt, quis est ille magnus qui de 
incendio minime curare videtur, et iacet ita despectuosus et tortuus quod ipsum ignea pluvia non 
maturat?» Et illemet, statim quod perpendit quod autor interrogabat de ipso Virgilium, sic clamando 
respondit: «Qualis ego fui vivus, talis sum mortuus». Ac si diceret: Licet Deus sua sagitta me 
interfecerit, sibi subesse non possum. Et plus: Si enim ipse Iupiter suum fabrum fatiget, a quo iratus 
accepit fulmen acutum cum quo ultimo die percussus fui, vel alios in monte Ethne fatiget similiter 
alternatim, Vulcanum in adiutorium invocando, sicut fecit in pugna Flegre, et me cum toto suo posse 
sagittet, alacrem vindictam habere nullatenus inde posset. Tunc Virgilius, contra istum sic superbe 
loquentem, magna voce clamavit, dicens: «O Capanee, in eo quod tua superbia non vincatur es tu 
magis inde punitus; nullum re vera martirium, excepta tua rabie, esset dolor tuo furori completus». 
Et his dictis, Virgilius se volvit ad Dantem et cum meliori facie sibi dixit: «Ille fuit unus ex septem 
regibus qui obsiderunt Thebas, et habuit, et adhuc habere videtur, Deum in dedignationem et 
modicum ipsum videtur appretiari. Sed sicut ego dixi sibi, sui despectus sunt suo pectori satis debita 
frigia, idest debita ornamenta. Sed admodo veni post me et cave ne mittas adhuc pedes in arenam 
combustam, sed semper ad nemus teneas pedes strictos». 

Sic autem in confinio nemoris iuxta arenam cum silentio transeuntes, devenerunt ad quendam 
parvum fluvium, qui de silva egrediens diffunditur per arenam. Qualiter vero sit factus iste fluvius 
declarat: Fundus, inquit, suus atque ripe erant de petra, et per ripas erat transitus in arenam. Sed 
antequam iter arriperent super ripam, ait Virgilius ad Dantem: «Inter omne aliud quod ego tibi 
demonstravi postquam nos intravimus per illam portam cuius limen nemini est negatum, res non 
est ab oculis tuis visa ita notabilis sicut presens fluvius, sive rivus, qui supra se omnes flammas 
extinguit». Ad quem Dantes: «Rogo te», inquit, «ut de illo de quo michi desiderium es largitus 
largiaris et pabulum». Tunc Virgilius sibi poetando describit quatuor secula, sive tempora, a principio 
mundi usque ad finem currentia, sub similitudine unius statue quadriformis, dicens: In medio 
mari[s] sedet unum paese destructum, quod appellatur Creta, sub cuius rege mundus antiquitus 
fuit castus. In ista itaque Creta est quidam mons, qui iam fuit amenus frondibus atque aquis, qui 
vocabatur Yda; sed modo ut res vetus, totaliter est desertus. Reha vero - supple regina Cretensis 
- elegit ipsam Ydam pro cuna fida sui filii, et ut celaret eum melius quando puer vagiebat in cuna, 
faciebat ibi fieri strepitus et clamores. In isto itaque monte, in interiori scilicet parte, unus magnus 
senior stat erectus, qui tenet spatulas versus Dammiatam et faciem versus Romam; cuius caput est 
aurum optimum, pectus et brachia de argento, venter ex ere, tibie et crura ex ferro, pedum vero 
quedam pars ferrea, quedam lutea, quia pes dexter est terra cocta; et stat ista statua, sive iste 
senior, magis erectus super istum pedem terreum quam sinistrum. Quelibet autem pars istius statue, 
excepta aurea, dicitur esse fracta, et ex tali fractura lacrime pluunt, sive fluunt; que quidem lacrime 
insimul adunate perforant istam criptam. Quarum cursus in istam vallem dirigitur infernalem, et hic 
faciunt quatuor flumina sive aquas, scilicet Acherontem, Stygem, Flegetontem, atque Cocitum. 

Tunc ait Dantes ad Virgilium: «Si presens aqua, de qua tu loqueris, derivatur a nostro mundo, 
quare solummodo hic apparet?» Et Virgilius ad eum: «Tu scis quod iste locus est rotundus; quam 
rotunditatem, licet multum descenderis, adhuc circuire minime valuisti. Et ideo si tibi novum aliquod 
appareret, de hoc admirari non debes». Tunc iterum ait Dantes: «Magister, ubi invenitur Flegeton 
et Lethe, de qua taces?» Cui Virgilius: «Certe in omnibus tuis questionibus michi places; sed ebullitio 

aque rubee debebat certe unam solvere quam tu facis, quam quidem pre oculis tunc habebant. 
Lethe autem videbis, sed extra istam foveam, quo vadunt anime ad sua scelera abluendum quando 
culpa, mediante penitentia, est remota». Et his dictis subiunxit: «Admodo tempus est a nemore 
separandi; fac ut post me tu venias. Margines enim non sunt arsi, quia omnis vapor igneus qui de 
alto descendit extinguitur super eos; idcirco viam nobis poterunt ministrare. Unde ait in textu: 

Li margini fan via, che non son arsi, 
et sopra lor ogni vapor si spegne. 

EXPOSITIO LICTERE. 


vv. 1-3 


Po' che Ia carita dei natio loco 
mi strinse, 

etc. Natalis sive natalitius locus est causa amoris, ut philosophi volunt. Et hoc demonstrat autor in 
istis tribus rithimis dicens, quod postquam caritas nativi loci strinxit eum, adunavit folia a canibus 
prius sparsa, et reddidit, sic pietate commotus, illi suo concivi, qui iam propter planctum et suspiria 
raucus erat effectus. 


vv. 4-6 


Qundi venimmo al luogo ove si parte 
Io secondo giron dal terzo. 

Hic incipit autor de tertio girone tractare; quem quidem dividit in tres partes: in prima namque 
parte ponit blasphemos, quorum pena est supinos iacere; in secunda ponit sodomitas, quorum pena 
est, continue currendo, illam arenam sine requie circuire; in tertia vero parte ponit usurarios, 
quorum pena est cum bursis ad collum sedere, ut superius est expressum. 


vv. 7-9 


A ben manifestar le cose nove, 
dico c'arrivamo ad una landa, 


etc. Designat hic autor situm et qualitatem istius tertii 
gironis, et dicit quod adeo est aridus - et propter 
arenam, quia locus arenosus est, et propter siccitatem, 
quia ibi continue ignis pluit - quod a suo lecto removet 
omnem plantam, quia nullam plantam potest 
producere. Vel aliter: removet omnem plantam, idest 
prohibet, sive vetat, omnem pedem, quia nullus pes 
vivus posset per illum locum aliqualiter ambulare. 
Landa vero est proprie planities, aliquando arenosa, 
omnino sicca et arida, in qua nulla planta oritur sive 
herba, ut hic; aliquando vero landa est locus amenus, 
herbis et floribus atque arboribus adornatus, ut infra 
in secunda cantica, ibi: 


Giovane et bella in sogno mi parea 


donna veder andar per una landa 


colliendo fiori, 


etc. 

vv. 13-15 

Lo spazo er'una rena arida et spessa, 
non d'altra foggia facta che colei 
che fu da' pie di Caton gia soppressa. 

Exemplificat hic autor et dicit quod ista arena similis est arene quam suis pedibus in Libia Cato 
calcavit. Hanc ystoriam narrat Lucanus libro 9, dicens quod postquam Pompeius fuit Pharsalica 
pugna victus a Cesare, et a Phtolomeo rege Egypti illo capite glorioso quod fuerat tribus coronis 
triumphalibus coronatum nefaria proditione privatus, Cato exercitum ipsius Pompei sparsum atque 
collapsum collegit in unum, et per illam planitiem arenosam et serpentibus plenam, que est in Libia, 
que alio nomine Africa nuncupatur, multo labore et sudore deduxit. Unde Lucanus: 

Cato ingressurus steriles sic fatur arenas: 

O quibus una salus placuit mea signa secutis 
Indomita cervice mori, componite mentes 
Ad magnum virtutis opus summosque labores 
Vadimus in campos steriles exhaustaque mundi 
Qua nimius tytam et rare in fontibus unde 
Siccaque letiferis squalent serpentibus arva. 

Quod autem Cato dictum exercitum per dictam arenam multo sudore et labore virtute 
tolerantie deduxit, ostendit Lucanus eodem libro dicens: 

Ipse manu sua pila gerens precedit haneli 
Militis ora pedes monstrat tolerare labores, 

Non iubet, et nulla vehitur cervice supinus 
Carpentoque sedens; somni parcissimus ipse [est] 

Ultimus haustor aque, 
etc. 


In ista itaque arenosa planitie multi milites Catonis a serpentibus perierunt, et maxime 
Sabellius et Nassidius, sicut dicetur infra, cantu XXV. Exemplificat itaque autor et dicit quod iste 
tertius giro est ita arenosus et aridus sicut est illa arena Libie que calcata fuit pedibus Catonis, 
scilicet Uticensis. Duo enim fuerunt Catones, Censorinus et Uticensis; primus quia censor iuris; 
secundus quia in Utica mortuus et sepultus. Uterque tempore paganorum speculum sanctitatis. 
Fuerunt autem ita boni quod, secundum reputationem sapientium, tertius in mundo reperiri non 
potest. Unde Iuvenalis, in laudem istorum Catonum, yronice ait: «Tertius de celo cecidit Cato». De 
istis duobus Catonibus ait Valerius, libro tertio, capitulo <Qui humili loco nati clari evaserunt>. Marci 
Catonis Portie nationis principis incrementa publicis votis expetenda fuerunt; qui nomen suum 
Tusculi ignobile Rome nobilissimum reddidit. Ornata sunt enim ab eo latinarum licterarum 
monimenta, adiuta disciplina militaris, aucta maiestas senatus, prorogata familia, in qua maximum 
decus posterior ortus est Cato. De isto II Catone habes etiam superius, cantu IIII, super illo verbo: 
«Cesare armato con Ii occhi grifagni». Cetera vero ipsius laudanda facta habebis infra in secunda 
cantica, cantu primo. 


vv. 16-18 

O vendetta di Dio, quanto tu dei 

esser te muta, 

etc. 


Hic apostrophat autor ad Deum, et dicit quod ulctio divina, que punit ita terribiliter peccatores, 
multum ab hominibus est timenda, et spetialiter ab illis qui legunt ea que fuerunt suis oculis 
manifesta. 


vv. 19-21 

D'anime nude vidi molte gregge. Distinguit hic autor diversitatem illorum qui in arena calida 
puniuntur, et dicit quod quidam iacent, quidam currunt, quidam sedent. Iacentes sunt blasphemi, 
currentes sunt sodomite, sedentes vero sunt usurarii. Et bene omnes isti actus peccatis talium 
optime correspondent: nam blasphemi, cum Deum et sanctos blasphemant, facie et pectore se 
erigunt contra celum; de quibus potest merito dici illud verbum prophetycum: Ambulant contra 
Deum extento collo. Sodomite autem semper circumeunt omnia loca in quibus et ubi eorum 
concupiscentia melius, imo nequitius, expleatur. Unde in figura talium ait Sathan, sicut scribitur in 
Iob, primo capitulo: Circuivi terram et perambulavi eam. De istis etiam potest intelligi illud verbum 
quod scribitur in Psalterio: Famem patientur ut canes et circuibunt civitatem. Famem enim pati 
dicuntur, quia nunquam luxuria satiatur. Unde beatus Ieronimus: Voluptas presens non satiat, futura 
cruciat, preterita non delectat. 

Usurarii vero ad suas stationes sedent, ut manifeste videmus. 


vv. 21-24 

Supin giaceva in terra alcuna gente; isti sunt blasphemi. Alcuna si sedea tutta raccolta; isti sunt 
usurarii. Et altra andava continuamente ; isti sunt sodomite. 

vv. 28-33 

Sopra tutto 'I sabbion, d'un cader lento; usque ibi: Quali Alexandro in quelie parti calde, etc. 
Exemplificat hic autor et dicit quod in isto girone tales vapores ignei descendebant, quales 
descendunt nives in Alpibus sine vento. Et quales flammas Alexander vidit in India super suum 
exercitum cadere de celo, tales vidit hic autor in isto girone descendere; et quemadmodum sub 
calibe sive focile accenditur esca, ita sub istis flammis accenditur et arena. Ystoria vero Alexandri 
est ista: Legitur enim in gestis suis quod dum ipse Alexander castrametatus esset in India, in 
quadam scilicet parte calidissima, quod vapores calidissimi descenderunt de celo; unde ipse 
sagacissimus dux mandavit militibus suis ut cum equis vapores contererent, ne tantam potentiam 
haberent accendere solum terre. 

vv. 43-45 


I' cominciai: «Maestro, tu che vinci 
tutte le cose, fuor che ' dimon duri 
c'al intrar de Ia porta incontro uscinci, 

Dum Dantes animas iacentes consideraret attente, vidit quendam staturam magnam superbe 
et arroganter in igne iacentem; et admirans et stature magnitudinem et pectoris arrogantiam, 
interrogavit Virgilium quisnam esset. Sed ille, dum audivit Dantem Virgilium interrogantem, superba 
voce et actu se manifestavit eidem, dicens per quedam signa se esse Capaneum gigantem, qui in 
bello thebano ictu fulminis conflagravit. 


vv. 49-51 

Qual i' fu' vivo, tal son morto. Vere qualis quisque est vivus, talis est mortuus, quia iuxta sententiam 
Augustini: Qui male vixerit, vix bene moritur; et e converso; et qui bene vixerit vix male moritur. 
Unde Capaneus, sicut fuit contemptor deorum in mundo, sic est similiter in Inferno. Unde sequitur: 

vv. 52-54 

Se Giove stanchi il su' fabro. Vult hic dicere Capaneus quod si Iupiter omnes fabros suos, qui sibi 
tela fabricant, fatigaret ut ipsum totiens sagittaret quotiens illi fulmina prepa[ra]rent, non posset 
inde habere alacrem ultionem. Sed circa hoc duo breviter sunt videnda: primo quis fuit Iupiter, et 
si vere fuit homo, vel aliquod fictum, vel compositum a poetis; secundo, quis fuerit Capaneus. Circa 
primum, nota quod Iupiter fuit homo, et vere fuit homo; fuit enim rex Cretensis, sub quo a poetis 
argentea secula predicantur. A poetis autem fingitur summus deus. Unde propter ethimologiam 
nominis, ipsum <patrem iuvantem> appellant. Interpretatur enim Iupiter -ciuvans pater>. Hunc et 
privato et singulari titulo pagani post mortem suam Iovem optimum vocaverunt, et ei quandam 
stellam suo nomine appellatam in honorem sui nominis consecrarunt. Sed re vera, non deus nec 
bonus homo fuit, sed pessimus et sceleratus; cuius scelera Virgilius in libro Georgicorum, partim 
hystorialiter et partim figurative, brevi sententia comprehendit, dicens: 

Ante Iovem nulli subigebant arva coloni; 

Nec signare quidem aut partiri limite campum 
fas erat: 

Ille malum virus serpentibus addidit atris, 

Predarique lupos iussit pontumque moveri, 

Et beatus Ysidorus, VIII libro Ethimologiarum: Iupiter, inquit, rex Cretensis expulit patrem 
Saturnum de regno. Incestor existens in suis, impudicus in extraneis; nam in forma tauri rapuit 
Europam; non quod mutatus fuerit in taurum, sed in navi ubi erat depictus taurus in velis ad 
rapiendum dictam dominam navigavit. Similiter per hymbrem aureum descendit in thalamum 
Danays et ipsam virginitate privavit; non quod in hymbrem auream sit conversus, sed debemus 
intelligere pudicitiam mulieris per aurum a Iove fuisse corruptam. Similiter in forma aquile quendam 
puerum de stirpe regia Troyanorum nomine Ganimedem rapuit propter strupum. Et hoc intellige 

quod in quodam bello cum vexillo aquile puerum ipsum cepit. Iupiter enim fuit primus homo qui 
aquilam primo portavit in bello, sicut dicetur infra, tertia cantica, cantu VI. Et sic de Creta aquilarum 
insigna descenderunt in Troyam, quia fundatores Troye, Teucri scilicet, et Dardanus de Creta in 
Troyam secum aquilas portaverunt. Post cuius destructionem Eneas ipsas aquilas secum duxit in 
Ytaliam, que post mortem Enee in regno albano fulserunt. Romulus autem et Remus ipsas de Alba 
portantes in urbe Romana perpetuo firmaverunt. 

Circa secundum vero nota quod Capaneus fuit quidam gygas et contemptor deorum, unus 
videlicet ex VII regibus qui obsederunt Thebas; de cuius superba arrogantia scribit Statius, tertio 
libro Thebaydos, quod cum illi VII reges essent in obsidione thebana et quidam sacerdos Apolinis, 
qui vocabatur Euneus, vellet dictos reges ab obsidione retrahere, et sic eos ad pacem componere, 
dicens ut scribit idem Statius: 

Prohibete manus hec menia omine dextro 
Thebana cyrrea monstravit Apollo iuvenca ; 

Parcite in hoc ultro scopuli Venere volentes. 

Gens sacrata sumus; gener huic est Iupiter urbi 
Gradivusque socer; Bacchum non mentitur alumnum 
Et magnum Alcidem. lactanti talia frustra 
Turbidus aerea Capaneus occurrit in hasta. 

Et ait, ut quidem femineis ullulatibus 
Terrificas moriture vivos? uti nam ipse veniret. 

Cui furis! 


idest utinam Apollo ad cuius honorem loqueris ipse 
veniret, quia ipsum libentius trucidarem; et hoc dicto 
ipsum Euneum sacerdotem in contemptum Apolinis 
interfecit. Cum vero quadam die Greci muros civitatis 
invaderent et dictus Capaneus ipsos muros ascenderet 
et omnes deos superba arrogantia blasphemaret, soli 
fortune se committendo, dicens ut habetur 9. libro 
Thebaydos: 


Tu presens bellis et inevitabile numen 


Te voco, te solam superum contemptor adoro. 


Fulmen cecidit de celo et ipsum de muro eiciens momento combusit; quam quidem superbiam 
ad inferos secum tulit. Idcirco ait autori: Se Giove stanchi Io suo fabro, da cui / crucciato prese Ia 
folgore acuta / onde Tuitimo di percosso fui ; usque ibi: non ne potrebb'aver vendetta allegra. Faber 
principalis Iovis a poetis fingitur esse Vulcanus; fabri vero generales dicuntur esse Ciclopes. Fuit 
autem Vulcanus quidam homo dominus scilicet sive rex quarundam insularum que sunt prope 
Siciliam, que a suo nomine Vulcanie appellantur; quia ipsi Vulcano sunt dicte insule consecrate. De 
quibus insulis et ipso Vulcano sic ait beatus Ysidorus, VIII libro Eth. Vulcanum pagani dicunt ignem, 
et dicitur vulcanus quasi <volans candor>, vel quasi <volicanus>, eo quod per etherem ignis volet. 
Ignis enim ex nubibus nascitur. Unde etiam Omerus dicit ipsum Vulcanum precipitatum de aere in 
terram, eo quod omne fulmen de aere cadit. Idcirco Vulcanus de femore Iunonis dicitur natus, eo 
quod fulmina de ymo aere nascuntur. Claudus autem pingebatur ipse Vulcanus, quia nunquam per 
naturam rectus est ignis, sed quasi claudus. Ideo autem in fabrorum fornace eundem Vulcanum 
autorem dicunt, quia sine igne nullum metalli genus fundi extendique potest. Hucusque Ysidorus. 
Ciclopes vero, ut fabule tradunt, fuerunt quidam fabri qui iuxta montem Ethne habitantes in armis 
ipsi Iovi favebant. Unde fabulose dicuntur Iovis fulmina fabricasse. Mons autem Ethne, qui vulgo 
dicitur Mongibello, est quidam altissimus mons in Sicilia qui continue ardet et fumat, licet propter 
nebulas incendium videri non possit; de quo fabulose dicitur quod sit fabrica in qua ipsi Ciclopes 
fabri Iovis fulmina fabricant. Dicitur etiam quod ibi sit descensus ad inferos; sed re vera, sicut scribit 
beatus Ysidorus, XIIII libro Eth. Iste mons Ethne ab ea parte qua Eurus flat, habet speluncas plenas 
sulphuris et usque ad mare deductas; que spelunce recipientes in se fluctus ventum cream, qui 
agitatus ignem gignit ex sulphure; unde fit quod videtur incendium. Vult itaque dicere Capaneus: Si 
cum omnibus sagittis que a Vulcano in suis insulis, et cum illis que a Ciclopibus in Ethna similiter 
fabricantur, me Iupiter sagittaret, non propter hoc haberet inde alacrem ultionem. 

vv. 58-60 

Si come fece a Ia pugna dl Flegra. Flegra est locus ubi Iupiter cum gygantibus dimicavit; in qua 
pugna, dum ipsi gygantes contra Iovem aliquantulum prevalerent, ipse Iupiter ad sagittas et balistas 
utiliter se convertit; inde fingitur a poetis Vulcanum atque Ciclopes in suum adiutorium invocasse. 
Unde istorum auxilio de gygantibus poetice finaliter triumphavit. Vult ergo dicere Capaneus: Si 
Iupiter totam suam potentiam contra me adunaret in unum, sicut fecit in pugna gygantum, meam 
superbiam non domaret. 

vv. 61-66 

O Capaneo, in cld che non s'ammorza 
Ia tua superbia, se' tu piu punito; 
etc. 

Audiens Virgilius arrogantiam Capanei, quod nulla fulmina possent eius superbiam predomare, 
ait ad eum: «O Capanee, in eo quod tua superbia non frenatur neque domatur, puniris tu magis, 
quia nullum martirium excepta tua rabie esset tuo furori dolor completus. De istius vero superbia 
ait Statius, tertio libro Thebaydos: 

Hic ferus insistit Capaneus bellumque lacessit. 

Vociferans spurnitque deos sociosque lacessit. 

vv. 67-69 

Quei fu un de' sette regi, / c'assiser Theba. Dicit hic Virgilius istum Capaneum fuisse unum ex VII 
regibus qui Thebas obsederunt, quorum regum nomina sunt ista, ut habetur IIII libro Thebaydos: 
Primus Adrastus; secundus Policenes; tertius Tideus; quartus Hypomedon; quintus Capaneus gygas; 
sextus Anphioraus vates; septimus Parthonopeus. Quod autem in bello thebano isti convenerint VII 
reges, affirmat etiam Seneca, tertio libro Tragediarum, dicens: Septena reges dispositi bella parant. 
Et infra eodem libro: Septena muros castra thebanos premunt. 

vv. 76-78 

Tacendo divenimo Ia 've spiccia 
fuor de Ia selva un picciol fiumicello, 

Io cui rossor aneor mi raccapriccia. 

Iste fluvius qui de silva egreditur et labitur per arenam vocatur Flegeton, qui interpretatur 
<ardens>; et est iste fluvius tertia aqua Inferni. Nam prima aqua est Acheron, ut habetur supra, 
cantu tertio; secunda aqua est Stix, ut habetur supra, cantu quinto; tertia aqua est ista, de qua ait 
Seneca, libro Tragediarum: Flegeton nocentes igneo cingit vado. Et Statius, IIII Thebaydos: 
Fumidus atra vadi; Flegeton incendia volvit. 

vv. 79-81 

Quale dei Bulicame esce ruscello, etc. Bulicame est quedam aqua calidissima in provincia Tuscie, 
iuxta civitatem Viterbii; et est adeo calida, quod nullo modo impune tangi potest. Exit autem de 
lecto suo quidam rivulus, quem rivulum meretrices, in illa planitie habitantes, inter se sortiuntur. 
Nam in qualibet domo est ex illo rivulo balneum ordinatum, quia per fluxum illa aqua calidissima 
tepidatur. Exemplificat igitur autor et dicit quod ille fluvius Flegeton, qui in isto tertio girone 
diffunditur per arenam, est ita factus sicut ille qui exit de Bulicamine ad habitacula meretricum. 

vv. 82-84 

Lo fondo suo et ambo le pendici 
faeferan pietre, et i margin dal lato; 

Multarum aquarum natura est ista, quod loca per que fluunt, licet sint terrea vel arenosa, 
faciunt petrosa. Unde iste Flegeton canale suum per quod fluit facit petrosum, quia illa arena, virtute 
istius aque, convertitur in petram; et sic super aggeres istius fluvii, quia petrosi sunt, est securus et 
liber transitus per arenam. Unde sequitur in textu: 
perch'i' m'accorsi che 'I passo era lici, idest ibi. 

Et est istud lici vocabulum Florentinorum, quod tantum sonat quantum < ibi > . Sed si ignis pluit 
continue in isto girone, quomodo iste fluvius et sui aggeres ab incendio sunt immunes? Respondeo: 
De isto enim fluvio exit continue quidam fumus qui, licet sit calidus, est tamen ita humidus quod 
omnes vapores igneos qui de alto cadunt extinguit; sicut patet in aqua calida, que licet sit calida, 
tamen propter sui humiditatem ignem extinguit. Et hoc est quod vult dicere Virgilius Danti. 

vv. 85-90 

«Tra tutto l'altro ch'i' t'd dimostrato, 
poscia che noi intramo per Ia porta 
il cu' sogliare a nessun e negato, 
cosa non fu da Ii tu' occhi scorta 
notabile com'e 'I presente rio, 
che sovra se tutte fiammelle ammorta». 

Lo cui sogliare, etc. Dicit hic autor quod ingressus ad inferos nemini denegatur. Cum hoc 
concordat Virgilius, VI Eneydorum: 

Facilis descensus Averni; 

Noctes atque dies patet atri ianua Ditis. 

vv. 94-96 

«In mezzo mar siede un paese guasto», 
diss'elli a Hora, che s' appella Creta, 
sotto 'I cui rege fu gia il mondo casto. 

Creta est quedam insula Grecie, in qua regnaverunt Saturnus, Iupiter, Mars, et Minos, et multi 
alii. De hac insula sic ait beatus Ysidorus, XIIII libro Eth. In Creta Iuppiter fuit absconditus et nutritus. 
Fuit autem quondam centum urbibus nobilis; unde et Hecanthopolis, ab antos quod est <centum> 
et polis quod est <civitas>, dicta est. Prima etiam remis et sagittis claruit. Prima licteris iura finxit; 
equestres termas prima docuit; capris copiosa cervis, eget lupos et vulpes, atque ferarum noxia 
nusquam gignit. Serpens ibi nulla noctua, et si inveniatur, statim moritur. Larga est autem vitibus 
et arboribus. Dictamus herba in Creta nascitur et alimus, que admorsa diurnam famem prohibet. 
Sfalongos autem venenatos gignit. Quod autem Creta olim habuerit centum urbes, affirmat Seneca, 
VI libro Tragediarum, dicens: Urbibus centum spatiosa Creta. In istoriis etiam Romanorum legitur 
quod Metellus, consul Romanus, domuit regnum Crete, et illas centum urbes ad XXX redegit. Propter 
quam victoriam nominatus est postea Metellus Cretensis. 
sotto 'I cui rege fu gia il mondo casto. 

Iste rex Cretensi, sub quo mundus fuisse dicitur castus, fuit Saturnus, pater Iovis, quo tempore 
prima etas post diluvium, que aurea nuncupatur, ab antiquis autoribus fuisse describitur. 


vv. 97-99 

Una montagna v'e, che gia fu lieta 
d'acque et di fronde, che si chiamo Yda; 
or e diserta come cosa vieta. 

Ista Yda fuit quedam pulcherrima et amenissima silva in quodam monte cretensi sita, in qua 
Iupiter, ut dictum est, fuit absconditus et nutritus. Et nota quod due fuerunt Yde in mundo 
famosissime: troyana videlicet, et Cretensis; et ambe diis et musis a paganis antiquitus consecrate. 
De prima, Ovidius in libro Epistularum: 

Nimpha suo Paridi, quamvis suus esse recuset, 

Mittit ab Ydeis scripta legenda iugis. 


Et Virgilius, II libro Eneydorum : Cernimus Ydea claram 
se condere silva. De secunda vero ait Ovidius, V libro 
Faustorum: 


Nays amalthea cretea nobilis Yda, 


Dicitur in silvis occuluisse Iovem. 


vv. 100-102 

Rea Ia scelse gia per cuna fida. Rea fuit regina Cretensis que alio nomine dicitur Opis, vel Cybele; 
que a paganis olim mater deorum appellata est; in cuius honorem et filiorum suorum Romani illud 

maximum templum fecerunt quod Pantheon antiquitus dicebatur. Huic itaque regine, dum gravida 
esset, Saturnus vir eius mandavit quod quicquid pareret mox sibi representaret. Habuerat enim ab 
oraculo in responsum quod ipse erat filium habiturus qui ipsum de regno fugaret; unde volebat 
filium, si sibi nasceretur, occidere. Propter ea mandavit uxori ut sibi quicquit pareret presentaret. 
Sed regina, cum puerum peperisset, eius pulcritudine delectata, nimphis eum alendum in Yda 
cretensi studuit commendare. Ipsa vero a Saturno interrogata ubi erat et quid erat quod peperat, 
lapillum candidum panno involutum eidem regi monstravit, dicens se illum lapillum candidum 
peperisse; quem lapillum statim Saturnus, ut fabule referunt, devoravit. Puer autem natus a matre 
absconditur, Iupiter nominatur, et nimpharum studio in Yda cretensi celatur atque nutritur. Et lacte 
unius capre, que Amaltea dicebatur, lactatus est: cuius pelle scuto superextensa in bello contra 
tytanas, idest gygantes, ipse Iupiter dicitur postea esse usus. Propter quam victoriam ipsa capra 
postea in celum translata est; et est quoddam signum inter alia signa celestia valde notum. Sed ne 
vagitus infantis a longe audiretur, adhibiti sunt ei curites, qui dicuntur alio nomine coribantes, qui 
planctum pueri sonum eris prohiberent audiri. Unde coribantes sunt daimones magister matris 
deorum, quasi demones qui totum sciunt. Tunc etiam apes, eris sonum secute, Iovem dicuntur sua 
dulcedine aluisse. Et propter quam rem eis prestitit postea Iupiter atque concessit ut sine ullo 
concubitu filios procrearent. Iupiter vero adultus in armis se exercitans, patrem de regno expulit, 
sicut oracula predixerunt. Et sic, iuxta sententiam Senece, V libro Tragediarum: Multi ad fatum 
venere suum dum fata timent. Et Ovidius, in libro Epistolarum: 

Certa prius eram, sed me mea fata trahebant. 

vv. 103-105 

Dentro dal monte sta drict'un gran vellio. Designat hic autor poetice describendo quatuor regna sive 
quatuor etates a principio usque ad finem seculi decurrentes; et hec sub methaphora illius statue, 
quam vidit in visione Nabuchodonosor, rex Babilonie, ut habetur Danielis II capitulo. Huius statue 
caput est aurum optimum; pectus et brachia de argento; venter ex ere; tibie vero et crura ex ferro; 
pedum autem, quedam pars ferrea, quedam lutea. Caput aureum fuit regnum Babiloniorum, propter 
nobilitatem regni. Pagani autem istud regnum sive istam etatem non Babilioniis, sed Saturno, 
attribuunt; licet utrunque regnum in eadem etate concurrerit. Quante autem iustitie et innocentie 
fuerit ista etas patet, quia aurea dicitur. Nam sicut aurum excedit omnia metalla in pulcritudine et 
valore, ita ista etas, de qua Ovidius, primo Meth. loquens, ait: 

Aurea prima sata est etas, que vindice nullo, 

Sponte sua, sine lege fidem rectumque colebat. 

Pena metusque aberant, nec verba minantia fixo 
Ere legebantur, nec supplex turba timebat 
Iudicis ora sui, sed erant sine vindice tuti. 

Nondum cesa sunt, peregrinum ut viseret orbem, 

Montibus in liquidas pinus descenderat undas, 

Nullaque mortales preter sua litora norant. 

Nondum precipites cingebant oppida fosse: 

Non tuba directi, non eris cornua flexi, 

Non galee, non ensis erant; sine militis usu 
Mollia secure peragebant otia gentes. 

Ipsa quoque inmunis rastroque intacta nec ullis 
Saucia vomeribus per se dabat omnia tellus; 

Contentique cibis nullo cogente creatis 
Arbuteos fetus montanaque fraga legebant 
Cornuaque in duris herentia mora rubetis 
Et que deciderant patula Iovis arbore glandes. 

Ver erat eternum ; placidique tepentibus auris 
Mulcebant zephyri natos sine semine flores; 

Mox etiam fruges tellus inarata ferebat, 

Nec renovatus ager gravidis canebat aristis; 

Flumina iam lactis, iam flumina nectaris ibant, 

Flavaque de viridi stillabant ylice mella. 


Pectus vero et brachia de argento signant regnum 
Persarum, Medorum et Caldeorum; quod quidem 
regnum non fuit ita bonum sicut primum. Et istud 
regnum sive istam etatem pagani attribuunt Iovi, qui 
patrem expulit de regno. De qua etate Ovidius ut 
supra: 

Postquam Saturno tenebrosa in tartara misso 


Sub Iove mundus erat, subiitque argentea proles, 


Auro deterior, fulvo pretiosior ere. 


Iupiter antiqui contraxit tempora veris, 


Perque hyemes estusque et inequales autumnos 


Et breve ver spatiis exegit quatuor annum. 


Dum primum siccis aer fervoribus ustus 


Canduit et ventis glacies astricta pependit. 


Tum primum subiere domos; domus antra fuerunt 


Et dempsi frutices et vincte cortice virge. 


Semina tum primum longis cerealia sulcis 


Obruta sunt, pressique iugo gemuere iuvenci. 


Ventus autem ex ere signat regnum Macedonie; et hoc vel propter eloquentiam Grecorum vel 
propter victoriam Alexandri, quod quidem regnum fuit tanto deterius ad bene vivendum, dico primis 
duobus regnis, quanto deterius est es auro et argento, licet sit sonorius et vocalius. Et istud regnum, 
sive istam etatem, pagani attribuunt Marti filio Iovis, sed Christiani attribuunt illud Grecis. De qua 
etate Ovidius ut supra: 

Tertia post illam successit Enea proles, 

Sevlor ingeniis et ad horrida promptior arma, 

Non scelerata tamen; de duro est ultima ferro. 

Protinus irrupit vene peioris in evum 

Omne nefas: fugere pudor verumque fidesque; 

In quorum subire loco fraudesque dolique 
Insidieque et vis et amor sceleratus habendi; 

Vela dabat ventis, neque adhuc bene noverat Illos, 

Navita; queque diu steterant in montibus altis. 

Fluctibus ignotis insultavere earine, 

Communemque prius ceu lumina solis et aure 
Cautus humum longo signavit limite messor. 

Nec tantum segetes alimentaque debita dives 
Poscebatur humus, sed itum est in viscera terre: 

Quasque recondiderat stigiisque admoverat umbris, 

Effodiuntur opes, irritamenta malorum. 

Tibie vero et crura ferrea regnum significant Romanorum, quia sicut ferrum domat omnia 
metalla, ita illud regnum domuit omnia regna mundi. Quod autem pedum quedam pars dicitur ferrea, 

quedam lutea, significat quod in illo regno debebant esse civiles discordie; sive postea evenerunt, 
non solum civiles, sed etiam plus quam civiles. De quibus Lucanus: 

Bella per Emathios plus quam civilia campos, 

Iusque datum sceleri canimus, populumque potentem 
In sua victrici conversum viscera dextra. 


Et infra: 


Quis furor, o cives, que tanta licentia ferri? 


Gentibus invisis Latium prebere cruorem. 


Et hoc est quod significat illa mixtura pedum, que nunquam coniungi potest. Nam sicut testa 
non potest ferro coniungi, ita Romani tempore plus quam civilis belli coniungi vel uniri nullatenus 
potuerunt. Unde Lucanus in primo: 

Dividitur ferro regnum, populique potentis, 

Que mare, que terras, que totum possidet orbem, 

Non cepit fortuna duos, - Cesarem scilicet et Pompeium. 


Hoc ultimum regnum sive ultimam etatem pagani 
attribuunt Romanis quemadmodum et Christiani. De 
qua etate Ovidius, ut supra: 


Iamque nocens ferrum ferroque nocentius aurum 


Prodierat: prodit bellum, quod pugnat utroque, 


Sangulneaque manu crepitantia concutit arma. 


Vivitur ex raptu; non hospes ab hospite tutus, 


Non socer a genero; fratrum quoque gratia rara est. 


Inminet exitio vir coniugis, illa mariti; 


Lurida terribiles miscent aconita noverce; 


Filius ante diem patrios inquirit in annos. 


Victa iacet pietas, et virgo cede madentes 


Ultima celestum terras Astrea reliquit. 



149 


Et Seneca, in IIII libro Tragediarum: 


A fratre frater dextera nati parens 


Cecidit, maritus coniugis ferro iacet, 


Peritumque fetus impie matres suos. 


Et sic patet quod sicut ferrum est vilius auro, sic ista ultima etas prima vilior est etate. Unde 
poeta: Ab auro venistis ad ferrum. 
che tien volte le spalle inver Da[m]miata 

Da[m]miata est quedam civitas in partibus orientis, a qua statua superius designata faciem 
avertit, et Romam tanquam suum speculum intuetur. Circa quod tria utiliter sunt videnda: Et primum 
est quare ista statua, que mundi dominia prefigurat, versus Damiatam dorsum, sed versus Romam 
faciem tenere dicatur. Secundum est quare potius ipsam statuam ponit in Creta quam in aliqua alia 
parte mundi. Tertium est quare de ista statua dicit exire flumina infernalia. Quantum ad primum 
taliter respondetur: Manifestum est enim, tam per Divinam Paginam quam etiam per poetas, prima 
tria regna, scilicet aurea, argentea et erea, in partibus ultramarinis dominia habuisse, sed regnum 
ferreum suum imperium in Ytalia possedisse. Cum itaque illa tria imperia, scilicet Babiloniorum, 
Persarum, et Grecorum, totaliter defecerint et regnum ferreum semper vigeat, quia imperium 
nunquam vacat, ut iura dicunt, merito avertit facie[m] a Dammiata, et Romam tanquam suum 
speculum contemplatur. Circa secundum vero, quare scilicet istam statuam potius ponit in Creta 
quam in aliqua alia parte mundi, est sciendum quod in Creta regnaverunt Saturnus, Iupiter, et Mars, 
et successive successores eorum; quibus temporibus, secundum poetas et ystorias, tres prime 
cucurrerunt etates, ut in superiori glosa manifestissime est expressum. Circa tertium autem et 
ultimum, quare scilicet de ista statua aquas producit Inferni, est sciendum quod pene infernales ex 
peccatis oriuntur, quia si peccata non fuissent neque ab angelo neque ab homine perpetrata, Deus 
prescius futurorum infernalem carcerem non fecisset. Cum itaque tres etates ultime diversis peccatis 
esse corrupte manifestissime convincantur, merito ab ista statua ponit aquas descendere infernales. 
Unde ait in textu: 


vv. 112-117 

Ciascuna parte fuor che l'oro e rotta 
d'una fessura che lagrime goccia, 
le quali accolte foran questa grotta. 

Lor corso in questa valle si diroccia; 

Hoc dicit quia homines qui in peccatis commissis moriuntur, ad inferna ad similitudinem aque 
labuntur. Et ideo pene que sunt in Inferno ab antiquis poetis similiter et ab isto sub methaphora et 
similitudine quatuor fluminum designantur. 

Nam prima pena quam homo ex peccatis commissis in Inferno incurrit est amittere omne 
bonum, idest Deum qui est omne bonum. Unde ait ipse Deus ad Moysen: «Ego ostendam tibi omne 
bonum». Et quia peccator dum ad Infernum descendit omne bonum amittit, ideo prima aqua que 
est in Inferno dicitur Acheron, qui interpretatur <sine gaudio>. Secunda pena que est in Inferno 
dicitur esse tristitia, quam homo incurrit ex amissione omnis boni. Nam ex quo peccator omne 
bonum perdit, statim tristitiam eternam incurrit. Ideo secunda aqua dicitur Stix, que interpretatur 
<tristitia>. Tertia pena que est in Inferno est ignis inextinguibilis, de quo ait Dominus in Evangelio: 
Ite, maledicti, in ignem eternum, qui paratus est diabolo et angelis eius. Ideo tertia aqua Inferni 
dicitur Flegeton, qui interpretatur <ardens>. Quarta vero pena Inferni est gelu importabile; et de 
hiis duabus penis ait beatus Iob, XIIII capitulo: Ab aquis nivium transibunt ad calorem nimium. Ideo 
quarta aqua dicitur Cocitus, qui interpretatur <luctus>; nam ex maximo frigore anime damnatorum 
dentibus strident et oculis lacrimant. Unde Dominus in Evangelio: Ibi erit fletus et stridor dentium. 
Ex fumo enim qui ab igne procedit oritur fletus oculorum; ex gelu vero quod procedit a glacie, oritur 
stridor dentium. Et autor ait infra, cantu 32: Vidi 1'ombre fitte ne Ia ghiaccia, / mettendo i denti in 
nota di cicogna. / Ognuna in giu tenea volta Ia faccia; / da bocca 'I freddo, et da Ii occhi 'I cor tristo, 
etc. 

Sed non te moveat, o Lucane, quod poete quatuor solummodo penas ponunt, cum in Inferno 
sint pene innumerabiles et infinite, ut patet per istum autorem in designatione penarum, et etiam 

per illum mortuum quem beatus Iohannes cura a mortuis suscitavit, qui octo penas Inferni retulit 
per hos versus: 

Vermes et tenebre, flagellum frigus et ignis 
Demonis aspectus scelerum confusio luctus, 

quia in his poete quatuor penis predictis intellexerunt omnes alias comprehendi. Prima autem aqua, 
que dicitur Acheron, habetur supra cantu tertio; secunda aqua, que dicitur Stix, habetur supra cantu 
VII, VIII, et IX; tertia aqua, que dicitur Flegeton, habetur hic cantu XIIII et sequentibus; quarta 
vero aqua, que dicitur Cocytus, habetur infra, cantu XXXI et sequentibus. 

vv. 130-132 

Maestro, ove si trova / Flegeton et Lethe. Audiens Dantes designare Virgilium quatuor fluvios 
infernales, et eius designationem non plene intelligens, ait ad eum: «Magister, ubi invenitur Flegeton, 
quem inter alios nominasti, et Lethe, de qua taces?» Cui Virgilius: «In omnibus», inquit, «tuis 
questionibus michi places: sed ebullitio aque rubee bene debebat istam tuam solvere questionem». 
Quasi dicat: Nonne superius Acherontem et Stygem vidisti? et quod visurus es Cocytum audivisti? 
Quare ergo ista aqua rubea, quam ante oculos habes, non intelligis Flegetontem? maxime cum tibi 
dixerim quod de lacrimis que de statua cadunt non fiant nisi quatuor flumina, sive aque? Lethe 
autem videbis, sed non in Inferno, sed extra - supple in Purgatorio - in quo fluvio anime a peccatis 
per penitentiam in unde lavantur, sicut dicetur infra in secunda cantica, cantu [28]. His autem 
omnibus demonstrationibus et rationibus assignatis a luco recedunt et super unum duorum aggerum 
Flegetontis iter arripiunt versus yma, ut sequens cantus clarius demonstrabit. Sed quia in isto cantu 
actum est de peccato blasphemie in Deum, idcirco de ipso peccato aliqua videamus. Istud enim 
peccatum est gravissimum inter omnia scelera et peccata, et hoc potest patere triplici ratione. Et 
primo propter excellentiam dignitatis offense; secundo propter excedentiam feritatis canine; et tertio 
propter sententiam punitionis statute. Dico quod istud peccatum est gravissimum inter omnia alia 
peccata, primo propter excellentiam dignitatis offense, quia quanto persona que offenditur maioris 
dignitatis existit, tanto eius offensa maior et gravior iudicatur. Offensa enim que infertur uni militi 
vel baroni maior est quam illa que infertur uni laboratori. Unde videmus, secundum iura, quod si 
unus det alapam uni regi et alius det etiam alapam uni plebeio, quod licet una et eadem sit offensa 
ex parte actus, non tamen una et eadem ex parte recipientium iudicatur. Ideo maiorem penam 
primus recipiet quam secundus. Isto itaque modo peccatum quod in Deum committitur, sicut est 
blasphemia, est peccatum maximum indicandum. Unde in Exodo XXIII dicitur: Principem populi tui 
non maledices. Preterea, cum peccatum dicatur mortale eo quod tollit vitam spiritualem, et vita 
habeatur per caritatem et amorem, illud peccatum quod destruit maiorem amorem maius et gravius 
iudicatur. Sed talis ordo servandus est in amore, quod primo et super omnia debet homo diligere 
Deum; secundo se ispum; tertio proximum. Et ideo gravius peccat qui occidit se ipsum quam qui 
occidit proximum, inquantum contra maiorem amorem facit. Simili modo, iniuria illata in Deum est 
maxima iudicanda. Preterea, iniuria que fit alicui famose persone videtur esse gravior ex hoc quod 
in turbationem et scandalum multorum redundare videtur. Sed Deus est persona valde famosa, quia 
Deus et Dominus noster est; et ideo iniuria in ipsum commissa gravissima est censenda. Preterea, 
peccatum quod committitur in personam coniunctam iudicatur gravius illo quod committitur in 
personam solutam, vel minus coniunctam; sicut gravius est peccare cum matre vel filia, quam cum 
sorore, vel extranea. Sed Deus est nobis magis coniunctus quam sint alii quicumque parentes, quod 
sic patet: Nam pater, mater, fratres et sorores sunt nobis coniuncti secundum carnem; Deus vero 
secundum animam, quia ipse creavit eam ad suam ymaginem et similitudinem, et nichilominus dedit 
etiam nobis corpus. Unde magis est nobis coniunctus quam sint alii nostri parentes. Et ideo, cum 
Deus a nobis offenditur, sicut offenditur a blasphemo, grande peccatum committitur. Et idcirco 
Constantinus imperator, considerans divinam maiestatem et quam sit detestabile illam blasphemare, 
in sua conversione sanctissima lege sancivit, quod quicunque Christum blasphemaret, capite 
puniretur. Qualiter autem ista lex a Christianis hodie observetur, manifeste videmus. Nam citius 
puniretur qui blasphemaret simplici verbo unum canem tyrannum, quam qui Christum Deum 
opprobriosis iniuriis laniaret. Item in aliis peccatis offendit homo Deum in servis suis vel in rebus 
eorum; sed in blasphemia, immediate offenditur Deus. Sicut raptor offendit Deum in rebus servi sui, 
ita omicida offendit ipsum in servo suo. Sed blasphemus offendit Deum in rebus servi sui. Homicida 
offendit ipsum in servo suo; sed blasphemus offendit Deum. 

Secundo patet gravitas huius peccati propter excedentiam feritatis canine. Excedit enim istud 
peccatum canis rabidam feritatem, quia canis nunquam latrat contra dominum suum; et si contra 
alios latrat, domino suo tamen applaudit, ipsum sequitur et defendit. Legitur de quodam cane quod, 
cum dominum suum quidam occulte malivolus occidisset, et tota convicinia ad videndum mortuum 
confluxisset, ille homicida, ne suspectus de homicidio haberetur, illuc ivit. Canis autem, qui iuxta 
corpus astabat, viso homicida mox irruit in eum, et dentibus, unguibus, et latratu ipsum adeo 
laceravit, mortem sui domini vindicando, quod ille fuit ad tantam fidem canis tentus et capite 
detruncatus. Istud exemplum valde vituperat Christianos et illos qui Deum blasphemant et illos qui 
audiunt blasphemare, qui licet non blasphement, tamen audiunt et iniuriam Dei sui non vindicant; 
quod de Macumet facit contrarium Sarracenus. 

Tertio potest considerari gravitas huius peccati propter sententiam punitionis statute. Legitur 
enim in libro Levitici XXIIII quod egressus est filius mulieris Israel quem pepererat de viro egyptio, 
et iurgatus est cum viro israelita. Cumque nomen Domini blasphemasset, adductus est ad Moysen, 
quem Moyses misit in carcerem donec nosceret quid iuberet Dominus. Qui locutus est ad Moysen 
dicens: Educ blasphemum extra castra, et ponant omnes qui audierunt manus suas super caput 
eius, et lapidet eum populus universus. Et hoc post modum confirmavit pro lege dicens: Qui 
blasphemaverit nomen Domini morte moriatur, lapidibus opprimet eum omnis multitudo populi. Ad 
gravitatem etiam huius peccati facit quod refert beatus Gregorius in libro Dyalogorum. Dicit enim 
quod quidam fuit Rome, qui quendam puerum V annorum suum filium tenerrime diligebat; qui puer 
consuetus erat nomen Domini blasphemare quotiens aliquid contra suum animum accidebat. Accidit 
autem quadam die quod pater ipsum tenebat in brachiis, puerque clamavit: «Mali homines ad me 
veniunt qui me tollere volunt». Et cum hoc dixisset, nomen Domini blasphemavit, et statim puer 
subito expiravit. Si igitur Deus sic fecit puero V annorum, qualiter timere debent adulti lusores? 
Mirum est quod ipsos terra non deglutit, vel fulmina non discindunt. Sed misericordia Dei magna 
non currit velociter ad vindictam. Sed hoc magis est timendum quia, quanto magis misericorditer 
sustinet, tanto magis terribiliter punit. Audi quid dicit Maximus Valerius, qui fuit paganus, de 
longanimitate Dei, libro primo, capitulo de neglecta religione: Lento quidem gradu ad vindictam sui 
divina procedit ira, tarditatemque supplicii gravitate pensat. Audisti sententiam, audi miraculum. 
Quidam lusor fuit in Sardinia qui in ludo solitus erat nomen Domini blasphemare. Hic cum esset 
sagyttarius, portabat arcum et sagittas, et cum una die ludendo omnes denarios perdidisset, 
sagittam in arcu ponens et versus celum se erigens, illam contra Deum verbis contumelie sagittavit. 
Sagitta vero emissa illa die non rediit, sed alia die cunctis videntibus super alearium rediit cruentata. 

In isto XIIII cantu continentur V comparationes et quatuor notabilia. 


[Comparationes] 
vv. 13-15 


PRIMA COMPARATIO. 


Lo spazzo er'una rena arida et spessa, 
non d'altra fogia facta che colei 
che fu da' pie di Caton gia soppressa. 

vv. 28-30 


SECUNDA COMPARATIO. 


Sopra tutto 'I sabion, d'un cader lento, 
piovean di fuoco dilatate falde, 
come di neve in alpe senza vento. 

vv. 31-33 


TERTIA COMPARATIO. 


Quali Alexandro in quelle parti calde 
d'India vide sovra 'I suo stuolo 
fiamme cader infin a terra salde, 

vv. 37-39 

QUARTA COMPARATIO. 


tale scendea l'eternal ardore; 
onde Ia rena s'accendea, com'esca 
sotto focile, a doppiar lo dolore. 


vv. 79-81 

QUINTA COMPARATIO. 


Quale dei Bulicame esce ruscello 
che parton pol tra lor le peccatrici, 
tal per Ia rena giu sen giva quello. 

Omnes iste comparationes sunt valde plane, et nichilominus sunt superius explanate. 


[Notabilia] 


w. 1-3 


PRIMUM NOTABILE. 


Poi che Ia carita dei natio loco. In hoc notabili edocemur quod locus ubi homo nascitur est causa 
amoris, et ideo diligendus. Ideo Seneca, 9 libro Tragediarum, loquens ad Neronem ait: Suos cives 
Roma commendat tibi. 

vv. 16-18 


SECUNDUM NOTABILE. 


O vendetta, quanto tu dei 
esser tennuta da ciascun che legge 
cid che fu manifesto a Ii ochi miei! 

Istud notabile nos admonet quod quando legimus vel audimus quomodo vel qualiter se vindicat 
ira Dei, quod timere debemus, et hoc quia timor habet removere hominem a peccatis. Unde 
Salomon: Per timorem Domini declinat omnis homo a malo. 

Et ideo in alio loco: Quis non timebit te, o rex gentium. 


vv. 42-51 

TERTIUM NOTABILE. 


Qual i' fu' vivo, tal son morto. 

Moraliter, qualiter homo vivit, taliter moritur. Ideo beatus Augustinus: Qui bene vixerit, vix 
male moritur; et qui male vixerit, vix bene moritur. 


vv. 64-66 

QUARTUM NOTABILE. 


Nullo martirio, fuor che Ia tua rabia, 
sarebb'al tu' furor dolor compiuto. 

In hoc notabili demonstratur quod non solum pena que pro peccatis infertur affligit hominem, 
sed etiam ipsa nequitia, que retinet hominem in peccatis. Unde, quarto De Consolatione, ait Boetius: 
Sicut probis probitas ipsa fit premium, ita improbis nequitia ipsa supplicium est. 

Et sic patet XIIII cantus prime cantice. 


XV 


INCIPIT XV CANTUS PRIME CANTICE COMEDIE. 

In isto XV cantu adhuc prosequitur autor de tertio girone, de quo in precedenti tractare incepit. 
Tractat autem in isto cantu de peccato sodomie, sed quia isto peccato clerici et layci maculantur, 
ideo in isto cantu tractat de clericis et literatis. In sequenti vero cantu tractat de laycis, et incipit 
secunda pars istius gironis in principio istius cantus, ibi: «Ora cen porta l'un de' duri margini»; et 
finit in XVII, ibi: 

Poco piu oltre vegio in su Ia rena 

gente sedere, 

etc. 

DEDUCTIO TEXTUS DE VULGARI IN LATINUM. 


vv. 1-124 

Postquam in precedenti cantu Virgilius statuam quadriformem et quatuor aquas Inferni Danti poetice 
designasset, dixit ad eum quod admodo erat tempus ab illo nemore recedendi, et per arenam ad 
alia contemplanda iter arripiendi. Ideo dixit ei ut habetur in textu: 
fa che dietr'a me tu vegnie: 

Ii margini fan via, che non son arsi, 
et sopra lor ogni vapor si spegne. 

Nunc autem in isto cantu iter arripiunt per arenam dicens: «Ora cen porta l'un de' duri 
margini»; ac si diceret, modo super unum duorum marginum sive aggerum cepimus ambulare, et 
fumus qui ex aqua consurgit aquam et argines ab igne defendit, quia sua humiditate illos calidos 
vapores extinguit. Qualiter autem illi aggeres sint effecti, exemplificando designat dicens quod 
quales fiunt in Flandria contra fiottum et in comitatu Padue contra Brentam, tales sunt illi aggeres 
infernales; licet non sint nec ita alti nec ita grossi. Dum autem sic super illum aggerem ambularent, 
dicit autor quod iam tantum erant a silva remoti quod si retro se volvisset ubi tunc esset, nullatenus 
cognovisset quando obviaverunt uni cuneo animarum que iuxta arginem veniebant; et quelibet 
ipsarum in ipsos attentis et acutis oculis intendebat, sicut solet de sero unus alium respicere luna 
prima. Et dum sic ab omnibus ipse autor inspiceretur, per oram vestimenti fuit captus ab uno qui 
clamavit dicens: «Quid mirum est istud ?» Tunc autor fixit ita oculos in faciem illius hominis sic 
cremati quod facies adusta non se defendit quin fuerit cognitus ab autore. Unde autor, manus versus 
illius faciem inclinando, respondit: «Estis vos hic, Ser Brunettus?» Et ille: «O fili mi, non tibi displiceat 
si Brunettus Latinus modicum revertitur retro tecum». Cui Dantes: «Quantum possum vos precor, 
et si vultis quod hic sedeam vobiscum, faciam, si est isti placitum cum quo vado». «O fili mi», inquit 
ille; «quicunque de isto grege uno puncto se firmat, iacet postea centum annis sine flabellare se 
ipsum quin ignea pluvia ipsum ferit. Idcirco procede et ego veniam tibi ad pannos, et postea 
reiungam meam masnadam, que vadit plorando suos eternos dannos». Dantes autem de strata 
causa ignis descendere non audebat; volebat enim, ut ipsum sua curialitas perurgebat, ire pariter 
iuxta eum; sed quia super arenam ignis pluebat, ideo non descendabat, sed capite inclinato cum 
omni reverentia cum ipso pergebat. Cum vero ambo sic irent, incepit dicere Ser Brunettus: «Qual 
fortuna ante ultimum diem huic inferius te deducit? et quis est iste qui tibi iter ostendit?» Et Dantes 
ad eum: «Superius in vita serena deviavi in quadam valle antequam etas mea totaliter esset plena. 
Heri nanque in mane solummodo spatulas sibi volvi. Iste apparuit michi in illo tunc et reducit me 
domum per istum callem». Et ille: «Si tu sequeris tuam stellam, idest gratiam que tibi ab alto 
descendit et que te irradiat sicut stella, non potes fallere quin tu ad portum devenias gloriosum, si 
ego bene perpendi in pulcra vita in qua - supple iam fui tecum -. Et si ego non fuissem ita mortuus 
tempestive, videndo celum tam tibi benignum, te in hoc opere confortassem. Sed ille ingratus 
populus et malignus qui descendit de Fesulis ab antiquo, et qui adhuc mores retinet montuosos, 
efficietur tibi pro tuis bonis operibus inimicus. Et est istud congruum rationi, quia inter sorbos ficus 
dulcedo esse non decet. Vetus enim fama in mundo vocitat eos orbos. Quasi dicat: Non mireris si te 
pro bono opere persequentur, quia sunt, iuxta veterem famam, orbi. Et sicut oculis egris odiosa est 
lux, que puris est amabilis, ita tu lucidus odio eris eis. Unde autem ista cecitas sit in ipsis ostendit 
dicens: «Ipsi enim sunt avari, invidi, et superbi. Ista enim tria vitia habent hominem excecare. Et 
ideo ab eorum moribus te absterge. Et licet fortuna tibi taliter adversetur, tamen tantum honorem 
ipsa tibi reservat, quod utraque pars habebit famem de te, ut te scilicet videant in suis iniquitatibus 
involutum; sed a rostro a longe fiet herba. Faciant autem de se ipsis stramen bestie phesulane et 
non tangant plantam, si aliqua in eorum stercoribus adhuc surgit; in qua quidem planta Romanorum 
sancta semina reviviscant, illorum dico Romanorum qui ibi remanserunt quando fuit tante malitie 
factus nidus». Postquam vero Ser Brunettus finem posuit dictis suis, Dantes sibi ad universa 
respondit. Et primo captat suam benivolentiam, dicens: Si meum petere totaliter esset plenum, vos 
non essetis de humana natura per mortem adhuc totaliter exbannitus. Quasi dicat: Si vos essetis 
vivus, ego vos extraherem de isto vitio impudico, propter quod vos video sic combustum. Unde 
habeo mentem dolore confictam, et modo reducitur michi ad cor cara et bona ymago vestra paterna, 
quando ad horam ad horam me instruebatis quomodo homo - supple virtuose vivendo - per felicem 
memoriam eternatur; et quantum ego habeam istud gratum, convenit ut quousque vixero in mea 
lingua cernatur. Quicquid vero de meo cursu narratis scribo, idest in mente repono, et reservo ad 

glosandum cum alio textu uni domine - supple scilicet Beatrici - que glosare sciet, si ad eam potero 
applicare. Tantum vero volo quod vobis sit manifestum, dum modo mea conscientia non michi 
garriat, quod fortune ictibus presto sum. Non enim est nova meis auribus talis arra; idcirco volvat 
fortuna, sicut est sibi beniplacitum, suam rotam, et etiam rusticus suam marram. Quasi dicat: Non 
curo quid cogitent vel faciant contra me homines vel fortuna. Tunc Virgilius, audito hoc verbo tam 
libero tanque multipliciter virtuoso, respexit Dantem et ait: «Bene auscultat qui illud verbum notat». 
Ac si dicat: Ego qui bene audivi, optime annotavi. Nec propter hoc minus autor cum Ser Brunetto 
raciocinando procedit et interrogat qui sunt sui socii magis noti et magis summi. Et ille ad eum: 
«Scire de aliquibus erit bonum; de aliis vero laudabile est tacere, quia tempus esset curtum tanto 
sono. In summa autem scias quod omnes fuerunt clerici et licterati magni, et in mundo eodem 
peccato magna infamia maculati. Priscianus enim cum illa turba graditur lacrimosa, et Franciscus de 
Accursio, ac etiam ille episcopus florentinus qui a servo servorum Dei, idest romano pontifice, fuit 
translatus de Arno in Battillionem, idest de episcopio florentino in epyscopium Vicentinum, ubi 
dimisit - supple per mortem - male protensos nervos». Et his dictis adiunxit: «De pluribus aliis 
dicerem, sed non possum, quia video ante me de sabulo surgere novum fumum, qui fumus surgit 
ex adustionibus animarum, que ab igneis vaporibus sic cremantur. Gens enim venit cum qua esse 
non debeo. Sit tibi meus Thesaurus, rogito, commendatus, in quo per famam et memoriam adhuc 
vivo». Et nil aliud petens ab eo discessit, et versus suos, more illorum qui Verone in stadio currunt, 
velocissimo cursu cucurrit. Unde dicit in textu: 

Poi si rivolse, et parve di coloro 
che corron a Veron 'ai drappo verde 
per Ia campagna; et parve di costoro 
queiti che vince, non colui che perde. 

EXPOSITIO LICTERE. 


vv. 1-3 


Hora cen porta l'un de' duri margini; 

Hic incipit secunda pars tertii gironis, in qua tractat autor de abominabili scelere sodomorum. 
Sed quia istud peccatum totum quasi genus humanum corrumpit, quia tam clericos quam laycos, 
primo tractat de clericis et licteratis, sicut patet in isto cantu; secundo tractat de laycis, sicut patebit 
clarius in sequenti. 


vv. 4-6 


Qual i Fiamminghi tra Guizante et Brugia, 

Designat hic autor formam aggerum qui sunt iuxta fluvium Flegetontis, per quos in gironem 
tertium pertransivit. Et dicit quod illi aggeres sunt ita facti sicut illi quos faciunt Fiamminghi iuxta 
litora maris, inter illas duas scilicet civitates superius nominatas. Nam in partibus illis mare 
occeanum semper fluit et refluit, et talis fluxus vocatur ab habitatoribus terre <fiotto>. Unde ait 
autor in textu: 

temendo 'I fiotto che 'nver lor s'aventa. 

Faciunt autem istos aggeres ne fluxus maris veniens loca culta devastet. Ponit etiam aliam 
similitudinem dicens quod ita erant facti illi aggeres sicut sunt illi quos faciunt Paduani iuxta fluvium 
Brente, qui descendit de Alpibus Carinthie. Cum enim Alpes Alamanie sint per totam hyemem nivibus 
cooperte, cum venit extivum tempus, quando sol dictas nives resolvit in aquas, tunc dictus fluvius 
Brente redundat intantum, quod nisi essent aggeres preparati, omnes villas et castra Padue 
dissiparet. Ideo ait autor in textu: 


vv. 7-9 


et qual i Padovan lungo Ia Brenta, 
per difender lor ville et lor castelli, 
anzi che Chlarentana il caldo senta: 

Carinthia est quidam magnus et nobilis ducatus in Alamania, iuxta Ytaliam situs. 


vv. 16-18 


quando incontramo d'anime una schiera 

che venia lungo l'argine, 

etc. Ista acies continet clericos et licteratos qui in hoc mundo sodomie vitio laborarunt; in qua 
quidem acie invenit autor quendam suum magistrum florentinum, qui vocatus fuit Ser Brunectus 
Latinus. Fuit autem iste Brunettus maximus licteratus, sed tamen isto vitio maculatus. 

vv. 61-63 

Ma quello 'ngrato popolo et maligno 
che discese di Fiesole ab antico, 

Iste populus, quem appellat ingratum et malignum ipse Ser Brunettus, est re vera populus 
florentinus, qui descendit de Fesulis ab antiquo, quando scilicet civitas fesulana fuit per Romanos 
bello consumpta. Ad cuius evidentiam est sciendum quod civitas florentina facta fuit ex duabus 
gentibus, Phesulanis scilicet et Romanis. Nam postquam destructa fuit civitas phesulana, Romani 
civitatem Florentie construxerunt ex Fesulanis scilicet et quibusdam nobilibus Romanorum; et sic 
civitas florentina facta est ex duabus gentibus multum extremis, videlicet ex Phesulanis qui fuerunt 
homines valde duri, ingrati, malivoli, et maligni. Nam sicut legitur in ystoria beati Romuli, primi 
phesulani episcopi, quem beatus Petrus Apostolus misit de Roma ad predicandum Phesulas verbum 
Dei, ipsi Phesulani erant homines malignissimi et crudeles. Unde populus florentinus, qui descendit 
de illis montibus ab antiquo, adhuc tenet mores et vestigia fesulana. Unde ait Ser Brunettus in 
textu: et tien'ancor dei monte et dei macigno- et Romanis, qui fuerunt homines amabiles, morigerati, 
et virtutum omnium generibus adornati. Et sequitur: ti si fara, per tu' ben far, nimico. 

Hic Ser Brunettus vaticinatur autori, quod propter sua bona opera inimicabitur sibi populus 
florentinus, et assignat causam que est congrua rationi dicens: 


vv. 64-66 

et e ragion, che tra Ii lazzi sorbi 
si disconvien f ructa re al dolce fico. 

Figurative in hoc passu loquitur Ser Brunettus; nam per <sorbum>, quod, ut patet, duri et 
asperi est saporis, debemus intelligere mores protinus bestiales atque silvestres; per <ficum> vero, 
que est saporis dulcissimi, intelligere debemus virtuosos mores atque civiles. Inconveniens est igitur 
inter sorbos asperos dulcissimam esse ficum. Vult itaque dicere Ser Brunettus: Inter vitiosos, duros 
et asperos virtuose vivere non valebis. Ideoque te oportet, iuxta mandatum Exechielis prophete, 
exire de medio Babilonis. 


vv. 70-72 

La tua fortuna tant'onor ti serba 
che l'una parte et l'altra avranno fame 
di te, 
etc. 


Vult hic dicere ser Brunettus autori quod utraque pars, scilicet illa que descendit de Fesulis et 
illa que venit de Roma, que iam degeneraverat a Romanis, ex quibus duabus partibus est constructa 
civitas florentina, ut superius est expressum, habebunt famem de te, idest optabunt te videre in 
suis moribus et sceleribus involutum. Sed ab eorum ore a longe fiet herba, quia in eorum nequitiis 
nullatenus involveris. In nullo enim Dantes florentinorum vitia est secutus, licet esset et Florentina 
natus. Et hoc semper in suis licteris ostendebat dicens, Dantes Florentinus natione, non moribus. 


vv. 73-75 

Faccian le bestie fiesolane strame 

di lor medesme, et non tocchir la pianta, 

etc. 


Iste bestie phesulane sunt populares florentini, planta vero Romanorum sunt quedam 
antiquissime domus, de quarum numero est domus istius autoris, que fuit in edificatione primaria 
civitatis. 


vv. 106-108 

In somma sappi che tutti fur cherci. Omnes isti qui sunt in ista acie ubi est Ser Brunettus Latinus 
clerici dicuntur, quia omnes fuerunt in mundo multum licterati. Nam Gallici omnes licteratos 
<clericos> vocant. Et facit hic mentionem spetialiter de tribus, quorum primus est Priscianus. Fuit 
autem Priscianus quidam sacerdos qui de greco totam gramaticam transtulit in latinum. Secundus 
est dominus Franciscus de Accurso de Bononia, qui fuit in legibus summus doctor. Tertius est quidam 
episcopus florentinus qui vocabatur Andreas de Mozzis, qui a domino Papa fuit translatus de 
episcopatu Florentie in episcopatum Vicentie. Ideo ait autor in textu: 

vv. 112-114 

Fu trasmutato d'Arno in Battilione, idest de Florentia in Vicentiam. Nam Arnus transit per Florentiam, 
et Batillione per Vicentiam. Isti omnes in hac vita sodomitico fuerunt vitio maculati. 

vv. 118-120 

Siati raccomandato 'I mio Tesoro. Iste Thesaurus, quem Ser Brunettus recommendat autori, est 
quidam liber philosophicus, quem prosayce composuit Ser Brunettus. Fecit etiam alium rictimice, 
qui dicitur Tesoretto, idest <parvus thesaurus>. 

vv. 121-124 

Che corron a Verona al drappo verde. Verone curritur ad bravium viride omni prima dominica 
quadragesime. Et ad ostendendum quomodo ipse Ser Brunettus contentus a Dante recessit, dicit 
autor quod ita cucurrit versos suos, sicut currunt illi qui habere bravium concupiscunt. Qualiter vero 
fuit receptus a suis, dicit quod ita fuit receptus sicut ille qui bravium apprehendit. Unde ait in 
textu: et parve di costoro, / quelli che vince, non colui che perde. 

In isto XV cantu V comparationes, V notabilia, et unum vaticinium continentur. 


[Comparationes] 


vv. 4-6 


PRIMA COMPARATIO. 


Quale i Fiamminghi tra Guizzante et Brugia, 


temendo 'I fiotto che ver lor s'aventa, 


fanno Io schermo pur che 'i mar si fuggia; 


vv. 7-9 


SECUNDA COMPARATIO. 


et qual i Padovan iungo ia Brenta 
per difender lor ville et lor castelli, 
anzi che Chiarentana 'I caldo senta: 

vv. 17-19 


TERTIA COMPARATIO. 

ciascuna 

ci riguardava come suol da sera 
guardar uno altro sotto nuova luna. 

vv. 20-21 

QUARTA COMPARATIO. 


et si ver noi aguzzavan le cillia 
come 'I vecchio sartor fa ne Ia cruna. 

vv. 121-123 

QUINTA COMPARATIO. 


Po' si rivo Ise, et parve di coloro 
che corron a Verona il drappoverde 

Omnes iste comparationes sunt plane et intelligibiles, et ideo expositione non indigent. 


[Notabilia] 
vv. 34-36 


PRIMUM NOTABILE. 


et se volete che con voi m'asseggia, 
fardl, se place a costui che vo sego. 

In hoc notabili quilibet admonetur quod, quando cum aliqua notabili persona vel est vel incedit, 
licet aliam notabilem personam inveniat quod isti sodomiti aliquam curialitatem non faciat que 
reverentiam prime vel maiestatem aliqualiter dehonestet. 


vv. 64-66 

SECUNDUM NOTABILE. 


Tra Ii lazzi sorbi / si disconvien fruttare al dolce fico. Licet homo teneatur semper operari quod 
bonum est, tamen si in vanum laborat, ut puta quia auditores non recipiunt illud opus, sed potius 
illi operi contradicunt, non est cessandum a bono opere, sed est alibi operandum. Non enim 
mutandus est animus, immo locus. Ideo figurative loquitur Ser Brunettus ad Dantem dicens: 
Inconveniens est reperiri ficus dulcedinem inter sorba. 

vv. 91-93 


TERTIUM NOTABILE. 


Tanto vollio io che vi sia manifesto, 
pur che mia coscientia non mi garra, 
c'a Ia fortuna, come vol, son presto. 

Proprium est enim hominis virtuosi ictus fortune equo animo fortiter tolerare. Nam, ut ait 
Philosophus, fortitudo est virtus retundens impetus adversitatis. Exemplum beati Iob, qui ad ipsius 
fortune ictus nullatenus frangebatur, sed patienti animo respondebat: Dominus, inquit, dedit. 
Dominus abstulit; sit nomen Domini benedictum. Ideo ait: 
c'a Ia fortuna, come vol, son presto. 


vv. 94-96 

QUARTUM NOTABILE. 


Non e nova alii orecchl miei tal arra; 

pero giri fortuna Ia sua rota 

come le piace, e 'I villan Ia sua marra. 

Quia ad prudentiam spectat, secundum Senecam, non solum ordinare presentia et premeditari 
preterita, sed etiam previdere futura. Hinc est quod homo sapiens atque constans, dum contra se 
aliquit vaticinari presentit, nullatenus conmovetur; et hoc quia fundata est in fortitudine mens ipsius, 
ut ait Ovidius: «Ut piscibus equor». 


vv. 118-120 

QUINTUM NOTABILE. 


Siati raccomandato 'I mi' tesoro 
nel qual i' vivo ancora, 

Quia vita ipsa qua fruimus brevis est, ideo secundum Salustium fama et laudibus longam facere nos 
oportet. Et hoc est vivere non in otio, sed in aliquo opere memorando: sicut iste Ser Brunettus, qui 
licet sit mortuus, tamen propter librum quendam quem fecit, famosa laude vivere comprobatur. 

VATICINIUM. 


Vaticinium vero est superius exaratum. 

XVI 

INCIPIT XVI CANTUS PRIME CANTICE COMEDIE. 


In isto XVI cantu autor tractat de laycis qui sodomie sunt vitio maculati. 

DEDUCTIO TEXTUS DE VULGARI IN LATINUM. 


vv. 1-78 

Postquam Ser Brunettus Latinus a Dante recessit, ipse Dantes iter suum prosequens dicit se in illa 
parte istius gironis tertii devenisse unde auditur sonus aque, scilicet Flegetontis, in octavum circulum 
descendentis. Et dicit autor quod sonus illius aque est similis sonitui quem faciunt apes in alveariis 
laborantes. Ideo sic incipit iste cantus: 

Gia era in loco onde s'udia ii rim bombo 
de l'aqua che cadea nell'altro giro, 
simii a quel che 1'arnie fanno rombo, 

Et in isto tali loco viderunt a longe quandam aciem animarum que sub asperi martirii pluvia 
pertransibant; de qua quidem acie tres anime exeuntes versus eos velocissime cucurrerunt. Et 
quelibet earum clamando dicebat: «Siste tu gradum, qui ad habitum videris esse aliquis de nostra 
terra prava» - supple scilicet oriundus -. Ad quorum clamores prestitit doctor Dantis et ad eum 
faciem vertens ait: «Expecta, nam istis tibi esse convenit curialis; et nisi esset ignis quem loci natura 
sagittat, ego dicerem quod citius tibi quam ipsis ista velocitas conveniret». Illi vero, statim quod 
applicuerunt ad istos, duo fecerunt: primum est quod, quia licitum non est eis capere pausam 
aliquam vel quietem, ex se ipsis tribus pre consuetis doloribus eiulando fecerunt in circuitu unam 
rotam, qualem pugiles nudi et uncti antiquitus faciebant. Secundum est quod quilibet rotando, ut 
predicitur, tenebat faciem versus Dantem; unde oportebat eos facere iter continuum collo 
contrarium. Et unus illorum cepit dicere ad autorem: «Et si istius loci miseria reddit in despectum 
nos et nostra precamina, fama tamen nostra animum tuum inclinet ad dicendum nobis quis tu es, 
qui vivos pedes ita securus per infernum fricas». Et ut magis eum moveat ad petita, de suis sociis 
atque se notitiam prebet ei dicens: «Ista enim vestigia istius, scilicet, qui ante me vadit, que quidem 
pedibus tritare me vides, quamvis nudus et depilatus incedat, fuerunt maioris excellentie quam tu 
credas. Nepos enim fuit bone Gualdrade; Guido Guerra fuit nominatus in vita; fecit multa cum 
prudentia atque spata. Alius autem qui post me tritat arenam, Aldobrandi Teghiaius existit, cuius 
vox, idest fama, deberet in mundo superius esse cara. Et ego, qui cum eis positus sum in cruce, fui 
Iacobus Rusticuccii; et certe uxor quam habui mala plus quam aliquid aliud michi nocet». Audiens 
vero Dantes et videns tales famosos homines in Inferno, tanta fuit pietate simul et dolore commotus, 

quod nisi esset ignis qui super illos pluebat, se proiecisset inferius inter eos, ut ipsis et debitam 
reverentiam exhiberet, et necessaria obsequia cumularet. Sed timor ignis vicit suam bonam et 
laudabilem voluntatem, que ipsum ad amplexandum ipsos avidum faciebat. Sed quia ea que volebat 
facere non valebat, ait ad eos: «Non despectum, sed dolorem, vestra conditio interius michi fixit, 
idest durum vel abominabilem in principio demonstravit. Sed statim quod iste meus dominus michi 
dixit aliqua verba, ego interius cogitavi quod vos essetis tales homines quales estis. De vestra terra 
sum, et semper opera vestra et honorata nomina cum affectione ad me traxi ac etiam auscultavi. 
Linquo fel et pro dulcibus pomis eo michi promissis per verum ducem, sed usque ad centrum michi 
convenit prius ire». Tunc Iacobus Rusticuccii adiuratorie rogavit autorem: «Si longo tempore», inquit, 
«conducat anima membra tua, et post te luceat tua fama, curialitas et probitas in nostra, ut solent, 
civitate morantur? aut inde totaliter se in simul abiere? Et hoc pro tanto dico quia Guilielmus 
Bursarius, qui dolet nobiscum pro modico, et cum sociis illuc vadit, satis suis relationibus nos 
conturbat». Dantes autem tunc, facie elevata in altum, ei voce libera sic respondit: «Gens nova ac 
subita lucra genuerunt in te, o Florentia, audaciam absque mensura». Et tunc illi tres, audita tali 
responsione, cum tali affectione cum qua veritas contemplatur, unus alium respexerunt. Unde ait 
autor in textu : 

guatar l'un l'altro com'al ver si guata. 

vv. 79-136 

Et collaudantes istam liberam responsionem, adiungunt: «Si aliis vicibus satisfacere aliis ita 
modicum tibi constat, o te felicem si ita ad tuam loqueris voluntatem. Et ideo si de istis locis 
nigerrimis ad revidendum stellas lucidas tu evadis, quando delectaberis dicere ego fui - supple ad 
videndum opera mortuorum - fac ut de nobis gentibus tu loquaris». Et his dictis, rotam rapidam 
dissolverunt, et adeo veloci fuga fugerunt, quod eorum crura gracilia alis similia visa sunt. Et ita cito 
ab eius oculis vanuerunt quod dici non posset veridice unum Arnen. Illis autem sic ad sua tormenta 
reversis, Dantes sequitur suum ducem; et non multum eundo, sonum aque ita e vicino senserunt, 
quod loquendo vix se ad invicem audivissent. Qualiter autem et quali modo illa aqua ad yma 
descendat, exemplificando declarat dicens, quod sicut ille fluvius qui proprio itinere de monte Verso 
descendit, versus orientem a sinistro latere Apennini; qui quidem fluvius antequam descendat in 
planum Aqua Queta vocatur, postea vero Montonus iuxta Forlivium appellatur, super monasterium 
Sancti Benedicti de alpibus resonat descendendo, ita ista aqua fluvii Flegetontis de isto VII circulo 
in octavum cadendo descendit. Designato autem istarum aquarum sonitu et descensu, dicit autor 
quod cum venisset ad locum descensus aquarum, quod Virgilius sibi mandavit quod unam cordam 
quam ipse Dantes erat precinctus et cum qua ipsemet Dantes aliquando credidit capere lonzam 
coloribus maculatam, sibi involutam porrigeret et plicatam. Quam cum sibi ut imperaverat 
porrexisset, proiecit illam Virgilius in illud baratrum infernale. Autor vero intra se metipsum 
considerando dicebat: Omnino oportet quod novitas respondeat novo signo quod magister cum oculo 
sequitur sic attente. Cui magister ait: «Cito erit superius quicquid ego expecto; et quod tuum 
somniat cogitamen, cito convenit quod tuo visui sit apertum». Et his dictis, dicit autor quod vidit per 
illum grossum aerem et obscurum unam figuram venire natando, miraculosam omni securo cordi. 
Et modum natandi exemplificando, declarat dicens quod ita de profundo superius veniebat, sicut 
aliquando nauta, qui postquam solverit anchoram que ab impedimento aliquo detinetur, ab 
inferioribus se eripit, et ad superiora velociter se extendit. Unde ait in textu: 
si come torna colu' che va giuso 
talor a solver 1'ancora c'agroppa 
a scollio o altro che nel mare e chiuso, 
che 'n su si stende et da pie si ratrappa. 

EXPOSITIO LICTERE. 


vv. 1-3 


Gia era in loco ove s'udia 'I rimbombo 
de l'aqua che cadea ne l'altro giro, 
simii a quel che 1'arnie fanno rombo, 

Dicit hic autor quod illa aqua, que descendit sive cadit de VII circulo in octavum, talem sonum 
facit qualem faciunt apes in arniis sive in alveariis. Alvearia autem sunt domuncule et habitationes 
apum, in quibus ipse apes mellificant; que quidem alvearia a Florentinis arnie appellantur. Cum vero 
apes in ipsis arniis operantur, faciunt quendam sonitum confusum qui proprie susurrium appellatur. 
Exemplificat igitur autor et dicit quod sonitus illius aque similis est sonitui apum cum ad operandum 
in arniis congregantur. 


vv. 4-6 

Quando tre ombre insieme si partiro. Iste tres umbre fuerunt tres maximi nobiles florentini, videlicet 
Guido Guerra, comes in Tuscia palatinus, dominus Teghiaius Aldobrandi de Adimaribus, et dominus 
Iacobus Rusticuccii. 
correndo d'una schiera che passa va 

In ista acie sunt layci qui sodomie vitio laborarunt. Et ista est illa gens, de qua dixit Ser 
Brunettus autori superius: «Gente vien con Ia qual esser non deggio»; quia per se vadunt clerici, et 
per se layci. 


vv. 10-12 

Ha me, che piaghe vidi ne' lor membri, 

Quia misericordia sequitur misericordiam, ideo Dantes, videns istos tam miserabiliter ab igneis 
vaporibus concrematos, dolore commotus ait: Hame, idest heu me ; nam a cum aspiratione, seu sine 
aspiratione, est nota doloris. Sed hic oritur questio, que talis est: Cum infra, cantu XX dixerit Virgilius 
ad autorem, quando compassus fuit illis qui facies habent retro: 

«Aneor se' tu delli aitri sciocchi? 

Qui vive Ia pieta quand'e ben morta; 

chi e piu scelerato che colui 

c'al giudicio divin passion comporta? 

Quomodo hic autor non arguitur a magistro? Respondeo: Peccata carnalia ex passionibus 
oriuntur; peccata vero magica, propter que ibidem taliter anime puniuntur, non ex passionibus sed 
ex humanis inventionibus et malitiis oriuntur. Et ideo ibi et non hic fuit a Virgilio redargutus. 


vv. 19-21 

Incominciar, come noi ristemo, ei 
1'antico verso; 

Ei est interiectio dolentis, sicut pape est interiectio admirantis. Vult itaque dicere hic autor 
quod quando ipse et Virgilius eorum clamoribus prestiterunt, quod illi tres qui de acie exiverunt, 
reinceperunt antiquum gemitum, idest consuetum dolorem, vel hei; quia antiqui ubi nos ponimus 
hodie heu, ipsi ponebant hei. Et sic 
hei est antiquus gemitus. 

vv. 22-24 

Qual soleno i campion far nudi et unti. 

Antiquitus fiebat a paganis quidam ludus qui dicebatur palestra, in quo ludo homines militares 
exercebantur ad pugnam. Currebant enim in rota nudi et uncti, ne manibus capi possent. Quem 
quidem ludum aput montem Olimpum Hercules adinvenit. Exemplificat itaque hic autor, et dicit quod 
isti tres, qui de ista acie exeuntes ad eum venerunt, fecerunt unam rotam solummodo ex se tribus; 
et quousque sibi locuti sunt, continue in rota currebant, sicut soliti erant currere pugiles in palestra. 
Causam vero propter quam sic rotando currebant assignavit autori superius Ser Brunettus, ibi: 
qual di questa greggia 
s'arresta punto, giace poi cenfanni 
sanz'arrostarsi quando 'I foco 'I feggia. 

vv. 37-39 

nepote fu de Ia buona Gualdrada; 

Guido Guerra ebe nome, 

Iste Guido Guerra fuit comes in Tuscia palatinus, cuius familie dicuntur vulgariter Conti Guidi. 
Fuit autem multe sapientie et valoris. Ideo dicitur in textu: 
fece coi senno assai et co' Ia spada. 

Quod autem dicitur quod fuit nepos bone Gualdrade, hoc facit ad commendationem ipsius 
comitisse. Fuit autem ista Gualdrada ava istius comitis Guidonis, que suo tempore fuit inter alias 
dominas magni nominis atque fame. 


vv. 40-42 


L'altro, c'apress'a me Ia rena trita, 



161 


e Teghiaio Aldobrandi, 

Iste Teghiaius Aldobrandi fuit quidam nobilis miles de Adimaribus de Florentia, homo certe 
magni nominis atque vocis. Ideo dicitur in textu: «Ia cui voce / nel mondo su dovrebe esser gradita». 
Iste enim est unus ex illis V de quibus autor interrogavit Ciacchum, ut habetur superius in tertio 
circulo, cantu VI. 


vv. 43-45 

Ed io, che posto son con loro in croce, 

Iacopo Rusticucci fui, 

Iste Iacobus fuit etiam quidam nobilis miles de Florentia, qui propter malam uxorem quam 
habebat, omnes alias habebat odio mulieres: unde ista de causa huic se vitio mancipavit. Ideo 
ipsemet dicit autori: «Ia mala mollie piu c'altro mi nuoce». Monet autem hic autor tacite mulieres ut 
viris suis amabiles se exhibeant et devotas, quia multi sunt qui, propter malas uxores quas habent, 
coguntur isti vitio deservire. Et est iste etiam unus ex illis quinque de quibus autor notitiam 
desiderabat habere. Ideo interrogavit de ipsis Ciaccum, ut habetur supra in tertio circulo, cantu VI. 

Lascio Io fele et vo' per dolci pomi, idest relinquo peccata que per infernum allegorice figurantur, 
et pro dulcibus pomis vado, que figurantur per purgatorium ac etiam paradisum. 


vv. 70-72 

Guillieimo Borsieri, ii qual si duole 
con noi per poco 

Iste Guillielmus fuit quidam florentinus optimus ioculator sive hystrio, qui multum fuit isto vitio 
maculatus. Ideo Iacobus Rusticuccii, loquens de eo, yronice dicit autori: «Io qual si duol con noi per 
poco», idest pro multo. 

Quia de peccato contra naturam hic et in superioribus actum est, ideo de ipsius abominatione 
aliqua videamus. Istud enim peccatum, quod in utroque sexu invenitur, est abominabile et 
detestabile principaliter propter duo: Primo propter ipsius fetorem. Dicitur enim Genesis XIX quod 
sodomite, idest homines de Sodoma, erant homines pessimi, et quod clamor eorum, idest fetor, 
ascendit coram Domino. Ubi nota quod duo sunt peccata que de terra usque ad celum clamant ad 
Deum: homicidium scilicet et sodomia; quia laborantes his duobus vitiis sunt Dei et humani generis 
inimici. Nam homicida occidendo hominem qui est factura Dei, destruit opus eius. Sodomita vero 
impedit ne Dei factura multiplicetur. Et idcirco ista duo peccata, que divino operi contradicunt, suo 
fetore abominabili ad Deum clamare dicuntur. De homicidio enim ait Deus ad Caym: Vox sanguinis 
fratris tui clamat ad me de terra. Et de sodomitis ait ad Abraam: Clamor sodomorum venit coram 
me. Preterea, dicunt sancti quod etiam demonibus vitium istud fetet. Erubescunt enim, ut ait beatus 
Ieronimus in numerorum magnitudine peccatorum; et hoc quia humana adinventio vincit malitiam 
et immunditiam demonum. Istud enim vitium, secundum Gregorium, non a dyabolo sed ab homine 
est inventum; et ideo de ipso demones erubescunt. Unde, secundum sententiam magnorum 
doctorum, quidam demones, memores antique nobilitatis, non tentant hominem de luxuria. Cuius 
signum est quod Lucifer in deserto de solis tribus vitiis tentavit Christum: de gula, scilicet, avaritia, 
et superbia; de luxuria vero non. Secundo, est abominabile et detestabile istud vitium ipsius 
multiplici considerata vindicta. Multipliciter enim istud vitium legimus esse punitum. Et primo per 
diluvium, quia secundum quod ait Methodius, mulieres in tantam vesaniam erant verse quod 
supergresse viris abutebantur; homines etiam exarserunt in alterutrum coeuntes. Secundo per 
subversionem pentapolis, idest V civitatum, ubi nunc est mare mortuum, aqua fetens et sulphurea. 
Preterea parvuli ibi puniti sunt, etiam unius diei in detestationem huius peccati. Et in hoc 
misericorditer provisum est eis ne diutius viventes maiori pene obligarentur paternorum scelerorum 
facti imitatores. Et nota quatuor penas in ista pena qua Deus regnum sodomorum submersit: prima 
pena fuit sulphur, contra fetorem istius peccati; secunda pena fuit ignis, contra ardorem. De primo 
Iob XVIII: Aspergatur in tabernaculo eius sulphur. De secundo, Ecclesiastici septimo: Vindicta carnis 
impii ignis. Tertia pena fuit patrie destructio contra pravum exemplum. Unde beatus Tadeus 
apostolus in canonica sua: Facti sunt exemplum ignis eterni. Quarta pena fuit et est sterilitas terre, 
que cum prius esset valde fertilis, postea facta est multum sterilis, quia in mare salsum conversa. 
Poma etiam que nascuntur in arboribus circumpositis, antequam sint matura, sunt coloris viridis; 
maturata vero si aperias, favillas intus invenies. Et ista pena sterilitatis inflicta fuit contra ubertatem 
terre qua abusi sunt sodomite. Exechielis XVI: Hec fuit iniquitas sodome: saturitas panis et otium. 
Nam nimia abundantia rerum temporalium qua utebantur, et otium in quo vivebant, ipsos ad tam 
ignominiosum deduxerunt peccatum. Et de ista pena dantur versus: 

Quam male peccavit sodomita ruina probavit 
Comprobat esse reum sulphur et ignis eum. 

Tertio patet gravitas huius peccati ex lege tam divina quam humana, quia utraque lex ipsos 
condemnat ad mortem. Lex enim divina per Moysen ait, Levitici XX: Qui coierit cum masculo, morte 
moriatur. Lex vero humana, spiritu sancto inspirata et per ora principum promulgata, huic vitio 
exardescentes iubet igne cremari. De illis etiam bestialibus hominibus qui conmiscentur bestiis, sive 
masculus fuerit sive femina, pena statuta est a Deo eodem libro et eodem capitulo: Qui cum iumento 
et pecore coierint, morte moriantur; pecus quoque occidite. Mulier que subcubuerit iumento, 
similiter interficiatur. Et nota quod condigna penitentia debet talibus imponi in foro penitentiali, ut 
ab usu et esu talium animalium abstineant toto tempore vite sue cum quibus peccaverunt, si 
animalia comestibilia sunt. Si vero non sunt comestibilia, sed equitabilia, debet eis imponi ne 
unquam super ipsa ascendant. Si autem sunt animalia delectabilia ad tenendum in gremio vel 
brachiis, debet eis iniungi ut nunquam talia animalia tangant, quia semper debent tale facinus 
detestari. 


vv. 94-96 

Come quel fiume c'a proprio camino 
prima da monte Verso inver levante, 

In monte Verso, qui quidem mons est in partibus Romandiole, est quidam fluvius qui ab origine 
sua usque ad mare habet duo nomina. Nam ab ortu suo usque ad Sanctum Benedictum de alpibus 
Aequa Queta vocatur; postquam autem de alpibus ad yma descendit, dicitur tunc Montonus. 
Apenninus autem est quidam mons in Ytalia, qui est positus inter duo maria, scilicet inter mare 
Tyrenum et Adriaticum. Mare Tyrenum est mare Pisarum; mare vero Adriaticum est mare Ancone. 
Unde Lucanus in secundo: 

Mons inter geminas medius se porrigit undas 
Inferni superique maris, collesque coercet 
Hinc Tyrena vado frangentes equora Pise, 

Illinc Dalmaticis obnoxia fluctibus Ancon. 

Dividit autem iste mons Apeninus Ytaliam a Pannonia, et durat usque in Calabriam. Fuit autem 
antiquitus coniunctus Sicilie, sed mare divisit illum. Unde ait autor infra, in cantica secunda, 
cantu [XIV]: «dond'e tronco Peloro». De quo Lucanus in secundo: 

Extremi colles Siculo cessere Peloro. 

De isto monte ait beatus Ysidorus, XIIII libro Eth.: Apeninus dicitur quasi Alpes Penice, idest 
Affricane. Nam Anibal Affricanus, veniens ad Ytaliam, easdem Alpes ferro aperuit. Unde Virgilius: 
Alpes inmittit apertas. Has etiam Alpes ipse Anibal post bella Yspanie aceto rupit. Unde Iuvenalis: 
Et montem rupit aceto. Et inde loca ipsa, que rupit, Alpes Apenine vocantur. 


vv. 106-108 

Io avea una corda intorno cinta, 
et con essa pensai alcuna volta 
prender Ia lonza a Ia pelle dipinta. 

Superius in primo cantu autor allegorice demonstravit quod iam fuit tribus vitiis maculatus, 
scilicet luxuria, superbia, et avaritia; que quidem tria vitia figurantur per illas tres bestias que sibi 
in ascensu montis impedimenta dederunt. Virgilius autem, qui ponitur pro ratione humana, eum ab 
illis vitiis liberavit. Sed accidit homini a peccatis abluto queadmodum illi qui de gravi est egritudine 
liberatus; qui licet sit liberatus, tamen remanent quedam reliquie, sicut est memoria peccati, in qua 
homo etiam post peccata aliquando delectatur, et sicut est nimius affectus ad carnalia et mundana. 
Et de hoc ait Dominus Petro: Qui lotus est et non indiget nisi ut pedes lavet et est mundus totus, 
tunc autem pedes sunt loti quando affectus nostri per omnia sunt purgati. Dantes igitur, licet a lonza 
recesserit maculata, que propter suas maculas tenet typum luxurie, tamen adhuc quedam reliquie 
remanserunt in eo; scilicet intentio fraudulenta, que per cordam, qua erat ipse precinctus, 
methaforice figuratur. Ista enim corda ab Homero zona Veneris appellatur, quia cum ista zona, idest 
cum deceptione, ligat Venus etiam hominem sapientem. Nam non est adeo sapiens qui possit sibi a 
luxurie deceptione cavere, si conversationem primo ipsius Veneris non cavebit. Unde Omerus: 
Deceptio, inquit, Veneris furata est intellectum sapientis. Et ista tali corda utuntur luxuriosi ad suas 
lascivias exercendas, ut infra, XVIII cantu, in Iasone patebit. Cum itaque Dantes ista corda se dicat 
esse precinctum, demonstrat quod, sicut Venus contra luxuriosos deceptione utatur, sic e converso 
ipsi luxuriosi contra ipsam deceptione utantur et fraude. Et ideo dicit ipse in textu: 
et con essa pensai alcuna volta 
prender Ia lonza a Ia pelle dipinta. 

quia nullo meliori modo quam deceptione vel fraude ipsa fraus vel deceptio capi potest; quia isto 
modo, secundum poetam, sic ars deluditur arte. Virgilius autem, cum ad octavum circulum 
propinquavit, in quo ipsa deceptio damnatur et fraus, illam cordam que est signum deceptionis et 
fraudis, ut dictum est, a Dante removit et in illud baratrum infernale proiecit. Et statim quoddam 

terribile monstrum quod tenet typum et similitudinem ipsius deceptionis et fraudis, ac etiam 
proditionis, ut in sequenti cantu dicetur, viso suo signo statim sursum venit, credens portare ad 
infima aliquem, vel aliquos fraudulentos sive aliquos proditores. 

vv. 127-129 

ma qui tacer nol posso, et per le note 
di questa comedia, lector ti giuro, 

Volens hic autor revelare que vidit, et timens ne propter novum inauditum sibi veridice 
crederetur, iurat cuilibet qui istam legerit Comediam, quod si ipsa Comedia non possit longa gratia 
vacuari, quod vera sunt illa que hic se vidisse confirmat. Comedia autem est iste liber. Quid vero sit 
comedia, et quot sunt genera poetarum, in prologo superius est expressum. 

In isto XVI cantu continentur VII comparationes et quatuor notabilia. 


[Comparationes] 


w. 1-3 


[PRIMA COMPARATIO.] 


Gia era in loco ove s'udia 'I rimbombo 
de l'aqua che cadea ne faitro giro, 
simii a quel che l'arnie fanno rombo, 

vv. 19-24 


SECUNDA COMPARATIO. 


fenno una rota di se tutti et trei. 

Qual solen far Ii campion nudi et unti, 
etc. 

vv. 76-78 


TERTIA COMPARATIO. 


e' tre, che cid inteser per risposta, 
guatar l'un altro come 'I ver si guata. 

vv. 85-87 

QUARTA COMPARATIO. 


Indi rupper Ia rota, et a fugirsi 
ale sembiar le gambe loro snelle. 

vv. 88-90 

QUINTA COMPARATIO. 


Un amen non saria potuto dirsi 
tosto cosi com'e' furo spariti; 

vv. 94-96 


SEXTA COMPARATIO. 

Come que I fiume c'a proprio camino 


Usque ibi: 


trovamo risonar quelfaqua tinta, 


vv. 133-136 

SEPTIMA COMPARATIO. 


si come torna colui che va giuso 
talora a solver 1'ancora c'agrappa 
a scollio o altro che nei mar e chiuso, 
che 'n su si stende et da pie si rattrappa. 

Omnes iste comparationes sunt superius explanate. 

[Notabilia] 

vv. 64-66 


PRIMUM NOTABILE. 


«Se lungamente l'anima conduca 
te membra tue», rispose quelli allora, 

«et se Ia fama tua dipo' te luca». 

In isto notabili duo magna bona Iacobus Rusticuccii imprecatur autori: primum est longa vita; 
secundum vero, est post mortem clara et lucida fama. 


vv. 73-75 

SECUNDUM NOTABILE. 


«La nuova gente e' subiti guadagni 
orgollio et dismisura an generata», 

In isto notabili ponit autor quod duo sunt illa que destruunt civitates, scilicet novi cives et 
subita lucra, sicut usure et rapine. 


vv. 118-120 

TERTIUM NOTABILE. 


Ay quanto cauti Ii homini esser denno 
press'a eoior che non vegion pur l'opra, 
ma per entro ' pensier guardar coi senno! 

In isto notabili ponit autor quod, cum homo est cum aliquo sapiente et vult aliquid vel dicere 
vel operari, quod cum omni cautela loquatur et operetur. Et assignat causam, quia sapiens non 
solum attendit ad opera, sed videt per quedam signa extrinseca etiam cogitata. Et quia Virgilius 
respondit sibi ad ea que ipse autor in mente volvebat, ideo ammirative ait: Ay quanto cauti. Ay enim 
est interiectio admirantis, quemadmodum et pape. 


vv. 124-126 

QUARTUM NOTABILE. 


sempr'a quel ver c'a faccia di menzogna 
dee l'om chiuder le labra infin che pote 
pero che sanza colpa fa vergogna; 

Ad evidentiam istius notabilis est avertendum quod sunt quedam que sunt vera et habent 
faciem veri; quedam sunt falsa et habent faciem falsi. Sunt itaque quedam que sunt vera et habent 
faciem veri, ut cum dico: «Vidi leonem comedere agnum». Ista propositio potest esse vera, quia 
naturale est ac etiam consuetum quod leo devoret agnum. Et sic est vera et habet faciem veri. 
Quedam sunt que sunt falsa et habent faciem falsi, ut cum dico: «Vidi asinum volantem». Ista 
propositio est falsa, quia asinus nunquam volat, et sic est falsa et habet faciem falsi. Quedam sunt 
falsa et habent faciem veri, ut cum dico: «Vidi Petrum comedere carnes die Veneris», et non comedit. 
Sed quia iste Petrus diebus ieiuniorum est solitus comedere carnes, ideo ista propositio, licet sit 
falsa, habet tamen faciem et similitudinem veri. Quedam vero sunt que sunt vera et habent faciem 
falsi, ut cum dico: «Vidi unum asellum qui occidit leonem». Ista propositio, licet sit vera, quia 
verissimum est quod unus asellus necavit Florentie calce leonem, tamen quia non est consuetum, 
habet faciem falsi. Autor igitur, licet verum fuerit quod retulit, tamen quia habet faciem falsi illud 
verum quod protulit, protulit cum timore ne sibi scilicet crederetur. Unde ait nos admonens quod illi 
vero, quod habet faciem mendacii, debemus claudere labia quousque possumus, idest tantum tacere 
debemus quousque necessitas postulabit. Et ideo beatus Paulus Apostolus, licet raptus fuerit usque 
ad tertium celum, tamen quia illud verum faciem falsi poterat in auribus audientium generare, ideo 
illud annis XIIII occultavit. Et Christus mandavit illis tribus apostolis qui suam transfigurationem 
viderant, quod nemini dicerent visionem quousque ipse fuisset a mortuis suscitatus. Nam si ante 
suam resurrectionem illam visionem dixissent, audientes nullatenus credidissent. Sed probata et 
manifestata resurrectione, illud tale verum iam non habuerit faciem falsi, sed veri. 

Et sic patet XVI cantus prime cantice. 


XVII 

INCIPIT XVII CANTUS PRIME CANTICE COMEDIE. 

In isto XVII cantu autor tractat de tertia parte tertii gironis, in qua parte ponit usurarios in igne 
sedentes et ad collum pendentes bursas habentes. Et incipit ista tertia pars istius tertii gironis in 
isto cantu, ibi: 

andai ove sedea ia gente mesta. 


et finit in isto eodem cantu, ibi: 


torna 'm 'in dietro da I 'a ni me lasse. 


Et tunc descendit de VII circulo in octavum, scandens super Gerionem, qui tenet typum deceptionis 
et fraudis. 

DEDUCTIO TEXTUS DE VULGARI IN LATINUM. 


vv. 1-6 


In superiori nanque cantu dicit autor quod statim quod Virgilius illam cordam, qua ipse Dantes erat 
precinctus, in illud baratrum proiecisset, quod vidit ad superiora venire natando per illum aerem 
tenebrosum unam figuram, idest feram, omni securo cordi miraculosam, idest timorosam. Nunc 
autem in isto cantu dicit quod Virgilius figuram et formam illius fere poetando designat dicens: «Ecce 
feram cum cauda acuta, que penetrat montes et rumpit muros et arma. Ecce illam que totum 
mundum putredine sua replet». Et fecit eidem fere signum ut applicaret ad ripam iuxta aggerem in 
quo erant. Ideo dicitur in textu: 
vici n 'a I fin de' passegiati marmi. 


vv. 7-66 

Et tunc illa putrida fraudis ymago, ad petitionem ipsius Virgilii, venit ad ripam et posuit caput et 
corpus in terra, sed caudam per aerem baiulabat. Pretendebat autem ista fera pessima benignitatem 
in facie, sed malignitatem gestabat in cauda; nam facies sua erat velut facies viri iusti, tantum 
benignam habebat exterius suam pellem, sed totum corpus aliud serpentinum. Habebat etiam duas 
brancas pilosas usque ad subascellas; dorsum vero, pectus, et latera depicta erant nodis atque 
rotellis, quos nodos et rotellas comparando declarat, dicens quod nunquam Tartari sive Turchi cum 
pluribus coloribus pannos sericos contexerunt, nec unquam tales tele per Aragnem imposite 
extiterunt. Qualiter autem corpus tenebat in terra et caudam in aere, exemplificando declarat dicens 
quod quemadmodum burchi aliquando stant in ripis, quod partim stant in terra et partim in aqua, 
et sicut biverus inter teutonicos lurcos, dum vult piscari, tenet totum corpus in terra et caudam in 
aquis, sic eodem modo illa fera pessima ibi stabat, tenens corpus in ripa, et in vano, hoc est in aere, 
caudam ducens, quam admodum scorpionis elevabat in altum. Tunc ait Virgilius ad Dantem: «Modo 
convenit ut nostra via usque ad illam bestiam devolvatur». Unde a dextero latere descendentes 
decem passus fecerunt super illam extremitatem, ut arenam et flammam bene cessarent. Et quando 
ad illam bestiam devenerunt, dicit autor quod modicum plus ultra vidit quandam gentem super illam 
arenam igneam residere. Et ibi ait sibi magister: «Ad hoc ut totam plenam experientiam de isto 
girone tu portes, vade et eorum conditionem attende. Tue autem raciocinationes sint breves, et ego 
interim quod ibis et reverteris loquar cum ista bestia, ut nobis concedat humeros suos fortes». Tunc 
Dantes per extremitatem illius septimi circuli totus solus ivit ad videndum illas animas que sedebant. 
Ille vero anime oculis plorabant et manibus a se vapores excutiebant; non aliter, ut ait, diebus 
extivis faciunt canes, modo cum ore modo cum pede, quando sunt morsi a pulicibus, vel muscis, 
sive tafanis. Dantes vero, postquam istas animas dolorosas attente respexit, super quas ignis 
dolorosus descendit, non recognovit ibi aliquem, sed avertit quod quelibet ipsarum unam peram 
depictam habebat ad collum, et inde eorum oculi pascebantur. Et inter istos vidit tres, unum qui 
habebat ad collum unam bursam croceam, in qua erat unus leo de azurro; alium qui in bursa sua, 
que erat rubea sicut sanguis, unum album anserem demonstrabat; reliquus vero istorum trium qui 
in bursa sua alba habebat unam suem de azurro, dixit ad eum: «Quid facis tu in ista fovea?» 

vv. 67-136 

Or te ne va. Quasi dicat: Tu hinc recedes, et quia adhuc vivus es, scias quod meus vicinus Vitalianus 
sedebit a sinistro latere modo hic. Cum istis enim Florentinis sum paduanus. Sepe sepius in auribus 
michi tonant alta voce clamando: «Veniat summus miles qui apportabit peram suam cum tribus 
hyrcis». Et his dictis, faciem distorsit et linguam pre doloribus foras traxit, sicut bos multotiens 
nasum lambit. Hic autem sic visis et cognitis, timens autor ne si plus staret Virgilium conturbaret, 
reversus est ad eum; quem invenit super illam bestiam ascendisse, sibique dicentem: «Modo sis 
fortis et audax; admodo enim per sic descenditur factas scalas. Ascende anterius, quia ego volo 
esse medius, ad hoc ut cauda tibi nocere non possit». Autor autem ad hec verba devenit sicut ille 
qui, quando est prope rigores febris quartane, habet ungues pallidos et totus tremens querit latebras 
thori. Sed verecundia quam concepit genuit sibi minas que ante bonum dominum faciunt servum 
fortem. Et idcirco super illam feram ascendit, et volens dicere Virgilio ut se amplecteretur, vox non 
venit, quia a suis organis formari non potuit. Sed ipse Virgilius, qui alias ei subvenit, statim quod 
ascendit brachiis ipsum vinxit ac etiam substentavit. Et ait ad feram: «O Gerio, admodo movere; 
rote sint large et modicus sit descensus. Cogita nempe novum onus quod habes». Tunc illa fera, 
secundum precepta Virgilii, arripuit iter suum. Cum vero Dantes se vidit et sensit in illo aere 
tenebroso, et de subter vidit ignes et audivit gemitus, magis timuit quam timuerit Ycarus sive Feton, 
quorum uterque de aere ad terram ruendo descendit. Et postquam ipse Gerio cum largis rotis et 
suavi descensu ad infima descendisset, ipsos ambos deposuit et abscessit. Unde dicitur in textu: 
cosi ne puos'al fondo Gerione 
a piede a pie de Ia stalliata rocca, 
et, discarcate le nostre persone, 
si dilegud come da corda cocca. 

EXPOSITIO LICTERE. 


vv. 1-3 


«Ecco Ia fiera con Ia coda aguzza, 

che passa I monti et rompe i muri e l'armi! 

ecco colei che tutto 'I mond'apuzza». 

Poetando designat hic autor figuram et formam proditionis et fraudis, dicens quod apparuit 
sibi quedam terribilis fera, que faciem habebat humanam et corpus totum aliud serpentinum. Quia 
re vera fraus et proditio faciem humanam habere videntur; quia proditores et fraudulenti 
humanitatem in principio et legalitatem ostendunt, sed in fine sive occulto sicut serpens vel scorpio 
ita pungunt. Brachia vero ideo pilosa habere dicitur ista fera, quia fraus et proditio id quod rapit vel 
facit celare intendit. Nodis autem et rotellis totum corpus ideo habet pictum, quia fraus et proditio 

perplexiones, deceptiones, et instabilitates habere manifestissime convincuntur. Nam quid nodi nisi 
perplexiones et deceptiones important? Et quid rotelle volubiles nisi instabilitatem et firmitatem 
modicam significant et important? Quia, ut aperte videmus, fraudulenti et proditores sicut ad 
petitionem unius offendunt alium, ita ad petitionem offensi conantur offendere offensorem. De 
quorum instabilitate ait Lucanus in X: 

Nulla fides pietasque viris qui castra sequuntur. 

Venalesque manus habent: ibi fas, ubi maxima merces; 

Adversus itaque istam feram, in principio istius cantus, more exclamatorio exclamat poeta 
dicens: Ecce feram cum cauda acuta; quia fraus et proditio ad malum finem semper intendunt; que 
penetrat montes et rumpit muros et arma, quia nullus mons, nulli muri, nulla arma, nulle potentie 
possunt a fraude sive deceptione vel proditione defendi. Unde Ovidius in libro Faustis: Fraude perit 
virtus. Ut patet in Troya, que cum X annis obsessa fuisset, et violentia et potentia totius mundi capi 
non posset, tandem proditione defecit. Ecce illam que totum mundum putredine sua replet. Floc dicit 
vel quia istud peccatum ubique fetet, quia proditores ubique et ab omnibus odiuntur, licet eorum 
proditiones aliquando placeant, vel quia istud vitium ubique regnare videtur. Ideo nos admonet 
Ieremias: Unusquisque, inquit, a proximo suo se custodiat et in omni fratre suo non habeat fiduciam; 
quia omnis frater supplantans supplantabit, et omnis amicus fraudulenter incedet. 


vv. 7-9 


ma 'n su Ia riva non trasse ia coda. 

Allegorice fraudulenti et proditores habent faciem benignam et blandam, quia in loquendo vel 
operando benigne et blande se habent; sed semper malam intentionem occultant; et hoc est 
abscondere suam caudam. 


vv. 16-18 

Con piu color, sommesse et sopraposte, 
non fer mai drappo Tartari ne Turchi, 

Comparatio talis est: Turchi et Tartari in arte textoria sunt valde subtiles, nam faciunt pannos 
sericos tam diversis coloribus, sive pictos sive contextos, quod omne subtile ingenium faciunt 
admirari. Ideo dicit: «Con piu color, sommesse et sopraposte». Color submissus fit arte textoria; 
color autem superpositus fit arte pictoria vel arte acus, que vocatur racamare. Vult itaque dicere 
autor quod panni Turchorum vel Tartarorum non sunt tanta et tali varietate ornati sicut est pellis 
extrinseca Gerionis. 
ne fur tai tele per Aragna imposte. 

Aragnes fuit quedam mulier de Lidia, de qua scribit Ovidius, VI libro Meth., quod fuit 
pulcherrima et subtilissima textrix intantum quod cum Pallade, que dea est artium, in opere textorio 
certare volebat. Pallas autem in anum se mutans, velut esset nuntia ad Aragnem transmissa, vel 
media conciliatrix ait ad ipsam: 

Consilium ne sperne meum: tibi fama petatur 
Inter mortales faciende maxima tele. 

Cede dee vaniamque tuis, temeraria, dictis 
Supplici voce roga; veniam dabit illa roganti. 

Ad hec irata Aragnes ait: «Cur non ipsa venit? Cur hec certamina vitat?» Videns ergo Pallas 
quod Aragnes a sua superbia se refrenare nolebat, de anu conversa in Palladem ad certamen 
accessit; et ceperunt in arte textoria ad invicem preliari. Pallas texuit in sua tela Iovis et aliorum 
deorum mirabilia. Aragnes vero texuit in sua tela omnia deorum opprobria. Ad hec irata Pallas telam 
Aragnis protinus laceravit. Unde Ovidius: Et rupit pictas, celestia crimina, vestes. Hoc est, propter 
celestia crimina que erant picta in illa tela, rupit vestes pictas, idest telam. Aragnes vero infelix, 
dolore percussa, laqueo se suspendit; quam pendentem Pallas miserata levavit et ipsam in araneam 
commutavit. Et de ista transformatione ait Ovidius: 

Fitque caput minimum; toto quoque corpore parva est; 

In latere exiles digiti pro cruribus herent, 

Cetera venter habet, de quo tamen illa remittit 
Stamen et antiquas exercet aranea telas. 

Hoc enim fabulose, sed non sine aliqua morali utilitate, scribit ipse Ovidius. Aragnes enim, 
secundum rei veritatem, fuit quedam mulier pulcerrima, scilicet textrix, que ideo Palladem deam 
artium dicitur contempsisse, quia sapienter vivere noluit. Unde ipsa in araneam est mutata. Et hoc 
nil aliud est nisi opera stultorum et malorum hominum sunt fragilia atque vana, sicut sunt tele 
aranearum; opera autem sapientie sunt eterna. Sed visa fabula et ystoria vera, quid per moralem 
intellectum significet videamus. Aragnes enim tenet figuram hominis stulti arroganter et superbe 
vivere et sic prudenter humiliterque habere nolentis. Pallas vero, que est dea artium, ipsam 

sapientiam figurat. Tunc autem ambo ad certamen accedunt quando stultus et arrogans, sapientiam 
contemnens, opera sapientum condemnat et sua opera mala laudat. Sed cum sapientia malitiam 
vincit, apparent opera stultorum fragilia, sicut in secundo libro Regum de filio Salomonis Divina 
Pagina manifestat, de quo habebimus infra in secunda cantica, cantu [XXX]. Sed quid sibi vult illa 
transformatio quam de Pallade facit Ovidius? quia mutatur ipsa Pallas in anum et de anu in Palladem? 
et postea de Pallade in textricem? Allegorice sic expone: Mutatur Pallas in anum quia sapientia viget 
in senibus, iuxta illud poeticum: 

Utile consilium prodit ab ore senum. 

Deinde mutatur de anu in Palladem, quia si natura senilis est despicabilis vel propter etatem 
vel propter deformitatem, nichilominus in eis sapientia honoratur. Unde Sallustius: Coram cano 
assurge. Ultimo autem mutatur de Pallade in textricem, quia sapientia omnia fecit et omnia disposuit 
sapienter. Dominus enim sapientia fundavit terram et stabilivit celos prudentia, sicut dicitur in Libro 
Sapientie. Exemplificat itaque autor et dicit quod Aragnes de Lidia nunquam fecit ita subtiles et 
artificiosas telas sicut erant rote et nodi illius bestie Gerionis. 


vv. 19-24 

Come talvolta stanno a riva i burchi, 
che parte stanno in aqua et parte in terra, 
et come Ia tra Ii tedeschi lurchi 
Io bivero s'asetta a far sua guerra, 

Ista comparatio quam facit hic autor ad Gerionem est taliter exponenda: sicut enim in partibus 
Lombardie naves, quas ipsi vocant burcos, stant aliquando medie in ripis et medie in aquis, que 
quidem comparatio videtur sumpta de Lucano in VIIII: 

Pars sedet una ratis, pars altera pendet in aquis. 

Et sicut in Alamania inter theutonicos lurcos quoddam animal quod biverus a theutonicis 
appellatur, quando preparat se ad guerram, medius stat in terra et medius stat in aqua, ita illa fera 
pessima stabat media in ora septimi circuli, que quidem ora, quia lapidea est, claudit in circuitu 
sabulum arenosum, et media stabat in aere supra octavum et nonum circulum sicut suspensa. Ideo 
dicitur in textu: 

Io bivero s'assetta a far sua guerra, 
cosi Ia fi era pessima si stava 
su l'orio ch'e di pietra, 
etc. 

Istoria biveri talis est: In Alamania est quoddam animal quadrupedum quod ipsi teutonici 
biverum appellant. Habet autem caudam longam et latam et semper habitat iuxta rivos, quia 
piscibus pascitur et nutritur. Cum autem ad guerram se preparat contra pisces, stat totus in ripis et 
caudam percutit inter aquas; de qua cauda, quia pinguissima est, exit quedam pinguedo ad 
similitudinem olei sive lactis; ad quam pinguedinem trahunt pisces, et dum talem pinguedinem 
lambunt, ab illo tali animali quod biverus dicitur capiuntur. 


vv. 31-33 

e diece passi femo in su io stremo, 
per ben cessar Ia rena et Ia fiammella. 

Allegorice per observationem X preceptorum Moysayce legis, que decalogus appellatur, evadit 
homo penas Inferni et acquirit gaudia Paradisi. De primo ait Salomon: Qui observat mandatum non 
experietur quicquam mali. De secundo vero ait Dominus in Evangelio: Si vis ad vitam ingredi, serva 
mandata. 


vv. 52-57 

non ne conobi alcun, ma i' m 'accorsi 
che dal collo a ciascun pendea una tasca 
c'avea certo colore et certo segno, 
e quindi par che 'I lor ochio si pasca. 


Postquam autor in superioribus de duabus partibus 
gentium que in isto girone tertio concremantur, hoc 
est de blasphemis et sodomitis, prosecutus est, nunc 

autem in ista parte de tertia gente, hoc est de usurariis, 
prosequitur in hunc modum, dicens quod quando 
devenit ad eos nullum de eis breviter recognovit; et 
hoc propter combustas facies quas habebant; sed 
advertit quod quilibet eorum habebat ad collum unum 
marsupium, sive peram, in quo vel in qua erant 
quedam picture per quas recognovit autores. Quod 
autem dicit quod oculi eorum in contemplando sua 
marsupia satiantur, ostendit, moraliter exponendo, 
quod usurarii semper habent oculum mentis et 
corporis ad usuram, quia ubi amor ibi oculus, et ista 
tali visione pascuntur. Nam avarus sua pecunia non 
utitur nisi solummodo ad videndum. Et ideo Seneca 
dicit quod avaro tam deest quod habet quam quod non 
habet. Et poeta: 


Fervet avaritia miseraque cupidine pectus. 


Querit, et inventis miser abstinet et nescit uti. 


vv. 58-60 


in una borsa giaiia vidi azzurro 
che d'un leon avea faccia et contegno. 

Iste fuit unus florentinus de Gianfilliazzis, qui toto tempore vite sue prestitit in partibus gallicis 
ad usuram, et cum esset annorum fere LXXX reversus est Florentiam et factus est miles; cuius arma 
sunt campus de auro et leo de azurro. 


vv. 61-63 

Poi, procedendo di mi' sguardo 'I curro, 
vidin'un'altra come sangue rossa, 
mostrar un'oca bianca piu che burro. 

Iste qui habebat ad collum marsupium rubeum et anserem album fuit quidam etiam florentinus 
de domo Ebriacorum, qui fuit etiam maximus usurarius, cuius arma sunt campus rubeus et anser 
albus. 


vv. 64-66 

Et un che d'una scrofa azzurra et grossa 
segnafavea 'I su' sacchetto bianco, 
mi disse: «Che fai tu in questa fossa?» 

Iste qui dixit autori «quid facis tu in ista fovea?» fuit quidam paduanus de Scrovegnis, maximus 
usurarius, cuius arma sunt campus albus et sus de azurro. Et iste predixit autori de duobus maximis 
usurariis qui adhuc vivebant, quorum quilibet debebat cum ipsis similiter concremari; unus quorum 
vocabatur Vitalianus dei Dente, natione etiam paduanus. Ideo ait autor in textu: 

vv. 67-69 

Or te ne va et perche se' vivo anco, 
sappi che 'I mi' vicin Vitaliano 
sedera qui dal mi' sinistro fianco. 

Alius autem vocabatur dominus Iohannes Buiamonte de Florentia, cuius arma sunt campus de 
auro et tres hyrci nigri. Ideo ait ipse Vitalianus autori: 


vv. 70-75 

Con questi Fiorentini son padovano; 
spesse fiate mi 'ntronan Ii orecchi 
gridando; «Vegna 'I cavaiier sovrano, 
che rechera ia tasca co' tre becchi!» 

Miles autem summus dicitur hic per anthifresim, que est una figura que interpretatur 
ccontraria locutio. Et hoc facit ad ostendendum quod est multum contrarium rationi et omni civili 
moralitati usurarios sacramentis militaribus decorari. Iste autem Iohannes Buiamonte fuit non solum 
maximus usurarius, sed fuit maior lusor ad zardum qui suo tempore reperiretur in mundo. Sed hic 
est sagaciter advertendum quod licet in Inferno sint usurarii omnium linguarum ac etiam nationum, 
autor non nisi paduanos et florentinos ibi agnoscit. Hoc autem ideo fecit ut ostenderet quod Florentini 
et Paduani communiter sunt omnes maiores feneratores de mundo. 

Quia in isto cantu agitur de pena usurariorum, ideo de usura hic aliquid est agendum. Circa 
quam illa solum quatuor videamus, que Sanctus Thomas de Aquino ponit in secunda serie, LXXVIIa 
questione: Et primo, utrum accipere usuram pro pecunia mutuata sit licitum seu non. Secundo, 
utrum aliquis possit pro pecunia quam mutuavit aliquam aliam commoditatem expetere. Tertio, 
utrum aliquis teneatur restituere id quod de pecunia usuraria iusto lucro acquisivit. Quarto, utrum 
liceat pecuniam accipere mutuo sub usura. Ad primum sic proceditur: Videtur quod accipere usuram 
pro pecunia mutuata non sit peccatum. Nullus enim peccat ex hoc quod sequitur exemplum Christi. 
Sed Dominus de se ipso dicit, Luce XIX: Ego veniens cum usuris exegissem illam, scilicet pecuniam 
mutuatam. Ergo non est peccatum accipere usuram pro mutuo pecunie. Preterea, sicut dicitur in 
Psalmo: Lex Domini immaculata dicitur quia scilicet peccatum prohibet. Sed in lege divina conceditur 
aliqua usura, secundum illud Deuteronomii XXIII: Non fenerabis fratri tuo ad usuram nec pecuniam, 
nec fruges, nec quamlibet aliam rem, sed alieno; et quod plus est etiam ibi permittitur pro lege 
servata, secundum illud Deuteronomii XXVIII: Fenerabis gentibus multis et ipse a nullo fenus 
accipies. Ergo accipere usuram non est peccatum. Preterea, in rebus humanis determinatur iustitia 
per leges civiles, sed ius concedit usuras accipere; ergo videtur non esse illicitum. Preterea, 
pretermittere consilia non obligat ad peccatum. Sed Luce VI, inter alia consilia ponitur: Date mutuum, 
nichil inde sperantes. Ergo accipere usuram non est peccatum. Preterea, pretium accipere pro eo 
quod quis facere non tenetur non videtur esse secundum se peccatum. Sed non in quolibet casu 
tenetur pecuniam habens eam proximo mutuare; ergo licet ei aliquando pro mutuo accipere pretium. 
Preterea argentum monetatum et in vasa formatum non differt spetie. Sed licet accipere pretium 
pro vasis argenteis accomodatis; ergo etiam licet accipere pretium pro mutuo argenti monetati. 
Usura ergo non est secundum se peccatum. Preterea, quilibet potest licite accipere rem quam ei 
dominus rei voluntarie tradit. Sed ille qui accipit mutuum voluntarie tradit usuram. Ergo ille qui 
mutuat licite potest accipere. Sed contra est quod dicitur Exodi XXII: Si pecuniam mutuam dederis 
populo meo pauperi qui habitat tecum non urgebis eum quasi exactor, nec usuris opprimes. 
Respondeo dicendum quod accipere usuram pro pecunia mutuata est secundum se iniustum, quia 
venditur id quod non est; per quod manifeste inequalitas constituitur, que iustitie contrariatur. Ad 
cuius evidentiam sciendum est quod quedam res sunt quarum usus est ipsarum rerum consumptio, 
sicut vinum consumimus eo utendo ad potum, et triticum consumimus eo utendo ad cibum. Unde 
in talibus non debet seorsum computari usus rei a re ipsa, sed cuicunque conceditur usus, ex hoc 
ipso conceditur res; et propter hoc in talibus per mutuum transfertur dominium. Si quis ergo 
seorsum vellet vendere vinum, et seorsum vellet vendere usum vini, venderet eandem rem bis, vel 
venderet id quod non est. Unde manifeste per iniustitiam peccaret. Et simili ratione iniustitiam 
committit qui mutuat vinum aut triticum, petens sibi duas recompensationes: unam quidem 
restitutionem equalis rei, aliam vero pretium usus, quod usura dicitur. 

Quedam vero sunt quorum usus non est ipsa rei consumptio, sicut usus domus est inhabitatio, 
non autem dissipatio. Et ideo in talibus seorsum potest utrunque concedi, puta cum aliquis tradit 
alteri dominium domus, reservato sibi usu ad aliquod tempus; vel e converso, cum quis concedit 
alicui usum domus, reservato sibi eius dominio, et propter hoc licite potest homo accipere pretium 
pro usu domus, et preter hoc petere domum commodatam, sicut patet in conductione et locatione 
domus. Pecunia autem, secundum Philosophum in V Ethicorum et in primo Polithica, principaliter 
est inventa ad commutationes faciendas; et ita prius et principalis pecunie usus est ipsius 
consumptio sive distractio, secundum quod in commutationes expenditur. Et propter hoc secundum 
se est illicitum pro usu pecunie mutuate accipere pretium, quod dicitur usura; et sicut alia iniuste 
acquisita tenetur homo restituere pecuniam quam per usuram accepit. Ad primum ergo dicendum 
quod usura ibi methaphorice accipitur pro superexcrescentia bonorum spiritualium quam exegit 
Deus, volens ut in bonis acceptis ab eo semper proficiamus; quod est ad utilitatem nostram, non 
eius. Ad secundum, dicendum quod Iudeis prohibitum fuit accipere usuram a fratribus suis, scilicet 
Iudeis, per quod datur intelligi quod accipere usuram a quocumque homine est simpliciter malum. 
Debemus enim omnem hominem habere quasi proximum et fratrem, precipue in statu Evangelii ad 
quos omnes vocantur. Unde in Psalmo absolute dicitur: Qui pecuniam suam non dedit ad usuram; 
et Ezechielis 18: Qui usuram non acceperit, quod autem ab extraneis usuram acciperent non fuit eis 
concessum quasi licitum, sed permissum ad maius malum vitandum, ne scilicet a Iudeis Deum 
colentibus usuras acciperent propter avaritiam cui dediti erant, ut habetur Ysaye LVI. Quod autem 
in premium impromittitur fenerabis gentibus multis, etc. fenus ibi large accipitur, pro nummo, scilicet, 

et Ecclesiastici XXIX dicitur: Multi non causa nequitie non fenerati sunt, idest non mutuaverunt. 
Promittitur ergo in premium Iudeis abundantia divitiarum, ex qua contingit quod aliis mutuare 
possint. Ad tertium dicendum quod dare mutuum non semper tenetur homo. Et ideo quantum ad 
hoc ponitur inter consilia; sed quod homo lucrum de mutuo non querat, hoc cadit sub ratione 
precepti. Potest tamen dici consilium per comparationem ad dicta Phariseorum, qui putabant usuram 
aliquam esse licitam, sicut et dilectio inimicorum est consilium. Vel loquitur ibi non de spe usurarii 
lucri, sed de spe que ponitur in homine. Non enim debemus mutuum dare vel quodcunque bonum 
facere propter spem hominis, sed propter spem Dei. Ad quartum, dicendum quod leges humane 
dimittunt aliqua peccata impunita propter conditiones hominum imperfectorum in quibus multe 
utilitates impedirentur, si omnia peccata districte prohiberentur penis adhibitis. Et ideo usuras lex 
humana concessit non quasi extimans eas esse iustas, sed ut non impedirentur utilitates multorum. 
Unde in ipso iure civili dicitur quod res que usu consumuntur, neque ratione naturali neque civili 
recipiunt usumfructum; et quod senatus non fecit earum rerum usumfructum, neque enim poterat; 
sed quod usumfructum constituit concedens, scilicet usuras, et Philosophus naturali ratione ductus 
dicit in primo Polithica quod usuraria acquisitio pecuniarum est maxime preter naturam. Ad V 
dicendum quod ille qui mutuare non tenetur recompensationem potest accipere eius quod fecit, sed 
non amplius debet exigere. Recompensatur autem sibi secundum equalitatem iustitie si tantum ei 
reddatur quantum mutuavit. Unde si amplius exigat pro usufructu rei que alii in usum non habent 
nisi consumptione substantie, exigit pretium eius quod non est, et ita est iniusta exactio. Ad VI 
dicendum quod usus principalis vasorum argenteorum non est ipsa eorum consumptio. Et ideo usus 
eorum potest vendi licite, servato dominio rei. Usus autem principalis pecunie argentee est distructio 
pecunie in commutationes. Unde non licet eius usum vendere, cum hoc quod aliquis velit eius 
restitutionem quod mutuo dedit. Sciendum tamen quod serarius usus argenteorum vasorum posset 
esse commutatio, et talem usum eorum vendere non liceret. Et similiter potest esse aliquis alius 
serarius usus pecunie argentee, ut puta si quis concederet pecuniam signatam ad ostentationem vel 
ad ponendum loco pignoris, et talem usum pecunie licite vendere potest. Ad VII dicendum quod ille 
qui dat usuram non simpliciter voluntarie dat, sed cum quadam necessitate, inquantum indiget 
pecuniam accipere mutuo quam ille qui habet non vult sine usura mutuare. 

Ad secundum sic preceditur. Videtur quod aliquis possit pro precunia mutuata aliquam aliam 
commoditatem expetere. Unusquisque enim potest sue indemnitati consulere. Sed quandoque 
damnum aliquis patitur ex hoc quod pecuniam mutuat, ergo licitum est ei supra pecuniam mutuatam 
aliquid aliud pro damno expetere vel etiam exigere. Preterea unusquisque tenetur ex quodam debito 
honestatis aliquid recompensare ei qui sibi gratiam fecit, ut dicitur in V Ethicorum. Sed ille qui alicui 
in necessitate constituto pecuniam mutuat gratiam facit; unde et gratiarum actio ei debetur; ergo 
ille qui recipit naturali debito tenetur aliquid recompensare. Sed non videtur esse illicitum obligare 
se ad aliquid quod quis ex naturali iure tenetur. Ergo non videtur esse illicitum si aliquis pecuniam 
alteri mutuans in obligatione deducat aliquam recompensationem. Preterea, sicut est quoddam 
munus a manu, ita est munus a lingua et ab obsequio, ut dicit glosa, Isaye XXXIII: Beatus qui 
excutit manus suas ab omni munere. Sed licet accipere servitium vel etiam laudem ab eo cui quis 
pecuniam mutuavit, ergo pari ratione licet quidemcunque aliud munus accipere. Preterea, eadem 
videtur esse comparatio dati ad datum et mutuati ad mutuatum. Sed licet pecuniam accipere pro 
alia pecunia data; ergo licet accipere recompensationem alterius mutui pro pecunia mutuata. 
Preterea, magis a se pecuniam alienat qui eam mutuando dominium transfert, quam qui causa 
mercatori vel artifici committit. Sed licet lucrum accipere de pecunia commissa mercatori vel artifici, 
ergo licet etiam lucrum accipere de pecunia mutuata. Preterea pro pecunia mutuata potest homo 
pignus accipere, cuius usus posset aliquo pretio vendi, sicut cum impignoratur ager vel domus que 
inhabitatur; ergo licet aliquod lucrum habere de pecunia mutuata. Preterea contingit quandoque 
quod aliquis carius vendit res suas ratione mutui, aut vilius emit quod est alterius, vel etiam pro 
dilatione pretium auget, vel pro acceleratione diminuit, in quibus omnibus videtur aliqua 
recompensatio fieri, quia pro mutuo pecunie hoc autem non manifeste apparet illicitum, ergo videtur 
esse licitum aliquod commodum de pecunia mutuata expectare, vel etiam exigere. Sed contra est 
quod Ezechielis XVIII dicitur: Inter alia que ad virum iustum requiruntur, usuram et 
superabundantiam non acceperit. Respondeo dicendum quod secundum Philosophum in 2 
Ethicorum: Omne illud pro pecunia habetur cuius pretium potest pecunia mensurari. Et ideo, sicut 
si aliquis pro pecunia mutuata vel quacumque alia re que ex ipso usu consumitur pecuniam accipit 
ex pacto tacito vel expresso, quodcumque aliud acceperit cuius pretium pecunia mensurari potest 
simile peccatum incurrit. Si vero accipiat aliquid huius non quasi exigens nec quasi ex aliqua 
obligatione tacita vel expressa, sed sicut gratuitum donum, non peccat; quia etiam antequam 
pecuniam mutuasset, licite poterat aliquod donum gratis accipere. Nec peioris conditionis efficitur 
per hoc quod mutuavit, recompensationem vero eorum que pecunia non mensurantur, licet pro 
mutuo exigere, puta benivolentiam et amorem eius qui mutuavit, vel aliquid huius. Ad primum ergo 
dicendum quod ille qui mutuum dat potest absque peccato in pactum deducere cum eo qui mutuum 
accipit recompensationem damni, per quod subtrahitur sibi aliquid quod debet habere, hoc enim non 
est vendere usum pecunie, sed damnum vitare; et potest esse quod accipiens mutuum maius 
damnum evitet quam dans incurret. Unde accipiens mutuum cum sua utilitate damnum alterius 
recompensat; recompensationem vero damni quod consideratur in hoc quod de pecunia non lucratur, 
non potest in pactum deducere, quia non debet vendere id quod nondum habet, et potest impediri 

multipliciter ab habendo. Ad primum dicendum quod recompensatio alicuius beneficii dupliciter fieri 
potest: Uno quidem modo ex debito iustitie, ad quod aliquis ex certo pacto obligari potest, et hoc 
debitum attenditur secundum quantitatem beneficii quod quis accipit; ed ideo ille qui accipit mutuum 
pecunie vel cuiuscunque similis rei, cuius usus est eius consumptio, non tenetur ad plus 
recompensandum quam mutuo accepit. Unde contra iustitiam est fieri ad plus reddendum obligetur. 
Alio modo tenetur aliquis ad recompensandum beneficium ex debito amicitie in quo magis 
consideratur affectus ex quo aliquis beneficium contulit quam etiam quantitas eius quod fecit. Et tali 
debito non competit civilis obligatio, per quam ducitur quedam necessitas ut non spontanea 
recompensatio fiat. Ad tertium dicendum quod si aliquis ex pecunia mutuata expectet vel exigat 
quasi per obligationem pacti taciti vel expressi recompensationem muneris ab obsequio vel a lingua, 
per inde est ac si expectaret vel exigeret munus a manu, quia utrunque pecunia estimari potest, ut 
patet in hiis qui locant operas suas quas manu vel lingua exercent. Si vero munus ab obsequio vel 
a lingua non quasi ex obligatione rei exhibeatur, sed ex benivolentia que sub estimatione pecunie 
non cadit, licet hoc accipere et exigere et expectare. Ad quartum dicendum quod pecunia non potest 
vendi pro pecunia ampliori quam sit quantitas pecunie mutuate que restituenda est, nec aliquid est 
exigendum aut expectandum nisi benivolentie affectus, qui sub estimatione pecunie non cadit, ex 
quo potest procedere spontanea mutuatio, repugnat ei obligatio ad mutuum in posterum faciendum, 
quia etiam talis obligatio pecunia extimari posset. Et ideo licet simul mutuanti unum aliquid aliud 
mutuare, non autem licet eum obligare ad mutuum in posterum faciendum. Ad V dicendum quod 
ille qui mutuat pecuniam, transfert dominium pecunie in eum cui mutuat. Unde ille cui pecunia 
mutuatur sub suo periculo tenet eam et tenetur integre restituere. Unde non debet amplius exigere 
ille qui mutuavit; sed ille qui conmittit pecuniam suam mercatori vel artifici per modum societatis 
non transfertur dominium pecunie sue in illum; sed remanet eius ita quod cum periculo ipsius 
mercator de ea negotiatur vel artifex operatur: et ideo, licite potest partem lucri inde provenientis 
expetere tanquam de re sua. Ad sextum dicendum quod si quis pro pecunia sibi mutuata obliget 
rem aliquam cuius usus pretio estimari potest, debet usu illius rei ille qui mutuavit computare in 
restitutionem eius quod mutuavit; alioquin si usum illius rei quasi gratis superaddi velit, idem est ac 
si pecuniam acciperet pro mutuo, quod est usurarium, nisi forte esset talis res cuius usus sive pretio 
soleat concedi inter amicos, sicut patet de libro accommodato. Ad VII dicendum quod si aliquis carius 
velit vendere res suas quam sit iustum pretium ut de pecunia solvendi emptorem expectet, 
manifeste usura committitur; quia huius expectatio pretii solvendi habet rationem mutui. Unde 
quicquid ultra iustum pretium pro huius expectatione exigitur est quasi pretium mutui, quod pertinet 
ad rationem usure. Similiter etiam si quis emptor velit rem emere vilius quam sit iustum pretium, 
eo quod pecuniam ante solvit quam possit ei tradi, est peccatum usure; quia etiam ista anticipatio 
solutionis pecunie habet mutui rationem, cuius quoddam pretium est quod diminuitur de iusto pretio 
rei empte. Si vero aliquis de iusto pretio velit diminuere ut pecuniam prius habeat, non peccat 
peccato usurie. 

Ad tertium sic proceditur. Videtur quod quicquid aliquis de pecunia usuraria lucratus fuerit, 
reddere teneatur. Dicit enim Apostolus ad Romanos XI: Si radix fecta, et rami: ergo eadem ratione, 
si radix infecta, et rami. Si radix fuit usuraria, ergo tenetur ad restitutionem illius. Preterea, sicut 
dicitur extra de usuris in illa decretali: Cum tu sicut asseris possessiones que de usuris sunt 
comperate debent vendi, et ipsarum pretia his a quibus sunt extorta restitui, ergo eadem ratione 
quicquid aliud ex pecunia usuraria acquiritur debet restitui. Preterea illud quod aliquis emit de 
pecunia usuraria debetur sibi ratione pecunie quam dedit, non ergo habet maius ius in re quam 
acquisivit quam in pecunia quam dedit. Sed pecuniam usurariam tenebatur restituere, ergo et illud 
quod ex ea acquiritur tenetur restituere. Sed contra est quod quilibet potest licite tenere id quod 
legitime acquisivit; sed id quod acquiritur per pecuniam usurariam, interdum legitime acquiritur, 
ergo licite potest retineri. Respondeo dicendum quod sicut supradictum est, res quedam sunt 
quarum usus est ipsa eadem consumptio, que non habent usumfructum secundum iura. Et ideo si 
talia fuerint per usuram extorta, puta denarii, triticum, vinum, aut aliquid huius, non tenetur homo 
ad restituendum nisi id quod accepit. Quia id quod de tale re est acquisitum non est fructus huius 
rei, sed humane industrie; nisi forte per detectionem talis rei altra sit damnificatus amittendo aliquid 
de bonis suis, tunc enim tenetur ad recompensationem nocumenti. Quedam vero res sunt quarum 
usus non est earum consumptio, et talia habent usumfructum, sicut domus et ager, et alia huius. Et 
ideo si quis domum alterius vel agrum per usuram retorsisset, non solum teneretur restituere 
domum vel agrum, sed etiam fructus inde perceptos, quia sunt fructus rerum quarum alius est 
dominus; et ideo ei debentur. 

Ad primum ergo dicendum quod radix non solum habet rationem materie, sicut pecunia 
usuraria, sed habet etiam rationem cause active, inquantum administrat nutrimentum, et ideo non 
est simile. Ad secundum dicendum quod possessiones que de usuris sunt comperate non sunt eorum 
quorum fuerint usure, sed illorum qui eas emerunt. Sunt tamen obligate illis a quibus fuerint usure 
accepte, sicut et alia bona usurarii; et ideo non precipitur quod assignentur ille possessiones hiis a 
quibus fuerint accepte usure, quia forte plus valerent quam usure quas dederunt. Sed precipitur 
quod vendantur possessiones et earum pretia restituantur scilicet secundum quantitatem usure 
accepte. Ad tertium dicendum quod illud quod accipitur de pecunia usuraria debetur quidem 
acquirenti non propter pecuniam usurariam datam, sicut per causam instrumentalem, sed propter 



173 


suam industriam, sicut propter causam principalem; et ideo plus habet in re acquisita de pecunia 
usuraria quam in ipsa pecunia usuraria. Ad quartum sic proceditur: Videtur quod non licet pecuniam 
accipere mutuo sub usura. Dicit enim Apostolus ad Romanos I quod digni sunt morte non solum qui 
faciunt peccata, sed etiam qui consentiunt facientibus. Sed ille qui accipit pecuniam mutuo sub 
usuris, consentit usurario in suo peccato et prebet ei occasionem peccandi; ergo etiam ipse peccat. 

Preterea pro nullo commodo temporali debet aliquis alteri quomodocunque occasionem 
prebere peccandi; hoc enim pertinet ad rationem scandali activi, quod semper est peccatum. Sed 
ille qui petit mutuum ab usurario expresse dat ei occasionem peccandi; ergo pro nullo commodo 
temporali excusatur. Preterea non minor videtur esse necessitas quandoque deponendi pecuniam 
suam apud usurarium, quam mutuum accipiendi ab ipso. Sed deponendi pecuniam apud usurarium 
videtur esse omnino illicitum, sicut illicitum esset deponere gladium apud furiosum, vel virginem 
committere luxurioso, seu cibum guloso. Ergo neque licitum est accipere mutuum ab usurario; sed 
contra, ille qui iniuriam patitur non peccat, secundum Philosophum in V Ethicorum. Unde iustitia non 
est media inter duo vitia, ut ibidem dicitur, sed usurarius peccat inquantum facit iniustitiam accipienti 
mutuum sub usuris; ergo ille qui accipit mutuum sub usuris non peccat. Respondeo dicendum quod 
inducere hominem ad peccandum nullo modo licet; uti tamen peccato alterius ad bonum licitum est, 
quia et Deus utitur omnibus peccatis ad aliquid bonum, ut dicitur in Enchidion. Et ideo Augustinus 
publicole querenti utrum licet uti iuramento eius qui per falsos deos iurat, in quo manifeste peccat, 
eis reverentiam divinam adhibens, respondit quod qui utitur fide illius qui per falsos deos iurat non 
ad malum sed ad bonum, non peccato illius se sociat, quo per demonia iuravit, sed pacto bono eius 
quo fidem servavit. Si tamen inducit eum ad iurandum per falsos deos, peccaret. Ita etiam in 
proposito dicendum est quod nullo modo licet inducere aliquem ad mutuandum sub usuris, licet 
tamen ab eo qui hoc paratus est facere et usuras ex certo mutuum accipere sub usuris, propter 
aliquod bonum quod est subventio sue necessitatis vel alterius. Sicut etiam licet ei qui incidit in 
latrones manifestare bona que habet, que latrones diripiendo peccant, ad hoc quod non occidatur, 
exemplo X virorum qui dixerunt ad Ysmael: Noli occidere nos, quia habemus thesaurum in agro, ut 
dicitur Ieremie XLI. Ad primum ergo dicendum quod ille qui accipit pecuniam mutuo sub usuris non 
consentit in peccatum usurarii, sed utitur eo, nec placet ei usurarium acceptio sed mutuatio, que 
est bona. Ad secundum dicendum quod ille qui accipit pecuniam mutuo sub usuris non dat usurario 
occasionem usuras accipiendi, sed mutuandi; ipse autem usurarius sumit occasionem peccandi ex 
malitia cordis sui. Unde scandalum passivum est ex parte sua, non autem activum ex parte petentis 
mutui; nec tamen propter huius scandalum passivum debet alius a mutuo petendo desistere, nisi 
indigeat, quia huius passivum scandalum non provenit ex infirmitate vel ignorantia, sed ex malitia. 
Ad tertium dicendum quod si quis committeret pecuniam suam usurario non habenti alias unde 
usuras exerceret, vel hac intentione committeret, ut inde copiosius per usuram lucraretur, daret 
materiam peccanti, unde et ipse esset. Si autem aliquis usurario alias habenti unde usuras exerceat 
aliquis pecuniam suam committat ut tutius servetur, non peccat, sed utitur homine peccatore ad 
bonum. 


vv. 73-75 

Qui distorse Ia bocca et di fuor trasse 
Ia lingua, come bue che 'I naso lecchi. 

Moraliter, qui bestialiter vivit bestialiter moritur, et sic a Minoe ubi punitur bestialitas destinatur. 


vv. 79-81 

Trovai 'I duca mio ch'era salito 
gia su Ia groppa dei fiero animale, 
et diss'a me: «Or sie forte et ardito». 

Moraliter nemo potest cum fraude et proditione pugnare, nec ipsas agnoscere nisi fraudem vel 
proditionem ascenderit, quia non aliter ars deluditur arte. Adhuc alia moralitas continetur in eo quod 
Virgilius voluit esse medius inter ipsum autorem et caudam, ad ostendendum quod si quis ratione 
et prudentia usus fuerit, contra fraudem ipsa fraus sibi nocere non potest. Ideo poeta: 

Quicquid agis, prudenter agas et respice finem. 

vv. 94-96 

Ma esso, c'altra volta mi sovenne 

ad altro forte, 

etc. 

Subvenit alias Virgilius Danti sicut patet supra cantu primo, quando in auxilium sibi venit cum 
de monte metu ferarum ad yma descenderet. Unde dicit ei Virgilius, cantu secundo: 

d'inanz'a quella fiera ti levai 

che dei bel monte il corto andar ti tolse. 


Et cantu octavo, quando dominus Phylippus Argenti de 
Adimaribus ipsum Dantem voluit in palude Stygia 
suffocare. Unde dicitur ibi: 


perche 'I maestro accorto Io sospinse 


dicendo: «Via costa con Ii altri cani». 


vv. 97-99 


et disse: «Gerion, muoviti omai»: 

Queritur hic quare sub nomine Gerionis iste autor fraudem et proditionem voluit designare. Ad 
quod respondi potest quod in regno Yspaniarum fuit quidam rex qui Gerio vocabatur, qui non solum 
fuit plenus proditionis et fraudis, sed ipsa fraus et proditio putabatur. Sub nomine itaque istius regis 
placuit autori fraudem poetice designare. De quo quidem rege estant apud autores diverse sententie. 
Quidam enim dicunt tres fuisse in Yspania Geriones; sed quia equali et pari potentia in illo regno 
regnabant, ideo unus Gerio dicitur a poetis. Quidam vero dicunt quod fuit tantummodo unus in 
Yspania Gerio, sed habebat tria capita, de quo beatus Ieronimus Contra Vigilantium ait: Triphormem 
Gerionem Yspanie prodiderunt. Hoc autem dicitur quia habebat tria regna, ideo tricorpor fingitur a 
poetis. Pastor etiam vocabatur quia multa possidebat armenta, quorum fama Hercules excitatus in 
olla enea, secundum fabulam, venit in Yspaniam, ipsum Gerionem occidit, et armenta omnia secum 
duxit, sicut dicetur in cantu XXV. In olla autem enea ideo venisse fingitur quia in navigio valde forti 
et ere munito contra Gerionem in Yspaniam transfetavit. Dicitur etiam quod duxit secum ad ipsum 
Gerionem debellandum quendam canem cum duobus capitibus; quod ideo fingitur quia duplici bello 
cum Gerione pugnavit, terrestri videlicet et navali. 


vv. 106-111 

Magior paura non credo che fosse 

quando Feton abandond i freni, 

per che il ciel, come pare, aneor si cosse; 

Pheton, ut scribitur secundo Meth. fuit filius solis et Climene. Huic Phetonti fuit improperatum 
ab Epapho filio Iovis quod ipse Pheton non erat filius legitimus solis. Unde ipse contristatus ivit ad 
Climenem matrem suam, et petiit ab ea utrum esset verum quod sibi improperaverat Epaphus an 
non. Climene vero misit eum ad solem ut ab eo rei veritatem inquireret, mandans ei ut ad orientem 
accederet et antequam sol surgeret ipsum alloqueretur. Qui, ut ait Ovidius: 

Venit et intravit dubitati tecta parentis, 

Protinus ad patrios sua fert vestigia vultus 
Consistitque procul; neque enim propiora valebat 
Lumina: purpurea velatus veste sedebat 
In sollo Phebus claris lucente smaragdis, 

A dextra levaque dies et mensis et annus 
Seculaque et posite spatiis equalibus hore 
Verque novum stabat cinctum florente corona, 

Stabat nuda estas et spicea serta gerebat, 

Et glacialis hyems canos hyrsuta capillos. 


Quem cum vidisset Phebus ait ad filium : Que tibi causa 
me quid in hac ait arce petisti? Ad quem filius: O lux 
inmensi publica mundi Phebe pater, da michi scandere 
et uno solo die regere currum tuum, ut sic ista via 
probem me esse filium tuum. Cui Phebus: 

Magna petis, Pheton, et que non viribus istis 


munera conveniunt nec tam puerilibus annis: 


sors tua mortalis, non est mortale, quod optas. 


Nate, cave, Pheton et tua corrige vota. 


Non assensit Pheton monitionibus patris, sed instanter 
petivit ascendere currum eius. Unde Phebus, victus 
precibus sui nati, dat sibi currum, talia monita 
premittendo: 


Si potes his saltem monitis parere paternis 


Parce, precor, stimulis et fortius utere loris! 


Nec preme nec summum molire per aera currum; 


Altius egressus celestia tecta cremabis, 


Inferius terras; medio tutissimus ibis. 


Corripe lora manu; vel, si mutabile pectus 


Est tibi, consiliis, non curribus utere nostris! 


Pheton autem avidus et vagus omnino voluit 
ascendere currum patris. 


Interea volucres Pyroys Eoys et Ethon, 


Solis equi, quartusque Fleton innitibus auras 


Flammigeris implent pedibus repagula pulsant. 


Propter quod non valens Pheton ipsorum equorum 
impetum refrenare, currum doluit ascendisse. Ovidius: 

Quid agat ignarus stupet et nec frena relinquit, 


Nec retinere valet, nec nomina novit equorum. 


Tandem vero equi tantum ascenderunt in altum quod 
usque ad signum Scorpionis suo impetu devenerunt, 
et ibi flammis accensis celestis regio concremari cepit. 
Tunc pater omnipotens Iupiter de celo respexit et 
videns celestia sic comburi, ad devotas et humiles 
preces terre que iam in fluviis, stagnis et lacubus sicca 
erat, que quidem oratio secundum Ovidium in hac 
sententia continetur: 


Hosne michi fructus, hunc fertilitatis honorem 


Officiique refers? quod adunci vulnera aratri 


Rastroque ferro totoque exerceor anno, 


Quod pecori frondes alimentaque mitia, fruges, 


Humano generi, vobis quoque thura ministro? 


Quid meruit frater? cur illi tradita sorte 


Equora decrescunt et ab ethere longius absunt? 


Quodsi nec fratris nec te mea gratia tangit, 


At celi miserere tui! circumspice utrumque: 


Fumat uterque polus! quos si violaverit ignis, 


Atria vestra ruenti Athlas en ipse laborat 


Vlxque suis humeris candentem sustinet axem! 


Si freta, si terre pereunt, si regia celi, 


In chaos antiquum confundimur! eripe flammis. 

Iupiter autem, non habens unde deduceret nubes nec 
unde induceret umbres: 


Intonat et dextra libratum fulmen ab aure 


Misit, in aurigam pariterque animaque rotisque 


Exuit, et sevos conpescuit ignibus ignes. 


At Pheton rutilos flamma populante capillos 


Volvitur in preceps longo per aera tractu 


Fertur, ut interdum de celo stella sereno 


Etsi non cecidit, potuit cecidisse videri. 


Quem procul a patria diverso maximus orbe 


Excipit Heridanus fumantiaque abluit ora. 


Nayades Hesperie trifida fumantia flamma. 


Corpora dant tumulo, signant quoque carmine saxum: 


Hic situs est Pheton currus auriga paterni 


Quem si non tenuit magnis tamen excidit ausis. 


Exemplificat itaque autor et dicit quod non credit quod tantus timor invaserit Phetontem 
quando de curru solis cecidit, quantus invasit eum quando in aere super Gerionem se vidit. Sed visa 
fabula poetica, ad allegoriam utiliter transeamus. Per Phebum enim, qui deus sapientie a paganis 
antiquitus dicebatur, accipimus sapientiam. Iste enim Phebus generat filios sapientia illustratos. 
Accidit autem quod generatus filius aliquando antequam ad sapientie totalitatem accedat, currum 
patris scandere et regere se iudicat esse dignum, sicut quando secreta sapientie sive scientie ultra 
suas vires iudicare presumit. Et de isto intellectu dantur versus: 

Phebus lux dicitur et Pheton dicitur inde 
Sicut splendor solis filius esse datur; 

Philosophi radium generat sapientia cuius 
Currum deducis sed cadit inde rudis. 

Vel per Phetontem accipere possumus potentes et arrogantes, qui semper appetunt altiora, 
sicut primus angelus qui divinitatis currum scandere attentavit, iuxta illud: In celum conscendam, 
super astra celi exaltabo solium meum. Sed frangit Deus omne superbum, iuxta illud Isaie: Quomodo 

cecidisti Lucifer, qui mane oriebaris. Et beata Maria in cantico: Deposuit potentes de sede. Et ista 
de causa Pheton a Iove fingitur fulminatus. Et de isto alio intellectu etiam dantur versus: 

Actibus et verbis homo tu quicunque superbis 
Hoc retine verbum, frangit Deus omne superbum, 
per che 'I ciet, come pare aneor, si cosse; 

Quando Pheton, ut fabula narrat, nescivit ducere currum solis ad alta conscendens, quedam 
pars celi dicitur fuisse combusta; que quidem pars via lactea sive galatia nuncupatur. De qua Ovidius, 
primo Meth.: 

Est via sublimis celo manifesta sereno 
Lactea nomen habet candore notabilis ipso. 

Vulgo autem strata sancti Iacobi appellatur. Dicitur enim Galatia sive via lactea propter 
quandam maximam et lucidam claritatem quam habet, ut percipitur locus ille. Et istud accidit 
secundum quod dicunt astrologi, quia in illa parte celi sunt minutissime ac etiam spisse stelle, que 
adeo spisse sunt quod ibi illam talem generant claritatem. Fabulose autem dicitur quod sit illa via 
per quam Feton in celum deviando devenit, propter quam deviationem illa talis via dicitur fuisse 
cremata. Ideo ait in textu: 
per che 'I ciet, come pare aneor, si cosse; 
ne quando Ycaro misero le reni 
senti spennar per Ia scaldata cera, 
gridando 'I padre a lui: «Mala via tieni!» 

Quia Pasiphe regina Cretensis cum tauro, notario Minois, Dedali arte artificiosa concubuit, ut 
dictum est superius in VII circulo, cantu XII, Minos ipsum Dedalum cum filio eius, qui Ycarus 
vocabatur, in laberintum inclusit. Sed Dedalus, sibi et filio impositis alis, de labirinto exivit et in 
Liciam transvolavit. Ante vero quam volare inciperet, dedit mandata Dedalus filio, ut 8 Meth. scribit 
Ovidius: 

Ycare, ait, moneo, ne si demissior ibis, 

Unda gravet pennas, si celsior, ignis adurat: 

Inter utrunque vola. 

Sed quia Ycarus precepta patris noluit observare, dum altius quam sibi preceptum fuerat evolaret, 
calor solis ceram liquefecit intantum quod alis perditis, in mare decidens expiraret. 

Rei autem veritas talis est: Minos, rex Cretensis, Dedalum et Ycarum in laberintum inclusit; 
sed regina Pasiphe ipsos ambos, corruptis pecunia custodibus, relaxavit. Sed, ut Ovidius velle videtur, 
non de laberinto sed de insula advolavit. Unde ait: 

«Clausus erat Dedalus pelago» 


qui ait in se licet obstruat Minos terras et undas, tamen 
celum patet ibimus illo. Et licet omnia possideat, non 
possidet aera Minos. Sed quia de tam arduo carcere 
sive insula exiverunt, ideo a poetis volasse finguntur. 
Allegorice autem nos per Dedalum, qui fuit homo 
multum ingeniosus, accipimus ingenium; per filium 
vero eius accipimus studium; nam Dedalus ingenium 
et Ycarus studium interpretatur. Studium itaque si ad 
alta et archana Dei sive nature se voluerit elevare, 
frustrabitur; quia ut ait beatus Bernardus: Scrutator 
maiestatis a gloria comprimetur. Et ideo monet poeta: 
Mitte archana Dei. Si autem circa yma nostrum 
studium se versare voluerit, et nil de celestibus 
cogitare, ignorantia simul et vitio involvetur. In 
extremitatibus enim, secundum philosophos, stant 
vitia et peccata, sed virtus in medio perseverat. Et de 
hoc intellectu accipe istos versus: 


Ycarei fati memores ex tote parati 


Iussa paterna pati, medium tenuere beati. 


Exemplificat itaque autor et dicit quod, quando Ycarus miser perdidit alas, non tantum timuit 
quantum ipse, cum super Gerionem in aere tenebroso se vidit. 

vv. 115-117 

Elia sen va notando lenta lenta; Ita enim lente descendebat Gerio et rotabat, quod ipse autor nec 
rotationem nec girationem aliqualiter sentiebat; sed quia ventus in faciem sibi flabat, ideo girationem 
notavit. Et etiam sentiens ventum de subtus expirantem, notavit descensionem. Ideo ait in textu: 
rota et discende, nna non me n 'accorgo 
se non c'al viso et di sotto mi venta. 

In isto XVII cantu continentur XII comparationes et VI notabilia. 


[Comparationes] 
vv. 16-18 


PRIMA COMPARATIO. 


Con piu color, sommesse et sopraposte, 
non fer mai drappi Tartari ne Turchi, 
ne fur tai tele per Aragna imposte. 

vv. 19-21 


SECUNDA COMPARATIO. 


Come talvolta stanno a riva i burchi, 
che parte stanno in aqua et parte in terra, 
et come Ia tra Ii tedeschi lurchi 

vv. 22-24 


TERTIA COMPARATIO. 


Io bivero s'asetta a far sua guerra, 
cosi Ia fiera pessima si stava, 
etc. 

vv. 49-51 

QUARTA COMPARATIO. 


non altrimenti fan di state i cani, 
or coi ceffo or coi pie, quando son morsi 
o da pulci, o da mosche, o da tafani. 

vv. 73-75 

QUINTA COMPARATIO. 


Qui distorse Ia bocca et di for trasse 
Ia lingua, come bue che 'I naso lecchi. 

vv. 85-90 


SEXTA COMPARATIO. 


Qual e colui che si presso a ii riprezzo 
de Ia quartana, c'a gia 1'unghie smorte, 
et trema tutto pur guardando ii rezzo, 

tal mi fec'io a le parole porte; 

vv. 100-102 

SEPTIMA COMPARATIO. 


Come Ia navicella esce di loco 
in dietro in dietro, si quindi si tolse; 

vv. 103-105 

OCTAVA COMPARATIO. 


Ia Vera 'I petto. Ia coda rivolse, 
et quella tesa, com 'anguilla, mosse, 

vv. 106-108 

NONA COMPARATIO. 


Magior paura non credo che fosse 

quando Fetonte abandond i freni, 

per che 'I ciel, come pare aneor, si cosse; 

vv. 109-111 


DECIMA COMPARATIO. 


ne quando Ycaro misero le reni 
senti spennar per Ia scaldata cera, 
gridando 'I padre a lui: «Mala via tieni!» 

vv. 127-129 


UNDECIMA COMPARATIO. 


come 'I falcon ch'e stato assai su l'ali, 
che sanza veder logoro o uccello, 
fa dlr al falconiere: «Ome, tu calli» 
etc. 

vv. 133-136 


DUODECIMA COMPARATIO. 


si dileguo come da corda cocca. 

Omnes iste comparationes sunt satis aperte et nichilominus superius explanate. 


[Notabilia] 


vv. 1-3 


PRIMUM NOTABILE. 


«Ecco Ia flera con Ia coda aguzza, 

che passa i monti et rompe i muri et Farmi! 

ecco colei che tutto 'I mondo apuzza!» 

Et est istud notabile exclamatio poetica contra fraudem et proditionem. 


vv. 7-9 


SECUNDUM NOTABILE. 


Et quella sozza ymagine di froda 
sen venne, et arrivd Ia testa e 'I busto, 
ma 'n su Ia riva non trasse Ia coda. 

Sepe enim fraus et proditio finem et intentionem abscondunt. 

vv. 40-42 


TERTIUM NOTABILE. 


Li tuoi ragionamenti sian Ia corti; 

Semper enim est laudanda moderata locutio. Frequenter enim, ut dicit beatus Ieronimus in epistula 
ad Augustinum, sermo in longum protractus caret intelligentia. 

vv. 55-57 

QUARTUM NOTABILE. 


et quindi par che 'I lor occhio si pasca. 

Loquitur de usurariis et avaris, qui pascuntur solummodo suam pecuniam contemplari. 

vv. 88-90 

QUINTUM NOTABILE. 


ma vergogna mi fe le sue minacce, 
che 'nnanzi a buon signor fa servo forte. 

Semper est verecundia in omnibus laudanda, et spetialiter in iuvenibus et servitoribus, quia coram 
domino bono servum ipsa verecundia facit fortem. 

vv. 97-99 


SEXTUM NOTABILE. 


pensa Ia nuova soma che tu ai. 

Quia aliter portandum est balsamum et aliter lutum. 

Et sic patet decimus septimus cantus prime cantice. 


XVIII 

INCIPIT XVIII CANTUS PRIME CANTICE COMEDIE. 

In isto XVIII cantu autor descendit in octavum circulum, positum sub dominio Gerionis: qui quidem 
octavus circulus dividitur in X malas bulgias, quarum due continentur in isto cantu. Et incipit prima 
ibi: 

In questo luogo, de Ia schiena scossi 
di Gerion, trovamoci, 


etc. et finit ibi: 

et questo basti de Ia prima valle 


sapere, 


etc. Secunda vero malabulgia incipit ibi: 


Gia eravam Ia 've Io stretto calle 


con 1'argine secondo s'incrocicchia, 


et finit ibi: 


Et quinci sian le nostre viste satie. 


In prima malabulgia tractat autor de lenonibus et deceptoribus, quorum pena est quod a 
demonibus cornutis scopantur et verberantur. In secunda vero tractat de adulatoribus, quorum pena 
est quod in stercore putrido stant submersi. 


DEDUCTIO TEXTUS DE VULGARI IN LATINUM. 


vv. 1-99 

Postquam autor in superiori circulo, hoc est in VII, de peccato violentie quam malitiosus homo 
tripliciter operatur, in Deum, scilicet, proximum, et se ipsum, egregie pertractavit, nunc in isto VIII 
de peccato malitie et bestialitatis, prout per fraudem committitur, pertractare intendit. Sed quia 
fraus sive deceptio committitur X modis, ideo iste octavus circulus in quo punitur ipsa deceptio sive 
fraus, in X malas bulgias distinguitur ab autore. In prima nanque malabulgia ponit lenones et 
seductores; in secunda adulatores; in tertia symoniacos; in quarta ydolatras atque magos; in quinta 
barattatores; in sexta ypocritas; in septima latrones; in octava fraudulentos consiliarios; in nona 
scismaticos; in decima vero et ultima falsatores. Incipiens autem a prima, facit quoddam prohemium, 
designans situm octavi circuli, dicens: Locus est in Inferno qui dicitur Malebolge, totus petrosus in 
materia et ferreus in colore, sicut murus qui in circuitu vallat eum. Et in medio istius campi maligni, 
idest octavi circuli, est unus puteus satis largus et profundus, de quo qualiter sit ordinatus suo loco 
infra dicetur. Et in medio, hoc est inter altitudinem illam de qua de VII circulo cum Gerione ad infima 
descenderunt et puteum illum, est octavus circulus in X malasbulgias distinctus atque divisus. Et 
super unamquanque bulgiam, ut de una in aliam possit iri, est unus pons ferreus et petrosus. Facto 
prohemio, in quo situm istius octavi circuli designavit, ad primam bulgiam manum ponit, dicens, 
cum superiori cantu continuando, quod statim quod illa putrida fraudis ymago ipsos ad terram 
deposuit, Virgilius tenuit a sinistris, et autor secutus est eum. Dum autem ambo sic iuxta ripam 
prime bulgie pertransirent, dicit autor quod a manu dextera vidit in ista prima bulgia nova tormenta 
et novos tortores. Erant enim ibi in fundo nudi peccatores qui sine aliqua requie in illa fovea per 
circuitum decurrebant; et erant distincti isti currentes in duos ordines sive partes. Nam una pars, et 
isti erant lenones, veniebant iuxta ripam per quam ipse autor una cum Virgilio ambulabat. Ideo dicit 
in textu: 

dal mezzo in qua ci venian verso 'I volto, 

Alia vero pars iuxta aliam ripam ibat. Et isti erant seductores, qui quia magis quam lenones 
peccaverunt, ideo magis ad tormenta decurrunt. Ideo ait in textu: di Ia con nol - supple veniebant 
- ma con passi magiori. Et ponit hic autor quandam similitudinem Romanorum, ut melius ymaginari 
possimus quomodo illi ambulabant contra se; quam similitudinem ego ponam quando comparationes 
finaliter exarabo. In utrisque autem ripis dicit autor cornutos demones se vidisse, qui cum magnis 
ferulis illas animas crudeliter verberabant. Et tam magnos ictus cum illis ferulis illis dabant, quod illi, 
recepto primo ictu, iam nullus ipsorum nec secundos nec tertios expectabat. Et interim quod autor 
sic ibat inter illas animas sic a demonibus verberatas, unum militem de Bononia recognovit, qui 

propter peccatum lenocinii quod de sorore carnali commisit, cum aliis lenonibus est damnatus. Et 
ad aliqualem excusationem sui dixit ille miles autori quod omnes sui concives sunt isto vitio lenocinii 
maculati. Et dum sic loqueretur cum Dante, unus demon qui erat in ripa ipsum percussit cum ferula 
sua, dicens: «Vade leno, hic non sunt femine meretrices». Autor autem illum dimittens, Virgilium 
est secutus, et ad quendam pontem qui operit istam primam bulgiam devenerunt. Et illum pontem 
leviter ascendentes, in pontis medio aliquantulum pausaverunt. Dum autem sic pausarent, dixit 
Virgilius ad autorem: «Facies quod istos ex ista parte alia venientes attente respicias, quorum facies, 
quia nobiscum venerunt, videre minime potuisti». Et dum inde respicerent illam gentem, que propter 
peccatum deceptionis et fraudis quod in mulieres quas deceperunt perpetrarunt, ait Virgilius ad 
autorem: «Respice illum magnum qui venit; et licet dolore sit plenus, tamen propter suam 
magnanimitatem lacrimas non expandit. Respice quantum aspectum regalem in penis etiam ipse 
tenet. Ille enim est Iason, qui audacia et prudentia sua magna regnum Coleorum aureo vellere 
spoliavit». Et ut Dantes sciret causam quare tantus homo in ista bulgia sic punitur, narrat sibi 
Virgilius quomodo ipse Iason decepit duas maximas mulieres, Ysiphilem videlicet et Medeam; 
quarum prima fuit filia regis Lempni et altera filia regis Coleorum. Unde ait: Ipse transivit per insulam 
Lempni postquam audaces femine omnes suos masculos morti sine pietate aliqua tradiderunt. Et ibi 
cum signis et verbis ornatis Ysiphilem iuvenculam tunc decepit, que omnes alias primitus deceperat 
mulieres. Dimisit enim eam ibi gravidam et desertam, et ideo talis culpa ad tale martirium ipsum 
damnat, et de Medea ibi etiam fit vindicta. Cum ipso etiam vadit qui cum tali vitio decipit mulieres. 
Et istud de prima valle et de istis qui ibi sunt scire sive videre sufficiat nunc ad presens. 

vv. 100-136 

Determinato autem peccato lenocinii et peccato deceptionis et fraudis, que duo peccata 
quodammodo unum sunt, et que in ista prima malabulgia condemnantur, ad secundam bulgiam, in 
qua punitur adulatio, dirigit autor gressus. Et dicit quod ista bulgia est multum profunda, intantum 
quod nisi homo pontem ascendat, nichil videre breviter potest ibi. Et ideo de primo ponte veniens 
ad secundum, dicit quod in fundo secunde bulgie vidit quandam gentem in vituperosa et opprobriosa 
pena submersam. Erat enim illa fovea stercoribus putridissimis tota plena. Et cum autor ibi inferius 
cum oculo scrutaretur, vidit ibi quendam cum capite sic stercoribus coopertum, quod si erat laycus 
sive clericus minime videbatur. Ille autem, dum se sic vidit conspici ab autore, contra ipsum 
exclamavit dicens: «Cur es tu ita avidus respicere me magis quam alios stercorosos?» Et Dantes ad 
eum: «Quia si bene recordor, iam te vidi cum capillis non madidis, immo siccis. Et es Alexius de 
Anterminellis de Luca; ideo te respicio plus quam omnes». Et ille tunc, percutiens sibi caput dixit: 
«Adulationes mee hic inferius me merserunt, ex quibus linguam nunquam habui satiatam». Post hoc 
autem Virgilius ostendit autori antiquam Taydam meretricem, que adulando Amasio suo dicenti: 
«Habeo aput te gratias magnas?» «Ingentes», inquit. Ideo ait in textu: 

Tayda e, Ia puttana che rispose 
al drudo suo quando disse: «6 io gratie 
grandi apo te?» «Anzi maravilliosei» 

Et quinci sian le nostre viste satie. 

EXPOSITIO LICTERE. 


vv. 1-3 


Luogo e in Inferno, detto Malebolge, 

tutto di pietra, 

etc. 

Hic incipit octavus circulus Inferni, in quo punitur malitia, sive fraus, que naturalem amorem 
extinguit. Ad cuius evidentiam est sciendum quod amor est duplex, scilicet naturalis et accidentalis. 
Naturalis amor est ille qui est et esse debet in tota natura humana, que ab omnibus diligitur et a 
nemine oditur; et iste talis amor spiritualem fiduciam non requirit. Accidentalis vero, sive spiritualis 
amor, est ille qui facit aliquem vel aliquos singulariter amari, et hoc vel propter consanguinitatem, 
vel propter patriam sive partem, vel propter amicitiam, vel propter recepta beneficia. Et iste talis 
amor fiduciam tam in amato quam in amante reponit. Contra istos itaque duos amores fraus et 
malitia bestialis hominis operatur; que quidem fraus, quia duplicem amorem extinguit, ideo duplicem 
locum obtinet in Inferno. In isto enim VIII circulo punitur fraus que facit contra primum amorem; 
sed quia talis fraus committitur X modis, ideo iste octavus circulus in X malasbulgias est distinctus. 
Fraus autem que secundum amorem extinguit, in nono et ultimo circulo condemnatur; sed quia talis 
fraus quatuor modis committitur, ideo nonus circulus in quatuor partes dividitur ab autore. Et de his 
duabus fraudibus habetur superius [XI] cantu, ibi: 

La froda, ond'ogni conscientia e morsa, 
pud l'uom usar in colui che 'n lui fida, 
et in que I che fidanza non imborsa. 

Tractans autem de prima fraude, ipsam in VIII circulo collocat et distinguit, quem quidem 
circulum partitur in X partes, ut dictum est. 
tutto di pietra et di color ferrigno, 

Vult dicere hic autor quod octavus circulus, qui continet decem foveas, est totus petrosus, 
idest de petra factus; et ista talis petra est in colore ferrea, sicut est ille murus rotundus et altus qui 
in circuitu vallat eum. Unde ait in textu: 


vv. 4-6 


come Ia cerchia che d'intorno 'I volge. 
Nel dricto mezzo dei campo maligno 
vanegia un pozzo 


Dicit hic autor quod in medio illius campi maligni est 
unus puteus satis largus et profundus; sed quia in eo 
nichil a longe videtur, ideo vocat ipsum vanum. 


di cui suo loco dicera iordigno, 


Vult hic dicere autor de isto puteo aliud, non dico ad presens, quia qualiter sit ordinatus suo loco 
dicetur. 


vv. 7-9 


Quel clnghlo che rimane adunque e tondo 
tra 'I pozzo e 'I pie de l'alta ripa dura, 

Adhuc declarat hic autor situm octavi circuli, dicens quod sicut puteus qui est in medio est 
rotundus, ita illud totum quod est inter puteum et illam altam ripam, de qua descenderunt, est 
rotundum; et istud tale rotundum in decem foveas, que una Circuit aliam, est distinctum. Ideo 
sequitur cum exemplo: 


vv. 10-12 

Quale, dove per guardia de le mura, 
piu et piu fossi cingon Ii castelli, 

Qualiter enim una bulgia cingat aliam, exemplificando demonstrat quod, quemadmodum pro 
custodia murorum plures et plures fovee castella circundant, ita in isto VIII circulo una bulgia 
circumdat aliam, quousque perveniatur ad puteum qui est in medio collocatus. Et quemadmodum 
hoc mundo, ubi sunt plures fovee circa castra, super quamlibet foveam est unus pons, ita super 
malasbulgias sunt pontes, qui pontes rescindunt argines atque vallos, sed puteum non transcendunt. 
Ideo ait in textu: 

infin al pozzo che i tronca et raccogli. 

vv. 19-21 

In questo luogo, da Ia schiena scossl 
di Gerion, trovamoci; e 'I poeta 
tenne a sinistra, et io dietro mi mossi. 

Hic incipit prima malabulgia, in qua tractat de prima deceptione et fraude quam quis in luxuria 
operatur. Sed quia in luxuria committitur duplex fraus, ideo isti qui in ista bulgia puniuntur in duas 
partes et ordines sunt distincti. Prima enim fraus, que committitur in luxuria, est illa que committitur 
per aliquod medium, sicut per ambaxiatam, ut puta lenones qui semper ad deceptionem ambarum 
partium tendunt. Quia, ut videmus, lenones pulcritudinem, venustatem, et iuventutem mulieris 
homini magnificant, et mulieri hominis curialitatem, liberalitatem, et nobilitatem extollunt. Secunda 
vero fraus, que in luxuria committitur, est illa quam quis non per medium, sed per se ipsum 
immediate committit, ut puta quando homo suadet mulieri ut sue consentiat voluntati, promittens 
ei dolose ipsam accipere in uxorem, vel ipsam nunquam derelinquere, vel sibi in omnibus providere; 



185 


sed postquam suam perfecerit voluntatem, ipsam deserit vel expellit. Qui primam fraudem 
committunt vocantur lenones; qui vero secundam, dicuntur deceptores. Et isti ambo in ista prima 
malabulgia puniuntur. Sed quia secundi magis peccare dicuntur quam primi, ideo maioribus ictibus 
verberantur, ut patet in textu. 


vv. 25-27 

dal mezzo in qua ci venian verso 'I volto, 

Isti sunt lenones. 

di Ia con noi, ma con passi magiori, 

Isti sunt deceptores, qui dolose decipiunt mulieres. Et nota quod istos dicit magis ad tormenta 
currere quam lenones, quia maius peccatum est puellam cum deceptione habere, et postea 
relinquere seu expellere, quam alteri procurare. Unde Thamar, filia David, quando fuit illusa et 
decepta a fratre suo Amon, ait ei, ut habetur in secundo libro Regum, XIII capitulo: Maius est hoc 
malum quod nunc agis adversum me expellens me quam quod ante fecisti opprimens me. Et Phyllis 
ait ad Achillem, ut scribit Ovidius in libro Epistularum: 

Fallere credentem non est operosa puellam 
Gloria. Simplicitas digna favore fuit. 

Sum decepta tuis et amans et femina verbis. 

vv. 40-42 

Mentr'io andava, Ii occhi miei in uno 
furo scontrati: 

Iste leno, qui in ista bulgia cognoscitur ab autore, fuit quidam nobilis miles de Bononia, qui 
vocatus fuit dominus Veneticus de Caccianimicis. Unde ait sibi autor infra: 


vv. 49-51 

se le fation che porti non son false, 

Venedico se' tu Caccianimico. 

Hic Venedicus ideo in ista bulgia reperitur, quia sororem suam germanam, nomine Ghisolam, 
Opizoni marchioni Estensi non erubuit mediante pecunia procurare. Unde, confusione et verecundia 
ductus, ait ad Dantem: 


vv. 52-57 

Mal volontier Io dico; 
ma sforzami Ia tua chiara fa vella, 
che mi fa sovenir dei mondo antico. 

I' fu' colui che Ia Ghisolabella 
condussi a far Ia vollia dei marchese, 
come che suoni Ia sconcia novella. 

Quasi dicat: Ego sum ille qui propriam sororem alteri procuravi, quamvis sit horridum atque turpe 
solummodo dicere alteri propriam lenonizare sororem. Iste est enim ille Opizo, de quo habetur supra 
in VII circulo, cantu XII, girone primo. 

vv. 58-63 

et non pur io qui piango bolognese; 

Ad aliqualem sui excusationem et suorum civium abominabilem damnationem, dicit hic 
dominus Veneticus Danti quod non ipse solus Bononiensis propter peccatum lenocinii plangit ibi, 
quia in illa malabulgia sunt plures Bononienses mortui quam sint in Bononia modo vivi. Unde ait in 
textu : 

anzi n 'e questo luogo tanto pieno, 
che tante Ungue non son ora aprese 
a dicer Sipa tra Savana et Reno; 

Civitas Bononie sita est inter duo flumina; unum vocatur Savena, reliquum vero Renum. 
Bononienses vero utuntur quodam singulari vocabulo, scilicet sipa, et sonat in eorum 
lingua sit vel fiat; ut cum dicimus in latino: Sit nomen Domini benedictum, Bononienses vulgo 
dicunt: Sipa Io nome di Dio benedicto. Vult ergo autor dicere quod tot homines non sunt in Bononia 



186 


vivi, illud singulare vocabulum personantes, quot sunt Bononienses mortui in ista prima malabulgia 
propter peccatum lenocinii condemnati. Quod autem dicitur in textu: tante Ungue non son ora 
apprese / a dicer sipa, sic intellige: Cum de sero circa crepusculum vel de nocte Bononienses cum 
scolaribus sibi obviant alternatim, cum volunt scire utrum sint extrinseci sive cives, unus alteri dicit: 
«Dic sipa». Et si fuerit cives ille qui fuerit requisitus, statim perfecte resonat illud verbum; si autem 
advena fuerit vel scolaris, ad pronuntiationem illius verbe capitur in instanti. 
et se di cid vuoi fede o testimonio, 
recat'a mente ii nostro avaro seno. 

Hic reddit dominus Veneticus veram causam propter quam Bononienses communiter sunt 
lenones, quia communiter sunt avari. Et ex hoc solvitur questio que fit, ex quo scilicet peccato ex 
septem principalibus istud peccatum lenocinii oriatur. Et patet quia ex peccato avaritie. 


vv. 67-69 

7' mi ragiunsi con Ia scorta mia; 
poscia con pochi passi divenimo 
Ia 'v'uno scoglio de Ia ripa uscia. 

Postquam autor in ista prima malabulgia de lenonibus pertractavit, nunc in ista eadem tractat 
de deceptoribus, qui dolose decipiunt mulieres. Quorum peccatum ex quo ex VII principaliter oriatur, 
non bene clare apparet. Sed quantum ad presens, dico quod istud peccatum, scilicet decipere 
mulieres, aut oritur a luxuria aut ab avaritia. Nam quidam ipsas decipiunt, ut cum ipsis suas 
vuluptuosas expleant voluntates; quidam vero, ut ab ipsis extorqueant quicquid possunt. Et tales, 
ut ait Aristoteles, non luxuriosi, sed avari potius sunt censendi. Et causa est ista, quia nullum 
peccatum denominatur nisi a fine vel intentione. Unde beatus Ambrosius: Intentio tua operi tuo 
nomen imponit. Et poeta: Quicquid agant homines, intentio indicat omnes. 


vv. 82-84 

E 'I buon maestro, sanza mia dimanda, 
mi disse: «Guarda quel grande che vene», 
etc. 

Tractans autor de illis qui dolose decipiunt mulieres, inducit exemplariter poetando quendam 
antiquissimum regem Grecorum, nomine Iasonem, qui duas decepit maximas mulieres, Ysiphilem 
scilicet et Medeam, cuius deceptionis ystorie breviter iste sunt. In regno nanque Thesalie, quod 
quidem regnum Salonichium hodie appellatur, fuit antiquitus quidam nobilis et potens rex, nomine 
Peleus, pater illius bellicosissimi viri, scilicet Achillis, qui fuit fortissimus inter Grecos. Habebat autem 
iste Peleus fratrem germanum nomine Esonem; qui quidem Eson habuit quendam filium nomine 
Iasonem, iuvenem certe fortem et strenuum, ac etiam mirabiliter spetiosum. Hunc Iasonem 
primates Thesalie affectu mirabili diligebant, intantum quod in corde regis suspicio orta est ne Iason 
invaderet gubernacula regni sui. Illis autem diebus fama loquax per mundum insonuit quod in insula 
Coleo erat quidam aries cuius vellus erat aureum, ut fame preconium perhibebat; hunc aurei velleris 
arietem, describit hystoria sive fabula, custoditum fuisse mirabili cura et studio dei Martis. Nam 
quidam boves ipsi Marti consecrati, qui ex ore flammas igneas evomebant, et quidam draco aspectu 
et visu terribiles, erant ad ipsius aurei velleris custodiam per artem mathematicam deputati. Si quis 
vero miles bellicosus et fortis vellet dictum arietem possidere, oportebat eum cum predictis bobus 
primo inire certamen. Et si eorum victoria potiretur, oportebat eum draconem occidere insopitum. 
Quibus bobus devictis et dracone necato, debebat cum illis bobus terram arare, et dentes draconis 
avulsos in illa terra arata protinus seminare. Ex quo semine debebant oriri quidam homines armati 
mirabiliter bellicosi, et cum istis similiter debebat inire certamen. Et sic oportebat eum antequam ad 
aureum vellus posset accedere, tria periculosa bella subire. Pelleus autem rex Thesalie, dubitans de 
nepote, ipsum accersivit et ait ad eum: «O fili mi, gloria regni mei, si in regno meo quod tibi de iure 
succedet - quia nondum natus erat Achilles - esset aureum illud vellus, quod in Colcon insula 
custoditur, ego reputarer et dicerer gloriosior homo mundi. Perge igitur, care nepos, cum comitiva 
regum et principum, quos mea magnificentia tibi dabit, et vade in Colcon, ut per te possideam quod 
totis desideriis concupisco». Tunc Iason sicut curialis, probus, et dulcis, non advertens fallacias sui 
patrui versipellis, et ad mandata regis se offert totaliter pariturum. Unde rex, corde exhyllaratus et 
facie, mandavit uni ingenioso artifici, qui dicebatur Argus, ut navem maximam fabricaret que 
Iasonem et socios transportaret. Qui, iussa complens, fecit navem que ab autore <Argos> dicta est, 
et eius naute <Argonaute> dicti sunt. Dicitur autem ista navis prima fuisse navis, non quod prima 
fuerit - nam primo multe navicule facte fuerant - sed ista fuit prima navis que cum magnis velis ad 
loca remota transivit. Ideo dicta est etiam <pegasea>, idest <volans>; nam sicut avis pennis per 
aera volat, sic navis maria velis sulcat. Unde versus: More volantis avis, volat alta per equora navis. 
Fabricata autem navi, Iason cum nobili procerum comitiva, Herculis qui monstra devicit, Castoris et 

Pollucis, qui fuerunt reges in Grecia, Medi qui Medos condidit, Ameni qui Amenos fundavit, et aliorum 
quam plurium ascendit in eam. Navigans itque per mare, Iason applicuit primo ad portum troyanum, 
qui dicebatur tunc temporis Symenonta. Tunc Laumedon rex Troye, timens et dubitans de adventu 
Grecorum, ipsos inhoneste pepulit terra sua. Et ista fuit prima causa et radix illius terribilis guerre 
que postea inter Grecos viguit et Troyanos. Nam postquam de aureo vellere victoriam habuerunt, 
cum multis navibus ad portum Troye iverunt, et ibi positis de nocte insidiis, cum summo die 
Laumedon ad propulsandas naves ascenderet, insidie de vineis exeuntes, urbem totam edacibus 
flammis tradunt et ipsum Laumedontam occidunt. Filius autem eius, nomine Tros, civitatem 
incensam, mortuo patre in melius reparavit. Iason autem cum sociis prosequens vota sua ad 
quamdam insulam que Lempnos dicitur devenerunt. In hac vero insula non invenit Iason aliquem 
virum nisi solummodo regem, quia paulo antequam ipse Iason in insulam applicuisset mulieres 
Lempni omnes masculos cuiuscumque conditionis, status, vel etatis existerent una nocte 
interemerunt, preter Ysiphilem, que patri suo naturali dilectione commota, vitam voluit condonare. 
Et hoc manifeste apparet per epistulam quam scripsit ipsa Ysiphile Iasoni contra Medeam, ubi sic 
ait: 

Prodidit illa patrem; rapui de cede Thoanta. 

Deseruit Coleos; me mea Lempnos habet. 

Hoc autem scelus mulieres Lempni ideo perpetrarunt, quia viri earum quodam tempore profecti 
ad bellum, habita victoria, cum uxoribus et filiabus hostium se carnaliter miscuerunt; et adeo dulci 
amore cum ipsis confederati sunt, quod postquam ad propria sunt reversi intantum suas mulieres 
exeerati fuerunt, quod nullus voluit cum aliqua sub uno tecto iacere, vel ad unam mensam similiter 
manducare. Unde ipse, dolore succense, quia ut ait Ovidius: Quelibet iratis ipse dat arma dolor. 
Habito inter eas et deliberato consilio, una nocte omnes masculos necaverunt, preter Ysiphilem, que 
suo patri pepercit, ut dictum est. Ad hanc igitur insulam veniens Iason et applicans ad civitatem, 
inveniensque ipsam viris totaliter vacuatam, vi voluit capere civitatem. Sed mulieres Lempni, sicut 
scribit Statius V libro Thebaydos, portas clauserunt, muros et turres ascenderunt, et civitatem 
viriliter defenderunt. Videns vero Iason quod non potuisset vi armorum capere civitatem, se 
convertit ad dolos. Ysiphilem enim filiam regis alloquitur, et verbis dulcibus et compositis ipsam 
flectens, promittit sibi ipsam capere in uxorem, et omnibus mulieribus Lempni viros etiam se 
daturum, nec non et civitatem et insulam totam se offert legaliter defensurum. Tunc Ysiphile, nimium 
credula, portas aperit, Iasonem recipit, et regni totius dominium sibi tradit. Iason autem duobus 
annis cum ipsa remansit, tanta fuit pulcritudine sua captus; et hoc est quod ipsa scribit ei in epistula 
sua dicens, sicut narrat Ovidius: 

Urbe virum vidi, tectoque animoque recepi! 

Hic tibi bis estas, bisque cucurrit hyems. 

Tandem, expletis duobus annis, ipsam duobus filiis gravidam dereliquit, et ad Colcon, ut dictum 
est, pro aureo vellere festinavit, promittens sibi se reversurum ad ipsam. Sed ipse, habita victoria 
de Colchis, ipsam decepit et nunquam ad ipsam est reversus. Unde ipsa hoc sibi improperat per 
epistulam dicens: 

Tertia messis erat, cum dare vela coactus, 

Implesti lacrimis talia verba tuis: 

«Abstraor, Ysiphile; sl dent modo fata recursus, 

Vir tuus hinc abio, vir tibi semper ero». 


Et infra: 


Cur tua polliciti pondere verba carent? 


Vir meus hinc ieras, non vir meus inde redisti. 


Ideo ait autor in textu: 

vv. 91-93 

Ivi con segni et con parole ornate 
Ysiphile inganno, Ia giovinetta 
che prim'avea tutte l'altre ingannate. 

Hoc est dicere: Iason decepit Ysiphilem, que primo omnes alias deceperat mulieres, que contra 
consilium ordinatum patrem suum noluit trucidare. 

Viso quomodo Ysiphile fuit decepta, ad Medeam breviter transeamus. Recedens itaque Iason 
ab Ysiphile, venit in regno Coleorum, in quo regno regnabat tunc temporis rex Oetes, qui liberis 
carens, unicam filiam, Medeam nomine, possidebat; que quamquam iam ad annos nubiles 
pervenisset, a puerilibus tamen annis se totam exhibuerat liberalibus disciplinis, et adeo in 
mathematica erat experta, ut per exorcizationes nigromanticas lucem subito vertebat in tenebras, 
ventos inducebat, et pluvias corruscationes generabat, et grandines ac etiam tumidos terremotus, 
fluviorum autem decursus per declivia loca labentes ad superiores partes refluere et redundare 
cogebat, hiemali etiam tempore arbores frondibus et prata floribus vestiebat, iuvenes quoque 
senescere, et senes iuvenescere faciebat. Hec etiam, ut credidit antiqua gentilitas, luminaria magna 
celi, solem scilicet atque lunam, contra naturalem ordinem faciebat subito eclipsari. Que omnia non 
vere sed fantastice operantibus demonibus faciebat. Hec itaque cum esset virgo nimium speciosa, 
vulnerata amore Iasonis docuit ipsum quomodo domaret boves Marti consecratos, qui erant ad 
custodiam arietis deputati. De quibus Ovidius in libro Epistularum: 

Martis erant thauri plus quam per cornua sevi, 

Quorum terribilis spiritus ignis erat. 


et quomodo, domitis bobus atque devictis, draconem 
per vigilem trucidaret. Quo trucidato sive necato, 
docuit ipsum terram arare, dentes draconitidos 
seminare, armatos natos ex dentibus debellare, et sic 
vellus aureum transportare. Quod nil aliud hec poetica 
narratio sonat nisi quod rex Coleorum habebat ydolum 
aureum ad modum arietis fabricatum, cui ydolo fecit 
templum mirabile fabricari, in quo templo thesaurum 
recondidit infinitum. Locum autem, ne violentia capi 
posset, munivit foveis, muris, turribus, atque armis. 
Posita vero custodia et defensione visibili, adhibuit 
etiam et invisibilem; nam per artem magicam, in qua 
sua filia nimium docta erat, tales apparentes custodie 
ibi erunt. Iason autem multa astutia et prudentia 
regnum Coleorum intravit, omnia que ordinata erant 
ad templi et regni custodiam dissipavit atque removit, 
et thesaurum totum cum ydolo asportavit. Ipsam 
autem Medeam, cuius opere hec omnia fecerat, in 
uxorem accepit et secum in Greciam ipsam ducens 
tandem duobus filiis gravidam dereliquit, et aliam 
uxorem accepit. Unde ipsa Medea ipsum Iasonem de 
sua fallacia in quadam epistula quam scribit Ovidius 
increpat in hec verba: 


Intrasti patrie regna beata mee 


Et formosus eras, et me mea fata trahebant ; 


Abstulerant oculi lumina nostra tui. 


Perfide sensiti? quis enim bene celat amorem? 


Cur unquam Colchi magnetida vidimus Argon? 


At michi plus equo? flavi placuere capilli 


Et decor et Ungue gratia ficta tue. Et si ego 

Te non iuvassem ac etiam docuissem 


Semina iecisses totidem sumpsisses et hostes 


Ut caderet cultu cultor ab Ipse suo 


Quantum perfldie tecum scelerate perisset? 


In memoria etiam habere deberes qualiter et quomodo me in templo Dyane sacramentaliter 
adiurasti dicens: 

Per mala nostra precor, quorum potes esse levamen 
Per genus, et numen cuncta videntis avi, 

Per triplices vultus arcanaque sacre Dlane, 

Et si forte aliquos gens habet ista deos - 
O virgo, miserere mei, miserere meorum ; 

Effice me meritis tempus in omne tuum! 

Quodsi forte virum non dedignare Pelasgum - 
Spiritus ante meus tenues vanescat in auras 
Quam thalamo nisi tu nupta sit ulla meo! 

Et ad hec sacrilega iuramenta Iunonem et Dianam in testimonium invocasti dicens: 

Conscia sit luno sacris prefecta maritis, 

Et dea marmorea cuius in ede sumus! 

Vidi etiam lacrimas - an pars est fraudis in illis? 

Sed cito sum verbis capta puella tuis, 


quod contra mandata patris amore tui tauros domui, 
per vigilem draconem sopivi, et ex dentibus natos 
milites debellavi. 


Et tunc tibi, que raperes, vellera tuta dedi. 


Proditus est genitor, regnum patriamque reliqui; 


Munus, in exilio quod licet esse, tuli! 


Virginitas facta est peregrini preda latronis; 


Deficit hoc uno lictera nostra loco. 


Quod facere ausa mea est, non audet scribere dextra. 


Et sicut non audeo scribere ea que pro tuo amore tunc feci, ita nunc pro tua crudelitate id 
quod concepi faciam et non dicam. Duos enim filios, quos ipsa Medea genuerat ex Iasone, propriis 
manibus interfecit et ipsos patri in quodam convivio tradidit devorandos. Propter peccatum itaque 
deceptionis et fraudis, quod contra Medeam commisit Iason, ideo in ista prima malabulgia ponitur 
ab autore. Ideo ait in textu: 
et di Medea aneor si fa vendetta. 

vv. 100-102 

Gia eravam Ia 've Io stretto calle 
con 1'argine secondo s'incroclcchia, 

Hic incipit secunda malabulgia, in qua autor, postquam in precedenti de lenonibus et illis qui 
mulieres decipiunt pertractavit, de adulatoribus sive blanditoribus poetando pertractat, ponens ipsos 
in putridissimis stercoribus esse mersos; et hoc ad ostendendum quantum istud peccatum feteat in 
naribus sapientum. Nam nullum est fere peccatum quod ita displiceat homini sapienti sicut est 
adulatio sive blanditio, que alio nomine a sapientibus assentatio nuncupatur. Continet autem istud 
peccatum maximam deceptionem et fraudem, quia nunquam in se continet veritatem. Unde legitur 
de quodam imperatore romano quod cum se coram suis principibus collaudaret, dicens quod 
omnibus bonis desiderabilibus abundaret, ac etiam peteret utrum aliquo indigeret, et omnes 
responderent quod nichilo indigebat, ait sibi quidam philosophus: Uno indiges, quo indigent omnes, 
quia de te coram te nullus loquitur veritatem. Quantum enim adulatio sit grave peccatum patet per 
beatum Augustinum super psalmos. Duo, inquit, sunt genera persecutorum, scilicet vituperantium 
et adulantium. Sed plus nocet lingua adulatoris quam manus interfectoris. 

Propter quod adulatores vitare debemus quadruplici ratione: Primo, quia adulatores sunt velut 
aucupes, animas capientes; Proverbiorum 39: Homo qui fictis loquitur verbis et blandis sermonibus 
amico suo, rete expandit gressibus suis. Et ideo viri sapientes contra adulatores semper stant 
mirabiliter celati, ne eorum fallaciis capiantur. Proverbiorum primo: Frustra iacitur rete ante oculos 
pennatorum. Legitur enim de quodam philosopho, nepote Platonis, quod dum quidam sibi adularetur 
ait: «Desine adulari, nichil enim proficies». Secundo, quia adulatores sunt sicut syrene, animas in 
peccatis dormire dulciter facientes; Ysaie XIII: Syrene in delubris voluptatis. Sirene sunt pisces 
marini habentes spetiem mulieris, que ita dulciter cantant quod nautas faciunt obdormire. Simili 
modo adulatores suis adulationibus homines ad se trahunt, et tanquam a dormientibus, denarios, 
raubas, et alia bona carpunt; contra quos Ysaie, tertio capitulo, loquitur nobis Deus: Popule meus, 
qui te beatum dicunt ipsi te decipiunt. Sed quid faciunt sapientes, claudunt certe aures dum eorum 
adulationibus commendantur. Beatus Ieronimus: Nos ad patriam festinantes mortiferos syrenarum 
cantus surda debemus aure transire. Tertio, adulatores sunt sicut scorpiones vel apes; scorpio enim 
facie blanditur, sed cum cauda venenum infundit. Apes etiam mei portant in ore, sed in cauda 
aculeum gestant. Sic et adulatores in facie laudant, sed in absentia vituperant. Ideo tales, ut 
venenata animalia, sunt vitandi. Ieronimus in quadam epistula: Quis iuxta viperam somnum securus 
capit? Que si non percutiat, certe solicitat. Securius est enim perire non posse, quam iuxta periculum 
non perisse. Et Seneca: Habet suum venenum blanda oratio. Et ideo, iuxta sententiam cuiusdam 
doctoris: Cum sapiens laudatur in facie, flagellatur in corde. 

Quarto, adulatores sunt sicut fricatores; fricant enim sermonibus blandis quem aliis modis 
plicare non possunt. Sicut ponit Crisostomos exemplum de tauro quem, si non possunt homines 
verbibus subiugare, fricant manibus eius cervicem. E contra autem, sapiens vir potius vult argui et 
reprehendi quam blandis sermonibus collaudari. Unde David ait in Psalmo: Corripiet me iustus in 
mina et increpabit me; oleum autem peccatoris, idest adulatio blanda, non inpinguet caput meum. 
Et Tullius in libro De Amicitia: In obsequio amicorum comitas assit; affectatio vero vitiorum adiutrix 
procul admoveatur. Scitum est enim illud verbum Catonis: Multo melius acerbos inimicos habere, 
quam eos amicos qui dulces videantur; illos verum sepe dicere, hos nunquam. Adulatores autem 
veritatem nunquam dicunt, et si aliquando dicunt, non causa veritatis commendande dicunt, sed ut 
possint placere vel aliquid extorquere. Et si placere vel extorquere non possunt, ad opprobria se 
convertunt. Unde legitur in istoriis Romanorum quod dum quidam adulator multum Vespasiano 
imperatori adulatus fuisset, et nichil ab eo accepisset, ait ille ad imperatorem: «Vulpis potest pellem 
sed non animum commutare». Cui ait magnificus imperator: «Huiusmodi hominibus debemus risum, 
nobis correctionem, malefactoris penam». Et ideo Tullius, in libro De Amicitia, dicit: Nullam in 
amicitia pestem esse maiorem quam adulationem, blanditionem, et assentationem. 


vv. 115-117 

Et mentre che Ia giu con l'occhlo cerco, 
vidi un coi capo si di merda I ordo , 

Tractans autor de adulatoribus, duos maximos adulatores in exemplum adducit: Et primo 
quendam militem de Luca, qui vocabatur Alexius de Anterminellis. Iste enim isto vitio fuit mirabiliter 
maculatus. Unde percutiendo sibi caput, quod quidem zuccam, idest cucurbitam, nominat ipse autor, 
quia sicut cucurbita est levis et vacua, ita adulatores, et maxime Lucani, habent capita levia et 
vacua; ait ut habetur in textu: 


vv. 124-126 

«Qua giu m'anno som merso te lusinghe 
ond'i' non ebbi mai Ia lingua stucca». 

Secundo ponit quandam antiquissimam meretricem que Tayda dicebatur, que, ut scribit Terentius 
in suis comediis, fuit maxime adulatrix. Nam cum semel quidam suus Amasius ei diceret: «Habeo 
ego magnas gratias apud te?» Respondit, ut ait Terentius: «Imo ingentes», idest mirabiles. Quam 
responsionem redarguit Tullius in libro De Amicitia dicens: Magnas agere gratias Thais satis erat 
respondere <magnas>; <ingentes> inquit. Et subdit Tullius: Semper auget assentator id quod ille 
cuius ad voluntatem dicitur vult esse magnum. Propter peccatum igitur adulationis facit autor de 
ista Thayda mentionem; et ab ista omnes meretrices, quia adulatrices sunt, Thayde appellantur. Et 
ideo ait in textu: 

vv. 133-136 

Tayda e, Ia puttana che rispose 
at drudo suo quando disse: «6 io gratie 
grandi apo te?» «Anzi maravilliose!» 

Si vero queritur unde adulatio oriatur, idest ex quo ex VII peccatis mortalibus, dico quod oritur 
ex pusillanimitate; quia adulatores pusillanimi sunt et viles. Ideo timent dicere veritatem; 
pusillanimitas autem oritur ex peccato invidie, quia iuxta Salomonem, parvulum occidit invidia. 

In isto XVIII cantu continentur tres comparationes et tria notabilia. 


[Comparationes] 
vv. 40-42 


PRIMA COMPARATIO. 


Quale, dove per guardia de le mura 
piu et piu fossi cingon Ii castelli, 
etc. 

vv. 13-15 


SECUNDA COMPARATIO. 


et come a tai fortezze da ' lor sogli 
a Ia ripa di fuor son ponticelli, 

Iste due comparationes sunt superius explanate. 


vv. 28-30 

TERTIA COMPARATIO. 


come i Roman per Texercito molto, 

1'anno dei Iubileo, su per Io ponte 
anno a passar Ia gente modo coito, 

Comparatio talis est: Omni enim anno centesimo est Rome, ut tradit antiquorum vera relatio, 
non solum plena sed plenissima omnium peccatorum remissio omnibus, scilicet accedentibus ad 
limina beatorum apostolorum Petri et Pauli. Romani autem, propter infinitam multitudinem que illo 
anno Rome concurrit, talem modum super pontem Sancti Angeli gentibus transeuntibus invenerunt. 
Nam in utroque capite pontis positi sunt custodes, qui taliter ordinant transeuntes ex una enim 
banda sive latere pontis: quidam habent faciem versus castrum Sancti Angeli, quod quidem castrum 
est in capite pontis, et vadunt ad Sanctum Petrum; ex alia vero parte a Sancti Petri basilica venientes 
vadunt versus montem, qui quidem mons est ab alio capite pontis. Exemplificat itaque autor et dicit 
quod quemadmodum anno iubilei, dum Rome est generalis remissio omnium peccatorum, una gens 
vadit ad Sanctum Petrum et alia redit, sic in ista malabulgia ab una parte ibant lenones et ab alia 
deceptores. 

Iubileus autem annus quid sit et unde dicatur breviter est videndum. Iubileus enim erat in 
veteri testamento quilibet annus quinquagesimus, in quo anno, secundum quod legitur in Levitico, 
omnis servus efficiebatur liber, omnis possessio que vendita erat, ad venditorem redibat. In isto 
eodem anno quiescebat terra Iudeorum, quia non arabatur nec serebatur. Debita etiam isto anno 
dimittebantur. Habuit autem ortum sive initium a quadam victoria quam habuit Abraam contra 
quattuor reges, scilicet regem Elamitarum, regem Babilonis, regem Ponti, et regem gentium; propter 
quam quidem victoriam omnes captivos quos ceperant illi reges, Abraam liberos abire 
permisit. Iobel enim lingua ebraica dicitur remissio ; inde iubileus, idest remissivus. Ob hoc autem 
institutus est quinquagesimus annus, quia tunc erat Loth quinquaginta annorum quando ipsum de 
manibus regum eripuit Abraam; vel tunc erat quinquagesimus annus ex quo locutus fuerat Deus 
Abrahe; vel Abraam peritus astrorum in quibus etiam, secundum quosdam Zoroastem, magice artis 
inventorem, instruxit, noverat quod intemperies aeris que fit ex elevatis vaporibus vel depressis 
planetis semper versus ad L annos ad temperiem redeat. Et quod vidit fieri in astris voluit invitare 
in terris. Christiani autem omni anno centesimo, quia centesimus numerus est perfectior 
quinquagesimo, faciunt Iubileum, in quo remittuntur omnia debita peccatorum et in quo omnes qui 
sunt servi peccato efficiuntur liberi Deo. 


[Notabilia] 
vv. 37-39 


PRIMUM NOTABILE. 


Ai come facen lor levar le berze 
a le prime percosse! gia nessuno 
le seconde aspectava ne le terze. 

Istud est notabile curiosum, in quo ponit quod ille anime a cornuti demonibus sic scopate 
velocissime propter verbera decurrebant. Berze enim in lingua florentina pedes, sive calcaneum, 
prefigurat. 


vv. 82-84 

E 'I buon maestro, sanza mia dlmanda, 
mi disse: «Guarda quel grande che vene, 
et per dolor non par lagrlma spanda: 

In hoc notabili est notandum quod magnanimi homines, sicut fuit iste Iason, propter dolores 
quos sustinent sive habent, lacrimas non expandunt, quia sensualitatem a qua lacrime oriuntur 
rationi subiciunt. Unde legitur de Catone, quod dum esset in Asia et sibi mors filii qui Rome 
decesserat nuntiata fuisset, mox respondit: «Satisfecit nature filius meus, quia mortalis erat». Unde 
Tullius de hac magnanimitate Catonis in libro De Amicitia loquens ait: Aut enim nemo, quod quidem 
magis credo, aut si quisquam sapiens est, Cato sapiens fuit. Quomodo enim, ut alia omittam, 
mortem filii tulit. 


vv. 85-87 

quanfaspecto reale aneor rltenel 

Proprium est enim magnificorum virorum, quod licet a felicitate in miseriam cadant, quod 
mores altos non dimittunt. Nam ut manifeste videmus, multi ribaldi, quia sint filii nobilium, etiam 
nullo statu infimo in gestis et moribus cognoscunt. 

Et sic patet XVIII cantus. 


XIX 

INCIPIT XVIIII CANTUS PRIME CANTICE COMEDIE. 


In isto XVIIII cantu autor tractat de tertia malabulgia, que incipit ibi: 
Gia eravamo, a Ia seguente tomba, 

et finit ibi: 


rimontd per Ia via onde discese. 


Ponit autem in ista bulgia symoniacos, pena quorum est quod sunt deorsum capite supplantati, 
et plantas habent velut candelas accensas. 


DEDUCTIO TEXTUS DE VULGARI IN LATINUM. 


vv. 1-39 

Volens autor de symoniacis pertractare, more exclamatorio intonat contra ipsos, dicens: «O Symon 
mage, o miseri sequaces, qui res divinas, idest ecclesias et prebendas, que bonitate gratuita debent 
esse sponse Dei, vos lupi rapaces pro auro adulteramini et argento. Et ideo convenit quod pro vobis, 
idest contra vos, modo intonet tuba mea; quia in tertia bulgia statis». Facta vero exclamatione more 
poetico, dicit ipse autor, quod iam devenerat ad sequentem tumbam, idest ad tertiam bulgiam, in 
qua symoniaci stant sepulti; et videns eorum penam, ad Deum admiratorie se convertit, dicens: «O 
summa sapientia, quam admirabilis est ars tua, quam ostendis in celo, in terra, et in inferno, et 
quantum iuste compartitur virtus tua». Et postquam apostrophavit ad Deum, ad nos apostrophat in 
hunc modum, dicens: «Ego vidi illam bulgiam per costas et fundum quibusdam foraminibus totam 
plenam. Et quodlibet foramen erat largum uniformiter et rotundum». Et cuiusmodi forme essent, 
exemplificando declarat, dicens: «Non videbantur michi illa foramina ampliora neque maiora quam 
illa que sunt in pulcro templo mei sancti Iohannis, facta pro locis baptizantium sacerdotum; unum 
quorum foraminum non sunt adhuc multi anni quod ego fregi propter unum puerum qui suffocabatur 
in illo. Et istud sit sigillum quod omnem hominem qui esset deceptus clarificet et declaret». Postquam 
autem illa foramina exemplariter declaravit, ostendit quomodo et qualiter in uno quolibet foramine 
stat una anima cum accensis pedibus transplantata, dicens quod extra os cuiuslibet foraminis 
superabant, idest exibant, unius peccatoris pedes et crura usque ad nates, et totum aliud a natibus 
usque ad caput interius ibi stabat. Piante autem cuiuslibet peccatoris erant ita accense, quod sic 
fortiter palpitabant quod fregissent strambas atque ritortas. Qualiter vero illorum piante arderent, 
exemplificando declarat dicens, quod quemadmodum lignum vel aliud aliquod unctuosum, dum 
inflammatur, non statim comburitur, sed flammiger ignis lambit solummodo illam superficiem 
unctuosam, sic ille ignis divinus pariter et eternus lambebat pedes illorum a calcaneis usque ad 
punctas pedum. Exemplificatis igitur tam locis penarum quam ipsis penis, dum ipse autor universos 
attentissime respexisset, videns unum qui plus aliis in suo foramine torquebatur, ait ad Virgilium: 
«Quis est ille, o magister, qui plus quam alii sui consortes palpitando turbatur, et quem rubicundior 
flemma lambit?» Ad quem Virgilius: «Si tu vis quod ego te portem illuc inferius, per illam ripam que 
plus iacet, ab ipso scies de se et de suis tortis, idest ab ipso scies quis et que peccata commisit». 
Cui Dantes: «Tantum est michi pulcrum quantum tibi placet. Tu es enim dominus meus et scis etiam 
desideria que tacentur». 

vv. 43-87 

Tunc Virgilius ipsum suis brachiis dulciter apprehendit, et per illam ripam que minus est ardua ipsum 
portavit, usque ad illum qui sic dolorose pedum commotionibus condolebat. Cum autem Dantes 
applicuisset ad illum, ait: «O quicunque es qui caput tenes inversum, anima tristis sicut palus fixa, 
michi loquere, si tu potes». Stabat autem ipse autor iuxta illam animam sic defixam, sicut stat 
aliquando frater qui confessionem audit perfidi sicarii, et illa anima subito exclamavit: «Es tu istic, 
Bonifatius? De duobus enim annis michi est Scriptura mentita. Es tu sic tam cito illo ere satiatus 
atque repletus, pro quo non timuisti pulcram dominam fraudulenter auferre, et ipsam postea 
vituperabiliter pertractare?» Tunc autor audiens ista verba, talis est effectus, quales efficiuntur illi 
qui non intelligunt id quod respondetur eisdem, quasi elusi, et nesciunt respondere. Quod advertens 
Virgilius, mox sibi ait: «Dic sibi cito non sum ille, non sum ille quem tu credis». Et ille respondit sicut 
sibi a magistro fuerat imperatum. Unde ille spiritus transplantatus fortiter pedes torsit, et postea 
suspirando voce lugubri ait ei: «Si tu qui michi loqueris non es Bonifatius, quid ergo a me queris? Si 
enim tantum est tibi cure scire quis ego sum, quod tu propter hoc ripam descenderis, scias quod 
ego fui iam magna clamide coopertus, et vere filius urse fui, sic cupidus et avarus quod ut possem 
ursiculos sublimare, superius in mundo es in bursa reposui, et istud es me in isto foramine imbursavit. 
Subter vero caput meum sunt alii mei predecessores qui symonizando me in vita alia precesserunt 
per istius petre fissuras absconsi. Illuc inferius etiam ego cadam, quando veniet ille quem credebam 
te esse quando interrogationem subitam tibi feci. Sed plus est tempus quo pedes habeo sic 

combustos, et quo steti capite sic inverso, quod ipse non stabit pedibus rubeis hic plantatus. Quia 
post ipsum veniet operis turpioris ex parte occidentali unus pastor sine lege, cui convenit quod me 
et ipsum cooperiat et excuset. Novus enim Iason erit de quo legitur in Machabeis quod sicut sibi fuit 
mollis Anthyocus suus rex, ita erit ei mollis ille qui Franciam modo regit». 

vv. 88-133 

Postquam vero ille spiritus suis dictis finem imposuisset, autor ipsum mirabiliter increpavit; sed 
primo facit quandam sui excusationem dicens: Ego nescio si hic fui nimis presumptuosus et audax, 
quod ego respondidi tantum huic metro, dicens: «Dic michi: quantum thesaurum voluit noster 
dominus Ihesus Christus a Sancto Petro antequam claves ecclesiasticas in sua poneret potestate? 
Certe non quesivit ab eo nisi <veni post me>; nec Petrus nec etiam alii apostoli acceperunt a Mathia 
aurum sive argentum quando sorte fuit electus ad locum quem perdidit anima prava, idest ludas 
Scarioth. Et ideo hic remane; tu es enim, sicut decet, bene punitus; et custodias bene pecuniam 
male captam, que te fecit contra Karolum sic audacem. Et si non esset quod adhuc michi vetat 
reverentia summarum clavium, quas tu in vita alacri tenuisti, ego uterer verbis adhuc gravioribus, 
quia avaritia vestra mundum contristat, deprimendo bonos et sullevando pravos. De vobis enim 
pastoribus animadvertit Evangelista, quando illa que sedet super aquas meretricari cum regibus sibi 
fuit methaphorice in visione monstrata; illa nempe que cum VII capitibus orta est, et circa X cornua 
habuit argumentum quousque virtus placuit viro suo. Fecistis enim, re vera, vobis deos aureos et 
argenteos. Et que differentia est inter vos et ydolatras? nisi quod ipsi ydolatre adorant unum, et vos 
adoratis centum?» Finita vero curiosissima exprobatione quam contra symoniacos fecit autor, ad 
Constantinum imperatorem cum quadam admiratione pariter et dolore sua verba convertit, dicens: 
«Hai Constantine, quanti mali fuit mater, non tua, dico, conversio, sed illa dos quam a te recepit 
primus dives pater». Et interim quod autor tales notas illi spiritui decantabat, ille spiritus, sive ira 
sive conscientia morsus, fortiter cum ambobus pedibus se urgebat. Ideo ait in textu: «forte spingava 
con ambo le piote». His autem omnibus sic completis, Virgilius cum ambobus brachiis cepit Dantem, 
et per illam viam per quam descenderat reascendit; et ipsum non deposuit quousque super quartum 
pontem qui operit quartam bulgiam baiulavit. Ibique suaviter ipsum deposuit, suaviter dico propter 
arcum qui est adeo erectus quod esset capris verissime durus passus. Et de illo ponte unum aliud 
vallum vidit. Ideo ait in textu: «Indi un altro vallon mi fu scoverto». 

EXPOSITIO LICTERE. 


vv. 1-6 


O Symon mago, o miseri seguaci 
che le cose di Dio, che di bontate 
deon essere spose, et voi rapaci, 
etc. 


Postquam autor in cantu superiori de pena lenonum, deceptorum, et adulatorum prosecutus 
est, nunc in isto cantu tractat de symoniacis et de pena que magis competit eis. Nam ponit eos 
deorsum capite, in quibusdam foraminibus sive puteolis transplantatos. Et hec pena satis 
correspondet peccatis eorum; ipsi enim symoniaci semper in hac vita procurant quomodo possint et 
qualiter in statu ecclesiastico sublimari. Et sic, sicut ipsi in hoc mundo volunt semper et appetunt 
altiora, ita in Inferno in infimis retruduntur; ita ut in eis illud evangelicum videatur impletum, quod 
Dominus comminatur dicens: Qui se exaltat humiliabitur. Tractans vero de symoniacis, facit contra 
eos exclamationem more poetico, dicens: «O Simon mago, o miseri seguaci», etc. Incipit autem 
suam exclamationem a Symone quodam mago, a quo Symone venditores et emptores 
ecclesiasticorum bonorum symoniaci nominantur. Dico largo modo. Stricto modo emptores dicuntur 
symoniaci, sed venditores geziaci, a quodam scilicet discipulo Elysei prophete nomine Gezi, qui 
propter pecuniam et donaria que petiit a Naman syro, quem a lepra curaverat Elyseus, effectus est 
leprosus ipse et semen suum, ut habetur in quarto libro Regum, V capitulo. Autor vero largo modo 
hic accipit symoniacos tam pro venditoribus quam pro emptoribus. Cuius Symonis ystoria talis est: 
Cum apostoli et discipuli Domini, sicut scribit beatus Lucas, Actuum, 8 capitulo, per Iudeam et 
Samariam verbum Domini predicarent, miracula facerent, homines baptizarent, et credentibus 
Spiritum Sanctum darent, quidam magus qui vocabatur Symon, seducens gentem Samarie, dicens 
se esse aliquem magum cui auscultabant omnes, a minimo usque ad maximum, dicentes: <Hic est 
virtus Dei que vocatur magna>, credidit Phylippo evangelizanti de regno Dei et baptizatus est. 
Videns autem signa et virtutes maximas fieri, stupens admirabatur. Et videns quod per impositiones 
manus apostolorum daretur Spiritus Sanctus, obtulit eis pecuniam dicens: «Date et michi hanc 
potestatem, ut cuicunque imposuero manus, accipiat Spiritum Sanctum». Petrus autem dixit ei: 
«Pecunia tua tecum sit in perditione, quoniam donum Dei existimasti pecunia possideri. Non est 
pars neque sors tibi in sermone isto. Cor enim tuum non est erectum coram domino». Hucusque 
beatus Lucas. 

Ab isto itaque Symone, qui Spiritum Sanctum emere voluit, omnes vendentes et ementes 
spiritualia karismata symoniaci appellantur. Contra hunc itaque Symonem et suos sequaces vox 
poetica clamat, dicens: O Symon mago, etc. ut supra. Sed quia hic agit autor de symoniacis, ideo 
circa ipsum peccatum tria breviter indagemus: primo, unde oriatur; secundo, quomodo diffiniatur; 
tertio, quot modis committatur. Circa primum nota quod symonia nascitur ex peccato avaritie. Nam 
beatus Petrus dixit Symoni mago, ut habetur Actuum VIII capitulo: Pecunia tua tecum sit in 
perditione, quoniam donum Dei existimasti pecunia possideri. Ille enim, et qui emit et qui vendit 
dona Dei, avaritia commovetur. Dicuntur autem bona spiritualia dona, quia debent donari, non vendi. 
Unde Dominus in Evangelio Mathei, IIII capitulo: Gratis accepistis, gratis date. Sed heu hodie 
impletus est ille versus Ovidii, imo potius posset dici sanctissima prophetia: 

Curia pauperibus clausa est, dat census honores. 

Circa secundum, nota quod istud peccatum taliter diffinitur: Symonia est studiosa voluntas 
emendi vel vendendi spirituale vel annexum spirituali. In qua diffinitione ostenditur quod non solum 
actus emendi vel vendendi est symoniacus, sed etiam studiosa voluntas; et bene dicit studiosa 
voluntas, quia si fuerit momentanea, non est propter hoc symoniaca iudicanda. Circa tertium vero, 
nota quod symonia committitur tribus modis, sicut dicit beatus Gregorius super illud Ysaie, XXVIII 
capitulo: Beatus qui excutit manus suas ab omni munere. Primo modo committitur symonia pecunia 
mediante, ut cum datur vel recipitur aliquod munus, sicut voluit dare Symon magus, et sicut recepit 
discipulus Elysei. Secundo modo committitur lingua, ut puta precibus, promissionibus, sive minis. 
Precibus dico, sicut mater filiorum Zebedei, que rogavit Christum pro filiis dicens, Mathei XX: Dic ut 
sedeant hii duo filii mei unus ad dexteram et aliud ad sinistram tuam. Que quia carnaliter spirituale 
petebat, non fuit a Domino exaudita. Promissionibus, sicut fecit Iason regi Anthyoco, qui promisit ei 
multa auri et argenti talenta, ut sibi sacerdotium donaretur, sicut habetur in secundo libro 
Machabeorum. Minis autem, sicut faciunt nobiles et magnates, qui minantur electoribus nisi ad suas 
eligant voluntates. Contra quos ait Dominus in Evangelio: Nolite timere eos qui occidunt corpus, etc. 
Tertio vero modo committitur symonia officio, quando scilicet pro beneficiis ecclesiasticis clerici se 
faciunt ordinari, ut de patrimonio Ihesu Christi valeant ditari et sublimari et cum prebendas 
ecclesiasticas vane et luxuriose consumunt, contra quos ait beatus Ieronimus: Bona pauperum 
pauperibus non dare sacrilegium est. Et est sacrilegium sacre rei furtum. 
che le cose di Dio, che di bontate 
deon essere spose, et voi rapaci 
per oro et per argento avolterate, 

Vult hic dicere autor quod bona Dei, que bonitate gratuita debent expendi, mali prelati 
tanquam lupi rapaces destruunt et corrumpunt. Vel secundum aliam licteram, mali prelati qui debent 
de iure et ex officio eis commisso bona spiritualia custodire, tractare, et zelare tanquam sponsas, 
ipsi sicut adulteri per aurum et argentum indignis et insufficientibus largiuntur. Ideo immediate 
subiungit: 

or conven che per voi suoni Ia tromba; 

Quasi dicat: Propter sacrilegia que in bonis spiritualibus commisistis convenit ut tuba, idest 
vox - subaudi poetica - intonet contra vos. 


vv. 7-9 


Gia eravam a Ia seguente tomba Hic incipit tertia malabulgia et finitur in isto eodem cantu, ibi: 
«rimonto per Ia via onde discese». 

vv. 10-12 

O somma sapientia, quanta e 1'arte 

che mostri 'n cielo, in terra et net mal mondo, 

quia secundum Divinam Scripturam, omnia in sapientia facta sunt, et secundum Philosophum, ad 
sapientem pertinet ordinare. Et ideo autor, videns omnia que a Deo sunt sapientissime ordinata, 
cum quadam admiratione apostrophat, dicens quod omnia que sunt in celo, in terra, et in Inferno 
sunt optime ordinata. 

vv. 13-15 

I' vidi per le coste e per Io fondo 
piena Ia pietra livida di fori, 
d'un largo tutti e ciascun era tondo. 

Hic designat autor materiam et formam istius tertie bulge. Materiam ponit, dicens istam 
bulgiam de petra livida esse factam; formam vero, cum ait quod ista petra livida et obscura est, 
plena per costas et fundum quibusdam foraminibus uniformiter et rotundis. Et ut ista foramina 

qualiter facta sint melius intelligere valeamus, facit de ipsis quandam comparationem ad illa que 
sunt in ecclesia beati Iohannis Baptiste de Florentia, dicens: 


vv. 16-18 

Non mi paren men ampi, ne magiori, 
che quei che son nel mi' bel San Giovanni, 
facti per luogo de' baptezatori: 

Ad cuius comparationis intelligentiam clariorem, est sciendum quod in civitate Florentie est 
unum admirabile templum, beato Iohanni Baptiste hodie consecratum; sed antiquitus fuit Marti 
paganorum tempore dedicatum, sicut dictum est supra, circulo VII, girone secundo, cantu XIII. In 
isto autem templo sunt fontes in quibus pascali tempore pueri baptizantur; in quorum fontium 
circuitu sunt quatuor puteoli, in quibus stant sacerdotes et levite ad baptismatis officium deputati. 
Exemplificat itaque autor et dicit quod illa foramina que in ista bulgia vidit, in quibus sunt symoniaci 
transplantati, non sunt ampla minus nec maiora quam sint illi puteoli qui sunt in Sancto Iohanne 
Baptista. 


vv. 19-21 

l'un de Ii quali, aneor non e molt'anni, 
rupp'io per un che dentro v'annegava: 

Dum quadam die Dantes, autor istius altissime Comedie, esset in templo predicto, et pueri 
luderent in fontibus eiusdem templi, accidit quod unus puer ludendo, se in unum puteolum fontium 
illorum involveret. Cum autem brachiis et cruribus esset ibi puer implicitus, et nullo modo posset 
inde extrahi vel exire, Dantes ut posset puerum a morte servare, puteolum illum fregit et puerum 
liberavit. Sed si aliquis querat cur Dantes hanc ystoriam hic inserere voluit, taliter respondetur: quia 
multi se inaniter iactant de operibus alienis, virtuosorum facta sibi mendaciter ascribendo, ideo autor, 
ne aliquis se istam induat Comediam, more cornicule, que se pennis alienis ornavit, hoc factum hic 
ponere voluit, ut omnes sciant autorem huius Comedie esse Dantem qui illum puteolum dissipavit 
sive fregit, quod quidem factum omnibus notum fuit. Ideo sequitur in textu: 
et questo sia suggel c'ogn'uomo sganni. 

vv. 71-73 

«Chi e colui, maestro, che si cruccia, 
guizzando piu che Ii altri suoi consorti», 
diss'io, 
etc. 


Videns autor animas symoniacas sic eversas, vidit inter eas unam que motu crurium magis 
conqueri videbatur, et quam in pedibus rubicundior flamma lambebat. Unde de ipsa certitudinem 
habere desiderans, ait ad Virgilium: «Quis est ille, o magister?» Cui Virgilius: «Si tu vis 
ut [te] portem usque ad illum, ab ipso scies de se et de suis obliquis. Iste autem fuit Nicholaus papa 
tertius, natione romanus, de filiis ursi». Sed hic oritur questio, scilicet quare symoniaci, et maxime 
Pape, habent pedes ita flamma rubicunda succensos. Respondeo: pro pede enim accipimus 
affectum; nam sicut corpus pede, ita anima movetur affectu. Per flammam vero accipimus caritatem, 
qua anima inflammatur. Et ideo in figura huius summus Pontifex calciamenta rubea gestat in pedibus, 
ad ostendendum quod sui affectus debent esse caritate succensi. Cum itaque symoniaci suos 
affectus non igne caritatis, sed cupiditatis, habeant inflammatos, ideo in Inferno a divina iustitia, 
que omnia ponderat equa libra, pedes et plantas taliter habeant inflammatos. 


vv. 46-48 

«O qual che se' che 'I di su tien di sotto, 
anima trista come pal commessa», 
comincia ’ io a dir, «se puoi, fa ' motto». 

Postquam autor a Virgilio fuit portatus ad papam Nicholaum, nesciens ipse autor quis ille esset 
eversus, ait ad eum: «O anima tristis, que inversa manes, si potes, loquere ad quesita». Et illa 
anima sic ab autore rogata, credens ipsum esse Bonifatium papam, quem secundum prophetias et 
oracula expectabat, subito exclamavit: «Es tu iam istic, es tu iam istic, Bonifatius?». Quasi dicat: 
Quomodo es tu iam ita cito mortuus? Certe quando ego in papatu vivebam, per prophetyas et oracula 

tunc prescivi quod quasi decem annis in illa sede triumphare debebas. Et ecce fere modo completi 
sunt octo. Ideo ait in textu: 


vv. 52-57 

«Di parecchi anni mi menti Io scritto. 

Se' tu si tosto di quel a ver satio, 
per Io qual non temesti torre a 'nganno 
Ia bella donna, et poi di farne Stratio?». 

Credens Nicholaus Bonifatium ad inferos descendisse, in vituperium sue avaritie dixit ei: «Es 
tu tam cito illo ere satiatus, pro quo non timuisti fraudulenter auferre pulcram dominam, et postea 
ipsam inhoneste tractare?» Ista autem pulcra domina, quam dicit Nicholaus dolose Bonifatium 
abstulisse, dupliciter potest intelligi: primo pro Romana Ecclesia, que est mater et caput omnium 
ecclesiarum, de cuius pulcritudine habetur in Canticis: Pulcra es et decora filia Ierusalem. Hanc 
autem dominam abstulit Bonifatius multa astutia, dolo, et fraude Celestino pape, cui in papatu 
successit. Quod autem dicit: «et poi di farne Stratio», sic intellige: Licet Bonifatius Romanam 
Ecclesiam gubernaret, non tamen ipsam ut sponsam Dei Unigeniti verebatur. Nam uno semel, cum 
esset cum cardinalibus ait: «Alii pape fecerunt miracula, sed ego faciam mirabilia». In quo quidem 
verbo timor Domini, qui secundum Salomonem est initium sapientie, et per quem declinat omnis 
homo a malo, secundum eundem inclusus non erat. Secundo modo, pro quadam magna domina 
comitissa, scilicet Margarita, quam ipse papa Bonifatius, avaritia ductus, ut suo posset comitatu 
potiri, abstulit viro suo, domino scilicet Nello de Petra, cui dicta domina nupta erat; et dedit eam in 
uxorem Marchioni nepoti suo. Sed postquam dicte comitisse bona omnia usurpavit, voluit ipsam 
reddere primo viro. Sed ipse eam renuit, eo quod dotes rehabere nequibat, dicens: «Ego nolo equam 
sine herba». Unde Bonifatius ipsam, ne alicui magno viro adhereret qui eam defendere posset, 
vinculis alligavit. Ideo Nicholaus: 

«Se' tu si tosto di quel aver satio, 
per Io qual non temesti torre a 'nganno 
Ia bella donna et poi di farne Stratio?» 

vv. 70-72 

Et veramente fui figliuol de l'orsa. 

Duplici modo fuit iste filius urse: primo, quia fuit de domo Ursinorum de Roma; secundo, quia 
fuit totus cupidus et avarus, ad modum urse. Nam ursa ita est avida comedere mei quod omnia 
pericula pro nichilo reputat, dum modo ipsum mei valeat degustare. Sic iste et Dei offensam et 
penas inferni pro nichilo reputavit, quas bene se habiturum sciebat propter vitium symonie ac etiam 
rapacitatis, quibus duobus vitiis in hac vita valde fuit intentus, dum modo posset fratrem, nepotes, 
atque consortes super omnes romanos principes exaltare. Ideo ait: 

Veramente fu' filliuol de l'orsa, 
cupido si per avanzar Ii orsatti 
che su /'avere, et qui mi misi in borsa. 

vv. 73-75 

Di sotto al capo mio son Ii altri tracti - subaudi pape. Dicit hic Nicholaus quod omnes illi pape qui 
eum precesserunt symonizando sub capite suo in illa petra absconsi [sunt]. 

vv. 76-78 

La giu caschero io altresi quando 
verra colui - subaudi Bonifatius 

Hic satis aperte Nicholaus ostendit quod nullus suorum successorum descendit ad inferos; et 
hoc quia nullus symoniacus fuit; sed Bonifatium expectabat tanquam symoniacum summum. Nam 
inter Nicholaum et Bonifatium omnes summi pontifices sine symonia fuerunt. 


vv. 79-81 

Ma piu e 'I tempo gia che ' pie mi cossi, 
et ch'i' son stato cosi sottosopra, 
ch'ei non stara piantato co' pie rossi: 

Vaticinatur hic Nicholaus et dicit quod quando Bonifatius veniet in Infernum, non stabit tanto 
tempore cum accensis pedibus transplantatus quanto tempore stetit ipse. Et assignat causam, 
dicens quod post ipsum Bonifatium fuit papa Benedictus, post Benedictum vero papa Clemens, qui 
Clemens ei in hoc loco succedere debebat, sicut in papatu post illos duos in hoc mundo successit. 
Ed ideo seguitur immediate: 

vv. 82-84 

che dopo lui verra di piu iada opra, 

di ver' ponente un pastor senza legge, 

tal che conven che me - idest Nichoiaum - et lui - 

idest Bonifatium, - ricopra. 

Iste pastor venturus, de quo vaticinatur hic Nicholaus tertius, fuit dominus Bertrandus 
archiepiscopus Burdegalensis, qui post mortem Benedicti fuit factus summus Pontifex in hunc 
modum: Dum enim Romana Ecclesia post mortem dicti Benedicti vacaret, dictus archiepiscopus 
Burdegalensis composuit cum Phylippo rege Francorum, quod si sibi Romanum Pontificium cum 
cardinalibus procuraret, quod ipse faceret dicto regi omnia que sibi essent placita atque grata. Inter 
alia vero que sibi promisit fuerunt VII: Primum fuit quod promisit sibi Romanam Curiam de Ytalia 
extrahere et in partibus ultramontanis sub tyrannide dicti regis facere residere. Secundum, ad 
petitionem dicti regis creare duodecim cardinales. Tertium, ordinem Templariorum deponere. 
Quartum, magistrum Templi et Templarios igni tanquam hereticos et ydolatras condemnare. 
Quintum, omnes possessiones et bona Templariorum ipsi regi tribuere et regno Francie perpetuo 
confiscare. Sextum, decimam omnium ecclesiarum et bonorum ecclesiasticorum et regnorum et 
provinciarum Alamanie, Anglie, Ispanie, et Francie dicto regi per X annorum spatium condonare. 
Septimum, corpus pape Bonifatii tanquam hereticum concremare. Tunc ipse rex Phylippus suos 
ambaxiatores Perusium, ubi erat Romana Curia, cardinalibus destinavit, cum quibus taliter fecit quod 
dominus Bertrandus archiepiscopus Burdegalensis summus pontifex efficitur et Clemens vocatur. 
Factus autem Papa, omnia que regi promisit et multa alia, preter septimum, quia illud implere non 
potuit, adimplevit. Optime ergo dicit Nicholaus vocans ipsum pastorem sine lege: Nam sine lege 
intravit, sine lege vixit, et sic, secundum Apostulum, sine lege damnatus de hac vita migravit. Quod 
enim sine lege intraverit, patet quia symoniace papatum emit a rege Francie. Quod sine lege vixerit, 
universo mundo patet quomodo et qualiter Ecclesiam tyrannice rexit, luxoriose vixit, et guerram 
maxime per Ytaliam seminavit; finis autem suus veridice scitur quomodo cum esset gravi infirmitate 
gravatus, beatis apostolis Petro et Paulo vovit quod si sibi sanitatem restituerent, quod Romanam 
Curiam Romam reduceret sine mora. Recepta vero a Deo misericorditer sanitate, ipsa abutens in 
sui damnationem votum taliter adimplevit, quod sicut debebat ire versus Romam, versus Galliam se 
direxit. In quo itinere, dum esset serenitas summa, facta est tempestas venti, pluvie, grandinis, 
tonitruorum et fulminum ita grandis, quod omnes milites et pedites illum in itinere reliquerunt. Sed 
post modicum, tranquillitate reversa, reversi sunt milites qui ad ipsius erant custodiam deputati. Et 
invenerunt dictum papam de suo curru in terram a fulmine sic deiectum, quod nec vere vivus nec 
vere mortuus apparebat. Quem cum ad proximam villam duxissent, in nocte spiritum exalavit. Quod 
autem in textu dicitur: Io qua I conven che me et lui ricopra, duobus modis intelligi potest. Primus 
est iste: Tanta et talia mala faciet pastor iste, quod mala que nos duo, scilicet ego Nicholaus et 
Bonifatius fecimus, quasi pro nichilo videbuntur. Secundus vero modus est iste: Iste enim Clemens 
me Nichoiaum et Bonifatium cooperiet in Inferno. 


vv. 85-87 

Novo Iason sara, di cui si legge 
ne' Machabei; et com'a quel fu molle 
suo re, cos i fia lui chi Francia regge. 

Sicut secundo libro Machabeorum Divina Pagina manifestat, fuit in Ierusalem quidam sacerdos 
nomine Iason, qui summum sacerdotium ambiens, ivit ad regem Anthiocum, promittens ei argenti 
talenta trecenta et sexaginta, et ex redditibus talenta octingenta, si sibi sacerdotium regia autoritate 
daretur. Insuper promisit ei alia centum quinquaginta talenta si sibi concederet edificare in 
Ierusalem gignasium et ephebiam. Est autem gignasium locus ubi addiscitur ludus palestre, in quo 
ludo Hercules adoratur. Ephebia vero est lupanar puerorum, que quidem duo Deus vetuit super 
omnia filiis Israel. Que quidem omnia cum rex annuisset et Iason principatum obtinuisset, ut dicunt 
Hebrei, ignis sanctus qui vigiter in altari ardebat, quique duraverat a tempore Moysi usque ad 
tempora illa, statim extinctus est. Vocat itaque Nicholaus papam Clementem novum Iasonem, quia 
sicut Iasoni rex Anthyocus fuit mollis, idest flexibilis ad vendendum sacerdotium, ita Clementi fuit 
flexibilis rex Phylippus ad vendendum papatum, sicut glosa superior manifestat. Quia vero hic fit 
mentio de talento, videamus quid sit talentum, et quot sunt genera talentorum. Talentum enim, 
secundum Ysidorum, XVI libro Eth., est mensura sive pondus septuaginta duarum librarum, sicut 
Plautus ostendit, qui ait duo talenta esse centum quadraginta quatuor librarum. Est autem triplex 

talentum, scilicet minus, medium, et summum. Minus constat ex quinquaginta libris; medium ex 
septuaginta duabus, et istud est aput Romanos; summum vero ex centum viginti. 

vv. 97-99 

et guarda ben Ia mal tolta moneta, 
ch'esser ti fece contra Carlo ardito. 

Mala moneta, que Nicholaum papam contra regem Karolum effecit audacem, tripliciter accipitur in 
hoc loco. Primo modo accipitur sic: Maxime divitie quas in papatu habuit Nicholaus, ipsum ad tantam 
superbiam et audaciam induxerunt, quod non erubuit filiam regis pro nepote suo petere in uxorem, 
cuius petitioni rex nullo modo voluit assentire. Secundo modo accipitur sic: Cum rex Karolus regnum 
Sicilie invasisset et omnibus Siculis gravis esset, papa Nicholaus, propter pecuniam quam habuit ab 
imperatore Constantinopolitano, regnum Sicilie Petro regi Aragonum invadere et capere occulte 
permisit. Tertio modo accipitur sic: Cum quadam vice Karolus esset Rome, Nicholaus ab inimicis 
regis accepta pecunia ipsi regi mandavit quod antequam sol occumberet, de Roma exiret et pontem 
Ciperanum transiret. Iste Karolus fuit primo comes Provincie et postea rex Sicilie, qui Corradinum 
imperatorem electum una cum duce Austrie et comite Gerardo de Pisis decapitavit. 

vv. 106-108 

Di voi pastor s'accorse il Vangelista, 
quando colei che siede sovra l'aque 
puttanegiar coi regi a lui fu vista; 

Hic contra malos prelatos invehit autor dicens: Di voi pastori. Non dicit de Ecclesia, quia 
Ecclesia semper est bona, sed de pastoribus qui aliquando mali sunt vel esse possunt: s'accorse il 
Vangelista, quando colei etc., ubi advertendum est, quod beatus Iohannes Evangelista vidit unam 
visionem que in XVII Apocalipsis capitulo continetur, que talis est: Vidit enim unam mulierem 
sedentem super aquas, que habebat poculum aureum in manu sua plenum abominatione, et 
immunditia fornicationis eius; et in fronte habebat scriptum istud nomen: «Babillon magna mater 
fornicationum et abominationum terre». Et erat ebria de sanguine sanctorum; et cum ea 
fornicabantur reges terre. Ista mulier signat malos prelatos, que ideo meretrix dicitur, quia, relicto 
Deo qui est verus sponsus anime, dyabolo adultero per diversa peccata et specialiter per avaritiam 
copulatur, quod iniquius malus prelatus operari non potest. Ecclesiasticus X: Nichil iniquius quam 
amare pecuniam. Super aquas vero sedere dicitur, quia prelati in delitiis requiescunt. Habet autem 
poculum aureum in manu sua plenum abominatione, quia mala subditis exempla propinant. Quod 
autem in fronte habet scriptum «Babilon magna», nil aliud est nisi quia mali prelati sunt confusiones 
subditorum; nam Babillon <confusio> interpretatur. Mater vero fornicationum dicitur, quia omnia 
mala a malis oriuntur prelatis. Sed quid vult dicere quod erat ebria de sanguine sanctorum et quod 
fornicabatur cum regibus terre, nisi quia mali prelati bonos opprimunt, expellunt, et persequuntur, 
et malos promovent, fovent, et sublimare procurant? Nam, ut manifeste videmus, ista meretrix, que 
malos prelatos significat, guerram seminat, discordiam amat, rem publicam conculcat, et tyrannos 
promovet et exaltat. Verum enim sponsum suum, qui eam de suo latere in cruce formavit, vel 
imperatorem qui eam bonis temporalibus et magnis honoribus sublimavit, tanquam meretrix fugit, 
et nunc illi regi, nunc illi iniqua et adultera amicitia copulatur. 


vv. 109-111 

quella che con le sette teste naque, 
et a le diece corna ebb'argomento, 
fin che virtute al su' marito piaque. 

Hic vult ostendere sacramentaliter autor quo tempore et quando facta est Romana Ecclesia, 
idest prelati Ecclesie meretrix, unam aliam visionem ponendo, que in predicto Apocalipsis capitulo 
declaratur, ubi sic dicitur: Et abstulit me angelus in desertum in spiritu, et vidi mulierem sedentem 
super bestiam coccineam, plenam nominibus blasphemie, habentem capita VII et cornua X. Ista 
mulier signat malos prelatos, qui dicuntur mulier propter mollitiem et deceptionem. Mulier enim 
dicitur quasi mollier a mollitie, cuius natura est hominem decipere et ad luxuriam provocare. Sic 
mali prelati suos subditos per mala exempla effeminant, perypocrisim decipiunt, et ad bona carnalia 
et delectabilia per vite mollitiem trahunt. Tunc autem ista mulier super bestiam coccineam fuit posita 
ad sedendum quando mali prelati romane urbis dominium susceperunt. Que quidem urbs dicitur 
bestia, quia quando Romani Deum non cognoscebant, bestias adorabant; sicut quando Esculapium 
in forma serpentis et Iovem in forma arietis excolebant. Coccinea vero, idest rubicunda, dicitur 
propter sanguinem innumerabilium martyrum quem fuderunt. Quod autem ibidem dicitur, quod erat 
plena nominibus blasphemie, nichil aliud est nisi quia Deum, dum adorabant ydola, blasphemabant. 
Habet autem ista bestia VII capita et X cornua. Septem enim capita ideo habere dicitur, quia ipsa 

Roma VII montes continet intra muros. Unde sibi dicitur per prophetam: «Ve tibi, civitas septicollis». 
Et Virgilius in Georgicis: 

Septem uno sibi muro circundedit arces. 

Per decem autem cornua possumus accipere universale ipsorum Romanorum dominium quod 
per universam mundi machinam habuerunt: per decem enim, in quo universitas numeri continetur, 
quia supra decem nullus est numerus, universale dominium designatur. Unde circa finem mundi, ut 
habetur in Daniele et Apocalipsi atque Sibilla, in X regna Romanorum imperium dividetur. Tunc 
autem ista mulier meretrix supra bestiam sanguinolentam que habet VII capita et decem cornua 
sedit, quando bona temporalia tanquam venenum in Ecclesia sunt diffusa. Unde dicitur quod illa die 
qua Constantinus Augustus Romanam Ecclesiam in temporalibus sublimavit, et romane urbis 
dominam fecit, quod audite sunt voces de celo. «Heu heu, hodie diffusum est venenum in ecclesiam». 
Vult itaque dicere autor, quod quando fuit Romana Ecclesia in temporalibus sublimata, quod tunc 
nata est cum VII capitibus, quia posita fuit domina alme urbis, que ut dictum est septem montes 
continet intra muros. Ideo ait in textu: 
quella che con le sette teste naque, 


Quod autem sequitur: 


et a le diece corna ebe argomento, 


fin che virtute ai su' marito pia que, 


sic intelligendum est: quousque boni et sancti prelati 
in romana sede sederunt, bona temporalia sive 
dominia, que per X cornua figurantur, optime 
gubernarunt; et contra ipsa cornua ipsam Romanam 
Ecclesiam impugnantia, secundum Deum viriliter 
restiterunt. Sed quando in dicta sede mali prelati 
sederunt, bona ipsa temporalia sive divina, que eis ab 
imperio sunt concessa, male rexerunt, et contra 
impugnationem tyrannorum resistere secundum 
Deum minime valuerunt; et hoc quia secundum 
virtutes vivere noluerunt. Ideo ait in textu: 


fin che virtute ai su' marito piaque, 


idest quousque placuit virtus prelato qui est sponsus Ecclesie erga X cornua optime se rexerunt. 

vv. 112-114 

Facto v'avete dio d'oro et d'argento; 

Secundum beatum Augustinum, illud ab homine colitur quod pre ceteris diligitur. Prelati enim 
avari et maxime symoniaci, qui amore pecunie spiritualia bona vel vendunt vel emunt, manifeste, 
ut experientia manifestat, magis temporalia quam spiritualia diligere comprobantur. Unde 
convincuntur, secundum eundem doctorem, pecuniam adorare. Et ideo autor comparatione 
ydolatrarum eos condemnat, interrogative Nicholao pape petendo: «Que differentia est inter vos et 
ydolatras, nisi quod illi unum et vos centum simulacra adoratis?» Quasi dicat: Ydolatre, ut sunt 
Saraceni, Tartari, et alie gentium nationes, adorant unum deum, quia quelibet secta adorat suum 
deum. Sed vos symoniaci, cupidi et avari, tot deos adoratis quot symoniace recipitis sive datis. Ideo 
magis quam illi in hoc mundo detestandi, et in alio extitis puniendi. 


vv. 115-117 

«Ai, Costantin, di quanto mal fu matre, 
non Ia tua conversion, ma quella dote 

che da te prese 'I primo ricco patre!». 

Pia exclamatione autor invehit in Constantinum, dicens: Non tua conversio fuit mater tanti 
mali, sed illa dos quam a te recepit primus dives pater, idest beatus Silvester, cui primo bona 
temporalia ab ipso imperio sunt concessa; propter quam dotem Romana Ecclesia, quia male utitur 
ipsa, in Apocalypsi, ut dictum est, meretrix nominatur. Dotes autem quibus Constantinus Sanctam 
Romanam Ecclesiam tanquam magnificus et munificus sponsus dotavit sunt iste: primo nanque die 
quo in urbe romana a beato Silvestro baptisma suscepit, in quo quidem baptismo splendor quidam 
mirabilis super eum emicuit, ibique Ihesum suam lepram mundantem se vidisse asseruit, hanc 
legem per universum romanum Imperium observandam instituit ut Christus, qui eum a lepra 
mundaverat, ab universa urbe et universo orbe tanquam verus Deus creator et redemptor omnium 
coleretur. Secunda die hanc legem sacratissimam dedit, ut si quis Christum blasphemasset capite 
puniretur. Tertia, ut quicunque paganus alicui Christiano iniuriam facere attemptaret, dimidia parte 
suorum bonorum omnium privaretur. Quarta, ut sicut imperator romanus est caput et princeps 
omnium regum et principum orbis terre, sic romanus pontifex caput ab universis episcopis et 
ecclesiis habetur. Quinta, ut quicunque malefactor ad ecclesias Christianas confugerit, ab omnibus 
curiis servetur immunis. Sexta, ut nullus nisi de licentia sui antistitis ecclesiam edificet vel altare 
intra muros breviter civitatis cuiuscunque. Septima, ut ad edificationem ecclesiarum decime 
possessionum regalium tribuantur. Octava, ipse christianissimus imperator ad locum ubi iacebat 
corpus beati Petri apostoli accessit, ibique de suis culpis se lamentabiliter accusavit. Postmodum, 
accepto bidente, ad fundamentum basilice construende terram primus aperuit, et in suis scapulis in 
honorem XII apostolorum XII cophinos foras iecit. Privilegia etiam tributa et vectigalia et 
possessiones magnificas ipsi Ecclesie Romane concessit. Fabricavit etiam multas ecclesias in urbe 
et spetialiter istas: ecclesiam lateranensem, que est episcopium urbis et orbis, in honorem Christi 
Domini Salvatoris, iuxta quam edificavit baptismum in quo fuit a lepra mundatus; et ab ipso 
baptismo ecclesia lateranensis Sanctus Iohannes ad Lateranum vulgariter nominatur; ecclesiam 
Sancti Petri extra urbem, que est de episcopatu portuensi; ecclesiam Sancti Pauli, similiter extra 
urbem, que est de episcopatu hostiensi; ecclesiam Sancti Laurentii, que dicitur foris muros; 
ecclesiam Sanctorum Marceilini et Petri, ubi mater sua, Sancta scilicet Elena, est sepulta; ecclesiam 
Sancte Agnetis, etiam extra muros, ubi sua filia beata Constantia sibi ma[u]soleum fabricavit, in 
quo ipsa una cum beata Artemia et Athica requiescit. Infra muros vero fecit unam basilicam in 
honorem Sancte Crucis et aliam in honorem XII Apostolorum, et iste sunt maiores et digniores 
ecclesie urbis. 


vv. 118-120 

Et mentr'io Ii cantava cotai note, 
o ira o conscientia che 'I mordesse, 
forte spingava con ambo le piote. 

Duabus de causis homo a suo statu quieto sive pacato subito commovetur: prima causa est 
ira, que secundum Damascenum est accensio sanguinis circa cor, et secundum Philosophum est 
appetitus vindicte; et utrumque membra quieta commovet et conturbat. Secunda est remorsus 
conscientie, que secundum Ysaiam, est vermis qui nunquam moritur, sed semper intima cordis rodit. 
Et ideo videns autor quod papa Nicholaus plus solito pedibus se vergebat, ait: Interim quod ego sibi 
talia decantabam, ipse, aut ira aut conscientia motus, cum ambobus pedibus fortiter se movebat, 
more dico ludentium; homo enim quando manibus ludit, hac illacque brachia manusque commutat. 
Sic ille spiritus transplantatus cruribus et pedibus se movebat, sicut soliti sunt ludentes brachia 
manusque movere. Ideo ait in textu: 
forte spingava con ambo le piote. 

Ista enim duo vocabula, spingava scilicet et piote, sunt vocabula florentina; unum verbum, reliquum 
vero nomen. Spingabat, idest <ludebat>; con le piote, idest <cum pedibus>. 

vv. 121-123 

7' credo ben c'al mio duca piacesse, 
con si contenta labia sempre attese 
Io suon de le parole vere espresse. 

Dicit hic autor quod Virgilius ostendit in facie quod verba que ipse autor contra symoniacos est 
locutus sibi optime placuerunt, et hoc quia fuerunt vera ea que dixit, et aperte et expresse probata. 
Istud vero vocabulum, scilicet labbia, est ydioma Tuscorum et tantum valet quantum <apparentia 
faciei>. Unde quando gratiosam faciem alicuius hominis volumus commendare dicimus: «Questi a 
una bella labia». Et ad probationem quod ea que dixit Virgilio placuerunt, dicit ipse autor quod 
Virgilius cum ambobus brachiis eum cepit, et per illam ripam per quam descenderat reascendit. Nec 
eum deposuit quousque ipsum super pontem qui est super quartam bulgiam baiulavit; ibique 
suaviter eum posuit, unde potest quarta fovea contemplari. Ideo ait: 

Indi un altro vallon mi fu scoperto. 

In isto XVIIII cantu continentur quatuor comparationes et totidem notabilia et tria vaticinia. 


[Comparationes] 
vv. 16-18 


PRIMA COMPARATIO. 


Non mi paren men ampi ne magiori 
che quei che son nel mio bel San Giovanni, 
fatti per luogo de' battezatori ; 

Lictera plana est. 

vv. 28-30 


SECUNDA COMPARATIO. 


Qual suole il fiammegiar de te cose unte 
muoversi pur su per Ia strema buccla, 
tal era Ii da' calcagni a le punte. 

Comparatio talis est: Sicut quando aliquod unctuosum accenditur vel crematur, non statim 
comburitur, sed flammiger ignis lambit primo illam superficiem unctuosam, sic ille anime 
transplantate in pedibus, hoc est per planitiem pedis a pollice usque ad calcaneum habent illam 
talem superficiem inflammatam. 


vv. 49-51 

TERTIA COMPARATIO. 


Io stava come 'I frate che confessa 
Io perfido assessin, che, poi ch'e fitto, 
richiama lui, 
etc. 


Vult hic dicere autor quod ipse stabat iuxta illam animam sic eversa, sicut est solitus stare 
frater qui audit confessionem perfidi assessini. Et illa anima que stabat eversa, ita loquebatur et 
respondebat autori quemadmodum assessinus suo loquitur confessori, qui postquam est infixus in 
terra clamat ad eum, et hoc quia mortem refugit quantum potest. 


vv. 58-60 

QUARTA COMPARATIO. 


Tal mi fec'io, qua' son color che stanno, 
per non Intender cid ch'e lor rlsposto, 
quasi scornati, et rlsponder non sanno. 

Sepe sepius accidit quod quando quis cum alio loquitur, quod responsionem sibi factam non 
intelligit: et tunc stupor sive pudor invadit eum, que quidem due passiones causant taciturnitatem 
in homine; et ideo stat stupidus, et respondere non potest. Simili modo, dum Dantes cum illo spiritu 
loqueretur, quia responsionem sibi factam non intellexit, ideo pudore sive stupore percussus 
obmutuit. Sed nota quod differentia est inter pudorem et stuporem. Pudor enim, sive verecundia, 
causatur in homine quando manifestatur in eo aliquid quod vellet celari, sicut quando in adulterio 
comprehenditur sive furto, et tunc ex tali verecundia omnia membra moventur suo modo ad facinus 
occultandum: quia oculi deprimuntur, facies avertitur, et ex tali verecundia coloratur. Et ratio est, 
quia sanguis currit ad faciem ad illam verecundiam expellendam. Lingua etiam, ne aliquid indicet, 
colligatur. Stupor autem est passio subito perturbans. Et ideo stupet homo in subitis, de quibus 
ymaginationem primitus non habebat, et tunc efficitur pallidus in facie. Et ratio est quia sanguis, 
sentiens timorem sive tremorem in corde, totus fugit illuc ad ipsum corroborandum et confortandum. 

Ista quidem talis passio invadit aliquando etiam milites bellicosos. Unde Ieronimus ad Augustinum: 
Fortissimos quosque milites subita bella conturbant, et ante coguntur fugere quam arma corripere. 
Que autem istarum duarum passionum sit peior, secundum Boetium dicitur esse stupor; et ratio est 
quia verecundia oritur ab exteriori, stupor autem ab interiori. Et ideo Philosophia, primo libro De 
Consolatione, Boetium increpans ait: «Quid taces? Pudore an stupore siluisti? Mallem pudore, sed 
te ut video stupor oppressit». 


[Notabilia] 
vv. 37-39 


PRIMUM NOTABILE. 


«Tanto m'e bel, quant'a te piace: 
tu se' signore, et sai ch'i' non mi parto 
dal tu' volere, et sai quel che si tace». 

In hoc notabili commendatur discipulus pariter et magister; discipulus, in eo quod que 
beneplacita sunt magistro, beneplacita sunt et sibi; magister, in eo quod non solum intelligit ea que 
sibi a discipulo proponuntur, sed etiam ea que, vel propter timorem, vel propter ignorantiam, 
occultantur. Multa enim in corde absconsa tenemus, que propter timorem sive verecundiam 
propalare veremur, vel propter ignorantiam manifestare nescimus. Ille igitur prudentissimus est 
auditor qui non solum intelligit id quod audit, sed considerat etiam id quod occultatur in corde. 


vv. 88-96 

SECUNDUM NOTABILE. 


«De, or mi di': quanto tesoro volle 
Nostro Signore in pria da sancto Pietro 
ch'e' Ii ponesse le chiavi in balia? 

Certo no' i chiese se non <Vienmi retro>. 

Ne Pier ne Ii altri tolsero a Mathia 
oro o argento, quando fu sortito 
al luogo che perde Tanima ria. 

Verba sunt Dantis contra prelatos symoniacos et avaros; in quibus verbis condemnat prelatos 
qui tenent in mundo locum Christi et Apostolorum, sed eorum vitam minime imitantur. Et adducit 
hic contra eos duo gloriosa exempla. Primum est exemplum Christi, qui, quando dedit beato Petro 
apostolo claves regni celorum, non petivit ab eo nisi solummodo Veni post me, idest imitare vitam 
meam. Secundum exemplum est Apostolorum, qui quando beatum Mathiam loco lude in apostolum 
elegerunt, nec aurum nec argentum ab eo protinus acceperunt, nec etiam petiverunt. 


vv. 100-105 

TERTIUM NOTABILE. 


Et se non fosse c'ancor Io mi vieta 
Ia reverentia de le somme chiavi 
che tu tenesti ne Ia vita lieta, 
io userei parole aneor piu gravi; 
che Ia vostra avaritia il mondo attrista, 
calcando i buoni et sollevando i pravi. 

In hoc notabili admonet nos hic autor, quod licet symoniacam perfidiam detestari et tanquam 
detestandam fugere debeamus, nichilominus, propter reverentiam summarum clavium que nobis 
celum aperiunt atque claudunt, ipsos prelatos sustinere debemus; non propter ipsos, quia digni sunt 
morte, sed propter claves, quibus etiam in malis prelatis revereri debemus. Unde habetur in iure, 
de excomunicatione que virtute clavium fulminatur, quod sive sit iusta sive iniusta, timenda est. 

vv. 115-117 

QUARTUM NOTABILE. 


«Ai, Costantin, di quanto mal fu matre, 
non Ia tua conversion, ma quella dote 
che da te prese 'I primo ricco patre!» 

In hoc notabili demonstratur quod multa bona possunt fieri bona intentione, que propter 
malum finem bona non sunt. Dotes autem quas Constantinus Augustus Ecclesie Romane concessit 
fuerunt bone, quia Deo et Ecclesie date et bona intentione donate, ut scilicet Deus laudaretur et 
Ecclesia honoraretur, et clerici et pauperes inde sustentarentur. Sed mali prelati finem alium 
invenerunt, quia de ipsis bonis nec Deus laudatur, immo potius blasphematur, nec Ecclesia 
honoratur, immo potius vituperatur, quia ut habetur infra, in secunda cantica cantu [XVI]: cade nel 
fango, et se brutta et Ia soma. Nec etiam clerici et pauperes inde sustentantur, immo ribaldi, 
histriones, ioculatores, aves et canes, consanguinei et nepotes foventur, nutriuntur atque ditantur. 
Et de patrimonio Ihesu Christi ipse Christus in suo clerico sive paupere nichil habet. 

Vaticin[i]a vero sunt superius declarata. 

Et sic patet XVIIII cantus. 


XX 

INCIPIT XX CANTUS PRIME CANTICE COMEDIE. 


In isto XX cantu autor tractat de quarta bulgia, que incepit in precedenti cantu, ibi: 

si men porto sovra 'I colmo dell'arco 

che dat quarto al quinto argine e tragetto. 


et finit in isto cantu, ibi: 


Ma vienn'omai, che gia tiene 'I confine 


d'amendue Ii emisperi, 


etc. 

Ponit autem in ista bulgia maleficos, veneficos, ydolatras atque magos, et omnes illos qui in 
sortilegio student, sicut illi qui cum incantationibus, herbis, ymaginibus, vel sacris rebus divinant vel 
maleficia faciunt; quorum pena est vultus retro habere, et per penas retrorso calle transire. 


DEDUCTIO TEXTUS DE VULGARI IN LATINUM. 


vv. 1-3 


Residens supra pontem quarte bulgie ipse autor, et attente considerans ea que continebantur in 
ipsa, admiratione multa simul et pietate repletus, volens narrare que vidit, facit quoddam 
preambulum, dicens: De nova pena michi convenit carmina fabricare et dare materiam XX cantui 
qui in prima cantica continetur, que tractat de illis, scilicet animabus, que sunt in Inferno submerse. 

vv. 4-60 

Facto vero preambulo, ad narrationem earum que vidit dirigit stilum suum, dicens: Ego eram iam 
totus dispositus ad istam quartam bulgiam contemplandam, que planctu flebili rigabatur. Et vidi per 
illam foveam sic rotundam quandam gentem que tacendo et lacrimando illo passu incedebat et modo 
quo soliti sunt clerici letanias cum populo celebrare. Designato quomodo et qualiter per penosa loca 

incedunt, eorum penam poetando declarat, dicens quod iste anime, que in ista bulgia puniuntur, 
habent facies retroversas, et sic facie renibus et calcaneis antevadunt; pedes autem, ventres et 
pectora post se trahunt. Et ut istam penam melius intelligere valeamus, facit hic quandam 
comparationem, dicens: Forte per violentiam paralisis iam aliquis fuit taliter revolutus, sed ego 
nunquam talem revolutionem vidi, nec credo talem unquam alicui accidisse. Et quia totus erat ipse 
autor erga istos pietate commotus, ad quemcunque qui hanc legerit visionem apostrophat in hunc 
modum: «Si Deus tibi permittat, o lector, fructum de tua capere lectione, cogita per te ipsum 
quomodo ego poteram a lacrimis abstinere, quando nostram ymaginem vidi de prope sic retortam, 
quod fletus oculorum nates, non pectora, balneabat». Cuius lacrimas Virgilius videns, ipsum 
increpans ait: «Adhuc es tu de numero aliorum cecorum; in isto enim loco tunc pietas vivit quando 
est bene mortua. Quis est sceleratior illo qui erga divina iudicia compassione movetur? Erige caput, 
erige et respice illum cui in oculis Thebanorum terra se aperuit et ipsum absorbuit». Et tunc ostendit 
sibi antiquissimos quosdam augures et divinatores. Et primo Amphyoraum sacerdotem Apolinis, qui 
fuit unus ex VII regibus qui Thebas obsederunt, in qua obsidione fuit deglutitus a terra; secundo 
Tyresiam, augurem Thebanorum; tertio Arontam, aruspicem Latinorum; quarto ostendit sibi 
quandam mulierem thebanam que dicebatur Manto, que fuit filia supradicti Tyresie. Et in isto passu 
narrat autori Virgilius edificationem sue Mantue civitatis, dicens: «Ista Manto, postquam pater suus, 
scilicet Tyresias, de hac vita exivit, et sua civitas thebana, que Bacci civitas dicebatur, in servitutem 
a libertate devenit, longo tempore per mundum peregrinata est. Tandem, cum per Ytaliam transitum 
faceret in illa provincia que hodie dicitur Lombardia, que ante Liguria dicebatur, videns in medio 
cuiusdam pantani aliqualem planitiem terre sicce, ibi ad habitandum se posuit». 

vv. 61-114 

Qualiter autem et unde illud oriatur pantanum, declarat adiungens: In Ytalia enim pulcra iacet unus 
lacus ad pedes Alpium que claudunt Alamaniam, supra quendam comitatum qui dicitur Tyralli, qui 
quidem lacus Benacus antiquitus dicebatur. Et ad commendationem aque dicti lacus dicit quod credit 
quod plus quam ex mille fontibus procedat sive scaturiat illa aqua inter Gardam, Valcamonicam et 
Peninum. Et in medio dicti lacus est quedam parva insula que est de iurisdictione trium episcoporum 
ipsius provincie Lombardie, scilicet Tridentini, Brixiensis et Veronensis. Ex una vero parte dicti lacus 
est quedam ripa ad piscationem amena et ad resistendum Brixianis et Pergamensibus naturaliter 
valde fortis, in qua est unum castrum quod Pischeria nominatur. In ista itaque parte aque que in 
Benaci gremio stare non possunt faciunt fauces suas, et inde exeuntes, seu potius descendentes, 
faciunt quendam fluvium qui non Benacus sed Mencius appellatur. Quantum vero sit longitudinis 
istud flumen, adiungens ait: sino a Governo, dove cade in Po. Hoc est dicere, illa aqua que egreditur 
de Benaco ab ipso lacu currit in Padum, in quem dilabitur iuxta quendam locum qui dicitur Governum. 
In isto autem medio, hoc est inter lacum et Padum, dictus Mencius facit quandam paludem, in cuius 
medio est quedam planities, iuxta quam dum dicta Manto transitum faciens, videns dictam planitiem 
sine cultu et habitatione humana, et ex aquarum circumstantia valde fortem, ibi cum suis servis qui 
eam comitabantur ad habitandum se posuit, ibique exercens magicas suas artes finaliter vitam finivit. 
Post mortem vero suam, homines in circuitu eius habitantes dispersi, ad illum locum, quia fortis erat, 
unanimiter confluxerunt, ibique civitatem super illa ossa mortua construxerunt et in honorem illius 
mage, que primo illum locum incoluerat, Mantuam appellarunt. Posita edificatione mantuana que 
fuit antiquitus populo copiosa, ponit causam quare modo sic raro incolitur habitatore, dicens: «Iam 
fuerunt gentes sue interius magis spisse, prius scilicet quam fatuitas illorum de Casa Lodi a 
Pinamonte decepta fuisset». Designato vero exordio Mantue civitatis ac etiam causa quare hodie sit 
suo cive sic vacua, instruit Dantem Virgilius in hunc modum: «Fili, doctum te facio, quod si tu 
unquam aliter originari audiveris terram meam, quod nullum defraudet mendacium veritatem». Ad 
quem Dantes: «Magister, tuas nempe raciocinationes sive sermones reputo ita certos et ita capiunt 
meam fidem, quod omnes alii sermones essent michi carbones extincti. Sed dic michi, queso, de 
ista gente que per istam bulgiam sic incedit, si tu vides in ipsa aliquem dignum nota, quia mens 
mea solummodo ad hoc tendit». 

vv. 106-130 

Tunc ostendit sibi Virgilius alios quatuor augures, multum in hac arte famosos. Et primo Euripilem 
grecum, socium Calcantis, qui ambo fuerunt Grecorum augures et divini, illo scilicet tempore quo 
Greci, duce Agamenone, ad obsidendam Troyam cum mille navibus accesserunt. Secundo, ostendit 
ei Michaelem de Scotia, qui tempore imperatoris Frederici mirabiliter floruit in hac arte; tertio, 
Guidonem Bonatti de Forlivio, provincie Romandiole; quarto, Asdentem, qui fuit de civitate 
Parmensi; ultimo, omnibus visis, ostendit ei quasdam mulierculas que, exercitia muliebria 
relinquentes, arti magice se dederunt, dicens: «Recedamus hinc admodo, quia luna que in silva heri 
in nocte quintadecima tibi fulxit, in qua - subaudi hora - iter nostrum incepimus, iam tenet confinia 
amborum emisperiorum in partibus scilicet occidentis». Quasi dicat: Iam unam noctem in nostra 
consumpsimus visione. Et sic loquendo a quarta bulgia recesserunt, et versus quintam iter 
arripuerunt. Unde ait in textu: 

Si mi parlava et andavamo introque. 

idest duo simul faciebamus, scilicet loquere et ire. 

EXPOSITIO LICTERE. 


vv. 1-3 


Di nova pena mi conven far versi 

Tractaturus autor de peccato magorum, novam penam poetando confingit, dicens ipsos ita 
terribiliter revolutos, quod facies gestant retro. Et hec pena satis correspondet peccatis eorum; nam 
magi et quotquot eorum scientiam emulantur, videre volunt ea que soli Deo sunt cognita, et nulli 
nisi per divinam revelationem concessa. Et quia isti videre voluerunt ultra quod eis concessum videre 
non erat, ideo in Inferno retro habent facies et retrorso calle procedunt. Ideo dicitur in textu de 
Amphyorao: 

perche volle saper troppo danante, 
di rietro guarda et fa ritroso calle. 

Circa vero peccatum istorum, quatuor breviter sunt videnda. Primo, quis fuit inventor istius 
magice artis; secundo, quot sunt partes eius; tertio, in qua parte mundi magis viguit; quarto, de vi 
sive posse huius artis. Circa primum est sciendum quod inventor huius abominabilis et detestande 
artis fuit Zoroastes, rex Battrianorum, qui fuit modico tempore post diluvium. De quo beatus 
Ysidorus, VIII libro Eth.: «Magorum», inquit, «primus extitit Zoroastes rex Battrianorum, quem 
Ninus rex Assyriorum prelio interfecit». De quo Aristotiles scribit quod vigeties centum milia versuum 
ab ipso condita sunt, sicut inditiis eius voluminum declaratur. Hanc artem multa post secula 
Democritus philosophus ampliavit, quando Ypocras medicine disciplina efloruit. Beatus vero 
Augustinus hanc artem dicit a malignis spiritibus processisse. Hec vanitas, inquit, magicarum artium 
ex traditione malorum angelorum in toto orbe terrarum plurimis seculis invaluit. Nec est contrarium 
illi sententie que habetur Ecclesiastici primo: Omnis sapientia a domino Deo est, et cum illo fuit 
semper, et est ante evum quia quicquid veritatis et cognitionis per causas naturales et rationales 
assertiones in scientiis est, a Deo est. Quod autem superstitionis false et fatue opinionis est, a 
dyabolo est. Superstitiosum autem dicitur omne illud quod non a Deo, sed ab homine vane inventum 
est. Dicit etiam beatus Augustinus in libro De Civitate Dei quod ex quo dyabolus non potuit ab initio 
coli ut Deus, cum dixit «ascendam in celum et ero similis altissimo», ut habetur Ys. XIIII, ideo 
adinvenit ydolatriam, ut qui in se divinos honores habere non poterat, haberet in ydolis. Ideo etiam 
tradidit artem magicam, ut videatur divinam habere sapientiam, cum aliqua futura predicit; que 
novit vel ex occultis nature, vel ex quibusdam signis, vel ex revelatione angelorum bonorum. Nec 
obstat Augustinus Ysidoro, quia Zoroastes, magistro demone, magicam adinvenit. De isto etiam 
Zoroaste scribit Solinus quod mox quod natus est, risit. Beatus etiam Augustinus illud idem asserit, 
XXI libro De Civitate Dei, dicens: Solum quando natus est ferunt risisse Zoroastem, nec bonum 
aliquod monstruosus risus ille portendit. Nam inventor fuit artium magicarum. Et sic patet primum, 
quis scilicet fuerit huius artis inventor. 

Circa secundum est sciendum quod quinque sunt partes sive speties huius artis: prima dicitur 
Mantica, sive Mathesis; secunda Mathematica; tertia Sortilegium; quarta Maleficium; quinta vero 
Prestigium. Prima igitur speties huius artis dicitur Mantica sive Mathesis; que interpretatur <nativa 
scientia>, in qua fuit multum experta Manto, filia Tyresie; vel dicitur <divina quasi cognitio>. Et hec 
habet octo speties: quatuor secundum quatuor elementa; quintam secundum infernum; reliquas 
vero secundum diversa animalia in quibus vel cum quibus ipsa scientia exercetur. Prima dicitur 
Piromantia, a pir quod est <ignis> et mantia quod est <divinatio>; vel, ut alii volunt, a Manto filia 
Tyresie. Ista ars exercetur in igne, luna, et stellis. Secunda dicitur Arismantia, ab aere et mantia, 
sive Manto; ista exercetur in aere et in gladiis et speculis. Tertia dicitur Ydromantia, ab ydor quod 
est <aqua> et mantia, sive Manto; ista exercetur in aquis. Quarta dicitur Geomantia, a geos quod 
est <terra>, et mantia, sive Manto; ista exercetur in cavernis terre. Quinta, secundum Herebum, 
dicitur Nigromantia, a nigros quod est <mortuus> et mantia, sive Manto; ista ars exercetur homine 
mortuo suscitato: non quod mortui suscitentur, sed demones adiurati ingrediuntur in corpora 
defuntorum et ad interrogata respondent. Sexta dicitur Cinomantia, a cinos quod est <canis>, idest 
<divinatio facta per sacrificium canis>. Septima dicitur Pedomantia, idest <divinatio facta per 
sacrificium de puero; nam pedosgrece, <puer> latine. Octava dicitur Cernimantia, idest <ars 
divinatoria facta per sacrificium de gallina > ; nam grece cernix, latine <gallina>. Et sic patet de 
prima parte magice artis que dicitur Mathesis. 

Secunda speties sive pars dicitur Mathematica, que habet tres speties, scilicet Aruspitium, 
Auspitium et Oroscopium. Aruspitium dicitur ab aris, quia super aras sive altaria in extis animalium 
et fumo sacrificiorum futura videbant. Auspitium dicitur ab avibus, quod alio nomine Augurium 
nominatur; quod quidem fit in volatu, garritu, vel cantu avium. Friges primum invenerunt, ut scribit 
Ysidorus VIII libro Eth. Horoscopium dicitur ab horis, nam in horis et gradibus dierum atque 
signorum celestium, necnon in numero oscitationum atque sternutationum futura predicit. Et sic 
patet de secunda parte que dicitur Mathematica. 

Tertia pars dicitur Sortilegium, que est <ars divinandi per sortem>, quando scilicet per sortes 
cognoscuntur futura. Ista in Veteri Testamento fuit concessa, sicut habetur in libro Hester, tertio 
capitulo: Missa est sors in urna, que hebraice dicitur furim. Sed in Novo prohibita; non quod de se 
sit mala, quia sors, secundum Augustinum, est res in humana dubietate divinam indicans voluntatem, 
sed quia per assiduitatem posset labi in ydolatriam, ideo prohibetur. Et sic patet de tertia parte que 
dicitur Sortilegium. 

Quarta pars dicitur Maleficium, quando demones coacti per coniurationes dant responsa, vel 
futura predicunt. Et isti tales in quibus spiritus maligni loquuntur dicuntur Phytones, qui alio nomine, 
ut ait Haymo Super Ysaiam, ventriloqui appellantur, eo quod habent malignum spiritum, cuius 
inspiratione plerunque vera plerunque falsa Deo permittente loquuntur. Artem vero phytonicam 
Phyton, qui et Apollo dicitur invenisse. Et sic patet de quarta parte que dicitur Maleficium. Quinta 
vero et ultima pars magice artis dicitur Prestigium, quando oculos intuentium fallit, ut cum quis 
apertis oculis nichil videt; vel cum videt id quod non est; et dicitur Prestigium eo quod prestringit 
aciem oculorum. Et sic patet secundum, quot scilicet sunt partes sive speties huius artis. Circa 
tertium nota quod, licet tempore paganorum ista ars in toto mundo multum fuerit copiosa, tamen 
semper apud Assirios, secundum Ysidorum, tenuit principatum. Unde Lucanus: 
quis noscere fibra 

Fata queat, quis prodat aves? quis fulgura ceti 
Servet, et Assiria scrutetur sidera cura. 

Circa quartum vero et ultimum, scilicet de vi et potentia huius artis, nota quod ista ars, si bene 
scitur et perfecte exerceatur, habet mirabilem et quasi incredibilem operationem. Nam, ut habetur 
in Exodo, magi Pharaonis Moysi viro Dei signis simillimis restiterunt, vertentes virgas ligneas in 
dracones et aquas in sanguinem. Circe etiam, maga famosissima secundum poetas, socios Ulixis 
mutavit in bestias. Legitur etiam de sacrificio quod Archades deo suo liceo immolabant, quod 
quicunque ex eo comederet vel gustaret, in bestiarum formas subito vertebatur. Hinc apparet non 
esse in totum dubium, ut ait beatus Ysidorus, VIII libro Eth., quod nobilis ille poeta Virgilius, IIII 
libro Eneydorum, de quadam femina que magicis artibus excellebat ait: 

Hec se carminibus promittit solvere mentes 
Quas velit, est aliis duras immittere curas, 

Sistere aquam fluviis et vertere sydera retro; 

Nocturnosque ciet manes; mugire videbis 

Sub pedibus terram et descendere montibus hornos. 

Quid plura? Si credere fas est de Phytonissa, de qua habetur in primo libro Regum, ut prophete 
Samuelis animam de Inferni abditis evocaret et vivorum conspectibus presentaret, si tamen animam 
Samuelis fuisse putamus et non aliqua fantasmatica illusione Sathane fallaciam factam. Prudentius 
quoque de Mercurio sic ait: 

Traditur extinctas sumpto moderamine virge 
In lucem revocasse animas . . . Ast alias damnasse neci. 


Et post paulum adiecit: 


Murmure non magico tenues excire figuras, 


Atque sepulcrales scite incantare favillas, 


Vita itidem spoliare alios, ars noxia novit. 


Virgilius etiam, quarto Eneydorum, de Mercurio loquens ait: 

Tum virgam capit: hac animas ille evocat Orcho 
Pallentes, alias sub tristitia tartara mittit. 

Patet igitur ex predictis quanta vis in arte magica includatur, et quod maius est, magi, 
secundum Ysidorum, elementa concutiunt, mentes hominum turbant, ac sine ullo veneni haustu 
violentia tantum carminis interimunt. Unde et Lucanus: 

Mens hausti nulla sanie polluta veneni 
Incantata perit. 

Et sic patent illa quatuor que in arte magica querebantur. Quia igitur magna novitas fuit istas 
artes dyabolicas invenire, ideo autor novam penam poetice adinvenit. Unde ait: 

Di nova pena mi conven far versi 

Et sequitur: 


e dar materia al ventesimo canto 


Ista Comedia, ut superius est expressum in Prologo, dividitur in tres canticas. Prima tractat de 
animabus in Inferno dannatis; secunda tractat de animabus in Purgatorio a peccatis ablutis; tertia 
vero tractat de animabus in celesti gloria sublimatis. Et quelibet istarum canticarum dividitur in 
cantus. Sed quia quelibet habet vigesimum cantum, quia prima continet trigintaquattuor cantus, 
secunda triginta tres, et tertia totidem, ideo ad insinuandum cuius cantice sit iste XX cantus, dicit 
quod est de prima cantica, que tractat de animabus que sunt in Inferno submerse. Ideo ait: 
de Ia prima canzon, ch'e de' som mersi. 

vv. 4-18 

Io ero gia disposto tutto quanto Lictera plana est usque ibi: 

Forse per forza gia di parlasia 

Comparat hic autor revolutionem istorum magorum ad revolutionem quam facit in humanis 
membris vitium paralisis, que multotiens faciem vertit retro. Fit autem paralisis maxime tribus de 
causis: primo, ex frigiditate constringente; secundo, ex humore o[p]pilante; tertio, ex vulnere 
nervos incidente. Simili modo peccatum magorum et divinorum ex tribus peccatis oritur. Aliquando 
enim oritur ex avaritia constringente, quia avaritia animam congelat et stringit, sicut ventus frigidus 
aquam et terram congelare facit. Unde Ecclesiastici XLIII: Frigidus ventus aquilo flavit, et congelavit 
cristallus ab aquis. Sic isti divini et magi huic vitio student ratione lucri. Aliquando oritur istud vitium 
ex humore carnalis concupiscentie; unde et ipsa paralisis corporalis ex nimio cibo et potu vel sonno 
fertur accidere. Sic isti huic vitio student ut carnales concupiscentias valeant ad libitum exercere. 
Aliquando vero oritur ex vulnere superbie conscientiam vulnerante; quia magi et divini per 
superbiam alienati et separati a Deo existunt dum ad ydola convertuntur. Et nullo modo huiusmodi 
artes exerceri possunt ab homine, nisi ydolatria precedente. Et sic videtur quod istud peccatum aut 
ab avaritia, aut a luxuria, aut a superbia oriatur. 


vv. 28-30 

Qui vive Ia pieta quand'e ben morta; 

chi e piu scelerato che colui 

c'al giudicio divin passion comporta? 

Reprehendit hic Virgilius Dantem, eo quod erga divina iudicia compassionem habebat. Unde 
ait: <Tunc, hic pietas vivit quando mortua bene est>. Quasi dicat: Flabere erga istos magos 
impietatem est habere pietatem, quia nullam compassionem habere debemus circa divina iudicia 
que in Inferno a divina iustitia fulminavit, ita orante pro eo sicut pro dyabolo. Circa iudicia vero 
divina que videmus in mundo nos ipsos ad compassionem movere debemus. Unde beatus Iob: 
«Anima mea compatiebatur pauperi». Exemplum habemus in Christo, qui de miseriis nostris 
quamdiu sumus in mundo compatitur, ut quando vidit cecum a nativitate misericordia motus est. Et 
videns beatam Mariam Magdalenam lacrimari, lacrimas continere non potuit; et ut ipsam 
consolaretur, suum fratrem Lazarum suscitavit. Sed circa miserias damnatorum, Sacra Pagina 
attestante, nulla compassione movetur. Et ratio est ista: In isto enim mundo est tempus 
misericordie; in alio autem, est solum tempus iustitie, ubi redditur unicuique quod operatus est 
bonum, bonum scilicet sive malum. Proverbiis VI dicitur de iustitia Dei erga damnatos: Zelus et furor 
viri, idest Christi, non parcet in die vindicte, nec acquiescet cuiusquam precibus, nec recipiet pro 
redemptione dona plurima. 


vv. 31-36 


Driza Ia testa, driza, et guarda a cui 
s'a perse a Ii occhi de' Teba ni Ia terra; 
perch'e' gridavan tutti: «Dove rui 
Amphiorao? perche lasci Ia guerra?». 
Et non risto di ruinare a valle 
fin a Minos che ciascuno afferra. 

In ista quarta malabulgia, ut dictum est supra, invenit autor veneficos, magos, ydolatras, 
augures et divinos, de quorum nequitia et peccato exemplariter tractare volens, incipit a Grecis; et 
primo ponit Amphyoraum. Fuit autem Amphioraus unus ex septem regibus qui Thebas obsederunt, 
ut quarto Thebaydos scribit Statius. Iste rex ideo hic ponitur quia fuit vates Apollinis, maximus 
scilicet augur. Et dicitur ille augur qui in volatu vel cantu avium futura predicit, ut VIII libro Eth. 
scribit Ysidorus. Dum autem contra Thebas proficisceretur ad bellum, prius per suas incantationes 
et avium inspectiones consuluit Apollinem deum suum; cui Apollo predixit quod si iret absorberetur 
a terra; VI Thebaydos: 

Iam Thebe prope et tenebrosa vorago 

Scis miser, et nostre pridem cecinere volucres, 

quia in volatu avium que erant Apollini consecrate previdit suum futurum periculum. Veniens autem 
ad Thebas, dum in curru regio armatus sederet in campo, ecce subitus terremotus terram aperuit, 
et ipsum regem cum armis et curru absorbuit in momento. Quod videntes Thebani qui erant in muris, 
repleti gaudio insultando dicebant: «Quo ruis, Amphiorae?», 

vv. 34-36 


«... Perche lasci Ia guerra?». 
Et non ristd di ruinare a valle 
fin a Minds, 


etc. De hoc ait Statius, VIII. Theb[aidos ]: 


Ut subitus vates pallentibus incidit umbris 


Letiferasque domos orbisque archana sepulti 


Rupit et armato turbavit funere manes, 


Horror habet cunctos, Stigiis mirantur in oris 


Tela et equos corpusque novum; nec ignibus atris 


Conditus aut mesta niger adventabat ab urna, 


Sed belli sudore calens, clipeumque cruentis 


Roribus et scissi respersus pulvere campi. . . 


. . . Forte sedens media regni infelicis in arce 


Dux Herebi populos pascebat crimina vite, 


Nil hominum miserans iratusque omnibus umbris. 

Stant Furie circum varieque ex ordine Mortes, 


Sevaque multisonas exercet Pena catenas; 


Fata serunt animas, et eodem pollice damnant. 


Cum autem Amphioraus in Infernum se cecidisse 
vidisset, ait: 


Augur Apollineis modo dilectissimus aris, 


Testor inane chaos - quid enim iurandus Apollo? - 


Crimine non ullo subeo nova fata, nec alma 


Sic merui de luce rapi; scit iudicis urna 


Dictei verumque potest deprehendere Minos. 


Coniugis insidiis et iniquo venditus auro. 


Venditus autem hic dicitur Amphioraus iniquo auro, quia insidiis sue coniugis fuit venditus in 
hunc modum: videns enim per responsa que habuerat ab Apoline quod si contra Thebas iret 
absorberetur a terra, abscondit se, ne ab aliis regibus inveniri valeret. Argia vero, Polinicis uxor, 
dedit Euripili, uxori Amphiorai, quiddam monile aureum, ut sibi revelaret Amphyoraum. De isto 
autem monili fatatum erat quod quicunque illud haberet semper sibi malum portenderet. Euriphyle 
vero et monile accepit et virum manifestavit. Propter peccatum igitur auguriandi quod iste 
Amphioraus exercuit in hoc mundo, volens videre per suas augurias ultra quod ei concessum fuerat, 
faciem habet retro. Et quia non via Dei, que est recta, sed via diaboli, que est obliqua, futura videre 
curavit, ideo in Inferno non recto, sed obliquo calle procedit. Ideo sequitur in textu: 


vv. 37-42 

Mira c'a fatto pecto de te spalle; 
perche volse veder troppo davante, 
di rietro guarda, et fa ritroso calle. 

Vedi Tyresia, che muto sembiante 
quando di maschio femina divenne, 
cangiandosi le membra tutte quante; 

Postquam autor de Amphyorao rege et Apolinis sacerdote prosecutus est, nunc prosequitur de 
Tyresia mago et augure Thebanorum, quem dicit fuisse mutatum primo de viro in feminam, et de 
femina postea reversum fuisse in virum. Ystoria sive fabula talis est: Tyresias enim fuit quidam 
maximus augur de civitate thebana, qui factus est cognitor futurorum per istum modum: dum enim 
quodam semel ipse Tyresias, ut narrat Ovidius tertio libro Meth., per montem Cillenum transitum 
faceret, duos magnos serpentes insimul coeuntes invenit; quos cum virga quam gestabat in manu 
uno ictu solummodo percussisset, in feminam est conversus. Octavo autem anno elapso, invenit 
eosdem serpentes in eodem loco atque modo invicem coeuntes; quos cum eadem virga percussisset, 
in figuram pristinam est reversus. Ovidius: 

Nam duo magnorum viridi coeuntia silva 

Corpora serpentum baculi violaverat ictu 
Deque viro factus (mirabile) femina, septem 
Egerat autumnos; octavo rursus eosdem 
Vidit et «Est vestre si tanta potentia plage» 

Dixit, «ut autoris sortem in contraria mutet, 

Nunc quoque vos feriam». Percussis anguibus isdem 
Forma prior redit, genitivaque venit ymago. 


Illo autem tempore, inter Iovem et Iunonem uxorem 
eius, fuit orta iocosa contentio: quisnam, mas seu 
femina, maiorem sentiat coitus voluptatem. Dicente 
vero Iove, quod mulier maiorem delectationem quam 
vir in coitu sentiebat, et illa econtra contrarium 
asserente, ad dirimendam istam controversiam iudex 
medius introducitur Tyresias, quia utranque 
delectationem expertus fuerat, propter nature duplicis 
qualitatem. Qui dicta Iovis tenens, Iunonis sententiam 
reprobavit, dicens mulierem maiorem habere in coitu 
voluptatem quam vir. Ob hoc luno, irata, eum protinus 
excecavit. Iupiter autem, quia fas non erat Iunonis 
sententiam permutare, sibi dedit ut vates 
veracissimus haberetur. Et de ista inter Iunonem et 
Iovem contentione et de arbitris electione ac etiam 
arbitraria ipsius Tyresie pronuntiatione, nec non et 
eius excecatione, et recepta remuneratione, ait 
Ovidius: 


Forte Iovem memorant diffusum nectare curas 


Deposuisse graves vacuaque agitasse remissos 


Cum Iunone iocos et «maior vestra profectio est, 


Quam que contigerit maribus» dixisse, «voluptas». 


Illa negat; placuit, que sit sententia docti 


Querere Tyresie: Venus huic erat utraque nota ... 


. . . Arbiter hic igitur sumptus de lite iocosa 


Dicta Iovis firmat: gravius Saturnia iusto 


Nec pro materia fertur doluisse suique 


Iudicis eterna damnavit lumina nocte; 

At pater omnipotens (nec enim licet irrita cuiquam 


Facta dei fecisse deo) pro lumine adempto 


Scire futura dedit, penamque levavit honore. 


Ille per Haonias fama celeberrimus urbes 


Irreprehensa dabat populo responsa petenti. 


Sed re vera Tyresias fuit quidam maximus divinator, et maximus demonum incantator. 
Masculus autem et femina ideo dicitur vel quia utrunque sexum habebat, quo suo loco et tempore, 
ut sibi erat beneplacitum, utebatur; vel quia, dum esset adolescens, sodomitico se vitio mancipavit, 
unde de viro in feminam dicitur permutatus. Et octavo anno meretricio facinori se totaliter occupavit; 
unde de femina in virum reversus a poetis fingitur. Et ne hoc alicui incredibile videatur, quod 
masculus scilicet et femina natus sit, firmiter per naturales causas habemus quod multotiens homo 
cum sexu generatur utroque; quem philosophi naturales hermafroditum appellant. De quo Ovidius, 
quarto libro Meth.: 

Cuius erat facies, in qua materque paterque 
Cognosci possent. 


Et infra, eodem libro: 


Nec duo sunt sed forma duplex, nec femina dici 


Nec puer ut possit; neuterque et uterque videtur. 


Exempla etiam manifesta videmus: nam temporibus meis accidit Florentie id quod narro. Nata 
est enim, in quadam non ignobili domo, una, ut videbatur, puella; sed sexum femineum habebat ita 
crossum, atque tumentem, quod omnes dicebant istam, dum etatem haberet, in monasterio 
recludendam, non matrimonio coniungendam. Cum autem ad etatem nubilem pervenisset, ipsam in 
monasterio recluserunt. Sed cum quadam nocte cum una sua socia iaceret in lecto, in libidinem 
concitata, de isto sexu femineo sic tumenti exivit membrum virile, sicut gladius de vagina; et cum 
ipsa carnaliter iacens, filium generavit. Iste igitur Tyresias vel utrunque sexum habuit, vel utroque 
se carnali vitio mancipavit, vel per artem diabolicam se quandoque virum, quandoque feminam 
ostendebat. Ideo dicitur in textu: 

Vidi Tyresia, che muto sembiante 
quando di maschio femina divenne, 
etc. 


De istis duobus magis superius nominatis, scilicet Amphyorao et Tyresia, ait Tullius Cicero, 
primo libro De Divinatione: «Amphioraus et Tyresias clari et prestantes viri ab avibus et signis 
admoniti futura dicebant. Quorum de altero etiam apud inferos Homerus ait solum sapere. Ceterum 
umbrarum vagari modo». Idem in eodem libro: «Amphioraum autem sic honoravit fama Grecie, ut 
deus haberetur, atque ab eius solo in quo est humatus oracula peterentur». 


vv. 46-48 

Aronta e quei c'al ventre Ii s'atterga, 

Postquam autor de duobus famosis magis et auguribus Grecorum in superioribus pertractavit, 
nunc tractat de quodam famoso augure Latinorum, qui in Tuscia habitabat, in montibus scilicet ubi 

prope olim civitas Lune fuit. Hic vero augur vocabatur Arons, qui secundum quod scribit Lucanus in 
primo, fuit tempore plus quam civilis belli, quod fuit inter Cesarem et Pompeium. Cuius Arontis fama, 
dum ad Romanorum aures pervenisset, placuit ipsis Romanis ipsum vatem acciri. Unde Lucanus: 
Acciri vates, quorum qui maximus evo 
Arons incoluit deserte menia Lune. 

Hic igitur Arons a Romanis vocatus, sacrificio celebrato, vidit in intestinis unius tauri Pompei 
conflictum et Cesaris victoriam affuturam. Qui Arons, ut habetur in textu, cum tergoribus, idest cum 
renibus atque membris que a tergo sunt, post ventrem Tyresie, sicut unus sequitur alium, incedebat. 
Ideo ait: 

Aronta e quei c'al ventre Ii s'atterga, 


Quod autem sequitur: 


che ne' monti di Luni, dove ronca 


Io Carrarese che di sotto alberga, 


sic intellige: in montibus enim Lune, ubi Carrarienses incidunt marmora, vel ubi eorum culturas 
exercent, ipse Arons speluncam elegit, de qua videre poterat mare et stellas ad sua - subaudi 
auguria - exercenda. Luna fuit olim civitas in finibus Tuscie, inter Pisas et Ianuam sita. Carraria est 
villa in episcopatu lunensi. Ronca, idest <excidit>, inde roncare, idest <excidere lapides de 
montibus>, vel terra aratro scindere, vel sarculo aperire. Quod utrunque Carrarienses faciunt. 

vv. 49-51 

ebe tra' bianchi marmi Ia spelonca Marmora de Carraria sunt albiora et pretiosiora marmora que 
reperiantur in mundo. 

vv. 52-57 

Et quella che ricuopre le mammelle, 
che tu non vedl, con le trecce sclolte, 
et a di Ia ognl pilosa pelle, 

Manto fu ... 

Adhuc contra Grecos autor dirigit stilum suum, et facit hic mentionem de quadam sacerdotissa 
deorum que fuit venefica et maxima demonum incantatrix, dicens: Et illa que velat mamillas, quas 
tu non vides, cum triciis, idest crinibus resolutis, et habet ab alia parte omnem pilosam pellem, - 
quia retro habebat quod natura posuit ante, que quidem pellis naturaliter est pilosa - Manto fuit. 
Ista Manto fuit filia Tyresie, de quo habitum est supra; que virginitatem perpetuam sequens, se 
paternis artibus totam dedit, in tantum quod, ut superius dictum est, omnes artes magice ab ipsa 
denominate dicuntur. Que post mortem patris, quia sua thebana civitas a libertate in servitutem 
devenerat, sub dominio scilicet Thesei ducis Athenarum, per mundum cum suis servis longo tempore 
peregre profecta est; et faciens transitum per provinciam Lombardie, vidit in medio unius pantani 
quandam planitiem, in qua cum dictis suis servis ad habitandum se posuit, ibique suas artes magicas 
exercebat. Mortua vero ipsa, homines in circuitu habitantes ad locum ilium, quia fortis erat, 
unanimiter confluxerunt, et ibi civitatem edificaverunt. Et propter istam que primo incoluit locum 
illum, illam civitatem sine sorte alia Mantuam appellarunt. Ideo infra dicitur in textu: 


vv. 91-93 

Fer Ia cltta sovra quell'ossa morte; 
et per colei che 'I luogo prima elesse, 

Mantua I' appellar senz'altra sorte. 

Quod autem ista Manto thebana fuerit, origo Mantue civitatis ostendit Virgilius X libro 
Eneydorum, ubi facit mentionem de adventu Enee in Ytaliam, in cuius auxilium venit quidam 
princeps de Mantua, nomine Ognus, dicens: 

Ille etiam patriis agmen ciet Ognus ab oris, 

Fatidice Maritos, et Tusci filius amnis, 

Qui muros matrisque dedit tibi, Mantua, nomen. 

vv. 58-60 

Poscia che 'I padre suo di vita uscio 
et venne serva Ia citta di Bacho, 
questa gran tempo per Io mondo gio. 

Ista civitas, licet edificata fuerit a Cadmo in honorem Phebi, sicut dicetur infra, XXV cantu, in 
historia istius Cadmi, tamen Bachus, qui est deus vini et ponitur pro sufficientia, natus fuit ex Iove 
et Semele, que fuit filia Cadmi. Unde ipse Baccus, natus ex ipsa Semele, filius dicitur Thebanorum. 
Unde Statius, VII libro Theb.: «Bacchum non mentitur alumnum». Et quia tanto filio gubernabantur, 
ideo civitatem suo nomini dedicarunt. 


vv. 61-63 

Suso in Ytalia bella. Ytaliam pulcram dicit quia aliarum provinciarum regina censetur, et propter 
Romam que in ea est, et propter situm loci, que inter Septentrionem et Meridiem sita est. Terra est 
enim, Ysidoro attestante, omnibus rebus pulcerrima, soli fertilitate et pabuli ubertate gratissima. 
Ideo Virgilius ipsam miris laudibus attollit, dicens in Georgicis: 

Salve, magna parens frugum, saturnla tellus. 

Magna virum; tibi res antique laudis et artis. 


Nam in Ytalia sunt antique urbes; de ipsa cantantur 
antiqua preconia, et ab ipsa procedunt artes et ingenia. 
Et primo Eneydorum: 


Est locus, Hesperiam Grai cognomine dicunt, 


Terra antiqua, potens armis atque ubere glebe; 


Oenocrii coluere viri, nunc fama minores 


Ytaliam dixisse ducis de nomine gentem. 


giace un laco, 


a pie delTAlpe che serra Lamagna 


sovra Tiralli, c'a nome Benaco. 


Hic designat autor lacum maximum Lombardie, quem in textu Benacum appellat, sed hodie 
dicitur lacus Garde. Est autem iste lacus valde profundus, habens in longitudine fere LX miliaria, et 
in latitudine XXX, et est admodum maris fluctibus tempestuosus et ventis. De quo Virgilius in 
Georgicis: 

Fluctibus et fremitu surgens Benace marino. 

Habet autem confinia iste lacus: Primo, ab Alpibus Alamanie habet quendam comitatum in ducato 
Carintie qui dicitur Tyralli, ideo ait in textu: sovra Tyralli. Secundo, a parte Verone habet quoddam 
castrum quod dicitur Garda, a quo castro denominatur hodie lacus. Tertio, a parte Brixie habet 

quoddam riparium, castris et villis copiosum, quod hodie Valcamonica nominatur. Quarto, a parte 
superiori habet Alpes Penicas. Quid autem sint Alpes Penice, habes supra, circulo VII, girone tertio, 
cantu XVI. Et de his tribus habes in textu: 

vv. 64-69 

Tra Garda et Valcamonica Apennino . . . 

Luogo e net mezzo Ia, dove 'I trentino 
pastore, 

idest episcopus, etc. Dicit quod in medio istius lacus est locus, idest insula, ubi tres pastores, idest 
episcopi, tridentinus scilicet, brixiensis, et veronensis, possent signare, idest signo crucis populo 
benedicere, si illuc irent. Nam illa insula est de iurisdictione illorum trium episcoporum. 

vv. 70-72 

Slede Peschera, bello et forte arnese 

Dicit hic autor quod in ripa istius lacus est quoddam castrum pulcrum et forte, versus Brixiam 
et Pergamum, quod Peschera appellatur. Et iuxta istud castrum aqua que in Benaci gremio stare 
non potest egreditur, et fit fluvius qui currens usque in Padum, iuxta quoddam castrum quod dicitur 
Governum, non plus Benacus, sed Mincius nominatur. De quo Virgilius in Georgicis: 

Mincius et tenera pretexit arundine ripas. 


Ideo dicitur in textu: 


et fassi fiume giu per verdi paschi. 


vv. 76-78 


Po, idest Padus, est regalis fluvius Lombardie, qui antiquitus Eridanus dicebatur; de quo Virgilius in 
libro [1] Georgicorum: «Fluviorum rex Eridanus». 

vv. 79-81 

Non molto a corso, che trova una lama, 
ne Ia qual si distende et Ia 'mpaluda; 
et suol di state talor esser grama. 

Dicit hic autor quod ille fluvius qui dicitur Mincius non multum elongatur a lacu, quando invenit 
quamdam planitiem declivem in quam dilabitur, et facit paludem in cuius medio est sita civitas 
mantuana. Que quidem palus aliquando estivo tempore habet egritudines generare. 


vv. 94-96 

Gia fur le genti sue dentro piu spesse, 
prima che Ia mattia da Casalodi 
da Pinamonte inganno ricevesse. 

Vult hic dicere autor quod Mantua fuit iam populo copiosa, magis quam illo tempore quo suam 
composuit Comediam. Et assignat causam quare sit gentibus diminuta, dicens discordiam que fuit 
in civibus esse causam. Ad cuius evidentiam est sciendum quod in Mantua erant due nobilissime 
tribus, videlicet comites de Casalodi, et illi qui vocantur de Bonacosis. Cum autem non iste domus, 
sed quedam alie dominarentur in terra, dominus Pinamonte de Bonacosis, qui fuit avus domini 
Passerini, comitibus de Casalodi adhesit, promittens eis quod si sibi vellent dare favorem, quod de 
dominio eiceret dominantes, et cum eis dominium partiretur. Quod cum comites dicto domino 
Pinamonti per omnia adhesissent, ille de adversariis potitus victoria, et prelatione habita civitatis, 
comites dolo cepit et eos in exilium destinavit. Et sic iste dolus fuit causa diminutionis Mantue 
civitatis. Nam multi cives, videntes comites sic expulsos, et tymentes tyrannidem domini Pinamontis, 
lares proprios relinquentes, se ad partes alias transtulerunt. 

vv. 97-99 

Pero fassenno che, se tu mai odi 
originar Ia mia terra altrimenti, 
etc. 

Vocat hic Mantuam Virgilius suam terram, quia inde fuit, ut dicitur, oriundus. Unde Ovidius: 
Mantua Virgilio, gaudet Verona Catullo. 

Et in epytaphio ipsius Virgilii scriptum est: «Mantua me genuit, Calabri rapuere, tenentque 
Parthonope, cecini pascua, rura, duces». Iste secundus versus sic intelligi debet: Ego Virgilius in 
Neapoli, que civitas Parthonope antiquitus dicebatur, cecini, idest docui, tres libros, scilicet librum 
Bucholicorum, qui tractat de pascuis, librum Georgicorum, qui tractat de agricultura, et librum 
Eneydorum, qui tractat de preliis. 

vv. 106-114 

«Quel che da Ia gota 
porge Ia barba In su le spalle brune, 
fu, quando Grecia fu di maschi vota 
si c'a pena rimaser per le cune, 
augur, et diede 'I punto con Calcanta 
In Aulide a talliar Ia prima fune. 

Euripile ebe nome. 

Iste Euripilus, qui inter magos et augures nominatur, fuit illo tempore quo tota Grecia contra 
Troyam properavit ad bellum, ita quod vix aliqui nisi pueri qui nutriebantur in cunis in Grecia 
remanserunt. Fuit autem socius Calcantis in auguriis exercendis. Congregato vero in Aulide universo 
Grecorum exercitu, dum de more patrio sacra Iovi libarent miraculum grande, ut XII Meth. libro 
narrat Ovidius, conspexere; serpentem, scilicet, super unam arborem in nido avium, octo pullos 
cum matre pariter devorare. Tunc Calcas filius Testoris, providus augur ait ad Grecos: «Post novem 
annos habebimus civitatem». Ovidius: 

Hic patrio de more Iovi dum sacra parassent, 

Ut vetus accensis incanduit ignibus ara, 

Serpere ceruleum Danai videre draconem 
In platanum, ceptis que stabat proxima sacris. 

Nidus erat volucrum bis quatuor arbore summa: 

Quas simul et matrem circum sua damna volantem 
Corripuit serpens avidaque recondidit alvo 
Obstupuere omnes; at veri providus augur 
Testorides «Vincemus» ait, «Gaudete, Pelasgi! 

Troya cadet, sed erit vestri longa mora laboris», 

Atque novem volucres In belli diggererit a[n]nos. 

Sed cum moram in sacrificando contraherent, tanta tempestas orta est quod multi Grecorum 
dixerunt Neptunum ideo mare turbare, quia nolebat quod Greci irent ad destruendum menia que 
condidit ipse. Ovidius: 
et sunt, qui parcere Troie 
Neptunum credant, quia menia fecerat urbis. 

Tunc Calcas, factis auguriis, dixit Dyanam, quia turbata erat contra Grecos, esse virgineo 
cruore placandam. Quod audiens Agamenon, ipsi Diane devovit primam virginem immolare que se 
suis oculis presentaret. Post cuius votum, ecce sua nata Ephigenia, virgo mirabiliter speciosa, ipsi 
regi apparuit locutura. Quam pater pro publica utilitate ipsi Dyane concitus immolavit, et statim 
cessavit tempestas. Ovidius: 

Sanguine virgineo placandam virginis iram 
Esse dee. Postquam pietatem publica causa 
Resque patremque vicit, castrumque datura cruorem 
Flentibus ante aram stetit Ephigenia ministris. 


Et infra: 


Ergo ubi qua decuit lenita est cede Diana. 


Et pariter Phebes pariter maris ira quievit. 

Immolata igitur Ephygenia, dum augures horam navigandi captarent, navibus signa dederunt, 
quod quando Euriphilus sue navis funem incideret, omnes inciderent etiam suos funes. Quod sic 
facientes, prosperis ventis de Aulide recesserunt, non tamen cum eisdem Troyam applicuerunt. 
Ovidius: 

Accipiunt ventos a tergo mille earine 
Multaque perpesse Phrigia potiuntur arena. 


Et ne alicui hoc videatur absurdum quod, sanguine 
virgineo immolato, Greci ventos prosperos habuerunt, 
beatus Ieronimus hoc affirmat libro primo Contra 
Iovinianum, sic dicens: «Legimus Ephygenie virginis 
sanguinem aversos placasse ventos». Et Boetius, 
quarto De Consolatione: 


Bella bis quinis operatus annis 


Ultor Atrides Phrigie ruinis 


Fratris amissos thalamos piavit; 


Ille dum Graie dare vela classi 


Optat, et ventos redimit cruore, 


Exuit patrem miserumque tristis 


Federa nate iugulum sacerdos. 


Et Seneca, VI Tragediarum: 


Tuam natam parens propter Elenam immolasti. 


Beatus autem Augustinus dicit quod arte magica Ephygenia ab illo sacrificio est sublata, et 
loco eius quedam cerva pulcerrima substituta. Quod patet quia alibi postea viva ipsa Ephygenia est 
inventa. Hoc idem asserit Ovidius ut supra: 

Victa dea est, nubemque oculis obiecit, et inter 
Officium turbamque sacri vocesque precantum 
Supposita fertur mutasse Micenida cerva. 

...et cosi 'I canta 

l'alta mia tragedia in alcun loco: 


Secundo enim libro Eneydorum, iste augur Euriphylus 
appellatur in illa scilicet oratione quam Synon Grecus 
fecit ad Priamum, dicens: 

Suspensi Euriphylum scitantem oracula Phebi 


Mittimus, isque aditis hec tristia dicta reportat: 


«Sanguine placastis ventos, et virgine cesa, 


Cum primum Yliacas, Danay, venistis ad horas: 


Sanguine querendi reditus animaque litandum 


Argolica. 


Istud autem ultimum infra, cantu scilicet XXX, in 
ystoria Synonis clarius apparebit. 


ben Io sai tu, che Ia sai tutta quanta. 


In hoc versu comprehendimus quanto studio in libris virgilianis exarserit iste autor. 

vv. 115-117 

Quell'altro che ne' fianchi e cosi poco, 

Michele Scotto fu, che veramente 
de le magiche frode seppe 'I gioco. 

Iste Michael Scotus fuit augur Frederici imperatoris, et fuit in arte magica valde summus; de 
quo in hiis verbis Virgilius duo dicit: primum est quod erat in yliis valde strictus; secundum vero, 
quod ars magica in qua iste Michael fuit ita instructus, in se continet magnam fraudem. Primum facit 
ad insinuandum nobis istius originem Michaelis; nam in Iscotia vadunt homines ita stricte et ornate 
induti quod quasi in yliis nichil sunt. Ideo ait: che ne' fianchi e cosi poco. Secundum autem ut nobis 
ab ista arte magica caveamus, quia licet dicat aliquando veritatem, tamen ut plurimum in se continet 
falsitatem, vel saltem ambiguitatem. Quod enim in se contineat falsitatem patet quia diabolus, qui 
fuit inventor huius artis, mendax est, ut ait Dominus in Evangelio beati Iohannis, VIII capitulo. Patet 
etiam hoc in legenda beatorum apostolorum Symonis et Tadei, ubi legitur quod cum Baradach dux 
regis Babilonie contra Indos ad prelium profecturus, a diis suis peteret de fine belli, phanatici 
responderunt grande bellum futurum, et multum populum hinc inde in prelio ruiturum. Tunc Apostoli 
ridere ceperunt. Quibus ait dux: «Me timor invasit, et vos ridetis?» Cui Apostoli: «Noli timere, quia 
pax in hoc regnum nobiscum intravit. Cras enim hora diei tertia legati Indorum ad te venient, et tue 
se potestati cum pace subicient». Quod ita evenit ut Apostoli predixerunt. Si vero non falsa ars ista 
predicat, tamen ut plurimum ambigua prophetizat; sicut patet per responsum Apollinis, quod fecit 
ad Pirrum. Cum enim Pirrus rex Epyrotarum contra Romanos bella movisset, consuluit de fine belli 
Apollinem deum suum. Cui Apollo: «Aio te eacidem Romanos vincere posse». In quo quidem versu 
non est certum, ut dicit beatus Ysidorus, primo libro Eth., quem monstraverit esse victorem: an 
Romani vincant Pirrum, an Pirrus Romanos. Simile narrant antiqui ystoriographi quod cum Cresus, 
rex Lidie, cum Ciro rege Persarum, pugnare deberet, facto sacrificio deo suo, de fine belli poposcit. 
Cui responsum fuit: «Cresus perdet Alim transgressus plurima regna». In quo quidem responso 
incertum erat an Cresus transiens fluvium Alim perderet, idest vastaret, plurima regna Cyri, an 
perderet, idest amitteret, plurima regna sua. Quod sic evenit; nam transiens fluvium, a Ciro fuit 
victus et cruci affixus. Ideo dicitur in textu: de le magiche frode seppe 'i gioco. 

Quia ista ars est truffatoria sicut ludus, isti etiam Michaeli sua ars in dolo respondit. Nam cum 
suus dominus, imperator scilicet Fredericus, ab eo posceret ubi mori deberet, facto augurio sic 
respondit: «In Florentia morieris». Quod imperator audiens, ab ingressu civitatis Florentie semper 
postea abstinuit, toto tempore vite sue. Sed ut sua fata eum trahebant, uno die in regno Sicilie 

subito dolore arreptus, dum in suum thalamum properaret, transiens per ante cameram, super 
unum lectulum in quo catula sua iacebat, ibique dolores mortis sentiens, ait: «Ubi sum ego?» Cui 
familia: «In lectulo catule vestre». Quibus ille: «En morior; catula mea Florentia vocitatur». Et sic 
mortuus est. 


vv. 118-120 

Vedi Guido Bonatti. Iste Guido fuit de Forlivio, provincie romandiole, et fuit augur magnifici comitis 
Guidonis de Monte Feltro, de quo habetur infra in VIII bulgia, cantu 27. Postquam vero de famosis 
personis mentio facta est, ad viles personas que dimittunt artes suas mechanicas dirigit autor stilum. 
Et hoc quia multi nullius conditionis, et maxime muliercule, student cum herbis et ymaginibus videre 
futura. Ideo ait: Vedi Asdente. Iste fuit quidam cerdo de Parma, provincia Lombardie, qui suam 
artem cerdonicam linquens, ad investigandum futura se dedit. 

vv. 121-126 


Et subiungit: 

Vedi le triste che lasciaron fago, 

Ia spuola e 'I fuso, et fecersi 'ndovine; 
fecer malie con herbe et con imago. 

Ma vienn'omai, che gia tiene 'I confine 
d'amendue Ii emisperi et tocca l'onda 
sotto Sibilia Cayno et le spine. 

Visis omnibus que in ista quarta bulgia continentur, ait Virgilius ad Dantem: «Eamus admodo, 
quia luna iam tenet confinia amborum emisperiorum» - subaudi in partibus occidentis. Ideo 
sequitur: «Et subter Sibiliam tangit undas». Ubi prudens lector animadvertat quod ab introitu eius 
in Infernum usque ad hanc quartam malabulgiam, fluxit solummodo una nox, quia quando in 
Infernum intravit incipiebat nox. Unde dicitur supra, cantu secundo: «Lo giorno se n'andava et l'aer 
bruno», etc., et tunc luna erat rotunda. Unde sequitur hic: «et gia hier nocte fu Ia luna tonda», etc. 
Cum autem luna est rotunda, in sui ortu facit noctem et in suo occasu facit diem; quia dum est 
rotunda semper per distantiam unius emisperii distat a sole. Quod autem dicit quod luna tangit - 
subaudi lumine suo - aquas que sunt subter Sibiliam, nil aliud vult dicere nisi quod luna quando ad 
occasum declinat vadit per inferius emisperium, et tunc tangit lumine suo aquas que sunt subter 
nos. Emisperium vero, secundum Ysidorum, libro tertio Eth., est illa tota pars celi quam videmus ab 
oriente usque in occidentem; et dicitur emisperium superius. Inferius vero emisperium est illa pars 
tota celi que subter terram est, ab occidente usque in orientem, quam non videmus, quam diu sub 
terra est. Quod autem lunam vocat Caino et le spine, hoc facit ad condescendendum opinionibus 
rusticorum, qui dicunt in luna esse Caym cum fasce spinarum, propter fraticidium quod commisit. 

In isto XX cantu continentur due comparationes et quatuor notabilia. 


[Comparationes] 


vv. 7-9 


PRIMA COMPARATIO. 


et vidi gente per lo vallon tondo 
venir, tacendo et lagrimando, al passo 
che fanno le letane in questo mondo. 
Lictera plana est. 

vv. 16-18 


SECUNDA COMPARATIO. 


Forse per forza gia di parlasia 
si travolse cosi alcun dei tutto; 
ma io no! vidi, ne credo che sia. 

Comparatio talis: isti enim qui in ista bulgia puniuntur habent ad modum paraliticorum colla et capita 
ita dissoluta sive retorta, quod retro facies habent versas. Paralisis enim aliquando ita membra 

dissolvit et volvit quod os et nasum et faciem totam vertit; sed non eo modo quo isti malefici 
puniuntur. Est autem paralisis lesio partis vel membri, cum privatione seu diminutione sensus, vel 
motus, vel utriusque. Et dicitur paralisis a para quod est <dis>, et Usis quod est <solutio>; 
inde paralisis, quasi cmembrorum dissolutio. 

[Notabilia] 

vv. 28-30 


PRIMUM NOTABILE. 


Qui vive Ia pieta quand'e ben morta; 

chi e piu scelerato che colui 

c'al giudicio divin passion comporta? 

In hoc notabili duo utilia continentur: primum est quod erga sceleratos tunc pietas vivit quando 
totaliter est defuncta; sicut est curialitas rusticitatem rustico exhibere. Unde infra, cantu 33°, ait 
autor: «et cortesia fu lui esser villano». Secundum est quod compati divino iudicio est peccatum 
committere sceleratum, sicut patet supra in expositione lictere. 


vv. 100-102 

SECUNDUM NOTABILE. 


«Maestro mio, Ii tuoi ragionamenti 
mi son si certi, e prendon si mia fede, 
che Ii altri mi sarian carboni spenti». 

In hoc pulcro notabili admonet nos hic autor quod, exemplo sui, quando a vero magistro aliquid 
audimus, quod illi dicto fidem credulam adhibere velimus. 

vv. 103-105 


TERTIUM NOTABILE. 


«Ma dimmi, de Ia gente che procede, 
se tu ne vedi alcun degno di nota; 
che solo a cid Ia mia mente rifiede». 

Hic docet nos autor quod in omni nostro exercitio semper utilia et honorabilia perscrutemur, 
et ipsa nostre memorie commendemus, sicut ipse, qui non nisi ea que digna sunt nota, idest laude 
et fama, scrutando querebat. 


vv. 112-114 

QUARTUM NOTABILE. 


Euriphil ebe nome, et cosi 'I canta 
l'alta mia tragedia in alcun loco: 
ben Io sai tu che Ia sai tutta quanta. 

Hic manifeste apparet quanto splendore poetico in hoc mundo claruit autor iste, qui Eneydem, 
que ita est obscura atque profunda, plenissime totam scivit. Quid autem sit tragedia, quo scilicet 
stilo liber Eneydorum decurrit, supra in prologo est expressum. 

Et sic patet XX cantus. 


XXI 

VIGESIMI PRIMI CANTUS TITULUS TALIS EST: INCIPIT XXI CANTUS PRIME CANTICE 
COMEDIE. 

In isto XX[I] et in sequenti cantu autor tractat de quinta malabulgia, in qua ponit barattatores 
comunium, dominorum, consanguineorum et amicorum; pena quorum est quod in quadam fovea 
plena pice et pegola calida stant submersi. Incipit autem ista bulgia in isto cantu, ibi: 
ristamo per veder l'altra fessura, 


etc. et finit in sequenti cantu, ibi, 


Et noi lasciamo lor cosi 'mpacciati. 


DEDUCTIO TEXTUS DE VULGARI IN LATINUM. 


vv. 1-57 

Tractato de peccato magorum quod in quarta bulgia collocatur, ad peccatum barattarie Dantes dirigit 
vela sua, et continuat istum XXI cantum cum precedenti per istum modum: superius enim in fine 
precedentis cantus dicit quod a quarta bulgia recedentes versus quintam confabulando et 
colloquendo pariter properabant. Unde ait in textu: «Si mi parlava, et andavamo introque», idest in 
tantum quod ibamus, mecum Virgilius loquebatur. Et est istud vocabulum florentinum, et tantum 
valet quantum <intantum> vel <interim>. Nunc vero sic dicit: Taliter de ponte in pontem, aliud 
loquendo quod mea Comedia cantare non curat, venimus et tenebamus culmen - subaudi pontis - 
quando firmavimus nostros passus aliam videre fissuram, et alios plantus vanos - subaudi quinte 
bulgie - et vidi eam mirabiliter obscuratam. Et ponit hic quandam comparationem, ut illam 
obscuritatem melius intelligere valeamus, dicens: Qualis pix hiemali tempore in arzana Venetorum 
ebullit ad reparandum navigia sua fracta, talis non arte ignis sed arte divina ebullit inferius una 
pegola dempsa in tantum quod inviscat undique ripam illam. Interim vero quod Dantes oculorum ibi 
lumine scrutaretur, ipsum Virgilius ad se traxit, dicendo: «Cave, cave». Ad cuius vocem Dantes illico 
se convertit, et vidit post se unum diabolum nigrum super pontem velociter venientem, et super 
humerum suum acutum atque superbum unum peccatorem gestantem; cuius peccatoris manibus 
tenens, pedem ipsum de ponte proiciens exclamavit: «O Malabranca, ecce unum ex antianis Sancte 
Zite; mitte eum inferius, en ego revertor adhuc ad illam terram quam ego bene munivi - subaudi 
barattatoribus -. Ibi enim omnis civis excepto Bonturo est barattator; in tantum - supple: quod de 
adverbio negandi, interveniente pecunia, fit ibi adverbium affirmandi -». Et his dictis, illum proiciens 
velocissime, pro aliis, ut dixerat, retrocessit. Illa autem anima sic de ponte proiecta primo propter 
altum casum quem habuit in illam pegolam se immersit, et postea tota convoluta superius est 
reversa. Sed demones qui erant sub ponte alta voce clamarunt: «Hic non habet locum Sanctus 
Vultus. In isto enim fluvio aliter quam in Serclo notatur. Et ideo si tu non vis de nostris fricaturis, 
superius non ascendas». Postea ipsum cum plus quam centum uncis momorderunt, dicentes 
yronice: «Cooperte hic ludere te oportet, ita quod occulte si vales accaffi». Quid autem 
istud accaffi resonet vel importet, in expositione lictere apparebit. Et adducit hic autor unam 
pulcerrimam figuram dicens: Non enim aliter quoqui ab eorum vassalli faciunt submergi in medio 
caldarie carnes cum uncis, ut superius non vacillent. 

vv. 58-93 

Virgilius vero ait ad Dantem: «Ad hoc ut non videatur quod tu sis hic, ab isto capite pontis post 
aliquem scopulum qui sit tibi pro schermo abscondere te festina, et pro nulla offensione que michi 
sit facta non timeas, quia ego habeo omnia valde nota, et iam alias ad conditiones similes ego fui». 
Postquam vero Dantes ut sibi mandatum fuerat se abscondit, Virgilius ultra ab alio pontis capite 
pertransivit. Et statim quod super ripam sextam pervenit, cum illo furore et cum illa etiam 
tempestate cum et qua canes insiliunt in mendicum, exiverunt demones de sub ponte et versus 
ipsum omnes uncos unanimiter converterunt. Sed ille subito exclamavit: «Nullus», inquiens, 
«vestrum sit modo follis. Ante nempe quam me capiat vester uncus, veniat huc qui me audiat unus 
vestrum; et postea sibi ipsi consulat me uncandi». Tunc omnes demones acclamarunt: «Vadat 
Malacoda». Ad hanc vocem Malacoda se movit et venit ad Virgilium super ripam, dicens cum se 
moveret ad socios: «Quid sibi proderit?» - subaudi sua locutio -. Quasi dicat: nichil. Cui Virgilius: 
«Credis tu», inquit, «Malacoda, me videre venisse hucusque, securum ab omnibus vestris schermis, 
sine velle divino ac etiam fato dextro ?» Sed hic nota tu, lector, quod in isto cantu bis est positum 
istud nomen, scilicet schermo. Primo ibi: «giu Caquatta / dop'uno scheggio, c'alcun schermo t'aia». 
Secundo hic: «sicuro gia da tutti vostri schermi». Et ponitur ibi pro una significatione et hic pro alia. 
Nam ibi ponitur pro defensione sive pro coopertione; hic vero ponitur pro impugnatione sive 
offensione, sicut in expositione lictere clarius apparebit. Postquam vero Virgilius illi demoni dixit 

quod non sine velle divino et fato dextro Inferni semitas peragrabat, adiunxit: «Dimitte nos ire - 
subaudi in pace - quia beneplacitum est in celo ut ego demonstrem uni - et non dicit cui - istud iter 
silvestre». Ad hec verba ita perdidit suam superbam audaciam Malacoda, quod de manibus cecidit 
sibi uncus, et dixit ad socios: «Admodum non sit lesus». Habita itaque a Malacoda securitate, 
Virgilius clamavit ad Dantem: «O tu», inquit, «qui sedes inter pontis scopulos sic absconsus, secure 
admodum ad me redi». Ad cuius vocem Dantes concite se erexit, et ad Virgilium properavit. Ad 
quem videndum, ultro se demones ingesserunt; propter quod Dantes timuit ne pacta tenerent. 

vv. 94-139 

Et facit hic unam comparationem quam oculis suis vidit, dicens: Tali enim modo vidi ego illos pedites 
expavere, qui pactis compositis exiverant de Caprona, quando se in medio hostium conspexere. 
Unde, timore arreptus, quantum poterat Virgilio adherebat, et a signis illorum demonum oculos non 
volvebat. Illi autem, insimul sussurrantes, dicebat unus ad alterum: «Vis quod ipsum capiam isto 
unco?» Et alius respondebat: «Ita. Et taliter facies quod in vanum vel vacuum non labores». Sed 
Malacoda, qui fecerat eum fidum, hec audiens ad illum qui hec dixerat celeriter se convertens ait: 
«Quiesce, quiesce, Scarmillione». Postea dixit ad Virgilium atque Dantem: «Per istum scopulum 
ulterius transire non potest, quia sextus arcus iacet totus ruinosus in fundo. Et si omnino est vobis 
placitum pertransire, prope est enim unus scopulus, idest pons, qui transeuntibus viam prebet». Et 
assignat hic causam quare sextus pons et quo tempore fuit fractus. «Heri», inquit, «quinque horis 
plus quam sit ista hora transactis, mille ducenti sexaginta sex anni completi sunt quod hic semita 
fuit fracta. Ego autem mitto versus illae de istis meis ad revidendum si aliquis de ista bulgia extra 
pegolam se emergit. Ite igitur cum eis, quia non erunt vobis pravi». Et his dictis, decem malignos 
spiritus convocavit, quibus dedit duo precepta. Primum, scrutamini in circuitu istam viscosam 
foveam bullientem. Secundum, isti duo sint salvi usque ad alium pontem, qui totus integer 
extenditur super tanas. Nomina vero istorum decem demonum ista sunt: primus Barbariccia, et iste 
fuit aliorum decanus; secundus Alichinus; tertius Calcabrina; quartus Cagnazo; quintus Libicocco; 
sextus Draghignazo; septimus Ciriattus Sannutus; octavus Graffiacane; nonus Farfarellus; decimus 
et ultimus Rubicante; cui cognomen imposuit furiosum, dicens: et Rubicante ii pazzo. Dantes vero 
audiens istos talibus nominibus nominari, et videns in eis duo mala signa, subsannatione scilicet 
dentium et per ciliorum nutus facies comminaces, ait ad ducem suum: «Heu me, magister mi, quid 
est istud quod video? Rogo te ut sine isto conductu vadamus soli, si tu scis ire, quia ego pro me 
nullatenus ipsum peto». Cui Virgilius: «Noli expavescere, quia hoc faciunt propter putridas 
passiones». Illi autem decem demones, iter arripientes, per sinistrum aggerem se volverunt; sed 
prius quilibet ipsorum habebat versus eorum ducem dentibus linguam strictam, et dux qui eos 
preibat cum anu tanquam cum tubicina bucinabat. 

EXPOSITIO LICTERE. 


vv. 1-6 


Cosi di ponte in ponte, altro pariando, 
che Ia mia comedia cantar non cura, 


Vult hic dicere autor quod dum sic pontes 
transcenderent bulgiarum, quod multa alia ipse et 
Virgilius loquebantur, que sua Comedia, idest iste liber, 
cantare non curat. Iste autem liber ideo dicitur 
comedia quia, ut dictum est supra in prologo, est 
quoddam genus poetice descriptionis. Et dicitur 
comedia a cornos, quod est <villa>, et oda, quod est 
<cantus>, inde Comedia, quasi <villanus cantus>; 
quia incipit a miseria et finit in felicitatem, sicut villani 
qui in villa vel comitatu habitantes, dum efficiuntur 
cives, de rustico opere ad civile negotium transeunt. 
Ita poete comici sua opera incipiunt a vili materia et 
terminant ipsam in nobilem, idest incipiunt a miseria 
et adversitate et finiunt in prosperitatem et felicitatem. 


venimo; et tenavamo 'I colmo, quando 

ristamo per veder l'altra fessura 


Hic incipit quinta bulgia: «et Ii altri pianti vani»; quasi dicat eorum lamentatio sit in vanum. 
Ubi est advertendum quod duplex est penitentia, scilicet assumpta et illata. Penitentia enim 
assumpta est illa pena quam homo assumit vel recipit pro peccatis commissis purgandis; et tunc 
penitentia sonat <penam tenens>, quia peccator tenet voluntarie talem penam. Penitentia vero 
illata est illa pena quam divina iustitia dat damnatis; et tunc penitentia sonat <pena tenet>, quia 
tunc ab homine voluntarie non tenetur, sed ipsa potius tenet ipsum. Ideo tales plantus vel tales 
dolores vani ab autore vocantur, dum dicit: 
et Ii altri pianti vani; 
et vidila mirabilmente oscura. 


vv. 7-9 


Quale ne I 'arzana de' Vinitiani 
bolle l'inverno Ia tenace pece, 
per rimpalmar Ii legni lor non sani, 

Hic autor, ut clarius obscuritatem quinte bulgie videamus, adducit in exemplum et 
comparationem picem que hyemali tempore in arzana Venetorum ebullit, ad reparandum scilicet 
navigia sua vetera seu fracta. Et ponit hic omnia quasi exercitia nautica, dicens: Quidam faciunt 
naves novas; quidam vero procurant veteres resarcire; quidam aptant proras, quidam pupes. Et est 
prora pars anterior navis; pupis vero posterior. Alii faciunt remos, alii funes, alii vero vela vel faciunt 
vel reaptant. Ideo dicit in textu: 


vv. 13-15 


chi terzeruoio et artimon rintoppa Terzaruolo, idest velum parvum; artimon vero est velum maius. 
Omnia autem ista fiunt Venetiis in arzana. Est autem arzana una magna habitatio in qua sunt plurime 
domus, in quibus naves nove fabricantur et vetere[s] reaptantur. Sed quia ad fabricandum et 
reaptandum ipsas naves indigent multa pice, ideo hiemali tempore, ut dictum est, ebullit ibi multa 
pix. Talem itaque picem seu pegolam in ista quinta bulgia autor ebullire conspexit. Que quidem 
ebullitio non ab igne, sed ab arte divina procedit. Ideo ait: 

vv. 16-18 

tal, non per foco nna per divin 'arte, 
bollia Ia giuso una pegola spessa, 
che 'nviscava ia ripa d'ogni parte. 

In ista itaque bulgia sic calida, sic obscura pariter et viscosa, barattatores poetice puniuntur. 
Que quidem tria, scilicet caliditas, obscuritas, et viscositas, peccato barattarie optime correspondent. 
Peccatum barattarie primo calefacit hominem ad rapinam. Est autem barattaria proprie dolosa et 
fraudulenta in occulto rapina, que contra rem publicam vel statum rei publice sive yconomice 
committitur fraudulenter. Et hec rapina committitur duobus modis: vel cum quando publica persona, 
ut puta potestas, capitaneus, iudex, vel alius quivis officialis, per pecuniam pervertit rectum 
iudicium; vel cum quando persona privata, ut puta civis in consilio, amore pecunie, bonum comune 
postponit, et reddit dolosa et fraudulenta consilia. Ista autem lucra, et quia sunt magna et quia cum 
modico labore quesita, calefaciunt hominem ad lucrandum. Ideo in pice que eum calefit multum 
enim fervida collocantur. Secundo, peccatum barattarie semper secrete committitur et occulte, et 
hoc quia peccatum valde vituperosum. Ideo in pice punitur, quia in pice, quantumcunque sit calida 
seu fervens, nichil videtur in ea, sicut in aqua que omnia manifestat. 


vv. 19-21 


Ideo ait in textu: 

Io vedea lei, ma non vedea in essa 
mai che le bolle che 'I bollor levava, 
etc. 

Est etiam aliud in pice: quia inquinat quicquid tangit, et talis inquinatio non de facili aboletur. 
Simili modo peccatum barattarie habet officiales et cives turpiter inquinare, sive etiam infamare; et 
talis infamia est valde difficilis, immo impossibilis ad lavandum. Ideo ait Salustius: Qui tangit picem 

coinquinabitur ab ea. Tertio, peccatum barattarie est adeo viscosum, quod quicumque huic peccato 
se dederit, raro vel nunquam ab ipso poterit resilire. Ideo ait in textu: 
che 'nviscava Ia ripa d'ogni parte. 

I' vedea lei, ma non vedeva in essa, 
mai che le bolle che 'I bollor levava, 
et gonfiar tutta, et riseder compressa. 

Pix cum calefit magis ferventer et aliter ebullit quam aqua. Quia enim pix est multum pinguis, et 
omne pingue est fomentum ignis, ideo cum calefit, magis quam aqua calefit. Ebullit etiam alio modo 
quam aqua. Nam aqua cum calefit, cum sono et inflatione magna calefit. Sed pix, propter suam 
tenacitatem, in altum elevari non potest; et quia pinguis est, ideo non cum sono sicut aqua, sed in 
silentio bullit. Inflatur autem virtute ignis; et illa talis inflatio in altum non elevatur, sed statim 
deprimitur et descendit. 

vv. 25-27 

et cui paura subita sgaiiiarda, 

Timor subitus cum perculit hominem habet omnem audaciam removere. Ideo ait Lucanus de 
Cesare: «Perculit horror membra ducis ruguere come». Simili modo, cum Virgilius dixit Danti: 
«Guarda, guarda», tantus timor eum invasit quantus invadere solet illum qui tardat videre id a quo 
sibi cavere oportet, ne propter videre sua evasio retardetur, et cuius membra subito pavore tenentur. 
Est autem sgaiiiarda vocabulum Tuscorum, quod in latino sonat <audaciam perdere>, 
sicut gagiiarda <audaciam summere vel habere>. 


vv. 37-42 

Del nostro ponte disse: «O Malebranche». Illi maligni spiritus qui in ista quinta bulgia ad puniendum 
barattariam a divina iustitia sunt locati, ideo Malebranche vocantur ad innuendum quod malas 
manus habent, qui contra rem publicam malum operari conantur. 

Ecc'un delli antian di Sancta Zita. Santa Zita fuit quedam bona mulier de civitate lucana quam 
Lucani venerantur ut sanctam. Corpus enim eius adhuc integrum in dicta civitate, ab ipsis Lucanis, 
licet per Romanam Ecclesiam canonizata non sit, honorifice non tamen secundum sanctam honoratur. 
In derisionem igitur Lucanorum, qui sine approbatione Sancte Romane Ecclesie dictam feminam 
venerantur ut sanctam, ait ille spiritus tenebrarum: «Ecce unum de antianis Sante Zite». Antiani 
autem in lingua ytalica tantum sonant quantum senes civili dignitate fulgentes. In derisionem 
ipsorum etiam Lucanorum istum barattatorem vocat ille spiritus yronice <antianum>, quia licet 
fuerit senex etate, erat tamen vita et moribus adolescens. Ad quorum omnium notitiam est sciendum 
quod anno domini MCCC, die scilicet XXVI martii, in civitate lucana mortuus est quidam popularis 
maximus antianus qui vocabatur Martinus Bottarius, quia vegetes faciebat. Cuius animam fingit 
autor, exemplariter de barattatoribus poetando, in istam bulgiam a quodam demone fuisse 
proiectam. Et hoc nil aliud sonat nisi quod intentiones illorum qui deputati sunt ad rem publicam 
gubernandam, dum ad barattariam intendunt, de alto culmine tanti regiminis ad yma labuntur. 
Mettetel sotto, ch'i' torno per anche 

Quia omnes Lucani qui administrationi rei publice se immiscent baraptatores communiter 
comprobantur, ideo ille demon qui animam Martini Bottarii in istam bulgiam transportavit, sicut 
solicitus executor sue improbe voluntatis ait: «Mitte istum inferius, quia ego revertor pro aliis - 
subaudi barattatoribus - ad suprascriptam scilicet civitatem, que meis operibus optime 
baraptatoribus est munita». Ideo ait: «io torno per anche / a quella terra ch'i' n'o ben fornita». Et 
ad designandum qualiter sit munita, subiungens yronice ait: «Omnis nempe ibi est barattator 
excepto Bonturo». Et est hic quedam figura que dicitur anthifrosis, que dicitur ab anthi quod est 
<contra>, et frosis quod est <locutio>, inde anthifresis, <contraria quasi locutio>. Re vera enim 
iste Bonturus in consiliis et in administratione rei publice sue terre, fuit semper super omnes suos 
concives precipuus barattator. Et ad specifice declarandum in quo actu ipsa barattaria consistat, ait: 
«dei no, per Ii denar, vi si fa ita». Cuius sententie moralis intentio ista est: Cum enim cives in 
administratione rei publice ab omni eo quod prohibetur a legibus debeant abstinere et bonum 
universale proprie utilitati preponere, ideo quotienscunque per pecuniam a prohibitis non abstinent 
et bonum proprium universali preponunt, totiens de adverbio negandi faciunt adverbium affirmandi; 
hoc est de prohibito faciunt preceptum, et de negativo affirmativum. Ideo ait in textu: 

Del no, per Ii danar, vi si fa ita. De istorum enim barattatorum falso iudicio ait Lucanus in X: 
Ibi fas ubi maxima merces. 

vv. 46-48 


Qui non a luogo ii Santo Volto. 

Adhuc Lucanos derident isti demones. Lucani enim habent in eorum maiori ecclesia quandam 
effigiem ligneam crucifixi quam nominant «vultum sanctum». Circa quam crucem errare videntur. 
Nam communitur opinantur in ipsa cruce aliquod numen esse, et ipsam non ut figuram vel effigiem 
crucifixi, sed quasi ipsum Deum humanatum et in carne natum veneratione latrie venerantur. Ideo 
derisorie dicitur in textu: «Qui non a luogo il Santo Volto!» 

Sed quia in ista glosa de veneratione latrie fit mentio, videamus idcirco quot et qualia sunt 
genera venerationum. Circa quod sciendum est quod tria sunt genera sive speties venerationum. 
Prima dicitur latria, secunda yperdulia, tertia vero dulia. Latria enim est illa servitus sive reverentia 
quam creatura exhibet creatori, dum scilicet Deum tanquam creatorem omnium adorat. Et ista talis 
reverentia exhiberi non debet nisi solummodo Deo; et ob hoc pagani, quia servitutem et reverentiam 
quam Deo exhibere debebant ydolis exhibebant, ideo ydolatre dicti sunt. Nam ydolatria nil aliud 
quam latria ydolo facta, ut ait Ugo de Sancto Victore. Yperdulia vero est illa reverentia sive servitus 
quam exhibemus corporibus sanctis et animabus ipsorum; quos quidem honoramus, non quia dii 
sint, sed quia amici sunt Deo. Dicitur etiam yperdulia illa reverentia quam facimus crucibus, 
ymaginibus, et picturis; non quod credamus quod ibi sit aliquid numinis, sed ob reverentiam Christi 
crucifixi crucem adoramus, et ob reverentiam sanctorum eorum corpora et ymagines honoramus. 
Dulia vero est illa servitus sive reverentia quam facimus dominis temporalibus, sicut quando 
osculamur pedes summi Pontificis, vel principis Romanorum. Ista autem tria vocabula venerationum, 
scilicet latria, yperdulia, et dulia, greca sunt, que in lingua latina interpretantur servitus, ut ait Ugo 
de Sancto Victore. Prima dicitur servitus facta Deo; secunda servitus facta sanctis, et dicitur ab yper, 
quod est <supra>; tertia vero dicitur servitus facta homini. Lucani igitur vultum sanctum de Luca, 
tanquam divinitatem vel numen aliquid, venerantur. Ideo derisorie dicunt illi Martino: «Qui non a 
luogo il Santo Volto!» 


vv. 49-51 

qui si nuot'altrimenti che nel Serchio! 

Serclus est fluvius Lucanorum in quo Lucani mirabiliter delectantur; nam estivo tempore non 
solum pueri, sed iuvenes atque senes inverecunde se balneant in eodem. Et quod vanius est, in 
medio mense iulii milites Lucanorum in quodam eorum festo ad ecclesiam sancti Quirici coreizant, 
et de equis non nudi sed induti in dictum fluvium, quasi ad honorem dictorum sanctorum, capite 
proiciunt se deorsum. Maligni itaque spiritus derident etiam in hoc verbo Lucanos, qui tantam 
vanitatem ita fatue more pagano exhibent festis suis. Et ideo aiunt: «qui si nuota altrimenti che nel 
Serchio!» 


vv. 52-54 

Coverto conven che qui balli. Iste Martinus Bottarius, qui propter peccatum barattarie hic ponitur ab 
autore, fuit homo multum levis in moribus, sicut sunt omnes alii etiam sui cives. Nam, re vera, 
Lucani communiter stulti et fatui reputantur. Is ergo Martinus adeo levis fuit, quod cum quadam 
vice ad Romanam Ecclesiam ex parte sui communis ambaxiator ivisset, et una die cum papa 
Bonifatio in camera se multum iactasset, ait ad dominum Papam: «Padre sancto, crollami»; hoc est, 
<pater sancte, me excute>. Quod cum Papa causa ioci et recreationis illum agitasset, ait ille: «Mezza 
Luca ai crollata»; idest, cmediam Lucam excussisti>. Improperando igitur et deridendo demones 
sibi dicunt: «Coverto convien che qui balli», etc. Quod autem sequitur «si che, se puoi, 
nascosamente accaffi», sic est intelligendum: In Tuscia est quidam ludus puerorum qui 
vocatur acaffo; nam puer claudit sibi in manu denarios vel fabas, vel aliquid aliud in numero dispari 
seu pari, et dicit socio: «Indivina». Ille vero dicit unum istorum, aut par aut impar; et vocatur iste 
ludus, ut dictum est, acaffo. Isto itaque modo barattatores in consiliis tenent manus clausas, et id 
quod demonstrant mittere in unam pixidem mittunt in aliam. Improperant igitur demones isti, quod 
quemadmodum in consiliis occulte barattariam operatus fuerat, ita occulte, idest cooperte, sub pice 
natare procuret. 

vv. 79-84 


«Credi tu, Maiacoda, qui vedermi 
esser venuto», disse 'I mi' maestro, 

«sicuro gia da tutt'i vostri schermi, 
senza voler divino et fato dextro?» 

Licteram sic construe: Credis tu, Maiacoda, me videre hucusque venisse, securum ab omnibus 
vestris impugnationibus vel offensis, absque velle divino et fato dextro? Quasi dicat: Quomodo 
nempe potuissem ego sine divina voluntate absque aliquo impedimento ab introitu Inferni hucusque 
venisse? Ponit autem bis hic autor unum theotonicum ydioma, scilicet schermo, quod quidem ponit 

pro duobus diversis significatis, videlicet pro defensione et offensione. Nam superius dixit: «Giu 
faquatta», idest -cinferius te absconde>, «dop'uno schegio», idest <post unum saxum>, «c’alcuno 
schermo t’aia», idest <ut te cooperiat vel abscondat>. Simile habetur supra capitulo sexto: «delTun 
de 1 lati fanno a l'altro schermo». Hic autem dicit: «sicuro gia da tutt'i vostri schermi», idest ab 
omnibus impugnationibus vel offensis. Et descendit istud nomen schermo ab illa arte rei militaris 
que vulgo dicitur schermire. Nam illo actu sunt duo opposita, scilicet defensio et offensio; quia cum 
una manu vel uno actu homo se operit vel defendit, et cum alia manu vel actu adversarium percutit 
vel offendit. Quod autem dicit: «senza voler divino et fato destro», ponit hic opinionem theologicam 
et paganam. Nam secundum theologos nichil fit sine voluntate vel permissione divina. Secundum 
vero paganos, omnia a fato, idest a constellationibus, eveniunt vel procedunt. Tamen theologicus 
iste poeta velle divinum et fatum dexterum unum esse ponit. Est autem fatum, secundum Boetium, 
dispositio inherens rebus mobilibus, per quam dispositionem providentia suis utitur ordinibus. In 
qua fati descriptione, secundum Thomam de Aquino in Summa Contra Gentiles: Dispositio pro divina 
ponitur ordinatione. Rebus autem mobilibus inherens ponitur ut distinguatur fatum a providentia. 
Nam ipsa ordinatio, secundum quod est in mente divina, nondum rebus impressa, providentia est. 
Secundum vero quod iam est explicita in rebus, fatum nominatur. Mobilibus autem dicit ut ostendat 
quod ordo providentie non aufert rebus contingentiam et mobilitatem, ut quidam posuerunt. 
Secundum hanc ergo acceptionem, negare fatum divinam providentiam est negare. Sed quia cum 
infidelibus nec nomina debemus habere communia, ne ex consortio nominum possit summi erroris 
occasio, nomen fati non est a fidelibus utendum, ne videamur illis assentire qui male de fato 
senserunt, omnia necessitati syderum supponentes. Unde Augustinus dicit in quinto De Civitate Dei: 
Si quis virtutem et potestatem dei fati nomine appellat, linguam corrigat, sententiam teneat. Et 
Gregorius, secundum eundem intellectum dicit: Absit a fidelium mentibus ut fatum aliquid esse 
dicant. Potest itaque fatum ab illis sapientibus nominari qui ordinationem divinam et fatum unum 
esse et credunt et ponunt. Isto itaque modo ponit hic autor voluntatem divinam et fatum. 

vv. 94-96 

et cosi vid'io gia temer Ii fanti 
c'uscivan pattegiati di Caprona, 

Iuxta civitatem Pisanam, ad V miliaria, est quoddam castrum quod vocatur Caprona, a quo 
castro illi nobilissimi inter omnes cives Pisanos Capronenses denominantur. Propter guerram vero 
que olim, tempore istius autoris, fuit inter Pisanos et Tuscos, dicta Caprona a Tuscis fuit obsessa. In 
qua quidem obsidione fuit iste autor et vidit, oculis propriis, id quod in textu ad comparationem 
inducit. Nam ita acriter a Tuscis fuit obsessa dicta Caprona, quod pedites qui in castro erant inclusi 
coacti sunt compositionem facere cum illis de exercitu, et salvis personis, arcem reddere quam 
tenebant. Cum autem per media castra transirent, videntes undique arma et malos vultus hostium, 
terribiliter timuerunt ne pacta violarentur ab ipsis. Exemplificat itaque autor et dicit: «Ita timui ego 
cum vidi illos demones, sicut timuerunt pedites de Caprona quando in medio hostium se viderunt». 


vv. 103-105 


«Posa, posa, Scarmiglione !» 

Nota quod demones qui ad executionem et punitionem barattarie in ista malabulgia a divina 
sunt iustitia deputati Maiebranche vocantur, ad designandum quod malas manus habent 
barattatores, dum bona comunitatum dolose rapiendo corrumpunt. Inter istos autem demones duo 
hic principes principaliter principantur: unus vocatur Malacoda et alter Scarmillione, ad designandum 
quod in barattaria est rapacitas, que per Scarmillionem significatur. Nam scarmillione lingua Tusca 
tantum valet quantum in gramatica valet raptor. Est etiam in barattaria mali finis intentio, cuius 
gerit similitudinem Malacoda; nam per caudam, que est finis in animali, finis intentio figuratur. 


vv. 106-114 

Poi diss'a noi: «Piu oltre andar per questo 
scollio non si pud, pero che giace 
tutto spezzato al fondo Parco sesto. 

Et se Pandar piu oltre pur vi piace, 
andatevene su per questa grotta; 
presso e un altro scoglio che via face. 
Hier, piu oltre cinqu'ore che quesfotta, 
mille dugento con cinquanta sexantasei 
anni compie che qui Ia via fu rotta». 

Postquam Malacoda audivit a Virgilio quod, divina permissione, ipse Virgilius cum Dante 
poterat infernales semitas peragrare, dicit quod si ipsi volunt ulterius ire, oportet eos ire per illam 
grottam usque ad alium pontem; quia pons per quem de quinta bulgia solitum iter erat ad sextam, 
totus fractus et ruinosus iacebat in fundo. Et assignat tempus quando ille sextus pons sic fractus 
cecidit in profundo, dicens: «Heri transactis quinque horis ultra quam sit ista hora qua tecum modo 
loquor, completi sunt - subaudi anni - mille ducenti et sexaginta sex quod ista via, idest pons, per 
quem transitus erat in sextam malabulgiam, fuit fracta». Ad cuius evidentiam est sciendum quod 
autor poetando confingit illa hora qua Christus expiravit in cruce in Infernum intrasse, hoc est die 
25a martii, anno a passione domini MCC sexagesimo sexto, hora scilicet nona; ab incarnatione 
autem eius anno MCCC. Et ab ista hora usque ad tertiam horam sequentis diei hucusque venisse, in 
qua hora ait Virgilio Malacoda: «Heri completi sunt anni mille ducenti sexagintasex quod hic corruit 
ista via». Et concordat ista poesia cum fide catholica, que ut sancta Evangeliorum attestatur ystoria, 
illa hora qua Christus expiravit, inter alia signa que in universo apparuerunt, petre scisse sunt. Et 
tunc illa hora in ista bulgia corruit iste pons. Qui numerus sic colligitur: anno enim MCCC, quo 
tempore Rome fuit generalis remissio omnium peccatorum, sedente in Romana sede Bonifatio papa 
octavo, ut superius in prologo dictum est, iste autor istam Comediam composuit. Sed quia sub 
nomine visionis ipsam describit, ideo ponit quod ea die et hora qua Christus mortuus est, quam 
quidem horam noctem vocat, in Infernum intravit. Unde superius, cantu secundo, dicit: «Lo giorno 
se n'andava et l'aer bruno», idest nox, etc. 

Totam igitur noctem consumpsit ab introitu Inferni usque ad hunc locum, et totum diem 
sequentem cum medietate noctis Dominice Resurrectionis usque ad centrum. Et illa hora qua 
Christus a mortuis resurrexit, autor ab inferis exiit et versus montem Purgatorii erigit vela sua. Mane 
igitur diei Sabbati Sancti dixit Malacoda Danti: «Heri hora sexta completi sunt anni mille ducenti 
sexagintasex, quod iste pons fuit fractus». Nam Christus vixit annis XXXIII, et mensibus tribus, et 
in utero Virginis VIIII mensibus habitavit. Sed si ab annis domini mille trecentis extrahantur anni 
XXXIIII quibus vixit, computata conceptione, remanent MCCLXVI. Sed hic oritur una questio: quare 
scilicet in passione Christi magis fractus est iste pons quam alii pontes. Respondeo: In ista Via 
malabulgia puniuntur ypocrite, et maxime illi pharisei et sacerdotes qui in Evangelio falsi prophete 
a Domino appellantur, et quorum opere Christus extitit crucifixus. Cum itaque pontifices et pharisei 
propter mortem Christi erant in istam bulgiam descensuri, ideo iste pons fractus est, ut semper 
videant vestigia passionis; et sic acrius et durius torqueantur. Et nota quod in duobus locis Inferni 
tempore passionis petre scisse sunt: Primo, supra, septimo circulo, cantu XII, ubi habitat Minotaurus. 
Et hic, circulo octavo, malabulgia sexta. Ibi enim scisse sunt propter peccatum violentie et 
bestialitatis; hic vero propter peccatum ypocrisis. Nam Iudei tanquam bestie se vierunt in Christum; 
et pontifices et pharisei, invidia ducti, eo quod populus post ipsum ibat et ipsos relinquebat, se 
iustificare volentes, morti ipsam iustitiam tradiderunt. Sed adhuc nota quod Malacoda quando dixit 
«presso e un altro scollio che via face», mendacium dixit, quia nullus alius pons est ibi per quem 
super sextam bulgiam sit accessus. Nam diabolus semper est mendax et pater mendacii. 


vv. 136-139 

et elli avea det cui fatta trombetta. 

Hic ostendit autor quomodo peccatum barattarie et ipsi barattatores sunt ab omnibus 
deridendi; nam vituperosus ille sonus derisionem significat. 

In isto XXI cantu continentur sex comparationes et duo notabilia. 


[Comparationes] 


w. 7-9 


PRIMA COMPARATIO. 


Quale ne l'arzana de' Vinltianl 
bolle l'inverno Ia tenace pece, 
a rimpalmar Ii legni lor non sani, 

vv. 25-27 


SECUNDA COMPARATIO. 

Altor mi volsi come l'uom cui tardi 
di veder quel che Ii conven fugi re, 
et cui paura subita sgalliarda, 

vv. 43-45 


TERTIA COMPARATIO. 


La giu 'I buttd, et per Io scollio duro 
si volse; et mai non fu mastino sciolto 
con tanta fretta a seguitar Io furo. 

vv. 55-57 

QUARTA COMPARATIO. 


Non altrimenti i cuoci ai lor vassalli 
fanno attuffare in mezzo la caldaia 
la carne con Ii uncin, perche non galli. 

vv. 67-69 

QUINTA COMPARATIO. 


Con quel furore et con quella tempesta 
ch'escono i cani a dosso at poverello, 
che di subito chiede ove s'arresta, 

vv. 94-96 


SEXTA COMPARATIO. 


cosi vid'io gia temer Ii fanti 
c'uscivan pattegiati di Caprona, 
veggendo se tra nimici cotanti. 

Omnes iste comparationes sunt clare et aperte. 

[Notabilia] 

vv. 46-48 


PRIMUM NOTABILE. 


«Qui non a iuogo il Santo Volto!» 

Quia licet facies Dei sit plena gratiarum, quia peccatores impenitentes eius gratiis se reddunt 
indignos, ideo in Inferno, ubi nulla est redemptio, divina facies locum non habet. Unde in cantico 
Moysi ait Deus: Abscondam faciem meam ab eis et considerabo novissima eorum. 

vv. 49-51 


SECUNDUM NOTABILE. 


qui si nuot'altrimenti che net Serchio! 

Moraliter, secundum differentias locorum, debent esse differentie mororum. Unde versus: 
Cum fueris Rome, Romano vivito more; 
cum fueris alibi, vivito sicut ibi. 

Et sic patet vigesimus primus cantus. 

XXII 

VIGESIMI SECUNDI CANTUS TITULUS TALIS EST: INCIPIT XXII CANTUS PRIME CANTICE 
COMEDIE. 


In isto XXII cantu autor tractat etiam de illa eadem materia de qua in antecedenti cantu tractavit, 
faciens hic exemplariter mentionem de quibusdam summis baraptatoribus. 

DEDUCTIO TEXTUS DE VULGARI IN LATINUM. 


vv. 1-60 

Continuando materiam, autor continuat cantum similiter subsequentem. Precedentem enim cantum 
sic finivit: 

et elli avea dei cui fatta trombetta. 

Sequentem vero sic continuando incoat: Ego vidi iam milites sua castra movere, rumorem 
incipere, acies ostentare, et aliquando pro eorum evasione de bello recedere. Vidi etiam in civitate 
Aretina milites seditiose ad arma discurrere, insidiose alibi contra hostes procedere, in torneamentis 
unum alium vulnerare, et in giostris usque ad mortem appetere. Et omnes isti actus militares vidi 
moveri vel fieri cum signis quandoque tubarum, quandoque etiam Campanarum, quandoque vero 
cum tympanis et quandoque cum signis que faciunt homines in castellis. Sed nunquam cum ita 
diversa tibia seu etiam instrumento moveri milites, equites, vel pedestres, nec etiam navem signo 
celesti vel terrestri exire de portu conspexi. Et hic facit autor quandam excusationem de societate, 
scilicet quam habebat, dicens quod aliam habere non poterat, quia societates inveniuntur secundum 
conditionem gentium vel locorum. Quod sic patet: In ecclesiis enim, ut ipse ait, inveniuntur sancti, 
et in tabernis gulosi. Et sic in Inferno aliam societatem quam demonum habere non poterat. Facta 
vero excusatione de societate pessima quam vitare non poterat, ad narrandum ea que vidit in ista 
malabulgia se convertit. Et dicit quod in ista bulgia, licet ipsa propter nigredinem piceam sit obscura, 
vidit aliquos peccatores qui ad ipsorum penam aliqualiter sublevandam, se super pegolam erigebant, 
dorsum solummodo ostendendo; et statim more deficientis fulguris abscondebant. Et adducit hic 
quandam comparationem naturalem quorumdam piscium maris, qui delphynes vocantur. Qui 
quidem pisces, quadam naturali cognitione tempestates fluctuum previdentes, crebris saltibus quos 
faciunt super aquam admonent navigantes ut a ventura caveant tempestate. Isto itaque modo quo 
saltant delphines aliquando supra mare, saltabant supra picem isti etiam peccatores. Et 
quemadmodum ranuculi iuxta ripas fluviorum vel fovearum stant cum capite solummodo extra 
aquas, totum corpus aliud abscondendo, ita stabant, dicit autor, ex omni parte in illa fovea 
peccatores. Sed cum appropinquabat cum suis sociis Barbariccia, qui erat ipsorum decurio, statim 
inferius se trahebant. Hec autem attente considerans, vidit in illa ripa qua ibant duas animas simul 
iunctas, quarum una more ranarum inferius se trahente, alia in ripa suspensa remansit. Sed unus 
istorum decem spirituum, nomine Graffiacane, qui magis de prope illi erat, illam miseram animam 
per capillos cum unco quem gestabat in manu superius ad se traxit. Tunc unus alius ex decem, 
nomine Rubicante, ad clamorem omnium sociorum clamantium et dicentium: «O Rubicante, facias 
quod tu in eum taliter tuos ungues inmittas, quod eum excories sua pelle». Quod videns Dante ait 
ad Virgilium: «Magister, facias si tu potes, quod tu scias quis est iste infortunatus, qui ad manus 
suorum adversariorum devenit». Tunc Virgilius, appropinqua[n]s ad ipsum, quisnam fuisset eum 
interrogavit. Et ille: «Ego fui de regno Navarre natus. Mater enim mea, que me de uno ribaldo 
genuerat, cum uno domino - subaudi de regno Navarre - me posuit. Postea fui familiaris boni regis 
Thebaidi, in cuius curia ad faciendum barattariam me dedi, quo peccato in isto calore rationem - 
subaudi villicationis mee - nunc reddo». Cyriattus autem, hoc audiens, de cuius ore ex omni parte 
una sanna ad similitudinem apri prodibat, illum infortunatum dente aprico laceravit; et sic iste miser 
in medio istorum demonum ita stabat sicut stat mus aliquando inter captos. Unde ait autor in textu: 
Tra male gatte era venuto II sorco; 

Quod animadvertens ipsorum decurio Barbariccia, illum miserum brachiis suis vinxit, dicens 
ad suos: «State a longe et ego ipsum interim infurcabo». 


vv. 61-151 

Et ad Virgilium faciem volvens ait: «Interroga eum, si ab ipso aliquid discere concupiscis». Et Virgilius 
ad eum: «Cognoscis tu sub ista pice aliquem latinorum?» Cui ille: «Ego recessi modicum est ab uno, 
cum quo utinam adhuc essem sub pice coopertus, quia non timerem ibi ungulas neque uncos». Ad 
hec Libicoccus: «Nimium sustinuimus», ait. Et percutiens illum in brachio suo unco, dilacerando 
abstulit unum lacertum. Draghignazus etiam illum voluit in cruribus lacerare, sed illorum decurio 
contra illos se volvit in circuitu malo vultu. Postquam autem illi maligni spiritus aliquantulum sunt 
pacati, ait ad illum miserum sine mora Virgilius: «Quis fuit ille a quo, tuo danno, ut dixisti, superius 

recessisti?» Et ille: «Fuit», inquit, «fra Gomita de Galluri, vas omnis deceptionis et fraudis, qui habuit 
in manibus sui domini inimicos, et per barattariam - subaudi quam fecit - omnes ipsum commendant. 
Denarios enim ab ipsis recepit et sine scitu - subaudi domini sui - omnes in pace dimisit. In aliis 
etiam officiis quibus in curia sui domini fungebatur, barattator fuit non minimus sed suppremus. 
Conversatur autem cum ipso Dominus Michael Zanche de Lugodorio, qui ambo ad loquendum de 
Sardinia suas linguas nunquam sentiunt esse fessas». Et hec dicens, sicut erat totus fraude et dolo 
plenus, ut falleret circumstantes ea que incepit dimisit et ait: «Heu me, videte alium qui subsannat. 
Ego dicerem adhuc, sed timeo manus eius». Contra quem decurio se volvens, ipsum qui vocabatur 
Farfarellus minaci vultu et verbis terribilibus increpavit. Tunc Navarrensis, ut illos teneret in verbis 
et sic falleret, consequenter adiunxit: «Si vos vultis vel videre vel audire Lombardos scilicet seu 
Tuscos, ego faciam ipsos venire. Sed stent aliquantulum a longe Malebranche, ita quod ipsi non 
timeant - subaudi superius apparere - et ego stando solummodo in hoc loco, pro me qui sum unus, 
quando sibilabo secundum morem nostrum, septem superius apparebunt». Cagnazus autem ad hec 
verba musum erexit, et caput movendo: «Audi», inquit, «malitiam quam cogitavit iste ut inferius se 
immergat». Unde ipse, qui habebat laqueos - subaudi dolosos - in habundantia valde magna, 
respondit: «Malitiosus sum ego nimis, quando maioribus meis procuro inferre tristitiam». Ad hec 
Alichinus se continere non potuit, et versus alios ait illi: «Si tu hinc descendere attentabis, non 
consequar te ad passus, sed apertis alis te insequar supra picem. Idcirco nobis collis arginis 
relinquatur, et ripa sit scutum inter nos - subintellige et vocandos - ad videndum si tu solus plus 
omnibus nobis vales». Finito vero Alichini colloquio, Dantes apostrophat ad legentem: O tu, inquit, 
qui legis - subaudi istam rixam - audies novum ludum. Quilibet enim illorum decem oculos ad 
alteram costam volvit. Et primo ille qui ad hoc concedendum crudelior inter alios videbatur. Dum 
autem sic omnes ab eo oculos removissent, barattator Navarrensis bene suum tempus elegit; 
firmavit enim pedes in terra et subito saltans, ab illorum preposito se absolvit. Unde quilibet illorum 
subito fuit dolore compuntus; sed ille magis qui fuit causa defecto - subintellige Alichinus -. Et ideo 
se movit et «Tu es captus», subito exclamavit. Sed modicum sibi valuit, quia Navarrensis in pegolam 
se immersit, et Alichinus volando erexit superius suum pectus. Non enim aliter anas, quando falco 
sibi seu herodius appropinquat, in aquam subito se immergit, et falco revertitur superius iratus et 
fractus. Calcabrina vero, quia Navarrensis evaserat, conturbatus volando insecutus est Alichinum. 
Et videns illum barattatorem immersum, suum socium, scilicet Alichinum, manibus et pedibus 
ungulatis invasit. Sed Alichinus fuit bene accipiter tunc grifagnus ad invadendum ipsum; et sic ambo 
in ferventis stagni medium insimul ceciderunt. Tunc, propter calorem maximum quem senserunt, se 
ad invicem dimiserunt. Ideo dicitur in textu: «Lo caldo schermitor subito fue». Sed propter hoc de 
illa fovea, quia alas inviscatas habebant, surgere nequiverunt. Qua propter Barbariccia cum aliis suis 
condolens de duobus, quatuor demones ad aliam costam fecit celeriter convolare; ita quod ipse cum 
tribus ex una ripa, et alii quatuor ex alia, suos uncos versus illos duos, ut inde ipsos extraherent, 
converterunt. His autem sic visis et actis, Virgilius atque Dantes illos in ibi dimittentes inde celeriter 
discesserunt. Unde ait in textu: 

Et noi lasciamo lor cosi 'mpacciati. 

EXPOSITIO LICTERE. 


vv. 1-12 

Vidi gia cavalier muover campo, usque ibi: ne gia con si diversa cennamelia, etc. Ad insinuandum 
nobis autor quomodo sit vituperosum scelus barattarie, dicit superius quod Barbariccia, qui fuit 
electus decurio inter decem, ducebat exercitum suum cum sono ani. Unde ait in textu: «et elli avea 
dei cui facta trombetta», idest tubettam, que est diminutivum tube. Solitum est enim acies equestres 
sive pedestres, terrestres sive navales, duci sono aliquo sive signo, ut puta tuba. Ideo ait: «con 
trombe». Est autem tuba longa fistula, ex argento vel ere facta, omnibus certe nota, que quidem 
primum a Tyrrenis, idest Tuscis, inventa est, ut ait Ysidorus, tertio libro Eth. Unde Virgilius: 
Tyrrenusque tube mugire per ethera clangor. 

Dicitur enim Tuscia Tirrenia a Tirreno, Lidie fratre, qui ex sorte cum populi parte de Meonia ad 
Ytaliam venit, et in Tuscia regnum possidet, ut ait Ysidorus. Inde mare Ytalicum Tyrrenum 
denominatur. Est et alia fistula minor tuba, que vulgo trombetta vocatur, cuius sono milites 
excitantur ad arma, convocantur in unum, et ducuntur ad bellum. Aliquando autem ducuntur vel 
moventur sono campane; unde ait: quando con campane. Campana autem nola antiquitus dicebatur, 
unde nolare, idest campanile. Et dicta est nola a quadam civitate Campanie que dicitur Nola, cuius 
terre episcopus fuit ille mirabilis vir beatus scilicet Paulinus, qui ut viduam consolaretur, se ipsum 
vendidit pro redemptione captivi, ut scrivit beatus Gregorius tertio libro Dyalogorum. In ista itaque 
civitate primo facte sunt nole, idest campanelle que suspenduntur ad colla boum; et inde maiores 
campane initium habuerunt; aliquando cum tympanis sive sistris. Ideo ait: Con tamburi. Istud autem 
instrumentum, scilicet sistrum vel timpanum, quod vulgo dicitur tamburo, Ysis regina Egyptiorum 
invenit, ut ait Ysidorus, III libro Eth. De qua Iuvenal: 

Ysis, et irato feriat mea limina sistro. 

Aliquando autem cum signis turrium vel castrorum. 
Ideo ait: et con cenni di castella. Moventur enim 
aliquando milites ad signa ignium vel fumorum. Naves 
etiam sulcant mare vel ducatu stellarum, quia ad 
signum tramontane dirigunt vela; vel cum vident 
aliquam partem terre sciunt arripere viam suam. Ideo 
ait: 


ne nave a segno di terra o di stella. 


Narratis itaque autor diversis generibus instrumentorum atque signorum quibus exercitus terra 
marique movetur, concludit quod nunquam vidit milites vel pedites tali sono moveri vel duci, quali 
ducebantur illi demones per Infernum. Ideo ait: ne gia con si diversa cennamella, idest tibia. 

Est autem tybia instrumentum ligneum vel ereum, dulcissimum emittens sonum, quod quidem 
vulgo <cennamelia> vocatur; quod tantum sonat quantum cmellea canna>. Dicitur autem in latino 
tybia, quia primum de cervinis tibiis et cruribus innulorum facta sit, ut ait beatus Ysidorus, libro ut 
supra. Inde tybicen, quasi <tybiarum cantus>. Hoc autem instrumentum primo Phriges invenerunt. 


vv. 13-15 

Noi andavam con Ii diece dimoni. 

Hai fiera compagnia! ma ne Ia chlesa 
co' santi, et in ta verna co' ghiottoni. 

Hic excusat se autor, dicens aliam societatem in Inferno habere non potuisse, quia non sunt 
ibi nisi demones vel dannati. Sed in illa bulgia homines pro ducatu vie habere non poterat, quia 
omnes erant in pice submersi. Non enim potest homo societatem habere nisi secundum conditionem 
loci, quia secundum Aristotilem locus et locatum sunt unigenia. Ideo declarando subiungit autor 
quod in ecclesiis stant sancte persone, et in tabernis gulose. 


vv. 19-21 

Come i dalfini, quando fanno segno 

a' mari nari, 

etc. 


Delphini sunt pisces marini, qui ut aiunt philosophi naturales, futuram presentiunt 
tempestatem, quam ostendunt navigantibus in hunc modum: Relinquunt enim, cum venturam 
appropinquare sentiunt tempestatem, profundum maris et se superius super aquas attollunt; super 
quam saltando et ludendo, naturali quadam industria pariter et amore, navigantibus signa dant ut 
velocius terram petant. Dicitur etiam quod isti pisces hominem, naturali quodam instinctu, diligunt; 
et ideo quando futuram sentiunt tempestatem, homines signo docent ut a morte caveant et vitam 
in loco tuto reponant. Dicitur etiam de delphinis quod, si hominem in mari periclitantem inveniunt, 
quod ipsum ne submergatur eripiunt, et si mortuum invenerint, eius carnem non tangunt; et ne ab 
aliis piscibus devoretur, ad terram deducunt. Item dicit Plinius quod delphini per odorem sentiunt et 
cognoscunt si homo mortuus in mari unquam comederit de delphino; quia si comederit, comedunt 
ipsum; si vero non, ipsum ad terram deducunt. 


vv. 25-27 

Et com'a l'orlo de l'aqua d'un fosso 
stanno i ranocchi 

Consuetudo est ranunculis, ut videmus, quod quando stant in fluviis vel fossatis, quod in ripa 
tenent capita extra aquam, et cetera membra celant. Simili modo dicit autor quod isti barattatores 
tenebant capita extra picem, et totum corpus reliquum occultabant. Sed cum decurio ipsorum 
appropinquabat, omnes inferius se trahebant. 


vv. 31-33 

I' vidi, et anche 'I cor mi n’accapriccia Istud vocabulum, scilicet accapriccia, est nomen Tuscum, et 
tantum sonat in vulgari quantum in gramatica rigeo, es. Vult itaque dicere autor quod, quando vidit 
illam animam miseram Navarrensem, que propter suam pigritiam fuit capta, quod totus riguit in se 
ipso. Qualiter autem in ripa remanserit Navarrensis, comparative demonstrat cum ait: 
un aspettar cosi, com'elli 'ncontra 
c'una rana rimane et altra spiccia; 

Accidit enim, ut experientia manifestat, quod dum rane sive ranunculi sunt in fossis, quod dum 
una ad aliam ripam vadit, vel inferius se immergit, alia remanet ubi erat. Exemplificat itaque autor 
et dicit quod, appropinquantibus eis, omnes barattatores qui extra picem tenebant capita sublevata, 
videntes demones, se sub pice continuo absconderunt; excepto illo misero de Navarra, de quo infra 
longa fit mentio ab autore, quem Graffiacane unco suo ferreo foras traxit. Sed quia de ranis sive 
ranunculis hic iam bis mentio facta est, ideo de ipsis duo breviter videamus. Et primo, quot sunt 
speties sive genera ranarum; secundo vero, quomodo generentur sive nascantur. Quantum ad 
primum est sciendum, quod sicut ait magister ystoriarum, ranarum genera tria sunt: Unum fluviale 
et vocale. Istud animal diebus ieiuniorum comedi non decet, nec ullo tempore debet, quia est animal 
ex magna corruptione proveniens. Aliud minimum, quod dicitur calamitum, quod si proiciatur in os 
canis, obmutescit. Istud genus vulgo ranunculi virgines appellantur. Tertium vero magnum et 
venenosum, quod rubeta dicitur vulgo, aut botta. Quantum autem ad secundum, quomodo scilicet 
generentur sive nascantur, est sciendum quod primi, hoc est ranunculi, ex putrida fovearum 
aquaticarum corruptione nascuntur. Nam, ut aiunt naturales, et ego ipse expertus sum, ex limosa 
terra putrida et corrupta vermes subtiles oriuntur, qui cum cauda in terra fixa, hac et illae se movent, 
et per spatium temporis eorum capita crescunt, et de terra motu proprio evelluntur. De hinc a natura 
datur ipsis IIII pedes, et cauda privantur. Unde Ovidius, XV libro. Meth.: 

Semina iymus habet virides germinantia ranas, 
et generat truncas pedibus, mox apta natando, 
crura dat, utque eadem sint longis saltibus apta, 
posterior superat partis mensura priores. 

Secundi vero, qui vulgo ranunculi virgines nominantur, dicitur quod de rore corrupto nascantur. 
Rubeta autem, que alio nomine dicitur buffo, de tertio genere est, que ex coitu vel ex venenosa et 
corrupta corruptione gignitur vel procedit. Et ista rana habet venenum quasi insanabile. Est enim 
animal terrestre et aquosum, paludosum, lymosum, clamosum, ventosum, tumorosum, sub ventre 
maculosum, summe venenosum, et idcirco merito odiosum. 


vv. 34-36 

et trassel su, che mi parve una lontra. Lontra est quoddam animal longum, gracile et subtile, fetidum 
atque nigrum, conversans in foveis aquaticis et fossatis. Huic itaque animali autor comparat 
Navarrensem. 

vv. 49-51 

Mia madre a servo d'un signor mi pose, 
che m'avea generato d'un ribaldo, 
distrugitor di se et di sue cose. 

Hic tacite demonstrat que differentia sit inter barattatorem et ribaldum. Barattator enim 
proprie est qui dolo vel fraude contra rem publicam vel yconomicam per pecuniam aliquid operatur. 
Ribaldus vero est ille qui ludendo, dispergendo, vel commessando, res et bona sua consumit. Et de 
istis fit mentio supra, circulo VII, girone secundo, cantu XIII. Demonstratur itaque quis et qualis iste 
fuerit Navarrensis, quia vita barattator, natione vero ribaldus. 


vv. 55-57 

E Ciriatto, a cui di bocca uscia 
d'ogni parte una sanna com'a porco, 

Ii fe sentir come l'una sdruscia. 

Istud vocabulum, scilicet sdruscia, est vocabulum florentinum, et tantum valet quantum in 
grammatica dissuo, -is. Vult itaque dicere hic autor quod, sicut aliquando per violentiam tractus 
dissuitur pannus, ita dissuta, idest lacerata sunt membra illius miseri Navarrensis cum una sanna, 
idest dente, ex ore Ciriatti prodeunte. 


vv. 58-60 

Tra male gatte era venuto 'I sorco. In hoc versu duo animalia continentur, scilicet musipula sive 
captus, quod quidem animal dicitur vulgo gatto, et mus, qui lingua sarda dicitur sorico. Vult autem 
dicere hic autor quod quemadmodum mus aliquando est in medio musipularum, ita erat iste 
Navarrensis in medio demoniorum. 

vv. 73-75 

Onde 'I decurio loro. Decurio est nomen ordinis, non persone. Est enim decurio princeps vel 
capitaneus inter X, sicut centurio inter centum. Ista autem nomina simul et officia Moyses, vir Deo 
plenus, ut dicit magister ystoriarum, in Exodo adinvenit. Dicit enim quod Moyses ad consilium Ietro, 
socrus sui, divisit populum per numerum millenarium, et cuilibet millenario preposuit unum ducem, 
qui hebraice dicitur <tribunus>, grece vero <ciliarcus>. Sub tribuno vero posuit X centuriones, ita 
quod quilibet centurio dominabatur C viris. Sub quolibet autem centurione posuit duos 
quinquagenarios, ita quod quilibet quinquagenarius preesset L hominibus. Sub quinquagenario vero 
posuit V decanos sive decuriones, ut quilibet istorum V preesset X. Orta vero lite inter X, stabant ad 
iudicium decani, cui facile erat lites paucorum dirimere. Sed si non poterant litem diffinire decani, 
ibant ad quinquagenarium, quinquagenarius autem ad centurionem, centurio ad tribunum. Si 
tribunus vero litem determinare non poterat, ibat ad Moysem, qui erat quasi monarcha populi. 

vv. 79-81 

Fu frate Gomita. Iste frate Gomita fuit de regno Sardinie, qui cum esset in iudicatu Galluri vicarius 
et quasi dominus generalis, inimicos domini sui, denariis receptis, absolvit et ipsos in pace abire 
permisit. In aliis autem officiis quibus longo tempore in curia dicti regis fungebatur, barattator fuit 
non minimus, sed suppremus. Ideo in textu vas dicitur omnis fraudis, ibi: vasel d'ogni froda. 

vv. 82-84 

Ch'ebbe i nimici di su' donno in mano. Istud nomen domnus sic sonat in gramatica <dominus>, ita 
vulgo sonat etiam lingua sarda. Nam Sardi et etiam Aragones omnes ipsorum dominos vocant 
<domnos>. 

vv. 88-90 

Usa con esso donno Michel Zanche, etc. Dominus Michel Zanche fuit quidam nobilis homo de regno 
Sardinie, natus in quadam terra dicti regni que dicitur Lugodorium. Hic Michel Zanche fuit maximus 
barattator. Ad cuius pleniorem notitiam est sciendum quod Fredericus imperator habuit quendam 
filium naturalem nomine Enthium, quem in regem duorum regnorum Sardinee coronavit. Nam 
Sardinia in quatuor regna dividitur, que quidem regna <iudicatus> hodie appellantur. Et primum 
regnum dicitur regnum Callaritanense, secundum regnum Arboree, tertium regnum Galluritanum, 
quartum vero regnum Turrium. Et eorum rectores et domini <iudices> nominantur, et hoc secundum 
antiquam consuetudinem Iudeorum, qui antequam reges haberent, suos dominos <iudices> 
appellabant. Unde et quidam liber Biblie in quo scripta sunt gesta eorum <Liber Iudicum> vocitatur. 
Super duo itaque regna Sardinie, scilicet super regnum Turrium et Galluri, Fredericus suum filium 
Enthium coronavit; qui quidem rex mortuus est Bononie in carceribus. Matrem autem huius regis, 
ipso rege mortuo, iste Michel Zanche, cuius procurator fuerat, in uxorem accepit, ut suo iudicatu et 
dominio potiretur. Sed postquam multas barattarias in curia dicti regis et sue matris, quam 
barattatorio modo accepit in uxorem, operatus est, ipsa mortua, sororem cuiusdam Ianuensis 
cui[us] nomen fuit Branca de Auria in uxorem accepit. Sed iste Branca de Auria proditorio modo 
suum cognatum interfecit ut suum dominium possideret, sicut dicetur infra, VIIII circulo, capitulo 
penultimo. Dicitur autem hic domnus yronice, quia non legitimo modo, sed doloso, dominium 
usurpavit. 

Ea dir di Sardigna. Sardinia est quedam insula inter Europam et Affricam sita, que quidem a 
quodam filio Herculis, cui nomen Sardus erat, Sardinea est appellata. De qua Ysidorus, XIIII libro 
Eth., ait: «Sardus Hercule procreatus cum magna multitudine a Libia profectus Sardiniam occupavit, 
et ex suo vocabulo insule nomen dedit... In ea neque serpens gignitur neque lupus, sed solifuga 
tantum, animal exiguum hominibus perniciosum. Venenum ibi quoque non nascitur, nisi herba per 
scriptores plurimos et poetas memorata apiastro similis, que hominibus risum contrahit et quasi 
ridentes interimit. Fontes habet Sardinia calidos, infirmis medelam prebentes, furibus cecitatem si 
sacramento dato oculos aquis eius tetigerint. 

Le Ungue ior non si sentono stanche. Hanc proprietatem habent comuniter omnes Sardi, quod 
ubicunque sint, semper loquuntur de Sardinia. 

vv. 91-93 

O me! vedete l'altro che digrigna. Dum iste sic barattator cum Virgilio loqueretur, vidit unum 
demonem nomine Farfarellus sibi terribiliter comminantem. Et ideo nova que incepit dimisit et ait: 
«O me! vedete l'altro che digrigna». 

vv. 97-99 

Se voi votete vedero udire. Cogitavit iste barattator in Inferno barattariam etiam operari et decipere 
illos X demones, dicens Virgilio atque Danti: «Si vos vultis videre Lombardos aliquos sive Tuscos, 
faciatis quod isti stent a longe; quia supra picem istis hic manentibus non venirent, sed cum ego 
sibilabo eis, sicut nostri moris est, statim eos videbitis». 

vv. 115-117 

Lascisi 'I colle et sia Ia ripa scudo; quasi dicat: Dimittatis nobis collem aggeris et stemus aliquantulum 
retro, ita quod ripa sit scutum inter nos et illos qui supra picem venire nunc debent, et videbimus si 
iste solus sciet plus omnibus nobis. 

vv. 118-120 

O tu che leggi, udirai nuovo ludo. Modo apostrophat autor ad legentem. Et est apostrophare, ut 
dictum est, sermonem convertere et dirigere ad absentem tanquam ad presentem. 

vv. 130-132 

Non altrimenti l'anitra di botto, etc. Comparatio talis est: Quando anas, que est avis aquatica, videt 
falconem contra se per aerem venientem, quodam naturali instinctu qui docet ipsam fugere inimicum, 
in aquam protinus se abscondit. Et tum falco, sua preda privatus, iratus et fractus in mente, 
revertitur ad suprema. Simili modo Navarrensis in picem se immersit, et Alichinus superius se erexit. 
Sed quia iam bis de falcone in ista Comedia mentio facta est, primo cantu X, ibi: Come 'I falcon ch'e 
stato assai su l'ali, secundo hic, ideo de ipsius natura aliqua hic ponamus. Falco enim est avis regia, 
que in Scriptura <herodius> nuncupatur. Est autem avis prede avida et manu gestantis assueta. 
Alias aves velocitate transcendit. Flabet enim parvum corpus et pennas plurimas, et ideo celeriter 
volat, quia parum est id quod aggravat, sed multum quod sublevat, ut dicit Gregorius. Est autem 
calidissime complexionis et fortis; pectus quidem habet acutissimum, et ad predam percutiendam 
in impetu volatus fortissimum. Unde cum descendit ad predam, pedes cum pectore iungit, et sic 
vehementi utriusque acumine predam invadere consuevit. Et quando predam in primo impetu non 
capit, de facili ad manus revocantis non redit. Victum enim et degenerem se estimat quando predam 
non invenit, vel de volvere quam insequitur non triumphat. Ideo dicit autor superius in textu, canto 
XVII: 

come 'I falcon ch'e stato assai su l'ali, 
che sanza veder logoro o uccello 
fa dir a I falconier: «Ome, tu cali», 


etc. Et hic in presenti cantu: 


non altrimenti 1'anitra di botto, 


quando 'I falcon s'appressa, giu s'attuffa, 


et ei ritorna su crucciato et rotto. 


Flabet autem ista avis erga suos filios mirabilem, ut dicitur pre ceteris avibus, pietatem. Et 
sicut dicitur in Exameron, eodem etiam fedalitatis officio quo proprios fetus pascit, pullum ab aquila 
eiectum suscipit atque nutrit. Et hec sufficiant de falcone. 

vv. 133-135 

Irato Calcabrina de Ia buffa, etc. Videns Calcabrina quod propter verba Alichini ipsos deceperat 
Navarrensis, ideo ira plenus alis expansis insecutus est Alichinum; sed ut vidit evasisse protinus 
Navarrensem, contra socium unguibus arma movit. Alichinus autem intrepidus invasit invasione 
simili Calcabrinam; unde autor ipsum Alichinum assimilat accipitri non domestico sed grifagno. Est 
autem accipiter grifagnus ille qui de novo domesticus est effectus. Nam primo anno est maioris et 
audacioris volatus quam sit secundo, et secundo magis quam tertio. De cuius natura in libro De 
Proprietatibus Rerum sic legitur: Accipiter est avis regia, animo plus armata quam ungulis; virtutem 
maximam in corpore parvo gestat; hinc ab accipiendo vel rapiendo nomen sumpsit. Est enim avis 
in capiendis aliis avibus avida; ideoque vocatur accipiter, idest <raptor>, ut dicit Ysidorus. Dicit 
autem Ambrosius in Exameron, quod accipitres erga suos pullos sunt impii et crudeles. Nam videntes 
eos posse volare, nullas eis prebent escas, sed verberant eos et a nido precipitant. Ad predam 
quoque ipsos exercitant, ne facti adulti pigrescant et marcescant, cibum magis expectare quam 
querere, ne nature sue deponant vigorem. Aristotiles autem in libro VI duas accipitrum speties esse 
ponit. Quidam enim accipitres aves tantum invadunt quando super terram quiescunt; sed quando 
volant, eis nullatenus appropinquant. Quidam vero aves per aerem volantes invadunt; cum autem 
in terra sedent vel quiescunt, ad eas non accedunt. Unde legitur de naturis columbarum quod 
columbe cognoscunt unumquodque istorum generum. Nam si columba quiescit in terra et viderit in 
aere accipitrem qui aucupatur in terra, statim se sullevat ad supprema. Si vero fuerit in aere et 
viderit accipitrem qui in aere aucupatur, infima statim petit. Fertur autem quod accipiter hoc habet 
proprium, quod quando senescit et pennarum gravedinem sentit, flante austro, contra radios solis 
alas suas expandit, ut sic ex aura repente et calore resolvente aperiantur pori, quibus apertis excutit 
alas et veteres penne exiliunt, noveque subcrescunt. Et sic novitate pennarum efficitur levior ad 
volandum et aptior ad predandum. 

vv. 142-144 

Lo caldo schermitor subito fue. Gremire est illa invasio quam una avis in aliam facit, ipsam pedibus 
capiendo, ut cum aquila capit columbam et accipiter starnam. Et sic contrarium istius vocabuli est 
<sgremire>. Vult itaque dicere autor quod caliditas illius picis fecit illos duos unum dimittere alterum. 

In isto XXII cantu continentur V comparationes et unum notabile. 


[Comparationes] 
vv. 19-21 


PRIMA COMPARATIO. 


Come ' daifini, quando fanno segno 
a' marinar con l'arco de Ia schena, 
che s'argomentin di campar lor legno, 

vv. 25-27 


SECUNDA COMPARATIO. 


E com'a forio de l'aqua d'un fosso 
stanno i ranocchi pur coi muso fuori, 
si che celano i piedi e l'altro grosso, 

vv. 31-33 


TERTIA COMPARATIO. 


c'una rana rimane et l'aitra spiccia; 

vv. 34-36 


QUARTA COMPARATIO. 

e trassel su, che mi parve una lontra. 

vv. 130-132 

QUINTA COMPARATIO. 


non altrimenti l'anitra di botto, 
quando 'I faicon s'appressa, giu s'attuffa, 
ed e' ritorna su crucciato et rotto. 

[Notabilia] 

vv. 52-54 

NOTABILE. 

Poi famillia dei buon Re Thebaido; 
quivi mi misi a far baratteria, 
di ch'i' rendo ragione in questo caldo. 

Licet mandet divina iustitia et humana quod de quibuslibet male actis homo debeat penam et 
verecundiam reportare, specialiter tamen de peccato barattarie, ideo notanter dicitur in textu: 
di ch'i' rendo ragione in questo caldo. 

Et sic patet XXII cantus prime cantice. 


XXIII 

VIGESIMI TERTII CANTUS TITULUS TALIS EST: INCIPIT XXIII CANTUS PRIME CANTICE 
COMEDIE. 


In isto XXIII cantu autor tractat de sexta malabulgia, in qua ponit ypocritas et falsos prophetas; 
pena quorum sic poetando confingit: quod habent capas plumbeas, desuper sive deforis inauratas, 
tanti ponderis quod se movere vix possunt. Inter quos principaliter ponit summos principes iudaice 
synagoge, Annam scilicet et Cayphan, qui morti Christum dominum tradiderunt. Incipit autem ista 
sexta bulgia in isto cantu, ibi: 
et giu dal collo de Ia ripa dura, 
supin si diede a Ia pendente roccia, 
che 1'un de' lati a 1'altra bolgia tura. 


Et finit in isto eodem cantu, ibi: 


Appresso 'I duca a gran passi sen gi, 


turbat'un poco d'ira net sembiante; 


ond'io da Ii 'ncarcati mi parti', 


dietr'a le poste de le care piante. 


DEDUCTIO TEXTUS DE VULGARI IN LATINUM. 


vv. 1-148 

Visa et tractata materia quinte bulgie, ad sextam autor continuando sic procedit, dicens: Taciti atque 
soli, sine societate, ibamus nos duo - subaudi Virgilius et ego - unus scilicet ante et alter retro, sicut 
fratres minores per itinera gradiuntur. Et sic eundo, propter presentem rixam que fuit - subaudi 
inter Alichinum et Navarrensem superius prelibatam - subito michi venit in mentem illa Esopi fabula 
in qua de rana loquitur atque mure. Que quidem due rixe ita sunt concordes pariter seu pares, quod 
non equiparantur magis ista dua vocabula, videlicet mo et issa. Et quemadmodum una cogitatio de 
altera exit, ita de illa - subaudi cogitatione fabule antedicte - nata est alia que primum timorem 
quem conceperam duplicavit. Ego nempe taliter cogitabam: Isti - subaudi X demones - qui nobis 
dati fuerant pro ducatu, sunt taliter nostra occasione delusi quod multum eis, ut cogito, est nocivum. 
Et ideo si ira supra malum velle ponatur, ipsi post nos venient plus crudeles quam canes post 
leporem quem momordit. Et iam ex ista tali cogitatione que michi timorem incussit per totum corpus 
riguere tunc pili, et stabam retro totus intentus, quando ad Virgilium in hunc modum verba direxi: 
«Magister, si te et me sine mora non celas, de Malebranchis protinus expavesco. Nos habemus eos 
iam prope post nos: Ego ymaginor certe eos. Ideo ipsos sentio pre timore». Cui Virgilius: «Si ego 
essem», inquit, «de vitro plumbato, tuam exteriorem ymaginem non traherem citius ad me quam 
illud quod tu interius cogitasti. Modo enim inter mea tua cogitamina veniebant, cum simili nempe 
actu et cum demonstratione similis faciei, unde ex ambabus cogitationibus unum consilium solum 
feci. Si enim est quod ita iaceat dextera costa, quod nos possimus in aliam bulgiam declinare sive 
descendere, ymaginatam fugationem procul dubio evademus». Et ecce nondum Virgilius verba 
compleverat, quod illos X demones superius nominatos vidit autor post se, alis expansis, ad ipsos 
capiendos celeriter festinare. Tunc Virgilius subito cepit Dantem, sicut mater, expergefacta a somno, 
videns flammas invalescere circa se, rapit natum et fugit, habens maiorem curam de filio quam de 
se, dummodo induere valeat unam camisiam solum solam. Et postquam ipsum brachiis suis cepit, 
a colle dure ripe sexte, scilicet bulgie, supinum se dedit. Et facit hic autor unam comparationem, 
dicens quod nunquam cocurrit aqua sic velociter per canale ad volvendum rotam molendini terrestris, 
quando magis versus palas celerius appropinquat, sicut ipse Virgilius supra suum pectus portando 
autorem devenit ad yma. Et vix pedes ipsius Virgilii fundum tetigerunt, quod supra se illos demones 
conspexerunt. Sed nullum dubium ibi erat, quia providentia alta Dei que ipsos ministros posuit quinte 
fosse, inde posse recedere omnibus interdixit. Dum autem in profundo istius bulgie devenissent, 
dicit autor quod invenerunt ibi unam gentem depictam, que ibat lacrimando per illam foveam lento 
passu, et in exteriori apparentia videbatur fessa pariter atque victa. Qualiter autem illa gens sit picta 
et fessa, declarando subiungit: Ipsi enim, inquit, habebant capas cum caputiis valde bassis, illa 
forma et modo quo pro monacis in Colonia cape fiunt. Et erant iste cape exterius auree, ita quod 
oculos excecant, interius autem plumbee, tanti ponderis quod vix movere se poterant. Et facit autor 
talem comparationem ad istud pondus, dicens quod cape plumbee quas Fredericus imperator pro 
puniendis magnis excessibus sceleratos homines induebat, respectu istarum, de palea quasi erant. 
Videns autor laboriosas penas ypocritarum, facit quandam exclamationem contra ipsos more poetico, 
dicens: «O in eternum laboriosa clamis». Et se ad Virgilium vertens ait: «Fac quod tu invenias hic 
aliquem qui ad nomen vel opera cognoscatur». Et tunc unus - subaudi de illo misero grege - 
intelligens linguam Tuscam, post illos clamavit dicens: «O vos qui sic percurritis auram nigram, 
sistite pedes vestros. Forsitan quod habebis a me id quod tu queris». Unde Virgilius se volvens ad 
Dantem: «Expecta», inquit, «et secundum suum passum postea tu procede». Ad cuius preceptum 
perstitit ipse autor et vidit duos qui per signa extrinseca faciei esse cum ipso magna animi festinantia 
demonstrabant, sed ipsos ad hoc pondus caparum et angusta semita retardabat. Quando vero 
tandem devenerunt ad eum, satis cum oculo quasi strabo, ipsum autorem cum silentio respexerunt. 
Postea in se ipsos oculos convertentes dixerunt: «Iste ad actum gule videtur protinus esse vivus; et 
si sunt mortui - quasi dicat, et si sunt de collegio nostro - ista stola adeo ponderosa quomodo induti 
non sunt?» Post hec vero ad autorem conversi dixerunt: «O Tusce, qui ad tristium ypocritarum 
collegium advenisti, ne despicias dicere quisnam sis». Et Dantes ad illos: «Ego», inquit, «sum natus, 
pariter et adultus supra fluvium pulcrum Arni, in civitate - subintellige florentina - et sum cum 
corpore meo - supple non fantastico, immo vero -. Sed vos qui estis, a quorum genis tantus dolor 
quantum video sic distillat? Et que pena est in vobis que adeo scintillat?» Ad quem unus illorum 
inquit: «Cape crocee - subintellige quas portamus - sunt de plumbo adeo et sic crosse quod pondera 
ipsarum lances faciunt sic stridere. Fratres autem - supple religione - Gaudentes extitimus, natione 
vero Bononienses; ego Catalanus et iste Loderingus appellati. Et a tua terra, scilicet florentina, 
fuimus simul lecti; illo scilicet modo - subaudi quo aliquando eligitur aliquis sanctus vir de heremo 
sive claustro - ad pacificandum civiles discordias sive guerras. Et in illa tali electione fuimus tales 
quod bene perpenditur in Gardingo». Autor autem ipsorum nequitias considerans sive penas, ira vel 
misericordia motus, dicere tunc incepit: «O fratres, mala vestra»... sed in verbis ulterius non 
processit; quia suis oculis tunc occurrit unus cum tribus palis in terra viliter crucifixus. Qui quando 
vidit autorem totaliter se distorsit, in barbam suspiriis insufflando. Et frater Catalanus, qui advertit 
de hoc, ait autori: «Ille confixus, quem tu respicis, dedit consilium Phariseeis, dicens expedire unum 
hominem mori pro populo. Controversus et nudus ideo stat in via, sicut tu vides. Et est necesse ut 
sentiat seu probet quanti sit ponderis quilibet qui hinc transit. Et socius suus in hac eadem fovea 
modo simili se extendit, ac etiam alii de ipsorum concilio qui supradicto - subaudi consilio - 
consenserunt; quod quidem consilium pro Iudeis fuit protinus malum semen». Tunc dicit autor quod 
vidit Virgilium admirari super illum qui sic viliter in illo eterno exilio erat extentus in cruce. Et ad 

fratrem Catalanum dirigens vocem dixit: «Ne, queso, vobis displiceat, si licitum vobis est, dicere 
nobis si hinc a nostris dexteris exitus quisquam iacet, per quem nos ambo exire de ista fovea 
valeamus, sine requisitione cohabita angelorum nigrorum qui de isto fundo extrahere nos cogantur». 
Ad quem ille ait: «Plus», inquit, «quam speres uni saxo, idest ponti, lapideo propinquamus. Qui 
quidem pons ab illo magno muro qui bulgias - subintellige omnes - vallat, procedit et transcendit 
omnes pariter feras vallee preter istam in qua - subintellige modo sumus in qua totus fractus et 
ruinosus iacet in fundo. Ascendere autem poteritis per ruinam illius pontis que ita est eminens in 
profundo et iacet ad modum ripe, quod vobis ad aliam bulgiam dabit iter». Ad hec autem verba 
stetit Virgilius aliquantulum capite inclinato et ait: «Malum nobis consilium dabat ille qui peccatores 
in illa alia bulgia unco uncat». Ad quem frater Catalanus: «Ego», inquit «iam audivi Bononie de vitiis 
diaboli certe satis, inter que audivi quod ipse mendax est et pater eius». Post hec Virgilius ad grandes 
passus inde recessit, turbatus aliquantulum ira, ut extrinsecus videbatur. Cuius cara vestigia statim 
insecutus est sine mora aliqua ipse autor. Unde ait in textu: 
ond'io da Ii 'ncarcati mi parti', 
dietr'a le poste de le care piante. 

EXPOSITIO LICTERE. 


vv. 1-3 


Taciti, soli, et sanza compagnia 
n'andavam Tun dinanzi et Taitro dopo, 
come frati minor vanno per via. 

Postquam autor in duobus precedentibus cantibus de barattatoribus et eorum pena prosecutus est, 
nunc in isto cantu intendit de ypocritis pertractare. Sed antequam ad eorum penam deveniat facit 
quoddam magnum preambulum, dicens quod taciti atque soli et sine societate aliqua per collem qui 
est in medio inter quintam et sextam malabulgiam ipse, scilicet solus, cum Virgilio iter arripuerunt. 
Qualiter autem ibant exemplificando demonstrat dicens quod, quemadmodum fratres minores, dum 
peregre vadunt, unus sequitur alium, ita modo simili ipsi ibant, Virgilius ante et postea Dantes. Ideo 
ait in textu: Tun dinanzi et Taitro dopo. Dopo est vocabulum florentinum, et tantum valet quantum 
< retro > vel <post>. 


vv. 4-6 


Volto era in su Ia favola dTsopo 
Io mi' penser per Ia presente rissa, 
dove pario de ia rana et dei topo. 

Ecce probitas probi viri, qui licet foris silentium observaret, intus tamen a fructuoso opere non 
vacabat. Nam venit sibi in mentem illa fabula Esopi in qua tractatur quedam rixa que fuit inter 
murem pariter atque ranam. Cuius rixe fabula talis est: Quod cum quidam mus per quandam viam 
transiret, invenit lacum; cui venit ob viam loquax rana, promittens sibi opem daturam et ipsum ad 
ripam aliam portaturam. Hoc autem verbis dixit, sed cor totum contrarium sentiebat. Esopus: Omne 
genus pestis superat mens dissona verbis / cum sordes animi florida lingua polit. Nam fraudulenter 
et dolose ait ad murem: «Liga tibi filo pedem et ego cum eodem filo pariter me ligabo, et sic per 
aquam lacus ad ripam alteram te portabo». Quod cum mus sibi filo pedem ligasset et super ranam 
ascendisset, illa dum esset in medio lacus murem submergere conabatur. Sed dum ille viriliter ut 
poterat se iuvaret, ecce milvus per aera volans ambos invasit. Esopus. 

Ecce natant; trahitur ille sed illa trahit; 

Mergitur ut secum murem demergat amico, 

Naufragium faciens naufragat ipsa fides. 

Rana studet mergi, sed mus emergit et obstat. 

Naufragio vires suggerit ipse timor. 

Milvus adest, miserumque truci capit ungue duellum 
Hic iacet, ambo iacent, viscera rupta fluunt. 

Narrata fabula, exclamat Esopus contra fraudulentos et dolosos dicens: Sic pereant qui se 
prodesse fatentur et obsunt. Discat in autorem pena redire suum. 

Exemplificat itaque autor et dicit quod cum vidit rissam que fuerat inter Navarrensem et 
Alichinum, et quomodo istam rixam insecutus est postea Calcabrina, venit sibi in mentem illa rixa 
que fuit inter ranam et murem, quam milvus sua invasione diremit. Esopus autem fuit quidam 
antiquus poeta de Adelphis, cuius fabule sunt elegantes atque famose. Nam ad correctionem et 
informationem morum bestias avesque loquentes induxit. Eius autem fabulas Romulus quidam de 
greco transtulit in latinum. 


vv. 7-9 

che piu non si pa regia <mo> et <issa> 

che l'un con faitro fa, 

etc. 


Adhuc super illa [m] rixa[m] autor aliam comparationem inducit, dicens quod ista duo vocabula, 
scilicet nno et issa, non plus conveniunt in significatione, neque plus paria iudicantur, quam 
conveniant illa duo, scilicet rixa demonum et muris et rane duellum, si a principio usque ad finem 
bene et complete utraque fabula mentis oculo videatur. Ista autem duo vocabula, scilicet mo et issa, 
tantum valent quantum valet in gramatica istud adverbium modo, vel nunc. Ut cum dicimus in 
gramatica <modo vel nunc volo ire ad ecclesiam>, vulgo dicitur <mo vel issa vollio andare a Ia 
chiesa>. Et est istud vocabulum mo vulgare Romandiolorum; issa vero Lombardorum ac etiam 
Pisanorum. 


vv. 10-12 

E come l'un penser de l'aitro scoppia, 
cosi naque di quello un altro poi, 
che ia prima paura mi fe doppia. 

Vult hic autor dicere quod, sicut de una cogitatione aliquando oritur alia, ita de illa sua 
cogitatione quam habuit de fabula Esopi orta est alia cogitatio, que sibi dupplicatum timorem incussit. 
Que autem fuerit ista secunda cogitatio, innuit cum subiunxit: 


vv. 13-15 

I' pensava cosi: «Questi per noi 
sono scherniti et con beffa 
si fatta, c'assai credo che lor noi». 

Et ideo: 

vv. 16-18 

Se /'ira sovra 'I voler s'agueffa, 
ei ne verran di retro piu crudeli 
che 'I cane a quella tievre ch'elli acceffa. 

Gueffa in lingua tusca est illa involutio lini vel serici sive lane que fit a manu ad cubitum, vel 
super illud instrumentum ligneum quod vulgo dicitur <aspo>. Vult itaque dicere autor, 
comparationem inducens: Si ira supra malam voluntatem ponatur, [ut] in gueffa filum ponitur super 
filum, illi demones qui propter nos in foveam piceam ceciderunt, cum maiori aviditate et crudelitate 
post nos venire curabunt quam canes ad leporem insequendam. Sed quia corpus movetur ad 
conceptionem anime, ideo postquam autor in anima timorem concepit, statim rigor corporis est 
secutus. Ideo statim subiunxit: «Gia mi sentia tutti arricciar Ii peli / per Ia paura». 


vv. 25-27 

Et quei: «S'i' fosse d'impiombato vetro, 

1'ymagine di fuor tua non trarrei 

piu tosto a me che quella dentro impetro». 

Vitrum plumbatum est speculum; nam ex vitro et plumbo speculum fabricatur, in quo representatur 
quicquid sibi opponitur vel monstratur. Exemplificando itaque autori Virgilius ait: «Si ego essem 
unum speculum, non citius tuam exteriorem ymaginem ad me traherem quam attraxi cogitamina 
tua intus». Ideo ait: 

vv. 28-30 

Pur mo venian Ii tuoi penser tra ' miei 
con simii acto et con simile faccia, 
si che d'intrambi un sol consillio fei. 

Quapropter, si per aliquam viam in aliam bulgiam poterimus declinare, ymaginata - subaudi 
per me et te - pericula fugiemus. Unde sequitur: 

vv. 31-33 

«S'elli e che si Ia dextra costa giaccia, 
che noi possiam ne l'altra bolgia scendere, 
noi fugirem /'imaginata caccia». 

Et ecce nondum Virgilius verba finiverat, quod ipsorum oculis se obtulit periculum cogitatum. Nam 
viderunt illos demones venire post se cum alis expansis, ad vindictam ira succensos. Unde sequitur: 

vv. 34-36 

Gia non compie di tal consillio rendere, 

ch'i' Ii vidi venir con l'ale tese, 

non molto Iungi, per volerne prendere. 

Tunc Virgilius subito cepit Dantem, sicut mater a somno excitata, videns domum comburi, 
subito rapit filium et fugit. Unde ait: 


vv. 37-45 

Lo duca mio di subito mi prese, 

come Ia madre c'a romore e desta, 

et vede presso a se le fiamme accese, 

che prende 'I fi II io et fugge et non s'arresta, 

avendo piu di lui che di se cura, 

tanto che sol una camiscia vesta; 

e gia dai collo de Ia ripa dura, 

supin si diede a Ia pendente roccia, 

che l'un de' lati a l'altra bolgia tura. 

Hic incipit sexta malabulgia, in qua invenit ypocritas, qui a Christo falsi prophete in Evangelio 
appellantur, quorum penam taliter poetando confingit. Habent enim isti ypocrite ad eorum 
damnationem et penam capas plumbeas, exterius sive deforis inauratas, tante gravedinis quod se 
movere vix possunt. Unde ait in textu: 


vv. 58-63 

La giu trovammo una gente dipinta Bene dicit pictam, quia sicut ypocrite in hac vita exteriori et falsa 
se honestate depingunt, ita in Inferno similia patiuntur. Nam habent capas gravissimas, ypocrisie 
nequitiis respondentes, interius scilicet plumbeas, sed exterius inauratas. Est enim ypocrisis nequitia 
sive dolus qui celat in homine id quod est, et ostendit quod non est. Sic ille cape videntur auree et 
non sunt; sunt de plumbo et non apparent. Et sic pena doloso operi correspondet. Circa quam penam 
quatuor consideranda occurrunt: primo, quare ypocrite habent capas; secundo, quare iste cape sint 
interius plumbee et sic exterius sunt depicte; tertio, quare sic turpissimas formas habent; quarto, 
quare ipsi ypocrite ante oculos caputia ipsa portant. Circa primum est sciendum quod quia capa est 
vestis honesta ac etiam religiosa, sub tali veste hominem ypocrita falsus fallit, quod nichil fallacius 
reperitur. Unde Titus Livius, De Bello Macedonico libro VIII: «Nichil fallacius quam prava religio». 
Sub prava enim et simulata religione multe fallacie occultantur. Unde versus: 

Sub grossa quidem lana linum subtile tenetur; 

Simplicitas vultus corda dolosa tegit. 

Circa secundum, vero quare sic cape ypocritarum interius plumbee sed exterius auree 
depinguntur, est sciendum quod peccatum ypocrisis duo peccata principaliter in se habet: avaritiam 
scilicet et inanem gloriam : que duo peccata per illa duo metalla optime figurantur. Nam per plumbum, 
quod est grave et lividi coloris, avaritia designatur, que reddit hominem onerosum ne possit 
scandere ad suprema, et inmisericordem ne circa miseros et egenos misericordie visceribus 
moveatur. Per modicum vero aurum quo istorum cape exterius adornantur, inanis gloria figuratur. 
Nam sicut aurum est rerum temporalium pretium, ita modica inanis gloria est ypocritarum merces 
et premium. Unde Dominus in Evangelio Beati Mathei, VI capitulo: Omnia opera sua faciunt ut 
videantur ab hominibus; amen dico vobis, receperunt mercedem suam. Et nota quod non dicit 
<recipiunt> sed <receperunt>; quia gloria illa quam captant ypocrite tam brevis est quod vix habet 
aliquid de presenti, dum cito transit. Tam diu enim sentitur gloria de laude hominum, quam diu 
auditur; et tam diu auditur quam diu profertur. Unde bene dicitur in Iob: Gaudium ypocrite ad instar 
puncti. Bene igitur beatus Severianus de ypocritis loquens ait: Ypocrita facies inculta, neglecta cutis, 
tristis vultus, exterminatus aspectus, nec ab hominibus invenisti laudem, et adeo fructum tue 
penitentie perdidisti. Idem ypocrita abstinentie intrasti, fluctus continentie transcendisti undas, et 

natasti ieiunii pelagus, et in ipso portu ieiunii naufragasti. Circa tertium autem, quare cape 
ypocritarum tam turpissimas formas habent, est notandum quod autor hoc fingit ad significandum, 
seu etiam demonstrandum, quod ipsi ypocrite foris penitentiam simulant, cum intus non habeant, 
foris se exterminant, cum interius lasciviis se impinguant. Et ideo ypocrisis dicitur ab ypo quod est 
<sub>, et crisis quod est <aurum>, quia quod clarum et pulcrum est de foris preostendunt; quod 
autem turbidum et deforme, sub honesta et virtuosa apparentia intus celant. Ideo bene ypocrite per 
ydolum Babilloniorum optime figuratur, de quo dixit Daniel Nabuchodonosor regi, ut habetur Danielis 
XIIII capitulo: Iste, scilicet Bel, intrinsicus luteus est et forinsecus ereus. Sic ypocrita intus est luteus, 
plenus spurcitiis terrenorum, et exterius ereus sive aureus, pretendens pretium virtutum, quod est 
premium eternorum. Et sic facti sunt, secundum Apostulum, velut «es sonans aut cymbalum tiniens». 
Circa quartum vero et ultimum, quare scilicet ante oculos caputia portant, est sciendum quod hoc 
fingit autor tribus de causis, quemadmodum tribus de causis quis ante oculos caputium portat. Prima 
causa est propter honestatem. Nam religiosi, ut honestius vadant, portant capita inclinata et ante 
oculos aliquantulum caputia reclinata. Secunda causa est propter confusionem, quando se ipsum, 
ne cognoscatur, abscondit; sicut quando homo publice condemnatur, si valet, pre nimia confusione, 
se celat. Tertia causa est propter infirmitatem maxime oculorum. Et hoc quia egris oculis odiosa est 
lux, secundum Augustinum. 

Ista triplici de causa ponit iste poeta caputiis obumbratam. Et primo ad insinuandum eorum 
falsam et callidam honestatem; qui licet exterius appareant boni, interius omnino sunt mali. Unde 
nos Dominus admonet, Mathei VII: Attendite, inquit, a falsis prophetis, qui veniunt ad vos in 
vestimentis ovium, intrinsecus autem sunt lupi rapaces. Et poeta: Non est pastor, ait, sed lupus iste 
senex. Et beatus Severianus: Ypocrisis subtile malum; secretum iuris venenum latens, fucus 
virtutum, tinea sanctitatis. Secundo hoc fingit ad demonstrandum ipsorum confusionem qua, in hoc 
mundo, in sapientum oculis confunduntur, et in Inferno eterna confusione damnantur. Et hoc quia 
vera opera falsis operibus confuderunt. Severianus ypocrisis crudeli arte mucrone virtutum virtutes 
truncat, ieiunio ieiunium perimit, oratione orationem evacuat, misericordiam miseratione prosternit. 
Tertio vero hoc poetando confingit ad ipsorum penam clarius declarandam. Nam sicut oculis egris 
odiosa est lux, ut dictum est, unde egrotantes in oculis ante oculos aliqua velamina portant, ita 
ypocrite oculos habent invidia depravatos, unde aliorum felicitatem videre non possunt. Unde 
Pharisei invidi contra Christum dixerunt per Prophetam: Gravis est nobis etiam ad videndum. Unde 
invidia excecati ipsam vitam morti crudeliter tradiderunt. Sed quia tot peccata, ut iam vidimus, in 
se continet istud crimen, ideo querendum est quod peccatum sit ex VII capitalibus radix eius. Et 
dicendum, secundum theologos, quod principalis eius radix est superbia, ut habetur supra. Nam 
inter alias species superbie, que sunt XIIII, ypocrisis numeratur. Et ista de peccato ypocrisis dixisse 
sufficiant. 

Elii aven cappe con cappucci bassi, 
dinanzi a Ii occhi, fatti de Ia tallia 
che 'n Cologna per Ii monaci fassi. 

In Colonia, que est quedam civitas supra Renum, est quoddam maximum monasterium 
monacorum, cuius monasterii monaci portant capas colore nigras et forma turpissima. Nam habent 
caputium tante amplitudinis, quod non caputii sed sacci formam representare videntur. Et causa 
huius, ut vulgo dicitur, ista est: Antiquitus enim abbas illius monasterii, de voluntate et consensu 
monacorum suorum, in tantam prorupit audaciam et superbiam, quod petivit a Romana Ecclesia 
quod monaci dicti ordinis possent portare capas de scarleto et stapedes argenteas inauratas. Papa 
vero, ipsorum attendens vesaniam, mandavit quod capas portarent colore nigras et forma 
turpissimas, ut videmus. Loco autem stapedarum argentearum quas petierant, portarent stapedes 
ligneas. Exemplificat itaque autor et dicit quod talem formam habebant cape illorum ypocritarum 
qui in ista sexta malabulgia puniuntur, qualem habent cape monacorum superius expressorum. 


vv. 64-66 

Di fuor dorate son, si ch'elli abaglia: 

Per istum aurum quod suo fulgore habet ypocritas excecare, inanem gloriam accipimus, que 
ita excecat ipsos, quod cum illa moneta cum qua emunt Infernum, possent si vellent emere 
Paradisum. Vel per istum aurum possumus accipere avaritiam, que regnat in eis. Quia iuxta 
sententiam Salvatoris, Mathei XXIIII: Amant primas cathedras in synagogis, idest magnas dignitates, 
ut magna beneficia consequantur. Nam proprium est ypocritarum diligere aurum. Sequitur: 
ma dentro tutte piombo, et gravi tanto, 
che Federigo le mettea di pagiia. 

Fredericus imperator homines sceleratos per istum modum aliquando puniebat: Ponebatur enim 
homo nudus in caldaria crea, et super eum una capa plumbea ponebatur, dictum hominem undique 
circundantem. Et de subter caldariam fiebat ignis, qui plumbum liquefaciens, hominem comburebat. 
Volens itaque autor demonstrare gravitatem caparum quibus in Inferno ypocrite sunt induti, 
exemplificat et dicit quod cape plumbee cum quibus imperator Fredericus sceleratos homines 
puniebat erant leves sicut palea, respectu illarum quibus isti in ista malabulgia sunt induti. 

vv. 67-69 

O in eterno faticoso manto! Hic exclamat autor contra ypocritas, ipsorum capas, idest vestes 
dogmatizando eternas. Sed non videtur conveniens, nec quod divine iustitie competat, quod Deus 
facturam suam pro culpa transitoria et finita, pena infinita puniat in eternum; nam peccatum 
ypocrisis et omne aliud similiter peccatum est transitorium et est finitum. Non igitur videtur 
conveniens rationi quod id quod est finitum, puniatur in infinitum. Respondeo: Divine enim iustitie 
hoc competit quadruplici ratione: Primo, propter infinitatem offensi. Est enim communis animi 
conceptio quod iniuriosus tanto maiori dignus est pena, quanto maior est ille cui infertur iniuria. 
Unde Philosophus dicit, V Eth., quod pena taxatur secundum dignitatem eius in quem fit. Cum igitur 
maiestas Dei sit infinita, ille qui Eum offendit dignus est pena infinita. Secundo, propter eternitatem 
pabuli. In peccato enim sunt V scilicet actus: delectatio, macula, voluntas prava, et reatus, sive 
obligatio ad penam eternam. Duo autem prima, scilicet actus et delectatio, aliquando transeunt 
etiam in momento. Alia vero tria, scilicet macula, voluntas prava, et reatus sive obligatio remanent 
post mortem. Quorum duo, scilicet macula et voluntas prava, sunt pabulum ignis infernalis; non 
enim possunt deleri ista duo nisi per gratiam. Post mortem vero, homo non est susceptibilis gratie. 
Sicut igitur ignis materialis esset eternus si pabulum, idest ligna, essent eterna, sic ignis infernalis 
est eternus quia eius pabulum, idest macula et voluntas prava, que sunt in dannatis, sunt eterna. 
Et ideo semper remanet tertium, scilicet ipse reatus, seu obligatio ad penam eternam. Tertio propter 
eternitatem mali propositi; voluntas enim peccandi non habuit in ipsis finem, et ideo ipsorum pena 
non debet habere finem. Gregorius in Moralibus: Aiunt quidam: sine fine non debet puniri culpa cum 
fine. Hoc est, culpa que habuit finem non debet puniri sine fine. Quibus citius respondemus quod 
recte dicerent si iudex eternus non corda hominum, sed facta pensaret. Iniqui enim ideo cum fine 
deliquerunt, quia cum fine vixerunt; voluissent quippe sine fine vivere, ut sine fine potuissent in 
iniquitatibus permanere. Ad districti igitur iudicis sententiam pertinet ut nunquam careant supplicio 
quorum mens in hac vita nunquam voluit carere peccato. Et nullus detur iniquo terminus ultionis, 
qui quamdiu vixit habere noluit terminum criminis. Hucusque beatus Gregorius. Quarto propter 
mutationem fori. Videmus enim quod unum et idem peccatum in diversis foris diversimode punitur 
a iudice. Nam alicubi pro eodem furto, fur marcatur; alicubi mutilatur; alicubi vero suspenditur. 
Deus autem habet duplex forum: unum in presenti, quod est forum clementie et misericordie, ubi 
culpe puniuntur pena transitoria; aliud autem in futuro, quod est forum pure iustitie, ubi puniuntur 
culpe pena eterna. Ideo dicit Crisostomus quod quantum Deus distat ab homine, tantum distat 
iudicium Dei extremum a iudicio hominis. 

vv. 82-84 

Ristetti, et vidi a due mostrar gran fretta 
de 1'animo, coi viso, d'esser meco; 


Ut dicunt philosophi, ad conceptionem anime movetur 
corpus; ut patet, quia cum anima tristatur apparet 
vultus hominis turbulentus; et cum letatur, apparet 
floridus et iocundus. Similiter cum anima concipit 
amorem, homo in pallorem exterius commutatur. 
Unde Ovidius, De Arte Amandi: «Palleat omnis amans! 
Hic est color aptus amanti». Cum autem odium 
concipit sive iram ruborem pallorem et colorem 
plumbeum et alia tristia signa monstrat. Unde idem 
Ovidius in libro Meth. : 


Pallor in ore sedet, maciesque in corpore toto. 


Nusquam recta acies sordent rubigine dentes, 


Pectora felle virent, lingua est suffusa veneno; 


Risus abest, nisi quem visi fecere dolores. 

Vix quia tenet lacrimas, quia nil lacrimabile evenit. Per istum itaque modum multotiens accidit 
quod in facie hominis manifeste videtur si bonum vel malum concipit intus homo. Et de hoc etiam 
ait ipse Ovidius, libro ut supra: 

Heu! Quam difficile est crimen non prodere vultu. 


Et alius poeta: 


Vultu qualis eris, talia mente geris. 


Isti itaque ypocrite isto modo demonstrabant in facie voluntatem quam habebant in animo 
esse cum Dante, et raciocinari cum eo quem ipsis sua loquela manifestum effecit. 


vv. 85-87 

Quando fur giunti, assai con Tocchio bieco 
mi rimiraron 

Dicit hic autor quod quando isti ypocrite ad attractionem et emissionem flatus quem faciebat 
Dantes ut vivus, que quidem attractio et emissio manifestatur in gula, ispum esse vivum suspicati 
sunt. Sed quia ibi nunquam vivum aliquem conspexerunt, et etiam quia non clare videbant, ideo in 
illa opinione firmiter non steterunt. Unde ad opinionem contrariam dilabentes dixerunt: «Et si isti 
sunt mortui, quo privilegio vadunt sine gravi stola - idest sine capis plumbeis - quas portamus». 
Stola enim dicitur a stolon, quod est <longum>; inde stola dicitur quelibet longa vestis. 


vv. 91-93 

Poi disser me: « Tosco, c'al collegio 

de l'ypocriti tristi se' venuto, 

di[r] chi tu se' non aver in dispregio». 

Quia Dantes cum Virgilio lingua paterna loquebatur, ideo unde esset cognitus est ab istis. Ideo 
dicunt ei: «O Tusce - simile dictum fuit beato Petro: «Et tu Gallileus es, nam loquela tua manifestum 
te facit»; - qui ad collegium ypocritarum tristium advenisti - collegium est quelibet adunatio virorum 
- Ne despicias dicere quisnam sis». 


vv. 94-96 

Quibus ait autor: 

«I' son nato et cresciuto 

sovra 'I bel fiume d'Arno, a Ia gran villa» 

Arnus est fluvius regnis Tuscie qui transit per medium duarum civitatum, Florentie scilicet et 
Pisarum. Primam autem civitatem more gallico vocat villam; nam Galli omnes civitates villas 
appellant. Et vocat ipsam magnam villam, quia magna civitas est, domorum, virorum, artium 
mercimoniarum, ac etiam divitiarum. De hac itaque villa oriundus fuit iste poeta egregius, qui hanc 
Comediam, quam pre manibus nunc habemus, multo labore et sudore, ad utilitatem omnium 
viventium, sublimi stilo composuit. 


vv. 100-102 

Le cappe rance, idest crocee. Istud enim vocabulum, scilicet rance, est vocabulum florentinum et 

tantum valet quantum color croceus. 

son di piombo si grosse, che Ii pesi 

fan cosi cigoiare, idest stridere, le lor bilance. 

Lanx, lancis, que vulgo < bilancia > seu <bilancie> nuncupantur, sunt quedam pondera que 
inventa sunt ad res ponderabiles iudicandas, in quibus bilanciis, dum pondus magnum ponitur, ex 
ipsis bilanciis oritur quidam stridor. Exemplificant itaque isti ypocrite autori et dicunt quod, sicut 

bilancie propter pondera magna strident, ita ipsi, propter capas plumbeas, dolorosis ponderibus 
onerantur. Et propter istud onus oritus talis stridor. 


vv. 103-108 

Frati Godenti fumo, et bolognesti; 

Fratres Gaudentes sunt quidam homines penitentie, qui gestant habitum correspondentem 
habitui fratrum predicatorum, sicut bizoci habitum fratrum minorum. Et vocantur in eorum regula 
milites Virginis Marie. In isto itaque ordine sive collegio fuerunt olim duo Bononienses, quorum unus 
vocabatur Catalanus de Catalanis et alter Loderingus de Carbonensibus; qui duo milites viri esse 
sanctissimi per totam Ytaliam putabantur. Unde Florentini dum essent in summa discordia et de 
legalitate et sanctitate istorum duorum fratrum Gaudentium plurimum confidentes, pro ipsis 
miserunt ut civiles seditiones sedarent et civitatem in statum pacificum reformarent. Qui fratres 
Florentiam venientes et autoritatem pacificandi discordias a civibus assummentes, lupinum animum 
qui sub ovina ipsorum pelle latebat manifestissime demonstrarunt. Nam sub specie sanctitatis opus 
diabolicum perpetrarunt. Ubertos enim et Lambertos et multos alios nobiles, bonos et antiquos cives, 
de ipsa civitate Florentie partialiter expulerunt, et ipsorum domus et habitationes funditus 
destruxerunt. Que quidem destructio iuxta Guardingum specialiter nunc apparet. Est autem 
Guardingus quedam magna antiquitas in Florentia, iuxta ecclesiam scilicet sancti Petri Scaradii; in 
qua parte erant habitationes Ubertorum, qui illo tempore una cum aliis expulsi fuerunt. Ideo dicitur 
in textu: 

«et fumo tali, 

c'ancor si pare intorno dal Gardingo». 

come suol'esser tolto un uom soiingo, 
per conservar sua pace. 

Licteram sic construe: Nos duo fuimus a tua civitate electi pro conservanda pace sua - 
subintellige florentina - sicut est solitum eligi unum hominem heremitam. Multotiens enim accidit 
quod unus sanctus solitarius de heremo vocabatur, vel ad ecclesiam gubernandam, vel ad quandam 
discordiam sopiendam; sicut beatus Martinus, qui a civibus Turonice civitatis fuit de monasterio 
extractus et in ipsorum episcopum consecratus; et sicut frater Petrus de Morona, qui a cardinalibus 
Sancte Romane Ecclesie de cellula in qua in heremo habitabat fuit vocatus, et in Romanum 
Pontificem sublimatus. Exemplificant itaque isti duo ypocrite atque dicunt quod, sicut sancti solitarii 
pro bono et pacifico statu rei publice aliquando a civitatibus eliguntur, ita nos duo, propter 
sanctitatem quam exterius monstrabamus, a Florentinis fuimus convocati, pro ipsorum pace civiliter 
conservanda. Sed tales in opere nostro fuimus, quod adhuc apparet in circuitu Gardaghi, quia ibi 
domus bonorum civium sunt destructe. 


vv. 109-111 


I' cominciai: «O frati, i vostri mali»... 

Audiens autor quod peccatum yposcrisis fuit causa quod sua civitas sit destructa, aut ipsis 
fratribus compatiendo, aut eis aliquid improperare volendo, ait: «O fratres, vestra mala»... sed 
ulterius non processit, quia suis oculis terribilis visio tunc occurrit. Nam vidit ante se in ista sexta 
bulgia unum peccatorem barbatum, in terra supine iacentem, qui erat palibus in manibus et pedibus 
crucifixus. Quem cum autor attente respiceret, frater Catalanus ipsum cognitum sibi fecit, dicens 
illum fuisse Cayfan, summum pontificem Iudeorum, qui dedit consilium pontificibus et Phariseis quod 
Christus dominus noster morti modis omnibus traderetur, dicens, ut habetur Iohannis XI: Expedit 
vobis ut unus homo moriatur pro populo, et non tota gens pereat. Iuste itaque iste pontifex isto 
modo poetice in inferno punitur; quia sicut Christus propter istius consilium tribus fuit clavis in cruce 
confossus, ita ipse in inferno tribus est palis in terra confixus. 


vv. 121-123 

Et a tal modo ii suocero si stenta 
in questa fossa, 

Iste socer Cayphe fuit Anna, de quo habetur in Evangelio quod Christus illa nocte qua captus 
fuit, suis fuit tribunalibus presentatus, coram quo tribunali cum Christus astaret et ad quesita 
humiliter responderet, unus ministrorum dedit ei alapam dicens: «Sic respondes pontifici?». Cui 
Christus: «Si male», inquit, «locutus sum, testimonium perhibe de malo; sin autem bene, quid me 
cedis?» Et misit Anna Ihesum ligatum ad suum generum Cayphan pontificem, qui dedit eum in 

manus gentium ut crucifigeretur. Iuste igitur isti ypocrite, quia Christum a gentibus crucifigi fecerunt, 
sunt in inferno a demonibus crucifixi. Ideo poetice fingit autor, dicens: 

Et a tal modo il suocero si stenta 
in questa fossa, 

Et quia isti duo non fuerunt soli ad tantam nequitiam ordinandam, quia fuerunt cum ipsis 
omnes etiam pontifices et Pharisei, qui audita suscitatione Lazari statim mortem Christi ordinarunt; 
iuxta illud Iohannis: Collegerunt pontifices et Pharisei concilium, in quo concilio Christum morti 
adiudicaverunt, ideo etiam ipsi pontifices et Pharisei pena simili sunt mulctati. Ideo sequitur in 
textu: et Ii altri dal concilio - subaudi eadem pena simili sunt mulctati -. Sed quia, iuxta sententiam 
Socratis, velox consilium sequitur penitentia, ideo istud consilium sequita est dannatio Iudeorum. 
Nam per istud consilium funditus sunt deleti. Ideo sequitur: che fu per Ii Giudei mala sementa. 


vv. 124-126 


Allor vid'io maravilliar Virgilio, 
sovra colui ch'era disteso In croce 
tanto vllmente ne l'eterno exilio. 

Penam inferni vocat hic autor <eternum exilium> quia dannati semper exulabunt a patria 
paradisi, ad quam nunquam poterunt rebanniri. Habet enim dannatus triplicem miseriam: prima, 
quia est lumine gratie excecatus; Sapientie secundo: Excecavit eos malitia eorum. Secunda, quia 
est a regno glorie exbannitus; beatus Bernardus: Vere est homo vapor ad modicum parens qui 
eterne felicitatis aditum intercludit. Tertia, quia est in inferno eternis vinculis alligatus; Proverbiorum 
V: Iniquitates sue capiunt impium et funibus peccatorum suorum quisque constringitur. Hec triplex 
miseria in ista bulgia adnotatur. Prima scilicet excecatio notatur ibi: Di fuor dorate son si che Ii 
abbaglia. Secunda scilicet exbannitio notatur hic: ne l'eterno exilio. Tertia vero scilicet allegatio 
notatur ibi: 

ma per Io peso quella gente stanca 
venia si pian, che noi eravam nuovi 
di compagnia ad ogni muover d'anca. 


Et ibi: 


atfocchio mi corse 


un, crucifixo in terra con tre pali. 


vv. 127-132 

Poscia drizzd, scilicet Virgilius, al frate, scilicet Catalano, cotai voce: / «Non vi dispiaccia se vi lece, 
idest, si licitum vobis est. Et est istud lece ydioma proprium Lucanorum, dl dirci, idest dicere 
nobis, s'a Ia man dextra giace alcuna foce / onde noi amendue possiamo uscirci, idest, unde nos 
ambo exire possimus; sanza constringer delli angeli neri, idest, ut non cogamur aliquem vel aliquos 
angelorum nigrorum requirere ut nos iuvent. Et nota quod hic potest una pulcra et utilis moralitas 
adnotari. Omnis enim homo quantum potest debet vitare ne suum inimicum requirat aliquibus 
rogaminibus vel preceptis. Et hec est causa: Omnis enim qui rogat, in quantum rogat, est minor illo 
quem rogat; et omnis qui precipit, in quantum precipit, est maior illo cui precipit; et propter hoc 
gravis et odiosus est illi. Nullus itaque sane mentis debet velle suum inimicum rogare, ne minor eo 
per sua rogamina videatur. Nullus etiam debet velle esse gravis vel odiosus illi a quo odio habetur, 
ne odium sui causa recipiat incrementum. Preterea Seneca dicit: «Beneficium accipere libertatem 
est vendere». Sed nullus sane mentis debet inimico, si aliud potest, suam vendere libertatem. Cum 
itaque illi decem demones a Virgilio et Dante se reputarent offensos, noluit eos Virgilius nec rogare 
nec ex parte supernarum virtutum requirere ut sibi darent aliquod adiutorium vel iuvamen. Ideo ait 
in textu: 

che vegnan d'esto fondo a dipartirci 


vv. 133-138 

Rispose: frater, scilicet Catalanus, adunque: «Piu che tu non speri / s'appress'un sasso, idest 
pons, che da Ia gran cerchia, idest a muro qui est in circuitu fovearum, si muove et varca, idest 
transcendit, tutti i vallon feri, idest omnes malas bulgias, salvo che questo - subaudi vallone in quo 
sunt isti ypocrite - e rotto et nol coverchia, quia fractus fuit ille pons tempore quo Christus expiravit 
in cruce. Et ideo quia fractus est, per illam ruinam quam fecit, que iacet admodum coste sive ripe 
que supereminet hic in fundo, poteritis hinc exire. Ideo ait: 

«montar potrete su per Ia ruina 

che giace in costa - Idest admodum ripe - el nel fondo 
soperchia». 

vv. 139-141 

Lo duca stett'un poco a testa china; 

poi disse: «Mal contava Ia bisogna 

colui - idest Malacoda - che ' peccator di Ia uncina» 


in quinta scilicet malabulgia. Audiens itaque Virgilius a 
frate Catalano quod nullus pons est super sextam 
bulgiam, quia ille qui ibi erat totus iacet fractus in 
fundo, recordatus fuit illius verbi quod sibi dixerat 
Malacoda, videlicet: 


Et se Pandar piu oltre pur vi piace, 


andatevene su per questa grotta; 


presso e un altro scoglio che via face. 


vv. 139-144 

Et tunc stetit cum capite aliquantulum inclinato et ait: 

«Mal contava Ia bisogna 

colui che ' peccator di qua uncina». 

E 'I frate: «V udi' gia dir a Bologna, 
dei diavol vitii assai, tra' quali udi' 
ch 'elli e bugiardo et padre di menzogna» 

- idest pater mendacii. 

vv. 145-148 

Appresso, idest post hec, lo duca a gran passi se n' gi, / idest recessit, turbato un poco d'ira nel 
sembiante: / ond'io, loquitur autor, da Ii 'ncarcati, idest ab oneratis, mi parti', / idest similiter 
recessi, dietr'a le poste, de le care piante - subaudi Virgilii. Et hic finit Via bulgia. 

In isto XXIII cantu continentur novem comparationes et unum notabile. 


[Comparationes] 


vv. 1-3 


PRIMA COMPARATIO. 


Taciti, soli, et senza compagnia, 
n'andavam l'un dinanzi et 1'altro dopo, 
come frati minor vanno per via. 

vv. 7-9 


SECUNDA COMPARATIO. 


che piu non si pareggia <mo> et <issa> 
che l'un con l'altro fa, se ben s'accoppia 
principio et fine co' Ia mente fissa. 

vv. 10-12 


TERTIA COMPARATIO. 


Et come l'un pensier de l'altro scoppia, 
cosi naque di quello un altro poi, 
che Ia prima paura mi fe doppia. 

vv. 16-18 

QUARTA COMPARATIO. 


«Se l'ira sovra 'I mal voler s'agueffa, 

ei ne verranno dietro piu crudeli, 

che 'I cane a quella tievre ch'elli acceffa». 

vv. 25-27 

QUINTA COMPARATIO. 


«S'io fossi di piombato vetro, 

1'ymagine di fuor tua non trarrei 

piu tost'a me, che quella dentro impetro». 

vv. 37-39 


SEXTA COMPARATIO. 


Lo duca mio di subito mi prese, 
come Ia madre c'al romore e desta, 
et vede press' a se le fiam me accese. 

vv. 46-48 


SEPTIMA COMPARATIO. 


Non corse mai si tosto aqua per doccia, 
a volger ruota di molin terragno, 
quand'ella piu verso le pale approccia, 

vv. 61-63 


OCTAVA COMPARATIO. 


Elii aven cappe con cappucci bassi 
dinanz'a Ii occhi, fatte de Ia tallia 
che 'n Cologna per Ii monaci fassi. 


vv. 100-102 

NONA COMPARATIO. 


Le cappe rance / son di piombo, si grosse, che Ii pesi / 
fan cosi cigolar le lor bilance. 

Omnes iste comparationes sunt clare et aperte, et superius nichilominus lucidate. 

[Notabile] 
vv. 67-69 


NOTABILE. 


O in eterno faticoso manto! In hoc notabili circa penas inferni Dantes duo pavenda concludit: Et 
primum est gravitas pene qua vestiti sunt in inferno damnati. Que quidem gravitas greco vocabulo 
per diploidem figuratur. Est autem diplois duplex amictus, sicut sunt vestimenta pauperum et 
egenorum, que propter multa frusta que sunt ibi consuta sunt valde gravia, ut videmus. Ideo 
pauperes propter tales vestes <pannosi> vocantur. De qua in Psalmo: Induantur sicut diploide 
confusione sua - idest in corpore et anima cruciantur. - De hac duplici veste ait Oratius: Circa quem 
duplici panno patientia velat. Secundum est eternitas pene, que nunquam in perpetuum finietur. 
Quantum enim stabit Deus in celo cum sanctis, tantum stabit in inferno diabolus cum damnatis. 
Quantum vero stabit ipse Deus in celo, Psalmista canente didicimus: Tronus, inquit tuus Deus in 
seculum seculi. Et iterum: Tu autem idem ipse es et anni tui non deficient. 

Et sic patet XXIII cantus. 


XXIV 

VIGESIMI QUARTI CANTUS TITULUS TALIS EST: INCIPIT XXIIII CANTUS PRIME CANTICE 
COMEDIE DANTIS 

In isto XXIIII cantu et in sequenti autor tractat de Vlla malabulgia, in qua ponit latrones quorum 
pena est quod ipsi fures in serpentes, et ipsi serpentes in fures continue transformantur. Incipit 
autem ista Vlla malabulgia in isto cantu, ibi: «Su per Io scoglio prendemo Ia via», etc. Finit in fine 
sequentis cantus, ibi: «1'altr'era quel che tu, Gaville, piagni». 

DEDUCTIO TEXTUS DE VULGARI IN LATINUM. 


vv. 1-42 

Sexta malabulgia pertractata cum omnibus que continentur in ipsa, ad septimam autor suum dirigit 
intellectum, in qua peccatum latrocinii sub corruptione mirabili poetizat. Nam ponit ipsos latrones 
adeo ab humana natura continue alterari, quod in corruptiones vipereas convertuntur. Nam sicut 
naturaliter ex putrefactione carnium humanarum nascuntur sepius animalia venenosa, sicut 
serpentes et rane, quia dum caro humana corrumpitur gignitur - iuxta illud Ovidii - inde serpens; 
sunt qui cum clauso putrefacta est spina medulla, mutari credant humanas in angue medullas; sic 
moraliter homo peccato latrocinii corrumpitur, et ex tali corruptione oritur venenum societatis 
humane. Nullum enim est fere peccatum quod ita humanum dissolvat consortium vel corrumpat 
sicut est aliena furari. Et ideo ponit latrones et fures, figuraliter poetando, in venenosa animalia, ut 
sunt serpentes, non immerito transformari. Sed antequam ad ipsorum latronum transformationem 
deveniat, facit quoddam proemium satis magnum, cum in precedenti cantu continuando sic istum. 
In illa, inquit, parte iuvenculi anni in quo sol in signo aquarii temperat suos crines, et iam noctes ad 
diei medium appropinquant, quando pruina super terram sue albe sororis, scilicet nivis, ymaginem 
representat, sed modicum durat suo calamo temperamen, rusticus pauper cui necessaria deficiunt 
ad vivendum, surgit de domo, scilicet sine lecto, aperit hostium et planitiem contemplatur. Et videns 
albescere totam terram percutit sibi coxam, et sic dolore repletus revertitur intra domum, et hac et 
illae ambulans, sicut egenus qui nescit quid faciat, lamentatur. Post modicum vero ad 
contemplandam terram iterato revertitur, et videns ipsius terre faciem in tam modico tempore 
permutatam, spe rehabita sive sumpta, accipit suum vinclum et ad pascua suas oviculas foras mittit. 
Ita fecit me expavescere magister quando vidi turbari taliter suam frontem, sed tam cito mee 
egritudini adhibuit medicinam. Quia statim quod nos devenimus ad pontem fractum, ipse dux meus 
ad me cum illa dulci facie se convertit cum qua ad pedem montis primitus ipsum vidi. Et post aliquod 
consilium secum interius perscrutatum, brachia aperuit et ruinam primitus sagaciter previdendo, me 

cepit. Et quemadmodum ille qui aliquid operatur vel extimat semper sibi providet de futuris, ita me 
versus unius scopuli clivium elevando unum alium scopulum attendebat dicens: «Illum postea 
scopulum apprehende, sed primo proba si est talis quod te regat». Qualis autem et quam arduus 
esset ille ascensus specificat cum adiungit: Non erat illa via pro homine capa induto, quia nos vix 
ambo, ipse levis et ego submotus ab ipso, de scopulo in scopulum scandere valebamus. Et si non 
esset quod ripa sive costa illius precincti plus quam alterius brevis est, nescio de ipso, sed ego 
firmiter essem victus. Sed quia malebulgie, more vallium, versus portam bassissimi putei tote 
pendent, quia una costa surgit et altera declinat, vallis cuiuslibet situm portat. Sed nos nichilominus 
finaliter devenimus in chacumen - subaudi ripe - super quod cachumen superius ascendi non potest. 

vv. 43-81 


Qualiter autem autor per illum ascensum fuerit fatigatus declarat. «Quando ego», inquit, «superius 
fui, de pulmone erat michi hanelitus ita munctus quod plus non poteram, immo in terram statim 
quod illic applicui me proieci». Cui magister ait: «Admodo convenit quod tu ita solicite ad laboriosa 
et ardua exerceas te metipsum, quia sedendo in plumis vel iacendo sub cultris non devenitur in 
famam - subaudi bonam - sine qua qui suam vitam consumit, tale vestigium de se in terra relinquit, 
quale fumus in aere et spuma in aqua dimittit. Et ideo surge et anxietatem que - supple surgit a 
corpore - animo vince; qui quidem animus vincit omnia bella, si cum suo gravi corpore non deicit 
se metipsum. Longiorem enim scalam oportet ut salias. Non enim ab istis sufficit recessisse. Si tu 
me intelligis, facias quod tibi prosit». Tunc protinus de terra surrexi, ostendendo me hanelitus 
fortioris quam forem esse munitum, et dixi: «Vade, quia ego sum fortis et audax». Tunc super 
scopulum, idest pontem, septime bulgie cepimus iter nostrum, qui quidem pons erat scopulosus, 
artus et erectus, plus satis quam illa ripa per quam de sexta bulgia fueramus egressi. Ego autem, 
licet fortis multum non essem, tamen loquendo ibam, ut debilis non viderer. Unde quia ego loquebar, 
propter quod fui auditus, exivit de illa fovea septima, scilicet malabulgia, una vox inconveniens ad 
verba formanda. Nescio quis fuerit ille qui dixit: «Supra dorsum arcus utinam iam tu esses»; sed 
qui loquebatur moveri ad iracundiam videbatur. Ego eram ut viderem conditionem istius bulgie totus 
inferius inclinatus, sed oculi usque ad fundum non poterant vivaciter penetrare. Qua propter dixi ad 
Virgilium: «Magister, facies quod de isto ponte protinus descendamus in illam scilicet ripam que 
aliam bulgiam, octavam scilicet, circuncingit; quia sicut hinc audio et non intelligo, ita inferius video 
et nichil breviter apprehendo». Tunc Virgilius inquit: «Nullam responsionem aliam tibi reddo, nisi 
solummodo ipsum fieri; quia petitionem honestam debet cum silentio opus sequi». Et statim 
descendimus, ait autor, ab illo capite pontis ubi cum octava ripa coniungitur ipse pons. Et postea 
fuit michi bulgia manifesta. 

vv. 82-151 

Et hic incipit autor conditionem latronum et furium pertractare dicens: «Ego vidi istam septimam 
bulgiam in suo fundo serpentum tam terribiliter constipatam et talis conditionis, quod adhuc 
memoria sanguinem michi scipat sive dissipat. Plus autem non se iactet Libia cum sua harena, quia 
si illa producit ydras, yaculos, pharias, centros et amphysibenas, non tamen tot pestes nec tam 
pravas unquam cum tota Ethyopia demonstravit, nec cum omni eo quod supra mare Rubrum est. 
Inter istam vero crudam et tristissimam copiam - subaudi serpentum - currebant gentes attonite 
atque nude, sine spe aliqua inveniendi elytropiam vel foramen. Que quidem gentes manus habebant 
serpentibus retro vinctas. Et ut illud horribile vinculum indissolubile demonstretur, dicit autor quod 
serpentes figebant per renes illorum latronum caput et caudam, et ante pectus ipsorum erant 
serpentum caude cum capitibus innodate. Et ecce unus serpens insiliit in unum et ipsum illa parte 
pupugit in qua collum cum spatulis se coniungit. Numquam autem O vel I tam cito per aliquem 
scriptum fuit sicut ille - subaudi punctus - subito fuit accensus et ustus, et totus in cinerem 
transformatus; et postquam fuit in cinerem sic redactus, pulvis per se metipsam se adunavit in 
unum, et illud idem quod prius fuerat subito est reversus. Et adducit hic autor metaphoram de fenice, 
sic dicens: Istud idem per magnos sapientes de fenice similiter confitetur, quod ipsa fenica vel fenix 
moritur et renascitur, quando scilicet etatis sue anno quingentesimo appropinquat. Herbam vero in 
vita sua seu segetes nunquam gustat, sed solum thuris guttas sive lacrimas, et amomi et nardus et 
mirra sunt sue due ultime fascie vel honores. Et qualis est ille qui cadit et nescit quomodo, per 
potentiam demonis qui eum ad terram trahit, vel per aliam oppilationem que ligat hominem, qui 
quando surgit in circui respicet et totus attonitus sive stupidus, propter anxietatem quam habuit, 
suspirando se vertit, talis erat ille peccator postquam de terra surrexit. Et hic propter divinam 
potentiam sic severam apostrophat ad nos autor: «O potentia», inquit, «Dei, quantum est severa, 
que tales ictus fulminat pro vindicta». Virgilius autem, postquam vidit illum duabus vicibus taliter 
transformari, interrogavit eum quisnam esset. Ad quem ille: «Ego, admodum pluvie, modicum 
tempus est cecidi de Tuscia in hanc gulam feram. Vita bestialis michi placuit, non humana, sicut 
mulo qui ego fui. Sum Vannes Fuccii bestia, et Pistorium fuit michi digna tana». Tunc autor suo duci: 
«Dic» inquit «illi quod non fugiat, et interroga illum quenam culpa huc inferius eum traxit, quia ego 
cognovi ipsum virum sanguinum et dolosum». Et ille peccator hec intelligens se non finxit, sed erexit 

ad autorem animum atque vultum et tristi verecundia se depinxit. Postea dixit ei: «Plus doleo quod 
tu me in ista quam vides miseria invenisti, quam quando fui de alia vita sublatus. Ego certe non 
possum negare id quod petis. Inferius tantum missus sum quia sacristie thesauri pulcherrimi latro 
fui; et impositum aliis falso fuit. Sed ut de ista tali visione non gaudeas, si unquam extra ista loca 
fueris tenebrosa, aperi aures tuas mee annuntiationi et audi: Pistorium enim de Nigris primitus 
spoliatur, postea Florentia gentes renovat atque modos. Qua propter Mars extrahit vaporem de Valle 
Maere, qui est involutus nubibus turbulentis, et cum tempestate impetuosa et acri super campum 
Epycenum erit castram taliter dimicatum. Unde repente nebula discindetur ita et taliter quod omnis 
Albus erit inde letaliter vulneratus. Et hec ideo ut inde doleas tibi dixi». Ideo ait in textu: «Et dicto 
l'o perche doler ti debbia». 

EXPOSITIO LICTERE. 


vv. 1-3 


In quella parte dei giovanetfanno 

Sol, secundum astrologos, uno anno peragit cursum suum. Et incipit iste cursus XI vel XII die 
mensis decembris, quo tempore dies incipiunt crescere et noctes decrescere. Illo itaque tempore, 
figuraliter loquendo, annus nascitur et sic crescens <iuvenis> appellatur. Unde autor dicit: «In quella 
parte dei giovanetfanno», hoc est quasi circa medium ianuarii, quo scilicet tempore iam habet annus 
unum mensem, et tunc sol intrat signum Aquarii, sub quo Aquario temperat, idest regit, crines; hoc 
est, dirigit cursum suum; et quo etiam tempore iam incipiunt noctes adequari diebus, quia tempus 
tendit ad martium, in quo fit equinoctium vernale, idest dies et noctes equali horarum numero 
adequantur. In isto itaque tempore iuvenculi anni bruma, sive pruina, sue sororis, scilicet nivis, 
super terram ymaginem representat. Accidit autem isto tempore quod rusticus egenus et pauper, 
cui necessaria deficiunt ad vivendum, tempestive consurgit ut ad pascendum eiciat oves suas. Sed 
videns albescere totam terram, melancolicus intrat domum. Modico vero tempore elapso iterum ad 
contemplandam terram egreditur, et videns virtute solis pruinam liquefactam, reddita sibi spe, oves 
deducit ad pascua. Exemplificat igitur autor et dicit quod, sicut tempore iuvenilis anni, idest a medio 
ianuarii usque ad medium februarii vel circa, bruma que terram albedine sua vestit contristat 
pauperem rusticum et mendicum; sed postquam fuerit liquefacta ipsum subito consolatur; sic suus 
magister et dux quando ostendit sibi faciem conturbatam, ut habetur in precedenti cantu, ibi: 
Appresso 'I duca a gran passi sen gi, 
turbafun poco d'ira nel sembiante; 

ipsum subito contristavit. Sed cum ad ruinam sexti pontis ex illa parte qua ad bulgiam septimam 
pervenitur in silentio pervenissent et ipsum autorem respexisset, statim de tristitia in letitiam est 
mutatus. 

Quia vero de anno hic mentio facta est, ideo de eius institutione aliqua utiliter videamus. Annus 
enim quinqu[i]plex est: scilicet lunaris, embolismalis, solaris, magnus, et mundanus. Annus lunaris 
constabat apud Romanos antiquitus ex X lunaribus; unde annus ipsorum decem menses solummodo 
continebat. Romulus enim fundator urbis annum in X menses divisit. Et hunc numerum pluribus de 
causis elegit: Prima causa fuit quia consideravit quod infans usque ad decem menses ad 
prodeundum de matris utero aptus est. Secunda causa fuit quod mulier vidua, antequam secundo 
matrimonio coniungatur, totidem menses in viduitate recluditur infra domum. Tertia causa fuit quia 
per X digitos numerare solemus, sive quia usque ad X numerando venitur, et ultra X numerus non 
ascendit. Et propter hunc numerum ipse Romulus decies decem senatores elegit. Primum autem 
mensem Marti deo belli cuius dicebatur filius, consecravit. Secundum Veneri, que mater ipsius 
Romuli fingitur a poetis. Tertium senatoribus et senibus, qui rem publicam consiliis gubernabant; 
unde <madius> dictus est. Quartum iuvenibus, qui armis rem publicam defensabant. Quintum 
vocavit <quintilem>, idest quintum. Sextum <sestilem>, idest sextum. Septimum <septembrem>, 
idest septimus a martio, idest ab imbre, quia multi imbres in martio esse solent. Octavum 
<octobrem>, idest octavum a martio. Nonum <novembrem>, idest nonum a martio. Decimum vero 
<decembrem>, idest decimum a martio. Numma autem, qui Romulo successit in regno, cognitor 
celestium, videns celum XII signis moveri, voluit annum duodecim mensibus designari. Unde addidit 
duos, ianuarium scilicet, quem consecravit Iano, et februarium, quem consecravit Februo. Unde 
Ovidius in libro Faustorum, scribens ad Augustum Cesarem ait: 

Tempora diggeret cum conditor urbis, in anno 
Constituit menses quinque bis esse suo. 

Scilicet arma magis quam sydera, Romule, Noras, 

Curaque finitimos vincere maior erat. 

Est tamen et ratio, Cesar, que moverit illum: 

Erroremque suum quo tueatur, habet. 

Quod satis est, utero matris dum prodeat infans, 

Hoc anno statuit temporis esse satis. 

Per totidem menses a funere coniugis uxor 
Sustinet invidia tristia signa domo. 

Et infra: 


Ergo animi indociles et adhuc ratione carentes 


Mensibus egerunt lustra minora decem. 


Annus erat, decimum cum luna receperat orbem: 


Hic numerus magno tunc in honore fuit; 


Seu quia tot digiti, per quos numerare solemus, 


Seu quia bis quino femina mense parit, 


Seu quod adusque decem numero crescente venitur, 


Principium spatiis summitur, inde novis. 


Inde parens centum denos secrevit in orbes 


Romulus, hastatos Instituitque decem. 


Redeo ad primum: 


Hec igitur vidit trabeata cura Quirini. 


Cum rudibus populis annus una iura daret. 


Martis erat primus mensis, Venerisque secundus, 


Tertius a senibus, iuvenum de nomine quartus, 


Que sequitur, numero turba notata fuit. 


At Numma nec Ianum nec avitas preterit umbras, 


Mensibus antiquis preposuitque duos. 

Et sic patet quomodo et qualiter annus a Romulo ordinatus ex decem lunaribus consistebat. 
Iudei vero componunt annum lunarem ex duodecim lunationibus et quandoque ex XIII, qui quidem 
annus tunc dicitur embolismalis. Unde Ysidorus, VI libro Eth.: Embolismus est annus qui XIII menses 
lunares, idest CCCLXXXIIII dies habere monstratur. Et sic patet de secundo anno qui dicitur 
embolismalis. Annus solaris, secundum institutionem Numme, XII menses habet, ut dictum est, in 
quo spatio sol peragit cursum suum. Et incipit atque finit iste cursus, ut superius dictum est, XI vel 
XII die mensis decembris. Et ista est potissima causa quare a frigoribus incipit novus annus. Nam 
ut temporis ratio demonstrabat, incipiendus erat novus annus a vere, in quo omnia renovantur, et 
in quo mundus, secundum Romanam Ecclesiam, factus est. Unde in eodem libro Faustorum hanc 
movet Iano Ovidius questionem, et inducit ipsum Ianum ad quesita dare responsum. Ovidius inquit 
Iano: 

«Dic, age, frigoribus quare novus incipit annus, 

Qui melius puer incipiendus erat? 

Omnia tunc florent, tunc est nova temporis etas: 

Et nova de gravido palmite gemma tumet. 

Et modo formatis operitur frondibus arbor, 

Prodit et in summum seminis herba solum: 

Et tepidum volucres concentibus aera mulcent. 

Ludit et in pratis luxuriatque pecus. 

Tunc blandi soles, ignotaque prodit yrundo, 

Et luteum celsa sub trabe figit opus; 

Tunc patitur cultus ager et renovatur aratro. 

Hec anno novitas iure vocanda fuit». 

Quesieram multis: non multis ille moratus 
Contulit in versus sic sua verba duos: 


Responsio Iani: 


Bruma novi prima est, veterisque novissima solis 


Principium capiunt Phebus et annus idem. 


Hoc est dicere quod bruma est finis veteris anni et 
principium novi. Ad cuius sententie evidentiam 
clariorem est sciendum quod quando sol est in infimo 
suo descensu, ita quod descendere plus non valet, 
tunc generantur brume sive pruine magne et durature, 
quia propter elongationem solis dissolvi vel liquefieri 
vix possunt. Et tunc terra propter frigora sic intensa 
omnino intractabilis est. Unde Virgilius in Georgicis: 


Usque sub extremum brume intractabilis axem. 


Cum vero sol incipit ascendere et terram calefacere, generantur quidem brume propter frigus 
nocturnum. Sed appropinquante calore solis dissolvuntur et liquefiunt. Unde Lucanus in quarto: 

Non durature conspecto sole pruine. 

Est itaque pruina finis veteris solis et anni, et est principium novi solis et anni. Et ista est causa 
quare non in vere sed in hieme, secundum Romanos, incipit novus annus. Igitur annus solaris, 
secundum institutionem Numme Pompilii, XII menses habet. Et istum annum, scilicet solarem 
respectu anni lunaris, vocat Virgilius magnum annum. Nam primo libro Eneydorum, ubi inducit 
Iovem quedam ventura de Ascanio Veneri revelare, ait: 

At puer Ascanius cui nunc cognomen Iulo 
Additur (Ilus erat, dum res stetit Ylia regno), 

Triginta magnos volvendis mensibus orbes. 

Imperio explebit, regnumque a sede Lavini 
Transfert, et longam multa vl muniet Albam. 

Hic iam ter centum totos regnabitur annos 

Gente sub Ectorea; donec regina sacerdos, 

Marte gravis geminam partu dabit Ylia prolem. 

Inde lupe fulve nutricis tegmine letus 
Romulus excipiet gentem, et Mavortia condet 
Menia, Romanosque suo de nomine dicet. 

His ergo nec metas rerum, nec tempora pono, 

Imperium sine fine dedi. 

Istud totum dictum Virgilianum gratia illius sententie posui, scilicet triginta magnis volvendis 
mensibus orbes, idest annos quos vocat magnos respectu anni lunaris. Et sic patet de anno solari. 
Magnus vero annus, secundum astrologos, completur reversis omnibus planetis ad loca sue 
creationis, quod fit annis non paucioribus quingentis triginta, ut ait magister in historiis scolasticis. 
Mundanus autem annus completur omnibus stellis ad prima loca reversis, quod fiet demum post 
triginta sex milia annorum, ut ait idem magister. Viso itaque de quinqu[i]plici anno, ad annum 
solarem, qui est modo nostra materia, redeamus. Annus enim solaris habet XII menses, cuius 
principium a frigoribus incoatur, illo scilicet tempore quo sol incipit supra nostrum orizonta elevari 
in principio Capricornii, quod quidem fit XVIII die decembris; cum autem sub Aquario ipse sol 
temperet crines suos, quod quidem signum intrat decimo septimo die ianuarii, quo etiam tempore 
bruma dissolubilis generatur, et quo tempore noctes ad dierum adequationem accedunt; quod fit 
XVIII martii. Tunc annus iuvenilis sive iuvenculus appellatur; vel quia modicum tempus habet, vel 
quia illo tempore terra virtute solis incipit renovari; quia viole tunc apparent, et alia terre nascentia 
incipiunt etiam pullulare. Ideo ait: «In quella parte dei giovanetfanno». Et dicitur annus ab an quod 
est <circum>, quia quasi circulus vel anulus in se redit et renovatur. Unde apud Egyptios ante 
licteras inventas per pictum serpentem caudam suam mordentem et in se recurvantem indicabatur. 
che 'I sole i crin sotto 1'Aquario tempra 

Sol, secundum poetas, habet currum et equos, ut habetur supra in ystoria Phetontis, cantu 
XVII, quem quidem currum et equos motu suo per XII signa temperat atque regit. Quia in uno 
quolibet signo, idest sub quolibet signo, nam in ponitur pro sub, ut habetur in spera, stat per 
spatium unius mensis. Nam circa medium decembris intrat unum signum celeste, quod dicitur 
Capricornus; et tunc est solstitium hiemale. Sunt autem duo solstitia, scilicet hyemale et extivale. 
Et dicitur solstitium quasi solis statio, quia tunc sole stante crescunt dies vel noctes, ut ait beatus 
Ysidorus V libro Eth.. Et currit sol sub isto signo Capricornii usque ad decimum septimum ianuarii, 
et tunc intrat signum Aquarii. Completo vero uno mense, intrat signum Piscium; deinde Arietem, et 
tunc fit equinoctium vernale; deinde Taurum: deinde Geminos; deinde Cancrum, et tunc fit 
solstitium extivale; deinde Leonem; deinde Virginem; deinde Libram, et tunc fit equinoctium 
autunnale; deinde Scorpionem; deinde Sagittarium. Et de istis XII signis sub quibus uno anno sol 
peragrat cursum suum dantur versus: 

Sunt Aries, Taurus, Gemini, Cancer, Leo, Virgo, 

Libraque, Scorpius, Architenens, Amphora, Pisces. 

De signis autem solstitiorum et equinoctiorum dantur etiam alii duo versus: 

Hec duo solstitia faciunt Cancer Capricornus, 

Sed noctes equant Aries et Libra diebus. 

Et gia le notti ai mezzo di sen vanno, idest, circa medium martii, quo scilicet tempore noctes 
et dies pariter adequantur, quia tunc temporis est equinoctium vernale. Duo enim sunt in anno 
equinoctia, scilicet, vernale et autunnale. Equinoctium vernale est in principio Arietis, circa medium 
martii; equinoctium vero autunnale est in principio Libre, circa medium septembris. Istis enim 
duobus temporibus dies cum noctibus pares sunt. Et appellatur illud tempus equinoctium eo quod 
tunc dies et nox horarum spatio equali consistunt, ut ait beatus Ysidorus, V libro Eth. In libro etiam 
spere appellatur equator diei et noctis, quia adequat diem artificialem nocti. Vult itaque dicere autor 
quod ab illo tempore quo sol intrat signum Aquarii usque ad martium sol <iuvenculus> appellatur, 
et illo tempore bruma sive pruina brevis et dissolubilis generatur. 


vv. 4-6 


quando Ia brina in su Ia terra assempra 
Tymagine di sua sorella bianca, 
ma poco dura a Ia sua penna tempra. 

Est autem bruma sive pruina vapor humidus congelatus, ut dicit Aristotiles, sive impressio 
generata ex vapore frigido et humido congregato in corpus nubis in medio interstitio aeris congelato, 
quidem per frigiditatem loci et temporis, in quibus non est aliqua pars caliditatis, ut dicit idem 
Aristotiles. Unde pruine accidit durities ex frigore loci et temporis; in quo scilicet loco et tempore 
generatur, quia frigus partes vaporis aggregat et contrahit, et sic pruine substantiam duram reddit . 
Ex nimia vero frigiditate albescit, et herbas et flores super quas cadit marcidos efficit et exurit. 
Admodicum autem solis radium evanescit et in rorem redit, quia pruina nil aliud est quam ros 
congelatus, ut ait Beda. Nam ros descendens ad terram frigiditate noctis spetiem albam, duram et 
frigidam recipit, et sic in pruine substantiam superficialiter se convertit, ut asserit idem Beda. 

vv. 7-18 

Io villanello a cui Ia roba manca, 
si leva, et guarda, et vede Ia campagna 
bianchegiar tutta; ond'ei si batte l'anca, 
ritorna a casa, et qua et ia si iagna, 
come 'I tapin che non sa che si faccia; 
poi riede, et Ia speranza ringavagna, 
vegendo 'I mondo aver cangiata faccia 
in poco d'ora, et prende suo vincastro, 
et fuor le pecorelle a pascer caccia. 

Cosi mi fece sbigottir Io mastro, 
quando Ii vidi si turbar Ia fronte. 

Hic adducit autor unam pulcherrimam similitudinem vel figuram, que talis est: Illo nanque 
tempore quo magne pruine fiunt, inter signum Aquarii scilicet et Arietem, hoc est inter medium 
ianuarii et medium martii, pauper rusticus seu pastor, videns terram albescere propter brumam, et 
suas oviculas ducere ad pascua iam non valens, dolore plenus hac et illae per domum discurrens 
percutit sibi ancam. Sed post modicum, rediens et videns virtute solis brumam liquefactam sive 
destructam, spe sibi reddita confortatur. Simili modo timuit ipse autor quando vidit sui magistri 
frontem, ut habetur superius, conturbari, ymaginans atque credens ipsum in mente propter signa 
frontis esse turbatum. Nam facies hominis seu frons habet representare animi passiones. Quod 
autem turbationem in fronte monstraverit, habetur in precedenti cantu, ibi: 

Appresso 'I duca a gran passi sen gi, 
turbafun poco d'ira nel sembiante; 

vv. 19-30 

Sed postquam ad ruinam sexti pontis devenerunt, Virgilius cum facie iocunda se convertit ad ipsum. 
Unde sequitur: 

et cosi tosto ai mal giunse Io 'mpiastro; 
che, come noi venimo ai guasto ponte, 

Io duca a me si volse con quel pitiio 
dolce ch'i' vidi prima a pie dei monte. 


Sicut patet superius, primo cantu, ibi: 


Mentre ch'i' ruinava in basso loco, 


dinanzi a Ii occhi mi fu oferto 


che per I ungo silentio parea fioco. 


Le braccia aperse, dopo alcun consillio electo seco 


Cum ad ruinam sexti pontis Virgilius devenisset, brachia sua ut Dantem acciperet mox expandit, 
prius tamen ruinam attendens intra se consilio habito vel electo, quia nichil sine consilio est agendum, 
quid ipsum agere oporteret; et sic deliberato consilio cepit eum. Unde sequitur: et diedemi di piglio. 
Et ponit hic autor unam comparationem in qua mentis oculo videre possimus, qualiter et quo modo 
ipsum Virgilius elevavit ad summa, dicens: 

Et come quei c'adopra et istima, 
che sempre par che 'nnanzi si provegia, 
cosi, levando me verso Ia cima 
d'un ronchion, avisava un'aitra schegia, 
dicendo: «Sovra quella poi fagrappa; 
ma tenta pria s'e tal ch'ella ti reggia». 

Comparatio talis est: Homo dum aliquid manibus operatur semper cum mente extimat non 
solum id quod agit, sed etiam quid agendum, ut partes sibi correspondeant alternatim; sicut 
exemplum possumus accipere in pulsatione alicuius musici instrumenti. Cum enim quis pulsat 
aliquam citharam sive liram, manibus exterius operatur et mente interius non solum id quod agit, 
sed etiam id quod agendum et quod sequitur solicite meditatur. Nam ut manifeste videmus, cum 
manu dextera arcu vel penna cordas resonare facit, et cum sinistra sonum identidem moderatur. 
Mente vero attente previdet sive estimat non solum quid agit, sed etiam quid agendum. Simili modo 
Virgilius, dum vidit illam ruinam arduam et difficilem ad ascensum, considerans quod esset onerosa 
autori, ipsum brachiis elevavit et in mente considerabat quomodo et qualiter per ruinam illam ipsum 
posset levius et agilius sullevare. Quod autem illa via per quam Virgilius impellebat autorem fuerit 
valde difficilis ad ascensum, apparet ex eo quod sequitur: «Non era via da vestito di cappa». 
Quicumque enim per malam maxime viam vadit, si pannos habent longos et clausos sicut sunt cape 
que totum hominem capiunt sive ligant - ideo dicitur capa, a capiendo - ire vel ascendere non 
valebit. Ideo sequitur: che noi, idest Virgilius et ego, a pena, idest fere, ei lieve et io sospinto, idest 
ipse levis, quia sine corpore, et ego impulsus ab eo - potavam su montar di chiappa in chiappa, 
idest poteramus ascendere de scopulo in scopulum. Est enim chiappa ianuensium ydioma, qui 
erectos lapides et acutos, qui sunt in eorum marinis montibus sive ripariis, vocant chiappas. 


vv. 34-36 

Et se non fosse che da quel procinto 
piu che da l'altro era Ia costa corta, 
non so di lui, ma io sarei ben vinto. 

Declarat hic autor cum suo laborioso ascensu situm etiam bulgiarum. Dixit enim supra, cantu 
XVIII, quod quelibet bulgia habet in circuitu unam ripam, et sicut quelibet ripa circundat bulgiam 
suam, ita quelibet bulgia circundat ripam aliam subsequentem, ibi: 

Quale, dove per guardia de le mura 
piu et piu fossi cingon Ii castelli, 
etc. 


His autem dicit quod cum quelibet bulgia sit in medio duarum riparum, semper secunda ripa 
ymior sive bassior est quam prima; et hoc quia omnes bulgie tendunt ad yma. Ideo sequitur: 


vv. 37-42 

Ma perche Malebolge in ver Ia porta 
dei bassissimo pozzo tutta pende, 

Io sito di ciascuna valle porta 
che l'una costa surge et l'altra scende; 
noi pur venimo infine in su Ia punta 
onde 1'ultima pietra si scoscende. 

Narrato et designato suo laborioso ascensu quem per ruinam sexti pontis de sexta bulgia 
exiverunt, dicit autor quod ad summum illorum scopulorum non sine magna anxietate finaliter 
devenerunt. Ideo sequitur: 


vv. 43-45 

La lena m'era dei polmon si munta 
quando fui su, ch'i' non potea piu oltre, 
anzi m'assisi ne Ia prima giunta. 

vv. 46-48 

«Omai convien che tu cosi ti spoltre», 

Hic ponit Virgilius talem comparationem sive similitudinem talem: Equus enim, cum primo est 
indomitus et lascivus, vocatur <pullus> sive <pultro>. Cum autem est domitus et laboribus assuetus, 
<pullus> seu <pultro> ulterius non vocatur. Et istud vulgo dicitur spoitrato, quod in latino sonat de 
pullo sive pultrone exire et equus effici. Simili modo homo primum est puer sive adolescens; postea 
iuvenis seu vir. Hoc est quod primo operatur opera scilicet puerilia, postea vero virilia. Moraliter 
autem hucusque Dantes in sua poesia quodammodo fuit pullus, quia levia et agilia respectu illorum 
que sequuntur superius pertractavit, admodo vero ardua et difficilia prosequitur in processu. Nam 
in ista septima bulgia pertractare intendit de transformationibus, quomodo scilicet latrones in 

serpentes et serpentes in latrones poesia subtilissima et admirabili transformantur. Vult itaque sibi 
Virgilius dicere: Admodo te oportet levia relinquere et versus ardua, sicut sunt ea de quibus 
tractaturus es, dirigere gressus tuos. Ut sic in eo illud verbum beati Pauli videatur impletum: Cum 
essem parvulus loquebar ut parvulus sapiebam ut parvulus. Cum autem factus sum vir, evacuavi 
que erant parvuli. Ideo sequitur: che seggendo in piuma, idest in otio, in fama non si viene. Re vera 
enim, quia multi sunt qui ad Epycureorum sectam sectantur, et non nisi delectabilia et carni suavia 
adipisci conantur, idcirco virtutes que hominem mortuum vivere faciunt derelinquunt in otio 
marcescentes; quibus mortuis, talia post mortem vestigia de se linquunt, qualia spuma in aqua et 
fumus in aere derelinquunt. 


vv. 52-54 

Et pero leva su: vinci 1'ambascia, idest anxietatem, con /'animo che vince ogni battagiia, / se coi suo 
grave corpo non s'accascia, idest non deicit semetipsum. Quia enim omnis nostra vis, sive omne 
nostrum posse, in animo et corpore situm est, ut per Salustium superius est ostensum. Animi 
animoso imperio, quo Deo similes sumus, vires corporeas quas cum bestiis participamus gubernare 
debemus; et talis gubernatio sive ordinatus processus regiminis facit hominem in omnibus 
triumphaliter triumphare. Si vero corporis imperio et animi servitio utimur, ita quod caro dominetur 
et anima ancilletur, tunc in infimum et vilissimum statum labitur ipsa hominis nobilissima creatura, 
et tunc non fit iudicium de ea sicut de homine, sed sicut de brutissimo animali. Unde Psalmista: 
Homo, cum in honore esset, non intellexit. Idest homo cum secundum animam similis esset Deo et 
corpori dominari deberet, quia omnia subiecit pedibus eius quando corporis non servitio sed imperio 
usus est - non intellexit, idest perdidit intellectum, quo preeminet omnibus creaturis. Ideo sequitur: 
Comparatus est iumentis insipientibus et similis factus est illis. Et per hunc modum Plato et Ovidius 
posuerant transformationes animarum, non quod una anima in aliud corpus realiter transformetur, 
sed per diversa peccata que committit diversis animalibus similatur. Unde Boetius, quarto libro De 
Consolatione: «Evenit... ut quem transformatum vitiis videas, hominem extimare non possis». 

vv. 55-57 

Piu lunga scala conven che si saglia; Vere longam scalam dixit autorem Virgilius ascensurum, quia 
tractaturus erat de monte Purgatorii, ubi sunt altissime scale usque ad lune globum pertingentes. 
Quibus omnibus superatis, ascensurus erat per omnes speras et celos usque ad illum qui ex nichilo 
omnia produxit in esse. 
non basta da costoro esser partito. 

Moralitersic intelligi debet: non enim sufficit ad salutem mala non facere, nisi homo quantum potest 
operetur et bonum. Et ideo Psalmista, postquam dixit «declina a malo» subiunxit «et fac bonum». 
Et beatus Ieronimus, in epistula ad rusticum monacum: Nisi, inquit, oderimus malum, bonum amare 
non possumus. Ideo notanter adiungit in textu: «Se tu nVintendi, or fa' si che ti vallia». Ille enim 
tunc bene intelligit id quod audit, quando illud operibus satagit adimplere. In cuius figura mox ait 
autor: 

vv. 58-60 

Leva' mi allor, mostrandomi fornito 
mellio di lena, 

idest anelitu, qui quando est fortis, est animal vigorosum; quando vero debilis, invigorosum. Lictera 
plana est usque ibi: Non so che disse, aneor che sovra 'I dosso, idest cacumen pontis, che varca 
quivi. Quasi dicat: Utinam tu - loquebatur autem quedam anima versus Dantem, quem loqui audio, 
et ad loquelam cognosco - istum pontem iam preterisses et esses super alium pontem, ne me 
agnoscere posses. 

Io era volto in giu. Lictera plana est, usque ibi: 
si dee seguir con 1'opera tacendo. 

vv. 79-90 

Noi discendemo 'I ponte da Ia testa 
ove s' agi unge con I 'octava ripa, 
et poi mi fu Ia bolgia manifesta. 

Hic incipit autor de septima bulgia pertractare, et dicit quod vidit in ea tantam multitudinem 
serpentum quod tres partes mundi que serpentibus plene esse dicuntur, scilicet Libia, Ethyopia, et 
desertum quod supra mare Rubrum est, tantam multitudinem noxiorum animalium non producunt. 
Sed antequam ad ipsa animalia veniamus, de istis tribus partibus mundi, scilicet Libia, Ethyopia, et 

deserto maris Rubri, quia a remotis sunt, aliqua videamus. Libia est una ex tribus partibus orbis que 
alio nomine Affrica nuncupatur. Nam mundus in tres partes dividitur ab antiquis, scilicet in Asiam, 
Libiam, et Europam. Que quidem nomina a tribus mulieribus processerunt: Asia enim, ut XIIII libro 
Eth. scribit Ysidorus, ex nomine cuiusdam mulieris est appellata, que apud antiquos imperium tenuit 
orientis. Europa vero ab una alia muliere, que fuit filia Agenoris et soror Cadmi, vocabulum est 
sortita, de qua Ysidorus, libro ut supra: Europa fuit filia Agenoris regis, quam Iupiter ab Affrica 
raptam Cretam advexit, et partem tertiam orbis ex eius nomine appellavit. Iste autem Agenor fuit 
filius Libie, ex qua et Libia, idest Affrica, fertur cognominata. Unde apparet quod prius Libia accepit 
nomen, postea vero Europa; Libia etiam a quadam muliere, ut iam dictum est, nomen accepit. Nam 
Epavus, filius Iovis, qui Memphym in Egypto condidit, ex Cassiota uxore sua quandam filiam nomine 
Libiam procreavit. Que Libia in Affrica regnum possedit, ex cuius nomine illa terra fuit postea Libia 
appellata, ut ait Ysidorus libro ut supra. Affricam autem, secundum eundem Ysidorum, ideo ipsam 
Libiam dicunt, quasi apricam, eo quod sit aperta celo et soli, et sine orrore frigoris. Alii vero dicunt 
istam terram Affricam appellari ab uno ex posteris Abrahe de Cethura, qui vocatus est Affer. Ista 
itaque Libia in quadam sui parte serpentibus dicitur esse plena, ut patet per Lucanum et alios 
scriptores qui de mundi conditionibus conscripserunt. Est etiam in ista Libia quedam provincia sive 
regnum sub torrida zona situm, ubi propter nimium solis incendium nascuntur homines nigri, que 
quidem terra Ethyopia nuncupatur. De qua Iohannes Os Aureum: Ethyopum terras iam fervida 
torruit estas. 

In hac provincia regnavit illa sapientissima femina que, ut habetur in tertio libro Regum, venit 
in Ierusalem audire sapientiam Salomonis. In ista itaque Ethyopia sunt animalia mirabiliter venenosa 
ac etiam monstruosa. 

Supra mare vero Rubrum est desertum Sur, per quod transierunt filii Israel sub ducatu Moysi. 
In isto autem deserto abundant animalia serpentina. Exemplificat igitur autor et dicit quod nec Libia, 
nec Ethyopia, nec desertum maris Rubri tantam multitudinem venenatorum animalium non 
producunt, quantam in ista bulgia modo vidit. Facta qualicunque mentione de illis tribus partibus 
orbis que serpentibus et noxiis animalibus plene sunt, ad illa saltim animalia que hic gratia 
exemplorum autor adducit nostrum calamum convertamus. Ponit enim hic autor quinque speties 
sive genera serpentina, scilicet chelydros, iaculos, pharias, centros, et amphysibenas. Chelidris est 
quidam serpens aquaticus et terrestris, unde dicitur a ceros, quod est <terra>, et ydor, quod est 
<aqua>; inde chelydris, serpens aquaticus et terrestris, cuius natura est quod ambulat a medietate 
corporis totus sursum erectus, aliam autem partem trahit per terram similiter totam rectam. Si 
autem aliquo modo se torserit, statim crepat. Cuius veneni talis est operatio: tactu enim sui corporis 
terram per quam incedit taliter calefacit quod ipsam fumare facit. Unde Lucanus in VIIII: «Tactus 
via fumante chelidris». Et ille fumus est adeo venenosus quod quicunque homo seu animal per illam 
viam incederet, statim spiritum exalaret. Fugatur autem odore citrino. Idcirco Virgilius in Buccholicis 
admonet pastores ut in stabulis faciant ignem de citro et galbano, dicens: 

Disce et odoratam stabulis accendere citrum, 
galbaneoque nidore graves agitare chelidros. 

Iaculi sunt serpentes parvi et breves, qui admodum iaculorum de arboribus se emittunt, et 
quicquid vivum, sive hominem sive animal, tangunt mox interimunt, ut dicit Ysidorus, XII libro Eth. 
Ideoque iaculi appellantur. Unde Lucanus in nono: «Iaculique volucres». Pharias est quidam serpens 
qui, secundum Ysidorum, totus incedit erectus; nam sicut homo ambulat pede, ita pharias incedit 
et cauda. Inde dicitur pharias a phares, quod est transitus sive divisio, quia eius natura incedit divisa 
ab aliorum serpentum naturis. Unde Lucanus in nono: «Et contentus iter cauda sulcare pharias». Et 
forte hoc genus serpentis, secundum quosdam, diabolus tunc elegit, quando primos parentes decepit. 
Quod cum Sacra Pagina minime concordare videtur, que dicit serpentem qui decepit eos in 
maledictione fuisse prostratum. Potest autem dici quod omnis serpens ante peccatum incedebat 
erectus, ut facit modo pharias, sed in maledictione quam a Deo recepit fuit vel in totum vel in partem 
aliquam prostratus, excepto pharia, quem erectum ideo Deus forte dimisit, ut citius credere 
valeamus omnem serpentem ante peccatum fuisse erectum. Centris est quedam serpens inflexuosa, 
que ambulat semper recta, non tamen erecta, sed per terram toto corpore serpit recta, contra 
naturam aliorum serpentum; nam si usquam se torserit, statim crepat. Unde centris dicitur quasi in 
centro, idest in medio crepans. De hac serpente ait Lucanus in nono: «Et semper recto lapsurus 
limite centris». Amphysibena, secundum Ysidorum, XII libro Eth., habet duo capita sine aliqua cauda 
currens, utroque capite tractu corporis circulato, cuius oculi veluti due lucerne lucent. De quo 
Lucanus in nono: Et gravis in geminum vergens caput amphysibena. 

Ideo ait autor in textu quod tot pestilentias nec sic pravas ostendit unquam Libia cum tota 
Ethiopia, nec desertum quod supra mare Rubrum est. Vel istum desertum vocat autor illam 
solitudinem inviam et inaquosam per quam Moyses duxit exercitum Pharaonis contra Ethyopes qui 
vastaverant regnum Egypti, cuius hystoriam narrat magister in hystoriis in hunc modum: Cum 
adultus esset Moyses, Ethyopes vastaverunt Egyptum usque ad Memphym et mare. Quo circa 
conversi ad divinationes Egyptii responsum ceperunt ut auxiliatore uterentur hebreo. Et vix 
obtinuerunt a Thermuth filia Pharaonis, que ipsum educaverat et in filium adoptaverat, ut exercitui 
quem preparaverant Moysen preficerent ducem, prius tamen prestitis sacramentis ne ei nocerent. 
Erat enim Moyses vir bellicosus et peritissimus, qui fluminis iter tanquam longius pretermittens, per 

terram duxit exercitum itinere breviori, ut improvisos Etyopes preveniret. Sed per loca plena 
serpentibus iter faciens, tulit in archis papiriis super plaustra ibices ciconias, scilicet egyptias 
naturaliter infestas serpentibus que rostro per posteriore immisso alvum purgant. Castraque 
metatus proferebat eas ut serpentes fugarent et devorarent, et ita tutus per noctem transibat 
exercitus. Tandem preventos Ethiopes expugnans inclusit eos fugientes in civitatem regiam Saba, 
quam post Cambises a nomine sororis sue Meroen denominavit. Quam cum quia inexpugnabilis erat 
diutius obsedisset, oculos suos iniecit in eum Tharmis filia regis Ethiopum et ex condicto tradidit ei 
civitatem si eam duceret in uxorem. Et factum est ita. Inde est quod Maria et Aaron iurgati sunt 
postea adversus Moysen pro uxore eius Ethyopissa. Dum autem Moyses redire vellet in Egyptum, 
non acquievit uxor. Proinde Moyses tanquam vir peritus astrorum, ymaginem sculpsit in duabus 
gemmis huius efficacie ut altera memoriam altera oblivionem conferret; cumque paribus anulis eas 
inseruisset, alterum scilicet oblivionis anulum uxori prebuit, alterum ipse tulit ut sicut pari amore, 
sic paribus anulis insignirentur. Cepit ergo mulier amoris viri oblivisci, et tandem libere in Egyptum 
regressus est. Tante autem pulcritudinis fuit Moyses, ut ait Iosephus, ut nullus adeo severus esset 
qui eius aspectui non hereret. Multique dum cernerent eum per plateas et vias ambulantem opera 
in quibus erant occupati, ut ipsum respicerent, dimittebant. 


vv. 91-93 

Tra questa cruda et tristissima copia 
correvan genti nude et spaventate, 
senza spera r pertugio o elitropia: 

Dicit hic autor quod vidit gentes nudas et attonitas per istam septimam bulgiam decurrentes, 
sine spe inveniendi aliquod foramen in quo possent abscondi. Ideo ait: sanza sperar pertugio, vel 
aliquo umbraculo vel velamine operiri. Ideo ait elytropia, nam elytropia est quedam gemma que 
operit hominem vel obumbrat, ne oculis intuentium videatur. Cuius gemme proprietates sunt iste: 
Elytropia gemma est viridis cum guttis pumiceis. Et est sic dicta ab effectu, quia si ponatur in aqua 
radiis solis opposita, ebullire facit aquam in vase positam et resolvit in nebulam; et post paululum 
talis nebula in guttas resolvitur pluviales. Et ex hoc dicitur hominem invisibilem reddere, dum posita 
in pelvi in aqua clara radios solis mutat et ex aeris repercussione obumbrare videtur radiorum 
solarium claritatem et quendam inducere in aere colorem sanguineum, ac si sol ex lunaris corporis 
interpositione ad solem, sol eclipticas pati tenebras videatur. Et ideo, quia ita solis potest claritatem 
mutare, ideo elytropia, idest <solis aversio> nuncupatur. Et hec expresse dicit Ysidorus et Dyas. In 
lapidario etiam sic habetur: 

Ex re nomen habens est elytropia gemma, 

Que solis radiis in aqua subiecta vacillo 
Sanguineum reddit mutato lumine solem 
Eclipsinque novam terris effundere, 

etc. Vult itaque dicere hic quod isti miseri peccatores currunt nudi et attoniti, sine spe se posse 
abscondere in aliquo foramine vel aliquo umbraculo operiri, sicut magi cum elytropia operiunt sive 
obnubilant suas artes. 

vv. 94-99 

con serpi le man dietro avea legate; 

Quia hic incipit autor de latronum conditionibus pertractare, ideo in principio sue poetice 
descriptionis sive narrationis ponit quod, sicut latrones in mundo dum vadunt ad furcas vadunt cum 
manibus retro vinctis, ita in inferno ponit ipsos habere manus a tergo serpentibus alligatas. Et quia 
pena inferni eterna censetur, ideo ad ostendendum quod pena latronum similiter sit eterna, dicit 
quod illi serpentes cum quibus ipsorum latronum brachia sunt ligata, renes ipsorum latronum, 
capitibus et caudis perforabant, et ipse caude sunt ante illorum pectora cum capitibus annodate. 
Ideo ait in textu: 
quelle ficcavan per le ren Ia coda 
e 'I capo, et eran dinanzi agroppate. 

Et ecco ad un ch 'era da nostra proda, 
s'aventd un serpente che 'I trafisse 
Ia dove 'I collo a le spalle s'annoda. 

Modo in hoc passu incipit autor de transformationibus subtilem et mirabilem texere poesiam, 
ponens ipsos latrones in serpentina et venenosa animalia transformari. Ubi est advertendum quod 
quadruplex transformatio reperitur, videlicet naturalis, moralis, magicalis, et supernaturalis. 
Naturalis transformatio est quando una res in aliam formam sive spetiem transformatur, sicut 
quando terra transformatur in herbam, herba in florem, flos in fructum, quia fructus comestus in 
carnem et sanguinem transformatur; et sicut corallus, qui sub aqua est herba, sed cum extrahitur 
extra aquam illico durescit, rubescit, et lapidescit. Unde Ovidius, XV libro Meth.: 

Sic et coralium quo primum contigit auras 

Tempore durescit: mollis fuit herba sub undis. 


Et sicut de corruptis visceribus taurorum apes que 
mellificant oriuntur. Ovidius libro ut supra: 


Hi quoque dilectos mactatos obruere tauros 


(Cognita res usu): de putri viscere passi m 


Florilege nascuntur apes, que more parentum 


Rura colunt, operique favent in spemque laborant. 


Et sicut de cancro marino nascitur scorpius in hunc 
modum: Si enim accipias cancrum et auferas sibi 
omnia brachia, et ipsum sic sepelias brachiis 
detruncatum, de ipso cancro scorpius orietur. Unde 
Ovidius, libro ut supra: 


Concava litoreo si demas brachia cancro, 


Cetera supponas terre de parte sepulta, 


Scorpius exhibit caudaque minabitur unca. 


Moralis transformatio est quando homo ad ymaginem Dei factus per diversa vitia in diversas 
bestias transformatur. Probitate enim et virtute deserta, qua homo efficitur suo similis Creatori, 
desinit esse homo et per diversa peccata diversis animalibus similatur, sicut quarto libro De 
Consolatione ostendit Boetius in hunc modum, dicens: «Fervet aliquis avaritia violentus ereptor 
alienarum operum effectus, dixeris scilicet illum similem lupo. Ferox atque inquietus exercet linguam 
litigiis? Cani illum comparabis. Insidiator occultus gaudet fraudibus subripuisse, scilicet aliena 
vulpeculis exequatur. Ire intemperans fremit? Leonis animum gessare credatur. Pavidus atque fugax 
non metuenda formidat? Cervis similis habeatur. Segnis ac stupidus torpet? Asinum vivit, idest 
asinine vel admodum asini vivit. Levis ac inconstans studia permutat? Nichil ab avibus differt. Fedis 
immundisque libidinibus quis immergitur? Sordide suis voluptatibus detinetur». Et sic de ceteris vitiis 
possumus adaptare. Et concludit Boetius: «Ita fit ut qui, deserta probitate, homo esse desierit, cum 
in divinam conditionem transire non possit, vertatur in belvam». Et per istum modum ponunt poete 
Hecubam reginam troyanam in canem fuisse conversam, de qua habebimus infra, cantu XXX. Et ista 
secunda transformatio est peior illa que sequitur, sicut probat Boetius, libro ut supra. 

Magicalis autem transformatio est illa qua, arte diabolica, una res in aliam transformatur, sicut 
in Exodo legimus quod magi Pharaonis virgas ligneas in dracones arte diabolica transformarunt. 
Nam magi oculos spectantium deludunt, vel, secundum Augustinum, demones adiurati discurrunt 
per mundum, et subito quedam naturalia quibus demones hec et his similia operantur asportant. 
Narrat etiam Ovidius, XIIII libro Meth., et Boetius, quarto De Consolatione, quod Circe filia solis, 
socios Ulixis mutavit in bestias, cuius mutationis ystoriam habebimus infra, XXVI cantu. Varro etiam, 
ut ait beatus Augustinus, asserit socios Dyomedis in aves fuisse mutatos. Idem narrat quod Archades 
forte ducti transnatabant quoddam stagnum atque ibi convertebantur in lupos, et cum similibus feris 
per deserta illius regionis vivebant. Qui si non vescebantur carne humana, per novem annos, eodem 
stagno transnatato, reformabantur in homines. Idem Varro narrat, quod quidam iuvenis cum 
gustasset de sacrificio quod Archades deo suo liceo immolabant, in lupum fuit subito transformatus, 

et decimo anno forme pristine restitutus. Apuleius etiam platonicus de se narrat quod dum quoddam 
poculum degustasset, fuit in asinum transformatus, humano tamen animo remanente. Narrat etiam 
Augustinus in libro De Civitate Dei quod cum esset in Ytalia, audivit quod in quadam parte regionis 
ytalice quedam mulieres, magicis artibus imbute, dabant viatoribus quedam veneficia in caseo ad 
gustandum unde in iumenta illico vertebantur et, necessaria hinc inde portantes, finito servitio ad 
statum pristinum vertebantur. 

Multa et alia de ista materia possent dici, que propter vitandum fastidium derelinquo. Unum 
vero nolo sub silentio preterire, quod omnes iste transformationes et similes non realiter sed 
apparenter, ut dicunt sancti, magica arte fiunt. Quantam vero vim habeat ista ars, cantu XX quere 
supra. Quod vero aliqua res aliter videatur quam sit, hoc contingere potest duabus de causis: primo, 
ex illusione fantasie ipsius videntis, que ex variis causis contingit, sicut operante divina virtute servi 
Sisinii ad preceptum domini sui volentes ligare beatum Clementem papam, ligabant quandam 
columnam, ut in vita beati Clementis apparet. Vel operante arte vel scientia magicali, una res 
apparet quod non est, et non apparet quod est; sicut in regno Sicilie una mulier que habebat nasum 
amputatum videbatur a masio suo pulcerrima mulierum; et dum semel fuisse interrogatus a quodam 
que esset maior pulcritudo in facie illius mulieris, respondidit esse nasum. Secundo, res videtur aliter 
quam sit ex aspersione alicuius pulveris, vel liquoris, vel alterius rei super rem visam. Cuius signum 
est quod si res sic aspersa fuerit lota aqua, redditur ei speties sua prima. Unde legitur quod quidam 
iuvenis ioculator, receptus hospitio a duabus aniculis in strata publica commanentibus, fuit per artem 
magicam in asinum transformatus; qui quocunque modo anus precepissent illico movebatur. 
Quamvis enim amiserit loquelam, non tamen amiserat intellectum. Cum vero quidam mercator asini, 
obedientiam admiratus, illum emisset, ab illis aniculis fuit premonitus ut si perpetuo vellet habere 
asinum ad omnia sua beneplacita preparatum, quod arceret eum ab aqua. Cum autem custos eius 
labente tempore negligentior in custodia asini esse cepisset, asinus rupto loro in lacum proximum 
se immergens, in formam pristinam est reversus. 

Transformatio autem miraculosa sive supernaturalis est quando miraculose Deus per se vel 
per angelos seu sanctos aliquid supernaturaliter operatur; sicut quando uxorem Loth in salis statuam 
transformavit; vel sicut quando virga Moysi divina virtute in serpentem fuit illico transformata et 
iterum in formam pristinam restituta; vel sicut quando virga Aaron sine aliquo germine vel humore 
frondes, flores, et poma produxit; vel sicut quando Nabuchodonosor regem in bestiam transformavit, 
ita quod medius bos et medius leo sibi ipsi et etiam aliis apparebat; vel sicut quando per verba 
sacramentalia aqua elementalis convertitur in baptismum. Unde beatus Augustinus: Accedit verbum 
ad elementum et fit sacramentum. Vel sicut quando per sanctissima verba que Christus instituit 
panis et vinum in suum corpus et sanguinem transmutantur. Primum habetur in libro Genesis, XVIIII 
capitulo. Secundum habetur in libro Exodi, capitulo. Tertium habetur in libro Numerorum, capitulo. 
Quartum habetur in libro Danielis, quarto capitulo. Quintum habetur in quarto libro Sententiarum. 
Sextum vero et ultimum in prima epistula beati Pauli ad Corinthios, et in Evangelio beati Marchi, 
XIIII capitulo. 

Visis igitur diversis transformationibus, ad nostram materiam redeamus. In isto itaque cantu 
autor tractat de latronibus qui in serpentes in ista bulgia transformantur. Que quidem transformatio 
est protinus censenda moralis. Nam sicut serpens est animal malitiosum et callidum, ita fures et 
latrones multa in furando calliditate utuntur; et sicut serpens in silentio mordet, ita latrones in 
occulto furantur; et sicut serpens omne foramen ingreditur, ita latro per parva et occulta foramina 
domum ingreditur ad furandum; et sicut tota vita serpentis, ut ait Plinius, stat in capite et duobus 
digitis corporis, quia si serpens amputato capite cum duobus digitis corporis evadere poterit, vivet, 
ut aiunt philosophi, ita tota potentia sive vis in portando furata stat in capite atque collo. Et ideo in 
illa parte qua onus portatur fuit iste latro a quodam serpente percussus, quia per que peccat homo, 
per hec et torquetur. Ideo ait in textu: 

Et ecco ad uno ch'era da nostra proda, 
s'aventd un serpente che 'I trafisse 
Ia dove 'I collo a le spalle s'annoda. 

Iste autem sic a serpente percussus subito est accensus, arsus, et in pulverem transformatus; 
de cuius subita accensione, combustione, et in pulverem transformatione adducit hic autor unam 
comparationem. Comparatio talis est: 


vv. 100-102 

Ne O si tosto mai ne I si scrisse, 
com'ei s'accese et arse, et cener tutto 
convenne che cascando divenisse; 

Inter omnes enim licteras nostri alphabeti latini, nulla lictera est ita facilis ad scribendum 
sicut o vel /. Et nota quod licteras latinas adinvenit quedam regina Archadie, mater scilicet Evandri 
regis, nomine Nichostrata; sed quia futura carminibus predicebat, ideo carmentis nimpha dicta est, 
ut dicit Ysidorus, primo libro Eth. Hebreas autem licteras Moyses adinvenit. Sirorum vero et 

Caldeorum invenit Abraham dum moraretur peregre apud eos. Egyptiorum autem licteras Ysis regina 
filia Ynacis, de Grecia veniens in Egyptum reperit. Grecarum vero usum primum Fenices invenerunt. 
Unde Lucanus: 

Fenices primi, fame si credere, ausi 
Mensuram rudibus vocem signare figuris. 

Hinc est quod feniceo colore librorum capita inscribuntur, quia ab ipsis Fenicibus lictere initium 
habuerunt, ut dicit Ysidorus, libro ut supra. In omnibus autem gentibus ideo A prima lictera est, quia 
ipsa prior nascentibus vocem aperiat; nam Hebrei aleph, greci alpha, latini vero A in principio 
licterarum ponunt. Sed quamvis superius dictum sit quod Nichostrata licteras latinas invenerit, non 
est tamen tenendum quod omnes licteras quas in nostro alphabeto habemus ipsa invenerit. Quia 
istam licteram y Pictagoras Samius adinvenit. Ideo ipsam licteram i grecum appellamus; x lictera 
usque ad Augusti tempus nondum apud Latinos erat, sed pro ea c et s primitus ponebantur. Unde 
ex eiusdem licteris compositum nomen habet, ut vult Ysidorus, libro ut supra. Q etiam apud Romanos 
usque ad Augusti tempora non habebatur, sed pro ipsa g duo s ponebant; quam vero licteram, ut 
dicit Ysidorus, nec Greci resonant nec Hebrei; exceptis enim Latinis hanc nulla alia lingua habet. 


vv. 103-108 

Posita comparatione quomodo leviter arserit latro iste, ponit autor quomodo iste latro sic incineratus 

subito in statum pristinum est reversus, ponens quoddam exemplum de fenice, dicens: 

et poi che fu a terra si distructo, 

ia polver si raccolse, et per se stessa, 

e 'n quel medesimo ritornd di butto. - idest statim. - 

Cosi per Ii gran savi si confessa 

che Ia fenice more et poi rinasce, 

quand'al cinquecentesim 'anno appressa; 

Adducit hic autor exemplum de fenice, dicens quod quemadmodum fenix moritur et renascitur, 
ita ille latro a serpente percussus, postquam fuit incineratus in statum pristinum est reversus. De 
natura autem et conditionibus fenicis sic habetur in libro De Proprietatibus Rerum : Fenix unica dicitur 
avis et in toto orbe terrarum singularis; apud Arabes autem, ubi fenix nascitur, singularis nominatur, 
ut dicit Ysidorus. De hac autem ave dicit quidam philosophus quod fenix est avis sine pari, vivens 
quadringentis vel quingentis annis. Quibus completis, cum suum sentit defectum, nidum facit ex 
lignis aromaticis valde siccis, que in estate et fervore solis, flante favonio, accenduntur; quibus 
accensis fenix sponte nidum ingreditur et ibidem inter ligna ardentia incineratur; ex quo cinere infra 
triduum quidam vermiculus nascitur, qui paulatim plumescens in volucrem reformatur. Istud idem 
dicit beatus Ambrosius in hec verba: De fenicis humore sive cinere vermis surgit, paulatimque 
adolescit, et processu temporis induit alarum remigia, atque in avis spetiem reparatur. Est autem 
fenix avis pulcherrima, pavoni in plumis simillima, solitudinem diligens, granis et fructibus mundis 
vescens. De hac ave narrat Alanus quod cum Onias summus pontifex Elyopoleos in Egypto templum 
ad similitudinem templi Salomonis edificasset, primo die azimorum cum ligna multa aromatica super 
altare congessisset, et ad ignem ad offerendum sacrificium subiecisset; subito omnibus videntibus 
descendit in medium rogi talis avis, que in igne sacrificii statim in cinerem est redacta. Remanente 
autem cinere et de precepto sacerdotis cum diligentia reservato, infra triduum quidam vermiculus 
de predicto cinere est creatus, qui tandem recipiens formam avis ad solitudinem evolavit. 


vv. 109-111 

herba ne biado in sua vita non pasce, 
ma sol d'incenso lacrim'e d 'amomo, 
et nardo et mlrra son 1'ultime fasce. 

Dicit hic autor quod fenix herba non vescitur, neque biado, sed solum lacrimis thuris et suco 
vivit amomi. Unde Ovidius, XV libro Meth.: 

Una est que reparet seque ipsam seminet ales, 

Assirli fenlca vocant; non fruge neque herbis, 

Sed turis lacrimis, et suco vivit amomi. 

Hec ubi quinque sue complevit secula vite, 

Ilicis in ramis tremuleque cachumine palme, 

Unguibus et puro nidum sibi construit ore, 

Quo simul ac casias et nardi lenis aristas 
Quassaque cum fulva substravit cinnama mirra 
Se super imponit finitque in odoribus evum. 

Inde ferunt, totidem qui vivere debeat annos, 

Corpore de patrio parvum fenica renasci. 

Sed quia hic autor facit de quatuor aromaticis rebus mentionem, videlicet de thure, amomo, 
nardo et mirra, ideo de ipsis aliquid videamus. 

Thus est nomen arboris et gummi inde emanantis. Est autem Arabie immensa atque ramosa, 
levissimi quidem corticis; mons autem in quo nascitur thus libanus nuncupatur. Et ut dicit glosa 
super illo verbo, Ecclesiastici XXIIII: Ego quasi libanus non incisus. Libanus est arbor in Arabia, 
cortice et folio lauro similis, fructum emittens bis in anno, in vere scilicet et autunno. Dicunt autem 
Arabes quod thus non debet colligi nec eius arbor incidi nisi a sacris et religiosis viris, et tempore 
collectionis vel incisionis contactu mulierum non pullutis. Dicunt etiam quod, collecto thure, vendi 
non debet nisi prius Deo decima persolvatur. Ideo secundum Ysidorum, thus dicitur a theos, quod 
est deus, quia in deorum sacrificiis adoletur. 

Amomum, sive amonium, est quedam gutta sive succus unius arboris, que sicut cinnamomum 
odorem habet; nascitur autem in Siria et Armenia. De quo Virgilius in Bucholicis: «Assirium vulgo 
nascetur amomum». 

Nardus est herba modica et spinosa, calida et odorifera; unde et a Grecis nardi spica 
nardostaces appellatur. Et est eius speties triplex, scilicet indica, syrica, et celtica; quia nascitur in 
tribus locis, videlicet in India, Siria, et Celte Gallie. Non tamen crescit in Siria, sed in quadam terra 
montuosa que in uno latere tangit Syriam et in alio Indiam. De hac herba fuit illud pretiosum 
unguentum quo Magdalena, fracto alabastro, unxit pedes Domini. Mirra arbor est in Arabia, 
altitudinis quinque cubitorum, cuius gutta viridis est, et multum aromatica pariter et amara, unde 
et nomen accepit; nam mirra amaritudinem sonat; cuius gutta per se manans pretiosior est ea que 
cortice inciso manat. Est autem tante amaritudinis quod vermes arcet; que a magis Christo fuit 
oblata, et cuius unguento corpus suum mortuum fuit unctum. 


vv. 112-120 

Et quafe que' che cade, et non sa como, 
per forza di demon c'a terra 'I tira, 
o d'altra oppilation che lega homo, 
quando si leva, che 'ntorno si mira, 
tutto smarrito de Ia grand'angoscia 
ch'elli a soferto, et guardando sosplra: 
tal era 'I peccatore, 
etc. 

Comparatio talis est: Due sunt passiones que ligant mirabiliter quemlibet patientem adeo quod 
dum passio incipit torquere, non advertit patiens quomodo cadit. Similiter quando de terra, finita 
passione, se levat, surgit totus attonitus propter magnam quam sustinuit passionem sive anxietatem, 
tali modo iste latro de sua anxietate surrexit. 

O potentia di Dio quanto e severa, 
che cotai coipi per vendetta croscia! 


idest magno ictu percutit. Et est croscia vocabulum 
florentinum et tantum valet quantum <percutere 
magno ictu>. Hic apostrophat autor ad divinam 
potentiam, que in inferno adeo est severa, idest iusta, 
sine aliqua misericordia, quia flecti non potest. Ubi est 
notandum quod divina potentia est ubique, quia 
ubicunque est Deus est sua potentia. Sed Deus est 
ubique, iuxta illud Psalmiste: Si ascendero in celum tu 
illic es; si descendero in infernum, ades, etc. Ergo 
ubique est divina potentia. Et ideo nulla creatura sue 
potest resistere voluntati. Quantum autem in inferno 
sua potentia sit severa, apostrophando ad ipsam nobis 
autor innuit dicens: 


O potentia di Dio, quant'e severa, 


che cotai coipi per vendetta croscia! 

vv. 121-123 

Lo duca ii dimandd poi chi elli era; 

Videns Virgilius mirabilem passionem quam passus est iste latro, quia ad tactum serpentis fuit 
accensus, arsus, et in pulverem mox redactus, necnon et postea more fenicis ad statum pristinum 
de suo pulvere revocatus, interrogavit illum quisnam esset. Cui latro: Ego, inquit, in hanc bulgiam 
modicum tempus est de Tuscia more pluentis aque descendi. Vita bestialis michi placuit, non humana. 
Quasi dicat, propter peccatum bestialitatis quod ad sacrilegium me induxit, hic taliter ut conspicis 
sum punitus. Et nota quod sacrilegium a bestialitate procedit. Nam sicut bestie non verentur loca 
sacra, quia in sacris locis omnem immunditiam faciunt, et hoc quia ratione carent, ita latrones et 
fures, dum sacra loca prophanant, ratione carere videntur. Unde tanquam bestie sacras res rapere 
non formidant. Et ideo quia latro, dum aliena et maxime que Deo dicata sunt rapit, rationem perdit 
et bestialitatem induit, ideo subiungit Virgilius iste latro: si com'a mul ch'i' fui, vita bestialis michi 
placuit tamquam mulo. Nam iste dupliciter mulus fuit, origine scilicet et opere. Fuit enim spurius 
unius nobilis viri de Pistorio et opera spuriorum operatus est, in cuius ore nec frenum nec camus 
positus unquam fuit. De quibus admonet nos Psalmista: Nolite ergo fieri sicut equus et mulus, quibus 
non est intellectus. Et ad demonstrandum quod totus in hac vita fuerit bestialis annectit: son Vanni 
Fucci bestia. Et quia unaqueque res, secundum Philosophum, in suo loco optime conservatur, ideo 
subiunxit: et Pistoia mi fu degna tana, quia in tanis et cavernis bestie habitant atque cubant. 


vv. 127-129 

Et io al duca: «Dilli che non mucci, 
et domanda I qual colpa qua giu 'I pinse, 
ch'io 'I vidi hom di sangue et di corucci». 

Audiens Dantes responsionem quam fecit ad Virgilium iste latro, statim ipsum cognovit. Sed 
in mente sua quoddam dubium subito ortum est. Quod quidem dubium tale fuit: Dantes enim 
cognovit istum Vannem Fuccii in hac vita, et cognovit ipsum hominem iracundum et ad effusionem 
sanguinis valde pronum. Unde miratus fuit in mente sua quando ipsum inter latrones invenit. 
Debuerat enim iste Vannes, propter peccatum iracundie, puniri superius in VII circulo, girone primo, 
cantu XII, et autor ipsum in ista bulgia inter fures et latrones invenit. Propter quod ait ad ducem 
suum: «Dic illi ut non fugiat». Floc enim dixit quia omnes ille anime, propter innumerabiles 
serpentum species et figuras, velut attonite fugiebant. Et subiunxit: «Et interroga ipsum que culpa 
huc inferius eum pinsit, quia ego vidi eum hominem sanguinum ac etiam iracundum», quasi dicat: 
Non hic, sed superius puniri deberet. Et ille peccator, intelligens verba Dantis, non se finxit, sed 
erexit versus eum animum atque vultum. 


vv. 133-138 

Sed ut eum cognovit, statim tristi verecundia se depinxit, et ait ad eum: 

«Piu mi duol che tu m'ai coito 
ne ia miseria dove tu mi vedi, 
che quando fui de i'aitra vita tolto. 

I' non posso negar quel che tu chiedi; 
in giu son messo tanto perch'i' fui 
ladro a Ia sagrestia de' belli arredi. 

Quasi dicat: Quanto maiora peccata anima secum portat, tanto inferius collocatur. Cetera vero 
que sunt in lictera sunt plana, sed quod sequitur indiget clara luce. Reddita enim iusta et debita 
ratione quare non superius cum iracundis, sed hic inferius est iste cum latronibus sic dannatus, 
declarat qua furti specie sive quo genere in hac vita fuerit maculatus, dicens Fui ladro a Ia sagrestia 
de' belli arredi, idest fui latro quia furatus fui de sacristia - supple maioris Pistoriensis ecclesie - 
aliqua de pulcro thesauro qui continetur in ea. Ad cuius evidentiam clariorem est sciendum, quod in 
civitate Pistoriensi unde iste latro traxit originem est quidam nobilissimus thesaurus beato Iacobo 
apostolo dedicatus: cuius thesauri quandam partem iste Vannes Fuccii cum quibusdam suis 
complicibus fuit una nocte occulte furatus; quod quidem furtum non sibi nec sociis, sed quibusdam 
aliis hominibus impositum falso fuit. Propter istud itaque furtum ait autori sacrilegus iste latro. 
in giu son messo tanto, perch'i' fui 
ladro a Ia sagrestia de' belli arredi 
et falsamente gia fu apposto altrui. 

Sed quia de furto hic mentio facta est, idcirco quot sunt genera furti et quot modis committitur 
videamus. Furtorum enim aliud dicitur corporale, aliud spirituale. Corporale subdividitur, quia aliud 
dicitur generale, aliud dicitur peculatum, aliud dicitur plagium. Generale furtum est quod comuniter 
est de rebus quibuscunque; et est furtum attrettatio rei aliene, invito domino. In qua diffinitione tria 



264 


sunt notanda: primum est quod furtum dicitur attrettatio; secundum quod dicitur attrettatio rei 
aliene; tertium est quod ista attrettatio rei aliene fit invito domino; domino dico illius rei que 
attrettatur. Est itaque furtum attrettatio, idest occulta ablatio vel captio, rei aliene, non proprie. 
Nam si quis attrettat quod suum est, vel credens suum esse, non committit furtum. Illicite tamen 
usurpatur sine iudicis arbitrio, ut dicit lex. Item invito domino dicit, quia si credat dominum velle vel 
permittere et subest iusta causa, non committitur furtum, ut dicit lex. Peculatum autem dicitur illud 
furtum quod committitur in rebus publicis, sicut est furari bona rei publice, idest communis vel 
communitatis, ut dicunt decretales. Plagium vero est illud furtum quod committitur in persona, puta 
quando quis furatur hominem, sive puerum vel puellam. Pena primi furti est multiplex, secundum 
iura; secundum scilicet quod varie agitur de ipso; quia aut intendit iudex ad penam corporis 
iudicialiter infligendam, aut ad penam pecuniariam civiliter inponendam. Si ad penam corporis 
intendit, hoc facit dupliciter: aut per supplicium, ut sunt carceres et eculeum, aut per cruciatum, ut 
membri mutilatio et gule suspensio. Si vero intendit ad penam pecuniariam, tunc distingue: aut 
furtum est manifestum, aut non manifestum. Si est manifestum, reddi debet in quadruplum, ut 
habetur in Exodo LXX, ubi dicitur quod quinque boves pro uno ablato reddantur, idest quatuor cum 
illo qui fuit ablatus. Et sic intellexit Cacheus cum dixit ad Christum, ut habetur Luce XVIIII: Et si 
quem aliquem defraudavi reddo quadruplum. Si vero furtum non est manifestum pena imponitur in 
duplo, ut habetur in Decretalibus. Pena secundi furti est aliquando pecuniaria aliquando capitalis, 
secundum quod furtum fuerit grave vel leve, ut de prima pena dictum est. Pena vero terti furti 
semper est capitalis, secundum iura. Et sic patet de furto corporali et eius pena. Si quis vero in 
ultima necessitate victui necessaria furatus fuerit, nec alio modo vitam servare potest, laborando 
vel mendicando, non peccat mortaliter, quia non summit alienum, sed proprium quod ei debetur de 
iure naturali. Unde Salomon in Proverbiis, VI capitulo: Non grandis est culpa cum quis furatus fuerit 
ut animam esurientem impleat. Et nota quod dicit: Non grandis est culpa, quia etiam in illa ultima 
necessitate, si furatur, aliqualiter peccat. Et hoc propter negligentiam providentie. 

Est et aliud genus furti quod dicitur furtum spirituale, quod sacrilegium appellatur. Est autem 
sacrilegium sacre rei violatio vel usurpatio. Et dicitur sacrilegium quasi <sacri ledium>, quia ledit 
res sacras; vel a <legendo>, idest <furando>. Committitur autem tribus modis: primo ratione 
persone; secundo ratione loci; tertio ratione rei. Ratione persone tunc committitur sacrilegium 
quando quis verberat clericum vel personam religiosam, ut dicunt Decretales. Ratione loci cum quis 
ecclesie vel cimiterii emunitatem violat. Et est ecclesie emunitas privilegium libertatum, eius sive 
rerum ad ipsam pertinentium. Unde qui ecclesie vel rebus eius violentiam infert, sacrilegus est et 
demeretur tuitionem illius, si in ea vel in rebus eius committat crimen flagitiosum; quia ut dicunt 
iura, frustra legis auxilium invocat qui in legem committit. Et indignum est eis ab ecclesia subveniri, 
per quos constat in ecclesia scandalum generari, ut habetur in Decretalibus. Qui autem incendit 
ecclesiam vel deicit sive frangit, ad sedem apostolicam mittitur absolvendus. Ratione vero rei 
committitur sacrilegium cum res sacras vel sacro usui deputatas quisquam attentaverit usurpare. Et 
circa hoc membrum est tripliciter distinguendum. Aut enim furatur quis sacrum de sacro, ut calicem 
de altari; aut sacrum de non sacro, ut calicem de domo sacerdotis; aut non sacrum de sacro, ut alia 
ornamenta ecclesie que sacrata non sunt. Et sic patet primum, quot sunt speties sive genera furti. 
Secundum vero, quot scilicet modis committitur, habebimus in sequenti cantu. 

Iste itaque Vannes Fuccii commisit sacrilegium, quia furatus est thesaurum Pistoriensis 
ecclesie, qui erat et est beato Iacopo apostolo dedicatus. Et istud furtum fuit falso impositum aliis, 
quibusdam scilicet pistoriensibus qui inde fuerunt supplicio eculei valde torti. 


vv. 139-144 


Ideo ait ut habetur in textu: 
et falsamente gia fu apposto altrui. 

Ma perche di tal vista tu non godi, 
se mai sarai di fuor de' luoghi bui, 
apri Ii orecchi ai mi' annuntio et odi. 

Pistoia pria d'i Negri si dimagra; 
po' Firenze rinuova genti et modi. 

Trage Marte, idest deus belli, vapor di val di Magra, idest dominum Moruellum Marchionem de 
Malaspina, qui habitabat in Valle Maere, que contrata est in episcopatu lunensi, inter Tusciam et 
riperiam ianuensem. 


vv. 145-151 


Ch'e di torbidi nuvoli involuto. Hic vocat autor exercitum Guelforum enubes involutas>, 
quemadmodum ipsorum ducem, scilicet dominum Moruellum appellavit <vaporem>, more enim 
fabuloso designat hic autor destructionem civitatis Pistorii, et suum infortunatum exilium, dicens et 

fingens quod Mars, qui fingitur deus belli, trahit, idest trahet. Nam posuit hic presens pro futuro, 
quia in brevi evenit unum vaporem, idest Marchionem, qui turbidis nubibus involutus, idest cum 
Guelfis de Tuscia associatus, super campum Pycenum adveniet pugnaturus. Iste campus est illa 
planities circa Pistorium in qua iste Marchio obsedit Pistorium et finaliter expugnavit. Quod autem 
illam expugnationem et suum exilium attribuit Marti, hoc facit more poetico, quia poete guerras et 
divisiones attribuunt ipsi Marti. Est enim Mars quidam planeta qui calidus est et siccus, et ideo 
hominibus cum regnat valde nocivus. Ex proprietatibus enim suis homines ad bella irritat atque 
movet. Rutilat enim ut ignis ex vicinitate solis, quia semper est iuxta solem, igneam et fervidissimam 
contrahit qualitatem; unde homines ad iram et rixam accendit. Non tamen liberum potest arbitrium 
immutare, sed sanguinem et alios humores accendere; inde est quod ab antiquis fingitur deus belli. 
Dicitur autem Mars quia per viros pugnatur, quasi mas, idest <vir>, licet tria sint genera bellantium, 
scilicet Scitarum, ubi femine et viri vadunt ad pugnam: Amazonum, ubi sole femine; et Romanorum 
aliarumque gentium, ubi soli mares, ut ait Ysidorus, VIII libro Eth. Item mars dicitur quasi effector 
mortium, nam a marte <mors> nuncupatur, mutata a in o. Hunc et adulterum dicunt quia 
belligerantibus incertus est. Nudo autem pectore antiquitus pingebatur, ut bello se quisque sine 
formidine cordis obiciat, ut dicit Ysidorus eodem libro. In isto itaque tempore autor de Florentia fuit 
expulsus. Ideo ait sibi iste latro: 
et dettol t'd perche doler ti debbia. 

In isto XXIIII cantu sunt V comparationes, sex notabilia, et unum vaticinium. 


[Comparationes] 
vv. 25-27 


PRIMA COMPARATIO. 


Come quei c'adopra et istima, 

che sempre par che 'nnanzi si provegia, 

etc. 

vv. 49-51 


SECUNDA COMPARATIO. 


Chi sanza fama sua vita consuma, 

cotal vestigio in terra di se lascia, 

qual fummo in aere et in aqua ia schiuma. 

vv. 100-102 


TERTIA COMPARATIO. 


Ne O si tosto mai ne I si scrisse 
com'ei s'accese et arse, et cener tutto 
convenne che cascando divenisse; 

vv. 106-108 

QUARTA COMPARATIO. 


Cosi per Ii gran savi si confessa 
che Ia fenice more et poi rinasce, 
quand'al cinquecentesim 'anno apressa; 

vv. 112-114 

QUINTA COMPARATIO. 


Et qual e quei che cade et son sa como, 

per forza di demon c'a terra 'I tira, 
o d'altra oppilatione, 

etc. Omnes iste comparationes sunt superius declarate. 

[Notabilia] 
vv. 28-30 


PRIMUM NOTABILE. 


Virgilio avisava un'altra schegia, 
dicendo: «Sovra quella poi fagrappa, 
ma tenta pria, s'e tal ch'ella ti reggia». 

In hoc notabili moraliter admonemur quod nulla rem, et spetialiter arduam et difficilem, 
aggrediamur sive incipiamus nisi prius tentemus si est talis in opere quod nos regat; idest quod cum 
ipsa possimus usque ad finem laudabilem pervenire. Nam melius est non incipere, quam a bono 
opere resilire. Unde Dominus in Evangelio ait: Nemo mittens manum ad aratrum et aspiciens retro 
aptus est regno Dei. 


vv. 31-33 

SECUNDUM NOTABILE. 


Non era via de vestito di cappa, 

Istud notabile dupliciter potest exponi, scilicet naturaliter et moraliter. Naturaliter sic: Nullus 
homo, aliquo onere seu ostaculo impeditus, potest viam vel opus perficere quod intendit. Moraliter 
vero non potest homo ascendere ad virtutem, que, secundum Tullium, est circa arduum et difficile, 
peccatorum honere pregravatus. Unde beatus Apostolus: Deponentes omne pondus et circumstans 
nos peccatum curramus. 


vv. 46-48 

TERTIUM NOTABILE. 


«Oma' conven che tu cosi ti spoltre», 
disse 'I maestro, «che segendo in piuma, 
in fama non si ven, ne sotto coltre». 

Lictera plana est, et nichilominus superius explanata. 

vv. 52-54 

QUARTUM NOTABILE. 


leva su, vinci 1'ambascia 
con 1'animo che vince ogni battallia 
- idest cum ordinato 
velle - 

se coi su' grave corpo non s'accascia. 

Antiqui philosophi hanc differentiam inter corpus et animam posuerunt quod corpus similarunt 
equo, animam vero aurige; et est auriga ille qui ducit equum atque gubernat; ut quemadmodum 
auriga dominatur equo, ita anima debet suo corpori dominari. Unde beatus Ieronimus, Contra 
Iovinianum libro secundo: «Sensus vero corporum quasi equi sunt, sine ratione currentes, anima 
vero in aurige modum retinet frena currentia. Et quomodo equi absque rectore precipites ruunt, ita 
corpus sine ratione et imperio anime in suum fertur interitum». Alia quoque comparatio anime et 
corporis secundum eundem doctorem a philosophis ponitur: corpus videlicet puerum, animam 
pedagogum esse dixerunt. Unde Salustius: Anime imperio corporis servitio magis utimur. Ex 
premissis itaque patet quod anima debet regere corpus et sibi dominari. Corpus vero debet anime 
in omnibus famulari, et quia continua pugna est inter ipsos, quia caro concupiscit adversus spiritum 

et spiritus adversus carnem, ut ait Philosophus, ideo animus, idest voluntas, que vinci non potest 

nisi ipsa deiecerit semetipsam, omnia bella vincit. Ideo ait autor: 

leva su, vinci Fambascia 

con 1'animo che vince ogni battallia, 

se coi su' grave corpo non s'accascia. 

Que autem differentia sit inter animam et animum ponit Ysidorus dicens: «Anima dum vivificat 
corpus est anima; dum vult, est animus; dum sapit est mens; dum recte iudicat, ratio est». 


vv. 76-78 

QUINTUM NOTABILE. 


«Aitra risposta», disse, «non ti rendo 
se non Io far; che Ia dimanda onesta 
si de' seguir con l'opera tacendo». 

Hic admonemur quod iusta et honesta petitio, statim quod porrigitur, debet protinus exaudiri. 
Idcirco, ut petitio citius exaudiatur, admonet nos poeta dicens: 

Pete quod est iustum, vel quod videatur honestum; 

Nam stultum est petere quod possit iure negari. 

vv. 133-135 


SEXTUM NOTABILE. 


«Piu mi duol che tu m'ai coito 
ne Ia miseria dove tu mi vedi, 
che quando fu' deIFaltra vita toito». 

Moraliter plus dolet homo, et maxime nobilis homo, sicut fuit iste qui loquitur ad autorem, 
quando comprehenditur in vili peccato, quam si protinus moreretur. Unde videmus quod multi fures, 
quando sunt in carceribus timentes suspendi, accipiunt venenum si possunt, ut illam infamiam sive 
verecundiam evadere queant. 


[Vaticinium] 
vv. 142-144 


VATICINIUM. 


Pistoia in pria d'i Negri si dimagra; 

In civitate Pistorii surrexerunt antiquitus quedam partes, quarum una vocabatur pars Nigra, 
reliqua vero Alba. Dum autem esset civitas sic divisa et cives ab invicem dissentirent, pars Alborum 
prevaluit, unde alia fuit expulsa, scilicet pars Nigrorum; que quidem divisio multas Ytalie civitates 
infecit. Nam in Bononia et Florentia partes eadem surrexerunt. Unde dicitur in vaticinio: 

Poi Firenze rinuova genti et modi. Quia cum prius non essent in Florentia nisi Guelfi, ipsi Guelfi 
in Nigros et Albos sicut Pistorienses fecerant se ipsos similiter diviserunt; propter quam divisionem 
Albi in Florentia succubuerunt et Nigri prevaluerunt. Et tunc Florentini una cum omnibus Guelfis de 
Tuscia, duce Marchione Morovello, Pistorium obsederunt et finaliter expugnarunt. In ista autem 
tribulatione Dantes maligno errore fortune a sua patria exulavit. Ideo sibi dicitur per istum Vannem 
Fuccii: 

«E dettol t'd perche doler ti debbia». 

Istud vero factum non predixit autor ante quam esset, sed more poetarum, qui ea que facta 
sunt ponunt in suis operibus quasi antequam fiant: simili modo fingit. Et isto modo poeta dicitur 
vates, idest propheta, nam vates a <vi mentis> dicitur, ut ait Varro. Non enim futura predicunt, sed 
ea que iam evenerunt quasi ventura confingunt. Et hoc satis patet per Ovidium in libro Faustorum, 
ubi sic ait: 

Facta canam, serverunt qui me finxisse loquentur, 

Nullaque mortali numina visa putent, 

Est deus in nobis agitante calescimus illo, 

Impetus hic sacre semina mentis habet. 

Fas michi precipue vultus vidisse deorum, 

Vel quia sum vates, vel quia sacra cano. 

Et sic patet summa XXIIII cantus. 

XXV 

VIGESIMI QUINTI CANTUS TITULUS TALIS EST: INCIPIT XXV CANTUS PRIME CANTICE 
COMEDIE. 


In isto XXV cantu autor prosequitur quod in precedenti cantu incepit, videlicet de latronum nequitia 
et ipsorum transformationibus pertractare. 

DEDUCTIO TEXTUS DE VULGARI IN LATINUM. 


vv. 1-3 


In fine nanque superioris cantus ille latro sacrilegus qui, admodum fenicis, postquam fuit ad 
serpentinum tactum accensus, arsus, et in pulverem transformatus, de suo pulvere ad id quod prius 
fuerat est reversus, autori quedam ventura tristia predixisset, contra Deum verbis facinorosis et 
factis sacrilegis se erexit. Nam Deum pre nimia ira blasphemans contra suam reverendissimam 
maiestatem, cum duabus ficis manus sacrilegas elevavit. Et hoc est quod ait autor in principio istius 
cantus. 

AI fine de le sue parole il ladro 
le mani alzd con ambedue le fiche, 
dicendo: «Togli, Dio, c'a te le squadro!» 

vv. 4-12 

Et tunc duo serpentes ad divinam iniuriam vindicandam in illum sacrilegum se iactarunt, [unus] ad 
collum et alter ad brachia. Primus nanque ad illius se collum advolvens tanquam si diceret: «Nolo 
quod plus dicas», sibi loquendi officium interdixit. Alter vero illi brachia sic ligavit quod non solum 
contra Deum illa elevare non poterat, sed nec ipsa movere valebat. Quod videns autor, dicit quod 
ab illa hora citra serpentes sibi amici fuerunt, et contra civitatem Pistoriensem, que tales facinorosos 
producit, exclamans poetico more ait: 

Hai, Pistoia, Pistoia, che non stanzi 
d'incenerarti, si che piu non duri, 
poi che 'n mal far Io seme tuo avanzi? 

Hay est nota dolentis et nota etiam imprecantis. Dolet itaque hic autor quod creatura contra 
suum erigat creatorem, et imprecatur destructionem civitati Pistoriensi, eo quod cives suos dum non 
punit, in malo fovet et nutrit. Quod autem ipsos peccantes non puniat, patet per istum Vannem 
Fuccii, qui in vita sua fuit rixosus, brigosus, sacrilegus, et blasphemus, et nunquam fuit a suis civibus 
emendatus vel correctus. Quod enim rixosus atque brigosus fuerit patet in superiori cantu, ibi: 

Io Io vidi huom di sangue et di corucci. 


Quod fuerit latro sacrilegus patet in eodem cantu, ibi: 


io fu' 


ladro a Ia sagrestia de' belli arredi, 


Et si ipsum vellet aliquis excusare quod sua peccata nota non erant, hoc ipsemet innuit esse 
falsum, dicens: 

et falsamente gia fu apposto altrui. 

Quia ne ipse puniretur, illud peccatum alteri impositum falso fuit. Quod autem fuerit 
blasphemus, patet in isto cantu, hic: 

AI fine de le sue parole il ladro 
le mani alzd con ambedue le fiche, 
dicendo: «Tolli, Dio, c'a te le squadro!» 



269 


- idest ad te recte iacio vel transmitto Nam cum squadra omnia diriguntur, et ab illo instrumento 
quod squadra vocatur descendit istud vocabulum tuscum squadro. 

vv. 13-33 

Collectis vero omnibus peccatis istis latronis ac insimul adunatis, adiungit autor de sua nequitia, sic 
concludens: Per omnes circulos obscuros inferni non vidi ego contra Deum spiritum sic superbum, 
non certe illum qui de muris cecidit apud Thebas. Hiis autem sic poetice hucusque narratis, dicit 
autor quod ille latro in gula et brachiis serpentinis vinculatus aufugit. Et ecce unus Centaurus rabie 
plenus, illum insequens, clamando dicebat: «Ubi est, ubi est ille acerbus?» Et habebat tot et tantas 
bestias omnis generis serpentini super groppam usque ad renes humanos, quod Marittima tot non 
habet. Inter ista autem genera serpentina que Centaurus ille gestabat erat unus draco, qui 
cuicunque obviabat ipsum suo hanelitu incendebat. Quem Centaurum cum vidisset, Virgilius ait 
Danti: «Ille - subaudi Centaurus - est Cachus, qui sub saxo montis Aventini de sanguine multotiens 
fecit lacum. Non vadit cum suis fratribus per unum iter propter furtum quod fraudulenter fecit de 
magno armento, idest grege, quem habuit iuxta se. Unde, idest propter quod furtum, cessarunt 
opera sua stulta, quia illud furtum fuit ultimum quod commisit; sub clava scilicet Herculis, qui cum 
ipsa clava dicto Chacho percussiones sive ictus forsitan dedit centum, licet non senserit forte decem. 

vv. 34-75 

Intantum vero quod ista verba Virgilius dirigebat ad Dantem, ille Centaurus Cachus scilicet 
transcucurrit. Et ecce, ait autor, venerunt tres spiritus subter nos de quibus nec ego nec dux meus 
advertit nisi quando clamarunt: «Qui estis vos?» Unde nostra fuit sermocinatio tunc finita, et ad illos 
postea nostrum direximus intellectum. Ego vero non cognoscebam illos, sed secutum est sicut per 
aliquem casum aliquando sequi solet, quod unus unum alium nominavit, dicendo: «Cianfa ubi 
remanserit?» Qua propter, ad hoc ut dux staret intentus, posui michi digitum a mento usque ad 
nasum. Et dirigens ad nos ea que circa istos vidit, ait: Si tu es modo, lector, lentus ad credendum 
quicquid dixero, quia ego qui illud vidi vix consentio michi ipsi, cum enim ego tenebam oculos 
elevatos in ipsos, ecce unus serpens cum sex pedibus se iactavit, et unum ex illis tribus ex parte 
anteriori amplectens illum universaliter colligavit. Nam cum pedibus mediis ventrem, cum 
anterioribus brachia, et cum posterioribus tybias illi vinxit. Postea ipsum dentibus in utraque gena 
momordit, et caudam per tibias ambas mittens, ipsam per renes extendit. Et facit hic autor tres 
comparationes, ut istius miserabilem transformationem melius videre possimus. Prima est ista: 
Hedera, inquit, nunquam in aliqua arbore fuit taliter radicata sicut horribilis illa fera per aliena 
membra suis artubus vitichiavit, idest colligavit, vel vinculavit. Secunda comparatio est ista: Sicut 
enim due cere diversorum colorum, puta una est rubea alia vero viridis, si calide sint, faciliter 
commiscentur et unus color perditur propter alium, quia post commixturam nec est viridis nec rubea 
illa cera, sic illi duo dum sibi invicem adheserunt, naturam serpentinam et humanam ita insimul 
miscuerunt, quod non videbatur unus nec alius id quod erat. Tertia comparatio est ista: Quando 
incenditur una carta de papiro, ante quam perfecte ardeat, unus color brunus precedit in papiro 
ardorem, qui quidem color brunus non est adhuc niger, et albus incipit iam emori. Istis enim tribus 
similitudinibus sive modis isti duo, serpentes scilicet et spiritus, sibi invicem adheserunt et se 
invicem miscuerunt. Alii vero duo qui erant socii istius miseri transformati ipsum respiciebant, et 
quilibet ipsorum respiciendo dicebat: «Heu Agnelle, quomodo transformaris. Vide quod iam non es 
nec duo nec unus». Modum autem istius transformationis ponit autor dicens: Iam duo capita effecta 
erant unum quando apparuerunt due figure mixte in una facie in qua erant duo perditi vel dannati. 
Brachia vero facta sunt ex quatuor litiis, idest ex duobus brachiis humanis et pedibus anterioribus 
serpentinis. Tibie autem, crura, venter et totum corpus facta sunt membra mortalibus oculis 
nunquam visa. Et hoc quia ex duabus diversis materiis sive formis, serpentina scilicet et humana, 
est composita una forma. 

vv. 76-151 

Ideo sequitur in textu: Omnis pristinus aspectus erat protinus ibi cassus. Nam illa perversa ymago 

- subaudi taliter transformata - nec due nec una aliqualiter videbatur; et taliter transformata inde 
cum lento passu recessit. Narrata transformatione istius, ad unam aliam fortiorem et difficiliorem 
autor intendit, dicens: Sicut ramarrus, idest rogus, sub ferventi radio solis diebus, scilicet 
canicularibus, quando ab una sepe ad aliam fulguris more currit, ita veniebat versus alios duos unus 
serpens parvus, calidus, lividus, et sicut granum piperis totus niger. Et in illa parte unde primitus 
nostrum summitur alimentum, unum illorum duorum dente pupugit venenato. Postea ante illum 
totus cecidit resupinus. Vulneratus autem serpentem respexit, sed nichil dixit, immo sicut homo 
febre arreptus firmis pedibus oscitabat. Ille serpentem, et serpens illum respiciebat, unus per 
plagam et alter per os fortiter fumabant, et uterque fumus sibi invicem obviabant. Taceat Lucanus 
admodo ubi tangit de misero Sabello et Nassidio, et attendat ad ea que modo dicentur. Taceat etiam 
de Cadmo et Arethusa Ovidius; quia si illum in serpentem poetando convertit, nullam invidiam illi 

porto. Quia duas naturas nunquam ita membris similibus transmutarunt quod ambe forme ad 
cambiendum suas materias essent prompte. Illi vero duo, serpens scilicet qui iacebat et spiritus qui 
rectus stabat, se taliter transformarunt. Nam serpens caudam suam per medium in duo divisit, et 
ille serpens vulneratus pedes crura et tybias fortiter ita strinxit quod nulla iunctura ibi breviter 
apparebat. Et sic membra inferiora in caudam vipeream sunt conversa. E contra autem cauda 
serpentis, que solet expavescere intuentes, in duo divisa, in pedes humanos crura et tibias 
transformantur. Pellis autem sua, illius scilicet serpentis qui in naturam hominis vertebatur, 
efficiebatur mollis, et illius spiritus, qui vertebatur in serpentem, e contrario efficiebatur dura. 
Brachia vero humana per ascellas sive humeros interius se traxerunt. Et duo pedes fere - subaudi 
anteriores - quia erant curti, tantum se elongaverunt quantum sunt illius brachia decurtata. Postea 
pedes posteriores fere simul torti evenerunt membrum hominis quod celatur, et miser de suo 
membro protulit duos pedes. Et intantum quod fumus unum et reliquum novo colore velat, idest 
vestit, quia ille qui fuerat homo effectus est serpens, et ille qui fuerat serpens effectus est homo; et 
intantum quod ille fumus generat super novum colorem unius pilos et aliam e contra depilat, unus 
surrexit, serpens, scilicet factus homo, et alius cecidit, homo scilicet factus serpens; non tamen 
revolvendo vel removendo lucernas impias propter hoc, sub quibus quilibet ora mutabat. Nam ille 
qui erat erectus versus tympora os retraxit, et propter nimiam materiam que illuc venit aures de 
genibus crudeliter exiverunt. De ista etiam materia facta sunt humana labia atque nasus. Ille vero 
qui iacebat in antea os producit et aures retrahit intra caput, sicut cornua facit limax. Et lingua que 
prius ad loquendum unita fuerat atque prompta, finditur sicut lingua serpentis, que dicitur bifurcata. 
Et illa que primitus fuerat bifurcata unitur, et tunc fumus, finita transformatione, finitur. Facta 
transformatione ista mirabili, dicit autor quod illa anima que facta erat fera fugit sibilando per vallem, 
et alius post ipsum fugiens loquendo spuit. Postea illi fere que ipsum precedebat spatulas novas 
volvit, et conversus ad illum qui ex tribus sociis transformatus non fuerat ait: «Ego volo quod Buosus 
currat sicut feci ego pronus per istum callem». Et isto modo vidi ego septimam bulgiam mutari et 
transmutari, et hic novitas me excuset si aliquantulum penna seu calamus meus fallit. Et licet oculi 
mei aliquantulum essent confusi et animus alteratus, non potuerunt illi fugere tantum clausi quin 
ego bene cognoverim Puccium Sciancatum. Et iste fuit ille qui solus de tribus sociis qui simul 
venerant non fuerat transformatus. Alius autem qui de fera - subaudi erat in hominem sic conversus 
- erat ille quem tu, Gaville, ploras. Ideo ait in textu: 
l'altr'era que' che tu, Gaville, piagni. 

EXPOSITIO LICTERE. 


vv. 1-3 


AI fine de le sue parole il ladro, etc. 

In his duobus cantibus, precedenti videlicet et presenti, autor de latronum transformationibus 
et ipsorum nequitiis poetizat. Sed quia in precedenti cantu de transformationibus et peccato latrocinii 
visum est, nunc in presenti de modis ipsius latrocinii videamus. Peccatum nanque latrocinii tribus 
modis committi videtur, sicut ex tribus specificatis transformationibus videtur innuere nobis autor. 
Primo enim modo committitur latrocinium sive furtum per habitum: sunt enim quidam ita ad 
latrocinium habituati, quod a cogitatione furandi et opere nunquam vel raro recedunt; immo semper 
ad furtum corde et cogitatione intendunt, et quicquid oculis viderint, furto rapere concupiscunt; et 
si possibilitas adsit, sua desideria statim implent. Audivi enim ego de quodam magno viro qui 
dupliciter erat magnus, quia natione nobilis et dignitate prelatus; quod cum a quodam clerico 
familiari amico suo redargueretur quod tantus homo suam nationem et prelationem latrocinio 
macularet, respondit: «Ego re vera sub tali constellatione fui genitus sive natus, quod per unum 
diem stare non possum quin aliquid furer. Et illa die qua aliquid furari nequeo, non quiesco, manus 
meas tanta prurigine corrodente». Isti nanque tales omnibus sensibus interioribus et exterioribus 
ad furta labuntur. In cuius figuram composuit iste autor tertiam transformationem illius, scilicet 
cuius universa membra humana in serpentina transformata fuerunt. Secundo modo committitur 
furtum per impulsum, cum quando scilicet aliquis, necessitate cogente vel aliquo placibile impellente, 
labitur ad furandum. Et isto itaque modo secunda transformatio sive mutatio facta est, in qua ille 
Agnellus a serpente totus ligatus et vinculatus in illa tali mixtura, qua se ad invicem miscuerunt, nec 
serpens videbatur nec homo. Et iste secundus modus furandi, qui scilicet perpetratur vel necessitate 
cogente vel aliquo placibile impellente, postquam in hominem venerit, videtur ei tenaciter adherere; 
sicut exemplum ponitur hic de hedera que tam tenaciter adheret arboribus et virgultis. Tertio modo 
committitur furtum a casu, cum quando aliquis invenit aliquid et tunc allectus invento, cogitat utrum 
rapiat vel dimittat; et si mala concupiscentia conculcaverit rationem, ad rapiendum manus extendit. 
Sed statim eos sequitur penitudo, et maxime si aliqua sacra rapiunt vel furantur, conscientia 
remordente; et isto modo figuraliter ostendendo componit autor primam transformationem, ponens 
exemplum de illo sacrilego Pistoriensi qui ad tactum serpentis fuit in cinerem sic redactus et ad 
statum pristinum mox reversus. Et quantum et qualiter inter speties furti sacrilegium Deum offendat, 
patet per ficas quas iste sacrilegus Deo fecit. Nam sacra violare vel rapere est proprie Deo iniuriam 
irrogare. 

vv. 4-6 


Da indi in qua mi fur /e serpi amiche, 
perc'una Ii s'avolse allor al collo, 
come dicesse <I' non vo' che piu diche>. 

Lictera plana est usque ibi: poi che 'n mal far Io seme tuo avanzi? 

vv. 13-15 

Per tutt'i cerchi de Io 'nferno scuri, 
non vidi spirto in Dio tanto superbo, 
non quel che cadde a Thebe giu da ' muri. 

Iste qui de muris cecidit Thebanorum fuit unus gygas nomine Capaneus, contemptor deorum, 
unus scilicet ex septem regibus qui obsederunt Thebas, de cuius superba arrogantia et celesti 
vindicta habetur supra cantu XIIII, circulo VII, girone tertio. 


vv. 16-18 

EI si fuggi che non pario piu verbo; 
et vidi un centauro pien di rabbia, 
venir gridando: «Ov'e ov'e 1'acerbo?» 

ste centaurus rabie plenus fuit quidam latro nomine Cachus, qui ideo centaurus dicitur quia 
humanam libertatem, more Centaurorum, cum equo in illis ubi nunc Roma est partibus infestabat: 
sed quia non aperte, sicut faciebant centauri, sed occulte, ut faciunt fures, aliena vastabat, ideo 
ponitur inter fures. Qui a longe sentiens illum sacrilegum divinam excellentiam blasphemare, cum 
uno dracone et serpentum multitudine infinita ad illum puniendum celeriter festinabat dicens: «Ubi 
est ille acerbus?» Vocabat autem ipsum acerbum quia sua pena ipsum non poterat maturare, more 
illorum fructuum, qui nunquam in arbore maturantur. 


vv. 19-21 

Maremma non cred'io che tante n'abia, 
quante bisce elli avea su per Ia groppa 
in fin dove comincia nostra labia. 

Dicit hic autor quod non credit quod in tota Maritima, que est una contrata marina plena 
serpentibus et reptilibus venenosis, inter Pisas posita atque Romam, sit tanta multitudo reptilium 
vel serpentum quantam ille centaurus habebat super groppam - subaudi equinam - usque ad renes 
humanos. 


vv. 22-24 

Sovra le spalle, dietro da Ia coppa, 

Coppa est posterior pars capitis, que in gramatica dicitur <occiput>, sicut anterior dicitur 
<sinciput>. 

con Tale aperte Ii giacea un draco; 
et quel Ii affuoca qualunque s'intoppa. 

Intoppa, idest <obviat>. Lictera plana est. Draco est reptile serpentinum, tamen maior 
cunctorum animantium super terram atque serpentum. Hunc Greci Dracontam vocant; unde 
derivatum est in latinum ut draco dicatur; qui sepe a speluncis extractus fertur in aerem, et 
concitatur aer propter eum. Vim autem [non] in dentibus sed in cauda dicitur possidere, et verbere 
potius quam ictu nocet; quia si quem ligaverit occidit, a quo nec elephas tutus est sui corporis 
magnitudine. Nam circa semitas dilatescens per quas elephantes soliti sunt transire, crura ipsorum 
nodis ligat ac perimit suffocatos. Gignitur autem in Ethiopia et India, et in ipso incendio viget estas. 


vv. 25-27 

Lo mi' maestro disse: «Quelli e Kaco, 
che sotto 'I sasso di monte Aventino, 

di sangue fece spesse volte laco». 

Hunc centaurum serpentibus oneratum Virgilius [dicit] esse Kacum, qui sub illo saxo qui nunc 
mons dicitur Aventinus multis vicibus de humano sanguine fecit lacum. Cuius Kaci hystoriam Ovidius 
in primo libro Faustorum et Virgilius VIII Eneydorum fabulose componunt, quam etiam Boetius 
quarto libro De Consolatione in laudem Herculis introducit. Fabula talis est: In illa nanque parte urbis 
que hodie mons dicitur Aventinus, fuit antiquitus quidam latro nomine Kacus, qui dicebatur fabulose 
centaurus, quia habebat effigiem monstruosam. Virgilius: «Semihominis Kaci facies». Erat enim 
homo monstruosus in facie et totam contratam latrociniis ferro et igne vastabat. Et dicebatur filius 
fuisse Vulcani; unde dicunt quod ignem ore vomebat. Ovidius: 

Kacus Aventine timor atque infamia silve, 

Non leve finitimis hospitibusque malum, 

Dura viro facies, vires pro corpore corpus, 

Grande pater monstri mulciber huius erat. 


Et Virgilius: 


Huic monstro Vulcanus erat pater, illius atros 


Ore vomens ignes. 


Hic itaque latro in illa parte urbis que est unus ex septem montibus qui sunt infra muros, qui 
quidem mons dictus est postea Aventinus, a quodam rege Latinorum in illo monte mortuo et sepulto, 
qui fuit XIII rex qui vocabatur Silvius Aventinus, speluncam horridam habitabat; in qua ea que 
furabatur cum suis satellitibus devorabat. Transeuntes autem et finitimos spolians, ipsos crudeli 
morte necabat, et ipsorum capita atque membra sue spelunce postibus appendebat. Unde Virgilius: 
semperque recenti 

cede tepebat humus, foribusque affixa superbis 
ora virum tristi pendebant pallida tabo. 


Et Ovidius: 


Proque domo longis spelunca recessibus ingens, 


Abdita, vix ipsis invenienda feris 


Ora super postes, affixaque brachia pendent, 


Squalidaque humanis ossibus albet humus. 


His itaque Kachus sceleribus assuetus, accidit ut Hercules de regno Yspaniarum cum multis 
armentis victo Gerione rediret. Et cum in partibus ubi nunc Roma est, supra Tiberim sua castra 
locasset, ibique certis diebus pausasset, Kacus quatuor magnos thauros totidemque iuvencas de 
ipsius Herculis stabulis est furatus; quos quidem boves per caudas traxit in antrum, ne viderentur 
vestigia sui furti. Virgilius: 

Nam maximus ultor 

Tergemini nece Gerionis spoliisque superbus 
Alcides aderat, taurosque ac victor agebat, 

Ingentes, vallemque boves amnemque tenebat. 

At furis Kaci mens effera, ne quidem inausum 
Aut intractatum scelerisve dolive fuisset, 

Quatuor a stabulis prestanti corpore tauros 
Avertit, totidem forma superante iuvencas. 

Atque hos, ne qua forent pedibus vestigia rectis, 

Cauda in speluncam tractos, versisque viarum 
Inditiis, raptos saxo occultabat opaco. 

Hercules autem sua armenta inveniens quotidie diminuta, nec ipsorum boum raptorum 
inveniens aliqua vestigia sive signa, cum suis armentis silvam Circuit aventinam. Et ecce dum vacce 
Herculis per silvam vagando mugirent, ex interiori spelunce reddidit una vocem. Ad quam vocem 
Hercules et furta invenit, et ipsum furem flammas hore vomentem clava nodosa necavit. Ovidius VI 
libro Faustorum: «Et male defensus flammis et dote paterna / Kacus aventinum sanguine tinxit 
humum». Propter istud itaque furtum non superius cum centauris, sed hic cum latronibus est punitus. 


vv. 28-30 


Ideo sequitur: 

Non va co' suoi fratei per un camino, 
per Io furto che frodolente fece 
dei grand'armento ch'elli ebe a vicino; 

vv. 40-45 

Lictera plana est usque ibi: 

che l'un nomare un altro convenette, 

dicendo: «Cianfa dove fia rimaso?» 

Iste Cianfa fuit quidam miles florentinus de Donatis, qui in hac vita fuit latrocinio maculatus. 
Lictera plana est usque ibi: 
et dentro per le ren su Ia ritese. 

vv. 58-60 

Ellera abarbacata mai non fue 
ad alber si, come l'orribil fiera 
per l'altru' membra aviticchid le sue. 

Hic facit autor talem comparationem dicens quod, quemadmodum hedera adheret arboribus, 
ita ille serpens illi misero Agnello adhesit. Est autem hedera quedam herba, vel potius arbor, que 
petris vel arboribus ita inheret quod vix inde evelli potest: cuius natura est quod tantum arbores 
vincit et ligat, quod se ipsam cum arbore necat. Virorem etiam diu servat, et folia semper virentia 
habet. Umbra eius dormientibus nocet, nam frigida est. Unde index est terre frigide, secundum 
Ysidorum XVII Eth. Et si eius folia in pavimento spargantur aerem refrigerant. Potata ebrium efficit; 
unde antiquitus cum edera cultores Bachi coronabantur, ut ait Martianus. Dicitur autem hedera 
ab herendo, eo quod arboribus et petris adheret, vel dicitur ab edo, -es, -est, eo quod capris in 
escam data, lac generat et augmentat: fructus eius dicitur corimbus. Dicit itaque autor quod hedera 
non sic in arboribus radicatur, sicut ille serpens membris illius peccatoris inhesit. Ideo subdit: 
per 1'altrui membra aviticchid le sue. 

Aviticchid, idest ligavit: et sumptum est istud vocabulum a vite, que se ipsam ligat lignis, 
arboribus et virgultis. Ideo dicitur vitis, eo quod vim habeat citius radicandi quam cetere arbores, ut 
dicit Ysidorus. Alii autem vites dictas putant, eo quod invicem se connectant et vicinis arboribus 
reptando religentur. Natura enim vitis est flexibilis, quia quasi quibusdam brachiis quicquid 
comprehenderit, mox religat atque constringit. Et ideo ista de causa hanc comparationem inducit 
Ovidius in libro Epistularum, inducens Oenonem scribentem Paridi dicens: 

Non sic appositis vincitur vitibus ulmus, 

Ut tua sunt collo brachia nexa meo. 

vv. 61-66 

Poi s'apiccar come di calda cera. Lictera plana est usque ibi: che non e nero aneor, e 'I bianco more. 

vv. 67-69 


Li altri due riguardavan, et ciascuno 
gridava: «Agnelo, o' me, come ti muti». 
Iste Angelus fuit quidam [lacuna] 

vv. 70-78 

Gia eran Ii due capi un divenuti. Lictera plana est usque ibi: et tai seri gia con lento passo. 

vv. 79-81 

Come 'I ramarro sotto Ia gran fersa 
de' di canicular, cangiando sepe, 
folgore par se Ia via attraversa, 

Quoddam est enim animal serpentinum habens pedes quatuor ut lacerta, quod dicitur 
<rogus>: Romani autem vocant ipsum <racanum> et Florentini <ramarrum>; et dicitur <rogus> 
quasi ctotus ignitus>. Cuius natura est quod diebus canicularibus, idest diebus estivis, quibus terra 
et aer ardere videntur, iste rogus, dum transit viam ab una sepe ad aliam, ita velociter currit, quod 
cursum fulguris imitari videtur. Ideo ait: 
folgore par se Ia via attraversa, 

Canicula est quedam stella magna et prefulgida que a poetis canis finigitur Orionis. Oritur 
autem in mense iunio, quando homines laborant nimio estu solis. De qua Martianus: 

Ante thauri vestigia fulget. 

vv. 82-84 

si pareva, venendo verso l'epe - idest ventres - 
delli altri due un serpentello acceso, 
livido et nero come gran di pepe. 

Dicit hic autor quod iste serpens qui contra ventrem istorum duorum latronum sic velociter 
veniebat, sicut granum piperis erat niger. Sed nota quod granum piperis nusquam de sui natura 
invenitur esse nigrum. Est autem piper arbor in India nascens in latere montis Caucasi, cuius silvas 
serpentes custodiunt. Sed incole regionis, cum piper maturum fuerit, eas incendunt et serpentes 
igne fugantur: et sic ex flamma efficitur piper nigrum, nam natura piperis alba est. Cuius quidem 
diversus est fructus: nam quod immaturum est, piper longum vocatur; quod incorruptum ab igne 
servatur, est album; quod vero cute rugosa et horrida est, ex calore ignis procedit. Sarraceni etiam, 
postquam piper collectum est, ponunt illud in clibano calido et hoc faciunt duabus de causis: primo, 
ut diutius servetur; secundo, ne in aliis locis possit seminari et fructificare. 


vv. 85-87 

e 'n quella parte dove prima e preso 
nostro alimento, a l'un di lor trafisse; 
poi cadde giu innanzi lui disteso. 

Ille locus unde primo homo accipit alimentum est umbilicus, secundum Constantinum, ex 
nervis, venis, et arteriis compositus; quo mediante puer in utero matris sanguinem subtilem ad sui 
attrahit nutrimentum, et per ipsius arterias spiritum recipit. 


vv. 88-93 

Lo trafitto 'I mird, ma nulla disse. Lictera plana est usque ibi: fummavan forte, e 'I fummo si 
scontrava. 

vv. 94-96 

Taccia Lucano omai Ia dove tocca 
dei misero Sabello, et di Nassidio, 
et attenda a udir que! c'or si scocca. 

vv. 97-99 

Taccia di Cadmo et d'Aretusa Ovidio; etc. 

Vult hic dicere autor quod transformationes quas Lucanus ponit de Nassidio et Sabello, et ille 
quas ponit Ovidius de Cadmo et Aretusa, nichil quasi sunt respectu istius transformationis, qua 
serpens in hominem et homo in serpentem mediante fumo tam mirabiliter et subtiliter 

transformantur. Sed nota ad evidentiam dicendorum, quod transformationes sive transmutationes 
quas facit Lucanus de Sabello et Nassidio fuerunt protinus naturales. Transformationes vero sive 
transmutationes quas facit Ovidius de Cadmo et Arethusa fuerunt morales; que quidem per ordinem 
sunt vidende. 

Narrat Lucanus in nono quod postquam Pompe[i]us Magnus fuit Pharsalica acie victus a Cesare, 
quod Cato exercitum Pompei dispersum coadunavit in unum, et ipsum exercitum per Libiam ducens 
multos milites, siti, labore, et serpentum morsibus perdidit venenatis; et precipue duos, Nassidium 
scilicet et Sabellum, quorum uterque diverso veneno et diversa morte interiit. Nam quidam serpens 
parvus, qui dicitur seps, Sabellum in crure momordit; cuius serpentis venenum non solum carnes 
sed etiam ossa consumit, ut dicit beatus Isidorus. Nam quemadmodum sol nives resolvit in aquas, 
et calor ignis ceram liquescere facit, sic iste serpens membra omnia liquefacit. Unde Lucanus: 
«Ossaque dissolvens cum corpore tabificus seps». Percussus itaque Sabellus in crure, serpentem 
avellens, ipsum cum iacubo perfodit arenis. Lucanus: 

Mors erat ante oculos, miserique in crure Sabelli 
Seps stetit exiguus; quem flexo dente tenacem 
Avulsit, ipse manu piloque affixit arenis. 

Sed mox ut venenum per ipsius membra discurrit, Sabellus cepit sanie totus flui, ita quod non 
solum carnes sed etiam nervi et ossa in saniem sunt conversa. Lucanus: 

Quicquid homo est, aperit pestis natura prophana; 

Morte patet. Manant humeri fortesque lacerti 
Colla caputque fluunt, calido non otius austro 
Nix resoluta cadit, nec solem cera sequetur. 

Nassidius autem alius miles, qui erat oriundus de Marsia, a quodam alio serpente qui 
dicitur prester in eadem fuit arena percussus: cuius serpentis natura talis est, secundum beatum 
Ysidorum, quod semper ore patenti et vaporanti currit. Hoc idem ponit Lucanus: «Oraque distendens 
avidus fumantia prester». Et quemcunque percusserit nimia et enormi corpulentia facit inflari, ut 
dicit idem Ysidorus. Et dicitur prester, quia licet animam tollat, tamen corpori multum prestat dum 
ultra modum ipsum facit inflari. Iste igitur Nassidius, serpente percussus, statim intumuit, et totus 
rubeus est effectus; cuius membra omnia humanum superegressa modum in saniem et putredinem 
sunt conversa. Lucanus: 

Nassidium Marsi cultorem torridus agri 
Percussit prester; illi rubor igneus ora 
Succendit, tenditque cutem pereunti figura, 

Miscens cuncta tumor; toto iam corpore maior 
Humanumque egressa modum super omnia membra 
Efflatur sanies, late tollente veneno. 


Taccia di Cadmo et d'Aretusa Ovidio; 


che se quello in serpente et quella in fonte 


converte poetando, i' non Io 'nvidio. 


Modo dicit hic autor, quod considerata transmutatione sua, taceat Ovidius de Cadmo, quem 
mutavit in serpentem, et de Arethusa, quam mutavit in fontem, quia iste due mutationes nichil sunt 
respectu sue mutationis quam facit hic de serpente in hominem et de homine in serpentem. Mutatio 
Cadmi habetur quarto libro Meth., ubi ponit poetando Ovidius quod dum Cadmus per fines illiricos 
quasi amens propter furialia infortunia que passi fuerant filia sua Ino et sui nepotes Learcus et 
Milicerta, quorum primum pater suus Athamas percussit ad saxum et cum altero mater se proiecit 
in mare, cum sua coniuge Ermione filia Martis et Veneris erraret, ait ad coniugem suam: «Si ille 
serpens quem ego occidi in silva thebana, et cuius vipereos dentes seminavi per arva, ex quo semine 
nate sunt segetes hominum armatorum, fuit Marti, ut dicitur, consecratus, propter quam mortem 
contra filiam meam et nepotes meos se vindicavit tam crudeliter ira Martis, ipse precor serpens in 
longam porrigat alvum». Dixit, et ut serpens in longam tenditur alvum. Cum autem se videret 
Cadmus taliter transformari, lacrimans ad coniugem ait: 

«Accede, o coniunx, accede, miserrima», dixit, 

«Dumque aliquid superest de me, me tange, manumque 
Accipe, dum manus est, dum non totum occupat anguis». 

Ille quidem vult plura loqui, sed lingua repente 
In partes est fixa duas, nec verba volenti 

Sufficiunt, quotiens aliquos parat edere questus, 

Sibilat; hanc illi vocem natura reliquit. 

Sed quia ystoria Cadmi ignoratur a multis et in poetis sit valde obscura, ideo ipsam secundum 
rei veritatem per ordinem hic ponemus. In regno nanque Tyri et Sydonis regnavit antiquitus quidam 
excellentissimus rex, filius Libie, qui vocabatur Agenor. Hic itaque Agenor habebat, inter alios, unum 
filium mirabiliter bellicosum, multis scientiis eruditum, et multa providentia circunspectum, qui 
vocabatur Cadmus, et unam filiam mirabiliter spetiosam que dicebatur Europa, quam ut ait Ysidorus 
XIIII libro Eth. Iupiter rex Cretensis ab Affrica raptam Cretam advexit, et partem tertiam orbis ex 
eius nomine appellavit. Fuit autem Iupiter ad ipsam rapiendam in navi in qua erat depictus thaurus; 
ideo fingitur a poetis quod ipse in spetie thauri ipsam Europam rapuit iuxta mare. Ovidius 2° Meth.: 
Ille pater rectorque deum, cui dextra trisulcis 
Ignibus armata est, qui nutu concutit orbem, 

Induitur faciem thauri mixtusque iuvencis 
Mugit, et in teneris formosus obambulat herbis. 

Et sic in forma Thauri Europam rapuisse fingitur a poetis. Quod cum pater raptam filiam 
audivisset, mandavit Cadmo ut ad ipsam inquirendam celeriter properaret et, nisi invenerit, reditum 
ad propria interdixit. Cadmus autem paternis preceptis obediens, cum nobili procerum comitiva 
sororem per multas provincias requisivit. Sed non valens deprehendere furta Iovis, patris iram 
formidans, se ipsum in exilium condemnavit. Et accedens ad Apolinem in monte Parnaso, ipsum 
consuluit in qua parte mundi habitare deberet. Cui Apollo mandavit quod vaccam quam errantem 
per campos invenerit mox sequatur; et in illa parte in qua vacca se poneret ad iacendum, conderet 
civitatem, ipsamque terram Boetiam nominaret, civitatem autem Thebas appellaret. Hanc ystoriam 
de fundatione Thebarum ponit Ovidius tertio libro Meth.: 

Iamque deus posita fallacis ymagine tauri 
Se confessus erat, Dicteaque rura tenebat 
Cum pater ignarus Cadmo perquirere raptam 
Imperat, et penam, si non invenerit addit 
Exilium, facto[r] pius et sceleratus eodem. 

Orbe pererrato (quis enim deprehendere posset 
Furta Iovis?) profugus patriamque iramque parentis 
Vitat Agenorides Phebique oracula supplex 
Consulit, et que sit tellus habitanda requirit. 

«Bos tibi», Phebus ait, «solis occurret in arvis, 

Nullum passa iugium curvique inmunis aratri. 

Hac duce, carpe vias, et qua requieverit herba, 

Menia fac condas, Boetiaque illa vocato». 

Beatus etiam Ysidorus, XIIII libro Eth., hoc idem asserit in hec verba: «Dum Cadmus, Agenoris 
filius, Europam sororem a Iove raptam ex precepto quereret genitoris nec reperiret, patris iram 
formidans, confirmato animo elegit exilium. Nam bovis forte comspecte secutus vestigia amplexus 
est sedem ubi illa recubuerat; sicque locum illum de nomine bovis Boetiam nominavit; ubi et Thebas 
urbem construxit, in qua olim civilia bella detonarunt, et ubi nati sunt Apollo et Hercules maior ille 
Thebanus. Eadem est Eonia vocata, a fonte quodam Apollini et Musis consecrato, qui in eadem 
Boetia est.». Hucusque Ysidorus. In fundatione autem urbis multas molestias a circunstantibus 
sustinuit ipse Cadmus. Ideo fingitur quod a quodam serpente Marti consecrato quidam sui socii 
necati fuerunt; quemquidem serpentem Cadmus postea interfecit; propter quam necem Mars, deus 
belli, ipsum Cadmum in serpentem, ut fingitur, transformavit. Rei autem veritas est quod Cadmus 
in insaniam vel desperationem versus, civitatem deseruit et in desertis habitans locis, quia consortia 
hominum fugit, serpens dicitur esse factus. Quod autem dicitur dentes vipereos seminasse et ex illo 
semine armatam segetem surrexisse, et una cum illis civitatem Thebanam construxisse, nil aliud 
fabula sonat nisi quod Cadmus in silvestrium hominum mentibus civiles mores et ad ordinate 
vivendum instruxit; et sic eos ad edificationem civitatis habuit adiutores. Ovidius, tertio libro Meth.: 
Hos operis comites habuit Sidonius hospes, 

Cum posuit iussam Phebeis sortibus urbem. 

Iam stabant Thebe, poteras iam, Cadme, videri 
Exilio felix: soceri tibi Marsque Venusque 
Contigerant; huc adde genus de coniuge tanta, 

Tot natas natosque et, pignora cara, nepotes, 

Hos quoque iam iuvenes; sed scilicet ultima semper 
Expectanda dies homini est, dicique beatus 
Ante obitum nemo suppremaque funera debet. 


Hoc autem dicit Ovidius, quia Cadmus, licet fuerit in 
iuventute felix socero filiis et nepotibus ac etiam 
edificatione tante nobilis civitatis, tamen in senectute 
vidit suorum infortunia et passus est multa adversa; 
propter quod in insaniam versus vel desperationem, 

fingitur factus serpens. Et ideo ante mortem felix 
predicari non potuit. Idcirco in Sacra Scriptura 
precipitur: Ne laudes hominem in vita sua. Super quo 
verbo dicit beatus Ambrosius: «Lauda post mortem, 
magnifica post consumationem. Lauda navigantis 
felicitatem, sed cum pervenerit ad portum. Lauda 
ducis virtutem, sed cum perductus fuerit ad 
triumphum». Et sic Cadmi mutatio partim est moralis 
et partim naturalis. Fabula vero de mutatione 
Arethuse tractat idem Ovidius, libro V Meth., dicens 
quod in regno Archadie quidam nomine Alpheus 
adamavit quandam nimpham nomine Arethusam, que 
fugiens in Sicaniam, idest Siciliam, in fontem conversa 
est. Rei autem veritas, ut dicitur, ista est: In Archadia 
autem fuit antiquitus quedam civitas, nomine Pisa; in 
qua parte est quidam fluvius qui dicitur Alpheus, et 
quedam alia aqua que dicitur Arethusa. Iste itaque due 
aque per occultos meatus terre de Arcadia transeunt 
in Siciliam et ibi miscentur. Inde fabulose dicitur quod 
Alpheus insecutus est Arethusam. Unde Ovidius 
inducit Arethusam loquentem ad Cererem in hunc 
modum: 


Pisa michi patria est, et ab Helide ducimus ortus, 


Sicaniam peregrina colo, sed gratior omni 


Hec michi terra solo est: hos nunc Arethusa penates, 


Hanc habeo sedem. 


Et paulo post: 


Michi pervia tellus 


Prebet iter, subterque ymas ablata cavernas 


Hic caput attollo desuetaque sidera cerno. 


Virgilius etiam, tertio Eneydorum, dicit istas aquas per subterraneas vias de Archadia in 
Siciliam transmeare: 

Alpheum fama est huc Elidis amnem 
Occultas egisse vias subter mare, qui nunc 
Ore, Arethusa, tuo Siculis confunditur undis. 

Et de declaratione istius fabule, quod scilicet ista duo flumina Archadie transeant per occultos 
meatus in Siciliam, dantur versus: 

Alpheum fugiens terras Arethusa subintrat 
Mixtaque Sicaniam flumina graia rigant. 

Adductis igitur autor istis quatuor transformationibus in exemplum, dicit quod nunquam due 
nature - subaudi diverse - ita facie ad faciem, idest quod unum membrum ita in aliud convertatur, 
transformate fuerunt - per Ovidium, subintellige, vel Lucanum. 

vv. 100-102 


Ideo sequitur: 

che due nature mai a fronte a fronte, 
non trasmutd, si c'amendue le forme 
a cangiar lor materia fosser pronte. 

His itaque prelibatis, ad transformationem singulorum membrorum, hominis scilicet et 
serpentis, accedit. 


vv. 103-105 

Insieme si risposer a tai norme, 
che 'I serpente Ia coda in forca fesse, 
e 'I feruto ristrinse insieme forme. 

Hic incipit istorum transformatio. Et incipit ab inferioribus, dicens quod serpens caudam in duo 
divisit; et iste due partes converse sunt in duos pedes, et in duo crura, et in duas tybias humanas. 
Et ille latro tybias, crura, et pedes ad invicem iunxit, et ex tali coniunctione in caudam serpentinam 
fuerunt ista membra conversa. Ideo sequitur: 


vv. 106-108 

Le gambe con le cosce seco stesse 

s'appiccar si, 

etc. 


Dicit enim quod crura simul et tibie hominis se ad invicem adeo univerunt ad serpentinam 
caudam proferendam, che 'n poco, idest in brevi spatio temporis, /a giuntura, idest locus unionis, 
nullum signum divisionis seu vestigium indicabat. 


vv. 109-111 

Togliea Ia coda fessa Ia figura 
che si perdeva Ia, 

Hic dicit quod cauda serpentis in duo divisa tollebat, idest accipiebat, figuram. Quam figuram? 
Illam certe que in homine perdebatur, quia ille homo iam amiserat figuram pedum, crurium, ac 
etiam tybiarum, et istam talem figuram serpens in sua cauda tollebat. E Ia sua pelle si facea molle, 
idest pellis istorum humanorum membrorum efficiebatur mollis; et quella di Ia dura, hoc est pellis 
caude efficiebatur dura, quia durior est pellis serpentis quam pellis humana. Immo, quod plus est, 
nullum animal habet ita duram pellem sicut habent serpentes: exemplum serpentis quem invenerunt 
Romani in Affrica, de quo narrat Titus Livius De Primo Bello Punico; et Valerius libro primo, capitulo 
de miraculis, quod tempore Marchi Reguli quidam serpens tante magnitudinis in Affrica est repertus, 
quod totum romanum exercitum in dicta Affrica commorantem a fluminis accessu arceret. Et quod 
mirabile est, plus dictus serpens romana castra infestabat quam tota potentia Cartaginensium 
militum robustorum. Cum quo serpente cum pluries Romani pugnarent, ipsum nec lanceis nec 
sagittis perforare aliquatenus valuerunt. Tandem cum saxis et magnis lapidibus ipsius dorsum 
frangentes, de tanta peste victoriam habuerunt. Cruor autem ipsius ita fluvium infecit quod coacti 
sunt Romani inde sua castra movere. Corium autem eius sale conditum Romam ob miraculi 
magnitudinem transmiserunt. Fuit vero longitudo dicti corii centum viginti cubitorum. 


vv. 112-114 

I' vidi entrar le braccla per l'ascelle, Hic ponit quod brachia hominis per ascellas interius se traxerunt, 
e' due ple de Ia fiera, ch'eran corti, 
tanfallungar quanfaccorciavan quelle. 

Hic ponit quod sicut ille homo brachia retraxit, ita serpens de duobus pedibus anterioribus duo 
brachia humana produxit. 


vv. 115-123 

Poscia Ii pie di dietro, insieme attorti, 
diventaron Io membro che l'uom cela, 

Hic ponit quod pedes posteriores serpentis insimul torti effecti sunt membrum virile, et ille 
miser de suo membro virili protulit duos pedes - subintellige serpentinos Ideo sequitur: 
e 'I misero dei suo n'avea due porti. 

Mentre che 'I fummo furto et faitro vela 
di color rtuovo, et genera 'I pel suso 
per funa parte, et da faitra 'I dipela, 
l'un si levd et faitro cadde giuso, 

Vult hic dicere autor quod intantum quod fumus qui exibat de ore serpentis et de plaga umbilici 
latronis unum et reliquum velat, idest induit novo colore, quia homo efficitur serpens et serpens 
homo, et super colorem unius, idest hominis, generat pilos, et super colorem alterius, idest serpentis, 
depilat, unus, idest serpens, surrexit, quia excepto capite iam factus erat homo; et alius, idest homo, 
cecidit, quia et ipse excepto capite factus erat serpens. Et dum sic unus se erexisset et alius 
cecidisset, unus in alium impiis oculis intendebat, et sub tali visione ille qui surrexerat os ad se traxit, 
et de tali materia intus tracta, aures humane, nasus et labia sunt formata. Ideo ait in textu: 


vv. 124-129 

Quel ch'era ritto trasse 'I muso ver le tempie, 
et di troppa materia che ia venne, 
uscir Ii orecchi de le gote scempie: 
cid che non corse indietro et si ritenne, 
di quel soverchio fe naso, Ia faccia, 
et le labra ingrossd quanto con venne. 

Facta mentione serpentini capitis in humanum, sequitur humani capitis in anguinum. Nam ille 
qui iacebat in antea os producit, et aures retrahit infra caput, sicut cornua facit limax. 


vv. 130-132 


Unde sequitur: 

Quel che giaceva, ii muso innanzi caccia, 
et Ii orecchi ritira per ia testa, 
come face le corna ia lumaccia; 

Limax est quidam vermis, qui vulgo dicitur lumaccia vel limaca, que quando habet conculam 
sive testam, chiocciula nominatur. Et dicitur limax a lymo, quia de limo nascitur, ut dicit Ysidorus, 
XII libro Eth. Et est vermis valde tardimotus, in dorso aliquando gerens coneam duram, infra quam 
se recludit. Et est vermis cornutus, habens duo additamenta ante os cum quibus viam querit, et 
quando aliquid adversi senserit, statim cornua retrahit infra testam. In corrupto autem aere et imbre 
maxime nascuntur, et quanvis lento passu incedant tamen summitates arborum scandunt, earum 
germina depascentes. Ubicunque vero serpit immunditie vestigium derelinquit. 


vv. 133-135 

et Ia lingua, c'avea unita et presta 
prima a parlar, si fende, et ia forcuta 
ne faitro si richiude; e 'I fummo resta. 

Hic ponitur ultima istorum duorum transformatio; nam lingua hominis, que prius erat una et 
ad loquendum apta, scinditur et efficitur bifurcuta, et lingua serpentis, que prius erat bifurcuta, 
recluditur, unitur, et ad loquendum apta efficitur. Sed quia istorum amborum transformatio 
mediante fumo facta est, ideo, transformatione finita, desinit ille fumus. 


vv. 136-138 


Ideo sequitur: 
e 7 fummo resta. 

L'anima ch'era fiera divenuta, 
sufolando si fuggi per ia valle 
et faitro dietr'a lui pariando sputa. 

- Lictera plana est usque ibi: I' vo' che Buoso corra. Iste Buosus fuit unus miles de Donatis de 
Florentia. 


vv. 145-151 

Et avegna che Ii occhi miei confusi 
fosser aiquanto et l'animo smagato, 
non poter quei fugirsi tanto chiusi, 
ch'i' non scorgesse ben Puccio Sciancato; 

Vult hic dicere autor, quod videns tales et tantos viros de sua civitate oriundos inter latrones, 
quod oculi sui fuerunt ex tali visione confusi et animus doloratus. Sed licet esset intus et extra taliter 
alteratus, non potuerunt illi fugere ita clausi, quod ipse non cognoverit Puccium Sciancati. Fuit autem 
Puccius etiam Florentinus, et iste solus de tribus sociis non fuerat immutatus. 

I'altr'era quei che tu, Gaville, piagni. 

Gaville est quoddam castrum in comitatu Florentie, cuius castri homines quendam militem 
Florentinum de Cavalcantibus, nomine Franciscum, interfecerunt. Qui miles fuit etiam furti caractere 
insignitus; et ideo hic cum aliis latronibus ponitur ab autore: cuius mortem consortes eius tam 
egregie vindicarunt, quod Gavillenses adhuc plorant mortem eius. 

In isto XXV cantu continentur quatuor comparationes et duo notabilia. 


[Comparationes] 
vv. 58-60 


PRIMA COMPARATIO. 


Ellera abarbacata mai non fue 
ad aiber, si come 1'orribil fiera 
per l'altru' membra aviticchio le sue. 

Lictera plana est. 


vv. 61-63 

SECUNDA COMPARATIO. 


Poi s'appiccar, come di calda cera 
fosse ro stati. 

Etiam hic lictera plana est. 


vv. 64-66 

TERTIA COMPARATIO. 


come procede innanzi da 1'ardore, 
per Io papiro suso, un color bruno 
che non e nero ancora e 'I bianco more. 

Lictera plana est, et nichilominus ipsa et alie sunt superius explanate. 


vv. 79-84 

QUARTA COMPARATIO. 


Come 'I ramarro sotto Ia gran fersa 
de' di canicular, cangiando sepe, 

folgore par se Ia via attraversa, 
si pareva, vertendo verso l'epe. 
Lictera plana est. 

[Notabilia] 


w. 4-6 


PRIMUM NOTABILE. 


Da ind'in qua mi fur le serpi amiche, 
perc'una Ii s 'avo Ise a Hora al collo, 
come dicesse: «Non vo' che piu diche»; 

Nichil certe in tota rerum natura est tam placibile et delectabile sicut virtus, quia non solum in 
se ipsa delectabilis et placibilis reperitur, unde allicit ad amandum, sed, quod maius est, ipsa facit 
nos diligere quos nunquam vidimus; et, quod mirabilius est, in illis quos odimus ipsa etiam nobis 
placet, et propter ipsam aliquando diligimus etiam inimicos. Et hoc manifeste in hoc notabili innuit 
nobis autor, dicens quod serpentes, quos naturaliter homo odit, quia naturaliter odium est inter 
hominem et serpentem, iuxta sententiam Dei qua dicitur ad serpentem, ut habetur in libro Genesis: 
Inimicitiam ponam inter te et mulierem, et inter semen tuum et semen illius, a more illius serpentis 
qui se iactavit ad gulam illius qui divinam excellentiam blasphemabat. Ab illo tempore citra sibi amici 
fuerunt. 


vv. 142-144 

SECUNDUM NOTABILE. 


Cosi vid'io Ia settima zavorra 
mutare et transmutare; et qui mi scusi 
Ia novita, se fior Ia lingua aborra. 

Multotiens accidit quod multa videmus que propter sui novitatem in totum non possumus 
explicare. Et etiam accidit quod multa habemus in corde, que licet mente percipiamus, verbis tamen 
explicare nequimus. Ideo ait hic autor: et qui mi scusi / Ia novita, se fior Ia lingua aborra. 

Et sic patet XXV cantus. 


XXVI 

VIGESIMISEXTI CANTUS TITULUS TALIS EST: INCIPIT XXVI CANTUS PRIME CANTICE 
COMEDIE 


In isto XXVI cantu et in sequenti autor tractat de octava malabulgia, in qua collocat fraudulentos 
consiliarios et dolosos loquaces necnon et oratores etiam versipelles; pena quorum est quod in 
flammis ardentibus sunt reclusi. Incipit autem octava bulgia in isto cantu ibi: «Noi ci partimo, et su 
per le scalee», et finit in sequenti cantu, ibi: 

Noi passam'oltre, et io e 'I duca mio 
su per Io scoglio, infino 'n su l'altr'arco 

DEDUCTIO TEXTUS DE VULGARI IN LATINUM. 


vv. 1-75 

Postquam autor in duobus precedentibus cantibus de fraude et dolo furium, ac etiam de eorum 
transformationibus prosecutus est, nunc in isto cantu et in sequenti de fraudulentis consiliariis et 
dolosis loquacibus ac etiam oratoribus versipellibus prosequitur in hunc modum, presentia cum 
precedentibus concordando: «Letare», inquit, «Florentia, postquam es ita grandis quod per terras 
et maria pandis alas, et per infernum tui nominis titulus dilatatur. Inter latrones enim inveni quinque 
tales tuos cives quod inde in mente confundor et in facie verecundor, et tu in honorem maximum 
non ascendis. Sed si prope auroram vera somnia somniantur, tu senties citra modicum tempus id 
quod Pratum, nedum alii, tibi optant. Et si iam esset ipsorum optatum desiderium adimpletum, non 

esset nimium tempestivum; quod utinam iam adesset, ex quo omnino sine dubio esse debet, quia 
quanto magis senuero, tanto magis inde gravabor». Facta ista exclamatione contra suam civitatem, 
yronice iste autor ad nos dirigit verba sua, sic dicens: Nos inde recessimus - subaudi a septima 
malabulgia - et per illas scalas quas nobis fecerant vestigia nostra prius reascendit magister meus, 
me - subaudi debilem - post se trahens. Et sic viam solitariam prosequendo inter acutas silices et 
frusta scopoli pes sine manu non poterat expediri. Tunc dolui, et nunc similiter dolore constringor, 
quando dirigo mentem ad id quod vidi, et magis ingenium nunc refreno quam sim solitus refrenare, 
ad hoc ut non currat sine ducatu virtutis; ita quod si aliqua bona stella seu res melior tribuit michi 
bonum quod ego more invidi, illud datum bonum non auferam michi ipsi. Quare autem ista 
premiserit, subiungendo declarat dicens quod quemadmodum rusticus, quando diebus estivis in 
quibus sol, qui mundum clarificat sua luce, minus absconsam suam faciem nobis tenet, in aliquo 
podio requiescens, videt in vallibus, ubi forte areas et torcularia sua habet noctilucas infinitas; illo 
dum taxat, tempore quo culici musca cedit, ita tot flammis octava bulgia resplendebat, sicut 
perpendi statim quod fui in illa parte unde fundus - subaudi istius bulgie - videbatur. Et sicut ille 
qui se vindicavit cum ursis, videns currum Elye, quando equi se ipsos ad celum fortiter erexerunt, 
ipsum non poterat oculis tantum sequi quod videret aliud quam solam flammam, tanquam 
nubeculam ascendentem; tali re vera modo quelibet anima movet per istam bulgiam se metipsam, 
quia nulla monstrat furtum, et quelibet flamma unum in se continet peccatorem. Ego autem stabam 
supra pontem ad videndum totus inferius reclinatus, intantum quod si ego unum cespitem vel 
scopulum non cepissem, cecidissem inferius, sine spe aliqua inde protinus exeundi. Tunc dux meus 
qui me vidit in tanta mentis solicitudine sic intentum, ait: «Infra ignes quos cernis spiritus sunt 
absconsi; quilibet enim illo se igne circumdat, quo ut conspicis est incensus». Ad quem ego: 
«Magister, audita tua responsione, sum ego magis certificatus; sed iam michi videbatur quod ita 
esset, et tibi dicere iam volebam. Quis est in illo igne qui venit in suo cacumine sic divisus, quod 
videtur surgere de pira in qua Ethyocles cum suo germano - subaudi Polinice - fuit missus?» Et ille 
michi: «Interius», inquit, «ibi Ulixes et Dyomedes puniuntur, et ita vadunt insimul ad vindictam, 
idest ad penam, sicut ad culpam soliti erant ire. Et intra ipsorum flammam planguntur insidie illius, 
scilicet equi, qui fecit portam unde exivit semen nobile Romanorum. Ploratur etiam ibi intus causa 
propter quam Deydamia adhuc condolet de Acchille, et de Palladio pena ibi etiam irrogatur». Ad 
quem ego: «Magister, si infra illas scintillas isti spiritus valent loqui, te rogo et iterum rogo ut istud 
unum meum rogamen a te pro mille rogaminibus acceptetur, ut non facias isto desiderio me 
privatum, quousque flamma veniat huc cornuta; vides enim quod versus eam ex magno desiderio 
me inclino». Et ille michi: «Tua precamina multa laude sunt digna. Idcirco ipsa accepto, sed facias 
quod lingua tua aliquantulum requiescat. Permitte nanque me loqui, quia iam habeo in mente 
conceptum quicquid tu vis, quia forte de tua loquela dedignarentur, eo quod Greci fuerunt». 

vv. 76-142 

Postquam autem flamma illa cornuta ad ipsos applicuit, dicit autor quod Virgilius, captato loco et 
tempore, in ista forma ad illos sua verba direxit: «O vos qui estis in uno igne: si ego de vobis merui 
quando vixi, si de vobis dico merui modicum sive satis, quando in mundo alta carmina fabricavi, non 
vos moveatis, sed unus ex vobis dicat quo ad moriendum per ipsum perditum itum fuit». Tunc maius 
cornu illius antique flamme cepit se ipsam murmurando movere; illo namque dico murmure, quo 
flamma ignis fatigatur a vento. Indeque hac et illae ducendo cachumen, sicut esset lingua que 
loqueretur, iecit vocem foras et ait: «Quando ego recessi a Circe, que me uno anno et plus detinuit 
violenter, ibi prope Caetam, prius quam sic Eneas nominasset eandem, nec dulcedo filii, nec pietas 
senis patris, nec debitus amor qui Penolopen letificare debebat, vincere potuerunt ardorem quem 
habui maxime circa tria, videlicet circa mundum, circa vitia, circaque virtutes, ut ex hiis tribus certam 
experientiam reportarem; sed alto maris pelago me committens, solum cum uno navigio et cum illa 
societate modica a qua nunquam extiti derelictus, utrunque litus usque in Ispaniam et usque in 
Morrocco et insulam Sardorum ac etiam usque alias insulas quas illud mare in circuitu circundat 
aspexi. Ego autem et socii mei eramus veteres atque tardi quando venimus ad illas fauces 
strictas ubi Hercules posuit sua signa, ad hoc ne aliquis ulterius se immittat. Et ibi a manu dextera 
dimisi Sobiliam, a sinistra vero iam dimiseram Sectam. Et tunc sociis loquens dixi: «O fratres, qui 
per centum milia pericula applicuistis ad occidentem, nolite vestrorum sensuum isti tam modice 
vigilie que est de remanentibus experientiam denegare, post solem, mundi sine gente. Considerate 
id quod in vobis extitit seminatum. Non enim facti estis veluti bruta animalia ad vivendum, sed ut 
sequamini intelligentiam et virtutes». Cum ista itaque modica oratione sic meos comites acui ad 
eundum, quod non sine difficultate ipsos postea tenuissem. Et volventes matutino tempore nostram 
proram, de remis fecimus alas volatui temerario, semper sinistro lateri applicando, et tantum 
tenuimus a sinistris litora relinquentes et nos alto pelago committentes, quod de nocte videbamus 
illas stellas que alterum polum undique circumcingunt. Tantumque illud mare meridianum 
sulcavimus quod lunam vidimus extinctam suo lumine quinquies et accensam. Et tunc apparuit nobis 
una montana, que nigra propter sui distantiam videbatur, et visa est michi altitudinis tante fore 
quante meis temporibus aliquam aliam unquam vidi. Quam videntes, fuimus de nostra visione letati. 
Sed tam cito ipsa letitia fuit in merorem et tristitiam commutata, quia de nova terra unus turbo 
exivit, qui in parte anteriori percutiens nostrum lignum, ipsum tribus vicibus cum vertigine giravit 

aquarum, et quarta vice ipsum in circuitu sic girando, puppim sullevando et proram inclinando, 
aquarum fuit voragine deglutitum. Ideo ait in textu: 

«Tre volte 'I fe girar con tutte l'acque; 
a Ia quarta levar Ia poppa in suso, 
et Ia prora ire in giu, com 'altrui piaque, 
infin che 'I mar fu sovra noi richiuso». 

EXPOSITIO LICTERE. 


vv. 1-3 


Godi, Fiorenza, po' che se' si grande, 
che per mare et per terra batti l'ali, 
et per 1'inferno il tu' nome si spandel 

Videns autor in septima malabulgia in qua de latronum nequitia pertractatur tot nobiles 
Florentinos qui suam nobilitatem furti macula macularunt, exclamavit tamen yronice contra patriam 
suam, dicens: «Letare, Florentia, postquam es ita grandis, quod per terras et maria tuas alas 
expandis, et etiam per infernum tui nominis titulus et gloria dilatatur». Quasi dicat: Tu, tuis vitiis et 
corruptionibus terras et maria inficis et corrumpis. Quod autem sit vera ista poetica exclamatio seu 
iusta verius exprobatio, manifeste facti evidentia comprobatur. Ipsi nanque Florentini omnes artes, 
omnes mercantias, omnes monetas, et quod peius est, omnes bonos mores, ubicunque habitant per 
universum orbem falsificant, destruunt, et corrumpunt. Sed quia pena ordinatur ad culpam, ideo 
consequenter dicit quod per infernum nomen Florentie dilatatur. Floc est: universus et totus infernus 
Florentinis noscitur esse plenus. Quod sic in ista comedia probatur: In tertio nanque circulo inferni, 
ut habetur superius VI cantu, ubi de gulosis tractat, est unus Florentinus nomine vere Ciaccus, qui 
in lingua tusca resonat <sus> vel <porcus>. In V vero circulo, ut habetur superius octavo cantu, 
invenit autor inter superbos, invidos, accidiosos, et iracundos, dominum Phylippum Argenti de 
Adimaribus de Florentia. In VI autem circulo, ut in X cantu superius continetur, invenit inter hereticos 
unum cardinalem et duos milites Florentinos, videlicet dominum Attavianum de Ubaldinis, sancte 
Marie in via lata, diaconum cardinalem, dominum Farinatam de Ubertis, et dominum Cavalcantem 
de Cavalcantibus. In VII vero circulo, girone secundo, ubi sunt desperati, invenit unum Florentinum 
de Mozzis, nomine Rucco, qui sibi ipsi de propiis domibus fecit furcas, ut habetur supra cantu XIII. 
In septimo etiam circulo, girone tertio, inter sodomitas, invenit istos similiter Florentinos: Ser 
Brunettum, scilicet olim in philosophia magistrum suum, dominum Andream de Mozzis, episcopum 
Florentinum, ut habetur supra cantu XV et Guidonem Guerra, comitem in Tuscia palatinum, una cum 
domino Teghiaio Aldobrandi de Adimaribus, et domino Iacopo Rusticuccii, ut habetur superius cantu 
XVI. In septimo etiam circulo, girone tertio, inter usurarios invenit istos Florentinos: dominum 
Catellum, militem de Gianfigliazzis; dominum... de Ubriachis; et isti expectabant dominum 
Iohannem Buiamontis, egregium militem florentinum, ut habetur superius cantu XVII. In octavo 
vero circulo, septima malabulgia, invenit inter fures et latrones quinque milites florentinos, videlicet 
dominum Cianfa de Donatis, dominum Angelum de Brunelleschis, dominum Buosum de Abbatibus, 
dominum Puccium Sciancatum, et dominum Franciscum de Cavalcantibus. In octavo etiam circulo, 
malabulgia vero nona, invenit inter scismaticos unum nobilem Florentinum de Lambertis, qui vocatus 
fuit Mosca Lamberti, ut habetur infra cantu XVIII, et unum suum consortem, ipsius dico autoris, qui 
vocatus fuit Geri dei Bello, ut habetur infra cantu scilicet XVIII. In octavo etiam circulo, malabulgia 
vero decima, inter falsatores invenit duos Florentinos maximos falsarios, videlicet Gianni Schicchi 
de Cavalcantibus, ut habetur infra cantu XXX, et magistrum Adamum, qui ad petitionem comitis 
Guidonis et sui fratris comitis Aghinolfi, falsificavit florenos aureos in Romena. In nono vero et ultimo 
circulo inferni, ubi sunt proditores, parte prima Cociti, que dicitur Caina, invenit duos Florentinos, 
Sassolum scilicet de Toschis et Ubertum dictum Camiscione de Pazzis, de valle Arni, qui expectabant 
Carlinum, qui erat etiam de Pazzis de valle Arni. In isto etiam ultimo circulo, parte vero secunda 
Cociti, que dicitur Antenora, invenit duos milites florentinos, scilicet dominum Bocca de Abbatibus 
et dominum Iohannem de Soldaneriis et dominum Rogerium de Ubaldinis, archiepiscopum pisanum. 
Et sic merito habetur in textu: et per Io 'ferno 'I tu' nome si spande. 


vv. 7-9 


Ma se press'al mattin dei ver si sogna, 

Postquam autor sue civitati suisque civibus exprobavit, ponit sub nomine visionis ipsi civitati 
futura pericula imminere, dicens: 

Ma se press'al matin dei ver si sogna, 
tu sentirai, di qua da picciol tempo, 
di que I che Prato, non c'altri, fagogna. 

Propter superbiam enim et arrogantiam Florentinorum, omnes nationes in circuitu habitantes 
Florentie ipsos odiunt et ipsorum destructionem affectant. Sed circa istam particulam tria breviter 
sunt videnda: primum, si est verum quod in aurora vera somnia somnientur; secundum, si vere 
evenit civitati Florentie istud vaticinium quod hic ponitur sub nomine visionis; tertium, quare in 
desiderio destructionis Florentie ponitur singulariter Pratum, cum omnes alie gentes in circuitu 
habitantes ipsi civitati Florentie uniformiter id affectant. Circa primum est sciendum quod, licet 
somnia pro maiori parte sint vana et falsa, que Macrobius Super Somnio Scipionis cum sunt falsa 
insomnia vocat, iuxta illud Virgilii [VI] libro Eneydorum: 

«sed falsa ad celum mittunt insomnia manes», 


et pro maiori parte decipiant somniantem. Unde 
monet poeta: Somnia ne cures, quia solent ledere 
plures. Tamen illa somnia que matutinali tempore, 
idest in aurora, videntur, veritatem continere dicuntur, 
quia illo tempore, cibo et potu digesto, anima corporis 
gravedine non gravatur. Unde Ovidius in libro Fleroum 
ait: 


Nanque sub aurora iam dormitante Lucerna 


Somnia quo cerni tempore vera solent. 


Somnia vero que ante auroram videntur, quia corpus est cibo vel potu gravatum, aut animus 
vadens cubitum erat aliqua gravi cogitatione oppressus, non vera pro maiori parte sed falsa et vana 
esse probantur, ut vult Macrobius super eodem Somnio Scipionis. Et ad hoc potest referri quod 
matutinum tempus quod in Sacra Scriptura dicitur antelucanum, vel quarta vigilia noctis, est 
dedicatum visioni et liberationi ac etiam consolationi sanctorum, unde Exodi XIIII: In vigilia matutina 
respiciens Dominus super castra Egyptiorum, interfecit exercitum eorum et subvertit rotas curruum, 
ferebanturque in profundum. Item in primo libro Regum, XI capitulo: Saul percussit Amon in vigilia 
matutina. Item in Evangelio Mathei, VI capitulo, continetur quod dum navis apostolica multa pericula 
passa fuerit tota nocte, circa quartam vigiliam noctis, idest prope auroram, venit Iesus ad Apostolos 
ambulans supra mare et confortans discipulos pepulit tempestatem. Circa secundum vero est 
sciendum quod civitas florentina, non post multum tempus, ab ista imprecatione autoris passa est 
civiles discordias; unde secute fuerunt ipsis Florentinis incendia, exilia, et conflictus. Circa tertium 
vero est sciendum quod terra Prati semper fuit a Florentinis sicut a matre filia pertractata; nam sicut 
filia parvula sine matre esse vel vivere non valeret, ita Pratenses sine Florentinorum auxilio, subsidio, 
et favore vivere, vel ab imminentibus undique periculis evadere, nunquam possent. Et tamen tanta 
est nequitia florentina quod non solum ipsius deiectionem alie optant gentes, sed etiam ipsum 
Pratum. Ideo ait: di quel che Prato, non c'altri, fagogna, idest desiderat, sive optat. 

Et se gia fosse, non saria per tempo. Quasi dicat: Tantum invalescit Florentinorum nequitia, 
quod si iam puniretur, non esset nimium tempestive. Quod utinam iam istud tempestivum adesset, 
ex quo quin omnino eveniat cessare non potest. Et hoc quare vellem? Non utique ex odio vel vindicta, 
sed quia quanto plus ista sententia differetur, tanto pius efficiatur senex; et quanto plus senuero 
tanto plus cognoscam; et quanto plus cognovero tanto plus ex inde contristabor. 


vv. 13-18 

Noi ci partimo, et su per le scalee 
che n'aven fatt'i borni a scender pria, 
etc. 

Lictera plana est usque ibi: «Io pie sanza Ia man non si spedia». 


vv. 19-24 

Allor mi dolsi, et ora mi ridoglio 
quando drizzo Ia mente a cid ch'i' vidi, 

et piu Io 'ngegno affreno ch'i' non sollio, 

Tractaturus autor de dolosis actibus qui ab ingeniis subtilibus oriuntur, propter que ipsorum 
autores tam atroci tormento in ista octava bulgia puniuntur, sibi et ipsis condolet admirando: ipsis 
quia consideravit et vidit quod tam magni principes et famosi, sicut fuerunt Ulixes et Dyomedes et 
Guido comes de Montefeltro, propter subtilia ipsorum ingenia in dolosos actus et dolosa consilia 
inciderunt: sibi vero, quia formidavit ne suum ingenium, quod erat inter mortales tam splendidum 
et subtile, ad omnia humana et divina opera investiganda, ac etiam exercenda, in similia laberetur. 
Ideo sequitur: 

et piu Io 'ngegno affreno che non soglio, 
perche non corra che virtu noi guidl, 
si che, se stella bona o mllllor cosa 
m'a dato 'I ben, chT stesso nol m'invidi. 

Quasi dicat: Considerata pena istorum, pavore perterritus, magis refreno meum ingenium quam sim 
solitus refrenare; et quod sit illud frenum quo debeat ingenium refrenari declarat cum ait: «perche 
non corra, che virtu nol guidi». Quasi dicat: Virtus est frenum quo debet ingenium regi, duci, ac 
etiam refrenari; et hoc ne, sicut equus lascivus sine sessore et freno, in precipitium dilabatur. Nam 
sine virtute, que secundum Ysidorum est animi habitus nature, decus vite, ratio morum, pietas, 
cultus divinitatis, honor hominis, et eterne beatitudinis meritum, cuius sunt partes quatuor 
principales, que secundum eundem Ysidorum signantur per quatuor flumina paradisi: prudentia 
scilicet, fortitudo, iustitia, et temperantia, omnia dona et omnia data que habemus sive a natura 
sive a Deo, vel vacuantur in nobis vel ipsa operamur in malis. Ideo ait: «si che se stella bona o 
miglior cosa», idest Deus, «m'a dato 'I ben, ch'i' stesso nol m'invidi»; idest illud tale bonum michi 
datum a natura vel Deo, non auferam michi ipsi, more invidi, qui de aliena felicitate tristatur. 

vv. 25-30 

Quale 'I villan c'al pogio si riposa, 
nel tempo che colui che 'I mondo schiara 
Ia faccia sua a noi tien meno ascosa; 
come Ia mosca cede a Ia zanzara, 
vede lucciole giu per Ia vallea, 
forse cola dov'e' vendemmia et ara: 

Volens autor istam octavam bulgiam nobis exemplariter demonstrare, inducit duas 
comparationes, quarum unam accipit a natura et reliquam a Scriptura. Prima est ista: Tempore - 
nanque estivo - illo scilicet tempore quo vel quando sol suam faciem minus nobis tenet absconsam, 
hoc est quando dies maiores sunt, dum rusticus de sero, quando culici musca cedit, in podio residens 
sive monte, videt in vallibus, ubi forte habet vineas vel alia loca culta, illa volatilia parva que 
vulgo lucciule, gramatice vero nocti luce appellantur, ex quibus volatilibus valles undique sunt 
replete - ita vidit istam octavam bulgiam flammis ardentibus sic repletam. Secunda comparatio ista 
est: Legitur enim in libro Regum quod dum Deus vellet Elyam in celum per turbinem elevare, quod 
ipse Elyas, una cum Elyseo discipulo suo, ad Iordanem fluvium devenerunt; ibique Elyas pallium 
suum involvens, cum ipso Iordanis fluenta percussit, et statim facta est via sicca per medium aque 
Iordanis; sicque transeuntes per siccum in loca deserta venerunt. Et tunc ait Elyas ad Heliseum: 
«Ecce dominus vocat me. Postula a me quod vis ut faciam tibi, ante quam tollar a te». Cui Elyseus: 
«Obsecro ut remaneat spiritus tuus duplex in me». Ad quem Elyas: «Rem», inquit, «difficilem 
postulasti. Tamen si videris me quando tollar a te, erit tibi quod petisti; alioquin non erit». Cumque 
per desertum sic pergerent colloquendo, ecce currus igneus quem ducebant equi ignei tanquam 
fulgur de celo descendens, utrunque divisit. Et tunc Elyas ascendit super currum, et sic angelorum 
ministerio ferebatur in celum. Elyseus autem respiciebat in altum; et cum Elyas elongaretur ab ipso, 
et Elyseus nil aliud quam flammam videre valeret, clamabat ad ipsum: «Pater mi, pater mi, currus 
Israel et auriga eius», idest substentator populi atque rector. Tunc Elyas deiecit ei pallium suum; 
quod Elyseus adsummens, scidit vestimenta sua. Et hoc fecit, secundum magistrum ystoriarum, vel 
pro dolore quem habuit de recessu magistri sui, vel ut deinceps non suo sed pallio uteretur Elye. Et 
rediens ad Iordanem, percussit aquas pallio Elie, et non sunt divise aque; quod ideo non sunt divise 
quia, ut dicunt sancti, de sua sanctitate presummens, experiri voluit si spiritus Elie duplex 
requievisset in eo. Sed videns aquas non fuisse divisas, ad humilitatem recurrens, iterum aquas 
clamando percussit. «Ubi», inquit, «est Deus Elye etiam nunc?» Et tunc divise sunt aque, siccoque 
pede transivit. Quod videntes, filii prophetarum qui erant in ripa Iordanis dixerunt: «Requievit 
spiritus Elye super Elyseum», et occurrentes adoraverunt eum. Cumque discederet a Iordane et 
ascenderet in Bethel, et ecce XLII pueri illudebant ei dicentes: «Ascende, calve». Qui maledixit eis 
in nomine Domini, idest per nomen Domini, vel invocato nomine Domini. Ad cuius vocem egressi 
sunt duo ursi de saltu, idest de silva, qui devoraverunt eos. 

Vult itaque dicere autor quod, sicut tempore estivo, quando musca cedit culici, valles noctilucis 
plene sunt, ita est ista octava bulgia plena flammis. Et sicut Elyseus, qui se vindicavit cum ursis 
quando suus magister in curru igneo portabatur in celum, non videbat ipsum magistrum, sed 
solummodo flammam currus, ita ipse in ista bulgia animam aliquam non videbat, sed solummodo 

flammas quibus erant anime sic velate: come Ia mosca cede, idest dat locum, a /a zanzara, idest 
culici, vede lucciole, idest noctilucas. Noctiluca enim est modica bestiola multipes et alata, in tenebris 
lucet ut candela, et maxime ex parte posteriori; manus tangentis inficit, et lucem odit, quamvis in 
tenebris luceat. Que quidem ex corruptione spicarum frumenti dicitur generari; et 
vulgo lucciola dicitur, quasi <parva lux>; latine vero noctiluca, quia nocte lucet. Culex vero est 
musca modica, ex resolutione vaporis putridi generata, que ex continua alarum in aere replicatione 
strepitum generat. Dicitur autem culex ab aculeo, eo quod sanguinem sugit. Habet enim in ore 
quandam fistulam admodum stimuli, qua carnem terebrat ut sanguinem bibat, sicut dicit Ysidorus, 
et reputatur inter volatilia sicut apis. Musca autem ex cadaveribus et exalationibus generatur. Sed 
nota quod sex sunt genera minutorum animalium que vel ex cadaveribus vel ex humoribus nasci 
solent; quedam enim ex exalationibus prodiuntur, ut bibiones ex vino, et papiliones ex aqua; 
quedam ex corruptione humorum, ut vermes in puteis et cisternis; quedam ex cadaveribus, ut apes 
ex iuvencis et scrabrones ex equis. Unde Ovidius XV libro Meth.: «Pressus humo bellator equus 
scrabronis origo». Quedam ex corruptione lignorum, ut terodones; quedam ex corruptione herbarum, 
ut brucus; quedam vero ex corruptione fructuum, ut gurguliones ex fabis. 


vv. 40-42 

tal si move ciascuna per Ia gola 
dei foco, che nessuna mostra 'I furto, 
et ogni fiamma un peccator invola. 

Dicit hic autor quod quelibet flamma infra se unum continet peccatorem, et nulla ostendit 
furtum, idest nulla flamma demonstrat id quod continet intra se. Sed hic oritur questio, quomodo 
scilicet anima possit in flammis comburi et non consumi. Huic autem questioni respondit beatus 
Augustinus in libro De Civitate Dei, ostendens per quinque exempla quod anima potest in igne 
comburi et non consumi. Et primo exemplo vermium, dicens: nonnullum genus vermium in aquarum 
calidarum scaturigine reperitur, quarum fervorem nemo impune contractat. Illi autem non solum ibi 
sunt sine ulla lesione, sed extra non possunt vivere. Secundo exemplo montium Sicilie dicens: 
Notissimi montes Sicilie qui tanta temporis vetustate usque nunc flammis estuant et integri 
perseverant, satis ydonei testes sunt non omne quod ardet consumi. Tertio exemplo carbonum, qui 
ignis operatione sic fiunt incorruptibiles, ut in terra humida suffossi, dum essent ligna putrescerent, 
modo facti carbones corrumpi non possunt. Quarto exemplo pavonum; quis, inquit, nisi Deus dedit 
carni pavonis mortui non putrescere? Et narrat ibi, quod dum semel hec avis cocta sibi fuisset oblata, 
de pectore eius usque ad annum servari mandavit, et nullam lesionem incurrit, nisi quod 
aliquantulum corpulentie siccioris et contractionis fuit. Quinto exemplo salamandre dicens, sicut 
dixerunt qui de naturis animalium curiosius indagarunt: salamandra in ignibus vivit, de cuius etiam 
pellibus fiunt corigie pretiose que, dum sunt vetustate consumte, si proiciantur in ignem ex veteribus 
fiunt nove. Patet ergo per ista exempla que posuit Augustinus quod non omne quod ardet consumitur 
in ardore. 

Io stava sovra 'I ponte a veder surto. Surto, idest supra foveam in ponte suspensus, manibus 
innissus, sicut navis in portu vel mari iactis ancoris stat innixa; que, nisi essent anchore, a ventis 
seu fluctibus iactaretur. Simili modo, nisi autor uni scopulo pontis fortiter adhesisset, in foveam 
cecidisset, dato quod aliquis ipsum minime impulisset. Ideo sequitur: 


vv. 43-45 

si che s'i' non avesse un ronchion preso, 
caduto sarei giu sanz'esser urto. 

Urto est vocabulum Alamannorum, et tantum sonat quantum <impulsus> vel <percussus> 
sive <proiectus>. Deinde sequitur: 


vv. 46-54 

E 'I duca, che mi vide tanto atteso. Lictera plana est usque ibi: 

et gia voleva dirti: 

chi e 'n quel foco che vien si diviso 

di sopra, che par surger de Ia pira 

ove Ethiocle coi fratel fu miso? 

Cum autor ad considerationem istius octave bulgie totus esset intentus, vidit quandam 
flammam que in suo culmine non unita, sicut alie, sed divisa et quasi bifurcata singulariter incedebat. 
Unde admirans ait ad Virgilium: «Quis est in illo igne qui venit superius sic divisus, quod videtur 

surgere de pira in qua Ethyocles cum suo germano insimul fuit missus?» Pira vero proprie dicebatur 
illud obsequium quod corporibus fiebat antiquis. Mos enim antiquorum erat defunctorum corpora 
igne cremare, et illud tale obsequium <pira> dicebatur, a pyr quod est <ignis>. Et quanto erat 
maior et nobilior ille qui cremabatur, tanto eius pira maior et solennior parabatur. Et quantum 
flamma nobilium ascendebat in altum, tantum eius sepultura fabricabatur in conum, ut ipsius pyre 
altitudinem demonstraret; sicut adhuc in sepulcris apparet usque hodie fundatorum alme urbis 
Romuli atque Remi. Isto itaque modo thebanorum regum corpora, Ethyoclis scilicet et Polinicis, 
cremata fuerunt; quorum pyra in suo apice divisa fuisse scribitur a poetis. Ad quorum omnium 
evidentiam, est sciendum quod in regno thebano fuit quidam rex nomine Edippus, qui ab infernalibus 
furiis agitatus, patrem suum Layum ignoranter, ut dicitur, interfecit, matrem suam Iocastam 
incestavit, et ex ea duos filios Ethioclem et Polinicem generavit. Qui tandem dolore et confusione 
confossus, sibi ipsi oculos extirpavit et in gremium illius que erat mater et uxor iracunde proiecit. 
Cum vero in tenebris sua furiosa fata ploraret, filii non ut patrem et senem eundem venerabantur, 
sed ipsum tanquam monstrum aliquod infernale iniuriosis verbis et factis detestabilibus abhorrebant. 
Unde ipse Thesiphonem invocans, ipsam lacrimosis precibus exoravit ut inter suos filios talem 
discordiam seminaret, quod ipsi se ambos occiderent et regnum deficeret Thebanorum. Cuius preces 
illa furia infernalis exaudiens, tantam inter fratres discordiam seminavit, quod inter se annua imperia 
taliter diviserunt, quod uno ipsorum regnante alter a regno voluntarie exularet. 

Cum ergo talibus pactis ordinatis atque sancitis, Ethyocles regni gubernacula suscepisset, 
Polinices ex condicto exulavit a regno. Cum autem sic exui a patria per Greciam vagaretur, ad 
regnum devenit mitis Adrasti. Iste autem Adrastus mascula prole carens duas filias pulcherrimas 
possidebat. Cui Apollo deus suus obscura prophetia predixit, quod ipse duos erat generos habiturus 
setigerum, scilicet suem et fulvum coma leonem. Policines igitur dum regnum intraret Adrasti, 
contigit ipsam civitatem intrare de sero, et non inveniens hospitium, ad curiam regis accessit. Et 
subter cameram regis intrans, que omnibus transeuntibus liberum et apertum prebebat ingressum, 
se posuit ad pausandum. Et ecce de regno Calydonie Tydeus fugiens, quia fratrem suum occiderat, 
coopertus pelle aprina, ipsa eadem nocte dictam logiam subintravit. Cum autem sic ambo in dicta 
logia convenissent, accidit ut de loco dormiendi ab invicem dissentirent. Qua propter cum ad 
iniuriosa verba et tandem ad feda vulnera devenissent, rex Adrastus eorum clamoribus excitatus 
ipsos vocari mandavit, et videns Polinicem pelle leonina et Tydeum pelle aprina vestitum, intellexit 
oracula dei sui. Unde ipsos interrogans qui essent, unde venissent, et ad quid preliati fuissent, audita 
ipsorum regali progenie et quare quilibet ipsorum a sua patria exularet, ipsos benigne recepit et 
suas filias Deiphylem et Argiam ipsis tradidit in uxores. Cum vero annus dominationis Ethioclis 
completus fuisset, quo sceptra regni ad manus Polinicis redire debebant, Ethyocles ipsa fratri 
protinus denegavit. Qua de re indignatus Adrastus, Grecorum regum auxilia convocavit et civitatem 
thebanam septem regalibus exercitibus circundedit. In qua obsidione postquam Amphyoraus fuit 
absortus a terra, Capaneus fulminatus a Iove, Ipomedon submersus in fluvio, Tydeus occisus a 
Menalippo, et Parthonopeus occisus in campo, et de septem regibus non nisi duo remansissent, 
Policenes videlicet et Adrastus, placuit finaliter tam obsidentibus quam obsessis ut illi duo germani, 
propter quos erat orta discordia et propter quam discordiam tot reges et populi erant mortui, 
singulari duello bellare deberent. Unde isti duo, Policenes et Ethyocles, furiali face accensi, ad 
invicem dimicarunt et se ipsos mutuis vulneribus occiderunt. Cum autem ipsorum corpora posita in 
una pira fuissent, statim flamma in suo apice est divisa, innuens atque monstrans divisionem que 
in ipsorum pectoribus vivendo regnarat. 

Hanc autem hystoriam eleganter describit Statius, poeta nobilis tholosanus, in libro qui dicitur 
Thebaydos, in cuius principio promittit devenire ad hunc finem: qualiter scilicet flamme in morte 
istorum divise fuerunt, et qualiter urbs thebana cum aliis adiacentibus propter istorum mortem 
vacuate fuerunt. Statius: 

Intendo fraternas acies flammasque rebelles 
Seditione rogi, tumulisque carentia regum, 
funera et egestas alternis mortibus urbes. 

Exemplificat igitur autor et dicit quod, quemadmodum flamma sepulcralis duorum regum 
Thebanorum divisa fuit in duo, ita ista flamma de qua hic loquitur divisa in duo similiter veniebat. 
Ideo ait Virgilio: «Quis est in illo foco qui in sui summitate venit ita divisus, quod videtur surgere de 
pyra in qua Etyocles cum suo fratre Polinice fuit missus?» Cui Virgilius respondit: 


vv. 55-57 


«La entro si martira 

Ulixe et Diomede, et cosi 'nseme 

a Ia vendetta corron com'a l'ira»; 

Isti enim duo qui sunt in hac flamma coniuncti, unus fuit Ulixes et alter Dyomedes, ambo reges 
et principes Arginorum, qui in hoc mundo summa prudentia, ingenio, facundia, et astutia viguerunt; 
sed ipsis virtutibus usi semper in malo et dolo fuerunt. Unde sicut in fallaciis atque dolis in hac vita 
coniuncti fuerunt, ita in inferno, ubi puniuntur, insimul coniunguntur. Quod autem in vita in omnibus 

agendis fuerint copulati, demonstrat ipse Ulixes in oratione quam fecit contra Aiacem pro armis 
Achillis. In qua oratione, sicut scribit Ovidius, XIII libro Meth., consedentibus ducibus et vulgi stante 
corona, inter alia de societate Diomedis sic ait ipse Ulixes: 

At sua Titides mecum communicat acta, 

Me probat et socio semper confidit Ulixe. 

Fuerunt enim isti duo in omnibus rebus coniuncti, et maxime in quinque, sine quibus troiana 
civitas capi non poterat a Pelasgis. Fatatum nanque fuerat Grecis quod Troyam nunquam possent 
obsidione vel prelio obtinere, nisi ista quinque que sequuntur solicite procurarent: Primum, ut 
Achilles, Pellei filius atque Thetis, quem mater occulte celaverat, veniret ad Troyam cum Hectore 
pugnaturus. Secundum, ut de templo Palladis quod erat in arce troiana Palladium asportarent. 
Tertium, ut sagittas Herculis cum quibus centaurus et alia monstra devicerat, que quidem sagitte 
cum ipso Hercule erant sepulte, et cuius sepulcrum nullus sciebat nisi filius ipsius Herculis, qui a suo 
patre habuerat in mandatis ut nunquam suum corpus alicui revelaret, Greci secum in obsidione 
haberent. Quartum, ut de pulvere corporis Laumedontis, regis Troye, quod erat sepultum supra 
portam troyanam, que dicebatur Cea, habere studerent. Quintum, ut equos Resi regis a pabulo terre 
troyane et ab aquatione Xanti fluvii removerent, quia de eis fatatum fuerat quod si pabula Troye 
gustarent et in fluvio Xanto potarent, nunquam Greci de Troianis victoriam habere valerent. Ulixes 
autem et Dyomedes ipsorum doloso ingenio et Acchillem invenerunt, et Palladium abstulerunt, et 
sagittas Herculis effoderunt, et de pulvere sepulcri Laumedontis habuerunt, et equos Resi a pabulo 
terre troiane et a potatione Xanti prohibuerunt. Hanc autem ultimam ystoriam primo libro 
Eneydorum dicit Virgilius Eneam in templo Iunonis aput Cartaginem vidisse depictam, dicens: 

Nec procul Resi niveis temptoria velis 
Agnoscit lacrimans, primo que prodita somno 
Tydides multa vastabat cede cruentus, 

Ardentesque avertit equos castraque prius quam 
pabula gustassent Troye, Xanctumque bibissent. 

vv. 58-60 

et dentro da Ia lor fiamma si geme 
Taguato dei caval che fe Ia porta 
ond'usci de' Romani il genti I seme. 

Postquam autor posuit in generali dolosa istorum duorum regum ingenia, propter que in 
flammis ardentibus sunt reclusi, nunc ad particulares dolositates ipsorum et fallacias se convertit. 
Et ponit maxime tria ipsorum dolosa ingenia: Primum fuit ille equus ligneus qui fecit portam de qua 
exivit semen nobile Romanorum; quia per fracturam Troyanorum murorum, que facta fuit ut ille 
dolosus equus introduceretur in arcem, exivit Eneas, qui hic Romanorum semen nobile appellatur, 
de quo equo et de quibus insidiis require infra, malabulgia decima, cantu XXX, in ystoria scilicet 
Synonis. Sed antequam ad alia procedamus, videamus utrum verum sit quod Eneas fuerit semen 
unde orti sunt Romani. Et videtur quod non. Nam ante adventum Enee in Ytaliam, in illis montibus 
ubi postea fuit Roma, multe habitationes fuerunt, sicut per multos veridicos patet autores. In uno 
enim illorum septem montium quos Roma nunc uno muro circumdat habitavit Ianus, primus rex 
Ytalie; in quo monte fecit quandam civitatem parvam, quam a suo nomine Ianniculum appellavit; 
qui quidem mons postea usque in hodiernum diem Ianniculus appellatur. Et ista est prima habitatio 
que facta fuit in illis partibus ubi nunc Roma est. De qua edificatione ait Macrobius in libro De 
Saturnalibus: regionem istam que nunc vocatur Ytalia, regno Ianus obtinuit, et Ianniculum oppidum 
vocitavit; qui Ianus geminam dicitur faciem habuisse, ut que ante et que post tergum essent 
intueretur. Quod procul dubio ad prudentiam regis et solertiam referendum est, eo quod et preterita 
nosset et futura prospiceret. Regnante itaque in Ytalia Iano, Saturnus rex Cretensis, expulsus a filio 
suo Iove, in navi onusta frumento applicuit ad litora que hodie Romanorum litora appellantur. Quem 
Ianus benigne recepit hospitio; et ut ait idem Macrobius, Saturnus docuit ipsum Ianum peritiam 
ruris. Propter quod beneficium ipsum Saturnum Ianus in regni consortem excepit, monetamque ob 
reverentiam Saturni signavit. Nam ex una parte monete erat navis ipsius Saturni, et ex alia caput 
Iani. Hic igitur Saturnus, postquam docuit Ianum terram serere, vineas plantare, et homines civiliter 
habitare, in uno monte quandam parvam civitatem edificavit quam a suo nomine Saturnium, et quia 
securus ibi latuit locum Latium appellavit, eo quod tutus ab armis filii latuisset in eo. Unde Ytalia 
aliquando dicitur Saturnia, aliquando Latium; ante cuius Saturni adventum homines bestialiter ut 
fere vivebant. Mortuo vero Iano, Saturnus solus regnavit in Latio, idest in Ytalia. Post quem 
destructis Ianniculo et Saturnio, regnavit Faunus, qui pro deo Lucorum et Nemorium est postea ab 
Ytalicis consecratus. Post Faunum vero regnavit Picus, quem Circe filia solis potentibus herbis 
mutavit in pycum. Post Picum autem regnavit Latinus, pater Lavinie. Huius autem Latini temporibus 
Evander rex Archadie fataliter a regno suo depulsus, cum matre sua Carmente, que licteras latinas 
invenit, ut superius dictum est, et cum filio suo Pallante, ad partes ubi nunc Roma est, fato devenit. 
Et in uno illorum septem montium quandam civitatem parvam fecit, quam a nomine filii sui 
Pallanteum denominavit, ipsis duabus civitatibus a Iano et Saturno constructis primitus iam 
destructis; qui quidem mons semper postea mons Palatinus dictus est. In alio vero monte, ex 
opposito Palatini qui nunc dicitur Palatinus, habitabat tunc temporis latro Cachus, quem finitimas 

regiones et gentes igne ferroque vastantem, Hercules interfecit. Hiis autem temporibus Eneas, filius 
Anchisis, a Troia discedens, postquam fuit diu ob iram seve Iunonis per mare iactatus, ad istum 
Evandrum in monte applicuit Palatino. Cui Evander ostendit loca et montes ubi nunc Roma est, ut 
octavo Eneydorum scribit Virgilius in hunc modum: 

Tunc rex Evander Romane conditor arcis: 


- ait ad Eneam - 


«Hec nemora indigene Fauni Nimpheque tenebant 


Gensque virum truncis et duro robore nata. 


Quibus neque mos neque cultus erat, nec iungere 
tauros, 


Sed rami atque asper victu venatus alebat. 


Primus ab ethereo venit Saturnus Olimpo, 


Arma Iovis fugiens et regnis exui ademptis. 


Is genus indocile ac dispersum montibus altis 


Composuit, legesque dedit, Latiumque vocari 


Maluit; his quoniam latuisset tutus in horis. 


Aurea que perhibent illo sub rege fuere 


Secula: sic placida populos in pace regebat, 


Deterior donec paulatim ac decolor etas 


Et belli rabies et amor successit habendi». 


Post hec ait: 


Me pulsum patria pelagique extrema sequentem, 

Fortuna omnipotens et ineluctabile fatum 


Hiis posuere locis, matrisque egere tremenda, 


Carmentis Nimphe monita et deus autor Apollo. 


Hinc ad Tarpeam sedem et Capitolia ducit, 


Aurea nunc, olim silvestribus horrida dumis. 


Post hec ostendit Evander Enee civitateculas Iani et Saturni iam dirutas et destructas, dicens: 
Hec duo preterea disiectis oppida muris. 

Reliquias veterumque vides monumenta virorum. 

Hanc Ianus pater, hanc Saturnus condidit urbem; 

Ianiculum huic, illi fuerat Saturnia nomen. 

Eneas autem, postquam applicuit ad Evandrum contra Latinum et Turnum, quia ipsum de 
Ytalia pellere festinabant, bella movit. Quibus bellis victoriose sedatis, Laviniam in uxorem accepit, 
et quandam civitatem ipsius Latini que adhuc superest, in melius restaurans, a nomine uxoris 
Lavinium appellavit. Mortuo vero Enea, Ascanius filius eius ex uxore Creusa, nolens cum noverca in 
Lavinio habitare, ab ea discessit et in monte Albano condidit Magnam Albam. Lavinia vero, mortuo 
viro suo, Enea gravida remansit, que casu in silva filium parturivit. Hic dictus est Silvius postumus; 
Silvius quia natus in silvis, postumus vero, quia post mortem patris natus est. Hunc Silvium 
postumum Ascanius, frater eius ex patre, regni reliquit heredem adhuc parvulo filio suo Iulio vivente, 
a quo Iuliorum familia et originem traxit et nomen. Post Silvium postumum regnavit Silvius Latinus. 
Post Silvium Latinum regnavit Silvius Eneas. Post Silvium Eneam regnavit Silvius Alba. Post Silvium 
Albam regnavit Silvius Athis. Post Silvium Athim regnavit Silvius Capis. Post Silvium Capim regnavit 
Silvius Carpentus. Post Silvium Carpentum regnavit Silvius Tiberinus, a quo fluvius Romanorum 
dictus est Tiberis, qui prius Albula dicebatur. Post Silvium Tiberinum regnavit Silvius Agrippa. Post 
Silvium Agrippam regnavit Silvius Aremulus. Post Silvium Aremulum regnavit Silvius Aventinus, a 
quo unus ex septem montibus urbis dicitur Aventinus. Post Silvium Aventinum regnavit Silvius 
Procas. Post Silvium Procam regnaverunt duo germani, Munitor et Amulius. Sed Amulius fratrem 
suum Munitorem vinculavit, Lausum, filium eius, trucidavit, et Yliam virginem vestalem effecit. Ylia 
vero a Marte corrupta duos filios Remum et Romulum parturivit; qui facti adulti Amulum 
interfecerunt, Arnum de carcere extraxerunt, et Romam in monte Palatino fundaverunt. 

Queritur ergo, cum multe habitationes ante quam Roma esset in illis partibus facte sint, quare 
potius vocatur Eneas semen Romanorum quam alii reges superius nominati? Respondeo, salvo 
meliori iudicio, licet Ianus et Saturnus per longum tempus ante adventum Enee in illis partibus ubi 
postea Roma facta est habitaverint, et habitationes ibi fecerint superius nominatas, tamen illo 
tempore quo Romulus urbem fundavit nulla vestigia illarum edificationum protinus ibi erant. Nec ad 
compositionem urbis aliquis de stirpe Iani vel Saturni cum Romulo fuit. Progenies autem Evandri, 
idest gens Archadie, una cum Romulo urbem Romanam edificavit, et proprie in illo loco et monte 
ubi prius ipse Evander Pallanteum edificavit, et in quo Eneam suscepit hospitio. Et ista est causa 
quare Evander, rex Archadie, Romane arcis conditor appellatur, iuxta illud Virgilii: 

Tunc pater Evander Romane conditor arcis. 

Eneas itaque, cum de semine suo nati sint Romulus atque Remus, qui fuerunt principia 
Romanorum, dicitur hic ab autore fuisse semen ex quo nati sunt Romani. Et ideo Salustius bene ait: 
Urbem Romam, sicuti ego accepi, condiderunt Troyani et cum hiis aborigines, ides Archades, qui 
prius ibi habitaverant. Iustinianus etiam imperator dicit in legibus quod quemadmodum omnes 
imperatores romani a primo Cesare Cesares appellantur, ita ab Enea omnes possent et deberent 
imperatores Eneades non immerito appellari. Quod autem Romulus ipsam fundaverit et suo nomine 
appellaverit, nullus ambigit. Unde Valerius, libro quinto, capitulo de ingratis: Urbis nostre parentem, 
senatus in amplissimo dignitatis gradu ab eo collocatus in curia, laceravit. Nec duxit nephas civitam 
adimere qui eternum romano imperio spiritum ingeneraverat. Et sic patet de primo doloso istorum 
duorum regum ingenio, quo operante facta fuit in Troya illa porta unde exivit semen nobile 
Romanorum. Nam Eneas fuit semen ex quo ortum est regnum Albanorum et imperium Romanorum. 
Et hoc est quod Virgilius ait primo libro Eneydorum, ubi loquitur de Enea: 

Genus unde Latinum 

Albanique patres atque alte menie Rome. 

Et duodecimo: 


Hinc pater Eneas Romane stirpis origo. 


Et iuxta Ascanius, magne spes altera Rome. 


Propter quod dicitur in textu: 


et dentro da ia lor fiamma si geme 


faguato dei cava! che fe Ia porta 


ond'usd dei Romani ii gentil seme. 


vv. 61-63 

Secundum vero dolosum ingenium propter quod isti damnantur tangitur ibi: 

Piangevis'entro l'arte per che, morta, 

Dyademia aneor si duol d'Achille, 

Propter dolosa enim istorum duorum regum ingenia, fuit separatus Achilles a Dyademia, 
propter quam separationem ipsa Dyademia mortua adhuc condolet de Achille. Nam antiquorum 
opinio fuit quod amores, et maxime immaturi, descendant cum ipsis amatoribus in infernum. Unde 
narrat Titus Livius, Ab Urbe Condita, libro primo, quod cum quidam Romanus quendam Albanum 
militem cui soror sua fuerat desponsata in prelio occidisset, et ipsius occisi Albani paludamentum 
quod confecerat sponsa sua in humeris suis ob victoriam reportaret, per portam Capenam intrans 
in urbem sororem obviam habuit ... Que cognito paludamento sponsi... oblita gloriosa victoria fratris 
crines solvit, et voces querulas et lacrimosa suspiria pro morte sponsi amarissime fundere cepit. 
Quod cum frater advertit, stricto gladio in ipsam ruens ipsamque perimens ait: «Abi hinc cum 
immaturo amore ad sponsum tuum. Sic eat quicunque romanum lugebit hostem». Dyademia itaque 
cum amore immaturo descenderit ad inferna, adhuc dolet de Achille. Cuius historia breviter ista est: 
Achilles enim, filius Pellei et Thetis, statim quod annos pueriles exivit, traditus fuit Chironi magistro 
militum Thesalie, ut artem addisceret militandi. Unde dicitur supra, cantu XII, ibi: 

Et quel di mezzo, c'al petto si mira, 
e ii gran Chirone, ii qual nudri Acchille: 

Illo autem tempore quo a Chirone nutriebatur Acchilles, Paris filius Priami, regis Troye, 
Helenam reginam Grecorum rapuit et raptam in patriam asportavit. Sed dum Thetis, mater Achillis, 
per artem magicam in qua plurimum docta erat, et in qua arte antique mulieres spetialiter nobiles 
insudabant, cognovisset quod per raptum Helene Troia debebat cum detrimento sui filii concremari, 
ivit ad Chironem ut filium absconderet a Pelasgis. Et cum pervenisset ad Chironem, ecce Achilles 
venatu rediens duos leuncolos gestabat in ulnis, quorum matrem prius interfecerat cum sagiptis. 
Qui ut matrem vidit, proiectis leunculis, sue genitricis irruit in amplexus. Mater autem, celebrato 
magno gaudio cum Acchille, duxit in partem Chironem dixitque ei: «Ego video per artem meam 
multa pericula isti meo filio imminere. Unde proposui in mente mea ipsum ad partes longinquas 
quantotius transportare». Et, sero veniente, dedit regina filio et omnibus sociis eius poculum 
opiatum. Media vero nocte vocato solo Chirone accepit filium dormientem et ipsum ad mare 
portantes in naviculam posuerunt. Mater autem, dimisso in terra Chirone filium, ad quandam 
insulam que vocatur Schiro transfretando portavit. In hac itaque insula regnabat quidam rex, nomine 
Licomedes, qui erat valde senex, vel, ut alii dicunt, dicebatur Lahertes, forte erat binominis, qui 
mascula prole carens tres filias pulcerrimas possidebat, quarum maior vocabatur Dyademia. Cum 
autem Thetis ad istam insulam pervenisset, in quodam templo filium collocavit, et expergefactus 
Acchilles tanta ipsum admiratio mox invasit, non videns Chironem magistrum necque socios 
predilectos, quod matrem cognoscere vix valebat. In isto vero templo regina filium induit muliebribus 
indumentis et ipsum tanquam filiam feminam regi studuit commendare, ut cum filiabus suis tanquam 
femina aleretur. 

Cum autem in ista insula sic esset Acchilles absconsus, Greci cum mille navibus in insulam 
Aulidem contra Troyam congregati fuerunt. Et factis sacrificiis diis ipsorum, habuerunt ab ipsis 
oraculis in responsum quod nisi Acchilles, Pellei filius atque Thetis, una cum ipsis Grecis, veniret ad 
Troyam, nunquam de fortissimo Hectore forent victoriam habituri. Tunc Greci sine mora pro Acchille 
solennes nuntios in Thesaliam destinarunt. Sed cum necque in domo patris, necque cum suo 
magistro Chirone fuisset inventus, ad persuasionem Prothesilai Calcas invocato demone, dixit ipsum 
Achillem in insulam Schiro a matre fuisse absconsum. Qua propter isti duo reges, Dyomedes scilicet 
et Ulixes, ad ipsum inquirendum cum multis muliebribus ornamentis ac etiam militaribus sunt 
profecti. Achilles autem, dum sic in habitu puellari inter regis filias versaretur, amore ipsius 
Dyademie ardescens, cum ipsa violenter concubuit et ex ea filium habuit nomine Pyrrum; qui post 
mortem patris ad obsidionem Troyanam accessit, et in vindictam dicti sui patris, Polixenam, filiam 
regis Priami, supra tumulum ipsius Achillis crudeliter immolavit. De qua immolatione habes supra, 
cantu XII. Venientes vero Ulixes et Dyomedes ad regem Lahertem seu potius Lichomedem, oratores 
Grecorum se esse dixerunt. Rex autem ipsos benigne recepit, et facto eis solenne convivio, fecit 
venire coram ipsis filias cum Acchille, coram quibus astutus Ulixes fecit expandi omnia genera 
ornamentorum muliebrium, ut unaqueque caperet id quod vellet. Et ex una parte fecit poni arma 
militaria, mirabiliter adornata. Ille autem puelle acceperunt muliebria ornamenta. Sed Achilles, ut 
vidit arma, virilem animum intra vestimenta feminea continere non potuit; sed ad arma manus 
extendens, fuit cognitus ab Ulixe. Ibique illico, depositis femineis vestimentis, virum se esse asseruit, 
et arma suscipiens, cum istis duobus regibus ad Grecorum exercitum festinavit. Dyademia vero, se 
videns suo amore privatam, se ipsam, ut dicitur, interfecit. Et ista est secunda causa quare isti duo, 
Dyomedes scilicet et Ulixes, in ista bulgia collocantur. 

Tertium vero ipsorum dolosum ingenium tangitur ibi: 
et dei Palladio pena vi si porta. 

Ystoria Palladii ista est: Ylus enim rex Troye in ipsa Troya quandam arcem edificavit, quam 
Ylium, sive Ylion, a suo nomine appellavit. In ipsa autem arce magnum et venerabile templum Palladi 
dedicavit. Quo templo completo, quoddam celeste signum de celis in ipsum templum dicitur 
advenisse. Nam quedam ymago lignea, que cuius generis ligni foret nunquam potuit humana 
mortalium industria reperire, de celo veniens post altare parieti se affixit; que quidem celestis ymago 
Palladium dicebatur. De quo Palladio quidam augur et vates Troyanorum cui nomen Menetes 
consultus, tale fertur ipsis Troyanis dedisse responsum: «Servate, o Troiani, diligenti custodia quod 
vobis de celestibus est transmissum. Quia quousque istud Palladium procurabitis custodire, 
nunquam civitas ista ab aliquibus hostibus capi poterit vel comburi». Qua propter, istud Palladium 
fuit semper ab ipsis Troyanis sacra religione servatum et diligenti custodia custoditum. Sed tempore 
quo Grecorum exercitus civitatem ipsam Troyanam potenter obsedit, decimo anno obsidionis 
eiusdem Ulixes astutus et furtis assuetus, auxilio Anthenoris Troyani secreto Troiam de nocte intravit, 
et sacerdoti in cuius singulari custodia erat ipsum Palladium assignatum, magno auri pondere 
elargito, ipsius Palladii effigiem consentiente dicto Anthenore sacrilego dolo cepit, et ad Grecorum 
exercitum transportavit. De hoc Palladio, quo modo venerit de celo et quomodo consultus sacerdos 
responderit, ait Ovidius in VI libro Faustorum: 

Menia Dardanides nuper nova fecerat Ylus; 

Ylus adhuc Asie dives habebat opes; 

Creditur armifere signum celeste Mlnerve, 

Urbis in Yliace desiluisse iugo. 

Consulitur Menetes, lucoque obscurus in illo, 

Is non mentito reddidit ore sonos. 

<Etheream servate deam, servabitis urbem, 

Imperium secum transferet illa loci>. 

Servat, et inclusam summa tenet Ylus in arce, 

Curaque ad heredem Laumedonta venit. 

Sub Priamo servata parum. 

Servata parum dicit sub Priamo, quia suo tempore Ulixes ipsam Minerve effigiem est furatus. 

vv. 64-69 

«S'e' posson dentro da quelle faville 
parlar,» diss'io, «maestro, assa i ten prego 
et riprego, che 'I prego vaglia mille, 
che non mi facci dell'attender nego 
fin che Ia flamma cornuta qua vegna; 
vedi che dei disio ver lei mi piegol» 

Verba sunt Dantis ad Virgilium in quibus ipsum rogat ut si illi duo principes, Dyomedes videlicet 
et Ulixes, possunt in illis flammis loqui, quod sibi concedat ut illos audiat colloquentes. 


vv. 70-75 

Cui Virgilius ait: 

«La tua preghiera e degna 
di molta Ioda, et io pero l'accetto; 
ma fa che la tua lingua si sostegna. 


Lictera plana est. 


Lascia paria r a me ch'i' 6 concetto 


cid che tu vuoi»; 


Hic ostenditur in verbis Virgilii quod homo sapiens suo subtili ingenio corda penetrat aliorum, 
dum ex signis que foris apparent considerat ea que interius sunt sepulta. Nam sicut ex fumo 
manifestatur ignis, licet non videatur, ita ex quibusdam signis manifestatur cor, quod quidem videri 
non potest. Ideo Philosophus dicit quod voces sunt note earum que sunt in anima passionum. Et 
quia Dantes ostendit per signa extrinseca magnum desiderium loquendi cum illis, ideo Virgilius 
statim fuit ymaginatus quid petere vellet illis. Ideo ait: 

Lascia paria r a me, chT 6 concetto 
cid che tu vuoi; 

Et causam propter quam non vult ut ipse Dantes loquatur cum illis assignat, dicens: ch'ei 
sarebbero schivi, idest quia forte dedignarentur loqui tecum quia fuerunt Greci, et tu ignoras protinus 
linguam grecam. Tante enim autoritatis fuit antiquitus lingua greca, et spetialiter ante Romam, quod 
Greci nolebant respondere nisi loquentibus ipsam linguam. Quam maiestatem secuti postea sunt 
Romani. Nam subiugato universo, orbe terrarum statuerunt ipsi Romani ut nullus ambaxiator seu 
alia que vis persona in ipsorum consilio sive cetu nisi ytalice loqueretur. Et nichilominus semper fuit 
lingua greca aput Italicos in honorem. Nam omnes quasi libros latinos ipsi autores latini grecis titulis 
titularunt, ut patet per Virgilium, qui omnibus suis operibus grecos titulos assignavit, sicut librum 
de pastorali regimine intitulavit Bucholicam, librum de agricultura Georgicam, et librum de preliis 
Eneiden nominavit. Similiter Ovidius librum de transformationibus Methamorphoseos appellavit, et 
librum de regibus et consulibus Faustos nominavit. Divine etiam Pagine libri grecis nominibus 
adornantur, ut Bibliotheca, Penthasis, Evangelium, et Apocalipsis. 


vv. 76-84 

Poi che la flamma fu venuta quivi 
ove parve al mi' duca tempo et loco, 
in questa forma lui parlar audivi: 

«O voi che siete due dentr'ad un foco, 
s'i' meritai di voi, mentre ch'i' vissi, 
s'i' meritai di voi assa i o poco 
quando nel mondo Ii alti versi scrissi, 
non vi movete; ma l'un di voi dica, 
dove per lui perduto a morir gissi». 

Verba sunt Virgilii ad illos duos Grecos qui in illa flamma insimul cremabantur. In quibus 
quidem verbis duo breviter facit ipse Virgilius: primo captat eorum benivolentiam dicens: «O vos 
qui estis duo in uno igne, si ego dum viverem merui de vobis sive multum sive parum quando in 
mundo altos versus scripsi». Altos versus vocat librum Eneydorum, in quo libro multa ponit de 
Dyomede et Ulixe, multa dico scilicet mala et bona. Ideo ait: «s'i' meritai di voi assai o poco». Dum 
dicit assai tangit bona; dum dicit poco tangit mala. Secundo petit certificari de uno dubio, videlicet 
de morte ipsius Ulixis. «Non vi movete, ma l'un di voi dica», - idest Ulixes, - «dica ove per lui 
perduto a morir gissi». Nam mors Ulixis nunquam clare sciri potuit. Tunc maius cornu illius antique 
flamme quasi murmurando se movit, illo scilicet motu quo flamma movetur a vento. Et de acumine 
illius flamme sic mote, tanquam de lingua, intonuit ista vox: «Quando / mi diparti' da Circe, che 
sottrasse / me piu d'un anno la presso a Gaeta», etc. usque ad finem istius cantus. In qua quidem 
responsione quinque notabiles ystorie continentur. Prima tangitur ibi: «mi diparti' da Circe che 
sottrasse / me piu d'un anno la presso a Gaeta». Ubi continetur quod Ulixes stetit cum Circe per 
unum annum et ultra. Quam ystoriam XIIII libro Meth. Ovidius fabulose componit, et quarto libro 
De Consolatione in exemplum Boetius introducit. Est autem ista ystoria: Ulixes enim dum post 

bellum troyanum per mare, propter sacrilegium quod commiserat Palladium de templo Palladis 
auferendo, diutius vagaretur, tandem in Ytaliam, que tunc temporis Magna Grecia vocabatur, 
tempestatibus est iactatus, et ad quandam devenit insulam que in mari Campanie sita est inter 
Caietam et Hostia tyberina. In ista autem insula manebat quedam dea nomine Circe, filia solis, que 
per potiones et carmina suos hospites in diversas bestias transmutabat. Socios etiam ipsius Ulixis, 
quos ipse ad ipsam Circem premiserat, per tales potiones et carmina transmutavit. Mercurius vero, 
deus prudentie, ipsius miseratus florem album donavit eidem, et quomodo potionem veneficam 
vitaret instruxit. Quamvis autem isti sic quantum ad figuram corporis mutarentur, tamen, ut ait 
Ovidius et Boetius, mens humana integre remanebat in eis, exclusa omni sevitia bestiali; et istud 
est quod resonant verba sociorum Ulixis quando Eneam instruxerunt ne ad litora Circea aliqualiter 
propinquaret, dicens, ut XIIII Meth. scribit Ovidius: 

Nos quidem Ulixes Circea ad menia misit, 

Que simul attigimus primoque in limine tecti. 

Mille lupi mixtique lupis ursique leeque 
Occursu fecere metum, sed nulla timenda, 

Nullaque erat nostro factura in corpore vulnus, 

Quin etiam blandas movere per aera caudas 
Nostraque adulantes comitant vestigia, 
etc. 

Hec licet Ovidius inter fabulas suas ponit, et Boetius in exemplum adducat, non tamen totum 
creditur fabulosum, quin immo est ibi aliquid verum et aliquid fictum. Verum fuit istud quod ista 
Circe, secundum ystoricam veritatem, fuit quedam maga famosissima, ut patet per beatum 
Ysidorum, qui arte magica, in qua plurimum docta erat, homines in bestias transmutabat. Fuit enim 
maga et sacerdos demonum, ut XIIII libro Eth. scribit idem Ysidorus. Fictum vero est istud: Fingitur 
enim dea propter scientiam magice artis et potentiam operandi per eam: Item fingitur fuisse filia 
solis propter miram pulcritudinem qua pollebat; nam adeo fuit pulcra quod se respicientes protinus 
dementabat. Item quia Ulixes per suam prudentiam potiones ipsius precavit, ideo fingitur florem 
album et instructionem a Mercurio accepisse. Unde Ovidius, ut supra: 

Pacifer huic dederat florem Cillenius album: 

Mholy vocant superi, nigra radice tenetur; 

Tutus eo monitisque simul celestibus intrat, 

Ille domum Circes et ad insidiosa vocatus 
Pocula conantem virga mulcere capillos 
Repulit et stricto pavidam deterruit ense. 

Inde fides dextreque date thalamoque receptus 
Coniugii dotem sociorum corpora poscit. 

Spargimur ignote sucis melioribus herbe 
Percutimurque caput converse verbere virge, 

Verbaque dicuntur dictis contraria verbis. 

Quo magis illa canit, magis hoc telluere levati. 

Erigimur, seteque cadunt, bifidosque reliquit 
Rima pedes, redeunt humeri et subiecta lacertis 
Brachia sunt, flentem flentes amplectimur illum 
Heremusque ducis collo nec verba locuti 
Ulla priora sumus quam nos restantia gratos. 

Annua nos illic tenuit mora, etcet. 

Posito tempore quo Ulixes stetit cum Circe, ponitur locus in quo ista Circe, solis filia, habitabat, 
ibi: Ia presso a Gaeta. Ubi considera tu qui legis quod illi qui dicunt quod insula in qua habitavit Circe 
est in Tracia, manifeste illam ignorare videntur. Re vera enim ista insula est in Ytalia, inter Caietam 
et fluvium Tyberinum; que quidem insula hodie dicitur Pontium. Et in litore opposito ipsi insule est 
quidam mons in litore maris qui usque hodie dicitur mons Circinus, et illa litora ab antiquis autoribus 
Circea litora nuncupantur. Unde Virgilius, in septimo libro Eneydorum, ubi ponit sepulturam quam 
fecit Eneas sue nutrici Caiete, quam fecit in illis partibus ubi Caieta civitas sita est, in partibus scilicet 
Campaninis, ponit quod iuxta ipsam civitatem litora sunt circea, dicens: «Proxima Circee raduntur 
litora terre». Hoc est: illa litora Circea sunt proxima terre Gaiete. Et Ovidius, in quarto libro 
Faustorum, ubi loquitur de Ytalia, quam ponit illis temporibus Magnam Greciam vocitatam fuisse, et 
ad quam ponit multos reges et principes adventasse, ponit Circea litora in Ytaliam esse, dicens: 
Ytalia nam tellus Grecia maior erat. 

Venerat Evander plena cum classe suorum, 

Venerat Alcides, Graius uterque genus 
Hospes Aventinus armenta pavit in herbis 
Claviger, et tanto est Albula pota deo 
Dux quoque Naritius testes Lestrigones extant 
Et quod adhuc Circes nomina litus habet. 


vv. 91-93 

Et ideo Dantes, qui nullam ystoriam ignoravit, dicit: Ia presso a Gaeta. Tertia ystoria tangitur ibi: 

Prima che si Enea Ia nomasse. Dicitur hic in textu quod Ulixes applicuit ad loca ubi habitabat 
Circe, que quidem habitatio est prope Caietam. Et ista applicatio fuit ante quam Eneas illi terre 
nomen imposuisset. Cuius ystorie veritas ista est: Eneas enim, ut VII libro Eneydorum scribit 
Virgilius, suam nutricem, que vocabatur Caieta, in Campania sepelivit, in quadam scilicet civitate, 
quam instaurans et amplificans Caietam a sue nutricis nomine appellavit. Ideo ait autor in 
textu: prima che si Enea Ia nomasse. 

Et de hac sepultura et quomodo fuit ipsa contrata ab ipsa sepulta denominata, ait Virgilius, 
libro ut supra: 

Tu quoque litoribus nostris, Enea nutrix, 

Eternam moriens famam, Caieta, dedisti; 

Et nunc servat honos sedem tuus, ossaque nomen 
Experia in magna, si qua est ea gloria, signat. 


Et Ovidius, XIIII Meth.: 


Hic me Caietam note pietatis alumnus, 


Ereptam argolico quo debuit igne cremavit. 


vv. 94-99 


Quarta ystoria tangitur ibi: 
ne dolcezza di fillio, ne Ia pieta 
dei vecchio padre, ne 'I debito amore 
il qual dovea Penelope far lieta, 
vincer poter dentro da me Tardore 
ch'i' ebbi a divenir dei mondo experto, 
et de' vitii humani et dei valore; 

Hic tangitur magna crudelitas ipsius Ulixis, qua taliter plenus fuit, quod illa que ipsum debebant 
inducere ad gubernandum filium parvulum, patrem senem, et uxorem iuvenem atque solam, non 
potuerunt ipsum retrahere a vagabunda inquisitione, qua inducebatur investigare mundum et ea 
que in mundo sunt. Nam tria ponit hic Ulixes que ipsum ex debito rationis cogebant ad suam familiam 
gubernandam: Primum est dulcedo parvuli filii, que ipsum gubernare et instruere in arte paterna 
cogebat. Secundum est pietas quam habere debebat ad senem patrem, quem similiter gubernare 
tanquam bonus filius artabatur. Tertium est matrimonialis amor, qui ipsum astringebat, et casta 
ipsius uxoris dilectio, que ipsum attrahebat ut ad propria remearet, non ut per mundum 
vaganbundus erraret. Et ista tria allegat sibi Penelope in epistola quam ei misit, dicens: 

Est tibi sitque, precor, natus, qui mollibus annis 
In patrias artes erudiendus erat. 


Secundo allegat pietatem senis patris, dicens: 


Respice Lahertem, ut iam sua lumina condas 


Extremum fati sustinet ille diem. 


Tertio allegat suam iuventutem, suum viduum lectum 
et suam castitatem, dicens de primo: 


Certe ego, que fueram te discedente puella, 

Protinus ut redeas, facta videbor anus. 


De secundo vero: 


Me pater Ycareus viduo discedere lecto 


Cogit, et immensas increpat ille moras. 


De tertio autem: 


Increpat usque licet - tua sim, tua dicar oportet 


Penelope coniunx semper Ulixis ero. 


In super ista tria etiam duobus versibus comprehendit, 
dicens: 


Tres sumus imbelles numero, sine viribus uxor. 


Lahertesque senex, Theiamacusque puer. 


Que quidem omnia Dantes tribus rithimis 
comprehendit, ibi: 


ne dolcezza di fillio, ne Ia pieta 


dei vecchio padre, ne 'I debito amore 


il qua! dovea Penolope far lieta. 


vv. 100-105 

Quarta ystoria tangitur ibi: ma misimi per Tatto mare aperto, etc. usque ad finem cantus. In quibus 
quidem verbis duo breviter ponit ipse Ulixes. Primum est itinera que fecit per mare ab Ytalia usque 
in occidentem. Secundum est mors ipsius Ulixis. Que duo videbimus clarius textum breviter 
discurrendo: ma misimi per Taito mare aperto. Istud mare est mare Mediterraneum, super omnia 
maria navigabile. Ideo dicit mare aperto, 
sol con un legno, et con quella compagna 
picciola da ia qual non fui deserto. 

- Lictera plana est. 

L'un lito et Taitro vidi infin Ia Spagna, 
fin nel Morrocco et fisoia de' Sardi, 
et Taitre che quel mare intorno bagna. 

Hic ponit Ulixes itinera marina que fecit, dicens quod istius nostri Mediterranei maris utrunque 
litus aspexit. Ubi nota quod istud nostrum mare Mediterraneum incipit ab occidente et durat usque 
in Asiam, dividens Affricam ab Europa. Cuius maris dextrum litus continet Greciam Romaniam, 
Apuliam, Tusciam, Marchiam Ianuensem, provinciam Provincie, Cataloniam, Yspaniam, et regnum 
Castelle, in cuius finibus est Sobilia. Litus vero sinistrum continet ex opposito tertiam partem mundi, 
que Libia sive Affrica nominatur, que incipit ab Egipto, et durat usque in occidentem; in cuius litoris 
fine est Morroccho. Inter ista vero duo litora est mare Mediterraneum, in quo sunt multe insule 
atque regna. Totum igitur istud mare navigavit Ulixes postquam superbum, idest altum, cecidit Ylion, 
et spetialiter postquam recessit a Circe, navigavit a Gaieta usque ad fauces occidentales. Ideo ponit 
confinia sua, dicens: 

L'un lito et l'altro vidi infin ia Spagna, 
fin nel Morrocco, 


Ecce posuit litora inter que mare Mediterraneum situm 
est, 


et 1'isola de' Sardi, 


et l'altre che quel mare intorno bagna. 


Ecce posuit insulas que sunt isto mari undique circundate. 

vv. 106-108 

Io e' compagni eravam vecchi et tardi, 
quando venimo a quella foce stretta, 
ov'Ercole segno Ii suoi riguardi 

Hic dicit Ulixes quod ipse et socii sui, quando devenerunt in partibus occidentis, tantum 
steterant in mari post excidium Troie quod iam senes effecti erant. Ideo dicit: Io e' compagni eravam 
vecchi. Et quia tantum steterant in mari, ideo erant debiles atque fessi, ita quod marinos sudores 
pariter et labores sustinere ulterius non valebant. Ideo dicit: et tardi. Qualis autem sit ille exitus per 
quem de isto mari Mediterraneo in mare ingreditur Occeanum, declarat cum subiungit: Quando 
venimo a quella foce stretta / dov'Ercule segno Ii suo' riguardi. Ubi duo sunt breviter attendenda: 
Primum est quod istud nostrum mare Mediterraneum est valde longum ab oriente ad occidentem, 
et valde latum inter Affricam et Europam; sed in fine sue longitudinis, in partibus videlicet occidentis, 
de quo in magnum mare intrat, est valde strictum. Ideo dicit in textu: a quella foce stretta. 
Secundum est signa que posuit Hercules in illis strictis faucibus ut nullus ulterius navigaret. Ideo 
dicit: dov'Ercule segno Ii suoi riguardi. 

Ystoria ista est: Postquam enim Hercules utrunque litus istius maris Mediterranei suis gloriosis 
victoriis adornavit, quia ex parte Yspaniarum, inter alia mirabilia que fecit, Gerionem devicit, ut 
habetur superius, cantu XVII; et ex parte Libie, sive Affrice, Anteum devicit, ut habetur infra, cantu 
31°, cum devenisset in partibus occidentis ubi sunt ille fauces stricte per quas in magnum mare 
intratur, videns et considerans quam sit periculosum ulterius navigare, posuit ibi columnas magnas 
et altas in signum ut nullus ulterius navigaret. 


vv. 112-123 


Ideo sequitur in textu: 
a cid che l'uom piu oltre non si metta; 
da Ia man dextra mi lasciai Sibiiia, 
da l'altra gia m'avea iasciata Setta. 

Hic ponit Ulixes confinia illarum faucium sic strictarum, dicens quod ex parte Europe est 
quedam civitas que vocatur Sibiiia, et ista est in terra firma; et ex alia parte, scilicet ex parte Libie, 
est quedam terra que vocatur Septa; et fuit ista Septa antiquitus insula, mari undique circumcincta, 
que alio nomine dicitur Gadis. Et ista Gadis, ut ait beatus Ysidorus XIIII libro Ethimologiarum, dirimit 
Affricam ab Europa. In ista itaque insula posuit Hercules columnas mirabiles et insignes, ut 
navigantes ab oriente in occidentem ulterius non transirent. Erat autem antiquitus proxima terra 

CXX passibus separata, nunc vero cum terra firma coniuncta, quam Tyrii, de mari Rubro profecti, 
occupantes in lingua sua Gadis, idest Septam, nominaverunt pro eo quod mari esset undique 
circunsepta. Fuit autem insula fructibus et spetiebus ditans multas partes mundi, et precipue 
occidentis. 

«O frati», dissi, «che per cento milia 
perigli siete giunti a I' occidente , 
a questa tanto picciola vigilia, 
de' nostri sensi ch'e di rima nente, 
non volliate negar 1'experienza, 
di dietr'al sol, dei mondo sanza gente. 

Considerate Ia vostra semenza: 
facti non fosti a viver come bruti, 
ma per seguir virtute et canoscenza». 

Hic facit Ulixes unam pulcram orationem suis sociis atque nautis, videns eos ex preteritis 
laboribus valde fessos, et ex futuris periculis timidos et prostratos; in qua quidem oratione tria facit: 
Primo captat isporum benivolentiam; secundo commendat ipsorum constantiam; tertio inducit ipsos 
ad perseverantiam. Primum ibi: O frati. Licet enim esset rex ipsorum et dominus, non tamen vocavit 
eos milites vel clientes, sed fratres. Ista est enim proprietas boni ducis, tractare milites atque servos 
non ut minores sed ut equales; et istum morem Romani imperatores et principes antiquitus 
servaverunt. Nam semper suos milites sive servos vocabant aut conmilitones, aut socios, sive fratres. 
Unde Macrobius, in libro De Saturnalibus, dicit quod antiqui Romani, volentes omnem invidiam et 
omnem contumeliam a servis protinus removere, dominum patrem familias, servos vero familiares 
appellari sanxerunt. Et subdit idem Macrobius: «Colant te potius servi tui, michi crede, quam 
timeant». Secundum ibi: che per cento milia perigli - idest pericula - siete giunti a I' occidente . Hic 
commendat Ulixes quorum constantiam sociorum, qui ab Asia usque in Yspaniam per decem annos 
in mari errantes, tot et tanta pericula tam magnanimiter et tam viriliter sustinuerunt. Et hec est 
proprietas boni ducis, commendare in suis militibus bene facta preterita, ut eos acuat ad futura; 
sicut primo libro Eneydorum scribit Virgilius de Enea, qui videns fessos socios suos propter marina 
pericula et labores ait eis: 

«O socii (neque enim ignari sumus ante malorum), 

O passi graviora, dabit deus his quoque finem. 


Mittite; forsan et hec olim meminisse iuvabit. 

Per varios casus, per tot discrimina rerum 
Tendimus in Latium, sedes ubi fata quietas 
Ostendunt 

Durate [o socii] et vosmet rebus servate secundis». 

Tertium ibi: a questa tanto picciola vigilia. Hic alto consilio et subtili ingenio ostendit Ulixes 
quod omnes labores qui assummuntur in vita nichil quasi sunt respectu premii quod homo de 
benefactis operibus recipit post hanc vitam. Nam quanta differentia est inter vigiliam et festum, 
tanta nempe est inter premium et laborem. Ideo Ulixes laborem appellat vigiliam, premium vero 
festum. Idcirco subiungit interrogative more oratorio exclamando: de' nostri sensi ch'e di rimanente, 
hoc est quid remanet de nostris sensibus - subaudi corpore mortuo - quasi dicat nichil. Re vera 
enim, nichil remanet de homine mortuo nisi gloriose memorie virtutum et factorum quibus refulsit 
in vita; quibus memoriis vivit etiam corpore mortuo et sepulto. Ideo bene ait autori superius Ser 
Brunettus, cantu scilicet XV: «Siati raccomandato 'I mio tesoro, nel qual'i' vivo ancora». Et Lutius 
Martius dixit Romanis qui plorabant in Yspania duos mortuos Scipiones, sicut scribit Titus Livius De 
Secundo Bello Punico, libro V: «Nolite lamentis lacrimisque plorare principes nostros tanquam 
mortuos et extinctos. Vivunt enim, viventque fama rerum gestarum». Ideo sequitur in textu: 
non vogliate negar 1'experienza 
di dietr'al sol, dei mondo sanza gente. 

Ista clausula sive punctus sic intelligi debet: O fratres qui per centum milia pericula ab oriente 
venistis in occidentem ut mundum scrutari possetis, cum modicum supersit, nolite in fine deficere, 
ad hoc ut post mortem vestram possitis vivere per gloriosas memorias inter gentes. Quia si 
transibitis istas fauces quas nec Hercules nec aliquis alius, quantumcumque fuerit audax, transire 
tentavit, dabitis mundo notitiam de illa terra que usque hodie incognita mundo fuit. Ideoque nolite 
negare experientiam, idest facite ut experti sitis istius modice partis mundi que nobis videre nunc 
restat. Sequamur igitur cursum solis, qui ab oriente in occidentem labitur. Exeamus ergo fauces ab 
Hercule consignatas, et simus maioris audacie quam fuerit ille, ut maiorem famam et nomen nobis 
vendicare possimus. Nam sol, qui nos suo lumine antecedit, faciet nobis viam. Et ut magis eos 
acueret immediate subiungit: 

Considerate Ia vostra semenza; 
fattl non fosti a viver come bruti, 
ma per seguir virtute et canoscenza. 

Quasi dicat Ulixes: Non enim deficit anima hominis corpore mortuo, sicut deficit anima 
cuiuslibet alterius animalis. Et ideo quia vivit, facite ut, mortuo corpore, vestre anime per gloriosa 
et memoranda facta in mentibus hominum semper vivant. Considerate itaque quod ipse vestre 

anime fuerunt a deo creatore in vestris corporibus seminate ut in ipsis corporibus, tanquam semen 
in bona terra, fructum laudabilem faciant et producant. Nam, sicut granum frumenti et quodlibet 
aliud semen habet in se vitam, quia habet potentiam germinandi, licet palea ex qua ortum est sit 
sicca vel ab animali comesta vel igne cremata, sic anima hominis, licet suum corpus sit mortuum, 
habet nichilominus in se vitam. Ideo ait Ulixes: Considerate Ia vostra semenza, idest considerate 
vestras animas, que ut facerent fructum fuerunt in vestris corporibus seminate. Et ad designandum 
differentiam inter animas nostras et animas brutorum animalium subiungit ipse Ulixes: facti non 
fosti a viver come bruti. Animalia enim bruta facta sunt ab ipsa natura ut colant terram, homo vero 
ut colat celum. Idcirco ipsa natura omnia animalia fecit ad terram prona pariter atque curva, 
hominem vero erectum ad sydera. Unde Ovidius, primo libro Meth.: 

Pronaque cum spectent animalia singula terram, 

Os homini sublime dedit celumque videre 
Iussit, et erectos ad sidera tollere vultus. 

Et quidam philosophus nomine Secundus, interrogatus ab Adriano imperatore ad quid factus 
fuerit homo, respondit: «Ad contemplandum celum et celi lumina». Legitur etiam de Empedocle 
philosopho quod cum interrogatus fuisset ad quid viveret, ait: «Vivo ut astra aspiciam. Celum 
subtrahe, nichil ero». Ideo bene dicit Ulixes: 
facti non fosti a viver come bruti, 

ma per seguir virtude et canoscenza - idest intelligentiam. 

Li mie' compagni fec'io si acuti, 
con questa oration picciola, ai camino, 
c' a pena posci a li avrei ritenuti. 

Ecce quantam valuit oratio disertissimi oratoris Ulixis. 

vv. 124-126 

Et volta nostra poppa nel matino. Hic ponit Ulixes horam quando fauces strictas Sobilie pertransivit, 
quia hora matutinali. 

De' remi facemo ale ai folle volo. Bene dicit alas, quia sicut ale in avibus, ita remi in navibus; 
nam sicut avis volat cum alis, ita navis cum remis. Unde versus: 

More volantis avis, volat alta per equora navis. 

vv. 127-129 

Tutte le stelle gia dell'alto polo. Nota quod duo sunt poli in celo super quos volvitur totum celum: 
unus dicitur articus, qui semper apparet; alter vero dicitur antarticus, qui a nobis videri non potest, 
quia est ex opposito artici, qui articus vulgo dicitur <tramontana>. Tramontana autem semper est 
super caput nostrum, et idcirco cum alius polus sit australis et semper sit ex opposito tramontane, 
nullo modo potest videri, quia sub pedibus nostris est. Potest autem videri in duabus partibus orbis, 
videlicet ex ipsa parte australi, vel ex paradiso terrestri. Nam pars australis est subiecta ipsi polo 
antartico, sicut septentrionalis pars in qua habitamus subiecta est artico, et ideo ex ipsa parte 
australi potest videri. Sed sicut dicunt philosophi, illa pars australis est ita calida quia propinqua et 
vicina soli, quod illuc pergi non potest nisi fabulose. Ideo de illa parte mundi nulla nova habemus 
per veras ystorias, sed solum per fabulosa figmenta. Et isto modo autor in parte ista fabulatur tam 
de illa patria quam de morte ipsius Ulixis. Potest etiam videri ille polus antarticus de monte paradisi. 
Et ratio est ista: Ille enim mons supereminet omnibus montibus mundi, usque ad globum lunarem 
attingens. Et ideo est tante altitudinis, quod gibbositas ipsa mundi que nos impedit ne illum polum 
videre possimus, est subiecta pedibus dicti montis. Nec etiam ad hunc montem, propter peccatum 
primi hominis, est accessus. Et quia de isto monte potest polus antarticus videri, ideo autor fingit in 
secunda cantica, cantu primo, illum polum antarticum se vidisse. 

vv. 130-132 

Cinque volte racceso et tante casso 
Io fumo era di sotto da Ia luna, 
poi che 'ntrati eravam ne l'alto passo. 

Modo dicit Ulixes quanto tempore navigavit per illud mare per quod nullus unquam fuerat 
ausus navigare. Et dicit quod stetit ibi quinque mensibus. Ideo dicit: Quinquies accensum et totidem 
extinctum erat lumen lune de subter. De subter dicit quia tantum per illud occeanum navigavit quod 
ad polum antarticum, quod est oppositum nostro artico, appropinquavit. Et ideo illud mare est subter 
nos. Et nunc apparuit illi quidam mons tante altitudinis, quante nunquam in nostro mundo habitabili 
circunspexit. 


vv. 133-135 

Ideo ait Ulixes in textu: 
quando ci apparve una montagna, bruna 
per Ia distantia, et parvem'alta tanto 
quanto veduta non ave' alcuna. 

Que autem terra sit ista quam a longe in plaga meridiana vidit Ulixes non bene sciri potest, 
quia de illa terra nulla vera ystoria reperitur; tum quia nullus unquam de illis partibus ad nos venit, 
nec de nobis unquam illuc ivit qui ad nos postea sit reversus. Tamen beatus Ysidorus dicit, XIII libro 
Eth., quod extra tres partes orbis, Asiam scilicet, Affricam et Europam, quarta pars transocceanum 
interior est in meridie, que propter solis ardorem incognita nobis est, in cuius finibus anthipodas 
fabulose inhabitare produntur. Anthipode autem dicuntur homines qui subter nos habitare fabulose 
finguntur, qui tenent plantas contrarias nostris plantis. 

Hanc itaque terram a longe vidit Ulixes, quam ut vidit, mirabili gaudio exultavit. Sed quia, 
iuxta Salomonem, extrema gaudii luctus occupat, ecce de nova terra unus turbo subito ortus est. 
Est autem turbo quidam ventus tempestuosus et tortuosus qui nubes in aere, pulverem in terra, et 
aquas in mari in giro et circuitu circungirat et volvit; qui turbo cum magno impetu primam partem 
navis Ulixis, idest proram, rotando percussit. Et sic triplici rotatu, ipsam girans in quarto circuitu et 
rotatu puppim sullevans et proram inclinans, ipsam fecit ab aquarum voraginibus deglutiri. Simile 
narrat Virgilius de una navium Enee, que ter a fluctibus revoluta pariter et girata tandem ab aquarum 
fuit voragine deglutita. Unde primo Eneydorum: 

Illam ter fluctus ibidem 

Torquet agens circum et rapidus vorat equore vortex. 

In isto XXVI cantu continetur unum vaticinium, quatuor comparationes, et totidem notabilia. 


[Vaticinium] 


w. 7-9 


VATICINIUM. 


Ma se press'al matin dei ver si sogna, 
tu sentirai, di qua da picciol tempo, 
di quel che Prato, non c'altri, fagogna. 

Pratum est quoddam nobile castrum prope Florentiam ad X miliaria. Cetera sunt exposita 
superius. 


[Comparationes] 
vv. 25-33 


PRIMA COMPARATIO. 


Quale 'I villan c'al poggio si riposa, 
nel tempo che colu' che 'I mondo schiara, 
Ia faccia sua a noi tien meno ascosa, 
come Ia mosca cede a Ia zanzara, 
vede lucciole giu per Ia vallea, 
forse cola ove vendemmia et ara; 
di tante fiamme tutta risplendea 
T octava bolgia, si com'i' m'accorsi, 
tosto che fui Ia 've 'I fondo parea. 

vv. 34-42 


SECUNDA COMPARATIO. 


Et qual colui che si vengio con Ii orsi, 
vide 'I carro d'Elia al dipartire, 
quando i cavaili a cielo erti levorsi, 
che nol potea si colTocchio seguire, 



301 


ch'e' vedess'altro che Ia fiamma sola, 
si come nuvoletta in su salire: 
tal si movea ciascuna per Ia gola 
dei foco, che nessuna mostra ii furto, 
et ogni fiamma un peccatore invola. 

vv. 52-54 


TERTIA COMPARATIO. 


«chi e 'n quel foco che vien si diviso 
di sopra, che par surger de Ia pira 
ove Ethydcle coi fratel fu miso?» 

vv. 85-87 

QUARTA COMPARATIO. 


Lo magior corno de Ia fiamma antica 
comincid a crollarsi mormorando, 
si come quella cui vento affatica; 

Omnes iste comparationes sunt superius explanate. 

[Notabilia] 

vv. 16-18 


PRIMUM NOTABILE. 


lo pie sanza Ia man non si spedia. 

Istud notabile potest exponi licteraliter et moraliter. Licteraliter sic: Quia unum membrum 
servit alteri, ut patet quia manus lavat oculos, et oculi dirigunt opera manuum, et pedes sustentant 
et portant caput, et caput dat motum et sensum pedibus; ideo unum membrum sine alio bene esse 
non potest. Et hinc est quod, infirmato uno membro, cetera sibi membra compatiuntur. Unde 
videmus quod si pes fortiter impingat in petram, quod cor dolet, lingua clamat, manus succurrit, et 
oculi lacrimantur. Moraliter vero, per pedem accipimus affectum, per manus autem effectum. Nam 
affectus, sive amor, est pes anime, quia sicut corpus movetur sive ambulat pede, ita anima movetur 
amore. 

Unde infra in segunda cantica cantu [XVIII]: se /'anima non va con altro piede. Effectus vero, 
sive operatio, sunt manus anime, quia quemadmodum corpus cum manibus, ita anima cum 
affectibus operatur. Vult itaque dicere hic autor quod in arduis factis, sicut sunt virtutes, pes, idest 
bonus affectus, expediri non potest sine manu, idest sine effectu, quia nichil iuvat compati afflicto 
nisi quis subveniat sue miserie si possibilitas assit. Si autem possibilitas absit, tunc sufficit bona 
voluntas. Unde beatus Gregorius: «Ante Dei oculos nunquam est vacua manus a munere si archa 
cordis plena est bona voluntate». Sed adhuc te volo scire quod differentia magna est inter bonum 
affectum sine operatione et malum affectum sine operatione. Nam, sicut dicunt theologi, bonus 
affectus, sive bona voluntas, non salvat hominem sine bona operatione, dum modo possibilitas assit. 
Unde Apostolus dicit quod fides sine operibus mortua est; malus autem affectus, sive mala voluntas, 
damnat hominem, etiam sine mala operatione. Et ideo in lege mosaica prohibuit Deus non solum 
malam operationem dicendo: «Non furtum facies», sed etiam malam voluntatem, dicens: «Non 
concupisces rem proximi tui». 


vv. 46-48 

SECUNDUM NOTABILE. 


catun si fascia di quel ch'elli e inceso. 

In isto notabili, moraliter exponendo, continetur quod quilibet homo exterius operatur bonum 
sive malum, secundum quod interius concupiscit. Nam si calore virtutum interius inflammatur, 

oportet quod ipsarum virtutum luce atque fulgore exterius adornetur. Quia videmus, iuxta 
sententiam Salominis et beati Gregorii pape, quod si ignis ponatur in palea, statim exardescit. Si 
vero quis malo ardore concupiscentie, cupiditatis, invidie, sive ire comburetur, oportet etiam quod 
secundum illum exterius operetur opera, scilicet carnis et mortis. Qualis enim est unusquisque, talis 
et finis videtur ei, ut ait Philosophus. 


vv. 70-72 

TERTIUM NOTABILE. 


«La tua preghiera e degna 
di molta Ioda, et io pero l'accetto>: 

In hoc notabili nos admonet ipse Maro quod iusta et honesta rogamina et laude sunt digna, et 
per consequens acceptanda; nam ea que iusta et honesta non sunt, non solum indigna sunt laude 
et non acceptanda, sel insuper vituperanda et protinus respuenda. Unde admonet poeta dicens: 
Quod iustum est petito vel quod videatur honestum. 

Nam stultum est petere quod possit iure negari. 

vv. 118-120 

QUARTUM NOTABILE. 


«Considerate la vostra semenza; 
fatti non fosti a viver come bruti, 
ma per seguir virtute et canoscenza». 

Lictera plana est, et nichilominus superius exarata. 

Et sic patet XXVI cantus. 


XXVII 

VIGESIMI SEPTIMI CANTUS TITULUS TALIS ERAT. 


In isto XXVII cantu autor prosequitur de eadem octava malabulgia, de qua superius etiam 
pertractavit. 

DEDUCTIO TEXTUS DE VULGARI IN LATINUM. 


vv. 1-57 

Postquam Ulixes finem imposuit verbis suis, cachumen sive summitas sue flamme, que dum 
loquebatur se ipsam vibraverat more lingue, iam rectus et quietus in apice sue flamme, a Virgilio de 
ipsius licentia recedebat. Et hoc est quod taliter incipit cantus iste. Iam erat flamma - subaudi Ulixis 
- erecta superius et quieta ut plus non diceret, et iam a nobis recedebat cum licentia dulcis vatis, 
quando una alia - subaudi flamma - que post ipsam veniebat, nos fecit volvere nostros oculos ad 
sui apicem vel cachumen propter unum confusum sonitum qui egrediebatur ex illa. Qualiter autem 
esset confusus ille sonus, exemplificando declarat dicens: Sicut bos siculus qui mugit primo cum 
planctu illius - et hoc fuit iustum, quia ipsum temperaverat lima sua - mugiebat cum voce afflicti, 
ita, licet cum toto quod esset ex ere, ipse - subaudi bos ereus - omnino videbatur a dolore trafixus; 
simili modo, quia non habebat viam nec foramen - subaudi illa flamma - per quam viam vel foramen 
possent exire verba a principio, idest ab apice ignis, verba dolorosa exibant et in suum 
convertebantur taliter ydioma. «O tu, ad quem dirigo meam vocem, et qui loquebaris modo 
lombarde dicendo: Istra ten va, idest modo recede, piu non t'aizzo, idest plus fatigationem tibi 
ingerere nolo, quamvis ego venerim aliquantulum tarde, non te tedeat aliquantulum stare mecum; 
vides quod non tedet me et ardeo. Si tu modo solum in istum cecum mundum de illa dulci terra 
latina, de qua totam meam culpam porto, noviter cecidisti, dic michi si Romandioli habent pacem 
vel guerram, quia ego fui de illis montibus interioribus qui sunt inter Urbinum et iugum de quo 
fluvius egreditur Tiberinus». Tunc Virgilius, quia sibi loquebatur ille spiritus inflammatus, tetigit 
Dantem dicens: «Loquere tu, quia iste est latinus». Dantes autem, quia iam habebat responsionem 
in promptu, sine mora ei illico sic respondit: «O anima que inferius es absconsa, Romandiola tua 
non est, nec unquam fuit, sine guerra in suorum cordibus tyrannorum. Sed nullam manifestam modo 

ibidem dereliqui». Qui autem fuerint illi tyranni qui illo tempore in ipsa Romandiola tyrannidem 
exercebant, per ordinem autor in sua responsione subiungit dicens: «Ravenna stat sicut stetit multis 
annis; Aquila enim de Polenta taliter ipsam fovet quod Cerviam cooperit suis pennis. Terra autem 
illa que iam sustinuit longam obsidionem et de Gallis fecit cruentatum coadunamen, sub bracchiis 
viridibus invenitur. Et Mastinus vetus et novus de Verrucchio, qui fecerunt de Montagna malum 
gubernamen, ubi fit de dentibus suchium, idest sucum. Civitas autem Lamonii et Santerni conducunt 
leoninum de nido albo, qui mutat partem ab estate ad hyemen. Et illa - subaudi civitas - cui Savium 
undat latus, sicut ipsa sedet inter planum et montem, inter tyrannidem vivit in statu libero nunc ad 
presens. Nunc autem, quis tu sis edissere nobis rogo; non sis durus magis michi quam fuerim ego 
tibi, ut nomen tuum in mundo teneat altam frontem». 

vv. 58-129 

Postquam vero ille ignis aliquantulum mugiit more suo, acutam cuspidem hac illacque commovit, et 
talem postea dedit flatum: «Si ego crederem quod mea responsio dirigeretur ad personam que 
unquam reverteretur ad mundum, ista flamma immobilis permaneret; sed quia de isto fundo 
nunquam reversus est aliquis vivus, si audio verum, responsionem sine timore infamie tibi do. Ego 
enim fui homo armorum et postea cordellerius, credendo sic cinctus omnia - subaudi que male 
feceram - emendare. Et certe meum credere integrum veniebat, nisi fuisset magnus sacerdos, cui 
male eveniat, qui me in primas culpas readiuvare coegit, et quomodo et quare volo quod intelligas. 
Quando osseus et pulpeus ego eram, que duo, scilicet ossa et pulpas, michi dederat mater mea, 
opera mea non fuerunt leonina breviter sed vulpina. Perpendimenta autem et coopertas vias protinus 
scivi omnes, et ita duxi artes ipsarum, quod ad fines terre exivit sonus eorum. Sed quando me vidi 
in illa parte mee etatis in qua quilibet deberet deponere vela et recolligere sartas, quicquid michi 
prius placuerat tunc displicuit, et penitentem me reddidi et confessum; ha me, miserum lapsum, et 
veraciter valuisset. Princeps autem novorum Phariseorum, habendo guerram prope Lateranum et 
non cum Sarracenis nec etiam cum Iudeis, quia quilibet suus inimicus erat protinus Christianus, et 
nullus ex ipsis fuerat ad vincendum Achon, nec mercator in terra soldani; nec summum officium, 
nec ordines sacros consideravit in se, nec in me illum chamum qui solitus erat suos cinctos facere 
macriores; sed sicut Constantinus intra Siraptim Silvestrum consuluit pro sua lepra curanda, ita iste 
me, tanquam magistrum, consuluit ut curari posset a sua febre superba. Petivit enim a me consilium 
et ego tacui, quia sua verba michi ebria videbantur. Sed ille, hoc videns, statim intulit: «Cor tuum 
nullatenus suspicetur. Ex nunc te absolvo, et tu me doce quomodo Penestre ad terram deiciam et 
prosternam. Celum enim possum ego claudere et reserare, sicut tu scis. Ideo sunt due claves quas 
caras meus non habuit antecessor». Tunc me argumenta gravia impulerunt, unde tacere fuit michi 
visum peius, et dixi: «Pater, ex quo tu me lavas ab illo peccato in quo dicadere nunc debeo, longa 
promissio cum brevi observatione in alta sede te faciet triumphare». Franciscus venit postea pro me, 
statim quod fui mortuus, sed unus nigrorum cherubin illico sibi dixit: «Noli portare - subaudi istum 
- nec iniuriam facere michi velis. Venire debet inferius inter meos afflictos, quia dedit consilium 
fraudulentum, a quo citra semper sibi steti ad crines; quia absolvi non potest qui non penitet de 
commisso, nec penitere et velle insimul homo potest propter contradictoriam, que non consentit». 
Heu me dolentem, quomodo me concussi quando me rapuit dicens: «Forsitan tu non cogitabas quod 
ego logicus essem». Ad Minoem me portavit, et ille dorsum durum cum cauda octies circumdedit, 
et postquam ipsam cum magna rabie momordisset, ait: «Iste est de reis furis ignis». Unde, sicut 
vides, perditus hic existo et ita vestitus, eundo, deploro». 

vv. 130-136 

Quando vero iste spiritus suum dicere sic complevit, flamma dolorando et se vibrando recessit. Nos 
autem transivimus ultra, ego scilicet et dux meus, super scopulum, idest pontem, usque super alium 
arcum qui operit fossam, in qua solvitur feudum illis qui scismata seminando gravamen acquirunt. 
Ideo dicitur in textu: 

a quei che scommettendo acquistan carco. 

EXPOSITIO LICTERE. 


vv. 1-9 


Gia era dricta in su Ia fiamma et queta 
per non dir piu, et gia da noi sen gia, 
con Ia licentia dei dolce poeta, 
quand'un'aitra, che dietr'a lei venia, 
ne fece volger Ii occhi a Ia sua cima, 
per un confuso suon che fuor n'uscia. 

Verba sunt autoris in quibus tria breviter dicit: Primum est quod illa flamma in qua loquebatur 
Ulixes, finito suo sermone, se sursum erexit et quietavit, et hoc ne amplius loqueretur. Secundum 
est quod sic erecta et quietata, ab ipsis de licentia Virgilii recedebat. Tertium est quod, post ipsam 
flammam in qua erat Ulixes et Dyomedes, una alia flamma cum quodam confuso sonitu veniebat; 
ad quem sonitum Virgilius et Dantes se illico cum oculis converterunt. Qualis autem fuerit ille 
confusus sonitus exemplificando declarat, dicens: 
come 'I bu' cicilian che mughid prima 
coi pianto di colui, et cid fu dricto, 
che favea temperato con sua lima, 

Istam ystoriam describit Orosius in hunc modum: Dicit enim quod in regno Sicilie fuit antiquitus 
quidam rex, sive tyrannus, nomine Fallaris, qui cum multos innocentes dannaret ad mortem, quidam 
argentarius qui vocabatur Perillus, volens sue crudelitati placere, bovem ereum vacuum intus fecit. 
Cui bovi ex latere ianuam composuit, per quam damnati possent includi; obtulitque ipsum tyranno 
ad hoc ut quos exosos haberet, igne supposito, vivos intus includeret; et cum gemitus emitterent, 
non gemitus humanus sed bovinus potius videretur. Sed Fallaris, licet esset tyrannus crudelis, 
factum abhorruit ipsique Perillo mandavit ut ipse primus in bovem intraret, ut sic qualiter per os 
tauri mugitum emitteret scire posset. Exemplificat itaque autor et dicit quod talis mugitus confusus 
exibat de ista flamma, qualis exivit de bove siculo quando in eo suus artifex fuit missus. Et hoc fuit 
iustum et equum, ut iste Perillus in laqueum caderet quem aliis non erubuit preparare. Facienti enim 
vel danti iniquum consilium devolvitur super ipsum, ut habetur Ecclesiastici, XXVII capitulo. Et 
Psalmista: «Incidit in foveam quam fecit». Ideo dicit autor: «et cio fu dricto, / perche 1'avea 
temperato con sua lima». De tyrannide autem istius Fallaris, licet in hoc facto fuerit valde iustus, 
scribit Ponticus, doctus vir, auditor et discipulus Platonis, sicut narrat Tullius in primo libro De 
Divinatione, quod mater istius Fallaris vidit in somnio simulacra multa, inter que vidit Mercurium, de 
cuius patera sive cuppa quam manu tenebat eruor callidus fundebatur; qui eruor cum terram 
attigisset refervescere videbatur, ita ut tota domus sanguine redundaret. Quod somnium crudelis 
filii crudelitas approbavit. 

Mughiava - subaudi bos ille ereus - con Ia voce de 1'affllcto - idest Perilli - si che con tutto 
che fosse di rame - ille scilicet taurus - pur ei pareva dal dolor trafitto - lictera plana est - cosi, per 
non aver via ne forame. 


vv. 19-21 

Lictera plana est usque ibi: 

«O tu a cu'io drizzo 

Ia voce, et che pariavi mo lombardo, 

dicendo 'Istra ten va; piu non t'aizzo'». 

Superius dixit autor in principio istius cantus quod Ulixes de Virgilii licentia recedebat; hic 
autem ponit quid sibi dixit cum ipsum abire permisit. 

Istra ten va, piu non t'aizzo. Ista sunt proprie vocabula Lombardorum; et tantum sonant 
quantum in gramatica: <Recede modo, plus te tenere nolo>. 


vv. 22-24 

«Perch'i' sia giunto forse alquanto tardo, 
non fincresca di star a parlar meco: 
vedi che non incresce a me, et ardo!» 

Iste spiritus qui loquitur ad Virgilium modico tempore ante descenderat ad infernum. Ideo ait: 
«Perch'io sia giunto alquanto tardo». Quasi dicat: Ego video quod tu delectaris audire antiqua et 
maxime secreta, quia de nostro grege nullum interrogasti nisi antiquum Ulixem, de cuius morte 
homines diversimode opinantur. Sed licet ego sim novus et non antiquus, tamen in aliquo tibi potero 
complacere. Et ideo non te tedeat loqui mecum, quia me non tedet loqui tecum, licet crucier in hac 
flamma. Dic itaque michi, queso, si tu modo noviter de illa dulci terra latina descendis, si Romandioli 
habent pacem vel guerram. 


vv. 28-30 

Sed quia posset aliquis dicere qua re potius de Romandiola quam de alia terra latina tu queris, ait: 
«ch'i' fui de' monti Ia intra Orbino 
e 'I giogo di che Tever si diserra». 

Quasi dicat: Quia ego fui de illa patria que est inter Urbinum et iuga Alpium, de quibus manat 
fluvius Tyberinus; ideo de Romandiola, que michi erat contermina dum vivebam et pro maiori parte 
subiecta. Iste est enim ille magnificus comes Guido de Monte Feretro, cuius ingenia et opera 
memoranda per universum mundum intonuerunt; qui in sua iuventute fuit homo mirabiliter sapiens 
et mirabiliter bellicosus, in sua autem senectute abrenuntiavit mundo et pompis eius et factus est 
frater minor. Feretrum vero est quidam nobilis comitatus in Ytalia, inter Romandiolam, Tusciam, et 
Marchiam Anconitanam. Urbinum autem est quedam civitas in montibus Romandiole quam iste 
comes possedit, et sui etiam nunc possident descendentes. Tyberis vero est fluvius Romanorum, 
qui dividit Tusciam a Campania, immo fluvius tuscus ab autoribus appellatur. Unde Virgilius, octavo 
libro Eneydorum, ubi loquitur de monte Palatino, ubi habitabat Evander: «Hinc», inquit, « tusco 
clauditur amni. Hinc - idest ex alia parte - Rutulus premit». Vocabatur autem iste fluvius antiquitus 
Albula, sed a quodam rege nomine Tybris in dicto fluvio suffocato dictus est Tybris, vel Tyberis, vel 
Tyberinus. Unde Virgilius in eodem libro: 

Tum reges asperque immani corpore Tybris, 

A quo post Ytaii fluvium cognominem Tybrim 
Diximus; amisit verum vetus Albula nomen. 

vv. 34-39 

«O anima che se' Ia giu nascosta, 

Romagna tua non e, ne fu giammai, 
sanza guerra nel cuor de' suoi tyranni; 
ma palese nessuna or vi lasciai». 

Volens autor et comitis desiderium adimplere qui dixit: «Dimmi se' Romagnuoli an pace o 
guerra» et preceptis Virgilii obedire qui ipsum tangendo dixit: «Paria tu, questi e latino», sic ait: «O 
anima que includeris in hiis flammis, Romandiola tua non est nec unquam fuit sine guerra in suorum 
cordibus tyrannorum, sed modo nullam ibi manifestam dimisi». Quasi dicat: Cur queris de statu 
Romandiole, cum scire deberes quod sine guerra vel manifesta vel occulta stare non potest? Sed ut 
de regimine dicte provincie certam scientiam habeas, qualiter et per quos tirannos ipsa Romandiola 
gubernetur, tibi per ordinem enarrabo. 


vv. 40-42 

Ravenna sta come stata e molfanni: 

1'aquila da Polenta Ia si cova, 
si che Cervia ricuopre co' suoi vanni. 

Describens autor statum Romandiole et per quos tyrannos, sive per que dominia ipsa 
Romandiola gubernabatur anno scilicet millesimo trecentesimo, quo scilicet anno istam composuit 
Comediam, incipit a prima terra, scilicet a Ravenna. Est autem Ravenna antiquissima et famosissima 
civitas inter omnes ytalicas civitates, et est metropolis in tota provincia Romandiole, ac etiam in 
quibusdam partibus provincie Lombardie; quam quidem civitatem regebant et gubernabant illo 
tempore quidam nobiles qui vocantur domini de Polenta, qui in vexillo aquilam gestant. Ideo ait: 
1'aquila da Polenta Ia si cova, 

Cervia vero est una alia civitas prope Ravennam, que etiam regebatur per eosdem dominos 
de Polenta. Ideo sequitur: 
si che Cervia ricuopre co’ suoi vanni. 

Vannos vocant Romandioli primas pennas que sunt scilicet longiores in alis avium. Et est 
sensus: Ita fovet Ravennam aquila de Polenta, quod etiam Cerviam cooperit alis suis. 


vv. 43-45 

La terra che fe gia Ia lunga prova, 
et de' Franceschi sanguinoso mucchio, 
sotto le branche verdi si ritrova. 

Ista terra est quedam civitas in ipsa provincia Romandiole que dicitur Forlivium, que tunc 
temporis erat sub dominio quorumdam tirannorum qui habent in armis brancas virides leoninas. 
Ista enim civitas passa fuit longam obsidionem a Bononiensibus et a Guelfis. Ideo dicitur in textu: 
«che fe gia la lunga prova». Sed iste comes Guido de Monte Feretro, qui in hoc loco loquitur cum 
autore, et ipsam obsidionem solvit et Gallos, qui in auxilium venerant Guelforum, crudeli strage 
prostravit. Ideo sequitur: 
et de' Franceschi sanguinoso mucchio, 

Mucchio, idest montem; nam tanta fuit strages facta de Gallis, quod ossa coadunata quendam 
monticulum effecerunt. 


vv. 46-48 

E 'I mastim vecchio e 'I nuovo da Verrucchio, etc. 

Hic tangit autor sub quo dominio tunc temporis Ariminum regebatur, et dicit quod regebatur 
per duos tyrannos, dominum scilicet Malatestam et dominum Malatestinum, quos vocat mastinos, 
idest <canes crudeles>, qui ad modum canum fremebant caninis dentibus in subiectos. Ideo 
subdit: Ia dove soglion, fan de' denti succhio, idest in Arimino dominabantur ubi soliti sunt fremere. 
Quod autem vocat ipsos de Verrucchio, est sciendum quod Verrucchium est quoddam castrum unde 
isti sunt nobiles oriundi. Quod vero sequitur: che fecer di Montagna ii mal governo est sciendum 
quod Montagna fuit quidam ipsorum inimicus quem dolo ceperunt, duro carcere afflixerunt, et 
tandem crudeli morte dannarunt. 


vv. 49-51 

Le citta di Lamone et di Santerno. Iste sunt due civitates quarum una Ymola, altera vero Faventia, 
nuncupatur, que a fluviis ipsarum hic poetice describuntur. Nam Amonium est fluvius Faventie; 
Santernum autem fluvius est Ymole. Iste vero duo civitates erant tunc temporis sub dominio 
Maghinardi de Susinana, cuius arma sunt campus albus et leo rubeus. Ideo dicitur in textu quod 
utramque istarum civitatum conducit leunculus albinidii, hoc autem dicit quia arma predicti 
Maghinardi sunt hec, videlicet unus leo rubeus in campo albo. Quod autem sequitur che muta parte 
da Ia state ai verno sic intellige: Iste enim Maghinardus erat in Tuscia Gibelinus in Romandiola vero 
Guelfus. Unde per estatem intellige Tusciam, que est in parte meridiana; per hiemem vero intellige 
Romandiolam, que est septentrionali, et ipse in medio habitabat. Sed cum veniebat in Tusciam erat 
Gibellinus, cum vero ibat in Romandiolam erat Guelfus. Ideo dicitur in textu: 
conduce ii leoncel dal nido bianco, 
che muta parte da ia state ai verno. 

vv. 52-54 

Et quella - subaudi civitas - cu' ii Savio bagna ii fianco. Ista civitas vocatur Cesena, cui ex latere 

vadit quidam fluvius qui Savium appellatur; que quidem civitas illo tempore sub nullius dominio 

tyranni degebat. Ideo ait: 

cos/ com'ella sie' tra 'I piano ai monte, 

tra tirannia si vive et stato franco. 

Quasi dicat: Cesena autem, inter civitates Romandiole tirannis subiectas, sola statu fruitur 
libertatis. 


vv. 55-57 


«Ora chi se', ti prego che 'nne conte: 
non esser duro piu c'altri sia stato, 
se 'I nome tuo nel mondo tenga fronte». 

Postquam autor descripsit comiti statum et regimen totius Romandiole, ipsum rogat ut quis in 
mundo fuerit sibi dicat. Et circa hoc tria breviter in his tribus rithimis facit: 

Primo enim, ipsum rogat ut de se veram notitiam ei donet, ibi: Ora chi se', ti prego che ne 
conte. Secundo, ipsum ad hoc inducit per illam curialitatem quam sibi tam liberaliter fecit, statum 
totius Romandiole exarando; ibi: non esser duro piu c'aitri sia stato. Tertio, ut ipsum citius moveat, 
maiorem liberalitatem et curialitatem promittit eidem ipsum, scilicet suis in mundo rithimis 
honorare; ibi: se 'I nome tuo nel mondo tenga fronte. Quasi dicat: Si michi dixeris nomen tuum, 
ipsum honorabo et notificabo superis stilo meo. 


vv. 61-63 

Quod audiens, comes ad istud ultimum suspirando respondit: 
«S'i' credesse che mia risposta fosse 
a persona che mai tornass'al mondo, 

questa fiamma staria senza piu scosse»; 

Quasi dicat: Ut tibi pandam citius nomen meum, me non solum per facta beneficia sed etiam per 
fienda sagaciter adiurasti, dicendo: se 'I nome mio nel mondo tegna fronte. Sed ego dico tibi quod, 
si ego crederem respondere alicui qui reverteretur ad mundum, nichil tibi de meo statu 
manifestarem. Sed quia nunquam, si verum audio, aliquis de isto fundo ad superos est reversus, 
ideo tibi sine timore infamie respondebo. 

vv. 67-69 


Et ait: 

7' fu' uom d'arme, et poi fu' cordelliero, 
credendomi si cinto fare ammenda; 
et certo it creder mio veniva intero, 

- lictera plana est - 

vv. 70-75 

se non fosse 'I gran prete, a cu' mal prendat 

Iste magnus sacerdos fuit papa Bonifatius, sub quo iste comes arma mundumque reliquit et 
habitum penitentialem assumpsit. A cui mal prenda, hoc dicit quia ipsum recidivare coegit. Ideo 
immediate subdit: 
che mi rimise ne te prime coipe; 
et come et quare, vogtio che m 'intendi. 

Mentre ch'i' forma fui d'ossa e di polpe 

Dicit hic comes Guido quod quando ipse erat osseus et pelleus, idest vivus, opera sua non 
fuerunt leonina sed vulpina; hoc dicit quia ipse, licet fuerit bellicosus, plus viguit prudentia et astutia 
vulpina quam fortitudine et audacia leonina. Nam quicquid faciebat, versipelli astutia et sagaci 
prudentia faciebat. Ubi nota quod in actibus bellicis plus prodest astutia et prudentia quam fortitudo 
et audacia. Ideo Salomon ait: Melior est vir sapiens viro forti; et qui dominatur animo suo 
expugnatore urbium. Re vera, iste comes in actibus bellicis fuit mirabili astutia et prudentia 
decoratus; multas enim civitates et castra astutia sua cepit. Multos exercitus sola prudentia 
debellavit, et semper de inimicis victoriam reportavit. 


vv. 76-78 

Ideo ait subsequenter: 

Li accorgimenti et te coverte vie 
io seppi tutte, et si menai lor arte, 
c'al fine de Ia terra II suono uscie. 

Sed postquam toto tempore quo vixit in armis gloriosus et victoriosus fuit in mundo, tandem 
cum devenit ad senectutem se ipsum totum Deo et suo servitio dedicavit. Nam cuncta que prius sibi 
placuerant tunc despexit et, mundo valefaciens, habitum minorum assumpsit. 


vv. 79-84 


Ideo sequitur: 

Quando mi vidi giunto in quella parte 
di mia eta dove ciascun dovrebe 
calar le ve/e et raccollier le sarte, 
cid che pria mi piacea, altor m'increbe, 
et pentuto et confesso mi rendei. 

Ecce vera peccatoris conversio: displicere sibi cuncta que ipsum attrahunt ad peccatum vel 
detinent in peccato; quia sicut per peccatum aversus est a Deo, ita per penitentiam convertatur ad 
Deum. Unde clamat Dominus per prophetam: Convertimini, convertimini filii revertentes. Quasi 
dicat: Sicut recessistis a me per peccati placentiam, ita revertamini ad me per eiusdem displicentiam. 
Postquam vero incipit homini displicere peccatum, statim conteritur et penitet de peccato, ideo post 
displicentiam peccati statim sequitur contritio, que sola valet ad salutem, si confessio et satisfactio 
sequi non possint, dum modo displicentia ipsius peccati precedat contritionem. Nam, ut scribit 
beatus Ieronimus in epistola ad rusticum monacum: Nisi oderimus malum, bonum amare non 
possumus. Comes autem, quando se vidit ad senectutem venisse, cuncta mundi placibilia dereliquit, 
et contritus et confessus, ut Deo satisfaceret de commissis, fratrum minorum ordinem introivit; in 
quo quidem salvus fuisset, nisi dedisset versipelle consilium. 



308 


vv. 85-87 

Quod sic ex subsequentibus patet: 

Lo principe de' nuovi Pharisei, idest papa Bonifatius, caput romani collegii, idest cardinalium, 
quos Phariseos appellat quia ipsorum culpa, ut dicitur, perdita fuit civitas Achon, unde christianitas 
fuit debellata et sarracenica perfidia exaltata. 

Avendo guerra presso a Laterano. Lateranum est quedam pars urbis in qua Constantinus 
Augustus ecclesiam Christo Salvatori domino dedicavit, et ipsam caput omnium ecclesiarum urbis 
et orbis statuit et sancivit. Iuxta itaque Lateranensem ecclesiam habuisse dicitur Bonifatius guerram, 
inquantum cum Columnensibus luctabatur. Nam ipsos Columnenses papa ipse Bonifatius 
excomunicavit, duos cardinales privavit de domo predictorum et igni adiudicavit; omnia etiam 
ipsorum bona delevit et confiscavit. Et quia illo tempore soldanus Babilonie Christianitatem 
infestabat, contra quem pastor Ecclesie debebat insurgere, ideo in textu invehitur contra illum 
dicendo: 

avendo guerra presso a Laterano, 
et non con saracin, ne con giudei, 

Quasi dicat: debebat facere guerram inimicis Christianitatis et non Christianis. 


vv. 88-90 


Ideo sequitur: 

che ciascun su' ni mico era Christiano, 
et nessun era stato a vincer Acri, 
ne mercatante in terra di Soldano. 

- Lictera plana est. 

Hac itaque perversa conscientia depravatus et arroganti superbia elevatus, cupiens tyrannica 
rabie ipsos Columnenses funditus extirpare, consuluit comitem memoratum qualiter posset 
civitatem quandam ipsorum Columnensium quam hostili Marte obsederat, que Penestre vocatur, 
terre planitiei equare. Et in hoc actu non habuit respectum ad se, qui erat vicarius illius regis pacifici 
qui pacem in mundum portavit, pacem nascendo adnuntiavit, vivendo predicavit, moriendo in 
testamento sue familie dereliquit, et resurgendo eisdem pacem obtulit atque dedit. Nec etiam habuit 
respectum ad ipsum comitem qui mundi guerras reliquerat, et religionis pacem quesierat, nec ad 
habitum suum, qui corda non ense precinctus, pacem amare et imitari videtur. 


vv. 91-93 


Ideo dicitur in textu: 
ne sommo officio, ne ordini sacri, 
guardo in se, ne in me quel capestro, 
che sole' far Ii suo' cinti piu macri. 

Per cingulum in Sacra Scriptura continentiam accipimus, que religiosos maxime carnali et 
terreno desiderio cohibet et constringit. Unde ipsos admonet Christus dicens: Sint lumbi vestri 
precinti. Ubi dicit beatus Gregorius: Lumbos nostros precingimus cum carnis luxuriam per 
continentiam coartamus. Vult itaque hic dicere comes Guido quod fratres minores non sunt hodie 
ita a terrenis desideriis et actibus vacui sive macri, sicut in sue religionis exordio iam fuerunt. 


vv. 94-99 

Ma come Costantin chiese Siivestro 
dentro Sirapti a guerir de le iebbre, 

Sirapti est quidam mons in Tuscia prope Romam, in quo monte beatus Silvester papa, tempore 
persecutionis, cum suis clericis latitabat. Cuius ystoria breviter ista est: Persequente Constantino 
imperatore crudeliter Christianos, beatus Silvester de urbe exivit ac in monte Sirapti sibi et suis 
clericis latibula adinvenit. Constantinus vero, propter sua scelera a Deo percutitur incurabili plaga 
lepre; qui ad consilium pontificum paganorum congregari mandavit tria milia puerorum ut se in 
ipsorum calido sanguine balnearet. Egrediente vero eo ad locum ubi balneum parari debebat, matres, 
sorores, atque nutrices dictorum puerorum ei obviant et, tunicis scissis et crinibus resolutis, 
querulosis vocibus ipsum pulsant. Constantinus autem iussit illico stare currum et, se erigens et 
manu silentium indicens, populum sic affatur: «Audite me, comites et commilitones mei, omnesque 
populi qui astatis. Dignitas romani imperii de fonte nascitur pietatis, que hanc etiam legem dedit ut 

capitali sententia puniretur quicunque in bello aliquem occidisset infantem. Quanta ergo crudelitas 
esset si hoc nostris filiis faceremus quod fieri prohibuimus alienis? Quid iuvat barbaros superasse, 
si a crudelitate vincamur? Nam vicisse extraneas nationes virtus est bellantium populorum. Vincere 
autem vitia et peccata virtus est morum. In illis ergo preliis fortiores nos extitimus illis. In hiis vero 
nobis ipsis sumus protinus fortiores. Qui enim in isto fuerit certamine superatus, victoriam obtinet 
victus; victor enim post triumphum vincitur si pietas ab impietate vincatur. Vincat ergo nos pietas 
in isto congressu. Bene enim adversantium omnium poterimus esse victores si a sola pietate 
vincamur. Omnium etenim se dominum comprobabit qui servum se monstraverit pietatis. Melius est 
ergo me mori, salva vita innocentium, quam per eorum interitum vitam recuperare crudelem, quam 
tamen recuperare incertum est, cum certum sit quod sic recuperata protinus sit crudelis». Et his 
dictis, iussit ut pueri suis matribus redderentur et dona plurima ac etiam vehicula preberentur. 
Sicque matres, que flendo vacue venerant ad loca sua, plene muneribus cum gaudio redierunt. Ipse 
autem imperator ad suum Lateranense palatium est regressus. 

Sequenti vero nocte beatissimi apostoli Petrus et Paulus sibi apparuerunt dicentes: Quoniam 
exhorruisti effusionem sanguinis innocentium, misit nos Dominus Ihesus Christus dare tibi 
recuperande consilium sanitatis. Silvestrum igitur episcopum urbis Rome, qui aput montem Siraptim 
latitat accersire hic tibi piscinam ostendet, in qua immersus tertio ab omni curaberis lepre morbo. 
Tu vero hanc vicissitudinem Christo reddas, ut ydolorum templa diruas, Christi restaures ecclesias, 
et eius deinceps cultor fias. Evigilans igitur Constantinus statim misit ad montem Syraptim milites 
pro Sylvestro. Videns autem Silvester milites, ad palmam martirii credidit se vocari; Domino autem 
se recommendans et socios deosculans et confortans, Constantino intrepidus presentatur. Cui 
assurgens Augustus: «Bene», inquit, «te venisse gratulemur». Cui Silvester respondit: «Pax tecum 
et de celo tibi victoria ministretur». Constantinus autem, postquam narravit eidem sui somnii 
visionem, ab ipso fuit cathecuminus factus. Et unius ebdomade completo, ieiuno et carceribus 
reseratis, in aquam baptismatis mox descendit. Et ecce splendor mirabilis de celo descendens ipsum 
cooperuit Constantinum, in quo splendore Christum asseruit se vidisse. Et sic de lavacro mundatus 
exiens et purgatus, Romanam Ecclesiam dotibus magnificis ampliavit. Quas dotes require supra, 
cantu XVIIII. Exemplificat itaque comes Guido quod, quemadmodum Constantinus pro sua lepra 
curanda ad montem Sirapti misit ut consuleret sanctum papam, ita Bonifatius e converso ad locum 
fratrum minorum misit, ut pro sua superba febre suo more curanda ipsum consuleret comitem 
memoratum. Ideo sequitur in textu: 
cosi mi chiese questi per maestro 
a guerir de Ia sua superba febre; 

Consilium autem quod ab ipso petivit, fuit quomodo scilicet Penestre posset funditus extirpare. 
Est autem Penestre quedam antiqua civitas sita in montibus prope Romam: de qua VII libro 
Eneidorum facit Virgilius mentionem: «Nec Penestrine fundator defuit urbis». Loquitur enim de 
Ceculo, qui contra Eneam in auxilium venit Turno. 


vv. 100-102 

Sed quia comes Guido dare malum consilium titubavit, ideo ait ei Bonifatius: 
fi nor fassotvo, et tu m'insegna fare 
si come Penestrino in terra getti. 

vv. 103-111 

Et ne de sua absolutione aliqualiter dubitaret, adiunxit: 

«Lo ciel poss'io serrare et diserrare, 
come tu sai; perd son due le chia vi, 
che 'I mio antecessor non ebe care». 

Loquitur hic de papa Celestino, qui papatui abrenuntiavit; de quo habetur supra, cantu tertio. 
Tunc comes Guido, quasi coactus, dedit sibi consilium versipelle, dicens ut habetur in textu: 

«Padre, da che tu mi ia vi 
di quel peccato ove mo cader deggio, 
iunga promessa con 1'attender corto 
ti fara triumphar neifaito seggio». 

Propter dolosa itaque ingenia et fraudulenta consilia in quibus iste comes studuit in hac vita, 
ideo hic exemplariter cum Ulixe et Dyomede ponitur ab autore. Existente etiam ipso comite inter 
fratres filius eius, scilicet Fredericus, quandam cepit in Marchia civitatem. Qua capta per ipsum misit 
ad patrem nuntium cum his verbis: Pater, talem meis viribus possideo civitatem; doce me per istum 
nuntium qua via et quo ordine regam ipsam. Quod cum comes Guido audisset, ob reverentiam 
habitus nichil sibi verbo respondit, sed ipsum nuntium in ortum velut spatiandi gratia secum duxit. 
Et cum in ortum intrasset, cepit evellere multos porros crossos, quidem detruncando, subtiles autem 
et parvos extra ortum proiciendo. Nuntius autem instabat ut sibi daret responsum ad filium 

portaturum. Comes vero nichil ei respondebat, sed porros, ut primitus, evellebat. Quod nuntius 
videns, affectus tedio ab ipso recessit et ad comitem Fredericum quantotius properavit, asserens 
patrem nichil sibi breviter respondisse. Quod cum ille admiraretur ait: «Quid fecit? quando sibi meam 
ambaxiatam et rogamina porrigebas?» Cui ille: «Ortum intravit, porros evulsit, crossos detruncavit, 
et subtiles extra proiecit». Ad quem filius: «Intelligo consilium patris mei. Consulit enim ut, si volo 
hanc tenere firmiter civitatem, quod magnos occidam et parvos expellam». Ecce ista sunt dolosa 
ingenia et fraudulenta consilia. 

Sed hic queritur unde, idest ex quo capitali peccato, ista ingenia et consilia oriantur. 
Respondeo: Si homo utitur istis dolosis ingeniis et fraudulentis consiliis ut humanum captet honorem, 
tunc oritur a superbia, que est appetitus propie excellentie. Si vero homo utitur ipsis dolosis ingeniis 
ut honorem vel statum obnubilet aliorum, tunc oritur ex invidia, que dolet de aliena felicitate. Si 
autem utatur ipsis ut vindictam capiat de inimicis, tunc oritur ex ira, que est appetitus vindicte; sicut 
Ulixes dolosum adinvenit ingenium ut se de Palamide vindicaret. Cuius ystoria talis est: Ulixes enim, 
ne cum aliis regibus veniret ad Troiam, se simulavit insanum; nam terram velut colonus arabat, et 
sal velut insanus spargebat. Palamedes autem, cum esset valde astutus, Ulixis insaniam fictam esse 
monstravit. Nam arante Ulixe, Palamedes filium ipsius Ulixis ante aratrum posuit; sed Ulixes quando 
venit ad filium aratrum substulit. Quod Palamedes comprehendens, ipsum Ulixem ad Troiam venire 
coegit. Ulixes autem in ipsa troyana obsidione de ipso Palamede se taliter suis dolosis ingeniis 
vindicavit. Furtive enim sub lecto ipsius Palamedis fecit fodi, et magnum auri pondus abscondi; et 
licteras falsas sub nomine et sigillo Priami regis fingens, que falso dirigebantur ad Palamidem, ad 
Grecorum consilium deportandas versipelliter ordinavit. Quibus licteris in publico recitatis, dum 
Palamedes se excusaret, Ulixes assurgens ait: «O reges et principes qui astatis, si licteris non creditis, 
mittatis ad tentorum Palamedis et sub lecto invenietis aurum, quo iste intendit prodere gentem 
nostram». Quod cum missum fuisset et inventum esset aurum, fuit Palamedes ad clamorem populi 
pellacis Ulixis ingenio lapidatus. Unde Ovidius, XIII libro Meth.: 

Prodere rem Danaam finxit fictumque probavit 
Crimen et ostendit, quod iam prefoderat, aurum. 

Si vero quis utatur ipsis dolosis ingeniis vel fraudulentis consiliis propter emolumentum aliquod 
temporale, tunc oritur ex avaritia, sicut fecisse creditur comes Guido, qui dedit versipelle consilium 
ipsi Pape ut ipse dominus Papa civitates et castra que ipse dominus Guido comes usurpaverat, suo 
filio condonaret. Sed quia prius fuit absolutus quam peccasset, ideo in morte dannatus ponitur 
exemplariter vel figuraliter ab autore, ibi: 


vv. 112-117 

Francesco venne poi, com'i' fu' morto, 
per me; ma un de' neri cherubini 
Ii disse: «Non portar: non mi far torto». 

Licet mortem istius comitis poetice fingat autor, tamen creditur, et sic in multis libris sanctorum 
autenticis reperitur, quod ad mortes hominum et boni angeli atque mali conveniunt. Nam beatus 
Nicholaus in hora mortis vidit ad se sanctos angelos venientes. Beatus autem Martinus in hora sue 
mortis vidit sibi dyabolum assistentem. Cui Martinus: «Quid hic astas, cruenta bestia? Nichil in me 
funestum reperies, Abrahe sinus me recipiet». Ad mortem autem beati Forosci episcopi, sicut scribit 
venerabilis doctor Beda, et boni et mali angeli advenerunt et multa prelia inter se pro habenda illa 
anima commiserunt. Isto itaque modo poetice hic fingitur ab autore ad mortem comitis Guidonis 
sanctum advenisse Franciscum; sed unus nigrorum cherubin ibi illico presto fuit dicens: 

«Non portare - supple istum - Non mi far torto. 

Venir se ne dee giu tra' miei mischini 
perche diede 'I consiglio frodolente, 
dal quale in qua stato Ii sono a' crini»; 

Queritur autem hic quare potius unus infernalis cherub quam aliquis de aliis ordinibus venit 
pro anima comitis Montis Feltri? Et dicendum quod sicut anime beatorum assummuntur ad diversos 
ordines angelorum, ita anime dannatorum trahuntur ad diversa supplicia demoniorum, ut cum illo 
ordine partem habeant quem imitati fuerant in vita. Boni itaque et virtuosi sapientes assumuntur ad 
ordinem cherubin, quorum scientie adheserunt. Mali vero et malitiosi sapientes trahuntur ad illa 
cherubin quorum sapientia in malitiam est mutata. Et ideo, quia iste comes fraudulentum consilium 
dedit, a fraudulento demone dicitur esse captus. Bonus cherub interpretatur <plenitudo 
scientie>; malus vero cherub <plenitudo malitie>. 


vv. 118-123 

«c'assotver non si po’ chi non si pente, 
ne pentere et voler inseme possi, 

per Ia contradiction che nol conserite». 

Probat hic cherub comiti memorato quod absolutio quam fecerat ei papa Bonifatius nil valebat, 
quia absolvi non potest qui non penitet de peccato; nisi enim contritio confessionem in peccatore 
precedat, quamvis talis absolvatur etiam a Papa, absolutio nulla est. Et hoc satis patet per formam 
absolutionis qua utitur ecclesia dandam peccatores. Que quidem forma est ista : «Absolvo te», inquit 
sacerdos, «autoritate qua fungor ab istis peccatis et ab omnibus aliis quibus es confessus et contritus, 
etc.» Patet ergo manifeste quod, nisi contritio sit in peccatore, absolutio sacerdotis breviter nichil 
valet. Ideo bene ait iste cherub: «Assolver non si puo chi non si pente». Sed quia posset aliquis 
dicere forte quod comes Guido in absolutione quam recepit a Papa fuit corde contritus, hoc manifeste 
apparet esse falsissimum, quia prius fuit absolutus quam ipse peccasset. Quod probatur per verba 
Pape ad ipsum cum ait: 
fi nor Fassolvo, et tu m'insegna fare 
si come Penestrino in terra getti. 


Nec etiam in actu illius peccati potuit contriri de 
peccato, quia duo contradictoria simul esse non 
possunt. Non enim potest quis simul peccare et 
penitere; et hoc patet per diffinitionem contritionis que 
talis est: cContritio est dolor voluntarie pro peccatis 
assumptus cum proposito confitendi, satisfaciendi, et 
deinceps a peccatis cavendi>. Et nota quod in ista 
diffinitione quinque notabilia sunt notanda: Primum 
est quod contritio est dolor voluntarius; unde si 
coactus fuerit, dolor penitentialis non erit. Multi enim, 
cum ebrii sunt, plorant peccata sua. Secundum est 
quod talis dolor voluntarius debet assummi ratione 
peccati commissi et offense divine. Multi enim dolent 
cum infirmantur, non ratione peccati, sed ratione 
infirmitatis, vel timore pene eterne; et talis dolor nichil 
valet protinus ad salutem. Tertium est ut iste talis 
dolor voluntarie pro peccatis assumptus sit cum 
proposito confitendi - subaudi si possibilitas adsit - et 
copia sacerdotis. Quartum est ut sit cum proposito 
etiam satisfaciendi, ut scilicet ad arbitrium sacerdotis 
penitentiam faciat de commissis. Quintum est ut 
proponat de cetero non peccare, quia si intendit reverti 
ad vomitum, nichil sibi valet recepta ab ecclesia 
medicina. Cum itaque iste comes in dando malum 
consilium contritionem de ipso peccato simul cum 
dando ipsum habere non poterat, quia duo 
contradictoria simul esse non possunt, ut dictum est, 
hinc est quod absolutio quam habuit nichil fuit. Ideo 
ait cherub: 


«ne penter et voler insieme puossi, 


per Ia contradiction che nol consente». 


O me dolente, come mi riscossi 


quando mi prese dicendomi: «Forse 


tu non pensavi ch'i' loyco fossi». 

Ad logicum enim spectat scire et docere ac etiam demonstrare quomodo duo contradictoria 
simul esse non possunt, sicut calor et frigus, album et nigrum, virtus et vitium. Cetera vero usque 
ad finem cantus sunt satis clara et aperta. 

In isto XXVII cantu continentur duo comparationes et duo notabilia. 


[Comparationes] 
w. 7-15 


PRIMA COMPARATIO. 


Come 'I bue cicilian che mughid prima 
coi pianto di colui, et cid fu dritto, 
che favea temperato con sua lima, 
mughiava co' Ia voce delfaff litto, 
si che, con tutto che fosse di rame, 
pur ei pareva da! dolor trafitto; 
cosi, per non aver via ne forame, 
dal principio dei foco, in suo linguaggio 
si convertivan le parole grame. 

Ista comparatio plana est. 

vv. 94-99 


SECUNDA COMPARATIO. 


Ma come Costantin chiese Silvestro 
dentro Sirapti, a guerir de le lebre, 
cosi mi chiese questi per maestro, 
a guerir de Ia sua superba febre; 

Ista etiam plana est, et nichilominus ipsa et alia superius explanata. 

[Notabilia] 
vv. 79-84 


PRIMUM NOTABILE. 


Quando mi vidi giunto in quella parte 
di mia eta dove ciascun dovrebe 
calar le ve/e et raccollier le sarte, 
cid che pria mi piaceva, a lior m'increbe, 

In hoc notabili exemplariter declaratur quod, licet in qualibet etate sit bonum et pulcrum 
derelinquere mundum suasque pompas et vanitates abicere, tamen est quedam etas in homine que 
magis ad hoc apta videtur, ut est senecta vel senectus. Et ratio est quia, licet peccata nulli etati 
conveniant, peius tamen conveniunt senectuti. Unde dicit Aristotiles quod luxuria in iuvene luxuria 
est, in sene vero insania. Comes itaque iste Guido sui exemplo nos admonet ut, si in primis etatibus 
servivimus mundo, in ultimis tamen serviamus Deo. Unde ait autori: 

Quando mi vidi giunto in quella parte 
di mia eta ove ciascun dovrebe 
calar le ve/e et raccollier le sarte, 
cid che pria mi piacea, a lior m'increbbe, 

Ubi nota quod septem sunt etates hominis, videlicet infantia, pueritia, adolescentia, iuventus, 
senecta, senectus, et senium; tamen ad tres principaliter reducuntur. Est itaque prima etas infantia, 
que extenditur usque ad septimum annum; unde dicitur <infans>, idest <non plene fans>, eo quod 
plene fari, idest loqui, non potest dentibus non bene ordinatis, ut dicit Ysidorus. Secunda etas dicitur 
pueritia, que extenditur usque ad XIIII annum; et dicitur pueritia a pubertate, quia caret pilis in 
facie talis etas. Tertia etas dicitur adolescentia, que extenditur usque ad XXVIII annum, secundum 
Ysidorum. Secundum vero medicum, adolescentia extenditur usque ad tricesimum vel XXXV annum; 
et dicitur adolescentia eo quod apta sit ad gignendum, ut dicit Ysidorus. Quarta etas est iuventus; 
et ista inter omnes etates est media; ideoque fortissima, sapiens et robusta, et protenditur usque 

ad XLVIII annum; vel secundum quosdam usque ad quinquagesimum. Et tunc sequuntur alie tres 
etates; et est iuventus a iuvando dicta. Est enim iuvenis in suo termino positus incrementi; et in 
fine istius etatis incipit per alias etates subsequentes ad yma ruere. Quinta etas est senecta: in hac 
etate, scilicet senecte, est declinatio a iuventute in senectutem et protelatur usque ad 
septuagesimum annum. Sexta etas est senectus, que ab Ysidoro <gravitas> appellatur, que nullo 
annorum termino terminatur, et dicitur senectus, secundum Ysidorum, a sensus diminutione, eo 
quod in tali etate homines pre nimia vetustate desipiant et delirant. Septima etas est senium, que 
est ultima pars senectutis et terminus vite; imponit enim finem laboribus et cruminis et pergunt ad 
requiem paradisi. In etate igitur que sequitur iuventutem, sive sit senecta, sive senectus, sive 
senium, laudabile est mundum et peccata relinquere et Deo et virtutibus adherere. Et ideo bene de 
hac eadem materia iste idem autor in quadam inventione quam fecit de nobilitate sic ait: 

L'anima cui addorna esta bontate non Ia si tiene ascosa, 
che dal principio c'al corpo si sposa, 

Ia porta 'nfin Ia morte. 

Ubidente, soave et vergognosa, et ne Ia prima etate, 
e sua persona acconcia di biltate, 
con le sue parti accorte: 

e 'n giovinezza, temperata e forte, 
piena d'amore et di cortesi lode, 
et solo in lea Ita far si diletta: 

et ne Ia sua senecta, prudente et giusta, 
larghezza se n'ode, e 'n se medesma gode, 
d'udir et ragionar de l'altrui prode. 

Poi ne Ia quarta parte de Ia vita 
a Dio si rimarita, 

contemplando Ia fine che l'aspetta, 
et benedice Ii tempi passati. 

Vedete omai quanti son 1'ingannati. 

Deinde in conclusionem predictorum subdit: 

Contra Ii erranti miei tu te n'andrai; 
et quando tu sarai 
in parte dove sia Ia donna nostra, 
non le tener Io tu' mistier coverto: 
tu le puoi dir per certo: 

«I' vo' dicendo de I 'amica vostra». 

vv. 118-120 


SECUNDUM NOTABILE. 


c'assolver non si pud chi non si pente, 
ne penter et voler insieme puossi, 
per Ia contradiction che nol consente». 

In hoc sententioso notabili continetur quod dua contradictoria simul esse non possunt. Cum 
autem ista duo contradictoria, scilicet velle peccare et de peccato penitere, insimul stare non possint, 
hinc est quod absolvi non potest qui non penitet de peccato. 

Et sic patet vigesimus septimus cantus prime cantice. 


XXVIII 

VIGESIMI OCTAVI CANTUS TITULUS TALIS EST. 


In isto XXVIII cantu autor tractat de nona bulgia, in qua ponit scismaticos et scandali seminatores; 
pena quorum est quod ab uno demone cum una spata per diversa membra diversimode inciduntur 
et lacerantur. Et incipit ista bulgia in principio huius cantus, ibi: 

Chi poria mai pur con parole sciolte 
dicer dei sangue et de le piaghe a pieno 
ch'i' ora vidi, per narrar piu volte? 
etc. 

Et facit hic mentionem specialiter de Macumeth, qui tantum scisma seminavit in mundo quod 
gentem Sarracenorum in suam sectam et heresim congregavit. 


DEDUCTIO TEXTUS DE VULGARI IN LATINUM. 


vv. 1-21 

Quis posset unquam, inquit autor, cum verbis solummodo absolutis, dicere de sanguine atque plagis 
ad plenum quas nunc pluries ego vidi? Omnis lingua certe ad istud deficeret enarrandum, quia noster 
sermo ac etiam mens ad tantum comprehendendum modicum sinum habent. Quales autem plagas 
ibi conspexerit, exemplificando declarat. Si adunaretur adhuc, inquit, tota illa gens que in infortunata 
terra Apulie de suo sanguine fuit dolens per Romanos et per longam guerram que de anulis tam alta 
spolia reportavit, sicut scribit Livius, qui non errat, cum illa - subaudi gente - que sensit penas 
ictuum bellicorum quando Roberto Guiscardo se opponere fuit ausa; et altera - subaudi, si 
adunaretur - cum istis cuius ossa adhuc colliguntur apud Ciperanum, ubi quilibet Apulus fuit mendax, 
cum illa - subaudi etiam - que fuit ad Tagliacozzo, ubi sine armis vicit senex Alardus; et istarum 
gentium unus suum membrum perforatum et alius ostenderet mutilatum, ad adequandum modum 
none bulgie esset nichil. 

vv. 22-63 

Postquam vero autor exempla induxit plagarum et vulnerum in bellis Apulis inflictorum, ad 
enarrandas plagas et vulnera istius none bulgie manum tendit. Iam, inquit, veges non sic perforatur 
vel aperitur quando perdit tympanum vel assidem lateralem, sicut ego vidi unum fractum et apertum 
a mento usque ad illam partem unde homo trullat. Inter tibias enim intestina pendebant, et tristis 
venter, qui saccus efficitur stercoris, videbatur. Et in tantum quod ego in eum totus intendo me 
respexit, et cum manibus aperiens sibi pectus ait: «Vide quomodo me dilanio. Vide quomodo divisus 
est Macumet; ante me vadit plangendo Ali, scissus a mento usque ad sinciput. Et omnes alii quos 
tu vides hic seminatores fuerunt scandali et scismatis dum vivebant; et ideo taliter scissi sunt. Unus 
diabolus est retro post nos qui ita crudeliter nos trucidat acie sui ensis, cuilibet istius cunei vulnera 
iterando. Et hoc quia quando completam habemus dolentem stratam, nostra vulnera sunt prius 
reclusa quam ante ipsum aliquis nostrum vadat». Postquam vero Machumet ista enarrasset autori, 
ipsum interrogat dicens: «Sed tu quis es, qui super scopulum quasi otiosando moraris, forte quia 
differs ire ad penam que super tuas accusationes noscitur iudicata?» Ad que verba Virgilius sic 
respondit: «Nec mors eum adhuc invasit, nec ad tormentandum culpa aliqua ipsum ducit. Sed ut 
dem illi plenam experientiam, michi qui sum mortuus convenit ipsum ducere per infernum huc 
inferius de giro in girum, et hoc est verum sicut est verum quod tibi loquor». Tunc plus quam centum 
anime que ista verba Virgilii audiverunt in illo fossato se firmarunt ad contemplandum autorem, pro 
quodam quasi mirabili sua martiria oblivioni tradendo. Audiens autem Macumeth responsionem a 
Virgilio sibi factam, ait ad Dantem: «Dicas ergo fratri Dulcino, o tu qui forte videbis solem in brevi, 
quod si non vult hic cito me sequi, quod victualibus sic se armet, quod coartatio nivis Noarensibus 
victoriam non reportet, quia aliter nequaquam acquirere leve esset». Et hoc dicto, Macumeth ab 
autore recessit. 

vv. 64-102 

Post recessum vero Machumeth, unus alius qui habebat gulam perforatam, et nasum usque sub 
ciliis detruncatum, et qui non habebat nisi unam auriculam solam, firmatus cum aliis ad videndum 
admirative autorem, ante alios aperuit guttur quod erat ex omni parte exterius rubicundum, et ait: 
«Tu quem culpa non condemnat, et quem ego in terra latina conspexi, si similitudo nimia me non 
fallit, recordare Petri de Medicina, si unquam reverteris ad videndum dulce planum qui a Vercellis 
ad Marchabo declinat. Et facias notum duobus melioribus de Fano, domino scilicet Guidoni et 
Angelello, quia si previdere hic non est vanum, eiecti erunt de ipsorum vase et submersi prope 
Catholicam, proditione unius iniqui tyranni nequiter operante. Inter insulam certe Cypri et Maiorice 
nunquam vidit tam grande scelus Neptunus - subaudi perpetratum - non a pyratis, non a gente 
Argolica, idest Greca. Ille enim proditor, qui cum uno - subaudi oculo - videt solum, et tenet terram 
quam, talis est hic mecum ieiunus videndi protinus esse vellet, faciet ipsos ad colloquendum secum 
venire, postea faciet sic quod adventum Focarie non erit opus vota facere sive preces». Auditis autor 
verbis et vaticinio Petri de Medicina ait ad eum: «Demonstra michi, et me, queso, declara, si vis ut 
tua verba superius ego portem, quis est ille visionis amare». Tunc ille posuit manum ad mandibulam 
unius sui socii, et os illius aperiens exclamavit: «Iste», inquit, «est ille de quo - supple tibi dixeram 
- et non fatur. Iste expulsus - subaudi de Roma - dubitare submersit, idest fugavit, in Cesare, 
affirmando quod munitus cum danno semper sustinuit expectare». Et hic exclamat autor contra 

illum qui sibi fuerat demonstratus. O quantum, inquit, michi videbatur attonitus cum lingua in 
faucibus amputata Curio, qui ad dicendum adeo fuit audax. 

vv. 103-142 

Et unus alius qui ambas manus habebat incisas, elevando per fuscum aerem brachia mutilata, ita 
quod sanguis faciem deturpabat, exclamavit ad Dantem: «Reminiscaris etiam de Musca, heu qui dixi 
<Res facta caput habet>; quod quidem dictum pro gente tusca fuit - subaudi exemplariter - malum 
semen». Et Dantes illico sic subiunxit: «Et mors etiam tue tribus». Unde ille Musca, accumulando 
dolorem cum dolore, recessit ab eo sicut persona tristis et victa. Sed ego - subaudi Dantes - remansi 
ad videndum exercitum - subaudi qui per illam bulgiam pertransibat - et vidi unam rem quam ego 
timerem solus sine pluri probatione - idest autentico testimonio - decantare, nisi quod meam 
conscientiam bona societas - subaudi Virgilii - assecurat, que quidem bona societas hominem facit 
francum sub lorica sentiendi se puram. Quid autem viderit, subiungendo declarat dicens: Ego vidi 
certe, et adhuc michi videtur ut videam, unum corpus humanum sine capite ita ire sicut ibant alii 
mesti gregis. Et caput truncum tenebat per crines suspensum cum manu ad modum laterne, et illud 
respiciebat nos et dicebat: «Heu michi». De se faciebat sibi ipsi lucernam, et erant duo in uno et 
unus in duobus. Quomodo istud potest esse, ille scit qui se gubernat. Quando autem ad pedem 
pontis fuit, brachium in altum cum toto capite elevavit, ut appropinquaret ad nos verba sua, que 
fuerunt: «Vide, queso, penam molestem, tu qui spirando vadis videndo defunctos. Vide si est grandis 
aliqua sicut ista. Et ad hoc ut tu de me nova reportes, scias quod ego sum Beltramus de Bornio, ille 
scilicet qui dedi regi Iohanni malas confortationes. Ego feci patrem et filium in se ipsos rebelles. 
Achitophel certe de Absalone et David cum iniquis persuasionibus non plus fecit. Et quia ego divisi 
ita coniunctas personas, ideo porto, heu me miserum, cerebrum meum a suo principio separatum; 
quod quidem principium in isto trunco consistit. Et sic in me observatur contrapassus». Ideo ait in 
textu : 

cosi s'osserva in me Io contrapasso. 

EXPOSITIO LICTERE. 


vv. 1-3 


Chi poria mai pur con parole sciolte 
dicer dei sangue et de le piaghe a pieno 
ch'i' ora vidi, 
etc. 

Volens autor de nona bulgia, in qua sunt scismatici, pertractare, dicit quod nullus homo posset 
cum verbis simplicibus vel solutis ad plenum de plagis que vidit et sanguine pertractare. Et ista 
impossibilitas oritur ex duobus: Primum est novitas et diversitas pene qua ita sunt diversis plagis et 
vulneribus scismatici lacerati, quod nullus posset ad plenum illa veraciter enarrare. Ideo ait: Quis 
posset unquam enarrare ad plenum de plagis et sanguine quas et quem ego nunc vidi? Quasi dicat 
<nullus>. Secundum est insufficientia lingue et mentis. Nam in lingua multotiens est defectus 
narrandi, quia vocabula sepe sepius factis et operibus non respondent. Unde multotiens homo dicit: 
Ego non possem verbis exprimere mala et scelera que hic fecit, vel lamentationes et suspiria que 
audivi. Unde Ovidius, VIII Meth., ubi loquitur de dolore et gemita sororum Meleagri, considerans 
insufficientiam lingue pariter atque mentis ait: 

Non michi si centum deus ora sonantia linguis 
ingeniumque capax totumque Elicona dedisset, 
tristia prosequerer miserarum vota sororum. 

Mens etiam non potest omnia, que videt oculus, retinere. 

vv. 4-21 


Ideo subsequitur in textu: 

Ogni lingua per certo verria meno 
per io nostro sermone et per Ia mente 
c'anno a tanto comprender poco seno. 
S'e' s'aunass'ancor tutta ia gente 
che gia, in su ia fortunata terra 
di Pullia, fu dei su' sangue dolente 
per Ii Romani et per Ia lungha guerra 
che de l'anella fe si alte spoglie, 
come Livio scrive, che non erra, 
con quella che senti di coipi doglie 
per contastare a Ruberto Guiscardo; 

et l'altra il cui ossame aneor s'accollie 
a Ceperan, ia dove fu bugiardo 
ciascun Pulliese, et Ia da Talliacozzo, 
ove sanz'arme vinse 'I vecchio Alardo; 
et qua I forato su' membro et qual mozzo 
mostrasse, d'aequar sarebbe nulla 
il modo de Ia nona bolgia sozzo. 

In his XV rithimis autor duo facit: Primo, inducit omnia famosa bella et prelia, memorando, 
que in Apulia facta sunt a principio quasi urbis Rome usque ad tempora quasi nostra. Secundo, 
concludit dicens quod si omnes ille gentes que in dictis preliis ceciderunt adunarentur in unum, et 
quilibet suum membrum ostenderet, unus perforatum, alius detruncatum, illa talia vulnera atque 
plage nil quasi essent respectu vulnerum et plagarum quas in ista bulgia nona vidit. Prelia autem 
predicta sunt ista: In Apulia enim pugnarunt primo Romani cum multis populis bellicosis, et maxime, 
sicut scribit Titus Livius in prima sua decada, cum Equis, Sannitibus, et Lucanis; fuerunt enim iste 
tres gentes mirabiliter bellicose, quas omnes Romani diversis preliis debellarunt; et tandem ipsarum 
civitates et specialiter Sannii, propter verecundiam quam Romani apud furcas caudinas ab ipsis 
Sannitibus receperunt, funditus deleverunt. Cecidit autem in dictis bellis multitudo maxime 
Romanorum, sed multo plures de dictis Equis, Sannitibus, et Lucanis. Et ista prelia tangit autor in 
textu, ibi: 

S'e' s'aunass'ancor tutta Ia gente 
che gia, in su Ia fortunata terra 
di Pullia, fu dei su' sangue dotente 
per Ii Romani 

Vere tota illa gens superius nominata de suo sanguine per Romanos fuso atque dileto fuit 
dolens. Postquam vero autor generalia prelia que fuerunt inter Apulos et Romanos sub quadam 
generalitate tetigit, sicco pede subsequenter ad specialia sic descendit, dicens: 
et per Ia iunga guerra 
che de 1'anella fe si alte spollie, 
come Livio scrive, che non erra, 

Et tangit hic quatuor diversa prelia que sunt ista: Primum nanque fuit inter Romanos et 
Cartaginenses; Cartaginenses enim, duce Anibale, Ytaliam intraverunt. Fuerunt autem LXXX milia 
pedites et viginti milia equites, sicut scribit Livius De Secundo Bello Punico, libro primo. Et fecit 
guerram in dicta Ytalia dictus Anibal per annos sedecim cum Romanis, ut scribit idem Livius de 
eodem Bello Punico, libro X. Inter alia vero diversa bella que dictus Anibal habuit cum Romanis, fuit 
illud famosum bellum quod cum eisdem conseruit apud Cannas. Quod quidem bellum, ut scribit 
Livius de eodem Bello Punico, libro secundo, hoc ordine factum est: castrametante nempe Anibale 
in Apulia apud Cannas, duo consules romani, Paulus Emilius et Varro Terrentius, contra Anibalem 
cum multitudine maxima Romanorum exeunt pugnaturi. Romani stabant versi in meridie; Peni vero, 
idest Cartaginenses, in septentrione. Bellum contradicente Paulo, incipitur a Varrone. Ventus 
vulturnus oritur, pulverem levat, et in ora et oculos proicit Romanorum. Fit pugna valida inter 
Romanos et Penos. De Romanis occiduntur XI milia pedites, et duo milia septingenti milites. Capti 
vero sunt duo milia peditum et trecenti equites. Varro cum quinquaginta equitibus fugit Cannas. 
Paulus vero Emilius, alter consul, dum vulneratus sederet in saxo, fuit a quodam milite Lentulo 
Romano vocatus. «Paule Emili», Lentulus inquit, «quem unum insontem culpe cladis hodierne dici 
respicere dii deberent, cape hunc equum dum tibi virium aliquid superest. Comes itaque ego te 
tollere possum ac protegere, ne hanc pugnam Romanis funestam, Cartaginensibus vero claram, 
velis facere tua morte». Ad quem consul: «Lentule, vade Romam, annuntia publice patribus ut 
urbem Romanam muniant, ac prius quam hostis victor adveniat, presidiis firment ipsam. Privatimque 
Sabio maximo dicas preceptorum eius me memorem extitisse, sed ipsa die qua pugnatum est Verro 
tenebat imperium, meque inconsulto processit ad bellum». Et his dictis, recedente Lentulo 
supervenientibus Penis interfectus est ipse Varro. Peracta ista victoria apud Cannas, Maharbal 
prefectus equitum Anibalis ait ad ipsum: «Sine ulla mora perge Romam; die quinto in Capitolio 
epulaberis. Tolle moram, ascende equum, evola Romam; ut prius te Romani venisse sentiant quam 
audiant te venturum». Tunc Anibal ait ad Maharbalem: «Consilio opus est». Cui Maharbal: «Non 
omnia nimirum dii tibi dederunt. Vincere scis Anibal; victoria uti nescis». Ipsa die qua Anibal habuit 
victoriam de Romanis quievit, altera vero die ad spolia legenda consurgit. Quidam Romani inter 
mortuos reperti sunt vivi, qui cruribus amputatis, capita Penorum manibus detinebant, et eorum 
sanguinem manibus ore lambebant. Quidam autem Romanus inventus est, qui habens brachia 
amputata uni Numide nasum et aures dentibus detruncabat. Collectis autem spoliis, Anibal in signum 
victorie misit Cartaginem omnes anulos aureos et argenteos quos in digitis Romanorum invenit. 
Fuerunt autem isti anuli tres modii cum dimidio, idest tres cophyni et dimidium. Non enim accipitur 
hic modius pro modio qui habetur in Tuscia, qui est vigintiquatuor sextariorum frumenti, sed pro 
modio qui est quedam mensura librarum, scilicet quadraginta quatuor, ut dicit Ysidorus, XVI libro 
Ethimologiarum. Idcirco ait autor in textu: 
come Livio scrive, che non erra, 

Bene dicit <non erra>, quia veridicus scriptor fuit, ut patet in suis Decadis. Scripsit enim 
veridico stilo omnia magnalia Romanorum, ab urbe condita usque ad tempora sua per decem 

decadas, et quidam dicunt duodecim. Est autem decada volumen continens decem libros. Fuit autem 
iste Titus Livius de Arpino, ut superius dictum est; et fuit tante autoritatis et tanta ystoriali eloquentia 
adornatus, quod a remotis partibus mundi ad ipsum videndum et audiendum multi magnates et 
nobiles concurrerunt. Unde beatus Ieronimus, in prologo galeato, sic ait: Ad Titum Livium eloquentie 
fonte manantem de yspaniarum galliarumque finibus quosdam nobiles Romam venisse legimus, et 
quos ad contemplationem sui Roma non traxit, unius hominis fama produxit. Secundum bellum fuit 
inter Robertum Guiscardum et Apulos, de quo dicit autor: 
con quella che senti di coipi doglie 
per contastare a Roberto Guiscardo; 

Iste Robertus Guiscardus fuit unus valens baro de Flandria, qui cum militia bellicosa Apulie 
regnum intravit, et ipsum dimicando perdomuit, non tamen sine magna strage contradicentium 
Apulorum. Tertium bellum fuit inter Manfredum, Sicilie et Apulie regem, et Carolum, olim comitem 
Andegavensem. Pugnarunt ambo prope Beneventum, in loco enim qui dicitur Ciperanum, in quo 
bello suum regem Apuli dimiserunt et Karolo adheserunt. Unde ipse Manfredus fuit cum multitudine 
sui exercitus trucidatus. Ideo ait autor in textu: 

Et l'altra il cui ossa me aneor s'accollie 
a Ceperan, Ia dove fu bugiardo 
ciascun Puglese, 

Quartum bellum fuit etiam in Apulia, in loco qui dicitur Talliacozzo, inter regem Corradum et 
Karolum antedictum. In quo bello dictus Karolus non armis, sed astutia unius sui militis, qui 
vocabatur Alardus, victoriam reportavit. Sed ut istius belli notitia habeatur, ipsam hic breviter et 
succinte ponemus. Corradinus enim dum esset in imperatorem electus, cum multitudine militum 
copiosa Ytaliam intravit, et volens prius cum inimicis certare quam coronam acciperet, in Apuliam 
contra Karolum pugnaturus accessit. Karolus autem obviam sibi venit, et videns potentiam Corradini, 
ad bellum procedere dubitabat. Cui Alardus ait: «Noli timere, sed fac id quod tibi dixero et bene tibi 
erit. Elige quidem unum militem tui habitus et stature et indue eum armis tuis, et ipsum tanquam 
regem cum tota gente tua mitte contra Theotonicos pugnaturum. Nos autem duo post talem montem 
cum quingentis militibus stabimus latitantes. Corradinus autem, dum videbit se esse potentiorem 
tua gente, contra tuos indisciplinate procedet; et dum tua gens adversariis terga dabit et Theotonici 
erunt ad spolia colligenda dispersi, nos uniti contra ipsos dispersos audacter et viriliter insurgemus». 
Quod cum omnia que ipse Alardus providerat evenissent, Corradinus a Karolo debellatus fugam iniit 
et ad quoddam castrum quod vocatur Asturi devenit. Intrans autem dictum oppidum, Corradinus ad 
quendam qui tenebat hospitium introivit et ait ad eum: «Quis est in hoc oppido maior homo?» Cui 
ille: «Ista terra est sub potestate et dominio duorum fratrum nobilium Romanorum, videlicet 
Iohannis et Iacobi de Frangepanis». Ad quem Corradinus: «Duc me, rogo, ad unum istorum». Ille 
autem continuo duxit illum ad Iacobum. Quem cum vidisset, Corradinus ait ad eum: «Domine, ego 
venio de exercitu Corradini et habeo in secreto aliqua vobis loqui». Quem ille apprehendens, in 
cameram suam duxit. Cui Corradinus; «Iacobe, ego scio te nobilem inter omnes esse Romanos, ideo 
tibi tanquam fideli principi Romani imperii manifestare me volo. Ego enim sum Corradinus, qui sicut 
Deus voluit de bello, licet debellatus, evasi. In tuis itaque manibus me committo». Ille autem illum 
recipiens dolose et callide sic respondit: «Domine mi, venisti ad servum tuum et ego te recipio 
tanquam dominum meum. Noli igitur timere et nec in aliquo contristeris, quia licet sis a Karolo 
debellatus, ex quo tua maiestas divina protegente gratia vivit illesa, adhuc poterimus exercitum 
instaurare et contra inimicos feliciter triumphare». Et his dictis, ipsum in quandam camaram 
introduxit, et ibi fecit eum occulte manere. Accipiensque unum nuntium ipsum cum suis licteris ad 
Karolum destinavit, significans sibi quomodo ad suum beneplacitum Corradinum habebat atque 
tenebat. Quod Karolus audiens, cum magna letitia cordis quingentos Gallos milites pro Corradino 
transmisit. Quem cum habuisset, statim una cum duce Austrie, comite Gerardo de Pisis et uno de 
Spinolis de Ianua vinculavit. Quos omnes post annum decapitari mandavit; quorum corpora iacent 
Neapolim apud locum nostrum ordinis de Carmelo. Et sic patet quomodo Carolus vicit Corradinum, 
non armis sed astutia senis Alardi, ut dictum est. Ideo dicitur in textu: 
et Ia da Tagllacozzo 
ove sanz'arme vinse 'I vecchio Alardo; 

Sed quia mentionem fecimus de isto proditore romano, ideo remunerationes quas exinde 
habuit hic breviter explicemus. Mortuo itaque Corradino, immo potius immolato, ille proditor de 
Frangepanis, qui totum suum sanguinem maculavit, ad Karolum remunerationem sui sceleris 
expectans accessit. Quem Karolus in signum derisionis comitem sine comitatu effecit. Ille autem 
verecundia ductus in castro de Asturi, quia nemo ipsum videre volebat, viliter se inclusit. Germanus 
autem suus per medium castri unum murum fecit, ne viderent sui oculi proditorem. Mortuo autem 
illo proditore, fuit sepultus apud ecclesiam Sancte Marie Nove de Urbe, ubi omnes Frangepani ex 
consuetudine tumulantur. Uxor vero sua supra illud sepulcrum fecit pingi Virginem gloriosam suum 
filium in gremio baiulantem, et ad pedem ipsius Virginis fecit etiam pingi istum proditorem, genibus 
flexis et manibus iunctis ad Virginem elevatis; in qua pictura statim apparuit unum signum 
mirabiliter tremebundum. Nam ille manus scelerate que talem iuvenem in manus Karoli posuerunt 
statim in sua pictura effecte sunt nigerrime sicut carbo. Quod uxor illius proditoris audiens, statim 
pro pictore misit ut illas manus iterum dealbaret. Quas cum pictor colore superposito dealbasset, 
statim in pristinam nigredinem sunt reverse. Uxor autem dolens ac etiam verecundans, iterum et 

iterum ipsas manus dealbari mandavit; que semper in eandem nigredinem vertebantur. Ad ultimum 
autem pictor illas manus amputavit, colores et calcem usque ad muri parietem extrahendo, et de 
novo calcem candidam ibi ponens, illas manus sacrilegas colore quantum potuit niveo resarcivit. 
Que ut prius in nigredinem sunt mutate. Frater autem eius, quando venit ad mortem, in testamento 
suis heredibus sic precepit: Relinquo vos bonorum meorum heredes, hoc videlicet pacto, ut me in 
sepulcro proditoris me ponere nullatenus debeatis. Si vero ibi sepultus fuero, ex nunc mea hereditate 
vos privo. Et ustud testamentum omnis alii de dicta domo postea sunt secuti. 


vv. 22-24 

Gia veggia, per mezzul perdere o lulla, 
com'i' vid'un, cosi non si pertugia, 
rotto da I mento infin ove si trulla. 

Licteram sic construe: Iam veges, quando perdit tympanum sive axem collateralem, non sic 
perforatur vel aperitur sicut ego vidi apertum unum a mento usque ad anum. Ista tria nomina, 
scilicet veggia, mezzule et lulla, primum est vocabulum Lombardorum, reliqua vero duo sunt 
Florentinorum. Veggia, idest veges; mezzule est illa axis que est in medio fundi vegetis; lulla vero 
est axis collateralis, que formam medie lune habet. 


vv. 25-27 

Tra le gambe pendevan le minugia; 

Ia curata pareva e 'I tristo sacco 
che merda fa di quel che si trangugia. 

Hic incipit de scismaticis exemplariter pertractare. Et primo facit mentionem de Machumeth, 
qui magnam divisionem seminavit in mundo. Scisma enim tantum valet quantum <divisio>. Ipse 
enim Macumeth magnam divisionem fecit in mundo quando tantam gentem que sarracenice vivit ab 
utero Ecclesie separavit. Et quia uterum violavit Ecciesie, ideo divisus in ventre a mento usque ad 
anum hic ponitur ab autore. Sed quia ystoriam ipsius Machumeth multi ignorare probantur, ideo 
ipsam hic elucidare proposui. Imperante enim Eradito, quidam Saracenus de Arabia, falsus propheta 
et grandis magus, Agarenos sive Ismaelitas seu Sarracenos in suam sectam et heresim taliter 
congregavit. Nam tribus spetialiter nominibus nominantur, scilicet Agareni ab Agar, famula Abraham, 
de quo nati sunt, Ismaelite ab Ysmaele, filio Abrahe, quem de Agar genuit Abraham. Ipsi autem, se 
nobilitare volentes, dicunt se natos de Sarra, uxore Abraham; ideo se Sarracenos appellant. Quidam 
enim clericus valde sapiens et famosus, vel ut alii dicunt quidam monacus nomine Sergius, vel 
secundum alios quidam archidiaconus Anthyocenus, cum in curia Romana honorem quem cupiebat 
assequi non valeret, in Arabiam est profectus; ibique sua predicatione et simulata sanctitate 
innumerabiles populos ad se traxit. Hic itaque, sive clericus sive monacus, quendam Sarracenum 
puerum, Machumeth nomine, educavit; quem ad suos mores trahens, ipsum de Novo et Veteri 
Testamento instruxit. Et quandam columbam candidam ita nutrivit, quod nisi in aure Macumeth 
cibum nullatenus capiebat. Populisque predicans aiebat quod natus erat inter ipsos quidam summus 
propheta, in cuius nomine gens ipsa salvari debebat; et quod Deus sibi revelaverat quod in quadam 
sua predicatione populo adunato ipsum prophetam per descensum Spiritus Sancti in spetie columbe 
manifestaret. Sicque factum est ut, illo predicante, ista columba sicut iste clericus ordinaverat super 
populum est emissa. Que circumvolans super humerum Machumet, qui erat in populo, mox 
descendit, et iuxta morem suum rostrum in aurem illius infixit. Unde populus ludificatus Spiritum 
Sanctum esse credidit, et sibi tanquam vero Dei nunctio obedivit, intantum quod ipse Machumeth 
una cum ipsis Saracenis regnum Persidis ac orientalis imperii usque ad Alexandriam invaserunt. 
Macumeth igitur magistrum suum in secreto deinceps occulte tenebat, et secundum sua consilia in 
omnibus se habebat, ipsumque esse Michaelem Archangelum cum quo loqueretur fingebat, 
propriasque leges condens ipsas a Spiritu Sancto, qui in spetie columbe que sepe, vidente populo, 
super eum volabat, se recepisse mentiebatur; in quibus legibus quedam de utroque Testamento 
inseruit. Unde, secundum ritum Iudeorum, Sarraceni circunciduntur, carnesque porcinas non 
comedunt. Cuius rei rationem cum vellet Machumeth populo assignare, dixit quod ex fimo cameli 
porcus post diluvium fuerit procreatus; et ideo, tanquam immundus, a mundo populo est vitandus. 
Cum Christianis autem conveniunt, quia credunt unum solum Deum omnium creatorem. Asseruit 
etiam quod Moyses fuit magnus propheta, sed Christus maior, et summus omnium prophetarum, 
natus ex Maria Virgine virtute Dei, absque operatione humana. Ait etiam in suo Alcorano quod 
Christus, dum adhuc puer esset, volucres de limo terre creavit et ipsas volare fecit. Sed venenum 
immiscuit, quia Christum non vere passum nec vere resurrexisse dixit. Multas etiam leges 
promulgavit, quarum multas de mosayca lege accepit. Sepe nanque Sarraceni se lavant, et maxime 
cum orare debent. Verenda enim sua manus, brachia, faciem, et os et omnia membra corporis 
abluunt, ut mundius orent. Orantes autem unum confitentur Deum, qui nullum equalem vel similem 

habeat. In anno quoque integrum mensem ieiunant; ieiunantes autem nocturno tempore comedunt, 
diurno vero ieiunant. Sextam feriam solennizant, sicut Iudei sabbatum et Christiani diem dominicam 
venerantur. Et hoc quia tota gens Arabum ante Machumeth Venerem adorabant; hinc est quod 
usque hodie diem Veneris venerantur. Semel autem per singulos annos, causa recognitionis, ad 
domum Dei qui est in Meccha ire precipiuntur; quam domum dicunt Adam construxisse, omnibusque 
filiis eius et Abraham et Ismaeli locum orationis fuisse. 

Quatuor uxores legitimas ipsis habere licet, et quamlibet tertio repudiare et rursus recipere, 
ita tamen ut quaternarium numerum non transcendant. Macumeth autem dixit sibi a domino angelo 
Gabriele nuntiante fuisse concessum quod ad aliorum uxores posset accedere, ut viros virtuosos et 
prophetas in illo populo generaret. Quidam autem Sarracenus unam pulcram uxorem habebat quam 
Macumeth intime diligebat, quam quia Macumeth loquentem invenit, ipsam a se eiecit. Quam 
Macumeth recipiens, ipsam inter suas uxores alias manere mandavit. Timens vero ex hoc murmur 
populi, cartam sibi de celo delatam confinxit, in qua continebatur quod quilibet Sarracenus posset 
alienam uxorem a suo viro repudiatam pro sua recipere et tenere. Quod Sarraceni usque hodie pro 
lege observant. A vino autem semper abstinere iubentur. Servantibus vero hec et alia legis mandata 
promisit Deus ut asserunt paradisum, idest ortum delitiarum, aquis preter fluentibus irrigatum; in 
quo sedes habebunt perpetuas, nec frigore aut estu aliquo affligentur; omnibus ciborum vescentur 
generibus. Quicquid appetierunt statim invenient coram se; vestimentis sericis induentur, et 
speciosis virginibus coniungentur. In delitiis omnibus accubabunt, quibus angeli more pincernarum 
cum vasis aureis et argenteis ministrabunt. Hunc pseudo prophetam, scilicet Macumeth, Sarraceni 
tenebris involuti spiritum prophetie super omnes prophetas habuisse affirmant; et decem angelos 
sibi faventes et ipsum custodientes eum habere predicant. Aiunt quoque ipsi miserrimi Sarraceni 
quod antequam Deus celum et terram creasset, nomen Macumeth in conspectu Dei astabat, et nisi 
ipse Macumeth futurus fuisset, nec celum nec terram nec paradisum unquam fuisset. Venenum 
insuper sibi in carne agnina oblatum fuisse dicunt, agnus autem locutus est ei dicens: «Cave ne me 
comedas, quia in me venenum habeo». Et tamen post plures annos veneno vitam finivit. 

Propter scisma igitur quod seminavit in mundo, propter quod filii Agar a Christianitate sunt 
divisi, Macumeth a mento usque ad anum divisus in ista nona bulgia ponitur ab autore. Ideo ipse 
Macumet ait in subsequentibus ad autorem: «Vedi come scoppiato e Macometto!» et loquitur de se 
tanquam de alio. 


vv. 31-33 

Postquam vero Macumeth se per penam et per nomen manifestavit autori, ostendit sibi magistrum 
suum, cuius doctrina et consilio in illo scismate triumphavit, dicens: 

Dinanzi a me sen va piangendo Ali, 
fesso da I mento infin sus'al ciuffetto. 

Iste enim Aly fuit magister Machumeth qui quomodocunque a Christianis dicatur clericus vel 
monacus extitisse, et secundum quosdom Sergius vocitetur, ab ipsis Sarracenis vocitatur Ali. De 
quo autor in lictera duo ponit: Primum est quod per illam bulgiam Macumet eiulando precedit, ibi: 
«Dinanz'a me sen va piangendo Ali». Secundum est quod est divisus in facie a mento usque ad 
sinciput, ibi: «fesso dal mento infin suso al ciuffetto». Ista enim duo culpam Ali mistice preostendunt. 
Nam iste Ali instruxit de erroribus Macumeth; et ideo sicut precessit ipsum in culpa, ita ipsum 
precedit in pena. Preterea, Aly Divinam Scripturam, que est facies Dei, quia per ipsam cognoscitur 
Deus, sicut per faciem cognoscitur homo erroris, ense divisit, idcirco divisam portat faciem in inferno. 

vv. 34-36 


Sequitur: 

E tutti Ii altri che tu vedi qui, 
seminator di scandalo et di scisma 
fur tutti, perd son fessi cosi. 

In hiis verbis dicit Macumeth quod omnes de ista bulgia fuerunt seminatores scandali et 
scismatis; et ideo omnes sunt ita divisi. Ubi nota quod in ista bulgia duo peccata poetice sunt locata, 
scilicet scisma et scandalum. Et est scisma peccatum quo quis aliquem vel aliquos ab unitate Ecclesie 
separat, vel seiungit. Scandalum vero est offensio qua quis verbo vel facto societatis vel amicitie 
dividit unitatem. Scandalum enim grece, latine dicitur <offendiculum>. Si autem queras unde ista 
duo oriuntur peccata, dico quod oriuntur a malitia. A propria enim hominis malitia procedit, que 
dyabolicam malitiam imitatur, scismata et scandala seminare. 


vv. 37-39 



320 


Un diavot e qua dietro che n'accisma N'accisma, idest nos vocat, a/ tallio de Ia spada. Nam accio, 
accis, tantum valet quantum <voco, -as>. rimettendo ciascun di questa risma: Risma, idest 
<acies> sive <cuneus>. 

vv. 40-54 

quand'avem volta Ia dolente strada; Lictera plana est usque ibi: 
per ma ravi Ilia, obliando 'I martiro. 

vv. 55-60 


Sequitur: 

«Or di' a fra Dolcin dunque che s'armi, 
tu che forse verdrai 'I sole in breve, 
s'elli non vol qui tosto seguitarmi, 
si di vivanda, che stretta di neve 
non rechi Ia victoria al Navarrese, 
c'altramente acquistar non saria leve». 

Verba sunt Macumeth ad autorem. Et loquitur hic Macumeth de quodam scismatico valde 
magno, qui circa annos domini MCCC maximum scisma in Ecclesia voluit seminare. Sed operante 
clementia Salvatoris, qui suam Ecclesiam super firmam petram fundavit, ille scismaticus sua fuit 
intentione frustratus. Istoria talis est: Anno enim millesimo trecentesimo, tempore scilicet Bonifatii 
pape, fuit in provincia Lombardie quidam scismaticus nomine frater Dulcinus, qui in nigromantia 
plurimum prevalebat. Hic itaque in montibus Novarie, quia locus fortis erat, cum quibusdam suis 
complicibus ad habitandum se posuit; ibique quosdam clericos et laycos congregavit; quibus 
congregatis se papam fecit et cardinales aliquos ordinavit. Sibi autem et cuilibet cardinali ac etiam 
cuilibet clerico uxores singulas assignavit. Omnes etiam ad se venientes clericos recipiebat, et 
cuilibet uxorem propriam assignabat. Laycis autem stipendia ministrabat. Ab omni voto et omni 
peccato ad se venientes protinus absolvebat; montes vero in quibus habitabat diabolica custodia per 
artem magicam sic munivit, quod nullus vivens terminos ab ipso positos modo aliquo poterat 
pertransire. Pecunia autem quam suis stipendiariis dabat, aurea apparebat infra terminos montium 
predictorum. Sed si quis vellet ab eo recedere, statim quod terminos suos transibat, non de auro 
sed corio illa pecunia videbatur. Multos exercitus contra se venientes per artem magicam de suis 
terminis effugavit. Totam contratam per circuitum derobabat. Solummodo victualia et homines 
capiebat, quibus captis non pecuniam sed solum frumentum, vinum, oleum et cetera que ad victum 
pertinent imponebat. Et ideo ait Machumeth in verbis premissis autori: «Dicas fratri Dulcino quod si 
non vult hic cito me sequi, quod se muniat victualibus unde vivat, et hoc faciat antequam nives 
montes operiant; quia si nives impedient ipsum ne valeat suos milites pro victualibus mittere 
discurrendo, Novarienses qui montes obsident de ipso victoriam obtinebunt. Quod sic factum est. 
Nam mortuo Bonifatio ac etiam Benedicto, qui sibi in papatu successit, Clemens quintus, qui post 
Benedictum fuit pastor Ecclesie, misit in Ytaliam dominum Neapoleonem sancti Adriani cardinalem 
diaconum pro legato; qui quidem cardinalis cum potentia Lombardorum et balistariis Ianuensium 
scismaticum illum obsedit. Quem cum auxilio Dei cepisset, cum suis clericis concremavit. 


vv. 61-63 

Poi che l'un pie per girsene sospese, 

Macometto mi disse esta parola; 
indi a partire in terra Io distese. 

Verba sunt autoris dicentis quod cum Macumeth vellet ab eo recedere, quod unum pedem ad 
terram suspendit et dixit sibi illa ultima verba, videlicet «Or di a fra Dolcin dunque che s'armi, etc.». 


vv. 64-66 


Sequitur: 

Un altro, che forafavea Ia gola 
et tronco 'I naso infin sotto le cillia, 
et non avea ma' c'una orecchia sola, 

Iste alius, qui habebat gulam perforatam, nasum detruncatum, et unam auriculam amputatam, 
fuit unus de comitatu Bononiensi, qui vocatus fuit in vita Petrus de Medicina. Est autem Medicina 
unum castrum in comitatu Bononie. Hic itaque Petrus delectabatur sussurando scandala seminare; 
et quotquot videbat aut consanguinitate aut benivolentia iunctos, dividere conabatur. Et quando 



321 


audiebat scandala aliorum, summo gaudio exultabat. Idcirco in tribus partibus sui corporis est 
punitus: primo in gutture, unde sursurrum procedit et unde risus oritur fraudulentus; secundo in 
aure, quam scandalosis relationibus porrigebat; tertio in naso, quia de confusione que ex scandalis 
nascitur letabatur. Nam de nullo membro perdito faciei horni ita confunditur ut de naso. Et quia iste 
letabatur de confusione alterius, ideo suo est honore privatus. Iste igitur scandalosus, videns 
autorem et ipsum recognoscens, duo breviter sibi facit. 


vv. 70-78 

Nam primo se manifestat eidem, dicens: 

«Tu cui colpa non condanna 
et cu' io vidi in su terra latina, 
se troppa simillianza non m'inganna, 
rimembriti di Pier da Medicina», 

Secundo, imponit sibi unam ambaxiatam quam portet duobus nobilibus viris de Fano, qui 
adhuc vivebant, quorum unus vocabatur Guido et alius Angelellus, ibi: 
se mai torni a veder io dolce piano 
che da Vercelli a Marcabd dichina. 

Et fa sape' a' due millior da Fano, 
a messer Guido et anco ad Angiolello, 

Fanum est quedam civitas in Marchia Anconitana, iuxta Romandiolam, que quidem civitas est 
sita in medio duarum terrarum. Nam ex parte Marchie est Vercelli; ex parte vero Romandiole, in 
ipsa scilicet Romandiola, est Marcabo, et in planitie que est in medio istarum terrarum est Fanum. 
Dicit itaque vaticinando, idest futura predicendo, Petrus de Medicina ad autorem : «Si unquam redibis 
ad videndum Fanum, notifica duobus melioribus viris illius terre quod, si previdere hic non est vanum, 
ipsos iam video in mari submersos». Et modum et locum declarando subiunxit. 


vv. 79-81 


Locum quidem ibi: 

gittati saran fuor di lor vasello, 

et mazzerati presso a Ia Catolica 


Catholica est quoddam castrum in mari Adriatico, 
positum in finibus Romandiole inter Ariminum et 
Fanum. Modum vero ponit ibi: 


per tradimento d'un tiranno fello. 


vv. 82-90 

Quis vero fuerit iste tirannus, subiungendo declarat ibi: 

Quel traditor che vede pur con Tuno, 
et tien Ia terra che tal e qui meco 
vorrebbe di veder esser digiuno, 
fara venirli a parlamento seco; 
poi fara si, c'al vento di Focara 
non fara lor mistier voto ne preco. 

Istoria est ista: In Arimino enim dominabatur tunc temporis dominus Malatesta, qui solum 
unum oculum possidebat. Ideo dicitur in textu: 

Quel traditor che vede pur con Tuno, 


Et quia dominatur in Arimino, sequitur: 


et tien Ia terra che tal e qui meco 

vorrebbe di vedere esser digiuno, 


Loquitur enim hic de Arimino, ut paulo post clarius apparebit. Iste itaque dominus Malatesta 
duos nobiles de Fano, quorum unus dicebatur Guido et alius Angelellus, sub fraude et dolo secum 
ad colloquium convocavit. Quos cum convocasset, in mari Adriatico prope Catholicam submergi 
mandavit, in quodam scilicet loco qui Focaria appellatur. Et est Focaria quidam locus valde 
periculosus in illo mari ubi naves multotiens naufragium patiuntur. Et quia ille locus est ita nautis 
infestus, ideo naute inde transeuntes Deo et sanctis pro ipsorum liberatione preces et vota 
persolvunt. Ideo dicitur in textu: 
fara venirli a parlamento seco; 
poi fara si, c'al vento di Focara 
non sara lor mistier voto ne preco. 

Et ad detestationem istius proditoris ponit hic Petrus de Medicina, quod nunquam Neptunus 
deus maris tam magnum malum in mari perpetrari conspexit a gente argolica vel pyrratis. Ideo ait 
in textu: 

Tra l'isola di Cipri e di Maiolica 
non vide mai cotal fallo Neptuno, 
non da pirrate, non da gente argolica. 

Cyprus est insula in capite maris Mediterranei versus orientem posita, nobile quidem regnum 
et antiquitus valde dite. De quo ait Ysidorus, XIIII libro Eth.: Ciprus insula a civitate Cypro, que in 
ea est, dicta. Ipsa est et Pafon Veneri antiquitus consecrata. Hoc etiam testatur Ovidius, X libro 
Meth.: «Festa dies Veneris tota celeberrima Cypro». Fuit autem Cyprus famosa quondam divitiis et 
maxime eris. Ibi enim prima huius metalli inventio et utilitas fuit. Maiorice vero sunt due insule in 
eodem Mediterraneo mari versus occidentem site, que insule antiquitus Baleares dicte sunt, ut 
eodem libro dicit Ysidorus. In his insulis, secundum eundem Ysidorum, primo invente sunt funde ad 
lapides iaciendos. Unde Ovidius, secundo libro Meth.: 

Non secus exarsit, quam cum Balearia plumbum 
funda iacit. 

Neptunus autem pro mari ponitur. Sed quia pagani in omnibus elementis deos ponebant, ideo 
Neptunum deum maris appellant. Et dicitur Neptunus quasi <nube tonans>, ut dicit Ysidorus, VIII 
libro Eth. Vult itaque dicere hic autor quod nunquam in toto mari Mediterraneo, quod est situm inter 
Cyprum et insulas Maioricanas, vidit Neptunus, idest visum fuit in mari, tam grande facinus sicut 
fecit dominus Malatesta; non certe a pyrratis vel gente argolica perpetratum. Pyrrate sunt maximi 
predones, et dicuntur a pyr quod est <ignis>, quia pyrrate ignem ad iaciendum primitus portaverunt, 
ut dicit Uguicio. Argolici vero sunt Greci qui mare pyrraticis antiquitus depredationibus infestabant. 
Et dicuntur Argolici a quadam civitate que dicitur Argos, secundum Ysidorum. 

vv. 91-93 


Et io a lui: «Dimostrami et dichiara, 
se vuo' ch'i' porti su di te novelle, 
chi e colui de Ia vendetta amara». 

Verba sunt Dantis ad Petrum de Medicina. Dixerat enim Danti superius iste Petrus quod 
dominus Malatesta tenebat terram de Arimino quam unus qui secum erat nunquam voluisset suis 
oculis conspexisse. Unde Dantes, volens de illo notitiam reportare, ait ad dictum Petrum: «Si vis ut 
tuam ambaxiatam superius ego portem, demonstra michi illum qui ad suum opus Ariminum male 
vidit». Tunc Petrus de Medicina, ad maxillam unius sui socii manum extendens, ait: «Iste qui non 
loquitur ipse est». Causa autem propter quam non loquebatur erat quia linguam habebat radicitus 
extirpatam; et adiungens ait: «Iste expulsus - subaudi de Roma - dubitationem submersit in Cesare, 
affirmando quod ille qui est munitus semper ad suum dannum distulit quod intendit». Iste, re vera, 
fuit unus magnus iudex et advocatus romanus, qui Curio vocabatur, cuius ystoriam tangit Lucanus 
in primo. Que talis est: In civitate enim romana fuit quidam magnus advocatus, nomine Curio, qui 
linguam venalem habebat. Nam pro pecunia contra mores bonorum Romanorum cuncta iura 
vendebat. Hic itaque Curio illo tempore quo Iulius Cesar de partibus redierat gallicanis et in Arimino 
moraretur, erat totus contrarius ipsi Iulio, et nullo modo volebat quod Iulius in suo reditu triumphum 
more victoris haberet in urbe. Et in hoc conformabat se voluntati Pompei, Catonis, Marcelli, Bruti, 
et omnium bonorum, breviter, Romanorum. Iulius vero, dum esset in Arimino, non valens ad urbem 
cum armis et triumpho redire, quia hoc erat sibi a Romanis protinus interdictum, eo quod quinque 
annis steterat contra mandata senatus in Gallia, misit ad Curionem non modicum auri pondus et 
spolia gallicana, ut pro se apud populum de cetero allegaret ac etiam advocaret. Curio autem, viso 
auro, quod excecat etiam oculos sapientum, linguam mutavit et cepit pro Iulio advocare. Quod ut 
Pompeius animadvertit, statim cum quibusdam tribunis qui iam ad persuasionem Curionis favebant 
Iulio, de urbe fugavit. Isti autem expulsi, una cum Curione Ariminum ad Cesarem accesserunt. Ad 
quem audax Curio sic lingua venali profatur: «Dum tue partes, o Cesar, mea potuerunt voce iuvari, 
et tibi imperium procurabam et milites ut tibi faverent quantum poteram exhortabar. Sed postquam 

mee leges bello siluerunt, quia mandato Pompei plus tuam partem fovere nequibam pellimur e patriis 
laribus nunc coacte. Sed iam patimus libenter exilium, quia tua nos facies victoria cives. Et ideo, 
quia Romani milites trepidant, quia se firmare nesciunt utrum tibi faveant vel Pompeio: 

Tolle moras ; semper nocuit differre paratis. 

Par labor atque metus, pretio maiore petuntur. 

Bellantem geminis tenuit te Gallia lustris, 

Pars quota terrarum! facili si prelia pauca 
Gesseris eventu, tibi Roma subegerit orbem. 

Nunc neque te longi remeantem pompa triumphi. 

Excipit aut sacras poscunt Capitolia lauros; 

Livor edax tibi cuncta negat, gentesque subactas 
Vix impune feres. Socerum depellere regno 
Decretum est genero; partiri non potes orbem 
Solus habere potes. 

Et ideo tolle moras et versus urbem dirige aquilarum victricia signa tua. Huius igitur Curionis 
verbis venalibus Cesar accensus, versus Romam concito gradu volavit, urbem armatus intravit, 
erarium spoliavit, populum trucidavit, patres conscriptos exulare coegit, et multa alia mala fecit. 


vv. 100-102 

Et ideo, quia tot mala Curio sua venali lingua commisit, idcirco autor facit hic quandam 
exclamationem more poetico dicens: 

O quanto mi parea sbigottito 
co' Ia lingua tagliata ne Ia strozza 
Curio, c'a dir fu cosi ardito! 

Sed non credas, o Lucane, quod istum Curionem etiam in hac vita divina iustitia dimiserit 
impunitum. Nam, Lucano narrante, Iuba rex Libie ipsum Curionem quem Cesar in Siciliam miserat 
frumentatum ad Affricana litora, sicut Deus voluit applicantem, capite detruncavit, ipsumque 
insepultum tanquam canem in arena libica dereliquit. Unde Lucanus in quarto exclamans inquit: 
«Quid nunc tibi prosunt, o Curio, rostra forumque in quibus iura dabas populis? et in quibus arma 
eisdem contra socerum et generum ministrabas? Ante iaces quam dira Pharsalia videat tuos duces, 
tibique negatum est videre civile bellum quod tam anxie expectabas. Et ecce nunc nobile corpus 
tuum, o Curio, nullo contentus busto, libicas pascit aves. Gallorum captus spoliis et Cesaris auro». 
Hoc dicit quia Cesar emit, sed ille vendidit urbem. 


vv. 103-108 

Et un c'avea Tuna et l'altra man mozza, 
levando i moncherin per Taura fosca, 
si che 'I sangue facea Ia faccia sozza, 
grido: «Ricorderatti anche dei Mosca, 
che dissi, lasso! <Capo a cosa facta!> 
che fu 'I mal seme per Ia gente tosca». 

Iste fuit unus miles de Lambertis de Florentia, qui uno solo verbo tantam divisionem et tantum 
scandalum in Florentia seminavit, quod nunquam dicta Florentia postea quieta pace quievit. Suo 
enim tempore Guelfi et Gebellini in Florentia simul erant. Accidit autem quod Gebellini parentelam 
cum Guelfis contrahere voluerunt. Unde quandam nobilem puellam ex ipsis uni militi Guelfo, domino 
scilicet Buondelmonti de Buondelmontibus, in uxorem dederunt. Guelfi autem in tantum dictum 
dominum Buondelmontem contra Gebellinos incitaverunt, quod ipse dictam parentelam contra 
promissiones et pacta noluit observare. Qua propter Gebellini, rationabiliter indignati, de se ipsis 
consilium collegerunt. In quo quidem consilio, cum unus diceret vulneretur in facie dominus 
Buondelmonte, et alius diceret immo in maiorem suum vituperium detur sibi per faciem cum uno 
ventre stercore pleno castrati, predictus dominus Mosca de Lambertis surrexit in medium et ait: 
«Vos nescitis quicquam, nec cogitatis si de isto qui nostram parentelam tam viliter recusavit, iustam 
volumus excipere ulctionem; non cum gladio neque cum stercore ipsum vituperemus, sed illi 
protinus vitam auferamus; nam res facta caput habet». Isto igitur consilio ab omnibus acceptato, 
occiderunt dictum dominum Bondelmontem, sicut habetur infra in tertia cantica, cantu XVI. Occiso 
itaque domino Bondelmonte, nunquam postea civitas florentina quievit. Nam semper postea fuit 
seditionibus et bellis civilibus molestata. Ideo ait autori dominus Mosca: 

«Io dissi, lasso! <Capo a cosa fatta>, 
che fu il mal seme per Ia gente tosca». 

Nam Tusci postea, illud proverbium acceptantes, semper modicas iniurias mortibus vindicarunt. 
Audiens autem autor a domino Musca illud verbum quod dixit, quod suum consilium pro gente tusca 

fuerat malum semen, illi improperando subiunxit: et morte di tua schiatta. Quasi dicat: Illud tuum 
consilium fuit non solum malum semen pro Tuscis, sed etiam destructio tue gentis. Propter illud 
enim consilium domus sua de Lambertis ad nichilum est redacta. 


vv. 112-114 

Ma io rimasi a riguardar Io stuolo, 
et vidi cosa, ch'io avrei paura 
sanza piu prova, di contarla solo; 

Postquam vero autor fecit in precendentibus de pluribus scismaticis et scandali seminatoribus 
mentionem, nunc ad quendam vere demonem stilum vertit, cuius culpam per penam volens poetice 
enarrare, propter ipsius penam quasi incredibilem taliter se excusat dicens: 

7' vidi cosa, ch'i' avrei paura 
sanza piu prova, di cantarla solo; 

Quasi dicat: Si id quod narrare intendo ego solus vidissem, os ad illud narrandum nullatenus 
aperirem; sed quia non fui solus, immo socio veridico sociatus, que quidem societas meam 
conscientiam assecurat, ideo id quod vidi secure cantabo. Nam bona societas facit hominem francum, 
idest liberum et audacem, sicut arma bona et probata reddunt hominem probiorem. 

vv. 115-117 


Ideo ait in textu: 

se non che conscientia m'aslcura. 

Ia buona compagnia che l'om franchegla, 
sotto 1'asbergo dei sentirsl pura. 

Postquam vero autor dicit propter bonam societatem quam habebat id quod viderat cantare, 
secure illud quod vidit mirabile sic decantat. Ego, inquit, vidi unum bustum humani corporis sine 
capite per istam bulgiam pertransire. Et istud tale bustum caput suum detruncatum manibus 
baiulabat, cum quo capite admodum laterne lumen suis gressibus exhibebat. De se enim, idest de 
suo capite, sibi ipsi faciebat lucernam, et erant duo in uno - subaudi coniuncti - quia caput et corpus 
erant intantum coniuncta inquantum illud bustum caput manu tenebat; et unum in duobus 
inquantum, scilicet unus et idem homo, erat in duo divisus. Quomodo autem istud potest esse, ille 
novit qui se ipsum gubernat. Iste enim, de quo loquitur autor, filium divisit a patre; et ideo per suam 
penam novit quam grave peccatum sit inter patrem et filium guerram et discordiam seminare; quia 
sicut patrem separavit a filio, ita ipse caput suum separatum portat a corde. Sicut enim pater est 
principium filii, ita cor est principium capitis ceterorumque membrorum, ut in fine istius cantus 
clarius apparebit. 


vv. 130-132 

«Or vedi Ia pena molesta 

tu che, spirando, val vegendo I morti». 

Verba sunt istius qui cum manu portat caput ad autorem; in quibus quidem verbis se per duo 
signa manifestat autori. Et primo per nomen, ibi: «sappi ch'i’ son Beltran dal Bornio». 


vv. 133-135 

Secundo per scelus abhominabile quod commisit, ibi: 
quelli 

che diedi al Re Giovanni I ma' contorti. 

I' feci 'I padre e 'I figlio in se ribelli. 

Iste siquidem Beltramus de Bornio fuit quidam magnus homo in curia Aduardi regis Anglorum qui, 
sua operante malitia, tantam discordiam et scandalum inter regem Aduardum et Iohannem eius 
filium seminavit, quod filius contra tam bonum et reverendum patrem publice arma movit. Et ad 
detestationem sue malitie declarandam, dicit quod Achitophel non plus peccavit quando Absalonem 
a David alienavit, quam ipse quando regem Iohannem a rege Aduardo tam nequiter separavit. 

vv. 136-138 

Achitophel non fe' piu d'Absalone. Istoria ista est: Sicut enim legitur in secundo libro Regum, 
Achitophel fuit unus ex duobus maioribus consiliariis regis David, qui tanta prudentia plenus erat, 

quod quicumque consuluisset eum videbatur sibi consuluisse Deum. Sed ipsam prudentiam 
convertens in malitiam, tantam discordiam inter David et Absalonem eius filium seminavit, quod 
dictus Absalon, utens consilio dicti Achitophel, contra David patrem suum coniuravit, arma movit, 
exercitum congregavit, et ad ipsum expugnandum et debellandum Ierosolimam properavit; quod 
cum accepisset David, ait servis suis: «Egrediamur cito, ne veniens Absolon occupet nos et percutiat 
civitatem». Et egressus est rex et domus eius nudis pedibus, dimittens decem concubinas ad 
custodiam domus. Dum autem cum multa gente effugeret a facie Absalonis, ait David ad Sadoch 
sacerdotem: «Revertere in civitatem, cum archa ego vero abscondar in deserto; Achymaas autem 
filius tuus et Ioathan filius Abiathar sint vobiscum, per quos veniet ad me sermo a vobis». Et 
redierunt cum archa. Cumque ascendisset David clivium olivarum, occurrit ei Chusi Arachites, alter 
consiliarius eius, et ait: «David, revertere, et esto cum Absalon et dissipabis consilium Achitophel, 
et quod audieris in domo regis indicabis sacerdotibus, qui dirigent ad me filios suos». Recedente 
autem Cusi, oravit David ad Dominum dicens: «In fatua queso Domine consilium Achitophel». Cum 
autem venisset Cusi ad Absolonem, adoravit eum dicens: «Salve rex». Ad quem Absalon: «Quare 
non ivisti cum amico tuo?» Cui ait Cusi: «Illius ero quem Dominus elegit, et omnis Israel. Cui serviam 
nonne filio regis? Sicut patri tuo, sic parebo et tibi». Tunc ingressus est Absalon coram omni populo 
ad concubinas patris de consilio Achitophel, ut sic intelligeret omnis Israel quod ex animo 
persequeretur patrem et sic roboraretur populus cum eo. 

Post hec dixit Achitophel ad Absalonem: «Eligam michi duodecim milia virorum et persequar 
hac nocte David et percutiam eum, quia fessus est, et redibunt ad te universi quasi vir unus». Et ait 
Absalon: «Vocemus Cusi et consulamus eum». Et ait Cusi: «Non est bonum consilium istud hac vice. 
Nosti patrem tuum et viros eius esse fortissimos. Si modo percusserit aliquos de tuis, quicunque 
audierit dicet: <Facta est plaga in populo qui sequebatur Absalon>. Et timebunt esse tecum. Sed 
hoc est consilium bonum. Congregetur a te omnis Israel et irruamus super eum, et ubicunque fuerit 
operiemus eum». Et placuit omnibus consilium Chusi. Et dixit Chusi sacerdotibus ut nuntiarent David 
ne maneret in deserto nocte illa, sed transiret Iordanem. Et transivit David Iordanem cum suis prius 
quam dilucesceret. Porro Achitophel, sciens regnum redditurum ad David et timens incidere in 
manus eius, descendit in domum suam in gilo et laqueo se suspendit. 


vv. 139-142 

Postquam vero Beltramus quid ad suum detestandum scelus Achitophelis malitiam introduxit, 
concludit quod quia tam coniunctas personas sicut est pater et filius separavit, ideo portat suum 
cerebrum a suo principio separatum, ibi: 

Per ch'i' parti cosi giunte persone, 
partito porto 'I mi' cerebro, lasso/, 
da i su' principio, ch'e in questo troncone. 

Cor enim, ut dicunt physici, est primum membrum in principio generationis. Nam, ut dicitur in libro 
De Generatione, partium animalis, spiritus inclusus in semine maris perforat humorem mulieris in 
matrice, et factis sibi domiciliis in eo, idest facto corde hominis quod est domicilium spiritus, ab eo 
disgrediens cetera membra format. Idcirco cor dicitur principium esse membrorum. Quod vero 
sequitur: Cosi s'osserva in me Io contrapasso, nil aliud vult dicere nisi quod sicut fecit, ita recepit. 

In isto cantu continetur una comparatio, unum vaticinium, et unum notabile. 


[Comparatio] 
vv. 22-24 


PRIMA COMPARATIO. 


Gia veggia, per mezzul perder o lulla, 
com'i' vid'un, cosi non si pertugia, 
rotto da! mento infin ove si trulla. 
Lictera est superius explanata. 

[Vaticinium] 

vv. 79-81 


VATICINIUM. 

gittati saran fuor di lor vaseilo, 
et mazzerati press'a Ia Catolica, 
per tradimento d'un tiranno fello. 

Istud vaticinium, quia est superius explanatum, ideo hic repilogari non libet. 

[Notabile] 
vv. 139-142 


NOTABILE. 


Per ch'i' parti cosl giunte persone, 
partito porto 'I mi' cerebro, lasso!, 
dal su' principio, ch'e in questo troncone: 

Cosi s'osserva in me Io contrapasso. 

Istud notabile dupliciter potest exponi. Primo licteraliter sic: Qui separat alios, seu amicitia seu 
parentela coniunctos, caput a corpore portat divisum, quia secundum leges talis est capite puniendus. 
Et sic observatur in eo contrapassus, quia debet recipere id quod fecit. Secundo potest exponi 
moraliter sic: Quicunque separat aliquem ab aliquo, unde parentela vel amicitia dissolvatur, portat 
caput a se divisum, quia rationem, que est caput anime, iam amisit 

Et sic patet XXVIII cantus prime cantice. 


XXIX 

INCIPIT XXIX CANTUS PRIME CANTICE COMEDIE. 

In isto XXVIIII cantu ac etiam in sequenti autor tractat de decima et ultima malabulgia, in qua ponit 
falsatores personarum, metallorum, scripturarum et cuiuslibet alterius rei; quorum pena est omnium 
membrorum leprosa corruptio. 

Incipit autem ista bulgia in isto cantu, ibi: Quando noi fumo su 1'ultima chiostra, etc., et finit 
in sequenti cantu, ibi: che cid voler udire e bassa vollia. 


DEDUCTIO TEXTUS DE VULGARI IN LATINUM. 


vv. 1-15 

Cantum enim istum autor cum precedenti taliter continuando coniungit. In superiori nanque cantu 
autor ipse de plagis scismaticorum et seminantium scandala pertractavit. Nunc autem in principio 
istius cantus dicit quod multitudo gentis atque diverse plage ipsius gentis ita inebriaverant suas 
luces, quod ad plangendum ibi, hoc est super pontem illius none bulgie, avide morabantur. Sed 
Virgilius inquit michi: «Quid tantum respicis? Quare tuus intuitus magis illuc inferius se ingerit, vel 
immittit, inter umbras tristes et detruncatas? Tu certe non sic fecisti in aliis bulgiis. Cogita bene, 
quod si tu ipsas numerare credis, quod viginti duobus miliaribus volvitur ista vallis, et iam luna est 
subtus nostros pedes, et tempus est adomodo modicum quod nobis est concessum, et aliud est a 
nobis videndum quod tu non vides». Tunc ego respondi dicens: «Si tu attendisses ad causam propter 
quam ego respiciebam, forsitan adhuc michi standi licentiam concessisses». Et sic finitur hic nona 
bulgia. 

vv. 16-51 

Deinde, inquit autor, ab illa bulgia Virgilius recedebat et ego post ipsum ibam, iam sibi responsionem 
faciendo ac etiam subiungendo: «In illa enim cava in qua ego sic attente modo respiciebam, credo 
quod unus spiritus mei sanguinis plangat culpam, que illuc inferius tantum constat». Tunc dixit michi 
magister: «Non fatigetur tua cogitatio de cetero super illum; attende ad aliud, et ille ibi remaneat. 
Quia ego ad pedem ponticuli vidi eum te digito demonstrantem et tibi fortiter comminantem, 
ipsumque nominari audivi Geri dei Bello. Tu eras tunc ita totaliter occupatus super illum qui iam 
tenuit Altamfrontem quod non respexisti illae, quousque ille inde recessit». Et ego inquit: «O mi dux, 
violenta sua mors, que adhuc non est per aliquem vindicata, qui huius dedecoris consors sit, fecit 
ipsum contra me taliter indignari; unde recessit nolens, ut estimo, michi loqui, et in hoc compatior 

sibi magis». Ita locuti fuimus usque ad locum primum, qui de scopulo aliam vallem monstrat. Et 
quando nos fuimus super ultimum claustrum malarum bulgiarum, ita quod sui conversi a nostro 
intuitu poterant contemplari, lamenta sagittaverunt me diversa, que suas hasticulas habebant pre 
dolore ferratas. Et sic incipit hic decima et ultima malabulgia. Intrans autem autor istam bulgiam, 
facit quandam comparationem, volens de pena istius bulgie pertractare, que talis est: Si omnia mala, 
idest infirmitates atque dolores omnium hospitalium Vallis Clane, Maritime et Sardinee que accidere 
solent inter iulium et Septembrem, in una fossa adunarentur in unum, dolorosi clamores et putridi 
fetores inde sine dubio exalarent. Tales itaque dolorose lamentationes et marcidi fetores de ista 
decima bulgia procedebant. 

vv. 52-139 

Inducta comparatione, dicit autor se in ultimam ripam ymi scopuli descendisse, et inde ea que narrat 
oculis conspexisse. Conspexit nanque in fundo illius fovee, quod infallibilis iustitia, que est alti Domini 
ministratrix, punit falsatores quos hic in hac vita registrat. Et adducit hic, comparative loquendo, 
illam famosam infirmitatem que fuit antiquitus in Egina; que talis et tanta fuit quod omnia animalia 
usque ad modicos vermes universaliter ceciderunt. Et postea gentes antique, idest homines, 
secundum quod poete tenent pro firmo, restaurate sunt semine formicarum. Igitur inquit autor: Non 
credo quod maior tristitia fuerit in Egina ad videndum totum populum sic infirmum, quam erat ad 
videndum per illam vallem obscuram spiritus per diversos cumulos sic languire. Quali autem modo 
isti languentes spiritus erant invicem cumulati, declarando subiungit, dicens quod unus super alium 
sic iacebat, quod de se ipsis cumulos sive monticulos faciebant. Et aliqui ex illis pronos per illum 
callem, quia surgere non poterant, se mutabant. Narrata vero conditione istorum in generali, autor 
ad particularia sic descendit. Nos, inquiens, pedetentim sine sermone ibamus, respiciendo et 
auscultando egrotos qui suas personas pre magnitudine morbi erigere non valebant. Et dum sic 
respicerem, vidi duos ita sibi invicem adherentes, sicut appodiatur ad ignem teghia cum teghia, a 
capite usque ad pedes scabie maculatos; et nunquam vidi a scutifero, a suo domino expectato, vel 
ab illo qui male libenter vigilat, strigilem sic deduci, sicut quilibet illorum duorum super se morsum 
unguium deducebat propter magnam rabiem pruritus, qui succursum alium habere non potest. Et 
sicut cultellus radit squamas a scaglia aut alium piscem qui squamas habeat largiores, ita isti duo 
cum unguibus scabiem deducebant. Quorum uni Virgilius inquit: «O tu, qui cum unguibus lanias te 
metipsum, et qui de eisdem unguibus forcipes aliquando facis, dic nobis si aliquis Latinus est inter 
istos qui sunt hic, si unguis ad istud tibi opus sufficiat in eternum». Cui unus istorum duorum 
plorando sic ait: «Latini sumus nos hic ambo, quos tu vides ita destructos. Sed tu quis es qui de 
nobis interrogasti?» Et Virgilius ad illum: «Ego», inquit, «sum unus qui cum isto vivo de valle in 
vallem inferius huc descendo, et cui infernum monstrare intendo». Tunc illorum duorum communis 
inherentia est soluta, et quilibet ad autorem cum tremitu se convertit, cum aliis qui ex incidenti 
verba Virgilii audierunt. Virgilius vero autori totus adherens ait: «Dic illis quicquid tu vis». Et tunc 
autor, secundum velle Virgilii, sic incepit: «Si vestra memoria in primo mundo de humanis mentibus 
non furetur, sed ut sub multis solibus ipsa vivat, dicite michi qui vos estis et de qua gente; vos 
vestraque inepta et fastidiosa pena michi palam facere non formidet». Tunc unus illorum: «Ego», 
inquit, «fui de Aretio, et Albarus de Senis me mitti fecit ad ignem; sed illud pro quo mortuus fui, in 
istam bulgiam non conducit. Verum est quod ego dixi illi - subaudi Albaro - ioco loquendo: <Ego 
scirem per aerem volare, si vellem>. Et ille qui vanitatem avidam et prudentiam modicam possidebat, 
voluit quod ego demonstrarem sibi artem - subaudi volandi -. Et solum quia non feci ipsum Dedalum, 
fecit a tali qui eum habebat pro filio me comburi. Sed in ultima decem bulgiarum pro alchimia, quam 
in mundo feci, me damnavit Minos, cui fallere nunquam licet». Audiens vero autor vanitatem Albari, 
ait ad Virgilium: «Fuitne unquam gens ita vana sicut Senensis? Certe non de satis gallica sicut ista». 
Unde alius leprosus verbo dantico yronice sic respondit: «Extrahe - supple de ipsorum Senensium 
consortio - Striccam, qui scivit expensas facere temperatas, et Nicholaum, qui morem divitem 
garofali primitus palam fecit in orto, in quo tale semen scilicet radicatur. Et extrahe adhuc de illorum 
consortio sive numero societatem in qua dispersit Caccia de Asciano vineam ac etiam grandem 
frondem; et in qua societate Abballiatus protulit suum sensum. Sed ut scias quis est ille qui contra 
Senenses secundario tibi fatur, acue tuum oculum versus me, ita quod mea facies bene tibi 
respondeat; et sic vedebis quod ego sum umbra Capochii, qui falsavi metalla cum alchimia. Et tu de 
hoc recordari debes, si bene oculo te cognosco, quomodo scilicet nature simia bona fui». Ideo dicit 
in textu: 

«et te dee ricordar, se ben fadocchio, 
com'i' fui di natura buona scimia». 

EXPOSITIO LICTERE. 


vv. 1-3 


La molta gente et le diverse piaghe 
aven le luci mie si inebriate, 

che de Io star a pianger eran vaghe. 

Dicit hic autor, quod propter multitudinem gentium et magnitudinem plagarum quas in ista 
bulgia vidit, quod ita erat pietate commotus quod a lacrimis non poterat abstinere, licet superius 
cantu XX, malabulgia quarta, de hac pietate a Virgilio sit reprehensus. Animus enim naturaliter bene 
dispositus abstinere non potest quin bonis rebus gaudeat et contrariis contristetur, licet utrumque 
in suis inimicis aliqualiter contempletur. Et tamen non movet eum persona talis, sed passio prospera 
nobis aversa. Unde moltotiens accidit quod homo, videns inimicum suum nimis depressum, pietate, 
licet non debita, commovetur, et erga ipsum aperit viscera pietatis. Et hoc spectat spetialiter ad 
magnanimos, qui de sui natura sunt faciles ad parcendum. 


vv. 7-9 


Tu non ai fatto si a 1'altre bolge; 
pensa, se tu annoverar le credi, 
che miglia ventidue ia valle volge. 

Quod ista vallis per spatium viginti duorum miliarum volvatur, poetice fictum est, et nulla 
indiget expositione, licet alie fictiones pro maiori parte mistice declarentur. 


vv. 10-12 

Et gia Ia luna e sotto i nostri piedi: 

Io tempo e poco omai che n'e concesso, 
etc. 

Hic ponit Virgilius quod quando erant super nonam bulgiam, quod luna iam erat subtus pedes 
eorum; que, ut habetur superius canto XX, quando ipsi erant super quartam bulgiam, erat iam in 
finibus occidentis subtus Sobiliam; ibi: 

Vienne omai; che gia tiene 'I confine 
d'amendue Ii emisperi et tocca Tonda 
sotto Sobilia Caino et le spine; 

« Se tu avessi», rispos'io apresso, Lictera plana est usque ibi: et udi' 'I nominar Geri dei Bello. 


vv. 28-30 


Sequitur: 

Tu eri allor si dei tutto impedito 
sovra colui che gia tenne Altafronte, 
etc. 


Loquitur hic Virgilius ad autorem de Beltramo de Bornio, qui in precedenti bulgia est damnatus, 
dicens: Quando ille tuus consors tibi digito minabatur, tu eras ita occupatus in videndo illum qui iam 
tenuit Altamfrontem, quod illum videre nequisti. Altafronte vero est quoddam castrum in Anglia, 
quod quidem castrum dictus Beltramus tenuit dum vivebat. 


vv. 31-57 

Et io: «O duca mio, ia violenta morte / che non Ii e vendicata» etc. - usque ibi: punisce i falsator 
che qui registra. 

Lictera istorum XXVII rithimorum plana est et aperta, et maxime cum adiutorio elucidationis, 
que in deductione de vulgari in latinum congrue continetur. 


vv. 58-66 

Non credo c'a veder magior tristitia 
fosse in Egina il popol tutto 'nfermo 
quando fu Taer si pien di malitia, 
etc. 

In quadam provincia Grecie, que antiquitus dicebatur Egina, ut VII libro Meth. scribit Ovidius, 
fuit tanta epydimia et dira lues, propter iram Iunonis, que contra dictam provinciam fuerat inique 

commota, quod homines et omnia animalia hoc ordine perierunt. Aer enim spissa caligine terras 
pressit, et ignavos inclusit nubibus estus, et per quatuor menses continuos ventus australes 
pestilentiam in illam terram taliter ingesserunt, quod omnes fontes lacusque totaliter vitiarunt; 
multaque serpentum milia suis venenis fluvia corrumperunt, agrosque, quia per ipsorum presentiam 
coli non poterant, steriles reddiderunt. Corruptis itaque tribus in illa provincia elementis, aqua, aere, 
atque terra, prima facta est strages canum volucrumque aviumque boumque. 

Lanigerisque ovibus balatus dantibus egros 
Sponte sua laneque cadunt et corpora tabent; 

Omnia languor habet: silvisque, agrisque, viisque 
Corpora feda iacent, vitiantur odoribus aure. 

Mira loquor; non illa canes avideque volucres, 

Non ea tetigere lupi; dilapsaque liquescunt 
Afflatuque nocent, et agunt contagia late. 

Postquam vero omnia animalia sunt corrupta, talis corruptio pervenit ad viros. Ovidius: 
Pervenit ad miseros damno graviore colonos 
Pestis, et in magne dominatur menibus urbis. 

Et tantum invaluit in homines ista pestis, quod nec in lectis poterant iacere, nec ulla velamina 
ferre. Ovidius: 

Non stratum, non ulla pati velamina possunt, 

Dura sed in terra ponunt precordia; nec fit 
Corpus humo gelidum, sed humus de corpore fervet. 

Et si medela aliqua dictis infirmis apponebatur, in contrarium se habebat. Unde totum vulgus 
ita cadebat, veluti motis ramis putrida poma, agitataque cadunt ylice glandes. Nec etiam deorum 
auxilia invocare valebat. Ovidius: 
quis non altaribus Iovis 

Irrita thyra dedit? quotiens pro coniuge coniunx, 

Pro nato genitor dum verba precanda dixit, 

Non exoratis animam finivit in aris. 

Rex etiam ipsius provincie, nomine Eacus, sacra Iovi, pro se, patriaque, tribusque cum faceret 
natis, mugitus victima diros edidit. Multi autem de populo videntes talem pestem in populum 
desevire, humano et divino privati auxilio se ipsos protinus occidebant. Ovidius: 

Pars animam laqueo claudunt mortisque timorem 
Morte fugant ultroque vocant venientia fata. 

Isto itaque modo Egina hominibus et animalibus vacuata, Eacus oravit ad Iovem ut aut sibi 
redderet populum aut ipsum morte mulctaret. Ovidius: 

Attonitus tanto miserarum turbine rerum, 

«Aut michi redde meos, aut me quoque conde sepulcro!» 

Facta vero oratione ante templum Iovis, Eacus oculos elevavit in altum et vidit in quadam 
quercu que erat ipsi Iovi consacrata, innumerabilem multitudinem formicarum et ait ad Iovem: 
«Totidem, pater optime», queso 
«Tu michi da cives et inania menia supple!» 

Sequenti autem nocte vidit in somnio Eacus dictam quercum, et omnes illas formicas in 
homines transmutari. Facta autem die, iste populus ex formicis in homines transmutatus, regem 
adeunt regemque salutant. Tunc Eacus Iovi vota persolvit populisque recentibus dividit regnum 
suum; Mirmidonesque ipsos appellat, eo quod ex formicis extiterunt oriundi; nam mirmidon grece, 
latine <formica>. 

Visa fabula, veritatem ystorie videamus. In Egina enim, ut dictum est, fuit tanta epidimia atque 
pestis, quod totus populus et omnia animalia perierunt. Eacus autem, qui erat rex in Egina, populos 
aliunde venire fecit, quibus terram suam replevit. Et quia isti populi erant patientes laborum, et 
quod acquirebant custodi[e]bant, et de acquisitis parce summebant, ideo Mirmidones, idest 
<formicarum populus> dicti sunt. Nam formica, inter alia, tria habet: Primum est quod est patiens 
laboris; nam continue laborat et onera magna portat. Secundum est quod ea que acquirit scit solerti 
custodia conservare: nam grana findit ne nascantur, et si pluvia fuerint madefacta, ad solem ponit. 
Tertium est quod in vivendo est parca et temperata; nam temperate accipit de quesitis. Et quia iste 
gentes, quibus replevit Eacus regnum suum, ista tria habebant, ideo Mirmidones dicti sunt. Ovidius: 
Parcum genus est padensque laborum 
Quesitis tenax, et quod quesita reservet. 

Istam ystoriam inducit hic autor, dicens quod non fuit maior tristitia ad videndum talem 
epydimiam in Egina, quam fuit videre corruptionem et putredinem quas in ista decima bulgia nunc 
conspexit. Ideo ait in textu: 

Non credo c'a veder magior tristitia 
fosse in Egina il popol tutto 'nfermo, 
quando fu Taer si pien di malitia, 
che Ii animali, infin al picciol vermo, 
cascaron tutd, et poi le genti antiche, 
secondo che ' poed anno per fermo, 
si ristorar di seme di formiche; 

Poete enim pro firmo habent quod illi populi Mirmidones appellentur, et quod naturam habeant 
formicarum. Et sic habent pro firmo ystoriam, sed non fabulam. Sed ipsorum mos est ystorias 
fabulose narrare. 


vv. 109-111 

Cetera autem que continentur in lictera plana sunt usque ibi: 

«I' fui d'Arezzo, et Albaro da Siena,» 
rispose l'un, «mi fe metter ai foco ; 
ma quel per ch'i' mori' qui non mi mena». 

Iste qui respondet Virgilio fuit magister Grifolus de Aretio, summus scriptor, qui adinvenit 
istam novam formam scribendi que hodie viget in mundo. Fuit etiam maximus alchimista, et ideo 
hic ponitur ab autore. Fuit autem combustus in Florentia, sed non pro alchimia. Ideo ait: 
ma quel per ch'i' mori' qui non mi mena. 

Causa autem propter quam fuit combustus est ista, que etiam tangitur in lictera. Dum quodam 
tempore iste Grifolus moraretur in Senis, dixit uni Senensi qui vocabatur Albarus, causa ioci: «Ego 
scirem me levare per aerem et volare». Unde ille Albarus hec audiens, quia vanitate multa vigebat, 
rogavit eum ut sibi ostenderet illam artem. Quem postquam Griffolus multis diebus tenuisset in 
verbis, ille ad episcopum senensem, cuius filius iste Albarus dicebatur, accessit; et dictum Griffolum 
de heresi infamavit ac etiam accusavit. Episcopus autem istum Griffolum posuit in manibus 
inquisitoris heretice pravitatis. Qui inquisitor ipsum, secundum allegata et probata contra eum, 
cremari mandavit. Ideo ait ipse Griffolus: 


vv. 115-117 

per ch'i' nol feci Dedalo, mi fece 
arder a tal che favea per filliuolo. 

Quasi dicat: Quia ipsum non feci volare sicut volavit Dedalus, ideo me fecit comburi. De isto Dedalo 
qualiter volaverit, require supra cantu XVII. 

vv. 121-123 

Et io dissi al poeta: «Or fu gia mai 
gente si vana come Ia senese? 

Certo non Ia francesca si d'assai!» 

Audiens autor causam propter quam iste Albarus magistrum Griffolum mitti fecit ad ignem, ait 
ad Virgilium: «Fuitne unquam gens aliqua ita vana sicut est gens senensis?» Et re vera verum dixit, 
quia Senenses naturaliter vani sunt. Quod probatur maxime per exempla que hic ponuntur in textu: 
Primum exemplum est istius Albari, qui ita vanus fuit quod credidit illi verbo: «Ego scirem volare 
per aera». Stultum est enim credere quod homo, qui est tante gravedinis, possit se per aerem 
sublevare. Et ex ista tali vanitate orta est tanta malitia, quod ipsum fecit igne comburi. Idcirco autor, 
considerata vanitate istius, dicit quod nulla gens est in mundo ita vana sicut communiter sunt 
Senenses. Ideo subiungit: «Certo non Ia francesca si d'assai»; hoc est, gens gallica non est ita vana, 
sicut est ista senensis. Nam inter omnes nationes orbis, excepta greca, gens gallica vanior 
perhibetur; et adhuc senensis gens hic vanior demonstratur. Secundum exemplum, unius senensis 
civis qui vocabatur Stricca, qui ita vanus fuit in vivendo et in expendendo, quod omnia in vanitate 
consumpsit. Nam, ut de aliis suis vanitatibus taceam, duas ipsius vanitates breviter videamus. Prima 
fuit ista: Volens semel unum magnum convivium celebrare, mandavit quoquo ut cibos taliter 
prepararet, quod quodlibet ferculum cuiuslibet incisorii decem florenos auri valeret. Cui quoque ait: 
«Si vis ut quodlibet incisorium valeat decem florenos auri, facias ipsa incisoria de argento, ipsaque 
auro et pretiosis lapidibus facias adornari». Ad quem ille: «Ego dico tibi quod solum comestibilia 
valeant id quod dixi». Cui quoqus: «Ego nescirem aliquo modo comestibilia taliter preparare quod 
quodlibet incisorium decem florenos auri valeret, nisi per istum modum, quod tu scilicet habeas tot 
accipitres quot in isto convivio incisoria preparari disponis: et quilibet accipiter sit valoris decem 
florenorum auri». Tunc ille: «Vade», inquit, «et procura habere accipitres, et pro quolibet incisorio 
dabis unum». Quod sic factum est, et dedit inter duos convivantes unum accipitrem decem florenos 
auri valentem. Secunda vanitas fuit ista: Una enim vice dixit quoquo: «Ego mirabiliter delector 
caponum cerebra manducare, et quia nunquam ex ipsis me potui satiare, idcirco tot capones occide 
et quoque, quod ego ex inde unam magnam scutellam habeam cerebrorum». Ideo alius leprosus, 
socius scilicet Griffoli, audiens dictum Dantis: «Or fu gia mai / gente si vana come Ia senese?» 

vv. 124-126 

Huic dicto yronice respondens ait: 

«Tra'mene Stricca 

che seppe far le temperate spese», 

vv. 127-129 

Tertium exemplum est domini Nicholai de Bonsignoribus, qui tanta vanitate plenus fuit quod 
gariofolis anguillas et alia cibaria impleri faciebat, et hoc non ad sanitatem, sed ad vanitatem fieri 
mandabat. Cuius mores vanos multi postea in Tuscia sunt secuti. Ideo dicitur in textu: 

Et Nichold che Ia costuma ricca 
dei garofano prima dlscoperse 
ne l'orto dove tal seme s'apicca; 

Hoc est, extrahe adhuc de societate vana Senensium Nicholaum de Bonsignoribus, qui divitem 
morem gariofilorum primitus adinvenit; et istud tale semen in orto vanorum hominum pullulat atque 
crescit. Quartum exemplum est unius societatis senensis que vulgo dicebatur Ia brigata spendareccia, 
idest societas que multum vane in expensis et moribus se habebat. In ista enim societate erant 
homines valde divites, qui propter vanas expensas omnes ad paupertatem breviter devenerunt. 
Inter quos erant principaliter duo: Caccia, scilicet, de Asciano, et Abballiatus de Camollia. Quorum 
primus unam magnam vineam et unam quercum pulcerrimam possidebat; quam vineam, propter 
vanas expensas quas cum sociis faciebat, vendidit, et illam famosam quercum, que totius contrate 
erat refugium contra estus, incidi mandavit. 


vv. 130-132 


Ideo ait in textu: 

et trade Ia brigata in che disperse 
Caccia d'Ascian Ia vigna et Ia gran fronda, 

Ascianum est quoddam castrum in comitatu senensi, unde oriundus fuerat iste Caccia. Alius 
vero... [lacuna] 


vv. 133-139 

Ma perche sappi chi si ti seconda 
contra ' Senesi, aguzza ver me 1'occhio, 
si che Ia faccia mia ben ti risponda; 
si vedrai ch'i' son l'ombra di Capocchio, 

Iste Capocchius qui loquitur ad autorem fuit de Florentia, et fuit maximus alchimista in tantum 
quod omnia que volebat facere breviter faciebat. Unde subiungit in textu: 
che falsai metalli con alchimmia; 
et te de' ricordar, se ben fadocchio, 
com'i' fui di natura buona scimmia. 

Quasi dicat: Sicut simia delectatur et conatur facere ea que ab hominibus videt fieri, ita ego 
delectabar et conabar facere illa que a natura procedunt. Nam sol, secundum philosophos, facit 
aurum; luna facit argentum verum; Mercurius, argentum vivum; Venus facit es; Mars, vero, ferrum; 
Iupiter, stagnum; Saturnus autem, plumbum. Et ego conabar omnia ista metalla alchimice operari. 

In isto cantu continentur VII comparationes et duo notabilia. 


[Comparationes] 
vv. 46-51 


PRIMA COMPARATIO. 


Qual dolor fora, se delli spedali 
di Valdichiana tra 'I lullio e 'I settembre, 
et di Maremma et di Sardigna i mali 
fosser in una fossa tutti insembre; 

tal era quivi, et tal puzzo n'usciva, 
qual suol venir de le marcite membre. 

In ista comparatione ponit autor tres contratas que extivo tempore, et maxime in augusto, 
naturaliter sunt infirme. Prima est Vallis Clane. Est autem Ciana quedam aqua in Tuscia, mortua, 
fetida, et valde corrupta; cuius castra et ville, estivo specialiter tempore, infirmantur. Secunda est 
Marittima Tuscie, que est hora maris ad austrum posita inter Romam scilicet et Pisas; que quidem 
contrata extivis diebus mirabiliter est infecta. Tertia est Sardinea, insula quidem in mari 
Mediterraneo posita, que propter malum aerem et aquas metallinas multum estivo tempore 
habitatoribus est infesta. De hac insula habes supra cantu XXII, malabulgia Va. Dicit itaque hic autor 
quod quales infirmitates sunt in hospitalibus Vallis Clane, Maritime, et Sardinee de mense augusti, 
tales in ista decima bulgia nunc aspexit. 


vv. 58-60 

SECUNDA COMPARATIO. 


Non credo c'a veder magior tristitia 
fosse in Egina ii popol tutto 'nfermo, 
quando fu l'aer si pien di malitia, 
etc. Lictera plana est. 

vv. 73-75 


TERTIA COMPARATIO. 


I' vidi due seder a se pogiati, 
com'a scaldar si pogia teghia a teghia, 
da i cap'al pie di schianze maculati; 

In ista comparatione vult dicere autor, quod sicut teghia teghie appodiatur ad ignem, ita vidit 
duos leprosos sibi invicem adherentes. Est autem teghia testa qua olla operitur ad ignem. Et dicitur 
teghia a tego, -gis, quia una tegit aliam. 


vv. 76-78 

QUARTA COMPARATIO SIMUL ET NOTABILE. 


e non vidi gia mai menare streghia 
da ragazzo aspectato dal signorso, 
ne da colui che mai volontier veghia, 

In his rithimis duo insimul continentur, scilicet comperatio et notabile. Comparatio talis est, 
quod nunquam aliquis scutifer, expectatus a domino suo, vel cum male libenter vigilat, ita velociter 
et festinanter duxit strigilem super equum, sicut illi duo leprosi super se ipsos ungues propter 
pruritus rabiem deducebant. Notabile vero est quod duo sunt illa principaliter que servum solicitum 
faciunt: primum est quando a suo domino expectatur; secundum vero, quando post servitium domini 
proprie utilitati intendit. 


vv. 82-84 

QUINTA COMPARATIO. 


et si traevan giu l'unghie Ia scabia, 
come coltel di scardoa le scaglie 
o d'altro pesce che piu larghe l'abia. 

In hoc notabili ponit autor quod, quemadmodum cultellus elevat squamas a quodam pisce qui dicitur 
<scaglia>, vel ab illo qui squamas possidet largiores, ita illi duo leprosi cum unguibus a se scabiem 
elevabant. 

vv. 85-87 

SEXTA COMPARATIO. 


«O tu che co' le dita ti dismallie», 
comincio 'I duca mio a l'un di loro, 

«e che fai d'esse talvolta tanagiie», 

Hic comparat autor ungues istorum leprosorum forcipibus fabrorum, que 
vulgo tanagiie dicuntur. Quia sicut cum forcipibus evellitur, seu extrahitur, clavus a ligno, ita cum 
unguibus isti leprosi duram scabiem de carnibus extrahebant. Et nota quod inveniuntur forcipes, 
forfices, et forpices. Forcipes sunt fabrorum, et dicuntur ab accipiendo, eo quod formum, idest 
calidum, capiant; formum enim antiqui dixerunt calidum-, inde formosus, ut ait Ysidorus libro XX 
Eth.. Forfices vero sunt sartorum et dicuntur a filo. Forcipes autem sunt tonsorum, et dicuntur a pilo. 


vv. 136-139 

SEPTIMA COMPARATIO. 


et te de' ricordar, se ben fadocchio, 
com'i' fui di natura buona scimmia. 

In ista comparatione ponit autor quod, quemadmodum symia imitatur artem, quia quecunque 
videt, facere conatur, ita iste Capocchius imitatus est naturam in falsificando metalla. 


[Notabilia] 
vv. 43-45 


PRIMUM NOTABILE. 


lamenti saettaron me diversi, 
che di pieta ferrafaven Ii strali; 

Hoc notabile moraliter nobis innuit et demonstrat quod angustie proximorum velut sagitte 
penetrare nos debent, et sic erga ipsos aperire viscera pietatis. Ideo contra crudeles Divina Pagina 
sic exclamat: Qui obturat aurem suam ad clamorem pauperis, ipse clamabit et non exaudietur. 
SECUNDUM NOTABILE continetur in quarta comparatione. 

Et sic patet XXVIIII. cantus prime cantice. 


XXX 

TRIGESIMI CANTUS PRIME CANTICE TITULUS TALIS EST: INCIPIT XXX CANTUS PRIME 
CANTICE COMEDIE. 


In isto XXX cantu autor tractat de ipsa eadem malabulgia de qua in cantu precedenti tractavit. Et 
ponit in isto cantu duas animas furiosas, que per istam bulgiam egrotos mordendo furiose discurrunt. 

DEDUCTIO TEXTUS DE VULGARE IN LATINUM. 


vv. 1-90 

In precedenti nanque cantu autor incepit de falsariis pertractare, et in fine ipsius cantus ponit quod 
quidam ex ipsis, nomine Capochius, multas vanitates sibi de Senensibus enarravit. Nunc autem in 
isto cantu sic continuando procedit. Dicit enim quod, dum sibi Capochius loquebatur, quod due anime 
pallide atque nude ita per istam bulgiam egrotos detruncando rabiose currebant, sicut porcus 
quando de stabulo se excludit. Et una istarum ad Capochium perveniens, ipsum in nodo colli adeo 
dente perfodit, quod ille terram ventre percussit. Et ad declarandum istarum furias animarum, 

inducit in principio cantus exemplum Furiarum que agitaverunt Athamantem, regem Thebarum, et 
Eucubam, reginam troyanam, sic inchoans istum cantum: 

Illo tempore quo luno erat turbata propter Semelem contra sanguinem Thebanorum, sicut una 
vice et alia demonstravit, Athamas in tantam insaniam devenit quod videndo uxorem suam utraque 
manu duobus filiis oneratam, furiose clamavit: «Tendamus retia, ad hoc ut ego capiam leenam et 
leunculos ad transitum ad quod tendunt». Et hoc dicto, impios ungues extendit, arripiendo unum ex 
filiis qui vocabatur Learcus, quem rotando per aerem percussit ad saxum; et illa - subaudi regina - 
cum alio onere, idest filio, se submersit in mare. Et quando fortuna Troianorum altitudinem, idest 
Ylion, flamma comburente devolvit ad yma, ita quod rex una cum regno defecit, Eucuba tristis, 
misera et captiva, postquam vidit Polixenam mortuam et sui Polidori in ripa maris, dolorosa 
perpendit, extra memoriam facta, latravit ut canis, tantum nempe suam mentem dolore mutante. 
Sed nunquam Troyanorum furie vel Thebarum bestias stimulando nedum membra humana vise sunt 
in aliquem tantum crude, quantum ego vidi duas umbras pallidas atque nudas que mordendo 
currebant, illo modo quo porcus quando de stabulo se excludit. Una quarum venit ad Capochium et 
ipsum in nodo colli dentibus sic momordit, quod morsum ad se trahendo illum cum ventre terram 
fricare coegit. Et Aretinus qui tremando remansit dixit michi: «Ille follettus est Iohannes Schicchi et 
vadit rabiosus alios sic aptando». Ad quem ego: «Si alius non immittat in te modo simili suos dentes, 
queso ne tibi tedium videatur michi dicere quis est ille ante quam hinc a meis - subaudi oculis - 
elongetur». Et ille: «Illa esta anima antiqua Mirre scelerate, que patri suo contra amorem debitum 
amica devenit. Ista nempe ad peccandum cum ipso ita venit, falsificando se in alterius formam, sicut 
alius - subaudi socius suus - qui cum ipsa sic furiose decurrit, sustinuit, ut turme dominam 
lucraretur, falsificare in se Buosum Donati, testando et testamento pariter dando normam». Et 
postquam illi duo rabiosi ulterius processerunt, oculum quem ego super Aretinum tenueram revolvi 
ad videndum alios male natos. Et dum sic respicerem, vidi inter eos unum factum ad modum leiuti, 
sicut si habuisset inguinem protinus detruncatum, in illa scilicet parte in qua homo forcutus existit. 
Gravis enim ydropisis, que humore male converso ita disparia membra facit quod ventri facies non 
respondet, faciebat illi tenere labia sic aperta sicut ethycus facit, qui propter sitim unum labium 
versus mentim et aliud vertit superius versus nasum. «O vos», inquit iste ad nos, «qui in mundo 
doloroso sine aliqua pena estis, et, nescio ego quare, respicite et attendite ad miseriam magistri 
Adami, ego habui vivus satis de eo quod volui; et modo, heu miser, unam guttam aque habere non 
possum. Torrenticuli enim qui de viridibus collibus Casentini in Arnum ad yma descendunt, sua 
canalia frigida et humida faciendo, semper stant ante me, et non frustra; quia ymago ipsorum satis 
plus me desiccat quam malum unde sum ita in facie macilentus. Rigida enim iustitia que me stimulat, 
trahit causam de loco in quo peccavi, ad mittendum mea suspiria plus in cursum. Ibi est Romena, 
ubi ego falsavi legam sigillatam Baptiste, propter quod meum corpus superius dimisi combustum. 
Sed si ego viderem hic animam tristem Guidonis, seu Alexandri, seu eorum fratris, pro fonte Branda 
talem visionem non darem. Intus enim in ista bulgia iam est una, si rabiose umbre que vadunt in 
circuitu dicunt verum; sed quid michi valet, ex quo membra habeo sic ligata? Si ego tantum agilis 
adhuc essem quod ego possem in centum annis una uncia peragrare, iam incepissem per istam 
semitam iter meum, scrutando ipsam inter istam gentem turpem, quamvis ista bulgia XI miliariis in 
suo circuitu longa sit. Ego sum per eos inter talem familiam ut videtis; ipsi me induxerunt ad 
cudendum florenos qui habebant bene tria carata mondiglie, idest scorie». 


vv. 91-129 

Tunc ego aio ad eum: «Qui sunt illi duo miseri qui fumant sicut manus balneata in hyeme, iacendo 
a tuis dexteris confinibus ita stricti?» Et ille: «Hic eos inveni quando huc veni, et se postea non 
volverunt, et non credo quod se volvant in sempiternum. Unus quorum est illa falsa que accusavit 
Ioseph; alius vero est falsus Synon grecus de Troya; pro febre acuta tantam putredinem sic exalant». 
Tunc unus illorum duorum, habens pro malo se ita obscure ab illo forsitan nominari, ventrem illius 
rigidum pugillo percussit. Venter autem illius sonuit velut si timpanum extitisset. Et magister 
Adamus, brachio non minus duro, Synonem percussit in vultu dicendo: «Quamvis motus sit michi 
corporis propter membra que sunt gravia denegatus, habeo egro brachium ad tale ministerium sic 
solutum». Unde Synon respondit: «Quando tu ibas ad ignem, tu non habebas illud taliter expeditum, 
sed sic et plus habebas quando cudebas». Et ydropicus: «Tu dicis bene verum de isto; sed tu non 
fuisti ita verus testis quando de vero apud Troyam requisitus fuisti». Ad quem Synon: «Si ego dixi 
falsum, tu falsificasti conium; et sum hic ego pro uno defectu et tu pro pluri quam aliquis alius 
demon». «Recordare, periure, de equo», respondit ille qui ventrem habebat inflatum, «et sit tibi hoc 
reum, quia totus mundus hoc novit». «Et tibi sit reum», dixit Grecus, «unde lingua tibi crepat, ac 
etiam aqua marcida que de ventre tuis oculis facit sepem». Tunc monetarius inquit: «Ita dilatatur 
os tuum pro tuo malo sicut solet, quia si ego sitio, sum tamen humore repletus. Tu habes arsuram 
- subaudi febris - et caput dolentem, et ad lambendum speculum Narcissi iam non multa rogamina 
expectares». 


vv. 130-148 

Ad auscultandum istos eram ego totus intentus quando magister meus dixit michi: «Respice bene 
quod pro modico est quod tecum non irascor». Quando sensi ipsum michi loqui cum ira, versus eum 
cum tali verecundia me converti, quod per memoriam adhuc volvitur ipsa michi. Et qualis est ille qui 
somniat suum dannum, qui somniando desiderat somniare, ita quod id quod est sicut non esset 
optat, talem me feci non valendo loqui, quia desiderabam me excusare et me nichilominus 
excusabam, sed tamen hoc facere non credebam. «Maiorem defectum minor verecundia lavat», 
dixi[t] magister, «quam fuerit iste tuus. Ideoque ab omni tristitia exonera te metipsum. Et cogita 
quod ego sim tibi semper ad latus, si plus accidit quod infortunium te conducat in locum ubi gentes 
in simili causa sint. Quia talia velle audire est yma voluntas». Ideo ait in textu: «che cio voler udir 
e bassa vollia». 

EXPOSITIO LICTERE. 


vv. 1-3 


A/e/ tempo che Iunon era crucciata 
per Semele contra 'I sangue tebano, 
come mostro una et altra fiata, 

Iupiter, secundum fabulas poetarum, cum Semele filia Cadmi primi regis Thebarum iacuit et 
ipsa ex eo concepit. Quod ut luno, uxor Iovis, comperit, indoluit; et se transformans in anum, 
formam nutricis ipsius Semeles sic assumpsit quod iam non luno, sed ipsa nutrix vetula videbatur, 
et accedens ad Semelem, sic ore profatur: «Scio, dulcis filia, quod de semine magni Iovis diceris 
concepisse. Sed dubito valde ne tu, sicut multe alie, sis decepta. Multi enim homines impudici, sub 
nomine deorum, thalamos intravere pudicos. Et idcirco quando Iupiter ad te intrat, proba eum per 
istum modum ut scias si est vere Iupiter, sive homo in ipsius effigiem transformatus. Postula nanque 
ab ipso ut in illa forma ac etiam maiestate tibi appareat, tecumque iaceat, in qua cum alta Iunone 
est solitus commanere». Talibus itaque persuasionibus ignara Semele informata, cum primum 
Iupiter ad se venit rogavit ipsum ut sibi quamcunque gratiam peteret largiretur. Cui Iupiter: «Elige», 
ait «quodcunque munus; nullam patiere repulsam». Illa suo leta malo ait: «Rogo ut te talem michi 
exhibeas qualem in amplexu amoris exhibes te Iunoni». Tunc Iupiter de illius petitione et de sua 
promissione ingemuit. Sed quia non poterat facere quod illa non petisset et quod ipse non 
promisisset, in celum ascendit, depositaque humana forma divinaque assumpta, in illo splendore 
fulgureo venit ad Semelem in quo erat solitus cum Iunone misceri. Illa autem, divinum fulgorem 
oculo mortali sufferre non valens, divino fuit igne cremata. Infans vero, qui iam erat conceptus in 
utero, ab alvo genitricis eripitur. Et quia imperfectus erat, patrio tener insuitur femori maternaque 
tempora complet. Ino autem, soror Semeles et uxor Athamantis, puerum completum Baccumque 
vocatum furtim primo aluit et postea ipsum Nescydis nimphis in monte Parnaso tradidit educandum. 
Istis igitur duabus de causis, quia scilicet Semele ex Iove concepit et quia Ino sororis filium educavit, 
luno fuit irata contra sanguinem Thebanorum. Ideo ait autor: 

A/e/ tempo che Iunone era crucciata 
per Semele contra 'I sangue tebano, 
come mostro una et altra fiata, 

Athamante divenne tanto insano, 
etc. 

Non contenta luno quod Semelem combusserat, ad Inonem sororem ipsius, quia Bachum 
nutrierat, ut quarto libro Meth. ponit Ovidius, se convertit. Vidensque in aula thebana Athamantem 
cum sua uxore in magna gloria residere, contra ipsos propter ipsam Semelem invidia odioque 
commota ivit ad infernum, celesti sede relicta, et advocans Furias infernales, ipsas rogat ut furorem 
talem immittant in pectus Athamantis, quod tota domus regia deficiat una hora. Ad cuius vocem 
Thesifone surgens ait: «Facta puta quecunque iubes, Saturnia luno». Et statim egrediens de inferno 
ad civitatem Thebanam accessit, et sparso infernali quodam veneno in aula regia Thebanorum, 
factus est ipse Athamas illico furiosus. Vidensque reginam Inonem per aulam regiam gradientem, 
media furibundus in aula clamat ad familiam suam dicens: 

«Accedite, io, comites, his retia tendite silvis ! 

Hic modo cum gemina visa est michi prole teena». 


Et hoc dicto, insequitur vestigia coniugis amens, 
credens insequi vestigia leene fugientis. 


Deque sinu matris ridentem et parva Learcum 

Brachia tendentem rapit, et bis terque per auras 


More rotat funde, rigidoque infantia saxo 


Discutit ora ferox; tunc denique concita mater, 


Seu dolor hoc fecit seu sparsi causa veneni, 


Exullulat, sparsisque fugis male sana capillis 


Teque ferens parvum nudis, Milicerta, lacertis 


Seque super pontum nullo tardata timore 


Mittit onusque suum; 


- idest se cum filio demersit in mare. 

vv. 4-12 


Ideo ait autor in textu: 

Athamante divenne tanto insano, 
che vegendo Ia mollie cho' due figli 
venir carcata da ciascuna mano, 
grido: «Tendiam le reti, si ch'i' pigli 
Ia leonessa e' leoncini al varco»; 
et poi distese i dispietati artigli, 
prendendo l'un c'avea nome Learco, 
et rotollo et percosselo ad un sasso: 
et quella s'annego con l'altro carco. 

Sed quia predicte due ystorie, scilicet Semelis et Inonis, fabulose videntur, ideo ipsarum est 
veritas exquirenda. Prima enim ystoria partim est tota fabulosa et partim in aliquo vera. Fabula enim 
est, immo philosophica ratio, quod Iupiter cum Iunone misceatur, quod ex tali mixtione fulgur oriatur, 
et quod quando in illa eadem forma sive fulgore cum Semele conveniat, quod ipsa Semeles gravida 
efficiatur, et quod ex tale gravedine fulmine comburatur, ac etiam quod ex tali conceptu Bachus 
oriatur. lupitur enim, secundum poetas, ut VIII libro Eth. scribit Ysidorus, accipitur pro igne et ethere, 
idest aere superiori; luno vero accipitur pro aqua et aere inferiori. Cum enim aer superior igne 
commixtus ad inferiora descendit et aer inferior commixtus cum aqua ad alta conscendit, ether 
ignitus cum aere aquoso, ex obviatione, miscetur, et ex tali commixtione nubes fiunt. Nubes vero, 
ex obviatione, ad invicem se collidunt. Ex collisione autem ista, fulgura simul et tonitrua oriuntur. 
Unde beatus Ieronimus, in libro De Tribus Virtutibus, ait: «Aiunt naturalium causarum scriptores 
quod fulgura ex nubium collisione fiunt, ad modum duarum petrarum quas, cum ad invicem 
percusseris, ignis ex his medius generatur». Isto itaque modo ex collisione nubium oritur fulgur, 
idest lumen et tonitruum. 

Per Semelem vero accipimus terram et aquam. Aquosus enim humor, cum terra commixtus, 
cum ad alta vaporose conscendit, a Iove, idest ab igne, inflammatur, et si ibi hoc est, in illo vapore 
est, multum de terra generatur fulmen, quod quidem fulmen ad yma descendens urit aliquando 
quicquid tangit. Quod vero de Semele ex commixtione Iovis Bachus fingitur esse natus, talis etiam 
fictio philosophicam respicit rationem. Per Semelem enim, ut dictum, accipimus terram et aquam, 
ex quibus duobus elementis oritur omnis humor; per Iovem vero accipimus ignem. Cum autem ignis, 
idest calor, in humorem vitis agit, oritur inde Bachus, qui quia apud gentiles primum plantavit 
vineam, sicut apud Ebreos Noe, ideo pro deo vini philosophice ponitur a poetis. Vinum vero, 

secundum philosophos, nil aliud est quam aqua putrefacta in vite, virtute solis mutata in vinum. 
Ideo est calidum et humidum; calidum a sole, humidum vero ab aqua. Veritas autem fuit quod ex 
Semele filia Cadmi natus est Bachus, qui alio nomine dicitur liber pater; et quod concepto Baccho 
Semeles mortua est. Quod vero ponitur ipso concepto, ipsa fuisse combusta, fabulosum et fictum 
est. Et hoc ideo quia vinum inordinate potatum, propter sui fervorem est causa mortis. Et ideo 
antiqui vinum vocabant venenum, sicut XX libro Eth. scribit Ysidorus. Ystoria vero Athamantis atque 
Iunonis tota vera est, nisi in eo quod luno ponitur ad Tesiphonem descendisse, et quod ipsa 
Thesiphon venena infernalia sparserit in aula regia Thebanorum. Sed hoc ideo fingitur quia ita facti 
sunt furiosi Athamas atque luno, ut in ystoria continetur. 


vv. 13-21 

Et quando Ia fortuna volse in basso 
1'altezza de' Troia n che tutto ardiva, 
si che insieme coi regno il re fu casso, 

Echuba trista, misera et cattiva, 
poscia che vide Polixena morta, 
et dei suo Polidoro in su Ia riva 
dei mar si fu Ia doioros'accorta, 
forsennata latrd si come cane; 
tanto le fe il dolor Ia mente torta. 

Hic tangit autor ystoriam Hecube regine troyane, que fuit in furiam ita versa, quod latravit ut 
canis. Et ponit hic autor tria in textu propter que sic facta est furialiter furibunda. Primum fuit captio 
Troye, quando scilicet vir suus rex Priamus una nocte regnum perdidit atque vitam. Secundum fuit 
mors Polixene filie sue, quam Pyrrus filius Achillis de ipsius gremio matris traxit, et supra sui patris 
Achillis tumulum immolavit. Tertium fuit avara proditio et crudele homicidium Polinestoris regis 
Tracie, qui filium suum Polidorum sic crudeliter interfecit. Primam historiam sive factum tangit 
Virgilius secundo libro Eneydorum. Secundam tangit Ovidius XIII libro Meth. Tertiam vero tangit 
Virgilius tertio Eneydorum, et Ovidius XIII Meth. Prima ystoria est ista: Illa nanque nocte qua Greci 
Troyam ceperunt, Pyrrus filius Achillis cum multitudine militum robustorum in arcem troyanam, que 
Ylion dicebatur, potenter intravit, Priamumque regem tenentem altaria, coram uxore et centum 
nuribus interfecit; ipsumque vita regnoque privavit. Virgilius secundo Eneydorum: 

Hic finis Priami fatorum, hic exitus illum 
Sorte tulit, Troiam incensam et prolapsa videntem 
Pergama, tot quondam populis terrisque superbum 
Regnatorem Asie. Iacet ingens litore truncus. 

Avulsumque humeris caput et sine nomine corpus. 

Secundam istoriam, qualiter scilicet Pirrus Polixenam immolavit, quere supra cantu XII. Tertia 
vero istoria ista est: Narrant enim Virgilius et Ovidius quod, cum Priamus adhuc viveret, timens ne 
civitas caperetur, misit ad Polinestorem, regem Tracie, qui erat amicus suus, quendam filium suum 
parvulum, qui dicebatur Polidorus, cum multitudine thesaurorum, ut ipsum aleret, custodiret, et 
instrueret; et quod, si regnum Troye deficeret, thesaurum illi parvulo assignaret. Polinestor vero, 
audiens Troyam captam et Priamum interfectum, amicitia oblitus et auro excecatus, illum parvulum 
Polidorum occidit et corpus in ripa maris proecit. Virgilius tertio Eneidorum: 

Hunc Polidorum auri quondam cum pondere magno 
Infelix Priamus furtim mandarat alendum 
Treicio regi, cum iam diffideret armis 
Dardanie cingique urbem obsidione videret. 

Ille, ut opes fracte Teucrum et fortuna recessit, 

Res Agamenonias victriciaque arma secutus 
Fas omne obrupit; Polidorum obtruncat, et auro 
Vi potitur. Quid non mortalia pectora cogis, 

Auri sacra fames? 

Euchuba vero, capta et incensa Troya, Priamo detruncato, Polixenaque defuncta, dum a Troya 
recederet, iuxta mare deambulans, invenit corpus sui filii detruncatum. Quod matrone que cum 
Eucuba erant vidissent, ullulare ceperunt. Eucuba vero, simillima saxo facta, ivit ad Polinestorem, 
tacens filium mortuum invenisse, et ait ad eum: «Sicut fortune placuit, Priamus vir meus simul cum 
regno defecit. Ego autem tanto viro tantisque filiis ut cernis orbata, ad te venio volens tibi thesaurum 
maximum revelare, ut illud pro meo filio quem tibi misit pater custodias et conserves». Quod audiens 
Polinestor, desiderio potiundi thesauri, Heucubam in cameram introduxit. Illa vero, ut locum vidit et 
tempus, in Polinestorem irruit furibunda illumque unguibus excecavit et totam faciem depilavit. 
Propter ista itaque tria dolorosa infortunia Heucuba in tantam furiam est conversa, quod in canem 
fingitur transmutata. Ovidius XIII Meth.: 

Troia simul Priamusque cadunt. Priameia coniunx 
Perdidit infelix hominis post omnia formam 
Externasque novo latratu terruit auras. 

Et Seneca VIII Tragediarum: Heucuba illa tot regum mater et regimen frigum induit vultus feros et 
circa ruinas suas rabida latravit ut canis. Postquam igitur autor furibundas furias Thebarum et Troye 
posuit in exemplum, concludit quod nulle unquam furie neque in Thebis neque in Troia ita crude vise 
fuerunt, sicut ipse vidit in ista bulgia duas furiosas umbras, idest animas, illos miseros crudeliter 
lacerare. Ideo ait in textu: 

vv. 22-30 

Ma ne di Tebe furie ne troiane 

si vider mai in nessun tanto crude, 

non punger bestie, nonche membra humane, 

Usque ibi: «grattar Ii fece 'I ventre al fondo sodo», lictera plana est. 

vv. 31-45 

E TAretin, che rimase, tremando, 
mi disse: «Que/ folletto e Gianni Schicchi; 
et va rabios'altrui cosi conciando, 

etc. Usque ibi: «testando et dando al testamento norma». 

Verba sunt magistri Griffoli ad autorem; in quibus quidem verbis dicit illas umbras adeo 
furiosas unam esse Iohannem Schicchi de Florentia, aliam vero Mirram. Que ideo simul una societate 
et uno actu coniuncte ponuntur, quia utraque istarum duarum umbrarum operate sunt in lecto 
maximam falsitatem. Quod sic de primo patet: In Florentia enim fuit quidam nobilis miles de Donatis, 
nomine Symon, qui dum pater suus, qui vocabatur dominus Buosus, venisset ad mortem, timens 
ne testamentum faceret quod in suum periculum verteretur, nullum sibi permisit condere 
testamentum. Mortuo vero dicto domino Buoso, ante quam manifesta fieret mors ipsius, corpus dicti 
sui patris iste dominus Symon sub lecto abscondit. Et cum quodam Florentino, qui vocabatur Gianni 
Schicchi, composuit ut ipse domini Buosi lectum intraret et vice et nomine ipsius domini Buosi 
conderet testamentum. Ille vero Gianni Schicchi, ut erat homo falsarius, lectum intrare et 
testamentum condere ad voluntatem istius domini Symonis ista conditione spopondit, ut una 
pulcerrima equa que fuerat dicti domini Buosi sibi testamentaliter remaneret. Quod cum dominus 
Symon hoc sibi protinus annuisset, ille lectum intravit, et vice et nomine domini Buosi, qui mortuus 
sub eodem lecto iacebat, condidit testamentum. Ideo dicitur in textu: 
per guadagnar ia donna de ia torma, 
fatsificar in se Buoso Donati, 
testando et dando al testamento norma, 

- idest ut lucraret equam que turme, idest aliarum equarum domina, dicebatur, sustinuit - subaudi 
in lecto - in se falsificare dominum Buosum predictum. 

De secunda autem, idest de Mirra, patet per Ovidium X libro Meth. Fuit enim in partibus orientis 
antiquitus quidam homo pulcherrimus qui Cinnara vocabatur. Hic habebat unam filiam mirabiliter 
speciosam que, maligno igne vexata, patris incidit in amorem. Ideo Ovidius istam ystoriam 
descripturus ait: Dira canam; procul hinc nate, procul este parentes, 

Amans itaque Mirra Cinaram patrem suum, cogitavit in principio sui amoris quam turpe et 
abominabile erat quod filia patrem amorem polluto diligeret. Et tam fedo ut poterat amori repugnans, 
secum colloquens sic aiebat: «Fleu misera, quo mente feror, quid facere tento?» Tandem, cum 
execrabiles flammas extinguere non valeret, una nocte laqueum preparavit in quod, collum 
immittens, sussurrando protulit istam vocem: «Care, vale Cinnara, causamque intellige mortis». 
Cuius sussurrum cum ad sue nutricis aures fidissimas pervenisset, surgit anus reseratque fores 
mortisque parate, instrumenta videns, pectora dilaniat Mirramque deponere curat. Quam cum de 
mortis laqueo extraxisset, causam sue desperationis sibi rogitat revelari. Cui illa verecunda tandem, 
facie et verbis tremulis, sic respondit: «Amo, heu misera, Ci[n]naram patrem meum». Quod cum 
anus audisset, ipsam suo gremio lacrimante recepit, sibique promisit operam se daturam quod ipsa 
in brevi in amplexus Cinnare deveniret. Et accedens ad Cinnaram sic ore ficto mentitur: «Inveni 
puellam virginem etatis et pulcritudinis filie tue Mirre, que in tuos amplexus venire desiderat una 
nocte». Cui ille mandavit ut nocte sequenti in suum thalamum illam ducat. Factis itaque tenebris, 
anus Mirram ad Cinnaram introduxit; cui cum in thalamum introiret, duo sibi mala auguria evenerunt. 
Primum fuit quod pede limen hostii ter percussit. Secundum vero, quod supra tectum camare ter 
cecinit unus bubo. Ovidius: 

Ter pedis offensi signo est revocata, ter omen 
funereus bubo letali carmine fecit. 

Ipsa vero, non obstantibus istis signis, cameram introivit, lectum patris ascendit, cum patre 
concubuit, et ex eo, scelerata, concepit. Ideo ait autor in textu: 

«QuelTe Tanim'antica 

di Mirra scellerata, che divenne 

al padre fuor dei dricto amore amica. 

Postquam vero autor in precedentibus de duobus lecti falsatoribus pertractavit, nunc intendit 
in sequentibus de quibusdam aliis falsariis pertractare, et specialiter de magistro Adamo, qui ad 
petitionem quorundam comitum de Tuscia florenos auri falsificavit; et de illa muliere egyptiaca, que 
viro suo falsum retulit de Ioseph. Ac etiam de Sinone greco, qui ad petitionem Grecorum, de 
requisitione equi falsum dixit in Troia. 


vv. 49-51 

De primo, hoc est de magistro Adamo, tangitur ibi: 

7' vidi un, facto a guisa di leuto, 
pur ch'elli avess'avuta 1'anguinaia 
tronca dal lato che l'uomo e forcuto. 

Verba sunt autoris ad nos loquentis atque dicentis quod vidit unum in ista bulgia ad modum 
leiuti factum; hoc est quod habebat ventrem valde inflatum ad modum leiuti. Leiutum est illud 
instrumentum quod inter omnia musica instrumenta ventrem obtinet grossiorem; et vocatur pater 
omnium musicorum. Et propter gravem ydropisim que sic disparia membra facit, dicit autor quod 
iste inflatus tenebat labia sic aperta sicut facit ethycus propter sitim. Est autem ydropisis defectus 
virtutis digestive in epate, inflationem membrorum generans. Prima nanque digestio fit in stomaco, 
ubi separatur malum a bono; secunda in epate, et inde transmittitur nutrimentum ad alia membra. 
Et dicitur ydropisis ab ydor, quod est <aqua>. Sunt autem quatuor eius speties: Prima dicitur leuto 
flegmatica, que est totius corporis mollis inflatio, cedens digitorum impressioni. Et dicitur sic ab albo 
colore et humido humore. Leuton enim grece, latine <album>; fiegma vero est <humor>. Secunda 
dicitur yposarcha, ab ypo quod est <sub>, et sarchos quod est <caro>; quasi infirmitas sub carne 
latens. Est enim consumptio carnium cum respiratione mali odoris. Tertia vocatur aschytes, 
ab aschos quod est <uter>, eo quod venter percussus sonat ad modum utris semipleni. Quarta 
dicitur tympanites, eo quod venter percussus sonat ad modum tympani; et hoc facit ventositas que 
est inclusa in ventre, que propter sui siccitatem generat magnam sitim. Ista ultima spetie magister 
laborabat Adamus. Ideo sequitur in textu: La grave ydropisi, che si dispaia, etc., - idest ista ultima 
que dicitur tympanites, que ita disparia membra facit. Con l'omor che mal converte, - quia bona 
digestio in epate non est facta. Che 'I viso non risponde a la ventraia, - quia venter mala pinguedine 
pinguis et facies erat macra. Faceva a lui, idest illi ydropico, - tenere le labra aperte / come 1'etico 
fa, che per la sete / - l'un verso 'I mento, - subaudi labium - et 1'altro in su riverte. Ethyca est febris 
que consumit naturalem humiditatem in corpore et totam cutem facit aridam et duram, et quasi 
dissolvit compages membrorum. Nascitur enim, secundum physicos, ex ipsorum distemperantia; et 
ideo quanto plus bibunt, plus sitiunt. Unde Ovidius, in primo libro De Faustis. 

Sic quibus intumuit suffusa venter ab unda, 

Quo plus sunt pote, plus sitiuntur aque. 

vv. 64-69 

Li ruscelletti che de' verdi colli 
dei Casentin discendon giuso in Arno, 
faccendo i lor canali freddi et molli, 
sempre mi stanno innanzi, et non indarno, 
etc. 


Hic dicit magister Adamus quod li ruscelletti, id est torrenticuli sive aque qui vel que de 
viridibus collibus Casentini descendunt in fluvium Arni, faciendo suos alveos frigidos atque molles, 
semper stant sibi ante; et hoc non frustra, quia in illis partibus falsitatis peccata commisit. 
Casentinum est quidam nobilis comitatus quorundam magnorum comitum qui sunt comites in Tuscia 
palatini. Vulgo autem dicuntur comites Guidi. 


vv. 73-75 

Ivi e Romena, la dov'io falsai 
la lega suggellata dei Baptista; 
per ch'io 'I corpo suso arso lasciai. 

Romena est quoddam castrum in dictis partibus Casentini, in quo castro iste magister Adamus 
falsificavit florenos auri ad petitionem trium comitum de Romena, scilicet Guidonis, Alexandri, et 
Aghinulfi. 


vv. 76-78 

Ideo ait in textu ipse magister Adamus: 

Ma s'i' vedesse qui 1'anima trista 
di Guido o d'Alexandro o di lor frate, 
per Fonte Branda non darei ia vista. 

Fons Branda est quidam fons in civitate Senarum qui magnis aquis abundat in tantum quod 
totam illam civitatem abundantissime refocillat. Vult itaque dicere hic magister Adamus, quod potius 
vellet videre in illa pena secum istos comites, quam habere illum uberrimum fontem, licet ardeat 
magna siti. 


vv. 79-81 

Dentro de l'una gia, se 1'arrabbiate 
ombre che van d'intorno dicon vero; 
ma che mi vat, c'o le membra legate? 

Dicit hic magister Adamus quod iam unus illorum trium comitum ibi erat, secundum quod 
umbre que per illam bulgiam currunt, idest Iohannes Schicchi et Mirra, sibi ferebant. Sed quid sibi 
hoc valebat, qui membra ligata habebat? Moraliter omnes damnati in inferno ligati dicuntur, et hoc 
quia nullum bonum opus possunt ibi penitus operari, licet expediti et liberi sint ad mala. Habent 
enim omnes potentias catenatas atque ligatas. Et primo potentiam operativam; quia, ut dictum est, 
nullum bonum possunt facere. Ideo dicitur Mathei XXII: Ligatis pedibus. Nam, secundum 
Augustinum, pedes anime sunt affectus. Tertio habent ligatam potentiam intellectivam, quia Deum 
nec aliquod bonum possunt ibi cognoscere; et hoc quia sunt in terra obscuritatis et oblivionis. Ideo 
dicitur ibidem: Mittite eum in tenebras exteriores. Et ideo, iuxta consilium Ecclesiastici VIIII: 
Quodcunque potest manus tua instanter operare, quia nec opus, nec scientia, nec sapientia, erunt 
apud inferos quo tu properas. 

Con tutto ch'ella volge undici miglia. Poetice hic autor designat quod ista decima bulgia est, in 
suo circuitu, undecim miliaribus; superior vero, idest nona, est viginti duobus. Et secundum istum 
modum, colligere possumus cuius amplitudinis sit ingressus Inferni, et cuius altitudinis sit 
profundum, ex quo quelibet superior linea circularis inferiorem excedit in duplo. 


vv. 88-99 

I' son per lor tra si fatta famillia; Lictera plana est usque ibi: et non credo che deno in sempiterno. 
Sequitur: 

L'una e ia falsa daccuso Gioseppo; 
l'altr'e 'I falso Synon greco da Troia; 
etc. 

Hic tangit autor duorum nequitias falsatorum: Et primo pessimam et fraudulentam nequitiam 
illius egyptiace mulieris que falso accusavit Ioseph; secundo tangit callidam versipellemque 
nequitiam Synonis de Grecia, qui apud Troyam, dum fuit requisitus de vero, fraudem 
versipellissimam adinvenit. Primam hystoriam narrat Moyses in primo libro Genesis, XXXVIIII 
capitulo. Secundam vero Virgilius in secundo libro Eneydorum. Ystoria enim Iosep[h] a Moyse texitur 
in hunc modum: Cum enim fratres Ioseph ipsum ex invidia vendidissent, emit eum Futiphar, 
eunucus princeps militie Pharaonis, volens propter ipsius pulcritudinem sibi carnaliter conmisceri. 
Sed Deus, qui custodiebat Ioseph, illum Futipharem adeo infrigidavit ut deinceps impotens fuerit 
coire, tanquam eunucus esset. Ideo eunucus dictus est; non enim fuit de eunucis regie, qui parvuli 
castrabantur. Itaque videntes eum Ierophanti, idest templorum sacerdotes, a re factum, de more 
suo ipsum pontificem elyopolcos, idest domus solis creaverunt. Ioseph autem invenit gratiam in 
conspectu domini sui, totamque domum et universa que ipse dominus possidebat, in manus ipsius 
Ioseph tradidit gubernanda. Benedixitque dominus domum Egyptii, idest Futipharis, propter Ioseph, 
qui tamen nichil de omnibus bonis illius nisi panem quo vescebatur summebat. Factum est autem 
quod domina sua uxor, scilicet Futifaris, iniecit oculos in Ioseph et ait: «Dormi mecum». Qui 
respondit: «Omnia sua tradidit michi dominus meus preter te, que uxor illius es. Quomodo ergo hoc 
possum facere? Immo et peccarem in Deum meum». Accidit autem, ut ait Iosephus, ut publica 
festivitas instaret, cui etiam mulieres interesse debebant. Tunc illa egritudinem simulavit viro, 
captans ob hoc solitudinem et silentium ut posset melius exorare Ioseph. Et apprehensa lacinia palii 
Ioseph, ait illi: «Dormi mecum». Qui iratus, relicto pallio in manu eius, egressus est foras. Illa 
contemptam se dolens, inde argumentum fidei retentum pallium ostendit marito revertenti, dicens: 
«Ingressus est ad me servus hebreus ut illuderet michi». Ille, nimis credulus verbis coniugis, Ioseph 
vinctum tradidit in carcerem regis. Ista ergo de causa ista falsa mulier egyptiaca hic ponitur ab 
autore. Ideo dicitur in textu: 

L'una e Ia falsa daccuso Gioseppo; 



341 


Ystoria vero Synonis taliter ponitur a Virgilio, secundo libro Eneydorum. Dum enim Greci 
decem annis in obsidione troyana stetissent, et civitatem nullo modo capere possent, ad dolos et 
fraudes se finaliter converterunt. Fecerunt nanque fieri quendam equum mire magnitudinis ad 
honorem Palladis, simulantes esse votum ipsi Palladi Troyane per eorum salvo reditu persolvendum. 
De quo Virgilius: 

Ductores Danaum tot iam tabentibus annis 
Instar montis equum divine Palladis arce 
Edificant, sectaque intexunt abiete costas: 

Votum pro reditu simulant, 
etc. 

In quo quidem equo posuerunt Greci milites armatos; et simulantes recedere, in insula quadam 
que Tenedos dicitur consederunt. Tunc Troyani, credentes Danaos recessisse, portas aperiunt, et 
videntes tam mirabilem equi molem consilia perquirebant. Igitur Thimetes primus ait duci equum 
intra muros et in arce Minerve locari. Sed Capis, qui postea Capuam condidit, prorupit in medium et 
ait: «Aut huic equo supponite flammas, aut terebrate cavas et uteri tentate latebras». Sed vulgus 
incertum scinditur in contraria studia. Tunc Lycaon, videns populum in diversa distractum, ait: 

O miseri, que tanta insania cives? 

Creditis avectos hostes? Aut ulla putatis 
Dona carere dolis Danaum? Sic notus Ulixes? 

Aut hoc inclusi ligno occultantur Achivi, 

Aut hec in nostros fabricata est machina muros. 

Et ecce dum talia ad populum loqueretur, pastores regis quendam Grecum nomine Synonem 
victum et ligatum trahebant ad regem. Qui interrogatus a Priamo quis esset, ait se esse Sinonem et 
de vinculis fugisse Grecorum. Quam fugam in hunc modum artificiose confinxit, dicens: Dum Greci 
tedio fessi vellent ab obsidione troiana recedere, miserunt Euripilem ad Apollinem consulendum. Qui 
reversus, responsum ipsius Apolinis in hec verba reportavit amara: 

Sanguine placastis ventos et virgine cesa. 

Cum primum Yiiacas, Danay, venistis ad horas: 

Sanguine querendi reditus animaque litandum 
Argolica. Vulgi que vox ut venit ad aures, 

Obstupuere animi gelidusque per yma cucurrit 
Ossa tremor, cui fata parent, quem poscat Apollo. 

Tunc de consensu Euripilis et Calcantis ego fui ad immolandum electus; sed deorum auxilio 
vincula rupi et de eorum manibus sic evasi. 

Quod te per superos et conscia numina veri, 

Per si qua est que restet adhuc mortalibus usquam 
Intemerata fides, oro, miserere laborum 
Tantorum, miserere animi non digna ferentis. 

Tunc Priamus: «His lacrimis vitam damus», inquit, «et miserescimus ultro». Ipsumque a 
vinculis solvens, dictis ita affatur amicis: 

«Quisquis es (amissos hinc iam obliviscere Graios) 

Noster eris; michique hec edissere vera roganti: 

Quo molem hanc immanis equi statuere? Quis autor? 

Quidve petunt? Que religio? aut que machina belli?» 

Dixerat. Ille dolis instructus et arte Pelasga 
Sustulit exutas vinculis ad sydera palmas. 

Et ait ad Priamum: «Postquam scelerum inventor Ulixes fatale Palladium de arce troiana 
cruentis manibus asportavit, ipsa Pallas que prius erat spes et vita Grecorum ipsos deseruit et suo 
patrocinio spoliavit. Ut placarent ipsam Palladem, de Calcantis consilio, factus est iste equus ita 
grandis ut non possit per portas immitti troyanas; et hoc ne in antiquam defensionem in qua erat 
Troia sub Palladio verteretur». Talibus itaque insidiis periurique arte Synonis credita res est, captique 
dolo Troyani, quos non anni domuere decem, non mille earine, conclamant. 

Dividimus muros et menia pandimus urbis. 

Accingunt se omnes operi pedibusque rotarum 
Subiciunt lapsus, et stuppea vincula collo 
Intendunt: scandit fatalis machina muros. 

Quam machinam postquam in arce troiana locassent et omnes essent somno vinoque sepulti, 
Synon aperuit hostium equi. Quo aperto, Greci qui intus erant foras exeunt, per civitatem discurrunt, 
vigiles trucidant, et signo flammarum exercitum latentem allicuint. Et sic, dolo Ulixis qui erat in equo, 
et falsitate Synonis qui aperuit equum, capta et incensa fuit antiquissima illa Troia. De qua Virgilius: 
Urbs antiqua ruit multos dominata per annos, 
per febbre acuta gittan tanto leppo. 

Febris acuta facit patientem, ex nimio ardore atque ex nimia debilitate, sudare, ex quo sudore 
vapor sive fumus putridus generatur. 


vv. 100-102 

Et l'un di ior, che si recd a noia 
forse d'esser nomato si obscuro 


- idest aperte - 


coi pugno Ii percosse l'epa croia. 


- idest ventrem durum - 


Quella sono come foss'un tamburo; 


Quia ydropsis ystius Adami fuit ex quarta specie que dicitur tympanites, ideo dicit autor quod, 
dum fuit percussus in ventre, quod venter sonuit sicut tympanum, quod vulgo dicitur tamburo. Fit 
autem timpanum ex pelle sive carta desiccata, super lignum ex una parte extensa. Illud autem 
instrumentum quod vulgo dicitur tamburello, latine dicitur simphonia. Est enim simphonia, 
secundum Ysidorum, tertio libro Eth., lignum cavum, ex utraque parte pelle extenta, quam virgulis 
hinc et inde musici feriunt. 


vv. 103-117 

et mastro Adamo Ii percosse 'I volto, etc. Lictera plana est usque ibi: 
et tu per piu c'alcun altro dimonio. 

vv. 118-120 


Sequitur: 

Ricorditi, spergi uro, dei ca vallo. 

Quia hic agitur de falso iuramento et mendacio Synonis, ideo de ipsis peccatis aliqua videamus. 
Et primo videamus utrum iuramentum sit licitum. Et videtur quod non, quia Christus mandavit, ut 
habetur Mathei quinto: Dico vobis omnino non iurare neque per celum, quia tronus Dei est, neque 
per terram, quia scabellum pedum eius est, neque per Ierosolimam, quia civitas magni regis est, 
neque per caput tuum iuraveris, quia non potes unum pilum facere album vel nigrum. Sit autem 
sermo vester: Est, est; non, non. Contra est usus Ecclesie, que non solum permittit iurare, sed 
insuper iuramentum extorquet. Respondeo: Iuramentum per se non est malum, sed ne facilitate 
iurandi in periurium cadamus. Ideo iurare nobis in autoritate proposita prohibetur, ut dicit glosa 
ibidem. Aliter esset contrarium illi autoritati que habetur Deuteronomii 6: Per nomen Dei iurabis, - 
supple: si iurare contingat -. Sed nota quod sex sunt casus in quibus potest licite quis iurare, qui 
his duobus versibus continentur: 

Lex et fama, fides, reverentia, cautio damni 
Defectus veri tibi dant iurare libenter. 

Primus itaque casus est lex, quia in lege mosaica fuit permissum, ut habetur Deuteronomii VI. 
Et hoc duplici de causa ad honorem, scilicet, et reverentiam Dei, ut esset iuramentum fidelis 
protestatio divine maiestatis, et propter ydolatriam vitandam, quia iurantes per nomen Dei ydola 
vilescere faciebant. Secundus casus est fama. Licite quippe iuratur pro fama purganda vel 
conservanda, Ecclesiastici 41: Curam habe de bono nomine, hoc enim magis permanebit tibi quam 
mille thesauri magni et pretiosi. Et Ecclesiastes VII: Melius est nomen bonum quam unguenta optima. 
Tertius casus est fides: permittit enim fides ut iuretur ad hoc ut ipsa fides astruatur in cordibus 
simplicium, et ut conservetur status Ecclesie pro quibus etiam iurant religiose persone. Quartus 
casus est reverentia - supple Dei - ut paret supra; sed multi sunt qui nullam reverentiam exhibent 
divine maiestati cum impudica lingua demonica membra scindentes nunc per caput, nunc per oculos, 
nunc per cor, nunc per sanguinem, nunc per corpus inverecunde iurantes. Quintus casus est cautio 
damni; permittitur enim tibi iurare ut res tua indemnis conservetur vel amissa recuperetur. Sextus 
casus est defectus veri; quia enim deficit verum in proximo. Ideo propter istum defectum adiunctum 
est iuramentum: Est autem iuramentum assertio vel negatio alicuius rei, inducto Deo teste, vel cum 
attestatione rei sacre. Periurum vero est assertio falsi sive negatio veri, inducto Deo teste, vel 
interpositione rei sacre. Et habet iuramentum tres species: Prima est pernitiosa, ut quotiens intendat 
quis nocere proximo. Secunda est falsa, ut cum iurat quis falsum vel scienter vel ignoranter; si 



343 


scienter, est mortale peccatum; si ignoranter, veniale. Tertia est permutatoria, ut cum quis male 
iurat et illud tale iuramentum non observat; sicut David iuravit quod occideret Nabal, et tamen non 
occidit, ut habetur Primo Regum 29. Unde beatus Ysidorus, et habetur in Decretis: In male promissis 
rescinde fidem et in turpi voto muta decretum. Octo autem sunt casus sive species in quibus male 
iuratur. Que octo species his duobus versibus continentur: 

Si male iurandi species sit cura notandi, 

Per primas fato per ydonea commemorato. 

Prime autem lictere huius dictionis fato sunt F et A. Per F intellige falsum iuramentum, quod 
semper est pernitiosum et mortiferum, ut dicit Augustinus. Per A intellige appetere iurare; quod 
prohibet beatus Iacobus in sua canonica 4: Nolite iurare fratres mei, idest non habeatis voluntatem 
iurandi nisi urgente necessitate. Et adde omnes licteras huius dictionis ydonea. Per I intellige 
irreverenter iurare, sicut faciunt illi qui tota die per nomen Domini et per nomina sanctorum 
irreverenter iurant. Per D intellige dolose; quando quis in dolo vel fraude iurat. Unde inter beatos 
David illum connumerat qui non iurat in dolo proximo suo. Per O intellige otiose iurare; quod 
prohibetur Exodi 21: Non assumes nomen Dei tui in vanum. Ille nomen Dei sui in vanum assumit 
qui otiose, idest sine aliqua causa, iurat. Per N intellige negligenter iurare; ille negligenter iurat qui 
in omni iuramento nomen Domini nominat. Deuteronomii V: Non usurpabis nomen Dei tui frustra. 
Per E intellige erronice iurare, cum errorem vel dubium iuramento affirmat. Contra quod dicitur 
Ecclesiastici XI: De ea re que te non molestat, ne certes. Per ultimam licteram A intelligitur 
consuetudo iurandi, Ecclesiastici 23: Iuratione non assuescat os tuum; multi enim casus sunt in illa. 
Nominatio vero Dei non sit assidua in ore tuo et nominibus sanctorum non ammiscearis. Istis modis 
si quis iurat fit periurus, et maxime si tangat Evangelium vel aliquam scripturam vice et nomine 
Evangelii. Et nota in quot pericula simul et semel incidit periurus cum extendit manum suam in 
missale; in quo quatuor estant scripta, scilicet consecratio corporis et sanguinis Christi, suffragia 
sanctorum, beatitudo iustorum, et damnatio reproborum. Est igitur iuramenti sui sensus: Nisi verum 
sit quod iuro, non iuvent me post mortem meam missarum celebrationes, nec sanctorum suffragia 
michi prosint; perdamque beatitudem sanctorum et incurram penam damnatorum. Et ista de 
iuramento sufficiant et periuro. 

Mendacium autem est falsa vocis significatio cum intentione fallendi, ut ait Augustinus. Mentiri 
vero, secundum Gregorium, est contra mentem ire. Et istud potest fieri verum dicens: Unde non 
omnis qui mentitur falsum dicit, sicut converso qui falsum dicit cum intentione fallendi, quia ream 
linguam non facit nisi rea mens. Et nota quod tria sunt genera mendacii, secundum beatum 
Gregorium: Primum est mendacium malignitatis, quod est cum intentione fallendi, et semper est 
mortale peccatum. De quo in libro Sapientie: Os qui mentitur occidit animam suam. Secundum est 
mendacium benignitatis, quo mentite sunt obstetrices Pharaoni, ut habetur Exodi primo. Tertium 
est mendacium ioci, quod in sermone solet fieri quotidie. Omne tamen mendacium est peccatum, 
ut dicit Augustinus. Et nota quod mendacium est valde cavendum, quia hominem assimilat dyabolo: 
aufert enim ei ymaginem veritatis, et imprimit ymaginem falsitatis. Primum nanque mendacium 
dyabolus dixit cum, Ysaie XIIII, ait: Ero similis altissimo. Secundum cum dixit Eve: Nequaquam 
moriemini; Genesis tertio. Inter homines vero primus mentitus est Caym, cum dixit se nescire 
fratrem suum quem occiderat; Genesis quinto; unde a Domino maledictus est, et vagus et profugus 
est super terram factus. Item Anania et Saphyra mentiti sunt Spiritui Sancto et morte percussi sunt, 
ut habetur Actuum quinto. Item Beatus Petrus per mendacium ad hoc pervenit ut negaret Christum. 
Legitur de quodam sene in Vitis Patrum quod fratribus ad se venientibus et de perfectione vite 
loquentibus dixit quod, ex quo conversus fuerat, nunquam mendacium de ore ipsius prodiit; et 
quicquid a Domino peteret consecutus est. Et infra triduum viderunt fratres animam eius ab angelis 
in celum portari. Sciendum tamen est quod, si non liceat mentiri, licet tamen captiose loqui, idest 
veritatem celare pro loco et tempore, et tamen mendacium non proferre. Exemplum Iacob qui ait 
ad patrem, Genesis 27: Ego sum Esau primogenitus tuus, hoc est primogenitus non natura sed 
gratia, idest ille cui debetur ius primogeniture, quam Exau illi vendiderat. Item Abraam dixit de Sarra 
uxore sua: «Soror mea est» ut patet Genesis XX. Item Tobie V dixit Raphael angelus ipsi Tobie: Ego 
sum Azarias, Ananie magni filius. Azaria enim interpretatur adiutor; Ananias vero gloria Dei. Et 
angeli sunt tanquam adiutores glorie Dei. Item de sancto Cadmundo legitur quod, occurrentibus 
hostibus et regem Cadmundum querentibus, respondit: «Me egrediente, egressus est rex». Et 
Dominus de Iohanne: Si vultis scire, Iohannes est Elyas, - subaudi officio, non persona -. Et sic 
pateat de iuramento, periurio, et mendacio. Propter falsum itaque mendacium Synon Grecus in ista 
bulgia ponitur ab autore. Ideo dicitur in textu : Ricorditi spergiuro dei cavallo. - 


vv. 127-129 

Lictera plana est usque ibi: 
tu ai farsura e 'I capo che ti dole; 
et per leccar Io specchio di Narcisso, 
non vorresti a 'nvitar molte parole. 

Vult hic dicere Synoni Adamus: Tu habes, propter febrem quam pateris, dolorem in capite et 
arsuram talem in gutture, quod ad lambendum speculum Narcissi, idest fontem, invitamina multa 
nolles. Istoriam sive fabulam Narcissi scribit Ovidius, tertio libro Meth. Fuit enim in partibus Aonie 
quidam nomine Cephisus, qui ex uxore sua Linope unum filium habuit, qui in sui nativitate adeo 
pulcer fuit, quod etiam in illa etate poterat iam amari. Natus autem puer, Narcissus vocatur. De quo 
consultus vates fatidicus Tyresias utrum matura tempora senectutis videret, «Si se non noverit» 
inquit, idest si se non videret, «diu vivet». Puer autem in XXI anno tante pulcritudinis erat quod 
Multi illum iuvenes, multe cupiere puelle: 

Sed fuit in tenera tam dura superbia forma, 

Nulli illum iuvenes, nulle tetigere puelle. 


Inter multas vero puellas que Narcissum amabant, fuit 
una nimpha que vocabatur Echo: que ut vidit 
Narcissum per devia rura vagantem, valido amore 
incaluit, eiusque vestigia furtim sequens, voluit inicere 
desiderato brachia collo. Cui Narcissus: «Ante», ait, 
«emoriar quam sit tibi copia nostri». Unde illa 


Spreta latet silvis pudibundaque frondibus ora 


Protegit et solum exilio vivit in antris; 


Sed tamen heret amor crescitque dolore repulse; 


Et tenuant vigiles corpus miserabile cure 


Adducitque cutem macies et in aera sucus 


Corporis omnis abit; vox tantum atque ossa supersunt. 


Inde latet silvis, nulloque in monte videtur, 


Omnibus auditur: sonus est qui vivit in illa. 


Per istum itaque modum Narcissus deluserat plures iuvenes pluresque puellas. Unde unus 
iuvenis despectus ab ipso, manus ad ethera tollens ait: «Sic amet ipse licet, sic non potiatur amato», 
idest licitum sit ei ut aliquem amet sicut ego dilexi eum, sed talem fructum habeat de eo qualem 
ego habui de ipso. Quam orationem audiens Rannusia, idest fortuna, exaudivit; que Rannusia dicitur 
ab oppido Ranno, in quo antiquitus colebatur. Fuit autem exaudita istius deprecatio per hunc 
modum: erat enim in quadam silva quam Narcissus, causa venandi, sepe sepius frequentabat 
quidam fons aque limpidissime, ameno prato, et arboribus circumseptus. 

Hic puer et studio venandi lassus et estu 
Procubuit, faciemque loci fontemque secutus, 

Dumque sitim sedare cupit, sitis altera crevit, 

Nam ut in aqua suam faciem formamque conspexit, captus est ymagine et sue umbre. 
Credensque illam suam umbram esse alium iuvenem, ipsum amplecti suis brachiis nitebatur. 
Ovidius: 

Spectat humi positus geminum, sua lumina, sydus 
Et digitos Bacho, dignos et Apolline crines. 

Impubesque genas et eburnea colla decusque 

Oris et in niveo mixtum candore ruborem, 

Cunctaque miratur, quibus est mirabilis ipse: 

Se cupit imprudens et, qui probat, ipse probatur, 

Dumque petit, petitur, pariterque accendit et ardet. 

Irrita fallaci quotiens dedit oscula fonti, 

In medias quotiens visum captantia collum 
Brachia mersit aquas nec se deprehendit in illis! 

Quid videat, nescit; sed quod videt, uritur illo. 

Tali itaque visione delusus, Narcissus non manducabat nec quietem aliquam capiebat, sed ibi 
suam vitam se ipsum videndo inaniter consumebat. Ovidius: 

Non illum Cereris, non illum cura quietis 
Abstrahere inde potest, sed opaca fusus in herba 
Spectat inexpleto mendacem lumine formam. 


Et loquens ad suam umbram ita ipsam ac si esset unus 
iuvenis deprecatur: 


Quisquis es, huc exi! quid me, puer unice, fallis 


Quove petitus abis? certe nec forma nec etas 


Est mea, quam fugias, et amarunt me quoque nimphe! 


Spem michi nescio quam vultu promittis amico, 


Dumque ego porrexi tibi brachia, porrigis ultro, 


Cum risi arrides; lacrimas quoque sepe notavi 


Me lacrimante tuas; nutu quoque signa remittis. 


Cum autem illa umbra quam videbat in aquis nichil sibi breviter responderet, perpendit quod 
ymago sua erat illa cuius amore tam acriter urebatur. Et ait: 

Iste ego sum: sensi, nec me mea fallit ymago; 

Uror amore mei: flammis moveoque feroque. 

Quod cupio mecum est: inopem me copia fecit. 

Quasi dicat: Quod cupio habere mecum est, sed ad usum amoris habere non possum. Et ideo 
copia mei facit me inopem, idest sine opere mei quia michi ipsi opem ferre non possum. Istis itaque 
amoris stimulis agitatus, ceu matutine pruine sole liquefieri solent, ita cepit in se ipso totaliter 
liquefieri. Et sic deficiens, transformatus in florem cecidit inter flores. Ovidius: 

Et neque iam color est mixto candore rubori, 

Nec vigor et vires et que modo visa placebant, 

Nec corpus remanet, quondam quod amaverat Echo. 

Cum autem corpus ipsius driades nimphe sepelire curarent, iam non corpus sed florem 
croceum inveniunt inter flores. Ovidius: 

Iamque rogum quassasque faces feretrumque parabant, 

Nusquam corpus erat; croceum pro corpore florem. 

Inveniunt foliis medium cingentibus albis. 

Ista fabula de Narcisso et Echo sumpta est ex quadam philosophica ratione. Echo enim nil 
aliud est nisi quedam resonantia, que fit in vallibus sive silvis vel in concavitatibus montium vel 
murorum; et formatur talis resonantia ex repercussione alicuius strepitus vel clamoris. Non tamen 
resonat nisi ultima sonantia verborum vel vocis. Unde Ovidius dicit quod Echo in fine loquendi. 

ingeminat voces auditaque verba reportat. Accipe ergo per Narcissum, qui in silvis clamorem cum 
canibus faciebat, aliquem strepitum sive sonum. Per Echo vero accipe responsum ultimorum 
verborum sive sonorum, qui redditur ex repercussione aeris in silvis, montibus, seu saxis. Cetera 
vero ipsius Narcissi que poetice describuntur, excepto uno, vera sunt. Verum enim fuit quod amavit 
se ipsum quando se primum vidit in aquis, et quod amore sui ipsius, quia se ipso frui non poterat, 
periit iuxta fontem. Quod vero in florem dicitur transformatus, hoc ideo fingitur quia inter flores 
mortuus est inventus. Et ex hoc fabula vendicat scilicet locum. Improperando igitur dicit Synoni 
magister Adamus: Tu laboras adeo magna siti quod libenter speculum lamberes tu Narcissi, idest 
libenter biberes de aqua fontis in quo Narcissus se ipsum speculando videbat. 

In isto cantu continentur quatuor comparationes et tria notabilia. 


[Comparationes] 
vv. 25-27 


PRIMA COMPARATIO. 


quanti' vidi du' ombre smorte et nude, 
che mordendo correvan di quel modo 
che 'I porco quando dei porcil si schiude. 
Lictera plana est. 

vv. 49-51 


SECUNDA COMPARATIO. 


7' vidi un, fatto a guisa di leuto, 
purch'elli avess'avuta 1'anguinaia 
tronca dai lato che l'uom a forcuto. 
Lictera plana est. 

vv. 91-93 


TERTIA COMPARATIO. 


Et io a lui: «Chi son Ii due taupini, 
che fumman come man bagnata 'I verno, 
giaccendo stretti a' tuoi dextri confini?» 

Circa istam comparationem, que naturalis est, potest fieri una questio; quare scilicet potius in 
hieme quam in estate fumat manus balneata. Respondeo: In hieme enim pori corporis ratione 
exterioris frigoris constringuntur, idcirco calor interius adunatur. In lotione vero, quantumcumque 
aqua sit frigida, propter fricationem manuum pori aperiuntur, ex qua apertura calor egrediens 
aquam calefacit intantum quod manus fumare facit. In estate autem propter exteriorem calorem 
pori stant aperti; et ideo cum homo balneat sibi manus, ipsa manus fumare non potest, quia calor 
interior non est unitus, sed extra vaporabiliter est egressus. Et ista est causa quare potius in estate 
quam in hieme homo infrigidatur, quia in estate pori sunt aperti. Istud idem videmus in elemento 
terre. Terra enim in estate est tota aperta; ideo pullulat. In hieme vero constringitur propter frigus; 
unde calor interius in terre visceribus adunatur. Et idcirco nichil pullulat, terram exteriore frigore 
constringente, sed per puteos fumum emittit: quod in estate non accidit, ut videmus. 


vv. 136-141 

QUARTA COMPARATIO. 


Et quafe que' che su' dannagio sogna, 
che sognando disidera sognare, 
si che quel ch'e, come non fosse agogna, 
tal mi fec'io, non potendo pariare, 
che disiava scusarmi, et scusava 

me tuttavia, et nol mi credea fare. 

Ista est una pulcerrima comparatio que talis est: Multotiens accidit quod homo somniat turpe 
aliquod vel damnosum. - Et in tali somnio dicit: «Utinam istud esset somnium et non verum». Et 
sic id quod est, idest, somnium desiderat velut si somnium non fuisset. Ideo ait: 
si che quel ch'e, come non fosse agogna, 

Inducta comparatione istius somnii, dicit autor talem nempe me feci loqui non valens: nam 
desiderabam me excusare, et excusabam, sed de hoc non advertebam. Excusabat enim se autor 
cum verecundia quam in facie pretendebat. Ideo dixit sibi Virgilius, ut ait autor in textu: 

«Magior difecto men vergogna lava» 
disse 'I maestro, «che 'I tuo non e stato, 
pero d'ogni tristitia ti disgrava». 

[Notabilia] 

vv. 61-63 


PRIMUM NOTABILE. 


i' ebbi vivo assai di quel ch'i' volli 
et ora, lasso! un gocciol d'aqua bramo. 

In hoc notabili evidenter apparet quod qui in hac vita consolatur, in alia tribulatur. Impossibile 
est enim, secundum sanctos, quod hic et ibi consolatio habeatur. Unde beatus Ieronimus ad 
Elyodorum De Contemptu Mundi: Delicatus, inquit, es frater carissime, si et hic vis gaudere cum 
seculo et postea regnare cum Christo. 


vv. 70-72 

SECUNDUM NOTABILE. 


La rigida iustitia che mi fruga 
trage cagion dei loco ov'i' peccai 
per metter piu Ii mie' sospiri in fuga. 

In hoc notabili notare debemus quod non solum peccatum est causa pene, sed etiam locus ubi 
peccatum committitur. Ideo ait divina iustitia peccatori: «Ubi te invenero, ibi te iudicabo»; hoc est: 
propter locum enim in quo peccasti, te etiam iudicabo. Ideo ait magister Adamus: Rigida iustitia que 
me cruciat, sive pungit, causam trahit de loco in quo peccavi; idest ille locus amenus et aquis 
abundans, quia ibi peccavi, sua continua recordatione me cruciat et tormentat. 


vv. 145-148 

TERTIUM NOTABILE. 


«che voler cid udire e bassa vollia». 

Dum homo delectatur audire ista infima, sicut sunt altercationes mulierum et clamores rusticos 
vulgi, ostendit se habere infimum appetitum. Ideo Dantes in hoc notabili reprehenditur a magistro. 

Et sic patet XXX cantus prime cantice. 


XXXI 

INCIPIT XXXI CANTUS PRIME CANTICE COMEDIE. 


vv. 1-66 

In isto XXXI cantu autor cum precedenti trigesimo sic concordat. In fine enim superioris cantus 
ipsum Virgilius reprehenderat eo quod altercationes illorum duorum altercantium auscultabat; sed 
mox ut vidit ipsum in facie rubicundum, ipsum dulciter confortavit. Ideo continuando, sic incipit 
istum cantum: Una et eadem lingua primitus me momordit, ita quod ex utraque parte michi faciem 

coloravit, sed statim michi obtulit medicinam. Taliter nempe audio quod lancea Achillis suique patris 
solita erat esse primo tristis postea boni signi. Inducta ista comparatione, dicit autor quod a decima 
bulgia, que est in fine octavi circuli, recederunt et versus nonum et ultimum circulum processerunt, 
dicens: Nos dedimus dorsum misero valloni, et super ripam que ipsum circumdat, recta via, sine 
aliquo sermone, arripuimus iter nostrum. Ibi enim erat minus quam nox et minus quam dies, ita 
quod oculus meus ibi modicum penetrabat. Sed ego sensi unius cornu tam altum sonum, quod 
fecisset omnem tonitruum certe raucum. Ad cuius sonitum versus unum locum pedes et oculos mox 
direxi. Post dolorosum nempe conflictum, quando Carolus Magnus perdidit sanctam gestam, non 
sonuit terribiliter sic Orlandus. Modicum vero portavi faciem versus illae, quod michi fuit visum 
multum altas turres videre, propter quod dixi Virgilio: «Magister, que terra est ista?» Et ille michi: 
«Quia per tenebras nimis a longe tu transcurris, ideo evenit quod postea tua ymaginatio errare te 
facit. Tu videbis bene, si illuc coniunges te ipsum, quantum sensus decipitur de longinquo. Et ideo 
aliquantulum punge te ipsum». Postea care me cepit per manum et ait: «Prius quam nos simus ibi 
plus prope, ad hoc ut factum istud tibi minus extraneum videatur, scias quod non sunt turres, immo 
gigantes, et sunt in puteo in circuitu ripe ab umbilico deorsum». Et sicut quando nebula diradatur, 
et visus oculi paulatim recipit figuram illius rei quam vapor, qui stipat aerem, celat, ita quod ego 
penetrando auram grossam et obscuram magis et magis versus spondam putei propinquando, fugiit 
a me error et crevit michi timor. Quia sicut Monsreggione per circuitum quorum murorum turribus 
coronatur, ita prodam que puteum circumcingit turritabant cum media persona horribiles gigantes, 
quibus de celo adhuc quando tonat Iupiter comminatur. Et ego alicuius faciem, spatulas, pectus, 
ventrisque magnam partem et per tybias inferius amba brachia iam videbam. Natura certe, quando 
dimisit artem talium animalium, satis bene fecit, ad hoc ut tolleret tales exeeutores Marti. Et si ipsam 
elefantorum et balenarum non penitet, qui subtiliter respicit plus iustam ipsam retinet et discretam. 
Quia ubi vel quando argumentum sive subtilitas mentis cum mala voluntate coniungitur atque posse, 
nullam reparationem potest facere ibi gens. Facies enim sua videbatur michi ita longa et grossa sicut 
est pinea Sancti Petri de Roma, et ad suam proportionem alia membra erant; ita quod ripa, que erat 
perizoma a medietate inferius, ostendebat bene tantum superius, quod tres frisones se male 
iactassent pertingere ad locum - subaudi perizomatis - usque ad caput. Quia ego videbam bene 
triginta magnos palmos ab illo loco inferius ubi homo fibulat clamidem seu vestem. 

vv. 67-145 

Iste itaque tam magnus et ferus, ut vidit autorem, cepit ignota lingua clamare: «Raphel mai amec 
zumbri almi». Ad quem Virgilius: «O anima stulta, tene te cum cornu, et cum illo rabiem tuam satia, 
quando ira seu alia passio te tormentat. Scrutare etiam tibi collum, et invenies ibi funem qui tenet 
illum ligatum, o anima confusa, et respice illum qui tuum magnum litiat tibi pectus». Postea dixit ad 
Dantem: «Iste se ipsum accusat. Iste nempe est Nembroth, propter cuius malum cogitatum 
solummodo uno linguagio homines non utuntur. Dimitte illum et non loquamur in vanum, quia ita 
est sibi quodlibet linguagium sicut suum alteri, quod nulli est notum». Post hec, ait autor, nos 
volvimus a sinistris et ad tractum unius baliste invenimus alium satis plus ferum atque maiorem; ad 
cingendum ipsum nescio dicere quis esset ille magister, sed ipse tenebat succintum anterius levum 
et posterius brachium dextrum cum una catena, que ipsum tenebat vinctum a collo inferius, ita quod 
a discoperto superius se revolvebat usque ad girum quintum. «Iste superbus voluit esse expertus 
sue potentie contra summum Iovem», dixit michi dux, «propter quod taliter muneratur. Fialtes est 
suum nomen, qui operatus est maximas probitates quando gigantes timorem diis superis 
ingesserunt. Ideo manus quas tunc movit nunquam de cetero sibi licere movebit». Et ego ad eum: 
«Si esse potest, ego vellem quod de immenso Briareo experientiam haberent oculi mei». Unde ille 
respondit: «Tu videbis Antheum hic prope qui loquitur et est solutus, et qui nos in fundo omnis mali 
deponet. Ille enim, quem tu vis videre, est multum plus illae, et est ligatus et factus sicut iste, 
excepto quod plus ferox apparet in vultu». Non fuit unquam terremotus horribilis tantum, qui 
excuteret unam turrim ita fortiter, sicut Fialtes ad se excutiendum fuit solicitus et attentus. Tunc 
timui ego plus quam timuerim unquam mortem, et non erat opus plus quam dubitatio, si non 
vidissem catenas quibus est tam fortiter colligatus. Post hec processimus magis ultra et venimus ad 
Antheum, qui bene quinque aliis exibat, excepto capite, de caverna. Ad quem Virgilius: «O tu qui in 
fortunata valle que fecit heredem glorie Scipionem, quando Anibal cum suis spatulas illi volvit, 
reportasti iam mille leones pro preda, quia si tu interfuisses alteri guerre tuorum fratrum, adhuc 
creditur quod vicissent filii terre; non te tedeat mittere nos deorsum, ubi Cocitum frigiditas coadunat 
et stringit. Non facias nos ire ad Titium nec ad Tyfum. Iste potest dare de eo quod hic optatur; ideo 
te inclina. Adhuc potest in mundo reddere tibi famam, quia vivit, longamque famam adhuc expectat, 
si ante tempus a gratia non vocatur». Ad ista itaque verba ille manus cum festinantia mox extendit, 
a quibus Hercules iam sentiit penosos amplexus, cepitque cum ipsis ducem meum. Virgilius vero, 
quando se capi perpendit, dixit michi: «Veni huc, ita quod te capiam». Post hec ita fecit quod ipse 
et ego eramus protinus unus fascius. Et qualis videtur Carisenda cum ex parte qua pendet respicitur, 
quando una nubes vadit super ipsam, ita quod ipsa pendeat in contrarium, talis michi videbatur 
Antheus cum ipsum inclinari respiciebam. Et fuit talis hora quod ego voluissem per aliam stratam 
ire. Sed leviter in fundo qui devorat Luciferum cum Iuda nos deposuit, nec sic inclinatus ibi fecit 

moram, sed sicut malum elevatur in navi, ita se inde celeriter elevavit. Unde dicitur in textu: «et 
com'arbor in nave si levo». 

EXPOSITIO LICTERE. 


vv. 1-6 


Una medesma lingua pria mi morse, 
si che mi tinse l'una et l'altra guancia, 
et poi Ia medicina mi riporse; 
cosi od'io che soleva Ia lancia 
d'Achille et dei su' padre esser cagione 
prima di trista et poi di buona mancia. 

Dicit hic autor quod una et eadem lingua - subaudi Virgilii - ipsum autorem pupugit atque 
unxit; quia ipsum de suo defectu primitus reprehendit, postea vero, videns ipsum correctum, ipsum 
dulciter confortavit: Et adducit hic similitudinem lancee Achillis, que istas duas naturas diversas 
habebat: Nam lancea Achillis suique patris in principio pugne mala omina ostendebat, in processu 
vero victoriam obtinebat. Sed ista verba premissa, moraliter exponendo, denotant et ostendunt 
quod lingua hominis sapientis scit vulnerare pariter et mederi; vulnerare dico hominem quando 
peccat, et vulnerando mederi, hoc est moderata et ordinata uti correctione. Dicit enim Seneca quod 
leviter castigatus reverentiam exhibet castiganti; nimia vero asperitas castigationem nec recipit nec 
salutem. 


vv. 7-9 


Noi demo il dosso al misero vallone Hic incipit autor tractare de puteo abyssi. Lictera plana est usque 
ibi: ma io senti' sonar un alto corno. Volens autor de superba gigantum arrogantia pertractare, 
incipit ab illo superbo gigante per cuius superbiam una lingua in LXXII linguas fuit adeo divisa. Et 
ad narrandum de ipso poetice sic procedit: Ego sensi a longe in illa obscuritate abyssi pulsari tam 
alte unum cornu, quod omne tonitruum istius comparatione iudicaretur protinus esse raucum; et 
tam alte sonuit qui sonabat, quod non sic terribiliter Orlandus sonuit quando Karolus Magnus perdidit 
sanctam gestam. Ego vero dum solicite versus illam partem respicerem unde ille sonitus veniebat, 
fuit michi visum videre a longe magnas turres, unde ad Virgilium me convertens: «Dic», inquio, «mi 
magister, que terra est ista?» Et ille michi: «Scias quod non sunt turres, immo gigantes». Tunc ego 
errore vacuatus et timore repletus, cepi illos gigantes qui michi turres primitus videbantur subtilius 
intueri. Et ecce, dum sic respicio, vidi illum qui ore tanquam cum cornu sonuerat, quod caput 
habebat tante magnitudinis quante est pinea enea Sancti Petri de Urbe, et ad proportionem capitis 
cetera membra erant. Corporis vero illa pars que ab umbilico superius extra puteum videbatur, erat 
tante longitudinis quod tres frisones unus super alium ad illius verticem minime attigissent. Nam 
ego vidi quod a collo seu gula usque ad umbilicum bene XXX magnos palmos in longitudine 
possidebat. Qui quando fuimus ante eum cepit clamare dicens: «Raphel mai amech zambri almi». 
Tunc Virgilius dixit michi: «Iste est Nembroth, pro cuius opere lingue antiquitus sunt divise». Istoria 
vero ipsius scribit Moyses in libro Genesis, que a magistro Petro Manducatore taliter compilatur. 
Nembroth fuit filius Chus, filii Cham, qui fuit filius Noe. Hic itaque Nembroth cepit primus esse in 
terra potens, et robustus venator in terra hominum coram domino, idest extinctor et oppressor, 
amore dominandi. Et cogebat homines ignem adorare. Hunc secuti, Caldei ignem adorabant et ad 
idem alios cogebant, alia ydola comburentes. Sacerdotes vero Canopey hoc audientes, eo quod 
magnum ydolum in honorem Beli formaverant, removentes coronam auream, apposuerunt vas fictile 
ad modum corone factum, undique perforatum, plenum aqua, foraminibus cera obturatis. Caldei 
vero apposuerunt ignem; sed liquefacta cera, aqua defluens que erat in corona ignem extinxit. 
Nembroth itaque, amore dominandi succensus, omnes filios Noe, hoc est universum genus 
humanum, in campo Sennaar congregavit in unum, et ceperunt edificare turrim que pertingeret 
usque ad celos, habentes lateres pro saxis et bitumen pro cemento. Descendit autem Dominus ut 
videret turrim, idest animadvertit ut puniret, et ait ad angelos: «Venite, confundamus linguam 
eorum, ut non intelligat unusquisque vocem proximi sui». 

De hac turri dicit Iosephus quod latitudo per quadrum erat ita amplissima, ut prope eam 
aspicientibus longitudo videretur in minus. Dii vero, idest angeli, ventos immittentes, everterunt 
turrim et vocem propriam unicuique sunt partiti. Propterea Babiloniam contigit vocari 
civitatem. Babilon enim ebrayce, <confusio> latine. De hac turri meminit Sibilla dicens: «Cum 
omnes homines unius vocis existerent, quidam turrim edificaverunt excelsam tanquam per eam 
ascensuri ad celum». De campo vero Sennaar in regione Ba bil Ionis meminit Esitius ystoriographus 
dicens: «Qui de sacerdotibus sunt egressi, Iovis sacra summentes, in Sennaar Babillonis venerunt». 
Divisique sunt post hec diversitate linguarum migrationes agentes. De isto Nembroth descendit 
Belus, pater Nini, qui Ninivem condidit. Fuit et alius Belus rex Grecie, pater Didonis, regine 

Cartaginensis urbis atque fundatricis. Sed ad turrim barbaricam redeamus. Nembrot autem non 
dimisit propter turris destructionem civitatem edificare, quam postea Semiramis cocto latere 
circumdedit, idest muravit. Fuit autem ista civitas que Babillonia dicta est tante fortitudinis quod 
muri ipsius erant ita ampli, secundum quod dicit Orosius, quod XX quadrige super eum simul esse 
possent. Ieronimus etiam Super Ysaiam de ea sic ait: Babilon fuit potentissima et in campestribus 
per quadrum sita, habens muros ab angolo usque ad angulum XVIm passuum, idest simul in circuitu 
LXIIIIor milium. Theodorus autem, et alii multi qui grecas ystorias conscripserunt, dicunt quod arx, 
idest capitolium Babillonie, fuit illa turris que fuit post diluvium edificata. Que in altitudine tria milia 
passuum habuisse describitur, paulatim de lato in angustum coartata, ut pondus imminens posset 
facilius sustentari. Describunt etiam ibi fuisse templa marmorea, statuas aureas, plateas lapidibus 
auroque fulgentes, et multa alia que pene videntur incredibilia. Igitur Nembroth, quia sua superbia 
confuse sunt lingue, ideo sua lingua est ita confusa, quod nec sua est alicui nota, nec aliene note 
sunt sibi. Unde illa verba que protulit: «Raphel mai amec zambri almi» nichil significationis important. 
Si autem queris quante longitudinis fuit iste Nembroth , dico quod fuit X cubitorum, ut ait quedam 
glosa super Genesin. Si vero queris quomodo stant gigantes in circuitu putei, dico, secundum textum, 
quod ab umbilico supra extant extra puteum; ab umbilico vero deorsum stant in puteo, ita quod 
ipse puteus est eis velamen quasi bracarum. Ideo ait autor: si che Ia ripa, ch'era perizoma. 

Ripa enim putei est illis perizoma, idest braca. Nam perizoma, perizomatis, et in 
plurali perizomata, sunt succinctoria quasi brace. Unde in libro Genesis dicitur quod Adam et Eva 
post peccatum cognoscentes se nudos, fecerunt sibi perizomata de foliis ficuum, idest ad modum 
bracarum sua pudenda velarunt. Et nota quod Semiramis regina Assiriorum primo bracas adinvenit, 
ut dicit Magister ystoriarum. Sed hic nota quod licet superius, cantu scilicet VII, actum sit de superbia 
in generali, in isto tamen cantu agitur de superbia in speciali. Nam ibi tractatum est de ipsa superbia, 
prout est capitale peccatum, et prout est appetitus proprie excellentie, et prout ab incontinentia 
prodire videtur. Hic vero tractatur de ipsa, prout est perverse celsitudinis appetitus, et prout a malitia 
et a bestialitate procedit. Circa quam materiam est sciendum quod, ut ait Philosophus in Ethicis et 
superius est expressum, omnia peccata in tria breviter distinguuntur, scilicet in incontinentiam, 
malitiam, et bestialitatem. Et est incontinentia omnis actus sive operatio in quo vel qua homo 
continentiam habere vel servare non vult, et aliquando propter passiones quibus resistere non valet, 
habere vel servare non potest. Et sub nomine incontinentie autor in isto libro comprehendit VII 
peccata capitalia, que quidem videre possumus in hunc modum: Humano enim generi, ad 
conservationem sui ipsius, a suo conditore VII sui status conservantia conceduntur. Et primo 
conceditur sibi immo et precipitur sui multiplicatio iuxta illud: «Crescite et multiplicamini, et replete 
terram». Sed ad hoc indiget homo copula carnis; qua copula, si quis matrimonialiter bene usus fuerit, 
non peccabit. Si autem ista copula in aliena uxore vel etiam in sua quis male usus fuerit, quia 
continentiam sibi datam non tenuit, sed extra ipsam continentiam exivit, ideo peccare dicitur; quod 
quidem peccatum incontinentia vocitatur. Si vero quis in carnali copula querit solummodo 
delectationem carnis, non multiplicationem prolis, querit vias et modos quibus uxorem rapiat 
alienam, et invenire satagit novitates quibus vel ad luxuriam provocetur, vel quibus magis in ipsa 
luxuria delectetur, talis non incontinentiam sed in malitiam cadere iudicatur. Nam talia facere et 
adinvenire non procedit ab incontinentia, sed a malitia dyabolica vel humana. Si vero quis, nec 
incontinentia nec malitia satiatus, adhuc peiora operari conatur, puta coire cum sorore, matre, vel 
filia, masculo vel iumento, non dicitur simpliciter incontinens vel malitiosus, sed protinus bestialis. 
Unde peccatum contra naturam, de quo superius actum est, cantu scilicet XV et XVI, et peccatum 
Mirre, que de patre concepit, de qua actum est supra in cantu precedenti, inter peccata bestialitatis 
annumerantur. Secundo conceditur humano generi restauratio deperditi, sed ad hoc indiget homo 
cibo et potu, ut per cibum et potum restauretur quod per calorem naturalem de humore deperditur 
radicali. Si quis itaque cibo et potu ad hoc utatur, ut scilicet vivat, non peccabit. Si vero vivit ut 
comedat, hoc est quod modos et terminos bene vivendi excedat, tunc incontinens est; de qua 
incontinentia actum est supra, cantu V. Si autem furatur ut comedat, incidit in malitiam. Si vero 
appetat sanguinem humanum propter odium bibere, vel carnes humanas, vel propter odium vel 
propter explendam gulam, comedere, tunc bestialitatis incidit in peccatum. 

Tertio conceditur humano generi bonorum temporalium preparatio, quia si non preparentur, 
homo vivere non valeret. Indiget enim humanum genus ad sui conservationem victu, vestitu, ornatu 
et famulatu. Et idcirco oportet quod ista omnia preparentur. Si vero cum ordinato appetitu 
appetantur et cum iusto opere procurentur et preparentur, peccatum non erit, immo secundum 
Scripturam maxima merces est. Unde Psalmista: Labores manuum tuarum quia manducabis, beatus 
es et bene tibi erit. Sed si homo ultra suam necessitatem bona temporalia appetat et ipsa inordinate 
procuret, quia vult ea non ad necessitatem sullevandam sed ad mundanam gloriam consequendam, 
tunc incontinens est, quia infra terminos sibi concessos stare non vult. Si vero ipsa bona temporalia 
cum fraude, dolo, usura, rapina, vel furto procurat, vel ipsa bona procurata in totum dispergit, vel 
in totum sepelit ut nullus inde gaudere queat, peccatum malitie et bestialitatis incurrit. Nam ad 
malitiam hominis spectat fraus, dolus, usura, rapina et furtum. Ad bestias vero spectat et fraus et 
dolus, rapina, et furtum et bona dispergere et vastare. Ideo dicuntur bestie quasi <vastie>, quia 
omnia vastant. Spectant etiam ad quasdam bestias bona ipsa temporalia ab hominibus occultare; 
sicut griphes custodiunt in India montes aureos et gemmatos, et ab hominibus ipsa tolli non sinunt; 
et sicut serpentes et formice, que custodiunt aurum in multis partibus et ipsum homini tangere non 

permittunt. Legitur etiam in libro De Animalibus quod ex urina lineis generatur quedam gemma 
homini valde grata. Lynx autem sciens, suam urinam operit pulvere vel arena, ne valeat ab homine 
inveniri. Quarto conceditur homini, quia ipsum multum laborare oportet, certa requies post laborem. 
Idcirco creator omnium Deus humano labori compatiens, tempus in diem noctemque divisit; diem 
labori, noctem vero dedicans requiei. Si igitur homo post laborem debita requie utatur, non peccabit; 
si vero laborem renuerit et otium sectatus fuerit, incontinens est. Et ex tali incontinentia orietur 
accidia, que facit hominem non solum similem bestiis, que bonum operari nesciunt, sed etiam 
demonibus, qui nolunt bonum aliquod operari. Quinto conceditur homini ac etiam precipitur ut 
malefacta et inordinata tam in se quam in suis inferioribus corrigat et emendet. Et ad hoc indiget 
quadam passione que vocatur ira, quia si homo contra malum non irascatur, ipsum corrigere vel 
emendare non poterit. Ideo invenitur ira bona et mala. De bona enim habetur in Psalmo: Irascimini 
et nolite peccare. De mala vero ait Apostolus: Sol non occidat super iracundiam vestram, quasi dicat 
ratio, que est sol in anima, non obscuretur tenebris vel nebulis ire. Si igitur homo, dum deliquerit 
contra se, vel contra suos inferiores cum offenderint, ordinata ira processerit, non peccabit. Si vero 
modum vindicte aliquantulum excesserit, tunc incontinens est. Si vero materiam dederit subditis ut 
peccent, ad hoc ut habeat inde materiam puniendi, incidit in malitiam. Si autem filium vel subditum 
pro modico defectu voluerit vel mutilare, vel occidere, vel se ipsum interficere, peccatum bestialitatis 
incurrit. Ergo conceditur homini, immo etiam ab ipsa sibi natura infunditur, ut de bono gaudeat et 
de contrario contristetur. Quia, ut ait Tullius: «Proprium est animi bene dispositi et gaudere bonis 
rebus et dolere contrariis». Et ad hoc inducit Apostolus fideles dicens: Gaudere - subaudi oportet, 
decet, vel convenit - cum gaudentibus; flere cum flentibus. Sed ad hoc indiget homo quadam 
passione que appellatur zelus, secundum Philosophum in sua Politica. Si itaque homo utatur isto 
zelo, videlicet ut de prosperis gaudeat, et de contrariis contristetur, non peccabit, immo bene faciet. 
Si vero contrarium fuerit operatus, videlicet ut contristetur de prosperis et gaudeat de adversis, 
incontinens erit. Et talis incontinentia vocatur invidia, que dolet de bono alterius et gaudet de malo, 
licet inveniatur et bona et mala invidia, sicut superius est ostensum. Si autem ex tali zelo sive invidia 
quis velit offendere proximum, vel bestiales offensiones expetere, in peccatum malitie et bestialitatis 
incurrit. Sexto conceditur homini appetere bonum quod non habet, puta scientiam, gratiam, 
peccatorum remissionem, gloriam et honorem secundum statum suum. Et ad hoc indiget quodam 
singulari appetitu quo tendat in ipsum appetibile. Si itaque quis appetit bonum quod non habet, et 
hoc appetat bono modo et ad bonum finem, non peccabit, sicut Moyses, qui dixit Deo: Ostende 
michi faciem tuam. Nam hoc quod petebat erat bonum; et illud tale bonum petebat ad bonum finem. 
Si vero quis appetat bonum quod non habet, et illud appetat non bono modo nec ad bonum finem, 
tunc incontinens est; quia intra continentie terminos non continet se metipsum. Et ideo beatus 
Ieronimus ponit quod est superbia bona et superbia mala. Superbia enim bona est quando quis 
appetit bonum quod non habet, puta esse bonus; et tunc talis superbia dicitur quasi <superius ire>. 
Superbia vero mala est quando quis appetit bonum ad malum vel vanum finem, puta pecuniam et 
honores propter excellentiam. Et tunc talis superbia dicitur oppetitus proprie excellentie>. Et de 
ista tali superbia que est radix omnium peccatorum actum est superius. Si vero quis appetat aliquod 
bonum quod non habet, puta pulcritudinem ad lasciviam, pecuniam, et excellentiam ad malum 
statum aliorum, tunc talis superbia diffinitur <perverse celsitudinis appetitus>. Et ista est proprie 
superbia gigantea, et omnium illorum qui arroganter contra proximum se erigunt, sive Deum. Et de 
ista superbia agitur in isto cantu, que triplex est, videlicet: minorum contemnere parvitatem; parium 
dedignari equalitatem; et maiorum emulari sublimitatem. De prima specie ait Statius primo 
Thebaydos: «Hic imperat, ille minatur». De secunda et tertia ait Lucanus in primo: 

Nec quemquam iam ferre valet Cesarue priorem. 

Pompeiusque parem. 

Gigantes itaque et minores despexerunt et equales dedignaverunt, et contra Deum se 
erexerunt. In quorum persona ait Plautus, poeta comicus: Minores despicimus, maioribus invidemus, 
ab equalibus dissentimus. 


vv. 94-96 

Flalte a nome; et fece le gran prove. 

Postquam autor fecit memoriam de Nembroth, cuius ystoria in Biblia continetur, ad alios 
gigantes enarrandos, quorum ystorie in poetis inveniuntur, accedit. Et volens loqui de ipsis, 
solummodo de quinque facit breviter mentionem; et primo de Fialte, secundo de Briareo, tertio de 
Antheo, quarto de Titio, quinto vero de Typheo. Primo dico facit mentionem de Fialte, ibi: 

Fialte a nome ; et fece le gran prove, 
quando i giganti fer paura ai dei; 
le braccia ch'ei mend gia mai non move. 

Legitur enim quod, tempore Iovis, quedam gens fuit in Grecia robustissima, que propter 
magnitudinem corporum et feritatem animorum gigantes dicti sunt. Isti itaque apud Iovem adversus 
Flegram in armis convenerunt, et quia multa potentia pugnabant, ideo dicti sunt montes montibus 
cumulasse. Iupiter autem illos astutia sua vicit; sed quia illos debellavit arcubus et balistis, ideo 

fingunt poete quod ipse Iupiter eos fulminibus fulminavit. Et hoc est quod ait Ovidius, primo libro 
Meth.: 

Neve foret terris securior arduus ether, 

Affectasse ferunt regnum celeste gigantes, 

Altaque congestos struxisse ad sidera montes. 

Tunc pater omnipotens misso perfregit Olimpum 
Fulmine et excussit subiectum Pelion Osse. 


Et in V libro Faustorum de ista eadem materia ait ipse 
Ovidius: 


Terra feros partus immania monstra gigantes 


Edidit ausuros in Iovis ire domos. 


Extruere hii montes ad sydera summa parabant, 


Et magnum bello solicitare Iovem; 


Fulmina de celi iaculatus Iupiter arce, 


Vertit in actores pondera vasta suos. 


In ista vero pugna Fialtes mirabilia fecit in armis. Ideo propter suam superbiam, quam 
operatus est in deos, ideo ligatus hic ponitur ab autore. Unde sequitur in textu: 

/e braccia ch'e' meno gia mai non move. 

vv. 97-99 


Sequitur: 

Et io a lui: «S'esser puote, i' vorrei 
che de Io smisurato Briareo 
experientia avesser Ii occhi miei». 

In isto loco facit autor mentionem de Briareo, qui inter omnes gigantes immense magnitudinis 
fuit ac etiam feritatis. De ipsius enim magnitudine ait autor hic in textu: «io vorrei / che de Io 
smisurato Briareo / experientia avesser Ii occhi miei». De feritate vero ipsius dicit Ovidius in tertio 
libro Faustorum quod in bellis homines immolabat, facta ex adamante securi. At tamen in pugna 
apud Flegram socium suum Antheum nullatenus venire permisit, unde Lucanus in quarto: 
Briareusque ferox; celo pepercit, 

Quod non Flegreis Antheum substulit arvis. 

Ond'ei rispose: «Tu vedrai Anteo». In tertio loco facit autor mentionem de Anteo. Fuit autem 
Antheus quidam maximus gygas, et fuit rex Libie: qui, ut fabule tradunt, tante fortitudinis fuit quod 
leones in Libia venabatur. Unde Lucanus in quarto, loquens de sua spelunca in qua in nemoribus 
habitabat, et de venatione leonum ait: 

Hec illi spelunca domus; latuisse sub alta 
Rupe ferunt, epulas raptos habuisse leones. 


Et hoc est quod infra ait ad eum Virgilius: 


recasti gia mille leon per preda, 

Tanta autem fuit sua probitas quod contra eum venit Hercules pugnaturus, qui quotiens terram 
tangebat vires resummebat; quod Hercules perpendens ipsum elevavit in aera, et tantum ibi ipsum 
tenuit quosque spiritum exalaret. Sed quia hic fit mentio de Hercule et Antheo, et facta Herculis sunt 
valde notabilia et specialiter XII que fecit, ideo hic ipsa coniuncta ponamus, sicut ipsa coniuncta 
ponit Boetius quarto libro De Consolatione in hec verba: 

Herculem duri celebrant labores. 

Ille Centauros domuit superbos, 

Abstulit sevo spolium leoni. 

Fixit et certis volucres sagiptis, 

Poma cernenti rapuit draconi 
Cerberum traxit triplici catena, 

Victor immitem posuisse fertur 
Pabulum sevis dominum quadrigis. 

Hydra combusta periit veneno, 

Fronte turbatus Achelous amnis, 

Ora dimersit pudibunda ripis 
Stravit Antheum Libicis arenis. 

Cacus Evandri satiavit iras 
Setiger spumis humeros notavit. 

Ultimus celum labor inreflexo 
Substulit collo, pretiumque rursus 
Ultimi celum meruit laboris. 

Primus enim labor fuit domare centauros. Ideo dicit: Ille centauros domuit superbos. Centauri 
quedam monstra sunt, ex medietate homines et ex medietate equi, quos genitos ex nube fingunt 
poete. Dicitur enim in fabulis quod Ysyon voluit concumbere cum Iunone. luno opposuit nubem in 
qua, recepto semine, nati sunt centauri, cuius integumentum est quod luno significat vitam activam, 
que consistit in curis temporalium. Unde dicitur quod est noverca Herculis, quia talis vita inimica est 
sapienti et virtuoso. Cum hac vult Ysion, qui interpretatur audax, concumbere, quando aliquis in vita 
activa querit summam felicitatem, sicut faciunt cupidi et avari. Sed luno, idest vita activa, interponit 
nubem, quia per hanc vitam incurrit homo obscuritatem rationis. Ideo Dominus ait Marthe, que 
vitam prefigurabat activam: «Marta, Marta solicita es, et turbaris erga plurima». Unde nascuntur 
centauri, qui in parte sunt homines et in parte sunt equi, quia in parte illi qui vite active deserviunt 
sunt rationales, et in parte sunt irrationales. Utrum autem ista monstra sint solum fictione poetica 
introducta, aut natura talia etiam monstra gignat, videtur beatus Ieronimus hesitare, ut patet in vita 
beati Pauli Primi heremite. Hos igitur centauros Hercules dicitur domuisse; dum enim centauri ad 
ludum palestre venissent, Hercules ipsos vicit. Qui cum vulnerati se in Anagro fluvio lavissent, 
aquam eius amaram et impotabilem propter sagittarum toxicum reddiderunt. Unde Ovidius, libro XV 
Meth. 

Ante bibebatur, nunc, quas contingere nobis, 
fundat Anagrus aquas, postquam, ibi vatibus omnis 
Eripienda fides, illic lavere bimembres 
Vulnera, clavigeri que fecerat Herculis arcus. 

Sic ergo domuit centauros in palestra. Domuit etiam Chironem centaurum, ut habetur supra, 
cantu XII. Domuit etiam Nexum, ut habetur eodem cantu. Quod autem centauri fuerint semibestie, 
totum est breviter fabulosum. Secundum autem veritatem istorie, Ysion primus in Grecia C milites 
adunavit, quibus Greciam infestabat; qui equites cum primum ab indoctis visi sunt insidere, equis 
unum animal ex equo et homine reputati sunt, et dicti sunt centauri quasi <centum armati>, vel 
quia, ut aura velocissime currentes, totam Greciam devastabant. Quos Hercules domuit in palestra. 
Potest etiam esse quod natura, que diversa animalia gignit, aliquos centauros produxit. Nam beatus 
Antonius unum vidit et in historia Daretis habetur, quod Menno rex duxit secum ad Troyam unum 
hominem equo mixtum; de quo habetur supra cantu quarto, circulo primo, in hystoria Pantasilee. 
In libris etiam animalium legitur quod sunt quedam animalia que composita sunt ex asino et homine. 

Secundus labor fuit quando cum leone pugnavit. Ideo dicit: «Abstulit sevo spolium leoni». Fuit 
enim in quadam silva quidam leo immanissimus, cuius terror homines totius regionis invasit, quem 
aggressus Hercules pro liberatione patrie interemit, et ipsum excorians, pellem pro spolio reportavit. 
Et hinc est quod statua ipsius Herculis semper leonis spolium representat. Et nota quod iste labor 
fuit ystoricus et non fabulosus, nam verissimum fuit quod cum leone pugnaverit et ipsum vincens 
excoriaverit. 

Tertius labor fuit quando arpias sagittis devicit. Ideo ait: «Fixit et certis volucres sagittis». 
Cuius pugne fabula talis est: Fineus enim filios suos, qui novercam de strupro accusaverant, 
excecavit, propter quod deorum iudicio et ipse Fineus dicitur excecatus. Et apposite sunt arpie, idest 
volucres quedam, virgineum vultus habentes, de quibus habitum est supra, cantu XIII, que mensam 
ipsius Finei fedabant et cibum eius auferebant; quas Hercules sagittando fugavit usque in insulas 
Strophadas. In quibus insulis Eneas, destructa et incensa Troya, reperit istas aves, ut ponit Virgilius 
tertio libro Eneydorum. Sed quia istud totum est fabulosum et ponitur figurative, ideo eius figuram 
breviter videamus. Hercules tenet figuram hominis sapientis. Dicitur enim Hercules ab her, quod est 

<lis>, et deos, <gloria>, inde Hercules, <vir lite gloriosus>, quia vir sapiens pro adipiscenda gloria 
debet semper habere litem cum vitiis et peccatis. Fineus autem cecus figurat cupidum et avarum, 
quia avaritia habet hominem excecare. Arpie vero figurant rapacitatem, nam arpia grece, ut ait 
Fulgentius, dicitur <rapina> latine. Apponuntur itaque arpie Fineo ceco, quia rapina semper est in 
conspectu avari et semper fedat victum ipsius, quia rapacitas reddit victum immundum. Hercules 
autem, idest vir sapiens, sagittis, idest monumentis sue doctrine, fugat ab avaro rapacitatem, dum 
sua doctrina vitiosum hominem revocat ad virtutes. 

Quartus labor fuit quando rapuit aurea poma draconi cernenti, idest vigilanti vel custodienti, 
ideo dicit: «Poma cernenti rapuit draconi». Hanc autem fabulam tangit Lucanus, libro nono, que talis 
est: Athlas enim habuit VII filias, que habebant ortum aureum, idest arbores poma aurea deferentes, 
quorum pomorum custodia commissa erat draconi insomni. Superveniens autem Hercules, sopito 
dracone, poma aurea abstulit et ea Euristeo, regi Argolicorum, attulit. Cuius fabule integumentum 
est tale: Hercules, ut dictum est, sapientem hominem prefigurat, qui sopito dracone, idest 
sensualitate, aufert poma aurea, idest acquirit delectationem sapientie, que est possessio filiarum 
Athlantis, idest virtutum quas gignit Athlas astrologus, idest celestium contemplator. 

Quintus labor fuit quod traxit ab inferis Cerberum, canem infernalem. Ideo dicit: «Cerberum 
traxit triplici catena». Cuius fabula sic texitur a poetis: Pyritous, volens Proserpinam reginam inferni 
accipere in uxorem, Herculem et Theseum et alios viros fortes assumpsit. Descendentibus autem 
illis ad inferos, ne Cerberus, qui ianitor inferni dicitur, latratu suo eos impediret, foras Hercules 
ipsum traxit et catena adamantina ligavit, quam propter tria capita oportuit triplicari. Qui provocatus, 
ira latratu implevit auras superas, et sparsit illud venenum, quod dicitur acconta. Unde Ovidius, VII 
libro Meth. 

Nexis adamante catenis 
Cerberon attraxit, rabida qui concitus ira 
Implevit pariter ternis latratibus auras 
Et sparsit virides spumis albentibus agros; 

Comestor vero, in Ystoria scolastica, super libro Iudicum, dicit quod Orcus, rex Molosorum, 
habuit ingentem canem nomine Cerberum, qui Pyrothoum volentem rapere Proserpinam uxorem 
dicti Orci, devoravit, et Theseum devorasset nisi Hercules ipsum superveniens liberasset. Et sic patet 
ystoria quam poete nube poetica tegunt. Officium enim poetarum est ut ea que vere gesta sunt, in 
alias species obliquis figurationibus cum decore aliquo conversa transducant, ut ait Ysidorus, VIII 
libro. 

Sextus labor fuit quando Dyomedem, regem Tracie, equis tradidit devorandum. Ideo dicit: 
Victor immitem posuisse fertur 
Pabulum sevis dominum quadrigis. 

Fingitur enim quod Diomedes equos suos humana carne pascebat; unde in pabulum suorum 
equorum hospites suos necabat. Ad quem veniens Hercules ipsum occidit, et dictis equis ipsum 
prebuit; et tandem dictos equos necavit. Unde Ovidius, libro VIIII, in persona Herculis: 

Quid, cum Tracis equos humano sanguine pingues 
Plenaque corporibus laceris presepia vidi, 

Visaque deiecti, dominumque ipsosque peremi? 

Secundum autem ystorie veritatem, Dyomedes fuit quidam crudelis tyrannus, habens multos 
equites et nutriens multas equas, que secundum Plinium pernitiores sunt in currendo quam equi. 
Qui tyrannus pro equorum pabulo et equitum sustentatione bona hominum rapiebat, et per rapinam 
ipsos depauperabat; propter quod dicitur dedisse homines in pabulum equis suis. Per Herculem vero 
coactus est rapinam dimittere, et de propriis bonis equitibus providere. Unde fingitur quod ipse fuerit 
in pabulum equis datum. 

Septimus labor fuit quando Ydram, serpentem multorum capitum, interfecit. Ideo dicit: «Ydra 
combusta periit veneno». Fabula talis est: Fingitur in Lerna palude fuisse quidam serpens habens 
multa capita, quorum uno succiso, tria capita excrescebant. Quem aggressus Hercules sagittando 
cum nichil proficere se videret, adunata lignorum congerie, ipsum serpentem combussit. Ysidorus 
autem, XI libro Eth., dicit Ydram fuisse locum evomentem aquas, vastantem vicinam civitatem; in 
quo uno meatu clauso, sicut moris est, aque dum clauditur multi erumpebant. Quod Hercules videns, 
loca ipsa obstruxit et sic aquarum clausit meatus. 

Octavus labor fuit quando Acheloo fluvio abstulit unum cornu. Ideo ait: 

Fronte turbatus Achelous amnis 
Ora dimersit pudibunda ripis. 

Cuius fabulam ponit Ovidius, libro nono Meth., dicens quod fuit quedam virgo nomine Deianira, 
pro qua certaverunt ad invicem Hercules et Achelous; qui diu luctantes, tandem Hercules Acheloum 
vincere cepit. Sentiens autem Achelous se non posse resistere tanto viro, se convertit ad artes per 
quas consueverat in diversas transformari naturas. Et primo mutatus est in serpentem. Unde Ovidius 
in persona ipsius Acheloi: 

Inferior virtute meas divertor ad artes, 
elaborque viro longum firmatus in anguem. 

Quem Hercules arripiens cum fere strangulasset eum, 
subita mutatione factus est thaurus. Unde Ovidius in 
persona ipsius Acheloi, sic: 


Sic quoque devicto restabat tertia tauri 


Forma trucis; tauro mutatus membra rebello. 


Cum quo congrediens Hercules ipsum ad terram deiecit et unum cornu sibi auferens, illud 
copie dedicavit. Ovidius in persona Acheloi: 

Cornua figit humo, meque alta sternit arena. 

Nec satis hoc fuerat: rigidum fera dextera cornu 
Dum tenet, infregit, truncaque a fronte revellit. 

Naiades hoc, pomis et odore flore repletum, 

Sacrarunt, divesque meo bona copia cornu est. 

Huius fabule veritas talis est: Achelous est fluvius quidam, positus inter Greciam et Calidoniam. 
In qua Calidonia regnavit Oeneus, cuius filiam Deianiram cum vellet Hercules transportare, non 
potuit, propter fluvium quem transvadare non poterat. Fingitur autem in serpentem fluvius 
transformatus, quia quilibet fluvius de sui natura est flexuosus ut anguis. Quod autem in thaurum 
dicitur permutatus, hoc fingitur propter impetum quem habet fluvius in labendo. Huic autem fluvio 
Hercules abstulit unum ramum, ut posset levius pertransire; ideo fingitur unum cornu sibi abstulisse. 
Quod autem dictum cornu dicitur copie consecratum, hoc fingitur quia ille fluvius propter aquarum 
nimiam abundantiam totam Calidoniam devastabat. Sed postquam Hercules diminuit aquas illas, 
terra produxit in magna copia omne bonum. Ideo fingitur illud cornu copie consecratum. De qua 
copia, idest rerum abundantia, ait Ovidius: 

Autumnum et immensas felicia poma fecundans. 

Nonus labor fuit quando Antheum gigantem, qui regnabat in Libia, superavit. Ideo ait: «Stravit 
Antheum Libicis arenis». Hanc fabulam ponit Lucanus: Fuit, inquit, in Libia quidam gigas qui 
vocabatur Antheus, terra progenitus, cuius talis erat virtus quod si quando ex fatigatione pugne 
debilitaretur, terram tangebat et statim vires pristinas rehabebat. Hic cum in Libia tyrannidem 
exerceret, advenit cum eo Hercules pugnaturus. Cum autem ambo duello pugnarent et Hercules 
prevaleret, Antheus se sponte deiciebat ad terram, ex cuius contactu semper vires in melius 
resummebat. Quod percipiens Hercules, ipsum a terra levavit et tam diu ipsum in aere tenuit 
quousque debilitatus inde totum spiritum exalaret. In ista fabula quedam sunt ficta et quedam sunt 
vera. Verum fuit quod iste Antheus fuit rex in Libia, et quod fuit gygas, et quod ipsum Hercules 
interfecit. Fictum vero est illud quod dicitur fuisse filius terre, et quod quotiens terram tangebat vires 
resummebat. Fuit enim valde dives; ideo fingitur fuisse filius terre. Et quia carnalis erat et lubricus, 
ideo fingitur quod ex contactu terre vires resummebat; nam vires corporis ex abundantia terrenorum 
et crescunt et oriuntur. Unde dicitur anime peccatrici per Prophetam: Hec fuit iniquitas Sodome 
sororis tue: saturitas panis et otium. 

Moraliter autem in ista pugna que fuit inter Herculem et Anteum prefigurat pugnam que est 
inter carnem et spiritum. Hercules enim, ut dictum est, interpretatur lite gloriosus et signat spiritum, 
qui gloriosus efficitur quando de lite carnis victoriam portat. Antheus autem dicitur contra Deum 
ab anthi, quod <est contra>, et theos, quod est <deus>, et signat carnem, que est contraria Deo 
et spiritui, qui vult servire Deo. Unde Apostolus: Caro concupiscit adversus spiritum. Antheus dicitur 
filium esse terre, quia caro gignitur de terrenis, et quotienscunque Antheus terram tangebat, fortior 
resurgebat; quia caro quotienscunque terrenis pascitur vel letatur, ad operandum mala fortior 
reparatur. Quod videns Hercules, idest spiritus, carnem elevat a terrenis, subtrahendo sibi ea que 
sunt fomenta peccati. Nam secundum Terrentium, ut dicit Tullius in secundo libro De Natura 
Deorum: «Sine Cerere et Libero friget Venus», idest sine cibo et potu. Quanto ergo magis cum cibo 
et potu contra spiritum audacter exurget. Sed spiritus aufert sibi terrena et in aere ipsam necat, 
dum peccato mortuam ipsam reddit. Ita, ut talibus dicat Apostolus: Mortui enim estis et vita vestra 
abscondita est cum Christo, qui scilicet in aere extitit crucifixus. Allegorice vero, per Herculem accipe 
Christum, per Antheum vero dyabolum, cum quo Christus pugnavit in monte et in cruce, et finaliter 
expugnavit. 

Decimus labor fuit quando Cachum in monte Aventino clava percussit, cuius fabulam ponit 
Ovidius in libro Faustorum et Virgilius in libro Eneydorum. Fuit autem Cachus quidam homo 
monstruosus, qui per os ignem evomebat. Manebat autem in Aventino monte, cunctos transeuntes 
spolians et occidens; cuius pater fingebatur esse Vulcanus. Cum autem Hercules rediret de Yspania, 
victo Gerione, ducens armenta boum, iste Caecus quatuor pulcerrimos boves totidemque iuvencas 
Herculi furatus est. Et ne furtum suum pateret, traxit illos boves per caudas in antrum suum, ut 

potius viderentur exisse quam intrasse. Hercules autem, querens armentum, per mugitum unius 
bovis deprehendit furtum. Accedensque ad speluncam Cacchi, ipsum extraxit et interfecit; per cuius 
mortem placata est ira Evandri et tota patria quietata. Ideo ait: Cachus Evandri satiavit iras. Ad 
licteram, iste Cachus fuit pessimus latro qui in monte habitans Aventino totam contratam rapinis et 
incendiis devastabat. Ideo fingitur filius fuisse Vulcani, et quod ignem ore evomeret; quem tandem 
Hercules, quia furatus fuerat sibi boves, sue clave ictibus interfecit. Hec ystoria habetur plenius 
supra, cantu XXV. 

Undecimus labor fuit quando aprum setigerum, qui totam Caledoniam devastabat, post multos 
labores corporis et anxietatem animi interfecit. Ideo ait: «Setiger spumis humeros notavit». Cuius 
fabulam sive ystoriam narrat Ovidius VIII libro Meth. quam habebis infra in secunda cantica 
cantu [XXV] in istoria Meleagri. 

Duodecimus et ultimus labor Herculis est quod fingitur substentare celum. Ideo ait: 

Ultimus celum labor irreflexo 
Substullt collo pretiumque rursus 
Ultimi celum meruit laboris. 

Fabula talis est: Quidam gigas qui vocabatur Athlas portare celum fingitur a poetis. Qui in 
giganthomantia, idest in pugna gigantum contra deos, de qua pugna fit mentio primo et quinto libro 
Meth., fatigatus rogavit Herculem, qui post alios labores ad eum venit, ut celum supportaret, dum 
ipse aliqualiter respiraret. Qui Hercules tanto oneri se supponens, illud inflexibiliter supportavit; 
unde et propter hoc meruit deificari. Huius autem fabule veritas talis est: Athlas fuit quidam magnus 
astrologus, qui supportare celum dicitur, quia celestium scientia plenus fuit. Quo respirante, 
Hercules celum portat, quia post mortem Athlantis, que est respiratio et requies philosophie a 
laboribus huius vite, Hercules celestium contemplationi vacavit. Et hic fuit ultimus labor quia theorica, 
etsi dignitatem precedat praticam, tempore tamen est posterior. Quia prius domanda sunt vitia que 
per monstra figurantur, qua quieti theorice possit homo vacare. Sed hic est notandum, positis 
Herculis laboribus universis, quod non debemus credere quod Hercules fuerit unus solus homo, qui 
omnes istos labores subiverit universos. Nam, ut vult beatus Augustinus in libro De Civitate Dei, 
multi fuerunt Hercules. Potest etiam esse quod istud nomen Hercules erat cognomen virorum fortium 
et magnorum, qui virtute et audacia ceteros excellebant. Nam sicut Egyptii vocant dominos suos 
Pharaones, et Romani vocant suos dominos Cesares, et Greci sapientes viros vocant philosophos, 
ita homines fortes et audaces vocant Hercules. Et hoc patet per undecimum laborem, qui fuit 
interfectio apri. Nam illa interfectio facta fuit a Meleagro, ut patet per Ovidium, VIII libro Meth. 
Boetius autem illud factum attribuit Herculi. Patet ergo quod istud nomen Hercules est cognomen 
viri fortis; et sic vocat Meleagrum Herculem. Beatus etiam Augustinus dicit, eodem libro, quod 
Sanson, qui fuit duodecimus iudex in Israel, propter suam mirabilem fortitudinem putatus est 
Hercules. Putabant itaque antiqui quod illi singulares homines qui singularia faciebant, sicut est 
pugnare cum feris et debellare tyrannos, essent Hercules, idest ipsos putabant mirabiliter virtuosos. 
Seneca vero, ultimo libro suarum tragediarum, videtur ponere quod facta Herculis sint figure divine, 
idest teneant figuram de deo. Unde deum sub nomine Herculis invocat, dicens: 

Sed tu domitor magne ferarum 

Orbis simul placator ades 

Nunc quoque nostras respice terras. 

Et si qua nova bellua vultu 
Quatiet populos terrore gravi, 

Tu fulminibus frange trisulcis. 

vv. 112-114 

Noi procedemo piu avanti allotta, 
et venimmo ad Anteo, che ben cinqu'alle, 
senza Ia testa, uscia fuor de Ia grotta. 

Alia est quedam mensura apud Gallicos mensurandi pannos, que continet duas ulnas, sive duo 
brachia. 


vv. 115-123 

«O tu che ne Ia fortunata valle 
che fece Scipion di gloria hereda, 
quand'Anibal co' suo' diede le spalle, 
recasti gia mille leon per preda», 

Verba sunt Virgilii ad Antheum; in quibus verbis ipsum taliter deprecatur: O tu qui in fortunata 
valle, idest in planitie Libie, que fecit Scipionem heredem glorie, quando Anibal fugit ab ipso 
prostratus et debellatus, iam duxisti mille leones pro preda, etc. Ystoriam istam de Scipione et 
Anibale plene tractat Titus Livius in decada De Secundo Bello Punico, sed quia longissima materia 

est, ideo ipsam abbreviabimus iuxta posse. Anibal enim, propter odium Romanorum, sedecim annis 
Ytaliam bello pressit. Et in isto annorum spatio vires romanas adeo debellavit, et specialiter apud 
Cannas, quod Roma fuit in articulo quasi mortis. Sed magna probitate et industri prudentia Scipionis, 
qui suam patriam in cineres redigi non est passus, Roma non solum manus ipsius hostis evasit, sed 
insuper de ipso hoste et sua civitate Cartagine victoriosissime triumphavit. Nam dictus Scipio 
quartum et vigesimum annum agens contra Cartaginensium potentiam se potenter opposuit, 
exercitum ytalicum congregavit, in Affricam transmeavit et prope Cartaginem romana castra locavit. 
Cartaginenses vero, quando romanas aquilas ex eorum menibus conspexerunt, pro Anibale mittunt, 
ut cum exercitu quem habebat in Ytalia ad patriam remearet; qui, cum ad affricana litora e navibus 
descendisset, ad colloquium cum Scipione convenit, volens sine periculo gladii pacem componere 
cum Romanis. At Scipio, vir prudentissimus, considerans et attendens quanta mala in Ytalia Anibal 
fuerat operatus, et quod fides aliqua ab ipsis affricanis non fuerat observata, eius verba exaudire 
contempsit. Sed ait: Crastina die scietur in mundo que civitatum istarum duarum, Cartaginis sive 
Rome, debet universis gentibus iura dare. Dehinc alio die ante menia Cartaginensium est pugnatum; 
in qua pugna Cartaginenses ipsi totaliter defecerunt. Anibal vero cum paucis equitibus inter 
tumultum elapsus fugit. Cesa sunt eo die de Cartaginensibus supra viginti milia; par fere numerus 
captus est. Ex qua victoria Romani facti sunt, duce Scipione, domini orbis terre; Scipio vero ad 
laudem et gloriam suam dictus ex illa victoria affricana Affricanus. Ideo in textu hic ponitur heres 
glorie esse factus; nam secundum Tullium, gloria est frequens fama cum laude. Et iste Scipio, qui 
dicitur superior Affricanus, super omnes Romanos fama et gloria frequentatur. Fuit et alius Scipio 
nepos suus, qui dictus est etiam posterior Affricanus, quia Cartaginem ipsam caput affricani imperii 
omnino delevit. Nam primus ipsam domuit, sed posterior ipsam delevit. 
recasti gia mille leon per preda; 
che, se tu fossi stato a l'altra guerra 
de' tuo' frateili, aneor par che si creda 
c'avreber vinto i figi i de Ia terra: 

Verba sunt Virgilii ad Antheum in quibus verbis, ut suam benevolentiam captet, in duobus 
ipsum commendat. Et primo in pugna leonum, quia leones in vita sua, sicut dictum est superius, 
venabatur. Secundo, quod si interfuisset in pugna Flegre cum suis fratribus, idest gygantibus, contra 
Iovem, quod ipsi filii terre Iovem protinus devicissent. Dicuntur autem gigantes filii esse terre quia, 
secundum fabulas, geniti sunt a terra contra deos irata. Secundum vero veritatem, filii sunt terre 
quia omnis carnalis potentia de terra oritur et de terra vires summit, ut in ystoria ipsius Anthei 
superius est expressum: ideo gigantes, idest a terra geniti, appellantur. Nam geos grece <terra> 
latine. Sed circa istam partem oritur questio, utrum scilicet sit verum quod gigantes fuerint; quia 
multi credunt quod quicquid dicitur de gigantibus sit protinus fabulosum. Et dicendum quod sine 
aliquo ambiguo gigantes multis et diversis temporibus fuerunt in mundo. Et primo invenimus in 
Sacra Scriptura quod gigantes fuerunt ante diluvium. Dicit enim Moyses in libro Genesis, ubi tractat 
de diluvio et causis ipsius, quod cum cepissent homines multiplicari super terram, viderunt filii dei, 
idest filii Seth, filias hominum, de stirpe Cayn, et victi concupiscentia acceperunt eas uxores, et nati 
sunt inde gigantes. Iosephus autem dicit quod multi angeli, cum mulieribus coeuntes, iniuriosos 
filios genuerunt; qui propter confidentiam sue fortitudinis, gigantes a Grecis dicti sunt. Methodius 
etiam, tractans de causa diluvii, dicit quod filii Seth concupierunt filias Cayn, ex quibus nati sunt 
gigantes. Magister vero in ystoria scolastica dicit: Potuit etiam esse ut incubi demones genuerunt 
gigantes a magnitudine corporum denominatos; sic dictos a geos quod est <terra>, sed et 
immanitati corporum respondebat immanitas animorum. Incubi vero sunt demones qui de nocte 
solent opprimere mulieres. Succubi autem sunt demones qui in specie mulierum se in somnio 
subiciunt viris. Post diluvium vero nati sunt alii gigantes in Ebron. Et post fuerunt in Thannis, civitate 
Egypti, a qua civitate et titanes dicti sunt. De quorum stirpe fuit Enachim, cuius filii habitaverunt in 
Ebron, de quibus ortus est Golias, quem David occidit dum esset puer in funda et lapide, ut habetur 
in primo libro Regum. Legimus etiam, in libro Numerorum, quod Moyses ex precepto Dei misit de 
deserto Pharan XII exploratores in terram promissionis; qui ascendentes exploraverunt terram, et 
venientes in Ebron, viderunt tres viros de genere Enach, vel Enachim, idest de genere giganteo, 
quales etiam viderant in Thannis, civitate Egypti. 

Fuit autem Ebron, ut dicit Magister ystoriarum, VII annis edificata ante urbem Thannis. Unde 
et ab Ebron semen giganteum in Egiptum creditur descendisse. Reversi autem exploratores ad 
Moysen, dixerunt ad populum: Terra quam lustravimus habet cultores fortissimos, urbes grandes et 
muratas. Stirpem quoque Enach vidimus ibi, quibus nos comparati quasi locuste videbamur. In 
ystoriis etiam Grecorum legitur quod, tempore Iovis, regis Cretensis, multi gigantes contra ipsum 
Iovem, ut dictum est, apud Flegram convenerunt. Tempore etiam gratie, idest postquam Christus 
venit in mundum, in sacris libris reperimus sanctum Christoforum gygantem fuisse; ubi nota, Lucane, 
quod nullum gigantem sanctum invenimus nisi istum. Et ad hoc accipe unum versum, quem ad 
pedes unius picture ipsius sancti Christofori vidi Rome: 

Solus de sanctis formam tenet iste gigantis. 

Et sic patet quod multis et diversis temporibus fuerunt vere gigantes. Sed quia malitia 
hominum nimium crevit in terris, ad hoc ut ipsa malitia, si cum fortitudine gigantea coniuncta fuisset. 



358 


mundo ultra modum nequiter nocuisset, ideo divina pietas providens ipsi mundo tale semen de terra 
protinus extirpavit. 


vv. 49-57 


Ideo bene autor in superioribus ait: 

Natura certo, quando lascid farte 
di si fatti animali, assai fe bene 
per torre tali executori a Marte. 

Et s'ella d'elefanti et di balene 
non si pente, chi guarda sottilmente, 
piu giusta et piu discreta Ia ne tene; 
che dove 1'argomento de Ia mente 
si giunge ai mal volere et a ia possa, 
nessun riparo vi po' far Ia gente. 

Lictera plana et aperta existit. Sed quia hic de elephantis et balenis fit mentio ab autore, ideo 
de ipsorum animalium naturis aliqua videamus. 

Elephas, elephantis, vel elephantus, elephanti, est animal tante magnitudinis apud Indos quod 
montis similitudinem representat. Unde quidam: 

Corpore tam grandes apud Indos sunt elephantes; 

Si bene firmares, montibus esse pares. 

Est autem animal bellicis rebus valde aptum. In eis enim Indi medi et perse ligneis turribus 
collocatis, tanquam de muro iaculis dimicant et sagittis. Intellectu et memoria pre ceteris animalibus 
vigent; gregatim incedunt, aversi coeunt, in aquis vel insulis pariunt. Biennio fetus portant, nec 
amplius quam semel gignunt, nec plures quam unum pariunt. Vivunt autem trecentis annis, ut dicit 
Ysidorus. Plinius autem dicit quod elephantes in nova luna conveniunt congregati et in flumine se 
abluunt, et sic loti novo syderi se inclinant. Iuvenes vero suos, quos diligenti cura custodiunt, 
instruunt ad simile faciendum. Item, quando egrotant, quasdam herbas sibi salubres querunt; sed 
ante quam ipsis utantur, supino capite eas ad celum levant, et quadam religione a numinibus sibi 
adiutorum postulant et requirunt. Item sunt animalia ita docilia, quod regem cognoscere et quasi 
adorare docentur. Item dicit Plinius quod elephas, si viderit hominem in deserto errare, primo ne 
ipsum terreat aliquantulum de via se subtrahit, et postea ipsum precedens viam ei ostendit. Et si 
draco homini nocere voluerit, pugnat pro homine, defendendo et pro liberando ipsum viriliter se 
opponit. Est enim elephas animal naturaliter benignum, et hoc quia caret felle, ut dicit Aristoteles. 
Accidentaliter tamen efficitur sevum, quando scilicet nimis provocatur ad iram; vel quando nimis 
inebriatur vino, provocatur ad bellum. Dicit autem Solinus quod elephantes servant syderum 
disciplinam, et luna crescente petunt flumina, et sparsi aqua solis ortum salutant, motibus quibus 
possunt. Duos dentes magnos habet elephas, quos quando a venatoribus insequitur, frangit ut ebore 
ipsis dato ab eorum infestationibus liberetur, hanc enim periculi sibi sentiunt esse causam. Pro 
feminis nunquam pugnant, nulla enim noscunt adulteria. Quando vero casu aliquo dimicant, fessos 
et vulneratos in medio sui recipiunt, et ipsos plus quam se protegunt et defendunt. Quando capiuntur 
haustu ordei, mansuescunt. Capiuntur autem isto modo; fit enim fovea subterranea in quam 
elephans incidit ignoranter; ad quam veniens unus ex venatoribus, ipsum elephantem percutit atque 
pungit; alter autem venatorum veniens, primum percutit venatorem et admonet eum ne percutiat 
elephantem, et dat ei comedere ordeum. Quod cum ter vel quater fecerit, diligit se liberantem et ei 
deinceps obediens mansuescit. 

Balena vero est quidam piscis qui est ita magnus, quod montibus et insulis videtur equalis, 
qualis fuit cetus qui excepit Ionam, cuius alvus tante fuit magnitudinis ut instar inferni obtineret, 
dicente propheta: De ventre inferni exaudivit me. Et est cetus idem quod balena. Declinatur autem 
in singulari hic cetus, ceti, in plurali vero hec cete. Iuxta illud Genesis: Creavit autem Deus cete 
grandia. Dicitur autem cetus vel cete a corporis immanitate, quia magni corporis est. Balena vero 
dicitur ab emittendo et fundendo aquas. Plus enim omnibus aliis marinis belvis altius iacit aquas. 
Dicitur autem in libro Ionath quod quando balena multum esurit, vaporem odoriferum ad modum 
ambre ex ore suo emittit, in quo pisces delectantur, et propter ipsius vaporis redolentiam orificium 
eius intrant, et sic ab ipso capiuntur et devorantur. In hoc pisce, ut ibidem dicitur, terrestris materia 
dominatur plus quam aque, et ideo multe est corpulentie et pinguedinis. Unde in senectute, pre 
magnitudine corporis, in eius dorso coadunatur pulvis et condempsatur in tantum quod erbe et 
fructices ibi crescunt, ita ut balena similis insule videatur; ad quam si navigantes incaute 
appropinquaverint, sine periculo vix evadunt; nam aquam in tanta quantitate ex ore eicit super 
navem, quod ipsam aliquando horruit et submergit. Tante etiam est pinguedinis, quod cum 
piscatorum percutit venabulis sive telis, vulnus non sentit nisi prius pinguedo sua totaliter perforetur. 
Sed quando caro interior leditur, tunc facillime capitur, quia amaritudinem aque salse non sufferens, 
litus petit; tante autem est quantitatis, quod quando capitur, tota patria ex sua captura repletur. 
Catulos suos balena miro amore diligit, et eos in pelago longo tempore circumducit, quod si eos ab 

arenarum cumulis impediri contigerit, multitudinem aque in ore collectam super ipsos fundit, et sic 
eos a periculis liberans, ad profundum pelagi revocat et reducit. Contra omnes occursus nocivos pro 
filiorum defensione se opponit, et semper inter se et mare ipsos in parte tutiori reponit. Et quando 
invalescit tempestas, fetus suos adhuc iuvenes et teneros in ventrem suum contrahit; quos, 
tranquillitate facta, vivos evomit iterum et emittit. Dicit etiam Ionath quod contra balenam pugnat 
quidam piscis serpentinus et venenosus sicut corcodrillus. Pisces autem fugiunt ad caudam ceti, qui 
si devictus fuerit, pisces predicti moriuntur. Quod si non poterit ille piscis pestifer devincere, cetum 
fumosum et fetidissimum odorem ex ore eicit in aquam. Cetus vero fumo odorifero de ore suo 
emisso, fetidum odorem illius repellit, et sic se et suos protegit et defendit. 


vv. 124-126 

Non ci far ire a Titio ne a Tifo. In isto loco facit autor mentionem de duobus gigantibus valde summis, 
quorum primus vocatus est Titius, qui fuit adeo magnus, quod novem iugera terre in longitudine sui 
corporis occupabat. Unde Virgilius, VI libro Eneydorum: 

Nec non et Tition, Terre omniparentis alumnum, 

Cernere erat, per novem cui iugera corpus 
porrigitur. 


Alter vero vocatus est Thifeus, sed propter rimam 
dicitur hic Tyfus, figura interveniente que 
dicitur sincopa -. Fuit autem iste Thifeus inter omnes 
gygantes mirabilis fortitudinis et audacie contra Iovem. 
De quo narrant poete quod in pugna apud Flegram, 
quia contra deos fortiter egit, sub insula Trinacrie, 
idest Sicilie, sit vivus sepultus. Et dicunt quod est tante 
longitudinis, quod iacendo resupinus totam insulam 
occupat suis membris. Iacet enim resupinus, tenens 
caput ad orientem, pedes ad occidentem, manum 
dextram extensam ad aquilonem sive tramontanam, 
sinistram vero ad austrum sive meridiem. Et hoc 
secundum descriptionem dicte insule, que est 
triangulata ad modum unius scuti; et in quolibet 
angulo habet unum promuntorium, idest montem. Ex 
parte enim aquilonis, ut ait beatus Ysidorus, XIIII libro 
Eth., et Ovidius, V Meth. habet quoddam 

promuntorium quod dicitur Pelorus, dictum, secundum 
Salustium, a quodam gubernatore Anibalis nomine 
Peloro, in monte illo sepulto. Ex parte vero australi 
habet promuntorium quod dicitur Pachinus, sive 
Pachinum, ab aeris crassitudine sic vocatum; nam 
pinguis et crassus est, et perflatur austro. Ex parte 
autem occidentis habet promuntorium nomine 
Lilibeum, denominatum a quadam civitate eiusdem 
nominis antiquitus sic vocata. In medio vero Pachini et 
Peiori, ex parte scilicet orientis, est Mons Ethne, qui 
vulgo dicitur Mongibello. Thypheus ibi sepultus, 
secundum fictionem poetarum, tenet caput ad 
orientem sub Ethna, manum dexteram ad Peiorum, 
sinistram ad Pachinum, et pedes et crura extensa ad 
Lilibeum. Unde Ovidius, V libro Methamorfoseos. 


Vasta giganteis iniecta est insula membris 


Trinacris et magnis subiectum molibus urget 


Etherias ausum sperare Thyphoea sedes. 

Nititur ille quidem pugnatque resurgere sepe, 


Dextra sed Ausonio manus est subiecta Peloro, 


Leva, Pachine, tibi, Lilibeo crura premuntur. 


Degravat Ethna caput, sub qua resupinus arenas 


Eiectat, flammamque fero vomit ore Typheus. 


Adhuc volo quod attente tu notes quod poete sive vere cognoverunt, sive enigmatice 
somniarunt, multa cum fide catholica persenserunt, ut superius etiam dictum est. Nam Sacra Pagina 
ponit quod gigantes, seu genus humanum, sub ducatu gyganteo turrem edificaverit ut ascendere 
possent in celum, et quod eorum superbia fuit a Deo punita. Unde Iob: Gigantes gemunt sub aquis, 
idest in profundo inferni, ubi est magnum gelu, quia quanto locus magis distat a celo, tanto frigidior 
iudicatur. Simili modo poete ponunt gygantes in talem superbiam exarsisse, quod in celum 
ascendere voluerunt, et quod a Iove sint fulminati et in profundum inferni deiecti. Unde Virgilius, VI 
Eneydorum, ubi tractat de pena gigantum ait: 

Hoc genus antiquum Terre, Thitania proles, 

Fulmine deiecti fundo volvuntur in ymo. 


questi pud dar di que! che qui si brama; 


Moraliter omnes superbi nominari appetunt et laudari. Ideo Virgilius ait ad Antheum, ut ipsius 
patrocinium valeat impetrare: «Iste, qui vivus est, te poterit superius collaudare, et de te nova 
portare, quod scilicet inter omnes alios gigantes catenis ligatos tu solus solutus existis». Sed si 
queris quare solus Antheus est solutus et non ligatus ut alii, duplex potest ratio assignari. Prima est 
licteralis; secunda vero allegorica vel moralis. Licteralis ratio ista est, ut scilicet sit qui possit 
proditorum animas deponere in profundum. Alia ratio est quia Antheus in pugna Flegre non affuit: 
et ideo brachia que contra deos non movit, ligata non habet. Cetera plana sunt usque ibi: 

Qual pare a riguardar Ia Carisenda. Carisenda est quedam turris in Bononia, que ex una parte 
mirabiliter pendet, in tantum quod quando nubes aliqua super ipsam e contrario vadit, videtur 
desubter aspicientibus quod ipsa corruat Carisenda. Exemplificat hic autor et dicit quod talis fuit sibi 
visus Antheus quando se inclinavit ad Virgilium capiendum. Cetera plana sunt. 

In isto cantu continentur VIII comparationes et unum notabile. 


[Comparationes] 


vv. 4-6 


PRIMA COMPARATIO. 


cosi od'io che soleva Ia lancia 
d'Achille et dei su' padre esser cagione 
prima di trista et poi di buona mancia. 

Fabulose dicitur quod Peleus, rex Thesalie, qui fuit pater Achillis, habebat quandam lanceam 
cum qua quicunque fuisset in prelio vulneratus, sanari non poterat nisi iterato in illud vulnus ista 
lancea mitteretur. Sed rei veritas ista fuit, quod Peleus et filius eius Achilles in principio belli male 
pugnabant, sed in progressu eis melius succedebat. Erant enim in principio infortunati, sed in 
processu optime fortunati. Nec deviat hoc a vero, quia multi sunt qui, secundum sententiam 
sapientum, a celestibus influentiis fortunati et infortunati existunt. Exemplum de Anibale qui 

multotiens vicit, sed ultimo victus fuit. Et quidam sunt qui semper victores existunt, ut patet in Iulio 
Cesare, qui semper victorias reportabat. Quidam vero sunt qui nunquam pugnant quin eis male 
succedat, ut patuit nostris temporibus de principe Tarentino. Unde Sanctus Thomas de Aquino in 
libro Contra Gentiles> de hac materia ait: «Videmus quod inanimata corpora quasdam vires et 
efficacias a corporibus celestibus consequuntur, sicut magnes attrahit ferrum, et lapides quidem et 
herbe occultas virtutes habent, que similiter a celestibus corporibus consequuntur. Unde nichil 
prohibet quod etiam aliquis homo habeat, ex impressione corporis celestis, aliquam efficaciam in 
aliquibus corporalibus faciendis, quam alius non habet: puta medicus in sanando, agricola in 
plantando et miles in pugnando». Comparatio vero ad quid inducatur clare apparet in textu. 


vv. 16-18 

SECUNDA COMPARATIO. 


Dopo Ia dolorosa rotta, quando 
Karlo Magno perde Ia santa gesta, 
non sond si terribilmente Orlando. 

Orlandus fuit quidam strenuissimus miles Christi, qui tempore Karoli Magni contra Sarracenos 
strenue multa fecit. Erat autem solitus semper in bello unum cornu gessare ad collum. Cum itaque 
tota gens Karoli quedam sancta gesta a Sarracenis undique esset pressa, Orlandus multum in illo 
prelio laboravit. Et tantum sonuit cum suo cornu ut Karolus subveniret, quod labore et siti defecit. 
Vult itaque dicere autor quod iste Orlandus non sic terribiliter sonuit, sicut sonuit Nembroth quando 
vivum hominem vidit descendere per infernum. 


vv. 34-39 

TERTIA COMPARATIO. 


Come quando Ia nebia si dissipa, 

Io sguardo a poc'a poco rafigura 
cio che cela 'I vapor che l'aere stipa; 
cosi forando l'aura grossa et scura, 
piu et piu appressando in ver Ia sponda, 
fugimi errore et crescemi paura; 

Ista comparatio est naturalis et est talis: quando enim aliqua nebula grossa et spissa aerem 
obnubilat vel constipat, potentia visiva impeditur, quia talem aerem spissum et grossum penetrare 
non potest. Sed quando talis nebula incipit dissipari et diradari, tunc oculus paulatim videre incipit 
id quod prius sibi nebula abscondebat. Isto itaque modo, dum autor iret per tenebras infernales, 
visum fuit sibi videre a longe magnas turres. Sed postquam cepit paulatim appropinquare ad oram 
putei, visiva potentia illam auram grossam et obscuram potuit melius penetrare. Et ideo dicit quod 
fugit error ab eo et crevit sibi timor, quia illas quas prius credidit esse turres, vidit esse gigantes. 


vv. 40-45 

QUARTA COMPARATIO. 


pero che come 'n su Ia cerchia tonda 
Monte region di torri si corona, 
cosi Ia proda che 'I pozzo circonda, 
torregiavan di mezza Ia persona 
II orribili giganti, cui minaccia 
Giove dei cielo ancora quando tona. 

In ista comparatione designat autor quomodo stant gigantes in circuitu putei infernalis, dicens 
quod sicut muri montis Reggionis turribus coronantur, ita spondam putei horribiles gigantes per 
circuitum turritabant, idest admodum turrium stant distincti. Mons Regionis est quoddam castrum 
in Tuscia in districtu scilicet Senaram, cuius muri sunt rotundi et spisse turribus coronati. Isto itaque 
modo murus putei, qui est rotundus, gigantibus coronatur. Quod autem sequitur: «cui minaccia / 
Giove dei cielo ancora quando tona» - sic est intelligendum: Iupiter, idest ether sive superior aer, 
quando tonat, adhuc gigantibus comminatur, quia secundum fabulam, postquam ipsi gigantes 

fuerunt in inferno detrusi, Iupiter, ut ipsis timorem incuteret, sepe postea desuper intonuit. Sed re 
vera omnes debent timere tonitrua, quia ut ait Philosophus: «Qui tonitruum non timet, stultus est». 


vv. 58-60 

QUINTA COMPARATIO. 


La faccia sua mi parea lunga et grossa 
come la pina di san Piero a Roma, 
et a sua proportione eran l'altr'ossa; 

Hic intendit ostendere figuraliter autor magnitudinem forme gigantum, dicens quod caput istius 
gigantis erat longum et grossum sicut pinea sancti Petri de Roma, et ad proportionem capitis cetera 
membra erant. Rome enim ante basilicam beati Petri est quedam pinea enea, magne magnitudinis, 
quam quicunque videt vel vidit, ymaginari potest formam quam habuerunt gigantes, et adhuc, ad 
maiorem demonstrationem et declarationem, subiungit autor dicens quod tres Frisones, unus super 
alium positi, a loco serrabularum unius ex istis gigantibus non pertigissent ad caput. Adhuc aliam 
nobis mensuram designat dicens quod, a gula usque ad femur, perpendit istum gigantem triginta 
fuisse palmorum. Et ne alicui hoc incredibile videatur, quod scilicet gigantes tante altitudinis fuerint, 
legant in primo libro Regum, ubi ponitur quod Golias, qui fuit de semine giganteo, fuit altitudinis sex 
cubitorum et palmo, et intellige cubitum geometricum. Legant etiam in legenda beati Christofori et 
invenient ipsum stature XII cubitorum. Frisones autem sunt quidam homines de Frisia. Frisia, vero, 
provinciola est in finibus inferioribus Germanie, super litus occeani constituta, cuius incole Frisones 
a Germanicis nuncupantur. In habitu autem et moribus plurimum differunt a Germanis, nam viri 
fere omnes in coma circulariter sunt attonsi, qui quanto sunt nobiliores tanto altius circumtondiri 
gloriosius arbitrantur. Est autem gens viribus fortis, magni corporis, severi animi et ferocis, corpore 
agilis, lanceis utens ferreis pro sagittis. Est insuper gens valde libera extra gentem suam alterius 
dominio vix subiecta. Nam morti se exponunt gratia libertatis, et potius mortem diligunt quam iugo 
opprimi servitutis. Ideo militares dignitates renuunt et aliquos inter se in sublime erigi sub militie 
titulo non permittunt. Subsunt tamen iudicibus quos annuatim de se ipsis eligunt, qui rem publicam 
inter ipsos ordinant et disponunt. Castitatem multum zelant; impudicitiam severius punientes; filios 
suos et filias usque ad completum fere adolescentie terminum castos castasque conservant. Ex quo 
contingit quod tunc temporis data nuptui ipsorum soboles prolem completam generant et robustam. 


vv. 106-108 

SEXTA COMPARATIO. 


Non fu tremuot'alcun tanto rubesto, 
che scotesse una torre cosi forte, 
come Fialte a scuotersi fu presto. 
Lictera plana est. 

vv. 136-141 


SEPTIMA COMPARATIO. 


Qual par a riguardar la Carisenda 
sotto 'I chinato, quand'un nuvol vada 
sovr'essa si, che d'ella incontro penda; 
tal parve a me Antheo, 
etc. Lictera plana est. 

vv. 142-145 


OCTAVA COMPARATIO. 


et com 'arbore in nave si levo. 

Postquam Antheus deposuit in profundum putei Virgilium et autorem, se in altum erexit, sicut malum 
navis elevatur in navi. 

[Notabile] 
vv. 49-51 


NOTABILE. 


Natura certo, quando tascio farte 
di si fatti animali, assai fe bene 
per torre tali executori a Marte. 


In hoc sententioso notabili demonstratur quod quando 
natura dimisit artem talia animalia producendi, quod 
bene fecit, quia gigantes erant executores Martis, idest 
mortis. Nam Mars dicitur a <morte>, quia sua operatio 
sive ars nil aliud est nisi effusio sanguinis, unde 
sequitur ipsa mors. Executores vero huius operis sive 
artis erant gygantes, in quibus erant duo quibus 
contradici non poterat, scilicet immanitas corporum et 
feritas animorum; habebant enim corpora magna et 
animos bestiales. Et quia posset aliquis querere et 
dicere: Ex quo natura dimisit artem producendi 
gigantes, quare non desistit etiam producere 
elephantes atque balenas? Statim immediate autor 
respondit dicens: Quod si producit elephantes et cete 
grandia, bene facit, quia licet habeant corpora magna, 
non tamen correspondet talibus corporibus ingenium 
et feritas animorum. Ideo sequitur in textu: 


Et s'ella d'elefanti et di balene 


non si pente, chi guarda sottilmente, 


piu giusta et piu discreta Ia ne tene; 


che dove fargomento de Ia mente 


s'agiunge a! mal voler et a Ia possa, 


nessun riparo vi po' far Ia gente. 


Et sic patet XXXI cantus prime cantice. 

XXXII 

INCIPIT XXXII CANTUS PRIME CANTICE COMEDIE. 


In isto XXXII cantu et in sequentibus autor tractat de nono et ultimo circulo inferni, qui grece 
vocatur Kochiton, latine vero Cocitus; quem quidem circulum in quatuor partes dividit et distinguit: 
prima pars dicitur Cayna; secunda Anthenora; tertia Tholomea; quarta vero Iudeca. Prima 
denominatur a Caym, filio Ade, et in ista ponit proditores sui sanguinis sive domus. Secunda 
denominatur ab Anthenore troyano, et in ista ponit proditores sue patrie sive partis. Tertia 

denominatur a Tholomeo, rege Egypti, vel a Tholomeo, duce Ierico; et in ista ponit proditores 
carorum amicorum et consanguineorum. Quarta vero denominatur a Iuda Scarioth; et in ista ponit 
proditores beneficorum dominorum. In isto vero cantu tractat de prima parte et aliquantulum de 
secunda. Et incipit prima pars Cociti, que dicitur Cayna, ibi: «Come noi fumo giu nel pozzo scuro», 
et finit ibi: «Poscia vid'i' piu di mille visi cagnazzi». Secunda vero pars, que dicitur Anthenora, incipit 
ibi: «Et mentre c'andavamo inver Io mezzo», et finit in sequenti cantu, ibi: «et Ii altri due che suso 
'I canto appella». 

DEDUCTIO TEXTUS DE VULGARI IN LATINUM. 


vv. 1-39 

Deveniens Dantes ad nonum et ultimum circulum infernalem, qui est positus in profundo, volensque 
nobis situm et modum dicti circuli designare, facit in principio istius cantus trigesimi secundi 
quoddam prohemium in hunc modum: si ego haberem rimas asperas, duras, et fractas, sicut tristi 
foramini, idest puteo, conveniret, super quem puteum vel foramen circuli alii omnes premunt, ego 
exprimerem de meo conceptu plenius suum sucum. Sed quia non habeo illas rimas, non absque 
timore ad narrandum ea que debeo me conduco. Quia non est hoc opus quod fieri debeat sine multa 
providentia et cautela, describere scilicet vel designare fundum toti universo, nec etiam est hoc opus 
summendum vel narrandum a lingua que matrem nominet seu patrem. Sed ille domine adiuvent 
meum versum, que adiuverunt Amphionem ad claudendum Thebas, ita quod a facto mea narratio 
non sit diversa. O super omnes male creata plebs, que stas in loco de quo loqui est durum, melius 
fuisset vobis quod hic fuissetis pecudes sive capre. Facto vero prohemio, ad narrandum accedit 
dicens: Quomodo sive quando nos fuimus inferius in puteo obscuro sub pedibus, scilicet gyganteis, 
plus satis in ymo, et ego respiciebam adhuc ad altum murum - subaudi putei - michi audivi dici: 
«Respice quomodo transis; vade sic quod tu non calces cum plantis capita fratrum miserorum atque 
lassorum». Ad quas voces ego me revolvi, et vidi ante me et subtus pedes meos unum lacum qui, 
propter gelu, habebat vitri similitudinem et non aque. Et inducit hic autor quandam comparationem, 
ut congelationem illius lacus melius intelligere valeamus, dicens: Nunquam fecit suo cursui tam 
grossum velum in hieme Danubium in Austria, nec Thanais sub frigido celo, sicut erat ibi. Quia si 
Tambernich seu Petrapana super illum congelatum lacum cecidisset, solummodo in ora eius alicuius 
crepitationis sonitum non fecisset. Et sicut ad cloassandum stat rana, cum ore extra aquam, quando 
femina rusticana somniat spicas colligere in estate, ita vidi ibi umbras dolentes confictas in illa glacie 
usque ad partem verendam, mittendo dentes in notam ciconie, sive cantum. Quelibet autem ipsarum 
umbrarum tenebat inferius faciem revolutam, ab ore quarum frigus et ab oculis cor triste - subaudi 
videtur - et inter ipsas testimonium procuratur. 

vv. 40-72 

Postquam vero autor generalem conditionem istarum animarum narravit, ad singularia et specialia 
sic procedit dicens: Quando in circuitu aliquantulum ego vidi, revolvi me ad pedes et vidi duos ita 
strictos, quod habebant pilos capitis simul mixtos. Ad quos ego inquiens: «Dicatis michi, o vos qui 
sic pectora constringitis, qui vos estis». Tunc illi ad autorem capita erexerunt, quorum oculi, qui 
primo interius molles erant, usque ad ora lacrimas profunderunt. Sed propter gelu ita lacrime in 
oculis congelarunt, quod glacies oculos eis clausit. Modum autem quo istorum oculi clausi sunt, 
comparando declarat, dicens quod nunquam duo ligna, sive due tubule, ita una linea sunt unite, 
sicut illorum palpebre cum illa glacie clause sunt. Tunc illi habentes oculos ita clausos, quia autorem 
respicere nequiverunt, iracundia victi, more duorum hyrcorum se ad invicem cum frontibus 
percusserunt. Et unus, qui propter frigus perdiderat ambas aures, non elevando faciem, sed potius 
ipsam tenendo depressam, ait ad Dantem: «Quare tantum specularis in nos? Si vis scire qui sunt 
isti duo, scias quod vallis unde fluvius Bisentii ad yma descendit patris eorum Alberti et ipsorum fuit. 
De uno enim corpore exiverunt, totamque Caynam poteris perscrutari, et non invenies umbram que 
magis sit digna in glacie ista figi. Certe non illa cui fuit fractum pectus et umbra cum uno ictu per 
manum regis Arthu; non Focacia; non iste qui me suo capite ita premit quod ultra videre non 
possum; et fuit nomatus Sassolus Mascheroni: si tuscus es, bene scis admodo quis fuit - subaudi in 
vita -. Et ad hoc ut me non plus teneas in sermone, scias quod ego fui Camiscione de Pazzis, et 
expecto Karlinum qui me - subaudi cum tempus venerit - excusabit». Post hec, dicit autor, vidi 
mille visus propter frigora factos nigros, unde irruit in me rigor, et irruet semper cum recordatus - 
subaudi fuero - de gelidis illis aquis. Et hic finit prima pars Cociti. 

vv. 73-139 

Interim vero quod Dantes ibat versus medium ad quod omnis gravedo undique adunatur, et ipse 
propter frigus eternum tremabat; si voluntas, inquit - supple divina - fuit, seu predestinatio, vel 
fortuna, nescio; sed transeundo inter capita proditorum fortiter pede impegi in faciem unius. Ille 

autem plorando clamavit, dicens: «Quare me calcas? Si tu non venis ad crescendum vindictam 
Montis Aperti, quare me molestas?» Et tunc ego dixi magistro: «Magister mi, hic modicum me 
expecta, ita quod ego de uno dubio exeam nunc per istum; postea facies quantumcunque volueris 
michi festinantiam in eundo». Tunc dux stetit, et ego dixi illi qui adhuc duris imprecationibus 
blasphemabat: «Quis es tu, qui taliter alii imprecaris?» Et ille: «Sed tu quis es, qui vadis per 
Anthenoram percutiendo facies alienas, ita quod si vivus esses, nimium adhuc esset?» «Vivus sum 
ego, et carum tibi esse potest», fuit mea responsio, «si famam queris, ut nomen tuum ponam inter 
alias notas». Et ille michi: «Totum», inquit, «contrarium concupisco. Idcirco recede hinc et noli me 
amplius molestare, quia male scis per istam gelidam foveam adulari». Tunc per capillos capitis cepi 
eum et dixi: «Necesse erit omnino ut aut te nomines, aut capillus hic non remaneat tibi ullus». Unde 
ille michi: «Quantumcunque tu mea coma me prives, non dicam tibi quis ego sim, nec etiam 
demonstrabo, si super caput meum millesies tu tornabis». Ego autem iam habebam suos capillos in 
manibus advolutos, et iam sibi extraxeram plus quam unum crinem, ipso latrante, cum oculis inferius 
revolutis, quando unus alius exclamavit: «Quid habes tu», inquit, «Bocca? Non sufficit tibi cum 
mandibulis personare, nisi tu latres? Qualis autem te diabolus tangit modo?» Tunc ego: «Admodo 
nolo quod tu loquaris, nequam proditor, quia, malis gratibus tuis, de te vera nova portabo». Et ille: 
«Vade hinc, et quicquid vis ad libitum tuum narra; sed noli tacere, si tibi liceat hinc exire, de illo qui 
ita nunc habuit linguam promptam. Ipse enim plangit hic argentum Francorum. Poteris ergo dicere: 
<Ego vidi illum de Duera, in illo certe loco ubi stant madidi peccatores>. Et si interrogatus fueris 
<Nunquit alius erat ibi?> Tu habes iuxta te illum de Beccheria, cuius caput Florentia amputavit. 
Iohannes de Soldaneriis credo quod sit magis ultra cum Ganellone et etiam Tribaldellus, qui aperuit 
Faventiam tempore quo alii dormiebant». Hiis autem sic per ordinem contemplatis, dicit autor quod 
dum inde recessissent, quod vidit duos in quodam foramine congelatos, et ita stricte sibi invicem 
adherentes, quod caput unius erat galerium socio cum quo erat. Et, quemadmodum panis causa 
famis famelice manducatur, ita dentes super illum posuit, in illa scilicet parte in qua cerebrum cum 
nuca coniungitur. Et inducit hic autor, comparative loquendo, ystoriam Tydei et Menalippi, dicens: 
Non enim aliter Tydeus Menalippi per indignationem tympora corrosit, quam ille corrodebat caput 
illius et collum. Ad quem ego: «O tu qui ostendis per tam bestiale signum odium super illum quem 
tu rodis, dic michi quare, per talem conventionem; quod si tu rationabiliter erga illum te habes, 
sciendo ego qui vos estis et suam offensam, ego vicem in mundo superius tibi reddam, si illa cum 
qua loquor non siccetur». Unde ait in textu: 
se quella con ch'i' pario non si secca. 

EXPOSITIO LICTERE. 


vv. 1-3 


ST avesse le rime aspre et chiocce, 
come si converreb'ai tristo buco 
sovra 'I qual pontan tutte l'altre rocce, 

usque ibi: «Che come noi fumo giu nel pozzo oscuro». In hiis XVI rithimis quinque per ordinem facit 
autor: Nam primo quandam excusationem facit, ut hic. Secundo, causam istius excusationis reddit, 
ibi ma per ch'i' non i'abbo, etc. Tertio, supernas virtutes invocat, ibi: Ma quelle donne aiutino 'I mi' 
verso, etc. Quarto, contra inventos in isto puteo invehit, ibi: O sopra tutte mal creata plebe, etc. Et 
sic quinto, ad narrandum ea que vidit accedit, ibi: Che come noi fumo giu nel pozzo scuro, etc., 
usque ad finem cantus. Circa primum taliter se excusat: Si ego haberem rimas asperas atque fractas, 
sicut tristi foramini conveniret, super quod omnia alia onera premunt, ego de meo conceptu sucum 
exprimerem: quasi dicat: de meis conceptionibus convenientia verba formarem, quia alia verba 
conveniunt uni rei et alia alii. Secundum enim materiam exquirendi sunt sermones, ut ait 
Philosophus. Sed quia autor in hoc loco vel passu tractare intendit de profundo inferni, ubi est 
centrum totius universi, et ille locus sit asper et horridus super omnia alia loca totius inferni, 
desiderabat tali loco verba convenientia invenire, ut verba secundum materiam consonarent. Facta 
excusatione, reddit causam huius excusationis dicens: Sed quia ego non habeo - subaudi verba 
convenientia tali loco - idcirco non sine timore ad narrandum - subaudi profundum inferni - me 
ipsum conduco. Quia non est hoc opus improvide assumendum, describere scilicet fundum toti 
universo, nec a lingua enarrandum que matrem vocitet seu patrem; quasi dicat: propter duo enim 
est valde arduum et difficile quod intendo: Et primo, ratione loci distantis, qui est ita remotus ab 
orbe; secundo, ratione persone narrantis, quia homo male corporis [sarcina] oneratus. Nam ista 
veridice enarrare non bene conveniunt hominibus carnis sarcina pregravatis, sed substantiis 
separatis vel sanctis viris, a terrenis ad Deum totaliter elevatis. Reddita causa sue insufficientie, 
supernas virtutes more poetico in suum adiutorium invocat, dicens: Sed ille domine adiuvent meum 
versum que ad claudendum, idest ad murandum, Thebas Amphyonem iuverunt, ita quod mea 
narratio a facto, idest ad opere ipsis dominabus iuvantibus, non discrepet vel recedat. 

Ystoria enim Amphionis est ista: Fuit enim Amphyon rex Thebarum; non conditor quidem urbis, 
quia Cadmus ipsam condidit, sed ipsam muro circumdedit et munivit. Cuius murationis istoria sic 
fabulose componitur a poetis. Dicunt enim quod auxilio Musarum et sono cythare dictus Amphyon 

lapides de montibus advocabat; qui lapides ad suum sonitum veniebant, et se ipsos in muro ad 
invicem componebant. Sed veritas ista est: Amphyon, qui fuit vir Niobe, de qua habetur in secunda 
cantica, cantu [XXII], fuit optimus cytarista et optimus prolocutor, qui sua affabilitate et dulci loquela 
homines lapideos et petrosos ad civiles mores et leges induxit; quibus hominibus civitatem 
Thebanam replevit; et ista est vera et stabilis muratio civitatis. Nam, ut ait Seneca: «Non est opus 
regi altam sedem construere nec muris et turribus se sepire». Inexpugnabile enim munimentum est 
amor civium. Muravit etiam materiali et lapideo muro Thebas, et ut solaretur labores murantium, 
ipsos dulci colloquio et sono cythare demulcebat. Ideo fingitur lapides advocasse. Et de hac materia 
ait Seneca, primo libro Tragediarum: 

Thebanos muros natus Amphyon Iove 
Struxit canoro saxa modulatu trahens. 


Et in quinto eodem libro: 


Saxa dulci traxit Amphyon sono. 


Horatius etiam in sua poetria hoc idem asserit, ita 
dicens: 


Dictus est Amphyon thebane conditor urbis 


Saxa movere sono testudinis et prece blanda. 


Et Statius, primo Thebaydos, ubi promittit dicere facta 
Thebarum, ait: 


Expediam penitusque sequar quo carmine muneris 


Iusserit Amphyon tyrios accedere montes. 


vv. 13-15 

Facta invocatione, tanquam si exauditus esset, autor in animas proditorum secundo invehit, ipse 
dicens: «O plebs, que super omnes alias plebes, idest congregationes vel gentes, male creata es; 
non quod a Deo male creata sit, quia Dei perfecta sunt opera - et vidit Deus cuncta que fecerat, et 
erant valde bona - sed quia suis malis operibus sit damnata, que stas in loco de quo loqui est valde 
durum, melius fuisset vobis quod in hoc mundo fuissetis pecudes sive capre». Unde in textu: 
mei foste state qui pecore o zebe! 

Zebe enim [in] lingua florentina <capram> sonat. Postquam vero autor quarto loco in istos 
proditores invexit, nunc in isto et ultimo ad narrandum ipsorum penas, que in sequentibus 
continentur, accedit. Et circa hoc breviter tria facit: Nam primo describit qualitatem et situm noni et 
ultimi circuli infernalis; secundo, quia iste circulus in quatuor partes dividitur, tractat de prima parte 
ipsius, que appellatur Cayna; tertio, postquam tractavit de prima parte, tangit aliquantulum de 
secunda, que dicitur Anthenora. Quantum ad primum, describendo nonum circulum, sic procedit: 
Dicit enim quod, postquam Antheus ipsum in fundo deposuit, quod ipse audivit unam vocem 
dicentem sibi: «Respice quomodo transis: vade ita quod cum pedibus non conculces capita fratrum 
miserorum atque lassorum». Tunc Dantes oculos ad yma deiecit, et vidit sub pedibus suis unum 
lacum adeo congelatum, quod potius vitreus quam aqueus videbatur. 


vv. 25-27 

Et ad duritiem istius lacus taliter congelati clarius declarandum, inducit duas partes mundi in quibus, 
propter maximum frigus, cristallus congelatur ab aqua, dicens: 

Non fece mai al corso su' si grosso velo, 
di verno Ia Danoia in Isterlicchi, 
ne Tanai Ia sotto 'I freddo celo, 

Danubium est quidam maximus fluvius in partibus septentrionalibus, qui dividit Ungariam a 
Theotonia. Hic itaque fluvius, tempore hyemali, aliquando taliter congelatur quod homines transeunt 
super illum, cum equis et curribus oneratis. In superiori vero parte istius fluvii, hoc est in ducatu 
Austrie, propter magna et intensa frigora fit cristallus. Tanais vero est unum aliud magnum flumen 
Cilicie, quod descendit de montibus frigidissimis qui sub artico polo sunt. De quo flumine ait Virgilius 
in Georgicis: «Tanaymque nivalem». - Et hoc dicit quia nunquam nivibus viduatur. Unde subiungit: 
Arvaque Ripheis nunquam viduata pruinis. 

Et, descendens in mare Mediterraneum, dividit Asiam ab Europa. Ex opposito autem est Nilus, 
qui similiter in Mediterraneum mare descendens, dividit Asyam a Libia. In superiori vero parte ipsius 
Tanays sunt perpetue nives et perpetue glacies. Vult itaque dicere autor, quod nunquam tam 
grossam glaciem atque duram fecit Danubium vel Tanays, tempore scilicet hyemis, qualis erat illa 
que ad puniendum proditores in nono circulo congelatur. Et, ad ostendendum suam duritiam, dicit 
quod si super illam glaciem infernalem caderent duo montes, Tambernich scilicet et Pietra Pana, 
quod nullum ibi etiam a lateribus facerent crepitationis sonitum vel scissuram. Tambernic est quidam 
maximus mons et valde acutus, in partibus Ungarie. Petrapana vero est unus alius mons magnus et 
valde acutus, in partibus scilicet Tuscie. 


vv. 31-36 

Designata conditione istius lacus, designat autor modum per quem in eo anime stant infixe, dicens: 

Et com'a gracidar si sta Ia rana 

coi muso fuor de Tacqua, quando sogna 

di spigolar sovente Ia villana; 

livid'insin Ia dov'appar vergogna 

Tombre dolenti fitte ne Ia ghiaccia, 

mettendo denti in nota di cicogna. 

Volens autor de proditoribus et proditionibus pertractare, in hac particula duo facit: Nam primo 
ponit modum et formam quomodo ipsi proditores in ista eterna glacie stant infixi, dicens quod, 
quemadmodum rana stat ad cloassandum cum capite extra aquam, illo scilicet tempore quando 
mulier rusticana somniat spicas colligere, ita proditores in illa glacie corporibus stant infixi, capitibus 
vero extra, ululando deplorant. Et circa istam primam partem, nota pulcerrimam comparationem 
quam inducit de femina rusticana. Femina enim ruris, tempore scilicet messis, tota die laborat spicas 
recolligere post metentes. In sero vero, vadens lassa dormitum, tota nocte somniat spicas colligere, 
sicut vigilando collegit. Ubi nota quod homo illud quod vigilando solicite facit vel cogitat, in somno 
se somniat operari. Sicut ille qui tota die equitat vel navigat, in somnio videtur sibi equitare vel 
navigare; et sicut ille qui cum magno terrore suorum inimicorum vadit dormitum, tota nocte somniat 
gladios vel rumores. Idcirco beatus Bernardus monet, in quodam libello, quendam monacum ut cum 
sanctis cogitationibus et actibus vadat ipse dormitum, dicens: «Ruminantem psalmos somnus te 
occupet, ut in somno somnies dicere psalmos». Inducit igitur autor istam comparationem, dicens 
quod sicut rana cloassat, capite extra aquam, illo scilicet tempore quo femina ruris somniat colligere 
spicas, quia illo maxime tempore cloassant rane, propter magnam scilicet siccitatem, pluviam suo 
more petentes, quia fastidiunt aquam siccitate corruptam, ita ille anime in glacie stant infixe, 
capitibus vero extra deplorant clamoribus dolorosis. 

Secundo vero ponit formam et modum istius dolorosi clamoris, dicens quod iste anime in glacie 
sic defixe, propter frigus intolerabile quo laborant, dentibus ita strident quod videntur notas, idest 
cantus, ciconie imitari. Et hoc est quod ait Dominus in Evangelio: Ibi erit fletus et stridor dentium. 
Nam dentium stridor causatur ex frigore, sicut videmus in febricitantibus, qui in accessu frigoris 
dentibus strident. Ideo bene ait autor in textu: mettendo i denti in nota di cicogna. Ciconia enim, 
que <ibis> alio nomine nominatur, est avis fluvialis que se ipsam purgat rostro suo; quia quando 
ex ciborum multitudine sentit se gravatam, aquam marinam intra rostrum recolligit, quam per anum 
ad interiora infundit; que aqua remolliendo cibi compacti duritiem et mordicando intestina superflua 
eicit et expellit. Et isto modo medici clisteria invenerunt. Hec avis serpentum vescitur ovis, et ex eis 
escam gratissimam deferens, pullos nutrit. Dicitur autem cicoria quasi ccanna canens> quia 
concutiente rostro quasi cum canna per longum fracta sive divisa, sonum facit, ut dicit Ysidorus. 
Veris est nuntia, et in suo adventu predicit novitatem. Serpentibus autem est inimica; rostro enim 
eos percutit et interficit, et quandoque devorat et deglutit. Humanam societatem ac frequentiam 
diligit: et ideo super domos ab hominibus inhabitatas nidificare consuevit. Et nidum suum primum, 
nisi fuerit coacta, de facili non dimittit, sed in suo recessu contra hiemem replet nidum suum terra, 
et cum luto virgulas nidi et spinas compaginat, ne ventus tempestuosus ipsum in hieme deiciat vel 

dissolvat. In reditu autem suo eundem occupat et renovat, et ab aliis avibus ipsum nidum occupare 
volentes protegit et defensat. Vivente femina, masculus causa coitus cum alia se non sociat nec 
miscet; sed quo modo ad generationis officium, femine fidem servat. Sed si aliquo casu adulterinum 
concubitum presenserit, ultra secum non habitat, sed rostro si potest eam transverberat atque necat. 
Alias quam in nido masculus feminam nunquam calcat, et incubando super ova, masculus cum 
femina vices mutat. Pullos suos miro affectu diligit ac custodit, et ex assiduo cubitu super eos plumas 
perdit. Quando vero pater est in pascuis, mater in nido residet; et e converso quando masculus 
revertitur, femina evolat, et masculus, ut dicit Ambrosius, nidum fovet. Ciconie maria transvolant, 
et collecto agmine ad regiones calidas simul volant. In suo autem discessu habent cornices que ipsas 
precedunt et, quasi ciconiis ducatum prebentes, contra aves eis infestas pro viribus se opponunt, ut 
dicit Ambrosius in Exameron. Quamvis autem venenosa comedant, ut ranas et serpentes et huius 
venenum, tamen ipsarum naturam non superat nec immutat, immo eis est refectio et nutrimentum 
quod hominibus et multis animalibus est venenum. Vi enim caloris in earum interioribus dominantis 
virus veneni extinguitur ac etiam superatur. A pullis suis in senectute pascuntur, nam eximiam 
habent erga filios pietatem; et ideo quantum tempus impendunt in suis fetibus educandis, tantum 
ipse a suis pullis vice reciproca nutriuntur, ut dicit Ambrosius in Exameron, et Maximus Valerius, 
libro V, capitulo de pietate. 


vv. 37-39 

Ognuna in giu tenea volta Ia faccla; 
da bocca 'I freddo, et da Ii occhi 'I cor tristo 
tra lor testimonianza si procaccia. 

Ista clausula sic exponi debet. Omnis enim anima que in ista prima parte Cociti punitur tenebat 
faciem versus yma, a quarum animarum ore procedebat frigus, et hoc apparebat in concussione 
dentium; et ab oculis cor triste, hoc est tristitia cordis, per oculorum gemitum videbatur. Quod 
autem sequitur: tra lor testimonianza si procaccia, hic est sensus: Os quod dentes concutit, et oculus 
qui lacrimas expandit, testimonium perhibent de pena qua habent in ista glacie congelata. 


vv. 40-42 

Quand'io ebi d'intorno alquanto visto, 
volsim'a' pie, et vidi due si stretti, 
che 'I pel dei capo aveno insieme misto, 

Hic incipit autor de proditoribus exemplariter pertractare, et incipit a duobus germanis 
comitibus, scilicet Albertis de Tuscia, quorum unus vocatus fuit Alexander et alter Neapoleo; qui 
semper unus prodidit alium quoad vixit. Sed ante quam ulterius procedamus, distinguenda sunt 
genera et species proditorum. Est enim sciendum quod autor distinguit in ista glacie, que Cocitus 
vocatur, proditorum quatuor species sive genera. Nam primum genus est prodere suam 
consanguinitatem; secundum, prodere suam civitatem, patriam, sive partem; tertium, prodere 
amicos; quartum, vero prodere dominos. Primum genus est malum; secundum peius; tertium 
pessimum; quartum vero, ultra quam pessimum. Que quidem genera sive species taliter possunt 
accipi vel videri. Sicut enim superius dictum est, fraus dupliciter operatur: vel contra naturam, vel 
contra fidem; hoc est vel contra amorem generalem et naturalem, vel contra amorem naturalem et 
spiritualem. Sunt enim, vel esse possunt, duo amores in homine: primus qui dicitur et est naturaliter 
generalis; secundus autem dicitur et est vel naturaliter vel voluntarie spiritualis. Primus nanque 
amor, qui dicitur et est naturaliter generalis, est ille amor qui in tota humana natura est naturaliter 
seminatus; spiritualem fidem vel confidentiam non requirit. Et iste amor dictat quod illud quod tibi 
non vis fieri, alteri non facias, et e contra. Nullus enim vult decipi, et sic neminem debet decipere. 
Et quilibet vult ut omnis suus proximus sit sibi legalis, et sic circa omnem suum proximum debet 
legalis existere. Qui igitur contra istum amorem facit, dicitur dolosus et fraudulentus. Et iste talis 
dolus et talis fraus, quia X modis committitur, idcirco in X bulgiis superius collocatur. Secundus 
autem amor, qui dicitur et est vel naturalis vel voluntarie spiritualis, est ille amor in quo includitur 
et a quo requiritur quedam fides et confidentia spiritualis, que a natura vel ab aliquo accidenti 
elective procedit. Et qui contra talem amorem dolum vel fraudem operatur, dicitur proditor. Iste 
autem amor, qui dicitur spiritualis, qui fidem et confidentiam in se habet, a duplici fonte oriri videtur. 
Primus fons est ipsa natura; secundus vero, quedam singularis hominis electio. A primo fonte 
procedunt duo rivuli naturales: primus est consanguinitas; secundus vero civitas, patria, sive pars. 
Primus rivulus homines naturaliter amoris vinculo conglutinat atque ligat. Et ideo unus in alium, 
natura docente, confidit, et hoc quia sunt unus sanguis et una caro; inde consanguinitas dicitur 
ccommunis sanguinis unitas>. Qui igitur contra carnem et sanguinem suum dolose aliquid 
machinatur, proditor appellatur. Secundus rivulus, qui dicitur civitas, patria, sive pars, etiam 
homines multum ligat. Inde civitas dicitur <civium unitas>, quia civium est unum velle et unum 

nolle. Patria vero dicitur a <patre>, quia, qualis amor et fides est inter patrem et filium, talis debet 
esse inter patriotas et patriam, secundum sententiam Tullianam. Pars autem idem est quod sors. 
Itaque, sicut illam sortem que cadit super sortilegum tenet sortilegus, ita illam partem debet partialis 
tenere in qua nascitur, vel quam postea profitetur. Homines igitur qui sunt unius civitatis, unius 
patrie, vel unius professionis, naturaliter ad unum tenent. Et ideo, qui contra talem amorem facit, 
proditor iudicatur. Et sic patent duo rivuli qui a fonte procedunt naturalis amoris. 

Secundus vero fons est quedam singularis hominis electio, cum scilicet quis eligit aliquod 
placibile cum quo conglutinatur vinculo caritatis. Et ab isto tali fonte procedunt etiam duo rivi : Primus 
est amor quo quis eligit quid amandum; inde dicitur dilectio, quasi <ex multis electio>, cum scilicet 
quis in una magna multitudine eligit unum vel duos cum quibus suus animus delectatur, et tunc 
diligit id quod eligit quasi se ipsum; et sicut confidit in se ipso, ita confidit similiter in amico, et hoc 
quia amicus est alter ipse, ut ait Philosophus. Sed nota quod non omnis qui diligitur diligit vice 
reciproca diligentem, quia multi sunt amici mense qui non stant cum amico in die necessitatis, ut 
ait Salomon; immo, quem fortuna fecit amicum, infortunium facit aliquando inimicum, ut ait Boetius 
in libro De Consolatione. Et quod peius est, multi se dolose ostendunt amicorum amicos, et celant 
viscera pravitatis usque ad tempus, idest quousque possint secure suam ostendere pravitatem. Et 
ad hoc ut possint melius suam nequitiam occultare, cum amicis faciunt parentelas, ut illi magis 
confidant in ipsis, sicut patebit exemplariter infra de fratre Alberigo, Branca de Auria, et Tholomeo, 
duce Iericho. Sed quicunque contra amicum suum in se confidentem fuerit dolose aliquid operatus, 
proditor est censendus. 

Sed quia superius dictum est quod prodere amicos est gravius peccatum quam prodere 
civitatem, patriam, seu partem, ideo ante quam ulterius vadamus, est videndum si hoc est verum, 
vel verum esse potest. Secundum enim omnes philosophos, tam paganos quam Christianos, quanto 
bonum est maius, tanto malum quod fit vel opponitur illi bono est gravius iudicandum; contrarium 
vero hic ponitur ab autore. Nam proditores amicorum ponit magis in profundo quam proditores 
patrie; et quanto magis ponuntur in ymo, tanto eorum nequitia gravior indicatur. Respondeo: Autor 
iste, in ista parte, habet respectum ad duo: videlicet ad amorem contra quem facit talis proditio. 
Amor enim, qui amatum coniungit amato, est amor singulariter electivus, qui tantam fortitudinem 
in se habet, quod facit aliquando hominem oblivisci duorum superiorum amorum; sicut exemplum 
habemus in primo libro Regum, ubi Divina Pagina dicit quod Ionathas, filius regis Saulis, tantum 
dilexit David quod anima eius conglutinata est cum anima David, et dilexit eum sicut animam suam. 
Orta vero guerra inter Saulem et David, semper eum fovit Ionathas, coram patre semper eum 
excusavit, secreta et consilia patris semper sibi revelavit. Et licet post patrem ipse Ionathas regnare 
deberet, tantum ipsum diligebat quod dicebat: «Tu regnabis post patrem meum et ego post te». 
Quasi diceret: Mortuo rege patre meo, tu eris rex, ego autem primus in regno. Cicero etiam, in libro 
De Amicitia ponit quod Graecus, tempore sue seditionis, habuit quendam amicum qui vocabatur 
Bissius Cumanus, qui tanto amore ligatus erat cum Graeco, quod cum ipso contra patriam coniuravit. 
Cum autem redargueretur a quodam romano principe quod in omnibus malis Graecum secutus 
fuisset, ait: «Tanto enim amore eram Graeco coniunctus, quod quicquid ille vellet, protinus 
adimplessem». Ad quem ille: «Si Graecus tibi mandasset ut ignem in Capitolium immitteres, nunquid 
id fecisses?» Cui Byssius Cumanus: «Nunquam», inquit, «voluisset. Sed si voluisset, paruissem». 
Hic exclamat Cicero: «Videtis quam nefaria vox; et certe ita fecit et plus etiam quam dixit. Non enim 
ille paruit Tyberii Gracchi temeritati, sed prefuit; nec se comitem sui furoris, sed ducem prebuit». Et 
in hac parte damnat Tullius amicitias illorum qui, causa amicorum, contra patriam faciunt, dicens: 
«Nulla est excusatio peccati si amici causa peccaveris; nam cum conciliatrix amicitie virtus sit, 
difficile est amicitiam manere si a virtute defeceris». Ista igitur de causa, quia amor amicorum facit 
oblivisci sue consanguinitatis et patrie, ponit autor offensam in istum amorem maiorem esse, quam 
sit illa que fit in amorem patrie seu partis. Narrat Iustinus, libro primo, unam mirabilem et inauditam 
dilectionem quam habuit quidam princeps Persarum ad Darium regem. Darius enim Babiloniam 
obsidebat. Sed cum sibi videretur difficilis expugnatio civitatis, et ob hoc eius animus extuaret, 
quidam princeps, nomine Cophyrus, secreto quosdam de sua familia advocavit; a quibus se fecit 
multis verberibus toto corpore lacerari, ambasque aures ac etiam nasum cum toto labio amputari, 
et sic se laceratum et detruncatum regi, ex inopinato, se obtulit. Cumque rex esset totus factus 
attonitus, et quereret quisnam eum tam crudeliter lacerasset, ait ad regem: «Vidi tuum animum 
extuare quia difficilis est captio civitatis. Ideoque viam et modum inveni per quem tibi potero 
Babilloniam subiugare. Fugiam nanque in Babiloniam, civibusque dicam quod a te sim tam crudeliter 
laceratus. Cumque illi vulneribus fidem dabunt, meis consiliis adherebunt michique fideliter tradent 
custodiam civitatis. Quam cum adeptus fuero, ipsius civitatis dominio potieris». Quod ita factum est. 

Patet ergo quantam vim habet dilectio amicorum. Et ista est una ex causis, sive unus respectus, 
qui movit autorem. Secundus vero respectus quem habuit fuit iste, quod multotiens unus homo 
valet plus quam una civitas. Et ideo, secundum istum respectum, prodere talem amicum est maius 
malum quam unam prodere civitatem. Sed considera quod, quamvis amor amicitie magnus sit, non 
tamen debet aliquis ad petitionem amici aliquod enorme committere, quia tunc talis amicitia tale 
nomen indebite possideret: amicitia enim vera sine virtute stare non potest. Idcirco dicit Tullius, in 
libro ut supra: «Hec lex in amicitia sanciatur, ut neque rogemus res turpes, nec faciamus rogati». 
Secundus vero rivus qui a fonte electionis procedit est caritas, per quam non solum maior diligit 

minorem, sed etiam quilibet bene dispositus diligit inimicum. Prima enim dilectio, que dicitur 
amicorum, est inter pares vel equales; unde beatus Ieronimus dicit quod amicitia aut pares recipit 
aut facit. Non enim potest esse amicitia inter multum distantes. Ideo ait Ovidius: «Non bene 
conveniunt nec in una sede morantur maiestas et amor». Nec etiam talis amicitia extenditur ad 
inimicos. Caritas vero et maiorem ad minorem inclinat, et usque ad inimicos brachia sua tendit; 
sicut exemplum habemus in fine istius cantice ab autore, ubi loquitur de illis summis proditoribus 
qui in oris Luciferi lacerantur, scilicet lude, Cassii atque Bruti. Iulius enim Cesar, dum esset summus 
monarcha mundi, Brutum et Cassium, licet essent sui inferiores et iam contra eum fuissent, tanta 
ad se dilectione attraxit quod ipsos summos principes in imperio suo fecit; sua secreta eis revelabat, 
et ad ipsorum consilium atque nutum imperium gubernabat. Talis nanque dilectio maioris ad 
minorem caritas quodammodo est censenda, licet non sit propter Deum. Christus autem, filius Dei 
vivi, ludam discipulum suum fecit, quem fratrem et amicum vocabat, cum ipso in una scutella 
manducabat, sibi pacis osculum prebebat; et nichilominus ipsum sciebat suum inimicum et 
pessimum proditorem. Et ista talis dilectio est proprie a sanctis caritas appellata. Qui igitur suos 
beneficos dominos prodit, proditor est pessimus iudicandus. Et sic patet de duobus rivis qui a fonte 
electionis procedunt. 

Itaque primi proditores puniuntur in prima parte Cociti, que dicitur Cayna; secundi in secunda, 
que dicitur Anthenora; tertii in tertia, que dicitur Ptolomea; quarti vero in quarta, que appellatur 
Iudeca; de quibus suis locis dicetur. In ista itaque parte prima, que dicitur Cayna, facit autor 
exemplariter mentionem de VII summis proditoribus; et primo de duobus comitibus, quorum 
comitatus est in montibus Tuscie, inter ipsam scilicet Tusciam et Lombardiam. 


vv. 55-57 


Unde in textu dicitur autori: 

Se vuoi saper chi son cotesti due, 

Ia valle onde Bisentlo sl dichina 
dei padre lor Alberto et di lor fue. 

Bisentium enim est quidam fluvius qui de Alpibus que sunt inter Tusciam et Lombardiam in 
Arnum descendit; et facit quandam vallem que dicitur vallis Bisentii; que quidem vallis est illorum 
comitum qui Comites dicuntur. Fuit autem inter ipsos comites quidam nomine Albertus, qui habuit 
duos filios, unus vocatus est Alexander et alter Neapoleo; qui duo germani toto tempore quo vixerunt 
se ad invicem prodiderunt. 


vv. 58-60 


Unde dicitur in textu: 

D'un corpo usciro; et tutta Ia Cayna 
potrai cercare; et non troverai ombra 
degna piu d'esser fitta in gelatina: 

Secundo facit mentionem de quodam milite qui fuit nepos regis Arthu, nomine Mordreth, quem 
Mordreth uno ictu manu propria interfecit; quia ipsum invenit in crimen sue lese maiestatis proditorie 
incidisse. 


vv. 61-66 


Ideo dicitur in textu: 

non quella a cui fu rotto 'I petto et l'ombra 
con ess'un coipo per Ia man d'Artu; 
non Focaccia; non questi che m'ingombra 

- Supple: «Est digna in glacie magis figi». - Tertio facit mentionem de quodam cive pistoriensi, 
qui vocabatur Focaccia. Iste nanque quendam suum patruum, qui sibi pro patre remanserat, 
proditorie interfecit. Ideo dicitur in textu: non Focaccia - subaudi: dignior est in glacie ista figi. - 
Quarto, facit mentionem de quodam Florentino nomine Sassolus Mascheroni. Iste remanserat tutor 
filii fratris sui, qui, avaritia ductus, dictum puerum, qui erat suus nepos carnalis, ut sua bona 
possideret, nequiter interfecit. Ideo dicitur in textu: 
non questi che m'ingombra 
coi capo si, ch 'i' non veggio oltre piu, 
et fu nomato Sassol Mascheroni: 
se tosco se', ben sai omai chi fu. 

Quinto facit mentionem de quodam nobili viro qui propter frigus perdiderat ambas aures; et 
iste est ille qui in ista parte Cociti loquitur cum autore, et sibi proditores qui stant in Cayna nominat 
ac etiam manifestat. Iste nanque fuit dominus Ubertus Camiscione de' Pazzis, vallis Arni de Tuscia, 
qui quendam suum consortem proditorie interfecit. 


vv. 67-69 


Ideo dicit in textu autori: 

Et perche non mi metti in piu sermoni, 
sappi ch'i' fu' il Camiscion de Pazzi; 

Sexto facit mentionem de quodam consorte istius Camiscionis qui adhuc vivit, nomine Karlinus, 
qui quoddam castrum quod vocatur Planum, ad cuius castri custodiam per consortes suos fuerat 
deputatus, prodidit per pecuniam Florentinis. Ideo consors suus, qui loquebatur autori, yronice 
inquit: 

et aspetto Karlin che mi scagioni. 

Postquam vero autor mentionem fecit de istis septem summis proditoribus qui omnes suam 
carnem et sanguinem prodiderunt, dicit quod vidit in eadem Cayna mille facies nigras propter frigus, 
et ponit hic numerum determinatum pro indeterminato, sicut nos est etiam Sacre Scripture. 


vv. 70-72 


Unde ait in textu: 

Poscia vid'i' mille visi cagnazzi 

facti per freddo; onde mi vien riprezzo, 

et verra sempre, de' geiati guazzi. 

Et hic finit prima pars Cociti, que dicitur Cayna. 

Ista prima pars Cociti, que appellatur Cayna, denominatur ab illo primo proditore Caym, qui 
primo contra sanguinem suum fecit. Cuius istoriam scribit Moyses in libro Genesis : Adam enim 
habuit duos filios inter alios: primus fuit Caym; secundus vero Abel. Fuit autem Abel pastor ovium 
et Caym agricola. Nam quia malignissimus erat, ut avaritie sue consuleret, terram primus incoluit, 
sicut ait Magister ystoriarum. Factum est autem quod ambo Deo munera obtulerunt, Caym de 
frugibus et Abel de ovibus. Creditur Adam in spiritu docuisse filios ut offerrent Deo decimas et 
primitias. Unde Abel offerebat Deo lac ovium et primogenita eorum, ut ait Iosephus. Moyses vero 
dicit quod offerebat de adipibus eorum, idest de pinguioribus gregis. Caym autem spicas attritas 
secus viam vel corrosas ab avibus et bestiis offerebat. Deus autem respexit ad Abel et ad munera 
eius; ad Caym vero et ad munera eius non respexit. Qualiter autem respexerit ad Abel et ad munera 
eius, sic est intelligendum: Respexit Deus ad Abel et placuit Deo Abel. Ad munera autem eius 
respexit, idest super ea inflammavit. Ignis enim de celo descendens, oblationem eius incendebat. 
Munera vero Caym, ex avaritia nata, minime placuerunt Deo; unde iratus Caym concidit vultus eius 
pre verecundia, minorem sibi prelatum videns. Dominus vero ipsum increpans ait ei: «Quare iratus 
es, et quare concidit vultus tuus? Nonne si bene egeris recipies - supple a me - premium?» Caym 
vero de correctione Domini factus peior, avaritia maculatus, ira inflammatus, et invidia excecatus, 
ait dolose fratri suo: «Egrediamur in agrum». Cumque ambo ivissent in agrum, surrexit Caym 
adversus Abel et interfecit eum. Cui Dominus ait: «Ubi est Abel frater tuus?» Nec fuit istud verbum 
ignorantis, sed increpantis et improperantis fratricidium. Qui cum vellet occultare factum ait: 
«Nescio. Nunquid custos fratris mei sum ego?» Ad quem Deus: «Vox sanguinis fratris tui clamat ad 
me de terra; clamat, idest vindictam petit. Et vindicans tale fratricidium inde presenti ipsum 
fratricidam multo tempore in hac vita in multa miseria detinuit maledictum; et tandem ipsum pena 
eterna punivit. Unde creditur quod nullus unquam proditor habuerit paradisum. Maledicens vero 
Deus Caym, ait ad eum: «Nunc ergo maledictus eris, vagus et profugus». Timens ergo Caym ne vel 
bestie eum devorarent si egrederetur ab hominibus, vel si maneret cum eis, pro peccato suo, 
occiderent eum, damnans se et desperans ait: «Maior est iniquitas mea quam ut veniam merear. 
Omnis qui invenerit me, occidet me». Ex timore enim hoc dixit, vel optando dixit quasi dicat: 
«Utinam omnis qui me invenerit me occidat». Dixitque ei Deus: «Nequaquam ita fiet; non cito, 
scilicet morieris. Sed omnis qui occiderit Caym - supplendum est - liberabit eum a labore et miseria». 
Et tunc additur impersonaliter: «Septuplum punietur, idest punitio fiet de eo dum vivet in pena, 
usque ad septimum Lamech qui occidit eum». Tradunt quidam penam ipsius Caym durasse usque 
ad Vllam eius generationem, quia VII peccata commisit. Non enim recte divisit quia vilia deo, se 
vero quierat melior oblatione obtulit dyabolo: Fratri invidit; dolose egit; vocans in agrum occidit; 
procaciter negavit; desperavit; penitentiam damnatus non egit. Et posuit Deus signum in Cayn 
tremorem, scilicet capitis, ut omnes scirent ipsum a Domino maledictum, punitum, et 
excomunicatum, et indignum Dei misericordia. Postquam vero suum peccatum per VII generationes 

in miseria deploravit, occisus fuit a Lameth. Et sic in suo peccato, de Dei misericordia diffidens, ad 
inferos properavit. 


vv. 73-78 

Postquam vero in superiori de Cayna tractatum est, ad secundam partem Cociti, que dicitur 
Anthenora, dirigit autor gressum dicens: 

E mentre c'andavamo in ver Io mezzo 
a I qual ogni gravezza si rauna, 
et io tremava ne l'eterno rezzo; 
se voler fu, o destino, o fortuna, 
non so; ma passegiando tra le teste, 
forte percossi 'I pie nel viso ad una. 

In ista parte autor tractat de secunda parte Cociti, que dicitur Anthenora, in qua ponit 
proditores sue patrie seu partis; et denominatur ab illo proditore troyano qui, secundum ystorias, 
suam Grecis prodidit civitatem. Hic enim fuit Anthenor, qui operante dolosa et versipelli astutia, 
Dyomedis et Ulixis et multo auro recepto a Grecis, Palladium, quod erat presidium Troyanorum, 
extra Troyam transduxit ad Grecos. Quo presidio civitas spoliata, ipso proditore agente, in manus 
devenit obsidentium Arginorum. Ipse vero capta et incensa sua urbe, cum multitudine Troyanorum 
ad partem illam applicuit, que tunc dicebatur Gallia Cisalpina; ibique civitates duas fecit, Paduam 
scilicet et Venetias. Unde in suo sepulcro tale epytaphium, ut dicitur, extat scriptum: 

Hic iacet Anthenor, paduane conditor urbis; 

Proditor ille fuit, quique sequuntur illum. 

In ista itaque Anthenora autor ponit octo eorum patrie, vel eorum partis, sceleratissimos 
proditores. Et primo ponit dominum Boccam de Abbatis de Florentia, qui apud Montem Apertum, in 
quodam exercitu, prodidit Florentinos. 


vv. 79-111 


Unde dicitur in textu: 

Piangendo mi sgrido: «Perche mi peste? 
se tu non vieni a crescer Ia vendetta 
di Montaperti, perche mi moleste?» 


etc. Usque ibi: 


«Omai» diss'io «non vo' che tu fa velle, 


malvagio traditor; c'a Ia tua onta 


i’ portero di te vere novelle». 


Secundo ponit quendam lombardum qui vocatus fuit dominus Buosus de Duera, qui, pecunia 
recepta a Francis, prodidit partem suam. Nam prebuit iter militibus regis Karoli per terram suam, 
quia aliter contra imperium et partem imperii in Ytaliam intrare non poterant. Unde rex Manfredus 
primo, et postea Corradinus, fuerunt ab ipso Karolo debellati. 


vv. 112-117 

Unde dominus Bocca de isto proditore ait autori: 
«Va via, et cid che tu vuoi, conta; 
ma non tacer, se tu di qua entro eschi, 
di quei ch'ebe or cosi Ia lingua pronta. 

E' piange qui /'argento de' Franceschi: 

<I' vidi> potrai dir <quel da Duera 
Ia dove i peccatori stanno freschi> ». 

Tertio ponit quendam abbatem Vallis Umbrose, qui fuit de illa nobili domo de Papia que dicitur 
Beccheria. Iste itaque abbas inventus est proditor illius patrie in qua sua monasteria possidebat. 
Unde a Florentinis fuit capite detruncatus. 


vv. 118-120 

Ideo dominus Bocca ait autori de ipso: 

Se fossi dimandato altri chi v'era, 
tu ai da lato quel di Beccaria, 
di cui segd Fiorenza Ia gorgiera. 

Quarto ponit quendam nobilem militem florentinum, scilicet dominum Iohannem de Soldaneriis, 
qui cum esset factus dominus in Florentia per nobiles dicte terre, tanquam proditor pessimus nobiles 
ad yma deiecit et populum elevavit. Unde semper postea habuerunt nobiles in Florentia malum 
statum. Ideo associatus est in inferno cum Ganellone, qui proditionem commisit contra nobilem 
gestam antiquorum palatinorum, de quorum consortio ipse erat. 


vv. 121-123 

Ideo ait dominus Bocca autori: 
Gianni de' Solda nieri credo che sia 
piu Ia con Ganellone 


Et sic quinto ponit ipsum Ganellonem. Sexto ponit 
quendam romandiolum de Faventia, nomine 
Tribaldellum, qui per pecuniam quam accepit a 
Bononiensibus, media nocte aperuit Faventiam et 
ipsos Bononienses dormientibus civibus interius 
introduxit. Ideo de ipso ait dominus Bocca: 


et Tribaldello, 


c'apri Faenza quando si dormia. 


Septimo ponit, in fine istius cantus, duos maximos principes, unum ecclesiasticum, alterum 
vero civilem: videlicet archiepiscopum pisanum et comitem Ugolinum, qui ambo fuerunt maximi 
proditores, quorum pena ponitur in isto cantu, sed eorum culpa ponitur in secundo. Pena enim 
ipsorum taliter fingitur ab autore: Dicit enim quod postquam dominus Bocca finem posuit suis verbis, 
quod ipse recessit ab eo, et invenit in quadam cavea, sive cripta, duos ita insimul glaciatos, quod 
caput unius capiti alterius galerium videbatur. Et sicut panis per famem manducatur, ita ille qui erat 
desuper dentes super alium posuit, in illa scilicet parte in qua cum nuca cerebrum counitur. Et inducit 
hic autor comparationem de Tydeo et Menalippo, quorum istoriam scribit Statius in libro Thebaydos, 
que breviter ista est: In bello nempe thebano Tydeus, qui fuit unus ex VII regibus qui obsederunt 
Thebas, cum uno ex intrinsecis Thebanorum qui vocabatur Menalippus fuit in campo duris et diris 
ictibus ac etiam vulneribus preliatus. Cum autem a dicto Menalippo fuisset idem Tydeus gravi et alto 
vulnere lancee perforatus, et liber dictus Menalippus reverteretur ad suos, indignatus Tydeus quod 
ille evaderet, invocavit magna voce auxilium Capanei; cuius auxilio captus est Menalippus, quem 
Tydeus arripiens, ne moreretur inultus, ei caput et tympora dentibus laceravit. 


vv. 124-132 

Ideo autor, tam de pena illorum duorum quam de comparatione, ait in textu: 
Noi eravam partiti gia da ello, 
ch'i' vidi due ghiacciati in una buca, 

si che l'un capo a l'altro era cappello; 
et come 'I pan per fame si manduca, 
cosi l'un sovra l'altro i denti pose 
ia 've 'I cervel si giunge con Ia nuca; 
non altrimenti Tydeo si rose 
le tempie a Mena lippo per disdegno, 
che quei faceva 'I teschio et 1'altre cose. 

Isti enim duo fuerunt unus archiepiscopus pisanus et alter comes Ugolinus, de quibus tractatur 
in cantu sequenti. Sed quia de nuca facit autor mentionem, sciendum quod nuca est medulla spine 
dorsi, que descendens a cerebro per spinam dorsi dat sensum et motum nervis, operante spiritu 
animali, qui a cerebro per nucam diffunditur ad ceteros nervos. Nam spiritus animalis a posteriori 
parte cerebri, que puppis capitis appellatur, procedit et per nucam penetrat ad omnes nervos, quibus 
tribuit motum et sensum. Inde pars posterior colli dicitur cervix, eo quod per illam partem cerebrum 
ad medullam spine dirigitur, que dicitur nuca; unde cervix, quasi via cerebri dictu, quia de sui natura 
est. Videns vero Dantes quod unus alium comedebat, ait ad illum qui bestialem violentiam alteri 
inferebat: «O tu, qui demonstras per tam bestiale signum odium super illum quem tu comedis, dicas 
michi quare hoc facis. Et ego promitto tibi quod, si tu rationabiliter erga illum te habes, et ego 
scivero qui vos estis et offensam illius, quod ego vicem superius tibi reddam»; quasi dicat: De vobis 
nova superius reportabo, si illa cum qua loquor penitus non siccetur. 

In isto XXXII cantu continentur sex comparationes et unum notabile. 


[Comparationes] 
vv. 25-27 


PRIMA COMPARATIO. 


Non fece mai al corso suo si grosso velo 
di verno Ia Danoia in Isterlicchi, 
ne Tanay ia sotto 'I freddo celo, 

Ista comparatio dicit quod nunquam Danubium, quod est quoddam maximum flumen in 
Germania, dividens Theotoniam ab Ungaria, fecit suo cursui, idest sue aque, que semper currit, ita 
grossum velum, idest glaciem, in Austria per quam transit, nec Tanays, qui est unus alius magnus 
fluvius sub polo artico, dividens Asyam ab Europa, fecit etiam tam grossum velum, idest glaciem, 
sicut est illa que est in ultimo circulo infernali, in qua proditores velut festuca in glacie stant infixi. 


vv. 31-33 

SECUNDA COMPARATIO. 


Et com'a gracidar si sta Ia rana 

coi muso fuor de faqua, quando sogna 

di spigolar sovente Ia villana, 

vv. 49-51 

TERTIA COMPARATIO SIMUL ET QUARTA. 


Con legno [legno ] spranga mai non cinse 
forte cosi; ond'ei come due becchi 
cozzaro insieme, tant'ira Ii vinse. 

Omnes iste comparationes plane sunt et nichilominus superius exarate. 

vv. 127-129 

QUINTA COMPARATIO. 


et come 'I pan per fame si manduca, 

cosi Ii denti sovra l'altro pose, 
ia 've 'I cervel si g iunge con Ia nuca: 

Ista comparatio, licet per se sit aperta et superius etiam explanata, tamen circa ipsam oritur 
una questio: quare potius comes Ugolinus corrodit archiepiscopum pisanum in illa parte cervicis, 
idest colli, in qua cerebrum cum nuca coniungitur, quam in alia parte. Respondeo: Nuca enim, sicut 
dictum est, est quedam medulla spine dorsi per quam cerebrum, idest spiritus animalis qui ab eo 
procedit, ad ceteros nervos vadit. Et ideo nuca est quasi via vite, sive causa omnium nervorum. 
Simili modo archiepiscopus pisanus fuit via, causa, atque canale, per quam et quod rabies Pisanorum 
exarsit atque fluxit contra comitem memoratum. Nam rabies et crudelitas Pisanorum fuit quasi 
cerebrum sive caput, archiepiscopus autem fuit nuca, idest via ipsius rabiei ad nervos, idest ad 
comitem et filios atque nepotes videlicet destruendos. Et bene per nervos dicti comites figurantur, 
quia sicut nervi sunt ligamenta corporis, et sicut ipsis dissolutis omnis iunctura dissolvitur, ita nobiles 
homines sunt ligamenta corporis civitatis, quibus dissolutis atque destructis, tota compago civilis 
dissolvitur unitatis. Merito ergo, comes in illa parte suum inimicum corrodit, que suum opus 
prefigurat atque designat. Sed circa istam solutionem oritur quoddam dubium, quod est tale: Cum 
enim nuca se extendat per totam spinam a cerebro usque ad nates, quare comes Ugolinus magis 
apprehendit emulum suum in principio ipsius nuce quam in aliqua alia parte sui [?] Et dicendum quod 
duplex potest esse ratio: Prima est quia cerebrum, statim quod cum nuca coniungitur, erga nervos 
suas operationes incipit operari. Et idcirco in illa parte comes emulum suum cepit. Secunda ratio est 
ad insinuandum deliberatam pravitatem et nequitiam ispius archiepiscopi. Nam dictus 
archiepiscopus se amicum comitis ostendebat, et vulpinum animum infra tegens prodere comitem 
in prima cerebri cellula, que dicitur fantastica sive ymaginaria, ymaginatus fuit. Deinde dictam 
proditionem in secunda cellula, que dicitur rationalis seu discretiva, deliberavit facere ac etiam 
iudicavit. Ultimo ipsam proditionem deliberatam, stabilitam, ac firmatam in tertia cellula, que 
memorialis dicitur, firmiter connidavit. Et sic, dum tempus et locus sibi congrui occurrerunt, suam 
pravam nequitiam executioni mandavit. Igitur, ad demonstrandum quod archiepiscopus per longum 
ante tempus comitem prodere cogitavit, et quod cogitavit deliberavit, et quod deliberavit in memoria 
diu tenuit, ideo comes eum in illa parte corrodit in qua nuca cum cerebro tertie cellule, ubi est 
memoria, coniungitur vel unitur. 


vv. 130-132 

SEXTA COMPARATIO. 


non altrimenti Tydeo si rose 
le tempie a Mena lippo per disdegno, 
che que' faceva 'I teschio et Taitre cose. 
Lictera plana est. 

[Notabile] 

vv. 133-135 


NOTABILE. 


«O tu che mostri per si bestial segno», 
etc. 


In isto notabili demonstratur quod omnis actus in quo bestias imitamur est bestialis protinus 
iudicandus: nam rodere hominem dentibus, vel unguibus lacerare, non est actus humanus, immo 
protinus bestialis. Ulterius nota quod iste actus bestialis quem comes Ugolinus contra 
archiepiscopum facit, tenet figuram sue bestialitatis, qua usus fuit in suo dominio et quam operatus 
fuit contra Pisanos. Nam dum esset dominus civitatis pisane, frumentum occultabat ut fame populi 
morirentur. Et in hoc imitatus est bestias, que filios vel non nutriunt, sicut corvi, vel ipsos occidunt, 
sicut multotiens facit musipula sive canis. De vipera etiam legitur quod femina, dum concipit, marem 
occidit; filii autem concepti, ventrem matris rodunt, et sic inde exeunt. De multis etiam animalibus 
legitur quod erga suos filios sunt impii et crudeles. Fuit etiam crudelis et impius erga partem suam 
et contra nepotem suum ex filia, contra quos coniuravit ad mortem. Sed mentita est iniquitas sibi, 
nam in foveam cecidit quam alii preparavit, ut in sequenti cantu de his omnibus clarius apparebit. 

Et sic patet XXXII cantus prime cantice. 

XXXIII 

INCIPIT XXXIII CANTUS PRIME CANTICE COMEDIE. 


In isto XXXIII cantu autor tractat de duabus partibus Cociti, videlicet de Anthenora, de qua etiam in 
precedenti cantu tractavit, et de Ptolomea, que post Anthenoram sequitur immediate. Incipit autem 
Ptholomea ibi: 

Noi passam'oltre, Ia 've Ia gelata, 


etc. et finit ibi: 


et In corpo par vivo aneor di sopra. 


DEDUCTIO TEXTUS DE VULGARI IN LATINUM. 


vv. 1-42 

Autor in fine superioris cantus descripsit quomodo invenit duos peccatores in quodam foramine 
Anthenore insimul congelatos, et quomodo unus illorum alterum dentibus lacerabat. Quorum 
conditionem et nomina scire volens, ait illi qui socio inferre iniuriam videbatur: «O tu, qui demonstras 
per tam bestiale signum odium super illum quem manducas, dic michi causam, et ego promitto tibi 
quod si scivero qui vos estis, et peccatum illius propter quod tu illum corrodis, quod ego de vobis in 
mundo nova portabo, si illa cum qua loquor non siccetur». Ad que verba ille qui socium corrodebat 
caput elevavit ad Dantem, et sic ipse Dantes cum precedenti continuat istum cantum. Os removit a 
fero pastu ille peccator, tergendo illud ad capillos capitis quod ex parte posteriori devastaverat, et 
postea sic incepit: «Tu vis quod ego renovem desperatum dolorem qui cor meum premit, iam 
solummodo cogitando, prius quam eloquar inde. Sed si verba mea debent esse semen quod 
producant infamiam proditori quem rodo, loqui et lacrimari insimul me videbis. Ego certe nescio quis 
tu sis, neque per quem modum huc inferius veneris; sed michi videris vere, quando te audio, 
florentinus. Tu debes scire - ex quo subaudi es florentinus - quod ego fui comes Ugolinus, et iste 
est archiepiscopus Rogerius. Nunc ergo tibi dicam quare sibi talis vicinus existo. Verum tamen non 
est necesse tibi dicere quomodo et qualiter, per effectum suarum malarum cogitationum, ego 
confidendo in eum fuerim captus et morti postea adiudicatus; quia ista - subaudi duo, captio scilicet 
et mors - manifesta existunt. Et ideo illud quod audire non potuisti, hoc est quomodo mors mea fuit 
crudelis, audies illam, et postea scies si me iste offendit. Breve pertusium quod est intra mutatorium, 
quod per me titulum habet famis, et quod convenit quod adhuc alteri recludatur, monstraverat michi 
per suum foramen magis leve iam quando feci malum somnium quod de futuro michi scripsit 
velamen. Iste videbatur michi magister et dominus, venando lupum et lupicinos ad montem propter 
quod Pisani Lucam videre non valent. Cum canibus macris, studiosis, et comptis, Gualandos cum 
Sismondis et cum Lafranchis sibi miserat ante frontem. In modico cursu michi videbantur fessi pater 
et filii, et cum acutis dentibus videbatur michi ipsorum latera, seu ylia, lacerari. Quando fui excitatus 
a somno ante mane, plorare sentii in somnio filios meos, qui erant mecum, et petere panem. Bene 
es crudelis si iam inde non doles, cogitando quicquid cor meum sibi annuntiabat; et si non plangis, 
de quo plangere soles? 

vv. 43-75 

Iam erant excitati, et hora appropinquabat in qua solitum erat quod cibi nobis apportabantur, et per 
suum somnium quilibet dubitabat. Et ego sentii elavari inferius hostium horribilis turris; et tunc 
respexi sine loquela in faciem filiorum meorum. Ego certe non plangebam, ita interius induravi. 
Plangebant ipsi, et Anselmuccius meus dixit: «Tu respicis ita, pater. Quid habes?» Nec propter hoc 
fui lacrimatus, nec respondidi ego tota illa die, et nocte sequenti, quosque alius sol in mundum exivit. 
Sed statim quod unus modicus radius in dolorosum carcerem introivit, ego vidi per quatuor facies 
qualis meus erat aspectus. Tunc ambas manus pre dolore momordi. Et illi, cogitantes quod hoc 
facerem pre voluntate sive desiderio comedendi, subito surrexerunt atque dixerunt: «Pater, satis 
inferes nobis minorem dolorem si tu nos manducas. Tu nos induisti istas miseras carnes, et tu nos 
ipsis, si placet, expolia». Quievi tunc, ne ipsos facerem tristiores. Illo die et alio stetimus omnes 
muti: Ha dura terra, quare non te aperuisti? Postquam vero ad quartum diem devenimus, Gaddus 
michi se proiecit ad pedes dicendo: «Pater mi, ut quid me non adiuvas?» Ibi obiit, et quomodo tu 
me vides, ita vidi ego cadere alios tres, unum post alium. Unde inter quintum diem et sextum ego 

me dedi, iam cecum et pronum, manibus et pedibus super ipsos, et duobus diebus eos vocavi 
postquam fuerunt mortui. Ex quo plus quam dolor potuit ieiunium. 

vv. 76-90 

Quando vero sua verba complevit, cum oculis tortuosis iterum dentibus cepit caput; qui quidem 
dentes fuerunt illi capiti, sive osso, sicut unius canis fortes. Et in ista parte invehit autor contra 
civitates ytalicas, que tam generosum sanguinem tali morte damnatum tanquam tepide vindicare 
hucusque non curant. Invehit etiam contra civitatem Pisanam, que innocentes filios pro peccato 
patris tam crudeli morte damnavit. De primo sic ait: Ha Pisa, vituperium gentium, pulcre patrie in 
qua - subaudi patria - tale facinus insonuit, ex quo vicini ad te puniendum tepidi cognoscuntur. De 
secundo vero: Moveant se Capraria et Gorgona et faciant in faucibus Arni sepem, ita quod in te - 
subaudi civitate Pisana - persona quelibet demergatur. Quia si comes Ugolinus habebat vocem, 
idest famam, te prodendi, tua castra inimicis tuis largiendo, non debebas tu propter hoc ponere suos 
filios ad talem crucem. Innocentes enim faciebat, o nova Thebe, nova etas Uguicionem, et Brigatam, 
et alios duos - subaudi Anselmuccium et Gaddum - quos iste cantus superius nominavit. Et hic 
finitur secunda pars Cociti, que dicitur Anthenora. 

vv. 91-150 

Sequitur de tertia, de qua sic procedit: Nos transivimus ultra ad quendam, scilicet locum, ubi 
congelata glacies unam aliam gentem frigidissime fasciat, vel involvit; non quidem inferius 
revolutam, sed totaliter resupinam. Plantus autem eos plorare non sinit, quia dolor qui invenit super 
oculos oppositum se revolvit interius, et facit crescere anxietatem, quia lacrime in oculis congelantur, 
et sicut visiere cristalli, rumpunt sub cilio in circuitu totam pellem. Postquam vero posuit autor 
conditionem proditorum tertie partis Cociti, dicit quod licet nichil quasi, pre nimia frigiditate, sentiret, 
sicut non solet sentire caro callosa, tamen aliquantulum venti sibi videbatur sentire. Unde ait ad 
Virgilium: «Magister mi, istud quis movet? Non est huc inferius omnis vapor extinctus?» Et Virgilius 
ad eum: «Cito eris ubi de hoc tibi facies oculus responsivam, videndo causam que flatum movet». 
Et unus tristium proditorum clamavit ad eos: «O anime», inquit, «crudeles, quibus interim dabitur 
ultima pena, elevate a facie mea dura vela, ita quod dolor qui cor michi gravat aliquantulum exaletur, 
prius quam planctus, sicut est solitus, congeletur». Cui Dantes ait: «Si vis quod tibi subveniam, dic 
michi quis es. Et si hoc non fecero, ad fundum glaciei michi ire contingat». Ille autem respondens 
ait: «Ego sum frater Albericus. Ego sum ille de fructibus mali orti, qui hic recipio dactilum pro ficu». 
Tunc ait Dantes: «Es tunc adhuc mortuus?» Et ille ad eum: «Quomodo corpus meum stet in mundo 
superius, nullam scientiam vere porto. Tale nanque habet ista preconium, sive privilegium, 
Tholomea, quod multotiens anima cadit in ipsam antequam Antropos ipsam moveat more suo. Et 
ad hoc ut tu libentius radas vitreas lacrimas ab oculis meis, scias quod statim quod anima tradit, 
idest proditionem aliquam facit, sicut feci ego, corpus suum sibi aufertur ab uno demone, qui postea 
illud corpus gubernat, interim quod totum suum tempus volvatur, sive decurrat. Ipsa vero anima 
ruit in sic factam cisternam et forte videtur adhuc corpus superius umbre, que post me hyemat. Tu 
debes scire, si tu venis modo inferius, quod ipse est Ser Branca Aurie, et sunt plures anni postea 
transacti quod ipse fuit ita reclusus». Tunc Dantes ait ad illum: «Ego credo quod tu me decipis, quia 
Branca Aurie non est mortuus adhuc, et comedit, et bibit, et dormit, et vestibus operitur». Ad quem 
ille: «In fossato», inquit, «Malebranche, in quo bullit tenax pix, nondum venerat Micheri Zanche, 
quod iste dimisit unum demonem in corpore suo, et etiam unus suus propinquus qui proditionem 
cum ipso similiter fecit. Sed extende versus me admodo tuam manum et aperi michi oculos». Sed 
Dantes sibi oculos aperire contempsit, immo dicit quod curialitas fuit se erga illum rusticum extitisse. 

vv. 151-157 

In hac autem parte invehit ipse Dantes contra Ianuenses; et sic Cociti tertiam partem finit. «Ha», 
inquit, «Ianuenses, homines diversi ab omni more, et pleni omni nequitia, quare non estis vos de 
mundo submoti?» Et hoc dico quia cum peiori spiritu Romandiole inveni de vobis unum talem qui, 
suo opere, in Cocito iam in anima balneatur, et in corpore videtur superius adhuc vivus. Ideo ait in 
textu : 

Che coi pegiore spirto di Romagna 
trova' di voi un tai, che per su' opra, 
in anima in Cocito gia si bagna, 
et in corpo par vivo aneor di sopra. 

EXPOSITIO LICTERE. 


vv. 1-3 

La bocca si levo dal fiero pasto, etc. 

Iste peccator, de quo hic loquitur autor, fuit quidam maximus baro pisanus, Ugolinus videlicet, 
comes de Domnoratico, et tempore sue mortis dominus civitatis Pisane. Hic itaque comes ideo inter 
proditores in Anthenora poetice collocatur quia fuit proditor sue patrie ac partis. Quod sic patet: Iste 
namque comes Ugolinus erat natione Pisanus, animo vero Guelfus. Cum autem esset capitaneus 
Pisanorum et suus nepos ex filia, Ninus scilicet, iudex galluritanus, esset eorundem Pisanorum 
potestas, iste comes cum Rogerio archiepiscopo pisano, qui erat natione florentinus, germanus 
scilicet cardinalis Octaviani, de quo habitum est supra, cantu X, sed animo Gibel linus, et cum 
quibusdam aliis Gibellinis coniuravit ad destructionem et mortem sui nepotis et sue partis. Nam 
dictum iudicem galluritanum cum multitudine magna Guelforum fecit per manus archiepiscopi et 
aliorum Ghibellinorum, cum quibus coniuraverat, expelli de Pisis nobilem comitem Anselmum, 
magnum principem inter Guelfos, veneno extinxit, dominum Ganum de Scornigianis, militem 
strenuum nobilem et innocentem, gladio interfici iussit. Et de isto habetur infra in secunda scilicet 
cantica, cantu [VI 17-18], ibi: «et quel da Pisa, / che fe parer Io buon Marzucco forte». Multa etiam 
castra et terras Pisanorum prodidit inimicis. Sed sicut ipse fuit proditor sue partis et patrie, ita fuit 
proditus ab illo in quem principiliter confidebat, videlicet ab archiepiscopo supradicto. Nam dictus 
archiepiscopus promiserat isti comiti quod, expulso iudice galluritano, cum suis ipse comes esset 
solus dominus civitatis. Sed cum ipsum debebat una cum Gibellinis in dominio confirmare, ab ipsis 
fuit captus et diro carceri cum duobus filiis et duobus nepotibus mancipatus, et tandem crudeli fame 
peremptus. Idcirco exemplariter autor ponit quod iste comes ipsi archiepiscopo rodat caput. Sed, 
quia sua captio atque mors manifesta fuerunt, modus autem mortis non, ideo de captione et morte 
breviter transit autor. 


vv. 22-36 

Circa vero modum mortis, poetice se extendit. Et circa hoc principaliter duo facit: Nam primo fingit 
quoddam somnium quod fuit vaticinium, sive presagium, sue mortis. Secundo ponit modum et 
ordinem quomodo isti quinque comites defecerunt. De primo ibi: 

Breve pertugio dentro da ia muda 
la qua I per me a II titol de la fame, 
et che convien aneor ch'altrui si chiuda, 


etc. usque ibi: 


mi parea lor veder fender Ii fianchi. 


In hiis enim XV rithimis texitur unum somnium quod removit ipsi comiti velamina que occultant 
futura. Ideo dicitur in textu: 
che dei futuro mi squarcid 'I velame. 

Somniavit enim una nocte predictus comes Ugolinus quod archiepiscopus pisanus in quem, 
tanquam in singulare refugium, confidebat, venabatur versos illos montes qui sunt medii inter 
Pisanos et Lucanos, unum lupum et suos lupicinos, cum quibusdam canibus macilentis, studiosis, et 
comptis. Ipse autem lupus et lupicini in modico cursu efficiebantur lassi, et sic in manus deveniebant 
venatoris et canum. Iste itaque lupus erat ipse comes, lupicini erant filii et nepotes; canes vero cum 
quibus archiepiscopus venabatur erant tres nobiles domini Pisarum, videlicet Gualandi, Sismundi, et 
Lanfranchi. Nam iste tres familie dictos comites ceperunt, et in quadam turri, que hodie titulum 
habet <famis>, recluserunt et fame finaliter occiderunt. 


vv. 37-75 


De secundo vero ibi: 

Quando fu' desto innanzi la di mane, 


etc. usque ibi: 

Poscia, piu che 'I dolor, pote 'I digiuno. 


In his XXXVIIII rithimis texitur modus et ordo crudelis mortis comitis Ugolini ac etiam filiorum. 
Quando vero comes fuit excitatus a somno, audivit filios qui in somno panem petebant. In illa vero 
hora in qua erat solitum ipsis comitibus ciba portari, Pisani hostium carceris clavis ferreis elavaverunt 
et claves in fluvium proiecerunt. Et sic illa die sine cibo steterunt. Sequenti vero die, orto iam sole, 
comes in facies filiorum aspexit et vidit ipsos pre debilitate nimia pallidos et consumptos. Tunc comes, 
dolore commotus, ambas manus sibi ipsi momordit. Et illo die atque sequenti sine loquela, tanquam 
muti, steterunt. Et ecce quod iam tribus diebus sine cibo steterunt. Quarto autem die obiit comes 
Gaddus. Iste Gaddus fuit filius ipsius comitis Ugolini. Mortuo vero primo, alii tres unum post alium 
obiverunt, videlicet Uguicio, qui erat etiam filius comitis, Brigata, qui erat filius comitis Guelfi, et 
Anselmuccius, qui erat filius comitis Lotti, filiorum ipsius comitis Ugolini. Mortuis vero filiis et 
nepotibus, ipse comes duobus diebus supervixit; tamen, pre debilitate iam cecus effectus. Et ne 
alicui hoc impossibile videatur, quod sex diebus vivere potuerit sine cibo, audiant Macrobium Super 
Somnio Scipionis. Dicit enim quod vita hominis ultra VII dies sine cibo durare non potest. Patet ergo 
quod usque ad diem potest septimum protelari. Dicit etiam ibi quod homo sine haustu spiritus ultra 
VII horas vivere iam non valet. 

vv. 79-81 


Sequitur: 

Hay Pisa, vituperio de le genti, dei bel paese Ia dove si sona, poi che ' vicini a te punir son lenti, 

82-84 

Hic invehit autor contra ytalicas civitates, dicens quod ex quo ipse non vindicant, seu puniunt, talem 
mortem, quod ipsa civitas Pisana est vituperium ipsarum: 
muovasi Ia Capraia et Ia Gorgona, 
et faccian siepe ad Arno in su Ia foce, 
si ch'elli annieghi in te ogni persona! 

Iste sunt due insule propinquiores litoribus Pisanorum. Hic invehit autor contra Pisanos, optans 
divinam vindictam ut submergat in ipsam civitatem Pisanam aquis diluvii omnem carnem. Sed hic 
oritur una questio, que talis est. Ipse autor condemnat Pisanos, qui filios et nepotes comitis Ugolini, 
qui erant innocentes, pro peccato patris condemnaverunt ad tam crudelem mortem. Et hic optat 
submersionem omnium Pisanorum, cum non omnes consenserint in hanc mortem. Respondeo: Iuste 
et rationabiliter optat autor destructionem et mortem omnium Pisanorum, et hoc quia omnes 
peccaverunt in comites memoratos. Nam principes et maiores peccaverunt quia ipsos occiderunt; 
populus etiam peccavit quia ipsos non defendit. Si vero dicis quomodo desiderat sive optat 
submersionem parvulorum, qui omnino erant innocentes, cum ipse damnet peccatum commissum 
in filios dicti comitis innocentes, respondeo: hoc optat in confusionem et maiorem penam patrum; 
ut sicut ipse comes Ugolinus fuit plus cruciatus in morte filiorum atque nepotum, quos fame suis 
oculis vidit mori, quam in morte sua, ita optat quod ipsi Pisani in suis filiis cruciantur morte, scilicet 
temporali non eterna. Et nota quod hoc optat ordine divino, qui aliquando punit filios pro peccatis 
patrum et e converso - pena scilicet temporali, non autem eterna. Unde ipse ait: Ego sum Deus 
zelotes, qui iudico peccata patrum in filios usque in tertiam generationem et quartam. Hoc dicit quia 
patres multotiens tantum vivunt quod vident tertiam et quartam generationem. Maximam namque 
penam debemus credere quod habuit iste comes quando vidit, propter peccatum suum, filios fame 
mori. Quod autem alibi dicit Deus: Filius non portabit iniquitatem patris, et pater non portabit 
iniquitatem filii, hoc dicit quia nullus pro peccato alieno eterna pena damnatur. 


vv. 88-90 

Innocenti facea Teta novella, 

novella Thebe, Uguiccione e 'I Brigata, 

etc. 


Verba sunt autoris contra civitatem Pisanam, quam vocat novas Thebas. Nam sicut civitas 
Thebana, propter civiles discordias, de libertate et statu regio devenit in servitutem, et de servitute 
postea ad nichilum est redacta, ita Pisana civitas a magno et quasi regio statu, propter discordias 
civium, in statum infimum iam devenit. Regnum enim Sardinee, quod de manibus Sarracenorum 
potenter abstulerat, et quod multis temporibus in manu valida rexerat, propter discordias civium 
suorum viliter prodidit et dannose. Dominium maris, in quo regnare et triumphare solebat, non 
solum amisit, sed per illud sua vexilla transire non possunt. Nobilitatem illam egregiam qua in 

nobilibus civibus suis ubique pollebat ac etiam resplendebat, et propter quam nobilis predicabatur 
in orbe, cum sui destructione perdidit et amisit. Et, ut manifeste videmus, in manus devenit novorum 
civium a ducarum, qui ipsam omni suo antiquo honore et alto statu privarunt, ita quod de ipsa 
possumus dicere quod dixit Christus in Evangelio de illo qui descendebat a Ierusalem in Ierico, quod 
incidit in latrones qui eum expoliaverunt, vulneraverunt, et semivivum reliquerunt. Simili modo 
Pisana civitas incidit in latrones, videlicet novos cives, qui eam omni suo honore, statu, divitiis, et 
gloria expoliaverunt; cives suos nobiles et antiquos, tam Guelfos quam Gibel linos, aut fame 
peremerunt aut in carceribus mori permiserunt, aut in exilium miserunt, aut diversis mortis 
generibus occiderunt. Et sic a capite usque ad pedes undique vulnerata heu nunc iacet, quasi 
semiviva relicta. Cuius statum tam miserum et confusum nec sacerdos respicit nec levita. Sed 
placeat nostro pio Samaritano ipsam oculo sue pietatis respicere, sibi per compassionem 
appropinquare, sua vulnera opportunis remediis alligare, vinum correctionis et oleum miserationis 
infundere, in iumentum sue longanimitatis ipsam imponere, et ad stabulum pristinum temporum 
antiquorum ad laudem et gloriam nominis Christiani cito deducere; ut ego, qui sum oriundus ex ipsa, 
ante tempora mee mortis possim ex reformatione sui status, tanquam civilis filius, gratulari. 


vv. 91-93 

Noi passam'oltre, Ia 've Ia gelata 
ruvldamente un'altra gente fascia, 
non volta in giu, ma tutta riversata. 

Hic incipit tertia pars Cociti, que dicitur Tholomea, in qua puniuntur proditores amicorum et 
novorum parentum. Et dicitur Tholomea vel a Tholomeo, duce Iericho, vel a duobus Tholomeis, 
patre et filio, qui fuerunt reges Egypti, quorum duo suos amicos et novos parentes dolose occiderunt, 
et tertius amicum suum beneficum decapitari mandavit. Quarum proditionum nefandas istorias per 
ordinem videamus. Fuit enim in populo Iudeorum, sicut legitur in primo libro Machabeorum, ultimo 
capitulo, quidam nomine Tolomeus, filius Abobi, qui fuit constitutus dux in campo Iericho, et habebat 
argentum et aurum multum. Erat enim gener Symonis, summi sacerdotis. Et exaltatum est cor eius, 
et volebat obtinere regionem, et cogitabat dolum adversus Symonem socerum suum, et filios eius 
ut tolleret eos. Simon autem, perambulans civitates que erant in regione Iudee, et solicitudinem 
gerens earum, descendit in Ierico ipse et duo filii eius, Mathias et ludas. Et suscepit eos Tholomeus 
filius Abobi cum dolo, et fecit eis convivium magnum, et abscondit illic viros. Et cum inebriatus esset 
Symon et filii eius, surrexit Tholomeus cum suis et sumpserunt arma sua, et intraverunt in convivium, 
et occiderunt eum et duos filios eius, et quosdam pueros eius. Et fecit deceptionem magnam in 
Israel, et reddidit mala pro bonis. 

Fuit et alius Tholomeus, rex Egypti, de quo habetur in eodem libro Machabeorum, XI capitulo, 
quod ipse dedit filiam suam Cleopatram in uxorem Alexandro regi Syrie; qua parentela peracta, 
congregavit Tholomeus exercitum sicut arenam maris et naves multas. Et querebat obtinere regnum 
Alexandri dolo, et addere illud regno suo. Et intravit Syriam verbis pacificis, et aperiebant ei civitates, 
et occurrebant ei, quia mandaverat rex Alexander exire obviam ei, eo quod socer suus esset. Cum 
autem intraret Tholomeus in civitates, ponebat custodias militum in civitatibus singulis. Postquam 
vero multas civitates Asye tali dolo obtinuisset, cogitabat in generum consilia mala. Sed et 
Cleopatram abstulit sibi, et dedit eam in uxorem Demetrio, et intravit Anthiochiam civitatem 
Alexandri. Quod audiens Alexander, venit contra eum in bello; sed Tholomeus fugavit eum. Et fugit 
Alexander in Arabiam, ut ibi protegeretur. Rex autem Arabie abstulit caput Alexandri et misit illud 
Tholomeo. Tunc exaltatus est Tholomeus, et imposuit duo diademata capiti suo, ut regnaret super 
duo regna, scilicet Egypti et Asie. Et mortuus est die tertia. 

Ab istis itaque duobus Tholomeis nefandis tertia pars Cociti merito appellatur, quia isti duo 
dolosis ingeniis amicitias contraxerunt, et insuper parentele copulas addiderunt; et hoc ut melius 
possent, primus in socerum, secundus in generum, dolosas et fraudulentas nequitias operari. Potest 
etiam ista pars Cociti a quodam alio Tholomeo, filio suprascripti secundi Tholomei et fratre Cleopatre, 
nominari. Nam iste tertius Tholomeus, dum esset obses Rome, magna fuit a Pompeio tutela nutritus; 
et dum esset adultus, corona sui paterni regni fuit ab ipso egiptiaca coronatus, et sic in regnum 
transmissus. Ad quem Tholomeum, tanquam ad filium et amicum, post bellum Pharsalicum confugit 
ipse Pompeius. Quem ut Tholomeus Nilum intrasse cognovit, statim baronum suorum consilium 
convocavit, petens ab eis utrum Pompe[i]um fugatum et debellatum a Cesare deberet expellere vel 
tenere. Tunc unus miles Egypti, nomine Fotinus, dedit consilium Tholomeo ut non haberet respectum 
nec ad virtutes Pompei, nec ad humanitates ab ipso receptas, et neque ius et fas, seu fidem, erga 
eum audeat observare. Unde Lucanus in VIII de isto nefando consilio inquit: 

Ausus est Pompeium leto damnare Fotinus 
«Ius et fas multos faciunt, Tholomee, nocentes». 



381 


Quasi dicat: O Tholomee, si secundum ius divinum et 
fas humanum humaniter receperis istum, eris nocens 
Cesari. Et sequitur: 


«Dat penas laudata fides cum sustinet», inquit. 


«Quos fortuna premit, fatis accede deisque, 


Et cole felices, miseros fuge». 


Quasi dicat: O Tholomee, si fidem Pompe[i]o quam 
sibi teneris servare volueris, laudaberis inde, sed 
Cesar veniet et dabit tibi penam. Et ideo quos fortuna 
premit, sustinere noli. Sed accede ad fata, et quos fata 
deique exaltant, cole; quos vero deprimunt, fuge, quia 
nulla fides unquam miseros elegit amicos. Tunc omnes 
Fotini consilio assenserunt, et deliberato consilio, ab 
ipso fuit rege nefario ordinatum atque sancitum, ut 
statim quod Pompeius applicaret ad terram, capite 
privaretur. Hic exclamat Lucanus contra Tholomeum, 
libro ut supra: 


Nescis, puer improbe, nescis 


Quo tua sit fortuna loco: iam i ure sine ullo 


Nili sceptra tenes; cecidit civilibus armis 


Qui tibi regna dedit. 


Quasi dicat: Non fuit ab hostibus debellatus, quia semper et ubique vincebat in mundo, sed pietate 
et dulcedine patrie sue ductus, se ipsum debellare permisit. 

De nequitia istius Tholomei habes supra, secundo circulo, cantu V. Pompeius vero, intrans 
Nilum, invenit satellites Tholomei ad scelus nefarium perpetrandum. Ipse autem, ut vidit cominus 
enses nudos, sicut ait Lucanus: 

Involvit vultus atque, indignatus apertum 
Fortune prebere, caput; tunc iumina pressit 
Continuitque animam, ne quas effundere voces 
Vellet, et eternam fletu corrumpere famam. 

Tunc unus ex satellitibus qui vocabatur Achillas, funesto mucrone primo Pompei latere 
perforavit, et postea illud venerabile caput, quod tribus fuerat coronis triumphalibus coronatum, 
crudeli cede mactatum a Tholomeo cum anulo ipsius Pompei portavit. Quidam autem miles Pompei, 
nomine Codrus, corpus sine capite in ripa Nili paupere rogo cremavit, et cineres sepeliens locum 
modico saxo signavit, dicens: «Hic situs est Magnus». Placet hoc, Fortuna, sepulcrum. 

Tholomeus vero Pompei caput, ne putresceret, aromatibus condi mandavit et illud Cesari 
reservavit. Cesar autem, ut Emathia satiatus cede recessit, cetera pondera curarum proiecit ad 
terram, intentus solummodo insequi vestigia Pompeiana. Et cum intraret Egyptum, nesciens aliquid 
de morte Pompei, venit sibi obviam, a rege transmissus, crudelis satelles, gestans in manibus dira 
dona, caput scilicet Magni Pompei, egyptiaco velamine coopertum, et anulum quem solitus erat in 
manu gestare, et ait ad Cesarem, iuxta Lucanum, libro VIIII: 

«Terrarum domitor, romane maxime gentis, 

Rex tibi pelleus terre pelagique labores 

Donat». 


Et hoc dicto, caput discooperuit. Quod cum Cesar illud 
vidisset, licet letitiam haberet in corde, tristitiam 
tamen ostendit in vultu. Lucanus, libro ut supra: 


Lacrimas non sponte cadentes 


Effudit gemitusque expressit pectore leto. 


Et ait ad milites Tholomei: «Vos autem condite busto 
tanti caput ducis, cineresque in litore fusos colligite, 
atque sparsis date manibus urnam. Sentiat adventum 
soceri, vocesque mei audiat lacrimantis». Cato vero, 
audita morte Pompei, ait ut scribit Lucanus, ut supra: 


O felix cui summa dies fuit obvia victo, 


Et cui querendos Pharium scelus obtulit enses. 


Forsitan in soceri potuisset vivere regno. 


Glosa: sed non sine pudore. Sequitur: 


Scire mori, sors prima viris, sed proxima cogi. 


Et michi, si fatis aliena in rura venimus, 


Fac talem, fortuna, Iubam; non deprecor hosti 


Servari, dum me servet cervice recisa. 


Ab istis itaque Tholomeis, qui amicitias et novas parentelas dolosis proditionibus violarunt, 
tertia pars Cociti, in qua eorum similes puniuntur, iuste et merito appellatur. In qua quidem parte 
et loco ponit autor tres maximos proditores: unum Romandiolum et duos Ianuenses, quorum duo 
vivebant quando autor istam condidit comediam. De primo poetice sic pertractat: Dicit enim quod 
dum appropinquaret ad centrum, ambulans per Tholomeam, sentiit aliquantulum venti, et ait ad 
Virgilium: «Istum ventum quis movet? non est huc inferius omnis vapor extinctus?» Sentiens enim 
autor ventum in centro terre, miratus est; et hoc quia, per suam soliditatem et compactam naturam, 
ventum creare non potest. In cavernis autem ipsius terre bene generatur ventus, scilicet in hunc 
modum, secundum Bedam: Aer enim labilis est nature, et ideo subintrat cavernas terre et exit. Cum 
autem una pars nititur exire et alia subintrare, fit conflictus inter aerem intrantem et aerem 
exeuntem; et ex tali conflictu ventus taliter generatur. Et ideo insule Eolie dicuntur regiones esse 
ventorum, quia sunt totaliter cavernose. Centrum vero terre, quia ibi est terra solida et compacta 
et ab aere multum distans, ventum, nisi fictione poetica, habere non potest. Fingit autem hic autor 

Luciferum in centro terre infixum, oculis lacrimantem, tres peccatores dentibus corrodentem, et 
motu suarum alarum ad penam proditorum Cociti glaciem congelantem. Ex tali igitur motu alarum 
ventus ibidem sentitur. 


vv. 106-108 

Unde poeta ait ad poetam: 

«Avaccio sarai dove 

di cid ti fara focchio Ia risposta, 

vegendo Ia cagion che 'I fiato piove». 

Et hoc dicto unus ex proditoribus ibi fixis clamavit ad eos ea que habentur in textu. Iste itaque 
fuit quidam miles de fratribus Gaudentibus de provincia Romandiole, frater scilicet Alberigus, qui 
quandam parentelam cum quibusdam suis civibus dolose contraxit. Qua parentela contracta, post 
longum tempus omnes de illa prosapia ad convivium invitavit; quos omnes, tam parvos quam 
magnos, postquam fuerunt cibo vinoque repleti, occidi per suos satellites taliter ordinavit. Postquam 
enim cuncta essent fercula iam comesta, frater Alberigus servitoribus ait: «Veniant fructus». Ad 
quam vocem satellites armati, nudis ensibus, in convivium intraverunt et omnes, sicut ille proditor 
per longum ante tempus premeditaverat, occiderunt. 


vv. 118-120 


Ideo ipse proditor ait autori, ut habetur in textu: 

«I' son frat'Alberigo; 

i' son quelli de' frutti dei mal orto, 

che qui riprendo dattero per figo». 

Hoc dicit ad insinuandum maximam penam quam sustinet in inferno, quia pro ficu recipit dactilum. 
Quasi dicat: Ego dedi amicis et novis consanguineis meis, quos occidi mandavi, dulces ficus respectu 
pene qua in hac glacie iuste meritoque tormentor. Quia, quantum dactilus excedit ficum, tantum 
pena mea excedit illam quam proditorie intuli in illos quos occidi mandavi. Audiens autem Dantes 
quod iste qui sibi loquebatur erat frater Alberigus, quem vivum esse sciebat, ait admirative ad eum : 
«Es tunc adhuc mortuus?» Et ille: «Qualiter», inquit, «corpus meum stet in mundo superius, nullam 
scientiam porto. Tamen unum tibi dico, quod statim quod anima talem proditionem ordinat qualem 
ordinavi ego, contrahere scilicet amicitias ac etiam parentelas ut sic in confidentes posset inferre 
mortem, corpus suum ab uno demone aufertur, qui illud tanto tempore gubernat et regit quanto illa 
misera anima cum suo corpore habitare debebat. 

vv. 124-126 


Ideo ait in textu: 

Cotal vantagio ha questa Tolomea, 
che spesse volte /'anima ci cade 
innanzi c'Antropos mossa le dea. 

Antropos est unum ex tribus Fatis, que pagani cursui et statui humane vite a diis esse data 
dicebant. Nam statum et cursum humanum a tribus Fatis ordinatum esse credebant. Et dicitur 
primum Fatum Cloto, secundum Lachesis, tertium vero Antropos. Cloto ponebatur ab ipsis super 
generationem humanam; Lachesis super vitam; Antropos vero super mortem. Unde ad modum 
trium dominarum antiquitus pingebantur. Prima colum portabat; secunda nebat; sed tertia occabat. 
Unde versus: Cloto colum baiulat, Lachesis attrahit, Antropos occat. Prima habet producere de non 
esse ad esse. Ideo Cloto interpretatur <evocatio>, quia habet evocare id quod non erat, sicut in 
generatione apparet, in qua fetus producitur, qui non erat. Secunda habet protrahere de tempore 
ad tempus, sicut de infantia ad pueritiam, de pueritia ad adolescentiam, de adolescentia ad 
iuventutem, et de iuventute ad senectutem. Ideo Lachesis interpretatur <protractio>, quia vitam 
protrahit et extendit. Tertia habet vitam per mortem finire; ideo Antropos interpretatur <sine 
conversione>, quia post mortem homo non redit ad prima. 

Facta mentione de fratre Alberigo, autor ad Brancam de Auria et suum consortem pariter se 
extendit, ponens ipsius animam pro peccato proditionis in Cocito puniri et suum corpus in mundo 
ab uno demone gubernari. Cuius proditionis ystoria ista est: Branca enim de Auria, natione Ianuensis, 
per XIIII annos quandam proditionem mente concepit antequam illam operibus propalaret. In regno 
nempe Sardinee erat unus prepotens homo qui dicebatur Micheri Zancari, de quo habetur supra 
cantu XXII, malabulgia Va. Cum isto itaque Sardo Branca de Auria et unus suus consors dolose 
amicitiam contraxerunt, et insuper ei sororem dicti Branche in uxorem ipsi dederunt. Qua amicitia 

et parentela contracta, isti duo de Auria dictum Sardum, ut suum possiderent dominium, in quodam 
convivio occiderunt. 

Sed circa istam partem, ista poetica narratio seu fictio, quam de descensu animarum in hanc 
partem Tholomee ante mortem corporum poetice ista fingit autor, videtur inconveniens et absurda, 
quod homo scilicet damnatus quam diu vivit esse dicatur, cum beatus Augustinus in libro De Verbis 
Domini dicat quod de nullo desperandum est quam diu patientia Dei ad penitentiam ipsum expectat. 
Sed Deus expectat hominem usque ad mortem. Et glosa super illud Psalmi, qui sanat omnes 
infirmitates tuas, dicit quod omnipotenti medico nullus insanabilis langor occurrit. Sed beatus 
Thomas de Aquino, in secunda serie, questione XHIIa, verbis Agostini respondet dicens quod de 
nemine disperandum est in hac vita, considerata omnipotentia et misericordia Dei. Sed considerata 
conditione peccati, dicuntur aliqui filii diffidentie, ut habetur Ad Ephesios, secundo. Boetius autem 
in libro De Consolatione, glose super Psalmum, respondere videtur: «Si opera», inquit, «medicantis 
expectas, oportet ut vulnus detegas». Sed quia obstinati nec Dei misericordiam attendunt, nec 
medico vulnus ostendunt, ideo ante mortem iam damnati non immerito esse dicuntur. Unde 
peccatum obstinationis est una sex speciarum peccati in Spiritum Sanctum, sicut ponit Magister, XL 
distinctione secundi libri Sententiarum. Species autem peccati in Spiritum Sanctum sunt iste: 
Desperatio, Presumptio, Impenitentia, Obstinatio, Impugnatio agnite veritatis, et Invidentia superne 
gratie. Cum itaque isti proditores ex eorum operibus obstinati in malo esse videantur, merito statim 
quod tales proditiones ordinant, damnati finguntur. Nam sicut homo sanctus et bonus, cum ad 
summum culmen perfecte vite pervenerit, a terrenis dicitur elevatus et in Deum totaliter 
transformatus, unde licet sit in terra, tamen in celum dicitur habitare; ut Apostolus, qui dicebat 
nostra conversatio in celis est; ita homo malus et nequam, dum in profundum malorum venerit et 
Dei misericordiam contemnit, potest dici, licet sit in mundo, in inferno dannatus et in dyabolum 
quodammodo transformatus. Et sicut opera boni viri non humana sed divina esse censentur, sicut 
exemplum ponit beatus Bernardus de ferro ignito, quod totum transit de ferro in ignem, ita opera 
malorum hominum, et maxime proditorum, possunt dici opera non virorum, immo demonum. Unde, 
sicut Apostolus dicebat: Vivo ego, iam non ego; vivit vero in me Christus; ita homo obstinatus in 
malo potest dicere: «Vivo ego, iam non ego; vivit vero in me demon». Isto itaque modo ponit Dantes 
quod anime talium proditorum in dyabolum transformate, ante mortem suorum corporum, sint 
damnate. Nam mala conscientia, dum in malo est totaliter obstinata, est quasi sepulcrum anime iam 
damnate; et quia eius opera sunt omnino diabolica, ideo tale corpus a demone dicitur gubernari; 
quia licet ibi sit anima, tamen per obstinationem in penis dicitur cruciari, et per desperationem 
quicquid suggererit dyabolus non desinit operari. Et hoc manifeste apparet in morte talium qui de 
peccatis suis conpungi et ad Deum converti non possunt, sicut patet in isto Branca de Auria, qui in 
obstinatione et desperatione ultimum clausit diem. Nam cum sui nepotes et alia sua familia sibi 
dicerent: «Domine, ecce tu moreris; que iura possumus nos ostendere de castris, terris, et villis, 
quas tu usque hodie possidisti et nobis post tuam mortem possidenda relinquis?» Quibus ille: 
«Videte», inquit, «cartas et instrumenta in quibus sunt iura mea, cum quibus possedo et tenui ea 
que vobis possidenda relinquo». Et elevata manu, ostendit eis ensem, qui ad caput lecti in camera 
dependebat. Et subiunxit: «Vos autem, exemplo mei, utamini iure isto. Si quis autem petierit vobis 
cartas, ostendite eis ensem, et sic tenebitis que vobis tenenda dimitto». 

Cetera vero que sunt in textu sunt satis clara et aperta. Et sic finitur tertia pars Cociti, que 
dicitur Tholomea. 

In isto cantu continentur unum vaticinium, due comparationes, et duo notabilia. 


[Vaticinium] 
vv. 22-24 


VATICINIUM. 


Breve pertugio dentro da Ia Muda, 

Ia qua I per me a il titol de Ia fame, 
et che convien aneor c'altrui si chiuda, 

Hic vaticinatur comes Ugolinus autori dicens quod illa turris, que causa sue mortis titulum 
habet famis, quia vocata est postea <turris famis>, oportet quod adhuc alteri recludatur. Et re vera 
istud vaticinium iam videmus ex parte impletum. Nam reclusi fuerunt ibi omnes nobiles et magnates 
qui capti fuerunt in bello Montis Catini, ex quibus multi in ea turri mortui sunt; et specialiter 
Bolgaruccius, comes de Marciana. Postea, tempore Henrici Septimi serenissimi, Romanorum 
imperatoris, ex sententia dicti principis fuit in ea reclusus unus ex ducibus Austrie, qui scilicet 
predecessorum suum Rodulfum, videlicet regem Romanorum, gladio interfecerat; et in ea ultimum 
clausit diem. Utrum autem ex vindicta illius famis quam passus est ipse comes cum suis, in ea turri 

debeat aliquis recludi et fame similiter cruciari, nescimus. Cum autem illud tempus venerit, si venerit, 
videbitur vaticinium clarius adimpletum. 


[Comparationes] 
vv. 97-99 


PRIMA COMPARATIO. 


che le lagrime prime fanno groppo, 
et si come visiere di crista Ilo, 
rompen sotto 'I cillio tutto coppo. 
Lictera plana est. 

vv. 100-102 


SECUNDA COMPARATIO. 


Et avvegna che, si come d'un callo, 
per Ia freddura ciascun sentimento 
cessafavesse dei mi' viso stallo, 
Lictera plana est. 

[Notabilia] 

vv. 40-42 


PRIMUM NOTABILE. 


Ben se' crudel, se tu gia non ti duoli 
pensando quel che 'I mi' cor s'annuntiava; 
et se non plangi, di che pianger soli? 

Quia homo est naturaliter compassibilis, ideo compati debet miseriis iniuste et inique inflictis. Et si 
ipsius non compatitur, non habet animum bene ordinatum. Nam secundum Tullium, proprium est 
animi bene dispositi gaudere bonis rebus et dolere contrariis. 

vv. 148-150 


SECUNDUM NOTABILE. 


et cortesia fu lui esser villano. 

In hoc notabili admonemur quod curialitas et humanitas omnibus exhibenda non est. Nam, 
quia frater Alberigus fuit crudelis erga suos consanguineos et amicos, ideo autor sibi humanitatem 
quam petebat noluit exhibere. Crudelibus enim et obstinatis in malo, compati de eorum miseriis non 
debemus, nec in eis in aliquo subvenire, imo facere eis contrarium, curialitas est et virtus. Ideo 
ait: cortesia fu lui esser villano. Et vulgare proverbium ait: «Chi fa honore al villano fa onta a Dio». 

Et sic patet XXXIII cantus prime cantice Comedie. 


XXXIV 

INCIPIT XXXIIII CANTUS ET ULTIMUS PRIME CANTICE COMEDIE. 


In isto XXXIIII cantu autor tractat de quarta parte Cociti, que dicitur Iudeca, in qua ponit Luciferum, 
in cuius circuitu ponit illos proditores qui suos beneficos dominos prodiderunt. Et in tribus oribus 
ipsius Luciferi ponit tres summos istius nequitie patratores, videlicet ludam Scarioth, qui prodidit 
Christum, Filium Dei summi, Brutum et Cassium, qui prodiderunt Iulium Cesarem, primum et 
summum monarcham romanum. Incipit autem ista quarta pars Cociti ibi: 



Gia era, et con paura 'I metto in metro , 
Ia do ve 1'ombre tutte eran coverte, 
et trasparen come festuca in vetro; 


386 


et finit ibi: 


qua I 'e quel punto ch'i' avea passato. 


Et sic finitur nonus et ultimus circulus inferni. 

DEDUCTIO TEXTUS DE VULGARI IN LATINUM. 


vv. 1-69 

«Vexilla regis inferni prodeunt», ait Virgilius ad autorem. Ideo ante te respice si tu illum regem sive 
vexilla discernere potes. Et facit hic autor quandam comparationem nubis vespertine, dicens quod 
quemadmodum cum una nebula grossa spirat, illo tempore scilicet, seu hora, qua emisperium 
nostrum nocturnis tenebris incipit denigrari, videtur a longe unum molendinum quod a vento giratur, 
tale sibi fuit visum edificium tunc videre. Sed propter ventum quod ab illo tali edificio tunc spirabat, 
restrinxit se post ducem suum, quia nequaquam ibi alius murus erat. Facta comparatione, ad 
narrandum conditionem animarum ibi existentium sic procedit: Iam enim eram in loco, et cum 
timore id quod vidi pono in metro, ubi omnes umbre, idest anime, erant in glacie cooperte, et 
transparebant velut festuca in vitro. Quedam autem ex ipsis animabus iacent, quedam stant erecte, 
alie cum capite sursum, et alie cum capite deorsum; quedam vero capita ad pedes velut arcus 
inclinata convertunt. Quando autem tantum per illam glaciem ambulavimus quod meo magistro 
placuit michi ostendere creaturam que habuit pulcerrimam similitudinem, ad me se convertit et ait: 
«Ecce Ditis, et ecce locus ubi convenit quod fortitudine munias te metipsum». Quomodo autem ego 
devenerim gelidus tunc et raucus, noli petere, lector, quia illud non scribo, quia omnis loquela ad 
hoc deficeret enarrandum. Ego enim non obii, neque remansi vivus. Cogita admodo per te ipsum, si 
aliquantulum ingenii habes, qualis ego deveni, uno et alio sic privatus. Imperator autem dolorosi 
regni a medietate pectoris exibat extra glaciem, et plus quam unus gigas, ego tibi promitto, quia 
gygantes non movent brachia sicut iste. Vide admodo quantum debet esse totum id quod sic facte 
conveniat faciei. Si ipse fuit ita pulcer sicut modo est deformis, bene debet ab eo procedere omnis 
luctus. O quantum fuit michi visum mirabile, quando vidi in eo tres facies: unam ante, et illa erat 
rubea; alie erant due que coniungebantur cum ista, super medium cuiuslibet spatule, et in unum 
conveniebant ad sinciput. Dextra autem facies erat inter albam et croceam; sinistra vero erat illius 
coloris quales sunt illi qui veniunt de montibus de quibus Nilus ad yma descendit. Et sub qualibet 
istarum facierum stabant due magne ale, quantum convenit tante avi. Vela maris nunquam vidi ego 
talia. Non autem habebant pennas, dicte ale, sed admodum vespertilionis erant facte, quas movendo 
tres venti movebantur ab ipso, a quibus ventis congelatur Cocitus. Cum sex oculis plangebat, et per 
tria menta descendebat ad pectus sanguinolenta saliva. In quolibet autem ore unum peccatorem 
frangebat cum dentibus, ad modum maciulle, ita quod tres insimul faciebat esse dolentes. Illi autem 
peccatori qui est in ore anteriori, mordere erat nichil respectu lacerationis, quia aliquando dorsum 
remanebat pelle privata. «Illa anima que habebat maiorem penam», dixit magister, «est ludas 
Scarioth, qui caput habet interius et extra crura movet. Aliorum autem duorum, qui habent caput 
extra, ille qui pendet a nigro ore est Brutus. Vide quomodo male torquetur et non facit verbum. Alius 
autem est Cassius, qui videtur ita membrutus. Sed nox surgit et admodo est recedendum, quia 
omnia vidimus. 

vv. 70-93 

Visa quarta parte Cociti, dicit autor hic modum quem tenuit suus dux exeundo de inferno. Quomodo, 
inquit, sibi placuit, collum brachiis sibi vinxi et ipse loco et tempore quo ale Luciferi erant aperte, 
satis pilosis lateribus se adhesit. Postea de vellere in vellus descendit ad anchas. Quando vero fuit 
ibi, cum labore et anxietate revolvit caput ad illam partem in qua habebat plantas, et sic revolutus, 
cepit per coxas et tybias arripiendo pilos ascendere, ita quod in infernum adhuc reverti credebam. 
Et ait michi magister, anelando velut homo lassus: «Tene te bene, quia per tales scalas convenit a 
tanto discedere malo». Postea exivit per unum foramen unius saxi, et posuit me ad sedendum super 
oram illius saxi. Ego elevavi oculos et credidi videre Luciferum sicut ipsum dimiseram, et vidi ipsum 
crura tenere superius. Et si ego attonitus tunc deveni, gens grossa cogitet, que non videt qualis est 

ille punctus quem ego dimiseram. Et hic finitur quarta et ultima pars Cociti, et per consequens nonus 
et ultimus circulus inferni. 

vv. 94-139 

Post hec ait Virgilius ad autorem: «Erige te in pedes. Via est longa et iter iniquum, et iam sol ad 
mediam tertiam redit». Non enim erat, ait autor, caminata palatii locus ubi eramus, sed naturalis 
burella, que habebat malum solum et luminis indigentiam. Et hic movet autor triplicem questionem. 
Prima est ista: «Magister mi, antequam de abyssu me evellam, ad extrahendum me de uno errore 
loquere michi queso. Ubi est glacies?» Secunda est ista: «Et iste - subaudi Lucifer - quomodo est 
contrario ita fixus?» Tertia vero est ista: «Et quomodo in tam modica hora a sero ad mane fecit sol 
tam velociter cursum suum?» Cui Virgilius: «Tu ymaginaris esse adhuc ultra centrum, ubi ego me 
applicui ad pilum vermis rei qui perforat mundum. Ultra centrum nempe fuisti tantum quantum ego 
descendi. Quando vero ego me volvi, tu transisti punctum ad quem ex omni parte pondera cuncta 
fluunt. Et es modo sub illo emisperio quod est oppositum illi quod mundi operit partem siccam, et 
sub cuius culmine fuit consumptus ille homo qui natus fuit et vixit sine crimine. Tu habes pedes 
super modicam speram que facit aliam faciem de Iudeca». Et sic est ad primam questionem facta 
responsio: hic est mane quando ibi est sero. Et sic patet responsio ad secundam: et iste qui fecit 
nobis scalas cum pilo infixus est adhuc sicut primitus ipse erat. Ex ista enim parte cecidit de celo. 
Et terra, que prius ex ista parte se ostendit, timore sui de mari velamen sibi fecit, et venit ad 
emisperium vestrum, et forte, ut fugeret eum, dimisit hic locum vacuum illa que apparet hac, et 
superius recurrit. Locus est ibi inferius, a Belzebub remotus tantum quantum tumba descenditur, 
qui non visu sed sono est notus, unius, scilicet, aqueole que ibi descendit per foramen unius saxi, 
quod corrosit cum cursu quem ipsa volvit postquam pendet. Dux itaque et ego per illud iter 
absconsum intravimus ad revertendum in clarum mundum, et sine cura aliqua habendi aliquam 
requiem ascendimus, ipse primus et ego secundus, tantum quod ego vidi de pulcris rebus quas 
portat celum per unum rotundum foramen. Et inde exivimus ad revidendum stellas. Ideo ait in textu: 
Et quindi uscimmo a riveder le stelle. 

EXPOSITIO LICTERE. 


vv. 1-3 


«Vexilla regis prodeunt inferni 
verso di noi; pero dinanzi mira», 
disse 'I maestro mi', «se tu 'I discerni». 

Istorum trium richtimorum, primus extractus est de hymno dominice passionis, qui sic incipit: 
«Vexilla regis prodeunt, fulget crucis misterium, etc.». Si queratur vero quare Dantes tale initium 
dedit isti ultimo cantui infernali? Est sciendum quod hoc fecit ad terrendum Luciferum. Lucifer enim, 
ut dicunt sancti, stetit in brachio crucis Christi, quando ipse Christus, pro salute nostra, pendebat in 
cruce. Et dum credidit capere Christum, captus est a Christo. Fuit enim Christus, in capiendo 
Luciferum, magna prudentia usus. Lucifer enim in arbore pomi vetiti posuit musipulam cum qua 
cepit totum genus humanum; quia illa hora qua Adam et Eva de pomo vetito manducarunt, totum 
genus humanum fuit diabolo subiugatum. Filius autem Dei, volens istum lupum infernalem capere, 
in ligno crucis, ut ait Augustinus, carnem et sanguinem suum posuit; sub qua carne et sanguine 
divinitatem abscondit. Dyabolus autem, volens escam carnis et sanguinis capere, ab hamo divinitatis 
fuit captus et perpetuo religatus. Itaque sicut ipse per pomum arboris vetiti cepit hominem, ita per 
pomum arboris crucis captus est ab homine deo. Unde cantat Ecclesia in officio dominice passionis: 
De parentis prothoplaustri fraude facta condolens, quando pomi noxialis morte morsu corruit, ipse 
lignum tunc notavit, damna ligni ut solveret. Floc opus nostre salutis ordo depoposcerat, multiformis 
proditoris ars ut artem falleret, et medelam ferret inde hostis unde leserat. Virgilius igitur, ad 
terrendum dyabolum statim quod appropinquavit, ad eum ait: «Vexilla regis prodeunt inferni», ex 
hoc improperans ipsi diabolo, et sibi reducens ad memoriam illa gloriosa vexilla crucis a quibus ipse 
fuit a Christo triumphaliter debellatus, et in profundo inferni usque ad diem iudicii religatus. Nam, 
ut dicunt sancti, semper quando diabolus videt crucem, vel quando ipsam audit nominari, mirabili 
terrore terretur, recolens qualiter Christus ipsum cum illo vexillo prostravit. Ideo Virgilius, videns 
diabolum, ait ad Dantem: «Vexilla regis inferni prodeunt», quasi dicat: Vide vexilla regis inferni, in 
quo loco posita sunt, ex quo a vexillis crucis Christi debellata atque prostrata fuerunt. 


vv. 4-9 


Come quand'una grossa nebia spira, 
e quando l'emisperio nostro annotta, 
par da Iungi un molin che 'I vento gira, 



388 


veder mi parve un tal dificio allotta ; 

Hic inducit autor unam comparationem, ad designandum modum per quem in illis tenebris 
vidit Luciferum. Comparatio autem talis est: Aliquando accidit quod ex vapore terrestri surgit nebula 
iuxta crepusculum, cum nostrum, scilicet, emisperium incipit obscurari; que cum agitatur vel 
movetur, videtur a longe molendinum quod a vento giratur. Tale nanque editicium Lucifer videbatur, 
et propter magnitudinem et propter multas et magnas alas quas habet. Quid autem est emisperium, 
et quot sint emisperia, iam superius est expressum. 


vv. 10-12 

Gia era, et con paura 'I metto in metro, 

Ia do ve l'ombre tutte eran coverte, 
et trasparen come festuca in vetro. 

In ista parte tractat autor de ultima parte Cociti, in qua puniuntur illi proditores qui contra 
suos beneficos dominos et amicos dolose aliquid machinantur. Que quidem pars Iudeca vocatur, 
denominata quidem ab illo Iuda Scarioth, qui in suum Deum Dominum et amicum omnia proditionum 
fuit genera operatus. Nam primo, operatus est in eum primam proditionem, que punitur in Cayna, 
quia tradidit carnem et sanguinem suum, inquantum ipse Iudeus tradidit Christum, qui secundum 
carnem erat de tribu Iuda. Secundo, operatus est in eum proditionem que punitur in Anthenora, 
quia dispersit societatem et collegium apostolicum, de quo ipse erat, dum caput tanti collegii in 
manus prodidit Iudeorum. Tertio, operatus est in eum proditionem que punitur in Tholomea, dum 
amicum suum osculo tradidit. Unde Christus dixit ei: «Osculo tradis filium hominis». Quarto, 
operatus est in eum proditionem que punitur in infimo loco inferni; illorum, scilicet, proditorum qui 
tradunt suos dominos reverendos: et ipse tradidit Magistrum suum, Dominum suum, et Deum suum, 
ludas re vera fuit receptaculum et habitatio diaboli; unde beatus Iohannes in Evangelio suo dicit 
quod diabolus intravit in cor lude, ibi: Et cum diabolus iam misisset in cor, ut traderet eum ludas, 
Symonis Scariothis. Peccavit autem ludas tradendo Christum tripliciter: primo, quia peccavit in se 
ipsum, quia se totum dedit diabolo, in quantum proditionem corde concepit, ut patet in autoritate 
premissa; quia recepit dyabolum in corde, ut traderat Christum. Ore ordinavit, Mathei XXVI: Quid 
vultis michi dare, et ego eum vobis tradam? Psalmista: Os peccatoris et dolosi super me apertum 
est. Hec autoritas proprie fuit prophetata de Iuda. Opere complevit: Mathei XXVII: Quemcunque 
osculatus fuero, ipse est; tenete eum. Et sicut dixit, osculatus est eum. Et sic patet quod ludas, dum 
dedit se totum dyabolo, corde, ore, et opere peccavit in se ipsum. 

Secundo peccavit in Deum, quia fuit proditor Domini sui. Unde dicit evangelista quod tradidit 
eum. Sed quem eu[m]? Eum scilicet a quo fuerat electus: Iohannis VI: Ego elegi vos de mundo. 
Item eum a quo fuerat multum dilectus; unde vocat eum amicum. Mathei vigesimo septimo: Amice, 
ad quid venisti? Iob XVI: Quem maxime diligebam, adversatus est me. Item a quo fuerat spiritualiter 
et temporaliter nutritus; Psalmista: Homo pacis mee, qui edebat panes meos, magnificavit super 
me supplantationem. Iohannis XIII: Qui manducat panem meum, levabit contra me calcaneum 
suum. Et sic patet quomodo peccavit in Deum. 

Tertio peccavit in proximum, quia dissipavit collegium apostolicum. Dissipavit enim illud 
tripliciter: primo per cupiditatem, quia fur erat et loculos habens, ea que mittebantur portabat, ut 
habetur Iohannis XII; secundo per persecutionem, quia mortem apostolorum moliebatur: Mathei 
XXI: Percutiam pastorem, et dispergentur oves gregis; tertio per desperationem, quia laqueo se 
suspendit, ut habetur Mathei XXVII. Et sic sua morte diminutus est numerus duodenarius. De 
nequitia istius potest intelligi illud verbum Amos prophete: Super tribus sceleribus Iuda et super 
quartum non convertam eum. Tria fuerunt scelera lude: quia diabolo se dedit, Dominum suum 
prodidit, et apostolos dissipavit. Et quartum, quia de his tribus desperans, laqueo se suspendit. Ab 
ipso itaque ultima et profundior pars inferni denominatur. Unde superius, nono cantu, ait Virgilius 
ad autorem, ubi loquitur de Erictone: 

Di poco era di me Ia carne nuda, 
ch'ella mi fec’entrar dentr'a quel muro, 
per trarn'un spirto dei cerchio di Giuda. 

Quell'e 'I piu basso loco e 'I piu oscuro, 
e 'I piu lontan dal ciet che tutto gira, 
etc. 

Ponuntur ita que ab autore proditores dominorum in infimiori et bassiori loco totius inferni, in 
circuitu scilicet ipsius Luciferi, qui est infixus in centro terre; quia quanto magis peccaverunt, tanto 
magis a celo elongantur, et in infimis retruduntur, in glacie scilicet congelata. Ideo ait autor in textu: 
Gia era, et con paura 'I metto in metro, 

Ia dove 1'ombre tutte eran coverte, 
et trasparean come festuca in vetro. 

Ubi nota quod licet omnes proditores in Cociti glacie puniantur, tamen in ea diversimode stant 
infixi. Nam illi qui habitant in Cayna stant in superficie glaciei: vultibus, pectoribus, et ventribus 

congelati. Illi vero qui in Anthenora sunt, usque ad caput in illa glacie stant infixi. Illi autem qui sunt 
in Tholomea, stant resupini iacentes. Isti vero ultimi, qui in circuitu Luciferi puniuntur, alii iacent a 
glacie undique cooperti; alii stant cum capite inferius infixi; alii capitibus elevati, alii vero habent ad 
pedes capita revoluta. 


vv. 13-15 


Unde sequitur in textu: 

Altre stanno a giacer; altre stann’erte, 
quella coi capo et quella co' le piante; 
altra, com'arco, il volto a' piedi inverte. 

Et sic patet quomodo isti, elongati a celo, frigore intolerabili cruciantur. Et circa istam 
particulam, nota quod omnes pene que in isto inferno poetice designantur, aut procedunt a frigore, 
aut a calore, aut ab utroque; et in hoc autor a Divina Pagina non recedit. Nam Christus in Evangelio, 
ubi loquitur de penis inferni, ait: Ibi erit fletus et stridor dentium. Glosa: Fletus causatur ex fumo 
qui ab igne procedit; stridor vero dentium causatur a frigore. Et beatus Iob, ubi loquitur de animabus 
damnatis ait: Transibunt ab aquis nivium ad calorem nimium. Istis itaque duabus penis autor cruciari 
dicit animas damnatorum; quod sic patet: nam in secundo circulo, cantu quinto, ubi puniuntur 
luxuriosi, ponit buffaram que animas movet, agitat, et impellit. Sed quia talis ventus est frigidus, 
ideo habent frigus; et quia ex motu generatur calor, ideo a frigore transeunt ad calorem. In tertio 
circulo, cantu sexto, ubi puniuntur gulosi, ponit pluviam, grandinem, atque nivem; sed ista pena 
tota est frigida. In quarto circulo, cantu septimo, ubi puniuntur prodigi et avari, ponit quomodo 
magna continue contra se movent saxa; sed talis pugna habet generare calorem. In quinto circulo, 
cantu octavo, ubi puniuntur quatuor genera peccatorum, ponit paludem fetidam et obscuram, in qua 
ille anime stant submerse: sed talis pena frigida est credenda. In sexto circulo, cantu nono et decimo, 
ubi puniuntur heretici, ponit civitatem ignitam et sepulcra ignita: sed ista pena calidissima iudicatur. 
Veniam ad girones qui in septimo circulo continentur. Nam in primo girone, cantu XII, ubi puniuntur 
tyranni, homicide, et predones, ponit fluvium sanguinis calidum; et ista pena calida est. In secundo 
girone, cantu tertiodecimo, ubi puniuntur desperati et lusores, ponit arpias, que pascendo lacerant 
animas arbores factas; et ponit etiam ibi canes, que insequuntur animas fugientes: sed ista pena 
calida et frigida est censenda. In tertio girone, in quo puniuntur blasphemi, cantu XIIII, sodomite 
cantu quintodecimo et sextodecimo, et usurarii cantu decimo septimo, ponit igneam pluviam super 
illum gironem ab alto cadentem; et ista pena calida est. 

Visis gironibus, ad bulgias, que sunt in octavo circulo, accedamus. In prima bulgia, cantu 
decimo octavo, in qua puniuntur lenones et deceptores, ponit demones cornutos, animas 
verberantes; sed ex talibus ictibus calorem oriri credendum est. In secunda bulgia, cantu ut supra, 
ubi puniuntur adulatores, ponit fossatum stercorum; sed ex tali materia anime habent frigus, ex 
fetore autem et anxietate, calorem. In tertia bulgia, cantu nonodecimo, ubi puniuntur symoniaci, 
ponit quod ille anime habent plantas accensas, et sic patiuntur calorem. In quarta bulgia, cantu XX, 
ubi puniuntur magi, augures, et divini, ponit quod habent facies retroversas et quod cum magna 
anxietate incedunt. Sed talis pena partim frigida, partim calida est censenda: frigida propter locum, 
et calida propter modum. In quinta bulgia, cantu vigesimoprimo et vigesimosecundo, ubi puniuntur 
barattatores, ponit pegolam calidam in qua anime dequoquuntur; sed talis pena calidissima iudicatur. 
In sexta bulgia, cantu XXIII, ubi puniuntur ypocrite, ponit quod habent capas plumbeas exterius 
inauratas, ex quo pondere calor maximus procreatur. In septima bulgia, cantu vigesimoquarto et 
vigesimoquinto, ubi puniuntur latrones, ponit conversionem animarum in serpentes et e converso; 
sed talis conversio habet generare, ex magna anxietate, calorem, et ex magno timore habet 
generare rigorem; et sic isti calorem patiuntur et frigus. In octava bulgia, cantu vigesimosexto et 
vigesimoseptimo, ubi puniuntur dolosi oratores et fraudulenti consiliarii, ponit animas eorum in 
flammis ardentibus concremari. In nona bulgia, cantu vigesimooctavo, ubi puniuntur scismatici, 
ponit quod tales ab uno demone diversis vulneribus vulnerantur; sed talis pena calorem generat 
atque frigus. In decima vero et ultima bulgia, cantu vigesimonono et trigesimo, ubi puniuntur 
falsatores, ponit omnes infirmitates febrium et leprarum; sed talis pena est omnino calida et frigida 
iudicanda. In isto vero nono et ultimo circulo, qui magis distat ab orbe, est frigus intolerabile, sicut 
iam dictum est. Et sic patet quod omnes pene inferni aut procedunt a frigore, aut a calore, aut 
mixtim ab utroque. 


vv. 16-21 


Sequitur: 

Quando noi fumo fatti tanto avante, 
c'al mi' maestro piaque di mostrarmi 
Ia creatura ch 'ebe il bel sembiante, 

dinanzi mi si tolse et fe ristarmi, 

«Ecco Dite», dicendo, «et ecco il loco 
ove convien che di fortezza t'armi». 

In hoc loco Virgilius ostendit autori primum angelum, qui habuit tantam pulcritudinem quod 
fuit signaculum similitudinis Altissimi, vestitus omni lapide pretioso. Qui quidem, propter suam 
ingratitudinem et appetitum perverse excellentie, quia suo Domino voluit, ultra quod non erat, 
indebite similari, factus est dyabolus; idest, deorsum ruens et cadens de celo, retrusus est in inferno. 
Qui diversa sortitur vocabula: nam dicitur theologice <Lucifer> in sua prima creatione, quasi clucem 
ferens>; poetice vero dicitur <Ditis>, qui secundum paganos erat maior demon inferni, scilicet Pluto. 
Autor autem istud nomen <Ditis> et imponit Lucifero, quia imperator inferni, et imponit civitati 
ignee, quia continet regna sua. Omnium autem malorum angelorum caput et dux Lucifer est, qui 
secundum Gregorium sic est dictus pro eo quod angelis clarior est creatus. Unde item Gregorius: 
Primus angelus ideo lapide pretioso ornatus extitit, quia dum cunctis angelorum agminibus prefuit, 
ex eorum comparatione clarior fuit; sed contra conditorem suum superbiens, lucem et claritatem 
perdidit et formam deformem et obscuram apostasie sue merito acquisivit. Damascenus autem, 
libro primo, capitulo 18: «Ex his», inquit, «angelicis virtutibus ille qui aliis preerat et cui terre 
custodia a Deo commissa erat, non natura malus factus, sed bonus existens, nequaquam ab ipso 
conditore semitam malitie in se habens, non ferens illuminationem et honorem quem sibi ipse 
conditor largitus fuerat, elatione liberi arbitrii sui versus est, ex eo quod est secundum naturam in 
id quod est preter naturam. Unde Deo rebellare volens, primo a bono deficiens in malum venit». Et 
infra: «Lumen igitur creatus a conditore, propria voluntate tenebra factus est. Simul autem cum eo 
evulsa est et consecuta angelorum qui subordinati erant sub ipso infinita multitudo; et voluntarie 
facti sunt mali, ex bono ad malum declinantes». Item dicit idem Damascenus, quod non habent 
potestatem neque virtutem contra aliquem, nisi a Deo permissive et dispensative concedatur; sed 
divina permissione transfigurant se in quamcunque voluerint imaginem sive figuram. Omnis etiam 
malitia et immunde passiones ex ipsis cogitate sunt; quas quidem mittere, idest suggerere possunt, 
sed violentiam inferre non prevalent. Item idem: «Quod hominibus est mors, hoc angelis est lapsus; 
post casum enim, non est eis penitentia, quem admodum post mortem hominibus non est vita». 
Item Gregorius dicit: «Dyabolus a gratia desertus obstinatus in malitia permansit, ita quod nichil 
boni velit bona voluntate. Liberum siquidem arbitrium habet, sed depressum et ad malum 
incessanter inclinatum; ita quod semper bonum refugit, malum vero eligere non desistit. Et ideo 
accidit sibi ut a summo bono caderet in summum malum». Cassiodorus: Cupiebat rapere divinitatem 
et amisit felicitatem. Item quia altitudinem sibi inconvenientem et indebite appetiit, ideo iusto ordine 
ad yma ruit; ut qui se iuste non tenuit in summo, secundum iustitie ordinem se teneat nunc in ymo. 
Propter quod et diabolus, idest deorsum ruens, a sanctis nuncupatus est. Circa quod nota quod 
propter diversas naturas quas habet, vel diversa tentamenta que facit, diversis nominibus nominatur. 
Quando enim tentat de superbia, dicitur <dyabolus>, idest <deorsum ruens>, idest ruere faciens. 
Quando de invidia, dicitur <Sathan>, idest <adversarius plasmationi>, quia invidet nobis, eo quod 
ad illam felicitatem ascendimus, de qua ipse extitit fulminatus. Quando de ira, dicitur 
<exterminator>, quia ira ponit hominem extra terminos suos. Quando de accidia, dicitur 
<demonium>, idest <sufficiens iniquitas>, quia ipsa accidia sufficit ad damnationem hominis. 
Quando de avaritia, dicitur <leviathan>, idest <additamentum>, quia, ut dicit Gregorius: Malum 
malo addit, et penam pena addere non desistit. Quando de gula, dicitur <vehemoth>, idest animal, 
quia gula reddit hominem bestialem. Quando vero de luxuria, dicitur <Asmodeus>, idest <facture 
iudicium>, quia propter luxuriam iam Deus iudicavit mundum. Plato autem in Thimeo vocat ipsum 
<cachodemonem>; cachodemon autem interpretatur <mala sciens>, a cacho, quod est <malum>, 
et demon, quod est <sciens>. Dicitur itaque <cachodemon> propter scientie qua viget naturaliter 
perspicacitatem. Viget enim sensu nature, experientia temporis, et intelligentia scripture, sicut dicit 
Beda et Damascenus. Beatus etiam Ysidorus dicit quod Greci vocant demones peritos et scientes: 
presciunt enim multa futura, unde solent dare aliqua responsa. In ipsis enim est cognitio rerum plus 
quam in hominibus, partim subtilioris sensus acumine, partim experientia longissime vite, partim 
Dei iussu et angelica revelatione. Hii corporum aereorum natura vigent. Ante transgressionem vero 
celestia corpora gerebant; lapsi vero in aeream qualitatem conversi sunt, et ista aeris caliginosi 
spatia tenere permissi sunt, qui eis carcer est usque ad iudicium. Item preter ista nomina 
multipliciter demonis malitia in Sacra Pagina denotatur. Dicitur enim <serpens>, vel <draco>, 
propter ipsius virulentam astutiam, Apocalipsis XII; <leo>, propter eius apertam violentiam; prima 
Petri, ultimo; <vectis>, propter eius obstinatam duritiam, Ysaias 79; ccoiuber tortuosus>, propter 
ipsius in isto aere caliginoso latentiam. Ideo ab Augustino recitatur opinio Platonis de 
cachodemonibus Super Genesim ad Licteram, libro tertio: «Demones», inquit, «aerea dicuntur 
animalia, quia corporum aereorum natura vigent; nec per mortem dissolvuntur, quia prevalet in eis 
elementum aptum ad patiendum potius quam ad agendum». Item dicit idem Augustinus, tertio libro 
De Civitate Dei, quod demones sunt «animalia omnino passiva; mente rationalia; tempore, idest 
duratione, eterna; corpore aerea». Hec quidem ab Augustino opinative et recitative dicta sunt, 
insinuare volens qualiter demon de loco summe luminoso, scilicet celo empireo, sit expulsus, et in 
hoc aere caliginoso reclusus, ut ibi patiatur. Mali igitur angeli, consentientes voluntati Luciferi 
cadentis, irrecuperabiliter in hoc aere caliginoso, velut in carcere, sunt reclusi. Ceciderunt autem de 
luce in tenebram, de scientia in ignorantiam, de dilectione in odium et invidiam, de summa felicitate 

in summam miseriam, ut dicit Gregorius. Item demones presunt demonibus secundum maiorem 
scientiam, et secundum minorem aliis subsunt, ut dicit beatus Ambrosius Super Lucam. Quamvis 
enim obstinati sint in malo, a vivaci tamen sensu non sunt penitus spoliati. Nam, ut dicit Ysidorus, 
demones vigent triplici acumine: nam quedam sciunt subtilitate nature, quedam experientia 
temporum vel diuturnitate, quedam sanctorum spirituum revelatione. Item demones, ut dicit 
Augustinus in Enchiridion, vivacitate ingenii cognoscunt seminales rerum virtutes nobis occultas, 
quas per congruas et temperatas elementorum commixtiones spargunt, et sic diversas rerum speties 
producunt. Quod enim per se posset facere natura successive, hoc potest diabolus facere subito per 
accelerationem operum nature. Unde per artem demonum magi Pharaonis serpentes et ranas subito 
produxerunt, sicut super Exodum dicit glosa. Item demonum intentio tota est ad malum et 
fatigationem bonorum; et ideo elementa sepe perturbant, tempestates in mari et in aere concitant, 
fructus terre corrumpunt et devastant; item peiora facerent, si boni angeli eorum malitiam non 
cohiberent. Et ideo continue peccant, et quocunque vadunt, penam suam continue secum portant, 
ut dicit Gregorius. Item Gregorius, in libro XIIII Moralium: Secundum diversas diversorum 
complexiones varias, diversis parant tentationum deceptiones; nam letos tentant de luxuria, tristes 
de discordia, timidos de desperatione, superbos de presumptione. Item in libro XVII: Primo antiquus 
hostis tentans quasi consulendo blanda et illicita animo suggerit, post ad delectationem pertrahit, 
ad extremum consensum possidens violenta consuetudine premit. Item in libro 33: Apparente iudicio, 
cuncto assistente celestis curie ministerio, ille hostis dyabolus bellua crudelis et fortis in medio 
captus adducetur; et cum suo toto corpore eternis gehenne incendiis mancipabitur. Ubi utique 
inauditum erit spectaculum, quando hec immanissima bellua electorum oculis ostendetur. Pena 
autem ipsorum est quod divinam gratiam et beatam patriam perdiderunt, quod mala semper 
appetunt et quantum possunt illa perficiunt, et quod in isto aere caliginoso incarcerati existunt. In 
fine autem mundi omnes in inferni carcere cum Lucifero retrudentur. 

Ex premissis igitur patet quare Dantes ita modicum locutus est de demonibus in inferno, quia 
sunt pro maiori parte in isto aere obscuro locati. Creditur tamen quod Lucifer sit in profundo terre 
reclusus, et quod multi demones, ut damnatos crucient, sint similiter in inferno. Si vero queritur 
utrum de ordine angelorum quolibet quidam ceciderint et quot fuerint qui ceciderunt, audi quid de 
istis duabus opinionibus sentiat beatus Ugo de Sancto Victore. Et primo de prima: «Novem», inquit, 
«ordines angelorum ab initio conditi sunt, et ex singulis ordinibus aliqui ceciderunt». Unde Apostolus, 
cum de malignorum spirituum tyrannide faceret mentionem, principatus et potestates tenebrarum 
nominavit, ut videlicet ostenderet, quia idem nunc quisque in malo ministerium ex perversitate 
exerceret, quod ad bonum perficiendum ex conditione accepit. «Nusquam tamen Scripturarum 
nequam spiritus seraphin appellatos invenio, quia licet cetera dona post ruinam adhuc in malo 
possideant, caritatem tamen in dilectione dei nequaquam habere potuerunt». Secundo de secunda: 
«De numero autem lapsorum certa autoritas nulla invenitur; omnino autem probabile videtur plures 
remansisse quam cecidisse». Propheta enim, cum demonstraret currus igneos, consolans ait: Plures 
sunt qui sunt nobiscum quam qui cum illis sunt. Hinc conicimus plures esse electos angelos quam 
reprobos. Sunt qui dicunt tot electos ex hominibus ad angelorum numerum ascensuros quot constat 
electos ibi angelos remansisse; propter Scripturam que ait: «Statuit terminos populorum iuxta 
numerum angelorum Dei. Quod si verum est, cum multo plures sint in hominibus reprobi quam boni, 
plures erunt reprobi quam electi angeli. Si autem homines reprobi plures sunt quam electi angeli, 
cum electi angeli plures sint quam reprobi, plures erunt homines reprobi quam reprobi angeli. 
Quomodo ergo verum est quod dicitur unusquisque hominum duos angelos habere deputatos sibi, 
unum malum, ad impugnationem, et unum bonum, ad defensionem? cum numerus hominum 
transcendat numerum angelorum? Ista autem inter occulta melius deputantur, et ubi ignorantia non 
culpatur, presumptio arguitur». Hucusque Ugo de Sancto Victore. Et ista de Lucifero et angelis eius 
sufficiant quoad presens. 


vv. 37-39 

O quanto parv'a me gran maravillia, 
quando vidi tre facce a Ia sua testa! 

Tres facies dicitur primus angelus habere, quia per appetitum perverse excellentie appetiit 
excellentiam trinitatis. Deus enim, licet sit unus in substantia, est tamen trinus in persona; qui 
quidem maxime habet tria, scilicet: summam et infinitam potentiam, qua mediante cuncta ex nichilo 
produxit in esse, et qua universa et singula que vult facere potest; et ista potentia attribuitur Patri. 
Secundo, habet Deus summam et infinitam sapientiam, qua mediante omnia creata ordinate distinxit, 
et qua cuncta suis locis debitis collocavit; et ista sapientia attribuitur Filio. Tertio, habet Deus 
summam et infinitam clementiam, qua mediante omnia creata a potentia et ordinata a sapientia sua 
ineffabili pietate et bonitate regulat et gubernat; et ista clementia attribuitur Spiritui Sancto. Lucifer 
autem, dum in superbiam est elatus, divinam excellentiam affectavit, et ideo de potentia cecidit in 
impotentiam; quia, iuxta Gregorium, ita debilis factus est, quod non potest vincere nisi volentem. 
De sapientia cecidit in malitiam et ignorantiam, quia licet habeat scientiam, non utitur ea nisi in 
malo. De clementia vero et bonitate cecidit in odium et invidiam, quia omne bonum odit et omni 

bono invidet. Et hiis tribus sententiis seu penis, quibus subiacet ipse demon, correspondent facies 
sue trine. Nam facies rubea correspondet impotentie et fragilitati sue; quia homo, dum de suo 
defectu verecundatur, rubicundus efficitur. Facies vero nigra correspondet obscuritati ignorantie. 
Facies autem pallida odio et invidie correspondet. 


vv. 43-45 


Ideo dicitur in textu: 

L 'una dinanzi, et quell'era vermigtia; 

et Ia destra parea tra bianca et gialla; 

Ia sinistra a veder era tal, quali 
vegnon di Ia onde 'I Nilo s'avalla. 

Nilus est unus ex quatuor fluviis pa[finis] [Cha] radisi qui de Arabia, ubi nimio estu solis 
Ethiopes oriuntur, per Egyptum descendit in mare, dividens Asiam a Libia, ut superius dictum est. 


vv. 46-48 


Sequitur: 

Sotto ciascuna stava due grand'aii, 
quanto si convenia a tanto ucceilo: 

Lucifer enim dicitur habere sex alas; quia, iuxta Prophetam, fuit de numero cherubin, qui sex 
alas habere dicuntur propter perfectionem scientie, que in numero senario continetur. Nam nullus 
numerus ita perfectus sicut senarius a philosophis esse censetur. 


vv. 49-51 

Quales autem pennas habeant sue ale, subiungendo declarat dicens: 

Non aven penne, ma di vulpistrello 
era lor modo ; et quelle svoiazzava, 
si che tre venti si moven da ello: 

Isti tres venti, qui ab alis Luciferi procedunt, sunt tria vitia principalia a quibus omnia oriuntur, 
scilicet superbia, avaritia, et luxuria. De quibus ait Iohannes in canonica sua: Omne quod est in 
mundo aut est concupiscentia carnis, aut concupiscentia oculorum, aut superbia vite. De isto vero 
triplice vento, cum quo diabolus accendit omne nefas, ait Deus per Prophetam: Ego creavi fabrum 
sufflantem in igne prunas. 


vv. 61-63 

«Queifanima ia su, c'a maggior pena», 
disse 'I maestro, «e Giuda Scariotto», 
etc. 


In hac parte agit autor de tribus summis proditoribus, qui suos reverendos dominos 
prodiderunt: videlicet de Iuda, qui prodidit Christum, filium Dei vivi, de quo actum est supra, et de 
duobus principibus romanis, Bruto scilicet et Cassio, qui Iulium Cesarem prodiderunt. Iulius enim 
Cesar dolo istorum duorum, quos intime diligebat, fuit occisus. De qua morte habes supra, circulo 
primo, cantu vero quarto. Cetera vero, que sequuntur in textu, satis sunt aperta. 

In isto cantu continentur tres comparationes et unum notabile. 


[Comparationes] 


vv. 4-6 


PRIMA COMPARATIO. 


Come quand'una nebbia grossa spissa, 

o quando l'emisperio nostro annotta, 
Lictera plana est. 

vv. 10-12 


SECUNDA COMPARATIO. 


Gia era, et con paura 'I metto in metro. 
Ia dove 1'ombre tutteran coverte, 
et trasparean come festuca in vetro. 
Lictera plana est. 

vv. 55-57 


TERTIA COMPARATIO. 


Da ogni bocca dirompea co' denti 
un peccator, a guisa di maciulla, 

Maciulla, que alio nomine dicitur gramula, est instrumentum ligneum, quo frangitur linum. 

[Notabile] 
vv. 34-36 


NOTABILE. 


S'ei fu si bel, com'elli e ora brutto, 
vv. et contra 'I su' fattor alzd le ciglia, 
ben dee da lui proceder ogni lutto. 

In hoc notabili moraliter declaratur, quod cum aliquis sua culpa ab alto statu descendit ad 
ymum, quod bene stat sibi omne malum quod habet. 

Et sic patet ultimus cantus prime cantice Comedie. Expliciunt expositiones et glose super primam 
canticam Comedie Dantis Alagherii Arnen. 


CAJETANI DALLA PIAZZA 

VITA. 


SOURCE: BOOKSGOOGLE 

CAJETANI DALLA PIAZZA 

VITA. 


TJbi Alpes Rhaetiae a Veneto mari plurimum recedunt, situm est 
S chium, locuples et industrium Galliae Transpadanae oppidum. Ibi 
saeculi praeterlapsi anno sexagesimo octavo, ultimo mensis Julii die, 
honestis parentibus natus est Cajetanus dalla Piazza. Primas didicit 
literas institutore Damiano dalla Piazza, docto pariter ac sancto 
sacerdote, cujus disciplina puerulum feliciorum studiorum cupiditate 
incendit. Deinde, divitis cujusdam municipis beneficio adjutus, inter 
Patavini, per totam Europam celeberrimi, Seminarii alumnos receptus, 
ducibus Costa, Chitesottio aliisque clarioribus ejus aevi magistris, 
insignem Uteris tam Graecis quam Latinis navavit operam. Auxit sta- 
dii ardorem intima cum lectissimis aliquot condiscipulis consuetudo. 
Erant horum ex nymero Savorinus, Clodianus postea episcopus, do- 
ctissimusque Mei anus, jam Canonicus Patavinus studiique theolo- 
gici in nobili iUa Musarum sede director meritissimus, et Antonius 
Diedus, eques generosus: cum quibus omnibus amicitiae foedus ma- 
ture contractum usque ad cineres sancte servavit Piazza. Hisce prae- 
sidiis in bonis artibus probe erudito Zagurius, venerandus Vicen- 
tinae dioeceseos praesul, literatae antiquitatis studium seminarii episco- 
palis auditores docendi provinciam felici delectu mandavit. Aliquanto 
enim post, jubente ferventissimo soli natalis amore, in patriam rever- 
sum gratus discipulorum animus obsequiumque perenne sunt prose- 
quuti. Latius vero patuerunt inque dies prosperius cesserunt curae, 
quas Schii per longam annorum seriem, solis patriae utilitatibus inser- 
viens, in juventutem instituendam bonisque moribus imbuendam toto 


VITA PIAZZAE. 


XLTH 


contalit animo. Tanto enim ardore, tanta dexteritate elegantes literas 
allioresque doctrinas tradidit alumnis, ab omni laeri cupiditate tam se 
exhibuit alienum, ut, quotquot habuerit, aoditorum sibi conciliaret amo- 
rem: quorum grata memoria ne hodie quidem excidit insignis ejus in 
docendo evidentia, qua et abstrusiores disputationes ad omnium intel- 
lectum enodabat. Exquisitum ejus in literis judicium conformavit as- 
sidua lectio scriptorum apud Graecos et Romanos classicorum, in quo- 
rum societatem priscos etiam Italicarum literafum parentes vocandos 
esse censebat. A reeenliorum auctorum studio gemper fuit alienus, 
discipulosque ab eorum illecebris diligentissime prohibuit. 

Interim vero adversi, qui familiam Piazzae afflixerunt, casus novum 
ingralumque curarum domesticarum ei imposuerunt onus, a quo fessum 
animum ut aliquatenus recrearet, arduum opus Pindarica carmina 
Italico metro reddendi jam fere quinquagenarius suscepit susceptumque 
intra duorum lustrorum spatia feliciter absolvit. In Olympicis, quae 
solae hactenus (typis Seminarii Patavini) lucem viderunt , gravitatem 
Piddaricam sublimemque vatis Thebani simplicitatem optime redditam 
esse, Italicosque versus non solum auctoris sententiam fideliter exhi- 
bere, sed et stropharum Graecarum majestatem proxime sequi, harum 
rerum periti unanimi judicaverunt consensu. 

Jam senescens et post propinquorum obitum fere unus ex lota fa- 
milia superstes, relnctaDte animo patria discessit, Vicentiamque contulit 
larem. Discedentem communi dolore et desiderio prosequuti sunt 
Schiani; VHenlini novum civem parato primorum optimorumque ho- 
spitio honorificentissime exceperunt. 

Sexagenario major juvenili fervore Dantis divinum carmen in 
Latinos transferre versus molitus est, indefessus perseveravit in operoso 
labore, neque destitit inceptis, nisi operis vitaeque metam iisdem fere 
diebus consequutus. Hoc unum erat solamen incommodae senectutis, 
bi conatus praebebant materiam confabulationibus cum doctis ami- 
cis, in his praecipue versabantur ejus epistolae, si quas dabat. Unum 
quod supererat optatum, absolutum opus usui judicioque omnium com- ' 
miui, vivens non impetravit. Quum enim, particula aliqua operis typis 
Seminarii Patavini descripta eique per discipulos congratulandi caussa 
oblata, jam esset in eo, ut spe sua potiretur, gravi morbo oppressus 
consolationibusque fidei Christianae sustentatus anno hujus saeculi qua- 
dragesimo quarto aequo paratoque animo diem obiit supremum. Ut 
vero Divina Comoedia Latine facta (quam Leo nardo comiti Tris- 

Bino, viro tam generis nobilitate quam eruditione et urbanitate claris- 
simo, sed jam praemortuo, sacram esse voluerat) in vulgus ederetur, cura 
commissa est fidei nepotis. 

Fuit Piazza statura procerus, oculis vegetis acerrimisque , gravis 
omnibusque spectatus, facilis quidem ad conversationem atque facundus, 
sed ad vitam ab bominum commercio remotam proclivior. Propriae 
utilitatis immemor id unum agebat, ut amicis serviret, suaque opera 
alios juvaret. Summa vero integritas viri, rectum judicium et elo- 
quentia ad persuadendum accommodatissima raro passa sunt, ut alienis 
negotiis suam frustra interponeret auctoritatem. Assiduus, quo lileras 
dilexit, amor, operosorum, quae composuit, operum praestantia, sanctitas 
evangelica, quam, quum concionari interdum ei contingeret, e sacro 
suggestu auditoribus eloquenter commendabat, illibata vitae simplicitate 
probavit, viventi bonorum omnium conciliaverunt affectum ct observan- 
tiam, defuncto memoriam et desiderium. 

